Ivbie North-Okpela-Arhe: Bible for 1 Corinthians, 1 John, 1 Peter, 1 Thessalonians, 1 Timothy, 2 Corinthians, 2 John, 2 Peter, 2 Thessalonians, 2 Timothy, 3 John, Acts, Colossians, Ephesians, Galatians, Hebrews, James, John, Jude, Luke, Mark, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matthew

Chapter 1

¹Ebe ushishi ni o to Ijesu Ikiristi ekẹ le, omyi Idevidi, omyi Ebulahamu. ²Ebulahamu lẹ khi ita Aziki, ọni Aziki lẹ khi ita Ijekọpu, Ijekọpu lẹ khi ita Ijuda ali inyọgwho ọli. ³Ijuda lẹ khi ita Ipẹrẹzi ali Izẹra ni itama ọ vyia, Iparẹzi lẹ khi ita Ẹzirọni. Ẹzroni lẹ khi ita Iramu.⁴Iramu lẹ khi ita Aminadabu, Aminadabu lẹ khi ita Inashiọni, Inashọni lẹ khi ita Isamọni. ⁵Isamọni lẹ khi ita Iboazi, ni Irehabu ọ vyia nali, Iboazi lẹ khi ita obẹdi ni Irutu ọ vyia naa, Obẹdi lẹ khi ita Ijẹse. ⁶Ijẹse lẹ khi ita Idevidi ni oghyie, Idevidi lẹ khi ita Isolomọni ni ugwhẹ Uraya ọ vyia nali.⁷Isolomọni lẹ khi ita Irehobuamu, Irehobuamu lẹ khi ita Abija, Abija lẹ khi ita Asa. ⁸Asa lẹ khi ita Ijẹhoshafati, Ijẹhoshafati lẹ khi ita Ijoramu, Ijoramu lẹ khi ushishi Uzaya.⁹Uzaya lẹ khi ita Ijotamu, Ijotamu lẹ khi ita Azi, Aazi lẹ khi ita Ẹzẹkaya. ¹⁰Ẹzẹkaya lẹ khi ita Imanasẹ, Imanasẹ lẹ khi ita Amọni, Amọni lẹ khi ita Ijosaya. ¹¹Ijosaya lẹ khi ita Ijẹkonaya ali inyọgwho ọli ẹrhẹghẹ ni a rhọ tsua iọgbọ Ijusi je Ibabelọni.¹²Abhi a ke rhọ tsua wẹ je Ibabelọni, Ijẹkonaya lẹ khi ita Ishẹatẹli, Ishẹatẹli lẹ khi ita Izerubabẹli. ¹³Izerubabẹli lẹ khi ita Abiudi, Abiudi lẹ khi ita Ẹliakimu, Ẹliakimu lẹ khi ita Azọ. ¹⁴Azọ lẹ khi ita Izadọki, Izadọki lẹ khi ita Achim, Achim lẹ khi ita Ẹliudi.¹⁵Ẹliudi lẹ khi ita Ẹliaza, Ẹliaza lẹ khi ita Imatani, Imatani lẹ khi ita Ijekọpu. ¹⁶Ijekọpu lẹ khi ita Ijosẹfu ugwhẹ Imeli ni a te obọ ọli vyia Ijesu ni a lu Ikiristi. ¹⁷Oni ushishi rhọ te Ebulahamu apfishi Idevidi o kyila igbe ali ene, rhọ te Idevidi apfishi ẹrhẹghẹ ni a rhọ tsua wẹ je Ibabelọni eni ushishi e kyili igbe ali ene, rhọ te ẹrhẹghẹ ni a rhọ tsua wẹ je Ibabelọni apfishi ẹrhẹghẹ Ikiristi e kyili ushshi igbe ali ene.¹⁸Odẹ ni a te vyia Ijesu lẹ khi ona. Ijosẹfu li ọ mhọli Imeli ni inyọ ọli, Ama neni e mẹ egbe ọkpotso ali ọmọse, a gwanọ bhale a vhẹ khi ọ shee mẹ te ikpa Ayẹmhẹ ni o Pfuasẹ. ¹⁹Ugwhẹ ọli ni ọ kyili Ijosẹfu ọ kyili ọgbọ ni ọ pfuasẹ, iyọ ọ vha nono khi lẹ rhi omama nwu ọli vhi ogbolo. Li ọ rhọ mhasẹ khi lẹ bẹna tsua pfia.²⁰Abhi ọ ke rhẹẹ sa eni ingme, aghyiukọ Ọnọmhuẹyẹ ọ bhuli ọli le alo ẹvhena, ọọ li, “Ijosẹfu, ni omyi Idevidi, imhẹ nu ulishi khi u rhọ rhue Imeli abhi ugwhẹ ẹ, rharhi khi ọmọ ni ọa mẹẹ Ayẹmhẹ ni o Pfuasẹ li ọ mẹ ọli a nalii. ²¹Ọ la laa vyia ọmọ ọmọse, u la laa lu ọli Ijesu, rharhi lẹ li ọ laa tsumhi iọgbọ vhi ingmobe le.”²²Rhẹmhi a mẹ ena kwu khi a rhọ rhi emeni Ọnọmhuẹyẹ ọ te unu ọbolẹ ngme, ni ọọ rhọ ẹẹ li, ²³Ghe, ọkpotso ni ọ vha yẹsẹ ọmọse nee, ọ la laa mẹ ọ vyia ọmọ ọmọse ni a laa kee lu (Imanuẹlẹ”)—ni o ngme khi, “Ishinẹgba ọ nu eyẹ la.”²⁴Ijosẹfu ọ te ovhesẹ vue ọa khyiẹlẹ abhi ọni aghyiukọ Ọnọmhuẹyẹ ọ ngme khasẹ ọli, ọọ liyọ rhue ọli abhi ugwhẹ ọli. ²⁵Ama ọ vha degbe chi mama ọli shi imẹ egbe ọkpotso ali ọmọse rhili apfishi ni ọ rhọ vyia ọni ọmọ ọmọse. Ọọ lu ọli Ijesu.

Chapter 2

¹Abhi a ke rhọ vyia Ijesu shi Ibẹtilihẹmu nẹẹ Ijudea ẹrhẹghẹ oghyie Ẹrọdu. Iọgbọ etsẹgbẹ e te obhoni ọwẹ ọ te a lasele (east) bhẹ vhi Ijerusalẹmu eẹ li. ²“Mhi gyhi ọni oghyie Ijusi ni a vyia ogbọ? Obhoni ọwẹ o te a lasele (east) li eyẹ te mẹ atata ọli, li eyẹ rhọ bhẹ khi eyẹ gbe ga nali. ³Abhi Ẹrọdu ni oghyie ọ ke rhọ suọ ona, egbe e vha gwee sheshe ọli ali Ijerusalẹmu kwu ni e nu ọli la.⁴Ẹrọdu ọọ nyalu eni e kpeda ughamhi ali eni ikọwe, ọ rhọ mhila wẹ, “Obho ẹẹ khi a lẹẹ vyia ọni Ikiristi shi? ⁵E ke sọ vhọ eẹ li, “Elemhi Ibẹtilẹhẹmu nẹẹ Ijudea, abhi ọbole ọ kẹkẹ shi ekẹ khi oyọ, ⁶‘Ghyiẹ, Ibẹtiẹhẹmu, ni o la Ijudea, ghyiẹ li u kpọkẹ ni eni e kpalo Ijudea, obọ ẹ li ọni ọ kpalo ọ te laa bhẹ ni ọ laa rhi iọgbọ mhẹ Izulẹ khasẹ odẹ."⁷Ayọ li Ẹrọdu ọ ke rhọ bẹna a nyalu eni e mhuẹ iyẹsẹ ni ọ rhọ mhila wẹ ẹrhẹghẹ ni oni atata o rhọ lẹ lase le. ⁸Ọọ ghyie wẹ je Ibatlẹhẹmu ni ọ rhẹ wẹ,, “Vha kaa nono ọni ọmọ tsu,tsu. Vha kha ke mẹ ọli, vha gwe a ngme khasẹ mhẹ khi mhi lia mẹ ọli mhi ke li gbega nali.’’⁹Abhi e ke rhọ suọ ingmemhi ni ọni oghyie ọ ngme, ee rhọ te odẹ wẹ vu, oni atata ni e mẹ obhoni ọwẹ o te a lasele (east) o kpalo na wẹ rhili apfishi ni o rhọ bhale a gbesọ asha ni ọni ọmọfẹ ọ la. ¹⁰Abhi e ke rhọ mẹ oni atata, oghẹlẹ o vu wẹ udu.¹¹Ee lono oni elemhi apfẹ e mẹ ọni ọmọpfẹ ali Imeli ni inyọ ọli; Ee nyẹsẹ egbe je ekẹ nali e gbega nali. E kweghyie ẹkpa wẹa e rhi isomopfa igolu ali itulale ni o kpela—kpela nali. ¹²Alo evhena Ishinẹgba ọ chi wẹ esọ khi imhẹli e liegbe a mẹ Ęrọdu, iyọ odẹ ovhese li e ke te liegbe je ẹvhue ni e kpọ te bhẹ.¹³Abhi e ke rhọ vu, aghyiukọ Ọnọmhuẹyẹ ọ bhẹ bhuli Ijosẹfu le elemhi ẹvhena ni ọ rhọ ẹẹ li, “Chi ekẹ vue, khi u rhue ọni ọmọpfẹ ọna ali inyọ ọli khi vha na je Ijipiti. Vha la ekayọ apfishi na mhi rhọ gwe laa gwu khasẹ vhẹ khi vha liegbe bhẹ, rharhi khi Ęrọdu ọ lẹẹ nono ọni ọmọ khi lẹ pfuse ọlia. ¹⁴Oni ẹliyọsẹ oyọ Ijosẹfu ọ rhue ọni ọmọfẹ ali inyọ ọli na je Ijipiti. ¹⁵Ayọ li e la rilili apfishi ẹrhẹghẹ ni Ęrọdu ọ rhọ gwhua. Ona li o rhi ọli tsẹ emeni Ọnọmhuẹyẹ ọ ke ngme te unu ọbolẹ, ni ọ rhọ ẹẹ li, “Elemhi Ijipiti lẹ mhi te nyalu omyi mhẹ.”¹⁶Abhi Ẹrọdu ọ ke rhọ mẹ khi eni e mhuẹ iyẹsẹ khi ee nwenyiẹ lẹ isuea, ofu o lẹẹ fu ọli ọ ke ghyie ichoja khi e gbolo ivhiẹ emọsea ni e la Ibẹtlẹhẹmu ali eni e la oni aloekẹ oyọ kwu ni e te ikpe eva kpiale ekẹ, ẹrhẹghẹ ni eni e mhuẹ iyẹsẹ e le khọkhọ khasẹ ọli eyọ.¹⁷Ona li o rhọ tsẹ emeni a ke te unu Ijẹremaya ni ọbolẹ ngme ni ọ rhọ ẹẹ li, ¹⁸A sokwu urhui elemhi Irama, khi ẹẹ vyie ali ukpokpomhi ọrhọ, Irichiẹli ọọ vyiẹ ni imyi ọ, ọ vha rhi egbe na ẹẹ lẹlẹ, rharhi khi e she gwhuloa.”¹⁹Abhi Ẹrọdu ọ rhọ gwhua, a kee ẹẹ khi a fẹẹ, aghyiukọ Ọnọmhuẹyẹ ọ bhẹ bhuli Ijosẹfu le vhi Ijipiti elemhi evhena ọọ li, ²⁰”Chi ekẹ vue khi u rhue ọni ọmọ ali inyọ ọli khi vha liegbe je ekẹ Izulẹ, rharhi khi eni e nono egwhuili ọni ọmọ e she gwhuloa. ²¹Ijosẹfu ọ vue ọ rhue ọni ọmọ ali inyọ ọli bhale vhi ekẹ Izulẹ.²²Ama abhi ọ ke rhọ suọ khi Achẹlausi li ọ ke la eghyiele Ijudea ni ita ọli Ẹrọdu ọ kpọ la, ulishi o lẹẹ nwu ọli khi ọ rhọ jilẹ je obholọ. Abhi Ishinẹgba ọ ke rhọ gwe la elemhi ẹvhena dọmhi ọ, ọ je aloekẹ Igalili. ²³Ọ ke a nyele ẹvhue ni ẹẹ lu Inazarẹti. Ona li o ke rhọ tsẹ emeni ebolẹ e kee kẹkẹ shi ekẹ ni e rhọ ẹẹ khi a laa lu ọli ọnyi Inazarẹti.

Chapter 3

¹Eni egbẹlẹ eyọ, Ijọni ni ọọ batazi iọgbọ ọ bhẹ ọọ ngme ingmemhi Ishinẹgba vhi elemhi apata Ijudea ọọ li, ²”Vha nwegbe lieliẹ, rharhi khi aleghyie Ishinẹgba o she chi bhẹ.” ³Rharhi emeni ọbolẹ Ẹzaya ọ kpọ ngme obodẹ ọli khi ọna, ọọ li ẹẹ li, “Uruli li ọ kyia la vhi elemhi apata a sọse, vha nwegbe khẹ odẹ Ọnọmhuẹyẹ, vha khyiẹlẹ odẹ ọli sheshe.⁴Ede ni a te ekwẹ ilakwumhi fia li ọọ sọ, ọ gwe rhi ugbhogbho ẹkwẹ ẹlamhii nwu okwu. Initso ali iwọọ lẹ khi emanale ni ọ le. ⁵Ijerusalẹmu kwu, ali Ijudea kwu ali aloekẹ ni o gasẹ okẹ Ijodani e lase nali. ⁶Abhi e ke rhọ tanọ ingmobe wẹ, Ọọ batizimhi wẹ elemhi okẹ Ijodani.⁷Ama abhi ọ ke rhọ mẹ iọgbọ Ifarisisi ali Isadiusisi nebu khi ee bhẹ bhuli ọli le khi ọ batizi wẹwẹ, ọọ wẹ, “Vhẹvhẹ imyi enyẹ osuẹ, ọgwho ọ ke vhi vhẹ ude khi vha na ni ofu ni oa bhẹ? ⁸Vha mọ ikpamhi inwegbelieliẹ. ⁹Imhẹ vha sa khi vha la laa li ẹẹ li egbe vhẹ, ‘Eyẹ mhọli Ebulahamu ni ọ kyili ita eyẹ.” Ama mhi ẹẹ vhẹ khi Ishinẹgba ọ dobẹ nwu eni echẹ ena mela ivhiẹa ni Ebulahamu vyia.¹⁰A she rhi aghamhi kpẹ iji eni erhẹ. khi orhẹ ni o vha sheda mọ ikpamhi a laa tọ ọli gbe a no oni orhẹ kpẹ. ¹¹Mhi rhi ibatizimhi amẹ ni o kyili uwi inwegbelieliẹ a na vhẹ. Ama ọni ọ laa bhẹ kposhimhi na mhẹ li ọ fu dala mhẹ, Imha dobẹ laa taghyiẹ ọli ẹkwẹ owẹa. Ayẹmhẹ ni o Pfuasẹ ali erhẹ li ọ rhọ laa ke batazi agbọ. ¹²Ukpokpo ni ọ rhaa lumhi ido o la vhi obọ ni ọ te laa degbema yalọ emeni e la ekẹ ni ọ rhọ laa shi ẹkọmhi. Ọ rhi erhẹ ni e vhaa pfua tosẹ ichichi wẹa.”¹³Ijesu ọ ke te Igalili bhẹ vhi okẹ Ijodani khi Ijọni ọ batizi lẹ. ¹⁴Ijọni ọ vha ẹẹ nono khi lẹ batazi ọ, li ọ rhọ ẹẹ li, “Ghyiẹ li u kha batizimhi mhẹ, see u ke lia bhẹ bhui mhẹ le? ¹⁵Ijesu ọ sọ vhọ, ọọ li, “Dobẹ ọli kyia yọ nena, rharhi khi o dea khi eyẹ rhi odẹ aghyie kwu tsẹ.” Iyọ Ijọni ọọ lama batazi ọ.¹⁶Abhi ọ ke rhọ batizi pfuse, Ijesu ọ te okẹ lasele ayayayọ, a kee ẹẹ khi ẹẹ fẹẹ, eda o gweghyiea nali. Ọ mẹ Ayẹmhẹ Ishinẹgba oo kpiale abhi ugbekwhukwhu bhuli ọli le ọa khyiẹ nya vhi egbe. ¹⁷Ghe, urhui o te idane ngme, “Ọna khi omyi mhẹ ni ọ gwhẹ mhẹ, egbe ọli e maa nwu mhẹ

Chapter 4

¹Iyọ Ayẹmhẹ ọ rhue ọli je ekẹ apata ni okhyio ọ la lẹẹ nwu ọli fẹẹ. ²Abhi ọ ke rhọ pfi azumhi ẹlẹ egbhọ eva ẹlogota ali ẹliyọsẹ, okyiamhi o kee gbe ọ. ³Ọni ọ lẹẹ nwu ọli fẹẹ, ọ bhẹ ọọ li, “O kha kyila khi ghyiẹ khi ọni Omyi Ishinẹgba, wẹ ẹẹ li eni echẹ ena e mela ukphakpha.” ⁴Ama Ijesu ọọ kee sọ vhọ, ọọ li, “Oo la akẹkẹshekẹ, ‘khi ọgbọ ọ vha nyele a ni emenale logwho, ama ingmemhi kwu ni e te unu Ishinẹgba lasele.”⁵Iyọ ọni okhyio ọ ke rhue ọli je ẹvhue ni o pfuasẹ ọ rhi ọli nya atsẹghẹmhi ukhomhi owuka. ⁶Ọọ li, “O kha kyia khi ghyiẹ khi ọni Omyi Ishinẹgba da kwu ekẹ rharhi khi o la akẹkẹshekẹ, “Ọ la rhi ọda ni eni ighyiukọ ọli khi e rhi eloe kwu ẹ, e rhi abọ yasẹ ẹ vhi ekẹ khi uu ke kpi owẹ shi ẹchẹ.⁷Ijesu ọọ ke ẹẹ li, O gwe la akekẹshekẹ ‘’Imhẹ nwu Ishinẹgba ni ọ mhọli ẹ imhasẹ. ⁸Okhyio ọ gwe rhue ọli shele je atsẹghẹmhi ukhomhi ọkpha, ọ rhi ọli khasẹ eghyiele ukhomhi ekagbọ kwu, ali ikiki ni e la. ⁹Ọọ li, ena kwu mhi laa rhọ nẹẹ, ni u sheda nyẹsẹ egbe tarhugwhu gbega na mhẹ.¹⁰Ijesu ọọ ke ẹẹ li, “Vu ana le na mhẹ, ghyiẹ okhyio! rharhi khi a kẹkẹ ọli shi ekẹ, ‘Ọnọmhuẹyẹ ni Ishinẹgba lọgwho la gbega a na. ¹¹Okhyio ọ ke pfi ọ shi ayọ vu, ọ kee ẹẹ khi lẹ fẹẹ, ighyiukọ e rhọ bhale a gbega nali.¹²Abhi Ijesu ọ ke rhọ suọ khi a she nwu Ijọni, ọọ liegbe je Igalili. ¹³Ọ te Inazarẹti vu je Ikapaniọmu a nyele, ni o chi mama okwu Igalili aloekẹ Izẹbulọ ali Inaftali.¹⁴Irhẹmhi a mẹ ona khi emeni a ke te unu ọbolẹ Azaya ngme o kẹ tsẹ. ¹⁵”Aloekẹ Izẹbulọ ali aloekẹ Inaftali ni e chi mama okwu, ọkpeda ni Ijodani nẹẹ Igalili ni o kpẹ Ijẹtasi, ¹⁶Iọgbọ ni e shitọ aloebi, e she mẹ ukpokpomhi ufulọ, li shi eni e shitọ oni aloekẹ ali arhorho egwhi, ufulọ o she nya rhugwhu wẹ.”¹⁷Rhọ te oni ẹrhẹghẹli oyọ bhẹ li Ijesu ọ ke tee ngme ingmemhi Ishinẹgba, “Vha nwu egbe lieliẹ khi aleghyie oweda o she chi bhẹ.¹⁸Abhi ọ ke rhọ te esọ okwu Igalili lẹẹ dọsẹ, ọọ mẹ ọgbọ ali inyọgwho ọli, Isamọni ni a gwe lu Ipitẹ, ali Adulo ni inyọgwho ọli, e pfi iga ẹẹ lo okẹ rharhi khi eni e gbe ifẹ li e kyia. ¹⁹Ijesu ọọ wẹ, ‘‘Vha bhẹ rhọ khẹ mhẹ, khi mhi rhẹ vhẹ kyili egbe iọgbọ vhi ifẹ. ²⁰Ayayayọ e dobẹ iga wẹ ni e rhọ rhọ khali ọli vu.²¹Abhi Ijesu ọ ke rhọ gwe te ayọ ẹẹ vuu, ọ gwe mẹ ọgbọ ali inyọgwho ọli, Ijemhisi omyi Izẹbẹdẹ ali Ijọni ni inyọgwho ọli, ọni Izẹbẹdẹ ni ita wẹ li e nu la ọkọ ẹẹ naghyiẹ iga wẹa. Ọọ nyalu wẹ. ²²E vha nwu inana ni e rhọ dobẹ oni ọkọ ali ita wẹ ni e rhọ rhọ khali ọli vu.²³Ijesu ọ lẹẹ kyia kyia vhi elemhi Igalili kwu, ọọ wẹna wẹ vhi ewuka, ọọ ngme ingmemhi Ishinẹgba ni e kyilii iyi aleghyie, ọọ rhue iọgbọ igwhuamhi ọdọdọda vhi egbe le. ²⁴Ingmemhi ọli o ga ekẹ Isiria kwu, eni iọgbọ e rhi eni e gwhua ẹẹ ghyi ọ, ali eni e vha ze ali eni e mhuẹ ọtomhẹ igwhamhi ọdọdọda, shi eni iyẹmhẹ ebe e la egbe, shi eni idukpakpa ee to, ali eni e kyishi. Ijesu ọ gaa myie wẹwẹ kwu pfuese. ²⁵Iọgbọ nebu e rhọ te Igalili rhọ khali ọli, shi Idekapolisi, ali Ijerusalẹmu ali Ijudea, ali a dọsẹ Ijodani.

Chapter 5

¹Abhi Ijesu ọ ke rhọ mẹ oni agbaa khi o le gba, ọọ shele ukhomhi ọkpha. abhi ọ ke rhọ shitọ, eni idibo Ijesu e bhẹ bhuli ọli le. ²Ọọ kweghyie unua ọọ wena wẹ owẹna, ọọ wẹ, ³”Ivọsẹna khi uwi eni anya ayẹmhẹ ọa gbe, rharhi khi owileghyie o laa kyili uwẹ wẹ. ⁴Ivọsẹna khi uwi eni e lẹ ọrhọ, rharhi khi a la laa zeze wẹ idu.⁵Ivọsẹna khi uwi eni e pfọmhẹ, rharhi khi e la laa le oni ukhomhi ekẹ agbona ukwu. ⁶Ivọsẹna khi uwi eni okyiamhi ali okyiamẹ ipfuasẹ ọa gbe, rharhi khi e la laa kwhe. ⁷Ivọsẹna khi uwi eni e mhuẹ ivhẹlemhi, rharhi khi e la laa mẹ ivhẹlemhi. ⁸Ivọsẹna khi uwi eni e chẹma vhi idu, rharhi khi e la laa mẹ Ishinẹgba.⁹Ivọsẹna khi uwi eni e rhi ọpfọmhẹ a bhẹ, rharhi khi a la laa lu wẹ imyi Ishinẹgba. ¹⁰Ivọsẹna khi uwi eni a zẹ okwhẹ kpẹsẹ rharhi igwabhagbe wẹ, owileghyie o laa kyili uwẹ wẹ.¹¹Ivọsẹna khi uwi eni iọgbọ e zẹnọ ẹnwẹ a na, ni a gwe zẹ okwhẹ kpẹsẹ, ọa liyọ e ngme irọkhọli ingme a kwu wẹ rharhi mhẹmhẹ. ¹²Kee ghẹlẹ egbe ea nwu ẹ, rharhi ukpokpomhi elele o mugha a khẹ vhi owileghyie. Oni odẹ ona li iọgbọ e kpọ te zẹ okwhẹ kpẹsẹ ebolẹ ni e kpalo na vhẹ.¹³Vhẹvhẹ khi ugbhele oni agbona. Oni ugbhele o kha ke wasẹ ivyiọlọ ọlia, see o ke gwe lia vyiọlọ? ọ vha gwe a mhuẹ emeni a rhi ọli a li. Irhẹmhi a kee tsua ọli a kwa agbọ e rhi awẹ nwuno ọli dọsẹ a lẹẹ. ¹⁴Vhẹvhẹ khi ufulọ agbọ. Ẹvhue ni e nyele ukhomhi ọkpha e vha gbhagbha.¹⁵Wẹ khi rhẹmhi iọgbọ e rhi ufulọ a rhu e ta ugwhugwhu gwese ọ, ama irhẹmhi a rhi ọli a shi ogenete, khi o gẹẹ ni iọgbọ kwu ni e la oni apfẹ. ¹⁶Vha dobẹ ufulọ vhẹ gẹẹ kwu iọgbọ kwu khi e kẹ mẹ ikanya aghyie ni vhaa gbe khi e kẹ chichi Ita vhẹ ni ọ la owaileghyie.¹⁷Imhẹ vha sa khi irhẹmhi bhẹ a gwhọghọ ishia wẹ khi eni ebolẹ. imha bhẹ a pfuẹchẹ wẹa, rhẹmhi bhẹ a rhẹ wẹ tsẹ. ¹⁸Rharhi ingmaghyie mhi ngme khasẹ vhẹ, apfishi ni ekẹ ali idane e rhọ laa dọsẹ, a vha la rhue ukpamhi ingme ogwho vhi eni ishi le, sẹkẹnẹ khi rhẹmhi wẹwẹ kwu e gaa tsẹ.¹⁹Iyọ ọni ọ laa gbe ushi ni o shẹ nẹ kwu vhi elemhi eni ishi ena, ọa liyọ ọ wẹna khasẹ iọgbọ khi e gbe wẹa, a laa lu ọli ọni ọ kpe ijawẹ vhi owileghyie. Ama ọnọni ọ laa rhẹ wẹ gwhẹ ọ gwe wẹna iọgbọ wẹwẹ, a la laa lu ọli ọkatsu elemhi aleghyie oweda. ²⁰Ingmaghyie mhi ngme khasẹ vhẹ, sẹkẹnẹ khi igwabhagbe vhẹ rhẹmhi o fu dala igwabhagbe eni ikọwe ali Ifarisisi, vhavha laa dobẹ lo owileghyie Ishinẹgba.²¹Vha she suọ khi a ngme khasẹ wẹ ẹrhẹghẹ ni o dọsẹ khi, “Imhẹ gbe ugbee” rharhi khi ọni ọ gbe ubgee ọ la laa la okhẹna ẹzọ. ²²Ama mhi ngme khasẹ vhẹ khi ọni ọ laa rhi ofu inyọgwho ọli shi elemhi ọ la laa la okhena ẹzọ: Abagwhoyọ, ọgbọ ni ọ laa li ẹẹ li inyọgwho ọli, ‘Ghyiẹ ọgbọ apfuẹ! ọ la laa la okhẹna eni ea mhasẹ, ọni ọ ke laa li ẹẹ li Ghyiẹ adẹkẹ ọ la laa la okhẹna owerhẹ.²³Rharhi ona, u kha mhuẹ emeni u rhọ laa fofo vhi ukhomhi ọta khi u ke sato khi inyọgwho ẹ ọ rhi ofu ẹ shi elemhi, ²⁴Dobẹ oni isomhopfa ẹ shi odalo oni ọta, khi u vu kpọ a nu inyọgwho ẹ rhọ sheshe nee neni u bhẹ a rhi isomhopfa ẹ fofo.²⁵Nu ọni ọ khi u lue na lẹ rhọ sheshe ayayayọ neni vha gaa je owẹzọ, ọni ọ khi u lue na lẹ ọọ ke ji ẹ abọa ni ọni ọ yẹsẹ ushi to ẹ abọ lo ogba igwhumha. ²⁶Egbegbe ingme mhi ngme khasẹ vhẹ, u wa mhuẹ te ekẹ ayọ a lase gwhe sẹkẹnẹ khi irhẹmhi u pfuse ikpaghọlọ ni e kpọẹ ẹ le kwua.²⁷Vha she suọ khẹ khi, imhẹ vha yẹ odọsẹ. ²⁸Ama mhi ngme khasẹ vhẹ khi ọni ọ laa bino ọkpotso dọsẹ ọ sa isamhi iditsia obodẹ ọ, ọ she rhi udu ọli dọsẹ ọli vhi egbe.²⁹O kha kyia khi ukpẹloe obita ẹ li o laa rhẹ dee, zọlọ ọli pfia. O ti khi opfọgwho ijegbe ẹ khi o li opfua dala khi u rhi ijegbe ẹ kwu je owerhẹ. ³⁰O kha ke kyia khi obọ obita ẹ li o rhẹ laa deẹ, khyi ọli pfia. Rharhi khi o ti khi u zẹ ukhyikhyi ijegbe dala u rhi ijegbe ẹ kwu lo owerhẹ.³¹Aa ngme ọ, khi ọni ọ sheda laa kwhu ogwhẹ ọli, ọ kẹkẹ ebe ivugwhẹ nali. ³²Ama mhi ẹẹ vhẹ, ọnọni ọ sheda laa kwhu ugwhẹ ọli, ina khi rhẹmhi ọ gbe iditsea ọkpotso ali ọmọse, lọ zẹ ni ọ rhọ odọsẹ: abagwhoyọ ọni ọ laa mhọli ọni a kwhu ugwhẹ rhẹmhi ọ odọsẹ ọli vhi egbe.³³Abagwhoyọ, vhaa gwe suọ khi a gwe ngme ẹrhẹghẹ ni o dọsẹ, “Imhẹ rhi egbe ẹ rhomhi ilimhi, ama rhi Ọnọmhuẹyẹ rhomhi. ³⁴Ama mhi ẹẹ vhẹ, imhẹ gaa rhomhi pẹẹ pẹẹ wẹ khi eghyiele Ishinẹgba li u rhọ rhomhi, rharhi lẹ khi utekwu eghyiele ọli: ³⁵wẹ khi ekẹ, rharhi li Ishinẹgba ọ rhi awẹ nya: wẹ khi Ijerusalẹmu, rharhi lẹ khi ẹvhue oghyie nọfu.³⁶Wẹ khi ukhomhi ni u zẹ, rharhi u waa dobẹ a khyiẹlẹ ugbagamhi utsu ogwho shi ọbishi shi ọpfuasẹ. ³⁷Ama dobẹ “Ee ẹ kyili Ee ẹ, ọa liyọ Obho ẹ o kyili Obho, ememeni e ke dala ona onobe li o ke kyia.³⁸Vhaa gwe sokwu ni a rhọ ngme, ‘ Ẹloe li a zẹ ashi ẹloe, ẹkọẹ li a zẹ ashi ẹkọẹ. ³⁹Ama mhi gwe ngme ọ khasẹ vhẹ, “Imhẹ chi egbe ni ọgbọ ọbe; Ọni ọ laa lase ẹ esọ ogwho, lieliẹ oni okpọẹ nali abagwhoyọ.⁴⁰A khaa mẹ ọni ọ nwu ẹ la je owa ẹzọ ọ myie ẹ awulu ni o kpọkẹ, li rhi awulu ni o kpeda ma vhọ. ⁴¹A khaa mẹ ọni ọ khi lẹ rhẹ la kyia okyiẹ imali ogwho, nu ọli kyia imali eva. ⁴²Ọni ọ mhila ẹ ẹtsẹkẹ, rhọ na, imhẹ sọ ọni ọ laa myie ẹtsẹkẹ ngmomhi oshimhi egbe.⁴³Vhaa gwe sokwu khẹ khi, ‘Vha mhọli ighọli ọgbọ nabhi ghyiẹ khi vha bhishi elemhi ẹbele vhẹ. ⁴⁴Ama mhi ẹẹ vhẹ, “Vha somhi elemhi ẹbele vhẹ kwu vha pfi olema a ni eni e rhi osueli a na vhẹ. ⁴⁵Khi vhaa kẹ kyili imyi ọni Ita vhẹ ni ọ la owileghyie. Rharhi khi lẹ li ọ rhi ọwẹ ọli a lasele ni ọgbọ ọbe ali ọgbọ aghyie, li ọ gwe rhi amẹ a rhuẹ rhugwhu eni e pfuasẹ ali eni e vha pfuasẹ.⁴⁶Rharhi vha kha somhi elemhi eni e somhi elemhi vhẹ, mhi ke gyhi elele ni vha ke laa mhuẹ vhọ? Emyionoga e vha mẹẹ lia liyọ? ⁴⁷Oo kha le kyia khi inyọgwho vhẹ lọgwho vhaa tsẹ, mhi gyhi oni vha ke rhọ dala iọgbọ evhese, Ijẹtasi e vha mẹẹ lia liyọ? ⁴⁸Elemhiyọ, egbe e nwẹmaa gba na vhẹ abhi egbe e li gba ni Ita vhẹ nẹẹ aleghyie.

Chapter 6

¹Vha rhi ẹgbhẹ kyia khi vhaa ke gbe ikanya ipfuasẹ ukpẹloe agbọ rharhi khi e kẹ mẹ vhẹ, vha khaa liyọ, vhavha laa mhuẹ elele vhi obọ ọni Ita vhẹ ni ọ la aleghyie. ²Vha khaa somhi opfa imhẹ vha kphele okphẹ abhi enakẹmẹmhẹ ea li vhi elemhi ika ali ifuodẹ, khi agbọ e kẹ chichi wẹwẹ. Ingmaghyie mhi gwu khasẹ vhẹ, e she myie elele wẹ obobobọ.³Vha kha laa somhi opfa, imhẹ vha dobẹ obọ ọgobọ yẹsẹ opfa ni vha rhi obọ obita somhi. ⁴Iyo isomopfa vhẹ o kyili obena. Iyo Ita vhẹ ni ọ yẹsẹ emeni e la ogbhagbha ọ laa rhi elele na vhe.⁵Ama vha khaa pfi olema, imhẹ vha liabhi enakẹmẹmhẹ, rharhi khi e maa nono khi wẹwẹ e ke tonomugha elemhi ika pfi olema ali ifuodẹ, khi agbọ e kẹ kee mẹ wẹwẹ. Ingmaghyie mhi ngme khasẹ vhẹ, e she le myiẹ elele wẹ obobobọ. ⁶Ama, vhẹvhẹ, vha khaa la pfi olema, vha kee lono elemhi ewa. Gwese edẹ, khi vha pfi olema bhuli Ita vhẹ ni ọa mẹ ogbhagbha. Ita vhẹ ni ọa mẹ ogbhagbha ọ laa rhi elele na vhẹ. ⁷Vha khaa pfi olema, imhẹ vha khyiẹlẹ ingme ngme iti ingmẹ abhi Ijẹtasi ea li, rharhi khi e khọkhọ khi ikhyiẹlẹ ingme ngme iti ingmẹ la te laa sokwu wẹwẹ.⁸Elemhiyọ, imhẹ vha liabhi wẹwẹ, rharhi khi Ita vhẹ ọ yẹsẹ emeni vhaa nono neni vha mhilali. ⁹Elemhiyọ, ina vha lia kee pfi olema: Ita eyẹ ni ọ la owileghyie, ipfuasẹ o kyili eva ẹ. ¹⁰Eghyiele ẹ o bhale, o kyili abhi o ghọli ẹ oni ekẹ ona abhi o li owileghyie.¹¹Rhọ ni eyẹ amo ena emenale ogbẹlẹ. ¹²yelea eta ni eyẹ loa ni eyẹ, abhi eyẹ li yelea ni eni e lo eyẹ eta . ¹³Imhẹ rhi eyẹ lo imhasẹfẹ, ama tsumhi eyẹ vhi ọnọbe le.¹⁴Rharhi ọni ọ vha yelea ni ọni ọ gbe gọ nali, Ita ọli ni ọ la owileghyie ọ vha laa yelea nali. ¹⁵Ama, ọni ọ ke yelea ni ọni ọ lue nali, Ita ọli ni ọ la owileghyie ọ laa yelea nali.¹⁶Abagwhoyọ, vha kha pfi azumhi, imhẹ vha nwu alo shi ukhomhi abhi enakẹmẹmhẹ ea li, rharhi khi irhẹmhi ea li wumawuma khi a kẹ mẹ khi wẹwẹ e pfi azumhi. Ingmaghyie mhi gwu khasẹ vhẹ, e she myie elele wẹ obobobọ. ¹⁷Ama vhẹvhẹ, vha kha pfi azumhi, rhi ovhili laghe ukhomhia, vha kpe aloa. ¹⁸Khi agbọ e ke yẹsẹ khi rhẹmhi vha pfi azumhi, sẹkẹnẹ khi Ita vhẹ ni ọ la ogbhagbha lọa yẹsẹ. Ọni Ita vhẹ ni oa mẹ emeni e gbhagbha ọ laa rhi elele na vhẹ.¹⁹Imhẹ vha sanọ ẹpfue vhẹ koko shi oni agbona. Ni ikẹlẹ ali igwhọgwhọ ea pfuchiẹa, wẹ khi asha ni ighyiatọ e dobẹ a gbea chi itsua. ²⁰Onochi, vha sanọ ẹpfue vhẹ koko shi owileghyie ni egbe vhẹ, ni ikẹlẹ ali igwhọgwhọ e vha te la pfuẹchẹ wẹa, wẹ khi ighyiato li e laa gbe odẹa lo do wẹ tsua. ²¹Rharhi khi asha ni ẹpfue ni vha mhuẹ e la, ayọ li isamhi vhẹ ọa la.²²Ukpẹloe lẹ khi ufulọ ijegbe. Elemhiyọ ukpẹloli vhẹ o kha ti, ijegbe vhẹ kwu ufulọ o ga vhọ. ²³Ama ukpẹloli vhẹ o vha ti, ijegbe vhẹ kwu e vọ ubili. Elemhiyọ, ufulọ ni o la vhẹ egbe o kha kyili ubili, oni ubili oyọ o ma laa gba! ²⁴Ọgbọ ọ vha dobẹ a ga ega ava, rharhi ọ khaa bishi elemhi ọgwho ọa somhi elemhi ọni ọ kpọẹ, oa liyọ ọ kha rhue ọgwho nẹẹ, ọ rhi ọni ọ kpọẹ shi ukpatsunu. Vhavha dobẹ a ga Ishinẹgba ali ọsuemhẹ.²⁵Elemhiyọ, imhẹ vha la ayele shi ingme agbọ vhẹ, shi emeni vha laa le ọa liyọ emeni vha laa da, wẹ khi emeni vha laa rhọ kwu egbe. A khi ayẹmhẹ lo mẹẹ dala emenale, ijegbe o dala ede? ²⁶Vhaa bino ipfele ni ea fiala eda gwhe. E vha rhọ kọ wẹ khi rhẹmhi ea kyiẹsẹ, wẹ khi rhemhi e rha shi ilu, ama Ita vhẹ li ọ rhọ na wẹ a le. Ama vhẹvhẹ vha nwu ẹloe da wẹ?²⁷Ọgwho elemhi vhẹ ni ọa kpokpo ni ọ dobẹ laa khyi ẹta owẹ shi iyagha ọli? ²⁸Elọ e ke zẹ khi ingme ede le ke a kpokpo vhẹ? Sa gwhe ebui ilili ni e la elemhi ebui, abhi e lia fu. e vhaa gbe ikanya wẹ khi rhẹmhi ea chi olu. ²⁹Mhi khyie gwe gwu khasẹ vhẹ, Asha ni Isolomọni ọ mhuẹ ọsuemhẹ rhamhi ọ vha mhọli ikiki abhi wẹwẹ.³⁰O khaa kyia khi Ishinẹgba ọ liyo rhi ede a kwu ebuli vhi egbe, ni o kyia khi e kha la vhọ amo, akọ a tsua wẹ kwu unogwho, see ọ vha ke li laa rhi ode kwu vhẹ egbe, vhẹvhẹ ni vha mhuẹ ukwukwu irhọshiọ? ³¹Rharhiyọ, imhẹ vha gwe kpokpo egbe, “Elọ eyẹẹ le? ọa liyọ elọ eyẹẹ da, ọa liyọ elọ eyẹẹ rhọ kwu egbe?³²Ijẹtasi ea nono eni ẹtsẹkẹ ena kwu. Ita vhẹ ni ọ la owileghyie ọ li yẹsẹ khi e li to vhẹ. ³³Vha kpọ dua aleghyie Ishinẹgbai ali igwabhagbe ọli, a la laa rhi eni ẹtsẹkẹ ena kwu ma ẹẹ vhẹ vhọ. ³⁴Rharhiyọ, imhẹ gwe sa isamhi akọ, rharhi khi akọ o laa rhi ẹloe kwhu egbe ọli, ogbẹlẹ kwu li o yẹsẹ abhi ọ li rhi ọkphakphamhẹ ọli a kyia

Chapter 7

¹Imhẹ vha gwu ọgbọ ezọ, khi a ke li gwu vhẹ ẹzọ. ²Rharhi abhi vha li sọ ọgbọ unu ẹzọ iyọ li a li laa sọ vhẹ vhi ẹzọ. rharhi khi emeni vha rhọ mhasẹ ni ọgbọ li a li rhọ laa mhasẹ na vhẹ.³See vha ke lia bino unanalo ni o la ọzeva vhẹ vhi ẹloe, ama ni vhavha ke rhọ lia mẹ ufolorhẹ ni o pfi gbe vhi uwẹ vhẹ? ⁴See vha ke li a li ẹẹ li inyọgwho vhẹ, ‘Dobẹ mhẹ rhue ukwu ni o la ẹ vhi ẹloe le, ni o kyia khi ufolorhẹ o li la uwẹ vhẹ? ⁵Vhẹvhẹ enaKẹmẹmhẹ! Vha kpọ rhue ufolorhẹ ni o la vhẹ vhi ẹloe le ne, khi vha chigbe mato mẹ ukwu ni o la inyọgwho vhẹ vhi ẹloe.⁶Imhẹ vha rhi emeni e pfuasẹ ni iweshi, wẹ khi rhẹmhi vha kwu eka vhẹ shi ekẹ a ni igwulu. O kha liyọ irhẹmhi e rhi awẹ a nwuno wẹ shi ekẹ, e chigbe liegbe bhuli vhẹ e tsẹkẹ vhẹ kwa.⁷¹⁰Vha mhila, a la laa rhọ na vhẹ. Vha nono, vha la laa mẹ. Vha kphele odẹ, a la laa kweghyiea na vhẹ. ⁸Rharhi ọni ọ mhila kwu, laa rha na, ọni ọ nono, ọ la laa mẹ, ọni ọ ke kphele odẹ, a la laa kweghyiea nali. ⁹Ọa liyọ, a mẹ ogbo vhi elemhi vhẹ, ni omyi ọli ọ laa mhilali ukphakpha ọ tsua ẹchẹ nali? 10Ọa liyọ ọ kha mhilali afẹ, ọ nwu ẹnyẹ nali?¹¹Elemhiyọ, vhẹvhẹ ni vha kyili iọgbọ ebe vha kha ke yẹsẹ abhi a li rhi isomhopfa ni e ti a ni imyi vhẹ, see Ita vhẹ ni ọ la elemhi aleghyie ọ vha ke li laa rhi emeni e ti li ni ọni ọ mhilali? ¹²Elemhiyọ, ememeni vha nono khi iọgbọ e kyhiẹlẹ na vhẹ, vha li kyhiẹlẹ ọli na wẹ, rharhi khi ona lẹ khi ushi eni ebole.¹³Rhọ te obunuodẹ ni a pfiko lo, rharhi khi obunuodẹ ni o vhẹ ni o li gbhaghyia li o kwa shi epfua, ama iọgbọ ebubu li e rhọ te vhọ a dọsẹ. ¹⁴Rharhi khi obunuodẹ ni o je odẹ agbọ rhẹmhi o li pfiko o li ghọnya, ghọnya, ikwkwu iọgbo li e mẹ ọli.¹⁵Vha mhuẹ ẹgbhẹ shi ebolẹ ighagha, ni ea bhẹ bhuli vhẹ le e rhi ekwẹ isumha kwu egbe, ni a kha rhẹ yẹsẹ khi idumhi ni a khẹna li e kyia. ¹⁶Ikpamhi erhẹ wẹ li a te a yẹsẹ wẹ. Igba ọkphẹkphẹ li a te a pfanọ ilomu, la khi ukhẹkha li a te a pfanọ ikpamhi orhẹ ifighi? ¹⁷Abagwhoyọ, orhẹ onaghyie kwu li ọa mọ ikpamhi aghyie, ama orhẹ obe ọa mọ ikpamhi ebe.¹⁸Orhẹ aghyie o vhaa mọ ikpamhihi ebe, wẹ khi orhẹ obe li ọa mọ ikpamhi aghyie. ¹⁹Orhẹ kwu ni o vhaa mọ ikpamhi ni e ti, irhẹmhi a tọ ọli a gbe, a pfi ọli lo erhẹ. ²⁰Rharhiyọ, ikpamhi wẹ vha te laa yẹsẹ wẹ.²¹A khi ọgbọ kwu ni ọ mhẹẹ, Ọnọmhuẹyẹ, Ọnọmhuẹyẹ li ọ laa lo eghyiele oweda, sẹkẹnẹ khi eni e khyiẹ emeni Ita mhẹ ni ọ la oweda ọ nono. ²²Oni o ogbẹlẹ iọgbọ ebubu, e laa li ẹẹ mhẹẹ, ‘Ọnọmhuẹyẹ, Ọnọmhuẹyẹ, eyẹ vhẹ mẹ rhi eva ẹ ngme emeni e gbhagbha lasele, eyẹ vha rhi eva ẹ kwhu iyẹmhẹ ebe kwa, eyẹ vha mẹ rhi eva ẹ gbe idudumhi ikanya inyaloa? ²³Iyọ, mhi la laa la ogbolo ngme khasẹ wẹ “Imha yẹsẹ vhẹ! vha chi mhẹ ana le vhẹvhẹ e li uvhaza!’²⁴Elemhiyọ, ọgbọ kwu ni ọ suọ ingmemhi mhẹ, ni ọ rhẹ wẹ gbe, ọ la laa liabhi ọgbọ ọtsẹgbhẹ ni ọ ma owa nya ukhomhi agbhẹ. ²⁵Amẹ o rhuẹ, ikpho e na, ikpekpe e pfi, e jigyhi oni owa ama o vha de gwọghọa, rharhi khi a tọ nya ukhomhi agbhẹ.²⁶Ama khi ọgbọ kwu ni ọ suọ ingmemhi mhẹ ni ọ vha rhẹ wẹ gbe, ọ la liabhi adẹkẹ ni ọ ma owa nya ukhomhi ekhashẹ. ²⁷Amẹ o kpiale, ikpho e bhẹ, ‘ikpekpe e pfi, e jigyi oni owa, o de, o bhale a kyili idemhi otọgbe.²⁸Abhi Ijesu ọ ke rhọ ngme eni ingmemhi ena pfuse, owena ọli o nya eni agbaa ni e legbaa aloa. ²⁹Rharhi khi ọọ lẹẹ wẹna wẹ abhi ọni a rhi unu na, a khi enabhi ikọwe wẹ e wẹna agbọ eyọ.

Chapter 8

¹Abhi Ijesu ọ ke rhọ te ukhomhi ọkpha kpiale, iọgbọ ebubu e rhọ khali ọli. ²A kee ẹẹ khi ẹẹ fẹẹ, ọni efafe e nwu ọ bhẹ bhuli ọli le ọ nyẹsẹ egbe nali, ọọ li, “Ọnọmhuẹyẹ, o ghọli ẹ, khi u rhẹ mhẹ pfuasẹ.” ³Ijesu ọ rhi obọ chi ọ, ọọ li, “O gwhẹ mhẹ; pfuasẹ, “Udomhija, ọ pfuasẹ efafe ni e nwu ọ e kpila vhi egbea.⁴Ijesu ọọ li, “Imhẹ ngme khasẹ ọgbọkhọgbọ; rhọ te odẹ ẹ, khi u rhi egbe a khasẹ eni e kpeda ugamhi khi u rhi isomhopfa fofo ni imozisi ọ li khi a rhọ fofo, u rhi ọli fofo khi o myie ọtsẹ khasẹ wẹ nẹẹ.⁵Abhi Ijesu ọ ke rhọ lo elemhi ikpaniumu, ọni ọ tsua ichoja kpalo, ọ lemali. ⁶Ọọ li, “Ọnọmhọli, ọgamhẹ ọ vheseshi apfẹ ọa gwhua onaghyie, onaghyie, rhẹmhi ọ gwhoghọa shi ekẹ.” ⁷Ijesu oọ li, “Mhia bhẹ khi mhi kaa rhi oli ze.”⁸Ọni ọ tsua ichoja kpalo ọ ke sọ vhọ ọọ li, “Ọnọmhọli, imha tẹ ni u waa lo apfẹ mhẹ le, le ngme oni ingme khi ọni ọgamhẹ ọ laa ze. ⁹Rharhi khi ọni ọ mhasẹ a bhẹ lẹ mhi kyia, mhi mhuẹ ichoja na mhi mhasẹ a na. Mhi khẹ li ghyiẹ, “Vu, rhẹmhi ọa vu, mhi gwe ẹẹ li ọvhese, “Bhẹ, rhẹmhi ọa bhẹ, mhi kha rhẹ gwe ẹẹ li, ọgamhẹ, ‘kyhiẹli ona, rhẹmhi ọa kyhiẹlẹ ọ.” ¹⁰Abhi Ijesu ọ ke rhọ suọ ona, o nya ọli aloa, li ọ rhọ ngme khasẹ eni e rhẹ khali ọ, “Ingmaghyie mhi ngme khasẹ vhẹ, o kha rhẹ kyia elemhi Izulẹ imha mẹ ọgbọ ni ọ mhuẹ irhọshiọ onana gwhe.¹¹Mhi ngme khasẹ vhẹ, iọgbọ nebu e la laa te obhoni ọwẹ o te a lasele (east) bhẹ ali obhoni o te a lo ekẹ {west}, e gba gasẹ itebu Ebulahamu, Aiziki ali Ijekọpu elemhi aleghyie oweda. ¹²Ama a laa pfino imyi aleghyie kwu lono alo ebili asha ni e laa ke vyiẹ e rhi akọ a le akọ. ¹³Ijesu ọọ li ọni ọga ichoja, “Kee lẹ! abhi u li mhuẹ irhọshiọ ena, iyọ o li la kyia nẹẹ” oni ẹrhẹghẹ ni ọ rhọ lee ngme yọ eyọ, li ọni ọgamhẹ ọ rhọ lee ze.¹⁴Abhi Ijesu ọ ke rhọ lo apfẹ ipitẹ le, ọ bhale a vhẹ khi ọgọ Ipitẹ ni ọkpotso ọọ gwhua igwhuamhi iba. ¹⁵Ijesu ọ rhi obọ chi ọ, oni igwhamhi o chi ọ vhi egbe le, ọ chi ekẹ vue, ọ khyiẹli ẹmenale na wẹ.¹⁶Abhi ogbode o ke rhọ le, a rhi iọgbọ ni iyemhẹ ebe e la egbe bhuli Ijesu le, ingmemhi unu li ọ rhọ kwhu wẹ kwa, ọ chigbe rhi eni e kpọẹ kwu ni ee gwhua ze. ¹⁷Iyọ, ona li a rhọ rhi oni ingmemhi tsẹ emeni ọbolẹ Azaya ọ ke ngme, ni ọ rhọ ẹẹ li “Lọọ te egbe ọli myie eyẹ igwhamhi kwa ọ tsua ọtomhẹ eyẹ kwu.¹⁸Abhi ọ ke rhọ mẹ iọgbọ nebu e gba gasẹ lẹ, ọọ wẹ, wẹwẹ e liegbe je esọ okwu Igalili ni o kpọẹ. ¹⁹Akọwe ọ bhẹ bhuli ọli le, ọọ li, “Ọwẹnagbọ, mhi rha khali ẹ je obhoni u waa je kwu.” ²⁰Ijesu ọọ sọ vhọ, “Inyaka e mholi ese, ipfele ni ea fiala eda, e mhuẹ ikolo, ama Omyi Ọmọse ọ vha mhuẹ asha ni ọ de ukhomhi a gbe.”²¹Ọvhese elemhi eni e rhẹ khali ọli, ọọ li, ''Ọnọmhọli, dobẹ mhẹ kpọ a rhi ita mhẹ tọ nee.'' ²²Ama, Ijesu ọọ ke sọ vhọ, ọọ li, ''Rhọ khẹ mhẹ nee, khi u dobẹ eni e gwhu rhi ilimhi wẹ tọ.’’²³Abhi Ijesu ọ ke rhọ lo ọkọ, idibo ọli ee li rhọ khali ọli lo oni ọkọ. ²⁴A kee ẹẹ khi ẹẹ fẹẹ, ududumhi akpekpe o lo oni okẹ, akpakpa o gwese oni ọkọ. Ama oni ẹrhẹghẹ ovhesẹ o uwu Ijesu. ²⁵Eni idibo ọli e ke bhẹ bhuli ọli le ee vu ọli ovhesẹ, eẹ li, ''Tsumhi eyẹ Ọnọmhọli, khi eyẹ laa gwhuloa!''²⁶Ijesu ọọ wẹ, Elọ e rhi ulishi a nwu vhẹ, vhẹvhẹ ni vha mhuẹ ukwukwu irhọshiọ?'' Ọ chi ekẹ vue ọ va nya oni akpekpe ali oni okwu ukhomhi. Ayayayọ ashakhasha o li kpekpe. ²⁷Oni ingme o nya eni iọgbọ aloa eẹ li, ''Uvhali ọmọse ni ọgwho ọna ọ kyia ena, li shi akpakpe ali okwu ni e rhọ li suọ esọ a nali?''²⁸Abhi Ijesu ọ ke rhọ bhẹ vhi esọ ẹvhue ni o kpọẹ, aloekẹ Igadarẹnẹsi, ikwhumhava ni iyẹmhẹ ebe e mhasẹ naa e bhẹ bhuli ọ le, ifu uji li e tee lasele e nwemaa ze ukhomhi, ni a vha ke rhọ gwe jilẹ te oni odẹ oyọ dọsẹ lẹẹ lẹ asha. ²⁹Ee sọse, eẹ li “Elọ eyẹ rhẹ a kyhiẹ, Omyi Ishinẹgba? Rẹmhi u bhẹ vhi ana la rhi osuẹ ni eyẹ neni oni ẹrhẹghẹ o rhamhi?”³⁰Igwulu nebu e la ayọ ẹẹ le emenale, e vha nuẹ ata shi wẹ egbe. ³¹Eni iyẹmhẹ ebe e ke khyie lee lema Ijesu ẹẹ li “U kha la kwhu eyẹ lasele, kwhu eyẹ a kwu elemhi eni igwulu ena” ³²Ijesu ọọ wẹ, “vha vu!” eni iyẹmhẹ e lasele ea lono elemhi eni igulu eyọ vhi egbe. A ke ẹẹ khi ẹẹ fẹẹ, Eni igulu kwu e nanọ kpiale a dena kwulo okwu, amẹ o gbolo wẹa.³³Eni e rhi eni igwulu le, egbhia kwa, e na je elemhi ẹvhue, ea ngme emeni a mẹ, oo rhọ gbe emeni a mẹ obodẹ eni e mhọli iyẹmhẹ ebe. ³⁴A ke ẹẹ khi ẹẹ fẹẹ, eni ẹvhue kwu e lasele e bhe bhui Ijesu le. Abhi e ke rhọ mẹ ọ, e lemali khi ọ vu oni aloekẹ wẹwẹ oyọ le.

Chapter 9

¹Ijesu ọọ ke lo ọkọ, ọ da okẹ bhẹ vhi ẹvholi ọ. ²A ke ẹẹ khi ẹẹ fẹẹ, e tsua ọmọse shi ivhia bhẹ ni ọ gwọghọa. Abhi ọ ke rhọ mẹ irhọshiọ ni e mhuẹ, Ijesu ọọ li ọni ọmọse ni ọ gwoghọa, “Omyi mhẹ ni ọmọse, kwualoa. ingmobe ni u li a she yele wẹa.nẹẹ”³Iyọ, ikowe egwho ni e la elemhi wẹ ee ke nu egbe ngme, “Ọni ọmọse ọna ọa pfino inua.” ⁴Ijesu ọ yẹsẹ emeni e sa vhi idu li ọ rhẹ wẹ, “See vha ke lia sa onobe vhi elemhi idu vhẹ? ⁵Mhi ghe oni o kẹlẹ nẹẹ ni a kha ẹẹ li, “A shẹ yele ingmobea nẹẹ, ‘la khi “Chi ekẹ vue khi u ke kyia’? ⁶Ona li u ke rha yẹsẹ khi Omyi Ọmọse ọ mhuẹ izemhi ni ọ rha yele ingmobea ni iọgbọ oni ukhomhi ekagbona, ọọ li ọni ọ gwhọghọa, “Chi ekẹ vue, tsua ivhia ẹ khi u kee je apfẹ.”⁷“Iyọ ọni ọmọse ọ chi ekẹ vue ọ je apfẹ ọli. ⁸Abhi eni ebubu iọgbọ e ke rhọ mẹ ona, o nya wẹ aloa ee chichi Ishinẹgba, ni ọ rhi izemhi onana ni iọgbọ. ⁹Ijesu ọ ke te ayọ a dọsẹ, ọ mẹ ọgbọ ni ẹẹ lu Imachiu ni ọ shitọ asha ni emyionoga e la. Ọọ li, “Rhọ khẹ mhẹ” ọ chi ekẹ vue ọ rhẹẹ khali ọ.¹⁰Abhi Ijesu ọ ke rhọ shitọ apfẹ le emenale, a ke ẹẹ khi ẹẹ fẹẹ, emyionoga nebu ali elingmobe e bhẹ a nu Ijesu ali idibo ọli le emenale. ¹¹Abhi iọgbọ Ifarisis e ke rhọ mẹ ona, eẹ li, eni idibo Ijesu “Elọ e zẹ khi ọni ọwẹnagbọ ọ nui emyionoga ali elingmobe a le emenale?”¹²Abhi Ijesu ọ ke rhọ suọ ona, ọọ wẹ, “Iọgbọ ni e mhuẹ izemhi ijegbe, e vha nono ọbo, eni ea gwhua lọgwho li ea nono ọbo. ¹³Vha Ka vu vha kaa wẹna abhi ona o ngme, ‘Ivhẹlemhi lẹ mhi nono a khi ilasobọ rharhi khi rhemhi bhẹ, a khi eni e gwabhagbe mhi ke gwe nyalu khi e kaa pfiegbedeno, ama elingmobe.”¹⁴Eni e rhẹ khali Ijọni e bhẹ bhuli ọli le eẹ li, “Elọ e zẹ khi eyẹ ali Ifaresis eyẹ nwemaa pfi azumhi, idibo ẹ e vha lia pfi?” ¹⁵Ijsesu ọọ wẹ, “Eni e ye izuode e mhia lẹ ọrhọ ni ọsogbo ọ khyie nu we la? Ama eni egbẹlẹ ea bhẹ ni a rhọ laa rhue ọni ọsogbo vu iteteva wẹ le, oni rhẹghẹ e chigbe ke a pfi azumhi.¹⁶Aa mẹ ọgbọ ni ọ to ode onogbọ a ma awulu ojọ, rharhi khi o la laa kyiọlọ oni awulu le, oni ikyiọlọa o ke vhiemhosue shiọ.¹⁷Wẹ khi rhẹmhi iọgbọ e kwuno enyọ enegbọ a shi ibene enyọ ejọ; e kha liyọ, eni ibene enyọ rhẹmhia vẹnọa eni enyọ e kwuno kwa, ishọyọ eni ibene enyọ e shashea, onochi ni e kha rhọ kwuno enyọ enegbọ shi ibene egbọ, li eni enyọ ali eni ibene e vha rha li opfua..”¹⁸Abhi Ijesu ọ rhẹ ngme eni ingme khasẹ wẹ ,a ke ẹẹ khi ẹ fẹẹ, ọnọfu ọ bhẹ a nyẹsẹ ukhomhi nali. Ọọ li, ''Omyi mhẹ ni ọkpotso ọ shẹ la gwhu nena, elemhi iyọ, bhẹ khi u kaa rhi obọ nya vhi egbe khi ọ kẹ gwe la agbọ. ¹⁹Ijesu ọ chi ekẹ vue ali idibo ọli, e rhọ rhẹ khali ọli vu.²⁰A ke ẹẹ khi ẹẹ fẹẹ, ọkpotso ni ọ she kwu olia egbea ikpe igbe ali eva, ọ rhọ te Ijesu oshimhi ọ rhi obọ chi esọ awulu ni ọ sọ. ²¹Rharhi khi ọ she nu egbe ọli ngmee, ọọ li, “Mhi kha le dobẹ rhi obọ chi ọli awulu, mhi laa ze.” ²²Ama, Ijesu ọ pfialo ni ọ rhọ mẹ ọli, ọọ li, omyi mhẹ ni ọkpotso, mhọdu: irọhshiọ ni u mhuẹ o she myie pfuse” obobobọ ọni ọkpotso ọ pfa olia.²³Abhi Ijesu ọ ke rhọ bhẹ vhi apfẹ ọgbọ nọfu, ọ mẹ ekphele efee ayọ oo li nyioo, ²⁴Ọọ wẹ, “Vha ka vu, rharhi khi ọni ọmoshi ọna ọ vha gwhu, rhẹmhi ọ vhesẹshi.” Ee gyia ọli, ee nwẹnyẹ ọli isue.²⁵Abhi a ke rhọ kwhu wẹ lo odẹ, ọọ lo oni elemhi owa ọa nwu ọni ọmoshi obọ, ọni ọmoshi ọ chi ekẹ vue. ²⁶Oni ingme o ga ashakhasha kwu.²⁷Abhi Ijesu ọ ke rhọ te ayọ vu, izalo ava e rhẹ khali ọli, ee sọse, eẹ li, “Mhuẹ ivhẹlemhi kwu eyẹ, omyi Idevidi!” ²⁸Abhi Ijesu ọ ke rhọ lo apfẹ le, eni izalo e bhẹ bhuli ọli le. Ijesu ọọ wẹ, “Vhaa rhọshiọ khi mhi dobẹ a khyiẹli ona?” E sọ vhọ, “Ee Ọnọmhọli.”²⁹Ijesu ọ ke rhi obọ chi wẹ ikpalo ọọ li, “Abhi irhọshiọ ẹ o li o kaa kyia yọ nẹẹ.” ³⁰Iyọ, ikpalo wẹ e gweghyiea. Ijesu ọ ke kpẹka nya wẹ ukhomhi ọọ wẹ, “Imhẹ vha dobẹ ọgbọ yẹsẹ pẹẹ, pẹẹ. ³¹Ama abhi e kẹ rhọ lasele, e rhi oni ingme ga ashakhasha oni aloekẹ kwu.³²Abhi eni izalo ava e ke rhẹẹ vu, a ke ẹẹ khi ẹẹ fẹẹ, a rhi ọni ọ mhuẹ ayẹmhẹ udungme bhui Ijesu le. ³³Abhi a ke rhọ kwhu ọli oni ayẹmhẹ udungme egbea, ọni udungme ọọ ngme. O nya oni agbaa ni e rhọ gba aloa, “A vha kpọ mẹ onana gwhe elemhi ekẹ Izulẹ!” ³⁴Ama eni Ifarisis eẹ li, “Izemhi iyẹmhẹ ebe li ọ rha kwhu iyẹmhẹ ebe kwa.³⁵Ijesu ọ kyia ẹẹ kyia eni ẹvhue nefu ali ekeke. Ọọ wẹna wẹ elemhi ewuka, ọọ ngme ingmemhi aleghyie Ishinẹgba, ọọ myie wẹ igwuamhi ali ọtomhẹ kwa. ³⁶Abhi ọ rhọ mẹ agbaa ni o rhọ gba, ọ mhuẹ ivhẹlemhi kwu we, rharhi khi e vha mhuẹ isheshe egbe, abọ e sha wẹ. rharhi khi rhẹmhi e liabhi isumha ni e vha mhuẹ ọni ọ rhẹ wẹ a le.³⁷Ọọ li eni idibo ọli, “Emẹkhọmhi e gaa bu, ama eni ea khyiẹsẹ wẹ ee shẹ. ³⁸Vha nyanya pfi olema bhuli Ọnọmhọli eni ẹkhọmhi, khi ọ rhi eni ea khyiẹsẹ ẹkhọmhi bhẹ.”

Chapter 10

1Ijesu ọ nyalu ikwhumhi ogbe ali ava ni e rhẹ khali ọli koko gba ọ rhi izemhi na wẹ obodẹ iyẹmhẹ ni e vha pfuase, khi e ke kwhu wẹ kwa ea rhue iọgbọ igwhamhi ali ọtomhẹ ọdọdọda egbea.²Nenaa, ikwhumhi ogbe ali ava ni e rhẹẹ khali ọli khi ena, Ọni ikyiatsolo lẹ khi Isamọni (ni ọ gwe lu Ipite), ali Adulo ni inyọgwho ọli) Ijemhisi omyi Izẹbẹdi, ali Ijọni ni inyọgwho ọli. ³Ifilipu ali Ibatolomi, Itọmọsi ali imachiu ni ọmyionoga; Ijemhisi omyi Afiusi, ali Itadiusi. ⁴Isamon ni ọnyi Iziloti, ali Ijudasi Isikarọti ni ọ lẹ rhi ọli dẹẹ.⁵Eni ogbe ali ava ena li Ijesu ọ ghyie kwa. Ọ shi ushi na wẹ ọọ wẹ, “Imhẹ vha lo asha ni iọgbọ Ijẹntasi e nyele, imhẹ vha lo elemhi ẹvhue Isameria. ⁶Onochi, vha kaa nono isumha ni e waa vhi apfẹ Izulẹ. ⁷Abhi vha li a la eyọ, vha kee ngme khi, “Aleghyie Ishinẹgba o she chi bhẹ.’⁸Vha rhi eni ea gwhua ze, vha nwu eni e gwhu vue, rhi eni e efafe e nwu pfuasẹ, vha kwhu iọgbọ iyẹmhẹ ebe egbe le. Apfuẹ li u myie ọ, apfuẹ li u rhi ọli a na iọgbọ. ⁹Imhẹ tsua igolu, wẹ khi isiliva, shi ẹlomho ali ẹkpa. ¹⁰Imhẹ vha pfi ẹkwẹ sọ ni vhaa lẹ asha, wẹ khi awulu ovhese, wẹ khi ekwẹ, wẹ khi orhẹ atuekẹ, rharhi khi ọgbe akanya ọ tẹ ni a rhi emenale na le.¹¹Ẹvhue khi ẹvhue ni vha laa lo, vha nono ọni vha kwu a shi na, vha la ayọ apfishi ni vha rha vu. ¹²Vha kha lo elemhi apfẹ le, vha tsẹ otsẹ. ¹³Ona apfẹ o kha tẹ, ọpfọmhẹ vhẹ o bhe vhi oni apfẹ, o kha ke kyia khi o vha tẹ, ọpfọmhẹ vhẹ o gwe liegbe bhui vhẹ le.¹⁴Eni e vha ke rhẹ vhẹ kwu shi, wẹ khi rhẹmhi e rhi esọ shi ingmemhi vhẹ, vha kha te oni apfẹ oyọ a vu, ọa liyọ oni ẹvhue oyọ, vha kpishi ekẹ ni e la vhẹ ẹkọawẹ kwu ekẹ. ¹⁵Ingmaghyie mhi ngme khasẹ vhẹ “Ogbẹlẹ igwezọ, Isodomu ali Igomora li o laa somhi egbe dala oni ẹvhue oyọyọ.¹⁶Ghe, ghe, rhẹmhi ghyie vhẹ kwa abhi isumha ni e la iteteva idumhi, iyọ vha fialoa abhi enyẹ vha pfọmhẹ abhi igbekwhukwhu. ¹⁷Vha rhi ẹgbhẹ kyia iọgbọ egbe, rharhi khi a laa rhẹ vhẹ je owa ẹzọ, e rhi ite gbe vhẹ vhi elemhi ewuka. ¹⁸A gwe laa nwuno vhẹ bhuli igọvinọ ali enighyie rharhi mhẹmhẹ, o rhọ kyili ọtsẹ na wẹ ali Ijẹtasi.¹⁹E kha nwuno vhẹ bhẹ vhi asha, imhẹ vha kpakpa egbe obodẹ emeni vha laa ngme, rharhi khi emeni vha laa ngme wẹ a laa rhọ na vhẹ oni ẹrhẹghẹ. ²⁰Rharhi a khi ghyiẹ li u laa ngme, ama Ayẹmhẹ ọni Ita lọ laa ngme nẹẹ! E la laa nwuno vhẹ bhuli eni ea mhasẹ, e la laa rhi ite gbe vhẹ vhi elemhi ewuka.²¹Inyọgwho ọ la laa chi inyogwho ọli lo egwhi, ita ọ chi omyi ọli lo. Ivhiẹ e la laa ma nu ita wẹ vue e zẹ egwhi ni o gbe wẹ. ²²Iọgbọ kwu e la laa kyili ẹbele vhẹ rharhi eva mhẹ. Ama ọni ọ laa rhi egbe myie apfishi ukpẹsẹ ọ la laa myie pfuese. ²³E kha zẹ okwhẹ kpẹsẹ vhẹ vhi oni ẹvhue ona, vha na je oni o kpọẹ, ingmaghyie mhi gwu khasẹ vhẹ, vhavha laa dobẹ kyia ẹvhue Izulẹ kwu pfuse neni Omyi Ọmọse ọ bhẹ.²⁴Ọni ọ la obọ ọga ọli a wẹna akanya ọ vha fu a dala ọni ọa wẹna ọli akanya, wẹ khi ọgamhẹ li ọ fu a dala ọni ọa ga. ²⁵O ti khi ọni a wẹna ọ liabhi ọni ọa wẹna ọli, abagwhoyọ ọgamhẹ ọ liabhi ọni ọa ga. e kha ke lu mhẹmhẹ ọdapfẹ oghyie egbhọ, see ke wẹ la lu oni apfẹ!²⁶Rharhiyọ, imhẹ nu ulishi wẹ, rharhi khi a vha mẹ emeni e gbhagbha ni a vha laa gweghyiea, a vha mẹ emeni e gbhagbha ni a vha laa yẹsẹ. ²⁷Emena mhi ngme khasẹ vhẹ elemhi ubi, ngme ọli lasele ẹlogota, elemhi vha suọ vhi obena, vha rhi ọli tsabọ ukhomhi uroromhowa.²⁸Imhẹ nu ulishi eni e dobẹ a gbe ijegbea, ama e vha dobẹ a gbe ayemhẹa onochi, nu ulishi ọni ọ dobẹ a pfuse ijegbe ali avhagwhu ẹa vhi owerhẹ. ²⁹A khi ukọbọ ali ekpini li a rhi ikpharulu ava a dẹẹ? Iyọ, a vha mẹ ọni ọ de a pfile ekẹ ni Ita ẹ ọ vhaa yẹsẹ. ³⁰O kha rhẹ kyia itsu ni e la ẹ vhi ukhomhi kwu a lolo wẹ. ³¹Imhẹ vha nu ulishi. Vha ghalẹ dala ikpharulu n e bububu.³²Elemhiyọ, ọgbọ kwu ni o laa myie ọtsẹ na mhẹ, mhi li laa myie ọtsẹ nali ukpẹloe Ita mhẹ ni ọ la oweda. ³³Ama ọni ọ la khyie mhẹ ukpẹloe agbọ, mhi li laa khyie ọli ukpẹloe Ita mhẹ ni ọ la oweda. Ama ọni ọ la khyie mhẹ ukpẹloe agbọ, mhi li laa khyie ọli ukpẹloe Ita mhẹ ni ọ la oweda.³⁴Imhẹ vha sa khi ọpfọmhẹ mhi rhọ bhẹ vhi ukhomhi ekagbọ, a khi ọpfọmhẹ mhi rhọ bhẹ, ama, ọfẹdo lọ. ³⁵Rharhi rhẹmhi bhẹ a to okwhẹ ni ọmọ ali Ita ọli, ọmọ ọkpotso ali inyọ ọli, ọsọmọ ali inyọdọ. ³⁶Ẹbele ọgbọ e la laa te atukpapfẹ ọli lasele.³⁷Ọni ọ mhuẹ ighọli ita ọli ali inyọ ọli dala mhẹ, ọ vha kyili uwẹ mhẹ, ama ọni ọ ke mhuẹ ighọli omyi ọli ni ọmọse ali omyi ọli ni ọkpotso dala mhẹ ọ vha kyili uwẹ mhẹ. ³⁸Ọni ọ vha tsua ogbagala ọli rha khẹ mhẹ, ọ vha kyili uwẹ mhẹ. ³⁹Ọni ọ dobẹ ayemhẹ ọli to ọli vhi egbe, ọ la wasẹ ọlia; ama ọni ọ ke wasẹ ayẹmhẹ ọlia rharhi mhẹmhẹ ọ gwe laa mẹ ọli rhue.⁴⁰Ọni ọ kpẹsẹ abọ myie ẹ, ọ kpẹsẹ abọ myie mhẹ, ọni ọ ke kpẹsẹ abọ myie mhẹ ọ kpẹsẹ abọ myie ọni ọ ghyie mhẹ. ⁴¹Ọni ọ kpẹsẹ abọ myie ọbolẹ rharhi khi ọ kyili ọbolẹ ọ la laa mhọli elele ọbolẹ. Ọni ọ laa kpẹsẹ abọ myie ọni ọ pfuasẹ rharhi khi ọ kyili ọni ọ pfuasẹ ọ la laa mhọli elele ọni ọ pfusẹ.⁴²Ọnọni ọ laa rhi ẹtsẹkẹ ni eni ikwukwu wẹ ena, o kha rhẹ kyili ukolo amẹ na wẹ da, rharhi khi ọ kyili odibo mhẹ, ingmaghyie mhi ngme khsaẹ vhẹ, a vha mẹ abhi elele ọli e li laa waa."

Chapter 11

¹Abhi Ijesu ọ ke rhọ ghyie eni idobo ọli ikwhumhi ọgbe ali ava kwa pfuse, ọ te ayọ vu ni ọ rhọ je ẹvhue wẹ lẹẹ wẹna iọgbọ ọ rhi oni ingmemhi ọli tsabo. ²Nenaa, abhi Ijọni ọ ke rhọ la ọgba igwhumha suọ emeni ọni Ikiristi ọ gaa ẹẹ khyiẹ, ọọ ghyie eni idibo ọli usomhi bhuli Ijesu, ³Ọọ li, “Ghyiẹ khi ọni ọ lẹẹ bhẹ, la khi ọvhese ọ la ni eyẹ mugha kee khẹ?”⁴Ijesu ọ sọ wẹ vhọ ọọ li, “Vha vu khi vha kaa ngme khasẹ Ijọni emeni vha mẹ ali emeni vha gwe suọ. ⁵Izalo e she a mato, ikhyila e she a kyia, eni efafe e nwu e she pfuase, eni e lesọ e shẹ a suọ esọ, eni e gwhu e she gwe vule, eni o to a she ngme ingmemhi Ishinẹgba khasẹ wẹ. ⁶Ivọsẹna lẹ khi uwi ọni ọgbọ ni a vha mẹ ẹrhẹghẹ ni ọ rhọ zẹ onobe mhẹ.”⁷Abhi eni iọgbọ ena e ke rhọ nono odẹ te, Ijesu ọ ke ngme ingmemhi Ijọni khasẹ ebubu iọgbọ ni e la ayọ ọọ wẹ, “Elọ vha nono je apata lẹẹ bino, ugwobọ orhẹ ni akpekpe o pfi lọ? ⁸Ama elọ vha je odẹ lẹẹ bino, ọgbọ ni ọ rhi ede epfopfo kwhẹ lọ? ingmaghyie, iọgbọ ni e rhi ede epfopfo kwhẹ apfẹ eni ighyie li ea nyele.⁹Ama elo vha nono jee elase lẹ bino, ọbole lọ? Ee, mhi ẹẹ vhẹ, ọna ọ dala ọbolẹ. ¹⁰Ọna li a kẹkẹ ingmemhi ọli eyọ, ni a rhọ ẹẹ li, “Ghẹ ghe, mhia ghyie aghyiusomhi mhẹ bhui vhẹ, ni ọ la shẹshẹ odẹ na vhẹ.¹¹Ingmaghyie mhi ngme khasẹ vhẹ, iọgbọ ni ikpotso e vyia kwu, a vha mẹ ọni ọ fu dala Ijọni ni ọa baptizi iọgbọ. Ama ọni ọ gaa kpọkẹ nẹẹ elemhi aleghyie oweda li ọ fu dala ọli. ¹²Rhọ te egbẹlẹ Ijọni ni ọa baptizi iọgbọ a pfishi nena, aleghyie oweda ifiafialo li o ke kyia, iọgbọ ifiafialo li e ke rhi izemhi a rhue ọli.¹³Rharhi khi eni ebolẹ kwu ali oni ushi e she kpọ rhi emeni e gbhagbha ẹẹ lasele neni a mẹ Ijọni. ¹⁴O kha kyia khi u lama laa myie ọ, ọna khi Ẹlaja, ọni ẹẹ khi ọ lẹ bhẹẹ. ¹⁵Ọni ọ zẹ esọ ni a rha suọ, ọ rhi esọ shi ekẹ.¹⁶Elọ mhi laa rhi oni o zele ona khọkhọ? rhẹmhi o liabhi eni ivhiẹ ni e la atuo okyi ẹẹ bọla, ni e shito ni ee nyalu egbe. ¹⁷Eẹ li, “Eyẹ kphele ofe nẹẹ, u waa gbe ishimhi. Eyẹ la ọrhọ, u waa vyiẹ.¹⁸Rharhi khi abhi Ijọni ọ rhọ bhẹ, ọ vha ẹẹ le ukphakpha wẹ khi rhẹmhi ọọ da onyọ, ẹẹ khi, “Ọ mhuẹ iyẹmhẹ ebe’ ¹⁹Omyi Ọmọsẹ li ọ ke gwe bhẹ na, ọọ le ọọ da e ke gwe ẹẹ ii, ‘Vha ghe ọ, ọ zẹ elemhi ali ọdenyọ li ọ kyia, ali ukpokyia emyionoga ali elingmobe! Ama emeni ẹgbhẹ o khyiẹlẹ li a rha yẹsẹ ọli.²⁰Ijesu ọ kee vanọ nya eni ẹvhue ni ọ la gbe idudumhi ikanya vhi ukhomhi, rharhi khi e vha mhuẹ ipfiegbedeno ọọ wẹ. ²¹khi uwẹ vhẹ, ichorazini! Epfua khi uwẹ vhẹ, Ibẹtsaida! O kha kyia khi a li na gbe eni idudumhi ikanya enana vhi itaya ali Isidọni ni a gbe na vhẹ ena lọ, e kha she rhi ede na kyiọlọ kyiọlọ ali enwẹ pfiegbedeno. ²²Ama o la laa ti Itaya ali Isaidọni egbe dala vhẹ ogbẹlẹ igwẹzọ.²³Ghyiẹ, Ikapaniumu, rhẹmhi u sa khi a laa yasẹ vhi ekẹ je aleghyie oweda? Obho, a la laa kpọlọ ẹ kpiale je owerhẹ. O kha kyia khi idudumhi inyaloa ni a gbe na vhẹ khi a gbe wẹ shi Isodọmu lọ, o kha khyie la vhọ apfishi amo. ²⁴Ama mhi ẹẹ vhẹ, khi iọgbọ Isodọmu e vha laa mhuẹ ọnwunu abhi vhẹvhẹ ogbẹlẹ igwẹzọ.²⁵Oni ẹrhẹghẹ oyọ, Ijesu ọọ li, “Mhi chichi ẹ, Ita, Ọnọmhọli, ghyiẹ ni u ma ekẹ ali idane, rharhi khi u rhi eni ingme ena gbhagbha ni etsẹgbhẹ ali eni e mhuẹ iyẹsẹ, u maghyiẹ wẹa khasẹ eni e vha ye owẹna, abhi ikwukwu ivhiẹ. ²⁶Ee, Ita, iyọ li o li ti ẹ vhi ẹleoe. ²⁷Ẹtsẹkẹ kwu a she te obọ Ita mhẹ rhẹ wẹ mhuẹ mhẹ obọ, ama a vha mẹ ọni ọ yẹsẹ ọni ọmọ sẹkẹnẹ khi ọni Ita, a vha mẹ ọni ọ yẹsẹ ọni Ita sẹkẹnẹ khi ọni Ọmọ, ali ọgbọ ọvhese ni ọni Ọmọ ọ la rhọ khasẹ ọli.²⁸Vha bhẹ bhui mhẹ le, vhẹvhẹ ni vhaa gbe ikanya ni o lọsẹ rhukphẹ, khi mhi rhi ivhiẹmhia na vhẹ. ²⁹Tsua ugbholo mhẹ khi u te obọmhẹ wẹna, rharhi khi mhi mhuẹ ichegbe kpiale ali ipfọmhẹ udu, avhagwhu vhẹ o la laa mhuẹ ivhẹmhia. ³⁰Rharhi khi ugbholo mhẹ o vha nwu unu wẹ khi itsua mhẹ li e khọ.

Chapter 12

¹Oni ẹrhẹghẹ oyọ Ijesu ọọ te ishemhi ivhakpa dọsẹ lẹ lẹẹ ogbẹlẹ ivhiẹmhia, Okyiamhi oo kee gbe eni idido ọli, ee nyanọ inu ivhakpa rhẹẹ le. ²Abhi iọgbọ Ifarisis e ke rhọ mẹ wẹ, eẹ li Ijesu, “Ghe, idibo ẹ ni ea khyiẹlẹ emeni a gwhẹ ogbẹlẹ ivhẹmhia.”³Ama, Ijesu ọ ke ẹẹ wẹ, “Vhavha khyie li mẹ zẹ emeni Idevidi ọ ke khyiẹ, ni okyiamhi o rhẹẹ gbe ọli ali iọgbọ ni e nu ọli la? ⁴Abhi ọ li je apfẹ Ishinẹgba a le ukphakpha, ni o kyia khi o vha dea ni ọ kha le, ali eni e nu ọ la, ni o kyia khi eni e kpeda ugamhi wẹwẹ lọgwho li e kha le wẹ?⁵Vhavha khyie mẹ zẹ, khi eni e kpeda ugamhi e she li gbe ushia ni a vha lolo na wẹ shi ipfidọ? ⁶Ama mhi ẹẹ vhẹ khi ọgbọ ni ọ fu dala owuka ọ la ana.⁷Vha kha yẹsẹ abhi a rhi ona ngme lọ, khi mhi laa mhuẹ ivhẹlemhi a khi ilasobo, vhavha kha luese eni e vha lue. ⁸Rharhi khi ọni Ọmyi Ọmọsẹ lẹ khi ọni ọ mhuẹ ogbẹlẹ ivhiẹmhia.”⁹Ijesu ọ ke te ayọ vu ọ lo elemhi owuka wẹ. ¹⁰A ke ẹẹ khi ẹẹ fẹẹ, a mẹ ọmọsẹ ọgwho ni obọ ọli o chinyaa. Eni Ifarisis e ke mhila Ijesu eẹ li, “Oo mẹ te odẹ ushi khi a rhọ rhi ọgbọ ze ogbẹlẹ ivhiẹmhia? Rharhi khi rhẹmhi ẹẹ khi wẹwẹ e kẹ lẹlẹ ọ pfidọ.¹¹Ijesu ọọ wẹ, ọgwho elemhi vhẹ, ni ọ mhuẹ osumha ọgwho, ọni o sumha ọ de lo uyele ogbẹlẹ ivhiẹmhia, ni ọ vhaa nwu ọ vhọ lasele? ¹²U ke la ngme osumha ali ọgbọ ọni ọ nwuẹloe nẹẹ! Oo dea khi ọgbọ rhọ khyiẹlẹ onaghyie ogbẹlẹ ivhiẹmhia.”¹³Ijesu ọọ li ọni ọmọsẹ, “Nise obọa” Ọọ nise ọlia, o gwe kwhenoto abhi obọ ni o kpọẹ. ¹⁴Ama eni Ifarisis e ke vu e lẹẹ gba ugbamhi ọ, ee nono abhi e li gbe ọlia.¹⁵Abhi egbe e ke rhọ gwu ingme khasẹ ọ, ọ te ayọ vu. Iọgbọ ebubu e rhọ khali ọli, ni ọ rhọ myie wẹwẹ kwu igwhuamhi kwa. ¹⁶Ọ kpẹka nya wẹ ukhomhi khi imhẹli e dobẹ iọgbọ evhese yẹsẹ. ¹⁷Khi emeni ọbolẹ Azaya ọ ke ngme, khi o kẹ tsẹ, ni ọ rhọ ẹẹ li.¹⁸“Ghe, egamhẹ mhẹ ni mhi she zẹ; ọni ọ gwhẹ mhẹ, ni ọ rhi egbe a nwu avhagwhu mhẹ. Mhi la laa rhi Ayẹmhẹ mhẹ nali, ni ọ rhọ laa sọ iọgbọ Ijẹtasi unu ẹzọ.¹⁹Ọ vha laa nu wẹ wola, wẹ khi rhẹmhi ọ laa vyiẹ gbalala; wẹ khi rhẹmhi ọgbọ ọ laa sokwu urhui ọli vhi edato. ²⁰Ọ vha laa gwọghọ ẹji ni a kpanọa; ifofo ni ea li ewọli ọ vha laa pfuse wẹa. Sẹkẹnẹ khi rhẹmhi ọ rhi ipfuasẹ nwu ẹtsẹkẹ kwu le. ²¹Iọgbọ Ijẹtasi e la laa mhuẹ irhegbenya elemhi eva ọli.”²²Ọgbọ ọgwho ni ọ zalo ni ọ gwe kyili udungme, ni iyẹmhẹ ebe e la egbe, a rhọ bhui Ijesu le. Ọ rhi ọli ze, ọọ kee ngme ọ mato. ²³Ebubu iọgbọ kwu ni e la ayọ o nwu wẹ ẹloe eẹ li, “Ọni ọmọse ọna ọ mẹ dobẹẹ a kyili ọmyi Idavidi nena ee?”²⁴Ama abhi eni Ifarisis e ke rhọ suọ eni inyaloa ena, eẹ li, “Ọni ọmọse ọna, ayẹmhẹ okhyio li ọ rhọ a kwu iọgbọ iyẹmhẹ ebe egbe kwa.” ²⁵Ama Ijesu ọọ yẹsẹ isamhi wẹ, ọọ wẹ, “eghyiele kwu ni o kemhi egbe ọ, rhẹmhi ọa li opfua, ẹvhue ọa liyọ apfẹ ni o kemhi egbe ọ o vha laa mugha.²⁶Okhyo ọ kha kwhu okhyio pfia, ọ shẹ kemhi egbe ọ. See eghyiele ọli o lia mugha? ²⁷O kha kyia khi izemhi iyẹmhẹ okhyio mhi rha kwhu iyẹmhẹ ebe kwa, izemhi ọgwho eni e rha khẹ vhẹ e ke rhọ li kwhu we a kwa? Rharhi ona, wẹwẹ le laa sọ vhẹ unu ẹzọ.²⁸Ama o kha kyia khi Ayẹmhẹ Ishinẹgba lẹ mhi rha kwhu iyẹmhẹ ebe a kwa, iyọ aleghyie Ishinẹgba o she bhẹ bhuli vhẹ le khi oyọ. ²⁹See ọgbọ ọ li dobẹ a lo apfẹ ọni ọ ze le ina khi rhẹmhi ọ kpọ fali ọli? Ishọyọ ọ chigbe chi ọli itsua apfẹ. ³⁰Ọni ọ vha nu mhẹ la rhẹmhi ọ zẹ okwhẹ kpẹsẹ mhẹ, ọni ọ vha nu mhẹ sanọ a koko, rhẹmhi ọ pfi a khakha.³¹Elemhiyọ mhi ẹẹ vhẹ, ingmobe kwu ali ipfiunua a laa yele wẹa, ama ipfiunua rhọ khali ọni Ayẹmhẹ ni o Pfuasẹ, a vha laa yele ọlia gwhe. ³²Ama, ọnọni ọ laa zẹ onobe rhọ khali Omyi Ọmọse, a la laa yele ọlia nali. Ama ọnọni ọ laa zẹ onobe Ayẹmhẹ ni o pfuasẹ, a vha laa yele ọlia nali, shi oni agbona shi agbọ ni o ke a bhẹ.³³Orhẹ o kha ti, ikpamhi ọli e li ti, ọa liyọ orhẹ o kha kyili orhẹ obe ikpamhi ọli e li kyili enebe, rharhi khi ikpamhi orhẹ la te a yẹsẹ orhẹ. ³⁴Vhẹvhẹ imyi enye, abhi vha ke rhọ kyili iọgbọ ebe, see vha kee lia ngme ingmaghyie? Emeni e vọ udu li o te unu a lase. ³⁵Ọgbọ ni elemhi ọli o ti li ingmaghyie o te unu a lase, abagwhoyọ ọni ọ zẹ elemhi obe ingmobe ni e la vhi udu li ọ te unu ngme a lasele.³⁶Mhi gwe ngme khasẹ vhẹ khi ogbẹlẹ igwẹzọ ọgbọgbọ ọ la laa lolo khasẹ Ishinẹgba abhi e li ngme ijajamhi ingmemhi. ³⁷Rharhi te ikpa ingmemhi unu li ẹzọ o te laa pfuasẹ ẹ, te ingmemhi unu ẹ li ẹzọ o te laa gbe ẹ.”³⁸Iọgbọ Ifarisis egwho ali ikọwe e ke sọ Ijesu vhọ eẹ li, “Ọwẹnagbọ, eyẹ a nono khi eyẹ te obọ ẹ mẹ ishẹfẹ.” ³⁹Ijesu ọ sọ wẹ vhọ ọọ wẹ, “Ozele obe ni ea ye odọse wẹwẹ li ea nono ishẹfẹ, ama a vha mẹ ishẹfẹ ni a laa rhọ nali ina khi ishẹfẹ Ijona ni ọbole. ⁴⁰Rharhi khi abhi Ijona ọ li gbhẹ elemhi afẹ ni ọfu ogbẹlẹ esẹ ali eliyọse esẹ, iyọ li Omyi Ọmọse ọ li laa la elemhi ekẹ ogbẹlẹ esẹ ali eliyọsẹ esẹ.⁴¹Iọgbọ Ininivẹ e la laa nu eni ozele ona mugha gwu ẹzọ ni e rhọ laa luese wẹ. Rharhi khi ee pfiegbedeno ẹrhẹghẹ ni Ijona ọ rhọ rhi ingmemhi Ishinẹgba tsabọ, ‘Ghe ọgbọ ni ọ fu dala Ijona ọ la ana.⁴²Oghyie ikpotso ni e te obhoni ọwẹ o te a lasele bhẹ ọ la laa nu oni ozele ona mugha gwu ẹzọ ni ọ rhọ laa luese wẹ. rharhi khi ọ te obhoni ekẹ okpẹsẹ bhẹ khi ọ kaa suọ iyẹsẹ Isolomọni, vha ghee, ọgbọ ni ọ fu dala Isolomọni ọ la ana.⁴³Ayẹmhẹ ni o vha pfuasẹ o kha lase ọgbọ egbe le, o te ekẹ ekhakha a dọsẹ la lẹ ọa nono ivhẹmhia, ama ọ vha ke mẹ. ⁴⁴Ọ ke ẹẹ li, “Mhi la liegbe je apfẹ mhẹ na mhi kpọ te vu.” Ọ kha ke liegbe, ọ bhale a vhẹ khi oni apfẹ o li gboo, rhẹmhi ọa fuomhi ọlia ọ sheshe ọli kpẹ kpẹ. ⁴⁵Rhẹmhi ọ ke a vu ọa rhue iyẹmhẹ ni e vha pfuasẹ oshila evhese gwe a gboghyiẹ egbe ọli, e bhẹ gaa nu ọli nyele ayọ. Agbọ ọli ni ikposhimhi o ke vhiemhosue dala oni ikyiatsolo. Iyọ li o la li oni ozele ona vhi egbe.''⁴⁶Abhi Ijesu ọ ke rhọ khyie nu eni agbaa ni e rhọ gba ẹẹ ngme, a kee fẹẹ, inyọ ọli ali inyọgwho ọli e mugha atuodẹ, ee nono khi wẹwẹ e nu ọli ngme. ⁴⁷Ọgbọ ọgwho ọọ li, “Ghe inyọ ẹ ali inyọgwho ẹ e mugha atodẹ ea nono khi wẹwẹ nu a ngme.”⁴⁸Ijesu ọ sọ ọni ọ ngme khasẹ vhọ, “Ọgwho khi inyọ mhẹ?” Egwho khi inyọgwho mhẹ? ⁴⁹Ọ ke nise obọ bhui idibo ọli “Ghe, ena khi inyọ mhẹ ali inyọgwho mhẹ. ⁵⁰Rahrhi khi ọni ọ kyhiẹ emeni Ita mhẹ ni ọ la oweda ọ nono ọni ọgbọ khi inyọgwho mhẹ ni ọmọse, ali ọkpotso ali inyọ mhẹ.”

Chapter 13

¹Oni ogbẹlẹ oyọ, Ijesu ọ te apfẹ lasele ni ọ rhọ shitọ esọ okwu. ²Ebubu iọgbọ, e sẹ gasẹ ọ, ọ ke lo elemhi ọkọ shitọ, eni iọgbọ kwu ni e legba gasẹ ọ e mugha esọ igbogbo.³Ijesu ọ rhi ekpita ngme ingme nebu khasẹ wẹ. Ọọ wẹ, “Ghe, ọni ọ kọ ẹkọmhi ọ lasele ni ọ rhọ lẹẹ kọ ẹkhọmhi. ⁴Ọ kee kọọ, egwho e dena kwu esọ atuodẹ, ipfele e bhẹ a sanọ wẹ le. ⁵Egwho e dena kwu igwhechẹ ni e vha mẹ ekẹ nebu, ee nyanya zẹ rharhi khi oni ekẹ ni e la o vha gbe ekẹ. ⁶Ama abhi ovọ o ke rhọ bhẹ, e toa rharhi khi e vha mhuẹ ikpi onaghyie, li e rhọ khakhaa.⁷Egwho e dena kwu ifu igba. Eni erhẹ igba e fu e tsese wẹ. ⁸Evhese e dena kwu ekẹ aghyie ni o wǫghǫ, e mọ ikpamhi, egwho e mọ ikpamhi egbhọ ishie, egwhọ egbhọ esẹ, egwho iti uye ali igbe. ⁹Ọni ọ ze esọ, ọ rhi esọ shi ekẹ.”¹⁰Eni idibo ọli e bhẹ eẹ li Ijesu, “Elọ ezẹ khi u rhi ekpita nu eni iọgbọ a ngme?” ¹¹Ijesu ọ sọ vhọ ọọ li, “A she rhi oni imasha na vhẹ ni vha rhǫ dobẹ a yẹsẹ emeni e gbhagbha ilemhi aleghyie oweda, ama a vha rhi imasha oyọyǫ na wẹ. ¹²Rharhi khi ọni ọ mhuẹ, li a gwe laa rhọ ma vhọ, ọ ke gaa mhuẹ gbili. Ama; ọni ọ vha mhuẹ, li a gwe myie ma oni ọ kpọ mhuẹ vhọ.¹³Iyọ, rhẹmhi rhi ekpita nu wẹ a ngme, rharhi e zẹ ikpalo, ama e vha rhę wę a mato onaghyie, e zẹ esọ, ama e vhaa suọ esọ onaghyie, wẹ khi rhemhi e mhọli iyẹsẹ. ¹⁴Wẹwẹ li ingme ogbhagbha ni ọbolẹ Azaya ọ ngme o tsẹ shi ukhomhi, ni ọ rhọ ẹẹ li, ‘Isuọmhi u laa suọ, ama o vha laa ga ẹẹ vhi esọ; imẹmhi u laa mẹ, ama o vha la ga ẹẹ vhi ẹloe.¹⁵Rharhi khi udu eni iọgbọ ena rhemhi o li tsẹẹlẹ, ikpalo wẹ e she gwese: khi e ke rhi ikpalo wẹ mato, wẹ khi rhẹmhi e rhi esọ wẹ a suọ, wẹ khi rhẹmhi e rhi idu wẹ a mẹ ọli a mẹ, e kha pfi egbe deno lọ, mhi kha rhẹ wẹ zẹ.¹⁶Ama a zẹ ọte ni ikpalo vhẹ, rharhi khi ea mẹ, shi esọ vhẹ, rharhi khi ea suọ. ¹⁷Ingmaghyie mhi ngme khasẹ vhẹ khi ebolẹ nebu ali iọgbọ ni e gwabhagbe ee li nono khi wẹwẹ e mẹ emeni vhaa mẹ, ama e vha dobẹ mẹ wẹ. O li gwhẹ wẹ khi wẹwẹ e suọ emeni vhaa suọ, e vha dobẹ suọ wẹ.¹⁸Rhi esọ shi ekẹ ekpita ọni ọ kọ ẹkomhi. ¹⁹Ọgbọ ọ kha suọ oni ngmemhi aleghyie ama ọ vha suọ ọli limhi, ọni ọkhọlọ ọ bhẹ laa wolọ ọli emeni a kpọ rhọ kọ ọli vhi udu. Ona khi ọni ukpamhi ni a rhọ kọ esọ odẹ.²⁰Oni a rhọ kọ igwhechẹ khi ọni ọ suọ oni ingmemhi ni ọ rhi oghẹlẹ myie ọli ayayayọ. ²¹Ama o vhaa simhii shi egbe, ọọ le mhuẹ irhegbemyie elemhi ukwukwu ẹrheghẹ. Abhi echọ ọa liyọ izẹ okwhẹkpẹsẹ o ke rhọ bhẹ rharhi oni ingmemhi, obobobọ li ọ rhọ tsutsu.²²Oni a kọ shi ifu igba, lẹ khi ọni ọ suọ oni ngmemhi, ama abhi mhi lii kyia ingme agbọ, ali ighagha ọsuemhẹ agbọ li o tsese oni ingmemhi, ọ bhale a gbe apfuẹa. ²³Oni a kọ shi ekẹaghyi ni o wọghọ, lẹ khi ọni ọ suọ oni ingmemhi, alo ọli e ga, ọna li o mọ ikpamhi erhẹ ni e kwheno; egwho e mọ egbhọ ishie, egwho egbhọ esẹ, egwho uye ali igbe.”²⁴Ijesu ọ gwe kpe ita ovhese khasẹ wẹ; ọọ li, “Aleghyie oweda rhẹmhi o liabhi ọgbọ ni ọ kọ emẹkọmhi aghyie shi ishemhi. ²⁵Abhi ovhese o ke rhọ nwu ọ; ẹbele ọ bhale a kọ ebui gboghyiẹ eni emẹkọmhi ọ rhọ te odẹ ọli vu. ²⁶Abhi e ke rhọ zẹ ni e rhọ mọ ikpamhi, eni ebui e li nu wẹ lasele abagwhoyọ.²⁷Eni egamhẹ ẹẹ li oni o mhuẹ ishemhi, ‘Ọga, a khi egbegbe ẹkọmhi li u she kọ shi ishemhi? See ebui e ke li vọ vhọ?’ ²⁸Ọọ wẹ, “Ẹbele li ọ gbe oyọ akanya eyọ.’ eni egamhẹ ẹẹ li, ‘u nono khi eyẹ kaa vhọlọ wẹa?’.²⁹Ọni ọmhuẹshemhi ọọ li, “Obho.Vha khaa vhọlọ eni ebulia, vha ke nwu emẹkọmhi ma vhọ vhọlọa. ³⁰Vha dobẹ wẹ fu o ke kyila ẹrhẹghẹ ikhyiẹsẹ. Oni ẹrheghẹ ikhyiẹsẹ, mhi laa gwu khasẹ eni ea khyiẹsẹ, “Vha kpọ vhọlọ eni ebulia, vha kwhuli wẹ inwushẹ tosia, ama, eni emẹkọmhi vha koko wẹ tsua kwu mhẹ akaa.³¹Ijesu ọ gwe kpe ita ovhese khasẹ wẹ, ọọ wẹ, aleghyie oweda o liabhi ukpamhi imustadi ni ọgbọ rhue a kọ vhi ishemhi ọli. ³²Oni ukpamhi orhẹ ona, li o shiẹ dala ikpamhi erhe evhese. Ama abhi o ke rhọ fu, li o ke gaa fu dala erhẹ ni e la oni ogba kwu. Oo ke bhale a kyili ukporhẹ, ishọyọ ipfele ni e la idane e bhẹ a kwu iko shi igwabọ ọli.”³³Ijesu ọ gwe kpe ita ovhese khasẹ wẹ, “Aleghyie owẹda o liabhi uduekẹ ni ọkpotso ọ rhọ kwu gboghyiẹ emosọmhi iji akpala esẹ ni e ke rhọ fuma.”³⁴Eni ingme na kwu li Ijesu ọ rhi ekpita ngme khasẹ eni agbaa ni e rhọ gba. A vha mẹ emeni ọ ngme ni ọ vha rhi ekpita ngme khasẹ wẹ. ³⁵Rhẹmhi ẹẹ khi a kẹ rhi emeni ebolẹ e ngme tsẹ, ni ee rhọ ẹẹ li, “Mhi laa gweghyie unu mhẹa kpita. Mhi laa ngme ingme ni a rhọ gbhagbha te ituekẹle oni agbona lase.”³⁶Ijesu ọ pfi eni agbaa ni e rhọ gba shi ayọ ọ lo apfẹ. Eni ldlbo ọli e bhẹ bhuli ọ le eẹ li, kweghyiea khasẹ eyẹ ekpita ebui ni e vọ ishemhi. ³⁷Ijesu ọ ke sọ wẹ vhọ ọọ li, ”Ọni ọ kọ ikpamhi erhẹ ni e ti lẹ khi ọni Omyi Ọmọse. ³⁸Oni ishemhi lẹ khi oni agbona, ikpamhi erhẹ ni e ti, wẹwẹ khi imyi aleghyie. Eni ebui khi imyi eni ọkhọlọ, ³⁹Ọni ẹbele ni ọ kọ eni ebui lẹ khi okhyio. Eni ẹkọmhi khi ikposhimhi agbọ, eni ea khyiẹsẹ wẹwẹ khi ighyiukọ.⁴⁰Elemhiyọ, abhi a li la kwhuli eni ebui tosia, iyọ la laa li ẹrhẹghẹ ikposhimhi agbọ. ⁴¹Omyi Ọmọse ọ laa ghyie ighyiukọ ọli ni e rhọ laa sanọ ẹtsẹkẹ kwu ni ea tsua ingmobe vhi aleghyie lasele, ali eni ea li uvhaza. ⁴²E la laa pfi wẹ lo elemhi ẹlamhi erhẹ, asha ni e la laa ke vyiẹ ea gbe akọ akọ. ⁴³Ishọyọ eni e gwabha gbe ea gẹẹ abhi ọwẹ elemhi aleghyie Ita we, ọni ọ ze esọ, ọ rhi eso shi ekẹ utogwho.⁴⁴Aleghyiele Ishinẹgba rhẹmhi o liabi ẹpfue ni a rhọ gbhagbha ishiemhi. Ọmose ọ ke mẹ oli rhi oghele rhue ọli gbhagbha, o rhi emeni ọ mhuẹ kwu dẹ ọ rhọ dẹ oni ishimhi. ⁴⁵Abagwhoyo, aleghyiele Ishinẹgba rhẹmhi o liabi ọni ọdokyi ni ọ nono itsua ni e ghalẹ ghalẹ. ⁴⁶Ọ ke mẹ ogwho ni o ghale, ghalẹ, ọa rhi ẹpfue ni ọ mhuẹ kwu dẹ ọ rha dẹ ọli.’”⁴⁷Abagwhoyọ, aleghyie oweda rhẹmhi o liabhi aga ni a pfilo okẹ, ni o nwuno elamhi ọdọdọda. ⁴⁸Abhi o ke rhọ vọ, egbeifẹẹ e chi ọli lase vhi esọ igbogbo. E shitọ, e sanọ ẹtsẹkẹ aghyie ni e la vhọ kwu shi ikoko ali ilolo, ama ẹtsẹkẹ ni e kpọẹ ni e vha ti, e tsua wẹ kwa.⁴⁹Ina, li o laa li ẹrhẹghẹli ikposhimhi agbọ: eni ighyiukọ e la laa bhẹ laa sanọ iọgbọ ebe vhi iọgbọ ni e gwabha gbe kwa. ⁵⁰A la laa kwuno wẹ lono elamhi erhẹ, ni e la laa kee vyiẹ ea gbe akọ akọ.⁵¹Eni ingme ena kwu e she ga vhẹ ẹloe? Eni idibo ọli eẹ li “Ee Ọnọmhọli’’ ⁵²Ijesu ọ ke ẹẹ wẹ, “Akọwe kwu ni ọ sheda kyili odibo aleghyie oweda rhẹmhi ọ liabhi ọdapfẹ ni ọa wolọ itsua ejọ ali enegbọ vhi elemhi ọsuemhẹ ọli lase.” ⁵³Ijesu ọ ke kpe eni ekpita ena pfuse, ọ te ekayọ vu.⁵⁴Ijesu ọ ke lo aloekẹ ọli le ọọ wẹna eni iọgbọ vhi elemhi owuka wẹ. Eni ingme e nwemaa nya wẹ aloa, eẹ li, “Obho ọni ọmọse ọna ọ te li na mhuẹ iyẹsẹ ali eni inyaloa ena? ⁵⁵Ọni ọmọse ọna ọa mẹ kyili omyi ikapita? A khi inyọ ọli lẹ mẹẹ khi Imeli? inyọhwho ọli a khi wẹwẹ e she mẹẹ khi iyi Ijemhisi, Ijosẹfu, Isamọni ali Ijudasi? ⁵⁶Ali inyọgwho ọli ni ikpotso, a khi eyẹ gaa nyele? Iyọ, obho ọni ọmọse ọna ọ te mẹ eni ẹtsẹkẹ ena kwu?⁵⁷E ke mẹ ofu nali. Ama Ijesu ọọ wẹ, “A vha mẹ ọbole ni ọ vha mhuẹ ojima sẹkẹnẹ elemhi ẹvholi ọ ali ẹdẹli ọ. “ ⁵⁸Ọ vha gbe ọnyaloa nebu vhi ayọ rharhi umhamyiesuọ wẹ.

Chapter 14

¹Oni ẹrhẹghẹ oyọ Ẹrọdu ni oghyie ọ sokwu okekẹ Ijesu. ²Ọọ li eni egamhẹ ọli, Ijọni ni ọa baptizi iọgbọ khi ọna; ọ she te egwhuli vue. Li eni izemhi ena e te la vhi ijegbe a gbe ikanya ena.”³Rharhi khi Ẹrọdu ọ shẹ kpọ nwu Ijọni, ọ fali ọli, ọ pfi ọli lo ọgba igwhumha rharhi ugwhẹ ọli, ni inyọgwho ọli ni Ifilipu ọ kpọ mhuẹ. ⁴Rharhi khi Ijọni ọọ li ẹẹ khi, “O vha te odẹ ushi khi u rhọ mhọli ugwhẹ inyọgwho ẹ abhi ugwhẹ ẹ.” ⁵Ẹrọdu ọ khaa gbe ọlia, ama ọọ nulishi eni iọgbọ.⁶Abhi ogbẹlẹ ighẹlẹ shi ogbẹlẹ ni a rhọ vyia Ẹrọdu o ke rhọ rhamhi, ọmọ ni ugwhẹ ọli ọ rhọ ma egbe a nye nali ni ọmọmoshi ọ gbe ishimhi ni o nwemaa rhi egbe nwu Ẹrọdu. ⁷Emeni ọ ke rhọ sọ vhọ, ọọ rhomhi khi ememeni ọ laa mhila lẹ lẹ laa rhọ nali.⁸Abhi ọ ke rhọ bhuli inyọ ọli, ọni inyọ ọli ọ khọli khasẹ ọ abhi ọ lẹẹ sọ ọli, li ọ rhọ bhẹ bhuli ọni oghyie ọọ li, “khyi ukomhi Ijọni ni ọa baptizi iọgbọ shi oni ọfala ona na mhẹ.” ⁹Oni omhila ni ọ mhila o rhi egbe khekhe ọni oghyiea, ama rharhi irhomhi ni ọ rhomhi ali iọgbọ ni e nu ọli shitọ ẹẹ ghọdọọ, li ọ te ẹẹ li a kaa khyi ọli nali.¹⁰Ọọ ghyie ni a rhọ je ogba igwhumha a khyi Ijọni ukhomhi nali. ¹¹A ke rhi oni ukhomhi shi ọfala ni ọni ọmoshi ọ rhọ tsua li ghyi inyọ ọli. ¹²Eni idibo Ijọni e ke bhẹ e tsua olimhi ọli ni e rhọ rha tọ. Abhi a ke rhọ mẹ ona, e vu ea ngme khasẹ Ijesu.¹³Abhi Ijesu ọ ke rhọ suọ ona, ọ te ayọ vu ni ọ rhọ lo ọkọ ẹẹ je ikpogwho ni agbọ e vha la. Abhi eni iọgbọ e ke rhọ suọ, e rhọ te oni elemhi ẹvhue rhi awẹ apfuẹ rhọ khali ọli. ¹⁴Ijesu ọ rhọ khẹ wẹ abhi ọ ke mẹ eni ebubu iọgbọ. Ọọ mhuẹ ivhẹlemhi kwu wẹ ọ rhẹ wẹ ze vhi igwhamhi ni e la wẹ gbe.¹⁵Abhi ogbode o ke rhọ le, idibo ọli e bhe bhuli ọ le eẹ li, “Apata lẹ khi ọna, abagwhoyọ ogbe o she o gwe kyia. Wẹ li eni iọgbọ ena e kee je, khi e te egbe wẹ je elemhi ẹvhue a dẹ emenale le.”¹⁶Ama Ijesu ọọ wẹ, “O vha ti khi e liyọ kee je. vha rhi ẹtsẹkẹ na wẹ le” ¹⁷Eẹ li, “Irhu ikphakpha ishie ali ifẹli eva li eyẹ le mhuẹ shi ana nena” ¹⁸Ijesu ọọ li, “Rhue wẹ bhe ghyi mhẹ.”¹⁹Ijesu ọọ li eni iọgbọ e shitọ ikhomhi ebui. Ọ rhue eni irhu ikphakpha ishie ali ifẹli eva, ọ yasẹ alo je eda ọ zẹ ọte ni eni emenale, ọ kwẹkwẹ wẹ ọ rhọ ni idibo ọ. E myie ọli wẹwẹ e kemhi wẹ ni eni iọgbọ. ²⁰Wẹwẹ kwu e le, e kwhe. E chigbe sanọ ikhyikhyi ni e dena kwu ekẹ vọsẹ igwhugwhu igbe ali eva. ²¹Eni e le eni emenale, e rhamhi emọse agbẹlẹ egbhọ igbe ashi ishie, a rhi obọ rhue Ikpotso ali eni ivhie vhọ le.²²Obobobọ ọọ li idibo ọli e lono ọkọ kpalo na lẹ je opfọbhoni o kpọẹ, khi lẹ li ẹẹ li eni iọgbọ e kee je. ²³Ọ ke ẹẹ li eni iọgbọ e kee je, lọgwho ọ shele ọkpha lọẹ pfi olema. Ọ la ayọ rhili apfishi ẹlogbode. ²⁴Ama oni ọkọ o she la iteteva okwu, rhẹmhi o kee li tseghyie, tseghyie, rharhi oni akpakpa, rharhi khi oni akpekpe o vha gwabha ẹẹ pfi.²⁵Ẹrhẹghẹ okwulokwu ene, ogbe o ke lẹẹ gbe Ijesu ọ chi mama wẹ; ọọ kyia ukomhi okwu. ²⁶Abhi idibo ọli e ke rhọ mẹ khi ọa kyia ukhomhi okwu, idu e fia wẹ elemhi eẹ li, “Olimhi ni ogwho khi ona” e rhi ulishi sọọse. ²⁷Ama Ijesu ọ ke nyanya ẹẹ wẹ, “Vha mhodu! Mhẹmhẹ lọ! imhẹ vha gwe nu ulishi.”²⁸Ipitẹ ọ sọ vhọ ọọ li “Onomhọli, o kha kyia khi ingmaghyie lọ, wẹ mhi li kyia oni ukhomhi ukwu shiọ,” ²⁹Ijesu ọọ li, “Bhẹẹ” iyọ Ipitẹ ọ te elemhi oni ọkọ lasele ọọ kyia ukhomhi okẹ bhuli Ijesu le. ³⁰Abhi Ipitẹ ọ ke rhọ mẹ akpekpe, ulishi oo nwu ọli; ọ kee mii lo uji okẹ, ọọ sọse ọọ li, ”Ọnọmhọli, tsumhi mhẹ!”³¹Obobobo Ijesu ọ nise obọa, ọ tso obọ sọ Ipitẹ ọ nwu ọli, ọọ li, Ghyiẹ nu mhuẹ ukwukwu irhọshiọ see u ke lia bi ikhọkhọ?” ³²Abhi Ijesu ali Ipitẹ e ke rhọ lo elemhi oni ọkọ, oni akpekpe o pfua. ³³Eni e nu ọli la oni ọkọ e gbega nali eẹ li, “Ingmaghyie lọ ghyiẹ khi Omyi Ishinẹgba”³⁴Abhi e ke rhọ da vhi oni okẹ, e bhẹ a rhọ nwu Igenesareti. ³⁵Iọgbọ ni e la ayọ abhi alọ wẹ o ke rho ga Ijesu vhi egbe, e ghyie ighyiusomhi je ashakhasha elemhi oni aloekẹ oyọ kwu, ni e rhọ rhi iọgbọ kwu ghyi ọ ni e gwhua. ³⁶E lemali khi ọ lee dobẹ wẹwẹ le rhi obọ chi esọ awulu ọli, abhi ebu, abhi eshẹ ni e rhi obọ chi ọli awulu e ke ze.

Chapter 15

¹Ikọwe ali Ifarisisi ni e la Ijerusalẹmu e bhẹ bhuli Ijesu le. Eẹ li, ²See idibo ẹ e ke lia gbe itushi eni e womhẹa? Rharhi khi e vhaa kpe abọa ni e laa le emenale?” ³Ama ọ sọ wẹ vhọ ọọ wẹ, see vhẹvhẹ vha ke li lia gbe ushi Ishinẹgba rharhi itushi vhẹ?⁴Rharhi khi Ishinẹgba ọọ li ẹẹ li, “Rhi ojima ni ita ẹ ali inyọ ẹ,’ rharhi khi ọni ọ laa zẹ onobe ita ọli ali inyọ ọli ọ nwemaa gwhua. ⁵Ama vhaa ngme vha ẹẹ khi, “Ọnọni ọ laa li ẹẹ li ita lẹ ali inyọ lẹ, “Ikpaghyiobọ na mhi kha rhọ nẹẹ, onochi mhi rhi ọli somhi Ishinẹgba opfa.” ⁶Ọni ọgbọ ọyọ ọ vha gwe rhi ojima in ita ọli. Vha she te oni odẹ ona rhi ingme Ishinẹgba mela apfuẹ te ikpa utushi vhẹ.⁷Vhẹvhẹ enaKẹmẹmhẹ, ona li ọbolẹ Azaya ọ mẹ ni ọ ke rhọ ngme, ‘ ⁸Eni iọgbọ ena ufufunu li e rhọ rhi ojima a na mhẹ, ama khi idu wẹ o nuẹ shi mhẹ egbe. ⁹Ugamhi afpuẹ li ea ga mhẹ, rharhi khi abhi o gwhẹ wẹ lia wẹna agbọ rhọ te ishi agbọ.”¹⁰Ọọ ke nyalu oni agbaa chi mama egbe ọ, ọọ wẹ, “Vha rhi esọ shi ekẹ khi vha yẹsẹ. ¹¹A khi emeni ọgbọ ọ le shi elemhi li o rhi ọli kyili ọni ọ vha pfuasẹ, ama emeni e te ẹ vhi unu lasele, emeni e rhi ọgbọ a kyili ọni ọ vha pfuasẹ lẹ khi ona.”¹²Eni idibo e ke bhẹ bhuli ọli le eẹ li, “U mẹẹ yẹsẹ khi abhi iọgbọ Ifarisisi e rhọ suọ eni ingme ena khi oo rhi ofu fuu we?” ¹³Ijesu ọ sọ vhọ ọọ li, “Orhẹ kwu ni Ita mhẹ ni ọ la aleghyie ọ vha kọ, rhemhi a laa vhọ ọlia. ¹⁴Dobẹ wẹ, shi uwẹ wẹ, eni e rhi odẹ a khasẹ eni e vha mato li e kyia. Ọzalo ọ kha nwu ọzalo orhẹ, rhẹmhi e gaa de a pfilo elimhi”¹⁵Ipitẹ ọ sọ vhọ ọọ li Ijesu, “Gweghyiea oni ekpita ona khasẹ eyẹ. ¹⁶Ijesu ọọ li, “Rhẹmhi vha khyie liabhi eni e vha mhuẹ iyẹsẹ ena?” ¹⁷Vhavhaa mẹ khi emeni e te unu lo elemhi khi rhemhi o te ayọ a lasele ọa lo elemhi ikelezẹti?¹⁸Ama emeni e te unu lasele udu li o te bhẹ. Wẹwẹ khi emeni ea pfuẹchẹ ọgbọa. ¹⁹Rharhi khi udu li isamhi ebe e te a bhẹ, nabhi, ugbee, odọsẹ, ighaba, ighyiatọ, ọtsẹ ighagha ali ẹnwẹ. ²⁰Ena khi ẹtsẹkẹ ni e rhi ijiomhi a nwu ọgbọ. Ama ile emenale ni u waa kpe abọa o vha rhi ọgbọ shi umhapfuasẹ.²¹Ijesu ọ ke te ayọ vu ni ọ rhọ je aloekẹ itaya ali Isadọni. ²²A ke ẹẹ khi ẹẹ fẹẹ, ọkpotso ọnyi Ikena ni ọ te oni aloekẹ oyọ lasee: Ọ sọọse ọọ li, “Mhuẹ ivhẹlemhi kwu mhẹ, Ọnọmhọli, Omyi Idevidi; iyẹmhẹ ebe e rhi echọ a ni omyi mhẹ ni ọkpotso.” ²³Ama Ijesu ọ vha pfa shi ọ vhi ekẹ. Idibo ọli e ke bhẹ bhuli ọli le eẹ li, “Yagwa kwhu ọ vu rharhi khi ọ sọọse rha khali eyẹ.”²⁴Ama Ijesu ọ sọ wẹ vhọ ọọ wẹ, “A vha ghyie mhẹ bhuli ọgbọkhọgbọ sẹkẹnẹ khi isumha ni e waa shi apfẹ Izulẹ.” ²⁵Ama ọọ ke bhẹ a nyẹsẹ ukhomhi nali ọọ li, “Ọnọmhọli, kpaghyiẹ mhẹ” ²⁶Ọọ sọ vhọ ọọ li, “O vha te odẹ khi a rhọ myie ikwukwu ivhie ukphakpha a pfi ọ ghyi imyi iweshi.”²⁷Ọọ li, “Iyọ lọ, Ọnọmhọli, ama imyi iweshi e khyie sanọ a le ikhẹshẹmhi ẹtsẹkẹ ni e te ukomhi itebu ọga dena kwule. ²⁸Ijesu ọ sọ vhọ ni ọ rhọ ẹẹ li, “Kpotso irhọshiọ nu mhuẹ o ma gbaa. O kaa kyia iyọ nẹẹ abhi u li nono ọ.” Oni ẹrhẹghẹ oyọ omyi ọli ọ ze obobobọ.²⁹Ijesu ọ te ayọ vu ni ọ rhọ je asha ni o chi mama okwu igalili. Ọ te ayọ vu ọ shele ukomhi ọkpha a shitọ. ³⁰Iọgbọ nebu e bhẹ bhuli ọ le. E rhi ikhyila, izalo, idungme ali iọgbọ evhese ni e gwhua mẹ egbe. E rhẹ wẹ bhẹ vhi ẹghẹghẹ Ijesu, ọ gaa rhi wẹwẹ kwu ze. ³¹Iyọ o nya wẹ aloa ni ọ rhọ mẹ khi eni idungme khi ee ngme, eni ikhyila ee kyia, izalo ee mato. E ke chichi Ishinẹgba Izulẹ.³²Ijesu ọ ke nyalu idibo ọli chi mama egbe ọọ rhọ ẹẹ wẹ, ''Elemhi oni agbaa ona ọa vhala mhẹ, rharhi khi avho ni amoliẹsẹ li e te nu mhẹ la ena e vha le ẹtsumhanẹkẹ. Imha nono khi mhi to wẹ abọ kwa ni e vha le emenale, khi e ke chiuba shi atuodẹ. ³³Eni idibo eẹ li, ''Obho eyẹ laa mẹ irhu ikpkakpha nebu vhi elemhi apata ni eyẹ la ena ni e laa kwhese iọgbọ ni e lina bu ena?'' ³⁴Ijesu ọọ wẹ, ''irhu ikphakpha ingmẹ vha mhuẹ?'' Eẹ li, ''Ishila ali ikwukwu ifẹẹ'' ³⁵Ijesu ọ ke ẹẹ li eni iọgbọ e shitọ ekẹ.³⁶Ọ rhue eni irhu ikphakpha ishila ali eni ifẹ, abhi ọ ke rhọ kphẹmhi shi vhọ, ọ kwẹkwẹ eni ikphakpha ni ọ rhọ rhẹ wẹ ni eni idibo ọ. Eni idibo ọ e kemhi wẹ ni eni iọgbọ. ³⁷Eni iọgbọ kwu, e le e kwhe kpẹkẹẹ. E sano eni emenale ni e kpọẹ vọsẹ igwhugwhu ishila. ³⁸Eni e le wẹ e khyili emọse agbẹlẹ egbhọ igbe asha ene. A rhi obo rhue ikpotso vhọ le ali eni ivhiẹ. ³⁹Iyọ Ijesu ọ chigbe ẹẹ wẹ khi e kee je, ọ lo ọkọ ni ọ rhọ vu jee ẹvholi Imagadan.

Chapter 16

¹Iọgbọ Ifarisisi ali Isadiusisi e bhẹ lẹẹ nwu ọli fẹẹ ni e rhọ mhilali khi ọ rhi ishẹfẹ ni o te idane bhẹ khasẹ wẹwẹ. ²Ama ọ ke sọ vhọ ni ọ rhọ ẹẹ li, “O kha kyia ẹlogbode, vhẹ khi, “Ogbe o maa laa ti amo, rharhi khi eda oa lilẹ.³Ẹluzogbe vhẹ li, “Oni ogbe o vha laa ti amo, rharhi khi idane oa lilẹ o gwe chi kpiale” vha gwabha ngme a lasele abhi idane o li ẹloe, ama vhavha ke dobẹ a ngme lasele ishẹfẹ oni ẹrhẹghẹ ni o bhẹ ena. ⁴Ozele ingmobe ni ea li odosẹ ea nono ishẹfẹ, ama a vha laa rhi ishẹfẹ na wẹ sẹkẹnẹ khi ishẹfẹ Ijona,” Iyọ, li Ijesu ọ pfi wẹ shi ayọ vu.⁵Eni idibo ọli e ke liegbe obhoni o kpọẹ, ama, e vha gwe sato tsua ikphakpha. ⁶Ijesu ọọ wẹ, “Vha zẹ ẹgbhẹ shi iduekẹ iọgbọ Ifarisisi ali Isadiusis. ⁷Eni idibo ọli e ke sa vhi elemhi wẹ ni e rhọ eẹ li, “Ina khi eyẹ vha tsua ikphakpha lọọ. ⁸Ijesu ọ yẹsẹ emeni ee ngme ni ọ rhọ ẹẹ wẹ, “Vhẹvhẹ ni vha mhuẹ ukwukwu irhọshiọ, elọ vha ke te a sa vhi idu vhẹ ni vha rhọ ẹẹ khi, ina khi vhavha tsua ikphakpha lọ?⁹Vhẹvhẹ vhavha khyie yẹsẹ, wẹ khi rhemhi vha sato, irhui ikhakpha ishie ni a ke rhọ ni agbẹlẹ egbhọ igbe igbe ashi ishie, igwhugwhu ingmẹ vha sanọ ekẹ? ¹⁰Nenaa eni irhui ikhakpha ishila ni a rhọ ni agbẹlẹ egbhọ ashi ene igwhugwhu ingmẹ vha sanọ ekẹ?¹¹Elọ e ke zẹ ni vhavha ke rhọ yẹsẹ khi a khi ingmemhi ikphakpha mhi ngme? Vha zẹ ẹgbhẹ shi iduekẹ Ifarisisi ali Isadiusisi” ¹²Ayọ li e ke la yẹsẹ khi a khi rhẹmhi ọọ wẹ khi e zẹ ẹgbhẹ shi emeni e rhi ukphakpha fuma, ama khi ewẹna iọgbọ Ifarisisi ali Isadiusis li ọọ ngme.¹³Abhi Ijesu ọ ke rhọ bhẹ vhi ukyiekyiemhi aloekẹ Isisaria Ifilipi ọọ ke mhila idibo ọli, ọọ wẹ, “Ọgwho iọgbọ eẹ khi Omyi Ọmọse ọ kyia? ¹⁴Eẹ li, “Egwho eẹ khi Ijọni ni ọa baptizi Iọgbọ lọ, egwho, eẹ khi Ẹlaja lọ; evhese eẹ khi Ijerimaya ọa liyo ukwhumhọgwho elemhi eni ebolẹ. ¹⁵Ọọ wẹ, “Ama ọgwho vha ke ẹẹ khi mhi kyia? ¹⁶Isamọni Ipitẹ ọọ ke sọ vhọ ọọ li, “Ghyiẹ khi ọni ikiristi, Omyi Ishinẹgba ni ọ nyele”¹⁷Ijesu ọ sọ vhọ, ni ọ rhọ ẹẹ li, “A zẹ ọte nẹẹ ghyiẹ Isamọni Iba Ijona, rharhi a khi ẹlamhijegbe ali ọlia li e gweghyiẹ ona khasẹ ẹ, ama Ita mhẹ ni ọ la oweda. ¹⁸Mhi ẹẹ ghyiẹ, khi ghyiẹ khi Ipitẹ, ukhomhi oni agbhẹ ona lẹ mhi laa ma owuka mhẹ shi, ikphokpholo owerhẹ o vha laa pfi gwese ẹ.¹⁹Mhi la laa rhi igoji aleghyie oweda nẹẹ, Ememeni vha laa gẹnọ oni ukhomhi ekagbọ ona, a la laa gẹnọ ọli vhi elemhi oweda, ememeni vha la taghyiẹa ukhomhi oni ekẹ ona, a la laa taghyiẹ ọlia elemhi oweda” ²⁰Ijesu ọ ke kpe ẹka nya eni idibo ọli vhi ukhomhi khi imhẹ wẹ kpọ ọli epfẹ ekẹ le khasẹ iogbọ khi lẹlẹ khi ọni Ikiristi.²¹Rhọ te oni obọ oyọ bhẹ li ọ ke te ngmee khasẹ idibo ọli khi lẹ nwemaa lẹ je Ijerusalemu, lẹ mechọ nebu obọ eni e womhẹ ali eni e kpeda ugamhi ali eni ikọwe, a gbe lẹa, a gwe nwu lẹ vue bhẹ vhi inyele ogbẹlẹ ozesẹ. ²²Ipitẹ ọ kphẹ tali ọ nu ọli ngme vyili, vyili, ọọ li, “Ona o nuẹ shi ẹ vhi egbe, Ọnọmhọli: A vha chigbe laa mẹ onana obodẹ ẹ. ²³Ama Ijesu ọ liegbe ni ọ rhọ ẹẹ li Pitẹ, “Kaa je mhẹ oshimhi ghyiẹ okhyio! Ọzuodẹ lẹ u kyia na mhẹ, rharhi khi u waa pfi ẹgbue shi ẹtsẹkẹ Ishinẹgba, sẹẹ khi ẹtsẹkẹ agbọ”²⁴Ijesu ọ ke ẹẹ li idibo ọli, “A kha mẹ ọni ọ khi lẹ rha khẹ mhẹ, ọ khyie egbe ọli, ọ pfi obọ rhue ọgbagala ọli, ọ chigbe rha khẹ mhẹ. ²⁵Rharhi khi ọni ọ khi lia tsumhi ayẹmhẹ ọli, ọ laa wasẹ ọlia, ọnọni ọ ke laa wasẹ aymẹhẹ ọlia rharhi mhẹmhẹ ọ laa gwe mẹ ọli. ²⁶Mhi gyhi elele ni o la khi ọgbọ ọ rhọ mhọli agbọ kwu vhi elele ọ ke rhi ayẹmhẹ ọli to vhọ? La khi elo ọgbọ rhọ laa lọghyiẹ ayẹmhẹ ọli?²⁷Rharhi khi Omyi Ọmọse ọ la laa rhi ikiki Ita ọli ali ighyiukọ ọli bhẹ, ishọyọ ọ fali iọgbọ kwu ota abhi e li gbe. ²⁸Ingmaghyie mhi ngme khasẹ vhẹ, “Iọgbọ egwho vhẹ e la ni e nu vhẹ mugha ana ena, ni e vha laa mẹ egwhi ẹloe gwhe, rhili a pfishi ẹrhẹghẹ ni e rhọ laa mẹ Omyi Ọmọse ọ rhi eghyiele ọli a bhale.”

Chapter 17

¹O ke gba ẹlesesa dọsẹ, Ijesu ọ rhue Ipitẹ ali Ijemhisi, ali Ijọni ni inyọgwho ọli, ọ rhẹ wẹ bhẹ vhi ukhomhi ọkpha ni o yagha, wẹwẹ ọgwho. ²Ọ la Ukpẹloe wẹ mela egbe. alo ọli ee gẹẹ abhi ọwẹ, ede ni ọ sọ ee pfuasẹ abhi ufulọ ni ọa gẹgẹgẹ.³A ke ẹẹ khi ẹẹ fẹẹ, Imozisi ali Ẹlaja e nu ọli na eta. ⁴Ipitẹ ọ ke ẹẹ li Ijesu. “Ọnọmhọli, oo khaa ti khi eyẹ rhọ la ana. O kha kyia khi o ghọli e, eyẹ kha tọ ikwu esẹ shi ana, a tọ ogwho nẹẹ, a tọ ogwho ni Imozisi, a tọ ogwho ni Ẹlaja.”⁵Aloabọ ni ọ rhọ khyiele ngme, ghe, ghe, atutu ni o pfuasẹ, pfuasẹ, o gwese wẹ, urhuli ni o te oni atutu lasele, oo ngmee ọọ li, “Ọna khi egbegbe Omyi mhẹ ni ọ gwhẹ mhẹ, egbe ọli e maa nwu mhẹ. Vha rhi esọ shi ọ vhi ekẹ” ⁶Abhi idibo ọli e ke rhọ suọ ona, e tutu alo ma ekẹ, ulishi oo nwu wẹ. ⁷Ijesu ọ bhale a rhi obọ chi wẹ ọọ wẹ, “Vha vu ekẹ le khi imhẹ vha gwe nu ulishi. ⁸Li e rhọ yasẹ alo ekẹ e vha gwe mẹ ọgbọkhọgbọ sẹkẹnẹ khi Ijesu lọgwho.⁹Abhi e ke rhọ te oni ukhomhi ọkpha ẹẹ kpiale, Ijesu ọ kpẹka nya wẹ ukhomhi, ọọ wẹ, “Imhẹ vha ngme emeni vha mẹ ena khasẹ ọgbọkhọgbọ, sẹkẹnẹ khi ẹrhẹghẹ ni Omyi Ọmọse ọ rhọ laa te egwhi vulẹ” ¹⁰Eni idibo ọli, e mhilali, eẹ li, Elọ e ke zẹ shiọ ni ikọwe e ke rhọ ẹẹ li khi Ẹlaja li ọ kpọ laa bhẹ ikyiatsolo?”¹¹Ijesu ọ sọ vhọ ọọ li, “Ingmaghyie Ẹlaja ọ la laa bhẹ laa rhi ẹtsẹkẹ kwu shi ikpa ni e la. ¹²Ama mhi ngme khasẹ vhẹ, Ẹlaja ọ she kpọ bhẹ, ẹloe wẹ o vha ta vhi egbe. Onochi, e khyiẹlẹ ọli emeni o gwhẹ wẹ. Abagwhoyọ, Omyi Ọmọse ọ li laa mẹ ẹchọ obọ wẹ.” ¹³Ayọ li eni idibo ọli e ke te yẹsẹ khi obodẹ Ijọni ni ọọ batazi iọgbọ li ọọ ngme.¹⁴Abhi e ke rhọ liegbe bhẹ bhuli oni agbaa ni e rhọ gba le, ọmọse ọgwho ọ nyẹsẹ egbe ni Ijesu ọọ li, ¹⁵Ọnọmhuẹmhẹ, mhọli ivhẹlemhi kwu omyi mhẹ, idukpakpa li ea te ọli, o maa nwu ọ ze, utotona li ọ rhọ de alo erhẹ ali amẹ. ¹⁶Lẹ mhi rhọ rhi ọli bhẹ buli idibo ẹ le, ama e vha dobẹ rhi ọli ze.¹⁷Ijesu ọ sọ vhọ ọọ li, “Vhẹvhẹ ozele ni e kẹnaa ni e vha mhuẹ irhọshiọ, ashio mhi laa nu vhẹ la tẹsẹ rhamhi? Ashio mhi laa nu vhẹ rhi egbe myie tẹsẹ rhamhi? Rhi ọli bhẹ vhi ana ghyi mhẹ gwhe.” ¹⁸Ijesu ọ va nya vhi ukhomhi, oni ayẹmhẹ obe o chi ọ vhi ẹgbe le. Obobobọ ọni ọmọ ọ le ze.¹⁹Eni idibo ọli e bena bhui Ijesu le eẹ li, “Elọ e zẹ khi eyẹ vha dobẹ kwhu ọ lẹ vhi egbe lasele?” ²⁰Ijesu ọọ wẹ, “Rharhi ukwukwu irhọshiọ ni vha mhuẹ lọ, rharhi khi ingmaghyie mhi ngme khasẹ vhẹ, o kha kyia khi vha mhuẹ irhọshiọ ni o rhẹ shiẹ abhi ukpamhi imọstadi, vha dobẹ a li ẹẹ li ọkpha ‘vu ana le, o la laa vu ayọ le a vha mẹ emeni e vha laa gba nẹẹ. ²¹Ama ayẹmhẹ ọnana ọ vha lase ọgbọ egbe le ina khi rhọ te ikpa olema ali azumhi.”²²Abhi e ke rhọ la Igalili, Ijesu ọọ li idibo ọli, ''A la laa nwu omyi ọmọse ghyi iọgbọ. ²³Ama, e la laa gbe ọlia, ogbẹlẹ oze esẹ, a gwe laa nwu ọli vue.'' Rharhi ona egbe vha gwe nwu eni idibo ọ.²⁴Abhi e ke rhọ bhẹ vhi Ikapaniọmu, emyionoga e bhẹ bhuli Ipitẹ le, eẹ li, “Ọwẹnagbọ ọ vha mẹẹ lia zẹ oga?” ²⁵Ọọ li, “Ee” Abhi Ipitẹ ọ ke rhọ lo elemhi apfẹ le, Ijesu ọ kyiatsolo nu ọli ngme ọọ li, “See u sa vhọ, Samọni? Eni ighyie oni agbona, obọ egwho e te a myienono oga ali emeni a rha ga oghyie? Obọ omekẹ lọ la khi obọ elele?²⁶Abhi Ipitẹ ọ ke rhẹ khi obọ elele lọ, “Ijesu ọọ li, “Oyọ khi rhẹmhi a rhi obọ gbe ivhiẹ ekẹ shi. ²⁷Rharhi khi eyẹ ke rhi eni emyionoga li ingmobe, kee je okwu, pfi ukpakwhi lo okẹ, khi u rhọ nwu afẹ, ọni u kyiatsolo laa nwu gweghyie ọli unua, u bhẹ laa vhẹ ukpaghọ, rhue ọli zẹ oga mhẹ ali uwẹ vhẹ.”

Chapter 18

¹Oni ẹrhẹghẹ oyọ eni idibo ọli eẹ li, “Ọgwho ọ mẹẹ fu nẹẹ kwu elemhi aleghyie oweda?” ²Ijesu ọ nyalu ukwukwu ọmọ chi mama egbe, ọ rhi ọli shi iteteva wẹ. ³Ọọ li, “Ingmaghyie lẹ mhi ngme khasẹ vhẹ, sẹkẹnẹ khi rhẹmhi vha nwu egbe lieliẹ vha ke liabhi ikwukwu ivhiẹ, a vha laa mẹ odẹ ni vha te laa lo aleghyie oweda.⁴Iyọ, ọgbọ ni ọ laa chi egbe ọli kpiale abhi ọni ukwukwu ọmọ ọna, ọni ọgbọ ọyọ li ọ fu nẹẹ elemhi aleghyie oweda. ⁵Ọgbọ ni ọ laa rhue ukwukwu ọmọ ọnana chi mama egbe elemhi eva mhẹ mhẹmhẹ lọ rhue chi mama egbe. ⁶Ama ọnọni ọ ke laa rhi eni ikwukwu wẹ ena ni e lama shi mhẹ vhọ li ingmobe, o kha ti nẹẹ khi ọgbọ ọyọyọ a zu ẹchẹ shi ọ vhi urhui, a pfi ọli lo asha ni o limhi nẹẹ elemhi okwu.⁷Epfua khi uwi agbọ rharhi khi a nwemaa mẹ ọzuodẹ, ama khi epfua khi uwi ọni ọgbọ ni o te obọ ọli bhẹ. ⁸O kha kyia khi obọ ẹ ọa liyọ owẹ ẹ li o laa pfi ẹ gbe, khyi ọli pfia. O ti nẹẹ khi u rhọ la agbọ kyila ukyila ni ọ kachẹa, dala abọ ali awẹ ẹ e gba nẹẹ lo owerhẹ ni agbọagbọ.⁹O kha kyia khi ukpẹloe ẹ li o laa rhẹ de, o dea khi u zọlọ ọli pfia. O khaa ti khi u rhọ rhi ukpẹloe ogwho lo agbọ ni agbọagbọ, dala u rhi ikpalo eva e rhọ gba nẹẹ lo owerhẹ ni abgoagbo.¹⁰Zẹ khi imhẹli a mẹ emeni u rhọ rhi ukpẹloe gbe ukwhumhogwhọ elemhi eni ikwukwu wẹ ena. Rharhi khi mhi ẹẹ vhẹ khi elemhi aleghyie oweda ighyiukọ wẹ ea bino Ita mhẹ alo na wẹ ẹrhẹghẹ kwu vhi aleghyie oweda. ¹¹Rharhi khi Omyi Ọmọse, rhemhi ọ bhẹ a tsumhi eni e waa.¹²See vhaa saa? Ọgbọ kha mẹ mhuẹ isumha egbhọ ishie, ekẹ o ke gbhamhi ọgwho vhọ vu, ọ vha mẹẹ a dobẹ ukpamhi ogwho o vha la egbhọ ishie shi abesọkpha, ọa nono ọni ọgwho ni ekẹ o gbhamhi vu eyọ? ¹³Ọ kha mẹẹ mẹ ọ, ingmaghyie mhi ngme khasẹ vhẹ, egbe la laa nwu ọ shi ọni ọgwho ọyọ dala eni ukpamhi ọgwho ọ vha la egbhọ ishie ni ekẹ o vha gbhamhi vu. ¹⁴Abagwhoyọ, o vha ghọli Ita ẹ ni ọ la aleghyie oweda khi a rhọ mẹ khi ukwhumhogwho elemhi eni ikwukwu wẹ ena khi ọ rhọ pfua.¹⁵Inyọgwhọ ẹ ọ kha li ẹ ingme, bhuli ọli, dobẹ ọli yẹsẹ asha ni ọ te lue nẹẹ, ama o le kyili vhẹvhẹ lẹ. Ọ kha rhi esọ shi ẹ vhi ekẹ, u she gwe chi ingogwho ẹ mama egbe, ¹⁶Ọ vha ke rhi esọ shi ẹ vhi ẹkẹ, nyalu inyọgwho ẹ ọgwho ọa liyọ ava evhese ma egbe, ishọyọ ọtsẹ ukwumhava ọa liyọ ikwumhasẹ, ingme o she ngme egbe ọ.¹⁷Ọ vha ke rhi esọ shi wẹ ekẹ, kaa ngme oni ingme khasẹ eni eyuka, ọ vha ke gwe rhi esọ shi eni eyuka vhi ekẹ, vha rhue ọli abhi ọgbọ Ijẹtasi ali omyionoga.¹⁸Ingmaghyie mhi ngme khasẹ vhẹ, ememeni vha gẹnọ ukhomhi ekagbọ a la laa gẹnọ ọli elemhi aleghyie oweda, ama ememeni vha taghyiea vhi ukhomhi ekagbọ, a la laa taghyiẹ ọlia vhi elemhi aleghyie oweda. ¹⁹Mhi gwe ngme khasẹ vhẹ, khi ikwhumhava elemhi vhẹ oni agbona khi e lama ni egbe shi ẹtsẹkẹ ogwho ni e mhila, Ita mhẹ ni ọ la elemhi eda ọ la laa khyiẹlẹ ọli na wẹ. ²⁰Rharhi khi asha ni ikwhumhava ọa liyọ ikwhumhasẹ e legba elemhi eva mhẹ, mhi la wẹ vhi iteteva.”²¹Ipitẹ ọ ke bhe ọọ li Ijesu, “Ọnọmhọli, iti ingmẹẹ inyọgwho mhẹ ọ laa li mhẹ ingme na mhi rhọ yelea a naa? O kha rhamhi iti shila lọ?” ²²Ijesu ọọ li, “Imhẹ ghyiẹ iti ishila, ama iti egbhọ esẹ ikpẹ gbe ali ishila e kaa la asha ishila mhi ngme.²³Elemhiyọ aleghyie oweda rhẹmhi o liabhi oghyie ọgwho ni ọ khi lẹ lẹẹ nu egamhẹ lẹ ta ikpaghọ. ²⁴Abhi ọ ke rhẹ ta wẹẹ, e rhi ọgamhẹ ogwho bhẹ ni ọ lo ọli ikpulu agbẹlẹ egbhọ igbe asha igbe. ²⁵Abhi ọ vha ke rhọ mẹ odẹ ni ọ te lẹẹ fẹ wẹẹ, ọga ọli ọọ li khi a nwu ọli dẹ, ali ugwhẹ ọli ali imyi ọli ali emeni ọ mhuẹ kwu, khi a rhọ fali oni ota.²⁶Iyọ ọni ọgamhẹ ọọ de ta hrugwhu ọọ li, “Ọga, vhẹlemhi mhẹ, mhi laa fali ẹ eni eta kwu.’ ²⁷Iyọ ọni ọga ọli ọyọ, rharhi khi idu e kẹkẹ ọlia, ọ wolọ ọli abọa ota ni ọ lo kwu, a gbe wẹ kwa naa.²⁸Ama ọni ọgamhẹ ọyọ ọ ke lo ode, ọ bhale a vhẹ ọni e gaa ẹẹ gbe akanya, ni ọ li lo ọli ikpulu egbhọ ishie ọ kpha tsua, ọ nwu ọli urhui ọọ li, “Fẹ mhẹ ota ni u lo mhẹ. ²⁹Ama ọni ọmọse ọyọ, ọ tarugwhu ọọ lemali, ọọ li “Mhuẹ irhobọnwidu na mhẹ, mhi la laa fẹ oni ota.”³⁰Ama ọni a gbe ota kwa na eyọ, o vha lama shiọ onochi, oa pfi ọli lo ogba igwhumha, ọọ li, 'sẹkẹnẹ khi rhẹmhi ọ fali mhẹ oni ota ni ọ lo mhẹ.' ³¹Abhi eni e gaa ẹẹ gbe akanya e ke rhọ mẹ emeni a mẹẹ, abọ e sha wẹ, e ke bhẹ a ngme khasẹ ọni oga wẹ emeni a mẹ kwu.³²Ọni ọga ọgamhẹ ọyọ ọ ke a nyalu ọli mhila, “Ghyiẹ ọgbọbe, ota ni u lo mhẹ kwu mhi yelea nẹẹ rharhi khi u lema mhẹ. ³³U waa ke li mhuẹ ivhelemhi kwu ọgamhẹ nabhi ghyiẹ, abhi mhi li mhuẹ ivhẹlemhi kwu ẹ eyọ?”³⁴Ofu o kee fuu ọni ọga ọli ọ rhọ rhe ọli ni eni e rhi ẹchọ a ni iọgbọ, ọọ wẹ, sẹkẹnẹ khi rhẹmhi ọ fali ota ni ọ lo kwu. ³⁵Iyọ Ita mhẹ ni ọ la aleghyie oweda ọ li la li ẹ, ni a mẹ ọni ọ vha rhi udu ọli kwu yelea ni eni inyọgwho ọli.’’

Chapter 19

¹Abhi ọ ke ngme eni ingmemhi ena pfuse, ọ te Igalili vu, ọ bhẹ vhi iteteva Ijudea ni o kpeda ni okẹ Ijodani. ²Ebubu iọgbọ e rhọ khali ọli, ọ la ayọ rhẹ wẹ ze.³Ifarisisi e bhuli ọli le, e nwu ọli fẹẹ, eẹ li,”Ushi oo mẹẹ ngme khi ọmọse ọ kwhu ọgwhẹ ọli ni a mhuẹ emeni a mẹ?” ⁴Ijesu ọọ li, “Vhavha khyie zẹ ebe, khi ọni ọ te ekẹ ma wẹ khi ọkpotso ali ọmọse li ọ ma wẹ?⁵Ọọ gwe ngme, Rharhi ona ọmọse ọ la chi ita ọli ali inyọ ọli egbe tanya ọ toma ugwhẹ ọli vhọ?’ ⁶Ishọyọ e vha ke gwe kyili ava, ama ijegbe ogwho. Elemhiiyọ, emeni Ishinẹgba ọ toma, imhẹ laa mẹ ọni ọ pfala wẹa.”⁷Eẹ li, ’Elọ e ke zẹ khi Imozisi ọọ li ẹẹ, a rhi ebe ivugwhẹ ni ọkpotso khi a kwhu ọ?” ⁸Ọọ wẹ, “Rharhi khi udu vhẹ o maa womhẹ li Imozisi ọ te dobẹ vhẹ ẹẹ pfa ugwhẹa, ama te ituekẹle o vha kpọ kyia yọ. ⁹Mhi ẹẹ vhẹ, “Ọnọni ọ la kwhu ugwhẹ ọli, ina khi irhẹmhi ọ gbe ighaba, ọ mhọli ọvhese, irhẹmhi ọ li odọsẹ. abagwhoyọ ọmọse ni ọ laa mhọli ọkpotso ni a kwhu ugwhẹ, irhẹmhi ọ li odọsẹ.¹⁰Eni idibo Ijesu eẹ li Ijesu, o kha kyia khi iyọ li ingme ọkpotso ali ọmọse o li, o vha ti khi ọgbọ ọ ye ugwhẹ khi oyọ.” ¹¹Ama Ijesu ọọ wẹ, “ A khi ọgbọ kwu li ọ dobẹ laa myie eni ewẹna ena, sẹkẹnẹ eni a rhi imhasha na khi e myie wẹ. ¹²Rharhi khi a mẹ eni a vyia egwhuegbea. A mẹ eni iọgbọ e rhọ kyili egwhuegbea. A mẹ eni e rhi egbe wẹ kyili egwhuegbea, rharhi aleghyie Ishinẹgba. Ọni ọ dobẹ a myie eni ingme ena, ọ myie wẹ.¹³A nwuno ikwukwu ivhiẹ bhuli Ijesu le khi ọ rhi obọ nyanọ wẹ egbe pfi olema na, ama idibo ọli e kwhu wẹ kwa. ¹⁴Ijesu ọ va nu wẹ ukhomhi vyili, vyili, “Vha dobẹ eni ikwukwu ivhiẹ, imhẹ vha nwu wẹ gba khi e ke bhuli mhẹ le, rharhi khi aleghyie uwi iọgbọ enana.” ¹⁵Ọọ rhi obọ nyanọ wẹ egbe, neni ọ te ayọ vu.¹⁶A ke ẹẹ khi ẹẹ fẹẹ, ọmọse ọgwho ọ bhẹ bhui Ijesu le ọọ li, “Ọwẹnagbọ, mhi gyhi onaghyie na mhi nwemaa laa khyiẹ na mhi rha mhuẹ inyele ẹlẹnagbọagbọ? ¹⁷Ijesu ọọ li, “Elọ e zẹ khi u waa lu mhẹ ọni ọ ti? Ukhumhọgwho li ọ le t, ni ọ kyili ishinẹgba, ama u khaa nono khi u mhuẹ inyele, rhi ishi Ishinẹgba gwhẹ.¹⁸Ọni ọmọse ọọ li, “Ishi ni e egwho?” Ijesu ọọ li, imhẹ gbe ugbee, imhẹ li odọsẹ, imhẹ do ighyiatọ, imhẹ myie ọtsẹ ighagha. ¹⁹Rhi ekpẹ ni ita ẹ ali inyọ ẹ, u mhọli ighọli ọgbọ nabhi ghyiẹ abhi u li mhọli ighọli egbe ẹ .”²⁰Ọni ọnọghodọ ọọ li, “Mhi kpọ ga rhi ena kwu a gbee, elọ e ke khyie kpọẹ ni a nono?” ²¹Ijesu ọọ li, “U kha nono khi egbe gba nẹẹ pfuse, kee lẹ, rhi emeni u mhọli dẹẹ, khi u rhọ kemhi ni enanya, ishọyọ khi u mhọli ẹpfue shi aleghyie oweda. ishọyọ u bhẹ khi u rhọ khẹ mhẹ.” ²²Abhi ọni ọnọghọdọ ọ ke rhọ suọ emeni Ijesu ọ ngme, ayele li ọ ke rhọ vu rharhi khi ọ mhọli ukpokpomhi ọsuemhẹ.²³Ijesu ọọ li idibo ọli, ‘’Ingmaghyie mhi gwu khasẹ vhẹ, oo maa nwunu khi ọnọsuemhẹ ọ rhọ dobẹ lo aleghyie Ishinẹgba. ²⁴Mhi gwe gwu khasẹ vhẹ, Ọnọsuemhẹ ọ rhọ lo aleghyie Ishinẹgba, ukhomhi ena o she rhọ te ukpẹloe agbede a dọsẹ.”²⁵Abhi idibo ọli e ke rhọ suọ ona, abọ e sha wẹ eẹ li, “Ọgwho ọ ke ga laa pfueọle shiọ?” ²⁶Ijesu ọ pfi alo a fẹ wẹ ọọ wẹ, ²⁷“A kha ẹẹ li obodẹ ọgbọ o vha gba, ama obodẹ Ishinẹgba, ẹtsẹkẹ kwu e laa gba?”²⁸Ijesu ọọ wẹ, “ingmaghyie mhi gwu khasẹ vhẹ, vhẹvhẹ ni vha rhọ khẹ mhẹ, oni ogbẹlẹ ni Omyi Ọmọse ọ laa shitọ utekwu eghyieli ikiki, vha li laa shitọ itekwu igbe ali eva, vhaa sọ ẹdẹli Izulẹ unu ẹzọ.²⁹Ọnọni ọ laa te rharhi mhẹ dobẹ apfẹ oli, inyọgwho ọli ni ikpotso ali emọse, ita ọli, ali inyọ ọli, ali imyi ọli, ali ekẹ ọli, ọ laa mhuẹ wẹ asha egbho ishie ọ chigbe gwe le ukwu ẹlẹnagbuagbọ. ³⁰Ama eni e kpalo nena, e la laa kposhimhi, eni e kposhimhi e la laa kpalo.

Chapter 20

¹Aleghyie oweda rhẹmhi o liabhi ọni ọ mhọli ogba, ni ọ rhi ogbeẹ a nono eni e ye ọwa ẹẹ nali. ²Abhi ọ ke rhọ lama khi lẹẹ laa fẹ wẹ akpulu ogwho, gwho, gwho, ọ li, e kee je oni ogba e ke lẹẹ gbe akanya.³Ọ ke gwe lo odẹ ẹrhẹghẹ okwulọkwu itili ọ mẹ enọwa khi e mugha atuokyi khi e vha mhuẹ oni ea gbe. ⁴Ọọ we, “Vha kaa je ishemhi mhẹ a gbe akanya. Emeni e ti vhẹ elemhi mhi la laa rhọ na vhẹ” E te ayọ vu ni e rhọ lo oni ogba lẹẹ gbe akanya.⁵Ọ ke gwe lo odẹ ẹrhẹghẹ ọkwulọkwu igbe ali eva, ọ gwe lo odẹ ẹrhẹhgẹ ọkwulọkwu esẹ ọ gwe ngme wẹ yọ. ⁶Ọọ gwe liyọ lo odẹ ẹrhẹghẹ ọkwulọkwu ishie ọ bhale a vhẹ khi evhese e tono mugha e vhẹ khyiẹlẹ ẹtsẹkẹ. Ọọ wẹ, “See vha ke li mugha ana ogbe ni amo vhavhaa khyiẹlẹ ẹtsẹkẹ?’ ⁷Eẹ li, “Rharhi khi eyẹ vha mẹ ọni ọ rhue eyẹ vhi ọwa. Ọọ wẹ, vha kee je oni ogba emeni e gọ lu vhẹ mhi laa rhọ na vhẹ.⁸Abhi ogbode o ke rho le, ọni ọ mhọli oni ogba ọọ li ọni ọ rhi eni iọgbọ gbe akanya, ‘Nyalu eni egbe ikanya khi u fali wẹ ota, rhọ te ọni ọ kposhimhi bhẹ gbasẹ apfishi ọni ọ kyiatsolo bhẹ. ⁹Abhi eni e rhi ọkwulọkwu ishie bhẹ ọ fali wẹ akpulu ogwho, gwho, gwho. ¹⁰Abhi eni kyiatsolo e ke rhọ bhẹ, e khọkhọ khi wẹwẹ e la lẹẹ myie bu nẹẹ, ama a gwe li fali wẹ akpulu ogwho, gwho, gwho, abagwhoyọ.¹¹Abhi e ke rhọ myie ifọta wẹ, e gwu ẹzọ khasẹ ọni ọ mhọli oni ogba. ¹²Eẹ li, ‘Eni e bhẹ kposhimhi ọkwulọkwhu ogwho li e le gbe akanya, ama see u ke li fali eyẹ abagwho? Eyẹ ni eyẹ she gbe akanya ni ovọ o she gbe khakhaa.’¹³Ọni ọ mhọli ogba ọ sọ ọni ukwhumhogwho wẹ vhọ, ‘Ukpokyia mhẹ, imha ke khyiẹlẹ vhẹ onobe. A khi akpulu ogwho lẹ mhi nu vhẹ do? ¹⁴Myie abhi mhi nu vhẹ do khi vha kee je obhoni vha je. Abhi o gwhẹ mhẹ li o kyia khi mhi rhọ fali vhẹ abagwho.¹⁵A khi mhẹmhẹ na mhi mhuẹ ẹtsẹkẹ mhi yẹsẹ abhi mhi a li ọli? Rharhi khi mhi gwabha li vhẹ li vha rhi ukpẹloe obe fẹẹ mhẹ a shi?’ ¹⁶Iyọ eni e kpe oshimhi e la laa kpalo, eni e kpalo e la laa kpe oshimhi a nyalu ebubu ama ikwukwu li a zẹ.”¹⁷Abhi Ijesu ọ rhọ je Ijerusalẹmu, ọọ rhue ikwhumhi ọgbe ali ava mhọ obọ, ọ lẹ odẹ gwu khasẹ wẹ ọọ wẹ, ¹⁸“Ghee, ghe Ijerusalẹmu li eyẹ a je naa, a laa nwu Omyi Ọmọse ni eni e kpeda ugamhi ali ikowe. ¹⁹e la laa gbe ọlia. Ee laa ji ọli abọa ni Ijẹtasi nwu alo wu ekẹa, e rhi ite gbe ọ, e chigbe tanọmanọ. Ama ogbẹlẹ ozesẹ ọ te egwhi vule.”²⁰Inyọ imyi Izẹbẹdẹ ọọ rhi imyi ọ ma egbe bhui Ijesu le. Ọọ nyẹsẹ egbe nali ọ mhilali ẹtsẹkẹ. ²¹Ijesu ọọ li, “Elọ u nono?” Ọọ li, “Rhi unu bhẹ khi eni imyi mhẹ ena, khi e rhọ nu ẹ shitọ, ọgwho o pfọni obita ẹ, ọni ọ kpọẹ opfọni ọgobọ ẹ elemhi aleghyie ẹ”²²Ama Ijesu ọ sọ vhọ ọọ li, “U waa yẹsẹ emeni u waa mhila ena. Vha dobẹ laa la ukolo na mhi la laa da ena da?” Eẹ li, “Eyẹ dobẹ.” ²³Ọọ wẹ, “Ingmaghyie lọ, vhaa nwemaa la ukolo mhẹ a da. Ama vhaa rhọ shitọ obọ obita ali obọ ogọbọ mhẹ a khi mhẹmhi rhi ọli a na vhẹ, ama eni Ita mhẹ ọ khyiẹlẹ ọli shi na, wẹwẹ li e mhọli ọli.” ²⁴Abhi eni ogbe ali ọgwho ni kpọẹ e ke rhọ suọ oni ingme, e mẹ ọtuegbe ni eni ikwhumava ni e kpọẹ.²⁵Ama Ijesu ọ nyalu wẹ chi mama egbe ọọ wẹ, “Vha yẹsẹ khi eni ea mhasẹ ni Ijẹtasi izemhi li e rha mhasẹ na wẹ, abagwhoyọ enefu ni e la e rha khasẹ wẹ khi a she rhi unu na wẹwẹ obodẹ wẹ. ²⁶Ama imhẹ uwẹ vhẹ o liyọ, onochi, ọnọni ọa nono khi lẹ kyili ọnọfu vhi iteteva vhẹ ọ nwemaa kpọ a kyili ọgamhẹ. ²⁷Abagwhoyọ ọnọni ọa nono khi lẹ kpalo ọ nwemaa kpọ a kyili ọgamhẹ. ²⁸Iyọ li Omyi Ọmose ọ vha li bhẹ khi a gbega lẹ, ama ọ rhọ ga iọgbọ, ọ chigbe gwe rhi ayẹmhẹ ọli pfa iọgbọ shi ekẹ.”²⁹Abhi e ke rhọ te Ijẹriko lasele, iọgbọ ebububu e rhọ khẹ wẹ. ³⁰E mẹ izalo ava khi e shitọ esọ odẹ. Abhi e ke rhọ sokwu khi Ijesu ọọ dosẹ, e sọse eẹ li “Ọnọmhuẹyẹ, Omyi Idevidi, mhuẹ ivhelemhi kwu eyẹ.” ³¹Eni iọgbọ ni e legba e va nya wẹ vhi ukhomhi, eẹ wẹ, vha koko unu ayọ. Ama e khyiele sọse eẹ li, Ọnọmhuẹyẹ, “Omyi Idivedi, mhuẹ ivhelemhi kwu eyẹ.”³²Ijesu ọ ke mugha tọkọlọ ọ nyalu wẹ ọọ wẹ, “Elọ vha nono khi mhi khyiẹ na vhẹ?” ³³Eẹ li, “Ọnọmhuẹyẹ, rhẹmhi eyẹ khi ikpalo eyẹ khi e kwheghyiea. ³⁴Abhi Ijesu ọ ke rhọ mhuẹ ivhẹlemhi kwu wẹ, ọọ rhi obọ chi wẹ alo, obobobọ ee mato e rhọ khali Ijesu vu.

Chapter 21

¹Abhi Ijesu ali idibo ọli e rhọ chi mama Ijerusalẹmu ni e rhọ bhẹ vhi Ibẹtfaji, obhoni ukhomhi ọkpha Olivi, Ijesu ọ ghyie idibo ọli ava, ²Ọọ wẹ, “Vha je ẹvhue ni o mama oni ẹvhue ona,vha kha yẹsẹ a bhẹ vhaa laa mẹ akachi ali alakumhi ni a nwu zu vhi ayọ, vha taghyiẹ wẹ bhẹ ghyi mhẹ. ³Ọni ọ mhila vhẹ, vha gwu khasẹ ọ khi, ‘Ọnọmhuẹyẹ li ọa nono wẹ’ ọni ọgbọ ọ vha laa nwu vhẹ shi rhẹmhi ọ dobẹ wẹ rha khẹ vhẹ bhale.⁴Irhẹmhi a mẹ ona khi emeni a te unu ọbolẹ ngme o kẹ tsẹ, ọọ ngme, ọọ li, ⁵Mhi ngme khasẹ imyi ikpotso Izayọni, vha ghe, oghyie vhẹ ọ she a bhẹ bhuli vhẹ le, ọ chiegbekpiale a nya akachi ali alakwumhi.”⁶Eni idibo ọ ni ọ ghyie e liyọ lẹ a khyiẹlẹ abhi Ijesu ọ ghyie wẹ. ⁷E nwu akachi ọnọghọdọ ali alakwumhi ghyi ọli, e rhi ede wẹ kwhẹsẹ ọ, Ijesu ọ shitọ vhọ. ⁸Ebubu eni iọgbọ e banọ ede ali iwulu wẹ kwu ekẹ nali rhẹẹ te, eni e kpọẹ e gbe ebe kwu ode.⁹Iọgbọ ni e kpalo ali eni e rhẹ khali Ijesu, ee sọse, ee li ẹẹ li, “Ikiki (Hossanna) o kyili uwi Omyi Idevidi! Ivhọsẹna o kyili uwi ọni ọ te eva Ọnọmhuẹyẹ bhale. Ikiki (Hosanna) ni ọ yagha nẹẹ!” ¹⁰Abhi Ijesu ọ ke rhọ lo Ijerusalẹmu le, oni ẹvhue kwu o li gbii ee mhila ogbọ, “Ọgwho ọna ọ kyia shiọ? ¹¹Oni agbaa ni o legba e ke sọ, “Ọna khi Ijesu ọni ọbolẹ, ni ọ te Inazarẹti nẹ Igalili bhẹẹ.”¹²Ijesu ọ lo owuka. Eni e la elemhi oni owuka e la vhọ ẹẹ do okyi, ọ pfino wẹ itsua kwa. Shi itebu eni e rhi ikpaghọ lọghyiẹ ikpaghọ ali itekwu eni e rhi igbekwukwu dẹ. ¹³Ọọ ke ẹẹ wẹ, “O la akẹkẹshiebe , ‘Apfẹ mhẹ la laa ke lu apfẹ olema, ‘Ama vha ke rhi ọli mela owa igyiaguda.” ¹⁴Eni e zalo ali ikhyila e bhẹ bhuli ọli le vhi oni owuka ọ rhẹ wẹ ze.¹⁵Ama abhi eni e kpeda ugamhi e ke rhọ mẹ ikanya ọnyaloa ni ọ gbee, ni e rhọ gwe mẹ khi eni ivhiẹ e sọse vhi oni owuka ee li ẹẹ li, “Ikiki (Hosanna) o kyili uwi Omyi Idevidi” o rhi ofu fuu wẹ. ¹⁶E ke ẹẹ li, “Uu mẹẹ a suọ emeni eni iọgbọ ena e mhia ngme?” Ijesu ọ ke sọ wẹ vhọ, “Ingmaghye lọ! Vhavha khyie li te ebe zẹ , khi unu ivhiẹ ali imọfẹ li a te a mẹ ichichi ni o gba pfuse?” ¹⁷Iyọ Ijesu ọ ke pfi wẹ shi ayọ je ẹvhue Ibẹtani a gbhẹ.¹⁸Ẹluvyiogbe ọọ ke liegbe je oni ẹvhue, okyiamhi o kee gbe ọ. ¹⁹Ọ ke mẹ orhẹ (ifigi) vhi esọ odẹ. Ọ chi mama ọli, ama ọ vha mẹ ukpamhi vhi ukhomhi ọ sẹkẹnẹ ebe apfuẹ, ọ ke ẹẹ li, “U waa gwe a mhọ ukpamhi gwhe.” Ayayayọ oni orhẹ (ifigi) o khakhaa.²⁰Abhi idibo ọli e ke rhọ mẹ ọli, o sha wẹ abọ eẹ li, “See oni orhẹ (ifigi) o ke gbha li khakhaa?” ²¹Ijesu ọ ke sọ wẹ vhọ, “Egbegbingme mhi ngme khasẹ vhẹ, vha kha mhuẹ irhọshiọ khi u waa bi ikhọkhọ, a khi emeni a li oni orhẹ (ifigi) ona lọgwho a le laa mẹ, vha dobẹ a nu ọkpha a ngme, chi ekẹ ana le khi u kee je elemhi okwu, iyọ a li laa mẹ ọ. ²²Emeni vha laa rhi olema mhila ni vha sheda lama shi vhọ, vha laa mhọli ọ.”²³Abhi Ijesu ọ ke rhọ lo elemhi owuka le, eni e kpeda ugamhi ali eni e womhẹ e bhẹ bhuli ọli le asha ni ọ lẹẹ wẹna iọgbọ owẹna eẹ li, “Izemhi ni ogwho u rhaa gbe eni ikanya ena? Ọgwho ọ rhi oni izemhi ona nẹẹ? ²⁴Ijesu ọ ke sọ wẹ vhọ, ọọ wẹ, “Mhi mhọli ogbọ ogwho na mhia mhila vhẹ. Vha kha sọ mhẹ vhọ, mhi chigbe ngme khasẹ vhẹ izemhi na mhi rha gbe eni ikanya ena.²⁵Ibatizimhi Ijọni obho o mẹẹ te bhẹ, aleghyie lọ la khi obọ iọgbọ?” Ee ke ye ochi, eẹ li, “Eyẹ kha ẹẹ khi alghyie lọ, ọọ laa li ẹẹ li, see vhavha ke li rhọ shi ọli vhọ?’ ²⁶Ama eyẹ khẹ khi obọ iọgbọ lọ, ulishi agbọ ni e legba ọa nwu eyẹ, rharhi wẹwẹ kwu irhẹmhi e rhue Ijọni abhi ọbolẹ” ²⁷Li e ke rhọ sọ Ijesu vhọ, eẹ li, “Eyẹ vha yẹsẹ,” ọ ke gwe sọ wẹ vhọ, “Imha laa gwu khasẹ vhẹ izemhi ọna mhi rha gbe eni ikanya ena.²⁸Ama vha khọkhọ shi ona gwhe? Ọni ọmọse li ọ vyia ivhiẹ ava. Ọ bhuli ọni ikyiatsolo ọọ li, ''Omyi mhẹ, je ishemhi a gbe akanya amo.’ ²⁹Ọni omyi ọli ọọ li, “Imha ye, ama o ke li zẹlẹ, ọ nwu udu lieliẹ ọọ lẹẹ. ³⁰Ọni ọmọse ọ bhuli ọni ọzava ọ ngme ọli abhi ọ kpọ ngme ọni ikyiatsolo. Ọni ọmọ ọọ li, ‘’Mhia ye ita,’ ama khi ọ vha ye.³¹Mhi gyhi ọni ọ khyiẹlẹ emeni ita wẹ ọ nono nena? “E ke sọ vhọ, ẹẹ li “Ọni ikyiatsolo.” Ijesu ọọ wẹ, “Egbegbingme mhi gwu khasẹ vhẹ, emyionoga ali ighaba e laa lo owa aleghyie Ishinẹgba khẹ vhẹ. ³²Rharhi khi Ijọni odẹ igwabhagbe li ọ te bhẹ bhuli vẹ le, ama vhavhaa rhọ shi ọ vhọ, na ke rhọ bhale a vhẹ khi enemyionoga ali ighaba wẹwẹ li e lama shi ọ vhọ. Vhẹvhẹ, abhi vha ke rhọ mẹ khi a mẹ yọ, vhavha chigbe nwu egbe lieliẹ lama shi ọ vhọ.³³Vha rhi esọ shi ekpita ovhese. Ọmọse ogwho ọ la, ọ mhọli ukpokpomhi ekẹ. Ọ gwa ikpamhi erhẹ shi vhọ, ọ gba ọgba gasẹ ọli a lẹ, ọ tọ asha ni a ba ikpamhi erhẹ a shi vhi elemhi oni ogba, ọ tọ asha ni a la khẹ ighyiatọ shi ayọ, ọ ngmomhi ọli ni eni e rhi ẹloe a kwhu eni ikpamhi erhẹ, ọ jee ẹvhue ovhese. ³⁴Ẹrhẹghẹ ikhyiẹsẹ eni ikpamhi erhẹ o kee chi bhẹ, ọ ghyie egamhẹ ọli bhuli eni ọ zẹ shi vhọ khi e rhi ẹkọmhi lẹ na wẹ ghyi lẹ.³⁵Ama eni egamhẹ ni ọ ghyie e nwuno wẹ, e gbe ọgwho, e gbolo ọvhesea, e chigbe tono ọgwho ẹchẹ. ³⁶Ọni ọ mhọli oni ogba ọ gwe ghyie egamhẹ ọli evhese, nebu dala eni ikyiatsolo, eni e rhi ẹloe kwu oni ogba e gwe li wẹ yọ. ³⁷Utozesẹ omyi ọli li ọ ke ghyie, ọọ li, “E laa rhi ekpẹ ni omyi mhẹ.’³⁸Abhi eni e rhi ẹloe a kwhu oni ogba e ke rhọ mẹ ọni omyi ọ, eẹ li egbeẹ, ‘Ọni ọ laa le ukwu ọli khi ọna, vha bhẹ, khi eyẹ gbe ọlia khi eyẹ rhi ukwu le,’ ³⁹Li e rhọ nwu ọ pfi te ogba a lase, e rhọ gbe ọlia.⁴⁰Nenaa ọni ọ mhọli oni ogba ọ kha ke bhale, see ọ laa li eni e rhi ẹloe a kwhu oni ogba oyọ” ⁴¹Eẹ li, “Odẹ ọkhọlọ li ọ te laa pfuse wẹa, ọ chigbe myie wẹ lẹ ọ rhọ ni iọgbọ evhese ni e rhi ẹloe a kwhu ogba, ni e laa kee khyiẹsẹ wẹ ghyi ọ ni e ke vyie.”⁴²Ijesu ọọ wẹ, “Vhavha khyie li te akẹkẹshebe zẹ, ‘khi ẹchẹ ni etowa e rhi ẹloe gbe li o ke nwu ukpowa mhuẹ. Ishinẹgba li ọ ngme ọ, ingme ọnyaloa li o kyia shi eyẹ vhi ẹloe.⁴³Elemhiyọ mhi ẹẹ vhẹ, a la laa myie vhẹ eghyiele, Ishinẹgba ọ rhue ọli ni ẹvhue ni ea gwa ikpamhi erhẹ, ⁴⁴Ọnọni oni ẹchẹ ona o laa de nwu ọ laa tsẹkẹ kwa.⁴⁵Abhi eni e kpeda ugamhi ali Ifarisisi e ke rhọ suọ ona, e mẹ ọli mẹ khi ingme wẹwẹ li ọọ ngme. ⁴⁶Ama abhi e ke rhẹẹ nono khi wẹwẹ e nwu ọ, ulishi oni agbaa ni o legba oo nwu wẹ, rharhi khi eni iọgbọ rhẹmhi e rhue ọli abhi ọbolẹ.

Chapter 22

¹Ijesu o gwe kpe ita ovhese khasẹ wẹ ọọ wẹ, ²’’Aleghyie oweda rhẹmhi ọ liabhi oghyie ọgwho ni ọ mhọli uliemhi izuode ni omyi ọli ni ọmọse. ³Ọ ghyie egamhẹ ọli khi e kaa nyalu eni ọ rhi ebe ghyi shi oni izuode bhẹ, ama e vha lama bhẹ.⁴Abagwhoyọ ọni oghyie ọ gwe ghyie egamhẹ ọli evhese, ọọ wẹ, ‘Vha gwu khasẹ eni a rhi ebe ghyi, “Vha li ẹẹ li, Vha ghe, ghe, mhi she nye emenale pfuse khi vha bhẹ. Mhi she gbolo ena ali imanu nefua. Mhi she nwunegbe pfuse. Vha bhẹ vhi oni uliemhi izuode.”⁵Ama eni a ghyie a lu o vha gaa nwu wẹ egbe pẹẹ. Egwho ee lẹẹ ishemhi wẹ, evhese vhọ e lẹẹ ikanaya ọdọdọda. ⁶Eni e kpọẹ e nwuno eni egamhẹ ọni oghyie, e yẹghẹwẹa, e chigbe gbolo wẹa. ⁷Ama o rhi ofu fuu ọni oghyie onaghyie, onaghyie. Li ọ rhọ ghyie ichoja ọli, ‘Vhaa gbolo eni e gbolo egamhẹ mhẹa, vhaa chigbe tosẹ wẹ ẹvholia.⁸Ọ ke ẹẹ li egamhẹ ọli, ‘A she nwuno egbe oni izuode pfuse, ama eni a ghyie a lu egbe e vha gba na wẹ. ⁹Elemhiyọ vha jee uvọdẹ khi uvọdẹ khi vha nyalu ọni vha mẹ kwu bhale vhi oni uliemhi izuodẹ.’ ¹⁰Eni egamhẹ ọli e liyọ je ivọdẹ khi ivọdẹ e rha koko agbọ ni e mẹ kwu gba, shi eni e ti ali eni e vha ti. Oni agbalaa uliemhi izuode o vu iọgbọ ni a nyalu.¹¹Ama abhi ọni oghyie ọ ke rhọ bhẹ lẹẹ bino eni a nyalu shi oni uliemhi izuode, li ọ rhọ bhale a vhẹ ọni ọ vha rhi awulu izuode sọ. ¹²Ọni oghyie ọọ li, ‘Ukpokyia mhẹ, see u waa ke li sọ awulu izuode ni u rhọ liyọ lo ana lee?’ Ọni ọmọse ọ pfiesuọa.¹³Ọni oghyie ọ ke ẹẹ li eni egamhẹ, ‘Vha fali ọni ọmọse ọna abọ ali awẹ, khi vha pfi ọli lo aloebi, ni ọ laa kee mẹ ẹchọ ọ rhi akọ a kee le akọ,’ ¹⁴Rharhi ebubu iọgbọ li a nyalu ama ikwukwu wẹ li a sanọ vhọ.¹⁵Eni Ifarisisi ee mhasẹ abhi wẹwẹ e li lẹẹ rhi ushi nwu Ijesu obọ te ikpa ingmemhi unu ọ. ¹⁶Iyọ e ghyie egamhẹ wẹ bhuli ọ, ali eni e nwu kwu Ẹrọdu vhọ. Eẹ li Ijesu, “Ọwẹnagbọ, eyẹ yẹsẹ ẹ shi ọgbọ ni ọa ngme ingmaghyie, u rhi ingmaghyie a wẹna iọgbọ odẹ Ishinẹgba, u waa rhi ẹgbhẹli ọgbọ a gbe, u waa mhọli ọna li ọ kpẹ mhẹ nẹẹ. ¹⁷Nenaa gwu khasẹ eyẹ, elọ u sa vhọ? Ushi li o mẹẹ kyia khi a rhọ zẹ oga ghyi Isiza laa khi imhẹli a zẹ?”¹⁸Ama Ijesu ọ yẹsẹ ọkhọlọ wẹ li ọ rhọ mhila wẹ, “See vha ke li nwu mhẹ a fẹẹ, enaKẹmẹmhẹ? ¹⁹”Vha rhi oni ukpaghọ oga khasẹ mhẹ,” li e rhọ rhi oni ukpọgwho lasele.²⁰Ijesu ọọ wẹ, “Ọgwho a nwu shi ana ena, see a lu evali?’ ²¹E ke sọ vhọ, eẹ li, “Isiza.” Ijesu ọ ke ẹẹ wẹ, “Iyọ, rhi uwi Isiza ni Isiza, u rhi uwi Ishinẹgba ni Ishinẹgba.” ²²Abhi e ke rhọ suọ ona, abọ e sha wẹ. Irhẹmhi e ke pfi ọli shi ayọ vu.²³Oni ogbẹlẹ iọgbọ Isadusisi egwho e bhẹ bhuli ọli le, eni e vha lama shi itiegwhivule. Eẹ li, ²⁴”Ọwẹnagbọ, Imozisi ọọ ngme, ‘Ọmọse ọ kha gwhua, khi ọ vha vyia ivhiẹ, inyọgwho ọli ọọ nwemaa ẹẹ mhọli ọli khi ọ vyialọ ivhiẹ shi ni ọni inyọgwho ọli ni ọmọse ni ọ gwhua eyọ,’²⁵Aa ke liyọ mẹ inyọgwho emọse oshila. Ọni ikyiatsolo ọ mhọli ọkpotso ọ bhale a gwhua, ọ vha vyia ivhiẹ. Ọ dobẹ ugwhẹ ọli shi ekẹ ni inyọgwho ọ. ²⁶Inyọgwho ọli ni ọzava ọ mhọli ọli ọ vha li vyia ivhiẹ ọ li gwhua, ọzasẹ, ọ gwe mhọli ọli ọ gwhua apfishi ọni ọzoshila, ²⁷E ke gaa gwhuloa pfuse, ọni ọkpotso ọ li gwhua. ²⁸Nenaa, ogbẹlẹ itegwhivule, elemhi wẹwẹ oshila ugwhẹ ọgwho ọ laa kyia? Rharhi wẹwẹ kwu li e gaa mhọli ọli.”²⁹Ijesu ọ ke sọ wẹ vhọ ọọ wẹ, “Ipfiobọdọ vha mhọli ena, rharhi khi vhavha yẹsẹ ingmemhi Ishinẹgba wẹ khi izemhi ọli. ³⁰Rharhi itiegwhivule ni iọgbọ e laa vule, ọmọse ọ vhaa mhọli ọkpotso wẹ khi ọkpotso li ọ laa ke gwe ye ugwhẹ.³¹Ama obodẹ itiegwhivule, vhaa khyie li mẹ zẹ emeni Ishinẹgba ọ ngme ni ọ rhọ ẹẹ li, ³²‘Mhẹmhẹ khi Ishinẹgba Ebulahamu, Aziki, ali Ijekọpu? Ishinẹgba ọ vha kyili Ishinẹgba eni e gwhu, ama eni e nyele,” ³³Abhi oni agbaa ni o legba e ke rhọ suọ ona, owẹna ọli o rhi abọ sha wẹ.³⁴Ama abhi Ifarisisi e ke rhọ suọ khi Ijesu ọ she zuse Isadusisi unu, ee la koko egbe gba, ³⁵Ukwhumhọgwho ni ọ kyili ọni ọ rhi iọgbọ ẹẹ gwu ẹzọ, ọ mhilali ogbọ, ọ rhọ nwu ọli fẹẹ- ³⁶”Ọwẹnagbọ, ushi ni ogwho o gaa fu nẹẹ elemhi ishi khi ishi kwu?”³⁷Ijesu ọọ li, “”U nwemaa rhi ukpakomhi ẹ kwu a mhọli ighọli Ọnomhọli ni Ishinẹgba ẹ, ali shi avhagwu ẹ kwu, ali udu ẹ kwu.’ ³⁸Ona khi ushi ikyiatsolo ali oni o fu nẹẹ kwu.³⁹Ushi ni o kpọẹ irhẹmhi o gwe liabhi lẹ- ni ọọ li, ‘U nwemaa mhọli ighọli ọgbọ nabhi ghyiẹ.’ ⁴⁰Eni ishi ena lẹ khi ukhomhi ishi ni e kpọẹ kwu.”⁴¹Abhi eni Ifarisisi e khyie li legba, Ijesu ọ mhila wẹ ogbọ. ⁴²Ọọ wẹ, “See vha khọkhọ obodẹ ọni Ikiristi?” Omyi ọgwho ọ kyia, “e ke sọ vhọ ẹẹ li, “omyi Idevidi.”⁴³Ijesu ọọ wẹ, “See Idevidi ọ ke li lu ọli Ọnọmhuẹyẹ vhi elemhi ayẹmhẹ, ni ọ rhọ ẹẹ li, ⁴⁴“Ọnọmhọli ọọ li Ọnọmhuẹmhẹ, “ Shitọ obọ obita mhẹ, apishi na mhi rhọ laa rhi ẹbele ẹ kpọkẹ nẹẹ rhi ẹkoawẹ nwuno.'”?⁴⁵Idevidi ọ kha ke lu ọni Ikiristi ‘Ọnomhuẹmhẹ,’ see ọ kee lia kyili omyi Idevidi?” ⁴⁶A vha mẹ ọni ọ dobẹ sọ vhọ, te ọni ogbẹlẹ vu a vha gwe mẹ ọni ọ gwe jilẹ mhilali ogbọ.

Chapter 23

¹Iyọ Ijesu ọ nu iọgbọ ni e legba ngme, ali idibo ọli. ²Ọọ wẹ, “Ikowe ali Ifarisisi e shitọ utakwu Imozisi. ³Rharhiyọ, ushi ni e shi na vhẹ kwu, lẹ vha rha gwhẹ. Ama imhẹ vha khọlia wẹ khyiẹlẹ emeni ea khyiẹlẹ, rharhi khi e laa ngme ama e vha rhẹ wẹ a gbe.⁴Ingmaghyie lọ, e maa gba itsua ni e khọkhọkhọ ni ea nwunu itsuamhi a nyanọ iọgbọ ike. Ama khi wẹwẹ obọ wẹ, e vha dobẹ rhi ukpobọ a yẹsẹ wẹ vhi ekẹ. ⁵Emeni ea khyiẹlẹ kwu, irhẹmhi ea khyiẹ wẹ khi agbọ e kẹ kee mẹ wẹwẹ. Irhẹmhi e fia itsuọtsuọ ni e vhẹ, e gwe nwuno abọ awulu wẹ ni e sọ vhẹsẹa.⁶Asha ekpẹ o maa gwhẹ wẹ ni ea shitọ ni a mhọli uliemhi elemhi ewuka. ⁷Ali otsẹ ni akẹ vhi atuokyi, ali agbọ e gwe kee lu wẹwẹ ‘ega.⁸Ama imhẹ la lu ẹ ‘Ọga.’ rharhi khi ọwẹnagbọ ọgwho li a lee mẹ, vhẹvhẹ ni e kpọẹ inyọgwho vha kyia. ⁹Imhẹ vha lu ọgbọkhọgbọ oni agbona ‘’Ita,” rharhi khi Ita ọgwho vha lee mhuẹ, ni ọ la aleghyie oweda. ¹⁰Wẹ khi rhẹmhi u dobẹ ọgbọ a lu ẹ ‘Ọwẹnagbọ,’ rharhi ọwẹnagbọ ọgwho li a lee mẹ ni ọ kyili Ikiristi. Ama ọnọni ọ laa kyili ọnọfu elemhi vhẹ ọ kpọ kyili ọgamhẹ.¹¹Ama ọnọni ọ laa kyili ọnọfu elemhi vhẹ ọ kpọ kyili ọgamhẹ. ¹²Ọnọni ọ sheda laa chi egbe ọli shele, a la laa chi ọli kpiale, ama ọnọni ọ sheda laa chi egbe ọli kpiale, a la laa chi ọ li shele.¹³“Ama epfua khi uwẹ vhẹ, vhẹvhẹ ikowe ali Ifarisisi, enaKẹmẹmhẹ! Vha pfino igoji vhi odẹ aleghyie zuse iọgbọ shi elase. Vhẹvhẹ vhavha lama lo, wẹ khi rhẹmhi vha dobẹ iọgbọ ni ea nono khi wẹwẹ e lo lo. ¹⁴Epfua khi uwẹ vhẹ, enaKẹmẹmhẹ! Vhaa lono apfẹ esọrhọ, vha rhi olema ni o nuẹ a kwu alo: elemhiyọ vha laa myie epfua ni o fu nẹẹ. ¹⁵Epfua khi uwẹ vhẹ, vhẹvhẹ Ikowe ali Ifarisisi, Enabọmhẹmhẹ! Rharhi vhaa da okẹ laa nwu iọgbọ bhẹ vhi ugamhi. Ọ kha bhẹ, vha chigbe rhọ mela omyi owerhẹa adẹva abhi vha li la.¹⁶Epfua khi uwẹ vhẹ, vhẹvhẹ izalo ni e rhi iọgbọ a khasẹ odẹ, ‘Vhẹ khi ọni ọ rhi owuka rhomhi, khi o vha kyili ingme. Ama ọni ọ rhi igolu ni o la owuka rhomhi, li irhomhi o mugha gba pfuse. ¹⁷Vhẹvhẹ izalo idẹkẹ, mhi gyhi oni o fu nẹẹ, igolu laa khi oni owuka ni o rhi oni igolu shi ipfuasẹ.¹⁸Abagwhoyọ, ‘Vha gwe ẹẹ khi ọgbọ kha rhi ọta rhomhi o vha kyili ingme. Ama ọni ọ rhi isomhopfa ni e la vhọ rhomhi, irhomhi ọli li o mugha gbaa.’ ¹⁹Vhẹvhẹ izalo, oni ogwho o fu nẹẹ, isomhopfa, laa khi oni ọta ni o laa rhi eni isomhopfa shi ipfuasẹ.²⁰Ọnọni ọ laa rhi ọta rhomhi, shi oni ọta ali emeni e la vhọ kwu li ọ rhọ rhomhi. ²¹Abagwhoyọ ọnọni ọ laa rhi owuka rhomhi shi lẹ ali eni e nyele vhọ kwu. ²²Ọnọni ọ laa rhi aleghyie Ishinẹgba rhomhi, shi oni utekwu eghyiele ali ọni ọ shitọ vhọ li ọ rhọ rhomhi.²³Epfua khi uwẹ vhẹ, Ikọwe ali Ifarisisi, enaKẹmẹmhẹ! A vha mẹ emeni vhavha te a zẹ arhuogwho igbe, Shi ebe iwẹwẹ ali ẹfọ, ama vha rhi obọ gbe shi emeni e nwemaa vọ ẹloe nẹẹ vhi eni ishi nabhi, isunu ẹzọ ni o te odẹ, ivhẹlemhi, irhọshiọ. Ama emeni vha kha khyiẹlẹ khi ena, ni vha gaa rhi ẹloe gbe. ²⁴Izalo ni e rhi ẹloe a kwhu, vhaa rhue ọgbọ ukwu onyọa, ama vhẹvhẹ vhaa to akpa onyọ a luẹ.²⁵Epfua khi uwẹ vhẹ, Ikowe ali Ifarisisi, enaKẹmẹmhẹ! Rharhi vhaa kpe elase ukoloa ali atasa, ama elemhi ọli o vọ ikwu ali ighiaghia. ²⁶Vhẹvhẹ Ifarisisi ni e zalo, vha kpọ kpe elemhi ukolo ali atasaa. Ishọyọ elase wẹ e ke li pfuasẹ abagwhoyọ.²⁷Epfua khi uwẹ vhẹ Ikọwe ali Ifarisisi, enabọmhẹmhẹ! Rharhi rhẹmhi vha liabhi iji ni a rhi ẹtse waa, khi elase ọli khi o somhote, ama khi elemhi ọli o vọ ilimhi iọgbọ ali igwhua ali ijomhi. ²⁸Iyọ vha li, vha gaa pfuasẹ elase ukpẹloe agbọ, ama elemhi vhẹ o vọ ijomhi, aKẹmẹmhẹ ali ingmobe.²⁹Epfua khi uwẹ vhẹ, Ikowe ali Ifarisisi, enakẹmẹmhẹ! Rharhi vha gaa manọ iji ebolẹ ali eni e pfuasẹ, vha gaa rhi ẹtse a shishi wẹa. ³⁰Vha ẹẹ li, ‘O kha kyia khi vhaa la agbọ oni ẹrhẹghẹ ititita vhẹ lọ, vhavha kha nu wẹ mhọli obọ shi ebolẹ ni e gboloa.’ ³¹Ama vha khyiele a li ẹẹ khi imyi eni e gbolo wẹa lẹ vha kyia.³²Vhaa li te ingmobe ita vhẹ kemhi yọ? ³³Vhẹvhẹ enyẹ, vhẹvhẹ ozele enyẹ (ilighyio), see vha li laa na pfue igwẹzọ owerhẹ?³⁴Elemhiyọ, ghe ghe, mhi ghyie ebolẹ bhuli vhẹ, etsẹgbhẹ ali Ikọwe. Vha gbolo ebubu wẹa, vha tanọ egwho vhọ manọ. Vha rhi itele gbe egwho vhi elemhi ewuka vha kwhu wẹ te ẹvhue ona je ẹvhue ona. ³⁵Ukhomhi vhẹ li eni ọlia eni e pfuasẹ ni e la ukhomhi ekagbọ ni vha gboloa e la, rhọ te ọlia Ebẹni rhili apfishi Izẹkaraya omyi Ibarachaya, ni vha gbea vhi elemhi asha ni o pfuasẹ ali ọta. ³⁶Egbegbingme mhi gwu khasẹ vhẹ, ena kwu a gaa laa mẹ wẹ oni ozele ona.³⁷Ijerusalẹmu, Ijẹrusalẹmu, vhẹvhẹ ni vha gbolo ebolẹ ni vha tono eni aghyie bhui vhẹ echẹ! See mhi li la koko imyi vhẹ kee gba utotona, abhi ọkhọkhọ ọ lia koko imyi ọli shi ifu ipfua, ama vhaa rhọ shiọ! ³⁸Vhavha mẹ, a she tsua apfẹ vhẹ pfia. ³⁹Mhi ẹẹ vhẹ, te nena vu vhavha gwe laa mẹ mhẹ, apfishi ni vha rhọ laa li ẹẹ li, ‘Ivọsẹna khi uwi ọgbọ ni ọ te obọ Ishinẹgba bhẹ.”

Chapter 24

¹Ijesu ọ te owuka lase ọ rhọ te odẹ ọ. Idibo ọli e ke bhẹ bhuli ọli, e rhi ọli a khasẹ ewuka. ²Ọọ sọ wẹ vhọ ọọ wẹ, “Vha mẹ eni ẹtsẹkẹ ena nena? Ingmaghyie mhi gwu khasẹ vhẹ, a vha mẹ ẹchẹ ni o laa nya egbe egbe ni o vha laa de kwa.”³Abhi ọ li shitọ ukhomhi okpha olivi eyọ, idibo ọli e bhẹ bhuli ọli le kẹẹ, eẹ li, “Gwu khasẹ eyẹ, ẹrhẹghẹ ni a rhọ laa mẹ eni ingme na? Elọ khi ishẹfẹ ni o laa rhi ibhale ẹ khasẹ ali emeni a laa mẹ ẹrhẹghẹ ukpẹsẹ agbọ?” ⁴Ijesu ọ sọ wẹ vhọ, ọọ wẹ, “Vha zẹ ẹgbhẹ shi ọ khi ọgbọ ọ kee wasẹ vhẹa. ⁵Rharhi ebubu iọgbọ e la laa rhi eva mhẹ bhẹ. Eẹ li, ‘Mhẹmhẹ khi Ikiristi,’ e la laa wasẹ ebubua.⁶Vha la laa kee suọ khi aa khọlii ekhọli. Ama imhẹ vha dobẹ ulishi nwu vhẹ, rharhi khi aa nwemaa mẹ eni ẹtsẹkẹ ena; ama ukpẹse agbọ o vha khyie rhamhi nee. ⁷Ẹvhue e la laa nwu okhọli nu ẹvhue vule, eghyiele e nwu okhọli nu eghyiele vule. A la laa mẹ ukhomhi ekẹ e kwuno a lono ashakhasha kwu. ⁸Ama ena kwu khi ugbẹkẹle osoli abhi ọkpotso ni ọ laa vyia.⁹E la laa rhi ẹchọ na vhẹ e gbolo vhẹa. Ẹvhue khi ẹvhue kwu e la kee bishi elemhi vhẹ rharhi eva mhẹ. ¹⁰Rharhi iyọ ebubu e la laa de imyiesuo ea va egbe oshimhi, ea bhishi elemhi egbe, ¹¹Ẹbolẹ ighagha e la laa lasele e wasẹ ebubua.¹²Rharhi khi ingmobe o la vọ ekagbọ, ighọli ni ebubu e mhọli o laa pfọa. ¹³Ama ọni ọ sheda laa rhi egbe myie la pfishi ukpẹsẹ, ọ laa pfue vhọ le. ¹⁴A la laa ngme oni ingmemhi aleghyie ona gasẹ oni ukhomhi ekẹ agbona kwu o rhọ pfi ọtsẹ shi ẹvhue khi ẹvhue kwu. Neni agbọ o pfo.¹⁵Elemhiyọ, vha kha sheda mẹ emeni a gwhẹ ni o tsua epfua, ni Idaniẹlẹ ni ọbolẹ ọ ke ngme, khi o mugha asha ni o pfuasẹ, (eni e zẹ ebe o ga wẹ ẹloe,) ¹⁶Eni e la Ijudea e nanọ a kee je ukhomhi ọkpha, ¹⁷Ọni ọ la ukhomhi oweda imhẹli ọ gwe kpiale ekẹ a rhue emeni e la apfẹ. ¹⁸Ọni ọ la ishemhi imhẹli ọ liegbe je apfẹ aa wolọ ede ọli.¹⁹Ama o maa laa khọlọ eni ea mẹ vhi egbe ali eni e rhi imọfẹ shi egbe! ²⁰Vha pfi olema khi imhẹli ifiala je idane vhẹ o de shi ẹrhẹghẹ ulili wẹ khi ogbẹlẹ ivhiẹmhia. ²¹Rharhi khi ukpokpomhi ẹchọ nofu ọa bhẹ, o nabhi a vha kpọ gaa mẹ gwhe ni a te tue agbọ ekẹ le ena apfishi nena. obho, a vha chigbe gwe laa mẹ yọ gwhe. ²²Sẹkẹnẹ khi rhẹmhi a khyi eni egbẹlẹa, a vha mẹ ọgbọ ni ọ kha pfue vhọ le. Ama rharhi eni a zẹ, a la laa khyi eni egbẹlẹa.²³Iyọ ọgbọ khẹ ghyiẹ, ghee, Ikiristi li ọ la ana ena!’ ọa liyọ, ‘Ikiristi li ọ la obholọ ena!’ imhẹ lama shi ọ vhọ.’ ²⁴Rharhi Ikiristi ighagha ali ebolẹ ighagha e la laa bhẹ e rhi inyaloa etọgbe a khasẹ, khi wẹwẹ e kẹ wasẹ agbọa, o khẹẹ gba lọ, e kha li wasẹ eni a zẹa. ²⁵Vha ghee, mhi she gwu khasẹ vhẹ shi ekẹ.²⁶Iyọ, e kha eẹ ghyiẹ, ‘Ikiristi ọ la apata,’ imhẹ je apata. ọa liyọ, eẹ ghyiẹ ghee, ọ la elemhi owa,’ imhẹ lama shiọ. ²⁷Abhi ọwẹẹ o li a te obhoni o te a lase {east} gẹẹ la kwu obhoni o te a lo ekẹ {west} , iyọ li ibhale Omyi ọmọse o laa li. ²⁸Rharhi khi asha ni ẹlamhi ọ kẹa shi ayọ li igwuli e le a gba.²⁹Ama oni ẹrhẹghẹ echọ oyọ o kha yẹsẹ dọsẹ ọwẹẹ o laa bi ebi, ukyi o vha gwe a gẹẹ, itata e te idane denaa kwule, izemhi idane ọa jigyhi.³⁰Oni Ẹrhẹghẹ ayọ ishẹfẹ Omyi Ọmọse o lase vhi idane, unu ẹvhue khi unu ẹvhue ea vyiẹ ni e mẹ ọni Omyi Ọmọse ọ te atutu rhi izemhi ali ikiki te idane a kpiale. ³¹Ọ rhi okphẹ ni ighyiukọ ọli a kphele onaghyie, onaghyie, ishọyọ e laa te ashakhasha koko eni ọ zẹ gba, te asha ni idane o te tuekẹle apfishi asha ni o kpẹsẹ.³²Vha te ikpa orhẹ olivi wẹna. Vhaa kha sheda mẹ khi orhẹ o de ebe a kwa, vha yẹsẹ khi okasẹ o she chi bhẹ. ³³Abagwhoyọ, vhaa kha shedaa mẹ ẹtsẹkẹ enana, vha yẹsẹ khi oni ẹrhẹghẹ o she chi bhẹ, o chi mama obunodẹ.³⁴Ingmaghyie mhi ngme a khasẹ vhẹ, oni ozele ona o vha dọsẹ la lẹẹ, sẹkẹnẹ irhẹmhi a mẹ eni ingme na kwu. ³⁵Ekẹ ali idanẹ e la dọsẹ, ama ingmemhi mhẹ, e vha laa dọsẹ gwhe.³⁶Ama oni ogbẹlẹ ali oni ẹrhẹghẹ a vha mẹ ọni ọ yẹsẹ, o kha rhẹ kyili ighyiukọ ni e la oweda, wẹ khi ọni Omyi ọ, sẹkẹnẹ ọni Ita lọgwho kpee.³⁷Abhi o ke li egbẹlẹ Inowa, iyọ ibhale Omyi Ọmọse o la li. ³⁸Eni egbẹlẹ, neni a mẹ ikpho rhẹmhi ee le ee da, ee zu ede ee mhọli ikpotso apfishi ni Inowa ọ rhọ lo ọkọ, ³⁹E vha yẹsẹ emeni a mẹ apfishi ni ikpho e rhọ bhale a tsua wẹ kwa, iyọ li ibhale Omyi Ọmọse o laa li.⁴⁰Iyọ, emọse ava e laa la ishemhi, a rhue ọgwho a dobẹ ọgwho. ⁴¹Ikpotso ava e la kee mhẹli ẹtsẹkẹ vhi emeni a laa mhẹli ẹtsẹkẹ, a rhue ọgwho a dobẹ ọgwho. ⁴²Elemhiyọ vha rhi eloe kpẹ, rharhi khi vhavha yẹsẹ oni ogbẹlẹ ni Ọnọmhuẹyẹ ọa bhale.⁴³Ama vhaa yẹsẹ ona, o kha kyia khi ọdapfẹ ọ yẹsẹ ẹrhẹghẹ ni ọghyiatọ ọ rhẹ bhẹ lọ, rhẹmhi ọ kha ẹẹ khẹ odẹ ọ vha kha dobẹ wẹ gbe ọli odea lo ọli vhi apfẹ. ⁴⁴Elemhiyọ vhaa nwemaa lia nwuno egbe shi ekẹ, rharhi khi ọni Omyi Ọmọse ọ la laa bhẹ ẹrhẹghẹ ni vhẹvha sha shi.⁴⁵Ọgwho ọ kyili ọgamhẹ ni ọa suọ esọ, ni ọ kyili ọtsẹgbhẹ, ni ọga ọli ọọ li ọ kee khẹ apfẹ na lẹ, khi lẹ kee rhi emenale na wẹ le shi ẹrhẹghẹ? ⁴⁶Ivọsẹna khi uwi ọgamhẹ ọyọyọ, ni ọga ọli ọ bhẹ laa vhẹ khi ọa gbe akanya ni a rhọ nali. ⁴⁷Ingmaghyie mhi gwu khasẹ vhẹ khi ọni ọga ọli ọ laa rhọ kpeda ni eneni ọ mhuẹ kwu.⁴⁸Ama a kha mẹ ọgamhẹ ni ọ sa vhi udu khi, ‘Ọga mhẹ ọ she a tẹsẹ,’ ⁴⁹Ọa gbee egamhẹ nabhi lẹ, ọ nu edenyọ a da enyọ, ⁵⁰Ọga ọgamhẹ ọyọyọ rhẹmhi ọa bhẹ shi ẹrhẹghẹ ni oni ọgamhẹ ọyọyọ ọ vha sa shi, ali ẹrhẹghẹ ni ọ vha yẹsẹ. ⁵¹Ọni ọga ọli ọyọ rhẹmhi ọa pfa ọli eva, ọ rhi ọli shi asha ni ọ rhi enakẹmẹmhẹ e la, asha ni ọ la laa kee mẹ ẹchọ ọ rhi akọ a le akọ.

Chapter 25

¹Iyọ eghyiele eda rhẹmhi o laa liabi imọmoshi ogbe ni e vha yẹsẹ ọmọse nee ni e wolọ ikpa wẹ bhuli ọmọse ni ọ lẹẹ rhẹ wẹ zuode. ²Ikwhumhi ọshie vhọ e kyili idẹkẹ ọshie ni e kpọẹ e kyili etsẹgbhẹ ³Rharhi eni imọmoshi idẹkẹ oshie e chino ikpa, e vha rhue ovhili shi ẹtsẹkẹ ovhese. ⁴Ama eni ọshie ni e kyili etsẹgbhẹ e chino ikpa e chigbe rhue ovhili shi ẹtsẹkẹ ovhese kẹẹ.⁵Abhi ọni ọ lẹẹ rhẹ wẹ zuode ọ ke rhẹẹ tẹsẹ, e vheseshi ovhese o nwuno wẹ. ⁶Ama ogbokheva o ke le e rhọ suọ khi ẹẹ sọọse,’ e kee ẹẹ khi wẹwẹ ea fẹẹ, ọni ọmọse li ọ bhẹ naa! Vha je elase kee bhuli ọ.’⁷Eni imọmoshi kwu e vule e gẹsẹ ikpa wẹ shele. ⁸Eni idẹkẹ eẹ li eni etsẹgbhẹ, ‘Vha rhi ovhili ni eyẹ shi ikpa khi ikpa eyẹ e she laa pfua.’ ⁹Ama eni etsẹgbẹ e ke sọ wẹ vhọ eẹ li, ‘Ovhili eyẹ o vha laa lo eyẹ ali vhẹvhẹ shi vhọ, onochi vha bhuli eni e rha dẹ khi vha nu wẹ dẹẹ.’¹⁰Abhi e kee rhọ lẹẹ dẹ, ọni ọ lẹ rhẹ wẹ zuode ọ bhẹ, eni e nwuno egbe e rho khali ọli lo oni owa uliemhi izuode, a gwese oni odẹ. ¹¹O ke li dẹnẹe, eni e kpọẹ, ee kphele abọ odẹ, eẹ li Ọga! Ọga! kweghyie odẹa ni eyẹ. ¹²Ama ọọ ke sọ wẹ vhọ ọọ wẹ, egbegbingme mhi gwu khasẹ vhẹ, imha yẹsẹ vhẹ,’ ¹³Vha rhi ẹloe kpẹ rharhi khi vhavha yẹsẹ oni ogbẹlẹ ọa liyọ oni ẹrhẹghẹ.¹⁴Irhẹmhi o liabhi ọgbọ ni ọ lẹẹ lali ẹvhue. Ọ nyalu egamhẹ ọli ọ kemhi ẹpfue ọli na wẹ. ¹⁵Ukwhumhọgwho ọ rhi ikpulu ishie na ọli, ọvhese ọ rhi ikpulu eva nali, ọvhese ọ rhi akpulu ogwho nali. Ọ kemhi wẹ na wẹ abhi afu ọgbọgbọ o ta, li ọ rhọ vu lẹẹ asha. ¹⁶Ayayayọ ọni a rhi ikpulu ishie na ọ rhẹ wẹ do okyi, ọ bhale gwe a mẹ ikpulu ishie vhi elele.¹⁷Abagwhwoyọ ọni a rhi ikpulu eva na ọ li rhi iyi ọli do okyi ọ gwe mẹ ikpulu eva vhọ. ¹⁸Ama ọni ọ rhi akpulu ogwho na ọ rhọ te odẹ ọli ọ vu, ọa tọ iyi ọli sọ elemhi ekẹ, ọ rhi oni ukpaghọ ọga ọli a gbhagbha.¹⁹O ke gaa tẹsẹ, ọni ọga wẹ ọ te asha jele khi lẹ kaa bino abhi e li rhi emeni lẹ kemhi na wẹ kyia, khi lẹ fali ọgbọgbọ abhi ọ li gbe. ²⁰Ọni ọgamhẹ ni ọ rhi ikpulu ishie na, ọ rhi ikpulu ishie evhese ghyi ọga ọli, ọọ li ọga ikpulu ishie ni ọ rhọ na mhẹ mhi gwe mẹ ikpulu ishie vhi elele.’ ²¹Ọni ọga ọli ọọ li, ‘Moo, nwu ikanya, egbegbe ọgamhẹ! Ukwukwu ọ na mhi rhọ nẹẹ u gwabha rhi ọli kyia. Mhi laa rhẹ kpeda vhi emeni ebu, lo asha ọvyiọlọ ni o kyili uwi ọga ẹ.’²²Ọni ọgamhẹ ni a rhi ikpulu eva na , ọ bhẹ ọọ li, ‘Ọga, ikpulu eva ni u rhọ na mhẹ ghee mhi she gwe mẹ ikpulu eva evhese vhi elele. ²³Ọga ọli ọọ li, “Moo, nwu ikanya, egbegbe ọgamhẹ! Ukwukwu ẹtsẹkẹ na mhi rhọ nẹẹ u gwabha rhi ọli kyia. Iyọ mhi la laa rhẹ she ukhomhi atsẹkẹ nebu. lo asha ọgẹlẹ ọga ẹ.’²⁴Ọni a rhi akpulu ogwho na ọ bhẹ ọọ li, ‘ọga, mhi yẹsẹ ọgbọ ni ọa nwu agbọ jijiji li u kyia. Asha ni u waa rhọ kọ shi li u je laa khyiẹsẹ. ²⁵Ulishi li oo nwu mhẹ, lẹ mhi rhọ rhẹ wẹ a gbhagbha mhi tọ wẹ sọ ekẹ, ghe, ghe, ghyi ẹtsẹkẹ ẹ ni u kpọ rhọ na mhẹ.²⁶Ama ọni ọga ọli ọ ke sọ vhọ ọọ li, ‘Ghyiẹ ọgamhẹ ọgbọ ọkhọlọ ali ọkhẹmhẹ, u kpọ lee yẹsẹ khi asha ni imha rhọ kọ shi ayọ mhi je laa khyiẹsẹ. ²⁷Irhẹmhi u kha rhi ikpaghọlọ mhẹ na mhẹ mhi rha shi ilu ni a rhi ikpaghọlọ a shi, ishọyọ abhi mhi ke rhọ jele ena e kha nya vhọ na mhẹ nena.²⁸Elemhiyọ vha myie ọli oni ukpaghhọ khi vha rhọ ma ọni ọ mhọli ikpulu ishie vhọ. ²⁹Rharhi ọni ọ mhuẹ li a gwe rhaa ma vhọ, ọni ọ vha kpọ mhuẹ li a gwe a myie ukwukwu ni ọ kpọ mhuẹ. ³⁰Vha pfi ọni ọgamhẹ ọbe ọna lo aloebi, asha ni ọ la kee mẹ osue ọa gbe akọ vhi akọ.³¹Omyi Ọmọse ọ kha rhi ikiki ọli bhẹ ali ighyiukhọ ọli kwu, ọ la laa shitọ utekwu eghyiele ọli. ³²Ọ la laa koko ẹvhue kwu gba, ọ rhi ọgbọgbọ shi ikpọda, abhi ọrhisumhale ọ lia sanọ isuma vhi iteteva elamhi le. ³³Ọ khaa rhi isuma shi obita, ọ rhi elamhi shi ọgobọ.³⁴Iyọ ọni oghyie ọ laa li ẹẹ li enẹ obita, ‘Vha bhẹ, Vhẹvhẹ ni Ita mhẹ ọ zẹ ote na, vha le ukwu aleghyie ni a nwuno egbe shi na vhẹ te ituekẹle oni agbona. ³⁵Abhi okyiamhi o rhẹ gbe mhẹ vha rhi emenale na mhẹ le; abhi okyiamẹ o rhẹ gbe mhẹ vha rhi amẹ na mhẹ da; mhi kyili olele vha rhue mhẹ je apfẹ; ³⁶Mhi banọa vha rhi ode sọ mhẹ; mhi lẹẹ gwhua vha rhi ẹloe kwhu mhẹ; mhi la ogba ighumha vha bhale a bino mhẹ.’³⁷Eni e pfuasẹ e la mhila ọli ogbọ, ‘Ọnọmhọli, asha eyẹ mẹ khi okyiamhi o la ẹẹ gbe ẹ ni eyẹ rhọ rhi emenale na ẹẹ le? Okyiamẹ o gbe ẹ eyẹ rhi amẹ na ẹẹ da? ³⁸Ashio eyẹ mẹ khi u kyili ọlele, ni eyẹ rhọ rhi ẹẹ lo owa? U banọa eyẹ rhi ode kwu ẹ vhi egbe? ³⁹Ashio eyẹ mẹ ẹ khi u lẹ gwhua, ọa liyọ, u la ogba igwhumha, ni eyẹ rhaa bino ẹ? ⁴⁰Ọni oghyie ọ la laa sọ wẹ vhọ ọọ wẹ, ‘Egbegbingme mhi ngme khasẹ vhẹ, ememeni u khyiẹlẹ ni ọni ọ gaa kpọkẹ elemhi eni inyọgwho mhẹ ena, mhẹmhẹ vha khyiẹlẹ ọli na.⁴¹Iyọ, ọ la laa nu eni e la ọgobọ ngme, ‘Vha vu mhẹ alo le, vhẹvhẹ ni a pfi unu na, vha kee je owerhẹ ni ẹlẹnagbọagbọ ni a nwuno egbe shi ni okyio ali ighyiukọ ọli, ⁴²Rharhi okyiamhi o lẹẹ gbe mhẹ vhavhaa rhi emenale na mhẹ le; okyiamẹ o gbe mhẹ vhavha rhi amẹ na mhẹ da; ⁴³Mhi kyili ọlele vhavha rhue mhẹ lo owa; mhi banọa vhavha rhi ode kwu mhẹ egbe; mhi la ogba igwhumha, mhii gwhua vhavha bhale a bino mhẹ.’⁴⁴Iyọ ee li laa mhila ọli eẹ li, ‘Ọnọmhọli, obho eyẹ mẹ khi okyiamhi o lẹẹ gbe ẹ ni eyẹ vhaa rhọ rhi emenale na ẹẹ le, ⁴⁵Ọ la laa sọ wẹ vhọ,ọọ wẹ, ''Egbegbingme lẹ mhi ngme khasẹ vhẹ, emeni vhavha khyiẹlẹ ni eni inyọgwhọ mhẹ ena, mhẹmhẹ vha khyiẹlẹ ọli na.' ⁴⁶Ena e la laa je osoli ni ẹlẹngbọagbọ ama eni e pfuasẹ e je agbọ ẹlẹnagbuagbọ.

Chapter 26

¹Ẹrhẹghẹ ni Ijesu ọ rhọ lẹẹ ngme pfuse, ọọ li idibo ọli, ²“Vha yẹsẹ khi ẹleva li o ke kpọẹ ni a rhọ laa khyiẹlẹ uliemhi idọsẹalẹ, iyọ a la laa nwu Omyi Ọmọse na wẹ khi e rhọ tanọmanọ.³Eni e kpeda ugamhi ali eni e womhẹ e laa legba vhi apfẹ ọni ọ kpeda, ni a lu Ikafasi. ⁴Ee mhasẹ khi wẹwẹ e bẹna rhi ushi nwu Ijesu obọ khi wẹwẹ e mẹ abhi wẹwẹ e li gbe ọlia. ⁵Rharhi khi e lẹẹ ngme, “A khi ẹrhẹghẹ uliemhi khi ozugwhu o ke bhẹ vhi iteteva eni iọgbọ.”⁶Abhi Ijesu ọ rhọ la Ibẹtani apfẹ Isimọni ni efafe nwu, ⁷Ijesu ọ kee le emenale, ọkpotso ọgwho ọ tsua akanama itulale ni o nwemaa galẹ, galẹ, bhuli ọli le, ọ kwu ọ rhugwhu ọli, ⁸Ama idibo ọli e ke rhọ mẹ emeni ọọ khyiẹlẹ, eẹ li, “Elọ a gaa pfuẹchẹ ona kwa a shi ena? ⁹A kha rhi ona dẹ a rhọ kemhi ni eni anya lọọ.¹⁰Ama Ijesu, ọọ yẹsẹ ona, li ọ rhẹ wẹ, ‘‘Elọ vha mẹ kpokpo ọni ọkpọtso ọna shi? Rharhi khi ọ she khyiẹlẹ ẹtsẹkẹ aghyie na mhẹ. ¹¹Enanya e nu vhẹ la ẹrhẹghẹ kwu, ama imha nu vhẹ la ana ẹrhẹghẹ kwu.¹²Rharhi oni ovhi ni ọ kwu shi mhẹ egbe na, rhẹmhi ọ khyiẹlẹ abhi a li laa rhẹ mhẹ tọ. ¹³Egbegbingme mhi gwu khasẹ vhẹ, asha ni a la laa ngme oni ingmemhi ona vhi ukhomhi ekagbọ kwu, a la laa kee sato emeni ọ khyiẹlẹ amo ena.¹⁴Ukwhumhọgwho elemhi eni ikwhumhọgbe ali ava ni ẹẹ lu Ijudasi, ọ bhuli ọni ọ kpeda ugamhi. ¹⁵ọọ li, “Ingmẹ vha la rhọ na mhẹ khi mhi rhi Ijesu na vhẹ?” E lama ni egbe shi ipọmhi uye ali igbe. ¹⁶Te oni ẹrhẹghẹ vu li ọ tee nono imasha ni ọọ rhọ nwu Ijesu na wẹ.¹⁷Ogbẹlẹ ikyiatsolo uliemhi idọsẹalẹ eni idibo Ijesu e bhuli ọli le ni e rhọ mhilali,” Ashio u nono khi eyẹ nwuno egbe oni uliemhi idọsẹalẹ shi nẹẹ?” ¹⁸Ọọ wẹ, vha je elemhi ẹvhue apfẹ ọni ọmọse ọgwho vha li ẹẹ li, ‘Ọwẹnagbọ ọọ ghyiẹ, ẹrhẹghẹ mhẹ o she rhamhi. apfẹ mhi laa khyiẹlẹ oni uliemhi idọsẹalẹ ona ali idibo lẹ.””” ¹⁹Eni idibo ọli e ye oni usomhi abhi ọ li ghyie wẹ lẹ, ni e rha nwuno egbe oni emenale idọsẹalẹ.²⁰Abhi ogbode o ke rhẹẹ le, ọ shitọ nu idibo ọli le emenale. ²¹Abhi e ke rhẹẹ le emenale, ọọ li, “Egbegbingme mhi gwu a khasẹ vhẹ, khi ukwhumhogwho elemhi vhẹ li ọ laa rhẹ mhẹ dẹ.” ²²Ona ọ rhi oya ga wẹ egbe, rhẹmhi ọgbọgbọ ọ kee mhilali , 'Mhẹmhẹ lọ Ọnọmhọli?²³Ọọ sọ vhọ, “Ọni ọ nu mhẹ a le emenale ena li ọ laa rhẹ mhẹ dẹ. ²⁴Omyi Ọmọse ọ nwemaa gwhua, abhi o li la akẹkẹshebe obodẹ mhẹ; Ama khi epfua lẹ khi ọni a laa te ikpa ọli rhi Omyi Ọmọse dẹ! a vha vyia ọli bhẹ vhi agbọ lọ li o khaa somhi nẹẹ.” ²⁵Ijudasi, ni ọ lẹẹ rhọ dẹ, “Ọọ li. ‘Ọga mhẹmhẹ lọ?” Ọ ke sọ vhọ “U she te unu ẹ ngme ọ.”²⁶Abhi e ke rhẹẹ le emenale, Ijesu ọ rhue ukphakpha, ọ zẹ ọte nali, ọ gbe ọ kyhia, ọ rhi ọli ni idibo ọli, ọọ wẹ, ‘Vha mọ le, ijegbe mhẹ khi ona.”²⁷Ọ ke rhue oni ukolo ọ kphẹmhi Ishinẹgba, ọ rhi ọli na wẹ ọọ wẹ, “Vha da ọli vhẹvhẹ kwu; ²⁸Ona khi ọlia mhẹ ni o kyili alamanegbe nogbọ, ni a kwu khi ingmobe ebububu iọgbọ e kẹ kyili eni a gbe kwa. ²⁹Ama mhi gwu khasẹ vhẹ, imha gwe laa nu vhẹ da oni onyọ ona. Sẹkẹnẹ oni ogbẹlẹ na mhi laa nu vhẹ da ọli vhi aleghyie Ita mhẹ.³⁰Abhi e ke rhọ to uwolo pfuse, e vu jee ukhomhi okpha olivi. ³¹Ijesu ọ ke ẹẹ wẹ, “Vhẹvhẹ kwu vha laa denakwa amyiọsẹ rharhi mhẹmhẹ, rharhi khi o la akẹkẹshebe, mhi la gbe ọrhisumhale ẹtsẹkẹ, eni isumha egbheakwa. ³²Ama mhi kha ke te egwhi vule, mhi la kpalo Igalili khẹ vhẹ.”³³Ama Ipitẹ ọọ ke ẹẹ li, “Ọgbọ kwu ọ kha rhẹ khyie ẹ, imha mhuẹ khyiẹ ẹ gwhe.” ³⁴Ijesu ọọ li, “Egbegbingme mhi gwu a khasẹ vhẹ, Amyiọsẹ ena, neni ọkpa ọ gbheẹghẹ, u laa khyie mhẹ itesẹ.” ³⁵Ipitẹ ọ ke sọ vhọ, “O kha rhẹrhẹ rhamhi uwi egwhi imha laa chigbe khyiẹ ẹ.” Idibo ọli ni ekpọẹ e li khọlia Ipitẹ ngme yọ.³⁶Ijesu ọ ke nu wẹ je Igẹsimẹnẹ ọọ li idibo ọli, “Vha shitọ ana khi mhi jẹ obholọ a pfi olema,” ³⁷Ọ rhue Ipitẹ mhọ ọbọ ali imyi Izẹbẹdẹ ikwhumhava e she laa ọrhọ, egbe e vha gwee sheshe wẹ. ³⁸Ọọ wẹ, “Ọrhọ o she vọ mhẹ vhi udu nena, ni o gaa pfi egwhi. Vha la ana khi vha nu mhẹ rhi ẹloe kpẹ.³⁹Ọ chi je odalo sui, ọ tarhugwhu, ọ pfi olema, ọọ li, ‘ Oo Ita mhẹ, o kha kyia khi ọa gba, zẹ khi oni ukolo ona khi o dọsẹ mhẹ a lẹ, a khi abhi o gwhẹ mhẹ, ama abhi o ghọli ẹ. ⁴⁰Ọ ke liegbe bhẹ, ọ bhale a vhẹ khi ovhesẹ o nwuno wẹ, ọọ li Ipite, ‘’Vha gaa li dobẹ nu mhẹ rhi ẹloe kpẹ ọkwulọkwu ogwho? ⁴¹Vha rhi ẹloe kpẹ khi vhaa ke delo ọnwufẹ: O gaa ghọli oni ayẹmhẹ, ama khi o lọsẹ ijegbe.⁴²Ọ gwe liegbe vu utozeva, ọa pfi olema, ọọ li, Ita mhẹ, o kha kyia khi oni ukolo ona khi o vha laa dọsẹ mhẹ la lẹ, khi mhi nwemaa da ọli, o kaa kyili abhi o ghọli ẹ, ⁴³Ọ ke gwe liegbe bhẹ ọ bhale a vhẹ khi ovhesẹ o nwuno wẹ, rharhi khi ikpalo e shee khọsẹ wẹ. ⁴⁴Ọ gwe pfi wẹ shi ayọ ọ vu,’ ọ gwe pfi olema utozesẹ ọ gwe ngme abhi ọ kpọ ngme.⁴⁵Ijesu ọ ke bhẹ bhuli idibo ọli le ọọ wẹ, “Irhẹmhi vha khyie vhesẹshi vhaa vhiẹmhia? Vha ghe, ghe, oni ẹrhẹghẹ o she bhẹ, a she rhi Omyi Ọmọse ni elingmobe dẹ. ⁴⁶Vha vule, khi eyẹ vu. Vha ghe, ghe ọni ọ laa rhẹ mhẹ dẹ ọ she chi mama ana.”⁴⁷Abhi ọ li khyiele ngme eyọ, Ijudasi, ni ọ la eni ikwhumhọgbe ali ava, ọ bhẹ, iọgbọ nebu e nu ọli kyia obọ eni e kpeda ugamhi ali eni e womhẹ li e te rhọ khali ọli bhẹ. E chino ifẹdo ali ikpokpo bhuli Ijesu le. ⁴⁸Ọni ọ lẹ rhi Ijesu dẹ ọ rhi ishẹfẹ na wẹ, ọọ wẹ, “Ọna mhi sheda laa pfipfi unu lẹ lọ, vha nwu ọ.⁴⁹Ayayayọ li ọ rhọ bhuli Ijesu le ọọ li, mhi tsẹ ẹ, ''Ọga” ọ pfipfi ọli unu. ⁵⁰Ijesu ọ ke ẹẹ li, “ukpokyia, khyiẹlẹ emeni e rhẹ bhẹ.” Ee bhẹ ea nwu Ijesu rhue vu.⁵¹A ke ẹẹ khi ẹẹ fẹẹ, ukwhumhọgwho elemhi idibo ọli ọ nise obọ ji ọfedo, ọ pfi ọli ni ukwhomhọgwho elemhi eni egamhẹ ọni ọ kpeda ugamhi, ọ khyi ọli esọa. ⁵²Ijesu ọọ li, “tsi ọfedo sọ upfiapfia ọli, rharhi eni e tsua ọfẹdo, ọfẹdo li ọa pfuse wẹa. ⁵³Rhẹmhi vha khọkhọ khi imha dobẹ a nyalu Ita mhẹ, ọ rhi ighyiukọ ni a vha dobẹ a lolo ghyi mhẹ. ⁵⁴See oni ingmemhi o ke lia tsẹ, ina khi rhẹmhi a mẹ wẹ?”⁵⁵Ijesu ọ ke la ayọ gwu khasẹ eni iọgbọ, ọọ wẹ, “Rhẹmhi vha ke rhi ọfẹdo ali itsua okwhẹ la nwu mhẹ ena abhi agyiaguda? Ogbẹlẹ kwu lẹ mhi rhẹ la owuka ẹẹ wẹna agbọ, vhavha nwu mhẹ. ⁵⁶Ama irhẹmhi a le li mẹ ena khi emeni a kẹkẹ shi ebe e kẹ tsẹ.” Iyọ idibo ọli e nanọ kwa.”⁵⁷Eni e nwu Ijesu e rhọ bhuli Ikafasi ni ọ kpeda ugamhi, asha ni eni ikọwe ali eni e kpeda e legba. ⁵⁸Ipitẹ ọ tanya rhẹ khẹ wẹ je atukpapfẹ owa ẹzọ ọni ọ kpeda ugamhi. Ọ je elemhi ayọ a nu eni e khẹ ayọ shitọ khi lẹ mẹ emeni a ke lẹẹ mẹ.⁵⁹Eni e kpeda ugamhi ali eni ee sọ unu ẹzọ e lẹẹ nono abhi e li rhi ushi nwu ọli obọ, khi wẹwẹ e kẹ mẹ abhi wẹwẹ ee li gbe ọlia. ⁶⁰Ama e vha mẹ ushi ogwho khi ogwho nwu ọ, eni ebubu iọgbọ li ee lasele myie ọtsẹ ighagha. Ama ikposhimhi ikwhumhava evhese e gwe lasele. ⁶¹Eẹ li, “Oni ọmọse ọna ọọ li ẹẹ li, ‘Mhi dobẹ a gwọghọ oni owuka ona mhi gwẹ sheshe ọli ma elemhi elese.”⁶²Ọni ọ kpeda ugamhi ọ chi ekẹ vule ọọ li, “U waa mhọli emeni u waa sọọ? Emeni a lolo kwu ẹ vhi egbe ena?” ⁶³Ijesu ọ vhaa sọ vhọ? Ọni ọ kpeda ugamhi ọ ke ẹẹ li, “Mhi rhi eva Ishinẹgba shi ushi nẹẹ khi u gwu khasẹ eyẹ ni Ikiristi li u kyia ingmaghyie, ni Omyi Ishinẹgba.” ⁶⁴Ijesu ọ ke sọ vhọ, “U she te egbe ẹ ngme ọ. “Ama mhi gwu khasẹ vhẹ, te nena vu vha laa mẹ Omyi Ọmọse ọ shitọ obọ obita izemhi, ọ te atutu oweda dọsẹ la lẹẹ.”⁶⁵Ọni ọ kpeda ugamhi ọ kyiọlọ awulua shi egbe ọli vhi urhui ọọ li, “Ọ she pfi unua! elọ eyẹ ke gwe nono ọtsẹlẹ a shi? Vhaa li te egbe vhẹ sokwu ọli nenaa, khi ọ she pfi unua. ⁶⁶See vha ke sa vhọ? Eẹ li, “Ọ kyili emeni a kha gbea.⁶⁷E tono etẹẹ kwu ọ vhi alo ee gbe ọ, e rhi ẹkoabọ ẹẹ gbe ọ, ⁶⁸Eẹ li, “Ngme ingme ogbhagbha khasẹ eyẹ, ghyiẹ ni Ikiristi. ọgwho ọ mẹẹ lase ẹ esọ eyọ?”⁶⁹Oni ẹrhẹghẹ ona Ipitẹ ọ shitọ elase owa ẹzọ, ọmọmoshi ni ọ la ayọ ẹẹ gbe akanya ọ bhẹ bhuli ọli le ni ọ rhọ ẹẹ li, “Uu li nu Ijesu Igalili kyia.” ⁷⁰Ama ọ cha ukpẹloe eni iọgbọ kwu, ọọ li, “Imha gaa yẹsẹ emeni u gaa ngme pẹẹ.”Ọ ke te obunodẹ dọsẹ lẹ lẹẹ, ọmọmoshi ọvhese ni ọ li la ayọ ẹẹ gbe akanya ọ mẹ ọli ọ gwu khasẹ iọgbọ ni e la ayọ, “Ọni ọmọse ọna ọ li lẹ eni idibo Ijesu ọnyi Inazẹrẹti. ⁷²Ighẹ li ọ ke rhọ cha, “Imha yẹsẹ ọni ọmọse.”⁷³O ke li zẹlẹ eni e mugha ayọ e bhẹ bhuli Ipitẹ le, eẹ li, “Ingmaghyie lọ khi u li la eni iọgbọ ni e rhẹ khali Ijesu, rharhi khi ingmemhi ẹ li o rhọ khasẹ eyẹ.” ⁷⁴Rhẹmhi ọ kee gwumhi ọọ bino ighẹ, “Imha yẹsẹ ọni ọmọse ona, ‘ọ lee ngme pfuse ọkpa ọ gbhiẹghẹ. ⁷⁵Ipitẹ ọ rhọ lee sato emeni Ijesu ọ ke ngme, “Neni ọkpa ọ gbhiẹghẹ, u laa khyie mhẹ itesẹ, “Li ọ rhọ je elase lẹẹ vyiẹ onaghyie, onaghyie.

Chapter 27

¹Abhi ogbe o ke rhọ gbe, eni e kpeda ugamhi ali eni e womhẹ, e mhasẹ khi wẹwẹ e gbe Ijesua. ²E fali ọ rhue vu, e je ọli abọa ni Ipaleti ni ọ kyili igovinọ.³Abhi Ijudasi, ni ọ rhi Ijesu dẹ, ọ ke rhọ mẹ khi a she ẹẹ li a kaa gbe ọlia, ọ nwu udu lieliẹ, ọ lieliẹ eni ipọmhogwho ikpẹ igbe ghyi eni e kpeda ugamhi ali eni e womhẹ. ⁴Ọọ wẹ, “Mhi she pfidọ rharhi khi mhi rhi ọlia ni ọ vha li ingme dẹ,” ama e ke sọ vhọ ẹẹ li, “Mhi gyhi oni o de eyẹ vhọ? ghyiẹ li u mhọ oyọ,” ⁵Li ọ rhọ pfi eni ikpaghọ kwu owuka, ni ọ rhọ vu, ọ vu ọa soli egbe ọli gbea.⁶Eni e kpeda ugamhi ali eni e womhẹ e wolọ eni kpaghọ eẹ li, “Ena e vha kyili emeni a rha shi ilu na rhi ikpaghọlọ a shi.” ⁷Abhi e ke rhọ ye omhasẹ ee ke rhi eni ikpaghọ a dẹ ekẹ ni a rhi elele a tọ. ⁸Rharhi ona li a te lu oni ekẹ, “Ekẹ ọlia” apfishi amo.⁹Emeni Ijẹremaya ọ ke ngme li o tsẹ, ni ọ rhọ ẹẹ li, “Ee wolọ eni ipọmhi ogwho ikpẹ igbe, abhi iọgbọ Izulẹ e rhi ọli dẹ, ¹⁰E rhi ọli a dẹ oni ekẹ ọmekhe, abhi Ọnọmhọli ọ li rhi odẹ khasẹ mhẹ.¹¹Ijesu ọ tomugha odalo ọni Igọvinọ, ọni Igọvinọ ọ ke mhilali ogbọ, “Ghyiẹ khi oghyie Ijusi?” Ijesu ọ ke sọ vhọ,”Ghyiẹ li u ngme yọ eyọọ,” ¹²Ama ni eni e kpeda ugamhi ali eni e womhẹ e rhẹrhẹ gwu ẹzọ kwu ọ vhi egbe, ọ vha sọ wẹ vhọ, ¹³Ipaleti ọ ke ẹẹ li, “U waa suọ emeni a ga ẹẹ khi u li?” ¹⁴Shi ingme ogwho khi ogwho ọ vha sọ wẹ, ona li o rhi abọ sha ọni Igọvinọ.¹⁵Abhi itushi wẹ o ngme lẹ khi, Igọvinọ ọ nwemaa rhue ogwhumha ọgwho vhi ogba igwhumha le ọni agbaa ni o legba e sheda la zẹ khi a wolọ abọa. ¹⁶Oni ẹrhẹghẹ ni a ngme na, e mhọli ukpokpomhi agyiaguda ni ẹẹ lu Ibasabasi.¹⁷Abhi e ke rhọ legba, Ipaleti ọọ wẹ, “Ọgwho vha nono khi mhi rhue ogba igwhumha lasele na vhẹ?” Ibasabasi lọ la khi Ijesu ni a lu Ikiristi?” ¹⁸Rharhi ọọ lee yẹsẹ khi e she kpọ le lee rhi ibishelemhi le rhi ọli lasele. ¹⁹Abhi ọ li shitọ utekwu igwuẹzọ eyọ, ugwhẹ Ipaleti ọ pfi ingme rhọ khali ọli ọọ li, “Imhẹ mhọli emeni u li ọni ọmọse ọyọ oo. Rharhi mhi le ẹvhena ebe obodẹ ọli amo.”²⁰Eni e kpeda ugamhi ali eni e womhẹ ee tue eni iọgbọ abọ khi e li ẹẹ khi Ibasabasi lẹ wẹwẹ ea nono, khi a gbe Ijesua. ²¹Ọni Igọvinọ ọ ke mhila eni iọgbọ, “Elemhi wẹwẹ ava mhi gyhi ọni vha nono khi mhi wolọ abọa na vhẹ?” E ke sọ vhọ eẹ li Ibasabasi lọ!” ²²Ọọ ke gwe mhila wẹ, see mhi ke a li Ijesu ni a lu Ikiristi?”²³Ọọ wẹ, ''elọ e zẹ, mhi gyhi ọkhọlọ ni ọ li?'' E ke sọse zezeze, eẹ li, gbe ọlia'' ²⁴Abhi Ipaleti ọ ke rhọ mẹ khi lia mhọli emeni lẹ dobẹ lẹ li vhọ, khi ashakhasha oo li gbii, ọ rhue amẹ, ọ rhọ kpe abọa ukpẹloe oni agbaa, ọọ li, ''Imha mhọli emena mhi yẹsẹ vhi ọlia ọni ọmọse ọna. vha te egbe vhẹ bino ọli feẹ gwhe.''²⁵Eni iọgbọ kwu eẹ li, “Ọlia ọli o la eyẹ vhi ukhomhi ali imyi eyẹ.” ²⁶Ọ ke wolọ Ibasabasi abọa na wẹ, ama ọ rhi ite gbe Ijesu ọ ji ọli abọa na wẹ khi e rhọ tanọmanọ.²⁷Eni ichoja Igọvinọ e nwu Ijesu je agbalaa nofu e koko ichoja gba. ²⁸E gweghyie ọli awulu ni ọ sọ e rhi ode ọlilẹ zu ọli. ²⁹E khyiẹlẹ arhu igbakpẹ gwese ọli ukhomhi, e rhi orhẹ atuekẹ mhọli ọli obọ obita. E digwhua ẹẹ nali e nwẹnyẹ ọli isue, ee li ẹẹ li, “Moo, oghyie Ijusi.”³⁰Ee tono etẹ kwu ọ, e myie ọli orhẹ atuekẹ rhẹ gbe ọ vhi ukhomhi. ³¹Abhi e ke rhọ rhi ọli li egyia pfuse, e gweghyie ọli oni awulu atuekẹ ni e rhọ sọ ọli, e rhue awulu ọli sọ ọli, e rhue ọli vu je obhoni a je lẹẹ tanọmanọ.³²Abhi e ke rhọ lasele, e mẹ ọmọse ọgwho ni ẹẹ lu Isamọni ni ọnyi Isirini, e rhi izemhi nwu ọli khi ọ rhọ khali wẹwẹ a tsua oni ọgbagala. ³³E bhẹ vhi asha ni a lu Igogota, emeni o ngme lẹ khi, “Asha ukhomhi olimhi.” ³⁴E rhi onyọ nali da ni a rhi ọyala gboghyiẹ. Abhi ọ ke rhọ bino ọ vhi unu, ọ vha dobẹ dali.³⁵Abhi e ke rhọ tanọmanọ, e kemhi ode ọli e pfi etsẹ shiọ. ³⁶E shitọ ee bino ọ. ³⁷E ta ẹtsẹkẹ ma kpeda ni ukhomhi ọ, e kẹkẹ ushi ni o nwu ọli shi vhọ, “Ọna khi Ijesu, ni ọ kyili oghyie Ijusi.”³⁸A tanọ igyiaguda ava ma vhi egbe, ọgwho ọ la obita ọni ọ kpọẹ ọ la vhi obọ ọgobọ. ³⁹Eni e dọsẹ lẹ lẹẹ ee zẹnọ ẹnwẹ nali, e jigyi ukhomhia. ⁴⁰Eẹ li, “Ghyiẹ ni u wẹ khi u kha gwọghọ owukaa u mali ẹlesẹ, tsumhi egbe ẹ abhi u ke rhọ kyili Omyi Ishinẹgba shiọ, te oni ọgbagala ona kpiale shiọ!”⁴¹Iyọ li eni e kpeda ugamhi e lii gyia ọli, ali eni e womhẹ ali ikọwe, eẹ li, ⁴²Ọọ lẹẹ tsumhi iọgbọ ama ọ vha dobẹ a tsumhi egbe ọli. Oghyie Izulẹ li ọ kyia. Ọ te oni ọgbagala kpiale shiọ, khi eyẹ lama shi ọ vhọ nena.⁴³Ishinẹgba ọ khi lẹ rhi egbeda. Ishinẹgba ọ tsumhi ọ khi a mẹ ọli shiọ, ‘Rharhi khi ọ lẹẹ ngme khi Omyi Ishinẹgba lẹ kyia,” ⁴⁴Eni igyiaguda ni a tanọmanọ gboghyiẹ ọli ee ngme ingmemhi ẹnwẹ rhẹ khali ọ.⁴⁵Te ẹrhẹghẹ ọkwulọkwu esesa apfishi itili ubili o bi oni aloekẹ kwu. ⁴⁶O ke rhamhi ẹrhẹghẹ ọkwulọkwu itili, Ijesu ọ rhi urhui ni o ze sọse, “Ọọ li. “Ita, Ita, see u ke li sọ mhẹ oshimhi egbe?” ⁴⁷Abhi eni e mugha ayọ e ke rhọ suọ, “ eẹ li, Elaja li ọa nyalu enaa.”⁴⁸Ukwhogwho ọ na a rhue isoso, ni ọ kwu onyọ shi, e rhi ọli shi unu ugwhuagha shi ọ vhi unu khi ọ da ọli. ⁴⁹Eni e kpọẹ e ke eẹ khi, “Vha chi ọ vhi egbe lẹ, eyẹ mẹ ni Ẹlaja ọ bhẹ laa tsumhi ọ.” ⁵⁰Ijesu ọ ke gwe sọse zezeze utozeva, li ayẹmhẹ ọli o rhọ pfo.⁵¹A ke ẹẹ khi aa fẹẹ, oni ode ni a rhọ ta vhi oni owuka o te ukhomhi gbekhyiẹ apfishi uji ọli. Ekẹ oo jigyi, egbhẹ e gbolo kyiọlọ. ⁵²Iji ni a rhi iọgbọ tọnọ e kwhegyiea, ilimhi ebubu eni e pfuasẹ ni e gwhuloa, e vue. ⁵³E te iji vule ni ọ vha rhọ te egwhi vule nee, e lo oni ẹvhue ni o pfuasẹ, ebubu iọgbọ ee mẹ wẹ.⁵⁴Eni e kpeda ni ichoja ali eni e la ayọ ẹẹ bino wẹ e ke rhọ mẹ khi ekẹ oo jigyi ali emeni a gaa mẹ kwu, ulishi oo ke nwu wẹ eẹ li, “Egbebgingme Omyi Ishinẹgba li ọ kyia.” ⁵⁵Ikpotso ni e rhọ khali Ijesu te Igalili rhọ khali ọ vu, wẹwẹ li e rhi ẹloe kwhu ọli, e tanya ẹẹ fẹli ọ ⁵⁶Imeli Imdadalini ali Imeli inyọ Ijemhisi ali Ijosẹfu, ali inyọ imyi Izẹbẹdẹ ni emọse.⁵⁷Ogbode o kee le ọmọse ọgwho nọfufufu, ọnyi Arimataya, ni ẹẹ lu Ijosẹfu, ni ọ li rhẹ khali Ijesu. ⁵⁸Ọọ laa lema Ipaleti olimhi Ijesu. Ipaleti ọ rhi unu nali khi ọ kha tsua oni i olimhi a tọ.⁵⁹Ijosẹfu ọ tsua oni i olimhi, ọ rhi ode opfopfo kwuli ọli, ⁶⁰Ọ rhi ọli a tọ uji ọli ni ọ te irhui fia ogbọ. Ọ gheghe ẹchẹ otọgbe zuse unu oni uji ọọ jee. ⁶¹Imeli Imdalini ali Imeli ni ọ kpọẹ e la ayọ, e shitọ esọ uji ni o kpọẹ.⁶²Ogbẹlẹ ozeva, ni o mama ogbẹlẹ inwunegbe, eni e kpeda ugamhi ali Ifrisisi e nu Ipaleti koko gba. ⁶³Eẹ li, “Ọga, eyẹ sato ẹrhẹghẹ ni ọnẹ ighagha ọyọ ọ rhọ laa, ọọ ngme, ‘Khi lẹ laa vule ogbẹlẹ ozesẹ.’ ⁶⁴Zẹ iọgbọ khi e kaa khẹ oni uji ẹlẹ esẹ. Ina khi iyọ, idibo ọli e bhẹ laa do oni olimhi tsua e ke gwu khasẹ agbọ khi, ‘Ọ she te egwhi vule, ‘Ighagha ni ikposhmhi o la laa fu dala oni ikyiatsolo.⁶⁵Ipaleti ọọ wẹ, “Vha rhue ekhẹodẹ, khi vha kaa khẹ ayọ onaghyie, onaghyie.” ⁶⁶E lẹ, ea khẹ oni uji, e shi oni ẹchẹ ẹfẹ e rhi eni e khẹ odẹ shi ayọ.

Chapter 28

¹Ogbokheva ogbẹlẹ uka okeke utsutsu ogbeẹ see, Imeli Imadalini ali Imeli ni ọ kpọẹ e bhẹ lẹẹ bino oni uji ni a rhi Ijesu tọ. ²Udomhija, ekẹ oo jigyi gbẹ, gbẹ, gbẹ, aghyiukọ Ọnọmhuẹyẹ ọ te idane kpiale, ọa gheghe oni ẹchẹ vhi odẹ le, ọ shitọ vhọ.³Ijegbe ọli oo gẹẹ nya, nya, nya, abhi ufulọ, awulu oli oo pfuasẹ gbo, gbo, gbo, abhi ukpamhi amẹ. ⁴Udu o fianọ eni e khẹ ayọ vhi elemhi e denagbe abhi ilimhi ni e gwhulo.⁵Ọni aghyiukọ ọ ke nu eni ikpotso ngme ọọ wẹ, “Imhẹ vha nu ulishi, mhi yẹsẹ khi Ijesu vhaa nono, ni a tanọmanọ gbea. ⁶Ọ vha la ana, ama ọ she te egwhi vule, abhi ọ ke kpọ lee ngme. Vha bhale a ghe asha ni a rhi ọli tọ. ⁷Vha nyanya a gwu khasẹ idibo ọli khi, ‘Ọ she te egwhi vule, vha ghe, ghe, ọ she kpalo na vhẹ a je Igalili. Vha bhẹẹ laa vhẹ ọli vhi ayọ,’ vha ghee, mhi she gwu na vhẹ nena.”⁸Eni ikpotso e nyanya rhi ulishi ali ukpokpomhi oghẹlẹ vu oni uji le, li e rhọ na a gwu khasẹ idibo ọli. ⁹E ke ẹẹ khi wẹwẹ ee fẹẹ, Ijesu ọ kwhu wẹ vhẹ ọọ wẹ, “Vha moo.” Eni ikpotso e na bhuli ọ, ea nwu ọli awẹ, e gbe ga nali. ¹⁰Iyọ Ijesu ọ ke ẹẹ wẹ, “Imhẹ vha nu ulishi. Vha kaa gwu khasẹ inyọgwho mhẹ khi e ke je Igalili. Ayọ li e bhẹ la vhẹ mhẹ.”¹¹Eni ikpotso e kee lẹẹ, e ke ẹẹ khi wẹwẹ ee fẹẹ, egwho vhi elemhi eni e khẹ oni uji e je elemhi ẹvhue a gwu khasẹ eni e kpeda ugamhi emeni a gaa mẹ kwu. ¹²Abhi eni e kpeda ugamhi ali eni e womhẹ e ke rha lona e mhasẹ obodẹ oni ingme, e tsua ikpokpomhi ikpaghọ ni eni ichoja. ¹³Eẹ wẹ, “Vha kee gwu khasẹ agbọ ni e kpọẹ khi. “Idibo Ijesu li e bhale ẹliyọsẹ a do olimhi ọli tsua ni ovhesẹ o rhọ nwuno eyẹ.’’¹⁴Igọvinọ ọ kha suọ ona, eyẹ la lema li khi ọ kwhẹsẹ vhẹ ọrhọ ni o la vhẹ egbea.” ¹⁵Iyọ, eni ichoja e tsua eni ikpaghọ ea khyiẹlẹ abhi e ngme wẹ. Oni ingme ona oo gaa aloekẹ Ijusi kwu ali ashakhasha kwu apfishi amo.¹⁶Ama idibo ọli ogbe ali ọgwho e vu ni e rhẹẹ jee Igalili, ukhomhi ọkpha ni Ijesu ọ li wẹwẹ e kaa lona. ¹⁷Abhi e ke rhọ mẹ ọ, e gbega nali, ama egwho e khyiele bi ikhọkhọ.¹⁸Ijesu ọ bhẹ bhuli wẹ le ọọ wẹ, “A she rhi izemhi kwu na mhẹ shi onẹ ekẹ shi onẹ idane. ¹⁹Vha kee lẹ khi vha ke lẹẹ kolo iọgbọ ni Ishinẹgba vhi ẹvhue khi ẹvhue kwu. vha kee rhi eva Ishinẹgba Ita, uwi Ọmọ, ali uwi Ayẹmhẹ ni o pfuasẹ batazi wẹ.²⁰Vha wẹna wẹ khi emena na mhi gaa wẹna ẹ wẹ e ke rhẹ wẹ gbe, vha ghe, ghe, mhi nu vhẹ la ẹrẹghẹ kwu apfishi ẹlẹnagbọagbọ.”

Mark

Chapter 1

¹Ona khi ituekẹle ingmemhi Ijesu Ikiristi, omyi Ishinẹgba. ²Abhi a li kẹkẹ ọli shi ebe ọbolẹ Azaya, ''ghee, mhia ghyie aghyiusomhi mhẹ bhẹ bhuli ẹ le, ọni ọ laa sheshe odẹ nẹẹ. ³Urhuli ọgbọ o la elemhi apata ẹẹ ngme, nwẹgbe odẹ Ishinẹgba shi ekẹ, u khyiẹli odẹ ọli sheshe tatata.⁴Ijọni ọọ bhẹ, ọ la apata rhi ibaptisimhi ni iọgbọ ọọ ngme ingmemhi ibatizimhi ni o kyili uwi ipfiegbedenegbe ni o kyili irhọyele imhobea. ⁵Ẹvhue Ijudea ali agbọ kwu ni e la Ijerusalemu e lase bhẹ bhuli oli le. Ọ ke la okẹ Ijodani ẹẹ batazi wẹ, ee tanọ ingmobe wẹ. ⁶Ijọni ọọ sọ awulu ẹkwẹ ilakumhi ọ rhi ugbhogbho ekwẹ nwu okwu, ọọ le initso ali iwọọ.⁷Ọọ ngme khase wẹ, ọọ wẹ, Ọgbọ ọvhese ọa bhẹ mama mhẹ ni ọ ze dala mhẹ, ni o kyia khi imha tẹ na mhi dobẹ a taghyiẹ ọli uli ẹkwẹ owẹa. ⁸Ibatazi amẹ mhi rha na vhẹ, ama Ayẹmhẹ ni o Pfuasẹ li ọ rhọ laa batazi vhẹ.''¹¹⁹Eni ẹrhẹghẹ ẹyọ Ijesu ọọ te Inazarẹti ni o la Igalili bhẹ, Ijọni ọọ ke batazi Ijesu vhi okẹ Ijodani. ¹⁰Ijesu ọ kẹ te okẹ lasele, ọọ mẹ khi idane o gweghyiea ọni Ayẹmhẹ ọọ kpiale bhuli ọ abhi esu. l¹¹ Urhuli oo ke te aleghyie ngme, ọọ li, ''Ghyiẹ khi Omyi mhẹ ni Ọmọse ni ọ nwemaa gwhẹ mhẹ. Egbe ẹ e maa nwu mhẹ.''¹²Iyọ, ayayayọ oni Ayẹmhẹ o rhọ rhi ọli je elemhi apata. ¹³Ọọ la elemhi apata ẹlẹ egbhọ eva, Okhyio ọ nwu ọli fẹe. Elemhi ogwa ni elamhi e la, Eni ighyiukọ e rhi eloe kwu ọ.¹⁴A ke nwu Ijọni kpẹshi ogba igwhumha, Ijesu ọ bhẹ vhi Igalili ọọ ngme ingmemhi Ishinẹgba. ¹⁵Ọọ li, oni ẹrhẹghe o she bhẹ, eghyiele Ishinẹgba o she chi bhẹ, vha pfi egbe denegbe khi vha lama shi oni usomhi Ishinẹgba.''¹⁶Ọ ke te esọ okwu Igalili dọsẹ lẹ lẹẹ, ọ mẹ Isamọni ali Adulo inyọgwho Isamọni khi e kwuno iga ẹẹ kwulo okẹ, rharhi khi egbipfẹẹ li e kyia. ¹⁷Ijesu ọọ ke ẹẹ wẹ, ''Vha bhẹ, rhọ khẹ mhẹ, mhi laa rhẹ vhẹ kyili enwunagbọ.'' ¹⁸Ayayayọ ee tsua eni iga shi ayọ e rhọ khali ọ vu.¹⁹Ijesu ọ ke kyia je alo dẹnẹ, ọọ mẹ Ijemhisi ni omyi Izẹbẹdẹ ali Ijoni ni inyọgwho ọli; khi ee gbẹla iga wẹ. ²⁰Ayayayọ ọ nyalu wẹ e pfi ita wẹ ali egamhẹ ni a rhue ọwa shi ọkọ, e rhọ khali ọ vu.²¹E ke bhẹ vhi elemhi Ikapaniọmu, ogbẹlẹ ivhiẹmhia, Ijesu ọọ nyanya lo owuka a wẹna iọgbọ. ²²Owẹna ni ọ wẹna agbọ o nya wẹ aloa, rharhi khi rhẹmhi ọọ wẹna wẹ abhi ọgbọ ni a rhi afu na a khi ewẹna nabhi eni ikọwe e wẹna agbọ.²³Elemhi oni owuka ọmọse ọgwho ọ la ayọ ni ọ mhuẹ ayẹmhẹ obe, ọọ sọọse gbalalala. ²⁴Ọọ li, ''Elọ eyẹ rhi ẹẹ a li, Ijesu ọnyi Inazarẹti? Rhẹmhi u bhẹ laa gbolo eyẹa? Mhi yẹse ọni u kyia. Ghyiẹ khi ọni ọ pfuase uwi Ishinẹgba!'' ²⁵Ijesu ọ tsa shi ọni ayẹmhẹ obe unu ọọ li, ''Koko unu khi u te ọ vhi egbe a lase!'' ²⁶Ọni ayẹmhẹ oo pfi ọli gbe ekẹ ọọ sọọse ọ te ọ vhi egbe a lase.²⁷O nwu eni iogbọ kwu vhi ẹloe, ee mhila egbẹ wẹ, ''Elọ khi ena? Obho a ye enana khi ewẹna ni e lina mhuẹ izemhi? Li shi iyẹmhẹ ni e vha pfuasẹ rhẹmhi ọ li shi ushi a na wẹ e suọ esọ nali! ²⁸Ayayayọ oni ingmemhi ọli o ga ashakhasha kwu vhi aloekẹ Igalili.²⁹Abhi e ke rhọ te oni owuka ẹẹ lasele, ee rhi Ijamhisi ali Ijọni ma egbe je apfẹ Isamọni ali Adulo. ³⁰E bhale a vhẹ ọgọ Isamọni Ipitẹ khi ọ vheseshi khi ọọ gwhua igwhuamhi iba, ayayayọ e gwu ni Ijesu. ³¹Ọọ bhẹ bhuli ọli le, ọ nwu ọli obọ, ọ nwu ọli vue, eni iba e vu ọ vhi egbe le, li ọ rhọ nye emenale na wẹ le.³²Oni ẹlẹ ogbode oyọ, ni ọwẹ o kee rhẹẹ lo ekẹ, aa chino eni e gwhua ali eni e mhọli iyẹmhẹ ebe ghyi Ijesu. ³³Oni ẹvhue kwu e legba obunodẹ. ³⁴Ọọ rhi ebubu ni ee gwhua igwhuamhi ọdọdọda ze, ama ọ vha dobẹ eni iyẹmhẹ ebe ngme pẹẹ rharhi khi e yẹsẹ ọli.³⁵Ọọ rhi utsutsu ogbeẹ vule, ni ogbe o vha rhọ khyie gbea nee: ọ je asha ni o li kpekpe lẹẹ pfi olema. ³⁶Isamọni ali eni e gaa nu ọli la ee nono ọli. ³⁷Abhi e ke rhọ mẹ oli eẹ li, ''Agbọ kwu ea nono ẹ.''³⁸Ọọ wẹ, ''Eyẹ je obhovhese, ẹvhue ni e chi mama ana, khi mhi li je obholọ a ngme oni ingmemhi. Li o rhẹ mhẹ lase vhi ana.'' ³⁹Ọọ kyia gase Igalili lẹ lẹẹ, ọọ wẹna wẹ vhi elemhi ewuka wẹ ọọ kwhu iyẹmhẹ ni e vha pfuasẹ kwa.⁴⁰Ọmọse ọgwho ni efafe e nwu. Ọọ lemali; Ọ deigwha ọọ li, ''O kha ghọli ẹ, rhẹ mhẹ ze.'' ⁴¹Elemhi ee vhala ọli, IJesu ọ nise obọa rhọ chi ọli, ọọ li, ''O gwhẹ mhẹ. pfuasẹ.'' ⁴²Ayayayọ eni efafe e chi ọli vhi egbe le, ọ pfuasẹ.⁴³IJesu ọ kpeka nya vhi ukhomhi ọọ li khi ọ nyanya vu, ⁴⁴Ọọ li, ''Imhẹẹ gwu ni ọgbọkhọgbọ pẹẹ, ama kee lẹẹ, kaa rhi egbe ẹ khasẹ eni e kpeda ugamhi, khi u kaa khyiẹlẹ abhi ushi Imozisi o ngme, khi o rhọ pfi ọtsẹ shi vhọ khasẹ wẹ.''⁴⁵Ama ọ vu je elase ọa gwu khasẹ agbọ ọ rhi oni ọnyaloa ni ọ mẹ ga ekẹ ni Ijesu ọ vha rhọ gwe dobẹ lo elemhi ẹvhue pele, pele. Ọ ke je asha ni o li kpekpe, agbọ e te ashakhasha nono ọli bhẹ vhi ayọ.

Chapter 2

¹IJesu Ọọ ke liegbe bhẹ vhi Ikapaniumu, agbọ e ke suọ khi ọ laa apfẹ. ²Ayọ oo vọ agbọ tsua ẹẹ kwa ni a vha rhọ gwe mẹ asha ni a ke gwee la, gaa apfishi obunodẹ, Ijesu ọ ke ngme ingmemhi Ishinẹgba ẹẹ khasẹ wẹ.³Emọse egwho e tsua ọgwhegbea ghyi ọli; wẹwẹ ane li e tsua ọli. ⁴Abhi e vha ke rhọ masha ẹẹ lo ayọ rharhi khi agbọ ee maa bu, ee maghyiẹ oni ukhomhi owa asha ni e laa. Asha ni e maghyiẹa li e ke te tsua ọni ọmọse ali ẹtẹtẹ ni a rhọ shi kpẹla lo oni elemhi owa.⁵IJesu Ọ ke mẹ irhọshiọ wẹ, Ọọ ke ẹẹ li ọnọmọse ni ọ gwhegbea, ''Omyi mhẹ ni ọmọse, aa she gbe ingmobe ẹ kwa,'' ⁶Ama ikọwe egwho ni e la ayọ ee lẹẹ sa elemhi udu wẹ. ⁷''See ọni ọmọse ona ọ kee lia ngme naa? Rhẹmhi ọ pfiunua! Ọgwo ọ dobẹ aa yele ingmobea ina khi Ishinẹgba?⁸Ayayayọ IJesu ọ she yẹsẹ emeni e sa udu wẹ. Ọọ wẹ, ''See vha ke lia sa ingme enana vhi udu vhẹ? ⁹Onogwho o kẹlẹ nẹẹ khi a rhọ ẹẹ li ọni ọgwhegbea ọna, 'A she gbe ingmobe kwa nẹẹ' la khi 'Vu ekẹ le, khi u tsua ivhia ẹ, khi u kee kyia'?¹⁰Khi vha rhọ yẹsẹ khi Omyi Ọmọse o mhọli afu oni ukhomhi ekẹ ona ni ọ rhọ dobẹ a yele ingmobea,''ọọ li ọni ọ gwhegbea, ¹¹''Mhii ẹẹ ghyiẹ, vu ekẹ le, tsua ivhia ẹ, khi u kee je apfẹ,'' ¹²Ayayayọ ọ vue, ọ tsua ivhia ọli, ọ la ukpẹloe ọgbọ kwu ọ te oni owa a lase, oo nya wẹwẹ kwu aloa e chichi Ishinẹgba, eẹ li, ''Eyẹ vha khyie kpọ mẹ na gwhe.''¹³Ọọ ke gwe rhọ te esọ okẹ vu, oni agbaa e bhẹ bhuli ọli le, ọ wẹna wẹ. ¹⁴Ọọ ke dọsẹ lẹ lẹẹ, ọ mẹ Afẹọsi ni omyi Ilevi khi ọ shitọ asha ni emyionoga e laa ọọ li, ''Rhọ khẹ mhẹ,'' Ọọ vu ekẹ le ọ rhọ khali ọ.¹⁵IJesu ọ ke la apfẹ Ilevi lee emenale, emyionoga ali elingmobe e li nu Ijesu ali idibo ọli le emenale, rharhi khi eni e rhẹ khali ọli ee bu. ¹⁶Eni ikọwe, ni e kyili Ifarisisi, e ke mẹ khi Ijesu ọ nu elingmobe ali emyionoga ẹẹ le emenale, eẹ li idobọ ọli, ''See ọ ke lia nu elingmobe ali emyionoga aa le emenale?''¹⁷IJesu ọ ke rhọ suọ ona ọọ wẹ, ''Eni e ze e vha nono ọbo; sẹkẹnẹ eni e vha ze lọgwho lia nono ebo. Imha bhẹ a nyalu eni e gwabhagbe, ama elingmobe.''¹⁸Idibo Ijọni ali Ifarisisi ee lẹẹ pfi azumhi. Iọgbọ egwho e ke bhale a mhila ọli, ''Elọ e zẹ khi idibo Ijọni ali Ifarisisi khi e ke a pfi azumhi, ama idibo ẹ e vha lia pfi?'' ¹⁹IJesu ọọ ke ẹẹ wẹ. ''Eni a ghyie a lu e mẹẹ a pfi azumhi ni ọni ọa kwhẹsẹ ọkpotso ọ khyie nu wẹ la ayọ? Ọni ọa kwhẹsẹ ọkpotso ọ kha sheda nu wẹ la e vha pfi azumhi.²⁰Ama ẹrhẹghẹ ọa bhẹ ni ọni ọa kwhẹsẹ ọkpotso ọ rhọ laa vu wẹ iteteva le, e ke chigbe a pfi azumhi oni ẹrhẹghẹ. ²¹A vha gbẹla ode ogbọ a toma ode ojọ, a kha liyọ gbẹla rhẹmhi ọa kyiọlọ vhọa, onogbọ o kyiọlọ vhi onojọ le, oni ikyiọlọa o ke viemhiosue dala abhi o kpọ li.²²A vha mẹ ọni ọ kwu onyọ onogbọ a shi elemhi agege onojọ, A kha mẹ yọ, rhẹmhi oni onyọ ọa gbe oni agegea ishọyọ shi oni onyọ ali oni agege e gaa li opfua. Onochi, kwu onyọ ogbọ shi agege ogbọ.''²³Ogbẹle ivhiẹmhia IJesu ọọ te ishemhi ivhakpha dọsẹ lẹ lẹẹ, idibo ọli ee nyanọ ivhakpha. ²⁴Eni Ifarisisi e ke eẹ li, ''Ghe, ghe, see ke lia khyiẹlẹ emeni a gwhẹ ogbẹlẹ ivhiẹmhia?''²⁵Ọọ ke ẹẹ wẹ, ''Vhavha khyie mẹ zẹ emeni Idavidi o ke khyiẹ ni okyiamhi o rhọ ẹẹ gbe ọ ali iọgbọ ni e nu ọli la? ²⁶Abhi ọ li lo owuka ni Abiatha ọ rhọ kyila ọni ọ kpeda ugamhi, Ni ọ rhọ le emenale ni a rhọ shini eni e kpeda ugamhi ni ọ vha kha le, ọọ le, ọ gwe li rhọ ni eni e nu ọli la le?''²⁷IJesu ọọ li, ''Ọgbọ li a khyiẹlẹ ogbẹlẹ ivhiẹmhia na, a ma ọgbọ ni obgẹlẹ ivhiẹmhia. ²⁸Elemhiyọ, Omyi Ọmọse lẹẹ khi Ọnọmhọli, ni ọ mhọli ogbẹlẹ ivhiẹmhia.''

Chapter 3

¹Ọọ kyia bhẹ vhi owuka ọ bhale a vhẹ ọmọse ọgwho ni obọ ọli o khakhaa. ²Ebubu iọgbọ ee rhi ẹloe kpẹ ọli vhi egbe ni ẹẹ khi Ijesu ọ rhọ ze ogbẹlẹ ivhiẹmhia khi wẹwẹ e kẹ mẹ ushi nwu ọli obọ.³IJesu ọọ li ọni ọ khakhaa obọa, ''Vue to mugha iteteva ọgbọ kwu.'' ⁴Iyọ ọọ li eni iọgbọ, ''Ushi o mẹẹ li khi a khyiẹlẹ onaghyie ogbẹlẹ ivhiẹmhia laa khi onobe li a kha khyiẹ?'' Ama rhẹmhi e pfiesua.⁵Ọọ rhi ofu bino wẹ gyili, gyili, rharhi udu wẹ o maa womhẹ, ọọ ke ẹẹ li ọni ọmọse, ''Nise obọ ẹa,'' Ọ nise ọlia Ijesu ọ rhi obọ li ze. ⁶Ayayayọ Ifarisisi ea nu ibolo Ẹrọdu mhasẹ abhi wẹwẹ e li gbe ọlia.⁷IJesu, ali idibo ọli, e je okẹ nofu, agbaa ni o rhọ gba e te Igalili ali Ijudea rhọ khali ọli. ⁸Shi IJerusalemu, Idumea, ali ọkpeda ni IJodani, ali aloekẹ Itaya, ali Isidoni, iọgbọ nebu, abhi e ke rhọ suọ emeni ọ gaa khyiẹlẹ, e bhẹ bhuli ọli le.⁹Ọ ke ẹẹ li idibo ọli khi e nwu ọkọ okeke shi na lẹ rharhi eni iọgbọ ni ebububu, khi e ke mhuli lẹ lẹa. ¹⁰Rharhi khi ọ rhi ebubu ze, eni ee gwhua rhẹmhi e kee sha ẹẹ nwu ọ ni ẹẹ khi wẹwẹ e kẹ dobẹ rhi obọ chi ọ.¹¹ni iyẹmhẹ ni e vha pfuasẹ e rhọ mẹ ọli kwu, rhẹmhi e de talorhugwhu nali e sọọse gbalalala, eẹ li, Ghyiẹ khi Omyi Ishinẹgba.'' ¹²Rhẹmhi ọ kpẹka ẹẹ nya wẹ ukhomhi khi imhẹli e dobẹ ọgbọ yẹsẹ ọni lẹ kyia.¹³Oo ke gwe shele je ukhomhi ọkpha, ọ nyalu eni ọ nono, e bhẹ bhuli ọli le. ¹⁴ Ọọ zẹ ikwhumhi ọgbe ali ava ni ọ lu ighyiusomhi), khi e kẹ nu ọli la ọ kee ghyie wẹ laa ngme ingmemhi Ishinẹgba khasẹ iọgbọ, ¹⁵Khi e mhọli afu ni e rha kee kwhu iyẹmhẹ ikhyio kwa. ¹⁶Ọọ zẹ eni ikhumhi ogbe ali ava: Isamọni, ni ọ lu Ipitẹ,¹⁷IJemhisi omyi Zebede, IJọni ni inyọgwho Ijemhisi, ni ọ lu Iboanagisi, omyi akphala li o ngme, ¹⁸Adulo, Ifilipu, Ibatolomiu, Imachiu, Itọmọsi IJemhisi omyi Afiọsi, Itadusi, Isamọni ọnyi Izilọti, ¹⁹Ali Ijudasi Iskarọti, ni ọ lẹẹ rhọ dẹẹ.²⁰Ọọ kee je apfẹ, eni iọgbọ e gwe a legba, e vha dobẹ le emenale. ²¹Abhi apfẹ ọli e ke rhọ suọ, e bhale a nwu ọli, eẹ li, ''Evhevhẹ e she a rhue ọli. ²²Ikọwe ni e te Ijerusalẹmu kpiale eẹ li, 'Ọgbhọ lọ kyila,'' abagwhoyọ, iyẹmhẹ ikhyio li ọ rha kwhu iyẹmhẹ ni e vha pfuasẹ a kwa.''²³Ijesu ọ nyalu wẹ chi mama egbe ọ rhi ekpita ngme ingme khasẹ wẹ, ''See okhyio ọ lia kwhu okhyio? ²⁴Eghyiele o kha kemhi egbe ọ, oni eghyiele oyọ o vha dobẹ a mugha. ²⁵Apfẹ o kha kemhi egbe ọ, o vhaa dobẹ a mugha.²⁶Okhyio ọ kha nwu okwhẹ nu egbe ọli vue khi ọ kemhi, ọ vha dobẹ a mugha, ama ayọ li ọ pfo shi. ²⁷Ama a vha mẹ ọni ọ dobẹ a lo apfẹ ọni ọ ze la do ọli ighyiatọ ina khi rhẹmhi ọ kpọ fali ọni ọ ze eyọ nee, ọ ke chigbe pfuomhi ọli apfẹa.²⁸Egbegbe ingme mhi ngme khasẹ vhẹ, ingmobe nu li kwu Omyi Ọmọse a laa gbe wẹ kwa nẹẹ, shi ipfinunua ni u pfia rhọ khali ọli, ²⁹Ama ọnọni ọ laa pfininua rhọ khali Ayẹmhẹ ni o Pfuasẹ a vha yele wẹa nali gwhe, ushi ẹlẹnagbọagbọ li o nwu ọ.'' ³⁰Ijesu ọ ngme ona rharhi ee ngme khi, ''Ọ mhọli ayẹmhẹ ni o vha pfuasẹ.³¹Iyọ inyọ ọli ali inyọgwho ọli e bale ea mugha atukpafẹ. E ghyie a lu ọ. ³²Agbaa e gba gasẹ ọ eẹ li, ''Inyọ ẹ ali inyọgwho ẹ e la atukpapfẹ, Ghyiẹ lia nono.''³³Ọọ ke sọ wẹ vhọ, ''Egwho khi inyọ mhẹ ali inyọgwho mhẹ? ³⁴Ọọ bino gase eni e pfi okhyi gasẹ ọ, ọọ li, ''Vha ghee, ena khi inyọ mhẹ ali inyọgwho mhẹ! ³⁵Rharhi khi ọnọni ọ sheda laa gbe abhi o ghọli Ishinẹgba, ọni ọgbọ khi inọgwho mhẹ ni ọmọse ali ọni ọkpotso, ali inyọ mhẹ.''

Chapter 4

¹Ọọ ke gwe gbasẹ ọọ wẹna wẹ esọ okẹ. Ebubu iọgbọ e pfi khyili gasẹ ọli, ọ ke lo elemhi oni ọkọ deshitọ. Ẹni iọgbọ e shitọ esọ okẹ. ²Ọ rhi ekpita ẹẹ wẹna wẹ emeni ebu.³Vha rhi esọ shi ekẹ; ọni ọmọse ọ ye ishemhi aa kọ ikpamhi erhẹ. ⁴Abhi ọ ke rhẹ kọ, ikpamhi egwho e dena kwu esọ odẹ, ipfele e sanọ wẹ le. ⁵Ikpamhi egwhọ e dena kwu ukhomhi agbhẹ, ni ekẹ aghyie e vha la, ayayayọ e zẹ rharhi khi oni ekẹ o vha limhi.⁶ovọ o ke lasele, o gbe wẹ khakhaa, rharhi khi oni ekẹ o vha limhi ekẹ. ⁷Ikpamhi evhese e de kwu ifu igba. Eni igba e fu shele e tanọ wẹ gboloa, e vha dobẹ mọ ikpamhi pẹẹ.⁸Evhese e dena kwu ekẹ aghyie eni ido e fuu shele ee vẹgba, egwho e jinọ uye ali igbe, egwho egbhọ esẹ, egwho egbhọ ishie.'' ⁹Ọọ wẹ ọni ọ zẹ esọ, ọ suọ emena mhi ngme.¹⁰Abhi o ke rhọ kpọ Ijesu lọgwho le, eni e chi mama ọli ali eni ogbe ali ava ni e rhẹ khali ọ e ke mhilali obodẹ oni ekpita. ¹¹Ọọ wẹ, ''Vhẹvhẹ li a rhi emeni e gbhagbha vhi aleghyie Ishinẹgba na. Ama eni e la elase ekpita mhi rhọ gwu ingme a khasẹ wẹ. ¹² Ea fẹẹ, e zẹ ikpalo ni a rhọ a mato, ama e vha rhẹ wẹ a mẹ ato, e zi esọ ama emeni a ngme o vha ga wẹ ẹloe, ina khi iyọlọ e kha nwegbe lieliẹ bhuli Ishinẹgba le, ọ gbe ingmobe kwa na wẹ.''¹³Ọọ wẹ, ''Vha li yẹsẹ abhi oni ekpita ona o ngme? See vha ke li la yẹsẹ abhi ekpita ni ekpọẹ e ngme shiọ? ¹⁴Ọni ọ kọ ẹkọmhi ingmemhi ishinegba li ọọ kọ. ¹⁵Enabhi e dena kwu esọ odẹ eyọ, wẹwẹ khi eni ingmemhi ishinẹgba ni a kọ. E ke suọ wẹ, ayayayọ okhyio ọ bhale a sanọ eni ingmemhi ni a kọ shi wẹ vhi udu le.¹⁶Eni a kọ shi ukhomhi agbhẹ, abhi e rhọ suọ eni ingmemhi, e rhi oghẹlẹ myie wẹ ayayayọ. ¹⁷Eni ingmemhi e vha rhi imhili nwu ekẹ onaghyie, e rhi egbe myie ukwukwu ẹrhẹghẹ. Ọnwufẹẹ ali izokwhekpẹsẹ e ke bhale rharhi khi eni ingmemhi e vha simhi shi wẹ vhi idu onaghyie, ayayayọ e tsutsu e dena kwa.¹⁸Evhese khi eni a kọ shi ifu igba. E suọ eni ingmemhi, ¹⁹ ama ẹtsẹkẹ agbọ, ali ighagha ẹpfue, ali ọgwhẹmhe ẹtsẹkẹ evhese, wẹwẹ lee lono wẹ vhi egbe ni e tanọ eni ingmemhi, ni e vha rhọ dobẹ wẹ jino. ²⁰Aa mẹ eni a kọ shi ekẹ aghyie. Wẹwẹ khi eni e suọ eni ingmemhi ni e rhẹ wẹ gbe akanya e jino: egwho e jino uye ali igbe, egwho egbhọ esẹ, egwho egbhọ ishie.²¹Ijesu ọọ ke wẹ, ''U mẹẹ rhi akpa a rhu shi elemhi owa u gwese ọ shi ugwugwu, la khi ufu agodo? Rhẹmhi u rhue ọli a nya ukhomhi itebu vhi elemhi owa. ²²Rharhi khi a vha mẹ emeni a rhọ gbhagbha ni a vha laa yẹsẹ, wẹ khi rhẹmhi a mẹ ingmemhi obẹna ni o vha laa gweghyiea gboo. ²³Ọni ọ ze esọ, ọ suọ.''²⁴Ọọ wẹ, ''Emeni u suọ rhi esọ shi vhọ, rharhi khi emeni u rhọ mhasẹ, li a rhọ mhasẹ laa nẹẹ; a gwe rhi ipfiobọ shi ẹ vhọ. ²⁵Rharhi khi ọni ọ kpọ mhuẹ li a gwe rha ma vhọ, ọni ọ vha kpọ mhuẹ a gwe laa myie ọli oni ọ kpọ mhuẹ rhue.''²⁶Ijesu ọọ li, ''Oni aleghyie Ishinẹgba rhẹmhi o liabhi ọmọse ogwho ni ọ kọ ikpamhi erhẹ shi ekẹ. ²⁷Ọa vhesẹshi ẹẹliyọsẹ ọ vule abhi ogbe o ke rhọ gbe, eni ẹkọmhi e zẹ lasele e fu, ama ọ vha yẹsẹ abhi e li kyia. ²⁸Ekẹ li o te egbe ọli a mọ ikpamhi, e kha kwuno igbede, e ta ebe, e chigbe jino. ²⁹Eni ẹkọmhi e kha ke vhyie ayayayọ ea lilẹ, rharhi e she rhamhi ikhyiẹsẹ.''³⁰Ọọ li, ''Elọ eyẹ rhi eghyiele Ishinẹgba khọkhọ, laa ekpita ni ogwho eyẹ dobẹ rha khọkhọ ọli? ³¹ọ liabhi ukpamhi imọtadi ni o kyia khi, a kha kọ ọli, li o shẹ nẹẹ vhi ikpamhi erhẹ ni e laa oni agbona kwu. ³²Ama a kha rhọ kọ, lẹẹ lo ke gaa a dala erhẹ evhese ni e laa oni ogba, rhẹmhi ọa zẹ ikpokpomhi igwhuabo, ishọyọ ipfele nẹẹ idane e kwu ikolo shiọ e nyele ayọ.³³Ekpita nebu enana li ọ rhọ ngme ingme khasẹ wẹ, abhi ebu abhi e shẹ ni e mẹ ọli mẹ, ³⁴ Ingmemhi ni ọ ngme kwu a vha mẹ oni ọ vha rhi ekpita ẹẹ ngmee. Ama o kha kpe logwho le, rhẹmhi ọ kweghyie wẹa ẹ khasẹ idibo ọli.³⁵Oni ogbẹlẹ, ni ogbode o ke rhọ le, ọọ wẹ, ''Eyẹ liegbe je obhoni o kpọẹ.'' ³⁶E pfi eni iọgbọ shi ayọ, e rhi Ijesu ma egbe vu, abhi o ke rhọ kyia khi iJesu ọ she kpọ le lo elemhi ọkọ. Ekọ evhese e gwe li nu wẹ la ayọ. ³⁷Ududumhi akpakpa oo pfii, akpekpe o tasẹ amẹ ẹẹ kwu elemhi oni ọkọ oni ọkọ o she gaa vọ amẹ.³⁸Ọni Ijesu ovhesẹshi oo nwu ọli shi oshimhi oni ọkọ. e ke vu ọli ovhesẹ, eẹ li, ''Ọwẹnagbọ, u waa pfi ẹgbue shi ọ khi eyẹ laa gwhuloa?'' ³⁹Ọ chi vue, ni ọ rhọ va nya oni akpekpe vhi ukhomhi ọọ li oni okwu, o li kpekpe,''Oni akpekpe o pfua, asha kwu o li kpekpe.⁴⁰Ọọ wẹ, ''See vha ke lia nu ulishi? Vhavha khyie li mhọli irhọshiọ?'' ⁴¹Ududumhi ulishi oo nwu wẹ eẹ li egbe, ''Ọgwho ọni ọ kyia, ni ọ nu akpekpe a ngme o li suọ esọ a naa?''

Chapter 5

¹ke lieliẹ egbe je obhoni o kpọẹ, aloekẹ Igẹrasẹnẹsi. ²Ijesu ọ te elemhi ọkọ ẹẹ lasele, ọmọse ọgwho ni ọ mhọli ayẹmhẹ ni o vha pfuasẹ ọ te atalimhi lasele bhẹ bhuli ọli le.³Atalimhi li ọ ni ọmọse ọ nyele. A vha mẹ ọni ọ gwe dobẹ ẹẹ nwu ọli, wẹ khi rhẹmhi a gwe dobẹ ẹẹ sọ ọli igha. ⁴A she kpọ sọ ọli udo ali igha ẹrhẹghẹ nebu. ọ khyiolo eni igha kwua ọ kwu udoa. A vha mẹ ọni ọ dobẹ nwu ọli shi.⁵ẹliyọse shi ẹlogota elemhi oni atalimhi ali ikhomhi ekpha li ọ lẹẹ sọọse ọ rhi echẹ nia nwu kyiọlọ egbe ọlia. ⁶Abhi ọ ke rhọ nya mẹ Ijesu obhoni odẹ o nuẹ, ọ na bhẹ bhuli ọli ọ nyẹsẹ egbe nali.⁷Ọọ sọọse gogogo ọọ li, ''Elọ mhi rhẹ a li Ijesu Omyi Ishinẹgba Nọfu nẹẹ? Mhi rhi Ishinẹgba lema ẹ, imhẹ rhi ẹchọ na mhẹ.'' ⁸Rharhi khi Ijesu ọ kpọ lee nu ọli ngme, ''kaa lase ghyiẹ ayẹmhẹ ni o vha pfuasẹ.''⁹Ọọ mhilàli, ọọ li, ''See a lu eva ẹẹ? ''Ọ ke sọ vhọ, ''Eva mhẹ khi ebuu (Ligion) iyẹmhẹ ebe nebu, rharhi khi eyẹ maa bu.'' ¹⁰Ọọ ke lemali khi imhẹli ọ kwhu wẹwẹ a lase vhi oni aloekẹ ona.¹¹Oni ẹrhẹghẹ igulu ni e bububu e laa ukhomhi ọkpha ẹẹ le emenale. ¹²E ke lemali, eẹ li, ''kwhu eyẹ lono eni igulu ena egbe; ''khi eyẹ lono wẹ egbe. ¹³Iyọ ọọ lama na wẹ; Eni iyẹmhẹ ni e vha pfuasẹ e lase a lono eni igulu egbe, e ke nanọ kpẹla ọkpha a lono okwu, eni igulu e rhamhi agbhẹlẹ ẹgbhọ igbe ashi eva.¹⁴Eni e rhi eni igulu le e na kwa je elemhi ẹvhue a ngme khasẹ wẹ emeni a mẹ. Ebubu iọgbọ e je obholọ a rhi ẹloe wẹ mẹ emeni a mẹ. ¹⁵E bhẹ bhuli Ijesu le e bhale a vhẹ khi ọni ọmọse ni iyẹmhẹ ebe e chi egbe le khi ọ nu ọli shitọ, ọ rhi ede kwhẹ, khi ọ she ze, ulishi o kee nwu wẹ.¹⁶Eni e rhi ẹloe wẹ mẹ emeni a mẹ obodẹ ọni ọmọse ni iyẹmhẹ ebe e kpọ la egbe ni e ke chi egbe le ali obodẹ eni igulu. ¹⁷Eni iọgbọ e ke lema Ijesu khi ọ vu aloekẹ wẹwẹ le.¹⁸Abhi Ijesu ọ ke rhẹẹ lo elemhi ọkọ, ọni ọmọse ni iyẹmhẹ ebe e lase egbe le ọọ lema ọli khi ọ dobẹ lẹ rhọ khali ọ. ¹⁹Ama Ijesu ọa lama nali, ama ọọ li, ''Kee je bhuli apfẹ ẹ, khi u kaa gwu khasẹ wẹ emeni Ọnọmhọli ọ khyiẹlẹ nẹẹ, ali ivhẹlemhi ni ọ rhọ khase ẹ.'' ²⁰Ọni ọmọse ọ ke vu ọ ngmee kyia ẹvhue Idẹcapolisi akanya otọgbe ni Ijesu ọ gbe nali. oo nya ọgbọ kwu aloa.²¹Ijesu ọ ke rhọ lo ọkọ da okẹ je esọ ni o kpọẹ, ebubu iọgbọ e sẹgasẹ ọli abhi ọ li mugha esọ okẹ. ²²Ukwhumhọgwho elemhi eni e kpeda ughamhi, ni aa lu Ijarusi, ọ bhẹ, abhi ọ ke rhọ mẹ ọ, ọ de vesẹshi ọ vhi odalo. ²³Ọọ lema ọọ li, ''Omyi mhẹ ni ọkpotso ni ọ keke ọ she laa gwhu, yagwa, bhale a rhi obọ nya vhi egbe khi ọọ kee gwhu khi ọ ze.'' ²⁴Ọọ ke rhọ khali ọli, ebubu iọgbọ ee to egbe abọ ẹẹ nwu Ijesu rhọ khali ọ.²⁵Ọkpotso ọgwho ni ọlia o she kwu egbe ikpe igbe ali eva. ²⁶Ọ she mẹ echọ obọ ebo nebu ọ she pfuse emeni ọ mhuẹ kwua. Ama khi ọ vha ẹẹ ze, onochi, o vhiemhiosue shiọ. ²⁷Ọ ke suọ obodẹ Ijesu. Abhi Ijesu ọ ke rhẹẹ kyia iteteva iọgbọ ni e gasẹ ọli a lẹẹ, ọ rhi obọ chi esọ awlulu ọ.²⁸Rharhi khi ọọ ngme, ''Mhi kha sheda dobẹ rhi obọ chi ọli awulu, mhi laa ze.'' ²⁹Ọ ke lee to ọli obọ, eni ọlia e pfa, ọ lee ṣokwu vhi egbe lẹ khi lẹ she ze vhi igwhuamhi ni o la lẹ vhi egbe.³⁰Ayayayọ Ijesu ọ yẹsẹ khi izemhi o she te lẹ vhi egbe a lase. Ọ ke lieliẹ alo ọ mhila ogbọ ọọ li, ''Ọgwho ọ rhi obọ chi mẹ awuluu?'' ³¹ọli ẹẹ li, ''U mẹ khi ebubu iọgbọ e sha nwu ẹ, waa li ẹẹ li ọgwho ọ rhi obọ chi mhẹ?''' ³²Ijesu ọ bino gasẹ a lẹ nẹẹ khi lẹ mẹ ọni ọ rhi obọ chi lẹ.³³Ọni ọkposo, ni ọ yẹsẹ abhi o li ọ vhi egbe, Ọ rhi ulishi ali ibamhi detarhughu ni Ijesu ọ lolo khasẹ ọ emeni ọ mẹ. ³⁴Ijesu ọọ li, ''Omyi mhẹ ni ọkpotso, irhọshiọ nu mhuẹ o she pfuese ẹ. Rhi ọpfọmhẹ kee je khi u ze vhi igwhuamhi ẹ.''³⁵Abhi ọ li khyie le nu ọni ọkposo ngmee, iọgbọ egwho e te apfẹ ọni ọkpeda ugamhi bhẹ, eẹ li, 'Omyi ẹ ni ọkpotso ọ she gwhu. Elọ u ke gwe kpokpo ọni Ọwẹnagbọ a shi?''³⁶Ama abhi Ijesu ọ rhọ pfa suọ emeni ee ngme, ọọ li ọni ọkpeda ugamhi, ''Le lama shiọ imhe dobẹ ulishi nwu ẹ.'' ³⁷Ọa dobẹ ọgbọ ọvhese kphase ọ, ina khi Ipitẹ ali Ijemhisi ali Ijọni ni inyọgwho Ijemhisi. ³⁸E bhẹ vhi apfẹ ọni ọkpeda ughamhi bhalẹ a vhẹ ashakhasha kwu oo li rhugwhurhugwhu, ebubu iọgbọ e vyiẹ e sọse.³⁹Ọọ ke lo oni apfẹ le, ọọ wẹ, ''See vha ke li nwuashio ni vha ke rha vyiẹ? Ọni ọmọ ọ vha gwhu ama ovhesẹ li o nwu ọ." ⁴⁰E gyia lia, ama lẹ, ọ kwhu wẹwẹ kwu je elase, ọ rhue ita ọni ọmọ ali inyọ ọli ali eni e rhọ khali ọli kyia. e gaa lo elemhi owa ni ọni ọmọ la.⁴¹nwu ọni ọmọ obọ ọọ li, ''Ghyiẹ eghele ọmọmoshi, mhii ẹẹ ghyiẹ, vu ekẹ le.'' ⁴²Ayayayọ ọni ọmọ ọ vu ekẹ le ọọ kyia ọni ọmọ ọ la ifuabọ ikpe igbe ali eva. ⁴³Ọọ kpẹka nya wẹ ukhomhi khi imhẹli e gwu khasẹ ọgbọ pẹẹ. Ọọ wẹ, vha rhi emenale na le.

Chapter 6

¹Ọọ ke te ayọ vu ọọ jee ẹvholo ọli, idibo ọli e rhọ khali ọ vu. ²Ogbẹlẹ ivhiẹmhia, ọọ wẹna wẹ owẹna vhi elemhi owuka. Ebubu ni e sokwu owẹna ọli o sha wẹ abọ. Eẹ li, ''Obho ọ te mẹ eni ewẹna ena?'' Obho ọ mẹ ona khi ẹgbhẹ?'' Ọnyaloa eni egwho ena e kyia ni ọ rhi abọ ọli a gbe ena?'' ³Aa mẹ khi ọni ọ kyili omyi Ikapita, omyi Imeli ali inyọgwho Ijemhisi ali Ijosẹsi ali Ijudasi ali Isamọni mẹẹ khi ọna? A khi inyọgwho ọli ni ikpotso e nu eyẹ la eyọ?'' Ona o rhi elemhi Ijesu bi wẹ.⁴Ijesu ọọ wẹ, ''Ọbolẹ ọ maa nwu ẹloe, sẹkẹnẹ ẹvholi ni a vyia ọli shi ali inyọgwho ọli.'' ⁵Ọ vha dobẹ gbe ikanya aghyie vhi ayọ ikwukwu iọgbọ li ọ le rhi obọ nyanọ ikhomhi rhọ ze. ⁶Umharhọshiọ wẹ o nwu ọli vhi ẹloe. Ọọ lẹẹ jee ẹvhue khi ẹvhue ọọ wẹna agbọ.⁷Ọ ke nyalu eni ikwhumhọgbe ali ava ọ ghyie wẹ avavava kwa, Ọ rhi izemhi na wẹ obodẹ iyẹmhẹ nia pfuasẹ. ⁸Ọọ chi wẹ esọ khi imhẹli e rhue ẹtsẹkẹ mhọ obọ ni ea lẹ asha, shi orhẹ ni a rha tuekẹ, shi emenale shi ẹkwẹ ni a rha lẹ asha, wẹ khi rhẹmhi vha tsua ikpaghọ shi ẹkpa. ⁹Ama e lee rhi ekwẹ shi awẹ, imhẹli e sọ iwulu ikwẹ eva.¹⁰Ọọ wẹ, ''Apfẹ ni u sheda laa lo, vha la ayọ a rhamhi ẹlẹ ni vha laa vu. ¹¹A kha mẹ ẹvhue ni e vha lama shi ẹ vhọ, vu ayọ le, kpishi idabu ni e la ẹ vhi awẹ kwu ekẹ khi o rhọ myie ọtsẹ gbe wẹ.''¹²E ke vu je elase lẹẹ tsabọ khasẹ iọgbọ khi e pfi egbe denegbe obodẹ ingmobe wẹ. ¹³E kwhu iyẹmhẹ ebe nebu kwa, e rhi ovhi tono iọgbọ egbe e gwe rhẹ wẹ ze.¹⁴Oghyie Ẹrọdu ọ ke suọ ona, khi eva Ijesu o she ga ekẹ. Egwho vhọ eẹ li, ''Ijọni ni ọa batazi ọ she te egwhivule rharhi ona, li ọ te lina mhọli izemhi a gbe ikanya inyaloa.'' ¹⁵Egwho eẹ khi Ẹlaja lọ'' Eni e kpọẹ eẹ khi, ''Ọbolẹ li ọ kyia, ọ liabhi ukhwhumhọgwho eni ebolẹ ni ẹlẹ.¹⁶Ama abhi Ẹrọdu ọ rhọ suọ ọọ li, ''Ijoni na mhi bẹ ukhomhia, li ọ ke gwe vue shiọọ''. ¹⁷Rharhi Ẹrọdu li ọ te egbe ọli ghyie usomhi khi a nwu Ijọni kpẹshi ogba igwhumha rharhi Ẹrọdia ugwhẹ Ifilipu ni inyọgwhọ ọli ọ mhuẹ khi ọ ke mhọ ofu.¹⁸Rharhi khi Ijọni ọ ngme khasẹ Ẹrọdu, ''khi o vha te odẹ khi u rhọ mhọli ugwhẹ inyọgwho ẹ''. ¹⁹Ẹrọdia ọ mhọli ofu ni Ijọni ọ nono abhi lẹẹ li gbe ọlia, ama ọ vha dobẹ, ²⁰Rharhi khi Ẹrọdu ọ lẹẹ nu ulishi Ijọni: rharhi khi ọ yẹsẹ khi ọni ọ gwabha gbe ali ọni ọ pfuasẹ li ọ kyia, ọọ rhi eloe kwhu ọ khi a ke rhi egbe chi ọ. Ingmemhi ni Ijọni ọ ngme o rhi ofu fu ọ, ama ọ ghọli ọ khi lẹ rhọ ke suọ ingme ni ọọ ngme.²¹Imasha o la oni ogbẹlẹ ni Ẹrọdu ọ rhọ lẹẹ ghyieghyie shi ogbhẹlẹ ni a rhọ vyia ọli ọ nye emenale ni ichoja ọli, ali eni ea mhasẹ, ali eni e kpeda vhi Igalili. ²²Omyi Ẹrọdia ni ọkposo ọ bhẹ a gbe ishimhi khasẹ wẹ. Oo rhi Egbe nwu ọ ali eni ọ ghyie a lu, ọni oghyie ọọ li ọni ọmoshi, ''Mhila mẹ ememeni o ghọli ẹ mhii laa rhi ọli nẹẹ.''²³Ọọ rhomhi khasẹ ọ ọọ li, ''Emeni u mhila mhẹ mhi laa khyiẹlẹ ọli nẹẹ, o kha rhẹ kyili ukyiẹkyiẹmhi eghyiele mhẹ.'' ²⁴Ọọ ke vu ni ọ rha mhila inyọ ọli "Elọ mhia mhilali?'' Inyọ ọli ọọ li, ukhomhi Ijọni ni ọa batazi agbọ." ²⁵Ọ ke nyanya bhuli ọni oghyie ọa mhila ọli, ọọ li, ''Mhia nono khi u lee khyi Ijọni ni ọa batazi iọgbọ ukhomhi shi ọfala na mhẹ.''²⁶Oni ngme ọ kee to ọni oghyie egbe, ama rharhi oni irhomhi ali eni ọ ghyie a lu, ọ vha dobẹ chi egbe oni ingme. ²⁷Ayayayọ ọni oghyie ọ ke ghyie achoja ọgwho elemhi eni e rhẹ khali ọli khi ọ kha khyi ukhomhi Ijọni bhẹ. Ọni achoja ọ vu je ogba igwhumha a khyi ọli ukhomhi ghyi ọ. ²⁸Ọ tṣua oni ukhomhi shi elemhi ọfala ghyi ọni ọmoshi, ọni ọmoshi ọ tsua ghyi inyọ ọ. ²⁹Abhi eni idibo ọli, e ke rhọ suọ, e bhẹ a tsua olimhi ọli je uji a tọ.³⁰Eni ighyiusomhi, e ke sẹgasẹ Ijesu a lẹ, e gwu khasẹ ọli emeni abhi e gaa khyiẹlẹ ali ni e wẹna. ³¹Ọ ke ẹẹ wẹ, ''Vha bhẹ khi eyẹ je esọ ogwa khi eyẹ kaa vhiẹmhia ikwukwu ẹrhẹghẹ.'' Rharhi ebubu egwho ee bhe egwho ee je, shi ẹrhẹghẹ e vha mhuẹ ni e rhẹ lee emenale. ³²E ke te egbe wẹ lono ọkọ ẹẹ je esọ ogwa.³³Ebubu iọgbọ e mẹ wẹ ni e rhẹ vu, ebubu e yẹsẹ wẹ, ee gaa rhọ te ẹvhue khi ẹvhue rhi awẹ nanọ rhẹ khẹ wẹ, wẹwẹ ni e rhi awẹ nanọ rhẹ khẹ wẹ eyọ e gwe lo ayọ khẹ wẹ. ³⁴Abhi e ke rhọ te ọkọ kpiale, Ijesu ọ mẹ agbaa ni o legba ọ mhọli ivhẹlemhi kwu wẹ rharhi khi e liabhi isumha ni e vha mhuẹ ọni ọ rhẹ wẹ a le. Ọọ ke gwe la ayọ wẹna wẹ emeni ebu.³⁵Abhi ogbode ọ ke rheẹ le, idibo ọli e bhẹ bhuli ọli le, "Elemhi ogwa khi ona, ogbode o she gwe a le." ³⁶Wẹ li e kee je ẹvhue ni e chi mama ana khi e kaa dẹ emenale ni egbe wẹ le.''³⁷‘’Ijesu ọọ sọ wẹ vhọ, ‘’Vhẹvhẹ vha rhi emenale na wẹ le.’’ E ke sọ ọli vhọ eẹ li, ‘’Eyẹ kha rhẹ rhi ikpulu egbhọ igbe dẹẹ emenale na wẹ ea kwhese wẹ?'' ³⁸Ijesu ọọ ke sọ vhọ ọọ li, ‘’Irhui ikphakpha ingmẹ vha mhuẹ shi ayọ? Vha kaa bino gwhe,'' E ke a bino, eẹ li, ‘’Irhui ikhpakpha ishie ali ifẹli eva li eyẹ mhuẹ.³⁹Ọ ke ẹẹ li eni iọgbọ khi e shitọ ekẹ ikhomhi ebui. ⁴⁰E ke nwuno egbe shitọ, egwho egbhọ ishie, egwho egbhọ eva igbe. ⁴¹Ọ ke rhue eni ikphakpha ishie ali ifẹli eva, ọ yasẹ wẹ ekẹ, ọ zẹ ọte shi vhọ ọ gbolo wẹ khyiolo ọ rhue wẹ ni eni idibo ọli khi e kee kemhi wẹ ni eni iọgbọ. Ọ gwe liyọ kemhi eni ifẹli eva ma wẹ vhọ.⁴²Wẹwẹ kwu e le e kwhe, ⁴³E sanọ ikhyikhyi eni ikphakpha vọsẹ igwugwu igbe ali eva ali ikhyikhyi eni ifẹ ni e la kpọẹ. ⁴⁴Eni e le eni emenale e kyili agbẹlẹ egbhọ igbe asha ishie.⁴⁵Ayayayọ ọọ li idibo ọli khi e lono ọkọ khi e ke je elase okẹ ni o kpọẹ, Obhoni Ibẹsiada, ayọ ọ ke te ẹẹ li oni agbaa e ke je. ⁴⁶Abhi e ke rhọ vu ọ je okhomhi ọkpha lẹẹ pfi olẹma. ⁴⁷Abhi ogbode o ke rhọ le, oni ọkọ o la iteteva oke, lọgwho li ọ lee la ukhomhi ekẹ.⁴⁸Ọọ mẹ abhi o li nwu wẹ unu khi e rhọ gheghe oni ọkọ lasele rharhi khi akpekpe oo pfi. Ufuabọ ẹrhẹghẹ ọkwulọkwu esẹ ẹliyọsẹ ọ bhẹ bhuli wẹ le, ọọ kyia vhi ukhomhi okẹ, ọọ nono khi lẹẹ dọsẹ wẹ. ⁴⁹Ama e ke mẹ khi ọọ kyia vhi ukhomhi okẹ, e khọkhọ khi olimhi lọ ee sọse, ⁵⁰E mẹ ọli ulishi oo nwu wẹ. ayayayọ ọọ wẹ, ''Vha mhọdu! imhẹ vhaa dọbẹ ulishi nwu vhẹ.''⁵¹Ọ nu wẹ lo oni ọkọ, oni akpekpe o pfua, ingme ọli o nya wẹwẹ kwu aloa. ⁵²Rharhi khi o vha khyie ga wẹ ẹloe emeni oni ukphapkpha o ngme, ama rhẹmhi idu wẹ o vha kẹlẹ mhuẹ iyẹsẹ.⁵³Abhi e ke rhọ da okẹ, e bhẹ vhi Igenesareti li e rhọ rhi ọkọ nwu. ⁵⁴Abhi e ke rhọ te ọkọ lasele, e la ayayayọ yẹsẹ ọ, ⁵⁵Eni iọgbọ e ke je ashakasha e rhi ivhia ẹẹ chino eni ee gwhua ona aloekẹ oyọ kwu bhuli ọli, obhoni e suọ khi ọ bhẹ kwu.⁵⁶Obhobho ni ọ te dọsẹ lẹ lẹẹ kwu rhẹmhi e nasẹ eni ee gwhua shi atuokyi, e kee lemali khi ọ yagwa khi ọ lee dobẹ wẹwẹ rhi ukpobọ chi ọli awulu. Wẹwẹ kwu ni e rhi obọ chi ọli awulu rhẹmhi e ze.

Chapter 7

¹Eni Ifarisisi ali eni ikọwe egwho ni e te Ijerusalemu bhẹ e sẹgasẹ ọli.²E ke mẹ khi idibo ọli egwho e rhi abọ ni e vha pfuasẹ ẹẹ le emenale; abọ na vha kpea. ³Rharhi khi eni Ifarisisi ali Ijusi kwu e vha ẹẹ le emenale ina khi rhẹmhi e kpe abọa onaghyie, onaghyie: itushi enejọ li e rhọ khẹ. ⁴Eni Ifarisisi e kha rhẹ ye okyi, e vha ẹẹ le emenale ina khi rhẹmhi e kwhẹa. Iyọ li a gwe li mhọli ishi evhese ni e nwu zezeze ni e rhẹ khẹ, Nabhi ishi ikpe ikoloa, ekheọsọ, itasa ẹlomho, ali itabu ni a la le emenale.)⁵Eni Ifarisisi ali eni ikọwe ee mhila IJesu, ''Elọ e zẹ khi idibo ẹ khi e vha rha khali ushi ni enejọ e shi, rharhi khi rhẹmhi ea le emenale e vha kpe abọa?''⁶ọ ke ẹẹ wẹ, ''Azaya ọ gwabha ngme ingme obodẹ vhẹ, vhẹvhẹ enabọmẹmhẹ, ọọ kẹkẹ, ''Eni iọgbọ ena eghọghọ unu li e rha na mhẹ ama udu wẹ o nuẹ shi mhẹ egbe. ⁷Ugamhi apfuẹ li ea ga mhẹ, ea wẹna ewẹna otsonagbọ abhi ishi wẹ e li.'⁸Vha rhi obọ gbe ishi Ishinẹgba shi vha rha khali ishi agbọ.'' ⁹Ọọ wẹ, Vhaa lee liyọ khyie ishi Ishinẹgba fiẹẹ khi vhaa kẹ rhi ishi vhẹ gbe! ¹⁰Rharhi khi Imozisi ọọ ngme ọọ li, 'Rhi ekpẹ ni ita ẹ ali inyọ ẹ,' ọ gwe ẹẹ li, Ọni ọ zẹ ẹnwẹ ni ita ọli aọ liyọ inyọ ọli ọọ laa gwhua.'¹¹Ama vhẹvhẹ khi, 'Ọgbọ ọ kha ẹẹ li ita ọli ali inyọ ọli, ''Ikpaghyiẹobọ na mhi kha rhọ nẹẹ mhi rhi ọli somhi Ishinẹgba opfa. ¹²Vhavha ke gwe dobẹ wẹ mhọli emeni e khyiẹlẹ a ni ita wẹ ali inyọ wẹ. ¹³Vha she rhi ishi vhẹ rhi ishi Ishinẹgba mela apfuẹa. ali ẹtsẹkẹ enabhi enana ni vha gwe a khyiẹlẹ.''¹⁴Ọọ gwẹ nyalu agbaa ni e legba ọọ wẹ, ''Vhẹvhẹ kwu vha rhi esọ shi ekẹ, khi vhaa yẹsẹ emena mhi a ngme. ¹⁵A vha mẹ emeni e la elase ijegbe ọgbọ ni o rhi ọli a kyili ọni ọ vha pfuasẹ. Sẹkẹnẹ emeni e te ọ vhi egbe lasele li o rhi ọli a kyili ọni ọ vha pfuasẹ.'' ¹⁶Ọni ọ zẹ esọ, ọ rhọ suọ.¹⁷Abhi IJesu o ke rhọ pfi eni iọgbọ shi ekẹ ayọ vu, ọọ lo apfẹ, idibo ọli e kee mhilali emeni oni ekpita oyọ o ngme. ¹⁸IJesu ọo li, ''Vhẹvhẹ vhavha khyie li mhuẹ iyẹsẹ? Vhavha khyie li mẹ khi emeni ọgbọ rhọ pfilo unu khi o vha rhi ọli a kyili ọni ọ vha pfuasẹ. ¹⁹Rharhi khi o vhaa jee ọli vhi udu, ama khi akpiji li o lee lea jee a ke nẹ ọli kwu izelezẹti.'' Oni ingme ona li Ijesu ọ ngme ni ọ rhọ rhi emenale kwu shi pfuasẹ.²⁰Ọọ li, ''Emeni e te elemhi ọgbọ lasele li o rhi ọli a kyili ọni ọ vha pfuasẹ. ²¹Rharhi khi elemhi udu ọgbọ, li isamhi ebe e te a lasele, isamhi idetsia ikpotso ali emọse, ighyiatọ, ugbee, ²²Irhi ingme ọgbọ shi elemhi, ẹtsẹkẹ ituegbe, ọkhọlọ, ighagha, ọgwhẹmhẹ ẹtsẹkẹ ọgbọ, ọgwhẹmhẹ ikpotso ali emọse, irhi unu mise ọgbọa, ichichegbe, inye idẹkẹ.'' ²³Udu li eni ingmobe ena kwu e te a bhẹ, wẹwẹ khi emeni e rhi ọgbọ kyili ọni ọ vha pfuasẹ.''²⁴Ọ te ayọ vu ni ọ rhọ ẹẹ jee aloekẹ Itaya ali Isidọni. Ọ lo apfẹ ogwho ọ vha nono khi ọgbọ ọ yẹsẹ khi lẹ la ayọ ama ọ vha dobẹẹ gbhagbha ni a rhọ ẹẹ mẹ ọli. ²⁵Ama ayayayọ ọkposo ọgwho ni omyi ọli ni ọkposo ọ mhuẹ iyẹmhẹ ni e vha pfuasẹ, ọọ ke suọ obodẹ ọ, khi ọ bhale, ọ de talorhugwhu ọli vhi odalo. ²⁶Ọni ọkposo ọ kyili ọgbọ Igiriki, ọnyi Isarofonisha. Ọọ lema khi ọ kwhu ọli eni iyẹmhẹ ni e vha pfuasẹ ọli vhi egbea.²⁷Ọọ li, ''Kpọ dobẹ eni ivhiẹ kpọ le emenale nee, rharhi khi o vha gbe akanya emenale ni a laa rhọ ni eni ivhiẹ khi a rhi ọli ni iweshi le.'' ²⁸Ama ọ ke sọ vhọ ọọ li, ''Ee, Ọnọmhọli, ''Iweshi e khyie lea la ufu itebu sanọ ikwu emenale le.''²⁹Ọọ li, ''Rharhi khi u ngme ona, u ke dobẹ a vu. eni iyẹmhẹ ni e la omyi ẹ ni ọkpotso egbe e she a lase.'' ³⁰''Abhi ọ ke rhọ liegbe jee apfẹ, ọọ bhale a vhẹ khi ọni ọmọ ọ vhesẹshi ẹtẹtẹ khi eni iyẹmhẹ e she vu ọli vhi egbe le.³¹Ọọ ke gwe te aloekẹ Itaya vu, ọ rhọ te Isidọni jee okẹ Igalili ọ shele je aloekẹ Idikapolisi. ³²A ke rhi udungme ni ọ gwe le esọ ghyi ọ, ee lema khi ọ rhi obọ nya vhi egbe.³³Ọ rhue ọli je egbẹbẹ, ọ sọnọ ọli ikpuabọ vhi esọ, ọ to etẹ, ọ rhi ọli shi ọ vhi olẹmhi. ³⁴Ọ bino idane, ọ yẹmhẹa vuu ọli, ''Ẹfata,'' see o ngme, ''Kwheghyiea!'' ³⁵Ayayayọ esọ ọli e kwheghyiea, emeni e nwu ọli unu ni ọ vha rhọ dobẹ ngme o taghyiẹa ọọ ngme.³⁶Ọ kpẹka nya wẹ vhi ukhomhi khi imhẹli e gwu ni ọgbọ pẹẹ. Ama abhi ọ kpẹka nya wẹ ukhomhi, iyọ li ee tsọ vhi abọ. ³⁷Oo nwemaa nya wẹ aloa, li e rhọ eẹ li, ''Ọ maa gwhabha gbe. Li shi idungme ali elesọ ọ she rhẹ wẹ ze.''

Chapter 8

¹egbẹlẹ eyọ, aa gwe mẹ iọgbọ nebububu, e vha mhuẹ emenale ni ee le. IJesu ọ ke nyalu idibo oli ọọ wẹ, ²''Idu eni iọgbọ ena e kẹkẹ mhẹa, rharhi khi o she gbe ẹlẹ esẹ ni e te nu mhẹ la ana ena e vha le ẹtsẹkẹ. ³Mhi kha liyo dobẹ wẹ a jee khi e vha le ẹtsẹkẹ e dobẹ a chuba shi atuode. Egwho vhọ odẹ o nuẹ obhoni e te bhẹ.'' ⁴Eni idibo ọli e ke eẹ li, '' Obho eyẹ laa mẹ emenale ni e laa kwhese ebubu iọgbọ enana vhi elemhi ogwa ni eyẹ la ena?''⁵Ọọ ke ẹẹ wẹ ''Irhu ikphakpha ingmẹ vha mhuẹ shi ayọ?'' Eẹ li, ''Ishila. ⁶Ọọ ke ẹẹ li oni agbaa ni e rhọ gba e shitọ ekẹ. Ọ wolọ eni ikphakpha ishila, ọ kphẹmhi shi vhọ, ọ gbolo wẹ khyiolo. Ọ rhue wẹ ni eni idibo ọli khi e rhọ kemhi na wẹ, ee liyọ kemhi wẹ ni oni agbaa.⁷Ẹ gwe li mhọli ikwukwu ifẹẹ, ọ gwe kphẹmhi shi vhọ, ọọ li e gwe li kemhi wẹ manọ wẹ vhọ. ⁸Ee le e kwhe. E sanọ ikhyikhyi wẹ ni e le kpọẹ vọsẹ igwhugwhu ishila. ⁹Eni iọgbọ ni e le wẹ e kyili agbẹlẹ egbhọ igbe ashi ishie. Ọ chigbe ẹẹ li khi e kee je. ¹⁰Ayayayọ lẹ ali idibo ọli e nu ọli lo elemhi ọkọ, ni e rhẹ je aloekẹ Idamanuta.¹¹Ẹni Ifarisisi e lasele e nu ọli lee epfuasẹ. ee mhilali ishẹfẹ ni o laa te aleghyie bhẹ. ¹²Ọ yẹmhẹa vuu ọọ wẹ, ''Elọ e rhi oni ozele ona a nono ishẹfẹ? Ingmaghyie mhi gwu khasẹ vhẹ, a vha mhọli ishẹfẹ ni a laa rhọ khasẹ oni ozele ona.'' ¹³Ọ pfi wẹ shi ayọ, ọ gwe a lo ọkọ, ọ da je elase okẹ ni o kpọẹ.¹⁴Nenaa eni idibo ọ e yelea e vha tsua emenale. e vha mhuẹ dọse urhui ukphakpha ogwho shi elemhi oni ọkọ. ¹⁵Ọ chi wẹ esọ ọọ wẹ, ''Vha rhi ẹloe kpẹ, vha bẹ ẹlolia shi ekẹ obodẹ uduekẹ Ifarisisi ali Ẹrọdu.''¹⁶Ẹni idibo ee na eta kwugbe, ''Rharhi khi eyẹ vha mhọli ukphakpha shi ana pẹẹ li ọ te ngme yọ,'' ¹⁷ Ijesu ọọ yesẹ emeni ee sa, ọọ wẹ, ''Elọ e ze khi vhaa khọkhọ khi ina khi vhavha mhọli ukphakpha lẹ vha te a ngme yọ? Vhavha khyie mẹ ọ mẹ? o vha khyie ga vhẹ ẹloe? Rhẹmhi idu vhẹ e vha khyie mhọli iyẹsẹ ena?¹⁸Vha zẹ ikpalo, vhavha rhẹ wẹ a mato? Vha zẹ eso, vhavha rhẹ wẹ a suọ? Vhavha gwe sato ọọ? ¹⁹Na mhi rhọ gbe ikphakpha ishie kyiolo ni agbẹlẹ egbhọ igbe asha ishie, igwhughwu ingmẹ ikhyikhyi ni a le kpọẹ e vọsẹ ni a chino vu?'' Eẹ li igbe ali eva.''²⁰Laa khi abhi mhi rhọ gbolo ikphakpha ishila khyiolo vhi iteteva agbẹlẹ egbhọ igbe asha ene, igwhugwhu ingmẹ e vọ ni a tsua vu?'' Eẹ li ishila.'' ²¹wẹ, ''O vha khyie ga vhẹ ẹlọe nenaa?''²²E ke bhẹ vhi Ibesaida. eni iogbọ ni e la ayọ e rhue ọmọse ni ọ zalo bhuli ọ, ee lemali khi ọ rhi obọ chi ọ. ²³Ijesu ọ nwu ọni ọzalo obọ, lase vhi elemhi ẹvhue le. Ọ ke tono etẹ shishi ọli aloa, ọ mhilali ọọ li, U gaa mẹ ẹtsẹkẹ pẹẹ?''²⁴Ọ yase alo ekẹ, ọọ li, ''Mhia mẹ iọgbọ e liabhi erhẹ nia kyia.'' ²⁵Ọ ke gwe rhi abọ nya vhi eni alo, ikpalo ọni ọmọse e gwheghyiea, ọọ mato, rhẹmhi ọ ke gaa ẹẹ mato gboo. ²⁶Ijesu ọ ke ẹẹ li, ''kee jee apfẹ ẹ, khi imhẹli lo elemhi ẹvhue.''²⁷Ijesuṣ ọ rhọ khali idibo ọ je ẹvhue ni e la Isẹzaria Ifilipi. Atuodẹ li ọ la mhila idibo ọ, ọọ wẹ, ''Ogwho agbọ ẹ mẹẹ khi mhi kyia?'' ²⁸E ke sọ vhọ eẹ li, ''Ijoni ni ọ rhi Ibaptizimhi a ni agbọ. Evhese eẹ li ''Ẹlaja,'' eni e kpọẹ, eẹ li, 'Ukwhumhogwho elemhi eni ebolẹ''²⁹"Ọ gwe mhila wẹ, ‘Ọgwho vhẹvhẹ khi mhi kyia?" Ipitẹ ọọ li "Ghyiẹ khi ọni Ikiristi". ³⁰"Ijesu ọ kpẹka nya wẹ ukhomhi khi imhẹli e ngme khasẹ ọgbọ ọna lẹ kyia.³¹Ayọ li ọọ ke lẹẹ wẹna wẹ khi Omyi Omọse ọ nwemaa mẹ ẹchọ obodẹ emeni ebu, eni e womhẹ ali eni ighyie ali eni e kpeda ugamhi ali eni ikowẹ e la kyhie mhẹ, e gbe mhẹa, ogbẹlẹ ozi esẹ mhi vule. ³²Rhẹmhi ọ gaa ngme ọ gboo. Iyọ Ipitẹ ọ rhue ọli je esẹbẹ nu ngme vyili vyili.³³Ijesu ọ ke lieliẹ alo a bino idibo ọli ọ tsa shi Ipitẹ unu ọọ li, ''Liegbe je mhẹ oshimhi ghyiẹ okhyio! U waa pfi agbuẹ shi ẹtsẹkẹ Ishinegba, ama ẹtsẹkẹ agbọ.'' ³⁴Ọọ ke nyalu eni iọgbọ ni e legba ali idibo ọ kwugbe, ọọ wẹ, ''A kha mẹ ọni ọ laa rhọ khẹ mhẹ, ọ nwemaa kpọ a khyie egbe ọli, ọ tsua ọgbagala ọli, ọ rhọ khali mhẹ.³⁵ọni ọa nono khi lẹ tsumhi ayẹmhẹ lẹ ọ la wasẹ ọlia, ama ọni ọ laa wasẹ ayemhẹ olia rharhi mhẹmhẹ ali ingmemhi Ishinẹgba, ayẹmhẹ ọli o vha laa waa. ³⁶Mhi gyhi ele ni ọgbọ ọ laa mẹ, khi ọ rhọ mhọli oni agbona kwu vhi elele, ọ wasẹ ayẹmhẹ ọlia? ³⁷Elọ ọgbọ ọ rhọ dobẹ laa rhọ lọghyiẹ ayẹmhẹ ọli?³⁸Ọni ọa nu omama mhẹ ali ingmemhi mhẹ elemhi oni ozele odọsẹ ali ingmobe ona, Omyi Ọmọse ọ li laa nu omama ọli ni ọ ke rhi ighyiukọ ọli ni e pfuasẹ bhẹ vhi ikiki Ita ọli.

Chapter 9

¹Ọọ ke ẹẹ wẹ, ''Ingmaghyie mhi gwu khasẹ vhẹ, Egwho vhi elemhi vhẹ ni e tono mugha ana ena egwhi o vha laa rhi egbe chi wẹ neni e mẹ khi aleghyie Ishinẹgba o rhi izemhi kpiale." ²Ogbẹlẹ ozi esesa, IJesu ọ rhue Ipitẹ ma egbe ali Ijemhisi ali Ijọni shele je ukhomhi ọkpha ni o yagha. Abhi wẹwẹ ọgwho e li la ayọ eyọ, Ọọ laa ukpẹloe wẹ mela egbe. ³Iwulu ọli ee gẹẹ pẹpẹpẹ, ee pfuasẹ gbogbogbo, e pfuasẹ dala ọpfuasẹ ni o gaa pfuasẹ nẹẹ vhi oni agbona kwu.⁴Ẹlaja ali Imozisi e bhẹ bhuli wẹ le, e nu Ijesu na eta. ⁵Ipitẹ ọ ke sọ vhọ ọli Ijesu, ''Ọwẹnagbọ, o ti khi eyẹ kha la ana, eyẹ tọ ikwu esẹ. Ogwho u kyili uwẹ, ogwho uwi Imozisi, oni o kpọẹ uwi Elaja". ⁶Rharhi khi Ipitẹ ọ vha yẹsẹ emeni ọ kha ngmẹ, rharhi khi ulishi oo nwu wẹ.⁷Atutu o bhẹ a rhi arhorho gwese wẹ. Iyọ, urhui o te oni atutu ngmẹ lasele, "Ọna khi Omyi mhẹ ni ọ gwhẹ mhẹ. Vha rhi esọ shi ọ vhi ekẹ." ⁸Udomhija, abhi e ke rhọ pfialo, e vha gwe mẹ ọgbọkhọgbọ sẹkẹnẹ khi Ijesu lọgwho kpe.⁹E ke rhọ te oni ọkpha ẹẹ kpiale, ọ kpẹka nya wẹ ukhomhi khi imhẹ wẹ e ngmẹ khasẹ ọgbọkhọgbọ emeni e mẹ, o ke kyila ni Omyi Ọmọse ọ te egwhi vue. ¹⁰Iyọ e rhi oni ngmẹ shi elemhi wẹ, ama e nu egbe wẹ ẹẹ na eta, ''Itiegwhivule,'' see o mẹẹ ngmẹ.¹¹ke mhila ọli, "Elọ e zẹ khi eni ikọwe ẹẹ li Elaja li ọ kpọ la bhe?" ¹²Ọọ wẹ, Elaja ọ nwemaa kpọ a bhẹ ọa rhi etsẹkẹ kwu shi ikpa wẹ. Elọ e ke zẹ khi ẹ khi Omyi Ọmọsẹ ọ nwemaa laa mẹ ẹcho obodẹ ẹtsẹkẹ nebu a khyie ọ? ¹³Ama mhii ẹẹ vhẹ Ẹlaja ọ she bhẹ, e khyiẹlẹ ọli abhi o ti wẹ vhi ẹloe, abhi ebe ni o Pfuasẹ o ngmẹ obodẹ ọli."¹⁴Abhi e ke rhọ bhẹ vhi obhoni idibo ni e kpọle e la, e mẹ agbaa o legba ali eni ikọwẹ khi e sẹgasẹ wẹ e nu wẹẹ lee epfuasẹ. ¹⁵Ayayayọ abhi e ke rhọ mẹ Ijesu, abọ e sha oni agbaa kwu e nanọ lẹẹ tsẹ ọli. ¹⁶Ọ mhila eni idibo ọli, ọọ wẹ, ''Elọ vha nu wẹ le epfuasẹ a shi?''¹⁷ Ukwhumhogwho elemhi oni agbaa ọ mhila ọli, ọọ li, "Ọwẹnagbọ, Mhi rhue omyi mhẹ ghyiẹ; ni ọ mhuẹ ayẹmhẹ udu ngmẹ, ¹⁸O pfi ọnwọmọ nali ọa pfinọ ọli vhi ekẹ; ọa fu etẹ unu, ọ gwe rhi akọ a le akọ, ọa womhia. Mhi ke ẹẹ li idibo ẹ khi e kwhu oli oni ayẹmhẹ pfia, ama e vha dobẹ." ¹⁹Ọ nu wẹ ngme ọọ wẹ, "Ozele ni e vha myie a suọ, ẹlẹ mhi laa nu vhẹ la rhamhi? Ashio mhi laa rhi obọ gbanidu na vhẹ rhamhi? Vha rhi ọli bhẹ.''²⁰E rhi ọni ọmọ ghyi ọ. Abhi oni ayẹmhẹ ọ ke rhọ mẹ Ijesu, obobobọ ọni ọnwọmọ o nwu ọ. Ọni ọmọ ọ de a gbe ekẹ ọọ fu etẹ unu. ²¹Ijesu ọ ke mhila ita ọli, ''Ashio o tẹsẹ rhamhi nee ni o te la vhi egbe?'' Ọni ita ọli ọọ li. Rhọ te ivhiẹ bhẹ. ²²Utotona li o rhọ pfi ọli a lo erhẹ ali amẹ ọa nono abhi oo li gbe ọlia. U kha mhuẹ emeni u dobẹ a khyiẹ, mhuẹ ivhẹlemhi kwu eyẹ khi u kpaghyie eyẹ.²³Ijesu ọọ ke ẹẹ wẹ, ''U kha dobẹ? ẹtsẹkẹ kwu e laa gba ni ọni ọ lama shi vhọ." ²⁴Obobobọ ita ọni ọmọ ọ sọọse lase ọọ li, ''Mhi myie lama shiọ! Kpaghyiẹ umha myie suọ mhẹ!" ²⁵Abhi Ijesu ọ ke rhọ mẹ iọgbọ e nanọ lẹẹ bino wẹ, ọ va nya ọni ayẹmhẹ obẹ ukhomhi ọọ li, ''Ghyiẹ ayẹmhẹ udungme ali ayẹmhẹ ilesọ, mhi mhasẹ nẹẹ, lase ọ vhi egbe le, imhẹ gwe lo ọ vhi egbe gwhe.''²⁶Ọọ sọọsẹ gbalala ọnwọmọ o jighyi ọli onaghyie, onaghyie ọ chigbe a lase. Ọni ọmọ ọọ fẹẹ abhi ọni ọ gwhu, iyọọ ebubu iọgbọ eẹ li ẹẹ li, ''Ọ she gwhu." ²⁷Ijesu ọ nwu oli obọ vue, ọni ọmọ ọ vue tomugha.²⁸Abhi Ijesu ọ ke rhọ bhẹ vhi oni apfẹ, idibo ọ e bẹna mhilali, "Elọ e zẹ khi eyẹ Vha dobẹ kwhu ọ pfia eyọ?" ²⁹Ọọ wẹ, ''Olema lọgwho li a rhọ dobẹ kwhu ọli a pfia.''³⁰E ke te ayọ vu e rhọ te Igalili dọsẹ a lẹ. Ijesu ọ vha nono khi iọgbọ e yẹsẹ obhoni lẹ la, ³¹Rharhi khi ọ wẹna eni idibo ọ, ọọ wẹ, "Omyi Omọse a la laa ji ọli abọa ni iọgbọ, e gbe ọlia. A Kha ke gbe oli, ogbẹlẹ ozi esẹ ọ gwe laa vule." ³²Ama e vha suọ limhi emeni ọ rhi ọli ngmẹ, ulishi oo nwu wẹ ni e kha ke rhọ mhila ọli vyie.³³E ke bhẹ vhi Ikapaniọmu. Abhi ọ ke rhọ lo elemhi apfẹ, ọ mhila idibo ọli, "Eta ni egwho vha mẹẹ na atuodẹ eyọ?" ³⁴E pfesua. Rharhi khi epfuase li e nu egbe wẹ le obodẹ ọni ọ fu nẹẹ elemhi wẹ vhi ekẹ atuodẹ. ³⁵Ọ de shito, ọ nyalu eni ogbe ali ava kwugbe. Ọọ wẹ, "A kha mẹ ọni ọa nono khi lẹẹ kyili ọni ikyiatsolo, ọ nwemaa kpọ a kpe oshimhi ọ kyili ọgamhẹ wẹwẹ kwu."³⁶Ọ rhue ukwukwu ọmọ bhẹ vhi iteteva wẹ. Ọ rhue ọli shi abọ ni ọ rhọ ẹẹ wẹ, ³⁷"Ọni a laa kpẹsẹ abọ myie ọmọ ọnana elemhi eva mhẹ, mhẹmhẹ li ọ li kpẹsẹ abọ myie eyọ, ọni ọ la myie mhẹ, a khi mhẹmhẹ ọgwho li ọ kpẹsẹ abọ myie, li shi ọni ọ ghyie mhe li ọ gaa kpẹsẹ abọ myie.³⁸Ijoni ọọ li, "Ọwẹnagbọ, eyẹ mẹ ọgbọ ni ọ rhi eva ẹẹ kwhu iọgbọ iyẹmhẹ ebe egbe kwa eyẹ vasẹ rhugwhu ọ, rharhi khi ọ vha rhọ khali eyẹ.'' ³⁹Ama Ijesu ọọ li, "Imhẹ vhasẹ kwu wẹ, rharhi khi a vha mẹ ọni ọ laa gbe akanya otọgbe elemhi eva mhẹ ni ọ la zẹ onobe mhẹ.⁴⁰Ọni ọ vha zẹ okwhẹ kpẹsẹ eyẹ uwi eyẹ li ọ kyia. ⁴¹ọ laa rhi ukolo amẹ na vhẹ daa rharhi khi u kyili uwi IKiristi, ingmaghyie mhi gwu na vhẹ, elele ọli o vha laa waa.⁴²Ọni ọ laa zẹ khi eni ikwukwu wẹ ẹna ni e lama shi mhẹ vhọ e denakwa, oo kha ti nẹẹ khi a zu ẹchẹ nofu shi ọ vhi urhui a pfi ọ lo elemhi okwu. ⁴³Obọ ẹ o kha laa rhẹ de, khyi ọli pfia. Oo kha ti nẹẹ khi u kachẹa lo aleghyie dala khi u rhi abọ eva lo owerhẹ, elemhi erhẹ ni e vha pfua. ⁴⁴Ekwhẹ ni e la ayọ e vha gwhu wẹ khi eni erhẹ lia pfua.⁴⁵O kha kyia khi owẹ li o laa rhẹ tsutsu dee, khyi ọli pfia. Oo kha ti nẹẹ khi u kyili ukhyila lo aleghyie dala awẹ eveveva e gba nẹẹ lo owerhẹ. ⁴⁶Ekwhẹ ni e la ayọ e vhaa gwhu, wẹ khi eni erhẹ lia pfua.⁴⁷O kha kyia ukpẹloe ni u zẹ li o kha rhẹẹ de, tọnyi ọlia. Oo kha ti nẹẹ khi u rhi ukpẹloe ogwho lo aleghyie dala u rhi ikpalo eva lo owerhẹ, ⁴⁸Ekwhẹ ni e la ayọ e vhaa gwhu, wẹ khi eni erhẹ lia pfua.⁴⁹Rharhi khi a laa kwu erhẹ shi ọgbọ kwu egbe. ⁵⁰Ugbhe o ti, ama oni ugbhe o kha ke wasẹ ọlẹlẹ ọlia, see o ke gwe lia nwu ẹtsẹkẹ? Vha kyili ugbhele ni egbe vhẹ, vha rhi ọpfọmhẹ rhaa khali egbe vhẹ.''

Chapter 10

¹

²Iọgbọ Ifarisisi e bhẹ bhuli ọli le ee nwu ọli fẹẹ ee mhilali egbọ, "O mẹẹ dea khi ọmọse ọ rhọ kwhu ugwhẹ ọli ni ọkpotso?'' ³Ọọ sọ vhọ, "See Imozisi ọ she shi na vhẹ vhi ushi?" ⁴Eẹ li, "Imozisi ọ lama khi ọmọse ọ kee kẹkẹ ebe ipfa ugwhẹa ni ọkpotso ishọyọ ọ chigbe kwhu ọ.''⁵"Rharhi idu vhẹ ni e zezeze li ọ te rhi oni ushi na vhẹ,'' Ijesu ọọ wẹ. ⁶"Ama rhọ te ituekẹle agbọ, Ishinẹgba ọkpotso ali ọmọse li ọọ lee ma.'⁷Rhahri ona ọmọse ọ la dobẹ ita ọli ali inyọ ọli ọ gẹẹ nwu ugwhẹ ọli, ⁸Ishọyọ wẹwẹ ava e ke kyila ijegbe ogwho, Iyọ, e vha ke gwe a kyili ava, ama ijegbe ogwho. ⁹Rharhiyọ, emeni Ishinẹgba ọ toma imhẹli ọgbọ ọ vala wẹa.''¹⁰Abhi e ke rhọ bhẹ vhi apfẹ, eni idibo ọ e gwe mhila ọli obodẹ ona. ¹¹wẹ, ''Ọni ọ laa kwhu ugwhẹ ọli ọ ke a mhọli ọkpotso ọvhese ọ she dọsẹ ọli vhi egbe. ¹²O ke kyia khi ọkpotso li ọọ vu apfẹ ugwhẹ ọli khi ọ ke ye ugwhẹ ovhese ọ she dọse abagwhoyọ.''¹³Iọgbọ e nwuno ivhie bhẹ ghyi ọ khi ọ kẹ rhi obọ chi wẹ, ama eni idibo ọ ee va nya wẹ vhi ukhomhi. ¹⁴Ama abhi o ke rhọ ga Ijesu ẹloe khi ee kwhu wẹ, egbe e vha nwu ọ pẹẹ, ọ ke ẹẹ wẹ, ''Vha dobẹ eni ikwukwu ivhie bhẹ bhuii mhẹ le, rharhi aleghyie Ishinẹgba uwẹ wẹ lọ.¹⁵mhi ngme khasẹ vhẹ, ọni ọ vha sheda myie aleghyie Ishinẹgba abhi ukwukwu ọmọ a vha mẹ emeni e rhi ọli laa lọ vhọ.'' ¹⁶Ọ rhue eni ivhiẹ shi abọ ọ pfi olema na wẹ abhi ọ li rhue wẹ shi abọ eyọ.¹⁷Abhi ọ ke rhẹe vuu, ọmọse ọgwho ọ na bhuli ọli ọ deigwha nali, ọ mhila ọli, ọọ li, ''Egbegbe Ọwẹnagbọ, Elọ mhi laa li na mhi rhọ dobẹ laa le ukwu agbọ ẹlẹnagbọagbọ. ¹⁸Ijesu ọọ li, "See u ke lia lu mhẹ ọni ọ ti? A vha mẹ ọni ọ ti sẹkẹnẹ khi Ishinẹgba lọgwho. ¹⁹U yẹsẹ eni ishi; 'Imhẹ gbe ugbee, imhẹ li odọsẹ, imhẹ do ighyiatọ, imhẹ myie ọtsẹli ighagha, imhẹ li ọgbọ le, rhi ojima ni ita ẹ ali inyọ ẹ."²⁰Ọni ọmọse ọọ li, ''Owẹnagbọ, ena kwu mhi she rhẹ wẹ ẹẹ gwhẹ te ẹrhẹghẹ na mhi te kyili akpeghenu.'' ²¹Ijesu ọa binọ oli ọ mhuẹ ighọli ọli. Ọọ li, ''Ingme ogwho li o kpọẹ le. U nwemaa rhi emeni u mhuẹ kwu a dẹẹ u rhọ kemhi ni enanya, u laa mhọli ẹpfue shi aleghyie. Ishọyọ u ke chigbe bhẹ laa kee rhẹẹ khali mhẹ." ²²Oni ingme o rhi abọ sha ọli; ayele li ọ ke rhọ vu, rharhi, ọ maa mhuẹ ọsuemhẹ nebu.²³Ijesu ọ bino a gasẹ ọọ li idibo ọli, "O maa laa nwunu khi enọsuemhẹ e rhọ lo aleghyie Ishinẹgba!" ²⁴Eni ingmemhi ena e nya idibo ọli aloa. Ama Ijesu ọ gwe ẹẹ wẹ, "Eni ivhiẹ, o maa laa nwunu khi e rhọ lo aleghyie Ishinẹgba! ²⁵Ukhomhi alakhumhi o rhọ te ukpẹloe agbede lase li o kẹlẹ dala ọnọsuemhẹ ọ rhọ lo aleghyie Ishinẹgba."²⁶Oo gaa nwemaa sha wẹ abọ li ee rhọ eẹ li egbe wẹ, " Okha kyia iyọ, ọgwho ọ ke laa pfue vhọ le shiọ?" ²⁷Ijesu ọ gwe bino wẹ ọọ wẹ, ''A khi ẹẹ li uwi ọgbọ o maa nwunu, ama obodẹ Ishinẹgba o vha nwunu pẹẹ. Rharhi Ishinẹgba ọ dobẹ a khyiẹlẹ ẹtsẹkẹ kwu." ²⁸Ipitẹ ọ kẹ nu ọli ngme, "Ghee eyẹ she gaa dobẹ ẹtsẹkẹ kwu eyẹ rhọ khali ẹ."²⁹Ijesu ọ li, ''Ingmaghyie mhi ngme khasẹ vhẹ. A vha mẹ ọni ọ dobẹ apfẹ ọ, ali inyọgwho ọli ni ikpotso ali emọse, ali ita ọli ali inyọ ọli, ali eni ivhiẹ ali ekẹ rharhi mhẹmhẹ ali oni usomhi Ishinẹgba, ³⁰ni ọ vha laa myie elele ewa ali inyọgwho emọse ali ikpotso, ali inyọ, ali ivhiẹ ali ekẹ nebu ali izokwhẹkpẹsẹ, asha egbhọ ishie oni agbona nena, ali agbọ ẹlẹnagbọgbọ. ³¹Ama ebubu wẹ eni e kpalo e la laa je oshimhi, eni e la oshimhi, e ke kpe alo.'³²E la atuodẹ, e shele jee Ijerusalemu, Ijesu ọ kpalo na wẹ. Oo nya eni idibo ọli aloa, eni e rhẹ khẹ wẹ oshimhi ulishi o nwu wẹ. Iyọ Ijesu ọ gwe rhue eni ogbe ali ava tanya ọ gwe gwu khasẹ wẹ emeni ọ lẹẹ mẹ egbe ukwukwu ẹrhẹghẹ ni ọa bhẹ: ³³''Vhaa mẹ khi eyẹ a shele je Ijerusalemu nena, a la laa ji Omyi Ọmọse abọa ni eni e kpeda ugamhi ali eni ikowẹ. E la laa gwu ọli ẹzọ ugbe e rhi ọli na iogbọ Ijẹtasi. ³⁴E la laa kee nwenyiẹ ọli isue, e tono etẹ kwu ọli, e rhi ite gbe ọli e chigbe gbe ọlia. Ama ogbẹlẹ ozi esẹ ọ gwe vue.''³⁵Ijemhisi ali Ijoni, imyi Izebedẹ, e bhẹ bhuli ọ le ni e rhọ eẹ li, ''Ọwẹnagbọ eyẹ a nono khi u khyiẹli ni eyẹ emeni eyẹ mhila ẹ kwu.'' ³⁶Ọọ wẹ, ''Elo vha nono khi mhi khyiẹ na vhẹ?'' ³⁷Eẹ li, ''Dobẹ eyẹ nu ẹ shitọ elemhi ikiki ẹ, ọgwho obita ẹ ọni ọ kpọẹ ọgọbọ e.''³⁸Ijesu ọ ke gwe sọ wẹ vho, "Vhavha yẹsẹ emeni vha mhila. Vha dobẹ te akpa na mhi te da laa da, ọa liyọ, vha dobẹ rhi egbe a myie Ibaptizimhi nabhi a la rhọ na mhẹ?'' ³⁹E sọ vhọ, eẹ li, ''Eyẹ dobẹ. Ijesu ọ ke sọ wẹ vho, ọọ wẹ, ''Akpa na mhi la te daa, lẹ vha la te da. Ibaptizimhi ni a laa rhọ na mhẹ lẹ vha li laa myie. ⁴⁰‘’Ama ọni ọ laa shitọ mhẹ obọ obita ọa liyọ obọ ọgobọ a khi mhẹmhẹ mhia zẹ ọ, ama eni a khyiẹlẹ ọli na li e mhọli ọli."⁴¹Abhi idibo ogbe ni e kpọẹ e ke rhọ suọ ona, ofu Ijemhisi ali Ijoni o ke gaa ẹẹ fu wẹ. ⁴²Ijesu ọ ke nyalu wẹ chi mama egbe ọọ wẹ, ''Vha yẹsẹ khi eni e mhasẹ a ni iọgbọ Ijẹtasi wẹwẹ li e pfi a gwese wẹ, eni e kyili ikatsu wẹwẹ li e mhasẹ a bhẹ.⁴³Ama a khi iyọ o ke gwe la li vhi iteteva vhẹ. Ọni ọa nono khi lẹẹ kyili ọkatsu iteteva vhẹ ọ nwẹmaa kpọ a kyili ọgamhẹ, ⁴⁴iyọ, ọni ọa nono odalo elemhi vhẹ ọ la kyili ogwhumha vhẹvhẹ kwu. ⁴⁵Rharhi khi Omyi Ọmọse ọ vha bhẹ khi a ga lẹ, ama khi lẹẹ ga agbọ, khi lẹẹ rhọ rhi ayẹmhẹ lẹ pfa ebubu shi ekẹ.''⁴⁶E ke bhẹ vhi Ijẹriko. Abhi lẹẹ ali idibo ọli e ke rhọ te Ijeriko vu ali iọgbọ ebubu, ọmọse ni a lu Ibatimiọsi ni omyi Itimaọsi ọọ la ayọ, ọ zalo ọọ mhila omhia, ọ shitọ ẹpfọ odẹ. ⁴⁷Abhi ọ rhọ suọ khi Ijesu ọnyi Inazarẹti lọọ, ọọ ke sọọse ọọ li ẹẹ li, ''Ijesu, Omyi Idevidi vhẹ elemhi mhe! ⁴⁸Iọgbọ ebubu ni e la ayọ e vanọ ẹẹ nyanọ ọni ọzalo vhi ukhomhi, eẹ li ọ koko unu ana. Ama li ọ rhọ sọọse nẹẹ, "Omyi Idevidi, vhẹ elemhi mhẹ!"⁴⁹Ijesu ọ nwu akwhọkwhọ ọọ li a nyalu ọli na lẹ. E nyalu ọni ọzalo, ẹẹ li, ''Mhodu! Vue ekẹ le! Ọ she a nyalu ẹ.'' ⁵⁰Ọọ gbe awulu pfia, ọ vu ekẹ le, ọ bhẹ bhui Ijesu le.⁵¹ọ ke sọ vhọ ọọ li, ''Elọ waa nono khi mhi khyiẹli nẹẹ?'' "Ọni ọzalo ọọ li, ''Ọwẹnagbọ, mhia nono khi mhi kee mato." ⁵²Ijesu ọọ li, "Kaa vuu. Irhọshiọ nu mhuẹ o she myie ẹ pfuese." Udomhija ọọ mato, ọ rhọ rhọ khali Ijesu vu.

Chapter 11

¹Nenaa, abhi e ke rhọ bhẹ vhi Ijerusalemu, e she ke chi mama evhuẹ Ibetfaji ali Ibẹtani, ukhomhi okpha olivi, Ijesu ọ ghyie idibo ọli ava lasee. ²Ọọ wẹ, ''Vha lo elemhi oni ẹvhue ona ni o salo gwhe eyẹ ena. Vha kha lee yẹsẹ a lo vhọ le, vha bhẹ la vhẹ akẹkẹtẹ ni a vha nya gwhe. Vha taghyiẹ ọli ghyi mhẹ. ³A kha mẹ ọni ọ mhila vhẹ, "Elọ vha khyiẹ ena? Vha li ẹẹ li, 'Ọnọmholi li ọa nọnọ ọli⁴E ke vuu e bhale a vhẹ khi akẹkẹtẹ a nwu oli zu obunuodẹ elase ufuodẹ ataghedeghede, Li e rhọ taghyie ọli. ⁵Iọgbọ egwho ni e mugha ayọ ẹẹ wẹ, "Eli vhaa khyiẹ, ni vha rha taghyiẹ ọni akẹkẹtẹ ọnaa?" ⁶E sọ wẹ vhọ abhi Ijesu ọ ghyie wẹ, eni iọgbọ e dobẹ wẹ vu.⁷Eni idibo ava e nwu ọni akẹkẹtẹ ghyi Ijesu e gweghyie iwulu wẹ kwurhugwhu ọli ni Ijesuu nya. ⁸Ebubu iọgbọ e naghyiẹ ede wẹa kwu ode, evhese e nyanọ igwuabọ erhẹ ni e nyanọ vhi elemhi ebui. ⁹Eni e kpalo nali ali eni e rhẹ khali ọ e sọọse, ''Otsumhi eyẹ! Izotena khi uwẹ ọni ọ rhi eva Ọnọmholi bhẹ. ¹⁰Izotena khi uwẹ eghyiele Idevidi ni ita eyẹ! Otsumhi eyẹ lẹ khi ọni ọ yagha nẹẹ!¹¹Ijesu ọ ke lo elemhi Ijerusalemu ọ lo elemhi owuka ọ bino ashaskhasha gasẹ a lẹ. Oni ẹrhẹghẹ ubi o she bi, ọ wolọ idibo ọli ma egbe ee jee Ibẹtani. ¹²Ogbe o ke gbe, ni e ke rhọ te Ibẹtani jele, okyiamhi o kee gbe ọọ.¹³Ọ te odonuẹ mẹ orhẹ ifigyi ni o ta ebe, ọọ bino ọ ni ẹẹ khi lẹẹ mẹ idomha vhi ukhomhi ọ. Abhi ọ ke rhọ bhẹ uji ọ, ọ vha mẹ ẹtsumhanẹkẹ vhi ukhomhi ọ sẹkẹnẹ ebe lọgwho. rharhi khi o vha kyila ẹrhẹghẹ ni oni erhẹ ifigyi ee rhẹ mọ nee. ¹⁴Ọ nu oni orhẹ ngme, ''Ọgbọ ọ vhaa gwe laa le ukpamhi oni orhẹ ona gwhe.'' Idibo ọli e suọ emeni ọ ngme.¹⁵E bhẹ vhi Ijerusalemu, ọ ke lo owuka le, ọ kee kwhu eni e la owuka ẹẹ dẹẹ ali eni e rhẹ dẹẹ lasele. Ọ tanọ itebu eni e rhi ikpaghọ lọghyiẹ ikpaghọ rhugwhu ali itekwu eni e rhi igbekwukwu dẹẹ. ¹⁶Ọ vha dobẹ ọgbọ tsua ẹtsẹkẹ ni a rhẹ dẹẹ te oni owuka a lase.¹⁷Ọọ wẹna wẹ ọọ wẹ, ''A vhẹẹ kẹkẹ ọli shi ekẹ, 'Apfe mhẹ la laa kee lu apfe olema ẹvhue kwu?'' Ama vha she rhi ọli mela ogba ighyiatọ. ¹⁸Abhi eni e kpeda ugamhi ali eni ikọwe e ke rhọ suọ emeni ọọ ngme, e kee nono abhi e li gbe ọlia. rharhi khi owẹna li o nya eni agbaa ni e legba aloa ulishi oo nwu wẹ. ¹⁹Ogbode o kha lee kwu, Ijesu ali idibo ọli e vu oni ẹvhue.²⁰E ke kyia dọsẹ lẹ lẹẹ ẹlẹ uzogbe, e bhale a vhẹ khi oni orhẹ ifigyi o te ukhomhi khakhaa nwu imhili ọ. ²¹ọ sato vhọ ọọ li, ''Ọwẹnagbọ, ghee! Orhẹ ifigyi ni u ke pfi unu na li oo mẹẹ khakhaa enaa.''²²Ijesu ọ sọ wẹ vhọ, ọọ wẹ, ''Vhaa mhuẹ irhọshiọ rhọ khali Ishinẹgba. ²³Ingmaghyie mhi ngme khasẹ vhẹ, ọni ọ laa nu oni ọkpha ona ngme, 'Vu ekẹ ana le khi u de pfilo ukwu,' khi ọ vhaa sheda bi ikhọkhọ vhi elemhi udu ọli, emeni vha ẹẹ li khi a mẹ, li Ishinẹgba ọ laa khyiẹlẹ.²⁴mhi ẹẹ vhẹ: Emeneni u pfi olema shi kwu, khi ulama khi uwẹ li o ke kyia, o laa kyili uwẹ. ²⁵U kha vue a pfi olema, u nwemaa yelea ẹbe ni u nwu ni iọgbọ, khi Ita ẹ ni ọ la elemhi aleghyie khi ọ li yele ingmobea nẹẹ abagwhoyọ. ²⁶Ama u waa sheda yelea ni ọgbọ, Ita ẹ ni ọ laa aleghyie ọ vha laa yelea nẹẹ.''²⁷E gwe liegbe bhẹ vhi Ijerusalemu. Abhi Ijesu ọ ke rhẹẹ kyia vhi elemhi owuka, eni e kpeda ugamhi ali eni ikọwẹ ali eni e womhẹ e bhẹ bhuli ọ le. ²⁸Eẹ li, ''Izemhi ọgwho u rha gbe eni ikanya ena? Ọgwho ọ rhi oni afu nẹẹ khi u rhọ kee gbe wẹẹ?''²⁹Ijesu ọọ wẹ, "Mhia mhila vhẹ ogbọ ogwho. Vha kha sọ mhẹ vhọ mhi laa gwu khasẹ vhẹ ọni ọ rhi oni afu na mhẹ na mhi rha gbe eni ikanya ena. ³⁰''Ibatizimhi Ijoni, obọ iọgbọ li oo mẹẹ te bhẹ laa khi elemhi aleghyie lọ? Vha sọ mhẹ vhọ."³¹E ke nu egbe wẹ lee epfuasẹ eẹ li, "Eyẹ khẹ khi, 'Aleghyie lọ,' ọ laa li ẹẹ li, See vhavha ke li lama shi ọ vhọ?' ³²Ama eyẹ khẹ khi obọ agbọ lọ, ulishi eni iọgbọ ọa nwu wẹ, rharhi khi wẹwẹ kwu ee gaa lama khi Ijọni ọbolẹ li ọ kyia. ³³E ke sọ Ijesu vhọ ni e rhọ ẹẹ li, "Eyẹ vha yesẹ.'' Ijesu ọ ke ẹẹ wẹ, ''Imha laa gwu na vhẹ afu ọna mhi rha gbe eni ikanya ená shiọ."

Chapter 12

¹Ijesu ọ rhi ekpita ẹẹ wẹna wẹ. Ọọ wẹ, ''Ọmọse ọgwho ọ gwa ishemhi, ọ gba ogba gasẹ ọli a lẹẹ, ọ tọ atekẹ ni a laa khyiẹlẹ enyọ. Ọ gwe tọ akpamhi shi vhọ ọ chigbe ngmomhi ọli ni eni ee gwa ikpamhi erhẹ. Ọ ke vuu ọọ lẹ asha odonuẹ. ²Erheghẹ ikhyiẹsẹ, ọ ghyie ọgamhẹ ọli bhuli eni ee gwa ikpamhi erhẹ eyọ khi e myie wẹ ikphamhi erhẹ ni e khyiẹsẹ nee ghyi lẹ. ³E nwu ọli, e gbe ọli, e kwhu o, ọ chigbe ẹẹ li ọ rhi abapfuẹ kee jee.⁴Abagwhoyọ ọ gwe ghyie ọgamhẹ ọvhese bhuli wẹ. E kwali ọli utse ukhomhi e chigbe yẹghẹ olia. ⁵Ọ gwe ghyie ọvhese, ọna li e ke gbea. Odẹ ogwho li ọọ rhi evhese ni ọ gwe ghyie te, e gbe egwho e egbolo eni e kpọẹa.⁶Oo khyie kpọẹ ukwhomhọgwho le ni ọ lẹẹ ghyie, ni ọ kyili omyi ọ ni ọ nwemaa ghọli ọli. Ọọ li, "E laa rhi ekpẹ ni omyi mhe.'' ⁷Ama eni ee gwa ikpamhi erhẹ eyọ eẹ li egbe wẹ, "Ọna li ọ laa le oni ukwu ona. Vha bhẹ khi eyẹ gbe ọlia, ishọyọ khi oni ukwu o kẹ kyili uwi eyẹ''⁸Li ee rhọ nwu ọli, e gbe ọlia, e pfi ọli te oni ogba a lase. ⁹Iyọ, elọ ọni ọ mhue oni ọgba ọ ke laa li? Rhẹmhi ọa bhale ọa pfuse eni ee gwa ikpamhi erhẹ eyọa ishọyọ ọ chigbe rhue ọli ni iọgbọ evhese.¹⁰Vhavha khyie li zẹ oni akẹkẹshekẹ ona? 'Ẹchẹ ni eni ea ma owa e khyie, o she mela ẹchẹ ni o nwu ukpowa mhuẹa. ¹¹Obọ Ọnọmholi li o te bhẹ, o maa nya eyẹ aloa."' ¹²Ee lẹẹ dua abhi e li nwu ọ, ama ulishi oni agbaa ni o legba oo lẹẹ nwu wẹ, rharhi khi e she yẹsẹ khi wẹwẹ li ọọ rhi oni ekpita ona nu ngme. Li ee rhọ pfi ọ shi ayọ ni e rhọ vuu.¹³E ke ghyie iọgbọ egwho elemhi Ifarisisi ali iọgbọ ni e rhẹ khali Ẹrọdu bhuli ọ khi wẹwẹ e rhọ te ingmemhi unu ọ rhi ushi nwu ọli obọ. ¹⁴Abhi e ke rhọ bhuli ọ eẹ li, "Ọwẹnagbọ, eyẹ yẹsẹ khi u waa rhi esọ a shi ọgbọ ekẹ, wẹ khi rhẹmhi u waa gbe ọgbọ a ni ọ gbọ. Odẹ Ishinẹgba lẹ u waa wẹna agbọ. O mẹ te odẹ ushi khi a rhọ zẹ oga ni Isiza laa khi o vha ti? Eyẹ zẹẹ, laa khi imhẹli eyẹ zẹẹ? ¹⁵Ama Ijesu ọọ yẹsẹ abọmẹmhẹ wẹ, li ọ rhẹ wẹ, See vha ke lia nwu mhẹ fẹẹ? Vha rhue oni ukpaghọ bhẹ khi mhi binọ ọli gwhe.''¹⁶Ee rhue ogwho ghyi Ijesu. Ọọ wẹ, "Arọkhọkhọ ali eva ọgwho a vi shiọ ena?'' Eẹ li, "Uwi Isiza lọ." ¹⁷Ijesu ọọ wẹ, ''Rhi uwi Isiza ni Isiza.'' u rhi uwi Ishinẹgba ni Ishinẹgba.'' Abọ li e ke sha wẹ.¹⁸Eni Isadusisi, ni ẹẹ khi a vha mẹ itiegwhivule, e bhẹ bhuli ọli le. Ee mhilali, eẹ li, ¹⁹"Ọwẹnagbọ, Imozisi ọ kẹkẹ ghyi eyẹ, 'Inyogwho ọgbọ ni ọmọse ọ kha gwhua khi ọ tsua ugwhẹ ọli pfia khi ọ vha vyia ọmọ, ọni ọmọse ọ rhue ọni ugwhẹ inyọgwho ọ, khi ọ vyialọ ivhiẹ shini ọni inyọgwhọ ọli.'²⁰Aa liyọ mẹ Inyọgwho emọse oshila; ọni ikyiatsolo ọ mhuẹ ọkpotso ọ deshi vhọ ọ gwhua, ọ vha vyia ọmọ. ²¹Ọzava ọ rhue ọni ọkpotso ọ gwe gwhua, ọ vha vyialọ ivhiẹ. Ozasẹ ọ gwe liyọ. ²²Apfishi ọzi oshila ọ vha li vyialọ ivhiẹ. Emeni e ke kposhimhi vhọ kwu ọni ọkpotso ọ li gwhua. ²³Ogbẹlẹ itiegwhivule, ni e ke vue, ugwhẹ ọgwho ọni ọkpotso ọyọ ọ laa kyia? Rharhi khi eni inyọgwho oshila, oshila e gaa mhọli ọli a ga.''²⁴Ijesu ọọ li, ''A khi emeni vha te pfi obọ a dọ khi ona, Rharhi khi vhavha yẹsẹ ebe Ishinẹgba ni o Pfuasẹ wẹ khi izẹmhi ọli? ²⁵Rharhi e kha te egwhi vule, e vha gwe a ye ugwhẹ wẹ khi rhemhi e gwe laa mhọli ikpotso, ama rhẹmhi e ke laa liabhi ighyiukọ ni e laa aleghyie.²⁶Obodẹ eni e gwhu ni e gwe vule, vhavha li te ebe Imozisi zẹẹ, emeni a mẹ elemhi ebui ni o too, abhi Ishinẹgba ọ li nu ọ ngme ni ọ rhọ ẹẹ li, "Mhẹmhẹ khi Ishinẹgba Ebulahamu, Ishinẹgba Aziki, ali Ishinẹgba Ijekopu?" ²⁷Ọ vha kyili Ishinẹgba ẹni e gwhu, ama eni e nyele. Rhẹmhi vha dọ ọlia.''²⁸Ọkwhumhọgwho vhi eni ikọwe ọ bhẹ a rhi esọ shi ingme ni ee ngme; rharhi khi ọọ mẹ khi Ijesu ọ gwabha sọ wẹ vhọ. Li ọ ke rhọ mhilali, ''Mhi gyhi ushi ni o gaa fu ukhomhi nẹẹ elemhi eni ishi kwu? ²⁹Ijesu ọọ li, ''Oni o fu ukhomi nẹẹ lẹ khi, 'Izulẹ vha rhi esọ shi ekẹ, Ọnọmhọli ni Ishinẹgba eyẹ, Ọnọmhọli ọgwho li ọ kyia. ³⁰U nwemaa rhi udu ẹ, ayẹmhẹ ẹ, ukpakomhi ẹ ali izemhi ẹ kwu a mhọli ighọli Ọnọmhọli ni Ishinẹgba ẹẹ.' ³¹Ushi ozi eva khi ona, 'U nwemaa mhọli ighọli ọgbọ nabhi ghyiẹ abhi u li mhọli ighọli egbe ẹ.' A vha gwe mẹ ushi nofu dala ena."³²Ọni akọwe ọọ li, ''Egbegbe, Ọwẹnagbọ! ingmaghyie li u ngme khi Ishinẹgba ogwho li ọ kyia, khi a vha mẹ ọvhese igwepfẹ ọ. ³³Khi e eyẹ rhi ukpakomhi eyẹ kwu mhọli ighọli ọ, ali iyẹsẹ eyẹ kwu, ali izemhi eyẹ kwu, eyẹ gwe mhọli ighọli ọgbọ nabhi eyẹ abhi eyẹ li mhọli ighọli egbe eyẹ, li o fu dala isomhopfa ali ilasobo.'' ³⁴Abhi Ijesu ọ ke rhọ mẹ khi ọ she sọ isọmhi ọtsẹgbhẹ, ọọ li, ''Aleghyie Ishinẹgba o vha nuẹ ata shi ẹ vhi egbe.'' Abhi a ke rhọ mẹ ona, a vha mẹ ọni ọ ke gwe jilẹ mhila Ijesu egbọ evhese dala ayọ.³⁵Ijesu ọ ke sọ wẹ vhọ, ni ọ rhọ la elemhi owuka ẹẹ wẹna, ọọ li, ''See eni ikowẹ e kẹ lia li ẹẹ khi ọni Ikiristi khi omyi Idevidi? ³⁶Idevidi lẹ obọ ọli, elemhi Ayẹmhẹ ni o Pfuase li ọ rhọ ngme, ni ọ rhọ ẹẹ li, 'Ọnọmhọli ọọ li Ọnọmhuẹmhẹ 'Shitọ mhẹ vhi obọ obita, apfishi na mhi rhọ rhi ẹbele ẹ a shi ẹ vhi ijiawẹ.' ³⁷Idevidi kpakpaa, ọ lu Ikiristi Ọnọmhọli', iyọ see ọ ke lia kyili omyi Idevidi? Ududumhi agbaa ni e rhọ gba e rhi egbenwumhẹ rhi esọ shi ọ vhi ekẹ.³⁸Abhi ọ ke rhẹẹ wẹna wẹ owẹna Ijesu ọọ wẹ, ''Vha rhi ẹgbhẹ kyia eni ikọwe egbe, ni ea nono khi wẹwẹ e kee chalọ ede ekẹ ali otsẹ atuokyi, ³⁹ali khi wẹwẹ e kee shitọ itekwu ni e yagha, yagha, vhi Ewuka ali itekwu enefu ni a la uliemhi. ⁴⁰E gwe a sha eni esọrhọ apfẹ, ea pfi elema ni e nuẹnuẹnuẹ khi agbọ e kẹ mẹ wẹwẹ. Iọgbọ enana ilopfua wẹ li o laa fu nẹẹ.⁴¹Ijesu ọ shitọ egbe akpachi ni a rhi isomhopfa ẹẹ kwulo vhi elemhi owuka; ọ bino iọgbọ abhi e li kwuno ikpaghọ ẹẹ shi elemhi oni akpachi. Iọgbọ ebubu ni e pfue, e tsua ikpaghọ nebu kwulo elemhi ọ. ⁴²Iyọ ọsọrhọ ọni anya oo gbe, ọọ bhale rhi ekpini eva shi vhọ, ni e liabhi ukọbọ.⁴³Ijesu ọ nyalu idibo ọ gba ni ọ rhọ ẹẹ wẹ, ''Ingmaghyie mhi ngme khasẹ vhẹ, ọni ọsọrhọ ọna li ọọ gaa rhi emeni e fu nẹẹ pfilo oni akpachi ona kwu. ⁴⁴Rharhi khi ọgbọ kwu rhẹmhi ọ te emeni ebu ni ọ mhuẹ rhue lasele, Ama ọni ọsọrhọ ọna, elemhi anya ọli, li ọ te rhue ikpaghọlọ ni ọ mhuẹ elemhi agbọ ọli kwu lasele ena

Chapter 13

¹Abhi Ijesu ọ ke rhọ te owuka ẹẹ vuu, ukwhumhogwho elemhi eni idibo ọ, ọọ li, ''Ọwẹnagbọ, binọ abhi echẹ ali ewa e somhote gwhe!" ²Ọọ li, "U she a mẹ eni ikpokpomhi ewa ena? A vha mẹ ẹchẹ ogwho ni o laa nya egbegbe ni o vha laa de pfia.''³Abhi ọ ke rhọ shitọ ukhomhi okpha olivi ni o salo gwhe owuka, Ipitẹ, Ijemhisi, Ijọni ali Adulo e bẹna mhilali, ⁴''Ngme khasẹ eyẹ ẹrhẹghẹ ni ogwho a rhọ laa mẹ eni ingme ena? Elọ o laa kyili ishẹfẹ ni o laa rhọ khasẹ abhi a li laa mẹ eni ingme ena?⁵Ijesu ọ ke lolo khasẹ wẹ, "Vha rhi ẹgbhẹ kyia khi ọgbọ ọ ke rhẹ vhẹ waa odẹ. ⁶Ebubu wẹ e laa rhi eva mhẹ bhẹ eẹ li, Mhẹmhẹ khi lẹẹ, e la laa lẹlẹ iọgbọ nebu wodẹ.⁷U khaa sokwu kha khọli waa suọ esọ okwhẹ, imhẹ yele, a nwemaa laa mẹ wẹ, ama ukpẹsẹ ọ vha rhamhi nee. ⁸Rharhi khi ẹvhue e laa kee kholi ẹvhue, eghyiele e ma nu eghyiele evhese vue. Ekẹ e la asha nebu kwuno a lono, ikwhumhi e le. Ena khi ituekẹle okwu itomhi.⁹Vha rhi ẹloe kpẹ. E la laa ji vhẹ abọa ni eni ea mhasẹ, a gwe la elemhi owuka gbe vhẹ. Vhaa laa mugha odalo Igovinọ ali eni ighyie rharhi mhẹmhẹ, khi o rhọ kyili ọtsẹ na wẹ. ¹⁰Ama a nwemaa kpọ laa rhue oni usomhi Ishinẹgba laa tsabọ vhi ẹvhue khi ẹvhue kwu.¹¹E kha rhẹ nwu vhẹ khi e rhẹ vhẹ na wẹ, imhẹ vha yele emeni vha laa ngme. Rharhi khi oni ẹrhẹghẹ oyọ, ememeni vha laa ngme a laa gwu ọli khasẹ vhẹ; a khi vhẹvhẹ vha laa kee ngme, ama Ayẹmhe ni o Pfuasẹ lọ. ¹²Inyọgwho ọ laa rhi inyọgwho ọli lo egwhi, abagwhoyọ ita ọ rhi ọmọ lo egwhi. Ivhiẹ e la laa ma nu ita wẹ ali inyọ wẹ vue e zẹ egwhi ni o gbe wẹ. ¹³Ọgbọ kwu ọ laa kee bishi elemhi vhẹ rharhi mhẹmhẹ. Ama ọni ọ sheda laa rhi egbe myie laa rhamhi ukpẹsẹ, ọgbọ ọyọyọ ọ laa kyili ọni a tsumhi.¹⁴Vha kha sheda mẹ khi emeni a gwhẹ ali opfuẹchiẹ o mugha asha ni o vha kha mugha (ọni ọa zẹ emeni a kẹkẹ ọ yẹsẹ limhi), eni e laa Ijudea ee na je ikhomhi ekpha, ¹⁵Ọni ọ la ukhomhi owa imhẹli ọ gwe kpẹla je elemhi owa, wẹ khi rhẹmhi ọa rhue ẹtsẹkẹ, ¹⁶Ọni ọ laa ishemhi imhẹli ọ gwe jele a rhue ode.¹⁷Ama epfua khi uwi ikpotso ni ea mẹ ali eni e rhi ivhiẹ shi egbe oni ẹrhẹghẹ oyọ! ¹⁸Pfi olema khi imhẹli o kyili ẹrhẹghẹ orhuẹ. ¹⁹Rharhi khi a laa mẹ ududumhi osue ni o kyia khi a vha kpọ mẹ gwhe ni a te tue oni agbona ekẹ le ena, ni Ishinẹgba ọ te ma agbọ ena, rhili a pfishi nena, obho, a vha chigbe a mẹ gwe laa mẹ yọ gwhe. ²⁰Sẹkẹnẹ khi rhẹmhi Ọnọmhọli ọ khyi eni egbẹlẹa, a vha kha mẹ ọgbọ ni ọ pfue ọ le, ama rharhi eni a zẹ, li ọ te kyhi eni e egbẹlẹa.²¹Ọgbọ ọ khi ẹẹ ghyiẹ, 'Ghee, ọni Ikiristi ọ laa ana! Ọa liyọ, 'Ghee, ọ laa ayọ!' Imhẹ lama shi ọ vhọ. ²²Rharhi khi Ikiristi ighagha ali ebolẹ ighagha e la laa lasele e rhi ishẹfẹ ali inyaloa a khasẹ, khi wẹwẹ e kẹ dobẹ lẹlẹ iọgbọ, o khẹ gba lọ, shi eni a zẹ a kha li ghagha wẹ. ²³Rhi ẹloe kpẹ! Mhii she ngme eni ingme ena khasẹ vhẹ shi ekẹ neni oni ẹrhẹghẹ o rhamhi.''²⁴Oni ududumhi osue oyọ o kha dọsẹ a lẹ, ọwẹ o laa bi ebilia, ukyi o vha gwe a gẹẹ, ²⁵Itata e te eda dena kwule, izemhi ni e la elemhi eda ea kee jighyi. ²⁶Ishọyọ e la laa mẹ khi Omyi Ọmọse ọ rhi ikiki ọli ali izemhi ọ te atutu a bhẹ. ²⁷Iyọ ọ laa ghyie ighyiukọ ọli khi e te asha enenene sanọ eni ọ zẹ, rhọ te asha ni ekẹ o te gbasẹ apfishi asha ni idane o kpẹsẹ.²⁸Vha te orhẹ ifigyi wẹna ẹgbhẹ. Igwuabọ erhẹ e kha sheda ta inu, li vha ke rha yese khi oruamẹ o she chi bhẹ. ²⁹Abagwhoyọ, vha kha sheda mẹ khi a mẹ ingme enana, li vha ke rha yẹsẹ khi o she bhẹ, o chi mama obunodẹ.³⁰Ingmaghyie mhi ngme khasẹ vhẹ, oni ozele ona o vha laa dọsẹ sẹkẹnẹ khi eni ingme ena kwu rhẹmhi a mẹ wẹ. ³¹Ekẹ ali eda e laa dosẹ, ama ingmemhi mhẹ e vha laa adosẹ gwhe. ³²Obodẹ oni ogbẹlẹ oyọ ali oni ẹrhẹghẹ oyọ, a vha mẹ ọni ọ yẹsẹ, o kha rhẹ kyili eni ighyiukọ ni e la aleghyie, ali ọni Ọmọ, sẹkẹnẹ khi ọni Ita lọgwho.³³Vha kee fẹ lololo, Vha rhi ẹloe kpẹ, rharhi khi vhavha yẹsẹ ẹrhẹghẹ ni o kyia. ³⁴Rhemhi o liabhi ọmọse ọgwho ni ọọ lẹ asha: ọọ vuu ọ rhi apfẹ ọli shi egamhẹ ọli vhi obọ, ọgbọgbọ ali akanya ọli. Ọọ li eni ea khẹ odẹ e kee fẹ lololo khi imhẹli e dobẹ ovhesẹ nwuno wẹ.³⁵Iyọ vha rhi ẹloe kpẹ! rharhi khi vhavha yẹsẹ ẹrhẹghẹ ni ọni ọdapfẹ ọ rhọ laa jele, ni ẹlogbode lọ, ni ẹlogbokheva lọ, ni ọkpa ọ gbhiẹghẹ lọ, ni ẹluzogbe lọ vhavha yẹsẹ. ³⁶Ọ kha liyọ bhẹ udomhija, imhe vha dobẹ ọli bhẹ a vhẹ khi ovhẹsẹ o nwuno vhẹ. ³⁷Emena mhi ngme vhẹ lẹ mhi ngme ọgbọ kwu ''Vha rhi ẹloe kpẹ!''

Chapter 14

¹Egbẹlẹ eva li o ke kpọẹ ni a rhọ lẹẹ khyiẹli uliemhi irhuedọsẹalẹ ali uliemhi ukphakpha ni a kpokolo. Eni e kpeda ugamhi ali ikọwe ee bẹna e mhasẹ abhi e li lẹ nwu IJesu gbea. ²Ama a khi ẹrhẹghẹ uliemhi, rharhi khi o ke pfi ozugwhu iteteva eni iọgbọ.''³Abhi IJesu ọ ke rhọ bhẹ vhi elemhi Ibetani apfẹ Isamọni ọnẹfafe, ọ ke shitọ itebu lee emenale, ọkposto ọgwho ọ bhẹ bhuli ọ le ni ọ tsua akpachi itulale amẹ ni o ghalẹ, ghalẹ. Ọọ ke kweghyie ọlia ọ kwu rhugwhu ọ vhi ukhomhi. ⁴Oo rhi ofu fuu iọgbọ egwho. E kee la ifuabọ ẹẹ ngme eẹ li, "Elọ ọ nwemaa li ona opfu kwa shi ena?" ⁵Aa kha rhi oni itulale ona dẹẹ dosẹ ipomhi uye ali igbe, a rhi eni ikpaghọ kemhi ni enanya '' Ee luese ọni ọkpotso.⁶Ama IJesu ọ ke ẹẹ wẹ, '' Vha dobẹ ọ shilẹ. Elọ vha kphakpha li a shi? Ọ she khyiẹli emeni e somhote na mhẹ. ⁷Ẹrhẹghẹ kwu li enanya e rhọ nu vhẹ a la, ẹrhẹghẹ ni o gwhẹ vhẹ vha rhọ khyiẹli onaghyie a na wẹ, a khi ẹrhẹghẹ kwu vha rha mẹ mhẹ. ⁸Ọ she khyiẹli emeni ọ dobẹ: Ọ she kwu ovhi rhugwhu mhẹ shi irhọtọ mhẹ. ⁹Ingmaghyie mhi ngme khasẹ vhẹ, asha ni a la laa ngme oni ingmemhi Ishinẹgba ona ukhomhi ekagbọ ona kwu, emeni ọni ọkpotso ona ọ khyiẹli ena a la laa kee rhi ọli sato ọ vhi egbe.''¹⁰Iyọ IJudasi Iskariọti, ukwhumhọgwho eni ogbe ali ava, ọ vu bhuli eni e kpeda ugamhi khi lẹ rhọ rhi ọli na wẹ nwu. ¹¹Abhi eni e kpeda ugamhi e ke rhọ suọ, egbe e nwu wẹ shi ọ e shi obọ khi wẹwẹ laa rhi ikpaghọ nali. Li ọ ke rha nono imasha ni ọ rhọ ji ọli abọa na wẹ.¹²Ogbẹlẹ ikyiatsolo uliemhi ukphakpha ni a kpokolo, ni ushi o ngme khi a rhọ rhi oke lasẹ obo vhi oni uliemhi irhuedosẹalẹ, idibo Ijesu eẹ li, "Ashio waa nono khi eyẹ khyiẹlẹ nẹ nu la laa le emenale irhuedọsẹalẹ?" ¹³Ọ ke ghyie ikwhumhi ava elemhi eni idibo ọli ọọ wẹ, ''Vha lo oni elemhi ẹvhue ona vha laa mẹ ọmọse ni ọ tsua akhe amẹ. Vha rhọ khali ọ. ¹⁴Apfẹ ni ọ laa lo eyọ, vha rhọ khali ọli lo vhọ, vha ẹẹ li ọni ọ mhuẹ oni apfẹ, ''Ọni Ọwẹnagbọ ọọ li, "Mhi gyhi owa na mhi laa kwushi na mhi la laa nu idibo mhẹ la le emenale uliemhi irhuedọsealẹ?"¹⁵Ọ la rhọ khasẹ vhẹ ududumhi elemhi owa vhi oweda ni a kwhẹse ni a she nwegbe shi ekẹ. Vha khyiẹli ayọ shi ekẹ ni eyẹ. ¹⁶Eni idibo ọli ava e vu ni e rhọ ẹẹ je oni evhue; e bhale a vhẹ ẹtsẹkẹ kwu abhi ọ kpọ le li ngme ọ khasẹ wẹ eyọ, e ke khyiẹli emenale uliemhi irhuedọsẹalẹ shi ayọ.¹⁷Abhi ogbode o ke rhọ ẹẹ le, ọ rhi eni ogbe ali eva ma egbe bhẹ. ¹⁸Abhi e ke rhọ la ukhomhi itebu lee emenale IJesu ọọ wẹ, '' Ingmaghyie mhi ingme khasẹ vhẹ,, ukwumhọgwho elemhi vhẹ abhi vha li nu mhẹ a le emenale ena ọ laa rhẹ mhẹ dẹẹ.'' ¹⁹Egbe e pfọ wẹwẹ kwua, iyọ ukwhumhọgwho, gwho, gwho, ọ kee mhilali, Mhẹmhẹ lọọ?''²⁰IJesu ọ sọ wẹ vhọ ọọ li,'' Ukwhumhọgwho elemhi eni ogbe ali ava lọ, ọni ọ nu mhẹ rhi ukphakpha a sọmhi atasa ogwho. ²¹Rharhi khi Omyi Ọmọsẹ ọ la rhọ khẹ odẹ ni Ibabo o ngme obodẹ ọli. Ama epfua khi uwi ọni ọgbọ ni a te ikpa ọli rhi Omyi Ọmọse dẹẹ! A vha vyia li lọ li o kha somhi nẹẹ,''²²E ke lee emenale, IJesu ọ rhue ukphakpha, ọ zẹ ọte shi vhọ, ọ gbọkhyia. Ọ rhue na wẹ ọọ wẹ, "Mọ ona, Ijegbe mhẹ khi ona.'' ²³Ọ rhue ukolo, ọ kphẹmhi shi ọ, ọ rhue na wẹ, wẹwẹ kwu e gaa te vhọ da. ²⁴Ọọ wẹ, Ona khi olia mhẹ ni o kyili uwi alamanegbe, ọlia ni a kwu lase ni agbọ nebu. ²⁵Egbegbingme mhi gwu khasẹ vhẹ, imha gwe laa da oni onyọ ona sẹkẹnẹ oni ogbẹlẹ na mhi ke gwe laa da ọli oni ogbọ vhi aleghyie Ishinẹgba.''²⁶Abhi e ke rhọ to uwolo pfuse, e ke vu je okpha Olivi. ²⁷Ijesu ọọ wẹ, ''Vhevhe kwu vha laa na kwa rharhi mhẹmhẹ, Rharhi khi a kẹkẹ ọ shi ekẹ, "Mhi la rhi ẹtsẹkẹ li ọni ọrisumhale iyọ eni isumha e vẹ kwa."²⁸Ama mhi kha vue, mhi la kpalo vhi igalili khẹ vhẹ. ²⁹Ipitẹ ọọ li, ''Agbọ kwu e kha rhẹ dena kwa, mhẹmhi imha vu.''³⁰Ijesu ọọ li, ingmaghyie lẹ mhi ngme khasẹ vhẹ, amyiọsẹ neni okpa ogbhiẹghẹ ite eva, u laa khyie mhẹ ite esẹ." ³¹Ama Ipitẹ ọọ li, "O kha rhẹ kyili egwhi mhi laa gwhu rhọ khali ẹ, imhaa khyie ẹ.'' Iyọ wẹwẹ kwu e gaa li shi oni obọ.³²E ke bhẹ vhi asha ni aa lu Igetisẹmani, IJesu ọọ li idibo ọli, ''Vha shitọ ana khi mhi laa pfi olema." ³³Ọ rhue Ipitẹ, IJemhisi, ali IJọni ma egbe, ni ọ rhọ gbasẹ ẹchọ ọ la ududumhi ọkhekhegbea. ³⁴Ọọ wẹ, "Avhagwhu mhẹ o la ududumhi osue, nabhi ọa pfi egwhi, vha la ana khi vha rhi ẹloe kpẹ.''³⁵IJesu ọ chi je odalo ukwukwu ọ, ọ de je ekẹ, ọọ pfi olema, o kha lẹẹ gba lọ, khi oni ẹrhẹghẹ ona o kha dọsẹ mhẹ a lẹ. ³⁶Ọọ li, Ita, a vha mẹ emeni u waa dobẹ a khyiẹlẹ. Rhue mhẹ oni akpa ona odẹ le. Ama a khi abhi o gwhẹ mhẹ, abhi o ghọli ẹ lọ.''³⁷Ọọ liegbe bhẹ ọ bhale a vhẹ khi ovhesẹ o nwuno wẹ, ọ ke ẹẹ li Ipitẹ, ''Isamọni, ovhesẹ li o nwu ẹ ena? U waa gaa li dobẹ kwu ovhesẹa ukwukwu ẹrhẹghẹ? ³⁸Kwu ovhesẹa khi u pfi olema khi u ke de lo ọnwufẹẹ. O gaa ghọli oni ayẹmhẹ, ama oni ijegbe o lọsẹ ọli.'' ³⁹Ọ gwe vue vu ọa pfi olema, ọ gwe ngme ingme ni ọ kpọ ngme.⁴⁰Ọ gwe liegbe bhẹ ọ bhale a vhẹ khi ovhesẹ o gwe nwuno wẹ, rharhi khi ikpalo wẹ e shee khọsẹ wẹ e vha gwe yẹsẹ emeni ee ngme. ⁴¹gwe bhẹ utozi esẹ ọọ wẹ, ''Rhemhi vha khyie lia vhesẹshi vhaa vhiẹmhiaa? Osomhi! Oni ẹrhẹghẹ o she bhẹ. Binoo! A she rhi Omyi Ọmọse ni elingmobe dẹẹ. ⁴²Vu ekẹ le, khi eyẹ vu. Ghee, ọni ọ rhẹ mhẹ dẹẹ ọ she chi mama ana.⁴³Obobobọ, abhi ọ khyie li ngme eyọ, Ijudas, ukwhumhọgwho elemhi eni ogbe ali eva, ọ she bhẹ, ali iọgbọ nebu ni e te obọ eni e kpeda ali eni ikọwe ali eni e womhẹ bhẹ, e chino ifẹdo ali ikpokpo rhọ khali ọ. ⁴⁴Nena ọni ọ rhọ li dẹẹ ọ she rhi ishẹfẹ na wẹ, ọọ wẹ, Ọna mhi sheda laa pfipfi unu, lẹ lọ. Vha nwu ọ vha rhi ẹloe kpẹ ọ vhi egbe nwu vu.'' ⁴⁵Abhi Ijudasi ọ ke rhọ bhẹ ayayayọ ọ le bhẹ bhui Ijesu le kpholo, ọọ li, ''Ọwẹnagbọ!'' ọ pfipfi ọli unu. ⁴⁶li e rhọ kwu abọ nwu ọli, e nwu ọ.⁴⁷Ama, ukwhumhọgwho elemhi wẹ ni ọ mugha egbọayọ ọ ji ọfẹdo ọ bẹ ọgamhẹ ọni ọ kpeda ugamhi esọa. ⁴⁸Ijesu ọọ wẹ, ''Rhemhi vha bhẹ bhui mhe le abhi agyiagwuda, vha chino ifẹdo ali ikpọkpo rhọ laa nwu mhẹ ?" ⁴⁹Abhi mhi rhọ nu vhe la ẹrhẹghẹ kwu, na mhi rhọ ẹẹ wẹna vhẹ vhi owuka, vhavha ke nwu mhẹ. Ama rhemhi a li na mẹ ọ khi akẹkẹshekẹ o kẹ tsẹ. ⁵⁰Eni e gaa nu Ijesu la eyọ kwu e vẹ kwa.⁵¹ọnọghọdọ ọgwho ni ọ sọ ode na vhiẹnẹ vhiẹnẹ; ọọ rhẹẹ khali ọ. e nwu ọ ama ⁵²ọ dobẹ oni ode na vhiẹnẹ,vhiẹnẹ na wẹ ọ rhi irhumheba na pfia.⁵³E nwu Ijesu bhuli ọni ọ kpeda ugamhi. Eni e kpeda ugamhi kwu ali eni ikọwe ali eni e womhẹ ee le legba gasẹ ọ. ⁵⁴Oni ẹrhẹghẹ ona Ipitẹ ọ rhi ẹfefe shi ekẹ rhẹẹ khali ọ, gaa apfishi atukpapfẹ ọni ọ kpeda ugamhi. Ọ nu eni e khẹ odẹ shitọ asha ni e lẹẹ khase erhẹ.⁵⁶Nenaa Eni e kpeda ugamhi ali oni agbaa kwu ee lẹẹ nono ọtsẹ ni a rhọ nwu ọ khi wẹwẹ e kẹ mẹ abhi wẹwẹ e li gbe ọlia. Ama khi e vha mẹ. ⁵⁵Agbọ ebubu e pfi ọtsẹ ighagha nebu nwu ọ ama e vha de unu ọgwho.⁵⁷Egwho e chi eke vue ni e rhẹẹ myiono otsẹẹ ighagha gbe ọ; eẹ li, ⁵⁸"E eyẹ suọ ni ọ rhẹẹ ngme, "Mhi laa gwọghọ oni owuka ona ni a rhi abọ ma, ogbẹlẹ ozi eṣẹ mhi rhi abọ ma ovhese." ⁵⁹Ni e rhẹrhẹ myie eni ọtsẹ ena e vha khyie de unu ọgwho.⁶⁰Ọni ọ kpeda ugamhi ọ ke te ifuabọ wẹ vue ni ọ rhọ mhila IJesu, ''U waa mhuẹ emeni u waa sọ? Uu li suọ ọtsẹ ni eni iọgbọ ena e myie gbe ẹ ena?'' ⁶¹Ama rhẹmhi ọ lee pfi wẹ esọa. Ọni ọ kpeda ugamhi ọ gwe mhilali ogbọ ọọ li, Ghyiẹ khi ọni Ikiriṣti, Omyi ọni a zọte naa?'' ⁶²IJesu ọọ li, '' Mhẹmhẹ lọọ. U la laa mẹ Omyi Ọmọse ni ọ shitọ obọ obita izemhi ni ọ rhọ te atutu nẹẹ eda bhẹẹ''⁶³Ọni ọ kpeda ugamhi ọ kyiọlọ awulua shi egbe ọli vhi urhui, ọọ li, ''E eyẹ khyie lia nono etsẹẹ nenaa? ⁶⁴Vha she suọ unu ni ọ pfia. Elọ vha ke khọkhọ shiọ?'' Wẹwẹ kwu ee gaa luese ọ abhi ọni a kha gbea. ⁶⁵Egwho e tono etẹ kwu ọ e gwese ọli alo e ke rhi ẹtsẹkẹ ẹẹ li ọ eẹ li, ''Bọbọbọ ọgwho ọa li ẹ yọ? Eni e ichoja e rhue ọli a gbee.⁶⁶Abhi Ipitẹ o li la atukpapfẹ eyọ, ọgamhẹ ọmọmoshi ọni ọ kpeda ọgwho ọ bhẹ bhuli ọli le. ⁶⁷Ọ mẹ Ipitẹ khi ọ mugha ẹẹ khasẹ erhẹ, ọ bino ọli lolo. ọọ li, ''Uu li nu Ijesu Inazarẹti kyia.'' ⁶⁸Ama ọ cha, ọọ li, ''Imha yẹsẹ wẹ khi rhẹmhi suọ vyie emeni u waa ngme pẹẹ.'' Li ọ rhọ vu ayọ le ni ọ rhọ lo elase.⁶⁹Ama ọni ọgamhẹ ọnọmoshi ọ mẹ ọli ọ gwe ẹẹ li eni e mugha ayọ. ''Ọnọmọse ọna ọ li la eni e rha khali ọ!'' ⁷⁰Ọ gwe cha. Oke li kekeke eni e mugha ayọ ee li eẹ li Ipitẹ, "Ingmaghyie uu laa, rharhi khi ọnyi igalilii li u kyia"⁷¹ogwhumhi li ọ kee rhẹ sọ wẹ vhọ, ''Imha mẹ yẹsẹ ọni ọmọṣe ọna wẹ khi rhẹmhi yẹsẹ emeni vhaa ngme.'' ⁷²Ayọ ọkpa ọ gbhiẹghe utozi eva. Ipitẹ ọ chigbe sato ingme ni Ijesu ọ ke ngme khasẹ ọli; ''Neni ọkpa ọ gbhiẹghe ite eva, u la khyie mhẹ ite esẹ.''Li Ipitẹ ọ rhọ gbe akhe ivyiẹa ni ọ rhẹ vyiẹ.

Chapter 15

¹Utsutsu ogbeẹ tsunẹ eni e kpeda ugamhi ali eni e womhẹ ali eni ikọwe ali eni Isaẹdiri ni ee mhasẹ. E fali Ijesu e rhue ọli vu. E ke rhi ọli ghyi Ipaleti. ²Ipaleti ọ mhilali, "Ghyiẹ khi oghyie eni IJusi"? Ọ sọ vhọ ''Ghyiẹ li u ngme yọ eyọ." ³Eni e kpeda ugamhi e rhi ishi nebu nwuno Ijesu.⁴Ipaleti ọ gwe mhilali '' Uu waa sọ vhọ? U waa mẹ ishi nebububu ni e rha nwu ẹ nena? ⁵Ama Ijesu ọ vha degbe sọ Ipaleti vhọ, ona o gaa khekhe ọli egbea.⁶Nena ẹrhẹghẹ uliemhi rhẹmhi Ipaleti ọ kpọ a rhue ogwhumha ọgwho abọa, ogwhumha ni e lama khi a rhue obọa na wẹwẹ. ⁷Eni igwhumha ni ee vha ẹẹ suọ esọ, elemhi eni e gbe ugbee ni e la vhọ, ọmọse ọgwho ọ la ni ẹẹ lu Ibarabasi. ⁸Eni iọgbo e bhui Ipaleti le eẹ li khi ọ khyiẹ na wẹwẹ abhi ọ kpọ li khyiẹ na wẹwẹ ẹrhẹghẹ ni o dọsẹ.⁹Ipaleti ọ sọ wẹ vhọ ọọ wẹ, ''Vhaa nono khi mhi rhue oghyie Ijusi abọa na vhẹ?" ¹⁰Rharhi khi ọ yẹsẹ khi ibishelemhi li eni e kpeda ugamhi e rhọ kpọ nwu Ijesu ghyi ọli. ¹¹Eni e kpeda ugamhi e nwuasẹ oni agbaa khi e li ẹẹ li khi ọ wolọ Ibarabasi abọa na wẹwẹ.¹²Ipaleti ọ gwe sọ wẹ vho ọọ li, ''See mhi ke a li oni oghyie IJusi?" ¹³E gwe sọọse, "Tanọ ọli manọ!''¹⁴Ipaleti ọọ wẹ, "Mhi gyhi onobe ni ọ mẹẹ khyiẹ?'' E gwe sọọse shi ọ.'' Tanọ ọli manọ" ¹⁵Iyọ Ipaleti ọ lẹẹ nono khi lẹ rhi egbe nwu oni agbaa, li ọ rhọ wolọ Ibarabasi abọa na wẹ. Ọ rhi itele gbe Ijesu ọ chigbe rhi ọli na wẹ khi e rhọ tanọ manọ.¹⁶Eni ichoja e rhue ọli lo elemhi oni atukpapfe ( ogba ichoja), e nyalu eni igbhogbho eni ichoja kwu. ¹⁷E rhi awulu atuekẹ ni o gbe ekheliẹ sọ Ijesu, e vhali arhu igba e rhọ gwese ọ vhi ukhomhi. ¹⁸E kee tsẹ ọli, "Moo, oghyie Ijusi!"¹⁹E rhi ebui gbanọ ọli ukhomhi e tono etẹ ẹẹ rhugwhu ọ. E deigwha ẹẹ nali. ²⁰Abhi e ke rhọ rhi ọli li egyia pfuse, awulu ekheliẹ ni e kpọ rhọ sọ, li e gweghyie ọli e rhi uwi ọlia sọ ọli, e rhue ọ vu lẹẹ tanọ manọ. ²¹Ọni ọ te asha lẹẹ je e rhi akanya na, ọmọse ọgwho ni aa lu Isamọni ọnyi Isirini (ita Alẹzẹda ali Irufusi); e rhi izemhi nwu ọ khi ọ tsua oni ọgbagala Ijesu.²²Eni ichoja e ke rhue Ijesu bhẹ vhi asha ni aa lu Igogota ( abhi o ngme lẹ khi Asha ni ikhomhi ilimhi ea la). ²³E rhi onyọ nali ni aa rhi ugala ma, ama ọ vha da ọli. ²⁴E ke tanọ manọ e kemhi iwulu ọli e pfi etsẹ shi vhọ khi wẹwẹ e yẹsẹ abhi oo rhamhi achoja ọgwhọ, gwhọ, gwho.²⁵O she ke rhamhi ẹrheghẹ ọkwulọkwu ozi itili abhi e rhọ tanọ manọ. ²⁶E rhọ shi ọli ẹfẹ e ẹkẹkẹ ushi ni o nwu ọ, "OGHYIE ENI IJUSI" ²⁷E tanọ ighyiatọ ava ma Ijesu egbe, ọgwho ọ la vhi obita, ọgwho ọ la vhi ọgobọ. ²⁸Abhi ebe ni o pfuasẹ o ngme li o tsẹ, A lolo ọli gboghyiẹ eni e gbushia.²⁹Eni e dọsẹ lẹẹ lẹ ee ka ọli, e jigyhi ukhomhia eẹ li, ''Aha! '' Ghyiẹ ni u waa ẹẹ khi u la gwọghọ owuka u gwe ma ọli elemhi elẹ esẹẹ. ³⁰Tsumhi egbe ẹ khi u te oni ọgbagala ona kpiale shiọ!''³¹eni e kpeda e gwe li rhi ọli nu egbe wẹ li egyia, ali eni ikọwe, ee li ẹẹ li, ọọ lẹẹ tsumhi iọgbọ evhese, ọ kha dobẹ abhi ọ li tsumhi egbe ọ. ³²Ọni Ikiristi, oghyie Izulẹ, te oni ọgbagala kpiale shiọ, khi eyẹ kẹ lama shi ẹ vhọ.'' li ishi eni a tanọ manọ gboghyiẹ ọli e li zẹ onobe ọli.³³Ẹrhẹghẹ ọkwulọkwu igbe ali eva ẹlogota, ubili o bi ukhomhi oni aloekẹ oyọ kwu rhili apfishi erhẹghẹ ọkwulọkwu esẹ ẹlogbode. ³⁴Oni ẹrhẹghẹ ọkwulọkwu esẹ ẹlogbode Ijesu ọọ rhi urhui ni o ze sọọse, ("Eloi, Eloi lama sabaachtha ni?") abhi o ngme khi, ''Ishinẹgba mhe, Ishinẹgba mhe, see u ke li khyie mhẹ?" ³⁵Egwho ni e mugha ayọ e ke suọ, eẹ li, ''Vhavha suọ, o she a nyalu Ẹlaja.'³⁶Ọgwho ọ na, ọa pfuẹ isoso kwu onyọ, e sọ unu ugwhagha vhọ, shi ọ vhi unu khi ọ da ọli. ọni ọmọse ọọ li, ''Eyẹ kee bino ọ ni Ẹlaja abhi ọ li laa rhue ọli kpiale." ³⁷Ijesu ọ gwe rhi urhui ni o ze sọọse ọ chigbe gwhu. ³⁸Ode ni a rhọ ta vhi ukhomhi owuka o gbe khyiẹ eva rhọ te ukhomhi ọ apfishi uji ọ.³⁹Abhi ọni ọ kpeda ni eni ichoja ni ọ mugha ẹ bino IJesu ọ ke mẹ odẹ ni Ijesu ọ te gwhu, ọọ li, ''Imgmaghyie ọni ọmọse ọna Omyi Ishinega li ọ kyia.'' ⁴⁰Ikpostso egwho e tanọnyanọ ẹẹ bino ọ. Wẹwẹ khi Imeli Imadalini, ali Imeli (inyọ Ijemhisi ni ọ keke ali Ijosẹs) Ali Isalomẹ. ⁴¹Abhi ọ rhọ la elemhi Igalili e rhọ ẹẹ khali ọ, ee kpaghyiẹ ọli obọ. ikpotso evhese nebu e li rhọ khali ọ je Ijerusalemu.⁴²Abhi ogbode o ke rhọ le rharhi khi o kyili ogbẹlẹ inwegbe khe, ogbele ivhẹmhia. ⁴³Ijosefu ọnyi Arimatia ọ bhẹ vhi ayọ, ọ kyili oni a rhi ekpẹ na elemhi ikatsu, ni ọ mugha ẹẹ khẹ Aleghyie Ishinẹgba. Ọ mhọli udu lo bhuli Ipaleti khi ọ rhi olimhi ọli na lẹ a tọ. ⁴⁴Oo nya Ipaleti aloa. Ni ọ rhọ suọ khi Ijesu ọ she gwhu, ọọ ke nyalu ọni ọ kpeda ni ichoja ni ọ rhọ mhila ọli ingmaghyie ni Ijesu o she gwhu.⁴⁵Abhi ọ ke rhọ te unu ọni ọ kpeda ni ichoja suọ khi ọ she gwhu, ọọ li a tsua oni olimhi Ijesu ni Ijosẹfu. ⁴⁶Ijosẹfu ọ she dẹẹ ode ni o li vhiẹnẹ vhiẹnẹ. ọ te ukhomhi ọgbagala tsua ọli kpiale, ọ rhi oni ode na vhiẹnẹ vhiẹnẹ kwhuli ọli, ọ tsua pfilo uji ni a tọ shi elemhi ẹchẹ. Ọ gheghe ẹchẹ gwese unu oni uji ⁴⁷Imeli Imadalini ali Imeli ni inyọ Ijosẹsi e mẹ asha ni a rhi IJesu tọ.

Chapter 16

¹Abhi ogbẹlẹ Ivhiẹmhia o ke rhọ dọsẹ, Imeli Imadalini ali Imeli ni inyọ Ijemhisi ali Isalomẹ, ee dẹẹ itulale khi e rhaa tono ọ vhi egbe abhi a li olimhi. ²Utsutsu ogbeẹ see, ogbẹlẹ ikyiatsolo vhi elemhi uka, e je oni uji abhi ọwẹ o ke rhọ lasele.³Ee li ẹẹ li egbe wẹẹ, "Ọgwho ọ laa gheghele oni echẹ ni o la unuodẹ oni ujia ni eyẹ?" ⁴E kee bino, e mẹ khi a she gheghele oni eche vhi odẹa, ni o kyia khi o maa gba.⁵E ke lo oni uji e bhale a vhẹ ọnọghọdọ ni ọ rhi itsua opfopfo kwhẹ, ọ shitọ opfọni obita. o nya wẹ aloa. ⁶Ọọ wẹ, "Imhẹ vha nu ulishi. Ijesu ọnyi Inazarẹti ni a tano manọ vhaa nono. Ọ she te egwhi vue! ọ vha la ana. Bino asha ni a rhọ tọ. ⁷Ama vha kee lẹẹ, vha kaa gwu khasẹ idibo ọli ali Ipitẹ khi ọ she kpalo na vhẹ a je Igalili. Ayọ vha bhẹ laa vhẹ ọ abhi ọ ke kpọ le gwu na vhẹ eyọ."⁸E te oni uji na lase; egbe e kphele wẹ o nya wẹ aloa. E vha mhuẹ emeni e gwu khasẹ ọgbọ pẹẹ rharhi khi ulishi oo nwu wẹ.⁹Utsutsu ogbeẹ ogbẹlẹ ikyiatsolo vhi elemhi uka, abhi ọ ke rhọ te egwhi vue, ọ kyiatsolo rhi egbe ọ khasẹ Imeli Imagdalini, ni ọ ke te egbe ọli kwhu iyẹmhẹ ebe oshila kwa. ¹⁰Ọ vu ni ọ rhaa ngme khasẹ eni e nu ọli la, ni e khyiele la ọrhọ ni ee vyiẹ. ¹¹E suọ khi ọ la agbọ khi ọ she rhi egbe ọ khasẹ ọli, ama e vha lama shi ọ.¹²Abhi a ke rhọ mẹ ena nee, ọ gwe rhọ te odẹ ovhese rhi egbe ọli khasẹ iọgbọ evhesẹ, abhi e li lẹẹ asha. ¹³E ke vu a ngme khase idibo ọli ni e kpọẹ ama e vha lama shi ọ.¹⁴Ijesu ọ ke degbe rhi egbe ọli khasẹ eni ogbe ali ọgwho abhi e li rhi egbe gbhegbhe itebu, ọ kphẹta wẹ shi umha mhuẹ irhọshiọ ali udu ni o whomhẹ ni e zẹ, rharhi khi e vha lama shi ingmemhi itiegwhivule ni e gwu khasẹ wẹ. ¹⁵Ọọ wẹ, ''Vha lo ekẹ agbọ kwu khi vha ngme ingmemhi Ishinẹgba khasẹ eni Ishinẹgba ọ ma kwu. ¹⁶Ọni ọ myie vhẹ suọ ni a baptazi ọ laa kyili ọni a myie pfuese, ama ọni ọ vha ke myie vhẹ suọ ọ la kyili ọni a pfusea.¹⁷Ena khi ishẹfẹ ni e la rhọ khẹ eni e myie suọ. Elemhi eva mhẹ vha laa kwhu iọgbọ iyẹmhẹ ebe egbe kwa. E la laa ke ngme ẹvholi ọda. ¹⁸E la laa rhi abọ nwuno enyẹ e kha rhẹ da emeni ea gbe ọgbọ o vha laa mhue emeni o li wẹ. E la laa rhi abọ nya eni ea gwhua vhi egbe iyọ e laa ze."¹⁹Abhi Ọnọmholi ọ ke rhọ nu wẹ ngme pfuse, a rhuẹ ọli she je elemhi aleghyie ni ọ rha shitọ obọ obita Ishinẹgba. ²⁰Eni idibo ọli e vu ea rhi eni ingme tsabọ ashakhasha kwu, iyọ Ọnọmhọli ọ nu wẹ la ọọ gbe ikanya rhẹ khẹ wẹ ọ nwu ma wẹ vhọ te ikpa ishẹfẹ ali inyaloa ni e rhẹ khẹ wẹ.

Luke

Chapter 1

¹iọgbọ e she nyakwa khi e rhọ kẹkẹ eni ẹtsẹkẹ ni e she tsẹ shi eyẹ vhi abọ nee shi ekẹ, ²Abhi e lee li rhẹ wẹ ni eyẹ eyọ, ni e te ituekẹle rhi ẹloe wẹ mẹ e gwe kyili egamhẹ oni usomhi. ³Uwi obọ mhẹ abagwhoyọ, te ituekẹle mhi te li kwuegbea gwuanọ emeni e zẹ ena kwu, oo ti mhẹ ẹloe khi mhi kẹkẹ wẹ shi ekẹ abhi e li laa, ghyiẹ ọgbọ aghyie Itiofilosi. ⁴Rhẹmhi liyọ khyiẹlẹ ọ khi vha kẹ yẹsẹ oni ingmaghyie obodẹ emeni a gaa wẹna vhẹ kwu.⁵Erhẹghẹ Ẹrọdu, oghyie Ijudea, aa mhọli ọni ọmọse ọgwho ni ẹẹ lu Izakaraya, ọnyi ẹdẹ Abijani. Ugwhẹ ọli ọ kyili omyi Erọni, eva ọli khi Elizabẹti. ⁶Ee gaa nyele inyele ipfuasẹ rhọ khali Ishinẹgba; ee gwaba ẹẹ gbe e rhi ishi Ọnọmhọli gwhẹ. ⁷Ama e vha vyia ọmọ, rharhi aga li Elizabẹti ọ kyia, oni ẹrhẹghẹ oyọ e she kyili ikyiọjọ.⁸Izakaraya ọ la odalo Ishinẹgba gbega nali, ọọ gbe ukanya ọni ọ kpeda ugamhi abhi a li kemhi wẹ shiọ. ⁹Abhi aa li zẹ Eni e kpeda ugamhi khi e ke li gbe oni ikanya, a liyọ rhi ideshie zẹ ọli khi ọ kee laa owuka Ọnọmhọli tosẹ itulale. ¹⁰Eni iọgbọ ni e kpọẹ ni e ke legba ẹẹ pfi olema vhi elase ẹrhẹghẹ ni ọ rhẹẹ tosẹ itulale vhi elemhi owuka.¹¹Aghyiukọ ọọ ke bhale a nu Izakaraya tomugha opfọni obita oni Ọta ni a lẹẹ tosẹ itulale. ¹²Egbe e vha gwe sheshi Izakaraya ni ọ rhọ mẹ ọli, egbegbe ulishi o bhale ọ vhi egbe. ¹³Ama ọni aghyiukọ ọo li, "Izakaraya imhẹ gwe nu ulishi, rharhi khi a she suọ olema ẹ. Ugwhẹ ni Elizabeti ọ laa vyia ọmọ ọmọse. u laa lu ọli Ijoni.¹⁴U la laa mhọli oghẹlẹ ali egbenwumhẹ, abagwhoyọ iọgbọ ebubu ee laa ghẹlẹ shi ivyiamhi ọli. ¹⁵Rharhi khi ọọ laa kyili ọnọfu vhi ukpẹloe Ọnọmhọli. Ọ vha laa da ọnyọ ni ọa nwu ọgbọ wẹ khi oni o ze, Ayẹmhẹ ni o Pfuasẹ ọ laa te elemhi igwhu inyọ ọli vọsẹ ọli lasele.¹⁶Iọgbọ ebubu Izulẹ e laa liegbe bhuli Ọnọmhọli ni Ishinẹgba wẹ. ¹⁷Ọ la laa rhi ayẹmhẹ ali izemhi Ẹlaja rhọ kee rhẹ khali Ishinẹgba. Ọ laa khyiẹlẹ ona khi lẹ rhọ nwu ikpakomhi eni ita bhuli eni ivhiẹ, ishọyọ khi eni ea suọ esọ khi e rhọ rhọ te ẹgbhẹli eni e pfuasẹ kee kyia. Rhẹmhi ọ laa khyiẹlẹ ona khi lẹ rhọ nwuno iọgbọ egbe shi ni Ọnọmhọli ni a she kpọ nwuno egbe shi nali."¹⁸Izẹkaraya ọọ ke mhila ọni aghyiukọ, "See mhi li laa yẹsẹ ona? Rharhi khi mhi she kyili ọjọ, ugwhẹ mhẹ ọ she gwe li kyili ọjọ abagwhoyọ." ¹⁹Ọni aghyiukọ ọọ ke sọ vhọ ọọ li, "Mhẹmhẹ khi Igebulẹ, ni ọ mugha odalo Ishinẹgba. Rhẹmhi a ghyie mhẹ khi mhi kaa nu ẹẹ ngme, khi mhi tsua oni usomhi aghyie ona bhuli vhẹ. ²⁰Ghe, ghe, udungme li u ke a kyila rhili a pfishi egbẹlẹ ni a rhọ laa mẹ eni ingme ena kwu, rharhi khi u waa lama shi ingmemhi mhẹ, ni o kyila khi o la laa tsẹ shi ẹrhẹgbẹ aghyie."²¹ẹrhẹghẹ ona, eni iọgbọ ni e legba ee mugha ẹẹ khẹ Izẹkaraya. Oo nwu wẹ ẹloe emeni e zẹ khi ọ liyọ ke tẹsẹ vhi elemhi oni owuka. ²²Abhi ọ ke rhọ lasele, ọ vha gwe dobẹ ẹẹ ngme wẹ khi rhẹmhi ọ gwe dobẹ sọ wẹ vhọ. Oo ke ga wẹ vhi ẹloe khi irhẹmhi ọ mẹ idowẹmẹ ni ọ rhọ liyọ tẹsẹ vhi elemhi oni owuka. Obọ li ọ kee rhọ nu wẹẹ ngme, ọ ke kyili udungme. ²³Abhi ẹrhẹghẹ ukanya li ọ ke rhọ pfoo, ọọ liegbe je apfẹ ọli.²⁴Abhi eni egbẹlẹ ena e ke rhọ dọsẹ a lẹ, Elizabẹti ni ugwhẹ ọli ọọ lẹẹ mẹ. Ọ rhi egbe ọli gbhagbha elemhi ikyi ishiẹ. Ọọ li, ²⁵"Emeni Ọnọmholi ọ khyiẹlẹ na mhẹ khi ona ni ọ rhọ bino mhẹ rhi ẹwela na khi lẹ kẹ rhue mhẹ omama egbea vhi ukpẹloli iọgbọ."²⁶Nenaa, abhi imẹmhi Elizabẹti ọ ke rhọ rhamhi ikyi esesa, Ishinẹgba ọọ ghyie ọni aghyiukọ Igebulẹ je ẹvholi ni a lu Igalili ni ẹẹ lu Inazarẹti, ²⁷bhuli ọni ọmọmoshi ni ọ vha yẹsẹ ọmọse nee, ni ọmọse ni aa lu Ijosefu ọ zẹ shi ekẹ khi lẹ lẹẹ kwhẹsẹ. Ushishi Idevidi li ọni ọmọse ọ kyia, eva ọni ọmoshi ni ọ vha yẹsẹ ọmọse nee khi Imeli. ²⁸Ọni aghyiukọ ọ bhẹ bhuli ọli le, ọọ li, "Mhi tsẹ ẹ, ghyiẹ ni u nwumaa mhuẹ ẹwela! Ọnọmhọli ọ nu ẹ la!" ²⁹Ama eni ingme e sha ọli abọ uvhali otsẹ ni ogwho ona o kyia shiọ.³⁰Ọni aghyiukọ ọọ li, "Imhẹ gwe nu ulishi, Meli, rharhi khi u she mhọli ẹwela vhi obọ Ishinẹgba. ³¹Ghee, u la laa mẹ u vyia ọmọ ọmọse, u la laa lu eva ọli 'Ijesu.' ³²Ọnọfu li ọ laa kyila aa gwe laa lu ọli Omyi ọni ọ yagha nẹẹ. Ọnọmhọli ni Ishinẹgba ọ laa rhi eghyiele ita ọli ni Idevidi nali. ³³Ọọ laa kee mhasẹ ni apfẹ Ijekọpu ẹlẹnagbọagbọ, Eghyiele ọli o vha laa mhọli ukpẹsẹ."³⁴Imeli ọọ ke ẹẹ li ọni aghyiukọ, "See a li laa mẹ ena, abhi imha khyie li yẹsẹ ọmọsẹ nee ena?'' ³⁵Ọni aghyiukọ ọọ ke sọ ọli vho, ọọ li, "Ayẹmhẹ ni o Pfuasẹ o laa bhale bhuli ẹẹ le, izemhi ọni ọ yagha nẹẹ ni Ishinẹgba o laa gwese ẹ. Ishọyọ ọni ọ pfuasẹ ni u laa vyia aa la ke lu ọli Omyi Ishinẹgba.³⁶Gwe ghee, Elizabẹti ni vha kyili apfẹ ogwho ọ she li a mẹ ọmọ ọmosẹ nenaa vhi ẹrhẹghẹ ikyiojọ, ikyi esesa li o lu ọ vhi egbe nee, ọni a kpọ ẹẹ lu aga. ³⁷Rharhi khi a vha mẹ emeni o vhaa pfo Ishinẹgba a khyieli." ³⁸Imeli ọọ li, "U waa mẹ khi ọgamhẹ ọkpotso mhi kyia. O kaa kyia yọ abhi u li ngme ọli." Iyọ, ọni aghyiukọ ọ ke pfi ọli shi ayọ vu.³⁹Oni ẹrhẹghẹ oyọ Imeli ọọ nyanya chi ekẹ vule ọọ je ẹvholi ni o la abọ esọ ọkpha, ni o la aloekẹ Ijudea. ⁴⁰Ọ je elemhi apfẹ Izẹkaraya a tsẹ Ẹlizabẹti. ⁴¹Abhi Elizabẹti ọ ke rhọ sokwu otsẹ Imeli, ọmọ ni ọ la vhi asọmọ ọ nwu egbe lieliẹ, Ayẹmhẹ ni o Pfuasẹ ọ bhẹ bhuli Ẹlizabẹti le.⁴²ọ nya unua ọ sọse oghẹle, ọọ li, "Ọni a zẹ ọte na vhi elemhi eni ikpotso li u kyia, ali ọmọ ni ọ la ẹẹ vhi asọmọ. ⁴³Oni ọgwho ona o kyia na mhẹ ena ni inyọ Ọnọmhuẹmhẹ ọ rhọ nono mẹ bhẹ vhi apfẹ ena? ⁴⁴U waa mẹ, abhi mhi rhọ lee sokwu otsẹ ẹ vhi esọ mhẹ, rhẹmhi ọmọ ni ọ la mhẹ asọmọ ọ nwu egbe lieliẹ shi oghẹlẹ. ⁴⁵Ivọsẹna khi uwi ọni ọkpotso ni ọ myie lama khi ingme ni Ọnọmhọli ọ ngme khasẹ ọli khi e la laa tsẹ."⁴⁶Imeli ọọ li, "Avhagwu mhẹ chichi Ọnọmhọli. ⁴⁷Oghẹlẹ o vọsẹ ayẹmhẹ mhẹ vhi obodẹ Ishinẹgba ọni otsumhi mhẹ.⁴⁸Rharhi khi ọ she bino abhi o li mhẹ vhi egbe mhẹmhẹ ọgamhẹ ọkpotso. Vhaa mẹ, te nena vu ozele kwu e laa kee lu mhẹ ọni a zẹ ọte na. ⁴⁹Rharhi khi ọni ọtọgbe ọ she khyieli emeni e gba na mhe, eva ọli gwe khi ọni ọ pfuasẹ.⁵⁰Ivhẹlemhi ọli rhẹmhi ọa tẹsẹ rhọ te ozele apfishi ozele ni eni e rhi ojima nali. ⁵¹Ọ she rhi abọ ọli rhi izemhi ọli khasẹ; ọ she vẹsẹ eni rhi isamhi idu wẹ chichiegbe kwa.⁵²Ọ she kpọlọ imyi eghyie vhi eghyiele wẹ kpiale. ọ nwuno eni agbọ o gbe vule. ⁵³Ọ she rhi ẹtsẹkẹ aghyie ni eni okyiamhi ọa gbe le, ama ọ dobẹ eni ọsuemhẹ rhi elemhi apfuẹ vu.⁵⁴Ọ she kpaghyiẹ Izulẹ obọ ọgamhẹ ọ, ishọyọ khi ọ rhọ sato rhi ivhẹlemhi ọ khasẹ wẹ. ⁵⁵Abhi ọ ngme ita eyẹ Ebulahamu ali ushishi ọli ẹlẹnagbọagbọ.''⁵⁶Imeli ọọ nu Elizabẹti la elemhi ikyi esẹ, neni ọ ke liegbe je apfẹ ọli. ⁵⁷Nenaa, abhi ivyiamhi o ke rhọ rhamhi Elizabẹti ọọ ke vyia ọmọ ọmọse. ⁵⁸Aganyelẹ ali inyọgwho ọli ee suọ khi Ọnọmhọli ọ she khyi ivhẹlẹmhi nya vhi ivhẹlemhi, e bhale a nu ọli ghẹlẹ.⁵⁹Iyọ, ogbẹlẹ ozelele e bhale a fẹli ọni ọmọ. E ke lẹẹ lu ọni ọmọ ''Izẹkaraya,'' ni o kyili eva ita ọli. ⁶⁰Ama inyọ ọli ọọ ke sọ vhọ ọọ li, "Obho, Ijoni la laa kee lu ọ." ⁶¹Ee ke eẹ li, "A vha mẹ ọgbọ elemhi ẹdẹ vhẹ ni ọ kpọ le oni eva ona."⁶²Ee ke rhi abọ nu ita li ngme abhi a kha lu ọ. ⁶³Ọni ita ọli ọọ li khi a rhi emeni a kẹkẹ a shi na lẹ, li ọ rhọ kẹkẹ, khi "Eva li khi Ijoni." Oni ingme oo nya wẹwẹ kwu aloa.⁶⁴Obobobọ, unu ọli o gweghyiea, olẹmhi ọli o taghyiea. ọọ ngme ọ chichi Ishinẹgba. ⁶⁵Ulishi o lo iọgbọ kwu ni e gaa nyele vhi egbe. eni ingme na kwu oo gaa ga eni ẹvholi Ijudea kwu ni e la aloekẹ ekpha. ⁶⁶Agbọ kwu ni e suọ emeni a mẹ e rhẹ wẹ shi idu, eẹ li, "Elọ ọni ọmọ ọna ọ kyia shiọ?" Rharhi khi obọ Ishinẹgba o la vhi agbọ.⁶⁷Ayẹmhẹ ni o Pfuasẹ o ke vọsẹ Izẹkaraya ni ita ọli ọọ ngme ingmemhi ogbhagbha, ọọ li, ⁶⁸"Ichichi khi uwi Ọnọmhọli, ni Ishinẹgba Izulẹ, rharhi khi ọ she kpaghyiẹ iọgbọ ọli obọ khi lẹẹ rhọ myie wẹ pfuese.⁶⁹Ọ she yasẹ okphẹ imyiepfuese ni eyẹ ni apfẹ ọgamhẹ ọli ni Idevidi, vhi iteteva ẹdẹli ọgamhẹ ọli ni Idevidi, ⁷⁰Abhi ọ li te unu ebolẹ ni e pfuasẹ ni a kpọ mẹ ẹrhẹghẹ ni o dọsẹ. ⁷¹Ọ laa tsumhi eyẹ vhi obọ ẹbele eyẹ le ali eni ea bishi elemhi eyẹ.⁷²Ọ la khyiẹli ona khi lẹ rhọ rhi ivhẹlemhi khasẹ ita eyẹ, ali khi ọ rhọ sato ishobọ ọli ni o pfuasẹ, ⁷³Ilimhi ni ọ rhomhi ni ita eyẹ Ebulahamu. ⁷⁴Ọọ rhomhi ilimhi khi lẹ laa rhọ ni eyẹ, eyẹ ni a she tsumhi vhi obọ ẹbele eyẹ le, khi eyẹ rhọ dobẹ ga ọli eyẹ vhaa nu ulishi, ⁷⁵vhi elemhi ipfuasẹ ali igwhabhagbe rhọ khali ọli egbẹlẹ eyẹ kwu.⁷⁶Ingmaghyie lọ, ghyie, ọni ọmọ, a laa kee lu ọli ọbolẹ Ọnọfu nẹẹ, rharhi khi u la laa rhọ te ukpẹloe Ọnọmhọli laa nwuno odẹ ọli shi ekẹ, ⁷⁷khi u rhọ rhi iyẹsẹ imyiepfuese ni iọgbọ ọli, te ikpa igbe ingmobe kwa na wẹ.⁷⁸Rharhi ivhẹlemhi Ishinẹgba eyẹ li a te laa mẹ ena, rharhi ovọ ni o te idane a nya kwu le oo laa rhamhi eyẹ vhi egbe, ⁷⁹O gẹẹ rhugwhu eni e shitọ vhi alo ebili ali eni e laa arhorho egwhi. ọọ laa khyiẹlẹ ona khi lẹ rhọ sheshe eyẹ awẹ te ode ọpfọmhẹ."⁸⁰Iyọ ọni ọmọ ọọ womhẹloe shele ọ ze vhi elemhi Ayẹmhẹ ni o Pfuasẹ, ọ nyele vhi ekẹ apata rhili apfishi ẹrhẹghẹ ni ọ ke rhọ lasele vhi izulẹ.

Chapter 2

¹Nena oni ẹrhẹghẹ oyọ, oghyie Isiza Ọgọstọsi ọọ shi ushi gasẹ ekẹ a lẹẹ khi a lolo iọgbọ kwu ni e nyele oni aloekẹ oyọ. ²Ona khi ikyiatsolo ni a rhọ lẹẹ lolo iọgbọ ni Ikwiriniọsi ọ rhọ kyili igovinọ shi aloekẹ Isiria. ³Iyọ ọgbọ kwu ọ je ẹvholi ọli a rhi eva shi ekẹ shi oni ilolo.⁴Abegwhoyọ, Ijosẹfu ọ te ẹvholi ni aa lu Inazarẹti ni o lẹẹ Igalili vu je ẹvholi ni aa lu Ibẹtilẹhẹmu ni o lẹẹ aloeke Ijudeani ni o kyili evholi Idevidi, rharhi khi ọni Ijosẹfu ẹdẹli Idevidi li ọ kyia. ⁵Ọọ rhue Imeli mhọ obọ a rhi eva shi ekẹ, ni ọ lẹẹ mhuẹ ni o kyia khi ivyiamhi o she chi mamali.⁶Nenaa, e kee la ayọ, ẹrhẹghẹ ivyiamhi Imeli oo ke rhamhi. ⁷Ọọ vyia ọmọ ọmọse, ọmọjọ ọli, ọ khyili ọli shi ede. Ọ rhue ọli vhesẹshi ukhomhi asha ni a rhi emenale shi ni elamhi le. rharhi khi a vha mẹ elemhi owa ni e kwu shi.⁸Oni aloekẹ oyọ, a mẹ erhisumhale ni e nyele obholọ rhi eloe kwu isumha wẹ ẹliyọsẹ. ⁹Udumhija, aghyiukọ ọ bhẹ bhuli wẹ le, ikiki Ishinẹgba o gẹẹ gasẹ wẹ, ulishi oo nwu wẹ onaghyie, onaghyie.¹⁰Iyọ, ọni aghyiukọ ọọ ke ẹẹ wẹ, "Imhẹ vha gwe nu ulishi, rharhi khi mhi she rhi usomhi aghyie ọnogbọ ni o rhi oghẹlẹ ghyi ọgbọ kwu. ¹¹Amo a she vyia otsumhi na vhẹ shi ẹvholi Idevidi. Lẹẹ khi Ikiristi Ọnọmhọli! ¹²Ona khi ishẹfẹ ni a rhọ laa khasẹ vhẹ, vha laa mẹ khi a gbe ede gẹnọ ọmọfẹ shi elemhi a shi ni a rhi emenale a shi ni elamhi le."¹³Udumhija ichoja aleghyie nebu ea de gboghyiẹ eni ighyiukọ ẹẹ chichi Ishinẹgba, ee li ẹẹ li, ¹⁴"Ikiki o kyili uwi Ishinẹgba ni ọ yagha nẹẹ kwu, ọpfọmhẹ o laa ukhomhi ekagbọ iteteva iọgbọ ni egbe wẹ ea nwu ọ."¹⁵Abhi eni ighyiukọ e ke rhọ pfi wẹ shi ayọ vu jee aleghyie, eni erhisumhale e ke ẹẹ li egbe wẹwẹ "Eyẹ je Ibẹtilẹhẹmu, khi eyẹ kaa rhi ẹloli eyẹ mẹ abhi eni ingme na kwu e li laa, ni Ọnọmhọli ọ gweghyiea khasẹ eyẹ ena." ¹⁶Ee ke nyanya ẹẹ je obholọ, e bhale a vhẹ Imeli ali Ijosẹfu, e mẹ khi a rhi ọni ọmọ vhesẹshi elemhi asha ni a rhi emenale a shi ni elamhi le.¹⁷Abhi e ke rhọ liyọ mẹ ena, ee ke gwu ni iọgbọ emeni a gwu na wẹ vhi obodẹ ọni ọmọ. ¹⁸Iọgbọ kwu ni e suọ emeni eni irhisumhale e ngme o sha wẹ abọ. ¹⁹Rharhi Imeli ọọ lẹẹ sa eni ingme na kwu ni ọ suọ, ọ nwuno wẹ shi udu. ²⁰Eni erhisumale ee ke liegbe je obhoni e te kpọ bhale, ee chichi Ishinẹgba shi ẹtsẹkẹ kwu ni e suọ ali ni e mẹ, abhi a le li ngme ọ khasẹ wẹ.²¹O ke gbe ẹlelele ni a rhọ lẹẹ fẹli ọni ọmọ, e lu ọli Ijesu, eva ni ọni aghyiukọ ọ ngme khasẹ wẹ khi a lẹẹ lu ọ neni a rhọ gaa ẹẹ mẹ ọli.²²Abhi eni egbẹlẹ irhegbe shi ipfuasẹ e ke rhọ gba, abhi ushi Imozisi o ngme, Ijosẹfu ali Imeli ee ke rhi ọni ọmọfẹ bhale vhi elemhi owuka nẹẹ Ijerusalemu khi a kaa rhọ mhọli Ọnọmhọli obọ. ²³Abhi a kẹkẹ shi ushi Ọnọmhọli, "Ọmọ ọmọse ni ọ sheda gweghyie asọmọ inyọ ọlia a laa kee lu ọli ọni a rhọ ni Ọnọmhọli mhuẹ,'' ²⁴E gwe li bhale a lasẹ obo abhi ushi Ọnọmhọli o ngme, esu ava ọa liyọ igbekwhukwhu ava.''²⁵Ghe, ghee, ọmọse ọgwho ọ laa Ijerusalemu nẹẹ lu Isimiọni. Ọni ọmọse ọna ọ kyili ọgbọ ni ọ nyele inyele aghyie. Ọ mugha ẹẹ khẹ ọni ọ lẹẹ zeze iọgbọ Izulẹ idu, Ayemhẹ ni o o Pfuasẹ o la vhi egbe. ²⁶Ayẹmhẹ ni o Pfuasẹ ọ she kpọ kpe ọli epfẹ ekẹ le khasẹ ọli khi ọ vha laa gwhua neni ọ mẹ Ọnọmhọli ni Ikiristi.²⁷Ogbẹlẹ ogwho Ayẹmhẹ ni o Pfuasẹ ọọ rhi ọli bhẹ vhi owuka. Abhi ita ọli ali inyọ ọli e ke rhọ rhue ọni ọmọ bhẹ, ni ọ kyila Ijesu, khi a rhọ khyiẹlẹ nali abhi ushi o ngme, ²⁸Ọni Isamọni ọọ myie wẹ lẹẹ shi abọ, ọọ chichi Ishinẹgba ọọ li, ²⁹"Nenaa dobẹ ọgamhẹ ẹ rhi opfọmhẹ kee lẹẹ , Abhi ingmemhi ẹ o ngme, Ọnọmhọli.³⁰Rharhi khi ikpalo mhẹ e she mẹ imyiepfuese ẹ, ³¹Ni u khyiẹlẹ vhi ukpẹloe iọgbọ kwu. ³²Ufulọ li ọ kyila ni a rhọ rhu ni Ijẹtasi ọ gwe kyili ikiki ni iọgbọ ẹ Izulẹ."³³Emeni ẹẹ ngme obodẹ ọ Oo sha ita ali inyọ ọni ọmọ abọ. ³⁴Iyọ Isimọni ọ zẹ ọte na wẹ, ọọ li Imeli ni inyọ ọni ọmọ, "Rhi esọ shi ekẹ onaghyie! ọni ọmọ ọna, ọọ la laa zẹ idemhi ali ivule iọgbọ ebubu Izulẹ ọ gwe kyili ishẹfẹ ni emeni a kpọ ngme shi ekẹ. ³⁵Abagwhoyọ, ọfẹdo o la laa gbese avhagwhu ẹ, ishọyọ isamhi ni e laa idu ebubu iọgbọ a gweghyie wẹa gboo."³⁶Ọbolẹ Ọkpotso ọgwho ni ẹẹ lu Ana, ọọ li la ayọ. Ọọ kyili omyi Fanuwẹli ni ọkpotso ni ọ la ẹdẹli Asha. Egbegbe ọkyiọjọ li ọ kyila. Ikpe ishila li ọ nu ugwhẹ ọli la, ³⁷ni ọ ke rhọ kyili ọsọrhọ elemhi ikpe egbhọ ene ikpamhi ene. Ọ vha chigbe vu owuka ọ rhi azumhi ali olema gbega ni Ishinẹgba, shi ota shi iyọsẹ. ³⁸Ayayayọ, ọ bhẹ bhui wẹ le ọ kphẹmhi ni Ishinẹgba. Ọ ngme ingme ọni ọmọ khasẹ agbọ kwu ni e mugha ẹẹ khẹ imyiepfuese Ijerusalemu.³⁹Abhi e ke rhọ gaa khyiẹli ẹtsẹkẹ kwu pfuse abhi ushi Ọnọmhọli o ngme, e liegbe bhale vhi Igalili, ẹvhue wẹ ni Inazẹrẹti. ⁴⁰Ọni ọmọ ọọ kee fuu shele ọọ ze, ọọ mhọli ẹgbhẹ shiọ, ivhẹlemhi Ishinẹgba ọ nu ọli la.⁴¹Ukpe kwu li ita ọli ali inyọ ọli e rhẹ ye aliukpe idọsẹalẹ je Ijerusalemu. ⁴²Abhi ọ ke rhọ gbe ikpe igbe ali eva, ee ke gwe ye oni uliukpe. ⁴³Abhi e ke rhọ la obholọ a rhamhi elemhi egbẹlẹ ni e la oni aliukpe rhamhi, li e rhẹ je apfẹ. Ama ọni ọmọ ọmọse ni Ijesu ọọ kpọẹ shi Ijerusalemu ita ọli ali inyọ ọli e vha yẹsẹ. ⁴⁴Ee sa khi ọ degboghyiẹ ogwhẹ iọgbọ kyia, rharhi khi rhẹmhi ee kyia ni ubi bi. Ee kee nono ọli vhi ifuabọ inyọgwho wẹ ali ikpokyia wẹ.⁴⁵Abhi e vha ke rhọ mẹ ọli, ee liegbe je Ijerusalemu lẹẹ nono ọli vhi ayọ. ⁴⁶Ee ke nono ọ, nono ọ, vhi ufuabọ iọgbọ ogbẹlẹ ozesẹ, li e ke rhọ bhale a vhẹ ọli vhi owuka khi ọ shitọ iteteva ewẹnagbọ, khi ọ rhi esọ shi wẹ ekẹ khi ọọ mhila wẹ egbọ. ⁴⁷Iọgbọ kwu ni e sokwu ọli oo nya wẹ aloa obodẹ iyese ọli ali isọmhi ni ọ sọ wẹ.⁴⁸Abhi e ke rhọ mẹ ọli, oo sha wẹ abọ. Inyọ ọli ọọ ke ẹẹ li, "Omyi mhẹ, elọ e zẹ ni u ke rhọ li eyẹ naa? Rhi esọ shi ekẹ, mhẹmhẹ ali ita ẹ eyẹ she nono ẹ, nono ẹ,'' ⁴⁹Ọọ wẹ, "Elọ e zẹ khi vhẹẹ nono mhẹ? Vhavha li yẹsẹ khi mhii nwemaa la akanya Ita mhẹ?" ⁵⁰Ama e vha yẹsẹ abhi ọ rhi eni ingmemhi eyọ ẹẹ ngme.⁵¹Iyọ, ọọ ke rhọ khali wẹ je Inazarẹti ọ suọ esọ ẹẹ na wẹ. Inyọ ọli ọ nwuno eni ingme kwu shi udu ọli. ⁵²Iyọ Ijesu ọọ fuu shiọ vhi ijegbe ali ẹgbhẹ, ọọ mẹ onaghyie obọ iọgbọ ali obọ Ishinẹgba.

Chapter 3

¹Nenaa abhi o rhọ gbe ikpe igbe ali ishie ni oghyie Itiberiọsi Isiza ọ rhọ la eghyie, Ipọtiọsi Ipaleti ọ rhọ kyili Igọvina Ijudea, Ẹrọdu ọ kyili ọni ọ mhuẹ ekẹ vhi Igalili, inyọgwho ọli ni Ifilipu ọ li kyili ọni ọ mhuẹ ekẹ vhi Iturea ali Itirachonitisi, Ilisaniasi ọ li kyili ọni ọ mhuẹ ekẹ Abilẹne, ²ẹrhẹghẹ ni Anasi ali Ikafasi e rhọ kyili eni e kpeda ugamhi, ingmemhi Ishinẹgba o rhọ bhẹ bhuli Ijọni ni omyi Izakaraya le vhi elemhi apata.³Ọọ kyia ẹẹ kyia vhi aloekẹ okẹ Ijọdani, ọọ ngme ngmemhi ibatizimhi inwegbelieliẹ ni o kyili igbe ingmobe kwa.⁴Abhi a li kẹkẹ ọli. shi elemhi ebe ingmemhi Azaya ni ọ kyili ọbolẹ, "Urhuli ọgbọ o laa elemhi apata ẹẹ sọọse, oo li ẹẹ li, 'Nwuno odẹ Ọnọmhọli egbe shi ekẹ, u khyiẹlẹ odẹ ọli sheshe.⁵A laa suli igbilimhi eke kwu, ekpha ekeke ali enefu a sheshe wẹ tẹtẹ, edẹ ni a gọnyi, gọnyi a sheshe wẹ, a sheshe edẹ na gwagwa. ⁶Agbọ kwu e laa mẹ imyiepfuese Ishinẹgba."'⁷Iyọ Ijọni ọọ li eni iọgbọ ebubu ni e bhẹ lẹẹ batazi obọ ọli, "Vhẹvhẹ ni vha kyili imyi ivhali ẹnyẹ osuẹ, ọgwho ọ ke vhi vhẹ ude khi vha na ni ofu ni oa bhale?⁸Vha mọ ikpamhi ni e tẹ shi ipfiegbe deno egbe, imhẹẹ vha ke eẹ li egbe vhẹ, 'Eyẹ mhọli Ebulahamu vhi ita,' rharhi khi mhi gwu na vhẹ khi Ishinẹgba ọ dobẹ te eni echẹli ena vyia ivhiẹ a ni Ebulahamu.⁹Nenaa a she lee rhi aghamhi kpẹ eni imhili eni erhẹ. Iyọ, orhẹ kwu ni o vha sheda mọ ikpamhi aghyie a laa tọ ọli gbe, a tsua ọli pfilo elemhi erhe."¹⁰Iyọ iọgbọ ebubu ni e la oni agbaa ee ke mhila ọli, eẹ li, "See eyẹ ke a li nena?" ¹¹Ọọ ke sọ wẹ vhọ, ọọ wẹ, "Ọni ọ mhọli iwulu eva, ọ rhue ogwho ni ọni ọ vha mhọli pẹẹ, abagwhoyọ ọni ọ mhọli emenale ọ gwe li liyọ rhọ ni ọni ọ vha mhuẹ."¹²Iyọ emyionoga e li bhale lẹẹ myie ibatizimhi, e gwe eẹ li, "Ọwẹnagbọ, see eyẹ nwemaa laa li?" ¹³Ọọ wẹ, "Imhẹẹ vha myie ikpaghọlọ bu dọsẹ abhi vha kha myie."¹⁴Ichoja egwho e ke gwe mhila ọli, eẹ li, "Eyẹ naa? See eyẹ ke laa li?" Ọọ wẹ, "Imhẹ vha rhi izemhi myie ọgbọkhọgbọ ukpaghọlọ, wẹ khi rhẹmhi vha rhi ushi ni o vha nwu ọgbọ a nwu ọli. Vha dobẹ ifọta ni a fali vhe kwhese vhẹ."¹⁵Abhi e li rhi ẹloe shi odẹ shi ibhale Ikiristi, ọgbọ kwu ọọ kee bi ikhọkhọ khi a dobẹ a mẹ khi Ijọni khi ọni Ikiristi. ¹⁶Ijọni ọọ ke sọ wẹwẹ kwu vhọ, ọọ wẹ, "A khi ẹẹ li Onabhi uwẹ mhẹ, amẹ lẹ mhi rha batazi iọgbọ, ama ọgbọ ọgwho ọa bhale ni ọ mhọli izemhi dala mhẹ, imha tẹ na mhi dobẹ a taghyiẹ ọli uli ekwẹ awẹa. Ọ laa rhi ibatizimhi Ayẹmhẹ ni o Pfuase ali erhali na vhẹ.¹⁷Ọ nwu orhẹ akhakha mhọ obọ ni a tsọ akwhi ni o zẹ akọ sọ khi ọ rhọ degbe ma ekẹ kpishi ido wolọ kwu aka ọli. Ama ọ laa chi ijafu wẹ ma rhi erhẹ tosẹa ni e vha la pfua gwhe."¹⁸Ingmemhi izezidu nebubu, li ọ rhọ gwu ingmemhi aghyie eni egbọ aa khasẹ eni iọgbọ. ¹⁹Ijọni ọọ gwe li kpha dese oghyie Ẹrọdu shi ugwhẹ inyọgwho ọli ni ọ mhuẹ, ni ẹẹ lu Ẹrodiasi, ali ingmobe ebubu ni Ẹrọdu ọ gwe li. ²⁰Ama Ẹrọdu ọọ gwe khyiẹlẹ ingmobe ovhese. Ni ọ rhọ nwu Ijọni gwese shi elemhi ogba igwhumha.²¹Nenaa oo ke rhamhi ẹrhẹghẹ ni Ijọni ọ rhẹẹ bataizi iọgbọ, Ijesu ọọ li batazi. Abhi ọ ke rhẹẹ pfi olema, eda oo gweghyiea. ²²Ayemhe ni o Pfuasẹ o kpiale abhi esu a nya vhi ijegbe, urhuli o te eda ngme lasele, ọọ li, "Ghyiẹ khi egbegbe Omyi mhẹ. Egbe ẹ e maa nwu mhẹ gba.²³Ijesu lẹẹ obọ ọli, ufuabọ ikpe uye ali igbe li ọ gbe ni ọ rhẹẹ wẹna wẹ ingmemhi Ishinẹgba. Omyi Ijosẹfu ọ kyia kyila, ni ọ kyili omyi Eli, ²⁴ni omyi Imatati ni ọ kyili omyi Ilẹvi, ni omyi Imẹchi, ni omyi Ijanaa ni ọ kyili omyi Ijosẹfu,²⁵Ni omyi Imatatayasi, ni omyi Emọsi, ni omyi Inahumu, ni omyi Esili, ni omyi Inagaa, ²⁶ni omyi Imati, ni omyi Imatatayasi, ni omyi Isemẹni ni omyi Ijosẹfu, omyi Ijoda,²⁷Ni omyi Ijoana, omyi Irhẹsa, omyi Izerubabeli, ni omyi Ishẹatiẹli, omyi Inẹri, ²⁸Ni omyi Imẹchi, ni omyi Adi, ni omyi Ikosamu, ni omyi Emadamu, ni omyi Eri, ²⁹ni omyi Ijoshua, ni omyi Elieza, ni omyi Ijorimu, ni omyi Imatati, ni omyi Ilẹvi,³⁰Ni omyi Isimiọni, ni omyi Ijuda, ni omyi Ijosẹfu, ni omyi Ijonamu, ni omyi Eliakimu, ³¹ni omyi Imelea, ni omyi Imena, ni omyi Imatata, ni omyi Inatani, ni omyi Idevidi, ³²ni omyi Ijesẹ, ni omyi Obẹdi, ni omyi Iboazi, ni omyi Isamọni, ni omyi Inashọni,³³omyi Aminadabu, ni omyi Adimini, ni omyi Ani, ni omyi Ẹzirọni, ni omyi Iperẹzi, ni omyi Ijuda, ³⁴ni omyi Ijekọbu, ni omyi Aziki, ni omyi Ebulahamu, ni omyi Itera, ni omyi Inahọ, ³⁵Ni omyi Serugu, ni omyi Ireu, ni omyi Ipẹlẹgi, ni omyi Ẹbaa, ni omyi Ishela,³⁶Shẹla ni omyi Ikenani, ni omyi Afazadi, ni omyi Ishemu, ni omyi Inoa, ni omyi Ilamẹchi, ³⁷ni omyi Imẹtusẹla, ni omyi Enọki, ni omyi Ijaredi, ni omyi Imahalaliẹ, ni omyi Ikenani, ³⁸ni omyi Enọsi, ni omyi Iseti, ni omyi Adamu, ni omyi Ishinẹgba.

Chapter 4

¹Iyọ Ijesu, ni Ayẹmhẹ ni o Pfuasẹ o vọsẹ, ọ rhọ te okẹ Ijọdani jele, Oni Ayẹmhẹ ni o Pfuasẹ oo ke rhi ọli je apata ²ẹlemhi ẹlẹ egbhọ eva, okhyio ọ la ayọ nwu oli fẹẹ. Elemhi eni egbẹlẹ ena, ọ vha le emenale pẹẹ, ikposhimhi okyiamhi o kee gbe ọli.³Okhyio ọ ke ẹẹ li, "O kha kyila khi Omyi Ishinẹgba li u kyia rhi oni ẹchẹli ona mela ukphakphaa." ⁴Ijesu ọọ ke sọ ọli vhọ, "Aa kẹkẹ oli shi ekẹ, ''Ọgbọ ọ vha nyele shi ukphakpha lọgwho, sẹkẹnẹ ingmemhi ni o te unu Ishinẹgba lasele.'"⁵Iyọ ọni okhyio ọ ke gwe rhue ọli a nya asha ni o gaa yagha yagha, elemhi ukwukwu ẹrhẹghẹ ọ rhi eghyiele ukhomhi ekẹ agbọ kwu khasẹ ọ. ⁶Ọni okhyio ọọ ke ẹẹ li, "Mhi laa rhi afu nẹẹ khi u rhọ mhase kee ni eni eghyiele ena kwu, ali ọsuemhẹ ni e la vhọ. Mhi dobẹ a khyiẹlẹ ena rharhi khi a she rhẹ wẹwẹ kwu shi mhẹ vhi obọ khi mhi kee rhi ẹloe kwhu wẹ, mhi dobẹ rhue wẹ a na ọni ọ gwhẹ mhẹ. ⁷Elemhiyọ u kha lama nyẹsẹ egbe na mhẹ u gbe ga na mhẹ, ena kwu e laa kyili iyẹ.''⁸Ama Ijesu ọọ ke sọ vhọ ọọ li, "Aa kẹkẹ ọli shi ekẹ, 'Khi u nwemaa gbe ga ni Ọnọmhọli ni Ishinẹgba, lọgwho li u nwemaa laa gbega.'"⁹Ọni okhyio ọ ke gwe rhọ je Ijerusalẹmu ọ rhue ọli a nya obhoni atsẹghẹmhi ukhomhi owuka, ọọ li, "O kha kyia khi Omyi Ishinẹgba li u kyia, te a ayọ da kwu ekẹ gwhe. ¹⁰Rharhi khi a kẹkẹ ọli shi ekẹ, 'Ọọ laa li ẹẹ khi ighyiukọ lẹ khi e rhi ẹloe kwhu ẹ,' ¹¹E gwe laa rhi abọ yasẹ vhi ekẹ, khi uu ke kpi owẹ shi ẹchẹ."¹²Ijesu ọọ sọ ọli vhọ, ọọ li, "O laa akẹkẹshekẹ, U waa nwu Ọnọmhọli ni Ishinẹgba ẹ a fẹẹ." ¹³Abhi okhyio ọ ke rhọ nwu ọli fẹẹ pfuse, ọ pfi ọli shi ayọ ọ vu nee.¹⁴Iyọ Ijesu ọọ ke rhi izemhi Ayẹmhẹ ni o Pfuasẹ liegbe bhale vhi Igalili, okeke ọli o ga oni aloekẹ oyọ kwu. ¹⁵Ọ laa owuka wẹ wẹna wẹ, iọgbọ kwu e chichi ọli.¹⁶ogbẹlẹ ogwho ọ bhẹ vhi inazarẹti, ẹvhue ni a la kwẹlẹ ọ shele. Abhi ọ li la vhọ, ọ lo elemhi owuka ogbẹlẹ ivhẹmhia, ọ vhule ni ọ rhọ zẹ Ibabo. ¹⁷A rhi ebe ọbolẹ Izaya nali. ọọ kweghyiea ọlia ọ bhale a vhẹ asha ni a kẹkẹ ọli shi,¹⁸"Ayẹmhẹ Ọnọmhọli o la mhẹ vhi egbe, rharhi khi a she rhi ovhili ni o kyili uwu izemhi to mhẹ vhi okhomhi, khi mhi gwu ingmemhi onogbọ khasẹ enanya, Ọ ghyie mhẹ khi mhi kaa gwu ingmemhi igbadegbea khasẹ eni a nwuno, khi mhi gweghyie izalo aloa, ali mhi myie eni ẹchọ pfuese, ¹⁹Khi mhi rhi ukpe ẹwella Ọnọmhọli tsabọ."²⁰Iyọ, ọ ke gbe oni ebe ma, ọ rhue ọli ni ọni ọ rhi ẹloe kwhu ọwuka, ọa de shitọ. Iọgbọ kwu ni e laa oni owuka e wolọ alo kwu ọ vhi egbe. ²¹Ọọ ke nu wẹ ẹẹ ngmẹ, ọọ wẹ, "Amo emeni a kẹkẹ shi oni ebe ona o she tsẹ shi vhẹ esọ." ²²Ọgbọ kwu ni ọ la ekẹ ayọ ọọ suọ emeni ọ gaa ngme kwu eni ingmemhi izọtena ni e te ọ vhi unu lasele e nya wẹwẹ kwu alọa. Ee li ẹẹ li, "Ọmyi Ijosẹfu mẹẹ khi ọnaa, laa khi ọa kyili lẹẹ?"²³Ijesu ọ ke ẹẹ wẹ, "Ingmaghyie vha laa kpe oni ekpita ona khasẹ mhẹ, 'Ọbo rhi egbe ẹ ze. Ememeni eyẹ suọ kwu khi u khyiẹlẹ vhi Ikapaniọmu, liyọ khyiẹlẹ wẹ vhi elemhi ẹvholi ana ni o kyili apfẹ ẹ abagwhoyọ.''' ²⁴Ọ gwe ẹẹ wẹ, "Egbegbingme mhi ngme vhẹ, a vha mẹ ọbolẹ ni a kpẹsẹ abọ myie vhi elemhi evholi na vyia ọli shi.²⁵Ama mhi gwu ingmaghyie khasẹ vhẹ khi esọrhọ nebu e la oni Izulẹ ẹrhẹghẹ Ẹlija, ni a rhọ pfi okpẹ idane ni amẹ o vha rhọ rhuẹ elemhi ikpe esẹ ali ukhyikhyi, ni ukwumhi o rhọ le ashakhasha oni aloekẹ kwu. ²⁶A vha ghyie Ẹlija bhuli wẹ sẹkẹnẹ ọsọrhọ ni ọ nyele Izẹrẹfati ni o mama Isidọni. ²⁷Iyọ li a gwe li mẹ eni efafe e nwu ẹrhẹghẹ Ẹlisha ni ọbolẹ, a vha mẹ ọnyiẹ wẹ ọvhese ni ọ ze ina khi Inemani.''²⁸Ofu oo lẹẹ fuu eni iọgbọ kwu ni e laa oni owuka abhi e rhọ suọ eni ingme ena. ²⁹E vu ekẹ le e rhi izemhi ali ofu kwhu ọli te oni ẹvhue a lase, e rhi ọli a rhamhi abọ esọ ọkpha oni ẹvhue wẹ, khi e rho dobẹ pfi ọli kpẹla a lo ugbilimhi ekẹ. ³⁰Ama ọọ te wẹ vhi ifuabọ a lase ọ rhọ te odẹ ọli vu.³¹Ọ ke kpela kwu ikapaniọmu, evholi ni o la elemhi Igalili. Ogbẹlẹ Ivhiẹmhia ogwho ọọ wẹna iọgbọ vhi elemhi owuka. ³²Ọwẹna ọli o nya wẹwẹ kwu aloa, rharhi khi owẹna ọni a rhununa li ọọ wẹna wẹ.³³Oni ogbẹlẹ ọmọse ọgwho ọọ la ayọ ni ọ mhọli ayẹmhẹ okhyio ni o vha pfuasẹ, ọ rhi urhui ni o ze sọọse lasele, ọọ li, ³⁴"Elọ eyẹ rhẹ a li, Ijesu nẹẹ Inazarẹti? irhẹmhi u bhale a pfuse eyẹa? Mhi yẹsẹ ọni u kyila! Ghyiẹ khi uwi Ishinẹgba ni ọ Pfuase!"³⁵Ijesu ọọ ke kpha dese ọni ayẹmhẹ ni o vha pfuasẹ, ọọ li, "Koko unu khi u lase ọ vhi egbe le!" Abhi ọni ayẹmhẹ okhyio ọ ke rhọ pfi ọni ọmọse gbe vhi iteteva wẹ, ọọ te ọ vhi egbe a lase ọ vha kwali ọli utse. ³⁶Oo nya eni iọgbọ kwu aloa, e la ifuabọ ẹẹ ngme oni ingmemhi, Ee li ẹẹ li , "Ingmemhi nabhi eni e gwho ena e kyila? Ọ rhi afu ali izemhi shi ushi ni iyẹmhẹ ni e vha pfuasẹ e liyọ a lase pfiẹẹ.'' ³⁷Rharhi ena ingmemhi ọli oo gaa ga oni aloekẹ obholọ kwu.³⁸Ijesu ọọ ke rhọ te oni owuka a lasele ọ lo apfẹ Isimiọni. Ee bhale a vhẹ khi ọgọ Isimiọni ni ọkpotso khi eba ee to ọ, ee ke nu ọni ọkpotso lema Ijesu. ³⁹Ọọ ke bhale a nu ọli tomugha, ọ nu eni eba ngme, e vu ọli vhi ijegbe le. obobobọ, ọ chi ekẹ vule ọọ khyiẹlẹ emenale na wẹ.⁴⁰Abhi ọwẹ o kee rhẹẹ lo ekẹ, iọgbọ ee wolọ iọgbọ ni ee ghwua ighwuamhi ọdọdọda bhẹ ghyi Ijesu. Ọ rhi obọ nyanọ ọgbọgbọ vhi egbe ọ rhẹ we ze. ⁴¹Iyẹmhẹ ikhyio e li te iọgbọ ebubu ijegbe a lasele, ee vyiẹ lase gboo eẹ li, "Ghyiẹ khi Omyi Ishinẹgba!" Ijesu ọọ kpha dese eni iyẹmhẹ ikhyio, ọ vha dobẹ wẹ ngme, rharhi khi ee yẹsẹ khi lẹẹ khi ọni Ikiristi.⁴²Abhi ogbe o ke rhọ gbe, ọ je obhoni o vima a la. Iọgbọ ebubu e nonọ ọli kyia, kyia, li e rhọ bhale a vhẹ ọli asha ni ọ vima ni ọ la. Ee lẹẹ dua khi wẹwẹ e kpẹsẹ ọli shi ayọ khi ọọ ke vu. ⁴³Ama ọọ wẹ, "Mhii nwemaa ngme oni usomhi aghyie ni o kyili onogbọ obode aleghyie khasẹ evholi evhese nebu, rharhi khi ona li a te ghyie mhe bhale vhi ana." ⁴⁴Iyọ ọọ kee liyọ ẹẹ ngme eni ingmemhi kyia, kyia, vhi elemhi eni ewuka kwu ni e la aloeke Ijudea.

Chapter 5

¹Aa ke bhale a vhẹ khi agbọ ebubu e rhi esọ shi ingmemhi Ishinẹgba ni ọọ ngme, abhi ọ li tomugha esọ okwu nẹẹ Igẹnẹsarẹti. ²Ọ mẹ ekọ okẹ eva ni a chi lasele vhi esọ igbogbo oni okwu. Egbeifẹẹ e she kee te elemhi eni ekọ lasele ee kpee iga wẹa. ³Ijesu ọ ke lo elemhi ọkọ ogwho vhọ, ni o kyili uwi Isimiọni, ọọ li ọ chi oni ọkọ vhi elemhi okẹ lase suii. Iyọ, ọ ke deshito elemhi oni ọkọ ẹẹ wẹna iọgbọ ni e laa esọ igbogboo.⁴Abhi ọ ke rhọ ngme pfuse, ọọ li Isamọni, "Chi oni ọkọ ona chi je asha ni o limhi khi u kwu iga lo okẹ khi u nwuno ifẹ." ⁵Isamọni ọọ ke ẹẹ li, "Ọga, rhẹmhi eyẹ gbe ikanya ekẹ ni ogbe gbe, eyẹ vha nwu etsẹkẹ pẹẹ, ama abhi u ke li ngme ọli ena, mhi kwu eni iga lo okẹ shiọ. " ⁶Abhi e ke rhọ liyọ, ee ke nwuno ifẹ ni ebububu, eni iga wẹ ee pfanọa. ⁷Iyọ, ee ke lu iọgbọ ni e laa ọkọ ni o kpọe khi e bhale a kpaghyiẹ wẹwẹ. E bhale a chino eni ifẹ vọsẹ eni ekọ eveveva, irhẹmhi eni ekọ e kwunolono okẹ.⁸Ama Isamọni ni Ipitẹ, abhi ọ ke rhọ mẹ yọ, ọ de tarhugwhu vhi ẹghẹghẹ Ijesu, ọọ li, "Chi kyia na mhẹ, rharhi khi ọlingmobe mhi kyila, Ọnomhọli." ⁹Rharhi khi irhẹmhi o nya li alọa, ali iọgbọ ni e nu ọli la ayọ, shi akwete ifẹ ni e nwuno. ¹⁰Li shi Ijemhisi ali Ijọni, ali imyi Izebedi ni emọse, li ee nu Isimiọni la. Ijesu ọọ li, "Imhẹẹ gwe nu ulishi, rharhi rhọ te amo vu u laa kee nwuno iọgbọ." ¹¹Abhi e ke rhọ chino ekọ wẹ te okẹ lasele vhi ekẹ, e dobẹ eni ẹtsẹkẹ kwu shi ayọ e rhọ khali Ijesu vu.¹²Aa ke bhale a vhẹ khi abhi ọ rhọ bhẹ vhi ẹvhue ogwho vhọ, ọmọse ọgwho ni efafe e vọ vhi egbe kwu ọ la ayọ. Abhi ọ ke rhọ mẹ Ijesu, ọọ de talorhugwhu ekẹ ọọ lema ọli, ọọ li, "Ọnọmhọli, o kha ghọli ẹ, u dobẹ rhẹ mhẹ a pfuasẹ." ¹³Iyọ, Ijesu ọọ nise obọa bhuli ọli, ọọ li, "O gwhẹ mhe. pfuasẹ." obobobọ eni efafe e vu ọli vhi egbe le.¹⁴Ọ kpe ẹka nya vhi ukhomi khi imhẹli ọ gwu ni ọgbọkhọgbọ, ama ọọ li, "Kaa rhi egbe ẹ khasẹ eni e kpeda ugamhi ishọyọ u khyiẹlẹ ilasobo shi irhọpfuasẹ, abhi ushi Imozisi ọ ngme, khi o rhọ pfi ọtsẹ shiọ khasẹ wẹ."¹⁵Ama irhẹmhi ngme ọli o ga ashakhasha kwu, iọgbọ ebubu ee bhale a kwugbe vhi asha ni ọ la khi e rhọ rhi esọ shi owẹna ọli ali khi ọ rhọ myie wẹ igwhuamhi kwa. ¹⁶Ama utotona li ọ rhẹẹ je elemhi ogwha lẹẹ pfiolema.¹⁷Ogbẹlẹ ogwho ọọ kee wẹna iọgbọ owẹna, Ifarisisi ali ewẹnagbọ ishi ni e te evholi Igalili ali Ijudea bhẹ ee shitọ ayọ, ali eni e te ẹvholi Ijerusalemu bhẹ. Izemhi Ọnọmhọli oo nu ọli la ni ọ rhẹẹ rhue iọgbọ igwhuamhi egbea.¹⁸Iọgbọ egwho ee ke bhẹ, e tsua ọmọse ni ọ gwọghọa shi ivhia bhẹ vhi ayọ, e nono odẹ ni e tee tsua ọli lo bhuli Ijesu. ¹⁹E vha mẹ odẹ ni e te tsua ọli lo elemhi owa rharhi agbaa ni o legba ee bu, iyọ e ke tsua ọli te ukhomhi owa kpiale bhẹ vhi elemhi oni owa, abhi ọ li laa ivhia eyọ, te iteteva iọgbọ bhẹ vhi asha ni Ijesu ọ mugha ghẹdẹẹ.²⁰Ijesu ọọ li, vhavha mẹ irhọshiọ wẹ, "Mọse, a she gbe ingmobe kwa nẹẹ." ²¹Eni Ikowe ali Ifarisisi e ke mhila ọli ogbọ shi ona, eẹ li, "Ọgwho khi ọnaa ni ọa ngme ingmemhi ipfininua ena? Ọgwho ọ dobẹ a yele ingmobea ni ọgbọ ina khi Ishinẹgba lọgwho?"²²Ama Ijesu, ọ mato mẹ emeni ee sa, ọọ sọ wẹ vhọ ọọ wẹ, "Elọ e zẹ khi vhaa mhila oni ogbọ ona vhi elemhi idu vhẹ? ²³Mhi gyhi oni o kẹlẹ nẹẹ kha rhọ ngme, 'A gbe ingmobe kwa nẹẹ' laa khi 'Vu ekẹ le khi u kee kyia?" ²⁴Ama ona vha ke rha yẹsẹ khi Omyi Ọmọse ọ mhọli afu oni ukhomhi ekẹ ona ni ọ rhọ gbe ingmobe a kwa, mhii ẹẹ ghyiẹ, 'Vu ekẹ le, tsua ivhia ẹ khi u kee je apfẹ ẹ."²⁵Ayayayọ, ọ chi ekẹ vule vhi ukpẹloe wẹ. Ọ tsua ivhia ni ọ vhesẹshi, ọ liegbe jee apfẹ ọli, ọ rhi ikiki ni Ishinẹgba. ²⁶Oo nya ọgbọ kwu aloa, e rhi ikiki ni Ishinẹgba. Ulishi o lẹẹ nwu wẹwẹ kwu, eẹ li, "Eyẹ she mẹ ingme ọshabọ amo."²⁷Aa ke mẹ ena pfuse, Ijesu ọ te ayọ vu ni ọ rhọ mẹ ọmyionoga ni ẹẹ lu Ilẹvi khi ọ shitọ asha ni a lẹẹ myiono oga. Ọọ li, "Rhọ khẹ mhẹ." ²⁸Iyọ Ilẹvi ọ dobẹ etsumhanẹkẹ kwu, ọ chi ekẹ vule, ọ rhọ khali ọli.²⁹Ilẹvi ọọ khyiẹli ududumhi uyalọ shi apfẹ ọli ni Ijesu, emyionoga nebu ee la ayọ, ali iọgbọ evhese ee gaa shitọ gasẹ oni itabu e nu ọli le oni emenale. ³⁰Ama eni Ifarisisi ali eni Ikowe ee gwu Ijesu ẹzọ ẹẹ khasẹ idibo ọli, eẹ li, "Elọ e zẹ khi vha nu emyionoga ali iọgbọ elingmobe deshitọ a le a da?" ³¹Ijesu ọọ ke sọ wẹ vhọ, ọọ wẹ, "Iọgbọ ni e ze, e vhaa nono ebo ikwhumhi, eni ea gwhua lọgwho li ea nono ọbo. ³²Imha bhale a nyalu eni e pfuasẹ khi e pfi egbe deno egbe, ama elingmobe mhi bhẹ a lu khi e pfiegbe deno."³³E ke eẹ li, "Idibo Ijọni ẹrhẹghẹ kwu li e rha pfi azumhi ea pfi olema, iyọ li idibo Ifarisisi e lia li abagwhoyọ. Ama iyi ẹ, ea le, ea da." ³⁴Ijesu ọọ ke ẹẹ wẹ, "Aa mẹ ọgbọ ni ọ laa kwhẹsẹ ọkpotso ni ọ laa dobẹ eni e bhale vhi oni izuode khi e pfi azumhi, ni ọni ọa kwhẹsẹ ọkpotso ọ khyie nu wẹ la? ³⁵Ama eni egbẹlẹ ea bhale ni a rhọ laa myie wẹ ọni ọa kwhẹsẹ ọkpotso rhue vu, eni egbẹlẹ eyọ e ke chigbe a kee pfi azumhi."³⁶Iyọ, Ijesu ọọ ke kpe oni ekpita ona khasẹ wẹ. Ọọ wẹ, "A vha mẹ ọgbọ ni ọa khyiẹ ubẹmhi ode ogbọ toma ode ojọ. Ọ kha liyọ, rhẹmhi ọa khyiọlọ oni ode ogbọa, oni ubẹmhi ode ogbọ o vha de ama oni ode ojọ vhọ.³⁷Iyọ, Ijesu ọọ ke kpe oni ekpita ona khasẹ wẹ. ³⁸Ọọ wẹ, "A vha mẹ ọgbọ ni ọa khyiẹ ubẹmhi ode ogbọ toma ode ojọ. ³⁹Ọ kha liyọ, rhẹmhi ọa khyiọlọ oni ode ogbọa, oni ubẹmhi ode ogbọ o vha de ama oni ode ojọ vhọ.

Chapter 6

¹Ogbẹlẹ ivhiẹmhẹa Ijesu ọ rhọ te ifu ishemhi ivhakpa lẹẹ dọsẹ idibo ọli ee bẹẹ ivhakpa, ee kphele ikpamhi wẹ, ee wu wẹ vhi ẹkọabọ , ee lee wẹ. ²Ama eni Ifarisis egwho eẹ li, "Elọ e zẹ khi vhaa khyiẹli emeni ushi o vha ngme khi a khyiẹlẹ ogbẹlẹ ivhiẹmhẹa?"³Ijesu, ọ ke sọ wẹ vhọ, ọọ wẹ, "Vhavha khyie kpọ li zẹ vhi ebe, emeni Idevidi ọ ke khyiẹlẹ ni okyiamhi o rhẹ gbọ ọli, ali emọse ni e nu ọli la? ⁴Ọ lo elemhi owuka, ni ọ rhọ rhue ukphakpha ni a rhọ bhẹ vhi apfẹ ugamhi Ishinẹgba a gbega, ọ te vhọ khyi le, ọ gwe li te vhọ khyi ni eni e nu ọli la le, o kha rhẹ kyia khi ushi lọ khi ọgbọ ovhese ọ vhaa le oni ukphakpha oyọ sẹkẹnẹ khi eni e kpeda ugamhi lọgwho li ushi ọọ li khi e lee ọli." ⁵Iyọ, ọọ ke eẹ wẹ, "Omyi Ọmọse khi Ọnọmhọli ogbẹlẹ ivhiẹmhẹa).⁶Ogbẹlẹ ivhiẹmhẹa ovhese ọọ ke lo elemhi owuka ọọ wẹna eni iọgbọ ni e la ayọ. Ọmọse ọgwho ọ la ayọ ni obita ọli o khakhaa. ⁷Eni ikowe ali Ifarisisi e rhi ẹloe kpẹ ọ vhi egbe ni ẹẹ khi Ijesu ọ rhọ ze ogbẹlẹ ivhiẹmhẹa, ishọyọ khi wẹwẹ e kẹ mẹ ushi nwu ma ọli vhi obọ khi ọ kẹ gbe gọ. ⁸Ama ọọ yese emeni ee sa, li ọ ke rhọ ẹẹ li oni ọmọse ni obọ ọli o khakhaa, "Vu ekẹ le, khi u tomugha vhi iteteva iọgbọ kwu ni e la ana." Iyọ ọni ọmọse ọọ vule, ọ tomugha ayọ.⁹Ogbẹlẹ ivhiẹmhẹa ovhese ọọ ke lo elemhi owuka ọọ wẹna eni iọgbọ ni e la ayọ. Ọmọse ọgwho ọ la ayọ ni obita ọli o khakhaa. ¹⁰Eni ikowe ali Ifarisisi e rhi ẹloe kpẹ ọ vhi egbe ni ẹẹ khi Ijesu ọ rhọ ze ogbẹlẹ ivhiẹmhẹa, ishọyọ khi wẹwẹ e kẹ mẹ ushi nwu ma ọli vhi obọ khi ọ kẹ gbe gọ. ¹¹Ama ọọ yese emeni ee sa, li ọ ke rhọ ẹẹ li oni ọmọse ni obọ ọli o khakhaa, "Vu ekẹ le, khi u tomugha vhi iteteva iọgbọ kwu ni e la ana." Iyọ ọni ọmọse ọọ vule, ọ tomugha ayọ.¹²Oo ke de shi vhọ eni egbẹlẹ eyọ ni ọ je ukhomhi ọkpha a pfi olema. Ọọ pfi olema bhuli Ishinẹgba ni ogbogbe. ¹³Ogbe o ke gbe, ọ lu eni idibo ọli chi mama egbe, ọ zẹ wẹwẹ ogbe ali ava, ni a gwe li lu ighyiusomhi.''¹⁴Eva eni idibo lẹ khi ena, Isamoni (ni ọ gwe li lu Ipitẹ) ali inyọgwho ọli ni aa lu Adulo, Ijemhisi, Ijọni, Ifilipu, Ibatolomhi, ¹⁵Imachiu, Itọmọsi, Ijemhisi ni omyi Alfeọsi, Isamọni ni a gwe a lu Izilọti, ¹⁶Ijudasi omyi Ijemhisi, ali Ijudasi Isikarọti, ni ọ rhi Ijesu dẹ.¹⁷Ijesu ali wẹwẹ e te oni ukhomhi okpha kpiale vhi ekẹ atẹẹtẹẹ. Iọgbọ ebubu ni e lama shi ọli vhọ e rhọ gba, abagwhoyọ iọgbọ ebubu ee te Ijudea ali Ijerusalemu bhẹ, ali esọ okwu Itaya ali Isidọni. ¹⁸Irhẹmhi e bhale a rhi esọ shi ọli vhi ekẹ ọ ke gwe rhuẹ wẹ igwhuamhi egbea. Iọgbọ ni iyẹmhẹ ni e vha pfuasẹ e la egbe, e li ze. ¹⁹Ọgbọ kwu ni ọ la oni agbaa e nono abhi wẹwẹ e li rhi obọ ẹẹ chi ọ, iyọ ọ gaa li rhi wẹwẹ kwu ze.²⁰Ijesu ọọ bino eni idibo ọli, ọọ wẹ, "Ivọsẹna khi uwi enanya, rharhi khi aleghyie Ishinẹgba uwẹwẹ li o kyia. ²¹Ivọsẹna khi uwẹ vhẹ, ni okyiamhi ọa gbe nena, rharhi khi vha la laa le kwhe. Ivọsẹna khi uwi eni ea vyiẹ nena, rharhi khi e la laa gyiaa.²²Ivọsẹna khi uwẹ vhẹ ni iọgbọ ea bishi elemhi ni e gwe a zọlọ vhẹ ni ea pfuẹchẹ vhẹ eva abhi iọgbọ ebe, rharhi Ọmyi Ọmọse. ²³Vha kee ghyieghyie shiọ vha fiala lo eda kee ghẹlẹ, rharhi khi vha nwemaa laa mhọli idudumhi ifọta shi elemhi aleghyie eda, iyọ li ushishi ni e to wẹ ekẹ le e kpọ li eni ebolẹ.²⁴Ama epfua khi uwi enọsuemhẹ! rharhi khi e she kpọ lee myie ọpfọmhẹgbe wẹ. ²⁵Ẹpfua khi uwẹ vhẹ ni e she vọ! rharhi khi okyiamhi o laa gbe vhẹ idegbe. Epfua khi uwi eni ea gyia nena! rharhi khi vhaa laa vyiẹ idegbe.²⁶Epfua khi uwẹ, ni ọgbọ kwu ọa zẹ onaghyie ẹ! Rharhi khi iyọ li ushishi wẹ e kpọ li eni ebolẹ.²⁷mhi gwu na vhẹ ni vha rhi esọ shi ekẹ nena, vhaa mholi ighọli ẹbele vhẹ vha khyiẹli onaghyie kee rhẹẹ khali eni ea bishi elemhi vhẹ. ²⁸Vha zẹ ọte ni eni ea gwhumhi vhẹ, vha pfi olema a ni eni e rhi echọ aa na vhẹ.²⁹Ọni ọ lasẹ ẹ esọ, vha gwe lieliẹ oni esọ ozeva nali. Ọgbọ ọ kha myie ẹ awulu rhue oni o kpọkẹ ma vhọ. ³⁰Rhọ ni ọni ọ mhila ẹ. Ọgbọ ọ kha rhue ẹ ẹtsẹkẹ nu mhuẹ, imhẹ li ẹẹ li khi ọ gwe lieliẹ ọli ghyiẹ.³¹Abhi u nono khi iọgbọ e kha li ẹ, li wẹ yọ. ³²O kha kyia khi eni e mhọli ighọli ẹ lọgwho li u mholi ighọli wẹ, mhi gyhi ele ni o la vhọ nẹẹ? o kha rhẹ kyili elingmobe e lia mhọli ighọli eni e mhọli ighọli wẹ. ³³U kha le khyiẹli onaghyie a ni eni e khyiẹli onaghyie a nẹẹ, mhi gyhi ele ni o la vhọ nẹẹ? rharhi khi o kha rhẹ kyili elingmobe e lia liyọ. ³⁴U kha le ngmomhi ẹtsẹkẹ a ni iọgbọ ni u yẹsẹ khi ee mẹ laa fali ẹ, mhi gyhi elele ni o rhọ nẹẹ? o kha rhẹ kyila elingmobe e li ngmomhi a ni egbe wẹ, e rhi udu shi khi e gwe la mẹ fali wẹwẹ shiọ.³⁵Ama mhọli ighọli ni ẹbele ẹ. Ngmomhi na wẹ, imhẹ kphakpha egbe ẹ shi khi e gwe lieliẹ ẹtsẹkẹ ghyi ẹ, iyọ elele ẹẹ e maa laa gba. Vha laa kyili imyi Ishinẹgba ni ọ yagha nẹẹ kwu, rharhi khi lẹẹ obọ ọli ọ lia somhelemhi eni e vha yẹsẹ ẹte ali iọgbọ ebe. ³⁶Vha mhọli ivhẹlemhi, abhi ita vhẹ ni Ishinẹgba ọ lee li mhuẹ ivhẹlemhi vhẹ eyọ.³⁷Imhẹ gwu ọgbọ ẹzọ, khi a ke gwu ẹ. Imhẹ rhi unu pfuẹchẹ ọgbọa, khi a ke li rhi unu pfuẹchẹa. Gbe kwa na iọgbọ, aa li laa gbe kwa nẹẹ.³⁸Rhọ na iọgbọ, aa li laa rhọ nẹe. Aa mhasẹ nẹẹ onaghyiẹ, onaghyie, a kpikpi ọli, a jigyhi ọ, o vọ tsua kwa, la laa mhasẹ kwu ẹ vhi ẹghẹghẹ. rharhi khi emeni u rhọ mhasẹ ni ọgbọ, la laa rhọ mhasẹ nẹẹ."³⁹Iyọ ọ ke kpe oni ita ona khase wẹ. "Ọzalo ọ mẹẹ dobẹ rhi ọzalo ọvhese a khasẹ odẹ? A kha mẹ yọ, wẹwẹ ava e laa dena kwulo elimhi, laa khi a vha laa mẹ yọ? ⁴⁰Odibo ọ mẹẹ yẹsẹ a dala ọni ọa wẹna ọli, ama ọni ọ kwegbea wẹna pfuse ọ laa liabhi ọni o wẹna ọli.⁴¹Elọ e zẹ khi waa bino ukwukwu inanalo ni o la inyọgwho ẹ vhi ẹloe, ama u waa mẹ ufolo orhẹ ni o laa ẹ vhi ẹloe. ⁴²See u ke li dobẹ a li ẹẹ li inyọgwho ẹ, "Inyogwho, dobẹ mhẹ rhue ẹ oni ukwukwu inanalo ona ẹẹ vhi ẹloe le, ni u waa rha mẹ ufolo orhẹ ni o laa ẹ vhi ẹloe. Ghyiẹ abọmẹmhẹ! kpọ rhue ufolo orhẹ ni o laa ẹ vhi ẹloe le nee, u ke mato gboo mẹ oni ukwukwu inanalo ni o la inyogwho ẹ vhi ẹloe rhue ọli vhọ le.⁴³Rharhi khi a vhaa mẹ orhẹ aghyie ni oa mọ ikpamhi ni e kẹa, wẹ khi irhẹmhi aa mẹ orhẹ ni o kẹa ni oa mọ ikpamhi ni e ti. ⁴⁴Rharhi khi orhẹ kwu ukpamhi ni oa mọ lẹ a te a yẹsẹ ọli. Iọgbọ e vha rhọ te erhẹ igba aa zẹ ikpamhi ifigyi, wẹ khi irhẹmhi a te erhẹ igba kpẹ aa zẹ ikpamhi idumhi ilonwu.⁴⁵Ọgbọ aghyie onaghyie ni o la vhi udu li ọ te aa ngme ingme aghyie vhi unu lasele, ọgbọ ọbe, onobe ni o la vhi udu li ọ te a wolọ ingme ebe a lasele. Rharhi khi emeni e bu ni ọgbọ ọ mhuẹ shi udu lẹ li ọ te a ngme ingmemhi unu lasele.⁴⁶See vhaa lia lu mhẹ Ọnọmhọli, Ọnọmhọli, ochikọyọ khi vhavha khyiẹli emena mhi ngme vhẹ? ⁴⁷Ọni ọ sheda bhale bhui mhẹ le ni ọ suọ ingmemhi mhẹ ni ọ rhẹ wẹ gbe, mhi laa ngme khasẹ vhẹ emeni abhi ọ kyia. ⁴⁸Rhẹmhi ọ liabhi ọgbọ ni ọa ma owa, ni ọ gaa vaa ekẹa limhi, limhi, gbe owa ekẹ le nya vhi ukhomhi agbhẹ ni o womhẹ womhẹ. Amẹ o kee rhuẹ, ikpho e na gasẹ oni owa, ama o vha dobẹ jigyhi ọ, rharhi khi aa ma ọli imamhi aghyie.⁴⁹Ama ọgbọ ni ọ suọ ingmemhi mhẹ ni ọ vha rhọ gbe, rhẹmhi ọ liabhi ọgbọ ni ọ ma owa nya ukhomhi ekẹ apfuẹ, a vha vaa lia gbẹkẹle ma. Abhi ikpho e ke rhọ na gasẹ oni owa oyọ, obobobọ o kwu gbe, ikposhimhi oni owa oyọ li o ke vhiemhiosue dala ituekẹkẹle ududumhi opfu li o gbe ọ.

Chapter 7

¹Abhi Ijesu ọ ke rhọ ngme emeni ọ ngme kwu khasẹ eni iọgbọ pfuse, ọ lo elemhi Ikapanumu.²Odibo ọga ichoja ọgwho, ni ọ nwemaa nwu ọli egbe, ọọ lẹẹ gwhua onaghyie,onaghyie, ọ lẹẹ gwhu, ³Ama ọni ọga ichoja abhi ọ ke rhọ sokwu ingmemhi Ijesu, ọọ ke ghyie eni e womhẹ Ijusi ava bhuli ọli, ọọ li, khi ọ bhale a tsumhi ọni ọgamhẹ lẹ vhi egwhi le. ⁴Abhi e ke rhọ chi mama Ijesu, ee ke gaa ẹẹ lema Ijesu nali, eẹ li, "Ọ lo ni u bhẹ laa gbe ọni akanya onana na, ⁵rharhi khi ọ maa mhọli ighọli ni oni ẹvholi eyẹ ona, li ọ gwe ma oni owuka ona ni eyẹ."⁶Iyọ Ijesu ọ ke rhọ khẹ wẹ vu. Ama abhi ọ ke rhọ chi mama oni apfẹ, ọni ọga ichoja ọ ke ghyie ikpokyia ọli bhuli ọli khi ee li ẹẹ li, "Onomholi, imhẹ kpokpo egbe ẹ, rharhi khi imha tẹ ni u waa lo ufu owa mhẹ le. ⁷Rharhi ona, imha nwemaa bino egbe mhẹ khi mhi tẹ onaghyie na mhi kha bhuli ẹ le, ama lee ngme oni ingmemhi, iyọ, ọni ọgamhẹ mhẹ ọ laa ze. ⁸Rharhi khi mhẹmhẹ ọgbọ ni ọ li mholi afu ni ọa mhasẹ lẹ mhi li kyia, mhi mhọli ichoja ni e kpọkẹ na mhẹ. Mhi kha ẹẹ li ọna, kee lẹ.' rhẹmhi ọa lẹẹ, mhi ẹẹ li ọvhese 'Bhẹ, rhẹmhi ọa bhẹ, mhi ẹẹ li ọgamhẹ, khyiẹli ona,' rhẹmhi ọa khyielẹ ọli.⁹Abhi Ijesu ọ ke rhọ suọ ona, ingme ọni ọmọse oo nya ọli aloa, ọ ke rhọ lieliẹ alo bhuli agbaa ni e legba ni e rhẹẹ khali ọli, ọọ wẹ, "Mhi gwu na vhẹ, rhaa gbe egbegbe Izulẹ imha khyie mẹ ọni ọ li na mhọli irhọshiọ onana." ¹⁰Iyọ, eni iọgbọ ni ọ ghyie e liegbe bhale a vhẹ khi ọni ọgamhẹ ọ she ze.¹¹Ukwukwu ẹrhẹghẹ o ke dọsẹ a lẹ, Ijesu ọọ ke je evholi ogwho ni aa lu Inaani. Eni idibo ọli e rhọ khali ọli, gboghyiẹ iọgbọ ebubu evhese. ¹²Abhi ọ ke rhọ chi mama obunodẹ oni ẹvhue, ghee, olimhi laa tsua laa dọsẹ ena, ọmọ ọmọse ọgwho ni inyọ ọli ọ lee vyia. Ọni okpotso ọ kyili ọsọrhọ, iọgbọ ebubu ee te oni ẹvhue rhọ khali ọli. ¹³Imẹmhi ni ọ lee mẹ ọ tsolo, o nwemaa rhi obọ chi Ọnọmhọli idu e kẹkẹ ọlia rhọ khali ọli ọọ li, "Imhẹ gwe vyiẹ." ¹⁴Iyọ, ọ chi mama ayọ ọ rhi obọ chi oni akpẹchi ni a rhọ li shi, eni e tsuali e gbesọ. ọọ li, ''Nọghọdọ, mhii ẹẹ ghyiẹ, vule.'' ¹⁵Ọni ọmọ ọnọghọdọ ni ọ gwhu ọ vule deshitọ ọọ ngme. Ijesu ọ rhue ọli ni inyọ ọli.¹⁶Iyọ ulishi o lono eni iọgbọ kwu vhi egbe. Ee chichi Ishinẹgba, eẹ li ẹẹ li, "A she nwu ududumhi ọbolẹ vue vhi iteteva eyẹ" "Ishinẹgba ọ gwe pfi ẹloe fẹli iọgbọ ọli." ¹⁷Ingmemhi ọni Ijesu o ga aloekẹ Ijudea kwu ali ẹvholi ni e gasẹ ọli a lẹ.¹⁸Eni idibo Ijọni e gwu eni ingme ena khase ọli. ¹⁹Iyọ Ijọni ọ ke nyalu ikwhumhava vhi idibo ọli ghyie bhuli Ọnọmhọli khi e li eẹ li, "Ghyiẹ khi u lẹẹ bhẹ, laa khi a mẹ ọgbọ ọvhese ni eyẹ mugha kee khẹ?'' ²⁰Abhi e ke rhọ chi mama Ijesu, eni emọse eẹ li, "Ijọni ni ọa batazi iọgbọ li ọ ghyie eyẹ bhuli ẹ khi eyẹ li ẹẹ ghyiẹ, "Ghyiẹ ẹẹ khi u lẹẹ bhẹẹ, laa khi eyẹ mugha kee khi ọgbọ ọvhese.?"²¹Elemhi oni ẹrhẹghẹ ni e rhẹ mhila ọli ena ọ rhi iọgbọ ebubu zee vhi igwhuamhi wẹ ali ọtomhẹ ali eni e mhọli iyẹmhẹ ebe, shi izalo ọ gweghyie wẹ aloa. ²²Ijesu ọọ sọ wẹ vhọ, ọọ wẹ, "Vha kee liegbe je obhoni vha te bhẹẹ, vha gwu ni Ijọni emeni vha mẹ ali emeni vha suọ. Eni e zalo e she a mato, eni ikhyila e vule a kyia, eni efafe e nwu a rhẹ wẹ ze, iọgbọ ni e lesọ ea suọ esọ, eni e ghwuloa a she gwe nwuno wẹ vule liegbe bhẹ vhi agbọ, eni ea nono a she gwu oni usomhi onogbọ khasẹ wẹ. ²³Ivọsẹna khi uwi ọni ọgbọ ni ọ vha mẹ ọtuegbe rharhi mhẹmhẹ.''²⁴Abhi eni ighyiusomhi Ijọni e ke rhọ vu, Ijesu ọọ kee gwu ingme Ijọni khase oni agbaa, "Elọ vha je apata lẹẹ bino, ẹji ni akpekpe o pfi lọ? ²⁵Ama elọ vha lasele lẹẹ bino, ọgbọ ni ọ rhi ede na bunẹẹ kwhẹ lọ? Ghe, ghe, iọgbọ ni e rhi ede ni e somhote kwhẹ ni e la ọsuemhẹ apfẹ oghyie li ea nyele. ²⁶Ama elọ vha lo odẹ lẹẹ bino, ọbolẹ lọ? Ee, mhi gwu na vhẹ, ọni ọ gba dala ọbolẹ lọ.²⁷Lẹ khi ọni a kẹkẹ ingme ọ shi ekẹ, 'Ghee, mhi laa ghyie aghyiusomhi mhẹ kpalo nẹẹ, Ni ọ laa bodẹ shi nẹẹ.' ²⁸Mhi gwu na vhẹ, elemhi iọgbọ ni ikpotso e vyia kwu, a vha mẹ ọnọfu ukhomhi dala Ijọni, ama ọgbọ ni ọ kpọkẹ nẹẹ vhi aleghyie Ishinẹgba ọ fu dala Ijọni."²⁹Abhi eni iọgbọ kwu e ke rhọ suọ ona, shi emyionoga, eẹ li khi Ishinẹgba ọ maa gwẹ kyia. Ee li la iọgbọ ni Ijọni ọ rhi batizimhi na. ³⁰Ama eni Ifarisisi ali eni e mhuẹ iyẹsẹ ishi Ijusi limhi, ni ọ vha rhi ibatizimhi na, e khyie ẹgbhẹ Ishinẹgba ni egbe wẹ.³¹"Elọ mhi laa rhi iọgbọ oni ozele ona khọkhọ? See e li laa? ³²Irẹmhi e liabhi eni ivhiẹ ni e laa atuokyi bọla, ni e deshitọ ni e nyalu egbe eẹ li, 'Eye kphele ofee nẹẹ, u waa gbe ishimhi. Eye la ọrhọ, u waa vyiẹ.'³³Ijọni ni ọọ batizi ọ bhẹ, ọ vha ẹẹ le emenale wẹ khi rhẹmhi ọ da onyọ, vha ẹẹ khi "Ọ mhọli ayemhẹ okhyio. ³⁴Ọmyi Ọmọse ọ bhale ọa le, ọa da, vha ẹẹ li, 'Ghee ọ, ọ zelemhi ali ọdenyọ, ali ukpokyia emyionoga ali elingmobe li ọ kyia!' ³⁵Ama imyi ẹgbhẹ li ee rhi ẹgbhẹ a khasẹ."³⁶Oni ẹrhẹghẹ ona Ifarisisi ọgwho ọ nyalu Ijesu khi ọ bhale a nu lẹ le emenale. Iyọ abhi Ijesu ọ ke rhọ lo apfẹ ọni Ifarisisi ọgwho le, ọ ke chi mama oni itabu lẹ lee emenale. ³⁷Ghe, ghee, ọkpotso ọgwho ọ laa oni ẹvhue ni o kyila ọlingmobe. Ọọ ke suọ khi ọ bhẹ vhi elemhi apfẹ ọni Ifarisisi ọgwho lẹ le emenale, ọ ke rhue akanama itulale ni aa lu alabasita. ³⁸Ọ tomugha vhi oshimhi obhoni o kpẹ awẹ ọọ vyiẹ egbegbe evyiẹ. Ọ kwu amẹ evyiẹ ọli rhugwhu Ijesu awẹ. Ọọ rhi itsu ni e laa vhi ukhomhi shishi wẹa, ọọ pfipfi ọli awẹ, ọ kwu oni itulale shi ọ vhi eni awẹ.³⁹Abhi ọni Ifarisisi ọgwho ni ọ lu Ijesu a le emenale ọ rhọ mẹ ọli, ọọ sa vhi elemhi, ọọ li, "O kha kyila khi ọni ọmose ọna khi ọbolẹ li ọ kyila lọ, ọ kha yẹsẹ uvhali ọkpotso ọlingmobe ni ọ rhi abọ a nwuno ọli ena." ⁴⁰Ijesu ọọ ke sọ vhọ, ọọ li, "Isamọni, mhi mholi emena mhi laa gwu nẹẹ. "Ọọ li, Ọwanagbọ, ngme khasẹ mhẹ gwhe!"⁴¹Ijesu ọọ li, "Eluota ava ee lo ọgbọ ọgwho ota. Ọgwho ọ lo ọli ikpulu eva ali ukhyikhyi, ọni ọ kpọẹ, ọ lo ọli ipọmhi uye ali ishe. ⁴²Rharhi khi wẹwẹ avavava e vha mẹ ikpaghọlọ fali, ọ gaa gbe kwa na wẹwẹ ava. Elemhiyọ, mhi gyhi ọni ọ somhelemhi nẹẹ?'' ⁴³Isamọni ọ sọ li vhọ ọọ li, "Mhi sa khi ọni a gbe enebu nẹẹ kwa na lọ." Ijesu ọọ li, "U gwabha sọ vhọ."⁴⁴Ijesu ọ liẹliẹ alo bhuli ọni okpotso, ọọ li Isamọni, "U mẹ ọni ọkpotso ọna. Mhi she lo elemhi apfẹ ẹ le. U waa rhi amẹ na mhẹ kpe awẹa, ama lẹẹ, ọ she rhi amẹ evyiẹ ọli pfino mhẹ awẹa, ọ rhi itsu ọli shishi wẹa. ⁴⁵U waa pfipfi mhẹ unu, ama lẹẹ, te obọ na mhi rhọ lo apfẹ ẹ le enaa, ọ vha pfipfi mhẹ awẹ vhiẹmhia.⁴⁶U waa rhi ovhili to mhẹ ukhomhi, ama lẹẹ, ọ she rhi itulale wu mhe awẹa. ⁴⁷ena, mhi gwu nẹẹ khi lẹẹ ni ọ mhọli ingmobe nebu nẹẹ a she gwe liyọ gbe wẹ kwa nali, ọ gwe liyọ mhọli ighọli ni o gba abagwhoyọ. Ama ọni a gbe ikwukwu wẹ kwa na, ukwukwu ighọli li ọa mhọli."⁴⁸Iyọ ọ ke ẹẹ li, "Aa gbe ingmobe kwa nẹẹ." ⁴⁹Igbhogbho ni e rhọ gaa ẹẹ le emenale eẹ li egbe, "Ọgwho ọna ọ kyia shiọ ni ọ li gbe ingmobe a kwa?" ⁵⁰Ijesu ọ ke ẹẹ li ọni ọkpotso, "Irhọshiọ ẹ o she tsumhi ẹ. Rhi ọpfomhẹ kee vu.

Chapter 8

¹Ijesu ọ kyia lẹ gasẹ ẹvholi ọdọdọda nefu ali ekeke, ọọ ngme ingmemhi onogbọ obodẹ aleghyie Ishinẹgba eni ikwhumhọgbe ali ava e rhẹ khali ọ, ²ali ikpotso egwho ni iyẹmhẹ ebe ali ighwuamhi ọdọdọda e vu egbe le. Wẹwẹ khi Imeli ni a gwe li lu Imagdalini, ni a te egbe ọli kwhu iyẹmhẹ oshila a lase, ³Ijoana, ugwhẹ Ichuza, ni ọ kyili aghyiusomhi Ẹrodu, Isuzana, ali ikpotso evhese, ni e rhi ẹtsẹkẹ kpaghyiẹ wẹ obọ.⁴Nenaa abhi iọgbọ ebubu e ke rhọ legba, gboghyiẹ iọgbọ ni e te evholi nefu ọdọdọda bhale, ọọ rhi ekpita nu wẹ ngme. ⁵"Ọgwaishemhi ọọ ke vu ọ lẹẹ kọ ẹkọmhi egwho. Abhi ọ rhẹẹ kọọ, ẹkọmhi egwo vhọ, e de kwu esọ atuodẹ, a rhi awẹ nwuno wẹ ma ekẹ, ipfele nẹ eda, e bhale a sanọ wẹ lẹ. ⁶Egwho, e dena kwu ukhomhi ekẹ agbhẹ, abhi e ke rhọ zẹẹ, e khakhaa rharhi khi e vha mẹ amẹ.⁷Iyọ, egwho e dena kwu iteteva igba, eni igba ali eni ẹkọmhi e gaa fu shele utogwho eni igba e tanọ wẹ gboloa. ⁸Ama ẹkọmhi egwho e dena kwu ukhomhi ekẹ ni o ti e mọ ikpamhi nebu e rhi nabhi asha egbhọ ishie bu dala abhi a rhọ kọ wẹ." Abhi Ijesu ọ ke rhọ ngme eni ngmemhi ena pfuase, ọọ ke sọọse lasele, ọọ li, "Ọni ọ zẹ esọ ni a rha suọ ọ rhọ suọ."⁹Eni idibo ọli e ke mhilali emeni oni ekpita o ngme. ¹⁰Ijesu ọọ ke ẹẹ wẹ, "A she rhi oni imasha na vhẹ khi vha rhọ yẹsẹ ogbhagbha ọnyaloa aleghyiele Ishinẹgba, ama iọgbọ ni e kpọẹ, ekpita laa rha wẹna khasẹ wẹ, ishọyọ, imẹmhi, e vha laa mẹ gboo, isuọmhi, e vha laa suọ limhi."¹¹Nenaa abhi oni ekpita o ngme lẹẹ khi onaa. Oni ẹkọmhi khi ingmemhi Ishinẹgba. ¹²Eni ẹkọmhi ni e dena kwu esọ odẹ wẹwẹ khi eni iọgbọ ni e suọ oni ingmemhi, ama okhyio ọ bhale a sanọ wẹwẹ vhi idu le, khi ee ke lama shi vhọ, khi e kẹ pfue vhọ le. ¹³Iyọ, eni e dena kwu ekẹ ukhomhi agbhẹ, wẹwẹ khi iọgbọ ni e suọ oni ingmemhi ni e rhi oghẹlẹ myie oni ingmemhi, ama e vha rhi ikpi nwu ekẹ pẹẹ; ukwukwu ẹrhẹghẹ, abhi ẹrhẹghẹ imhasẹfẹẹ ọ ke rhọ bhẹ e dena kwa.¹⁴Eni ẹkọmhi ni e dena kwu vhi ifu igba wẹwẹ khi iọgbọ ni e suọ oni ingmemhi, ama e kee je alo ọtomhẹ ali ọsuemhẹ ali ọvyiọlọ oni agbona, e tsese wẹ gboloa, rharhi iyọ, e vha dobẹ mọ ikpamhi ni e womhẹ. ¹⁵Ama eni ikpamhi ni e dena kwu ekẹ aghyie, wẹwẹ khi eni iọgbọ ni e zẹ idu aghyie, abhi e rhọ suọ oni ingmemhi e rhi egbegbe idu aghyie myie eni ingmemhi, e nwu wẹ ma egbe onaghyie, onaghyiẹ, li o rhọ rhi inyakwa rhirhirhi mọ egbegbe ikpamhi ni e ti.¹⁶Nenaa, a vha mẹ ọgbọ ni ọ rhi akpa rhu pfuse, ọ ke gwe ta atasa nofu gwese ọli ọa liyọ ọ tsua ọli shi ufu agodo, onchi, rhẹmhi ọ rhue ọli a shi asha ni a rhi akpa a nya, khi ishọyọ ọgbọ kwu ni ọ sheda lo le o rhi ọli a mato. ¹⁷Rharhi khi a vha mẹ emeni o gbhagbha, ni a vha laa yẹsẹ, wẹ khi emeni o laa ufu ọli ni a vha laa yẹsẹ ni o vha laa lase vhi alo ufulọ. ¹⁸Iyọ, vha zẹ ẹgbhẹ shi abhi vha li rhi esọ a shi ekẹ, rharhi khi ọni ọ kpọ mhọli, la gwe laa rhọ ma vhọ, ọni ọ vha mhọli, a gwe laa myie ọli oni ọ sa khi lẹ kpọ mhuẹ."¹⁹Iyọ inyọ Ijesu ali inyọgwho ọli ni emose e bhẹ bhuli ọli le, ama e vha dobẹ chi mama ọli rharhi oni agbaa ni o legba. ²⁰Aa ke gwu nali eẹ li, "Inyọ ẹ ali inyogwho ẹ, e mugha vhi atuodẹ, ea nono khi wẹwẹ e mẹ." ²¹Ama Ijesu ọ ke sọ vhọ ọọ wẹ, "Inyọ mhẹ ali inyọgwho mhẹ wẹwẹ khi eni e suọ ingmemhi Ishinẹgba, ni e rhẹ wẹ gbe akanya."²²Aa mẹ ogbẹlẹ ogwho ni Ijesu ali eni idibo ọli e rhọ lo elemhi ọkọ okẹ, ọọ ke ẹẹ wẹ, "Eyẹ da okẹ, je esọ opfọ ni o kpọẹ.'' Ayọ li ee te vu. ²³Ama abhi e ke rhọ gwẹ ọkọ ẹẹ lẹẹ, ovhesẹ o ke do Ijesu nwu, ududumhi akpakpa o lasele abhi akpekpe ni o ze o ke rhẹẹ pfi vhi oni ukhomhi okẹ, ọkọ wẹ o she vọ amẹ, o rhẹ wẹ shi ududmhi okhẹna.²⁴Iyọ idibo Ijesu e ke bhale a vu ọli ovhesẹ, eẹ li, "Ọga! Ọga! Eyẹ laa ghwuloaa!" Ọọ vu ovhesẹ ọ va nya oni akpekpe vhi ukhomhi oni akpakpa ni o tsua oni okẹ o pfua, ashakhasha o li tọmhi, tọmhi. ²⁵Iyọ ọọ ke ẹẹ wẹ, "Mhi gyhi irhọshiọ vhẹ?" Udu o fia wẹ elemhi, o nya we aloa onaghyie, onaghyie, ee mhila egbe wẹ, "Ọgwho ọna ọ kyia ena shiọ, ni ọ rhọ li nu okẹ ali akpekpe a ngme, e rhọ shiọ vhọ?"²⁶E bhale vhi aloekẹ Igẹrasẹnẹsi ni o la igwepfẹ Igalili. ²⁷Abhi Ijesu ọ rhọ bhẹ vhi oni aloekẹ, ọmọse ọgwho ọ rhọ te oni elemhi ẹvhuẹ bhẹẹ bhuli ọli le, ọni ọmọse ọna, ọ mhọli iyẹmhẹ ikhyio. O she tẹsẹ, ọ vha sọ edẹ, wẹ khi rhẹmhi ọ nyele vhi owa, sẹkẹnẹ atalimhi li ọ kee le la.²⁸Abhi ọ rhọ mẹ Ijesu, ọ sọọse nwu ekẹ, ọ de pfigbe ọ vhi odalo. Ọ rhi urhuli ni o ze ẹẹ li, "Elọ mhi rhẹ a li, Ijesu, Omyi Ishinẹgba ni ọ yagha nẹẹ kwu? Mhi lema ẹ, imhẹ rhi ẹchọ na mhẹ." ²⁹rhẹmhi Ijesu ọ kwhu oni ayẹmhẹ ni o vha pfuasẹ te ọni ọmọse egbe a lasele, rharhi khi o she rhue ọli sọ ite ingmẹẹ nebu. A kha rhẹ rhi igha shi ọ vhi abọ khi a gwe sọ ọli igha awẹ, khi ọgbọ nu ọli tomugha, khi e kee khẹ ọli, irhẹmhi ọọ kwu eni ighaa, oni ayẹmhẹ okhyio li o khyie kwhu ọli lo ogwa.³⁰Ijesu ọọ ke mhila ọli, "See a lu eva e?" Ọọ ke ẹẹ li, "Abuu." rharhi khi iyẹmhẹ ikhyio nebububu e she lono ọli vhi egbe. ³¹Rhẹmhi eni iyẹmhẹ ikhyio e lee lema li tsumhi khi imhẹli ọ kwhu wẹwẹ a kwu ugbilimhi ekẹ.³²Oni ẹrhẹghẹ ona, igwulu ebubu e laa ukhomhi ọkpha ẹẹ le emenale, eni iyẹmhẹ ikhyio ee ke lema ọli khi ọ lama na wẹwẹ lono eni igwulu vhi egbe. Ọọ lama na wẹ khi e lono. ³³Iyọ eni iyẹmhẹ ikhyio e ke te egbe ọni ọmọse lasele a lono eni igwulu eyọ vhi egbe, eni igwulu kwu e nanọ kpẹla ọkpha a lono elemhi okwu, okwu o gbolo wẹ.³⁴Abhi eni rhi ẹloe ee kwhu eni igwulu e rhi ẹloe mẹ emeni a mẹ, e nanọ kwa, ea gwu oni ingme khasẹ eni e laa elemhi ẹvhue ali ẹvholi ni e gase obholọ kwu. ³⁵Iọgbọ ni e suọ oni ingme oyọ kwu e lasele a rhi ẹloe mẹ emeni a mẹ, ee liyọ bhẹ bhuli Ijesu le, e bhale a vhẹ ọni ọmọse ni eni iyẹmhẹ ikhyio e te egbe lasele. Alo e ke ga dala ọli ọ sọnọ ede. ọ deshitọ vhi ẹghẹghẹ Ijesu, ulishi o kee nwu wẹ.³⁶Iyọ li eni e rhi ẹloe mẹ emeni a gaa mẹ kwu li e ke ngme khasẹ eni e kpọẹ abhi a ke li tsumhi ọni ọmọse ni iyẹmhẹ ikhyio e kpọ mhasẹ na. ³⁷Iọgbọ kwu ni e la aloekẹ Igarasenis ali eni e gasẹ ọli kwu e gwu ni Ijesu khi ọ vu wẹwẹ ekẹ le, rharhi khi ududumhi ulishi li o kee nwu wẹ. Iyọ ọ ke lo ọkọ ni ọ rhọ liegbe e je.³⁸Ọni ọmọse ni a kwhu iyẹmhẹ ikhyio vhi egbe le ọ lema Ijesu khi ọ dobẹ lẹ rhọ khali ọli vu, ama Ijesu ọ vha lama, ọọ li, ³⁹"Liegbe je apfẹ ẹ, u kaa to okhẹ ududmhi akanya ni Ishinẹgba o gbe nẹẹ." Ọni ọmọse ọ rhọ te odẹ oli vu, ọ rhi ududumhi akanya ni Ijesu ọ gbe nali tsabọ gasẹ oni aloekẹ oyọ kwu.⁴⁰Abhi Ijesu ọ ke rhọ jele, eni agbaa ni e legba e tsẹ ọli mekyia, rharhi khi li wẹwẹ kwu e kpọ mugha ẹẹ khẹ. ⁴¹Ghe, ghe, ọmọse ọgwho ni aa lu Ijarusi, ni ọ li la eni e mhasẹ vhi owuka. Ijarusi ọọ de tarhughu ni Ijesu, ọọ lema ọli khi ọ bhale vhi apfẹ lẹ, ⁴²Rharhi khi ọ mhọli ọmọ ọkpotso ogwho kpe ni ọ gbe ikpe igbe ali eva, ọ she lẹẹ gwhu. Ama abhi ọ ke rhẹ lẹẹ, oni agbaa ee mimi egbe rhẹ khali ọ.⁴³Ọkpotso ogwho ọọ la ayọ ni ọ she kwu ọlia vhi egbe elemhi ikpe igbe ali eva ọ she gaa pfuẹchẹ ikpaghọlọ ni ọ mhuẹ kwua shi abọ ebo, ama a vha mẹ ọni ọ dobẹ fẹli ọli vhi oni igwhuamhi. ⁴⁴Ọ rhọ te Ijesu oshimhi rhi obọ chi ọli esọ ode, ayayayo ọlia ni e kwu ọli vhi egbe e pfa.⁴⁵Ijesu ọọ li, "Ọgwho ọ rhi obọ chi mhẹ eyọ?" Abhi wẹwẹ kwu e ke rhọ ẹẹ chaa, Ipitẹ ọọ li, "Ọga, agbaa ni o rhọ gba ena ni e chi a nwu ẹ ni e rhi egbe a gbe ẹ ena?" ⁴⁶Ama Ijesu ọọ li, " Ọgbọ ọgwho ọ she rhi obọ chi mhẹ, rharhi khi mhi yẹsẹ khi izemhi o she lase mhẹ vhi egbe le."⁴⁷Abhi oni okpotso ọ ke rhọ mẹ khi lẹ vha dobẹ gwe lẹẹ rhi emeni lẹẹ li gbhagbha, ọọ bhale ọọ kphele jẹjẹjẹ. Ọ de vhesẹshi vhi odalo Ijesu, ọ ke ngme vhi ukpẹloe agbọ kwu ni e rhọ gba emeni e zẹ ni lẹ rhọ rhi obọ chi ọli ali abhi lẹ ke li ze ayayayọ. ⁴⁸Iyọ ọọ ke ẹẹ li "Omyi mhẹ ni ọkpotso, irhọshiọ ẹ o she rhẹ ze. Rhi ọpfọmhẹ kee lẹẹ."⁴⁹Abhi ọ rhọ khyie le ngme, ọgbọ ọ te apfẹ ọni oa mhasẹ vhi owuka bhẹ, ọọ li, "Omyi ẹ ni ọmoshi ọ she gwhu. I mhẹ gwe kphakpha egbe ẹ Ọwẹnagbọ." ⁵⁰Ama abhi Ijesu ọ ke rhọ liyọ suọ, ọọ sọ vhọ, ọọ li, "Imhẹ nu ulishi. Lee rhọ shi vhọ, a la myie ọli pfuese."⁵¹Abhi ọ ke rho bhẹ vhi oni apfẹ, ọ vha dobẹ ọgbọ nu ọli lo rhọ khali ọli, sẹkẹnẹ Ipitẹ, Ijọni ali Ijamhisi, ali ita ọni ọmọshi, ali inyọ ọli. ⁵²Oni ẹrhẹghẹ iọgbọ kwu ni e la ekẹ ayọ ẹẹ vyiẹ na li gbii, ama ọọ wẹ, "Imhẹ vha gwe vyiẹ. Ọ vha gwhu, ama rhẹmhi ọ lee vhesẹshi." ⁵³Ama e gyia lia kpaa, rharhi khi wẹwẹ e yẹsẹ khi ọni ọmọ ọ she gwhu.⁵⁴Ama lẹẹ, ọ nwu ọni omoshi obọ, ọ sọse lasele, ọọ li, "Ọmọ, vule." ⁵⁵Ayẹmhẹ ọli o liegbe bhale, ọ chi ekẹ vule ayayayọ. Ọọ khi a rhi emenale nali le. ⁵⁶Ọọ nyalu ita ọli ali inyọ ọli aloa, ama ọ kpe ẹka nya wẹ ukhomhi khi imhẹli e gwu ni ọgbọkhọgbọ emeni a mẹ.

Chapter 9

¹Ọọ lu eni ogbe ali ava chi mama egbe, ọ rhi izemhi ali afu na wẹ obodẹ iyẹmhẹ ikhyio kwu ali irhue eni e vha ze igwhuamhi egbea. ²Ọọ ghyie wẹ lo odẹ khi e kaa rhi ingmemhi aleghyiele Ishinẹgba tsabọ e rhi eni es gwhua ze.³Ọọ wẹ "Imhẹ vha rhue ẹtsẹkẹ mhọ obọ asha ni vha lẹẹ ena, wẹ khi orhẹ ni a rha tuekẹ, wẹ khi ẹkwẹ-ni a rhi ikpaghọ a shi, wẹ khi ukphakpha, wẹ khi ukpaghọ, wẹ khi ode ni a sọ. ⁴Apfẹ ni vha sheda lo, vha la ayọ apfishi ni vha rhọ laa vu obholọ le.⁵Eni e vha ke kpẹsẹ abọ myie vhẹ, vha khaa vu oni ẹvhue oyọ le, vha kpishi idabu ni e la vhẹ ẹkoawẹ kwu ekẹ khi o myie ọtsẹ gbe wẹ." ⁶Iyọ vha vu khi vha lono eni ẹvholi ekeke, kee ngme ingmemhi ogbọ aghyie vha rhi iọgbọ aa ze ashakhasha kwu.⁷Oni ẹrhẹghẹ ona Ẹrọdu, ni oghyie, ọ sokwu emeni ẹẹ mẹ egbe e vha gwee sheshe ọ, rharhi khi iọgbọ egwho ẹẹ khi Ijọni ni ọa Batazi iọgbọ ọ she te egwhi vule. ⁸Egwho, eẹ li khi Elaja ọ she bhale a rhi egbe khasẹ, egwho ẹẹ li khi ukwhumhọgwho elemhi eni ebolẹ nẹlẹ ọ she gwe vue liegbe bhẹ vhi agbọ. ⁹Ẹrọdu ọo li, "Mhii she khyi Ijọni ukhomhia, ama ọgwho mhi ke li naa suọ obodẹ ọli ena? Ẹrọdu ọ kee nyakwa khi lẹ mẹ Ijesu.¹⁰Abhi eni ọ ghyie lo odẹ e ke rhọ bhale, e gwu nali emeni e gaa khyiẹlẹ kwu. Ọọ wolọ wẹ mẹ egbe ẹẹ je ẹvhue ọgwho ni a lu Ibẹtisaida. ¹¹Ama eni iogbọ nebububu e ke rhọ suọ ona e rhọ khali ọli vu, ọọ rhue wẹ gboghyiẹ egbẹ ọ, ọ ngme ingmemhi Ishinẹgba khasẹ we, eni e gwhua ni e nono izemhi, ọ rhẹ wẹ ze.¹²Ogbode o kee lee, eni ikwhumhọ ogbe ali ava e bhuli ọli ẹẹ li, "Wẹ li eni iọgbọ ena khi e via khi e je ẹvholi ni e chi mama egbọana khi e kaa nono asha ni e kwu a shi ali asha ni e la laa le emenale, rharhi khi ekẹ apata li eyẹ la ena." ¹³Ama ọọ ke ẹẹ wẹ, "Vha rhi ẹtsẹkẹ na wẹ le. "eẹ li, "Eyẹ vha mhọli dọsẹ irhu ikhakpha ishie ali ifẹli eva, sẹkẹnẹ khi eyẹ vu a dẹ emenale ghyi eni iọgbọ ena le." ¹⁴Eni iọgbọ ni e la ayọ e kyili agbẹlẹ igbhọ igbe asha ishie. ọọ li idibo ọli, "Vha nwuno wẹ ufuabọ igbhọ eva igbigbigbe shitọ,''¹⁵Ee liyọ khyiẹlẹ, eni iọgbọ kwu e denashitọ. ¹⁶Ọ rhue eni irhu ikphakpha ishie ali eni ifeli eva, ọ yasẹ alo ekẹ je eda, ọ zọte na wẹ, ọ kwẹkwẹ wẹ, ọ rhue wẹ ni eni idibo ọli khi e kemhi ni eni iọgbọ ebubu ni e shitọ. ¹⁷Wẹwẹ kwu e le e kwhe, eni ikhyikhyi ni e le kpọẹ e sanọ wẹ ekẹ, vọsẹ igwhugwhu igbe ali eva.¹⁸Abhi lọgwho ọ ke rhẹ pfi olema, eni idibo ọli e nu ọ la ayọ, ọọ ke mhila wẹ ogbọ ọọ wẹ, ọgwho iọgbọ ebubu e mẹẹ khi mhi kyia?" ¹⁹Ee sọ vhọ eẹ li, ''Ijọni ni ọa batazi agbọ, ama ẹgwho eẹ li Ẹlaja, evhese eẹ li ebolẹ nẹlẹ li ee gwe te egwhi vule."²⁰Ọọ ke ẹẹ wẹ "Ama ọgwho vha ke ẹẹ khi mhi kyia vhẹvhẹ obọ vhẹ?'' Ipitẹ ọọ li, "Ọni Ikiristi ni ọ te obọ Ishinẹgba bhale" ²¹Ama ọọ kpe ẹka nya wẹ vhi ukhomhi, Ijesu ọọ khi imhẹli e gwu khasẹ ọgbọkhọgbọ pẹẹ, ²²Omyi Ọmọse ọ nwemaa mẹchọ obodẹ ẹtsẹkẹ nebu shi enejọ ali eni e kpeda ugamhi ali ikowe e laa khyie ọ, e gbe ọlia, ogbẹlẹ ozesẹ ọ gwe vule bhẹ vhi agbọ.²³Ọọ wẹ, "Ọni ọ laa rhọ khẹ mhẹ, ọ nwemaa khyie egbe ọli, ọ pfi obọ rhue ọgbagala ọli ọ rha khẹ mhẹ ogbẹlẹ kwu. ²⁴Ọni ọ dua khi lẹ kẹ tsumhi ayẹmhe lẹẹ, rhẹmhi ọa wasẹ ọlia, ama ọni ọ laa wasẹ ayemhe ọlia rharhi mhẹmhẹ ọ laa tsumhi ọ. ²⁵Mhi gyhi elele ni ọgbọ ọ laa mhuẹ, khi ọ rhọ mhọli oni agbọ ona kwu vhi elele, ama ọ wasẹ ayẹmhẹ, ọlia?²⁶Ọni ọ sheda ẹẹ khi omama mhẹ ali ingme mhẹ li ọa nwu lẹ, Ọmyi Omọse ọ li laa nu omama ọli ni ọ bhale vhi elemhi ikiki ọli, ali ikiki ọni Ita ali uwi ighyiukọ. ²⁷Ama mhi gwu egbegbingme khasẹ vhẹ, a mẹ egwho vhi elemhi vhẹ ni e tomugha ana ena, ni e vha laa bino egwhuli fẹẹ rhili apfishi neni e mẹ eghyiele Ishinẹgba"²⁸Ijesu ọ ngme ena, ogbẹlẹ ozelele ọ rhue Ipitẹ ali Ijọni ali Ijemhisi mẹ egbe lẹẹ pfi olema vhi ukhomhi ọkpha. ²⁹Abhi ọ ke rhẹẹ pfi olema orhẹ alo ọli e nwu lieliẹ, ede ni ọ sọ ee pfuasẹ pẹpẹpẹ.³⁰Ghe, ghe, emose ava e nu ọli neta! wẹwẹ khi Imozisi ali Ẹlaja. ³¹Ikiki wẹ oo gẹẹ. ee ngme obodẹ egwhuli ọli, ni o kyila khi ọ she le lẹẹ je Ijerusalemu rhọ tsẹ.³²Oni ẹrhẹghẹ ona Ipitẹ ali eni e kpọẹ ni e nu ọli la ovhesẹ o she gaa nwuno wẹ. ama abhi e ke rhọ gaa vu ovhesẹ, e mẹ ikiki ọli ali eni emọse ava khi e nu ọli tomugha. ³³Abhi e ke rhọ te asha ni Ijesu ọ la ẹẹ vu, Ipitẹ ọ ke ẹẹ li "Ọga, o ti khi eyẹ kha gbatsẹ shi ana eyẹ tọnọ ikwu esẹ. eyẹ kha khyiẹlẹ ogwho nẹẹ, ogwho uwi Imozisi, oni o kpọẹ uwi Ẹlaja.'' Ọ vha yẹsẹ emeni ọ rhọ ngme.³⁴Ọ kee le lee ngme eni ingme ena, atutu o bhale a gwese we; e kee nulishi abhi atutu o li pfi gasẹ wẹ. ³⁵Urhuli o te oni atutu ngme laselẹ, ọọ li, 'Ọna khi Omyi mhẹ ni ọmọse na mhi zẹ vha rhi esọ shi ọli vhi ekẹ.'' ³⁶abhi oni urhuli o ke rhọ ngme pfusẹ, o bhale a kpọ Ijesu lọgwho le shi ayọ. E pfiesọa kpekpee, eni egbẹlẹ eyọ e vha ngme khasẹ ọgbọkhọgbọ emeni e me.³⁷Ogbẹlẹ ozeva, ni e ke rhọ te oni ukhomhi ọkpha kpiale, ebubu iọgbọ e rhẹ khali ọ. ³⁸A ke ẹẹ khi ẹẹ fẹẹ, ọmọse ọ te oni agbaa sọse ọọ li, ''Ọwẹnagbọ, mhi lema ẹ khi u binọ omyi mhẹ ni ọmọse, rharhi khi lọgwho khi ọmọ ọgwho na mhi vyia. ³⁹U waa mẹ nena, ayẹmhe li ọa nwu ọ, udomhija ọọ vyiẹ nwu ekẹ, idukpakpa ọ nwu ọ, ọọ fu ofulu vhi unu. O maa nwunu neni o vu ọ vhi egbe le, rhẹmhi ọ gaa mẹ khi ọ kwuọtse vhi egbe onaghyie, onaghyie, ni o liyọ nwu ọ pfuse. ⁴⁰Mhii lema eni idibo ẹ khi e kwhu ọ lẹ vhi egbe a lase, ama e vha dobe.'⁴¹Ijesu ọọ sọ vhọ ọọ li, 'Vhẹvhẹ ozele uvhaza ali umhamyieasuọ, ẹrhẹghẹ ni ogwho mhi laa nu vhẹ laa rhamhi na mhi laa nu vhẹ rhi egbe myie rhamhi? Rhue omyi ẹ bhẹ vhi ana.'' ⁴²Abhi ọni ọmọ ọ kee li bhẹ, ọni ayẹmhẹ obe o pfi ọli gbe oo jigyhi ọli zezeze. Ama Ijesu ọ kpha dese oni ayẹmhẹ ni o vha pfuasẹ, ọ rhi ọni ọmọ ze, ọ nwu ọli obọ na ita ọli.⁴³Oo gaa nya wẹwẹ kwu aloa obodẹ ifumhi Ishinẹgba. Ama abhi eni ikanya ena kwu e ke khyie li nya wẹ aloa, ọọ li eni idibo ọli, ⁴⁴''Vha dobẹ eni ingme ena lo vhẹ esọ limhi, limhi, rharhi khi ọni Omyi Ọmọse a laa rhọ ọli ni iogbọ nwu.'' ⁴⁵Ama e vha suọ vyie abhi ọ rhi oni ingme ona ngme, rharhi khi rhẹmhi a rhi ọli gbhagbha wẹ, li ee vha rhọ suọ ọli vyie. Ulishi o lẹẹ nwu wẹ khi e rhọ mhila ọli ogbọ emeni oni ingme o ngme.⁴⁶Ikhẹnu o ke bhale vhi iteteva wẹ obodẹ ọnọfu nẹẹ elemhi wẹ. ⁴⁷Ama abhi Ijesu ọ ke rhọ yẹsẹ emeni ee sa vhi udu, ọ rhue ukwukwu ọmọ shi igwuepfẹ, ⁴⁸Ọ ke ẹẹ wẹ ''A kha mẹ ọgbọ ni ọ sheda laa kpẹsẹ abọ myie ukwukwu ọmọ ọnana elemhi eva mhẹ, mhẹmhẹ li ọ kpẹsẹ abọ myie abagwhoyọ, ọni ọ kpẹsẹ abọ myie mhẹ, ọni ọ ghyie mhẹ li ọ li kpẹsẹ abọ myie. Rharhi khi ọni ọ shẹ nẹẹ vhi iteteva vhẹ lẹ khi ọnọfu nẹẹ kwu.''⁴⁹Ijoni ọ sọ vhọ ọọ li, ''Ọga, eyẹ mẹ ọgbọ ọgwho ni ọ rhi eva ẹ kwhu ikhyio kwa, eyẹ kpha dese ọli, Rharhi khi ọ vha rha khali eyẹ.'' ⁵⁰Ama Ijesu ọ ke ẹẹ wẹ ''Imhẹ vha kpha dese ọli, rharhi khi ọni ọ vhaa zẹ okwhẹ kpẹsẹ mhẹ uwẹ mhẹ li ọ kyia.''⁵¹Abhi eni egbẹlẹ e ke rhọ chi bhẹ ni ọ rhọ lẹẹ shele je eda, ọ lee nwu alo je Ijerusalemu. ⁵²Ọ ghyie ighyiusomhi kpalo, ee ke je ẹvholi Isamaria ni okeke a nwuno egbe shi nali. ⁵³Ama iogbọ ni e la ayọ e vha kpẹsẹ abọ myie ọli, rharhi khi ọ she lee nwu alo te Ijerusalemu.⁵⁴Abhi Ijemhisi ali Ijọni ni idibo ọli e rhọ liyọ mẹ enaa, eẹ li, ''Ọnọmhọli, u nono khi eyẹ lu erhẹ te eda kpiale a pfuse wẹa?'' ⁵⁵Ama khi ọọ ke lieliẹ alo ọ kpha dese wẹ. ⁵⁶Li e ke rhọ vuu je evholi ovhese.⁵⁷Abhi e ke rhẹ lẹẹ, ọgbọ ọgwho ọọ wẹ, ''Mhi rha khali ẹ obhobho nu waa je kwu.'' ⁵⁸Ijesu ọọ li,'' inyaka e mhọli esẹẹ, ipfele nẹẹ eda e mholi ikolo, ama Omyi Ọmose ọ vha mholi asha ni ọ de ukhomhi a gbee.''⁵⁹Ọ ke gwe ẹẹ li ọgbọ ovhese, ''Rhọ khẹ mhẹ, ''Ama ọọ li,''Onomholi, dobẹ mhẹ kyiatsolo a rhi ita mhẹ tọ nee.'' ⁶⁰Ama ọ ke ẹẹ li, ''Dobẹ eni e mhọ olimhi rhi olimhi wẹ tọ, ama khi ghyiẹ vuu khi u ke lẹẹ ngme ingmemhi aleghyie Ishinẹgba kyia, kyia vhi ashakhasha kwu.''⁶¹Ọgbọ ọvhese abagwhoyọ ọọ li,''Mhi rha khali e, Ọnọmhọli, ama kpọ dobẹ mhẹ a tsẹ apfẹ mhẹ okyila.'' ⁶²Ama Ijesu ọọ li, ''A vha mẹ ọgbọ, ni ọ rhi obọ nya ẹgba ni ọ pfialo oshimhi ni ọ tẹ shi aleghyie Ishinẹgba.''

Chapter 10

¹A ke mẹ ena pfuse, li Ọnọmhọli ọ rhọ zẹ iogbọ egbhọ esẹ ikpẹ igbe evhese, ọ ghyie wẹ kwa ikwhumhi avavava kpalo je ẹvhue nabhi ọọ nono khi lẹẹ je. ²Ọọ wẹ ''Eni ẹkọmhi e buu, ama khi eni ea khyiẹsẹ ee shẹẹ. elemhiyọ vha nyanya lema Ọnọmhọli eni ẹkọmhi, khi ọ rhi egbe ikanya bhẹ vhi eni ẹkọmhi.³Vha kee lẹẹ. ghee, rhẹmhi ghyie vhẹ kwa abhi isumha kwu ifuabọ idumhi. ⁴Imhẹ vha tsua ọtsọtsọ ukpaghọlọ, wẹ khi oni a rha ye asha, wẹ khi ekwẹ ni a rha shi awẹ, abagwhoyọ imhẹ vha tsẹ ọgbọkhọgbọ vhi atuode.⁵Apfẹ ni vha laa lo, vha kyiatsolo ẹẹ li, 'Ọpfọmhẹ o la oni apfẹ ona. ⁶Ọgbọ ọpfọmhe ọ kha la ayọ, ọpfọmhẹ vhẹ o nu ọli la, a ke mẹ ọgbọ ọpfọmhẹ vhi ayọ, opfomhẹ o liegbe bhuli vhẹ. ⁷Oni apfẹ oyọ, emeni a laa rhọ na vhẹ vha rhọ le vha rhọ da, rharhi khi ogbakanya ọ tẹ ni a fẹli ọta. Imhẹ vha dada apfẹ iọgbọ.⁸Ẹvhue ni vha lo, khi e kpẹsẹ abọ myie vhẹ, vha le emeni a laa rhọ na vhe, ⁹Iyọ vha rhi eni ea gwhua ni e la ayọ ze. Vha li ẹẹ wẹ, 'Aleghyie Ishinẹgba o she chi mama vhẹ'¹⁰Ama ẹvhue ni vha laa lo kwu, ni e vha kpẹsẹ abọ myie vhẹ, vha lasele vhi ifuodẹ vha li ẹẹ li, ¹¹''Idabu ni e la oni ẹvholi vhẹ ona ni e zuno manọ eyẹ vhi ekwẹ eyẹ kpishi wẹ kwu rhugwhu vhẹ! Ama vha yẹsẹ ona, khi aleghyie Ishinẹgba o she chi bhẹ.' ¹²Mhi ngme khasẹ vhẹ ogbẹlẹ igwẹzọ o la to Isodọmu egbe dala oni evhue oyọ.¹³Ẹpfua khi uwẹ vhẹ, Ikorazini Epfua khi uwẹ vhẹ, Ibetisada! O kha kyia khi ikpokpomhi ikanya ni a gbe na vhẹ a gbe eyọyọ ni Itaya ali Isidọni lọọ, ee kha nwegbe pfi deno o tẹsẹ, e rhi ede ni a kyiọlọkyiọlọ denashito vhi enwẹ. ¹⁴Ama khi o laa somhi ltaya ali Isidọni egbe da vhẹ ogbẹlẹ igwẹzo. ¹⁵Ghyiẹ, Ikapanọmu, rhẹmhi u sa khi a la laa chi ẹ shele je idane? obho, a laa chi ẹ kpiale je owerhe.¹⁶Ọni ọ rhi esọ shi vhẹ vhi ekẹ, mhẹmhẹ li ọ rhi esọ shi vhọ, ọni ọ ke khyie mhẹ ọni ọ ghyie mhẹ li ọ khyie.''¹⁷Eni iọgbọ egbhọ ese ikpamhi igbe e rhi oghẹlẹ liegbe bhale, eẹ li, Ọnomholi, lishi iyemhẹ ebe rhẹmhi e li nwu nyẹsẹ ni eyẹ elemhi eva ẹ.'' ¹⁸Ijesu ọọ ke ẹẹ wẹ, ''Mhii lẹẹ mẹ okhyio ọ te eda dee pfile abhi inyamhinya. ¹⁹Ghe, ghe, mhi she rhi izemhi na vhẹ khi vha rhi awẹ kee nwuno enyẹ ali ikpi, ali izemhi ẹbele kwu, a vha laa mẹ emeni e dobẹ laa kwali vhẹ utse. ²⁰Ama imhẹ vha ghẹlẹ shi ona lọgwho, khi eni iyẹmhẹ ebe e nyẹsẹ na vhẹ, ama vha nwemaa ghẹlẹ khi a she kẹkẹ eva vhẹ shi aleghyie Ishinẹgba.''²¹Oni ẹrhẹghẹ ni a ngme na ọọ ghẹlẹ ududumhi oghẹlẹ vhi elemhi Ayẹmhẹ ni o Pfuase, ọọ li, "Mhi chichi ẹ o Ita, Ọnọmholi ekẹ ali eda, rharhi khi u rhi eni ẹtsekẹ ena gbhagbha ni eni e mhuẹ iyẹsẹ ali etsẹgbhẹ, u gweghyie wẹa khasẹ eni e vha ye owẹna, abhi ikwukwu ivhiẹ. Ee, Ita, iyọ li o li ti ẹ vhi ẹloe."²²"Ita mhẹ ọ she rhi ẹtsẹkẹ kwu mhọli mhẹ obọ, a vha mẹ ọgbọ ni ọ yẹsẹ ọni Ọmọ kyila sẹkẹnẹ ọni Ita, wẹ khi rhẹmhi a mẹ ọni ọ yẹsẹ ọni Ita ọ kyila sẹkẹnẹ ọni Ọmọ, abagwhoyọ ọni o ghọli ọni Ọmọ li ọ rha khasẹ."²³Ọ lieliẹ alo bhuli eni idibo, ọ bẹna ẹẹ wẹ, "Izọtena khi uwẹ iọgbọ ni e mẹ emeni vhaa mẹẹ. ²⁴Mhi gwu na vhẹ, ebolẹ nebu ali eni ighyie ee nono khi wẹwẹ e mẹ eni ẹtsẹkẹ ni vha mẹ ena, ama e vha mẹ wẹ, ee nono khi e suọ emeni vha suọ ena, e vha suọ wẹ."²⁵A kee ẹẹ khi ẹẹ fẹẹ, ọwẹnagbọ ishi Ijusi ọgwho ọ ke vule ọọ nwu ọli fẹẹ, ọọ li, "Ọwẹnagbọ, e lọ mhii nwemaa laa khyiẹlẹ na mhi rhọ laa le agbọ ẹlẹnagbọagbọ vhi ukwhu?" ²⁶Ijesu ọọ li, 'Elọ a kẹkẹ shi oni ushi? See u li zẹ ọli?" ²⁷Ọ kee sọ vhọ, ọọ li, "U nwemaa rhi ukpakomhi ẹ kwu a mhọli ighọli Ishinẹgba, ali avhagwhu ẹ kwu, ali izemhi ẹ kwu, ali udu ẹ kwu, u gwe liyọ mholi ighọli ọgbọ nabhi ghyiẹ abhi u li mhọli ighọli egbe ẹ.'' ²⁸Ijesu ọọ li, "U gwabha sọ vhọ. Le ke liyọ ẹẹ khyiẹlẹ abhi u le li ngme ọli ena, u laa nyele."²⁹Ama ọni ọwẹnagbọ, ọ khyiele nono khi lẹ kwhẹ pfuase, ọọ li Ijesu, "Ọgwho khi ọzeva mhẹ?" ³⁰Ijesu ọ sọ vhọ ọọ li, "Ọni ọmọse ọgwho ọọ te Ijerusalemu kpẹla ẹẹ kwu Ijeriko. Ọ de lo ifuabọ igyiatọ, ni e myiono ọli emeni ọ mhọli kwu, e gbe ọli, e kẹsẹ ukwukwu ayẹmhẹ nali.³¹Abhi ọgbọ ọ li dọsẹ la lẹ ọni ọ kpeda ugamhi ọgwho ọ li te oni odẹ kpiale, li ọ ke rhọ mẹ ọni ọmọsẹ, ọ rhọ te opfọni okpọẹ dọsẹ a lẹ. ³²Abagwhoyọ, li ọgbọ Ilẹvati ọgwho ọ gwe li mẹ ọ, ọ rhọ te opfọni okpọẹ dọsẹ a lẹ.³³Ama ọnyi Isameria ọgwho, ọọ lẹẹ asha, ọ bhale a vhẹ ọli. abhi ọ ke rhọ mẹ ọ, elemhi ọli o vhala ọli, ³⁴Ọ bhuli ọli, ọ gbanọ ọli eni ivyiolo, ọ kwu ovhili ali onyọ shi ọli vhi eni ivyiolo. Ọ nwu ọli nya ukhomhi akachi ni ọ nya, ọ rhi ọli bhẹ vhi owa, ọ rhi ẹloe kwhu ọli. ³⁵Ogbẹlẹ ozeva ọ rhue ikpẹva lasele, ọ rhue ọli ni ọni ọ mholi owa ni a lẹẹ fẹli iọgbọ, ọọ li, "Rhi ẹloe kwhu ọli ememeni u ke gwe laa pfuẹchẹa shi ọ vhi egbe, mhi kha jele, mhi laa fali ẹ wẹwẹ."³⁶Elemhi eni ikwhumhi asẹ ena Ọgwho u sa khi ọ kyili ọzeva ọni ọ de lo abọ ighyiato?" ³⁷Ọni ọwenagbọ ọọ li, "Ọni ọ mhọli ivhẹlemhi kwu ọli eyọ lọ." Ijesu ọọ li, "Vu khi u liyọ a khyiẹlẹ rhọ khali ọgbọ nu dobẹ a kpaghyiẹ."³⁸Nenaa, abhi e ke rhẹ lẹẹ, ọ lo oni evholi okeke ogwho, Ọkpotso ọgwho ni ẹẹ lu Imata ọ tsẹ ọli mekyia ọ rhọ je elemhi apfẹ ọli. ³⁹Ọ mhọli inyọgwho ọkpotso ni ẹẹ lu Imeli, ni ọ deshito ẹghẹghẹli Ijesu ọ rhi esọ shi ingmemhi ọli.⁴⁰Ama Imata ọ lee sa alo gwhe emenale ni ọọ nye. Ọọ ke bhẹ bhuli Ijesu le, ọọ li, "Ọnọmhọli, u waa gaa pfi egboe shi vhọ ni inyọgwho mhẹ ọ rhọ dobẹ mhẹmhẹ ọgwho a nye emenale nẹnaa?" Iyọ gwu nali khi ọ li kpaghyie mhẹ." ⁴¹Ama Ọnọmhọli ọ sọ ọli vhọ ọọ li, "Imata, Imata, ẹtsẹkẹ nebu e maa nwu ẹ egbe ikhyiẹlẹ, ⁴²Ama ẹtsẹkẹ ogwho ni o nwemaa vọ ẹloe. Imeli ọ she zẹ ọli, ni a vha laa myie ọli rhue gwhe."

Chapter 11

¹Abhi Ijesu ọ ke rhọ la asha ogwho pfi olema, okwhumhọgwho vhi eni idibo ọli, ọọ li, "Ọnọmhọli, wẹna eyẹ abhi a lia pfi olema nabhi Ijọni ọ li wẹna idibo ọli."²Ijesu ọ ke ẹẹ wẹ, "Vha khaa lema vha kee li ẹẹ li, 'Ita, ipfuasẹ o kyili uwi eva ẹ. Aleghyie o bhale.³Rhi emanale ogbẹlẹ ni eyẹ. ⁴Yele ingmobea ni eyẹ, abhi eyẹ li yelea ni eni e lue ni eyẹ. Imhe rhi eyẹ a lo imhasẹ fẹẹ."⁵Ijesu ọ ke ẹẹ wẹ, "Mhi gyhi ọni ọ laa mhọli ukpokyia, ni ọ laa bhuli ọli ẹlẹogbokheva, ọọ li, 'Ukpokyia mhẹ, ngmomhi irhu ikphakpha esẹ na mhẹ, ⁶Rharhi khi ukpokyia mhẹ ọ lee te odẹ nono mhẹ bhẹ nena, imha mhọli ẹtsẹkẹ pẹẹ na mhi rhọ nali a le nena. ⁷Ọni ọ la elemhi owa eyọ ọ ke sọ vhọ, ọọ li, 'Imhẹ kpokpo mhẹ. A she pfi okpẹ vhi odẹ, mhẹmhẹ ali imyi mhẹ eyẹ she a vhesẹshi vhi ẹtẹtẹ. Imha dobẹ vule laa rhi ukphakpha nẹẹ nena.' ⁸Mhi ngme khasẹ vhe, o kha rhẹ kyia khi ọ vha kha kpọ vule a rhue oni ukphakpha nali rharhi khi u kyili ukpokyia ọli, ọ laa te rharhi omama ali okpokpo vule laa rhue ememeni u nono nẹẹ.⁹Mhi gwu na vhẹ, vha mhila, a laa rhọ na vhẹ; vha nono, vha laa mẹ; vha kphele obọ odẹ, a laa kweghyiea na vhẹ. ¹⁰Ọgbọ ni ọ mhila laa rha naa; Ọgbọ ni ọ nono, li ọa mẹ; ọgbọ ni ọ kphele odẹ, laa gweghyie a naa.¹¹elemhi vhẹ abhi ita ni omyi ọli ni ọmọse ọa mhila afẹ ọ nwu ẹnyẹ nali? ¹²Ọa liyọ ọ mhila ọli ẹkẹ, u nwu okpi nali? ¹³Elemhiyọ, vhẹvhẹ ni vha kyili elingmobe vha kha ke yẹsẹ isomhopfa enana ni e ti rha na imyi vhẹ, Ita vhẹ ni ọ la aleghyie li ọ vha ke li laa rhi Ayẹmhẹ ni o Pfuase ni eni e mhila ọli?¹⁴Idegbe Ijesu ọọ kwhu ayẹmhẹ okhyio te egbe ọgbọ lasele, ayẹmhẹ udungme. Abhi oni ayẹmhẹ o ke rhọ lasele, ọni ọmọse ni ọ kyili udungme ọọ kee ngme. O nya oni agbaa ni e rhọ gba ayọ aloa. ¹⁵Ama iọgbọ egwho vhọ eẹ li, "Izemhi oghyie egbhọ, li ọ rha kwhu ikhyio kwa.¹⁶Egwho e nwu ọli fẹẹ eẹ li ọ rhi ishẹfẹ aleghyie oweda khasẹ wẹwẹ. ¹⁷Ama Ijesu ọ yẹsẹ emeni e la wẹ vhi isamhi ọ rhẹ wẹ, "Ẹghyiele o kha kemhi egbe ọli, o ke kyia khi apfẹ li o kemhi egbe ọli shi asha eva rhẹmhi ọa de.¹⁸O kha kyia khi Okhyio ọ kemhi egbe ọli, see eghyiele ọli o ke lia mugha? Rharhi khi vha ẹẹ li khi ayẹmhẹ ọghyie egbhọ mhi rha kwhu ikhyio kwa. ¹⁹O kha kyia khi ayẹmhẹ oghyie egbhọ mhi rhọ kwhu ikhyio a kwa, ọgwho eni e rha khẹ vhẹ e ke rhọ li kwhu wẹ a kwa? Rharhi ona, wẹwẹ e la sọ vhẹ unu ezọ. ²⁰Ama o kha kyila khi ukpobọ Ishinẹgba lẹ mhi rhọ kwhu ikhyio a kwa, aleghyie Ishinẹgba o she bhẹ bhuli vhẹ le shiọ.²¹Ijesu ọ khyiele ngme, ''Ọmọse ni ọ ze ni ọ mhọli egbegbe ọkhapfẹ ni ọ khẹ apfẹ a nali, emeni ọ mhue kwu rhẹmhi e pfue okhẹna le, ²²Ama ọmọse ni ọ ze dala ọli ọ ke sha ọli khi ọ dobẹ nwu ọli lẹ, rhẹmhi ọni ọmọse ni ọ ze nẹẹ eyọ ọa myiono ọli itsua okwhẹ, ọ chino ọni ọmọse emeni ọ mhọli kwu. ²³Ọni ọ vha nu mhe la, ẹbele mhe li ọ kyia, abagwhoyọ ọni ọ vha nu mhẹ a koko rhẹmhi ọ myie mhẹ zaghaa kwa.²⁴Ayẹmhẹ ni o vha pfuasẹ o kha vu ọgbọ egbe le, rhẹmhi ọ rhaa te aloekẹ ekhakha oa nono ivhiemhia. Ọ vha ke mẹ, ọọ li, 'Mhi gwe lielie egbe a je apfẹ na mhi kpọ te vu. ²⁵Ọ kha ke bhale, ọ mẹ khi ọ liabhi owa ni a pfiomhia kpiẹkpiẹ, khi o khyiẹ li gboo. ²⁶Iyọ rhẹmhi ọni ayẹmhẹ obe ọa vu ọa wolọ iyẹmhẹ ebe oshila evhese ni e vhiemhi dala ọli bhẹe, Wẹwẹ kwu e lono ọ vhi egbe e gaa nyele ayọ. Iyọ, agbọ ọni ọgbọ o ke bhale a vhiemhi dala agbọ ọli ni ikyiatsolo."²⁷Ọ ke liyọ ẹẹ ngmee, ọkpotso ọgwho ọọ ke yasẹ urhuli vhi ekẹ ni o torhugwhu oni agbaa, ọọ li, "Aa zọte ni asọmọ ni o vyia ẹ ali ẹnye ni o fẹli ẹ." ²⁸Ama ọ ke ẹẹ li, "Eni e suọ oni usomhi ni e rhọ gbe, wẹwẹ li Ishinẹgba ọ zẹ ọte naa!"²⁹Abhi oni agbaa o ke rhọ le shiọ, Ijesu ọọ li, "Oni ozele ona ozele obe lọ. E vha nono ishẹfẹ, ama a vha mẹ ishẹfẹli ni aa rhọ laa na wẹ sẹkẹnẹ ishẹfẹli Ijona. ³⁰Abhi Ijona ọ le li kyili ishẹfẹ ni iọgbọ Ininẹvi, iyọ li Omyi Ọmọse ọ li laa kyili ishẹfẹ ni oni ozele ona.³¹Oghyie ikpotso ni ọ la obhoni o kpọkẹ ọ laa vule ogbẹlẹ igwẹzọ ọ rhi iluemhi ni iọgbọ eni ozele ona, rharhi khi irhẹmhi ọ te obhoni agbọ o kpẹsẹ vu a rhi esọ shi ẹgbhẹli Isolomọni, ọnọfu dala Isolomọni ọ la ana.³²Iọgbọ Ininẹvi e laa vule luese iọgbọ oni ozele ona, rharhi khi ee nwegbe lieliẹ ni Ijona ọ rhọ ngme ingmemhi Ishinẹgba khasẹ wẹ, vha gwe ghee, ọnọfu dala IJona ọ la ekẹ ana.³³A vha mẹ ọgbọ ni ọ rhi akpa a rhu ọ ke rhi ọli a shi asha ni o gbhagbha wẹ khi ufu ughwughwu, ama asha ni o yagha ni a rhi akpa nya ishọyọ eni e lo ayọ e ke rhi oni ufulo a mato. ³⁴Ukpẹloli ẹ lẹ khi ufulọ ijiegbe ẹ. Ukpẹloe ẹ o kha ti, ijiegbe ẹ kwu li oa vọ ifulọ. Ama khi ukpeloli ẹ khi o vha ti, ijiegbe ẹ kwu li ọa vọ ubili. ³⁵Rharhiyọ, gwẹ kyia khi ufulọ ni o lẹ vhi egbe oo ke kyili ubili. ³⁶O kha kyia yọ, khi ijiegbe ẹ kwu o vọ ufulọ, a vha mẹ o pfọni o la kyili ubili vhọ, iyọ rhẹmhi ijiegbe ẹ kwu o ke laa liabhi ufulọ o lia gẹẹ o gẹẹ sagha rhugwhu ẹ."³⁷Abhi ọ ke rhọ ngme pfuse, Ifarisisi ọgwho ọọ li ọ bhale a nu lẹ le emenale vhi apfẹ lẹẹ, iyọ Ijesu ọ ke lo ayọ ọ deshitọ. ³⁸Oo ke nya ọni Ifarisisi aloa abhi ọ vha li kpọ kpabọa neni ọọ le emenale ẹlogbode.³⁹Ama Ọnọmhọli ọọ ke ẹẹ li, "Nena, vhẹvhẹ eni Ifarisisi vhaa kpe oshimhi ikolo ali ivhelea, ama elemhi vhẹ e vho ẹtsẹkẹ itoegbe ali onobe. ⁴⁰Vhẹvhẹ emọse ni vha mholi ẹgbhẹ! A khi ọni ọ ma oshimhi ọli li ọ gwe li ma elemhi ọ? ⁴¹Vha rhi emeni e la elemhi ọ ni enanya, ishọyọ ẹtsẹkẹ kwu e ke pfuasẹ na vhẹ.⁴²epfua khi uwẹ vhẹ Ifarisis, rharhi khi vhaa zẹ arhue ogwho vhi igbe le, vhi ikpagho ni vhaa mẹ vhi ebe ni vha gwa vhi shi ishemhi vhẹ. ama vha rhi obọ gbe ikhyiẹli ingme te odẹ ali ighọli Ishinẹgba. Oo ti khi ọgbọ ọ rhọ gwabha ke gbe ọ gwe mholi ighọli ni Ishinẹgba, ọ vha gwe li chi obọ je oshimhi vhi ikhyiẹli ẹtsẹkẹ ni e kpọle abagwhoyọ.⁴³Epfua khi uwẹ vhẹ Ifarisisi, rharhi khi itekwu ni e kpalo vhi ewuka li ea gwhẹ vhẹ ali otsẹ ekpẹ vhi atuokyi. ⁴⁴Epfua khi uwẹ vhẹ, rharhi khi irhẹmhi vha liabhi iji agbọ ni a vha shi ẹfẹẹ shi, ni iọgbọ e rhọ te ikhomhi wẹ dọsẹ la lẹ e vha yẹsẹ."⁴⁵Ọwenagbọ ishi eni Ijusi ọgwho ọ ke sọ ọli vhọ, ọọ li, " Ọwenagbọ, emeni u waa ngme rhẹmhi u rhẹ wẹ a ka eyẹ." ⁴⁶Ijesu ọọ li, "Epfua khi uwẹ vhẹ, ewẹnagbọ ishi! Rharhi khi irhẹmhi vha khyi itsua a nya iọgbọ vhi ike ni e vha dobẹa tsua, ama vhẹvhẹ vha laa lama rhi ukpobọ ogwho vhẹ chi eni itsua eyọ pẹẹ.⁴⁷Epfua khi uwẹ vhẹ, rharhi khi vha manọ ẹtsẹkẹ a rhọ ke sato eyẹ vhi egbe nyanọ ikhomhi iji eni ebolẹ, ochikọyọ khi ushishi vhẹ li ee gbolo wẹa. ⁴⁸Iyọ vha kyili ọtsẹ, vha gwe nwu gboghyiẹ eni ikanya ni eni ushishi e kpọẹ egbe, rharhi khi egbegbingme wẹwẹ li ee gbolo eni ebolẹa, iji wẹ vha manọ ẹtsẹkẹ a rhọ sato eyẹ vhi egbe a nya vhi ikhomhi eyọ.⁴⁹Rharhi ona abagwhoyọ, ẹgbhẹ Ishinẹgba ọọ li, 'Mhi la laa ghyie ebolẹ ali idibo bhuli wẹ, ee la laa zẹ okwhẹ kpẹsẹ wẹ, e gbolo egwho vhọa. ⁵⁰Oni ozele ona, li a ke laa nwu sota ọlia eni ebolẹ ni a kwuno ọlia te ugbẹkẹle agbọ bhẹ, ⁵¹Rhọ te ọlia Ebẹni apfishi ọlia Izekaraya, ni a gbea shi iteteva ọta owuka. ee, mhi ngme khasẹ vhẹ, a laa nwu oni ozele ona to vhọ.⁵²Epfua khi uwẹ vhẹ eni ewẹnagbọ ishi Ijusi, rharhi khi vha she rhue okpẹ iyẹsẹ mhọ obọ, vhavha lo elemhi ọ, vhavha dobẹ eni ea lo lo."⁵³Ijesu ọ ke vu ayọ, eni ikowẹ ali eni Ifarisisi e kpha to ọli, e nu ọli lee epfuasẹ obodẹ emeni ebu, ⁵⁴E nyakwa ni ẹẹ khi wẹwẹ e mẹ ingmemhi vhi unu ọli ni wẹwẹ e nwu ma vhi unu.

Chapter 12

¹Oni ukwukwu ẹrhẹghẹ, ni iọgbọ agbẹlẹ egbhọ igbe asha ingmẹ ni e rhọ legba, ni iọgbọ e rhọ dena ẹẹ nwegbe, ọọ ke kyiatsolo nu eni idibo ọli ngme, ọọ wẹ, "Vha gwẹ kyia obodẹ eni uduekẹ Ifarisisi ni o rhi ẹtsẹkẹ a fuma, ni o kyili abọmẹmhẹ.²Ama a vha mẹ emeni o gbhagbha ni a vha gwegyiẹa, wẹ khi rhẹmhi a mẹ emeni a rhọ shi ufu ọli ni a vha laa yẹsẹ. ³Elemhiyọ, emeni u ngme vhi aloebi a laa suọ ọli vhi alo ufulọ, abagwhoyọ emeni u bẹna ngme vhi elemhi owa ni a vili, vili, a laa rhi ọli tsabọ vhi ukhomhi owa eda.⁴Mhi ngme khasẹ vhẹ ikpokyia mhẹ, I mhẹ vha nulishi eni e dobẹ a gbe ijiegbea, ni e vha ke gwe la mhuẹ emẹni e ke dobẹ li vhẹ ovhese. ⁵Ama mhia chi vhẹ esọ ọni vha kha nulishi. Vha nulishi ọni o kyila khi ọ kha gbe ọgbọa, ọ gwe mhọli afu ni ọ rhọ pfi-ọli a lo owerhẹ. Ee, mhi ẹẹ vhẹ, vha nulishi ọli.⁶Aa khi ikwukwu ikọbọ eva li a rhi itẹgba oshie a dẹẹ? Ama a vha mẹ ọgwho vhọ ni Ishinẹgba ọ yelea ni ọ vha rhi ẹloe shi egbe. ⁷Li shi igbagamhi itsu ni e la ẹẹ vhẹ ukhomhi a lolo wẹ. Vha nwu ẹloe dala itẹgba nebu.⁸Mhi ẹẹ vhẹ ọgbọ ni ọ ngme ingmemhi onaghyie mhẹ khasẹ iọgbọ, Omyi Ọmọse ọ li laa ngme ingmemhi onaghyie ọli vhi ukpẹloe ighyiukọ Ishinẹgba, ⁹Ama ọni ọ laa khyie mhẹ vhi ukpẹloe agbọ a li laa khyie ọli vhi ukpẹloe ighyiukọ Ishinẹgba.¹⁰Ọgbọ kwu ni ọ zẹ onobe Omyi Ọmọse, a laa gbe ọli kwa nali, ama ọgbọ ni ọ sheda laa zẹ onobe Ayẹmhẹ ni o Pfuasẹ, a vha gbe ọli kwa nali.¹¹A kha rhẹ vhẹ bhale vhi adalo owuka, eni ighyie, ali eni ea mhasẹ, ali eni a rhi unu naa, imhẹ vha lẹ ayele obodẹ emeni vha laa rhọ khẹ egbe vhẹ oshimhi, ali emeni vha gaa laa ngme kwu, ¹²rharhi khi Ayẹmhẹ ni o Pfuasẹ ọọ laa wẹna vhẹ oni ẹrhẹghẹ oyọ emeni vha kha ngme."¹³Ayọ li ọgbọ ọgwho vhi elemhi oni agbaa ọọ ke rhẹ li, "Ọwẹnagbọ, gwu ni inyọgwho mhẹ khi ọ kemhi ukwhu na mhe." ¹⁴IJesu ọọ li, "Mọse, ọgwho ọ rhẹ mẹ kyili ọnọsunuẹzọ oa liyọ ọni ọ laa vhẹ vhi iteteva?" ¹⁵Ọọ wẹ, "Vha rhi ẹloe kpẹ vha chegbe vhi ẹtsẹkẹ ituegbe le, rharhi khi ayemhe ọgbọ o vha khyiẹnya ọsuemhẹ ni ọ mhuẹ.''¹⁶Iyọ Ijesu ọ ke kpe ita khasẹ wẹ, ọọ wẹ, "Ishemhi ọmọse ọgwhọ ni ọ mhọli ẹpfue o nwemaa vẹgba onagyie, onagyie, ¹⁷Ọọ ke bhale a sa elemhi udu ọli, ọọ li, 'See mhi ke laa li eyọọ, rharhi khi imha mhọli asha na mhi laa sọ emẹkọmhi mhẹ shi?' ¹⁸Ọọ li, 'Emena mhi laa khyiẹ khi onaa. Mhi la laa gwọghọ ilu mhẹa mhi ke khyiẹlẹ ọ vhẹsẹa, ayọ lẹ mhi ke wolọ emẹkọmhi a kwu shi. ¹⁹Mhi ke ẹẹ li "Avhagwhu mhẹ, u mhọli emẹkọmhi nebububu, ni a sọ shi nẹẹ shii ikpe nebu ni ea bhẹ. Vhiẹmhia, u le, u da, kee ghẹlẹ waa li agbọ."²⁰Ama Ishinẹgba ọ ke ẹẹ li, "Ghyiẹ ọni adẹkẹ ọmọse ọna, amyiọse aa nono avhaghwu ẹ vhi obọ ẹ, emeni abhi u ke gaa khyiẹ shi ekẹ ena, iyi ọgwho e ke laa kyila nenaa?' ²¹Iyọ li o laa li ọgbọ ni ọ chi ọsuemhẹ shi ni egbe ọli, ni o vha kyili ọsuemhẹ Ishinẹgba."²²Ijesu ọọ ke ẹẹ li idibo ọli, "Elemhiyọ mhi gwu khasẹ vhẹ, lmhẹ vha la ayele obodẹ agbọ vhẹ-- emeni vhaa le, ali obodẹ ijebe vhẹ-emeni vhaa rhọ kwu egbe. ²³Rharhi khi ayẹmhẹ o dala emenale, ijegbe o dala ede ni a sọ.²⁴Vha bino ipfele ni e vha rha kọ wẹ khi rhẹmhi ea khyiẹsẹ. E vha mhọli elemhi owa ni e khyiẹsẹ a shi wẹ khi ilu, ama Ishinẹgba li ọ rhọ na wẹ a le. Vhavha mẹ abhi vha li nwu ẹloe dala ipfele nenaa! ²⁵Ọgwho elemhi vhẹ egbe ea kphele khi lẹ ma shẹ ni ọ dobẹ khyi ẹtawẹ a nya egbe ọli vhi ikpe? ²⁶O kha kyia u waa dobẹ khyiẹlẹ oni ukwhukwu ẹtsẹkẹ ni a suii ona, elọ e zẹ khi vha ke a kpokpo egbe vhẹ shi eni ekpọẹ ena?²⁷Vha sa obodẹ ebuli ilili --abhi e lia fu. E vhaa gbe ikanya. Wẹ khi rhẹmhi ea chi ilu, mhii khyie ngme khasẹ vhẹ, o kha rhẹ kyili Isolomọni asha ni ọ rhẹ mhọli ọsuemhẹ rhamhi eyọ, ọ vha mẹ ede kwu egbe abhi ọgwho vhi elemhi wẹ.²⁸Ishinẹgba ọ kha rhi ede kwu ebuli (ilili) egbe, ni e la vhọ amo, akọ a chi wẹ ma tosẹa, see vha ke sa khi ọ vha laa rhi ede kwu vhẹ vhi egbe, Oo, vhẹvhẹ ni vha mhuẹ ukwukwu irhọshiọ!²⁹Imhẹ vha nono emeni vhaa le ali emeni vha da, Imhẹ li gbagbagba. ³⁰Rharhi khi iọgbọ kwu ni e la ukhomhi ekẹ agbọ ẹtsẹkẹ ena e to wẹ, Ita vhẹ ọ li yẹsẹ khi eni ẹtsẹkẹ ena kwu e li to vhẹ abagwhoyọ.³¹Ama vha dua shi aleghyie ọli, eni ẹtsẹkẹ ena kwu a la laa rhẹ wẹ ma vhọ na vhẹ. ³²Imhẹ vha nulishi vhẹvhẹ ukwukwu ivhiẹ, rharhi egbe maa nwu ita vhẹ shi ọ khi ọ rhọ rhi aleghyie na vhẹ.³³Vha rhi emeni vha mhuẹ dẹ khi vha rhọ ni enanya. vha khyiẹlẹ ẹkpa shi ni egbe vhẹ ni e vha takwa--vha fali ilu shi aleghyie ni o vha kyiojọ, ni ọghyiatọ ọ vha dobẹ chi a mama, ni esele e vha pfuẹchẹa. ³⁴Rharhi khi asha ni ọsuemhẹ vhẹ o la, ayọ li udu vhẹ o gwe lia la abegwhoyọ.³⁵Vha nwuno ede vhẹ kwulo ọtsaka, vha zẹ khi ifulọ vhẹ ea kee le lee gẹẹ, ³⁶vha liabhi iọgbọ ni e mugha khẹ ọga wẹ ni ọ ye izuode khi ọ kha ke a jele, ishọyọ khi ọ kphele obọ odẹ, e ke nyanya laa kwheghyie odẹa nali.³⁷Izọtena lẹ khi uwi eni egamhẹ, ni ọga wẹ ọ bhale a vhẹ vhi ukhomhi ikhodẹ. Egbegbingme mhi ngme khasẹ vhẹ khi irhẹmhi ọa nwuno ede ọli ni o nuẹ tsọsọ okwu ọli, ọ rhẹ wẹ deshitọ khi e le emenale, ọ kemhi na we. ³⁸Izọtena khi uwi eni egamhẹ ni ọga wẹ ọ liegbe bhale utozeva ali utozesẹ ọ bhale a vhẹ khi e khyiele a khẹ ode.³⁹Vha gwe li yẹsẹ ona, o kha kyila khi ọdapfẹ ọọ yẹsẹ ẹrhẹghẹ ni ọghyiatọ ọ rhọ laa bhale lọ, ọ vha kha lama khi a gbe lẹ owaa. ⁴⁰Vha liyọ nwu egbe abegwhoyọ , rharhi khi vhavha yẹsẹ ẹrhẹghẹ ni ọni Omyi Ọmọse ọ rhaa bhale."⁴¹Ipitẹ ọọ li, "Ọnọmhọli, eyẹ lọgwho li u kpe oni ita ona khasẹ, la khi ọgbọ kwu?" ⁴²Ọni Ọnọmhọli ọọ li, "Ọgwho ọ kyili ọni ọ kpeda ukanya ni ọ mhọli ingmaghyie ni ọga ọli ọ rhọ kpeda ni egamhẹ ọli evhesẹ khi ọ rhi emenale na wẹ kee le shi ẹrhẹghẹ? ⁴³Ivọsẹna lẹ khi uwi ọgamhẹ ọyọyọ, ni ọga ọli ọ bhẹ laa vhẹ khi ọa khyiẹlẹ emeni ọ ghyie ọli khi ọ khyiẹ ni ọ liegbe bhẹ. ⁴⁴Egbegbingme mhi ngme Khasẹ vhẹ khi ọọ la nwu ọli nya ukhomhi ẹtsẹkẹ ni ọ mhuẹ kwu.⁴⁵Ama ọni ọgamhẹ ọyọ ọ ke ẹẹ li vhi elemhi udu ọli,' 'Ọnọmhuẹmhẹ ọ vha kẹ jele', ọ ke a gbe eni egamhẹ emọse ali eni ikpotso ni e kpọẹ, ọa le ọa da enyọ, enyọ ea gbe ọli, ⁴⁶Ọni ọnọmhọli ọni ọgamhẹ ọyọ ọọ laa bhale oni ogbẹlẹ ni ọ vha takpẹ ọ yekpẹ ọ, ali oni ẹrhẹghẹ ni ọ vha yẹsẹ, irhẹmhi ọa khyiolo ọlia kwẹkwẹkwẹ, ọ rhi ọli shi ikpa ni a rhi elingmobe a shi.⁴⁷Ọni ọgamhẹ ọyọ, ni ọ yẹsẹ abhi o ghọli ọnọmhọli ọli, ni ọ vha ke rhi ushi ni ọga ọli ọ rhọ na gwhẹ, a laa rhi ekpa nebububu gbe ọli. ⁴⁸Ama ọni ọ vha yẹsẹ, ni ọ ke khyiẹli emeni ọ vha kha khyiẹ ni a gbe ọgbọ a shi, ikwukwu ekpa li a rha gbe ọli. Ọgbọ ni a sheda rhi eni ebu na, eni ebu li a nono obọ ọli, ọni a ke rhi eni ebububu na mhuẹ, a laa mhila ọli eni e bu dala ayọ.⁴⁹Erhẹ mhi bhale a pfie shi ukhomhi ekagbọ, rhẹmhi a khẹ khi a she le pfie wẹ nenaa. ⁵⁰Ama mhi mhọli Ibatizimhi ni a rhọ laa bataizi mhẹ, ghee mhi la ukpokpomhi ọtomhẹ sẹkẹnẹ khi rhẹmhi o gba pfuse!⁵¹Rhẹmhi vha sa khi ọpfọmhẹ mhi rhọ bhale vhi ukhomhi ekagbọ? Obho, Mhi gwu na vhẹ, onochi ovala mhi rhọ bhẹ. ⁵²rhọ te nena vu apfẹ ni ikwhumhi ọshie e la, e laa valaa, ikwhumhi asẹ e to uji ma nu ava a wola, abagwhoyọ ikwhumhi ava, e nu asẹ a wola. ⁵³E laa vala egbe, ita, ọ ma nu omyi ọli ni ọmọse vue, ọmọ ọmọse ọ ma nu ita ọli vue; lnyọ ọ ma nu omyi ọ ni ọkpotso vule, ọmọ ọkpotso ọ ma nu inyọ ọli vule; Inyọdọ ọ ma nu ọsọmọ vule."⁵⁴Ijesu ọ gwe ngme khase eni agbaa abegwhoyọ, ọọ li, "Vha kha mẹ khi atutu o te opfọni ọwẹ o te a lo ekẹ a lasele, vha nyanya, ẹẹ li, 'Amẹ o she a bhale,' iyọ a li laa mẹ ọ. ⁵⁵Akpekpe o kha ke te obhoni olọkẹ a pfi, vha ẹẹ li, 'Ududumhi ovọ ni ọa tosẹ ẹtsẹkẹa li o laa to enaa, ingmaghyie a liyọ mẹ ọ. ⁵⁶Vhẹvhẹ abọmẹmhẹ, vha gwabha bino ogbe abhi ekẹ ali eda e li la, ama elọ e ke zẹ khi vhavha rhọ li gwẹ abhi a lia ngme emeni oni ẹrhẹghẹ ona o kyila?⁵⁷Elọ e zẹ khi vhẹvhẹ egbe vhẹ vhavha dobẹ a yẹsẹ emeni o gbe akanya? ⁵⁸Rharhi khi u kha nu ẹbele vhẹ a je ọwẹzọ, la ekẹ atuodẹ rhọ nu ọli sheshe khi ọọ ke chi ẹ dọsẹ ayọ je ẹghẹghẹli ọsọunuẹzọ, khi ọni ọsọunuẹzọ ọọ kẹ rhẹ ni ọnọfu ichoja, khi ọnọfu ichoja ọ ke nwu ẹ je ogba igwhumha. ⁵⁹Mhi gwu na vhẹ, agbọagbọ u waa lase vhọ le gwhe sẹkẹnẹ khi u fali eta rhili apfishi ukọbọ ni o kpe ẹ oshimhi obọ.''

Chapter 13

¹Oni ẹrhẹghẹ oyọ, iọgbọ egwho vhọ ee gwu ni Ijesu obodẹ iọgbọ Igalili ni Ipaleti ọ rhi ọlia wẹ gboghyiẹ wẹ ilasobo khyiẹ. ²Ijesu ọọ wẹ, "Vha li sa khi eni iọgbọ Igalili eyọ wẹwẹ li e li ingmobe dala iọgbọ Igalili kwu ni e kpọle rharhi khi e mẹ ẹchọ onana? ³Obho, Mhi gwu na vhẹ. Ama vhavha sheda pfi egbe denegbe, odẹ oyọyọ vha te laa li opfuaa.⁴Laa khi iọgbọ ikwhumhi ogbe ali olalee nẹẹ Isilomu ni oweda o de nwu gboloa eyọ, rhẹmhi vha ke sa khi ingmobe wẹ li e vhiemhi dala iyi agbọ ni e la Ijerusalemu? ⁵Mhi ẹẹ vhẹ obho. Ama vhavha sheda pfi egbe denegbe vhi ingmobe vhẹ, vhaa gaa liyọ laa li opfuaa.''⁶Ijesu ọọ kpe oni ita ona, "Ọgbọ ọgwhọ ọọ kọ oni ukpamhi orhẹ ni a lu ifigi shi ogba ọli, ọ ke bhale a bino ni e she mọ ikpamhi, ọ vha mẹ ukpamhi vhi ukhomhi ọli pẹẹ. ⁷Ọni ọmọse ọ ke ẹẹ li ọni ọ rhi ẹloe a kwhu oni ogba nali, 'Ghee, ukpe ozi esẹ lẹ khi ona na mhi te bhale laa bino ni ẹẹ khi mhii mẹ ukpamhi vhi oni orhẹ ifigi ona pfa imha mẹ vhọ pẹẹ. khyi ọli gbe. Elọ vha dobẹ ọli pfuẹchẹ oni ekẹ ona kwa shi?'⁸Ọni ọ rhi ẹloe a kwhu oni ogba ọ sọ vhọ ọọ li, 'Dobẹ ọli oni ukpe ona lọgwho mhi va lia gasẹ rhi ifataliza shi vhọ. ⁹O kha ke mọ ikpamhi isukpe, o ti; o vha ke mọ, u chigbe khyi ọli gbe!'"¹⁰Oni ẹrhẹghẹ ona Ijesu ọ lẹẹ wẹna iọgbọ owẹna vhi owuka ogbẹlẹ ivhiẹmhia. ¹¹A kee fẹẹ, a mẹ ọkpotso ọgwho vhi ayọ ni ọ kyia khi ọ she gbe ikpe igbe ali elele abhi ayẹmhẹ igwhuamhi o te la vhi egbe, ọ nwu nyẹsẹ ọ vha dobẹ ẹ yase egbe ekẹ vule tomugha onaghyie.¹²Abhi Ijesu ọ ke rhọ mẹ ọli, ọ nyalu ọli, ọọ li, "kpotso, ze vhi oni igwhuamhi ẹ ona." ¹³Ọ rhi obọ nya vhi egbe, obobobọ ọ sheshe egbe tomugha ọ rhi ikiki ni Ishinẹgba. ¹⁴ Ama ọni ọọ mhasẹ vhi owuka ọọ mẹ ọ, oo to ọ vhi egbe shi vhọ rharhi khi Ijesu ọ rhi ọgbọ ze ogbẹlẹ ivhiẹmhia. Iyọ ọni ọọ mhasẹ eyọ ọọ li oni agbaa, "Ogbẹlẹ ẹlesesa li o dea khi a rhọ gbe akanya, u rhi ọgbọ ze, ama a khi ogbẹlẹ ivyiẹmhia."¹⁵Ọnọmhọli ọọ ke sọ li vhọ, ọọ li, "Abọmẹmhẹ! Elemhi vhẹ mhi gyhi ọni ọ vhaa taghyiẹ ijaki ọa liyọ ẹna lia ọ rhọ li a da amẹ ogbẹlẹ ivhiẹmhia? ¹⁶Abegwhoyọ ọmyi Abulahamu ni ọkpotso li ọ kyia, ni okhyio ọ nwu zu elemhi ikpe igbe ali elele, oyọ khi a vha kha taghyiẹ ọlia ogbẹlẹ ivhiẹmhiaa?"¹⁷Abhi ọ ke rhọ ngme eni ingmemhi ena pfuse, omama li o kee nwuno eni e kpha dese ọ, ama eni iọgbọ ni e rhọ gba kwu rhẹmhi e kee ghẹlẹ shi akanya ikiki ni ọ gbe.¹⁸Iyọ, Ijesu ọọ li, "See aleghyie Ishinẹgba o mẹẹ li laa, e lọ mhi laa rhi ọli khọkhọ? ¹⁹Irhẹmhi o liabhi oni ukpamhi imọstadi ni ọni ọmọse ọ rhue pfi je elemhi ogba, ni o ke bhale a kyili ududumhi okporhẹ, ni ipfele ni e la eda e kwu ikolo shi igwabọ ọli."²⁰Utozeva ọ gwe ẹẹ li, "Elọ mhi dobẹ rhi aleghyie Ishinẹgba a khọkhọ? ²¹Irhẹmhi o liabhi uduekẹ ni ọkpotso ọ rhọ ma ijakpala emosọmhi esẹ ni o ke fuma vọsẹ ekẹ."²²Ijesu ọ liyọ kọ lẹ fẹẹ ikwukwu ẹvholi ni e laa atuodẹ Ijerusalẹmu ọọ wena wẹ. ²³Ọgbọ ọgwho ọ ke ẹẹ li, "Ọnọmhọli, ikwukwu iọgbo la mẹ laa tsumhi? Iyọ, ọ ke ẹẹ li, ²⁴"Dua khi u rhọ te odẹ na pfiiko lo, rharhi khi ebubu e laa dua khi wẹwẹ e rhọ lo, e vha laa dobẹ lo.²⁵Ọdapfẹ ọ kha sheda vule so kpẹ vhi odẹ, irhẹmhi vha ke a mugha elase vhaa kpele odẹ vhaa li ẹẹ li, "Ọnọmhọli, Ọnọmhọli, dobẹ eyẹ lo le,' ọ laa sọ vhẹ vhọ ọọ vhẹ, "Imha yẹsẹ vhẹ wẹ khi obhoni vha te bhale." ²⁶Ishọyọ vha ke ẹẹ li, 'Eyẹ le, eyẹ da, vhi ukpẹloli ẹ u gwe wẹna iọgbọ ifuoedẹ eyẹ.' ²⁷Ama ọ laa sọ vhẹ vhọ, ọọ li, 'Mhi ẹẹ vhẹ, imha yẹsẹ vhẹ, Vha vu mhẹ aloa, vhẹvhẹ elingmobe!'²⁸Aa laa me evyiẹ ali ilakọ khyiaa ni vha mẹ Abulahamu, Aziki, Ijekọbu ali eni ebolẹ kwu ni e laa aleghyie Ishinẹgba, ama vhẹvhẹ rhẹmhi a kwhu vhẹ a kwa vhi atuode. ²⁹E laa te opfọni ọwẹ o te a lasele, ali oleda, ali olọkẹ bhale laa deshito vhiẹmhia vhi ukhomhi itabu ni a laa lee emenale vhi aleghyie Ishinẹgba. ³⁰Vha yẹsẹ ona, khi eni e kposhimhi e laa kpalo, eni e kpalo e ke a kpe oshimhi."³¹ke li denẹẹ, Ifarisisi egwho e bhale, eẹ li, "Vu ekẹ ana le rharhi khi Ẹrọdu ọa nono abhi lẹẹ lia gbea." ³²Ijesu ọọ li, "Vha kaa ngme khasẹ ọni anyaka ọyọ, 'Ghee, Mhi a kwhu ikhyio kwa mhi rhi izemhi a ni iọgbọ amo ali akọ, ogbẹlẹ ozi ẹsẹ, mhi rhamhi asha na mhia nono khi mhia rhamhi.' ³³Abhabhi o rhẹ li, o kyili emeni o nwegbe khi mhi rhọ khyiẹlẹ kee je alo amo, akọ ali akopfua, abhi o rhọ kyia khi o vha dea khi a rhọ gbe ọbolẹ pfia vhi Ijerusalẹmu.³⁴Ijerusalẹmu, Ijerusalẹmu, ni e gbolo eni ebolẹa ni e tono eni a ghyie echẹ. Iti ingmẹ mhi nono khi mhi koko imyi vhẹ gba abhi ọkhọkhọ ọ lia nwuno imyi ọlia shi ifu ipfua nee, ama o vha gwhẹ vhẹ. ³⁵Ghee, a she tsua apfẹ vhẹ pfia. Mhi ngme khasẹ vhẹ, vhavha laa mẹ mhẹ rhili a pfishi ni vha rha li ẹẹ li, 'Izọtena khi uwi ọni ọ rhi eva Ọnọmhọli bhale."

Chapter 14

¹Ogbẹlẹ ivhiẹmhia ogwho, ọọ je apfẹ ukwhumhọgwho eni e kpeda ni e kyili agbaa Ifarisisi lẹẹ le emanale, e rhi ẹloe kpẹ ọ vhi egbe. ²Ghee, ọmọse ọgwhọ ni ọọ gwhua igwhuamhi ofumhi ọ mugha ọli vhi odalo. ³Ijesu ọ ke mhila eni e nwemaa yẹsẹ ushi eni Ijusi ali eni Ifarisisi, ọọ wẹ, "Ushi oo mẹẹ ngme khi a myie ọgbọ igwhuamhi kwa ogbẹlẹ ivhiẹmhia, la khi o vha ti yọ?"⁴Ama e pfi esọa kpekpee. Iyọ Ijesu ọọ ke nwu ọli, ọ rhi ọli ze, ọọ li khi ọ vu. ⁵Ọ ke ẹẹ wẹ, "Ogwho elemhi vhẹ ni ọ mhọli ọmọ ọmọse ọa liyọ ẹna ni ọ de lo elemhi ilija ogbẹlẹ ivhiẹmhia ni ọ vha laa chi ọli lasele ayayayọ?" ⁶E vha dobẹ sọ vhi eni egbọ ena.⁷Abhi Ijesu ọ rhọ mẹ khi eni a ghyie a nyalu khi e maa nono itekwu ojima, ọọ ke kpe ita khasẹ wẹ, ọọ wẹ, ⁸"Ọgbọ ọ kha lu vhẹ shi uliemhi izuode, imhẹ ghyiẹ kaa shito asha ojima, rharhi khi aa mẹ ọgbọ ni ọ li lu ni ọ mhọli ojima dala vhẹ. ⁹Ọni ọ gaa lu vhẹ ọ kha bhale, ọọ laa li ẹẹ vhẹ, "Vue ikpa ni vha shitọ ena le ni ọni ọgbọ ọna,' omama li vha ke rhọ laa je asha ni o kpọkẹ nẹẹ kwu.¹⁰Ama a kha ghyie a lu ọgbọ, ọ kaa shitọ asha ni o gaa kpokẹ nẹẹ kwu, ọni ọ ghyie a lu ẹ khi ọ ke bhẹ, ọọ laa li ẹẹ li, 'Ukpokyia, kaa je asha ni o yagha dala ana.' Ishọyọ ọọ kee a mholi eghọghọ vhi ukpẹloe eni vha gaa shitọ. ¹¹Rharhi ọgbọ ni ọ sheda chi egbe ọli shele, a la laa chi ọli kpiale, ọgbọ ni ọ ke chi egbe ọli kpiale, a la laa chi ọli shele."¹²Ijesu ọọ gwe li nu ọni ọ ghyie a nyalu ọli ngme, ọọ li, "U kha nye emenale ẹlogota ọa liyọ ẹlogbode, imhẹ lu ikpokyia ẹ wẹ khi inyọgwho ẹ, wẹ khi enọsuemhẹ ni vha gaa nyele, khi e kẹ li ghyie a lu ẹ shiọ, khi u kẹ mhọli elele vhọ.¹³Ama u kha mhọli uliemhi, nyalu enanya, ikhyila, eni e vhaa kyia, ali izalo, ¹⁴iyọ u laa mhọli izọtena vhọ, rharhi khi e vha laa dobẹ fali ẹẹ ota shi vhọ. Rharhi khi a la laa fali ẹẹ ota ogbẹle itiegwhuli vule eni e pfusẹ."¹⁵Abhi ukwhumhọgwho ni ọ li nu Ijesu shito ukhomhi itebu ọ ke rho suo eni ikpamhi ingme ena, ọọ li Ijesu, "Izọtena khi uwi ọni ọgbọ ni ọ laa le emenale vhi aleghyie Ishinẹgba!" ¹⁶Ama Ijesu ọọ ke ẹẹ li, "Ọni ọmọse ọgwho ọọ nye ududumhi akhe ọ ghyie a nyalu iọgbọ ebubu. ¹⁷Abhi a rhọ nye oni akhe pfuse, ọ ghyie ọgamhẹ ọli khi ọ kaa gwu ni eni ọ ghyie a lu, 'Vha bhale, rharhi khi mhi she nwuno ẹtsẹkẹ kwu egbe shi ekẹ.'¹⁸Wẹwẹ kwu eẹ khi wẹwẹ e vha masha lẹẹ bhẹ. Ọni ikyatsolo ọọ li, 'Mhi she dẹ oyẹmhi ekẹ, mhi nwemaa laa bino ọli. Yagwa mhuẹ irhobọ nwu idu na mhẹ.' ¹⁹Ọvhese ọọ li, 'Mhi she dẹ ena ogbe, mhi laa rhẹ wẹ lo odẹ fẹẹ. Yagwa mhuẹ irhobọ nwu idu na mhẹ.' ²⁰Ọvhese ọọ li, "Mhi she lee mholi ọkpotso ogbọ, iyọ, imha dobẹ laa bhẹ.'²¹Ọni ọgamhẹ ọ bhale a gwu nali abhi e gaa ngme kwu. Oo kee to ọni ọdapfẹ vhi egbe ọọ li ọni ọgamhẹ ọli, 'Nyanya lo ekẹ atuodẹ, je ifuodẹ khi ifuodẹ kwu ni e la oni ẹvhue ona khi u wolọ enanya, ikhyila izalo ali eni e kyishi bhale vhi ana.' ²²Ọni ọgamhẹ ọọ li, 'Ọga, a she khyiẹlẹ emeni u wẹ li a khyiẹlẹ pfuse, ama imasha o khyie laa elemhi owa.²³Ọni ọga ọọ li oni ọgamhẹ, 'Kee Je atuodẹ agbala ni a gbodo ali ivọdẹ kwu khi u rhi izemhi rhẹ wẹ bhẹ vhi ana, khi apfẹ mhẹ o kẹ vọ. ²⁴Mhi gwu na vhẹ, a vha mẹ ọnyi eni iọgbọ ni a ke kyiatsolo nyalu eyọ ni e gwe laa bino eni emenale mhẹ unu fẹẹ.'"²⁵Nenaa iọgbọ nebu e rhẹẹ khali ọli, ọ lieliẹ alo ọọ wẹ, ²⁶"A kha mẹ ọni ọ bhẹ bhui mhẹ le khi ọ vha khyie ita ọli, ali inyọ ọli, ugwhẹ ọli, imyiẹ ọli, inyọgwho ọli ni ikpotso ali emọse, ee, ali ayẹmhẹ ọli abagwhoyọ ọ vha dobẹ laa kyili odibo mhẹ. ²⁷Ọni ọ vha tsua ọgbagala li ọ rhọ khẹ mhẹ ọ vha laa kyili odibo mhẹ.²⁸Ọgwho elemhi vhẹ, ni ọ laa to oweda, ni ọ vha kpọ a shitọ ọ lolo abhi o laa rhue ni a rhọ laa mali pfuse? ²⁹Ina a khi iyọọ, ọ kha rhi oni owa lighyi , ọ vha ke gwe dobẹ mali pfuse, eni e mẹ ọli kwu rhẹmhi e ke rhi ọli a kee li egyia, ³⁰ea li ẹẹ li, "Ọni ọmọse ọna li ọọ to owa ama ọ vha gwe dobẹ pfuse ọli.'³¹Oghyie ni ọgwho ọ kyia, ni ọ laa nu oghyie ọvhese kwhẹ, ni ọ vha laa kyiatsolo deshitọ rhue esọ shi ẹgbhẹ ali ude ni ẹẹ khi lẹ dobẹ rhi iọgbọ agbẹlẹ egbhọ igbe, asha agbẹlẹ egbhọ ashi igbe ni lẹ mhuẹ nu oghyie ovhese ni ọ mhọli iọgbọ egbẹlẹ egbhọ igbe, asha agbẹlẹ egbhọ igbe asha uye khọli? ³²Ọa ke liyọ, ọ kha mẹ khi eni ichoja ni e kpọẹ khi e laa odẹ e khyie nuẹ shi ọ vhi egbe rhẹmhi ọ nyanya laa nono iọgbọ ni e rhẹ wẹ a sheshe, ³³Abagwhoyọ, elemhi ọni ọ vha ji ẹtsẹkẹ ni ọ mhuẹ kwu abọa ọ vha dobẹ laa kyili ọdibo mhe.³⁴Oghyie ni ọgwho ọ kyia, ni ọ laa nu oghyie ọvhese kwhẹ, ni ọ vha laa kyiatsolo deshitọ rhue esọ shi ẹgbhẹ ali ude ni ẹẹ khi lẹ dobẹ rhi iọgbọ agbẹlẹ egbhọ igbe, asha agbẹlẹ egbhọ ashi igbe ni lẹ mhuẹ nu oghyie ovhese ni ọ mhọli iọgbọ egbẹlẹ egbhọ igbe, asha agbẹlẹ egbhọ igbe asha uye khọli? ³⁵Ọa ke liyọ, ọ kha mẹ khi eni ichoja ni e kpọẹ khi e laa odẹ e khyie nuẹ shi ọ vhi egbe rhẹmhi ọ nyanya laa nono iọgbọ ni e rhẹ wẹ a sheshe, Abagwhoyọ, elemhi ọni ọ vha ji ẹtsẹkẹ ni ọ mhuẹ kwu abọa ọ vha dobẹ laa kyili ọdibo mhe.

Chapter 15

¹Oni ẹrhẹghẹ ona emyionoga ali elingmobe egwho e bhẹ lẹẹ rhi esọ shi Ijesu vhi ekẹ. ²Ama eni Ifarisisi ali eni Ikọwe ee kee kwumhẹ eẹ li, "Ọni ọmọse ọna ọ kpẹsẹ abọ a myie elingmobe, ọ gwe nu wẹ a le emenale."³Ijesu ọọ kpe oni ita ona khasẹ wẹ, ọọ li, ⁴"Ọgwho elemhi vhẹ, ọa mhọli isumha egbhọ ishie ọgwho ọ ke waa vhọa, ọ vha dobẹ egbhọ ene ikpamhi igbe ali otiale ni e kpọẹ shi odato, ọ laa nono ọgwho ni ọ waa lia rhlili apfi shi ni ọ rha mẹ ọli? ⁵Ishọyọ ọ kha ke mẹ ọli, ọ rhue ọli pfi nya ike ọa ghẹlẹ.⁶Ọ kha ke rhamhi apfẹ, ọ nyalu ikpokyia ọli ali a gaa nyele kwugbe, ọọ wẹ, 'Vha nu mhẹ ghẹlẹ, mhi she mẹ osumha mhẹ ni ọ waa. ⁷Mhi ngme khasẹ vhẹ abagwhoyọ, oghẹlẹ o la la vhi aleghyiele eda shi obodẹ ọlingmobe ọgwho ni ọ pfi egbe denegbe vhi ingmobe ni ọa li le, dala iọgbọ egbhọ-ene ikpamhi ogbe ali itili ni e she kpọ pfuasẹ ni e vha gwe nono ipfiegbe deno egbe vhi ingmobe le.⁸Laa khi okpotso ni ọgwho ọ laa mhọli ikpegbe, ni ukpọgwho o ke waa vhọa, ni ọ vha rhi akpa a rhu, ọ fuomhi elemhi owaa, bino ufuọ ali ufuọlia, nono ọli onaghyie-onaghyie rhili apfishi ni ọ rha mẹ ọli? ⁹Ọ kha ke mẹ ọli, ọ nyalu ikpokyia ọli ali aa gaa nyele kwugbe, ọọ li, 'Vha nu mhẹ ghẹlẹ, rharhi khi ukpọgwho ni o waa mhẹa, mhi she mẹ ọli.' ¹⁰Mhi gwu na vhẹ abegwhoyọ, oghẹlẹ o la vhọ vhi ukpẹloe ighyiukọ Ishinẹgba shi ọlingmobe ọgwho ni ọ chi ingmobe ilimhi le."¹¹Iyọ Ijesu ọọ li, "Ọmọse ọgwho ọ mhọli ivhiẹ emọse ava, ¹²ọni ọ kpọkẹ vhọọ ọọ li ita lẹẹ, 'Ita, rhi ẹtsẹkẹ mhẹ na mhẹ na mhi kha le vhi ukwu.' Iyọ, ọni ita ọli ọ kemhi emeni ọ mhuẹ shi ashi eva, ọ rhi iyi ọli nali.¹³O ke li dẹnẹ, ọni ọ kpọkẹ eyọ, ọ wolọ itsua ọli, ọ je evholi ni o nuẹ a la, ayọ li ọ la pfuẹchẹ ikpaghọlọ ni ọ mhuẹ kwa shi ududumhi agbọ ilimhi. ¹⁴Nenaa abhi ọ ke rhọ pfuse eni ikpaghọ kwa pfuse, ududumhi ukhumhi o bhale vhi oni evhue, ayọ li ọ ke te a gbasẹ osue ali ẹchọ.¹⁵Ọ vu, ọ rhi egbe ọli ghyi ọgbọ ọgwho vhi elemhi oni ẹvhue oyọ khi lẹ nu ọli kee gbe akanya, ọ rhi ọli je ishemhi khi ọọ kee rhi emenale ni igulu le na lẹ. ¹⁶Egbe e kee nwu ọli rharhi khi lẹẹ laa ke mẹ ifufu emenale ni a rhọ ni igulu le kee le rharhi khi a vha mẹ ọni ọ rhi ẹtsẹkẹ nali ke gwe le pẹẹ.¹⁷Ama abhi ẹgbhẹ ọni ọmọ ni ọ kpọkẹ ọ ke rhọ dele ni ọ ke rha mẹ egbe ọli mẹ, ọọ li, 'Egamhẹ ongmẹ ita mhẹ ọ rhue vhi akanya ni ea le emenale kpọẹ egbe le nena, mhẹmhi la ekẹ ana ena, gwhu a ni okyiamhi! ¹⁸Mhia vu ekẹ ana le mhi bhuli ita mhẹ, mhi li ẹẹ li, "Ita, mhi she li ingmobe kwu aleghyie Ishinẹgba, ali ghyiẹ. ¹⁹Imha gwe tẹ ni aa lu omyi ẹ ni ọmose; rhẹ mhẹ kyili ukwhomhọgwho elemhi egamhẹ ni ea ga ẹ."²⁰Iyọ li ọni omyi oni ọmọse ni ọ keke ọ li bhuli ita ọli le. Abhi ọ kee rhẹẹ bhẹ ni ọ rhọ khyie la obhoni odẹonuẹ, ita ọli ọ mẹ ọli, elemhi ee vhala ọli, ọ naa nwu ọli, ọ pfipfi ọli unu. ²¹Ọni ọmọ ọọ li, 'Ita, mhi she li ingmobe kwu Ishinẹgbe ali ghyiẹ. Imha gwe tẹ ni a gwe a kee lu omyi ẹ ni ọmọse.'²²Ọni ita ọli ọọ li eni egamhẹ ọli, 'Vhaa nyanya rhi ode ni o somhote bhẹ, vha rhi ọli kwu ọli vhi egbe, vha rhi ukwhi shi ọli vhi abọ, vha gwe rhi ekwẹ shi ọli vhi awẹ. ²³Ishọyọ vha nwuno ẹna ni e nwemaa gba lasele khi vha gbe ọlia. Khi eyẹ kee le eyẹ a ghọdọ. ²⁴Rharhi khi ọni omyi mhẹ ọna, ọọ gwhua, nenaa, ọ she gwe nyele. Ọọ waa, nenaa a she mẹ ọli.' Ayọ li e te to oghẹlẹ ali ighọdo vhi ekẹ le.²⁵Ọni ẹrhẹghẹ ona omyi ọli ni ọjọ ọ ye ishemhi. Abhi ọ ke rhẹẹ jele ni ọ rhọ chi mama apfẹ, ọ sokwu ikphema ali ishimhi. ²⁶Ọ ke nyalu ọgamhẹ ọgwho ọ mhilali emeni a mẹ. ²⁷Ọni ọgamhẹ ọọ li, Inyọgwho ẹ ọ she te obhoni ọ ye jele iyọ ita ẹ ọ she gbe ududumhi ẹna rharhi khi ọ jele ijele egbenwumhẹ.'²⁸Ọni omyi ọ ni ọjọ ọọ kee mhọ ofu, ọ vha lama lo elemhi apfẹ, ita ọli ọ ke lasele vhi atuodẹ, ọ lemali. ²⁹Ama ọni omyi ọ ni ọjọ ọọ li ita lẹẹ, 'Ghee, ikpe nebu na mhi te a ga ẹ abhi ogwhumha, Imha gbe ushi ẹ ogwho gwhe, ama u waa li nwu omyi ẹlamhi na mhẹ gbea nye emenale ni ikpokyia mhẹ gwhe, ³⁰Ama abhi omyi ẹ ọ ke rhọ bhale, ni o kyia khi ọ she rhi ẹpfue ẹ nono ikpotso pfuse ọ pfuẹ ọsuemhẹ kwa, li u mẹẹ gbe ududumhi ena na ena.'³¹Ọni ita ọli ọọ li, 'Ọmọ, ẹrhẹghẹ kwu li u rhọ nu mhẹ la, emena mhi mhọli kwu iyi ẹ loọ. ³²Ama oo dea khi eyẹ rhọ khyiẹlẹ uliemhi egbenwumhẹ, rharhi khi ọni inyọgwho ẹ ọna ọọ kpọ gwhua, nenaa ọ she ke gwe nyele; ọ kpọ waa, nenaa a she ke gwe mẹ ọli.'"

Chapter 16

¹Ijesu ọọ gwe ngme khase eni idibo ọli, 'Ọmọse ọgwho ni ọ pfue ọọ la vhọ ni ọ mhọli ọni ọ rhi ẹloe kwhu akanya nali, a ke ngme khasẹ ọ khi ọni ọ rhi ẹloe kwhu akanya ẹẹ nali eyọ ọọ pfuẹ ọli ọsuemhẹ a kwa. ²Iyọ ọni ọsuemhẹ ọyọ, ọ ke nyalu ọli, ọọ li, 'Elọ mhi mẹẹ a suọ vhi obodẹ ena? Rhọ khasẹ mhẹ abhi u li gbe akanya na mhẹ, rharhi khi u waa ke gwe laa kee rhi ẹloe kwhu akanya na mhẹ.'³Ọni ọ rhi ẹloe kwhu akanya eyọ ọọ li egbe lẹẹ, 'See mhi ke laa li eyọo, abhi ọga mhẹ ọ ke rhọ la myie mhẹ akanya ena? Imha mhọli izemhi ni a rha gwa ekẹ, omama ọa nwu mhẹ khi mhi rhọ kee yẹ olema. ⁴Mhi yẹsẹ emena mhi laa li, ishọyọ a kha ke rhue mhẹ vhi ukanya le, agbọ e kẹ dobẹ mhẹ lo wẹ apfẹ.'⁵Iyọ ọni ọ rhi ẹloe kwhu akanya nali eyọ ọ nyalu eni e lo ọga ọli eta, ọ mhila ọni ikyiatsolo, ọọ li, 'Ingmẹẹ u she mẹẹ lo ọga mhẹ eyọ?' ⁶Ọọ li, 'ijiakpala ivhili egbhọ ishie.' O ke ẹẹ li. 'Mọ oni ebe ota ona ni u lo, nyanya deshito, khi u kẹkẹ ijiakpala egbhọ eva, ikpamhi igbe. ⁷Ọni ọ rhi ẹloe kwhu akanya eyọ ọ gwe ẹẹ li ọgbọ ọvhese, 'Ingmẹẹ ghyiẹ u lo?' Ọọ li, 'Ijiakpala ido egbhọ ishie.' ọọ li, 'Mọ oni ebe ota ona ni u lo, kẹkẹ ijiakpala egbhọ-ene shi vhọ.'⁸Ọni ọga ọni ọ rhi ẹloe kwhu akanya ni ọ vha gwuabha ẹẹ gbe eyọ ọọ chichi ọ rharhi khi ọ khyiẹlẹ ingme ọtsẹgbhẹ. Rharhi khi imyi oni agbona ea khyiẹlẹ te odẹ iyẹsẹ rhọ khali iọgbọ dala imyi ufulọ. ⁹Mhi ngme khasẹ vhẹ, vha rhi ọsuemhẹ oni agbona ni e vha pfuasẹ nwuno ikpokyia ni egbe vhẹ, ishoyọ oni osuemhẹ o kha ke pfo, e ke a dobẹ vhẹ lo apfẹ wẹ ni ẹlẹnagbọagbọ le.¹⁰Ọgbọ ni ọ mhọli ingmaghyie shi ukwukwu ọli, lẹ lọ gwea mhọli ingmaghyie a shi onofu, ama ọni ọ vha sheda mhọli ingmaghyie shi ukwukwu ọli, ọ vhaa mhọli ingmaghyie shi oni otọgbe ni a rhọ nali. ¹¹Iyọọ, vhavha sheda mhọli ingmaghyie shi ikpaghọ ọsuemhẹ agbọ, see vha ke lia mhọli ingmaghyie shi egbegbe ọsuemhẹ? ¹²Abegwhoyọ, o kha kyia khi vhavha rhi ingmaghyie rhọ khali emeni ọgbọ ọvhese ọ mhuẹ, ọgwho ọ ke laa rhi ọsuemhẹ obọ ẹ nẹẹ?¹³A vha mẹ ọgamhẹ ni ọ dobẹ a ga ega ava, a mẹ khi ọ khaa bishi elemhi ọgwho ọ mhọli ighọli ọni ọ kpọẹ, ọa liyọ, rhẹmhi ọa mhọli ẹrhẹghẹ a na ọgwho, ọ rhi ẹloe gbe omhasẹ ọni ọ kpọle. vhavha dobẹ a ga Ishinẹgba ali ọsuemhẹ kwugbe."¹⁴Nenaa eni Ifarisisi, ni ukpaghọlọ o nwemaa ẹẹ ghọli, e suọ eni ingme ena kwu, e kee rhi ọli li egyia. ¹⁵Ọ ke ẹẹ wẹ, "Vha rhi egbe vhẹ kyili eni e vha lue ukpẹloli agbọ, ama Ishinẹgba ọ yese ikpakomhi vhe. Emeni ea ghọli agbọ li e vha ghọli Ishinẹgba.¹⁶Ushi ali eni ebolẹ ee lee la rhilili apfishi neni Ijọni ọ bhale. Te oni ẹrhẹghẹ oyọ vu, li a te rhi usomhi onogbọ ni o kyili uwi aleghyie Ishinẹgba a tsabọ, ọgbọgbọgbọ ọ te rhi izemhi nyakwa nono odẹ ni lẹ te lo elemhi ọli. ¹⁷Ama o kẹlẹ nẹẹ khi ekẹ ali idane e rhọ dosẹ a lẹẹ dala ukpamhi ingmemhi Ishinẹgba ogwho o rhọ mela apfuẹa.¹⁸Ọni ọ sheda khwu ugwhẹ ọli ni ọa mhọli ọvhese odọsẹ li ọ li, ọni ọ sheda mhọli ọkpotso ni a kwhu ugwhe, rhẹmhi ọ li odọsẹ.¹⁹Nenaa ọmọse ọgwho ọọ la vhọ ni ọ nwumaa pfue, ni ọ rhi ede uchẹ ali eni e ke gwe ghalẹ, ghalẹ ẹ kwu egbe, abhi ogbe o gbe kwu li ọ rhi ẹpfue ọli li agbọ je alo. ²⁰Aa mẹ ọmọse ọvhese ni ọọ lema ni ẹẹ lu Ilazarọsi ni egbe ọli kwu e vọ ivyiolo, ivyiolo, ni ọọ shitọ vhi obunodẹ ni a tee lo apfẹ ọli, ²¹Oo gaa ghọli ọli khi ọ rhọ sanọ emeni e te ukhomhi itebu ọnọsuemhẹ ọyọ dena kwu ekẹ le, a rhi obọ gbe oyọ shi, iweshi e bhale ee lala li eni ẹmẹli eyọ.²²O ke bhale a rhamhi, ọni ọọ lema eyọ, ọ ke rhọ gwhu ighyiukọ e tsua ọli vu je ẹghẹghẹ Ebulahamu. Ọnọsuemhẹ ọyọ ọ gwe li ghwu, a rhi ọli tọ, ²³O je irhẹrhẹ (owerhẹ), abhi ọ kee lii mẹ ẹchọ vhi owerhẹ, ọ ke khyi akwhẹ nya ike bino idane li ọ rhọ mẹ Ebulahamu ali Ilazarọsi obhoni odẹ o nuẹ.²⁴Ọ ke sọọse lasele, ọọ li, 'Ita Ebulahamu, mhọli ivhẹlemhi kwu mhẹ khi u ghyie Ilazarọsi, khi ọ sọ ukpobọ vhi amẹ de to mhe vhi olẹmhi khi o pfọmhẹ mhẹ olẹmhi rharhi khi mhi la ududumhi ọtomhẹ vhi oni elemhi awerhẹ ona.'²⁵Ama Ebulahamu ọọ li, 'Ọmọ, sato ẹrhẹghẹ ni u rhọ la agbọ, u myie ẹtsẹkẹ kwu ni e ti, ama Ilazarọsi abagwhoyọ ọ li myie ẹtsẹkẹ enebe. Ama nenaa ọ she la asha ọpfọmhẹ ọli, ghyiẹ li u la elemhi ọtomhẹ ena. ²⁶A rhi obọ gbe ena kwu shi, a tọ ududumhi uyele shi vhọ, e nabhi e kha da bhẹ vhi obhoni u la e vha laa dobẹ, abagwhoyọ a vha li mẹ ọni ọ dobẹ a te obhoni u la bhẹ bhuli eyẹ lee.'²⁷Ọnọsuemhẹ ọ ke ẹẹ li, 'Mhi lema ẹ, Ita Ebulahamu, khi u ghyie ọli je apfẹ ita mhẹ. ²⁸rharhi khi mhi mhọli inyọgwho emose oshie - khi ọ ke li a vyhi wẹ ude, rharhi khi ulishi ọa nwu mhẹ khi e ke li bhale a vhẹ mhẹ ana ni o kyili asha ẹchọ ena.'²⁹Ama Ebulahamu ọọ li, 'E mhọli Imozisi ali eni ebolẹ; dobẹ wẹ rhi esọ shi we vhọ.' ³⁰Ọnọsuemhẹ ọ ke sọ ọli vhọ ọọ li, 'Obho, Ita Ebulahamu, o kha kyila khi ọgbọ ọ te egwhi vule nena, e laa pfiegbe denegbe.' ³¹Ama Ebulahamu ọọ li, 'O kha kyila khi e vha rhi esọ shi Imozisi ali eni ebolẹ vhọọ, ọgbọ ọ kha rhẹ te egwhi vule, e vha laa rhọ shiọ.'''

Chapter 17

¹Ijesu ọo ke ẹẹ li eni idibo ọli, "Egbegbingme lọ khi eyẹ dobẹ a li ingmobe, ama epfua khi uwi ọni o te obọ ọli bhẹ! ²Rhẹmhi a kha gba ẹchẹ mali vhi urhuli a tsua ọli pfilo elemhi okwu li o kha ti ọ vhi egbe nẹẹ, dala ọ rhọ zẹ ni okwhomhọgwho eni ikwukwu wẹ ena e rhọ tsutsu de odẹa.³Vha rhi ẹloe kpẹ egbe vhẹ egbe. Inyọgwho vhẹ o kha li ingmobe, vha nu ọli ngme, ọ kha mẹ ọli mẹ khi ọ nwu egbe lieliẹ, vha yelea nali. ⁴Ọ kha gbe gọ nẹẹ ite ishila ogbẹlẹ, ọ lieliegbe bhuli ẹ le ite ishila, ọọ ghyie, 'Yagwa,' u nwemaa yelea nali!"⁵Eni idibo eẹ li Ọnọmhọli, "Khyi nya eyẹ vhi irhọshiọ." ⁶Onomholi ọ ke ẹẹ li, ''U kha mholi irhọshiọ ni o liabhi ukpamhi imọstadi u laa li ẹẹ li, oni orhẹ isikamọ ona, 'Vu ekea, khi u kaa gbọla shi elemhi okwu,' o laa kyia yọ.⁷Ama ọgwho elemhi vhẹ, ni ọ mhọli ọgamhẹ ni ọa gwa ishemhi ọa liyọ rhẹmhi ọ rhi ẹloe a kwhu isumha ọ ke jele, ọọ li, 'Bhale khi u kaa le emenale nenaa abhi ọ li yẹsẹ te ishemhi a jele eyọ? ⁸Ni ọ vhaa laa li ẹẹ li, 'Khyiẹlẹ emenale na mhẹ, rhi ugbhogbho nwu ede ẹ khi u khyiẹlẹ na mhe le nee. mhi kha ke le pfuse, u chigbea le u da iyi ẹ?⁹Ọ vha kphẹmhi ọni ọgamhẹ rharhi khi usomhi ni a ghyie ọ li ọ ye, laa kha khi li ọ ye? ¹⁰Abagwhoyọ, li shi vhẹvhẹ, vha kha khyiẹlẹ etsumhanẹkẹ ni ẹẹ li vha khyiẹlẹ, vha khyiẹ wẹ, 'A khi oyọ li o ke rhẹ vhẹ tẹ. rharhi khi akanya ni o gọ lu vhẹ ni vha kha gbe lẹ vha gbe eyọ.'"¹¹E kee je Ijerusalemu, ọ rhọ te aloekẹ Isameria ali Igalili. ¹²Ọọ ke lo elemhi oni evholi ogwho, ọ bhale a vhẹ iọgbọ ekhomhi ni e fefe e nwu. E mugha chi tanya nali. ¹³Ee ke yasẹ irhuli vhi ekẹ e kwu inua, eẹ li, "Ijesu, ọga, mhuẹ ivhẹlemhi kwu eyẹ."¹⁴Abhi ọ ke rhọ mẹ wẹ ọọ wẹ, "Vha vu a rhi egbe vhẹ khase eni e kpeda ugamhi." E ke liyọ lẹẹ, e pfuasẹ efafe ni e la wẹ egbe e pfo. ¹⁵ Abhi ukwhumhọgwho elemhi wẹ ọ ke rhọ mẹ khi eni igwhuamhi e lase lẹ vhi egbe le, ọ pfi egbe denegbe ọ rhi urhuli kwu sọọse chichi Ishinẹgba. ¹⁶Ọ ta rhugwhu nyẹsẹ ukhomhi shi Ijesu awẹ, ọọ kphẹmhi ọli. Ọnyi Isameria li ọ kyia.¹⁷Ijesu ọọ sọ ọli vhọ, ọọ li, "Aa khi vhẹvhẹ ikwhumhọgbe vha she kyia? ¹⁸Eni e ke kpọẹ e vha li bhẹ lia rhi ikiki ni Ishinẹgba, ina khi ọni ọlele ọna?" ¹⁹Ọọ li, "Vu ekẹ lẹ, khi uu kee vu. irhọshiọ ni u mhuẹ o she rhẹ ze."²⁰Abhi eni Ifarisisi e ke rhọ mhila ọli ẹrhẹghẹ ni aleghyie Ishinẹgba o rhọ laa bhẹ, Ijesu ọọ ke sọ wẹ vhọ, ọọ li, "Aleghyie Ishinẹgba o vha kyili emeni a dobẹ rhi ukpẹloli a mẹ. ²¹Wẹ khi rhẹmhi e ke aa li ẹẹ li, 'Bino ana!' ọa liyọ bino obholọ! rharhi khi aleghyie Ishinẹgbe o la vhẹ iteteva."²²Ijesu ọọ li idibo ọli, ''Eni egbẹlẹ ea bhale ni vha rhọ laa ke nono abhi vha li mẹ ogbẹlẹ ogwho eni egbẹlẹ ọni Omyi Ọmọse, ama vhavha laa mẹ ọli. ²³E laa kee li ẹẹ ghyiẹ, 'Bino ana! Bino ayọ! Ama imhẹ rhọ khẹ wẹ a bino, wẹ khi rhẹmhi u rhọ khẹ wẹ, ²⁴Rharhi abhi inyiamhinyia o le lia li gbiaa, gbiaa, eyọ o ga idane kwu, iyọ li oni ogbẹlẹ Ọmyi Ọmọse o laa li.²⁵Ama ọ nwemaa kpọ a mẹ ẹchọ shi ẹtsẹkẹ nebu, ozele ọli e khyie ọli. ²⁶Abhi a kpọ li mẹ ọli egbẹlẹ Inowa, iyọ la li laa mẹ ọli oni ogbele Omyi Ọmọse. ²⁷Ee lẹẹ, ee da, ee kyiẹlẹ izuode, abagwhoyọ e rhi iọgbọ ẹ zuode, rhili apfishi ni Inowa ọ rhọ lo elemhi ọkọ__ ikpho e bhale a pfuse wẹwẹ kwua.²⁸Abagwhoyọ abhi a gwe li mẹ egbẹlẹ Ilọtu, ee le, ee da, ee dẹnọ, ee rhẹẹ dẹẹ, ee tọnọ ewa. ²⁹Ama oni ogbẹlẹ ni Ilọtu ọ rhọ te Isodọmu vu, erhẹ ali ugbhele ofu ali erhẹ o rhọ te Idane rhuẹsẹ kwule pfuse wẹwẹ kwua.³⁰Oni odẹ ona li o li laa te oni ogbẹlẹ ni a rhọ laa rhi Omyi Ọmọse khase. ³¹Oni ogbẹlẹ ẹlẹyọ, imhẹli ọni ọ la ukhomhi owa ọ kpiale a wolọ ede ni ọ rhọ shi elemhi owa. Wẹ khi rhẹmhi ọni ọ lẹẹ ishemhi ọ gwe jele.³²Sato ugwhẹ Ilọtu. ³³Ọni ọa dua khi lẹ tsumhi ayẹmhẹ lẹ ọọ laa wasẹ ọlia, ama ọni ọ ke wasẹ ayemhẹ ọlia rharhi mhẹmhẹ ọ laa tsumhi ọli.³⁴Mhi gwu khasẹ vhẹ, oni ẹliyiọsẹ oyọ iọgbọ ava ee la la ẹtẹtẹ ogwho. A rhue ukwhumhọgwho a dobẹ ọni ọ kpọẹ. ³⁵Ikpotso ava ee laa kee mhẹli ẹtsẹkẹ. A rhue ukwhumhọgwho a dobẹ ọni ọ kpọẹ. ³⁶Ẹmọse ava e la la ishemhi; ukwhumhọgwho ọ vu, ọni ọ kpọle ọ la ekẹ.³⁷E ke mhilali, eẹ li, "Ashio Ọnọmhọli?" Ọọ ke ẹẹ wẹ "Asha ni a mẹ olimhi ayọ laa bhe la vhẹ igwhi."

Chapter 18

¹Iyọ ọọ ke kpita khasẹ wẹ abhi e lia kee pfi olema ẹrhẹghẹ kwu, abhi abọ ea li lẹ sha wẹ. ²Ọọ li, "Evholi ogwho oo la, ọsunuẹzọ ni ọ vha ẹẹ nulishi Ishinẹgba wẹ khi ekpẹ ọgbọ li ọ mhuẹ ọọ la.³Nenaa, ọkpotso ọsọrhọ ọ la oni ẹvhue, ọọ ke bhẹ bhuli ọli le, ọ rhọ ẹẹ li, 'Kpaghyiẹ mhẹ gwu ẹzọ kpẹ mhẹ obodẹ ọzeva mhẹ.' ⁴Ọọ gaa liyọ kpokpo ọ tẹsẹ ọ vha ẹẹ nono khi lẹ kpaghyiẹ ọli, ama o ke kpẹ tẹsẹ ọọ li egbe lẹẹ, 'Ama imha mhọli ekpẹ ọgbọ wẹ khi ulishi Ishinẹgba, ⁵Ama abhi ọni ọkpotso ọna ọ ke rha kphakpha mhẹ, mhi laa kpaghyiẹ ọli gwu kpẹ ọli, Khi ọọ ke kphakpha mhẹ dọsẹ o ke pfi ọlọsẹmhẹ na mhẹ shi utotona ni ọ rha bhale laa kpokpo mhẹ ena.'"⁶Iyọ Ọnomhọli ọọ li, "Vha rhi esọ shi emeni ọni ọsunuẹzọ ni o vha pfuasẹ ọ ngme. ⁷Nena Ishinẹgba ọa li laa gwu kpẹ eni e sọse a nyalu ọli shi ota shi iyọsẹ? Ọ vha mẹẹ laa rhi obọ nwu idu rhọ khẹ wẹ? ⁸Mhi gwu khasẹ vhẹ khi ọ laa nyanya sọ wẹ unu ẹzọ? Ama Omyi Ọmose ọ kha bhale, ọ mẹ bhe laa vhẹ irhọshiọ vhi ukhomhi ekagbọ?"⁹Iyọ ọ gwe kpe oni ita ona khasẹ iọgbọ ni ẹẹ khi wẹwẹ e pfuasẹ dala ọgbọ kwu ni e rhi ukpeloe ee gbe iọgbọ ni e kpọẹ, ¹⁰"Emọse ava ee je owuka lẹẹ pfi olema-- ọgwho ọ kyili Ifarisisi ọni ọ kpọẹ ọ kyili ọmyionoga.¹¹Ọni ọ kyili Ifarisisi ọ mugha ọọ pfi olẹma ọọ rhi egbe ọli gha, ọọ li ẹẹ li, 'Uwegbe Ishinẹgba, imha liabhi iọgbọ evhese ni e kyili ighyiato, eni e vha pfuasẹ, eni ea ye odọsẹ, ọa liyọ ọni ọmọse ọna ni ọ kyili ọmyionoga. ¹²Iteva mhia nwu azumhi elemhi uka kwu. Mhia zẹ arhue ogwho igbe vhi emena mhi mhọli kwu le,'¹³Ama ọni ọmyionoga, ọ mugha tanya, ọ vha jilẹ bino eda, ama ọ rhi obọ nya aye, ọọ li, 'Ishinẹgba, fẹ elemhi mhẹ, mhẹmhẹ ọlingmobe.' ¹⁴Mhi ngme khasẹ vhẹ, ọna ni ọ lama khi ọlingmobe lẹ kyia, laa gbe kwa na, rharhi ọni ọ chi egbe ọ she a la laa chi ọli kpiale, ama ọni ọ ke chi egbe ọli kpiale a laa chi oli shele."¹⁵Eni iọgbọ ee ke wolọ imọfẹ bhuli ọ le, khi ọ rhi obọ chi wẹ, ama abhi eni idibo ọli e ke rhọ mẹ wẹ, e va nyanọ wẹ ikhomhi. ¹⁶Ama Ijesu ọ ke nyalu wẹ, ọọ wẹ, "Imhẹ vha gwe kwhu lkwukwu lvhiẹ, vha dobẹ wẹ bhale bhuli mhẹ le rharhi khi enana li e mhọli eghyiele Ishinẹgba. ¹⁷Ingmaghyie mhi ngme khase vhẹ, ọni ọ vha rhue eghyiele Ishinẹgba abhi ọmọfẹ ọ vha chigbe laa lo vhọ le."¹⁸Okwhumhọgwho eni ee mhasẹ ọ ke mhila ọli, ọọ li, "Egbegbe Ọ̣wẹnagbọ, elọ mhi laa li na mhi rhọ laa dobẹ lo agbọ ẹlẹnagbọagbọ?'' ¹⁹Ijesu ọọ li, "Elọ e zẹ ni u ke rha lu mhẹ ọnọti? A vha mẹ ọnọti, sẹẹ khi Ishinẹgba lọgwho. ²⁰U yẹsẹ eni ishi imhẹ ye odọsẹ, imhẹ gbe ugbee, imhẹ do ighyiatọ, imhẹ pfi ọtsẹ ighagha, rhi ekpẹ ni ita ẹ ali inyọ ẹ." ²¹Ọni ọa mhasẹ eyọ, ọọ li, "Te ekẹ vu lẹ mhi te rhi eni ingme ena gwhẹ bhẹẹ."²²Abhi Ijesu ọ ke rhọ sokwu ona, ọọ ke nu ọli ngme, “O kpọẹ ẹtsẹkẹ ogwho le. Uu nwemaa laa rhi ọsuemhẹ ni u mhọli kwu dẹẹ u kemhi wẹ ni enanya, ishọyọ khi u mhọli ọsuemhẹ shi aleghyie eda – ishọyọ u bhale a rhọ khẹ mhẹ.” ²³Ama abhi ọni ọmọse ni ọ mhọli ọsuemhẹ eyọ ọ ke rhọ suọ eni ingmemhi ena pfuse, oya oo ga gaa li vhi egbe kwu, rharhi khi ọọ ma mhọli ọsuemhẹ.²⁴Iyọ Ijesu, ọ ke mẹ ọli, abhi oya o li lu ọli, ọọ li, “O maa kyili emeni e nwu unu khi ọni ọ mhọli ọsuemhẹ ọ rhọ lo aleghyie Ishinẹgba! ²⁵Rharhi khi oo la laa kẹlẹ nẹẹ khi ukhomhi ẹna o rhọ te ukpẹloe agbede dọsẹ laa lẹ, dala khi ọnọsuemhẹ ọ rhọ lo aleghyie Ishinẹgba.”²⁶Eni e suọ ona ee ke eẹ li, “Nena mhi gyhi ọni ọ ke la dobẹ myie pfuese shiọ?” ²⁷Ijesu ọọ li, “Emeni ọgbọ ọ vha dobẹ a khyiẹlẹ Ishinẹgba ọ dobe a khyiẹlẹ ọli.”²⁸Ipitẹ ọọ li, “Nenaa, osuemhẹ eyẹ kwu eyẹ she dobẹ wẹ eyẹ rhọ khali ẹẹ. ²⁹Ijesu ọọ ke ẹẹ li, “Ingmaghyie mhi ngme vhẹ, khi a vha laa mẹ ọgbọ ni ọ dobẹ apfẹ ọli, inyọgwho ọli, ita ali inyọ ọli, imyi oli, rharhi aleghyie Ishinẹgba, ³⁰Ni ọ vha laa mhọli eni e dọsẹ ayọ vhi oni agbona, ali agbọ ẹlẹnagbọagbọ.”³¹Abhi ọ ke rhọ koko eni ogbe ali ava kwugbe, ọ gwu khasẹ wẹ, ọọ wẹ, “Ghee, Ijerusalemu lẹ li eyẹ a je ena, emeni eni ebolẹ e gaa kẹkẹ obodẹ Omyi Ọmọse ee la laa tse. ³²Ee la laa nwu ọli ni eni Ijẹtasi, ee rhi ọli li egyia, ee rhi omama nwu ọli, ee toni etẹẹ kwu ọli. ³³E kha ke rhi itele gbe ọ pfuse, ee gbe olia ogbẹlẹ ozi esẹ ọ gwe vule."³⁴E vha yẹsẹ emeni ọ rhi eni ingmemhi ena ẹẹ ngme, eni ingmemhi ena rhẹmhi a rhẹ wẹ gbhagbha na wẹ, elemhiyọ e vha yesẹ emeni ẹẹ ngme.³⁵E ke bhale a vhẹ khi, Ijesu ọ chi mama Ijeriko, ọni ọmọse ni ọ zalo ọ shitọ esọ odẹ ẹẹ mhila omhilaa, ³⁶Ọ ke suọ khi agbọ e tutu lẹẹ dọsẹ, ọọ ke mhila emeni a mẹ. ³⁷Ee ke gwu khase ọli khi Ijesu nẹẹ Inazareti li ọ dọsẹ la lẹẹ.³⁸Oni ọmọse ni ọ zalo eyọ ọọ ke sọọse zezeze, “Ijesu omyi Idevidi vhẹlemhi mhẹ.” ³⁹Eni e dọsẹ lẹ lẹẹ e va nya vhi ukhomhi, khi ọ koko unu. Ama rhẹmhi ọ khyie lee sọọse waa, omyi Idevidi, vhẹlemhi mhe.”⁴⁰Ijesu ọọ ke mugha ọọ li, e nyalu ọni ọmọse na lẹẹ. Abhi ọni ọzalo ọ ke rhọ chi mama Ijesu, ọọ ke mhilali, ⁴¹“Elọ u waa nono khi mhi kyiẹlẹ nẹẹ?” Ọọ ke sọ vhọ, “Ọnọmhọli, mhiaa nono khi mhi kee mato.”⁴²Ijesu ọọ li, ''Kee mato. Irhọshiọ ni u mhuẹ o rhẹ rhuẹ igwhuamhi egbea. ⁴³Ayayayọ ọọ mato, ọ rhọ khali ọ, ọọ chichi Ishinẹgba. Abhi agbọ e ke rhọ mẹ ona, wẹwẹ kwu ee chichi Ishinẹgbe.

Chapter 19

¹Ijesu ọọ rhọ te Ijẹriko dọsẹ lẹ lẹẹ. ²Ọmọse ọgwho ọọ la ayọ ni ẹẹ lu lzakiọsi. Ọ kyili ọga emyionoga, ọ mhọli ọsuemhẹ.³Ọ nyakwa khi lẹ rhọ mẹ ọni Ijesu ọ kyia, ama ọ vha dobẹ rhọ te oni agbaa ni o legba ẹẹ mẹ ọli, rharhi khi ọ vha yagha. ⁴Iyọ, ọ na kpalo ni eni iọgbọ ọa shele orhẹ Isakamọ khi lẹ kẹ mẹ ọli, rharhi khi oni odẹ oyọ li Ijesu ọ te lẹẹ dọsẹ.⁵Abhi Ijesu ọ rhọ rhamhi ayọ, ọ yasẹ alo ekẹ ọọ li, "Izakiọsi, nyanya kpiale, rharhi khi amo ena mhi nwemaa rhamhi apfẹ ẹ" ⁶Iyọ, ọ nyanya, ọ kpiale rhi oghẹlẹ tsẹ Ijesu mekyia. ⁷Abhi ọgbọ kwu ọ ke rhọ mẹ ona, wẹwẹ kwu e ke kwumhẹ, eẹ li, "Ọ she lo elemhi ayọ ọa kọ fẹli ọmọse ni ọ kyia ọlingmobe."⁸Izakiọsi ọ tomugha ọọ li Ọnọmhọli, 'Ghee, Ọnọmhọli, apfeva ẹpfue mhẹ mhi rhaa ni enanya, o kha kyia khi mhi she li ọgbọ le vhi ẹtsẹkẹ pẹẹ kwu, mhi laa fali ọli ade ene na mhi li ọ le." ⁹Ijesu ọọ ke ẹẹ li, "Amo imyiepfuese o she bhẹ vhi oni apfẹ ona le, rharhi khi omyi Ebulahamu li ọ li kyia. ¹⁰Rhẹmhi Ọmyi Ọmọsẹ ọ bhale a nono ali khi ọ rhọ tsumhi iọgbọ ni e waa."¹¹Abhi e ke rhọ suọ eni ingme ena, oọ khyele kpita ẹẹ khasẹ wẹ, ọ she chi mama Ijerusalẹmu, ee sa khi aleghyie Ishinẹgba o she lee rhi egbe khasẹ obobobọ. ¹²Iyọ ọọ ke ẹẹ li, "Omose ni ọmhọli ojima ọgwho ọ lo elemhi ẹvhue ni ọ je lẹẹ myie wẹ eghyiele ni egbe ọli khi lẹ gwe jele.¹³Ọ luno Ikwhumhọgbe vhi egamhẹ ọli, ọ rhi ikpulu ishie na wẹ, ọọ wẹ, "Vha rhi ọli kee do okyi apfishi na mhi rha jele." ¹⁴Ama iọgbọ ẹvholi ọ, ee bishi elemhi ọ, e ghyie iọgbọ ni e to ẹloe wẹ bhuli ọ, eẹ li, 'Eyẹ vha nono khi ọni ọmọse ọna ọ kyili oghyie eyẹ ọ mhasẹ a ke ni eyẹ.' ¹⁵Abhi ọ ke rha myie oni eghyele jele, ọọ nyalu eni egamhẹ ni ọ rhi ikpaghọ na, khi lẹ yẹsẹ elele ni e ke mhuẹ vhi okyi ni e rhẹẹ wẹ do.¹⁶Ọni ikyiatsolo ọ bhẹ bhuli ọli le, ọọ li, 'Ọnọmhọli, ipọmhi igbe ni u rhọ na mhẹ mhi she mẹ ipọmhi igbe nya vho.' ¹⁷Ọni ọga wẹ ni ọgbọ ekpẹ ọyọ, ọọ wẹ, 'Nwu ikanya u maa gwabha gbe, ọgamhẹ aghyie. Rharhi khi u rhi udu aghyie khyiẹlẹ oni ukwukwu ẹtsẹkẹ ona, mhi la rhẹ kpeda u mhasẹ a ni ẹvholi igbe.'¹⁸Ọzava ọ bhẹ, ọọ li, "Ipọmhi ishie ni u rhọ na mhẹ mhi she gwe mẹ ipọmhi ishie nya vhọ.' ¹⁹Ọni ọmọse ekpẹ ọyọ ni ọ kemhi ikpaghọ na wẹ eyọ ọọ li, 'Ghyiẹ kee mhasẹ ni ẹvholi ishie.'²⁰Ọvhese ọ bhale, ọọ li, 'Ọnọmhọli gyhi ipomhi ogwho ẹ na mhi gẹnọ shi ode kpẹkpẹẹ shi nẹẹ, ²¹rharhi khi ulishi ẹ li oo nwu mhẹ, rharhi khi ọgbọ ọbe li u kyia. Asha ni u waa rhọ shi li u je laa rhue, u gwe a khyiẹsẹ emeni u waa rhọ kọ.'²²Ọni ọga wẹ ni ọgbọ ekpẹ ọyọ ọọ li, 'Ingmemhi unu ẹ mhi te laa sọ ẹ unu ẹzọ. Ghyiẹ ọgamhẹ ọkhọlọ. Uu kpọ le yẹsẹ khi ọgbọ ọbe lẹ mhi kyia, khi asha ni imha rhọ shi lẹ mhi je laa rhue, mhi je asha ni mhi rhọ kọ shi laa khyiẹsẹ. ²³Elọ e ke zẹ khi u waa rhi ukpaghọlọ mhẹ shi ilu ni a rhi ikpaghọ a shi na mhẹ, ishọyọ nena na mhi ke rhọ jele ena e she vyia shiọ?'²⁴Oni ọmose ni ọ mhọli ojima ni ọga wẹ, ọọ li eni e mugha ayọ, 'Vha myiẹ ọli oni ipọmhi ogwho, khi vha rhi ọli ni ọni ọ mhọli ipomhi igbe.' ²⁵E ke eẹ li, 'Ọnọmhọli, ọ kpọ mhọli ipọmhi igbee.'²⁶'Mhi ngme khasẹ vhẹ, khi oni ọ mhuẹ, li a gwe rha ma vhọ, ama ọni ọ vha mhuẹ, oni ọ kpọ mhuẹ rhẹmhi a gwe a myie ọ lẹ. ²⁷Ama eni ẹbele mhe ena, ni e vhaa nono khi mhi kyili oghyie wẹwẹ, vha rhẹ wẹ bhale vhi ana khi a gbolo wẹa ukpẹloẹ mhẹ.'²⁸Abhi ọ ke rhọ ngme eni ingme ena kwu, ọ vu ọ shele jee Ijerusalemu.²⁹Ọ ke chi mama Ibẹtifage ali Ibẹtani, ọkpha ni aa lu Olivẹti, ọ ghyie idibo Ikwhumhava, ³⁰Ọọ li, "Vha je ẹvholi ni o mama oni ẹvhue ona. Vha kha le lia lo vhọ vha laa mẹ ijaki, ni a vha khyie kpọ nya nee. Vha taghyiẹ ọlia khi vha nwu ọli ghyi mhẹ. ³¹ọ kha mhila vhe, 'Elọ e zẹ khi vhaa taghyiẹ ọli?' vha li ẹẹ li, 'Onomhọli lọ laa rhi ọli khyiẹlẹ ẹtsẹkẹ.'"³²Eni a ghyie e bhale a vhẹ ọni ijaki abhi Ijesu ọ kpọ le gwu na wẹ. ³³Abhi e rhẹ taghyiẹ ọni ijaki, eni e mhọli ọli eẹ wẹ, "Elọ e zẹ khi vhaa taghyiẹ ọni ijakia?" ³⁴Eẹ li, "Ọnọmhọli li ọ mhuẹ emeni ọ rhi ọli laa khyiẹlẹ." ³⁵E rhi ọli bhẹ ghyi Ijesu, e rhi ede wẹ kwu ọni Ijaki e nwu Ijesu shele ọli. ³⁶Abhi ọ ke rhẹ lẹẹ, ee naghyiẹ ede wẹa kwu atuode.³⁷Abhi ọ ke rhọ chi mama abesọ ọkpha Olivi, eni iọgbọ kwu ee ghẹlẹ e rhi urhui ni o ze ẹẹ chichi Ishinẹgba shi idudumhi Ikanya kwu ni ọ gaa gbe, ³⁸Eẹ li, "Aa zọte ni ọni oghyie ni ọa bhale elemhi eva Ọnọmhọli! Ọpfọmhẹ o la elemhi aleghyie eda ali ikiki ni o yagha nẹẹ!"³⁹Ifarisisi egwho ni e la oni agbaa eẹ li, "Owẹnagbọ, kpha dese idibo ẹ." ⁴⁰Ijesu ọọ sọ vhọ ọọ li, "Mhi ngme khasẹ vhẹ, o kha kyia khi ena e pfiesọa, ẹchẹ e laa sọse lasele kee sẹlẹ mhẹ."⁴¹Abhi Ijesu ọ ke rhọ chi mama oni ẹvhọli, ọ vyiẹ kwu ọ, ⁴²ọọ li, "Rhẹmhi a khẹ khi vha yẹsẹ nena, abhi a lia mhọli ọpfọmhẹ Ishinẹgba! Ama nenaa a rhẹ wẹ gbhagbha na vẹẹ.⁴³Eni egbẹlẹ e la bhale na vhẹ, ni ẹbele vhẹ e rhọ laa gba ọgba khyili vhẹ, e sẹ gasẹ vhẹ, e te ashakhasha a sha vhẹ. ⁴⁴E laa gbe vhẹ ali imyi vhẹ nwu ekẹ, E vha laa dobẹ ẹchẹ ogwho a nya ukhomhi ovhese, rharhi khi vhavha mẹ ọli mẹ ni Ishinẹgba ọ rhẹẹ dua khi lẹ tsumhi vhẹ."⁴⁵Ijesu ọ lo oni owuka ọ tono eni ee do okyi abọ a lase, ⁴⁶ọọ wẹ, "Oo laa akẹkẹshekẹ, 'Apfẹ mhẹ o laa kyili apfẹ olema,' ama vha she rhi apfẹ mhẹ mela apfẹ ighyiatọa."⁴⁷Iyọ Ijesu ọọ laa owuka ẹẹ wẹna iọgbọ ogbẹlẹ kwu. Eni e kpeda ugamhi ali eni Ikọwe ali eni e kpeda ni eni iọgbọ, ee nono khi wẹwe e gbe ọlia, ⁴⁸ama e vha mẹ odẹ ni e tee khyiẹlẹ ọli, rharhi khi eni iọgbọ kwu li e rhi esọ shi ọli vhi ekẹ onaghyie, onaghyie.

Chapter 20

¹Ogbẹlẹ ogwho, abhi Ijesu ọ rhẹẹ wẹna iọgbọ vhi owuka, eni e kpeda ugamhi ali eni Ikọwe ali eni e womhẹ e bhẹ bhuli ọli le. ²Ee ngme, eẹ li, "Ngme khasẹ eyẹ izemhi ọgwho u rhaa gbe eni ikanya ena? Ọa liyọ ọgwho ọ rhi oni afu ona nẹẹ?"³Ọọ ke sọ vhọ ọọ wẹ, "Mhi lia mhila vhẹ ogbọ. Vha gwu na mhẹ. ⁴ibatisimhi Ijọni. Aleghyie oweda li o te bhale laa khi obọ iọgbọ?"⁵Ee ke nu egbe wẹ kwu ochi, eẹ li, "Eyẹ kha ẹẹ li, 'Rhọ te eda lọ, ọ laa li ẹẹ li, 'Elọ e ke zẹ khi vhavha lama shi ọli vhọ?' ⁶Ama eyẹ kha ke ẹẹ li, 'Obọ iọgbọ li o te bhale,' iọgbọ kwu e laa tono eyẹ eche, rharhi khi e lama khi Ijọni, ọbolẹ li ọ kyia.⁷Elemhiyọ, e ke eẹ li khi wẹwẹ e vha yẹsẹ obhoni o te bhale. ⁸Ijesu ọ ke ẹẹ wẹ, "Mhẹmhẹ, I mha ngme a khasẹ vhẹ izemhi ọna mhi rha khyiẹlẹ eni ẹtsẹkẹ ena shiọ."⁹Ọ ke kpe oni ita ona khase eni iọgbọ, "Ọni ọmọse ọ gwa ishemhi, ọ ngmomhi ọli ni eni ea gwa ikpamhi erhẹ, ọ lo elemhi ẹvholi ovhese ọ la vhọ tẹsẹtẹsẹ. ¹⁰O ke rhamhi ẹrhẹghẹ ni e ngme shi, ọ ghyie ọgamhẹ ọli bhuli eni ee gwa ikpamhi erhẹ ni ọ ngmomhi oni ishemhi na, khi ọ kaa myie wẹ ikpamhi erhẹ ni e vyie nee gyhi lẹ. Ama eni ee gwa ikpamhi erhẹ eyọ, e gbe ọni ọgamhẹ ọyọ, e chigbe kwhu ọli rhi abọ apfuẹ vu.¹¹Ọ gwe ghyie ọgamhẹ ọvhese, e gwe liyọ gbe ọli, e yẹghẹ ọli, e chigbe kwhu ọli rhi abọ apfuẹ vu. ¹²Ọ khyie gwe ghyie ọzasẹ, e gwe liyọ gbe ọli kwali ọli utse, e to ọli abọ a lase.¹³Elemhiyọ, ọni ọmhọli oni ishemhi ọọ li, 'See mhi ke a li nenaa? Mhi a ghyie omyi mhẹ ni ọmọse ni ọ nwemaa ghọli mhẹ. Mhi sa khi e laa rhi ekpẹ nali.' ¹⁴Ama abhi eni ea gwa ikpamhi erhẹ eyọ e ke rhọ mẹ ọli, e nu egbe wẹ mhasẹ, eẹ li, 'Ọni ọ laa le ukwu ọli khi ọna. Vha bhẹ khi eyẹ gbe ọlia, khi oni ukwu o kyili uwi eyẹ.'¹⁵E te oni ishemhi to ọli abọ a lase, e gbe ọlia. Elọ ọni ọ mhọli ọni ishiemhi oyọ ọọ ke li wẹ? ¹⁶Irhẹmhi ọa bhale a pfuse eni ea gwa ikpamhi erhẹ eyọa, ọ rhi oni ishemhi ni iọgbọ evhese." Abhi e ke rhọ suọ ona, eẹ li, "Ishinẹgba ọ laa gwhẹ!"¹⁷Ama Ijesu ọ fẹẹ wẹ, ọọ li, "See oni ingmemhi Ishinẹgba ona o ngme? 'Oni ẹchẹ ni eni e ma owa e khyie, a she rhi ọli kyili echẹli ukpowa'? ¹⁸Ọgbọ kwu ni ọ sheda de shi oni ẹchẹ, ọ laa shashea. Ọni o ke laa de nwu, irhẹmhi ọa mhẹli ọlia tẹtẹẹ."¹⁹Iyọ eni ikọwe ali eni e kpeda ugamhi ee nono abhi wẹwẹ e li nwu ọli oni ẹrhẹghẹ oyọ, rharhi khi wẹwẹ li ọ te kpe oni ita ona. Ama ulishi eni iọgbọ oo nwu wẹ. ²⁰E rhi ẹloe kpẹ ekẹ nwu etse, e zẹ iọgbọ ni ee di khi wẹwẹ e maa gwabha a gbe, khi e kaa nwu ingme ma vhi unu, ishọyọ a nwu ọli rhọ ghyi eni ea mhasẹ ali Igọvinọ ni e mhuẹ izemhi ali afu.²¹E mhilali , eẹ li, "Ọwẹnagbọ, eyẹ yẹsẹ khi waa ngme u gwe a wẹna a te odẹ, a vha mẹ ọgbọ ni ọ wẹna a khasẹ ẹ, ama waa wẹna ingmaghyie obodẹ odẹ Ishinẹgba. ²²Oo mẹẹ te odẹ ushi khi a rhọ zẹ oga ni Isiza laa khi o vha te odẹ?"²³Ama Ijesu ọ yesẹ ighagha wẹ khi rhẹmhi e nono abhi e li rhi ushi nwu ọli obọ, o kyili eni Ijusi, ni e vha ẹẹ nono khi wẹwẹ e zẹ oga, o ke kyili eni gọmechi Iromasi, Ọ ke ẹẹ wẹ, ²⁴''Vha rhi ukpaghọ Iromasi bhẹ gwhe, ukhomhi ọgwho a vyi shi vhọ ena?” Eẹ li, “Isiza lọ.” Ni ọ kpeda igọmhechi Iromasi²⁵Ọọ wẹ, “Iyọ vha rhi emeni e kyili iyi Isiza na Isiza, eni e lkyili iyi Ishinẹgba vha rhọ ni Ishinẹgba.” ²⁶Eni ikọwe ali eni e kpeda ugamhi e vha mẹ emeni ee rhẹẹ zẹ ọli ekẹ awẹ vhi emeni ọ ngme vhi ukpẹloli eni iọgbọ. Oni isọvhọ ọli o nya wẹ aloaa e vha gwe ngme ingme ovhese pẹẹ.²⁷Abhi Isadusis egwho e rhọ bhẹ bhuli ọli le, eni e ẹẹ khi a vha mẹ itiegwhivule, ²⁸Ee mhila ọli, eẹ li, "Ọwẹnagbọ, Imozisi ọọ kẹkẹ shi ekẹ ni eyẹ khi inyọgwho ọgbọ ni ọmọse ọ kha gwhua, ni ọ vha vyia ọmọ ni ugwhẹ ọli, inyọgwho ọli ni ọmọse li ọ ke a rhue ọni ọkpotso khi ọ vyia ivhiẹ shi nali. Ishọyọ a kẹ yẹsẹ khi ọni ọ gwhua li ọ vyia ọli²⁹Aa mẹ emọse oshila ni e kyili inyogwho egbe. Ọni ikyiatsolo ọ mholi ọkpotso ọ vha vyia ọmọ ni ọni okpotso neni ọ gwhua, ³⁰ọni ọzava ọ rhọ khali oni ushi ona ọ rhue oni ọkpotso ọ gwhua abagwhoyo ọ vha vyia. ³¹Ozasẹ ọ gwe liyọ rhue ọli apfishi ọzi oshila, ọ vha vyia ni ọni ọkpotso ọ gwe gwhua. ³²Idegbe oni ọkpotso ọ li gwhua. ³³O kha kyia khi ingmaghyie khi a laa te egwhi vule, ọni ogbẹlẹ itiegwhivule ugwhẹ ọgwho ọ kyia vhọ? Rharhi wẹwe oshila, oshila, kwu li e gaa laa mhọli ọli vhi ugwhẹ."³⁴Ijesu ọo wẹ, "Oni agbona li a lee laa mhuẹ egbe, ni a laa kwhẹsẹ ikpotso ni emọse e laa mhọli ikpotso. ³⁵ Ama eni a mẹ khi e tẹ ni ea te egwhi vule li ea lo inyele ẹlẹnagbọagbọ e vha mhọli egbe wẹ khi rhẹmhi ea ye ugwhẹ. ³⁶ Wẹ khi rhẹmhi e gwe a gwhu, rharhi khi abagwho wẹwẹ ali eghyiukọ e ke li, abhi e ke rhọ kyili imyi itegwhivule.³⁷Ama khi eni e gwhu ee laa vule, rhẹ li a gbe Imozisi ọọ kẹkẹ shi ekẹ a asha ni ebuli e lẹẹ to, ni ọ la lu Ọnọmhọli Ishinẹga Ebulahamu ali Ishinẹgba Aziki ali Ishinẹgba Ijekọbu. Ilimhi e vha ga Ishinẹgba eni e nyele li ea ga Ishinẹgba. ³⁸Nenaa, ọ vha kyili Ishinẹgba eni e gwhu, ama uwi eni e nyele li ọ kyia, rharhi ọgb kwu li ọ nyele na.."³⁹Eni ikọwe Ijusi egwho e sọ vhọ eẹ li, "Ọwenagbọ, u maa gwabha sọ." ⁴⁰E vha gwe jilẹ mhila ọli ogbọ dala ayọ⁴¹Ijesu ọ ke eẹ wẹ, "Mhi laa rhọ khasẹ vhẹ khi agbọ e khẹ khi Ikristi khi ẹdẹli Idevidi lọ, e vha gwabha ngme! ⁴²Idevidi ọ te egbe ọli ngme vhi elemhi ebe Isamu ọọ li, Ishinẹgba ọọ li Ọnọmhuẹmhẹ, 'Shitọ vhi obọ obita mhe, na mhi la laa rhi eghọghọ nẹẹ. ⁴³rhili apfishi na mhi rhọ laa rhi ẹbele ẹ kpọkẹ ni ẹkowẹ ẹ.' ⁴⁴Iyọ Idevidi ọọ lu Ikiristi 'Ọnọmhọli'! elemhiyọ see ọ ke li kyili omyi Idevidi! Ona li o rhọ khasẹ khi ọ fu dala Idevidi"⁴⁵Ukpẹloe ọgbọ kwu ọọ li idibo lẹẹ, ⁴⁶"Vha zẹ ẹgbhẹ shi eni ikọwe vhi egbe, ni e nono khi wẹwẹ e kee sọ ede na gbholo kee kyia, ali otsẹ atuokyi, ali asha eghọghọ vhi elemhi ewuka ali asha ni a laa khyiẹli uliemhi. ⁴⁷E gwe lia lono apfẹ eni esọrhọ, ali elama ighagha ni e nuẹnuẹnuẹ. Epfua nofu o la laa kyili uwẹwẹ."

Chapter 21

¹Ijesu ọ bino eni e pfue ni e rhi isomhopfa ẹẹ fofo, ²Ọọ mẹ ọsọrhọ ọgwho ni anya o nwemaa ẹẹ gbe khi ọ rhi ikọbọ eva pfilo vhọ. ³Ọọ ke ẹẹ li, ''egbegbingme mhi gwu khasẹ vhẹ, ọni ọsọrhọ ọna li ọ gaa rhue obọa dala wẹwẹ kwu. ⁴Rharhi khi eni e kpọẹ ena rhẹmhi e te ọsuemhẹ ni e mhọli rhue. Ama ọni ọsọrhọ ọna, asha ni anya o gbe ọlia rhamhi, emeni ọ mhuẹ ni o kyili agbọ li kwu li ọ gaa rhọ pfilo vhọ.''⁵Abhi egwho e li ngme ingmemhi owuka, abhi a li rhi echẹ kwhẹsẹ ọ, ali isomhopfa, ọọ li, ⁶''Eni ẹtsẹkẹ ena ni vhaa mẹ ena, ẹrhghẹ ọa bhẹ ni ẹchẹli ogwho o vha gwe rhọ laa kpọle shi ukhomhi oni okpọẹ ni o vha laa gwọghọa.''⁷E ke mhila ọli, eẹ li, ''Ọwẹnaagbọ, ẹrhẹghẹ ni ogwho a la laa mẹ eni ẹtsẹkẹ ena kwu? Ali ishẹfẹ ni a laa mẹ ni oni ẹrhẹghẹ o chi a bhẹ?'' ⁸Ijesu ọọ li, ''Vha rhi ẹgbhẹ kyia khi a kee ghagha vhẹ. Rharhi khi ebubu e la laa rhi eva mhẹ bhẹ, ea li ẹẹ li 'Mhẹmhẹ lọ,' oni ẹrhẹghẹ o she chi bhẹ,' Imhẹ rhọ khẹ wẹ. ⁹Vha khaa sokwu okwhẹ, imhẹ vha dobẹ udu jigyhi vhẹ, rharhi khi ena li a kpọ laa mẹ, ama ukpẹsẹ agbọ o vha khyie rhamhi nee.''¹⁰Ọọ gwe ẹẹ wẹ, ''Ẹvhue ali ẹvhue e laa zẹ okwhẹ kpẹsẹ egbe, eghyiele e zẹ okwhẹ kee kpẹsẹ egbe. ¹¹Ekẹ e laa ke kwunolono, ukwhumhi ali igwuamhi ọdọdọda e gbili ashakhasha. Aa mẹ ingme ni ea ke fianọ agbọ idu elemhi ali inyaloa ni e te idane a bhẹ.¹²Neni aa mẹ ena kwu, e la kee nwuno vhẹ e rhi ẹchọ a kee na vhẹ, a nwuno vhẹ a kwulo elemhi ewuka ali egba igwhumha, e rhẹ vhẹ a bhuli eni ighyie ali Igọvinọ rharhi mhẹmhẹ. ¹³Ona o laa rhi imhasha na vhẹ kee gwu ingmemhi mhẹ khasẹ wẹ.¹⁴A kha mẹ yọ imhẹ vha wẹna ẹzọ ni vha laa gwu shi ekẹ, ¹⁵Rharhi khi mhi laa rhi ingmemhi ali ẹgbhẹ na vhẹ, ni eni e rhẹ vhẹ je ẹzọ e vha rhọ laa dobẹ nwu vhẹ le.¹⁶Ama shi ita vhẹ ali inyọ vhẹ, ali inyọgwho vhẹ ni ikpotso ali emọse, ali agbesọlọ ali ikpokyia e laa gbolo ebubu vhẹa. ¹⁷Agbọ kwu e laa kee bishi elemhi vhẹ rharhi eva mhẹ. ¹⁸Ama o kha rhẹ kyili ugbagamhi utsu ni o la vhẹ vhi ukhomhi ọ vha li opfua. ¹⁹Vha kha rhi egbe myie vha laa mhọli elele vhi avhagwumhe vhẹ.²⁰Vha kha sheda mẹ khi ichoja e sẹgasẹ Ijerusalẹmu, oyọ vha kee rha yẹsẹ khi iliopfua o she chi bhẹ. ²¹Iyọ eni e la Ijudea e na je ikhomhi ekpha nefu, abagwhoyọ eni e la iteteva ẹvhue e vu, wẹ khi rhẹmhi vha dobẹ eni e la oni ẹvhue a lo vhọ. ²²Ishọyọ emeni a gaa kẹkẹ obodẹ mhẹ khi e kẹ tsẹ.²³Epfua khi uwi eni ea mẹ ali eni e rhi ivhiẹ shi egbe oni ẹrhẹghẹ ni a ngme ena! rharhi khi a la laa mẹ udududmhi ẹchọ vhi oni ukhomhi ekagbọ ona, ofu o de rhugwhu eni iọgbọ. ²⁴A la laa rhi ọfẹdo pfuse wẹa a chigbe nwuno wẹ je ẹvhue khi ẹvhue, Ijẹtasi e nwu Ijerusalẹmu okwhẹ, apfishi ẹrhẹghẹ Ijẹtasi ni e rhọ laa gba pfuse.²⁵A la laa mẹ ishẹfẹ vhi ọwẹ ali ukyi. Ukhomhi ekagbọ, okhẹna o la laa ẹvhue khi ẹvhue, ali ọshabọ te ikpa okwu ni ea gbhomhi ali akphakpha. ²⁶Iọgbọ egwho e laa kee chuba rharhi emeni e rhi ẹloe kpẹ khi a laa mẹ ukhomhi ekagbọ. Rharhi khi idane o la kee jigyhi gbẹgbẹgbẹ.²⁷E la laa mẹ Omyi Ọmọse ọ te atutu a bhale vhi elemhi izemhi ọ ali ikiki ọ. ²⁸A kha sheda mẹ ena, vu ekẹ le, vha yasẹ ikhomhi ekẹ, rharhi khi ẹrhẹghẹ ipfavhọle o she chi bhẹ.''²⁹Ijesu ọ kpe ita khasẹ wẹ, ọọ wẹ, ''Bino orhẹ ifigyi, ali erhẹ kwu, ³⁰E khaa kwu myiẹmyiẹ khi e mọ chiki, vhaa te egbe vhẹ a yẹsẹ khi orhuamẹ li o le. ³¹Vha khaa mẹ ena, vha she le yẹsẹ khi aleghyie o she chi bhẹ.³²Egbegbingme mhi ngme khasẹ vhẹ, oni ozele ona o vhaa dọsẹ, sẹkẹnẹ khi rhẹmhi a mẹ ena kwu. ³³Ekẹ ali idane e dọsẹ laa lẹ, ama ingmemhi mhẹ o vha dọsẹ la lẹ.³⁴Vha rhi ẹloe kpẹ egbe vhẹ vhi egbe, khi idu vhẹ o ke vọ ijajamhi ingme ali enyọ inwumhi, ali ikpokpomhẹ agbọ. rharhi khi oni ogbẹlẹ rhẹmhi o laa nwu vhẹ vhi iba. ³⁵Abhi akwhi ni a nya o lia nwu ẹtsẹkẹ, iyọ li o li laa nwuno agbọ kwu ni e laa oni ukhomhi ekagbọ kwu iba.³⁶Ama vha rhi ẹloe kpẹ ẹrhẹghẹ kwu, vha pfi olema khi vha kẹ ze onaghyie khi vha rhọ dobẹ na pfue ena kwu, khi vha rhọ gwe dobẹ mugha odalo ọni Omyi Ọmọse.''³⁷Ẹrhẹghẹ ni ọ rhẹẹ wẹna agbọ vhi elemhi owuka ẹliyọsẹ ọọ je elase, ọ la ukhomhi ọkpha ni ogbogbe ni ẹẹ lu Olivi. ³⁸Eni iọgbọ kwu e rhi ogbeẹ see bhẹ a rhi esọ shi owẹna ọli vhi elemhi owuka.

Chapter 22

¹Nenaa uliemhi ukphakpa ni a vha rhi uduekẹ a shi nye, ni a luu idọsẹalẹ. ²Eni e kpeda ugamhi ali eni ikowe e mhasẹ abhi wẹwẹ e li gbe Ijesua, rharhi khi ulishi agbọ oo nwu wẹ.³Okhyio ọ ke lo Ijudasi Isikariọti vhi egbe, ukwhumhọgwhọ elemhi eni ogbe ali ava. ⁴Ijudasi ọ vu ọa nu eni e kpeda ugamhi abhi ọ li nwu Ijesu na wẹ.⁵Egbe e gaa nwu wẹ shiọ, e lama khi wẹwẹ e rhi ikpaghọlọ ẹẹ nali. ⁶Ọ lama shi vhọ, li ọ ke te nono oni imasha ni lẹẹ rhọ rhi ọli na we nwu ni o vha laa kyili igbẹẹ.⁷Ogbẹlẹ oni uliemhi ukphakpha ni a vha rhi uduekẹ a shi nye oo bhẹ, ni a rhọ nwemaa rhi oke idọsẹalẹ ẹẹ lasẹ obo. ⁸Ijesu ọ ghyie Ipitẹ ali Ijọni, ọọ li, "Vha vu khi vha kaa nwegbe emenale oni idọsẹalẹ shi ekẹ shi ni eyẹ, khi eyẹ kaa le." ⁹E mhila ọli, "Ashio u nono khi eyẹ kha nwuno oni egbe shi?"¹⁰Ọ sọ wẹ vhọ, ọọ li, "Rhi esọ shi ekẹ, vha kha lo oni evhue le, ọni ọmọse ni ọ nwu agege amẹ mhọ obọ ọ kyia bhẹ laa vhẹ vhẹ. Vha rhọ khali ọli lo apfẹ ni ọ sheda laa lo. ¹¹Iyọ vha li ẹẹ li ọni ọdapfẹ, 'Ọni Ọwẹnagbọ ọọ ghyiẹ, "Mhi gyhi elemhi owa ni elele e kwu a shi, ni mhẹmhẹ ali Idibo mhẹ eyẹ la laa le emenale idọsẹalẹ?¹²Ọ laa rhi elemhi owa ni o gba nẹẹ ni a kwu a shi khase vhẹ ni o kpeda. Vha nwuno eni egbe shi ayọ." ¹³E liyọ lẹẹ, e bhale a vhẹ etseke kwu abhi a li ngme wẹ. Iyọ e nwuno eni egbe oni emenale Idọsẹalẹ.¹⁴Abhi oni ẹrhẹghẹ o ke rhọ rhamhi, Ọ nu eni idibo ọli deshitọ. ¹⁵Iyọ ọọ wẹ, "Mhi she kpọ le lia nono abhi mhi li nu vhẹ le oni emenale ona nena mhi mẹ ẹchọ. ¹⁶Mhi ẹẹ vhẹ, Imha ke gwe laa le ọli, apfishi ni o rha tsẹ vhi elemhi aleghyie Ishinẹgba."¹⁷Iyọ, Ijesu o rhue ukolo, abhi ọ ke rhọ kphẹmhi shiọ, ọọ li,"Vha mọ ona, khi vha kemhi ọli ni egbe vhe. ¹⁸Mhi ẹẹ vhẹ, Imha gwe laa da eni amẹ ikpamhi erhẹ ena, apfishi ni aleghyie Ishinẹgba o rha bhẹ."¹⁹Iyọ ọ rhue ukphakpha, abhi o ke rhọ kphẹmhi shiọ, Ọ gbe ọ khyi, ọọ li, "Ona lẹ khi ijegbe mhẹ ni a rhọ na vhẹ. Vha kee lina ẹẹ khyiẹlẹ vha rhọ sato mhẹ vhi egbe." ²⁰Ọ gwe liyọ rhue oni ukolo abagwhoyọ ni e rhọ le emenale ẹlogbode pfuse, ọọ li. Ọni ukolo ona lẹ khi ishobọ onogbọ elemhi ọlia mhẹ, ni a kwu shi ekẹ na vhẹ.²¹Ama vha rhi esọ shi ekẹ. Ọni ọ laa rhẹ mhẹ dẹẹ ọ nu mhẹ la oni ukhomhi itabu ona. ²²Rharhi khi Omyi Ọmọse abhi a li mhasẹ ingme ọ shi ekẹ iyọ li o laa li. Ama epfua khi uwi ọni a te obọ ọli rhọ dẹẹ!'' ²³Ee kee mhila egbe wẹ ogbọ, Ọgwho ọ kyia vhi elemhi wẹwẹ ni ọ lẹẹ khyiẹlẹ oni ingme ona.²⁴Iwola oo ke gwe de vhi iteteva wẹ obodẹ ọni a rhue fu nẹẹ kwu. ²⁵Ọọ we, "Ẹni ighyie Ijẹtasi li e mhasẹ a na wẹ, abagwhoyọ eni ea mhasẹ e rhue egbe wẹ fu nẹẹ wẹwẹ laa lu eni e mhuẹ eghọghọ.²⁶Ama uwẹ vhẹ o vha kyia yọ. Onochi, ọnọfu nẹẹ vhi iteteva vhẹ ọ zẹ ọmọ. Ọni ọ nwuẹloe nẹẹ ọ kyili ọgamhẹ. ²⁷Mhi ghe ọnọfu nẹẹ, Ọni ọ shito ukhomhi itebu a le emenale laa khi ọni ọa kemhi emenale? O vha kyili ọni ọ shitọ ukhomhi itebu? Ama mhi laa itetva vhẹ abhi ọni ọ ọa ga vhẹ.²⁸Ama vhẹvhẹ khi eni e nu mhe la rhiili vhi elemhi ọnwufẹẹ mhẹ. ²⁹Mhi rhi eghyiele na vhẹ, abhi Ita mhẹ ọ li rhi eghyiele na mhẹ, ³⁰Khi vha kẹlẹ le vha da vhi itebu mhẹ elemhi aleghyie mhẹ. Vhaa li laa shito ikhomhi eghyiele vhaa sọ ẹdẹli Izulẹ igbe ali eva unu ẹzọ.³¹Isamọni, Isamọni, rhi ẹgbhẹ kyia, okhyio ọ she nono abhi ọ li nwu ẹ, khi lẹ kpishi ẹ abhi afu ado. ³²Ama mhi she lema nẹẹ, khi irhọshiọ ẹ o ke bakwu. U kha ke liegbe bhẹ zise inyọgwho ẹ. "³³Ipitẹ ọọ ke ẹẹ li, "Ọnọmhọli, mhi nwu egbe khi mhi rhọ khali ẹ je obhoni u waa je o kyili ọgba igwhumha o kyili egwhi."³⁴Ijesu ọ sọ vhọ, ọọ li, "Mhi ngme khasẹ ẹ, lpitẹ, itesẹ li u waa cha khi u waa yẹsẹ mhẹ neni ọkpa ọ gbhiẹghẹ."³⁵Iyọ Ijesu ọọ wẹ, "Abhi mhi rhọ ghyie vhẹ lo odẹ ni imha rhọ rhi ẹkwẹ na vhẹ pfi sọ, wẹ khi akpulu ni a sọ itsua a shi, wẹ khi ekwẹ ni a rha shi awẹ, vhaa mẹẹ mhọli emeni e to vhẹ?" Ee ke sọ vhọ, eẹ li, "A vha mẹ ẹtsẹkẹ" ³⁶Iyọ ọ ke gwu na wẹ ọọ li, "Ama nenaa, ọni ọ mhọli ẹkwẹ ni a pfi a sọọ, ọ rhue mhọ obọ. Ọni ọ vha mhọli ọfẹdo ọ rhi awulu dẹ khi ọ rhọ dẹ Ogwho.³⁷lyọ, mhi ngme khasẹ vhẹ emeni a kẹkẹ obodẹ mhẹ o nwemaa tsẹ, 'Aa rhi ọli gboghyiẹ eni e vha rhi ushi a gwhẹ.' Rharhi khi emeni a ngme shi ekẹ obodẹ mhẹ o she tsẹ." ³⁸E ke eẹ li, "Ọnọmhọli, ghee! Ọfedo eva e la ana." Ọọ wẹ khi, "E somhi."³⁹Abhi e ke rhọ le emenale ẹlogbode pfuse, Ijesu ọ je ukhomhi Ọkpha Ọlivi abhi ọ nwemaa kpọ a li, eni idibo ọli e rhọ khali ọli. ⁴⁰Abhi e ke rhọ rhamhi ayọ, ọọ wẹ, "Vha lema khi vhaa ke lo elemhi ọnwufẹẹ."⁴¹Ọọ vu asha ni e la le suii je asha ni nabhi a dobẹ pfi ẹchẹ a rhamhi, ọ degwhua ọ pfi olema, ⁴²ọọ li, ''Ita, o kha ghọli ẹ, rhue mhẹ oni ukolo ona odẹa na mhẹ. Ama a khi abhi o gwhẹ mhẹ, o kaa kyili abhi o ghọli ẹ⁴³Iyọ aghyiukọ o te idane kpiale rhi egbe khasẹ ọli, ọ zeze ọli udu. ⁴⁴Rharhi khi ọ laa elemhi osue, ọ lema onaghyie, onaghyie, efọse ni e gbe ọli e li tikpọ abhi ọlia ee dena ẹẹ kwu ekẹ.⁴⁵Abhi ọ ke rhọ te oni olema yasẹ egbe ekẹ, ọ bhẹ bhuli eni idibo ọli le, ọ bhẹ a vhẹ khi ovhesẹ oya o nwu wẹ, ⁴⁶ọọ ke mhila wẹ, ọọ li, "Elọ e zẹ khi vhaa vhesẹshi? Vha vule khi vha lema, khi vhaa ke lo elemhi imhasẹfẹẹ."⁴⁷Abhi ọ ke rhọ kyhie lina ẹẹ ngme, ghee, akwete iọgbọ e bhale, Ijudasi ukwhumhọgwho eni ogbe ali ava eni idibo ọli, lẹ li ọ kpalo na wẹ ni ọ rhẹ wẹ kyia. Ọ chi mama Ijesu, khi lẹ pfipfi ọli unu, ⁴⁸Ama Ijesu ọọ li, "Judasi, rhẹmhi u rhi ipfipfi unu rhi Omyi Ọmọse a dẹẹ?⁴⁹Abhi eni e la asha ni Ijesu ọ la khi lẹẹ mẹ emeni e lẹẹ khyiẹ, eẹ li, Ọnọmhọli, eyẹ pfi ọfẹdọ?" ⁵⁰lyọ ukwhumhọgwho elemhi wẹ ọ khyie pfi ọli ni ọgamhẹ ọni ọ kpeda ugamhi, ọ bẹ ọli esọ obitaa. ⁵¹Ijesu ọọ li, 'Osomhi ayọ)" Ọ rhi obọ chi ọli esọ, o gwe liabhi o kpọ li.⁵²Ijesu ọọ li eni e kpeda ugamhi, ali eni ichoja ali eni e womhẹ ni e bhẹ lẹẹ nwu ọli, "Rhẹmhi vha bhẹ bhui mhẹ le abhi agyiaguda, vha chino ifẹdo ali ikpokpo? ⁵³Abhi mhi rhọ nu vhẹ la ewuka, ogbẹlẹ kwu, vhavha nwu mhe. Ama oni ẹrhẹghẹ vhẹ khi ona, ali izemhi aloebili."⁵⁴E tsobọ sọ ọli, e nwu vu, e chalọ ọli je apfẹ ọni ọ kpeda ugamhi. Ama Ipitẹ ọ vha rhẹẹ khali wẹ awawawẹ. ⁵⁵Abhi e ke rhọ pfie erhẹ shi iteteva atukpapfẹ owa ezọ ni e ke rhọ gaa deshitọ, Ipitẹ ọ shitọ vhi iteteva wẹ.⁵⁶Ọmọmoshi ọgwhọ ni ọ la ayọ ẹẹ gbe akanya ọ mẹ ọli abhi ọ li shitọ vhi odalo eni erhẹ khase, ọ lee kwu alo a nya vhi alo ọọ li, "Ọni ọmọse ọna ọọ li nu ọli laa." ⁵⁷Ama Ipitẹ ọ cha, ọọ li, kpotso, I mha yẹsẹ ọli." ⁵⁸Ukwukwu ẹrhẹghẹ ọgbọ ọvhese ọ gwe mẹ ọli, ọọ li, "Ghyiẹ u li la wẹ vhọ,'' Ama Ipitẹ ọọ li, "Mọse, aa khi mhẹmhẹ ni u mẹ."⁵⁹Ẹrhẹghẹ nabhi ọkwulọkwu ogwho o ke dọsẹ, ọmọse ọvhese ọ gwe rhi unu shi vhọ ọọ li, "Egbegbingme ọni ọmọse ọna ọọ nu ọli la, rharhi khi ọnyi lgalili li ọ kyia." ⁶⁰Ama Ipitẹ ọọ li, "Mọse, I mha yesẹ emena waa ngme." Ayayayayọ, abhi ọ li khyiele ngme, ọkpa ọ le gbhiẹghẹ.⁶¹Ọnọmhọli ọ lieliẹalo a fẹli Ipitẹ. Ipitẹ ọ sato oni ingmemhi Ọnọmhọli, ni ọ rhọ ẹẹ li, "Neni Ọkpa ọ gbhiẹghẹ amo itesẹ waa cha khi u waa yẹsẹ mhẹ." ⁶²Ipitẹ ọ lo odẹ, ọọ kẹkẹ evyiẹ.⁶³Eni emọse ni a zẹ e ke khẹ Ijesu e rhi ọli li egyia, ee gbe oli. ⁶⁴E kha ke gẹnọ ọli alo, ea mhila ọli, eẹ li, "Bọbọbọ! Ọgwho ọ rhi ẹtsẹkẹ li ẹ eyọ?" ⁶⁵Ee ngme ivhẹngme evhese kwu Ijesu, e pfino inua ẹẹ shi ọ vhi egbe.⁶⁶Abhi ogbe o le gbe, eni e womhẹ e lu abọ gba, shi eni e kpeda ugamhi ali eni ikọwe. E rhọ li bhuli eni ea mhasẹ, ⁶⁷Eẹ li, "O kha kyia khi ghyiẹ khi ọni Ikiristi, gwu ni eyẹ." Ama ọọ wẹ," Mhi kha rhẹ gwu khasẹ vhẹ, vhavha laa lama shi vhọ, ⁶⁸o kha rhẹ kyia khi mhẹmhẹ mhi mhila vhẹ lọ, vha vhẹẹ sọ vhọ.⁶⁹Ama rho te nena vu, Omyi Ọmọse ọ laa shito obọ obita izemhi Ishinẹgba." ⁷⁰Wẹwẹ kwu eẹ li, "Oyọ khi ghyiẹ khi Omyi Ishinẹgba?" Ijesu ọọ ke ẹẹ wẹ, "Vhẹvhẹ khi lẹẹ mhi kyia." ⁷¹Eẹ li, "Elọ e zẹ khi eyẹ kyiele a nono ọtsẹẹ? Rharhi khi eyẹ she te egbe eyẹ te unu ọli suọ."

Chapter 23

¹Eni akwete iọgbọ kwu e vu ekẹ le, e nwu Ijesu ghyi Ipaileti. ²E gwu ẹzọ kwu ọ vhi egbe, eẹ li, "Eyẹ mẹ ọni ọmọse ọna khi ọa gbe ushi ẹvhue eyẹa, ọọ khi imhẹ laa zẹ oga ghyi Isiza, ọ gwe ẹ khi lẹlẹ khi Ikiristi, ni oghyie."³Ipaileti ọọ ke mhila ọli ọọ li, "Ghyiẹ khi oghyie eni Ijusi?" Ijesu ọ sọ vhọ ọọ li "Ghyiẹ li u ngme yọ eyọ." ⁴Ipaleti ọ ke ẹẹ li eni e kpeda ugamhi ali ebubu iọgbọ ni e la ayọ, "Imha mẹ ọni ọmọse ọna iluemhi egbe.'' ⁵Ama e khyiele ngme, ''Eẹ li, rhẹmhi ọa pfuẹchẹ agbọa, ọa wẹna iọgbọ ni e la ona aloekẹ Ijudea kwu ewẹna, rhọ te Igalili apfishi ana.''⁶Abhi Ipaleti ọ ke rhọ suọ ona, ọ mhila ogbọ ni ẹẹ khi ọnyi Igalili li ọni ọmọse o kyia. ⁷Abhi ọ ke rhọ gwanọ mẹ khi Ẹrọdu li ọọ mhasẹ, ọọ rhue Ijesu ghyi Ẹrọdu, ni o kyia khi ọọ laa Ijerusalẹmu eni egbẹlẹ eyọ.⁸Abhi Ẹrọdu ọ ke rhọ mẹ Ijesu, egbe e gaa nwu ọli, rharhi khi odẹ o she nuẹ ni ọ te a nono khi lẹẹ mẹ ọli. Ọ she sokwu ogbọ ọli ọ sa khi lẹẹ la laa mẹ onyaloa egwho ni ọ gbe. ⁹Ẹrọdu ọ mhila Ijesu egbọ ni ebububu, ama Ijesu ọ vha pfa shi ọ vhi ekẹ. ¹⁰Eni e kpeda ugamhi ali eni ikọwe li e gaa mugha, e nyakwa gwu ẹzọ kwu ọ vhi egbe.¹¹ali ichoja ọli ee ka ọli, e rhi ọli li egyia, e rhi ede ni e somhote kwhẹsẹ ọli, e chigbe lieliẹ Ijesu ghyi Ipaleti. ¹²Ẹrọdu ali Ipaleti e ke mela ukpokyia ọli oni ogbẹlẹ ( ẹbele egbe li e kpọ kyia gwhe).¹³Ipaleti ọ bhẹ a lu eni e kpeda ugamhi ali eni ighyie ni ea mhase ali eni iọgbọ ni e legba, ¹⁴Ọọ wẹ, ''Vhẹvhẹ vha rhi ọni ọmọse ọna ghyi mhẹ abhi ọmọse ni ọ rhi iọgbọ a te odẹ onobe, vha she mẹ nena, khi mhi she mhila ọli egbọ ukpẹloe vhẹ, imha mẹ ọli iluemhi vhi egbe emeni vhẹ khi ọ gaa li kwu.¹⁵Obho, shi Ẹrọdu ọ vha li mẹ ọli iluemhi vhi egbe, li ọ gwe rhi ọli liegbe ghyi eyẹ, vha ghee, ọ vha li ingme ni a gbe ọlia a shi. ¹⁶Iyọ rhẹmhi laa mẹ ọli ẹchọ, khi mhi wolọ ọli abọa.'' ¹⁷Nena Ipaleti ọ yẹsẹ khi lẹẹ nwemaa a wolọ ogwhumha ọgwho abọa ni Ijusi vhi oni erheghe uliemhi ona.¹⁸Ama wẹwẹ kwu e kwu inua, eẹ li, ''Rhue ọni ọmọse ona vu, Khi u wolọ Ibarabasi neabọa ni eyẹ!'' ¹⁹Ibarabasi ọ kyili ọmọse ni a nwu shi ogba igwhumha rharhi uvhaza ni ọọ gbe oni ẹvhue ali ugbee igbemhi.²⁰Ipaleti ọ gwe nu wẹ ngme, rharhi khi ọọ nono khi lẹẹ wolọ Ijesu abọa. ²¹Ama e sọọse, eẹ li, ''A tanọ ọli manọ, a tanọ ọli manọ.'' ²²Utozesẹ, ọ gwe ẹẹ wẹ, ''Elọ e zẹ, mhi gyhi onobe ni ọni ọmọse ọna ọ li? Imha mẹ emeni ọ li na laa gbe ọlia shi. Elemhiyọ, mhi kha mẹ ọli ẹchọ mhi wọlọ ọli abọa.''²³Ama rhẹmhi e khyie rhi unu shi vhọ ee sọse gbalala, e nono khi a tanọ ọli manọ. lrhuli wẹ li ee ke rhi Ipaleti lama shi wẹ vhọ. ²⁴Elemhiyọ, ọ rhi emeni e mhila na wẹ. ²⁵Ọ wolọ oni a nwu shi ogba igwhumha ni e nono abọa, ni ọọ kyili ọnẹvhaza ali ọgbeugbee. Ama ọọ rhi Ijesu na wẹ abhi o gwhẹ wẹ.²⁶Abhi e rhọ rhi ọli vu, e tsobọ sọ ukhumhọgwho ni aa lu Isamọni nẹẹ Isiri, ni ọ te oni evholi bhale, e tsua oni ọgbagala nali tsua, rhẹ khali Ijesu.²⁷Akwete iọgbọ nebu, shi ikpotso ni oya o vọ idu ni ee vyiẹ nali, e rhẹẹ khali ọli. ²⁸Ama Ijesu ọ ke lieliẹ alo bhuli wẹ, ọọ li, ''Ivhiẹ ikpotso Ijerusalemu, Imhẹ vha gwe vyiẹ mhẹ, ama vha vyiẹ ni egbe vhẹ ali imyi vhẹ.²⁹Vha ghee, eni egbẹlẹ ea bhale ni e laa li ẹẹ li, izọtena khi uwi iga ali asọmọ ni e vyia ọli, ali ẹnyele ni ọ nye.' ³⁰E la ke li ẹẹ li ekpha ni e yagha, yagha 'De nwu eyẹ,' ali ekpha vha gwhese eyẹ.' ³¹E kha khyiẹlẹ ena abhi ebe orhẹ e lia bishi ena, elọ a ke la mẹ ni o khakhaa?''³²Emọse ava evhese ni e kyili igyiaguda, a gbolo wẹa ma vhi egbe.³³Abhi e ke rhọ rhamhi asha ni a lu ikhomhi ilimhi, ayọ le la tanọ ọli manọ ali eni igyiaguda, ọgwho ọ la vhi obita, ọni ọ kpọẹ ọ la li vhi ọgobọ. ³⁴Ijesu ọọ li, ''Ita, yelea na wẹ, rharhi khi e vha yẹsẹ emeni ea khyiẹli.'' E pfi etsẹ shi ede ọ, e kemhi wẹ.³⁵Eni iọgbọ e tonomhugha ee bino ọli, eni ighyie ni ea mhasẹ e li rhi ọli li egyia, ee li ẹẹ li, ọọ lẹẹ tsumhi iọgbọ evhese. Vha dobẹ ọli tsumhi egbe ọli shiọ, ni o kyia khi lẹ khi ọni Ikiristi uwi Ishinẹgba, ni a ze.''³⁶Eni iọgbọ e tonomhugha ee bino ọli eni ighyie ni ea mhasẹ abagwhoyọ e rhi ọli li egyia, ³⁷ee li ẹẹ li, ọọ lẹẹ tsumhi iọgbọ evhese. ³⁸Vha dobẹ ọli tsumhi egbe ọli shiọ, ni o kyia khi lẹ khi ọni Ikiristi uwi Ishinẹgba, ni a ze.''³⁹Ukwhumhọgwho eni igyiaguda ni a li tanọmanọ, ọọ zẹnọ ẹnwẹ ẹẹ nali, ọọ li "A khi ghyiẹ khi Ikiristi? Tsumhi egbe ẹ ali eyẹ." ⁴⁰Ama ọni ọ kpọẹ ọ kpha dese ọli, ọọ li, "U wa lia nu ulishi Ishinẹgba, ni o kyia khi ẹchọ abagwho li eyẹ gaa mẹ ena? ⁴¹Eyẹ li o dea ni eyẹ kha la ana, rharhi khi emeni eyẹ li eyẹ mẹ ẹchọ a to vhọ. Ama ọni ọmọse ọna ọ vha mhue emeni ọ li pẹẹ, pẹẹ."⁴²Ọ ke gwe ẹẹ li, "Ijesu, sato mhẹ egbe nu bhẹ vhi elemhi aleghyie ẹ." ⁴³Ijesu ọ ke ẹẹ li, "Egbegbingme mhi gwu nẹẹ, amo u la nu mhẹ la elemhi aleghyie oweda."⁴⁴Ẹrhẹghẹ okwulọkwu igbe ali eva, ubili o bi oni ukhomhi ekẹ kwu rhiili a pfishi ọkwulọkwu esẹ ẹlogota. ⁴⁵Ọwẹ o ke lo ekẹ, Iyọ ode ni a rhọ ta vhi owuka o te iteteva gbekhyiẹ a to ekẹ.⁴⁶Ijesu ọ ke rhi urhuli ni o ze vyiẹ nwu ekẹ, ọọ li, "Ita, elemhi ẹkọabọ ẹ mhi rhi ayẹmhẹ mhẹ shi."Abhi ọ ke rhọ ngme ona, ọ gwhu. ⁴⁷Abhi ọni ọga ichoja ọ ke rhọ mẹ emeni a mẹ, ọ rhi ikiki ni Ishinẹgba, ọọ li, "O ga mẹ ẹloe khi ọmọse ni ọ pfuasẹ khi ọna"⁴⁸Abhi eni akwete iọgbọ kwu ni e gaa bhale a gba khi wẹwẹ e rhi ẹloe wẹwẹ mẹ emeni a gaa khyiẹlẹ kwu, e gbe abọ ma ayẹ ee je. ⁴⁹Ama iọgbọ ọli kwu, ali eni ikpotso ni e rhọ khali ọli te igalili bhẹ, e ta nya odẹ ni o nuẹ bino eni ingme kwu.⁵⁰Ghe, ghe, ọmọse ọgwho ọ la vhọ ni ẹẹ lu Ijosẹfu, ọọ li la eni ee sọ unu ẹzọ, egbegbe ọgbọ aghyie li ọ kyia. ⁵¹Ọ vha lama shi emeni e ngme ali emeni e kyiẹlẹ, ọnyi Aramatiya li ọ kyila, ẹvhue Ijusi, ni ọ mugha ẹẹ khẹ aleghyie Ishinẹgba.⁵²Ọni ọmọse ọna, ọa mẹ Ipaleti, khi a rhi olimhi Ijesu na lẹ a tọ. ⁵³Ọọ tsuali kpiale ọ kwhuli ọli shi ode opfopfo, a rhọ tọ uji ni a te ẹchẹ pfia ogbọ, ni a vha kpọ khyie rhi ọgbọ tọ.⁵⁴O kyili ogbẹlẹ inwnegbe, ni ogbe o rhọ lẹẹ gbe ogbẹlẹ ivhiẹmhia. ⁵⁵Eni ikpotso, ni e te Igalili rhọ khali ọ bhẹ, ẹ rhẹẹ khali ọ lẹẹ bino oni uji ali abhi a li rhọ tọ. ⁵⁶E liegbe jele, ni e rhọ a tsua itulale. Ogbẹlẹ ivhiẹmhia, e vhiẹmhia abhi ushi o ngme.

Chapter 24

¹Utsutsu ogbeẹ oni ogbele ikyiatsolo oni elemhi uka, e bhale vhi oni uji, e tsua ltulale ni e lẹẹ rhọ shi Ijesu vhi egbe. ²Abhi e ke rhọ bhẹ vhi ayọ, ee bhale a vhẹ khi a she gheghele oni ẹchẹ vhi odẹa. ³Ee lo elemhi oni uji, ama e vha mẹ oni olimhi Onomholi ni ljesu vhi ayọ.⁴E vha yẹsẹ emeni e kha khyiẹ. E kee fẹẹ, udomhija e mẹ emọse ava ni e sọnọ iwulu ni ee gẹẹ pẹpẹpẹ khi e mugha. ⁵Udu o fianọ eni ikpotso elemhi. E nyẹsẹ egbe je ekẹ, eni emọse ẹẹ wẹ, ''See vha ke lia nono ọni ọ nyele vhi ifuabọ ilimhi?⁶"Ọ vha la ekẹ ana, ama ọ she vule! Vha sato abhi ọ ngme vhẹ abhi vha rhọ khyie la elemhi lgalili, ⁷Khi a nwemaa ji Omyi Ọmose abọa ni elingmobe khi e rhọ tanọmanọ, ogbẹlẹ ozese, ọ gwe vule."⁸Eni ikopotso e sato ingmemhi ọli, ⁹E te oni uji bhale ea gwu eni ingme ena kwu khasẹ eni ogbe ali ọgwho ali eni e kpọẹ kwu. ¹⁰Nenaa lmeli lmagalini, ljoana, lmeli ni inyọ ljemhisi ali eni ikpotso evhese ni e nu wẹ la li ea gwu ni eni idibo ọli emeni a gaa mẹ kwu.¹¹Ama oni usomhi ona rhẹmhi o liabhi ingmemhi iwe ni ldibo ọli, e vha lama shi eni ikpotso vho. ¹²Ama lpitẹ ọ vule ọọ na ẹẹ je oni uji, ọ mugha ẹẹ bino elemhi ọ, ọọ mẹ oni ode ni a rhọ kwhuli oli. Ipitẹ ọ rhọ vu je apfẹ ọli, ọọ li ibe obodẹ emeni a me.¹³Ghe, ghee, oni ogbẹlẹ oyọ ikwhumhava e je evholi ni aa lu Emausi, ni o liabhi imali igbe ali esesa te ayọ je Ijerusalemu. ¹⁴E nu egbe ee neta emeni a gaa mẹ kwu.¹⁵Abhi e kee li neta, ni ee li mhila egbe wẹ ogbọ, Ijesu ọ chi mama wẹ. ¹⁶Ama a vha dobẹ alo wẹ gweghyiea khi e ke yese ọni ọ kyia.¹⁷Ijesu ọọ wẹ, "lngme elọ vhẹvhẹ ava vha lina ngme abhi vha lia kyia ena?" E mugha ayọ o ke liabhi khi o sha wẹ abọ. ¹⁸ukwhumhọgwho vhọ, ni aa lu lkiliopasi, ọọ li, " Ghyiẹ ọgwho li u la Ijersalemu ni u waa rhọ yese emeni a mẹ ana eni egbẹlẹ ena?"¹⁹ljesu ọọ we, "Ingme ni ogwho?" Eẹ li, "lngme obode ljesu ni ọnyi Inazarẹti, ni ọ ke kyili ọbolẹ, ni ọ ngme ududmhi ingmemhi Ishinẹgba ni ọ gbe ikpokpomhi ikanya ọnyaloa ni iọgbọ. ²⁰ Ali abhi eni e kpeda ugamhi ali eni ighyie e li rhọ lase khi a tanọmanọ gbea.²¹Ama eyẹ mholi irhegbenya khi li ọ laa dobẹ tsumhi Izulẹ. Ingmaghyie, a rhi obọ gbe ena kwu shi, ugbẹlozesẹ khi ona abhi a te mẹ eni ingme ena.²²Ama abagwhoyọ, ikpotso egwho ni e li nu eyẹ la e rhi abọ sha eyẹ, ni e rhọ je oni uji utsutsu ogbeẹ. ²³Abhi e vha ke rhọ mẹ oni ijiegbe oli, e bhale, ẹẹ li khi wẹwẹ e gwe li mẹ ighyiukọ ni e gwu khasẹ wẹwẹ khi ọ vha gwhua khi ọ la agbọ. ²⁴Emose egwho ni e nu eyẹ la e je oni uji, e bhale a vhẹ o liabhi eni ikpotso rhẹmhi e le li ngme ọli. Ama e vha bhale a vhẹ ọli vhi ayọ.''²⁵ljesu ọọ we, "O emọse idekẹ ni e mholi idu ni e vha kẹlẹ a lama shi emeni ebolẹ e kpo ngme! ²⁶O vha kyili emeni e nwu egbe khi ọni lkiristi khi o rhọ mẹ eni echọ ena, ọ ke lo elemhi ikiki ọli?" ²⁷Rhọ te lmozisi bhẹ apfishi eni ebolẹ kwu, Ijesu ọ kweghyiea khase wẹ emeni ebe akẹkẹshekẹ o ngme obodẹ oli.²⁸Abhi e ke rhọ chi mama oni evhue, ni ee jee, ljesu o ke liabhizẹzẹ khi lẹ kyiele je alo. ²⁹Ama e nu ọli gwu ọ, eẹ li, " Nu eyẹ la ana, rharhi khi ogbode o she le, oni ubi o she wẹ laa bi." lyọ ljesu ọ lo ọ vha nu we la ayọ"³⁰Abhi ọ ke rhọ nu wẹ shitọ ayọ khi lẹ nu wẹ le emenale, ọ rhue oni ukphakpha, ọ zẹ ọte shio, ọ gbe ọli khyia, ọ rhọ na wẹ. ³¹Ayọ li ikpalo wẹ e la gweghyiea, e mato mẹ khi lẹ lọ, ọ welia shi wẹ vhi alo. ³²E ke eẹ li egbe, " Idu eyẹ li e mẹẹ vhala eyẹ yọ, ni ọ rhọ nu eyẹ ẹẹ ngme vhi atuode, ni ọ rhọ maghyie eni ingmemhi Ishinẹgba ẹẹ khase eyẹ yọọ?"³³E vule oni ẹrhẹghẹ oyọ e liegbe bhale vhi ljerusalẹmu. E bhale a vhẹ khi eni ikwhumhogbe ali ọgwho khi e legba, ali eni e nu we la, ³⁴Eẹ li, "Onomholi ọ she te egwhi vule ingmaghyie, ọ she rhi egbe khase lsamọni." ³⁵Iyọ e ke gaa ngme emeni e mẹ vhi atuodẹ khasẹ wẹ, ali abhi Ijesu ọ li rhi egbe ọli khase ni ọ rhọ gbe ukphakpha khyia.³⁶Abhi e kee li ngme eni ingme ena, ljesu ọ tomugha wẹ vhi iteteva, ọọ wẹ, "Opfomhẹ o nu vhẹ laa." ³⁷idu e fianọ wẹ elemhi, ulishi o rhẹẹ nwu wẹ, e sa khi olimhi wẹwẹ e me.³⁸ljesu ọọ wẹ, "Elọ e ze khi vhaa nulishi? Elo e zẹ khi vhaa mhila egbọ elemhi idu vhe? ³⁹vha ghee abọ mhẹ ali awẹ mhẹ, mhẹmhẹ lọ. Vha rhi obọ chi mhẹ khi vha mẹ. Rharhi khi olimhi ọ vha mhọli ofiegbe ali igwa, abhi vha mẹ khi mhi li mhuẹ wẹ ena." ⁴⁰Abhi ọ ke rhọ ngme ona, ọ rhi abọ ali awẹ khase wẹ.⁴¹ Abhi oghẹlẹ o ke kyiele li rhue wẹ sọ, ni o li nya wẹ aloa, ljesu ọọ wẹ, "Vhavha mhọli etsẹkẹ pẹẹ ni vhaa lee?" ⁴²E rhue ukhyikhyi afẹ ni ee gbe erhẹ nali. ⁴³ljesu ọ rhue ọ, ọ rhi ọli le ukpeloe wẹ.⁴⁴Ọọ wẹ, "Abhi mhi rhọ nu vhẹ la, mhi ngme khase vhẹ emeni a kẹkẹ shi ushi Imozisi ali eni ebolẹ ali ebe lsamu (ebe iwolo ldevidi) e nwemaa tsẹ."⁴⁵Ọọ ke gweghyie wẹ idua, khi e kẹ yẹsẹ emeni ebe akẹkẹshekẹ o ngme. ⁴⁶Ọọ wẹ, ''Oo la akẹkẹshekẹ, khi ọni lkiristi khi ọ mẹ ẹchọ, ọ te egwhi vhule ogbẹlẹ ozesẹ. ⁴⁷Abagwhoyọ ichegbe vhi ingmobe le ali iyele ingmobea a ngme ọ gasẹ ẹvhue khi ẹvhue kwu elemhi eva ọli, vha te ljerusalemu gbasẹ.⁴⁸Vhẹvhẹ khi ọtsẹ eni ingme na kwu. ⁴⁹Ghee, mhi ghyie oni ishobọ lta mhẹ a bhuli vhẹ. Ama vha mhugha vhi elemhi oni evhue, rhili apfishi na mhi rhọ laa rhi izemhi te aleghyie ghyi vhẹ.''⁵⁰lyọ ljesu ọ rhọ khẹ wẹ a rhamhi odẹ apfishi ni e rhọ chi mama lbetani. Ọọ yasẹ abọ eda ọ zọte na we. ⁵¹Ọọ ke zọte na wẹ, ọ dobẹ wẹ shi ayọ a rhue ọli shele je elemhi eda.⁵²Elemhiyọ e gbega nali, e rhi ududmhi oghẹlẹ liegbe bhale vhi ljerusalemu. ⁵³Ẹrhẹghẹ kwu li e rhẹẹ la owuka, ee gbega ni lshinegba.

John

Chapter 1

¹Te ugbẹkẹle, li a te mẹ oni ingmemhi, oni ingmemhi o nu Ishinẹgba la. ²Ọni ingmemhi o kyili Ishinẹgba. ³Ugbẹkẹle li ọ te nu Ishinẹgba la. Lọ ma ẹtsẹkẹ kwu, a vha mẹ emeni a ma kwu ni o vha kyia kha khi ikpa ọli li a te ma wẹ.⁴Ọọ mhọli inyele, oni inyele o kyili ufulọ agbọ kwu. ⁵Oni ufulọ, o gẹẹ elemhi aloebi; Ama oni aloebi o vha yẹsẹ ọlia.⁶Aa mẹ ọmọse ọgwho ni Ishinẹgba ọ ghyie ni ẹẹ lu Ijọni. ⁷Ọọ bhale ọa myie otsẹ ni ọni ufulọ, khi agbọ kwu e kẹ te kpa ọli lama shi vhọ. ⁸A khi Ijọni khi ọni ufuọlọ; ama rhẹmhi ọ bhale a myie ọtsẹ ni ọni ufulọ.⁹Ọyọ khi ọni egbegbe ufulọ, ni ẹẹ khi ọ lẹẹ bhẹ vhi ukhomhi ekagbọ, khi ọ gẹẹ rhugwhu agbọ kwu.¹⁰Ọọ bhẹ vhi ukhomhi ekagbọ, a gwe te ikpa ọli ma agbọ, oni agbọ o vha yẹsẹ ọni ọ kyia. ¹¹Ọọ bhẹ bhuli iọgbọ ọli le, ama eni iọgbo ọli e vha lama myie ọli lama.¹²Ama abhi e bu abhi e shẹ ni e lama myie ọli lama, ọ rhi izemhi na wẹ, ni e rhọ kyili imyi Ishinẹgba. ¹³Ọni a vyia, ni a vha rhi ọlia vyia. Wẹ khi rhẹmhi o kyili ivyiamhi ọkpotso ali ọmọse, wẹ khi abhi o ghọli ọgbọ, ama obọ Ishinẹgba.¹⁴Nena, oni ingmemhi, oo mela ọgbọa, ọ nyele iteteva eyẹ. Eyẹ she mẹ ikiki ọli, ikiki ni o kyili oni a kẹẹ ni o te obọ Ishinẹgba bhẹ, ni ivhẹlemhi ali ingmaghyie o vọ. ¹⁵Ijọni ọọ ngme ingmemhi ọli ọọ sọse zezeze ọọ li, “Ọna mhii ngme yọ khi ọna, na mhi rhẹ li khi ọni ọ la bhẹ mama mhẹ ọ laa fu dala mhẹ, rharhi ọ she kpọ la neni a mẹ mhẹ.”¹⁶Rhọ te ivọ pfuse ọli, eyẹ she myie isomopfa apfuẹ lu isomhopfa. ¹⁷Obọ Imozisi li ishi e te bhẹ, ivhẹlẹmhi ali ingmaghyie e te obọ Ijesu Ikiristi bhale. ¹⁸A vha mẹ ọgbọ ni ọ mẹ Ishinẹgba gwhe. Sẹkẹnẹ lọgwho kpee. ni ọ kyili Ishinẹgba, ni ọ la ẹghẹghẹ Ishinẹgba, ọ she rhọ khasẹ iọgbọ.¹⁹Ona khi emeni Ijọni ọọ ngme, ni Ijusi e rhọ te Ijerusalẹmu ghyie eni e kpeda ugamhi ali Ilẹvati bhuli ọ khi e mhilali ogbọ, “Ọgwho u kyia?” ²⁰Ọọ gwu ingmaghyie khasẹ wẹ, ọ vha cha, ọọ wẹ, “Imha kyili Ikiristi.” ²¹E gwe mhilali, ‘’Ọgwho u ke kyia shiọ? Ẹlaja li u kyia? Ọọ ke ẹẹ wẹ, “Obho,’’ E ke gwe eẹ li, “Ọni ọbolẹ li u ke kyia shiọ?” ọọ wẹ, “Obho.”²²E ke eẹ li, “Ọgwho u kyia? khi eyẹ rhọ yẹsẹ emeni eyẹ laa gwu khasẹ eni e ghyie eyẹ? See u ngme obodẹ egbe ẹ? ²³ Ọọ wẹ, “Mhẹmhẹ khi urhuli ni o laa apata aa vyiẹ: ‘khyiẹlẹ odẹ Ọnọmhọli sheshe,’ abhi ọbolẹ Azaya ọ kee li ngme ọ.”²⁴Eni iọgbọ ni Ifarisisi e ghyie, e mhilali eẹ li, ²⁵“Abhi u waa ke rhọ kyili Ikiristi wẹ khi Ẹlaja wẹ khi ukwhomhọgwho elemhi eni ebolẹ Ishinẹgba, see u ke li a batizi iọgbọ shiọ?”²⁶Ijọni ọ ke sọ wẹ vhọ ọọ wẹ, “Ibatizimhi amẹ mhi rha ni agbọ, ama ọgbọ ọ la vhẹ iteteva ni vhavha yẹsẹ. ²⁷Ọna khi ọni ọ lẹẹ bhẹ mama mhẹ. Imha lo na mhi dobẹ a taghyiẹ ọli ẹkwẹ owẹa.” ²⁸Ibẹtani li a la khyiẹlẹ ena kwu esọ okẹ Ijodani, ni o kpọẹ ni Ijọni ọ lẹẹ batazi agbọ.²⁹Ogbẹlẹ ozeva, Ijọni ọ ke mẹ khi Ijesu ọọ bhẹ, ọọ li, “Ghe, ghe, ọna khi omyi oke Ishinẹgba ni ọ rhue agbọ ingmobe egbea! ³⁰Ọna mhi kee ngme khi ọna, ‘khi ọni ọ laa bhẹ mama mhẹ ọ fu dala mhẹ. ³¹Imha kpọ yẹsẹ ọ, ama rhẹmhi ẹẹ khi ọ kẹ rhi egbe khasẹ Izulẹ lẹ mhi rhọ bhẹ laa rhi amẹ batazi agbọ.”³²Ijọni ọọ ngme lase, ọọ li, “Mhi mẹ ọni Ayẹmhẹ ọ te idane kpiale, ọ da nya vhi egbe. ³³Imha kpọ yẹsẹ ọ, ama ọni ọ ghyie mhẹ ni ọọ mhẹ khi mhi rhi amẹ kee batazi iọgbọ li ọ mhẹẹ, ‘Ọni u sheda mẹ khi Ayẹmhẹ ọ kpiale bhuli khi ọ nya vhi egbe, li ọ laa kee rhi Ayẹmhẹ ni o Pfuasẹ batazi agbọ.’ ³⁴ Mhi she mẹ mhi ngme khi Omyi Ishinẹgba khi ọna.”³⁵Abhagwhoyọ, ogbẹlẹ ozeva, abhi Ijọni ọ li nu idibo ọli ava mugha eyọ, ³⁶ee mẹ khi Ijesu ọ dọsẹ lẹẹ lẹ, Ijoni ọọ li, “Ghe, ghe, ghe Omyi Oke Ishinẹgba.”³⁷Abhi eni idibo ọli ava e ke rhọ suọ khi Ijọni ọ ngme naa, ee rhọ khali Ijesu vu. ³⁸Abhi Ijesu ọ ke rhọ pfi alo oshimhi ọ mẹ khi e rhẹ khali lẹ ọọ wẹ, “Elọ vha nono?” eẹ li, “Ọga, ashio u nyele?” ³⁹Ọọ wẹ “Vha bhale a ghe,” e ke rhọ khali ọli a bino asha ni ọ nyele; e nu ọli la ayọ oni ogbẹlẹ kwu rharhi o she chi mama ẹrhẹghẹ ọkwulọkwu ene ẹlẹ ogbode.⁴⁰Ukwhomhogwho elemhi eni ikwhumhi ava ni ọ suọ khi Ijọni ọọ ngme ni ọ rhọ khali Ijesu vu, lẹ khi Adulo, inyọgwho Ipitẹ. ⁴¹Inyọgwho ọli Isamọni Ipitẹ li ọ kyiatsolo mẹ ọọ li, “Eyẹ she mẹ ọni Imezaya” ni aa lu Ikiristi.’ ⁴²Ọ rhọ bhuli Ijesu le, Ijesu ọ bino ọli ọọ li, “Ghyiẹ khi Isamọni omyi Ijọni. Ghyiẹ li a ke laa kee lu Ikẹfasi” ni ọ kyili ‘Ipitẹ’ (agbhẹ).⁴³Ogbẹlẹ ozeva, ni Ijesu ọ rhẹẹ nono khi lẹẹ je Igalili, ọọ mẹ Ifilipu ọọ li, “Rhọ khẹ mhẹ” ⁴⁴Ifilipu ọnyi Ibẹshẹda li ọ kyila, ni o kyili ẹvhue Adulo ali Ipitẹ. ⁴⁵Ifilipu ọ ke mẹ Inatanẹli ọọ li, ọni ishi Imozisi ali ebolẹ e ke kẹkẹ ingmemhi ọ shi ekẹ, eyẹ she mẹ ọ, Ijesu omyi Ijosẹfu, ọnyi Inazarẹti.”⁴⁶Inataniẹli ọọ li, “Ẹtsẹkẹ aghyie o kpọ te Inazarẹti a lasee?” Ifilipu ọọ li, ⁴⁷“Bhale a ghe.” Ijesu ọ ke mẹ khi Inataniẹli ọọ bhẹ bhuli ọ le ọọ ngme ingme ọ, ghee, egbegbe ọnyi izulẹ! Ni ọ vha mhọli ighagha!” ⁴⁸Inataniẹli ọọ ke mhilali “See u li yẹsẹ mhẹ? “ Ijesu ọọ li, “Neni Ifilipu ọ nyalu ẹ eyọ, mhi mẹ khi u shitọ uji orhẹ olivi.”⁴⁹Inataniẹli ọọ li, “Ọga, ghyiẹ khi Omyi Ishinẹgba! Ghyiẹ khi oghyie Izulẹ!!” ⁵⁰Ijesu ọ sọ vhọ ọọ li, “Rharhi mhi ke ẹẹ khi mhi mẹ vhi uji orhẹ li u ke rhọ lama shiọ ena? U la laa mẹ emeni e fu dala ana.” ⁵¹Ijesu ọọ li, egbegbingme lẹ mhi gwu khasẹ ẹ, u la laa mẹ khi aleghyie o kweghyiea eni ighyiukọ Ishinẹgba ea shele ẹa kpiale bhuli Omyi Ọmọse le.’’

Chapter 2

¹Ogbẹlẹ ozi esẹ, Izuode oo la Ikena nẹẹ Igalili, inyọ Ijesu ọọ li la ayọ. ²A li nyalu Ijesu ali idibo ọ shi oni izuode.³Abhi eni enyọ e ke rhọ pfo, inyọ Ijesu ọọ li, “Enyọ e she pfo.” ⁴ Ijesu ọọ li, “kposo, mhi gyhi egbue mhẹ ni o la ona? Ẹrhẹghẹ mhẹ o vha rhamhi nee” ⁵Inyọ ọli ọ ke gwu khasẹ idibo ọ, ọọ wẹ, “Ememeni ọ laa gwu khasẹ vhẹ khi vha khyiẹ, vha khyiẹlẹ ọ.”⁶Ekhe-ẹchẹ ẹsesa ee la ayọ, ni Ijusi e la ẹẹ kpe egbea, abhi itushi wẹ o ngme, nabhi ighalawa amẹ eva ọa liyọ esẹ li e vọ ogwho, gwho, gwho. ⁷Ijesu ọ ke ẹẹ wẹ, “Vha vhalọ amẹ vọsẹ eni ekhe na.” E vhalọ amẹ vọsẹ wẹ gba, gba,gba. ⁸Ọ ke gwu khasẹ eni idibo ọli “Vha jẹ ghyi ọni ọ kpeda oni ishitọ. “ E liyọ jẹ ghyi ọ.⁹Ọni ọ kpẹda vhi oni ishitọ ọ ke da eni amẹ ni e ke mela enyọa, ọ vha yẹsẹ oboni oni onyọ o te bhẹ, ama ọni ọ je eni amẹ ghyi ọ lọgwho li ọ le yẹsẹ. Ọọ ke nyalu ọni ọ mhuẹ ishitọ. ¹⁰Ọọ li, “Onyọ ni o ti li a kpọ rha lasele ni agbọ da, e kha ke da khi ọa nwu wẹ a chigbe rhi oni o vha ti lasele. Ama see u ke li rhi egbegbe onyọ shi ayọ apfishi nena?’’¹¹Ọna khi ọnyaloa ni Ijesu ọ khyiatsolo gbe vhi Ikena nẹẹ Igalil, ni o rhi ikiki ọli khasẹ. iyọ idibo ọli e lama shi ọli vhọ.¹²Abhi a ke rhọ mẹ ona, inyọ ọli ali inyọgwho ọli ni emọse ali idibo ọli, e kpẹla je Ikapaniọmu. ayọ li e ke la elemhi ikwukwu egbẹlẹ.¹³Ẹrhẹghẹ alieukpe idọsẹalẹ o chi bhẹ, Ijesu ọ shele je Ijerusalẹmu. ¹⁴Ọ bhale a vhẹ eni e la owuka rhi isumha ali igbekwukwu dẹ. Eni e rhi ikpaghọ ẹ lọghyiẹ ikpaghọ e li shitọ ayọ.¹⁵Ọọ rhue ute ni a vali rhọ kwhu wẹ te oni owuka lase, shi eni isumha ali ena. Ọọ tono eni e rhi ikpaghọ ẹẹ lọghyiẹ ikpaghọ abọ ikpaghọ kwa, ọ chigbe gwe tanọ wẹ itebu rhugwhu. ¹⁶Eni e rhi igbekwukwu ẹẹ dẹ ọọ wẹ, “Vha wolọ eni etsẹkẹ ena ana le. Imhẹ vha gwe rhi apfẹ Ita mhẹ mela okyia.”¹⁷Ona o rhi idibo ọli sato khi o la akẹkẹshekẹ khi ‘Ọnwegbe apfẹ ẹ o maa nwu mhẹ egbe gba. ¹⁸ Eni ea mhasẹ ni Ijusi e ke mhila ọli, “Mhi gyhi ishẹfẹ ni u laa rhọ khasẹ eyẹ ni eyẹ rhọ laa yẹsẹ khi Ishinẹgba li ọ rhi unu nẹẹ?” ¹⁹Ijesu ọọ wẹ, “Vha gwọghọ oni owuka ona, elemhi ẹlẹ esẹ lẹ mhi gwe rha mali vule.”²⁰Ẹni ea mhasẹ ni Ijusi eẹ li, ikpe egbhọ eva ikpẹ esesa li o rhue neni eyẹ dobẹ tọ oni owuka ona, wẹ khi u la tọ ọli ẹlẹ esẹẹ?” ²¹Ama ingme mhi ijegbe ọli li ọọ ngme ni ọ rhẹ khọkhọ owuka. ²²Abhi ọ rhọ te egwhivule, idibo ọli e sato khi ọọ ngme ọli, ona li o ke rhẹ wẹ lama shi ingmemhi Ishinẹgba ni Ijesu ọọ ngme.²³Abhi ọ rhọ la Ijerusalẹmu ẹrhẹghẹ uliemhi idọsẹalẹ, ebubu iọgbọ e lama shi eva ọli, ni e rhọ mẹ ikpokpomhi inyaloa ni ọ gbe. ²⁴Ama Ijesu ọ vha ji egbe ọli abọa ni iọgbọ rharhi khi ọ yẹsẹ emeni ọgbọ kyia. ²⁵Ọ vha nono khi ọgbọ gwu khasẹ lẹ emeni ọgbọ kyia, rharhi khi ọ yẹsẹ abhi e li la vhọ

Chapter 3

¹Ifarisisi ọgwho ọ la ni ẹẹ lu Inikodemọsi, ọ kyili ukwhomhọgwho elemhi agbaa Ijusi. ²Ọni ọmọse ọna, ọọ bhẹ bhuli Ijesu le ẹliyọsẹ ọọ li, “Ọga, ẹyẹ yẹsẹ abhi Ọwẹnagbọ ni ọ te obọ Ishinẹgba bhẹ rharhi khi a vha mẹ ọni ọ dobẹ a gbe eni inyaloa ena ni u waa gbe ena ina khi Ishinẹgba li ọ nu ọli la.”³Ijesu ọọ li, “Ingmaghyie, ingmaghyie, mhi gwu khasẹ ẹ, sẹkẹnẹ rhẹmhi a khyiẹlẹ ọgbọ vyia ọ vha laa mẹ aleghyie Ishinẹgba.” ⁴Inikodemọsi ọọ li, see a li khyiẹlẹ ọgbọ a vyia ni ọ ke she womhẹ nee? Rhẹmhi ọ ke gwe la lo elemhi inyọ ọli a ke gwe khyiẹlẹ ọli vyia utozi evaa?⁵Ijesu ọọ li, “ingmaghyie, ingmaghyie, mhi ngme khasẹ ẹ sẹkẹnẹ rhẹmhi a khyiẹlẹ ọgbọ vyia te ikpa amẹ ali Ayẹmhẹ, ọ vha lo aleghyie Ishinẹgba. ⁶Ọni a rhọ te ikpa ẹlamhijegbe vyia ọ kyili uwi ẹlamhijegbe, abagwhoyọ ọni a rhọ te ikpa Ayẹmhẹ vyia ọ kyili uwi Ayẹmhẹ.⁷Imhẹli ona o nya vhẹ aloe khi mhi ẹ ghyiẹ, ‘khi u nwemaa kyili ọni a khyiẹ vyia.’ ⁸Obhoni oghọli akpekpe li o te a pfi. u la sokwu ọ vhi egbe, ama u waa yẹsẹ obhoni o te a bhẹ wẹ khi obhoni oa je. Iyọ ọa li ọna kyhiẹlẹ vyia vhi egbe.”⁹Inikodemọsi ọọ li, “See a li laa mẹ ena kwu ?” ¹⁰Ijesu ọọ li, “Ọwẹnagbọ Izulẹ li u kyia, u waa khyie li yẹsẹ ena kwu? ¹¹Ingmaghyie, ingmaghyie, emeni eyẹ yẹsẹ li eyẹ a ngme, abagwhoyọ eyẹ myie ọtsẹlẹ a shi emeni eyẹ mẹ. ama vhaa lama shi eyẹ vhi emeni eyẹ gwu a khasẹ vhẹ.¹²Mhi gwu ingme oni ekagbona khasẹ vhẹ vhavha lama shi vhọ, mhi kha ke gwu ingmemhi aleghyie khasẹ vhẹ li vha ke laa lama shi? ¹³A vha mẹ ọgbọ ọvhese ni ọ shele je aleghyie oweda sẹkẹnẹ khi ọni ọ kpọ te aleghyie oweda kpiale, ni ọ kyili Omyi Ọmọse.¹⁴Abhi Imozisi ọ li yasẹ ẹnyẹ vhi ekẹ vhi elemhi apata, iyọ a li laa yasẹ Omyi Ọmọse vhi ekẹ. ¹⁵Khi eni e laa lama shi ọ vhọ kwu e kẹ a mhọli agbọ ẹlẹnagbọagbọ.¹⁶Rharhi khi Ishinẹgba ọ maa mhọii ighọli agbọ, li ọ te rhi Omyi ọli ọgwho kpe bhale, khi ọni ọ sheda laa lama shi ọ vhọ ọ vha ke gwe laa li opfua, ama ọ laa mhuẹ agbọ ẹlẹnagbọagbọ. ¹⁷Rharhi Ishinẹgba ọ vha ghyie Omyi ọli bhẹ vhi ukhomhi ekagbọ khi ọ kaa pfuse agbọa, ama khi agbọ e rhọ te ikpa ọli pfue vhọ le. ¹⁸Ọni ọ lama shi ọ vhọ ọ vha laa li opfua. Ama ọni ọ vha ke lama shi ọ vhọ, ọ ṣhe kpọ lee li opfua nee rharhi khi ọ vha lama shi eva ọni Omyi Ishinagba ni a kẹẹ.¹⁹Emeni oni igwẹzọ omugha nya, lẹ khi oni ufulọ o she bhale vhi ukhomhi ekagbọ, ama ubili li o ghọli iọgbọ dala ufulọ, rharhi khi ikanya wẹ ikanya ebe lọ. ²⁰Rharhi khi ọni ọ vha khyiẹlẹ onobe kwu ufulọ ọ vha ghọli ọli wẹ khi rhẹmhi ọa bhẹ vhi alo ufulọ khi ikanya lẹ e ke gweghyiea. ²¹Ama ọni ọa gbe ikanya aghyie li ọa bhẹ vhi alo ufulọ kha kẹ mẹ onaghyie lẹ gbo, gbo, gbo khi wẹwẹ e she khyiẹlẹ abhi o ghọli Ishinẹgba.”²²Abhi a ke rhọ mẹ ona, Ijesu ali idibo ọli e je aloekẹ Ijudea. Ọọ nu wẹ la ayọ elemhi ẹrhẹghẹ ọọ rhi ibatazimhi ni iọgbọ. ²³Ijọni ọ li la Anọni ni o chi mama Isalimu batazi iọgbọ rharhi khi amẹ e bu ayọ. Iọgbọ ee bhuli ọli lẹ myie ee batizimhi. ²⁴Oni ẹrhẹghe oyọ a vha nwu Ijọni pfi lo ogba igwhumha nee.²⁵Epfuasẹ o lo iteveva idibo Ijọni egwho ali Ijusi obodẹ itushi ikpegbea. ²⁶Ee bhuli Ijọni le eẹ li, “Ọga, ọni vha gaa la esọ okẹ Ijodani eyọ, ni u ke myie ọtsẹ naa, u waa mẹ, khi ọ she rhi ibatizimhi a ni iọgbọ, agbọ kwu e she kpele gbe a bhuli ọ nenaa.”²⁷Ijọni ọọ li, “Ọgbọ ọ vha dobẹ a myie ẹtsẹkẹ obọ Ishinẹgba sẹkẹnẹ khi aleghyie li a te rhọ naa. ²⁸ Vha dobẹ myie ọtsẹ a na mhẹ khi mhi li ẹẹ khi, ‘Imha kyili ọni Ikiristi’ ama emena mhi ngme, lẹ khi rhẹmhi a ghyie mhẹ kpalo naa.'²⁹Ọni ọ kwhẹsẹ ọkposo li ọ mhọli ọ. Ukpokhyia ọni ọa kwhẹsẹ ọkposo ni ọ mugha rhi esọ shi ọ vhi ekẹ, rhẹmhi egbe ea nwu khi lia sokwu urhuli ọni ọa kwhẹsẹ ọkpotso. ona, ọa liyọ oyọ, li o rhi oghẹlẹ mhẹ vọ fuse. ³⁰Ọ nwemaa kee shele, ama mhẹmhẹ mhia kee kpẹla.³¹Ọni ọ te aleghyie kpiale li ọ kpeda kwu. Ọni ọ la ukhomhi ekagbọ ọ kyili uwi agbọ ọa ngme ingmemhi agbọ. Ọni ọ te aleghyie kpiale li ọ gaa kpeda kwu. ³²Emeni ọ mẹ ni ọ suọ li ọ ngme, ama a vha mẹ ọni ọ lama shi ọ vhọ. ³³Ọni ọ lama shi ọ vhọ ọ she rhọ khasẹ khi ingmaghyie li Ishinẹgba ọ kyia.³⁴Rharhi Ọni ishinẹgba ọ ghyie li ọa ngme ingmemhi Ishinẹgba. rharhi ayẹmhẹ ni ọ rhọ nali rhẹmhi ọ vọ pfuse. ³⁵Ọni Ita rhẹmhi ọ mhọli ighọli Omyi ọli li ọ rhọ rhi ẹtsẹkẹ kwu shi ọ vhi obọ. ³⁶Ọni ọ lama shi ọni Omyi ọ vhọ ọ laa mholi agbọ ẹlẹnagbọagbọ. Ama ọni ọ vha lama shi ọni Omyi ọ vhọ ọ vha laa mẹ inyele, ama ofu Ishinẹgba li o de a rhugwhu ọ.”

Chapter 4

¹Abhi Ijesu ọ ke rhọ yẹsẹ khi Ifarisisi e she suọ khi lẹẹ batazi iọgbọ nebu dala Ijoni. ²(Ama a khi Ijesu li ọ te egbe ọli batazi agbọ, idibo ọli lọ.) ³Ọọ te Ijudea vu ọ je Igalili.⁴Oo dea khi ọ nwemaa rhọ te Isameria dọsẹ lẹ lẹẹ. ⁵Ọọ ke bhẹ vhi ẹvholi Isameria, ni ẹẹ lu Isaka, ni o mama ekẹ ni Ijekọpu ọ rhọ ni omyi ọli ni Ijosẹfu.⁶Ilija Ijekọpu o la ayọ. O she lọsẹ Ijesu rharhi okyiẹ ni ọ kyia ọ shitọ esọ oni ilija. O kyili ẹrhẹghẹ ẹlogota. ⁷Ọkpotso ọnyi Isameria ọọ bhẹ lẹẹ vha amẹ, Ijesu ọọ li, “Rhi amẹ na mhẹ da.” ⁸Oni ẹrhẹghẹ idibo ọli e she je elemhi ẹvhue lẹẹ dẹ emenale.⁹Ọni ọkpotso ọnyi Isameria ọ ke ẹẹ li, “Ghyiẹ ọnyi Iju, see u ke lia mhila mhẹ, mhẹmhẹ ọkpotso Isameria, ame na daa?” Rharhi khi Ijusi ali Isameria e vha mhọli oni e la. ¹⁰Ijesu ọọ li, “U kha yẹsẹ isomopfa Ishinẹgba lọ, ali ọni ọọ ghyiẹ, ‘Jẹ amẹ na mhẹ da lọ, ‘U kha mhila ọli, ọ rhi amẹ ni e nyele nẹẹ da.”¹¹Ọni ọkpostso ọọ ke ẹẹ li, “Ọga, u waa tsua ibọkẹti, oni ilija khi ona o limhi. Obho u ke te laa mẹ eni amẹ ni e nyele? ¹²U waa ke fu dala Ijekọpu ni ita eyẹ, la khi u fu nẹẹ, ni ọ tọ oni ilija ona ni eyẹ ni ọ li tee da amẹ, shi imyi ọ ali elamhi ọli.”¹³Ijesu ọọ li, “Ọni ọ da eni amẹ ena okhyiamhi amẹ o gwe a gbe ọ, ¹⁴Ama ọni ọ da amẹ na mhi laa rhọ nali, okhyiamẹ o vha gwe laa gbe ọ gwhe. Onochi, amẹ na mhi laa rhọ nali, o laa mela ilija shi ọ vhi elemhi ni o la rhi agbọ ẹlẹnagbọagbọ nali.”¹⁵Ọni okpotso ọọ li, “Ọga, li rhi eni amẹ ena na mhẹ da khi okhyiamẹ o ke gwe gbe mhẹ khi mhi ke gwe bhẹ vhi ana a vha amẹ.” ¹⁶Ijesu ọọ li, “Kee vu, khi u kaa nyalu ugwhẹ ni ọmọse bhẹ, khi u chigbe liegbe bhẹ.”¹⁷Ọni okpotso ọọ li, ‘Imha nwu ugwhẹ.”Ijesu ọọ li, “U maa gwabha ngme, ‘Ni u rhẹ khi u waa nwu ugwhẹ.’ ¹⁸ Rharhi emọse oshie e she kpọ mhọli ẹ, ọni u ke gwe nu la ena ọ vha kyili ugwhẹ! Ona mhi rhẹ khi u maa gwabha ngme.''¹⁹Ọni ọkpotso ọọ li “Ọga, mhi she mẹ khi obolẹ Ishinẹgba li u kyia. ²⁰Oni ukhomhi ọkpha ona, li ita eyẹ e kpọ lẹẹ ga ugamhi, ama vhẹvhẹ khi Ijerusalẹmu li o dea ni agbọ e kha lẹẹ ga ugamhi.”²¹Ijesu ọọ li, ‘Kpotso, lama shi mhẹ vhọ, rharhi ẹhrẹghẹ ọa bhẹ nu waa rhọ gwe laa ke je oni ukomhi ọkpha ona wẹ khi Ijerusalẹmu laa ga Ishinẹgba. ²²Emeni vhavha yẹsẹ lẹ vha ga. ama emeni eyẹ yẹsẹ li eyẹ a ga, rharhi obọ Ijusi li imyiepfuese o te bhẹ.²³Iyọ, ẹhrẹghẹ ọa bhẹ, oni ẹrhẹghẹ khi ona, ni egbegbe eni ea ga ugamhi e rhọ laa kee ga ọni Ita elemhi Ayẹmhẹ ali ingmaghyie, iọgbọ eyọyọ li Ishinẹgba ọa nono khi e kee ga lẹ. ²⁴Rharhi khi IShinẹgba Ayẹmhẹ li ọ kyia, eni ea ga ọli e nwemaa ga ọli elemhi Ayẹmhẹ ali ingmaghyie.”²⁵Ọni ọkptso ọọ li, “Mhi yẹsẹ khi Imezaya ọa bhẹ ni a lu (Ikiristi). Ọ kha bhẹ, ọọ laa gwu ingme kwu khasẹ eyẹ.” ²⁶Ijesu ọọ li, “Mhẹmhẹ, na mhi nu ẹ a ngme na, mhẹmhẹ lọ.”²⁷Oni ẹrhẹghẹ idibo ọli e she jele. Oo nwu wẹ ẹloe ni e rhọ bhale a vhẹ khi ọ nu ọkpotso ngme, a vha mẹ ọni ọ mhila ọli, “Elọ waa nono?” Wẹ khi “See u ke li nu ọkpotso a na eta?”²⁸Ọni ọkpotso ọ dobẹ akhe ọli shi ayọ, ọ liegbe je elemhi ẹvhue, ọa gwu khasẹ eni iọgbọ ọọ wẹ, “ ²⁹Vha bhale a ghe ọmọse ọgwho ni ọ gwu khasẹ mhẹ emena mhi gaa li kwu. Ọna ọa laa dobẹ kyili Ikristi yọ?” ³⁰Ee te oni ẹvhue bhale a mẹ ọ.³¹Oni ẹrhẹghẹ na ngme na, idibo ọli ee kpokpo ọ, ee li ẹẹ li, “Ọga, le eminale.” ³²Ama Ọọ wẹ, “Mhi mhọli emenale na mhia le ni vhavha yẹsẹẹ.” ³³ Eni idibo ọli e ke nu egbe wẹ ngme, “Ọgbọ ọ vhaa ke rhi emenale gyhi ọ lee, la khi a rhọ gyhi ọ?”³⁴Ijesu ọọ wẹ, “Akanya mhẹ lẹ khi mhi rhọ gbe abhi o ghọli ọni ọ ghyie mhe, abagwhoyọ mhi gbe ọ pfuse. ³⁵Imhẹ vha gwhe ẹẹ li, khi o kpi ikyi ene le ni ẹkhọmhi e rha rhamhi ikyiẹsẹ’? Mhi gwu khasẹ vhẹ, vha pfialo bino ishemhi, u mẹ khi ẹkhọmhi e she vhyie ni a khyiẹsẹ! ³⁶Ọni ọa kyhiẹsẹ li ọa myie ifọta, ọa kyhiẹsẹ ẹkọmhi chima shi agbọ ẹlẹnagbọagbọ, khi shi ọni ọ rhọ ọkọ ali ọni ọa kyhiẹsẹ khi e kwugbe ghẹlẹ.³⁷Ingmaghyie li o kyia, ‘Ukwhumhọgwho li ọ rhọ kọ, ọvhese ọ kyhiẹsẹ.” ³⁸Mhi she ghyie vhẹ khi vha kaa khyiẹsẹ emeni vha gbe akanya shi. iọgbọ evhese e she kpọ gbe, vha she li lo akanya wẹ ni e gbe..”³⁹Ebubu Isameria ni e la oni ẹvhue ee lama shi ọ vhọ rharhi emeni ọni ọkpotso ọ gwu khasẹ wẹ ni ọ myie ọtsẹ shi ọ, “Ọ she gwu ingmemhi agbọ mhẹ khasẹ mhẹ.” ⁴⁰Abhi eni iọgbọ Isameria e ke rhọ bhẹ bhuli ọli le, ee lema ọli khi ọ nu wẹwẹ la ayọ nee, ọọ nu wẹ la ayọ egbelẹ eva.⁴¹Rharhi oni ingme ona ebubu iọgbọ ee lama shi vhọ. ⁴²E kee nu ọni ọkpotso ngme ẹẹ li, “Eyẹ rhọ shi vhọ, ama a khi rharhi emeni u ngme lọgwho, rharhi eyẹ she li rhi esọ eyẹ suọ, Eyẹ she ke yẹsẹ avyiena khi ọni otsumhi khi ọna.”⁴³Ẹlẹ eva e ke dọsẹ, ọọ te ayọ vu ni ọ rhẹẹ je Igalili. ⁴⁴Rharhi khi Ijesu li ọ rhi unu ọli ngme ọ, khi ọbolẹ Ishinẹgba ọ vha mhọli ojima vhi elemhi ẹvholi ọ. ⁴⁵Abhi ọ rhọ bhẹ vhi Igalil, eni iọgbọ Igalili e tsẹ ọ mekhyia. Rharhi e gaa mẹ ikanya ni ọ gbe vhi uliemhi ni ẹẹ khyiẹ vhi Ijerusalẹmu, rharhi khi e li la ayọ.⁴⁶Ọọ gwe liegbe bhẹ vhi Ikena nẹẹ Igalili, asha ni ọ ke la rhi amẹ mela onyọa. Ọnọfu ọgwho omyi ọli ni ọmọse ọọ la Ikapaniọmu ẹẹ gwhua. ⁴⁷Abhi ọ rhọ suọ khi Ijesu ọ she liegbe te Ijuda ọọ je Igalili, ọa lema Ijesu khi ọ bhale a rhi ọni Omyi lẹ ni Ọmọse ze, ni ọ she lẹẹ gwhu.⁴⁸Ijesu ọọ ke ẹẹ li, “Ina khi rhẹmhi vha mẹ ishẹfẹ, vhavha la lama shi vhọ.’ ⁴⁹Ọni ọnọfu ọọ li, “Ọga, yagwa kpiale neni ọmyi mhẹ ọa gwhua.” ⁵⁰Ijesu ọọ li, ”Kee je omyi ẹ ọ la ọ vha gwhu.” Ọni ọmọse ọ rhọ shi emeni Ijesu ọ ngme, li ọ rhọ vu jee.⁵¹Ọ kee kpẹla, egamhẹ ọli e mẹ ọli vhi odẹ, eẹ li omyi ẹ ọ vha gwhu khi ọ nyele. ⁵²Ọ mhila wẹ ẹrhẹghẹ ni ogwho ọ rhọ zee. Eẹ li, “Odẹẹ, ẹrhẹghẹ ukwhulọkwhu ishila li eni iba e rhọ vu ọ vhi egbe le.”⁵³Ayọ li ọni ọmọse ọ rhọ sato khi ẹrhẹghẹ ni Ijesu ọ rhọ ẹẹ li, “Omyi ẹ ọ la khi ọ vha gwhu lọ, “Rharhi ona, lẹ ali apfẹ ọli kwu e lama shi vhọ. ⁵⁴ Ona khi akanya ọnyaloa ni ọ gbe ni ọ rhọ te Ijudea bhẹ vhi Igalili.

Chapter 5

¹Abhi ena kwu e ke rhọ dọsẹ a lẹ, a kee khyiẹlẹ uliemhi eni Ijusi, Ijesu ọ shele je Ijerusalẹmu. ²Atekẹ ogwho oo la Ijerusalẹmu ni a rhi unu Iburu luu Ibẹshada. Ni o mhọli imyi amẹ ikwẹ ishie. ³Ebhubu iọgbọ ni ee gwhua nabhi, izalo, egwhegbea ali eni e khakhaa li e vhesẹshi eni imyi amẹ. ⁴A mhuẹ ẹrhẹghẹ ni aghyiukọ ọ rhọ da ẹẹ kwu oni atekẹ, ọ wushe ọlia, ọni ọ khyiatsolo laa dakwulo vhọ rhẹmhi ọ ze vhi igwhuamhi ememeni o ni o rhẹ kyia.⁵Ọmọse ọgwho ni ọ she gwhegbea ikpe uye ali igbe ali elele ọ la ayọ. ⁶Abhi Ijesu ọ ke rhọ mẹ khi ọ vhesẹshi ayọ, abhi ọ ke rhọ yẹsẹ khi ọ she tẹsẹ ayọ, ọ ke ẹẹ li, “Waa nono khi u ze?⁷Ọni ọmọse ni ọ gwhegbea ọọ li, “Ọga, imha mhọli ọgbọ pẹẹ, atekẹ o kha tsukwua ni ọ tsua mhẹ a pfilo oni atekẹ. mhi kha ke rhẹ lia nyakwa khi mhi dakwulo vhọ, ọgbọ ọvhese ọ she kpọ dalo vhọ khẹ mhẹ.” ⁸Ijesu ọ ke ẹẹ li, “Vule, khi u tsua ivhia ẹ, khi u ke kyia.”⁹Ayayayọ ọni ọmọse ọ ze, ọọ tsua ivhia ọli, ọọ kyia. Oni ogbẹlẹ o kyili ogbẹlẹ ivhiẹmhia.¹⁰Eni iọgbọ Ijusi eẹ li ọna rhọ ze, “Amo khi ogbẹlẹ ivhiẹmhia, ushi o vha ngme khi u tsua ivhia amo.” ¹¹ Ọọ ke ẹẹ wẹ, “Ọni ọ rhẹ mhẹ ze li ọ mhẹ khi mhi tsua ivhia khi mhi kee kyia.”¹²E ke mhilali, “Ọgwho ọ ghyiẹ khi u tsua ivhia khi u kee kyia?” ¹³Ama ọni ọmọse ni a rhọ ze, ọ vha yẹsẹ ọni ọ rhi ọli ze rharhi Ijesu ọ she bẹna vu, rharhi khi agbaa o rhọ gba ayọ.¹⁴Idegbe, Ijesu ọọ bhale a vhi ọli vhẹ owuka ọọ li, ghe, ghe, u she ke ze nena! Imhẹ gwe li ingmobe, khi u ke gwe mẹ emeni e dala ana vhi egbe.” ¹⁵Ọni ọmọse ọ ke vu ni ọ rha gwu khasẹ eni Ijusi khi Ijesu li ọ rhẹ lẹ ze.¹⁶Rharhi ena li Ijusi e ke te zẹ okwhẹ kpẹsẹ Ijesu, rharhi khi ọọ gbe eni ikanya ena obgẹlẹ ivhiẹmhia. ¹⁷Ijesu ọ ke gwu khasẹ wẹ, ọọ wẹ, “Ẹrhẹghẹ kwu li Ita mhẹ ọ rhaa gbe akanya, iyọ mhi lia gbe abagwhoyọ.” ¹⁸ Rharhi ona, iọgbọ Ijusi e khyiele nono abhi wẹwẹ e li gbe Ijesua rharhi khi ọ gbe ushi ogbẹlẹ ivhiẹmhia, ama a khi oyọ lọgwho rharhi khi ọ gwe li lu Ishinẹgba Ita ọli, khi ọ rhi egbe ọlia aa mela Ishinẹgbaa.¹⁹Ijesu ọọ wẹ, ingmaghyie, ingmaghyie, ọni Ọmọ ọ vha mhuẹ emeni ọ dobẹ te obọ ọli a kyhiẹlẹ, sẹkẹnẹ emeni ọ mẹ khi Ita ọli ọa kyhiẹ, ememeni Ita ọli ọa kyhiẹ kwu, li ọni Ọmọ ọ lia kyhiẹlẹ. ²⁰Ọni Ita ọọ mhọli ighọli ọni Ọmọ, li ọ rhọ rha khasẹ ọni Ọmọ emeni ọa kyhiẹlẹ kwu, ọ gwe laa rhi emeni e fu dala ana khasẹ ọ khi o kẹ nwu vhẹ ẹloe.²¹Abhi ọni Ita ọ lia nwu enegwhu a vule ọ rhẹ wẹ nyele, iyọ li ọni Ọmọ ọ li rhi inyele a ni ọni ọ ghọli ọli. ²²A khi ọni Ita ọli ọ laa sọ agbọ unu ẹzọ, rharhi khi ọ she rhi ẹzọ kwu shi Omyi ọli vhi obọ. ²³Khi agbọ kwu e kẹ rhi ojima ni ọni Omyi ọli abhi e li rhi ojima ni ọni Ita ni ọ ghyie ọ.²⁴Ingmaghyie, lọ, ọni ọ suọ ingmemhi mhẹ ni ọ lama shi ọni ọ ghyie mhẹ vhọ, ọ la laa mhuẹ agbọ ẹlẹnagbọagbọ ọ vha ke gwe laa li opfua, rharhi ọ she te egwhi dọsẹ a je inyele.²⁵Ingmaghyie, ingmaghyie, mhi ẹẹ vhẹ khi ẹrhẹghẹ ọa bhẹ, oni ẹrhẹghẹ lẹ khi ona, ni enegwhu e rhọ laa suọ urhuli Omyi Ishinẹgba, eni e laa suọ ọli e laa nyele.²⁶Abhi ọni Ita ọ li mhọli inyele vhi elemhi egbe ọli, ọ she liyọ rhọ ni ọni Omyi ọ khi ọ li mhọli inyele vhi elemhi egbe ọli, ²⁷Ọni Ita ọ she rhi unu ni ọni Ọmọ khi ọ rhọ sọ unu ẹzọ rharhi khi lẹ khi ọni Omyi Ọmọse.²⁸Imhẹ vha dobẹ ona nwu vhẹ ẹloe, rharhi khi ẹrhẹghẹ ọa bhẹ ni eni e la uji e rhọ laa sokwu urhuli ọ. ²⁹E la vu le: eni e khyiẹlẹ onaghyie e vule je agbọ ẹlẹnabgọagbọ, eni e li ingmobe e vule shi ẹzọ.³⁰Imha mhuẹ emena mhi dobẹ te obọ mhẹ a khyiẹlẹ. emena mhi suọ, lẹ mhi rha sọ unu ẹzọ, igwuẹzọ mhẹ rhẹmhi o sheshe rharhi a khi abhi o gwhẹ mhẹ mhia khyiẹlẹ, ama abhi ọni ọ ghyie mhẹ ọ nọnọ. ³¹Mhi kha ẹẹ khi mhi myie ọtsẹ ni egbe mhẹ, a dobẹ a mẹ khi ọtsẹ mhẹ o vha kyili ingmaghyie. ³²Ọgbọ ọvhese li ọ myie ọtsẹ a na mhẹ, mhi yẹsẹ khi ọtsẹ ni ọ myie na mhẹ egbegbe ọli lọ.³³Vha she ghyie bhuli Ijọni obodẹ mhẹ, ọ myie ọtsẹ shi vhọ abhi o li la. ³⁴Abhabi o rhẹ li, ọtsẹlẹ ni a myie na mhẹ o vha kyili uwi otsonagbọ. Rhẹmhi ngme ena a khasẹ vhẹ khi vha kẹ kyili eni a tsumhi. ³⁵Ufulọ li Ijọni ọ kyia ni ọ gẹẹ gboo, vha mhọli ẹrhẹghẹ ni vha rhẹ nono khi vha ghẹlẹ shi ufulọ ọli.³⁶Ọtsẹlẹ na mhi mhuẹ o fu dala uwi Ijọni, rharhi ikanya ni ọni ita ọ rhọ na mhẹ khi mhi gbe, eni ikanya na mhia gbe, wẹwẹ le myie ọtsẹlẹ a na mhẹ. ³⁷ Ọni Ita ni ọ ghyie mhẹ ọ she li te egbe ọ myie ọtsẹ na mhẹ. Shi orhalo ọli vhavha mẹ gwe wẹ khi urhuli ọli vha kpọ sokwu gwhe. ³⁸Ingmemhi ọli o vha nu vhẹ la, rharhi khi vhavha lama shi ọni ọ ghyie mhẹ vhọ.³⁹Vha gwanọ ebe ni o pfuasẹ ni vha khọkhọ khi vha te laa mhọli agbọ ẹlẹnagbọagbọ, oni ebe ni o pfuasẹ ona li o ngme ingmemhi mhẹ. ⁴⁰Vha lama khi vhavha bhẹ bhuli mhẹ le khi mhi rhi agbọ na vhẹ.⁴¹A khi ichichi agbọ mhia nono. ⁴²Ama mhi yẹsẹ khi vhavha mhọli ighọli Ishinẹgba.⁴³Elemhi eva Ita mhẹ mhi rhọ bhẹ, vhavha lama shi mhẹ vhọ. Ama ọgbọ ọvhese ọ kha ke rhi eva ọli bhẹ nena, vha lama shi ọli vhọ; ⁴⁴See vha ke li lama shi vhọ, vhẹvhẹ ni vhaa nono khi agbọ e ke chichi vhẹ ni vhavhaa nono ichichi ni o te obọ Ishinẹgba bhẹ?⁴⁵Imhẹ vha sa khi mhẹmhẹ mhi laa rhi ẹzọ gbe vhẹ ẹghẹghẹ ọni Ita. Ọni ọ rhi ẹzọ gbe vhẹ lẹ khi Imozisi, ni vha rhi egbe nya. ⁴⁶Vha kha lama shi Imozisi vhọ lọ vha kha li myie mhẹ suọ nena rharhi khi li ọ kẹkẹ ingmemhi mhẹ. ⁴⁷Abhi vhavha ke rhọ lama shi emeni Imozisi ọ kẹkẹ, see vha ke lia lama shi ingmemhi mhẹ

Chapter 6

¹Abhi a ke rhọ mẹ ena, Ijesu ọ lieliẹegbe je esọ okẹ Igalili ni o kpọẹ, ni a gwe lu okẹ Itiberiasi. ²Ebubu iọgbọ ee rhẹẹ khali ọ rharhi khi ee mẹ ọnyaloa ni ọọ gbe ni eni e gwhua. ³Ijesu ali idibo ọli e vu je abesọ ọkpha a shitọ.⁴Nenaa idọsẹalẹ, ni o kyili aliukpe Ijusi, oo chi bhẹ; ⁵Abhi Ijesu ọ ke rhọ yasẹ alo ekẹ ni ọ rhọ mẹ khi agbaa o legba khi ee bhuli lẹ lee, ọọ li Iflipu, “Obho eyẹ te laa dẹ ikphakpha ni eyẹ rhọ ni ena kwu a le nenaa?” ⁶Ama rhẹmhi Ijesu ọ rhi ona nwu Ifilipu fẹẹ, rharhi khi ọọ yẹsẹ emeni ọ lẹ khyiẹ.⁷Ifilipu ọ ke sọ vhọ, ọọ li, “A kha rhẹ mẹ irhu ikphakpha ni e rhamhi ikpulu igbhọ igbe e vha laa lo ni a te laa rhi ukwukwu emenale ni ukwhumhọgwho, gwho, ogwho le. ⁸Ukwumhọgwho elemhi idibọ ọli, Adulo, inyọgwho Isamọni Ipitẹ ni ọmọse, ọọ li Ijesu, ⁹ ''Ọmọ ọmọse ọgwho ọ la ana ni ọ mhuẹ irhu ikphakpha ishie ali ifẹli eva shi ana, ama asha ena e laa nwu eni iọgbọ ni e lina bububu ena?¹⁰Ijesu ọọ li, “Wẹ li eni iọgbọ e shitọ.” Ebuli ni e bu ee nwemaa la ayọ. Eni emọse e shitọ ekẹ, e la ifuabọ agbẹlẹ egbhọ igbe asha ishie. ¹¹Ijesu ọ wolọ eni irhu ikphakpha ọ kphẹmhi shi ọ, ọ kemhi ni eni e shitọ. Iyọ ọ gwe li kemhi eni ifẹ manọ wẹ vhọ abagwhoyọ, abhi ọgbọgbọ ọ li nono. ¹²Abhi eni iọgbọ e ke rhọ le ni e rhọ vọ, ọọ li eni idibo ọli, “Vha sanọ ikhyikyi ni a le kpọẹ chima, khi a ke mẹ emeni e li opfua.”¹³E sanọ eni ikhyikhyi vọsẹ igwhugwhu igbe ali eva ni e te eni irhu ikphakpha ishie le kpọẹ. ¹⁴ Abhi eni iọgbọ e ke rhọ mẹ oni ọnyaloa ona ni ọ gbe, eẹ li, “Ọna khi egbegbe ọni ọbole ni ẹẹ khi ọ lẹẹ bhẹ vhi ukhomhi ekagbọ.” ¹⁵Abhi Ijesu ọ ke rhọ mẹ khi e lẹ rhi izemhi rhẹ lẹ kyili oghyie, li ọ rhọ li vyiẹ shele je ukhomhi ọkpha.¹⁶Ogbode o kee le, idibo ọli e kpẹla kwu okẹ ni o khyishi. ¹⁷ Ee lono ọkọ, e rhọ da okẹ je Ikapaniumu. Ubi o bi, Ijesu ọ vha khyie bhẹ bhuli wẹ le. ¹⁸Oni ẹrhẹghẹ ukpokpomhi akpekpe o she pfi, oni okẹ oo wushea.¹⁹Abhi idibo oli e ke rhọ kyia ufuabọ imali esẹ ọa liyọ imali ene, ee mẹ khi Ijesu ọọ kyia ukhomhi okẹ ọ she chi mama obhoni ọkọ wẹ o rhamhi nee, ulishi oo nwu wẹ. ²⁰Ama Ijesu ọọ wẹ, mhẹmhẹ lọọ! “Imhẹ vha nu ulishi.” ²¹Egbe nwu wẹ khi ọ rhọ nu wẹwẹ lo oni ọkọ, ayayayọ oni ọkọ o rhamhi ekẹ asha ni e je.²²Ogbẹlẹ ozeva, iọgbọ nebu ni e mugha esọ okẹ ni o kpọẹ ee mẹ khi ọkọ ovhese o vha gwe la ayọ sẹkẹnẹ khi ogwho ni Ijesu ọ vha nu idibo ọli lo ni wẹwẹ ọgwho e lo vu. ²³Ekọ egwho e te Itiberiasi bhale ni o chi mama asha ni e kee la le lkphakpha ni Ọnọmhọli ọ kee zẹ ọte na.²⁴Abhi eni iọgbọ ni e legba e vha ke rhẹẹ mẹ Ijesu wẹ khi idibo ọli vhi ayọ, li e rhọ lono ekọ ni e rhọ nono Ijesu jee Ikapaniọmu. ²⁵Abhi e ke rhọ bhale a vhẹ ọli vhi obhoni okpọẹ ni okẹ okhyishi, eẹ li, “Ọga ẹrhẹghẹ ni ogwho u rhọ bhẹ vhi ana?”²⁶Ijesu ọọ wẹ, “ingmaghyie, ingmaghyie, vhaa nono mhẹ, ama a khi rharhi khi vha mẹ ọnyaloa, ama rharhi eni irhu ikphkpha ni vha le vọ. ²⁷Imhẹ vha gwe dua shi emenale ni ea li opfua, ama vha kee dua ẹẹ shi emenale ni o mhọli agbọ ẹlẹnagbọagbọ ni Omyi Ọmọse ọ laa rhọ na vhẹ, rharhi Ishinẹgba ni Ita ọ she rhi ishẹfẹ ọli shi ọli ẹfẹ.²⁸E ke rhọ ẹẹ li, “Elọ eyẹ nwemaa laa khyiẹ ni eyẹ rhọ laa gbe akanya Ishinẹgba?” ²⁹Ijesu ọọ wẹ, Abhi vha lia gbe akanya Isinẹgba khi ona, “Lẹ khi vha rhọ myie ọni ọ ghyie suọ.³⁰E ke eẹ li, “Mhi ghyi ishẹfẹ ni u laa rhọ khasẹ eyẹ, ni eyẹ laa mẹ ni o laa rhi eyẹ lama shi ẹ vhọ? ³¹Ita eyẹ ee le eni ikphakpha ni e te idane denakule vhi apata, abhi o li la akẹkẹshekẹ,’ khi ọọ rhi ikphakpha ni e te ldane denakule na wẹ le.”³²Ijesu ọọ wẹ, ingmaghyie, ingmaghyie, a khi Imozisi li ọ rhi ikphakpha ni e te idane denakule na vhẹ lee, ama Ita mhẹ li ọ rhi egbegbe ikphakpha ni e te idane denakule na vhẹ le; ³³Rharhi ukphakpha Ishinẹgba lẹ khi ọni ọ te aleghyie kpiale ni ọ rhi inyele ni oni agbona.” ³⁴Eẹ li, “Ọga, rhi oni ukphakha ona ni eyẹ kee le ẹrhẹghẹ kwu.”³⁵Ijesu ọọ wẹ, “Mhẹmhẹ khi oni ukphakpha agbọ, ọni ọ bhẹ bhuli mhẹ le okhyiamhi ọ vha gwe a gbe ọ, ọni ọ lama shi mhẹ vhọ okhyiamẹ o vha gwe a gbe ọ. ³⁶Ama mhi ẹẹ vhẹ, vha she mẹ mhẹ, vhavha khyie lama shi ọ. ³⁷Iọgbọ ni Ita mhẹ ọ rhọ na mhẹ ee laa bhẹ bhuli mhẹ le, ọnọni ọ bhuli mhẹ le a vha mẹ ọna mhi laa kwu pfia.³⁸Rharhi mhi she te aleghyie kpiale, a khi mhi kaa khyiẹlẹ abhi o gwhẹ mhẹ, ama abhi o ghọli ọni ọ ghyie mhẹ lọ. ³⁹Abhi o ghọli ọni ọ ghyie mhẹ khi ona, khi wẹwẹ kwu ni ọ rhọ na mhẹ imhẹli a mẹ ọni ọ waa mhẹa, ama khi mhi laa nwuno wẹ vule ogbẹlẹ ikposhimhi. ⁴⁰Abhi o ghọli Ita mhẹ, khi ọgbọ kwu ni ọ la mẹ ọni Omyi ọli ni Ọmọsẹ ọ lama shi ọ vhọ li ọ laa mhọli agbọ ẹlẹnagbọagbọ; abhagwhoyọ mhi gwẹ laa nwu wẹ vule ogbẹlẹ ikposhimhi.⁴¹Rharhi khi Ijesu ọọ khi “Mhẹmhẹ khi ukphakpha ni o te aleghyie kpiale,” eni Ijusi ee wọwọ. ⁴²Eẹ li, “Aa mẹ khi ọni Ijesu ọna, ni omyi Ijosẹfu ni ọmọsẹ, ni eyẹ mẹẹ yẹsẹ ita ọli ali inyọ ọli? See ọ ke lia li ẹẹ li khi aleghyie lẹ te kpiale?””⁴³Ijesu ọọ wẹ, “Imhẹ vha gwe la ifuabo wọwọ. ⁴⁴A vha mẹ ọni ọ laa bhuli mhẹ le sẹkẹnẹ khi Ita mhẹ ni ọ ghyie mhẹ li ọ chi ọli bhui mhẹ le, iyọ, mhi la laa nwu ọli vule ogbẹlẹ ikposhimhi. ⁴⁵Oo la akẹkẹshekhẹ elemhi ebe ebolẹ, ‘Ishinẹgba li ọ laa wẹna eyẹ kwu.’ Ọni ọ ṣuọ ali ọni ọ te obọ ọni Ita wẹna li ọa bhuli mhẹ le.⁴⁶A vha mẹ ọni ọ mẹ ọni Ita gwhe, sẹkẹnẹ ọni ọ rhọ te obọ Ishinẹgba bhẹ-lọgwho kpe li ọ mẹ ọ gwhe. ⁴⁷Ingmaghyie, ingmaghyie, ọni ọ lama shi ọ li ọ laa mhọli agbọ ẹlẹnagbuagbọ.⁴⁸Mhẹmhẹ khi ukphakpha ni o rhi agbọ ọa ni ọgbọ. ⁴⁹Ita vhẹ ee le emenale ni e te aleghyie denakule vhi apata, ee khyie gwhuloa.⁵⁰Ona khi ukphakpha ni o te aleghyie kpiale, ọni ọ sheda laá le ọli ọ vha gwe a gwhu. ⁵¹Mhẹmhẹ khi ukphakpha inyele ni o te aleghyie kpiale. Ukphakpha na mhi laa rhọ na vhẹ lẹ khi ijegbe mhẹ ni o laa rhi inyele ni oni agbona.”⁵²Eni Ijusi ee kee fu ofu ee le epfuasẹ, eẹ li, “See ọni ọmọse ọna ọ li laa rhi ijegbe ọli ni eyẹ lee?” ⁵³Ijesu ọọ wẹ, ingmaghyie, ingmaghyie, sẹkẹnẹ khi rhẹmhi u le ijegbe Omyi Ọmọse, u da ọlia ọli, u waa laa mhọli inyele.⁵⁴Ọnọni ọ laa le ijegbe mhẹ ni ọ laa da ọlia mhẹ li ọ mhọli agbọ ẹlẹnagbọagbọ, mhi gwe nwu vhẹ vule ogbẹlẹ ikposhimhi. ⁵⁵Rharhi ẹlamhijegbe mhẹ lẹ khi egbegbe emenale, ọlia mhẹ khi egbegbe onyọ na kha da. ⁵⁶Ọni ọ le ẹlamhijegbe mhẹ ni ọ da ọlia mhẹ ọọ laa nu mhẹ la, mhẹmhẹ mhi nu ọ la.⁵⁷Abhi ọni Ita ni ọ nyele ọ li ghyie mhẹ, ali abhi mhi li nyele rharhi ọni Ita, iyọ, ọni ọ le mhẹ ọ li laa nyele rharhi mhẹmhẹ. ⁵⁸Ọna khi ọni ukphakpha ni ọ te aleghyie kpiale, a khi abhi eni ita vhẹ e li le ni e rhọ khyie gwhuloa. Ọni ọ le oni ukphakpha ona ọ laa nyele ẹlẹnagbọagbọ.” ⁵⁹Elemhi owuka li Ijesu ọ la ngme eni engmemhi ena kwu, ni ọ rhẹẹ wẹna wẹ vhi elemhi Ikapaniọmu.⁶⁰Abhi ebubu idibo ọli e ke rhọ suọ ona, eẹ li, “Owẹna ona o nwunu oo; ọgwho ọ laa dobẹ rhi ena gbe?” ⁶¹Rharhi khi Ijesu ọ ke rhọ te egbe ọ yẹsẹ khi idibo ọli ee wọwọ shi oni ingme, ọọ wẹ, rhẹmhi ona o ke pfuẹchẹ vhi idua ena?⁶²Vha kha ke chigbe mhẹ khi Omyi Ọmọse ọa shele je obhoni ọ kpọ laa? ⁶³Ayemhẹ Ishinẹgba li o rhi agbọ ọa ni ọgbọ. Ẹlamhijegbe o vha mhuẹ emeni o kyia. Ingmemhi na mhi gwu a khasẹ vhẹ Ayẹmhẹ li e kyia, e gwe kyili agbọagbọagbọ.⁶⁴A khyie mẹ ebubu vhẹ ni e vha khyie lama shiọ.” Te ituekẹle li Ijesu ọ te yẹsẹ eni e vha lẹ lama shi ọ vhọ ali ọni ọ lẹ rhi ọli dẹ. ⁶⁵Ọọ wẹ, “Ona li o zẹ mhi rhọ gwu khasẹ vhẹ khi a vha mẹ ọni ọ laa bhẹ bhui mhẹ le sẹkẹnẹ khi ọni Ita li ọ rhi ọni izemhi nali.”⁶⁶Rhọ te ana vu, ebubu eni e rhẹ khali ọli e rhọ chi egbe je oshimhi e vha gwe rhẹẹ khali ọ. ⁶⁷Ijesu ọọ li eni ikwhumhi ogbe ali ava, “Vhavha lia vuu?” ⁶⁸Isamọni Ipitẹ ọọ li, “Ọnọmhọli, ọgwho eyẹ ke vu a bhui? Ghyiẹ li u mhuẹ ingmemhi agbọ ẹlẹnagbọagbọ, ⁶⁹ Eyẹ she lama shi ọ eyẹ mẹ ọli mẹ khi ghyiẹ khi Ọni o pfuasẹ ni ọ te obọ Ishinẹgba bhẹ.”⁷⁰Ijesu ọọ wẹ, “A khi mhẹmhẹ mhi zẹ vhẹvhẹ ogbe ali ava, okwumhogwho vhẹ ọ kyili okhyio?” ⁷¹Ingmemhi Ijudasi ni omyi Isamọni Iskarọti, li ọọ ngme, ni ọ lẹ eni ikwhumhi ọgbe ali ava, rharhi li ọọ lẹ rhi Ijesu dẹẹ.

Chapter 7

¹Abhi a ke rhọ mẹ ena, Ijeṣu ọọ lẹẹ kyia kyia vhi aloekẹ Igalili, ọ vha nono khi lẹ je Ijudea rharhi Ijusi e mẹẹ dua abhi wẹwẹ e li gbe ọlia. ² O kyili ẹrhẹghẹ ni a rhọ lẹ khyiẹlẹ aliukpe ikwu ni o kyili uwi Ijusi.³Inyọgwhọ ọli ni emọse eẹ li, “Kee li je Ijudea, khi idibo ẹ e kẹ kee li mẹ ikanya ni u waa gbe. ⁴Ọni ọ khi a kẹ yẹsẹ lẹ ọ vha khyiẹlẹ ẹtsẹkẹ ogbhagbha. U kha gbe ikanya enana, li u rhọ rhi egbe ẹ a khasẹ agbọ.”⁵Li shi inyọgwho ọli ni emose e vha lama shi ọ vhọ. ⁶Ijesu ọọ wẹ, “Ẹrhẹghẹ mhẹ ọ vha ramhi nee, ama ẹrhẹghẹ kwu khi uwẹ vhẹ. ⁷Oni ukhomhi ekagbọ ona e vha mhuẹ ibishelemhi vhẹ, ama ea bishelemhi mhẹ, rharhi khi mhia ngme khasẹ wẹ khi ikanya ebe li ea gbe.⁸Vha kee lẹ oni aliukpe, ama mhẹmhẹ imha ye rharhi ẹrhẹghẹ mhẹ o vha rhamhi nee.” ⁹Abhi ọ ke rhọ lina ngme wẹ khas w eyọ, lẹẹ ọ vha vu ọ khyie la Igalili.¹⁰Ama, abhi inyọgwho ọli e ke rhẹẹ lẹ oni aliukpe, ọ kee li lẹ, ama rhẹmhi ọ bẹna, ọ vha rhi egbe ọli lase gboo. ¹¹Eni Ijusi ee nono ọ vhi asha ni a lẹẹ khyiẹlẹ oni aliukpe eẹ li, “Mhi ghọọ?”¹²Ee ngme fufu elemhi iteteva oni agbaa ni e legba obodẹ ọni Ijesu, egwho eẹ li, “Ọgbọ aghyie li ọ kyia,” evhese eẹ li, “Obhoo, rhẹmhi ọa wasẹ ebububu iọgbọa,” ¹³ Ama a vha degbe mẹ ọni ọ jilẹ ngme lasele rharhi ulishi eni Ijusi.¹⁴Abhi oni aliukpe o ke rhọ rhamhi iteteva, Ijesu ọọ lo elemhi owuka lẹẹ wẹna iọgbọ. ¹⁵Oo sha eni Ijusi abọ eẹ li, “Obho ọni ọmọse ọna ọ te gaa li na yẹsẹ ena? A khi rhẹnhi ọ ye owẹna ebe gwhe.” ¹⁶ Ijesu ọọ wẹ, “Owẹna mhẹ ọo vha kyili uwi obọ mhẹ, ama khi obọ ọni ọ ghyie mhẹ li e te bhẹ.¹⁷Ọni ọ nono khi lẹ khyiẹlẹ abhi o ghọli Ishinẹgba, ọ laa yẹsẹ obodẹ eni ingme ena, ni obọ Isinẹgba li e te bhẹ, ni ingmemhi obọ mhẹ mhia ngme. ¹⁸Ọnọni ọa ngme ingme obọ ọli, ikiki obọ ọli li ọa nono, ama ọni ọa nono ikiki ọni ọ ghyie ọ, lẹ khi ọgbọ aghyie, abagwhoyọ lẹ khi ọni ọ gwabha gbe.¹⁹Imozisi ọ vha mẹẹ rhi ishi na vhẹ? aa mẹẹ mẹ ọni ọ rhọ gbe. See vha ke lia dua abhi vha lia gbe mhẹa?” ²⁰Eni iọgbọ ebubu ni e legba eẹ li, “U mhuẹ ayẹmhẹ okhyio! Ọgwho ọ khi lẹ laa gbea?”²¹Ijesu ọọ li, akanya ọgwho mhi gbe ni o nya vhẹ aloa ena. ²² Imozisi ọ rhi ushi ofẹẹ na vhẹ ni o kyia khi obọ enẹlẹ li o te bhẹ a khi obọ Imozisi, rharhi ona vha te a fẹli ivhiẹ ogbẹlẹ ivhiẹmhia.²³Ọgbọ ọ kha fẹli ọmọ ogbẹlẹ ivhiẹmhia ọ vha gbe ushi Imozisia yọ, see vha ke lia mhọli ofu mhẹ rharhi khi mhi rhi ọgbọ ze ogbẹlẹ ivhiẹmhia? ²⁴Imhẹ vha bino ọgbọ alo gwu ẹzọ, ama vha gwu ẹzọ ni o pfuasẹ.”²⁵Iọgbọ ni e te Ijerusalẹmu bhẹ eẹ li, “A khi ọni ea nono khi wẹwẹ e laa gbea khi ọna? ²⁶Vha ghee, li ọa ngme vhi igbẹ ena, a khi rhẹmhi o kyia khi eni ea mhasẹ e vha yẹsẹ khi lẹ khi ọni Ikiristi, la kha khi lẹẹ? ²⁷Eyẹ yẹsẹ obhoni ọni ọmọse ọna ọ te bhẹ. Ikiristi ọ kha bhẹ, a vha mẹ ọni ọ la yẹsẹ obhoni ọ te bhẹ.”²⁸Ijesu ọ la owuka ẹẹ sọse, wẹna iọgbọ ọọ li, “Vhẹvhẹ kwu vha yẹsẹ mhẹ ali obhona mhi te bhẹ. Imha bhẹ ibhale obọ mhẹ, ama ọni ọ ghyie mhẹ ọ mhuẹ ingmaghyie, vhavha yẹsẹ ọ. ²⁹Mhẹmhẹ mhi yẹsẹ ọ rharhi khi obọ ọli mhi te bhẹ.”³⁰Ee ke nono abhi e li nwu ọ, ama khi a vha dobẹ nwu ọ rharhi khi ọ vha gbe ikanya ọli pfuse nee. ³¹Ama Ebubu eni iọgbọ iteteva oni agbaa ni o legba e lama shi ọ vhọ. eẹ li, “Ikiristi ọ kha bhẹ ọ la gbe ikanya ni e dala ana?” ³²Eni Ifarisis e suọ khi eni iọgbọ ena ee la ifuabọ ee ngme eni ingme ena obodẹ Ijesu, li eni e kpeda ugamhi ali Ifarisisi e rhọ ghyie ichoja khi e kaa nwu ọ.³³Ijesu ọọ li, “Mhi khyie nu vhẹ laa ukwukwu ẹrhẹghẹ, mhi laa bhuli ọni ọ ghyie mhẹ. ³⁴Vha laa nono mhẹ vhavha gwe mẹ mhẹ; Obhoni mhia je, vhavha laa dobẹ bhẹ vhi ayọ.”³⁵Eni iọgbọ Ijusi eẹ li egbe wẹ, “Obho ọni ọmọse ọna ọa je ni eyẹ vha gwe la mẹ ọ? Oboni iọgbọ Igiriki e gbheakwhwa je li ọa je laa wẹna wẹ? ³⁶See ọ rhi ona ngme, khi vha laa nono mhẹ vhavha gwe mẹ mhẹ; obhoni mhia je, vhavha laa dobẹ bhẹ vhi ayọ?”³⁷Ogbẹlẹ ikposhimhi, ni o kyili ogbẹlẹ nofu oni aliukpe, Ijesu ọ vule ọ sọse ọọ li, “Oni okyiamẹ ọa gbe ọ bhẹ bhuli mhẹ le khi ọ kaa da.” ³⁸Ọni ọ lama shi mhẹ vhọ, abhi akẹkẹshekẹ o ngme, ‘Okẹ amẹ ni o nyele o la te ọ vhi elemhi kee naa.”³⁹Ingmemhi Ayẹmhẹ ni o Pfuasẹ li ọọ ngme, ni eni e lama shi ọ vhọ e laa mhọli; a vha rhi oni Ayẹmhẹ bhẹ nee oni ẹrhẹghẹ oyọ, rharhi khi a vha rhi ikiki ni Ijesu nee.⁴⁰Abhi ebubu iọgbọ elemhi oni agbaa ni o legba, e ke rhọ suọ eni ingmemhi ena eẹ li, “Ọni egbegbe ọbolẹ khi ọna.” ⁴¹Ama egwho eẹ li, elọ, Ikiristi ọ kha rhẹ laa bhẹ ọ ke te Igalili bhẹ lọ? ⁴²Akẹkẹshekẹ o vha mẹẹ ngme khi ẹdẹli Idevidi li ọ te lẹẹ bhẹ ali Ibẹtilẹhẹmu, ẹvhue ni a vyia Idividi shi?”⁴³Ona o pfi okemhi shi wẹ iteteva rharhi Ijesu. ⁴⁴Ebubu eni iọgbọ ee lẹẹ nono khi wẹwẹ e nwu ọ ama a chigbe mẹ ọni ọ nwu ọ.⁴⁵Iyọ eni ichoja ee lieliegbe bhuli eni e kpeda ughamhi ali Ifarisisi. eẹ wẹ, “Elọ e zẹ khi vhavha nwu ọ bhẹ?” ⁴⁶ Eni ichoja eẹ li, “Eyẹ vha mẹ ọgbọ ni ọ kpọ lina ngme gwhe.”⁴⁷Eni Ifarisisi eẹ wẹ, “A she li ghagha vhẹ laa? ⁴⁸A she mẹ eni ea mhasẹ ni e lama shi ọ vhọ, la khi Ifarisisi? ⁴⁹Ama eni iọgbọ ebubu ena ni e vha yẹsẹ ushi epfua khi uwẹ wẹ.”⁵⁰Inikodemọsi ni ọ ke kpọ bhui Ijesu le ẹliyọsẹ, ni ọ li la agbaa Ifarisisi ọọ wẹ, ⁵¹“Rhẹmhi ushi eyẹ Ijusi ọọ li a sọ ọgbọ unu ẹzọ neni ọni ọgbọ ọ gwu? ⁵²Eẹ li, “Igalili li u li te bhẹẹ laa? Kaa gwanọ khi u mẹ khi ọbolẹ ọ vha te Igalili lase gwhe.”⁵³Li ọgbọgbọ ọ rhẹẹ je apfẹ ọli.

Chapter 8

¹Ijesu ọ je ukhomhi ọkpha Olivi. ²Utsutsu ogbeẹ ọ lieliegbe je owuka, iọgbọ kwu e bhẹ bhuli ọli le; ọ deshitọ ọọ wena wẹ. ³Eni ikowe ali iọgbọ Ifarisisi ee nwu ọkpotso ni ọ li odọsẹ bhuli Ijesu le. e rhọ shi iteteva.⁴Ee ke eẹ li Ijesu, “Ọwẹnagbọ, rhẹmhi eyẹ nwu ọni ọkpotso ọna vhọ khi ọọ li odọsẹ. ⁵ Nenaa, ushi Imozisi oo ngme, khi a tono ọkpotso ọnana echẹ; Ama see ghyiẹ u ke li sọ shi ọ? ⁶Rhẹmhi e li ngme ona khi wẹwẹ e kẹ mẹ abhi wẹwẹ e li rhi ushi nwu ọli obọ, Ijesu ọọ ke nyẹsẹ egbe je ekẹ ọ rhi ukpobọ ẹẹ kẹkẹ ẹtsẹkẹ shi ekẹ.⁷Abhi e ke rhọ khyiele mhilali egbọ, ọọ yasẹ ukhomhi ekẹ ọọ wẹ, “Ọni ọ yẹsẹ khi ingmobe ọ vha la lẹ vhi egbe, ọ kyiatsolo to ọli ẹchẹ.” ⁸Ọ gwe nyẹsẹ egbe gwe kẹkẹ ẹtsẹkẹ shi ekẹ.⁹Abhi e ke rhọ suọ emeni ọ ngme, ukpamhi ọgwhọgwhọgwho ọọ vu, rhọ te ikpa abhi e li kyili ọjọ. E pfi Ijesu shi ayọ, ali ọni ọkpotso ni ọ la wẹ iteteva. ¹⁰Ijesu ọ ke yasẹ ukhomhi ekẹ ọọ li ọni ọ kpotso, “Kpotso, mhi gyhi eni e rhi ushi nwu ẹ? A vha mẹ ọni ọ gbea?” ¹¹Ọọ li, “ a vha mẹ, Ọnọmhọli,” Ijesu ọọ li, “Imha la li ẹẹ li a gbea. kee lẹ; ama imhẹ gwe li ingmobe gwhe.¹²Ijesu ọọ gwe ẹẹ li eni iọgbọ, “Mhẹmhẹ khi ufulọ agbọ; ọnọni ọ rhọ khẹ mhẹ ọ vhaa kyia aloebi ama ọ laa mhọli ufulọ ni o rhi agbọ a ni ọgbọ.” ¹³ Eni Ifarisisi eẹ li, “Ọtsẹ ighagha li u myie, rharhi khi ghyiẹ li u myie ọtsẹ ni egbe ẹ.”¹⁴Ijesu ọọ wẹ, mhi kha rhẹ myiẹ ọtsẹlẹ ni egbe mhẹ, ingmaghyie li o kyia. Mhi yẹsẹ obhona mhi te bhẹ ali obhona mhia je, vhẹvhẹ vhavha yẹsẹ obhona mhi te bhẹ wẹ khi obhona mhia je. ¹⁵Uwi otsonagbọ vha rha sọ unu ẹzọ; ama mhẹmhẹ imha sọ ọgbọ unu ẹzọ. ¹⁶Ama mhi kha rhẹ sọ ọgbọ unu ẹzọ, ẹzọ ni o pfuasẹ mhia sọ rharhi khi a khi mhẹmhẹ ọgwho mhi kyia, ama eyẹ ali ọni Ita li eyẹ gaa la ni ọ ghyie mhẹ.¹⁷A gwe li kẹkẹ ọli shi ushi vhẹ, khi emeni ikwhumhi ava e myie ọtsẹ shi ingmaghyie li o kyia. ¹⁸Mhi myie ọtsẹ ni egbe mhẹ, Ita mhẹ ni ọ ghyie mhẹ ọ gwe li myie ọtsẹ na mhẹ abagwhoyọ.”¹⁹Eẹ li, “Mhi gyhi ita ẹ?” Ijesu ọọ wẹ, “Vhavha yẹsẹ mhẹ wẹ khi Ita mhẹ o kpọẹ; o kha kyia khi vha yẹsẹ mhẹ lọ, vhavha kha li yẹsẹ Ita mhẹ abagwhoyọ.” ²⁰Egbe asha ni a lẹ rhẹ fofo vhi owuka li ọ la ngme eni ingme ena, a vha mẹ ọni ọ nwu ọli rharhi ẹrhẹghẹ egwhuli ọli o vha rhamhi nee.²¹Ọọ wẹ, “Mhia vu; vhaa laa kee nono mhẹ, vha gwhulo shi ingmobe vhẹ. Obhona mhia je vhavha la dobẹ bhẹ vhi ayọ.” ²²Iọgbọ Ijusi eẹ li, “Rhẹmhi ọ ke laa gbe egbe ọlia shiọ, ni ọ ke rhẹ khi obhona mhia je vhavha la dobẹ bhẹ vhi obholọọ?”²³Ijesu ọọ wẹ, “Vhẹvhẹ vha kpọkẹ; mhẹmhẹ mhi te oleda bhẹ. uwi oni agbona vha kyia; mhẹmhẹ imha kyili uwi oni agbona. ²⁴Elemhiyọ, mhi gwu khasẹ vhẹ, khi vha laa gwhuloa shi ingmobe vhẹ. sẹkẹnẹ khi rhẹmhi vha lama khi mhẹmhẹ lọ, vha laa gwhuloa shi ingmobe vhẹ.²⁵E ke mhilali “Ọgwho u kyia?” Ijesu ọọ wẹ, “Ekẹ mhi te gwu khasẹ vhẹ! ²⁶Mhi mhọli emeni ebu na mhi laa ngme na mhi gwe laa gwu kwu vhẹ egbe. Ama ọni ọ ghyie mhẹ ingmaghyie li ọa ngme; emena mhi te obọ ọli suọ, lẹ mhi gwu a khasẹ agbọ ena.” ²⁷E vha yẹsẹ khi ingmemhi ọni Ita li ọ ngme khasẹ wẹ.²⁸Ijesu ọọ li, “Vha kha yasẹ Omyi Ọmọse vhi ekẹ, li vha rhọ laa yẹsẹ khi mhẹmhẹ lọ, khi a khi izemhi mhẹ mhi rha khyiẹlẹ emena mhia khyiẹ. Abhi ọni Ita ọ li wẹna mhẹ, lẹ mhi li gwu a khasẹ vhẹ eyọ. ²⁹Ọni ọ ghyie mhẹ ọ nu mhẹ la, ọ vha dobẹ mhẹmhẹ ọgwho, rharhi khi rhẹmhia khyiẹlẹ emeni e rhi egbe aa nwu ọ.” ³⁰Abhi Ijesu ọ ke rhẹẹ ngme eni ingmemhi ena, iọgbọ ebubu e lama shi ọ vhọ.³¹Ijesu ọọ li eni Ijusi ni e lama shi ọ vhọ, “Vha kha sheda rhi emena mhia wẹna vhẹ ena a gbe akanya lẹ vha rhọ laa kyili egbegbe idibo mhẹ; ³² Vha la laa yẹsẹ ingmaghyie, oni ingmaghyie oo la laa pfa vhẹ vhọ le.” ³³Eẹ li, “Udogbapfẹ Ebulahamu li eyẹ kyia, eyẹ vha kpọ kyili igwhumha iọgbọ gwhe. See u ke lia li ẹẹ li, khi vha la laa pfue vhọ le?³⁴Ijesu ọọ wẹ, “Ingmaghyie mhi gwu khasẹ vhẹ, ọgbọ kwu ni ọa li ingmobe ogwhumha ingmobe li ọ kyila. ³⁵Ogwhumha ọ vha laa udogbapfẹ agbọagbọ; ama ọmọ ni a vyia shi udogbapfẹ li ọa la vhọ agbọagbọ. ³⁶Iyọ ọni Ọmọmọse ni ọ la oni udogbapfẹ, ọ she pfa vhọ le pfuse.³⁷Mhi yẹsẹ khi udogbapfẹ Ebulahamu vha kyia; ama vhaa nono abhi vha lia gbe mhẹa rharhi ingmemhi mhẹ o vha la vhẹ agbọ. ³⁸Mhi she gwu khasẹ vhẹ emena mhi te obọ Ita mhẹ mẹ, vhẹvhẹ vha lia khyiẹlẹ emeni vha te obọ ita vhẹ suọ.”³⁹Eẹ li, ‘Ebulahamu ita eyẹ li ọ kyia.” Ijesu ọọ wẹ, “Vha kha kyili imyi Ebulahamu lọọ, vha kha ẹẹ gbe ikanya ni Ebulahamu ọọ gbe. ⁴⁰ Ama, vha nono abhi vha lia gbe mhẹa, ọgbọ ni ọ gwu ingmaghyie a khasẹ vhẹ na mhi te obọ Ishinẹgba suọ. ⁴¹Emeni ita vhẹ e khyiẹ lẹ vha khyiẹlẹ ena?” Eẹ li, “A vha vyia eyẹ ivhiẹ ighaba. Ita ọgwho li eyẹ mhuẹ, ni ọ kyili Ishinẹgba.”⁴²Ijesu wẹ, “Ishinẹgba ọ kha kyili Ita vhẹ lọ, vha khẹ somhi elemhi mhẹ, rharhi obọ Ishinẹgba mhi te bhẹ; Ibhale na mhi bhẹ ọa kyili uwi obọ mhẹ, li ọ ghyie mhẹ. ⁴³See vha ke li a yẹsẹ emena mhia ngme? Rharhi vhaa rhi ingmemhi mhẹ ali owẹna mhẹ a gbe akanya. ⁴⁴ Uwi ita vhẹ vha kyia, ni okhyio, vhaa nono khi vha ke khyiẹlẹ ingmemhi ẹlamhijegbe ni ita vhẹ e kpọ ẹẹ khyiẹlẹ. Ekẹ li ọ te gbee ugbee ọ vha mugha shi ingmaghyie rharhi khi ọ vha mhọli ingmaghyie. Ọ kha pfi olẹmhi, abhi ọ le li khi oyọ rharhi khi ọpfiolẹmhi li ọ kyia ali ita olẹmhi.⁴⁵Ama, rharhi khi mhia ngme ingmaghyie, li vhavha te lama shi mẹ vhọ. ⁴⁶Mhi gyhi ọni ọ mẹ mhi ingmobe egbe? Abhi o ke rhọ kyia khi ingmaghyie mhi gwu a khasẹ vhẹ, elọ e ke zẹ khi vhavha lama shi mẹ vhọ shiọ? ⁴⁷Ọni ọ kyili uwi Ishinẹgba li ọa suọ ingmemhi ọli; Rharhi khi vhavha kyili uwi Ishinẹgba li vhavha te a suọ ingmemhi ọ.⁴⁸Ọọ sọ eni Ijusi vhọ, ọọ wẹ, eyẹ vha gwhabha ngme, ni eyẹ khi samaria li u kyia, khi u mhọli ayẹmhẹ okhyio? ⁴⁹Ijesu ọọ ke sọ wẹ vhọ, ''Imha mhọli oykhyio: Mhi rhi ojima ni Ita mhẹ, ama vhẹvhẹ vhavha mhọli eghọghọ mhẹ.⁵⁰A khi ikiki obọ mhẹ mhia nono; ama ukwumhọgwho ọ la ni ọ nono ikiki ni ọ gwe laa sọ unu ẹzọ. ⁵¹Egbegbingme mhi gwa khasẹ vhẹ, a kha mẹ ọni ọ rhi ingmemhi mhẹ gbe, ọ vha gwhu gwhe!”⁵²Eni Ijusi eẹ li, “Avyiena eyẹ yẹsẹ khi u mhuẹ ayẹmhẹ okyhio. Ebulahamu ali eni ebolẹ e gwhuloa; Ama u ke ẹẹ khi, ‘Ọnọni ọ laa rhi ingmemhi mhẹ gbe, khi ọ vha laa gwhua.’ ⁵³U fu dala Ebulahamu ni ita eyẹ ni ọ li gwhua? Ali eni ebolẹ ni e li gwhuloa. Ọgwho ọ ma ẹẹ?”⁵⁴Ijesu ọọ li, “Mhi kha rhi ikiki ni egbe mhẹ apfuẹ li o kyia; Ita mhẹ li ọ laa chichi mhẹ, ni vhẹ khi Ishinẹgba vhẹ li ọ kyia. ⁵⁵Vhavha yẹsẹ ọ, ama mhẹmhẹ mhi yẹsẹ ọ. Mhi kha ẹẹ khi imha yẹsẹ ọ, ọpfiolẹmhi mhi kyia abhi vhẹvhẹ, Ama mhi yẹsẹ ọ mhi rhi ingmemhi ọli a gbe. ⁵⁶Rhẹmhi Ebulahamu ọ ghẹlẹ khi lẹ mẹ ogbẹlẹ mhẹ; egbe e nwu ọ rharhi khi ọ mẹ ọ.”⁵⁷Ene Ijusi eẹ li, “U waa gbe ikpe ẹgbhọ eva igbe nee, u she mẹ Ebulahamu gwhe? ⁵⁸“Egbegbingme mhi gwu khasẹ vhẹ, neni a mẹ Ebulahamu mhi she le la.” ⁵⁹Li e rhọ wolọ echẹ ekẹ khi wẹwẹ e tono ọli wẹwẹ, Ijesu ọ rhi egbe ọli gbhagbha ni ọ rhọ te owuka a lase.

Chapter 9

¹1 Abhi Ijesu ọ ke rhọ dọsẹ lẹ lẹẹ, ọọ mẹ ọmọse ni a vyia ọzalo. ²Idibo ọli ee ke mhila ọli, “Ọga, ingmobe ọgwho o pfi izalo shi ọna egbe ena, li ọ zẹ la khi ita ọli ali inyọ ọli?”³Ijesu ọọ li, “A khi lẹ wẹ khi ita ọli ali inyọ ọli li e li ingmobe. Ama rhẹmhi ẹẹ khi a kẹ rhi akanya Ishinẹgba khasẹ. ⁴Eyẹ nwemaa gbe akanya ọni ọ ghyie mhẹ abhi ogota o li le ena. Ubi o she laa bi ni ọgbọ ọ vha rhọ gwe laa gbe akanya. ⁵Abhi mhi li la oni agbona ena, mhẹmhẹ khi ufulọ agbọ.”⁶Abhi Ijesu ọ ke rhọ ngme ena pfuse, ọ tono etẹ kwu ekẹ, ọ rhi eni etẹ fọse ekẹ, ọ rhẹ wẹ shishi ọni ọmọse aloa. ⁷Ọọ li, “Vu, u kee je atekẹ Isalọmu aa kpe wẹa” (abhi eva oni atekẹ o ngme lẹ khi ighyiemhi). Ọni ọmọse ọ je obholọ, ọa kpe wẹa, rhẹmhi ọ ke te obholọ mato bhẹ.⁸Ibolo ọni ọmọse ali iọgbọ evhese ni e kpọ mẹ ọli gwhe ee li ẹẹ li, ọna ọ vha kyili ọni ọ ke she lemaa?” ⁹Egwho eẹ li, lẹ lọọ, eni e kpọẹ eẹ li, obho a khi lẹẹ, ama ọ liabhi lẹ,” Ama ọni ọmọse ọọ li, “Mhẹmhẹ lọọ.”¹⁰Eẹ li, “Sẹe alo ẹ e ke li gweghyiea?” ¹¹Ọọ wẹ, “Ọmọse ọgwho ni a lu Ijesu li ọ rhi etẹ fọse ekẹ shishi mhẹ aloa ọọ mhẹ, vu ke jee atekẹ Isalọmu khi u kaa kpe wẹa,’ mhi liyọ lẹ a kpe wea, lẹ mhi ke rha mato ena. ¹²Eẹ li, “Mhi gyhi ọni ọmọse nena?” Ọọ wẹ, “Imha mẹ ọli.”¹³Ee rhue ọni ọmọse ni ọ kpọ zalo bhuli Ifarisisi. ¹⁴Ọni ogbelẹ o kyili ogbelẹ ivhiẹmhẹa ni ọ gbe oni ọnyaloa ona. ¹⁵Eni Ifarisisi ee gwe mhila ọni ọmọse abhi ọ li kweghyiea aloa. Ọọ wẹ, “Rhẹmhi ọ rhi igbọlọ shishi mhẹ aloa, mhi kpe wẹa, lẹ mhi ke rha mato ena.”¹⁸Ifarisisi egwho eẹ li, “Ọni ọmọse ọna ọ vha te obọ Ishinẹgba bhẹ rharhi khi ọ vha rhi ushi ivhiẹmhẹa a gwhẹ.” Eni ekpọẹ eẹ li, “See ọlingmobe ọ ke li dobẹ a gbe ọnyalọa onana?” ona o rhi okemhi shi wẹ vhi iteteva. ¹⁷E gwe eẹ li ọni ọzalo, “See ghyiẹ u ke li sọ shi ọ obodẹ ọni ọmọse ni ọ gweghyie ẹ aloa?” Ọni ọmọse ọọ li, “Ọbolẹ li ọ kyia.” ¹⁶Apfshi oni ẹrhẹghẹ ona Ijusi e vha khyie lama shi ọ khi ọni ọ kpọ zalo ni ọ ke gweghyie aloa lọ, apfishi ni e rhọ chigbe a nyalu ita ọli ali inyọ ọni a vyia ọzalo mhila.¹⁹Ee ke mhila ita ọli ali inyọ ọli, “Omyi vhẹ khi ọna ni ẹẹ khi rhẹmhi a vyia ọli ọzalo? See ọ ke lia mato shiọọ?” ²⁰Ita ali inyọ ọli eẹ li, “Eyẹ yẹsẹ khi omyi eyẹ lọ. Eyẹ yẹsẹ khi ọzalo li eyẹ vyia ọli. ²¹Ama abhi ọ ke lia mato, eyẹ vha yẹsẹ, ọnọni ọ gweghyie ọli aloa, eyẹ vha yẹsẹ. Vha mhila ọli, ọ she fu. Ọ dobẹ a sọ vhẹ vhọ.”²²Rhẹmhi ita ọli ali inyọ ọli e liyọ sọ wẹ vhọ, rharhi ulishi eni Ijusi oo nwu wẹ. Rharhi khi eni Ijusi e she kpọ le lama ni egbe khi ọni ọ sheda laa li ẹẹ khi Ijesu lẹ khi Ikiristi, a to ọli abọ te owuka a lase. ²³Ona li o zẹ ni ita ọli ali inyọ ọli ee rhọ ẹẹ li, vha mhila ọli, ọ she fu.”²⁴Utozeva e gwe nyalu ọni ọ kpọ zalo eẹ li, “Rhi ikphẹmhi ni Ishinẹgba. eyẹ yẹsẹ khi ọlingmobe li ọni ọmọse ọna ọ kyia.” ²⁵Ọni ọmọse ọ ke sọ wẹ vhọ, “Ni ọ kyili ọlingmobe ni ọ vha kyili ọlingmeobe, imha yẹsẹ. Emena mhi lee yẹsẹ lẹ khi mhi kpọ zalo, ama mhi she a mato.”²⁶E ke eẹ li, “See ọ li ẹ? See ọ li kweghyiẹ ẹ aloa?” ²⁷Ọọ wẹ, “Mhi she kpọ le gwu na vhẹ, vhavha lama shi mhẹ vhọ! See vha ke gwe ẹẹ mhi ngme nenaa?²⁸Rhẹmhi vha ke a nono khi vha li kyili idibo ọli laa?” Ofu o kee fu wẹ eẹ li, “Ghyiẹ khi odibo ọli, ama Imozisi li eyẹ ena eyẹ rha khẹ! ²⁹Eyẹ yẹsẹ khi Ishinẹgba ọ nu Imozisi ngme, ama ọni ọmọse ọna, eyẹ vha yẹsẹ obhoni ọ te bhẹ.”³⁰Ọni ọmọse ọọ wẹ, “Ọnyaloa khi ona! Vhẹ khi vhavha yẹsẹ obhoni ọ te bhẹ, ama li ọ gweghyie mhẹ aloa. ³¹Eyẹ yẹsẹ khi Ishinẹgba ọ vha suọ olema ọlingmobe, ama eni ea ga Ishinẹgba ali eni e rhi ingmemhi ọli a gbe, li Ishinẹgba ọ rhi esọ a shi ekẹ.³²Te ituekẹle agbọ apfishi ana a vha kpọ suọ gwhe khi ọgbọ dobẹ gweghyie ọgbọ ni a vyia ọzalo aloa gwhe. ³³O kha kyia khi ọni ọmọse ọna khi ọ vha te obọ Ishinẹgba bhẹ lọ, ọ vha kha dobẹ gbe akanya onana.” ³⁴Eẹ li, “Ingmobe li a vyia vhẹvhẹ shi, rhẹmhi ghyiẹ u ke a nono khi u ke wẹna eyẹ naa?” Li e rhọ te owuka to ọli abọ a lase.³⁵Ijesu ọọ ke suọ khi e she to ọli abọ te owuka a lase. Li ọ rhọ nono ọ mẹ ni ọ rhọ ẹẹ li, “Uu lama shi Omyi Ishinẹgba vhọ?” ³⁶Ọni ọmọse ọọ ke sọ vhọ ọọ li, “Ọgwho ọ kyia, Ọnọmhọli, ni u wẹ mhẹ mhi lama shi vhọ?” ³⁷ Ijesu ọọ li, “Uu she mẹ ọ. Li ọọ nu ẹẹ a ngme naa.” ³⁸Ọni ọmọse ọọ li, “Ọnọmhọli, mhi lama shi vhọ, “Li ọ rhọ gbega nali.³⁹Ijesu ọọ li, “Rharhi khi igwuẹzọ mhi rhọ bhẹ vhi oni agbona khi eni e vhaa mato alo wẹ e gweghyiea khi eni ea mato khi e zalo.” ⁴⁰Iọgbọ Ifarisisi egwho ni e chi mama ọli ee suọ emeni ọọ ngme eẹ li, “Izalo eyẹ ke li kyia ena shiọọ?” ⁴¹Ijesu ọọ li, “Vha kha zalo lọ, vhavha khaa mhọli ingmobe. Ama vhẹ khi, ‘Eyẹ a mato,’ ingmobe vhẹ e la asha ni e la.

Chapter 10

¹“Ẹgbegbingme mhi gwu khasẹ vhẹ: ọni ọ vha te obunodẹ lo owa isumha, ọ rhọ te odẹ ovhese lo, ọgbọ ọyọyọ ọghyiatọ ali agyiaguda li ọ kyia. ²Ọni ọ rhọ te odẹ a lo owa isumha, lẹ khi egbegbe ọni ọrisumhale.³Ọkhẹudẹ ọ kha gwheyie obunodẹa ni ọni ọrhisumhale ea sokwu urhuili ọli, ọa luno eni isumha ọli eva ọ rhẹ wẹ a je elase la le. ⁴Ọ kha wọlọ wẹ lase, ọ kpalo na wẹ, eni isumha e rha khali ọ, rharhi khi e yẹsẹ uruli ọ.⁵E vha rha khali ọlele onochi rhẹmhi e nana ọli, rharhi khi e vha yẹsẹ urhuili ọlele,” ⁶ Ijesu ọọ kpe oni ita ona khasẹ wẹ, ama e vha yẹsẹ emeni ọ rhi ọli ngmee.⁷Ijesu ọ gwe ẹẹ wẹ, “Egbegbingme mhi gwu khasẹ vhẹ: Mhẹmhẹ khi oni obunodẹ ni isumha kwu e te a lono owa. ⁸Eni e kpọ bhẹ khẹ mhẹ, ighyiatọ ali igyiaguda li e kyia, ama eni isumha e vha rhi esọ shi wẹ vhi ekẹ.⁹Mhẹmhẹ khi ọni obunodẹ. Ọnọni ọ sheda laa te ikpa mhẹ lo, ọ la pfue vhọ le; ọ la lo ọ vha lase ọ mẹ ebuli aghyie a kee le. ¹⁰Rhẹmhi ọgyhiatọ ọ bhẹ khi lẹ rha do rhue, lẹ gbea, lẹ pfusea. Mhẹmhẹ mhi she bhẹ khi e kẹ mhọli agbọ ni o vọ pfuse.¹¹Mhẹmhẹ khi egbegbe ọni ọrhisumhale. Egbegbe ọni ọrhisumhale li ọ rhi agbọ ọli a shi ekẹ ni isumha ọli. ¹²Ọni a rhue ọwa, ni ọ vha kyili ọni ọrhisumhale, ni ọ vha mhọli eni isumha, ọ kha mẹ khi ọdumhi ọa bhẹ, rhẹmhi ọ na pfia ọ pfi eni isumha shi ayọ vu. Ọni ọdumhi ọ chino wẹ ọ tsẹkẹ wẹ kwa. ¹³Rhẹmhi ọọ na pfia rharhi khi ọ kyili ọna rhue ọwa ọ vha pfi ẹgboe a shi wẹ egbe.¹⁴Mhẹmhẹ khi egbegbe ọrhisumhale. Mhi yẹsẹ isumha mhẹ, isumha mhẹ e yẹsẹ mhẹ. ¹⁵Ọni Ita ọ yẹsẹ mhẹ, mhẹmhẹ mhi yẹsẹ ọni Ita, mhi rhi agbọ mhẹ shi ekẹ ni isumha mhẹ. ¹⁶Mhi mhọli isumha evhese ni e vha la ana nena. Mhi nwemaa laa rhue wẹ bhẹ la gboghyiẹ ena, e la laa suọ urhui mhẹ khi e kẹ koko gba khi e mhọli ọrhisumhale ọgwho.¹⁷Ona li o rhi Ita mhẹ mhọli ighọli mhẹ; mhi rhi agbọ mhẹ shi ekẹ khi mhi kẹ gwe mẹ ọli rhue. ¹⁸A vha mẹ ọni ọ laa myie mhẹ lẹ rhue, ama mhẹmhẹ mhi te egbe mhẹ rhọ shi ekẹ. Mhi mhọli izemhi na mhi rha rhọ shi ekẹ, mhi mhọli izemhi na mhi rha rhue ọ vhi ekẹ. Ita mhẹ li ọ shi oni ushi ona na mhẹ.”¹⁹Abhi eni Ijusi e ke rhọ suọ emeni Ijesu ọ ngme, okemhi o gwe lo wẹ vhi iteteva. ²⁰Ebubu wẹ eẹ li, “Ọ mhọli ayẹmhẹ okhyio, ọ gwe a vhevhẹ. Elọ vha rhi esọ shi ọ vhi ekẹ a shi?” ²¹Iọgbọ evhese eẹ li, “Ọni ọ mhọli ayẹmhẹ okhyio ọ vha ngme ingmemhi enana. Ayẹmhẹ okhyio o vha dobẹ a gweghyie ọzalo aloa?”²²Oni ẹrhẹghẹ ona, o kyili ẹrhẹghẹ aliukpe irhọnamhuẹ vhi Ijerusaẹmu. ²³O kyili orhuamẹ, Ijesu ọ rhọ te atukpapfẹ owuka elemhi arakpha Isolomon. ²⁴Ijusi e sẹ gasẹ ọ eẹ li, “Elẹ u la rhi eyẹ shi ikhọkhọ rhamhi? O kha kyia khi Ikiristi lu kyia wẹ le lee gwu khasẹ eyẹ.”²⁵Ijesu ọọ wẹ, “Mhi she kpọ gwu khasẹ vhẹ, ama vhava lama shi ọ. Ikanya na mhi rhi eva ita mhẹ a gbe, wẹwẹ li e myie ọtsẹ a na mhẹ. ²⁶Vhaa lama shi mhẹ vhọ rharhi khi vhaa kyili isumha mhẹ.²⁷Isumha mhẹ ea sokwu urhui mhẹ; mhi yẹsẹ wẹ, e rha khẹ mhẹ. ²⁸Mhi she rhi agbọ ẹlẹnagbọagbọ na wẹ; e vha chigbe a li opfua, a vha mẹ ọni ọ laa dobẹ myiono mhẹ wẹwẹ vhi obọ.²⁹Ita mhẹ, ni ọ rhẹ wẹ na mhẹ, li ọ fu dala ọgbọ kwu, iyọ a vha mẹ ọni ọ laa dobẹ myiono ọni Ita wẹwẹ vhi obọ. ³⁰Mhẹmhẹ ali ọni Ita ọgwho li eyẹ kyia.” ³¹Eni Ijusi e sanọ echẹ vhi ekẹ khi wẹwẹ e tono ọli wẹwẹ.³²Ijesu ọọ li, “Mhi she nwemaa rhi egbegbe ikanya aghyie nebu khasẹ vhẹ te obọ Ita mhẹ. ikanya ni egwho vha ke laa tono mhẹ echẹ kee shi ena?” ³³Eni Ijusi eẹ li, “Eyẹ vha tono ẹẹ echẹ shi ikanya aghyie, ama ipfininua, rharhi khi ghyiẹ, ọgbọ apfuẹ, u rhi egbe ẹ a kyili Ishinẹgba.”³⁴Ijesu ọọ wẹ, “A kẹkẹ ọ shi ushi vhẹ khi, Ishinẹgba vha kyia””?” ³⁵Ọ kha lu wẹ ishinẹgba, ọgwho oni ingme oyọ o nu ngme ( ingmemhi Ishinẹgba ni o kyili akẹkẹshekẹ o vhaa pfi olẹmhi), ³⁶Ingmemhi mhẹ vha ngme, ni ọni Ita ọ kpe abọa ghyie bhẹ vhi oni agbona, ‘Vhẹ khi mhi a pfino inua,’ rharhi khi mhi ẹẹ vhẹ, ‘khi Omyi Ishinẹgba mhi khyia’?³⁷O kha kyia khi a khi ikanya Ita mhẹ mhi a gbe, imha vha lama shi mhẹ vhọ. ³⁸Ama, mhi kha gbe eni ikanya, khi vhavha rhẹ lama shi mhẹ vhọ, vha lama shi eni ikanya na mhi a gbe, khi vha rhọ yẹsẹ vha mẹ ọ mẹ khi ọni Ita ọ nu mhẹ la mhi nu ọni Ita la.” ³⁹Ee gwe nono khi wẹwẹ e nwu Ijesu, ama ọ te ifuabọ wẹ vu.⁴⁰Ijesu ọ liegbe vu jee elase Ijodani obhoni Ijọni ni ọọ batazi ọ khyiatsolo la ẹẹ batizi iọgbọ, Ijesu ọ la ayọ. ⁴¹Ebubu iọgbọ e bhẹ bhuli ọ le. e khyiele ngme, “Ijọni ni ọọ batazi iọgbọ ọ vha kee gbe inyaloa, ama emeni Ijọni ọ gaa ngme obodẹ ọni ọmọse ọna ingmaghyie li e gaa kyia,” ⁴²iọgbọ e lama shi Ijesu vhọ vhi ayọ.

Chapter 11

¹Ọmọse ọgwho ni ẹẹ lu Ilazarọsi ọọ lẹẹ gwhua, ọ nyele evhue Ibẹtani, ẹvhue Imeli ali Imata. ²Ọni Imali ọyọ li ọ ke kwu itulale rhugwhu Ọnọmhọli ni ọ rhi itsu shishi ọli awẹa, li inyọgwho ọli ni ọmọse ọ kee gwhua.³Inyọgwho ọli ni ikpotso e ke ghyie usomhi bhuli Ijesu eẹ li, “Ọnọmọhli, ghe, ọni u nwemaa mhọli ighọli ọọ gwhua.” ⁴Abhi Ijesu ọ ke rhọ suọ oni ingme, ọọ li, “igwhamhi Ilazarọsi’ o vha kyili uwi egwhi, ama rhẹmhi o laa rhi ikiki ni Ishinẹgba khi a kẹ yasẹ ọni Omyi Ishinẹgba ekẹ.”⁵Ijesu ọ mhọli ighọli Imata ali inyọgwho ọli ni ọkpotso ali Ilazarọsi. ⁶Abhi ọ rhọ suọ khi Ilazarọsi ọọ gwhua, Ijesu ọ khyie la asha ni ọ la suọ ẹlẹ eva. ⁷Abhi ona o ke rhọ dọsẹ, ọọ li idibo ọli, “Eyẹ gwe liegbe je Ijudea.”⁸Eni idibo ọli eẹ li, “Ọga, Eni Ijusi ee kpọ la ayọ tono ẹ echiẹ gwhe, obholọ li u ke gwe a je enaa?” ⁹Ijesu ọọ wẹ, a khi ọkwulọkwu igbe ali eva li e la ẹlogota? ọgbọ khaa kyia ẹlogota, ọ vhaa tsutsu, rharhi khi ọa mato gboo.¹⁰Ama ọ khaa ke a kyia ẹliyọsẹ, ọ laa ke tsutsu rharhi khi ọ vha mato.” ¹¹Abhi ọ ke rhọ ngme ena pfuse, ọọ wẹ, “Ukpokyia eyẹ Ilazarọsi ovhesẹ o she nwu ọ, ama mhia je obholọ khi mhi kaa vu ọli ovhesẹ.”¹²Eni idibo ọli eẹ li, “Ọnọmhọli, o kha kyia khi ovhesẹ li o nwu ọ, ọ laa zee.” ¹³Ingmemhi egwhuli Ilazarọsi li Ijesu ọọ ngme’ ama idibo ọli ee khọkhọ khi ingmemhi ovhesẹ apfuẹ li ọọ ngme. ¹⁴Rhẹmhi Ijesu ọ kyiọlọ ọlia gwu khasẹ wẹ, “Ilazarọsi ọ she gwhu.¹⁵Egbe nwu mhẹ, rharhi khi imha la ayọ, khi vha kẹ lama shi ọ. Vha kyia khi eyẹ kaa mẹ ọ.” ¹⁶Itọmọsi, ni a kee lu itsema, ọọ li idibo ọli ni e kpọẹ. “Eyẹ li rhọ khali Ijesu vu khi eyẹ li nu ọli gwhua.”¹⁷Neni Ijesu ọ ke rhamhi ayọ, ọ bhale a vhẹ khi o she gba ẹlẹ ene ni ọ te gwhu ni a te rhọ tọ. ¹⁸Te Ijerusalemu je Ibetani o vha nuẹ, o la ufuabọ imali esẹ. ¹⁹Ebubu iọgbọ Ijusi e she a nu Imata ali Imeli shitọ, khi e kee zeze wẹ idu obodẹ inyọgwho wẹ ni ọmọse ni ọ gwhua. ²⁰Abhi Imata ọ ke rhọ suọ khi Ijesu ọ she bhẹ, ọ na nwu ọ, vhi odẹ, ama Imeli ọ khyie shitọ apfẹ.²¹Imata ọọ li Ijesu, “Ọnọmhọli, ‘’U kha la ana lọ, inyọgwho mhẹ ọ vha kha gwhua. ²²Apfishi nenaa, mhi yẹsẹ khi ememi u rhẹ mhila Ishinẹgba ọ laa rhi ọli nẹẹ.” ²³jjesu. ọọ li, “Inyọgwho ẹ ọ gwe a vue.”²⁴Imata ọọ li, “Mhi yẹsẹ ogbẹlẹ ikposhimhi ni Ishinẹgba ọ rhọ laa nwuno iọgbọ te egwhi vule, ọ li laa vule.” ²⁵Ijesu ọọ li, mhẹmhẹ khi ọni ọ nwuno iọgbọ te egwhi a vule; ọni ọ lama shi mhẹ vhọ, ama ọ kha rhẹ gwhua, ọ gwe laa nyele; ²⁶Ọni ọ nyele ni ọ lama shi mhẹ vhọ ọ vha laa gwhua. U waa lama shi ona?”²⁷Ọọ li, “Ingmaghyie, Ọnọmhọli, mhi lama khi ghyiẹ khi Ikiristi, ni Omyi Ishinẹgba, ọni ọ lẹ bhẹ vhi agbọ.” ²⁸Abhi ọ ke rhọ ngme ona, ọ liegbe je apfẹ bẹna a nyalu Imeli. Ọọ li, “Ọwẹnagbọ ọ she bhẹ khi ọa nyalu ẹ.” ²⁹Abhi Imeli ọ ke rhọ suọ, ọ nyanya chi vue ni ọ rhẹẹ bhuli Ijesu.³⁰Oni ẹrhẹghẹ, Ijesu ọ vha khyie lo elemhi ẹvhue ama ọ la asha ni ọ bhale a vhọ. ³¹Eni Ijusi ni e nu Imeli ali Imata la ọrhọ, abhi e ke rhọ mẹ khi ọ vue gbuu je elase. e vue rhọ khali ọ; e khọkhọ khi rhẹmhi ọ je uji Ilazarọsi lẹẹ vyiẹ. ³² Abhi Imeli ọ ke rhọ bhẹ vhi asha ni Ijesu ọ la ni ọ rhọ mẹ ọ, ọ de talorugwhu ọ vhi odalo ọọ li, “Ọnọmhọli, u kha la ana lọ inyọgwho mhẹ ọ vha kha gwhua.”³³Abhi Ijesu ọ ke rhọ mẹ khi ọọ vyiẹ, ali Ijusi ni ee zeze ọli udu khi ee li vyiẹ, ọọ rhi ikhekhegbea vyiẹ elemhi ayẹmhẹ udu o vha sheshe ọ. ³⁴Ọọ li, “Ashio a rhi ọli tọ?” Eẹ li, “Ọnọmhọli, bhale a ghe ọ. ³⁵Ijesu ọọ vyiẹ.³⁶Ijusi eẹ li, “Ghe abhi ọli mhuẹ ighọli Ilazarọsi gwhe oo!” ³⁷Ama egwho eẹ li, “Ọna ọ vha mẹẹ kyili ọni ọmọse ọyọ ni ọ ke kweghyie ọzalo aloa? Ọna li ọ vha ke laa dobẹ nwu te egwhi vule?”³⁸Ijesu, abhi ọ ke gwe li vyiẹ evyiẹ idukunu, ọ je oni uji ni a rhi ọli tọ. uji ni a ma li o kyia a tsua ẹchẹ nofu gwese ọ. ³⁹Ijesu ọọ li, “Tsua oni ẹchẹ ona odẹa.” Imata, ni inyọgwho Ilazarọsi ni ọ gwhua, ọọ li Ijesu, “Ọnọmhọli, oni olimhi ọ she a kẹnaa nenaa, rharhi khi o she gba ẹlẹ ene ni a te rhi ọli tọ.” ⁴⁰Ijesu ọọ li, “Imha gwu khasẹ khi u kha lama shi mhẹ vhọ, khi u laa mẹ ikiki Ishinẹgba?”⁴¹E tsua oni ẹchẹ vhi odẹa, Ijesu ọ yasẹ alo ekẹ ọọ li, “Ita, “Mhi kphẹmhi ẹ khi u she suọ mhẹ, ⁴²Mhi yẹsẹ khi ẹrhẹghẹ kwu li u rha suọ mhẹ. Ama rharhi iọgbọ ni e nu mhẹ mugha ena lẹ mhi rhọ ngme ona, khi e kẹ lama khi ghyiẹ li u ghyie mhẹ.”⁴³Abhi ọ ke rhọ ngme pfuse, “li ọ rhọ sọọse gbalalala, Ilazarọsi, lasele!” ⁴⁴Ọni ọmọse ni ọ gwhu ọ vule, ama a khyie liyọ rhi ode kwhuli ọli she eke. Ijesu ọọ wẹ, “Vha taghyiẹ ọlia khi ọ kee vu.”⁴⁵Ebubu iọgbọ Ijusi ni e bhẹ vhi ayọ a mẹ Imeli ali akanya ni Ijesu ọ gbe, ee lama shi ọ vhọ. ⁴⁶Ama egwho vhọ e vha gwu khasẹ Ifarisisi akanya ni Ijesu ọ gbe.⁴⁷Eni e kpeda ugamhi ali Ifarisisi e koko iọgbọ Ijusi gba eẹ li, “See eyẹ li rhi ona kyia? Ọni ọmọse ọna ọa gbe inyaloa ọdọdọda. ⁴⁸ Eyẹ kha lina pfi ọli esọa agbọ kwu e laa rhọ khali ọ; Iromu e bhẹ laa myie eyẹ ana e gwhọghọ eyẹ ẹvhuelia.”⁴⁹Ukwhumhogwho elemhi wẹ ni ẹẹ lu Ikẹafasi, ni ọ kyili ọni ọ kpeda ugamhi oni ukpe, ọọ wẹ, “Vhavha mhuẹ emeni Vha yẹsẹ pẹẹ. ⁵⁰ Vhavha li yẹsẹ khi ukwumhọgwho ọ kha gwhua ni eni iọgbọ li o somhi dala evhue kwu e rhọ li opfua?”⁵¹A khi rharhi egbe ọli li ọ ngme shi; ama abhi ọni ọ kpeda ugamhi oni ukpe, rhẹmhi ọ ngme emeni e gbhagbha khi Ijesu ọ laa gwhua ni evhue. ⁵²A khi igwhua ni ẹvhue lọgwho, ama khi Ijesu ọ rhọ koko imyi Ishinẹgba ni e gbheakwua vhi ashakhasha. ⁵³Te oni ogbẹlẹ vu li e tee nono abhi e li nwu Ijesu gbea.⁵⁴Rharhi ona, Ijesu ọ vha gwee lasele vhi ogbolo iteteva Ijusi. Onochi lẹ ali idibo ọli e vu je ẹvhue ni o chi mama apata ni a lu Efuremu. Ayọ li ọ nu idibo ọli la. ⁵⁵Oni ẹrhẹghẹ aliukpe idọsẹalẹ o she chi bhẹ, ebubu iọgbọ e rhọ te ẹvhue ọdọdọda ẹẹ je Ijerusalemu neni oni aliukpe o rhamhi khi wẹwẹ e kaa rhi egbe shi ipfuasẹ.⁵⁶E lẹẹ nono Ijesu, e nu egbe wẹ ngme abhi e li mugha owuka eyọ, “See vha khọkhọ? khi ọ vha laa bhẹ vhi oni aliukpe lọọ?” ⁵⁷Eni e kpeda ugamhi ali Ifarisisi e she ngme khi ọni ọ sheda laa mẹ asha ni Ijesu ọ la, ọ bhale a ngme khi a kaa nwu ọ.

Chapter 12

¹Ogbẹlẹ ozesesa khi oni uliemhi idọsẹalẹ o chi bhẹẹ, Ijesu ọ bhẹ vhi Ibetani, ẹvholi Ilazarọsi ni Ijesu ọ nwu te egwhi vule. ²Aa nye emenale nali vhi ayọ, Imata ọọ kemhi, Ilazarọsi ọ li la ayọ nu Ijesu le emenale. ³Imeli ọọ tsua akanama itulale ni o ghalẹ, ghalẹ, ọ kwu ọli shi Ijesu awẹ, ọ rhi itsu ọli shishi ọli wẹwẹa; iKphela oni itulale o ga oni apfẹ kwu.⁴Ijudasi Isikaroti, ukwhumhogwho elemhi eni idibo ọli, ni ọ lẹẹ rhi Ijesu dẹẹ ọọ li, ⁵“Elọ e zẹ khi a vha rhi oni itulale ona dẹẹ ipọmhi uye ali igbe khi a rhọ kemhi ni enanya?” ⁶A khi rhẹmhi ọ ngme ona rharhi khi ọ maa pfi ẹgbue shi enanya vhi egbe, ama rharhi khi ọghyiatọ li ọ kyia: rharhi khi li ọ tsua ikpaghọ ẹẹ mhuẹ rhẹmhi ọ khi lẹ kẹ mẹ ikpaghọ do rhue.⁷Ijẹsu ọọ li, “Vha chi ọ vhi egbe lẹ khi ọ rhi emeni ọ mhuẹ shi na mhẹ shi ogbẹlẹ irhọtọ mhẹ. ⁸Ẹrhẹghẹ kwu vha rha mhuẹ enanya shi iteteva vhẹ; ama khi imha la iteteva vhẹ ẹrhẹghẹ kwu.”⁹Abhi eni iọgbọ Ijusi e ke rhọ yẹsẹ khi Ijesu ọ la ayọ, e bhẹ, ama a khi rharhi Ijesu li e te bhẹ, ama ni ẹẹ khi wẹwẹ e li mẹ Ilazarọsi, ni Ijesu ọ te egwhi nwu vule. ¹⁰Eni e kpeda ugamhi ee gba ugbamhi Ilazarọsi abhi wẹwẹ e li nwu ọ gbea; ¹¹Rharhi khi Ilazarọsi li ọ zẹ ni ebubu iọgbọ e te lama shi Ijesu vhọ.¹²Ogbẹlẹ ozeva iọgbọ nebu e bhẹ vhi oni uliemhi. Abhi e ke rhọ suọ khi Ijesu ọ bhẹ vhi Ijerusalẹmu, ¹³ee chino evyiamhi iji ea mugha otuodẹ khẹ ọ e kwuno inua ẹẹ sọse, “Hosana! Ivhọsẹna lẹ khi uwi ọgbọ ni ọ te obọ Ọnọmhọli bhale, ni ọ kyili oghyie Izulẹ.¹⁴Ijesu ọọ mẹ alakhumhi ọ shitọ vhọ; abhi o li la akẹkẹshekẹ, ¹⁵“Imhẹ vha nu ulishi, vhẹvhẹ imyi ikpotso Izayọni; Vha ghee, oghyie vhẹ ọ she a bhale, ọ shitọ ukhomhi alakhumhi.¹⁶Idibo ọli e vha kpọ te ekẹ yẹsẹ eni ngme ena kwu; ama abhi a ke rhọ rhi ikiki na Ijesu, li e ke rhọ sato khi eni ingme ena kwu kha she kpọ kẹkẹ wẹ shi ekẹ abagwhoyọ a she kpọ khyiẹ wẹ nali.¹⁷Iọgbọ ebubu ni e la asha ni Ijesu ọ la nwu Ilazarọsi te uji vule, wẹwẹ li e ke myie ọtsẹ khasẹ eni e vha la ayọ. ¹⁸Ona li o rhi agbọ ebubu lasele rharhi khi ee suọ ọnyaloa ni ọ gbe. ¹⁹Eni Ifarisisi e ke nu egbe wẹ ẹẹ ngme, eẹ li, “Ghee, vhaa mhuẹ emeni vha laa li vhọ; ghee agbọ kwu e she tutu rha khali ọ.”²⁰Nena iọgbọ Igiriki e la eni e shele lẹẹ ga ugamhi vhi oni aliukpe. ²²E bhẹ bhuli Ifilipu le, ni ọ kyili ọnyi Ibẹshẹda ni o la elemhi Igalili, ee mhila ọli ẹẹ li, “Ọga, eyẹ a nono khi eyẹ mẹ Ijesu.” ²¹“Ifilipu ọ ke a gwu ni Adulo; Adulo ali Ifilpu li e ke gaa gwu ni Ijesu.²³Ijesu ọ ke sọ wẹ vhọ ọọ li, “Ẹrhẹghẹ na rhọ rhi ikiki a ni ọni Omyi Ọmọse li a la ena. ²⁴Egbegbingme lẹ mhi gwu khasẹ vhẹ, sẹkẹnẹ khi ukpamhi avhakpa ni a kọ rhẹmhi o kpọ gwhua, ina a khi iyọ, ogwho li o lele a kyia, ama o kha gwhua, li o rhọ chigbe a nyanọ ekhẹ onaghyie o ke bububu.²⁵Ọni ọ nwu agbọ ọli jijiji rhẹmhi ọa waa ọlia; ama ọni ọ pfi agbọ ọli aboa ọ laa mhọli agbọ ni ẹlẹnagbọagbọ. ²⁶Ọni ọa ga mhẹ, ọ rhọ khẹ mhẹ; asha na mhi la, ayọ li ọni ọgamhẹ ọ lia la abagwhoyọ, ọni ọa ga mhẹ, ọni Ita ọ la laa rhi eghọghọ nali.²⁷Ayẹmhẹ ọa kpokpo mhẹ nena: See mhi ke a ngme nena? Rhẹmhi ke mẹẹ li ẹẹ li, ‘Ita, tsumhi mhẹ oni ẹrhẹghẹ ona? Ni o kyia khi li o rhẹ bhẹ oni ẹrhẹghẹ ona? ²⁸Ita, rhi ikiki ni eva ẹ.” Uruli oo ke te aleghyie ngme, “Mhi she kpọ rhi ikiki nali mhi gwe rhi kikik a nali.” ²⁹Ebubu iọgbọ ni e mugha ayọ ni e sokwu ọ eẹ li akphala li o va ena. Eni e kpọẹ eẹ li, Aghyiukọ li ọ nu ọli a ngme ena.”³⁰Ijesu ọọ li, “A khi rharhi mhẹmhẹ li oni urhuli o te ngme, ama rharhi vhẹvhẹ. ³¹Ẹrhẹghẹ igwẹzọ oni abgọna khi ona: Nenaa li a rhọ laa kwhu ọni omyi oghyie pfia.³²Mhẹmhẹ obọ mhẹ, a kha yasẹ mhẹ vhi ekẹ, mhi laa chi agbọ kwu mama egbe.” ³³Rhẹmhi ọ ngme ona shi uvhali egwhi ni ọ lẹẹ gwhu.³⁴Eni iọgbọ ee sọ vhọ eẹ li, “Eyẹ suọ khi ushi o ngme khi Ikiristi ọọ la la vhọ ẹlẹnagbọagbọ. See vha sọ shiọ, ‘Khi a nwemaa yasẹ Omyi Ọmọse ekẹ’? Ọgwho khi ọni Omyi Ọmọse ọna?” ³⁵Ijesu ọọ wẹ, “Ukwukwu ẹrhẹghẹ li oni ufulọ o la nu vhẹ la. Vha kee kyia elemhi ufulọ abhi ọli nu vhẹ la ena, khi ubi o ke pfi gwese vhẹ. ọni ọa kyia alo ebe ọ vha yẹsẹ obhoni oa je. ³⁶Abhi vha ke rhọ mhọli ufulọ, vha lama shi oni ufulọ vhọ, khi vha kẹ kyili omyi ufulọ.” Ijesu ọ ke ngme ena pfuse ọ chi ayọ le ọa na gbhagbha na wẹ.³⁷Ama Ijesu ọ gbe ikanya inyaloa ukpẹloe wẹ. E vha khyie lama shi ọ vhọ. ³⁸Khi ingmemhi ni ọbolẹ Izaya ọ ngme o kẹ tsẹ, ni ọ rhọ ẹẹ li; “Ọnọmhọli, ọgwho ọ laa lama shi usomhi ni eyẹ tsua? Ọgwho a laa rhi oni ogbhagbha Ishinẹgba khasẹ?³⁹Rharhi ona li e vha rhọ dobẹ lama shi ọ, Azaya ọ ke gwe ngme, ⁴⁰“Ọ she zuse wẹ alo ọ gwe womhẹ wẹ idua; Ina a khi iyọ lọ, e kha rhi alo wẹ ẹẹ mato e rhi idu wẹ mẹ ọli mẹ, e nwu lieliẹ, mhi rhẹ wẹ ze.⁴¹Azaya ọọ ngme eni ingme ena kwu rharhi khi ọọ mẹ ikiki Ijesu li ọ rhẹ ngme ingme ọ. ⁴²Ama ni a rhẹ lia ngme ena, ebubu eni e kpeda ee lama shi Ijesu vhọ; ama rharhi ulishi Ifarisisi li e vha te jilẹ rhi egbe wẹ lasele khi a ke kwhu wẹwẹ vhi owuka a lase. ⁴³Eghọghọ agbọ li e nono dala eghọghọ ni o te obọ Ishinẹgba bhẹ.⁴⁴Ijesu ọọ sọse gbaa ọọ li, “Ọnọni ọ laa lama shi mẹ vhọ, a khi mhẹmhẹ ọgwho li ọ lama shi vhọ ama li shi ọni ọ ghyie mhẹ, ⁴⁵Ọni ọ sheda mẹ mhẹ ọ she mẹ ọni ọ ghyie mhẹ.⁴⁶Rhẹmhi bhẹ abhi ufulọ vhi oni agbona khi ọnọni ọ laa lama shi mhẹ vhọ, ọ vha gwe laa la ebili. ⁴⁷Ọgbọ kha suọ ingmemhi mhẹ khi ọ vha rhọ gbe, imha gwu ọli ezọ; mhi she bhẹ, a khi rhẹmhi bhale a gwu ọni agbọna ẹzọ, ama mhi rhọ tsumhi wẹ.⁴⁸Ọni ọ kyhie mhẹ ni ọ vha rhi ingmemhi mhẹ gbe akanya ọ laa mhọli ọni ọ laa gwu ọli ẹzọ: Oni ingmemhi na mhi a ngme li o laa gwu ọli ẹzọ ogbẹlẹ ikposhimhi. ⁴⁹A khi ingmemhi egbe mhẹ mhia ngme, ama, ingmemhi Ita mhẹ ni ọ ghyie mhẹ, ni ọ shi ushi na mhẹ, emena mhii kee ngme, ali enena mhi laa ngme. ⁵⁰Mhi yẹsẹ khi ushi ọli ni ọ shi lẹ khi inyele ẹlẹnagbọagbọ; Ishọyọ ingmemhi na mhi ngme, abhi ọni Ita ọ le li ghyie mhẹ, iyọ mhi li gwu a khasẹ vhẹ.

Chapter 13

¹Neni a khyiẹlẹ aliukpe idọsẹalẹ, rharhi Ijesu ọ she yẹsẹ khi lẹ she lẹẹ vu oni agbona le bhuli ọni Ita, rharhi khi ọọ mhọli ighọli iyọ ọli ni e la ukhomhi ekagbọ, ọọ mhọli ighọli wẹ apfishi ukpẹsẹ. ²Okhyio ọ she kpọ le rhọ shi Ijudasi Iskarọti ni omyi Isamọni udu khi ọ rhi Ijesu dẹẹ.³Ijesu ọọ yẹsẹ khi ọni Ita ọ she rhi ẹtsẹkẹ kwu shi lẹ vhi obọ, khi obọ Ishinẹgba ni lẹ te bhẹ lẹ lẹẹ gwe a jee. ⁴Ọọ Te ukhomhi emenale vule ọ rhọ gweghyie awulu ni o kpeda. Ọ te egbe ọli gbe itawe kpẹkpẹ ọ rhọ pfi nya ike. ⁵Ọ jẹ amẹ shi atasa ni o vhẹ alo, ọ rhẹẹ kpe idibo ọli awẹa, ọ rhi oni itawe ni ọ pfi nya ike shishi wẹ awẹa.⁶Ọ ke rhamhi Isamọni Ipitẹ egbe, Ipitẹ ọọ li, “Ọnọmhọli, rhẹmhi u li laa kpe mhẹ awẹa ena? ⁷Ijesu ọọ li, “Emena mhia khyiẹlẹ ena o vha ga ẹẹ vhi ẹloe nee, ama idegbe li o rhọ laa ga ẹẹ vhi eloe.” ⁸ Ipitẹ ọọ li, ‘’U waa kpe mhẹ eni awẹ ena.” Ijesu ọọ li, “U waa sheda dobẹ mhẹ kpe ẹ awẹa, u waa mhọli ẹgboe shi mhẹ egbe.” ⁹Isamọni Ipitẹ ọọ li, “Ọnọmhọli, imhẹ kpe mhẹ awẹa lọgwho, li shi abọ mhẹ ali ukhomhi mhẹ..”¹⁰Ijesu ọọ li, “ọni ọ she kpọ kwhẹa nee ọ vha gwe a kwhẹ ikwhẹmhi ovhese awẹ lọgwho li ọ ke a kpea, rharhi ọ she kpọ le le pfuasẹ; vha pfuase, ama a khi vhẹvhẹ kwu.” ¹¹Rahrhi Ijesu ọ she yẹsẹ ọni ọ lẹẹ rhọ dẹẹ; li o zẹ ni ọ rhọ ẹẹ li, “A khi vhẹvhẹ kwu vha pfuasẹ.”¹²Abhi ọ ke rhọ kpe wẹ awẹa pfuse, ọ wolọ iwulu sọnọ ọ gwe a de shitọ, ọọ wẹ, “Vha yẹsẹ emena mhi khyiẹlẹ na vhẹ eyọ? ¹³Vhaa luu mhẹ ‘Ọwẹnagbọ’ ali ‘Ọnọmhọli’, vha gwabha ngme, ọna mhi kyia khi ọyọ. ¹⁴Mhi kha kyili Ọnọmhọli ali Ọwẹnagbọ, khi mhi kpe vhẹ awẹa, vha liyọ kpe egbe awẹa. ¹⁵Rhẹmhi rhi irhọkhasẹ khasẹ vhẹ khi vha kee liyọ ẹẹ khyiẹlẹ rhọ khali egbe abhi mhi li khyiẹ rhọ khẹ vhẹ ena.¹⁶Egbegbingme, mhi gwu khase vhẹ ọgamhẹ ọ vha fu dala ọga ọli; wẹ khi ọni a ghyie li ọ ke fu dala ọni ọ ghyie ọli usomhi. ¹⁷U kha yẹsẹ eni ngme ena, ivọsẹna khi uwẹ ni u rhi ẹẹ wẹ gbe akanya. ¹⁸A khi vhẹvhẹ kwu mhi ngme, rharhi khi mhi yẹsẹ ena mhi zẹ, ama rhẹmhi gwu ena khasẹ vhẹ khi akẹkẹshekẹ o kẹ tsẹ: ‘Ọni ọ nu mhẹ le emenale li ọ ke gwe pfi idebe kwhu mhẹ.¹⁹Rhẹmhi gwu ona khasẹ vhẹ nena khi ishọyọ a kha ke mẹ wẹ vha laa lama shiọ khi mhẹmhẹ lọ. ²⁰Egbegbingme mhi gwu a khasẹ vhẹ, ọni ọ myie mhẹ ọna mhi ghyie li ọ myie, abagwhoyọ, ọni ọ myie mhẹ ọni ọ ghyie mhẹ li ọ myie.²¹Ẹrhẹghẹ ni Ijesu ọ ke rhẹẹ ngme ona, udu o she kpokpo ọli, li ọ rhọ ẹẹ li, “Ingmaghyie, ingmaghyie, mhi gwu khasẹ vhẹ khi ukwhumhọgwho elemhi vhẹ li ọ laa rhẹ mhẹ dẹẹ.” ²²Eni idibo ọli e pfi alo a bino egbe, o sha wẹ abọ ọni ọ nu ngme.²³Odibo Ijesu ọgwho ọ la ni ọ nwemaa ẹẹ gheghe Ijesu egbe, ọni Ijesu ọ nwemaa li nono ingme ọ. ²⁴Isamọni Ipitẹ ọọ li ọni odiboi ọli ọyọ ni ọ nwuema chi mamali khi ọ mhilali, “Ọgwho u mẹẹ khi ọ kyia?” ²⁵Ọni odibo ọli ọyọ ọ gwe lieliẹ egbe a gheghe Ijesu egbe ọọ li, “Ọnọmhọli, ọgwho ọ kyia?”²⁶Ijesu ọọ li, “Ọna mhi sheda laa rhi ukphakpha sọmhi na eyọ lẹ lọ.” Abhi ọ ke rhọ rhọ sọmhi, ọ rhi ọli ni Ijudasi omyi Isamọni Isikarọti. ²⁷Ọ lee rhi oni ukphakpha naa pfuse, okhyio ọ le lo ọ vhi egbe. Ijesu ọ ke ẹẹ li, ememeni u laa khyiẹ, khyiẹlẹ ọli vui”²⁸Abhi e gaa li le emanale eyọ a vha mẹ ọni ọ yẹsẹ emeni e zẹ khi ọ ngme ọli yọ. ²⁹Egwho e khọkhọ khi ina khi Ijudasi ọọ tsua ikpaghọ mhuẹ li ọ te ngme ọli yọ, khi rhẹmhi Ijesu ọọ li, “Kaa dẹnọ emeni eyẹ rhọ laa li oni ukpe,” ọa liyọ khi ọ rhi ẹtsẹkẹ ni ẹnanya. ³⁰Ijudasi ọ le myie oni ukphakpha, ayayayọ ọ le li vui ọ vu je elase: oni ẹrhẹghẹ ubi o shee bi.³¹Abhi Ijdasi ọ ke rhọ vu, Ijesu ọọ li, “Nena a she rhi ikiki ni Omyi Ọmọse, Ishinẹgba ọ she la vhi egbe a mholi ikiki. ³²Ishinẹgba ọ laa te egbe ọli mhọli eghọghọ abagwhoyọ ọ laa rhi ikiki nali nena. ³³Ikwukwu ivhiẹ, mhi khyie nu vhẹ la elemhi ukwukwu ẹrhẹghẹ. Vha laa ke nono mhẹ, abhi mhi kpọ ngme eni Ijusi, na mhi rhọ ẹẹ wẹ, ‘Obhona mhia je, vhavha la dobẹ yẹsẹ,’ lẹ mhi gwe li gwu khasẹ vhẹ ena.³⁴Mhi rhi ushi ogbọ a na vhẹ, khi vha mholi ighọli egbe, abhi mhi li mhọli ighọli vhẹ eyọ, vha nwemaa liyọ li a mhọli ighọli egbe vhẹ. ³⁵Ena li e laa rhi iọgbọ yẹsẹ khi mhẹnhẹ vha rha khẹ, ni vha sheda nono ingme egbe vhẹ.³⁶Isamọni Ipitẹ ọọ li, “Ọnọmhọli, obho waa lẹẹ?” Ijesu ọọ li, “Obho na mhia je, vhavha la dobẹ rhọ khẹ mhẹ nena, ama idegbe vha rhọ laa rhọ khẹ mhẹ.” ³⁷Ipitẹ ọọ li, “Ọnọmhọli, elọ e zẹ khi eyẹ vha laa dobẹ rhọ khali ẹ nena? Mhi rhi agbọ mhẹ shi ekẹ a nẹẹ.” ³⁸Ijesu ọọ li, “Wẹ khi u rhi agbọ ẹ shi ekẹ a na mhẹ? Egbegbingme mhi gwu khasẹ vhẹ, neni ọkpa ọ vyiẹ u laa khyie mhẹ itesẹ.”

Chapter 14

¹“Imhẹ vha dobẹ idu kpokpo vhẹ. lama shi Ishinẹgba vhọ; u gwe li lama shi mhẹ vhọ abagwhoyọ. ²Apfẹ Ita mhẹ ewa e gbili vhọ; o vha kyia yọ lọ, mhi kha gwu khasẹ vhẹ, khi mhi laa nwunegbe shi ekẹ shi na vhẹ. ³Mhi kha nwunegbe shi ekẹ shi na vhẹ pfuse, mhi gwe a liegbe bhẹ laa wolọ vhẹ je obhona mhi la, asha na mhi a je ayọ vha li la nu mhẹ la.⁴Vhavha yẹsẹ obhona mhia je.” ⁵Itọmọsi ọọ li Ijesu, “Ọnọmhọli, eyẹ vha yẹsẹ obhoni u waa je; see eyẹ li la yẹsẹ oni o dẹ?” ⁶Ijesu ọọ li, “Mhẹmhẹ khi oni ode, oni ingmaghyie ali oni agbọ; a vha mẹ ọni ọ laa dobẹ bhuli ọni Ita mhẹ le sẹkẹnẹ rhọ te ikpa mhẹ. ⁷O kha kyia khi vha yẹsẹ mhẹ lọ, vha kha li yẹsẹ ọni Ita mhẹ abagwhoyọ; Te nena vu vha she ke yẹsẹ ọli vha mẹ ọli.”⁸Ifilipu ọọ li Ijesu, “Ọnọmhọli, rhi ọni Ita khasẹ eyẹ, oyọ lọgwho o somhi eyẹ,” ⁹Ijesu ọọ li, “Imha khyie nu vhẹ la tẹsẹ, ni vhavha rhọ khyie yẹsẹ mhẹ, Ifilipu?¹⁰Vhavha li lama shi ọ khi mhi la elemhi Ita mhẹ, Ita mhẹ ọ la elemhi mhẹ? Ingme na mhi gwu a khasẹ vhẹ e vha kyili ingmemhi obọ mhẹ: ọni Ita ni ọ nyele elemhi mhẹ li ọa gbe eni ikanya. ¹¹Vha lama shi mhẹ vhọ, khi mhi la elemhi ọni Ita, ọni Ita ọ la elemhi mhẹ; ọa liyọ, u te rharhi ikanya na mhia gbe lama shi ọ.¹²Egbebgingme mhi gwu khasẹ vhẹ, khi ọni ọ myie mhẹ suọ, ikanya na mhi gbe, ọ li laa gbe wẹ abhagwhoyọ; ọ la laa gbe eni e dala ayọ rharhi khi mhia bhuli ọni Ita. ¹³Emeneni u laa rhi eva mhẹ mhila, mhi laa khyiẹlẹ ọli khi ọni Ita ọ kẹ te ikpa ọni Ọmọ mholi ikiki. ¹⁴U kha mhila ẹtsẹkẹ elemhi eva mhẹ, mhi laa khyiẹlẹ ọ nẹẹ.¹⁵U kha mholi ighọli mhẹ. rhi ishi mhẹ gwhẹ. ¹⁶Mhi laa lema ọni Ita, ọọ la laa rhi ọzezudu ọvhese ghyi vhẹ khi ọ nu vhẹ la ẹlẹnagbọagbọ. ¹⁷Oni Ayẹmhẹ ingmaghyie, Agbọ e vha laa dobẹ myie ọli nena rharhi khi e vha mẹ ọ gwẹ wẹ khi rhẹmhi e yẹsẹ ọ. Ama khi vhẹvhẹ vha yẹsẹ ọ, rharhi khi ọ nu vhẹ la ọ gwe la elemhi vhẹ.¹⁸Imha laa dobẹ vhẹvhẹ ọgwho; mhi gwe laa leiliẹ egbe bhuli vhẹ le, ¹⁹O kha li zẹlẹ nena, agbọ e vha gwe laa mẹ mhẹ. Rharhi khi mhi nyele, vha li laa nyele abagwhoyọ. ²⁰Oni ogbẹlẹ vha rhọ laa yẹsẹ khi mhi la elemhi ọni Ita, khl vhẹvhẹ vha la elemhi mhẹ, khi mhẹmhẹ mhi la elemhi vhẹ.²¹Ọnọni ọ laa sokwu ingmemhi mhẹ ọ rhẹ wẹ gbe akanya, li ọ somhi elemhi mhẹ; ọni ọ mholi ighọli mhẹ Ita mhẹ ọ laa mholi ighọli ọli shi vhọ, mhi li laa mhọli ighọli ọli mhi rhi egbe mhẹ khasẹ ọ. ²²Ijudasi, a ke khi uwi (Iscarọti) ọọ li Ijesu, “Ọnọmhọli, elọ e zẹ khi u laa rhi egbe ẹ khasẹ eyẹ u waa ke li rhi egbe ẹ lia khasẹ agbọ?”²³Ijesu ọọ li, “Ọni ọ mhuẹ ighọli mhẹ, ọ rhi ingmemhi gbe akanya. Ita mhẹ ọ laa mhọli ighọli ọli, eyẹ la laa bhuli ọli le eyẹ nyele ọ vhi egbe. ²⁴Ọni ọa bishi elemhi mhẹ, li ọ vha rhi ingmemhi mhẹ a gbe akanya. Ingmemhi na mhi gwu a khasẹ vhẹ ena, e vha kyili iyẹ mhẹ, ama ingmemhi ọni Ita ni ọ ghyie mhẹ lọ.²⁵Mhi gwu eni ingme ena kwu a khasẹ vhẹ, abhi mhi khyie li nu vhẹ la ena. ²⁶Ama, ọni ọzezudu, ni ọ kyili Ayẹmhẹ ni o pfuasẹ, ni ọni Ita ọ laa rhi eva mhẹ ghyie, ọ la laa wẹna vhẹ ẹtsẹkẹ kwu ọ gwe laa yele vhẹ emena mhi gaa ngme khasẹ vhẹ kwu. ²⁷Ọpfọmhẹ na mhi rhọ shi ekẹ na vhẹ; mhi rhi ọpfọmhẹ mhẹ na vhẹ. O vha liabhi oni agbọ apfuẹ e rha ni iọgbọ. Imhẹ vha dobẹ idu kpokpo vhẹ, wẹ khi ulisi li o nwu vhẹ.²⁸Vha she suọ abhi mhi ngme vhẹ, ‘Mhia vu, mhi gwe liegbe a bhẹ bhuli vhẹ le.’ vha kha mhọli ighọli mhẹ, rhemhi egbe khẹ nwu vhẹ rharhi khi mhia bhuli ọni Ita, rharhi khi ọni Ita li ọ fu da mhẹ. ²⁹Mhi she kpọ gwu khasẹ vhẹ shi ekẹ neni a mẹ wẹ, ishọyọ a kha ke mẹ wẹ vha ke lama shi ọ khi mhi kpọ ngme yọ.³⁰Imha gwe laa ngme dala ana, rharhi khi omyi oghyie oni agbona ọa bhẹ. Ọ vha mhuẹ izemhi ọbodẹ mhẹ, ³¹Ama khi agbọ e rhọ yẹsẹ khi mhi mhọli ighọli ọni Ita, abhi ọni Ita ọ li ghyie mhẹ mhi lia khyiẹ. Vha vue, khi eyẹ vu ana le.

Chapter 15

¹Mhẹmhẹ khi egbegbe ukporhẹ, Ita mhẹ li ọ rhẹ wẹ a fu. ²Ugwhobọ kwu ni o vha mọ ikpamhi rhẹmhi ọ nya ọli a pfia, ugwhobọ ni ọa mọ ikpamhi rhẹmhi a sanọ ọlia khi o kẹ kee mọ ikpamhi nebu.³Vha she le pfuasẹ nee rharhi ingmemhi na mhi gwu a khasẹ vhẹ. ⁴Toma mhẹ vhi egbe, mhẹmhẹ mhi toma ẹ vhi egbe. Abhi ugwhobọ orhẹ o vha li dobẹ te egbe ọli a mọ ikpamhi sẹkẹnẹ khi rhẹmhi o toma orhẹ, iyọ vhavha li dobẹ a mọ ikpamhi ina khi rhẹmhi vha toma mhẹ vhọ.⁵Mhẹmhẹ khi oni ukporhẹ, vhẹvhẹ khi eni igwuabọ oni orhẹ. Ọni ọ toma mhẹ vhọ, na mhi toma vhọ, ọgbọ ọyọyọ li ọ laa mọ ikpamhi nebu, rharhi ina khi mhẹmhẹ a vha mẹ emeni ea pfo vhẹ. ⁶Ọni ọ vha toma mhẹ vhọ, rhẹmhi a nya ọli a pfia o khakhaa; agbọ e no ọli kpẹ e rhọ pfie erhẹ, e to kwa. ⁷Vha kha toma mhẹ vhọ, khi ingmemhi mhẹ e nu vhẹ la, vha mhila ememeni e ghọli vhẹ, a la laa khyiẹlẹ ọli na vhẹ.⁸Ona li o rhi ikiki a ni Ita mhẹ, khi vha rhọ kee mọ ikpamhi nebu, iyọ vhaa rhọ khasẹ khi idibo mhẹ vha kyila. ⁹Abhi Ita mhẹ ọ li mhọli ighọli mhẹ, iyọ mhi li mhọli ighọli vhẹ; vha khyie liyọ gẹ nwu ighọli mhẹ.¹⁰U kha rhi ishi mhẹ gbe akanya, ighọli mhẹ o la nu ẹ la abhi mhi li rhi ishi Ita mhẹ gbe ni ighọli ọli o li nu mhẹ la. ¹¹Irẹmhi gwu eni ingmemhi ena khasẹ vhẹ khi oghẹlẹ mhẹ o kẹ nu vhẹ la ishọyọ oghẹlẹ vhẹ o kẹ vọ.¹²Ushi na mhi shi na vhẹ khi ona, khi vha mhọli ighọli egbe abhi mhi li mhọli ighọli vhẹ. ¹³A vha mẹ ighọli ni o dala ana, khi ọgbọ ọ rhọ rhi agbọ ọli shi ekẹ ni ikpokyia ọli.¹⁴Vha kha khyiẹlẹ emena mhi ẹ vha khyiẹlẹ li vha rhọ kyili ikpokyia mhẹ. ¹⁵Imha gwe a lu vhẹ egamhẹ, rharhi khi ọgamhẹ ọ vha yẹsẹ emeni ọga ọli ọa khyiẹlẹ. Mhi she lu vhẹ ikpokyia, rharhi emena mhi te obọ Ita mhẹ suọ kwu mhi she rhẹ wẹ khasẹ vhẹ.¹⁶A khi vhẹvhẹ vha zẹ mhẹ, ama mhẹmhẹ mhi zẹ vhẹ mhi zẹ vhẹ khi vha ke lẹẹ mọ ikpamhi, eni ikpamhi e vha dena kwa. Ishọyọ khi emeni vha ke la mhila ọni Ita elemhi eva mhẹ ọ laa khyiẹlẹ wẹ na vhẹ. ¹⁷Rhẹmhi gwu ena kwu khasẹ vhẹ, khi vha kẹ mhọli ighọli egbe.¹⁸Agbọ e khaa bishi elemhi vhẹ, yẹsẹ khi a she kpọ bishi elemhi mhẹ. ¹⁹Vha kha kyili uwi agbọ lọ, rhẹmhi agbọ e kha ẹẹ somhi elemhi vhẹ abhi uwẹ wẹ; ama rharhi khi vhavha kyili uwi agbọ khi mhi gwe zẹ vhẹ te iteteva agbọ lasele, ona li o rhi agbọ a bishi elemhi vhẹ.²⁰Vha sato ingmemhi na mhi gwu khasẹ vhẹ, ‘khi ọgamhẹ ọ vha fu a dala ọga ọli.’ O kha kyia khi e zẹ okwhẹ kpẹsẹ mhẹ, e nwemaa li la zẹ okwhẹ kpẹsẹ vhẹ; O kha kyia khi e rhi ingmemhi mhẹ gbe akanya lọ, e kha li rhi iyẹ vhẹ gbe. ²¹Ee gaa khyiẹlẹ vhẹ ingme enana rharhi eva mhẹ rharhi khi e vha yẹsẹ ọni ọ ghyie mhẹ. ²²Imha bhale a lina nu wẹ ngme lọ, e vha kha yẹsẹ ingmobe, ama nenena e vha ke gwe mẹ ọni ọ la li ẹẹ khi lia suọ emeni a ngme.²³Ọni ọ bishi elemhi mhẹ, rhẹmhi ọ li bishi elemhi Ita mhẹ. ²⁴Imha liyọ gbe eni ikanya ni ọgbọ ọvhese ọ vha dobẹ gbe vhi iteteva wẹ lọ, e vha kha yẹsẹ ingmobe; ama nenaa e she ke mhẹ emena mhi khyiẹ ea bishi elemhi mhẹ ali Ita mhẹ. ²⁵Rhẹmhi a mẹ ena khi emeni a kẹkẹ shi ekẹ e kẹ tsẹ; Imha mhuẹ emena mhi li ni e bishi elemhi mhẹ a shi.’²⁶Ọni ọzezudu ọ kha bhale, na mhi laa te obọ Ita mhẹ rhọ ghyi vhẹ, lẹ khi Ayẹmhẹ ingmaghyie, ni ọ te obọ ọni Ita bhale, ọ la laa myie ọtsẹ na mhẹ. ²⁷Vhẹvhẹ obọ vhẹ vha lia myie ọtsẹ na mhẹ rharhi ituekẹle vha te nu mhẹ la.

Chapter 16

¹Mhi gwu eni ingmemhi ena khasẹ vhẹ khi vhaa kee tsutsu. ²Ee la te ewuka tono vhẹ abọ la lase; ingmaghyie, ẹrhẹghẹ ọa bhẹ ni eni ea gbolo vhẹa ea kee khọkhọ khi egbegbe akanya aghyie wẹwẹ ea gbe a ni Ishinẹgba.³Ee laa kee khyiẹlẹ ẹtsẹkẹ enana rharhi khi e vha yẹsẹ ọni Ita wẹ, wẹ khi mhẹmhẹ. ⁴Rhẹmhi gwu eni ngme na khasẹ vhẹ, khi oni ẹrhẹghẹ o kha ke rhamhi khi aa mẹ wẹ, vha laa kee sato vhọ abhi mhi li gwu wẹ khasẹ vhẹ. Imha kpọ te ekẹ ngme ena khasẹ vhẹ rharhi khi mhi khyie kpọ nu vhẹ la.⁵Nenena, mhi she laa vu bhuli ọni ọ ghyie mhẹ, ama khi a vha mẹ ọni ọ mhila mhẹ ogbọ, “Obho waa lẹẹ?” ⁶Rharhi mhi ngme vhẹ yọ, o she rhi oya lo vhẹ. ⁷Ama, ingmaghyie mhi gwu khasẹ vhẹ: mhi kha vu, li o somhi vhẹ nẹẹ; rharhi khi imha vuu, ọni ọzezudu ọ vha laa bhẹ bhuli vhẹ le; ama mhi kha vu, mhi laa ghyie ọli bhẹ bhuli vhẹ le.⁸Ọ kha bhẹ, ọni ọzezedu ọ laa rhi ingmobe ga agbọ eloe, obodẹ igwabhagbe, ali igwẹzọ. ⁹Ee laa yẹsẹ ingmobe, rharhi khi e vha lama shi mhẹ vhọ; ¹⁰Obodẹ igwabhagbe, rharhi mhia bhuli ọni Ita, ni vhavha rhọ gwe laa mẹ mhẹ. ¹¹Obodẹ igwẹzọ, rharhi khi omyi oghyie oni agbona a she gwu ọli ẹzọ.¹²Mhi mhọli emeni ebu na mhi kha gwu khasẹ vhẹ nena, ama khi e vha laa ga vhẹ ẹloe nena. ¹³Ama, ọ ni Ayẹmhẹ ingmaghyie ọ kha bhẹ; ọ la laa rhi ẹloe kwhu vhẹ rhọ te odẹ ingmaghyie; rharhi ọ vha laa ngme ingme obọ ọli; ama emeni ọ laa te unu mhẹ suọ, li ọ laa ke ngme; ọ la laa gwu khasẹ vhẹ emeni a la mẹ vhi odalo. ¹⁴Ọ la rhi ikiki na mhẹ, rharhi emeni ọ te obọ mhẹ mẹ li ọ laa gwu kee khasẹ vhẹ.¹⁵Ememeni Ita mhẹ Ọ mhuẹ kwu iyẹmhẹ lọ; iyọ, emena mhi rhọ ẹẹ khi ọni Ayẹmhẹ ọ laa te obọ mhẹ rhue ọ gweghyiea khasẹ vhẹ. ¹⁶O kha li zẹlẹ nena, vhavha gwe laa mẹ mhẹ, o kha ke gwe li zẹlẹ vhaa gwe laa mẹ mhẹ.¹⁷Idibo ọli egwho e ke mhila egbe wẹ ogbọ, “See ọ ngme eyẹ ena?” “O kha li zẹlẹ vhavha gwe laa mẹ mhẹ, ọ gwe ẹẹ li, o kha ke gwe li zẹlẹ vhaa gwe laa mẹ mhẹ,’ rharhi khi mhia bhuli oni Ita?” ¹⁸E ke gwe mhila egbe wẹ, “See ọ mẹẹ rhi ona ngme ena, ‘O kha li zẹlẹ’? eyẹ vha yẹsẹ abhi ọ rhi ọli ngme.”¹⁹Abhi Ijesu ọ ke rhọ mẹ khi oni ngme oa kpokpo wẹ idu, ọọ wẹ, “Ona vha ke a mhila egbe vhẹ, ‘khi mhi ẹẹ khi, ‘O kha li zẹlẹ vhavha gwe laa mẹ mhẹ, o kha ke gwe li zẹlẹ vha gwe laa mẹ mhẹ’? ²⁰Egbegbingme mhi gwu khasẹ vhẹ, vha laa kee vyiẹ vha la ọrhọ, ama agbọ ea ke ghẹlẹ; vha laa la ọrhọ ama khi oni ọrhọ vhẹ o la mela oghẹlẹa. ²¹Okwhu o kha to ọkpotso ni ọ laa vyia, rhẹmhi ọa la ọrhọ; ama ọ kha ke vyia ọni ọmọ, rhẹmhi ọ ke a ghẹlẹ ọ vha gwe sato echọ ni ọ mẹ rharhi khi ọ she vyia ọmọ bhẹ vhi agbọ.²²Iyọ vha li laa la ọrhọ ena, ama eyẹẹ gwe laa mẹ egbe; idu vhẹ o laa vọ oghẹlẹ, a vha ke gwe mẹ ọgbọ ni ọ laa myie vhẹ oni oghẹlẹ. ²³Oni ogbẹlẹ vhaa gwe laa mhila mhẹ ogbọ. Egbegbingme, mhi gwu khasẹ vhẹ, ememeni vha laa mhila oni Ita, ọ la rhọ na vhẹ elemhi eva mhẹ. ²⁴O kha rhẹ kyia khi vhaVhaa khyie kpọ rhi eva mhẹ mhila ẹtsẹkẹ; vha mhila, vha laa mhọli ọli ishi ọyọ oghẹlẹ vhẹ o kẹ vọ pfuse.²⁵Ekpita mhi rhọ gwu ingme a khasẹ vhẹ agbọagbọ, ama ẹrhẹghẹ ọa bhẹ ni imha rhọ gwe laa rhi ekpita gwu ingme ke khasẹ vhẹ onochi rhẹmhi ke a maghyiẹ ọlia kee khasẹ vhẹ abhi ọni Ita ọ li la.²⁶Ẹrhẹghẹ ni a ngme na vha laa rhi eva mhẹ mhila, imha ke gwe ẹẹ vhẹ khi mhi laa lema ọni Ita na vhẹ; ²⁷Ọni Ita ọ mhuẹ ighọli vhẹ rharhi khi vhavha mhuẹ ighọli mhẹ li vhavha rhọ lama khi obọ ọni Ita mhi te bhale. ²⁸Obọ Ishinẹgba mhi te bhẹ, mhi she bhẹ vhi ukhomhi ekagbọ; mhi ẹẹ vhẹ, mhi laa vu ukhomhi ekagbọ le mhi bhuli ọni Ita.”²⁹Idibo ọli eẹ li, “Ghe, ghe, rhẹmhi u ke lee gwu khasẹ eyẹ abhi o li laa, u waa ke gwe rhi ekpita gwu ingme a khasẹ eyẹ. ³⁰Avyiena li eyẹ yẹsẹ khi u yẹsẹ ẹtsẹkẹ kwu, o vha kyili oni eyẹ ke gwe rha mhila ẹ ogbọ. Rharhi ona, eyẹ rhọ shi ọ khi obọ Ishinẹgba li u te bhẹ. ³¹Ijesu ọọ wẹ, “Vha she lama shi ọ avyiena?”³²Ghe, ghe, oni ẹrhẹghẹ ọa bhẹ, o she le bhẹẹ, ni vha rhọ laa vẹkwa, ọgbọgbọ ọ na je obhoni ọ mẹ, vha pfi mhẹmhẹ ọgwho shi ayọ. Ama a khi mhẹmhẹ ọgwho rharhi khi ọni Ita ọ nu mhẹ la. ³³Rhẹmhi gwu ena khasẹ vhẹ khi vha kẹ te ikpa mhẹ mhọli ọpfọmhẹ. Ukhomhi ekagbọ ọkpokpomhẹ o la, ama vha mhọli izezudu: mhi she nwu oni agbona le.

Chapter 17

¹Abhi Ijesu ọ ke rhọ ngme eni ingmemhi ena pfuse, ọ yasẹ alo ekẹ ọọ li, “Ita, oni ẹrhẹghẹ o she bhẹ; rhi ikiki ni ọni Ọmyi khi ọni Ọmyi ẹ khi ọ rhi ikiki nẹẹ. ²Abhi u lee li rhi unu nali eyọ obodẹ ọgbọ kwu khi ọ rhi agbọ ẹlẹnagbọagbọ ni eni u rhọ nali kwu.³Ona khi oni agbọ ẹlẹnagbọagbọ: khi e kẹ yẹsẹ, ọni Ishinẹgba ọgwho kpe ni ọ kyili Ishinẹgba ingmaghyie, ali ọni u ghyie ni ọ kyili Ijesu Kiristi. ⁴Mhi rhi ikiki nẹẹ vhi ukhomhi ekagbọ, abhi mhi li gbe akanya nu rhọ na mhẹ pfuse. ⁵Nenaa, Ita, rhi ikiki na mhẹ ma egbe ẹ vhi egbe ali ikiki na mhi nu ẹ mhuẹ neni oni agbọ ona o toekẹle.⁶Mhi rhi eva ẹ khasẹ iọgbọ nu rhọ na mhẹ vhi ukhomhi ekagbọ. Ghyiẹ lu kpọ mhuẹ wẹ; u ke rhẹ wẹ na mhẹ, e she rhi ingmemhi ẹ gbe akanya. ⁷Nenaa e she yẹsẹ khi ẹtsẹkẹ kwu nu rhọ na mhẹ obọ ẹ li e te bhẹ, ⁸Rharhi ingnemhi ẹ nu rhọ na mhẹ mhi she rhẹ wẹ na wẹ. E kpẹsẹ abọ myie wẹ o ga wẹ ẹloe khi ingmaghyie obọ ẹ lẹ mhi te bhẹ, e lama shi ọ khi ghyiẹ lu ghyie mhẹ.⁹Mhi pfi olema na wẹ, ama a khi agbọ kwu mhi pfi olema na ama e nu rhọ na mhẹ, rharhi khi iyẹ le kyia. ¹⁰Ẹtsẹkẹ mhẹ kwu ghyiẹ lu gaa mhuẹ, ẹtsẹkẹ ẹ kwu e kyili iyẹ mhẹ; mhi te vhọ mhọli ikiki. ¹¹ Imha gwe la oni agbona, ama khi wẹwẹ e khyie la oni agbona, mhia bhẹ bhuli ẹ le. Ita ni ọ pfuasẹ, rhi eva ẹ nu rhọ na mhẹ khẹ wẹ khi e kẹ kyili ogwho, abhi eyẹ ghyiẹ eyẹ li kyili ogwho.¹²Abhi mhi rhọ nu wẹ la, eva ẹ lẹ mhi rhẹ khẹ wẹ nu rhọ na mhẹ; mhi khẹ wẹ, aa mẹ ọni ọ pfua vhọ, sẹkẹnẹ ọni omyi epfua, khi emeni e la akẹkẹshekẹ o kẹ tsẹ. ¹³Nenaa mhi she a bhẹ bhuli ẹ le; ama rhẹmhi a ngme eni ingmemhi ena ekẹ agbọ khi e kẹ mhọli oghẹlẹ ni o vọ, ¹⁴Mhi she rhi ingmemhi ẹ na wẹ; agbọ ea bishi elemhi wẹ rharhi ea kyili uwi oni agbọ ona, abhi imha li kyili uwi oni agbọ ona.¹⁵A khi rhẹmhi pfi olema khi u kha wolọ wẹ oni agbọ ona le ama khi u khẹ wẹ obọ oni ọkhọlọ le. ¹⁶kyili uwi oni agbọ ona, abhi imha li kyili uwi oni agbọ ona. ¹⁷wẹ shi ikpọda ni egbe ẹ elemhi ingmaghyie, rharhi khi ingmemhi ẹ ingmaghyie le kyia.¹⁸Ghyiẹ lu ghyie mhẹ bhẹ vhi ukhomhi ekagbọ, mhẹmhẹ mhi she ke gwe li ghyie wẹ je oni ukhomhi ekagbọ. ¹⁹wẹwẹ lẹ mhi te je egbe mhẹ abọa nẹẹ vhi elemhi ingmaghyie.²⁰A khi ena lọgwho mhi pfi olema na, ama li shi eni e laa lama shi mhẹ vhọ te ikpa ingmemhi wẹ. ²¹Khi e kẹ kyili ogwho, abhi ghyiẹ, ita, u li la elemhi mhẹ, mhi li la elemhi ẹ. Mhi pfi olema khi wẹwẹ e li la elemhi eyẹ khi agbọ e kẹ lama shi ọ khi ghyiẹ lu ghyie mhẹ.²²Ikiki ni u rhọ na mhẹ mhi she li rh ọli na wẹ, khi e kẹ kyili ogwho, abhi eyẹ ghyiẹ eyẹ li kyili ogwho. ²³Mhẹmhẹ mhi elemhi wẹ, ghyiẹ u la elemhi mhẹ, khi egbe gba na wẹ pfuse elemhi ogwho; khi agbọ e kẹ yẹsẹ khi ghyiẹ lu ghyie mhẹ, u mhuẹ ighọli wẹ, abhi u li mhuẹ ighọli mhẹ.²⁴Ita, emeni u rhọ na mhẹ, o gwhẹ mhẹ khi asha na mhi laa la khi e nu mhẹ la ayọ khi e kẹ mẹ ikiki mhẹ, ni u rha mhẹ: rharhi ituekẹkele agbọ lu te mhọli ighọli mhẹ.²⁵Ita ni ọ gwabha gbe, agbọ e vha yẹsẹ ẹ, ama mhẹmhẹ mhi yẹsẹ ẹ; ena e li yẹsẹ khi ghyiẹ lu ghyie mhẹ, ²⁶Mhi she rhi eva ẹ khasẹ wẹ, rhẹmhi rhọ khasẹ wẹ khi ighọli ni u mhuẹ na mhẹ khi o li la wẹ egbe.”

Chapter 18

¹Ijesu ọ ke ngme eni ingme ena pfuse, lẹ ali idibo ọli e da uchokẹ Ikidrọ, ogba o la ayọ ni e lo. ²Ijudasi ni ọ lẹẹ rhọ dẹẹ, ọ li yẹsẹ ayọ, rharhi Ijesu ọ nwemaa rhi idibo ọli mhọ obọ ẹẹ je ayọ ẹrhẹghẹ kwu. ³Ijudasi, ọ ke wolọ ichoja ni e te obọ eni e kpeda ugamhi ali Ifarisisi bhẹ, e chini itsua okwhẹ, ali ikpa ali itọchi bhẹ vhi ayọ.⁴Ọni Ijesu, ni ọ yẹsẹ emeni a lẹẹ mẹ, ọ chi je odalo ọ mhila wẹ “Ọgwho vhaa nono?” ⁵Eẹ li, “Ijesu ọnyi Inazarẹti.” Ijesu ọọ wẹ, “Ghee, mhẹ” Ijudasi ni ọ rhọ dẹe, ọọ li nu eni ichoja mugha ayọ.⁶Abhi ọ ke rhọ ẹẹ li ghee mhẹ, e tsutsu e de je ekẹ. ⁷Ọ gwe mhila wẹ utozeva, mhi ẹẹ vhẹ ọgwho vhẹ khi vha nono?” E gwe eẹ li, “Ijesu ọnyi Inazarẹti.”⁸Ijesu ọọ li, “Mhi she ẹẹ vhẹ khi mhẹmhẹ khi ọnaa; o kha kyia khi mhẹmhẹ vhaa nono vha li ẹẹ li eni e kpọẹ khi e vu.” ⁹Rhẹmhi a mẹ ena khi akẹkẹshekhẹ o kẹ tsẹ ni ọọ li, “Eni u rhọ na mhẹ aa mẹ ọni ọ wa vhọa.¹⁰Isamọni Ipitẹ, ni ọ mhọli ọfẹdo, ọ ji ọli lasele ni ọ rhọ rhọ bẹ ọgamhẹ ọni ọ kpeda ugamhi esọ obitaa. Ọni ọgamhẹ lẹẹ lu Imakọsi. ¹¹Ọọ li Ipitẹ, “Rhi ọfẹdo pfi lo upfiapfia ọli. ukolo ni ita mhẹ ọ rhọ na mhẹ, imhẹ mhi te vhọ daa?¹²Eni ichoja ali eni ea mhasẹ ni Ijusi, e fali Ijesu. ¹³ E kyiatsolo rhi ọli bhuli Anasi, rharhi lẹ khi ọgọ Ikafasi, ni ọ kyili ọni ọ kpeda ugamhi oni ukpe. ¹⁴Ikafasi lọ rhi ẹgbhẹ ni Ijusi khi ukwhumhogwho ọ nwemaa gwhua ni iọgbọ.¹⁵Isamọni Ipitẹ ọ rhọ khali Ijesu, ali odibo ọli ọvhese, ọni ọ kpeda ugamhi ọọ yẹsẹ ọni odibo ọli ni a ngme na, ọọ li nu Ijesu lo oni owa ẹzọ ọni ọ kpeda ugamhi; ¹⁶Ipitẹ ọ mugha elase obunodẹ. Iyọ ọni odibo ọli ni ọ kpọẹ, ni ọni ọ kpeda ugamhi ọ yẹsẹ eyọ, ọọ je elase a nu ọni ọkpotso ni ọ khẹ odẹ ngme ni ọ ke chigbe rhue Ipitẹ lo owa.¹⁷Ọni ọkpotso ni ọ khẹ ode ọọ li Ipitẹ, “U waa she li kyili ukwhumhọgwho eni idibo ọni ọmọse ọna?” Ọọ li, “A khi mhẹmhẹ.” ¹⁸Eni egamhẹ ali eni ea mhasẹ li e gaa mhugha ayọ; e pfi avu erhẹ shi ayọ, rharhi khi ulili oo gbe, ee khase eni erhẹ, Ipitẹ ọ li nu wẹ la ayọ, ọ tomugha li khase eni erhẹ.¹⁹Ọni ọ kpeda ugamhi ọ kẹ mhila ljesu ogbọ obodẹ eni idiboi ọli ali owena ni ọọ wena iọgbọ. ²⁰Ijesu ọọ li, “Mhi she ngme gboo khasẹ agbọ kwu; ẹrhẹghẹ kwu lẹ mhi rhọ la owuka ẹẹ wena iọgbọ ni Ijusi e legba. Imha mhuẹ emena mhi ngme shi ogbhagbha. ²¹U ke le lia mhila mhẹ? Mhila agbọ ni ee sokwu emena mhi ngme. Wẹwẹ le yẹsẹ emena mhi ngme.”²²Abhi Ijesu ọ ke rhọ li na sọ vhọ, ukhumhọgwho elemhi eni ea mhasẹ ọ rhi obọ rhi ẹtsẹkẹ li ọ, ọọ li, “Iyọ lu kha li sọ ọni ọ kpeda ugamhi vhọ?” ²³Ijesu ọọ li, “O kha kyia khi onobe mhi ngme, ngme ọ lase. Ama o kha ke kyia khi ingmaghyie mhi ngme, elọ u ke rhi ẹtsẹkẹ li mhẹ ashi?” ²⁴Annasi ọ ke fali Ijesu rhue ghyi Ikẹfasi ni ọ kpeda ugamhi.²⁵Oni ẹrhẹghẹ ona Isamọni Ipitẹ ọ tomhagha ẹẹ khase erhẹ. Eni iọgbọ eẹ li, “U waa kyili ukwhumhọgwho eni idibo ọ?” Ọ cha ọọ li obho.” ²⁶Elemhi eni egamhẹ ọni ọ kpeda ugamhi, ni ọ kyili inyọgwho ọni Ipitẹ ọ ke khyi esọa, ọọ li, “Imhẹẹ mẹ khi u nu ọli la vhi oni ogba oyọ?” ²⁷Ipitẹ ọ gwe cha, ayayayọ ọkpa ọ gbhiẹghẹ.²⁸Ee ke te obọ Ikẹfasi rhue Ijesu je okwugbe Iromasi ni Igọvinọ ọ la. eni iọgbọ ea rhọ khẹ wẹ lo oni okwugbe Iromasi ni Igọvinọ ọ la khi e ke kyili eni ea pfuasẹ khi e kẹ le emenale oni aliukpe idọsẹalẹ. ²⁹Ipaleti ọ ke je elase ọọ wẹ, “Ushi elọ vha rha nwu ọni ọmọse ọna?” ³⁰Eẹ li, “O kha kyia khi ọni ọmọse ọna khi ọa kyili ọni ọ khọlọ lọ, eyẹ a kha nwu ọni ọmọse ọna ghyi ẹ.³¹Ipaleti ọ ke ẹẹ wẹ, vha te egbe vhẹ rhue ọ, khi vha rhi ishi vhẹ gwu ọli ezọ.” Eni Ijusi eẹ li, “Ushi o vha ngme khi eyẹ gbe ọgbọa.” ³²Rhẹmhi e ngme ona khi ingmemhi Ijesu o kẹ tsẹ, obodẹ uvhali egwhi ni ọ lẹẹ gwhu.³³34 Ipaleti ọ gwe liegbe lo okwugbe Iromasi ni Igọvinọ ọ la a nyalu Ijesu; ọọ li, “Ghyiẹ khi oghyie Ijusi?” ³⁴Ijesu ọọ li, “Uwi obọ ẹ waa mhila mhẹ ena, abhi khi iọgbọ li e ghyiẹ khi u kaa mhila mhẹ bhẹ?” ³⁵Ipaleti ọọ li, Imha kyili ọnyi Iju, la khi mhi kyilaa? Evholi ẹ ali eni e kpeda ugamhi li e nwu ẹ ghyi mhẹ; elọ u li?”³⁶Ijesu ọọ li, “Eghyiele mhẹ o vha kyili uwi oni agbona. O kha kyia khi eghyiele mhẹ o kyili uwi oni agbona lọ, egamhẹ mhẹ e kha khọli khi a ke nwu mhẹ ni Ijusi. ingmaghyie eghyiele mhẹ o vha te oni agbona bhẹ.” ³⁷Iyọ Ipaleti ọ ke ẹẹ li, “Ọghyie lu ke kyia shiọ?” Ijesu ọọ li, “Ghyiẹ wẹ khi oghyie mhi kyia eyọ. Ona li o zẹ na rhọ vyia mhẹ, abagwhoyọ ona li o zẹ na mhi rhọ bhẹ vhi ekagbọ khi mhi myie ọtsẹ shi oni ingmaghyie. Eni e kyili uwi ingmaghyie li e rhi esọ ashi mhẹ ekẹ.”³⁸Ipaleti ọọ li, “Elọ khi ingmaghyie?” abhi ọ ke rhọ ngme ona pfuse, ọ gwe liegbe je elase bhuli eni Ijusi ni ọ rhọ ẹẹ wẹ, “Imha mẹ ọni ọmọse ona ingme igyiaguda vhi egbe. ³⁹Ama vha yẹsẹ khi vha mhọli ushi khi mhi laa wolọ ukwhumọgwho abọa ẹrhẹghẹ aliukpe idọsẹalẹ. Vha nono khi mhi wolọ oghyie Ijusi abọa?” ⁴⁰E ke gwe sọọse ni e rhọ ẹẹ li, “A khi ọni ọmọse ọna, ama Ibarabasi,” ọni Ibarabasi agyaguda li ọ kyia.

Chapter 19

¹Ipaleti ọ nwu Ijesu vu khi a rhi ite gbe ọ. ²ichoja e do arhu igba e rhọ gwese Ijesu ukhomhi, e rhi awulu atuekẹ ni oo bishi sọ ọli. ³Ee bhẹ bhuli ọli le eẹ li, “moo, oghyie Ijusi!” e rhi abọ ẹẹ lase ọli esọ.⁴Ipaleti ọ gwe lo elase bhuli eni iọgbọ ọọ wẹ, ‘‘vha ghee, mhi rhue ọni ọmọse a lase ghyi vhẹ khi vha rhọ yẹsẹ khi imha mẹ ọli iluemhi vhi egbe.” ⁵Ijesu ọ ke lasele; ọ gwese arhu igba ali awulu atuekẹ ni oo bishi. Ipaleti ọọ wẹ “Vha ghee ọni ọmọse!” ⁶eni e kpeda ugamhi ali eni ea mhasẹ e ke rhọ mẹ Ijesu, e sọọse eẹ li, “A tanọmanọ, a tanọmanọ!” Ipaleti ọọ li, vha te egbe vhẹ rhue ọli a gbea, rharhi khi imha mẹ oli iluemhi vhi egbe.”⁷ Eni Ijusi e ke eẹ li Ipaleti, “Eyẹ mhọli ushi, oni ushi o she nwu ọli, ọ kyili emeni a kha gbea rharhi ọ rhi egbe ọ kyili Omyi Ishinẹgba.” ⁸Abhi Ipaleti ọ ke rhọ suọ emeni ee ngme, ulishi o nwu ọli onaghyie, onaghyie. ⁹Ọ gwe lo oni owa ẹzọ ọọ li Ijesu, ‘Obho u mẹẹ khi u te bhẹ?” Ama, Ijesu ọ vha sọ vhọ.¹⁰Ipaleti ọọ li, “U waa gwe a sọ mhẹ vhọ? la khi u waa li yẹsẹ khi mhi mhọli izemhi na mhi rhaa li ẹẹ li khi a wolọ ẹ abọa ọa liyọ mhi ẹẹ li a tanọ ẹ manọ?” ¹¹Ijesu ọọ li, “U waa mhọli izemhi obodẹ mhẹ sẹkẹnẹ khi rhẹmhi a rhọ te aleghyhie oweda rhi oni izemhi nẹẹ. Ama khi ọgbọ ni ọ rhẹ mhẹ na vhẹ lọ mhọli ingmobe ni o fu nẹẹ.”¹²Rharhi abhi ọ li sọ vhọ, Ipaleti ọọ dua abhi ọọ li wolọ ọli abọa, ama eni Ijusi e khyiele sọse tsumhi, “U kha wolọ ọni ọmọse ona abọa, u waa kyili ukpokyyia Isiza; Ọni ọ lu egbe ọli oghyie rhẹmhi ọ zẹ okwhẹ kpẹsẹ Isiza.” ¹³Abhi Ipaleti ọ ke rhọ suọ abhi e lii ngme, ọ rhue Ijesu lasele ọa shitọ utekwu igwẹzọ asha ni a lu ẹtẹtẹ ẹzọ.¹⁴O kyili ogbẹlẹ ni a rhẹẹ nwunegbe shi oni aliukpe idọsẹalẹ, ẹrhẹghẹ ọkwulọkwu esesa. Ipaleti ọọ li Ijusi, “Vha ghee oghyie vhẹ!” ¹⁵E sọse gbalala, vha rhue ọ vu, vha rhue ọ vu; vha tanamanọ!” Ipaleti ọọ wẹ, vha lama khi mhi tanọ oghyie vhẹ manọ?” Ọni ọ kpeda ugamhi ọọ li, “Eyẹ vha mhọli oghyie ọvhese sẹkẹnẹ Isiza.” ¹⁶ Ipaleti ọ ke rhọ ji Ijesu abọa na wẹ khi e rhọ tanọmanọ.¹⁷Ayọ li e te nwu Ijesu vu je elase, nI ọ rha te egbe ọli a tsua oni ọgbagala, ẹẹ je asha nẹẹ lu ukhomhilimhi, ni Iburu e lu Igogotha. ¹⁸Ee le tanọ Ijesu manọ, ali emọse ava, ọgwho obita ọvhese ọgobọ, Ijesu ọ la wẹ vhi iteteva.¹⁹Ipaleti ọọ kẹkẹ shi ukhẹkhẹmhi orhẹ tama ukomhi oni ọgbagala: ‘’IJESU INAZARẸTI, ỌNI OGHYIE IJUSI’’. ²⁰Ebubu iọgbọ Ijusi e lẹẹ zẹ ọ rharhi khi asha ni a tanọ Ijesu manọ o chi mama elemhi ẹvhue. Unu Iburu ali Ilati ali Igiriki li a rhọ kẹkẹ oni ishẹfẹ.²¹Ọni ọ kpeda ugamhi ni ọ kyili uwi Ijusi ọọ li Ipaleti, “Imhẹ kẹkẹ, ‘Oghyie Ijusi, ama lee kẹkẹ khi, ọọ khi ‘Mhẹmhẹ khi oghyie Ijusi.’ ²² Ipaleti ọọ li, ”Emena mhi kẹkẹ mhi she kẹkẹ ọ nee.²³Abhi eni ichoja e ke rhọ tanọ Ijesu manọ pfuse, e rhue awulu atuekẹ ọli e kemhi ọli shi asha ene, eni ichoja ane e rhue opfọ ogwho, gwho, gwho, ali oni awulu. Oni awulu o vha mhuẹ abọ, rhẹmhi apfi shi ọ te oleda apfishi ekẹ. ²⁴E ke eẹ li egbe, “Imhẹ li eyẹ kyiọlọ lia, onochi eyẹ pfi etsẹ shi ọ khi eyẹ mẹ uwi ọni o laa kyila.” Rhẹmhi a mẹ ona khi akẹkẹshekẹ o kẹ tsẹ ni ọọ li, “Rhẹmhi e kemhi awulu atuekẹ mhẹ, e pfi etsẹ shi awulu okeke mhẹ.”²⁵Akanya ni eni ichoja e gbe khi ona. Inyọ Ijesu ali inyọgwho inyọ ọli ni ọkpotso ali Imeli ni ugwhẹ Ikilopasi ali Imeli Imadalini e nu ọgbagala Ijesu tomugha. ²⁶Abhi Ijesu ọ ke rhọ mẹ inyọ ọ ali ọni gbe akanya rhẹ khali ọli ni ọ nwemaa mhọli ighọli ee mugha egbọayọ, ọọ li inyọ ọli, “kpotso, ghee, omyi ẹ khi ọna!” ²⁷Ọ ke lialo bhuli ọni odibo ọli, ọọ li ghee, inyọ ẹ khi ọna!” Ayọ li ọni odibo ọli ọ te rhue inyọ Ijesu je apfẹ ọli.²⁸Abhi a ke rhọ gaa mẹ ena pfuse, rharhi khi ọ yẹsẹ khi lẹ she gbe eni ikanya pfuse, khi lẹ rhọ rhi akẹkẹshekẹ tsẹ ọọ li, “O kyiamẹ ọa gbe mhẹ. ²⁹Agege onyọ o la ayọ, e pfuẹ isoso kwu ọ e sọ ugwuagha vhọ rhọ shi ọ vhi unu. ³⁰Ijesu ọ ke rhọ tsu unu, ọọ li, “Opfoo.” ọ nyẹsẹ ukhomhi ọ yẹmhẹ ayẹmhẹ ikposhimhi.³¹O kyili ogbẹlẹ ni a rhọ nwunegbe shi oni aliukpe, khi eni ilimhi nI a gboloa khI e ke la ukhomhi ọgbagala ni ogbo gbe nI o kyili ogbẹlẹ ivhiẹmhia, rharhi khi oni ogbẹlẹ o kyili ogbẹlẹ ni o nwemaa vọ ẹloe, eni Ijusi eẹ li Ipaleti khi a gwhọghọ wẹ awẹ, khi a rhọ wolọ wẹ ọgbagala kpẹale. ³²Eni ichoja e bhẹ ea gwhọghọ ọni ikyiatsolo awẹ, ali ọni ọzava ni a tanọmanọ ma Ijesu egbe. ³³Abhi e ke rhọ rhamhi Ijesu egbe, e bhale a vhẹ khi ọ she kpọ lee gwhu, e vha ke gwe gwhọghọ ọli awe.³⁴Ama achoja ọgwho ọ rhi ochi tali vhi epfẹlemhi, ayayayọ ọlia ali amẹ e kwu lasele. ³⁵Ọni ọ mẹ ona ọ pfi ọtsẹ shi vhọ khi ingmaghyie lọ. Ọ yẹsẹ ingmaghyie li o kyia khi vha kẹ lama shi ọ.³⁶Rhẹmhi a gaa mẹ ena kwu khi emena kẹkẹ shi ekẹ e kẹ tsẹ, “khi aa mẹ ugwa ọli ni o gwhọghọa.” ³⁷Iyọ, akẹkẹshekẹ ovhese oo ngme, ọọ li, “E la laa bino ọni e rhi ochi tali.”³⁹ Abhi ena e ke rhọ dọsẹ, Ijosẹfu ọnyi Arimatẹya rharhi ọọ kpọ li rhẹ khẹ Ijesu, ama rhẹmhi ọ bẹna rharhi ulishi eni Ijusi, lọ ke a mhila Ipaleti khi lẹ tsua oni olimhi Ijesu vu. Ipleti ọọ rhi imasha nali ni ọ rha tsua oni olimhi Ijesu vu. ³⁸ Inekodemọsi ọ li bhẹ, ọni ọ ke kpọ bhuli Ijesu le ẹliyọsẹ eyọ. Ọ tsua akpulu itulale ali ivyiẹmhi ni e khọ rhamhi ufuabọ ikhọmhi ikpulu isimete eva.⁴⁰E tsua olimhi Ijesu e rhi ode ọlilẹ kwhuli ọli e kwhu itulale shi ọ vhi egbe abhi ushi Ijusi o ngme khi a li rhi iọgbọ ẹẹ tọ. ⁴¹Asha ni a tanọ ọli manọ ogba o la ayọ; elemhi oni ogba uji ni a vha khyie kpọ rhi ọgbọ tọ gwhe o la ayọ. ⁴²Rharhi khi o kyili ogbẹlẹ ni Ijusi e rhẹẹ nwuegbe shi oni aliukpe oni uji o gwe chi mama ayọ, li e rhọ rhi Ijesu a tọ ayọ.

Chapter 20

¹Utsutsu ogbeẹ ogbẹlẹ ikyatsolo elemhi uka; Imeli Imadalini ọ je uji ni ọ rhọ tọ, ọ bhale a vhẹ kha she gheghe oni ẹchiẹ odea. ²Ọọ na a gwu ni Isamọni Ipitẹ ali odibo Ijesu ni ọ nwemaa mhọli ighọli, ọọ wẹ, “A she tsua olimhi Ọnọmhọli vhi uji vu, eyẹ vha yẹsẹ obhoni a tsua ọli jee.”³Iptẹ ali idobo ọli e vu. e je oni uji. ⁴E gaa nanọ ẹẹ lẹ; ọni ọ odibo ọli ni ọ kpọẹ lọ ke kpọ kpalo ni Ipitẹ rhamhi oni uji. ⁵Ọ mugha ọọ bino elemhi ọ; ọ mẹ oni ode ọlilẹ vhi ayọ ni a rhọ kwhuli ọ, ama ọ vha ke lo elemhi ọni uji nee. Isamọni Ipitẹ ọ ke rhamhi ayọ lọ ke kpọ lo oni uji. Ọ mẹ oni ode ọlilẹ na rhọ kwhuli ọli vhi ayọ.⁶Isamọni Ipitẹ ọ ke rhamhi ayọ lọ ke kpọ lo oni uji. Ọ mẹ oni ode ọlilẹ na rhọ kwhuli ọli vhi ayọ. ⁷ali ode ni a rhọ kpẹsẹ ọli ukhomhi. O vha la asha ni oni ode ni a rhọ kwhuli ọli o la ama rhẹmhi o te egbe ọli ghẹghẹ je ikpali.⁸Ọni ọ odibo ọli ni ọ kpọẹ ọ li lo oni uji; ọni ọ kyiatsolo lo oni uji; ọọ mẹ ọ lama shi ọ. ⁹Rharhi apfishi oni ẹrhẹghẹ oyọ e vha khyie kpọ yẹsẹ emeni a kẹkẹ shi ekẹ khi Ijesu ọ nwemaa te egwhuli vule. ¹⁰Ayọ ll idibo ọli e ke tee je apfẹ wẹ.¹¹Na rha ngme na, Imeli ọ lee tomugha elase vyiẹ; ọ kha vyiẹ, ọ ke bino oni uji. ¹²Ọọ ke Mẹ ẹghyiukọ ikwhumhi ava khi esọ ede ọpfopfo dena shitọ, ọgwho ọ shitọ obhoni o kpeda ọni ọ kpọẹ ọ shitọ olọkhẹ, asha ni a rhi olimhi Ijesu shi. ¹³Eẹ li, “kpotso, elọ u vyiẹ a shi?” Ọọ wẹ, “Rharhi a she tsua olimhi Ọnọmhọli vu imha yẹsẹ obhoni e tsua jee.”¹⁴Abhi ọ ke rhọ ngme ena, ọ ke nwu egbe lieliẹ ọ mẹ khi Ijesu ọ mugha ayọ, ama khi ọ vha yẹsẹ khi Ijesu lọ. ¹⁵Ijesu ọọ li, “Kpotso, see u ke lia vyiẹ? ọgwho waa nono?” Ọọ khọkhọ khi ọni ọ la ogba ẹẹ gbe akaya lọ, ọọ li, “Ọga, o kha kyia khi ghyiẹ lu tsua oni olimhi ayọ, gwu khasẹ mhẹ asha ni u tsua ọli a pfishi, khi mhi kaa tsua.¹⁶Ijesu ọọ li, Meli,” ọ pfi alo o shimhi, ọ rhi ẹvhue Arameki nu ọli ngme, “Raboni,” emeni o ngme lẹ khi “Ọwẹnagbọ” ¹⁷Ijesu ọọ li, “Imhẹ, rhi obọ chi mhẹ, rharhi imha shele bhuli ọni Ita nee; ama kee bhuli inyọgwho mhẹ wẹwẹ khi mhi laa shele bhuli Ita mhẹ ali Ita vhẹ, ni ọ kyili Ishnẹgba mhẹ ali Ishinẹgba vhẹ.” ¹⁸Imeli Imadalini ọ vu ni ọ rha gwu khasẹ idibo ọli, “Mhi she mẹ Ọnọmhọli,” khi emeni ọ gaa ngme kwu khi ena.¹⁹Abhi ogbode o ke rhẹẹ le, oni ogbẹlẹ, o kyili ogbẹlẹ ikyiatsolo vhi elemhi uka, ni idibo ọli e ke rhọ gwese edẹ rharhi ulishi Ijusi, Ijesu ọ bhale a tomugha wẹ iteteva ọọ wẹ, ²⁰“Ọpfọmhẹ o kyili uwẹ vhẹ. Ọ ke ngme wẹ yọ pfuse, ọ rhi abọ ọli ali igwepfẹ khasẹ wẹ. abhi idibo ọli e ke rhọ mẹ Ọnọmhọli , egbe ee nwu wẹ.²¹Ijesu ọọ gwe ẹẹ wẹ, “Ọpfọmhẹ o nu vhẹ la. ²²Abhi ọni Ita ọ li ghyie mhẹ iyọ mhi lia ghyie vhẹ ena.” Ijesu ọ ke ngme ona pfuse, ọ yẹmhẹ kwu wẹ ọọ wẹ, “Vha myie Ayẹmhẹ ni o Pfuasẹ. ²³Ọni vha laa gbe ingmobe kwa na, a la laa gbe kwa nali; ọni vhavha sheda gbe kwa na a vha laa gbe kwa nali.”²⁴Itọmọsi, ukwhumhọ eni ogbe ali ava, ni ẹẹ lu Ididimọsi (itsema), ni ọ vha nu wẹ la ayọ ni Ijesu ọ rhọ nono wẹ bhẹ. ²⁵ Eni idibo ọli ni e kpọẹ li e ke gwu khasẹ ọli idegbe, “Eyẹ she mẹ Ọnọmhọli, “ Ọọ li, “Sẹkẹnẹ khi rhẹmhi mẹ asha ni a tanọ ekpẹ shi ọli vhi abọ mhi gaa sọ ọli ukpobọ vhọ, mhi gwe sọ ọli ukpobọ asha ni a ta ọli ochi igwepfẹ, imha lama shi vhọ.”²⁶Ugbẹlẹ ozele, eni idibo ọli e gwe la elemhi owa, Itọmọsi ọ li la ayọ oni ogbẹlẹ. Abhi a li gwese ede eyọ, iyọ li Ijesu ọ li bhale a tomugha wẹ vhi iteteva, ọọ wẹ, “Ọpfọmhẹ o nu vhẹ la.” ²⁷Ọ ke ẹẹ li Itọmọsi, “Sọ mhẹ ukpobọ vhi ana, u bino mhẹ abọ; sọ mhẹ obọ vhi ana, u rhi obọ rhamhi mhẹ vhi ana, u sọ mhẹ lẹ vhi igwepfẹ; imhẹ gwe kyili ọni ọ vha mhọli irhọshiọ, ama lama shiọ.”²⁸Itọmọsi ọọ li, “Ọnọmhọli ali Ishinẹgba mhẹ “ ²⁹Ijesu ọọ li, “Rharhi khi u ke mẹ mhẹ, li u ke rhọ chigbe lama shi vhọ ena. Ivhọsẹna lẹ khi uwi ọni ọ vha mẹ neni ọ lama shiọ.”³⁰Ijesu ọ gwe gbe inyalọa niebu evhese ukpẹloe idibo ọli ni a vha kẹkẹ shi oni ebe ona’; ³¹Ama rhẹmhi a kẹkẹ ena khi u kẹ lama khi Ijesu lẹ khi Ikiristi, ni Omyi Ishinẹgba, khi abhi u ke li la lama shiọ, u ke laa mhọli inyele elemhi eva ọli.

Chapter 21

¹Abhi ena kwu e ke rhọ dọsẹ a lẹ ena Ijesu ọ gwe a rhi egbe ọli khasẹ idibo ọli vhi okẹ Itiberiasi; ina li ọ li rhi egbe ọli khasẹ: ²Isamọni Ipitẹ ali Itọmọsi Ididimọsi (itsema) ali Inataniẹli ni ọ kyili ọnyi Ikena ni ẹ Igalili ali imyi Izẹbẹdẹ ikwhumhi ava ali idibo Ijesu ava evhese li ee gaa la ayọ. ³Ipitẹ ọọ wẹ, “Mhi liegbe la kee gbe ifẹ.” Eẹ li, eyẹ lia yee.” Li e rhọ danọ kwulo ọkọ ni e rhọ lẹẹ gbe ifẹ, ama oni ẹliyọsẹ oyọ kwu e vha mẹ apfẹ nwu pee.⁴Ogbe o ke lẹẹ gbe, Ijesu ọ mugha ukhomhi ekhashẹ, ama khi idibo ọli e vha yẹsẹ khi Ijesu lọ. ⁵Ijesu ọọ wẹ, “Inọghọdọ emọse, vhavha mhọli emeni vha lee?” Eẹ li obhoo.” ⁶Ọọ wẹ, “Vha pfi aga lo obọ obita oni ọkọ, vha laa mẹ ẹtsẹkẹ nwuno.”E ke pfi aga lo oni okẹ, eni e nwuno e vha dobẹẹ tsua wẹ lasele rharhi khi eni ipfẹ e maa bu.⁷Ọni odiboi ọli ni Ijesu ọ nwumaa mhọli ighọli, ọọ li Ipitẹ, “Ọnọmhọli khi ọna,” abhi Ipitẹ ọ ke rhọ suọ khi ẹẹ khi ọnọmhọli lọ, ọ nyanya rhi awulu sọ rharhi ede na vyiẹnẹvyiẹnẹ lọ kpọ sọ, lọ rhọ da pfilo okẹ. ⁸Eni idibo ọli ni e kpọẹ e lono elemhi oni ọkọ rharhi khi e vha kpọ nuẹ shi igbogbo, rhẹmhi o liabhi imali ogwho, li e rhọ ẹẹ chi oni aga vhi okẹ lasele ni o vọ ipfẹ. ⁹Abhi e ke rhọ chi ọli lasele e mẹ inyamhi erhẹ khi a rhi afẹ nya vhọ, ali ukphakpha.¹⁰Ijesu ọọ wẹ, “Vha te eni ifẹ ni vha nwunono eyọ rhọ bhẹ.” ¹¹Isamoni Ipitẹ lọ ke shele bhui wẹ a nu wẹ chi ọli bhẹ vhi eso igbogbo, rhẹmhi o vọ ifẹ, ikpamhi ishila le vha la egbhọ elele; e gaa bu ama oni aga o vha khyiọlọa.¹²Ijesu ọọ wẹ, “Vha bhale a le emenale ẹlẹvyiogbe. a vha mẹ odibo ọli ni ọ jilẹ mhila li, “Ogwho u kyia” e yẹsẹ khi Ọnọmhọli lọ. ¹³Ijesu ọ bhale a rhue oni ukphakpha, ọ rhi ọli na wẹ, ali oni afẹ. ¹⁴Utozesẹ khi ona ni Ijesu ọ rhi egbe ọli khasẹ ni ọ rhọ te egwhuli vule ena.¹⁵Abhi e ke rhọ le emenale ẹlẹuvyiogbe pfuse, Ijesu ọọ li Isamọni Ipitẹ, ni omyi Ijọni, u mhọli ighọli mhẹ dala ena?” Ipitẹ ọọ li, ‘’Ee’’ Ọnọmhọli u yẹsẹ khi mhi mhọli ighọli ẹ. “Ijesu ọọ li, “Rhi emenale ni isumha mhẹ le” ¹⁶Ijesu ọ gwe mhila ọli utozeva, “Isamọni, omyi Ijọni, wẹ khi u mhọli ighọli mhẹ dala ena?” Ipitẹ ọọ li, ‘’Ee’’ Ọnọmhọli; “U yẹsẹ khi mhi mhọli ighọli ẹ.”Ijesu ọọ li, “Rhi emenale ni isumha mhẹ le.”¹⁷Ọ gwe mhilali utozesẹ, Isamọni omyi Ijọni u mhọli ighọli mhẹ?” oni ingme oo ke khekhe Ipitẹ egbea rharhi khi Ijesu ọ mhila li itesẹ, “U mhọli ighọli mhẹ?” Ọ ke sọ vhọ, “Ọnọmhọli, u yẹsẹ ẹtsẹkẹ kwu, u yẹsẹ khi mhi mhọli ighọli ẹ.” Ijesu ọ ke ẹẹ li rhi emenale ni isumha mhẹ le. ¹⁸Egbegbingme mhi gwu khasẹ vhẹ, abhi u rhọ kyili ọnọghọdọ, ghyiẹ lọgwho li u sọnọ ede, u jee obhoni o ghọli ẹ; ama u kha ke kyili ọkyiọjọ, rhẹmhi u ke a nise obọa ọgbọ ọvhese ọ nwu ẹ obọ, ọ sọnọ ẹ ede ọ rhi ẹẹ je obhoni ọ vha ghọli ẹ.¹⁹Irẹmhi Ijesu ọ ngme ena khi lẹ rhọ khasẹ uvhali egwhi ni Ipitẹ ọ lẹẹ gwhu khi o kẹ rhi eghọghọ ni Ishinẹgba. Ijesu ọ ke ngme ona pfuse, ọọ li Ipitẹ, “ Rhọ khẹ mhẹ.”²⁰Ipitẹ ọ ke pfi alo oshimhi ọ mẹ khi ọni odibo Ijesu ni ọ mhọli ighọli, khi ọ rhẹ khẹ wẹwẹ lẹ khi ọni odibo ọli ni ọ kee de vhesẹshi Ijesu vhi egbe ogbẹlẹ ni e lẹẹ le emenale ikposhimhi ni ọ li, Ọnọmhọli, “Ọgwho ọ la rhẹ dẹẹ?” ²¹Abhi Ipitẹ ọ ke rhọ mẹ ọ, ọọ li Ijesu, “Ọnọmhọli, see ọni ọmọse ọna ọ ke laa li?”²²Ijesu ọọ li, “O kha rhẹ ghọli mhẹ khi mhi ẹẹ li khi ọ mugha nee apfishi na mhi rhaa bhẹ, mhi ghyi ẹgbeoli vhẹ ni o la vhọ? Rhọ khẹ mhẹ,” ²³Abhi ọ ke rhọ ngme ona oo ga iteteva eni inyọgwho ni e gaa myie suọ, khi ẹẹ khi ọni odibo ọli ọyọ, khi ọ vha laa gwhu. Ama Ijesu ọ vha ẹẹ khi ọ vha laa gwhu. Ama ọọ khi o kha ghọli lẹ khi rhẹmhi lia li ẹẹ khi ọ mugha khẹ lẹ apfishi ni lẹẹ rhọ laa bhẹ, oni ogwho o de vhẹ?”²⁴Mhẹmhẹ Ijọni, mhẹmhẹ khi ọni ọ odib ọli ni ọ myie ọtsẹ shi eni ẹtsẹkẹ ena kwu, ni ọ kẹkẹ wẹ shi ekẹ. Eyẹ yẹsẹ khi ọtse na mhi myie khi ingmagyhie lọ. ²⁵Ijesu ọ gbe ikhanya nebu evhese ni a vha kẹkẹ shi ekẹ, a kha ẹẹ li khi a kẹkẹ wẹ shi ekẹ lọ, oni agbona kwu o vha kha lọsẹ eni ebe ni a kha kẹkẹ wẹ shi.

Acts

Chapter 1

¹na mhi kpọ kẹkẹ, Itiofilọsi, ọ rhi eyẹ khasẹ emeni Ijesu ọ gaa ẹẹ khyiẹlẹ ali emeni ọọ wẹna, ²Apfishi ogbẹlẹ ni a rhue ọli shele je idane. Ọ she te ikpa Ayẹmhẹ ni o Pfuasẹ shi ushi ni eni ighyiusomhi ni ọ zẹ neni a mẹ ena. ³Abhi ọ rhọ mẹ ẹchọ pfuse, ọọ rhọ te odẹ nebu rhi egbe ọli khasẹ wẹ. Ẹlẹ egbhọ eva li ọ rhi egbe ọli khasẹ wẹ, ọ gwu ingmemhi Ishinẹgba obodẹ aleghyie khasẹ wẹ.⁴Abhi ọ rhọ nyalu wẹ koko gba, ọọ ngme khasẹ wẹ khi imhẹli e vu Ijerusalẹmu, ama khi e mugha khẹ ishobọ Ishinẹgba, obodẹ emeni ọ ngme, “Vhaa te unu mhẹ suọ. ⁵khi ingmaghyie lọ khi Ijọni ọọ rhi amẹẹ batazi iọgbọ, ama aa laa rhi Ayẹmhẹ ni o Pfuasẹ batazi vhẹ eni ikwukwu egbẹlẹ ni ea bhẹ ena.”⁶Abhi e ke rhọ legba e mhila ọli, ẹẹ li, “Ọnọmhọli, oni ẹrhẹghẹ ona li u rhọ laa lieliẹ eghyiele Izulẹ bhẹ?” ⁷Ọọ wẹ, “O vha kyili oni vha rha yẹsẹ oni ẹrhẹghẹ ali ufuabọ oni ogbee ni Ishinẹgba ọ mhọli omhasẹ shi. ⁸Ama vhaa laa mhọli izemhi, ni Ayẹmhẹ ni o Pfuasẹ o bhẹ bhui vhẹ le, vha la laa myie ọtsẹ na mhẹ vhi Ijerusalẹmu ali aloekẹ Ijudea kwu ali Isameria, ali ukhomhi ekagbọ kwu.''⁹Abhi Ijesu ọ ke rhọ ngme ena kwu pfuse, e kee bino idane, e mẹ khi ọ yasẹ shele, atutu o gwese ọ agbọ e vha gwe mẹ ọ. ¹⁰Abhi e ke rhẹẹ bino idane lololo abhi ọ li vuu, udomhija, emọse ava ni e rhi ede epfofpfo kwhẹ e nu wẹ mugha. ¹¹li, “Vhẹvhẹ emọse Igalili, see vha ke lia bino idane? Ọni Ijesu ọna ni ọ shele a je aleghyie ena oni odẹ ona li ọ gwe te laa liegbe bhẹ abhi ọ lia shele ena.”¹²Oni ọkpha Olivi li e ke te liegbe vuu je Ijerusalẹmu, oni okyiali o kyili okyiali ogbẹlẹ ivhiẹmhia. ¹³Abhi e ke rhọ rhamhi ayọ, ee shele je oweda, asha ni e la. Wẹwẹ khi Ipitẹ, Ijọni , Ijamhisi, Adulo, Ifilipu Itọmọsi Ibatolomhi, Imachiu, Ijamhisi omyi Afiọsi, Isimọni nẹẹ zilọti, ali Ijudasi omyi Ijamhisi. ¹⁴Wẹwẹ kwu e koko gba abhi ukwhumhọgwho, abhi e li kwugbe ee pfi olema. Li shi ikpotso, ali Imeli ni inyọ Ijesu ali inyọgwho ọli ni emọse.¹⁵Ipitẹ ọọ vue elemhi iteteva eni e myiesuọ, ee rhamhi ufuabọ iọgbọ egbhọ esesa, ọọ wẹ, ¹⁶”Inyọgwho mhẹ ni e myiesuọ, o kyili emeni e gbe akanya khi ingmemhi Ishinẹgba o tsẹ, Ayẹmhẹ ni o Pfuasẹ o kpọ te unu Idevidi ngme obodẹ Ijudasi, ni ọ rhi eni e nwu Ijesu khasẹ odẹ.¹⁷Rharhi khi ọọ kyili ukwhumhọgwho elemhi eyẹ ọọ li nu eyẹ kemhi egboe ni o kyili uwi ọli vhi oni akanya ona.” ¹⁸Ọni ọmọse ọna ọ rhi ikpaghọ ni ọ myie vhi ọkhọlọ dẹẹ ekẹ, ayọ li ọ la pfi okhomhi kpọkẹ, ijegbe ọli o vyiaa, efa ọli e kwu lasele. ¹⁹Iọgbọ kwu ni e nyele Ijerusalẹmu ee sokwu oni ingme ona, li e rhọ lu oni ekẹ (“Akẹdama,”) abhi o ngme khi, “Ekẹ ọlia.”²⁰”Rharhi khi aa kẹkẹ ọli shi ebe Isamu, ẹẹ li khi, ‘A li oni ekẹ ọli opfu kwa, abagwhoyọ imhẹli a dobẹ ọgbọkhọgbọ nyele ayọ’; ‘Ọgbọ ọvhese ọ rhue ikpa ọli ni ọ kpọ kpeda shi.’²¹Oo gbe akanya khi, ọgbọ ni ọ nu eyẹẹ kyia ẹrhẹghẹ ni Ọnọmhọli ni Ijesu ọ rhọ nu eyẹ la, ²²Te ẹrhẹghẹ ibatizimhi Ijọni apfishi ni a rhọ rhue ọli shele je aleghyie, ọọ nwemaa pfi ọtsẹ shi itiegwhivule ọli.” ²³Ee rhue ikwhumhava lase, Ijosẹfu ali Ibasabasi, ni a gwe luu Ijustusi ali Imatayasi.²⁴Ee ke pfi olema eẹ li, “Ghyiẹ, Ọnọmhọli, uu yẹsẹ udu ọgbọ kwu, rhọ khasẹ eni elemhi ikwhumhava ena ọni u zẹ vhọ. ²⁵Ni ọ laa rhue ikpa vhi oni akanya ona abhi aghyiusomhi shi ikpa ni Ijudasi ni ọ kwu uza ọ kpọ la. ²⁶Ee dẹ ishie na wẹ; oni ishie o nwu Imatayasi li a rhọ lolo ọli gboghyiẹ eni ighyiusomhi ọgbe ali ọgwho.

Chapter 2

¹Abhi ogbẹlẹ Ipẹtikọsi o rhọ gbe, Wẹwẹ kwu e legba ikpogwho. ²Udomhija ingmemhi nabhi okyikyi o te idane kpiale, o vọ oni owa ni e gaa shitọ. ³Ee ke mẹ ẹlamhi erhẹ ni o liabhi olẹmhi khi oo kemhi, ee liyọ khyiẹnọ nyanọ ọgbọgbọ vhi ikhomhi. ⁴Ayẹmhẹ ni o Pfuasẹ oo vọsẹ wẹ ee ngme ẹvholi ọda, asha ni oni Ayẹmhẹ o rhi izemhi na wẹ ngme rhamhi.⁵Iọgbọ Ijusi egwho ee nyele Ijerusalẹmu, ni e kyili iọgbọ Ishinẹgba, ali ẹvholi ọdọdọda ni e laa ukhomhi ekagbọ kwu. ⁶Abhi a rhọ suọ oni ingme ona, Eni iọgbọ ni e legba oni ingme ni a mẹ oo sha wẹ abọ rharhi khi ọgbọgbọ ọọ sokwu khi ẹẹ ngme ẹvhue lẹẹ. ⁷Oo nwu wẹ ẹloe o nya wẹ aloa, eẹ li, “Ingmaghyie, a khi ẹvhue Igalili li ena kwu e she kpọ gaa ngme?⁸See eyẹ ke lia suọ abhi ea ngme, ọgbọgbọ ọa ngme ẹvhue ni a vyia eyẹ shii? ⁹Ipatiansi ali Imẹdẹsi ali Ẹlamitisi, ali eni e nyele Imẹsopotamia, ali Ijudea, ali Ikapadosia, vhi elemhi Ipọtọsi ali Eshia, ¹⁰Elemhi Ifragia ali Ipafilia, elemhi Ijipiti ali opfọgwho Ilibia ufuabọ Isirini, ali elele ni e te Iromu bhẹ, ¹¹Ijusi ali eni e myie Ijudeizi suọ ali Ikireansi ali Arebiasi, eyẹ a suọ khi e rhi ẹvhue eyẹ a ngme obodẹ ikanya etọgbe Ishinẹgba.”¹²Oo nwu wẹ ẹloe o sha wẹ abọ: eẹ li egbe, “Oni ogwho ona o kyia ena?” ¹³Ama eni e kpọẹ ee rhẹ wẹ li egyia eẹ li, “Enyọ lia nwu wẹ.”¹⁴Ama Ipitẹ ali eni ogbe ali ọgwho ee vule, ọ yasẹ urhuli vhi ekẹ, ọọ wẹ, ‘Iọgbọ Ijudea ali vhẹvhẹ kwu ni vha nyele Ijerusalẹmu, vha yẹsẹ emena mhi ngme aa khasẹ vhẹ ena; vha rhi esọ shi mhẹ vhi ekẹ. ¹⁵Eni iọgbọ ena e vha da enyọ abhi vha khọkhọ, rharhi khi ogbe li o yẹsẹ gbe a bhẹ naa.¹⁶Ama emeni a ke te unu ọbolẹ Ijọẹ ngme khi ona: ¹⁷Ni a rhọ ẹẹ li, ‘Ẹrhẹghẹ egbẹlẹ ikposhimhi, ‘Ishinẹgba ọọ ngme, ọọ li, ‘Mhi laa kwu Ayẹmhẹ mhẹ rhugwhu ọgbọ kwu. Imyi vhẹ ni ikpotso ali emọse ee laa kee ngme ingme ogbhagbha lasele, inọghọdọ vhẹ ea mẹ idowẹmhẹ, eni ikyiọjọ vhẹ ea kee lee evhena.¹⁸Li shi egamhẹ ikpotso ali emọse oni ẹrhẹghẹ, Mhi li laa kwu Ayẹmhẹ mhẹ rhugwhu wẹ, e la laa kee ngme ingme ogbhgbha lasele. ¹⁹Mhi laa rhi ọnyaloa khasẹ vhẹ vhi idane ali ekẹ, ọlia, erhẹ ali arherhe ewọli mhi laa rhọ khasẹ.²⁰Ọwẹ o mela ubilia, ukyi o mela ọliaa, neni ogbẹlẹ nofu ni a vha laa yelea ọa bhẹ. ²¹Abhi o laa li khi, ọni ọ laa nyalu eva Ishinẹgba ọ laa pfue vhọ le.’²²Vhẹvhẹ iọgbọ Izulẹ, vha suọ emena mhi a ngme: Ijesu nẹẹ Inazarẹti, ọgbọ ni Ishinẹgba ọ ghyie bhui vhẹ ni ọ gbee ikpokpomhi ikanya vhi iteteva vhẹẹ, ni o kyia khi vha li yẹsẹ, ²³Abhi Ishinẹgba ọ mhasẹ ni ọ kpọ le te ekẹ yẹsẹ, li a rhọ je ọli abọa, ni vha rhọ rhọ ni elingmobe tanọ manọ gbea; ²⁴Ni Ishinẹgba ọ nwu vue, ni ọ taghyiẹ ọtomhẹ egwhi vhi egbea, li o zẹ khi o vha dobẹ nwu ọ gba.²⁵Idevidi ọ ngme ingmemhi ọ, ọọ li, ‘Mhi lẹẹ mẹ Ishinẹgba ẹrhẹghẹ kwu, khi ọ mugha mhẹ vhi obita khi mhi ke vhọghyiẹ. ²⁶Elemhiyọ udu mhẹ oo lẹẹ ghẹlẹ olẹmhi mhẹ egbe ee nwu ọ. Abagwhoyọ, ijegbe mhẹ o laa nyele elemhi irhegbeda.²⁷Rharhi khi u waa laa pfi ayẹmhẹ mhẹ esuọa shi uji, wẹ khi rhẹmhi u laa dobẹ ọni ọ pfuasẹ kẹnaa. ²⁸Uu rhi odẹ agbọ khasẹ mhẹ; u laa rhẹẹ mhẹ kee ghẹlẹ vhi ukpẹloli ẹ.²⁹29 Inyọgwho, mhi dobẹ gwu a khasẹ vhẹ obodẹ ita eyẹ Idevidi: ọọ gwhua a rhọ tọ, uji ọli o khyie nu eyẹ la apfishi amo. ³⁰Elemhiyọ, ọbolẹ li ọ kyia ọ yẹsẹ khi Ishinẹgba ọ sọ irhomhi na lẹ khi lẹẹ laa rhi ukwhumhọgwho elemhi ẹdẹli ọ shi utekwu eghyiele ọ. ³¹Rhẹmhi ọ kpọ mẹ ọ shi ekẹ li ọ rhọ ngme ingmemhi itiegwhivule Ikiristi. ‘A vha pfi ọli esuọa shi uji wẹ khi rhẹmhi olimhi ọli o kẹnaa.³²Ọni Ijesu ọna, Ishinẹgba li ọ nwu ọ vue, ni o kyia khi eyẹ kwu eyẹ myie ọtsẹlẹ a shi vhọ. ³³Elemhiyọ abhi ọ ke rhọ nwu ọ vue je obọ obita Ishinẹgba ni ọ ke rhọ myie ishobọ Ayẹmhẹ ni o Pfuasẹ ni o te obọ ọni ita bhẹ, ọ she kwu rhugwhu iọgbọ, ni vhaa mẹ ena ni vhaa she suọ ena.³⁴Idevidi ọ vha shele je aleghyie, ama ọọ ngme, ọọ li, ‘Ọnọmhọli ọọ li Ọnọmhọli, “Shitọ mhẹ vhi obọ obita, ³⁵Apfishi na mhi rhọ laa rhi ẹbele ẹ kpọkẹ ni ẹkoawẹ ẹ.”” ³⁶Elemhiyọ, udogbapfẹ Izulẹ kwu e yẹsẹ khi Ishinẹgba ọ she rhọ kyili Ọnọmhọli ali Ikiristi, ọni Ijesu ni vha tanọ manọ.³⁷Abhi e ke rhọ suọ eni ingme ena pfuse, eni ingme e tanọ wẹ vhi idu, li e rhọ ẹẹ li Ipitẹ ali eni ighyiusọmhi ni e kpọẹ, Inyọgwho, “See eyẹ ke laa li nenaa?” ³⁸Ipitẹ ọọ ke eẹ wẹ, “Vha nwu egbe pfi khi vha batazi, vhẹvhẹ kwu elemhi eva Ijesu Ikiristi shi iyele ingmobea na vhẹ, Vha la laa myie isomhopfa Ayẹmhẹ ni o Pfuasẹ. ³⁹Ishobọ li o kyili uwẹ vhẹ ali imyi vhẹ ali eni e laa odonuẹ, ali abhi e bu abhi e shẹ ni Ishinẹgba ọ laa nyalu idegbe.”⁴⁰Ọọ gwe gwu ingmemhi evhese khasẹ wẹ; ọọ wẹ, “Vha tsumhi egbe vhẹ vhi oni ozele ọkhọlọ ona le.” ⁴¹Ee myie eni ingmemhi lama ee batazi, iọgbọ ufuabọ agbẹlẹ egbhọ igbe asha esẹ li e degboghyie wẹ oni ogbẹlẹ. ⁴²Ee rhẹẹ khali ewẹna eni ighyiusomhi jee odalo e lee kwugbe, vhi elemhi ile emanale ali ipfi olema kwugbe.⁴³Ulishi o lono ọgbọ kwu vhi egbe, aa mẹ ọnyaloa ebubu rhọ te ikpa eni ighyiusomhi. ⁴⁴Eni e myiesuọ kwu ee koko gbaa ee kemhi ẹtsẹkẹ abagwho, ⁴⁵E rhi emeni e mhọli dẹnọ e rhọ kemhi ni egbe wẹ kwu, abhi o li to ọgbọgbọ.⁴⁶Ogbẹlẹ kwu li e rhọ rhi udu ogwho laa elemhi owuka, e laa apfẹ egbe le emenale, e rhi ichegbekpiale ali oghẹlẹ ẹẹ kemhi emenale; ⁴⁷Ee chichi Ishinẹgba ee mẹ onaghyie obọ iọgbọ. Ishinẹgba ọ rhi eni e myiesuọ degboghyiẹ wẹ ogbẹlẹ kwu.

Chapter 3

Ikanyaeni ni ighyiusomhi Ikhomhi 3¹Ẹrhẹghẹ ọkwhulọkwhu esẹ Ipitẹ ali Ijọni e dọsẹ lẹẹ lo owuka. ²A mhọli ọmọse ọgwho , ni ọ kyili ukhyila, ni a tsua lẹẹ shi obunodẹ owuka nẹẹ lu obunodẹ isomote, khi ọ kee la ayọ ẹẹ mhila eni e dọsẹ laa lono owuka omhila. ³Ọ ke mẹ khi Ipitẹ ali Ijọni khi e dọsẹ lẹẹ lọ owuka, ọọ mhila wẹ omhila.⁴Ipitẹ, ali Ijọni ee bino ọli lololo, eẹ li, “kee le lee bino eyẹ.” ⁵Ọni ukyila ọọ bino wẹ onaghyie, onaghyie, abhizẹzẹ khi e laa rhi ẹtsẹkẹ na lẹ. ⁶Ama Ipitẹ ọọ li, “Shi ukọbọ shi ekpini imha mhuẹ, ama khi mhi mhọli emeni e fu dala ayọ, na mhi laa rhọ nẹẹ, elemhi eva Ijesu Inazarẹti vule khi u kee kyia.”⁷Ipitẹ ọ rhi obọ obita nwu ọ vue, ọ yasẹ ọli vhi ekẹ: ayayayọ igwa awẹ ọli e mhọli izemhi. ⁸Ọ da vule ọọ kyia; ọ rhọ khali Ipitẹ ali Ijọni lo owuka, ọọ kyia, ọọ fiala lo eda , ọọ chichi Ishinẹgba.⁹Eni iọgbọ kwu e mẹ khi ọọ kyia. ¹⁰E yẹsẹ khi ọni ọmọse ni ọ shitọ obunodẹ owuka ni o somote, somhote lọ; oni ingme o sha wẹ abọ abhi a li mẹ ọ.¹¹Abhi ọni ukhyila ọ ke rhọ gẹ nwu Ipitẹ ali Ijọni, eni iọgbọ kwu ni e laa oni akhyigwẹ Isolomọni o nya wẹ aloa. ¹²Ipitẹ ọ ke liyọ mẹ oni ingme ọọ li eni iọgbọ, “Vhẹvhẹ iọgbọ Izulẹ, ona li o ke li na nwu vhẹ ẹloe? See vha ke lia fẹli eyẹ, abhizẹzẹ khi izemhi eyẹ li eyẹ rhọ rhi ọli ze, ọa liyọ rharhi khi eyẹ maa pfuasẹ lọ?¹³Ishinẹgba Ebulahamu, Aziki, ali Ijekọpu, Ishinẹgba Ita eyẹ, ọ she rhi ikiki ni ọgamhẹ ọli ni Ijesu. Lẹẹ khi ọni vha ji abọa ni vha khyie ukpẹloli Ipaleti, ni ọ nono khi lẹ wolọ li abọa. ¹⁴Vha khyie ọni ọ pfuasẹ ni ọ gwabha ẹẹ gbe, vhẹ li khi a dobẹ agyiaguda na vhẹ khi a gbe ọlia.¹⁵Vha gbe omyi oghyie inyelea, ni Ishinẹgba ọ te egwhi nwu vue ni eyẹ kwu eyẹ yẹsẹ. ¹⁶Nenaa, Irhọshiọ elemhi eva ọli, li ọni ọmọse ni vha mẹ ena ni vha yẹsẹ, ọ te a kyia ena. Irhọshiọ ni o rhọ te eva Ijesu li ọ te ze pfuse ena, ukpẹloli vhẹvhẹ kwu.¹⁷Nenaa, inyọgwho mhẹ, mhi yẹsẹ khi ingmemhi umhayẹsẹ vhaa khyiẹlẹ, abhi eni e rhẹ vhẹ a khasẹ odẹ ea li. ¹⁸Ama emeni Ishinẹgba ọ ke te unu ebolẹ ẹẹ ngme khi Ikiristi ọ la laa mẹ osue, wẹwẹ le tsẹ ena.¹⁹Elemhiyọ, vha myie suọ, vha pfi egbedenegbe, khi ingmobe vhẹ a kẹ yele wẹa, khi ukpẹloe Ishinẹgba o kẹ nu vhẹ la; ²⁰khi ọ kẹ ghyie Ikiristi ni ọ she zẹ bhuli vhẹ, ni Ijesu.²¹li aleghyie e myie apfishi ẹrhẹghẹ ni a rhọ laa lieliẹ ẹtsẹkẹ kwu jele, ni Ishinẹgba ọ kee te unu ebolẹ ọli ni e pfuasẹ ẹẹ ngme. ²²Imozisi ọọ ngme, ọọ li, ‘Ọnọmhọli ni Ishinẹgba ọ laa nwu ọgbọ vule iteteva inyọgwho vhẹ. Vha rhi esọ shi ọ vhi ekẹ ememeni ọ laa ngme vhẹ. ²³Khi ọni ọ vha myie ọni ọbolẹ ọyọ suọ a la laa pfuse ọlia vhi iteteva eni iọgbọ.’²⁴Ingmaghyie lọ, eni ebolẹ kwu te Isamuẹlẹ apfishi eni e bhẹ mama ọli, ee ngme lasele e ngme abhi amo o lẹẹ li. ²⁵Vhẹvhẹ khi imyi eni ebolẹ ali alamanegbe ni Ishinẹgba ọ nu itita vhẹ mhọli, abhi ọ gwu ni Ebulahamu, ni ọ rhẹ khi, ‘Elemhi imyi ẹ li idogbapfẹ ni e laa ukhomhi ekagbọ kwu e te laa mhọli ivọsẹna,; ²⁶Abhi Ishinẹgba ọ rhọ nwu ọgamhẹ ọli vule, vhẹvhẹ li ọ kyiatsolo ghyie ọli bhuli, khi ọ kẹ vọsẹna na vhẹ te ikpa inwu vhẹ lieliẹ vhi ọkhọlọ le.

Chapter 4

¹Abhi Ipitẹ ali Ijọni e ke rhọ nu eni iọgbọ ẹẹ ngme, eni e kpeda ugamhi ali eni ea mhasẹ vhi owuka ali Isadusisi ee de wẹ egbe. ²Oo nwemaa ẹẹ to wẹ egbe rharhi khi Ipitẹ ali Ijọni ee wẹna wẹ obodẹ Ijesu ali itiegwhivule. ³E nwuno wẹ kwulo ogba igwhumha ni ogbe gbe, rharhi khi ogbode o she le. ⁴Ama ebubu iọgbọ ni e suọ oni usomhi ee lama shi vhọ; iọgbọ ni e lama shi ọ, e la ufuabọ agbẹlẹ egbhọ igbe asha ishie.⁵o ke gbe, eni e rhẹ wẹẹ khasẹ odẹ, ali eni e womhẹ, ali ikowe e legba vhi Ijerusalẹmu. ⁶Anayasi ni ọ kpeda ugamhi ọọ li la ayọ. ali Ikẹfasi, ali Ijọni ali Alẹzẹda, ali inyọgwho ọni ọ kpeda ugamhi. ⁷Abhi e ke rhọ nyalu Ipitẹ ali Ijọni bhẹ vhi iteteva wẹ, e mhila wẹ, eẹ wẹ, “Izemhi ni ogwho, ali eva ọgwho vha rhọ gbe ona?”⁸Iyọ Ipitẹ, ni Ayẹmhẹ ni o Pfuasẹ o vọ, ọọ wẹ, “Vhẹvhẹ ni vha rhi odẹ a khasẹ wẹ, ali eni ikhyiọjọ. ⁹A kha ke a mhila eyẹ egbọ egbegbe akanya ni a gbe ni ọni ọmọse ọna ni ọọ gwhua, odẹ ni ọ te ze? ¹⁰Vhẹvhẹ Izulẹ kwu vhaa suọ, khi eva Ijesu Ikiristi Inazarẹti ni vha tanọ manọ, ni Ishinẹgba ọ nwu te egwhi vule, li ọ rhi izemhi ni ọni ọmọse ona ni ọ rhọ mugha ana amo ena.¹¹Ijesu Ikiristi khi ẹchẹ ni vha khyie abhi emowa ama li ọ ke nwu ukpowa mhuẹ ena. ¹²A vha mẹ imyiepfuese vhi obọ ọgbọ ọvhese: wẹ khi irhẹmhi a mẹ eva ovhese oni ukhomhi ekagbọ ona, ni a rhọ ni iọgbọ, ni eyẹ te laa myie pfuese.¹³Abhi e ke rhọ mẹ igbudu ni Ipitẹ ali Ijọni e mhọli, ee sato khi iọgbọ apfuẹ li e kyia, khi ea gwẹ ebe, o sha wẹ abọ, e ke sato khi ee nu Ijesu la. ¹⁴Rharhi khi ọni ọmọse ni e rhọ ze ọ nu wẹ mugha e vha ke gwe yẹsẹ emeni ee ngme vhọ.¹⁵Abhi e ke rhọ bi eni ighyiusomhi ochia, ee mhasẹ. ¹⁶Eẹ li, “See eyẹ la li eni iọgbọ ena eyọ? Rharhi khi ukpokpomhi ọnyaloa ni e gbe ena a vha mẹ ọni ọ la Ijerusalẹmu ni ọ vha suọ nee; eyẹ a dobẹ laa cha ọli. ¹⁷Oo ke ga ekẹ dala ana, eyẹ chi wẹ esọ khi imhẹli e gwe rhi oni eva ona mhọli emeni e rhọ gwu khasẹ ọgbọ.” ¹⁸E nyalu Ipitẹ ali Ijọni e shi ushi na wẹ khi imhẹli e gwe rhi oni eva Ijesu wẹna iọgbọ wẹ khi irhẹmhi e rhi oni eva gwu ingme a khasẹ ọgbọ.¹⁹Ipitẹ ali Ijọni eẹ wẹ, “Oo mẹẹ ti ukpẹloe Ishinẹgba khi eyẹ mẹẹ suo eso na vhẹ dala Ishinẹgba, vha sọ vhọ gwhe, ²⁰Rharhi khi eyẹ vha laa pfiesọa eyẹ vhaa ngme khasẹ iọgbọ emeni eyẹ suọ ni eyẹ mẹ.”²¹E kee liyọ chi Ipitẹ ali Ijọni esọ pfuse, e pfi wẹ shi ayọ e vu. E vha dobẹ mẹ ushi ni e rhẹẹ nwu wẹ ni e kha rhọ rhi ẹchọ na wẹ, rharhi khi eni iọgbọ kwu irhẹmhi ee chichi Isinẹgba shi emeni ọ khyiẹ. ²²Ọni ọmọse ona ni ọ mẹ oni ọnyaloa ọ she gbe ikpe egbhọ eva.²³E ke wolọ wẹ abọa, Ipitẹ ali Ijọni ea gwu khasẹ iọgbọ wẹ emeni eni e kpeda ugamhi ali eni ikhyiọjọ e ngme wẹ, ²⁴Abhi e ke rhọ suọ ona, e toma sọse bhuli Isinẹgba eẹ li, “Ọnọmhọli, ghyiẹ ni u ma ekẹ ali idane ali ẹtsẹkẹ ali emeni e la vhọ kwu, ²⁵Ghyiẹ ni u te ikpa Ayẹmhẹ ni o Pfuasẹ ali unu Idevidi ni ọgamhẹ ẹ ngme, ni u wẹ ẹẹ li, elọ e rhi ofu a fu eni e vha myie suọ, ni e rha mhasẹ omhasẹ apfuẹ?²⁶‘’Eni ighyie ukhomhi ekagbọ ee legba, eni ea mhasẹ koko gba nwu okhọli nu Ọnọmhọli, ali Ikiristi ọli.’²⁷Ingmaghyie lọ, shi Ẹrọdu ali Ipọtiọsi Ipaleti, ali IJẹtasi ali iọgbọ Izulẹ, e gba mhasẹ obodẹ ọgamhẹ ẹ ni Ijesu, ni u sase. ²⁸E legba e khyiẹlẹ emeni e gwhẹ wẹ ni a kpọ mhasẹ khi a lẹẹ mẹ.²⁹Nenaa, Ọnọmhọli, bino idọmhi wẹ gwhe rhi igbudu ni egamhẹ ẹ khi eyẹ rhọ kee ngme ingmemhi ẹ. ³⁰Khi u nise obọa khi u rhi iọgbọ ẹ ze, khi a kẹẹ mẹ inyaloa te ikpa eva Ijesu ni ọ kyili ọgamhẹ ẹ ni ọ Pfuasẹ,” ³¹ke pfi olema pfuse, asha ni e la oo jigyhi, Ayẹmhẹ ni o Pfuasẹ o vọ wẹwẹ kwu, irhẹmhi e ke rhi igbudu ngme ingmemhi Ishinẹgba.³²Wẹwẹ kwu ni e myie suọ e zẹ udu ogwho: emeni e mhọli kwu e vha rhọ shi khi mhẹmhi mhuẹ; onochi irhẹmhi ee kemhi ẹtsẹkẹ abagwho. ³³Ududumhi izemhi li eni ighyiusomhi e rhẹẹ ngme ingmemhi obodẹ itiegwhivule Ọnọmhọli ni Ijesu, ukpokpomhi ivhẹlemhi Ishinẹgba o nu wẹ la.³⁴A vha mẹ ọnyi ẹ wẹ ni ẹtsẹkẹ o to, rharhi khi shi ọni ọ mhuẹ ekẹ ali ewa irhẹmhi e rhẹẹ wẹ dẹnọ e rhi eni ikpaghọ bhẹ naa wẹ rhọ kemhi. ³⁵E rhẹ wẹẹ bhẹ vhi ẹghẹghẹ eni ighyiusomhi. Ee kemhi wẹ ni iọgbọ abhi o li to ọgbọgbọ.³⁶Ijosẹs, ọnyi ẹdẹli Ilẹvati, ọnyi Isaprusi, li eni ighyiusomhi e khyiẹ Ibanabasi lu, (Emeni o ngme khi) omyi ọzezudu. ³⁷Ekẹ ni ọ mhuẹ, ọ rhọ dẹẹ ọ rhi eni ikpaghọ bhẹ vhi ẹghẹghẹli eni ighyiusomhi.

Chapter 5

¹Ọmọse ọgwho ni ẹẹ lu Ananayasi, ali ugwhẹ ọli ni ẹẹ lu Isafira e rhi ẹtsẹkẹ dẹẹ, ²Ọ rhi obọ khyi ikpaghọlọ egwho vhọa, ọ rhi ikyikyi ni e kpọẹ bhẹ vhi ẹghẹghẹli eni ighyiusomhi.³Ama Ipitẹ ọọ li Ananayasi, “See u ke li dobẹ okhyio vọ ẹ vhi udu ni u ke rhọ pfi olẹmhi a khasẹ Ayẹmhẹ ni o Pfuasẹ ni u ke rhọ rhi obọ khyi ikpaghọlọ egwho shi? ⁴Abhi u waa rhọ rhọ dẹẹ a khi ghyiẹ li u mhọli ọ? Abhi u ke rhọ rhọ dẹẹ a khi ghyiẹ li u mhasẹ ẹẹ shiọ? A khi ọgbọ li u pfi olẹmhi khasẹ ama Ishinẹgba.” ⁵Abhi ọ ke rhọ gaa suọ ena kwu, Ananayasi ọ de ọ yẹmhẹ ayẹmhẹ ikposhimhi, ukpokpomhi ulishi li oo ke nwu eni e suọ oni ngme kwu. ⁶Eni inọghọdọ e lasele a kwuli ọli e rhọ tsua ọli a tọ.⁷O ke gba ufuabọ ọkwulọkwu esẹ ni a rhọ mẹ oni ngme, ugwhẹ ọli ọ lo uka le, ọ vha yẹsẹ emeni a mẹ. ⁸Ipitẹ ọọ li, “Gwu khasẹ mhẹ ni iyọ vha rhi oni ekẹ dẹẹ.”ọọ li, “Ingmaghyie lọ, iyọ laa rhọ dẹẹ.”⁹Iyọ Ipitẹ ọọ ke ẹẹ li, “See vhẹvhẹ ava vhaa ke lia kwu abọ gbe nwu Ayẹmhẹ ni o Pfuasẹ a fẹẹ? Ghe, ghe, awẹ ni e kpọ tsua ugwhẹ a tọ li e gwe tsua ẹ la tọ,” ¹⁰Ayayayọ ọ lee de ọ yẹmhẹ ayẹmhẹ ikposhimhi, eni inọghọdọ e loe bhale a vhẹ khi ọ gwhu, e tsua ọli a tọ gboghyiẹ ugwhẹ ọli. ¹¹ulishi o lo uka le, ali eni e suọ emeni a mẹ kwu.¹²Te ikpa eni ighyiusomhi aa lẹẹ mẹ inyaloa nebu vhi iteteva eni iọgbọ. Wẹwẹ kwu ee legba vhi akhyigwẹ Isolomọni. ¹³A vha ke gwe mẹ ọni ọ jilẹ dee gboghyiẹ wẹ; ama, eni iọgbọ e rhẹ wẹ nwu eloe.¹⁴Iọgbọ e khyie myie suọ, ebubu ikpotso ali emọse, ¹⁵Ee chino iọgbọ shi ẹtẹtẹ ali ivhia ẹẹ bhẹ vhi ifuodẹ, khi Ipitẹ ọ khaa ke dọsẹ laa lẹẹ, khi arhorho ọli o kha chi wẹ e kẹẹ ze. ¹⁶Iọgbọ ni e nyele gasẹ Ijerusalẹmu , ee chino iọgbọ ni e gwhua ali eni e mhọli iyẹmhẹ ni e vha pfuasẹ bhẹ, ee gaa liyọ ẹẹ ze.¹⁷Ama ọni ọ kpeda ugamhi ọ ke ma nu wẹ vue, ali igbhogho ọli ni e kyili agbaa Ifarisisi; oni ingme o lẹẹ to wẹ vhi egbe. ¹⁸E nwuno eni ighyiusomhi kwulo ogba igwhumha.¹⁹Ubi o ke bi aghyiukọ ọ gweghyie odẹ ogba igwhumhaa na wẹ lasele, ọọ wẹ, ²⁰“Vhaa kee je owuka lẹẹ ngme ingmemhi khasẹ iọgbọ.” ²¹Abhi e ke rhọ suọ ona, e lo owuka e lẹẹ ngme ingmemhi Ishinẹgba ẹrhẹghẹ ogbe o lẹẹ gbe. Ama ọni ọ kpeda ugamhi ali igbhogbho wẹ, e nyalu eni ea mhasẹ koko gba, ali eni ikhyiọjọ ni e laa ekẹ Izulẹ kwu, e ke ghyie usomhi je oni ogba igwhumha khi a kaa nwuno wẹ lasele.²²Ama eni ichoja ni a ghyie je ayọ e vhaa gwe bhale a vhẹ wẹ vhi elemhi oni ogba igwhumha, e liegbe bhale a ngme, ²³Eẹ li, “ Eyẹ mẹ khi a gaa kwhukwhu eni edẹ onaghiye, onaghyie, eni ea khẹ ayọ e mugha unuodẹ, abhi eyẹ ke rhọ gweghyie oni odẹa, eyẹ vhaa mẹ ọgbọkhọgbọ vhi ayọ.”²⁴Abhi eni e kpeda ugamhi ali eni ea mhasẹ vhi uka e ke rhọ suọ, abọ e sha wẹ abhizẹzẹ see ona o li kyia. ²⁵Ọgbọ li ọ ke bhale a gwu na wẹ, ọọ wẹ, “Iọgbọ ni vha nwuno shi ogba igwhumha e lee mugha elemhi owuka le lia ngme ingmemhi Ishinẹgba nenaa.”²⁶Ọni ọa mhasẹ vhi uka ali eni ichoja, ea nwuno wẹ bhẹ, ama e vha ke rhọ shi izemhi rharhi khi e khọkhọ khi eni iọgbọ e laa tono wẹwẹ echẹ. ²⁷E ke nwuno wẹ bhẹ, e lu wẹ bhuli eni ea sọ unu ẹzọ. Ọni ọ kpeda uka ọ ke mhila wẹ egbọ, ²⁸Ọọ wẹ, “Eyẹ chi vhẹ esọ khi imhẹ vha gwe rhi oni eva ona wẹna iọgbọ, ama vha she gaa rhi oni owẹna ga Ijerusalẹmu kwu, abagwhoyọ vhaa nono khi vha rhi ọlia ọni ọmọse ọna shi eyẹ vhi ukhomhi.”³⁰²⁹Ama Ipitẹ ali eni ighyiusomhi e ke sọ wẹ vhọ eẹ li, “Eyẹ nwemaa suọ esọ ni Ishinẹgba dala iọgbọ.³⁰Ọni Ishinẹgba ni ita eyẹ li ọ nwu Ijesu te egwhi vule, ni vha tanọ manọ ukhomhi orhẹ gbea. ³¹ọọ yasẹ ọli vhi ekẹ je obọ obita ọli khi ọ kyili Omyi oghyie ali otsumhi, khi ọ rhi imyiepfuese ni Izulẹ, ali igbe ingmobe kwa. ³²Ọtsẹ li eyẹ kyia shi eni ingme ena kwu, ali Ayẹmhẹ ni o Pfuasẹ, ni Ishinẹgba ọ rhọ ni eni e suọ esọ nali.''³³Eni ea sọ unu ẹzọ abhi e ke suọ eni ingme ena, ofu oo ke fuu wẹ ee nono abhi wẹwẹ e li gbolo eni ighyiusomhia. ³⁴Ama Ifarisisi ọgwho ni a lu Igamali, ni ọọ wẹna iọgbọ ishi, ni wẹwẹ kwu e rhi ekpẹ ẹẹ naa, ọ vue ọli eni ighyiusomhi e bi ochia ukwukwu ẹrhẹghẹ.³⁵Ọọ ke ẹẹ wẹ, “Iọgbọ Izulẹ, vha rhi esọ shi emena vha khọkhọ khi vha la li eni iọgbọ ena, ³⁶Rharhi ẹrhẹghẹ ni o dọsẹ, Itadiusi ọ vule ọ rhue egbe ọli ọgbọ, iọgbọ ni e gba ikwhumhi egbhọ ishie ashi ene, e rhọ khali ọli, a gbe ọlia eni e rhẹ khali ọli e vẹ kwa e mela apfuẹa. ³⁷O ke dọsẹ a lẹ Ijudasi ni ẹẹ Igalili ọ gwe vule ẹrhẹghẹ ni a rhẹẹ lolo agbọ ọ chi agbọ mama egbe. irhẹmhi ọ gwe li opfuaa, eni e rhẹ khali ọli e gwe vẹ kwa.³⁸Rharhiyọ, mhi ẹẹ vhẹ vha chi eni iọgbọ ena egbe lẹ, o kha kyila khi akanya ọgbọ apfuẹ li ea gbe, o gwe li laa li opfua. ³⁹Ama o kha kyila khi uwi Ishinẹgba lọ, vhavha dobẹ nwu wẹ a le; ikposhimhi vha bhale a vhẹ khi Ishinẹgba vha nu a kwhẹ,” ọ lina nu wẹ ngme.⁴⁰E rhi eni ighyiusomhi lo owa, e gbe wẹ e shi ushi na wẹ khi imhẹli e gwe lu eva Ijesu, li e rhọ wolọ wẹ abọa. ⁴¹pfi eni ea sọ unu ẹzọ shi ayọ vu ni e rhẹẹ ghẹlẹ khi wẹwẹ e li tẹ ni a mẹ ẹchọ shi eva Ijesu. ⁴²Te ayọ vu ogbẹlẹ kwu shi apfẹ ali uka e la vhọ ẹẹ wẹna iọgbọ ee ngme ingmemhi Ijesu khi lẹẹ khi Ikiristi.

Chapter 6

¹

²Eni ighyiusomhi ogbe ali ava e nyalu agbaa eni ighyiusomhi legba eẹ li, “O vha ti khi eyẹ dobẹ Ingmemhi Ishinẹgba eyẹ ke a ga itabu. ³Vha zẹ ikwhumhi ọshila vhi iteteva vhẹ, iọgbọ ni a yẹsẹ shi iọgbọ aghyie, ni e mhuẹ ẹgbhẹ ni Ayẹmhẹ oo vọsẹ, ni eyẹ zẹ a shi oni akanya ona. ⁴Ama eyẹ naa eyẹ rhi ingmemhi Ishinẹgba ali olema kee je alo.⁵Oni ingme o rhi egbe nwu eni iọgbọ kwu. Iyọ e ke zẹ Isitivini, ọgbọ ni ọ mhọli irhọshiọ ni Ayẹmhẹ ni o Pfuasẹ o vọsẹ, ali Ifilipu, ali Ipirokoriọsi, ali Inikanọ, ali Itimoni, ali Ipamẹnasi, ali Inikolasi, ni ọlele ni ọ te Atiọki bhẹ. ⁶Eni e myie suọ ee rhi eni iọgbọ ena bhẹ bhuli eni ighyiusomhi le, e rhi abọ nyanọ wẹ vhi ikhomhi pfi olema na.⁷Ingmemhi Ishinẹgba oo gẹẹ shiọ; eni e myie suọ e bu shiọ onaghyie, onaghyie; ebubu eni e kpeda ugamhi e kee li myie suọ.⁸Isitivini ni Ayẹmhẹ ni o Pfuasẹ ali ivhẹlemhi Ishinẹgba o vọ, ọọ gbe ikpokpomhi inyaloa vhi iteteva wẹ. ⁹Ama aa mẹ iọgbọ egwho ni e la agbaa ugamhi nẹẹ lu ugamhi igbadegbea, ni e laa Isirini ali Alẹzẹda, egwho e kyili iọgbọ Isilisiani ali esha. Eni iọgbọ ena e nu Isitivini lee epfuasẹ.¹⁰Ama khi e vha dobẹ nu ẹgbhẹli Isitivini ali Ayẹmhẹ ni ọ rhẹẹ ngme mugha. ¹¹E famhi ẹẹ li iọgbọ egwho e li ẹẹ khi, “Eyẹ she suọ khi Istivini ọ ngme ingme amhila rhọ khẹ Imozisi ali Ishinẹgba.”¹²Ee kpikpi eni iọgbọ, ali enejọ, ali eni ikowe, ee mhila Isitivini egbọ, e nwu ọ bhẹ bhuli eni ea sọ unu ẹzọ. ¹³E rhue ọtsẹlẹ ighagha, ni ọọ li, “Ọni ọmọse ọna ọa ngme emeni a gwhẹ rhọ khali asha ni o Pfuasẹ ena ali ishi ivhiẹmhia. ¹⁴Rharhi khi eyẹ suọ khi ọọ li, khi Ijesu nẹẹ Inazarhẹti ọ laa gwhọghọ anaa, ọ nwu ishi ni Imozisi ọ rhọ ni eyẹ lieliẹ.” ¹⁵Wẹwẹ kwu ni e shitọ oni ẹzọ e lialo kwu ọ vhi egbe e mẹ khi alo ọli e liabhi alo aghyiukọ.

Chapter 7

¹Ọni ọ kpeda ughamhi ọọ li, “Ingmaghyie ena kwu e kyiaa?” ²Isitivini ọọ li, “Eni inyọgwho ali ita, vha rhi esọ shi ekẹ: Ishinẹgba ikiki ọ bhẹ bhuli ita eyẹ Ebulahamu ni ọ rhọ laa Imẹsopotemhia, neni ọ nyele vhi Ara: ³Ọ nu ọ ngme ọọ li, ‘Vu apfẹ ita ẹ ali inyọgwho ẹ le, khi u je ekẹ na mhi laa rhọ khasẹ ẹ.’⁴Li ọ rhọ vu ekẹ Ichadisi le ni ọ rhaa nyele Ara; ita ọli ọ ke gwhua, li Ishinẹgba ọ rha rhi ọli bhẹ vhi oni ekẹ ona, ni vha nyele ena. ⁵Ọ vha mhuẹ asha ni ọ rhọ nali le vhi ukwu, o kha rhẹ li suii, ama irhẹmhi ọ lee shi obọ nali khi lẹ laa rhi ọ nali ali ushishi ọ ni ea bhale.⁶u⁶Ina li Ishinẹgba ọ li nu ọli ngme, khi ushishi ọ e laa nyele ekẹ ni o vha kyili uwẹ wẹ ẹrhẹghẹ ni ọa bhẹ, eni e nyele oni ekẹ e laa rhẹ wẹ kyili igwhumha ikpe egbhọ ishie ashi ene. ⁷’Mhi la laa gwu eni ẹvhue ni e laa nwuno wẹ igwhumha ẹzọ,’ Ishinẹgba li ọ ngme yọ, ‘O kha ke dọsẹ a lẹẹ e la bhẹ laa ga mhẹ vhi ana.’ ⁸Ọ gwe rhi alamanegbe ofẹẹ ni Ebulahamu, iyọ Ebulahamu ọọ kyili ita Aziki ọ fẹli ọ a vyia ọli ogbẹlẹ ozelele; Aziki li ọ vyia Ijekọpu, ni Ijekọpu ọ ke rhọ kyili ita eni ikwhumhọgbe ali ava ni e kyili imyimyi ọ.⁹Eni imyimyi ọ e mhọli ofu rhẹẹ khali Ijosẹfu e rhọ dẹẹ je Ijipiti, ama Ishinẹgba ọ nu ọli la, ¹⁰Ọ tsumhi ọli vhi ẹchọ ni ọ gaa ẹẹ mẹ kwu, ọ rhi ẹgbhẹ ali ẹwela nali vhi ukpẹloe Ifero, oghyie Ijipiti. Ifero ọ ke rhọ kyili Igọvinọ shi ekẹ ijipiti ali udogbapfẹ ọli kwu.¹¹Ukpokpomhi ukwhumhi o ke le vhi ekẹ Ijipiti ali Ikena, ali ukpokpomhi ẹchọ, ita eyẹ ọ vha mhọli emenale. ¹²Ama abhi Ijekọpu ọ ke rhọ suọ khi emenale e la Ijipiti, ọọ ghyie itita eyẹ oni ikyiatsolo. ¹³Utozeva Ijosẹfu ọ rhi egbe ọli khasẹ inyọgwho ọli; Ijosẹfu ọ rhi apfẹ ọli a khasẹ Ifero.¹⁴Ijosẹfu ọ ghyie inyọgwho ọli khi e kaa gwu ni ita lẹ ni Ijekọpu khi e bhẹ vhi Ijipiti, ali iọgbọ ọli kwu, E kyili iọgbọ egbhọ esẹ ikpamhi igbe ali ishie. ¹⁵Ijekọpu ọ liyọ je Ijipiti, shi lẹ ali itita eyẹ, ọ ke bhale a gwhua. ¹⁶A denegbe rhi ilimhi wẹ je Ishẹchẹmu a tọ atalimhi ni Ebulahamu ọ nu imyi Amọ dẹẹ shi Ishẹchẹmu.¹⁷Abhi ishobọ ni Ishinẹgba ọ shi ni Ebulahamu o ke rhọ chi bhẹẹ, eni iọgbọ e gẹẹ shi Ijipiti, ¹⁸Apfishi ni a rhọ mẹ oghyie ọvhese vhi Ijipiti, oghyie ni ọ vha yẹsẹ Ijosẹfu. ¹⁹Ọni oghyie ọna ọ ghagha itita eyẹ ọ rhọ nwemaa mẹ wẹ ẹchọ obe, ona li o rhẹ wẹ pfi ọmọfẹ lo okẹ khi wẹwẹ e kẹ pfue vhọ le.²⁰Oni ẹrhẹghẹ la rhọ vyia Imozisi; ni ọ nwemaa somhiote, a rhi ẹloe kwhu vhi apfẹ ita ọli ikyi esẹ: ²¹Abhi a ke rhọ rhọ li lasele, omyi Ifero ni ọkpotso ọ rhue ọli ọ fẹli ọ abhi omyi ọ.²²Imozisi ọ ye owẹna khi owẹna ni a gaa ẹẹ ye vhi ekẹ Ijipiti pfuse; ọ ze shi ingmemhi unu ali akanya. ²³Ama abhi ọ ke rhọ gba ifuabọ ikpe egbhọ eva, oo ke bhale a vọ vhi udu khi ọ kọ a fẹli inyọgwho ọli, ni e kyili imyi Izulẹ. ²⁴Rharhi khi ọ mẹ khi ẹẹ jili inyọgwho ọli, ọ pfa ọli shi ekẹ, ọ khọli nali, ọ gbe oni ọnyi Ijipitia. ²⁵Ọọ khọkhọ khi eni inyọgwho ọli khi e lẹẹ yẹsẹ khi irhẹmhi Ishinẹgba ọ te obọ lẹ pfa wẹwẹ shi ekẹ, ama e vha yẹsẹ.²⁶Ogbe o ke gbe ọ gwe bhale a vhẹ khi ọnyi Izulẹ ali ọnyi Izulẹ ee wola; ọ kee nono khi lẹẹ nwu wẹ vhọ le, ọọ li, ‘Inyọgwho vha kyia; elọ vhaa mẹẹ?’ ²⁷Ama ọni ọ lue ọ to ọli abọ pfia, ọọ li, ‘Ọgwho ọ rhẹ kyili ọni ọa mhasẹ ali ọsunuẹzọ ni eyẹ? ²⁸Rhẹmhi u waa nono khi u gbe mhẹa abhi u li gbe ọnyi Ijipitia odẹẹ?’²⁹Ona li oo kwhu Imozisi ni ọ rhọ na; ọ ke bhale a kyili ọlele vhi ekẹ Imidia, ayọ li ọ vyialọ imyiẹ emọse ava ọli shi. ³⁰Ikpe egbhọ eva e ke dọsẹ, aghyiukọ ọ bhẹ bhuli ọli le vhi apata ọkpha Isina, te ikpa erhẹ ni ee to ni ebuli e vha ẹẹ toa.³¹Abhi Imozisi ọ ke rhọ mẹ eni erhẹ, oo nya ọli aloa; ọ ke chi mama wẹ khi lẹ bino wẹ, ọ sokwu khi urhuli Ọnọmhọli o ngme, ọọ li, ³²’Mhẹmhẹ khi Ishinẹgba ita vhẹ, Ishinẹgba Ebulahamu, ali Iziki ali Ijekọpu,’Imozisi ọọ kphele ọ vha jilẹ bino wẹ.³³Ọnọmhọli ọọ li, ‘Jilo ekwẹ awẹ le, rharhi khi asha ni u mugha ena asha ni o pfuasẹ lọ. ³⁴Mhi she mẹ ẹchọ ni imyi mhẹ ni e la Ijipiti ea mẹ; Mhi she suọ awọlọ wẹ, nenaa mhi she kpiale khi mhi kaa tsumhi wẹ: Bhẹ nena, mhi laa ghyie ẹ je Ijipiti.’³⁵Ọni Imozisi ni e kee khyie, ni e rhọ eẹ li, ‘ Ọgwho ọ rhẹ kyili ọsunuẹzọ?’ li Ishinẹgba ọ khyie gwe ghyie bhui wẹ abhi ọni ọa mhasẹ ali otsumhi. Te ikpa ọni aghyiukọ ni ọ bhẹ bhuli Imozisi le ni erhẹ o rhẹẹ to. ³⁶Imozisi ọ rhẹ wẹ te Ijipiti a lase, abhi ọ ke rhọ gbe inyaloa vhi Ijipiti pfuse vhi okwu ọlilẹ, ali apata eni elemhi ikpe egbhọ eva. ³⁷Lẹẹ gwe khi ọni Imozisi ni ọọ li iọgbọ Izulẹ, ‘Ishinẹgba ọ laa nwu ọbolẹ vule na vhẹ elemhi iteteva inyọgwho vhẹ, ọbolẹ nabhi mhẹmhẹ.’³⁸Ọni ọmọse khi ọna ni ọọ ke la agbaa nẹẹ apata ali aghyiukọ ni ọ nu ọli ngme vhi ukhomhi ọkpha Isina. Ọni ọmọse ọna li ọọ nu ititta eyẹ laa; ọni ọmọse ọna li ọọ myie ingmemhi ni e nyele ghyie eyẹ. ³⁹Ọni ọmọse ọna li itita eyẹ e vha suesọ ẹẹ na; e to ọli abọ pfia, e rhi udu wẹ liegbe je Ijipiti. ⁴⁰Oni ẹrhẹghẹ eẹ li Erọni, ‘Ma ishinẹgba ni eyẹ ni ọ laa kee rhi ẹloe kwhu eyẹ. Obodẹ Imozisi, ni ọ rhi eyẹ te Ijipiti lasele, eyẹ vha yẹsẹ abhi ọ ke li kyia.’⁴¹ke ma ẹlamhi e rhi ilasobo ghyie ọ, ee ghẹlẹ rharhi emeni e rhi abọ ma. ⁴²Ama Ishinẹgba ọọ chi wẹ egbe lẹ ọ dobẹ wẹẹ ga itata ni e laa idane, abhi a kẹkẹ shi ebe eni ebolẹ, ni ọọ li, ‘Mhẹmhẹ vha rhi elamhi lasẹ obo naa ni vha rhọ la apata ikpe egbhọ eva, vhẹvhẹ udogbapfẹ Izulẹ?⁴³Vha myie ugamhi Imolẹchi suọ, ali itata ishinẹgba Irefani, aliemeni vha rhi abọ ma ni vha ẹẹ ga: Mhi laa tsua vhẹ dọsẹ Ibabelọni.'⁴⁴Itita eyẹ ee mhọli owuka shi apata ni o kyili ọtsẹ, abhi Ishinẹgba ọ rhọ shi ushi ni Imozisi, khi ọ lee ma ọli abhi a lee li ma oni a rhọ khasẹ ọli eyọ. ⁴⁵Ona o kyili iku ni ita eyẹ e rhi ẹrhẹghẹ wẹ rhọ bhẹ vhi oni ekẹ ali Ijoshua. Ona o kyili ẹrhẹghẹ ni e rhọ lo oni ekẹ ni Ishinẹgba o te kwhu ẹvhue kwa ni itita eyẹ. Ina li o li la rhilili apfishi ẹrhẹghẹ Idevidi, ⁴⁶Ni ọ mẹ onaghyie vhi obọ Ishinẹgba; ọọ nono imhasha ni ọ rhọ tọ owa ni Ishinẹgba Ijekọpu nyele.. ⁴⁷Ama Isolomọni li ọ ke tọ owa ni Ishinẹgba. ⁴⁸Ama Ishinẹgba ọ vhaa nyele owa ni a rhi abọ ma; rhẹmhi o liabhi emeni ọni ọbolẹ ọ ngme, ⁴⁹Ni ọ rhọ ẹẹ khi, ‘Idane khi utekwu mhẹ, mhi rhi awẹ nya ekẹ. Owa elọ u laa tọ na mhẹ? Ọnọmhọli li ọ ngme yọ: ọa liyọ ashio mhi laa vhiẹmhia? ⁵⁰A khi abọ mhẹ mhi gaa rhọ maa ena kwu?’⁵¹ni vha zasẹ urhulia ni a vhaa fẹli idu vhẹ, ali esọ vhẹ, ẹrhẹghẹ kwu vha rhọ nu Ayẹmhẹ ni o Pfuasẹ a khẹ abọ; vhaa le lia khyiẹlẹ ingme abhi itita vhẹ e ke li khyiẹ ngme. ⁵²Ọbolẹ ni ọgwho vhavha mẹẹ zẹ okwhẹ kpẹsẹ nee? E gbolo ebolẹ ni e kpọ bhẹ neni Ọni ọ Pfuasẹ ọ bhẹ; vha she gwe li rhọ dẹẹ vhaa gbe ọ vhi ugbee. ⁵³Vhẹvhẹ ni vha myie ishi ni ighyiukọ e rhọ bhẹ, ama vhavha rhọ gwhẹ.”⁵⁴Abhi eni ea mhasẹ ni e legba e ke rhọ suọ ena kwu, idu o fianọ wẹ elemhi, ee gbe akọ, akọ rhọ khali Isitivini. ⁵⁵Ama lẹ, ni Ayẹmhẹ ni o Pfuasẹ o vọ, ọọ bino idane lololo ọ mẹ ikiki Ishinẹgba: ọ mẹ khi Ijesu ọ mugha obọ obita Ishinẹgba. ⁵⁶Isitivini ọọ li, “Ghe, ghe, mhi mẹ khi aleghyie o gweghyiea, Omyi Ọmọse ọ mugha obọ obita Ishinẹgba.”⁵⁷Ama eni ea mhasẹ ee sọọse gbalalaa, e gwese esọ wẹ, e rhi utogwho, utogwo dọ vhi egbe; ⁵⁸E pfi ọli a lase oni ẹvhue li e rhọ ẹẹ tono ọli echẹ: eni e la ọtsẹ e gweghyie iwulu ni e sọ kpeda shi ẹghẹghẹli ọmọse ọnọghọdọ ọgwho ni ẹẹ luu Isọ.⁵⁹Abhi e ke rhẹẹ tono Isitivini echẹ, ọ li ee nyalu Ọnọmhọli tsumhii ọọ li ẹẹ li, “Ọnọmhọli ni Ijesu, myie ayẹmhẹ mhẹ.” ⁶⁰Ọ deigwha ọ sọọse gbalalaa, “Ọnọmhọli, imhẹ nwu oni ingmobe ona na wẹ. “Ọ ke lee ngme ona pfuse ọ de ọ gwhu.

Chapter 8

¹ọ mhọli obọ shi egwhuli ọ. Ayọ li izokwhẹkpẹsẹ o te bẹlẹ ni eyuka ni e laa Ijerusalẹmu; eni e myiesuọ e pfi khakha aloekẹ Ijudea ali Isamelia kwu, eni ighyiusomhi lọgwho li lee kpọẹ. ²Eni ugamhi o nwemaa nwu egbe ee tsua olimhi Isitivini a tọ e laa ọrhọ nali. ³Ama Isọ ọ nwemaa rhi ẹchọ ni eni eyuka; irhẹmhi ọ jee apfẹ khi apfẹ lẹẹ nwuno ipkotso ali emọse, ọ nwuno wẹ kwu ogba igwhumha.⁴Ama eni e myiesuọ ni e gbheakwa e khyiele ngme ingmemhi Ishinẹgba kyia, kyia. ⁵Ifilipu ọ je ẹvholi Isamelia ọa ngme ingmemhi Ikiristi khasẹ wẹ.⁶Abhi eni iọgbọ e ke rhọ suọ emeni Ifilipu ọọ ngme ali inyaloa ni ọọ gbee, e rhi esọ shi emeni ọọ ngme. ⁷Ebubu eni e lama shiọ, iyẹmhẹ ni e vha pfuasẹ e rhi ọse ni o ze te wẹ egbe lẹẹ lase; ebubu egwhegbea ali ikhyila ee ze, ⁸Ukpokpomhi oghẹlẹ o bhẹ vhi oni ẹvholi oyọ.⁹Ama ọmọse ọgwho ọ la oni ẹvhue oyọ ni ẹẹ lu Isamọni, ni ọ kpọ ẹẹ li ebo; rhẹmhi ọ kpọ ẹẹ gbe inyaloa vhi Isamelia, ọ rhue egbe ọli shi ọgbọ ekpẹ. ¹⁰Iọgbọ Isamelia kwu, te ọmọ ọkeke apfishi ọni ọ womhẹ, rhẹmhi e kwu esọ ẹẹ shi ọ vhi ekẹ; E rhue ọni ọmọse ọna abhi izemhi Ishinẹgba nofu.” ¹¹rhi esọ ẹẹ shi ọ vhi ekẹ, rharhi khi o she tẹsẹ ni ọ kpọ te rhi ebo ni ọọ li gbe inyaloa khasẹ wẹ.¹²Ama abhi e ke rhọ lama shi emeni Ifilipu ọọ ngmee khasẹ wẹ obodẹ ingme aleghyie Ishinẹgba ali eva Ijesu Ikiristi, shi ikpotso shi emọse e batazi. ¹³Ọni Isamọni ọ li myie suọ, ayọ li ọ ke te nu Ifilipu la; abhi ọ ke rhọ mẹ ikpokpomhi ikanya ni ee gbee, abọ e sha ọli.¹⁴eni ighyiusomhi ni e la Ijerusalẹmu e ke rhọ suọ khi Isamelia e she li myie ingmemhi Ishinẹgba suọ, e ghyie Ipitẹ ali Ijọni bhui wẹ. ¹⁵Abhi e ke rhọ bhẹ, e pfi olema na wẹ, khi e kẹ mhọli Ayẹmhẹ ni o Pfuasẹ. ¹⁶Rharhi apfishi oni ẹrhẹghẹ, a vha khyie kpọ mẹ ọni Ayẹmhẹ ni o Pfausẹ o bhẹ bhui le elemhi wẹ; ibatazimhi elemhi eva Ijesu li e khyie kpọ lee mhuẹ. ¹⁷Ipitẹ ali Ijọni e rhi abọ nyanọ wẹ vhi ukhomhi, Ayẹmhẹ ni o Pfuasẹ o bhẹ bhuli wẹ le.¹⁸Abhi Isamọni ọ ke rhọ mẹ abhi e li te ikpa irhi obọ nyanọ ukhomhi mhọli Ayẹmhẹ ni o Pfuasẹ, ọ rhi ikpaghọ na wẹ. ¹⁹Ọọ li, “Li rhi oni izemhi ona na mhẹ, khi ọna mhi ke li laa rhi obọ nya ukhomhi ọ ke lia mhọli Ayẹmhẹ ni o Pfuasẹ.”²⁰Ama Ipitẹ ọọ li, “Shi ghyiẹ shi ikpaghọlọ ẹ e li opfua, rharhi khi u khọkhọ khi u dobẹ rhi ikpaghọlọ a dẹẹ isomhopfa Ishinẹgba. ²¹U waa mhọli ẹgboe shi oni ingme ona, rharhi khi udu ẹ o vha de kwu odẹ Ishinẹgba. ²²Elemhiyọ nwegbe lieliẹ vhi oni odẹ ọkhọlọ ẹ ona le, khi u pfi olema, ni ẹẹ khi ọ yele ọgwhẹmhẹ ni u mhọli a nẹẹ. ²³Rharhi khi mhi mẹ vhi osuẹ ọyala, a gwe gẹnọ ẹ shi elemhi ingmobe.”²⁴Isamọni ọ sọ vhọ ọọ li, “Pfi olema bhuli Ishinẹgba na mhẹ, khi emeni u gaa ngme rhọ khẹ mhẹ kwu a ke mẹ wẹ obodẹ mhẹ.''²⁵Abhi Ipitẹ ali Ijọni e ke rhaa myie ọtsẹ ingmemhi Ishinẹgba, e liegbe je Ijerusalẹmu; odẹ ni e tee lẹẹ, ee ngme ingmemhi Ishinẹgba ẹẹ khasẹ ẹvholi Isamelia ni ekeke nebu ni e te dọsẹẹ lẹẹ lẹ.²⁶Aghyiukọ Ọnọmhọli ọọ nu Ifilipu ngme ọọ li, “Vue khi u kee jee obhoni olọkẹ odẹ ni o te Ijerusalẹmu jee Igaza.” (Oni odẹ ona o kyili odẹ ebhui. Ọọ vue ọọ lẹẹ.) ²⁷Ghee, ọmọse ọgwho ọnyi Ẹtiopia, ọgbọ ojima ni ọ gbe akanya rhẹ khali Ikadasi, oghyie ikpotso Ẹtiopia. li ọ rhi ẹloe kwhu ọsuemhẹ ni ọ mhọli kwu. Rhẹmhi ọ bhẹ vhi Ijerusalẹmu lẹẹ ga ugamhi. ²⁸Ọ she jee ọ shitọ ukhomhi akachi, ọọ zẹ ebe Azaya²⁹Oni Ayẹmhẹ ọọ li Ifilipu, ''Kee she khi u kaa degboghyiẹ ọni akachi ọna.'' ³⁰Ifilipu ọọ ke na bhuli ọli, ọ sukwu khi ọọ zẹ ebe Ẹzaya ni ọbolẹ, ọọ ke mhila ọli, ''Emeni u waa zẹ o mẹẹ a lo ẹẹ vhi esọ nenaa?'' ³¹ọnyi Ẹtiopia ọọ li, ''See o ke liyọ a lo mhẹ esọ, ina khi ọgbọ li ọ degboghyiẹ mhẹ?'' Ọọ ke lema ọni Ifilipu khi ọ degboghyiẹ lẹ shitọ oni ukhomhi akachi.³²Asha ni ọni ọnyi Ẹtiopia ọọ zẹ khi ona, “Aa nwu ọ abhi osumha ni a rhọ lẹẹ lasẹ obo, abhi oke ni a lẹẹ sanọ ikpazulu egbea ọ lia li kpekpe, ọ vha kweghyie unua: ³³Elemhi ichiegbe kpiale ọli li a rhọ sọ ọli unu ẹzọ” Ọgwho ọ laa rhi ozele ọli lase? Rharhi khi rhẹmhi a myie ọli ayẹmhẹ oni ukhomhi ekagbọ ona.”³⁴Ọni ọnyi Ẹtiopia nọfu ọyọ ọ ke mhila Ifilipu, ọọ li, “Mhi lema ẹ, ọgwho ọni ọbolẹ ọna ọa ngme naa?’ Egbe ọli lọ, laa khi ọgbọ ọvhese?” ³⁵Ayọ li Ifilipu ọ ke te gbasẹ ingmemhi; ọ te ebe Azaya ni ọọ zẹ eyọ ngme ingmemhi Ijesu khasẹ ọ.³⁶Abhi e ke rhọ te odẹ dọsẹ lẹ lẹẹ ee mẹ amẹ, ọni ọnọfu ọyọ ọọ li, “Ghee, amẹ e la naa; elọ e ke laa kwhu mẹ vhọ ni imha rha batazi nenaa?” ³⁷Ifilipu ọọ li u kha rhi udu ẹ kwu lama shi ọ, uu lamaa? Ọ ke sọ vhọ ọọ li mhi lama, mhi lama khi Ijesu khi Omyi Ishinẹgba. ³⁸Ọni ọnyi Ẹtiopia ọyọ ọ rhi akachi nwu. e kpẹla je okẹ, shi Ifilipu ali ọni ọnyi Ẹtiopia, Ifilipu ọ batazi ọ.³⁹E ke te oni okẹ lasele, Ayẹmhẹ Ọnọmhọli ọ rhue Ifilipu vuu; Ọni ọnọfu ọyọ ọ vha gwe mẹ Ifilipu, ọ te ayọ ghẹlẹ jee. ⁴⁰Ifilipu ọa te Azotọsi lasele. Ọ rhọ te oni aloekẹ lẹẹ, ọọ ngme ingmemhi Ishinẹgba khasẹ eni ẹvhue ni e laa obholọ, apfishi ni ọ rhọ bhẹ vhi Isizẹria.

Chapter 9

¹rhẹmhi Isọ ọ khyiele dọmhi abhi ọọ li gbolo eni ighyiusomhi Ọnọmhọlia, ọ bhuli ọni ọ kpeda ugamhi ²Ọa mhilali ebe khi ọ rhọ jee uka ni o la Idamaskọsi, ishọyọ lẹ kha ke mẹ ọni ọ myiesuọ o kyili ọkpotso o kyili ọmọse lẹẹ gba wẹ ili bhẹ vhi Ijerusalẹmu.³Abhi ọ ke rhẹ lẹ asha, ọ kee chi mama Idamaskọsi, udomhija ufulọ o te idane nya rhugwhu ọ; ⁴Ọ de gbe ekẹ ọ sokwu urhuli o nu ọ ngme ọọ li, Isọ, Isọ, see u ke li zẹ okwhẹ kpẹsẹ mhẹ?⁵Isọ ọọ li, “Ọgwho u kyia, Ọnọmhọli?” Ọnọmhọli ọọ li, “Mhẹmhẹ khi Ijesu ni u zẹ okwhẹ kpẹsẹ; ⁶Ama vue khi u lo oni ẹvhue nofu ona, a la laa gwu khasẹ emeni u laa khyiẹlẹ.” ⁷Eni emọse ni e nu Isọ kyia ọvhia o vhia wẹ vhi unu, e le lee sokwu oni urhuli ama khi ee vha mẹ ọgbọkhọgbọ.⁸Isọ ọ chi ekẹ vule, abhi ọ ke rhọ gweghyie aloa ọ vha gwe mẹ ẹtsumhanẹkẹ; rhẹmhi e ke nwu ọli obọ lo elemhi Idamaskọsi. ⁹Ẹlẹ esẹ li ọ shitọ ọ vha mato, ọ vha le, ọ vha da.¹⁰Ọmọse ọgwho ọ la Idamaskọsi ni ẹẹ lu Ananayasi; Ọnọmhọli ọ nu ọli ngme vhi elemhi idowẹmẹ, ọọ li, “Ananayasi,” Ọọ li, “Ghee, mhi la ana Ọnọmhọli.” ¹¹ọọ li, Vue, khi u kee jee ufuodẹ ni a luu Onosheshe, apfẹ Ijudasi mhila ogbọ ọmọse ni ọ te Itasọsi bhẹ ni a luu Isọ; rharhi khi ọa pfi olema; ¹²Ọ she mẹ idowẹmẹ khi ọmọse ọgwho ni a luu Ananayasi ọ bhẹ laa rhi obọ nya vhi egbe, khi ọ kee mato.”¹³Ama Ananayasi ọ ke sọ vhọ ọọ li, “Ọnọmhọli, mhi she suọ esọ nebu obodẹ ọni ọmọse ọna, emeni ọ li iọgbọ ẹ ni e pfuasẹ ni e la Ijerusalẹmu. ¹⁴Eni e kpeda ugamhi e she rhi unu nali khi ọ kee nwuno eni e sheda gwe laa lu eva ẹ.” ¹⁵Ama Ọnọmhọli ọọ li, “Kee lẹẹ, khi itsua akanya na mhi zẹ li ọ kyia, ni ọ laa tsua eva mhẹ bhuli Ijẹtasi ali enighyie ali imyi Izulẹ; ¹⁶Rharhi khi mhi laa rhọ khasẹ ọ abhi ọ li laa mẹ ẹchọ rharhi eva mhẹ.”¹⁷Ananayasi ọọ ke vu ni ọ rhọ ẹẹ lẹẹ, ọ lo oni apfẹ le. Ọ rhi obọ nya vhi ukhomhi, ọọ li, “Inyọgwho mhẹ Isọ, Ọnọmhọli ni Ijesu, ni ọ rhi egbe khasẹ ẹ vhi atuodẹ ni u rhẹ bhẹ, ọ she ghyie mhẹ bhuli ẹ khi u kẹ gweghyie aloa khi Ayẹmhẹ ni o Pfuasẹ o vọ ẹ.” ¹⁸Ayayayọ ẹtsẹkẹ ni o liabhi arhorho o gbhaghyiẹ ọli vhi aloa, ọọ mato; Ọ chi ekẹ vue ọa batazi; ¹⁹Ọ le emenale ọ mhọli izemhi. Ọọ nu eni ighyiusomhi la Idamaskọsi egbẹlẹ nebu.²⁰Ayọ li e te vu jee owuka, ọọ ngme khi Ijesu khi Omyi Ishinẹgba. ²¹Eni e suọ ọli kwu o sha wẹ abọ eẹ li, “A khi ọni ọmọse ọna li ọ shee gbolo eni e la Ijerusalẹmu ni ea nyalu eva Ijesu khi ọna? Rhẹmhi ọ bhẹ khi lẹ kaa nwuno wẹ ghyi eni e kpeda ugamhi.” ²²Ama a rhi izemhi ni Isọ khi ọ rhọ ngme, ọ pfi otughafu ni Ijusi ni e nyele Idamaskọsi abhi ọ li gwu khasẹ wẹ khi Ijesu khi Ikiristi.²³Egbẹlẹ nebu e ke dọsẹ a lẹ, eni Ijusi ee nono abhi e li gbe ọlia. ²⁴Ama Isọ ọ ke bhale a yẹsẹ omhasẹ wẹ. ²⁵Ama eni e myiesuọ e rhi ọli shi ugwugwu te ochika kpẹla kwu elase ẹliyọsẹ.²⁶Abhi ọ ke rhọ bhẹ vhi Ijerusalẹmu, Isọ ọọ nono abhi ọ li degboghyiẹ eni e myiesuọ, ama ee nu ulishi ọ, e vha lama khi ọ she myie suọ. ²⁷Ama Ibanabasi li ọ ke rhue ọli bhuli eni ighyiusomhi. Ọ gwu na wẹ abhi Isọ ọ li mẹ Ọnọmhọli vhi atuodẹ khi Ọnọmhọli ọ she nu ọli ngme, khi Isọ ọ she gbudu laa Idamaskọsi ngme ingmemhi Ishinẹgba elemhi eva Ijesu.²⁸Ọọ nu wẹ la ọ nu wẹ lẹẹ lo, ọ nu wẹ lẹẹ lase vhi elemhi Ijerusalẹmu. Ọọ gbudu rhi eva Ọnọmhọli ni Ijesu ngme ²⁹Ọọ rhi eva Ijesu rhi igbudu nu iọgbọ Igireshasi Ijusi ngme ọ nu wẹ lee epfuasẹ; ama ee lẹẹ nono abhi e li gbe ọlia. ³⁰Abhi eni e myiesuọ e ke rhọ yẹsẹ ona, li e rhọ rhi ọli bhẹ vhi Isẹseria ni e rhẹ li khi ọ kee jee Itasọsi.³¹ayọ vu, li ọpfọmhẹ o ke te lo Ika kwu ni e laa Ijudea, Igalili, ali Isamelia, ee fu shiọ; abagwhoyọ, ee kyia vhi elemhi ulishi Ishinẹgba ali izezidu Ayẹmhẹ ni o Pfuasẹ, eni eyuka e bu shi vhọ. ³²Abhi Ipitẹ ọ ke rhọ kyia oni aloekẹ oyọ kwu, ọ gwe li bhẹ bhuli eni e myiesuọ ni e la ẹvhue Ilida le.³⁴³³Ọmọse ọgwho ọ la vhọ ni ẹẹ lu Anẹasi ni ọ gwhọghọ shi ẹtẹtẹ ikpe elele.³⁴Ipitẹ ọọ li Anẹasi, Ijesu ọ rhẹ ze, khyili ivhia ẹ.'' ayayayọ ọ vu ekẹ le. ³⁵Iyọ iọgbọ kwu ni e nyele Ilidia ali Isharọ ee mẹ ọni ọmọse ni e nwu lieliẹ bhuli Ijesu le.³⁶Obhoni Ijopa ọkpotso ọgwho ni ẹẹ luu Itabita, ni a ke lieliẹ kyili “Idọkasi.” Ọni ọkpotso ọ lẹẹ gbe ikanya aghyie ọ mhọli ivhẹlemhi kwu enanya. ³⁷Igwhuamhi o ke bhale a nwu ọ o kyili egwhi gbe ọ; e ke kwhẹsẹ ọlia, e tsua ọli shi oweda.³⁸Abhi o ke rhọ kyia khi Ilida o vha nuẹ shi Ijopa, eni idibo e gwe suọ khi Ipitẹ khi ọọ la ayọ, e ghyie emọse ava bhuli ọ, a lema ọli, “Nyanya bhẹ bhuli eyẹ le nena, nena.” ³⁹Ipitẹ ọ nyanya chi ekẹ vule. ọọ ke rhamhi ayọ, e rhi ọli je oweda. Esọrhọ e gba gasẹ ọli ee vyiẹ, e rhẹ khasẹ ọ ede ali iwulu ni Idọkasi ọ rhọ na wẹ ẹrhẹghẹ ni ọ vha rhọ gwhua nee.⁴⁰Ipitẹ ọ kwhu wẹwẹ kwu a lase vhi oni owa le, ọ deigwhua, ọ pfi olema; ọ ke lialo bhuli oni olimhi, ọọ li, “Itabita, vule,” Ọọ kweghyie aloa, abhi ọ ke rhọ mẹ Ipitẹ ọ vue deshitọ. ⁴¹ọ nise obọa ọ nwu ọli vue; ọ nyalu eni e myiesuọ ali esọrhọ, ọ nwu ọli obọ na wẹ khi ọ she vue. ⁴²Oni ingme ona o gaa ga oni aloekẹ Ijopa oyọ kwu agbọ kwu e lama shi eva Ọnọmhọli. ⁴³Ipitẹ ọ ke nu ọmọse ọgwho ni a luu Isamọni ni ọọ va ekwẹ la Ijopa elemhi egbẹlẹ nebu.

Chapter 10

¹Ọmọse ọgwho ọ la ẹvholi Isẹzẹria, ni ẹẹ lu Ikọnẹlusi, ọọ kyili ọni ọ kpeda ni ichoja Italia. ²Ọ kyili ọgbọ ni ugamhi o nwemaa nwegbe, ọgbọ ni ọ mhọli ulishi Ishinẹgba ali apfẹ ọli; ọ nwemaa rhi ikpokpomhi isomhopfa ẹẹ na iọgbọ Ijusi, iyọ gwe li pfi olema.³Ẹrhẹghẹ ọkwulọkwu itili ọọ mẹ idowẹmẹ gboo khi aghyiukọ Ishinẹgba ọ bhẹ bhuli ọli le. Ọni aghyiukọ ọọ li, “Ikọnẹlusi!” ⁴Oni Ikọnẹlusi ọ ke bino ọ, ulishi oo nwu ọ ọọ li, elọ a mẹ ọga?” Ọni aghyiukọ ọọ li, “Olema ẹ ali isomhopfa ẹ ni u rha ni enanya Ishinẹgba ọ she sato ọ. ⁵Nenaa ghyie ikwhumhi ava je Ijopa khi e nyalu ọmọse ọgwho ghyiẹ ni aa lu Isamọni, ni a gwe a lu Ipitẹ. ⁶Ọ nu Isamọni la ni ọa va ekwẹ, apfẹ ọli o laa esọ okẹ.”⁷Abhi aghyiukọ ni ọ nu ọli ngme ọ ke rhọ vu, Ikọnẹlusi ọ nyalu egamhẹ ọli ava ni ee la apfẹ ọ, ali achoja ọgwho ni ọ nwemaa khẹ ọli ẹrhẹghẹ kwu. ⁸Ọni Ikọnẹlusi ọ gaa gwu na wẹ emeni o kyia kwu ọ ghyie wẹ je Ijopa.⁹Ogbe o ke gbe ẹrhẹghẹ ọkwulọkwu esesa, abhi e ke li lẹẹ oni asha, e ke chi mama oni ẹvhue, Ipitẹ ọ shele oweda ọ lẹẹ pfi olema. ¹⁰Okyiamhi o she ke gbe ọ, ọọ nono emeni ọ le, abhi a ke rhẹẹ nye emenale nali, aa rhi irhọkhasẹ khasẹ ọli, ¹¹mẹ khi idane o kweghyiea akhe oo kpiale, ẹtsẹkẹ nabhi ode akwuegbe ni o vhẹ, vhẹ, vhẹ oo kpiale ekẹ, a te adẹ ene rhi ili rhi ọli kpiale. ¹²Elamhi ni e zẹ awẹ ene ọdọdọda ali elamhi ni ea chalọ akpiji ekẹ ali ipfe ni ea pfiala e gaa laa.¹³Urhui o nu ọli ngme: “Vue, Ipitẹ, gbe khi u le.” ¹⁴A khi iyọ Ọnọmhọli: imha kpọ le emeni e vha pfuasẹ gwe.” ¹⁵Urhui o gwe nu ọli ngme utozeva: “Emeni Ishinẹgba ọ khi o pfuasẹ imhẹ gwe lu ọli emeni e nwu ijomhi.” ¹⁶Itesẹ la liyọ mẹ ọ; ayayayọ a gwe rhue oni akhe shele je idane.¹⁷Oni ingme o pfi aghafa shi Ipitẹ alo ọ ke le lee sa abhi oni idowẹmẹ o ngme, Ghee, eni Ikọnẹlusi ọ ghyie wẹwẹ e rhamhi obunodẹ ena, abhi a ke rhọ rhi oni apfẹ khasẹ wẹ. ¹⁸Ee ke mhila ogbọ Isamọni ni a gwe a lu Ipitẹ ni ọ la ayọ.¹⁹Abhi ọ ke rhẹẹ sa obodẹ oni idowẹmẹ, Ayẹmhẹ Ishinẹgba ọọ li, “Ghee, emọse asẹ ea nono ẹ. ²⁰Vule khi u rhọ khẹ wẹ. Imhẹ dobẹ ulishi nwu ẹ khi u rhọ rhọ khẹ wẹ, Rharhi khi mhẹmhẹ mhi ghyie wẹ.” ²¹ọ kpẹla bhui wẹ ọọ wẹ, ”Mhẹmhẹ ni vha nono khi ọna. Obho vha yee?”²²ke eẹ li, “Ọkpeda ni ichoja ni a lu Ikọnẹlusi, ọgbọ ni ọ gwabha gbe ni ọa ga Ishinẹgba, iọgbọ Ijusi e gaa zẹ onaghyie ọ, aghyiukọ Ishinẹgba ni ọ pfuasẹ li ọ gwu khasẹ ọli khi ọ ghyie bhuli ẹ khi u bhẹ vhi apfẹ lẹ, khi ọ rhi esọ shi ingme ni u laa ngme khasẹ ọ.” ²³Li Ipitẹ ọ rhọ nyalu wẹ lo owa khi e nu lẹ la ayọ. Ogbe o ke gbe li ọ rhọ rhọ khali wẹ vu, Eni e myiesuọ egwho e kphase ọ.²⁴v 24 Ogbẹlẹ ozeva e rhamhi Isẹsẹra. Ikọnẹlusi ọ mugha ẹẹ khẹ wẹ; ọ she nyalu iọgbọ ọli ali ikpokyia ọli koko gba.²⁵Abhi Ipitẹ ọ ke rhọ lo ayọ, Ikọnẹlusi ọ nyẹsẹ ukhomhi nali ọ rhọ rhi ikpẹ nali. ²⁶Ipitẹ ọ nwu ọ vue ọọ li, “Vule; ọgbọ nabhi ghyiẹ mhi kyia.”²⁷Abhi Ipitẹ ọ ke khyie li nu ọli ngmee eyọ, ọ bhale a vhẹ khi apfẹ ọli o she vọ agbọ. ²⁸Ọọ wẹ, “Vha yẹsẹ khi ushi o vha ngme khi ọgbọ Ijusi ọ kọ a fẹli ọnyi ẹvhue ovhese wẹ khi irhẹmhi ọ de a gboghyiẹ ọnyi ẹvhue evhese. Ama Ishinẹgba ọ she rhọ khasẹ mhẹ khi imhẹ mhi gwe lu ọgbọ ni ọ pfuasẹ ọni ọ vha pfuasẹ. ²⁹Lẹ mhi te bhẹ ni imha te le epfuasẹ, abhi mhi rhọ mẹ eni aghyie bhui mhẹ, Mhi mhila wẹ emeni a ghyie wẹ bhui mhẹ shi.”³⁰Ikọnẹlusi ọọ li, “Amoliẹne ẹrhẹghẹ ẹlinana, mhii pfi olema ẹrhẹghẹ ọkwulọkwu itili vhi apfẹ mhẹ; lẹ mhi rhọ mẹ, khi ọ sọ ede ni ea gẹẹ khi ọ nu mhẹ mugha. ³¹li, ‘Ikọnẹlusi, Ishinẹgba ọ she suọ olema ẹ, shi isomhopfa ni u rha ni enanya e she rhi Ishinẹgba sato ẹ vhi egbe. ³²Iyọ, ghyie iọgbọ je Ijopa, khi e kaa nyalu ọmọse ọgwho ni a luu Isamọni ghyiẹ ẹ, ni a gwe a luu Ipitẹ. Ọọ la apfẹ Isamọni ni ọa va ekwẹ, apfẹ ọli o la esọ okẹ.’ ³³Lẹ mhi rhọ lee ghyie bhuli ẹ eyọ, U maa mhọli isomhelemhi ni u rhọ bhẹ. Nenaa eyẹ gaa la ana ukpẹloe Ishinẹgba, khi eyẹ rhọ rhi esọ shi ekẹ emeni Ọnọmhọli ọ rhọ nẹẹ khi u gwu khasẹ eyẹ.”³⁴Ipitẹ ọ ke kweghyie unua ọọ li, “Ingmaghyie lọ, mhi mẹ khi Ishinẹgba ọ vha mhọli ekpẹ ọgbọ, ³⁵Onochi, Ẹvhue khi ẹvhue kwu ọni ọ sheda ga ọli ni ọ gwabha gbe lẹ li Ishinẹgba ọa myie.³⁶Vhaa yẹsẹ usomhi ni ọ ghyie bhuli iọgbọ Izulẹ, ni ọ rhọ ngme ingme ogbọ lase obodẹ ọpfọmhẹ te ikpa Ijesu Ikiristi, ni ọ kyili Ọnọmhueyẹ kwu, ³⁷Vha te obọ vhẹ yẹsẹ emeni a mẹ aloekẹ Ijudea kwu, ni o te Igalili gbasẹ, abhi Ijọni ọ rhọ ngme ingme ibatizimhi lase; ³⁸Emeni a mẹ obodẹ Ijesu ọnyi Inazẹrẹth, abhi Ishinẹgba ọ li rhi Ayẹmhẹ ni o Pfuasẹ ali izemhi ọli sase ọ. Ọọ kyia ọọ khyiẹli onaghyie ọ rhi izemhi ni eni ee gwhua ali eni okhyio ọ rhi ẹchọ ẹẹ na, rharhi khi Ishinẹgba ọọ nu ọli la.³⁹Eyẹ gaa kyili ọtsẹ shi ena kwu ni ọ gaa gbe shi ẹvholi Ijusi ali Ijerusalẹmu, Ọni Ijesu ọna ni e gbea, e tanọ manọ okhomhi orhẹ. ⁴⁰Ọni ọmọse ọna li Ishinẹgba ọ nwu tiegwhi vule ogbẹlẹ ozesẹ ọ gaa lase gboo ni agbọ mẹ, ⁴¹a khi iọgbọ kwu, ama ọtsẹli Ishinẹgba ni ọ kpọ lee te ekẹ zẹ, eyẹ ena, li eyẹ nu ọli le ni e nu ọli da ni ọ rhọ te egwhi vule.⁴²Ọọ shi ushi ni eyẹ khi eyẹ ngme oni ingmemhi khasẹ iọgbọ eyẹ gwu na wẹ khi ọna khi ọni Ishinẹgba ọ ghyie khi ọ rhọ sọ eni e nyele ali eni e gwhuloa unu ẹzọ. ⁴³Lẹ li eni ebolẹ kwu e myie ọtsẹ na, khi ọni ọ laa lama shi ọ vhọ a la laa yele ingmobe a nali te ikpa eva ọli.''⁴⁴Abhi Ipitẹ ọ khyie li ngme eni ingme ena, Ayẹmhẹ ni o Pfuasẹ o de rhugwhu eni e rhi esọ shi ingmemhi Ishinẹgba ni ọọ ngme eyọ. ⁴⁵Eni e myiesuọ ni e laa agbaa enafẹẹ, ali eni e rhọ khali Ipitẹ bhẹ kwu, oo sha wẹ abọ, Rharhi khi Ayẹmhẹ ni o Pfuasẹ o li kwu rhugwhu Ijẹtasi.⁴⁶Rharhi e suọ khi eni Ijetasi ena khi e li zẹẹ ẹvholi ọda khi ee chichi Ishinẹgba. Ipitẹ ọ ke sọ wẹ vhọ, ọọ wẹ, ⁴⁷“Ọgbọ ọ gwe laa chi amẹ tanya na wẹ nena khi imhẹli e batazi, eni iọgbọ ena ni e li myie Ayẹmhẹ ni o Pfuasẹ abhi eyẹ naa?” ⁴⁸Li ọ rhọ ẹẹ li a batazi wẹ elemhi eva Ijesu Ikiristi. Eẹ li khi ọ nu wẹwẹ la egbẹlẹ nebu

Chapter 11

¹e myiesuọ ali eni ighyiusomhi ni e la Ijudea e ke suọ khi Ijẹtasi e she li lama shi ingmemhi Ishinẹgba. ²Abhi Ipitẹ ọ ke rhọ shele bhẹ vhi Ijerusalẹmu, eni e kyili agbaa ni e lama shi ofẹẹ ee nwuno ingme nali; ³Eẹ li, “U nu eni a fẹẹ a kyia u gwe nu wẹ a le emenale!”⁴”⁴Ipitẹ ọ kee gbasẹ lolo khasẹ wẹ abhi ọ gaa li kyia; ọọ li, ⁵Ẹvhue Ijopa mhi laa ẹẹ pfi olema, lẹ mhi rhọ mẹ idowẹmẹ khi akhe ọa kpiale, khi o liabhi ode akwhuegbe ni o vhẹ khi a rhọ te opfọ enenene vhi idane rhl ọli kpiale ekẹ. O kpiale bhuli mhẹ le. ⁶Mhi bino ọli mhi khọkhọ shi ọ. Mhi mẹ elamhi ni e zẹ awẹ ene ni e laa ukhomhi ekẹ, ali elamhi akọ nefu, ali elamhi ni ea chi akpiji ekẹ, ali ipfe ni ea pfiala vhi idane.⁷Mhi ke suọ khi urhui o nu mhẹ ngme, “Vue ekẹ le, Ipitẹ, gbe khi u le!” ⁸Mhẹmhi ke ẹẹ li, “A khi iyọ, Ọnọmọli; rharhi khi imha khyie kpọ rhi ẹtsẹkẹ enana ni e vha pfuasẹ shi unu gwhe. “ ⁹Oni urhui o gwe te aleghyie nu mhẹ ngme utozeva, ọọ mẹẹ, “Emeni Ishinẹgba ọ khi opfuasẹ imhẹ gwe lu ọli emeni e vha pfuasẹ.” ¹⁰Itesẹ li a liyọ mẹ ọli mata, mata, iyọ a gwe li rhue wẹ shele je idane.¹¹Mhi ke ẹẹ khi mhia fẹẹ lẹ mhi rhọ mẹ khi emọse asẹ e tono mugha odalo apfẹ ni eyẹ nyele; a she te Isẹsẹria ghyie wẹ bhui mhẹ. ¹²Ayẹmhẹ ọọ mhẹ, khi mhi rhọ khẹ wẹ kee lẹ, khi imhẹ mhi mhọli emena mhi sa vhọ ovhese. Eni ikwhumhi ọsasa ena e rhọ rhọ khẹ mhẹ bhẹ vhi oni apfẹ oni ọmọse. ¹³Ọọ gwu ni eyẹ abhi lẹ li mẹ khi aghyiukọ khi ọ mugha vhi apfẹ lẹ ọọ lẹ, “Ghyie agbọ je Ijopa khi u kaa nyalu Isamọni, ni a gwe a luu Ipitẹ. ¹⁴Ọọ la laa gwu usomhi ni o laa tsumhi ẹ khasẹ ẹ, ghyiẹ ali udogbapfẹ ẹ kwu.”¹⁵Abhi mhi le li nu wẹẹ ngme eyọ, Oni Ayẹmhẹ ni o Pfuasẹ o bhẹ bhuli wẹ le, abhi o ke lee li bhuli eyẹ le eyọ. ¹⁶Ayọ mhi laa sato Ingmemhi Ọnọmhọli, ni ọọ li, “Amẹ li Ijọni ọ rhọ ẹẹ batazi, ama a la laa rhi Ayẹmhẹ ni o Pfuasẹ batazi vhẹ,”¹⁷Iyọ, Ishinẹgba ọ kha ke rhi isomhopfa ni ọ rhọ ni eyẹ li na wẹ, ni ọ rhọ ni eyẹ ni eyẹ rhọ myie Ọnọmhọli ni Ijesu Ikiristi suọ, ọgwho mhi kyia na mhia li ẹẹ li Ishinẹgba ọ rhue shi unu?” ¹⁸Abhi e ke rhọ suọ ena, e vha ke gwe ngme ingme, ama rhẹmhi e kee chichi Ishinẹgba, “Ishinẹgba ọ she li rhi inwulielẹ bhẹ vhi inyele Ijẹtasi.”¹⁹Elemhiyọ eni e myiesuọ ni e rhọ te Ijerusalẹmu vẹ kwa rharhi ẹchọ ni o te ikpa egwhuli Isitivini gbasẹ, e gaa je obhoni o nuẹ nabhi Ifẹonesha, Isaprus, ali atiọki. E le khyiele ngme oni usomhi Ijesu khasẹ ljusi lọgwho kpe. ²⁰Ama egwho vhọ, emọse ni e te Isaprọsi ali Isirini bhẹ, e bhẹ vhi Atiọki a nu Igiriki ngme ee ngme ingmemhi Ijesu Ọnọmhọli. ²¹Obọ Ishinẹgba o nu wẹ la; iọgbọ nebu e myie suọ e degboghyiẹ wẹ.²²Ingme wẹ oo rhamhi uka ni o laa Ijerusalẹmu vhi egbe; Ee ghyie Ibanabasi je Atiọki. ²³Abhi ọ ke rhọ bhale a vhẹ isomhopfa Ishinẹgba, egbe lẹẹ nwu ọ; ọọ zeze wẹ idu khi e rhi idu wẹ kwu rhọ khali Ọnọmhọli. ²⁴Rharhi khi egbegbe ọgbọ li ọ kyia ni Ayẹmhẹ ni o Pfuasẹ ali Irhọshiọ o vọọ, iọgbọ nebu e bhẹ bhuli Ọnọmhọli le.²⁵Ibanabasi ọ je Itasọsi a nono Isọ. ²⁶Abhi ọ ke rhọ mẹ ọ, ọọ rhue ọli bhẹ vhi Atiọki, E ke bhale a nu eyuka la elemhi ukpe ee wẹna ebubu iọgbọ vhi ayọ. Atiọki li a kyiatsolo la lu eni ighyiusomhi arhọkhọkhọ Ijesu.²⁷Oni ẹrhẹghẹ oyọ ebolẹ egwho e te Ijerusalẹmu kpiale vhi Atiọki. ²⁸Ukwhumhọgwho vhọọ, ni a luu Agabọsi, ọọ vue Ayẹmhẹ o rhue ọ sọ ọọ khi ukpokpomhi ukwhumhi o laa le ukhomhi ekagbọ kwu. Egbẹlẹ Ikladusi la rhọ laa mẹ ena.²⁹Iyọ, eni ighyiusomhi, abhi ọgbọgbọ ọ dobẹ e liyọ ẹẹ ghyie usomhi bhuli eni e myiesuọ ni e laa Ijudea. ³⁰Ee lina ẹẹ khyiẹli; obọ Ibanabasi ali Isọ li ee te rhi ikpaghọ ẹẹ ghyie usomhi bhuli eni e kpeda.

Chapter 12

¹ẹrhẹghẹ ona, Ẹrọdu ni oghyie ọ nwuno iọgbọ vhi elemhi iteteva eyuka ọ rhi ẹchọ na wẹ. ²Ọ rhi ọfẹdo gbe Ijemhisi ni Inyọgwho Ijọnia.³Abhi ọ ke rhọ mẹ khi oo maa rhi egbe nwu eni Ijusi, ọ gwe a nwu Ipitẹ. Ẹrhẹghẹ ni a rhẹẹ khyiẹli uliemhi ukphakpha ni a kpokolo. ⁴ Abhi a ke rhọ nwu ọ, ọ rhi ọli shi ogba igwhumha ọ rhi ichoja ane mugha ayọ khi e kee khẹ ayọ; rhẹmhi ọ nono khi a kha ke khyiẹlẹ uliemhi pfuse lẹ nwu ọ lase ghyi eni iọgbọ.⁵A rhi Ipitẹ shi ogba igwhumha, ama eni e myiesuọ ee pfi olema onaghyie, onaghyie, bhuli Ishinẹgba. ⁶Eẹ khi akọ li Ẹrọdu ọ lẹẹ rhue Ipitẹ lasele, oni ẹliyọsẹ Ipitẹ ọ vhesẹshi iteteva ichoja ava, a liyọ sọ ọli igha; eni ee khẹ odẹ e mugha odalo oni obunodẹ ogba igwhumha ẹẹ khẹ ayọ.⁷Ọ ke ẹẹ khi lẹẹ fẹẹ, udumhija aghyiukọ Ọnọmhọli ọ bhẹ bhuli ọli le, ufulọ oo gẹẹ vhi elemhi oni ogba igwhumha. Ọọ kphele Ipitẹ obọ igwepfẹ ọ vu ọli ovhesẹ ọọ li, “Nyanya vue.” igha ni e la vhi abọ e kwu kwa, ⁸Ọni aghyiukọ ọọ li, “Wolọ ede sọ khi u wolọ ekwẹ shi awẹ,” Ipitẹ ọ liyọ khyiẹlẹ. Ọni aghyiukọ ọọ li, “Sọ awulu ni o kpeda khi u bhẹ rhọ khẹ mẹ.”⁹Ipitẹ ọ rhọ khali ọni aghyiukọ je elase. Ọ vha yẹsẹ khi emeni aghyiukọ le lee khyiẹli eyọ khi ingmaghyie lọ. Ọọ khọkhọ khi idowẹmẹ lẹlẹ mẹ. ¹⁰Abhi e ke rhọ dọsẹ ọni ọ khẹ odẹ ni ikyiatsolo ali ọni ọzava, E ke rhamhi odẹ akwhi ni o je oni ẹvhue; lọgwho o te egbe ọ kweghyiea. e je elase kpẹla kwu ufuodẹ, ọni aghyiukọ ọ pfi ọ shi ayọ ọ vu.¹¹Abhi alo e ke rhọ dala Ipitẹ, ọọ li, “Nenaa mhi rhọ yẹsẹ khi Ishinẹgba ọ she pfa mẹ vhi obọ Ẹrọdu le, ali emeni iọgbọ Ijusi e nono.” ¹²Abhi alo e ke rhọ dọ vhi ekẹ, ọ bhẹ vhi apfẹ Imeli ni inyọ Ijọni ni a lu Imaki; ni eni e myiesuọ nebu e legba apfẹ ọli pfi olema.¹³Abhi ọ ke rhọ kphele obọ odẹ, ọmọmoshi ọgamhẹ ọgwho ni a luu Iroda ọ bhale a sọ vhọ, ¹⁴Asha ni ọ ke rhọ yẹsẹ khi urhuli Ipitẹ lọọ, asha ni egbe nwu ọli rhamhi, ọ vha gweghyie odẹa nali ayayayọ; onochi, ọ na liegbe je owa; ọa ngme khasẹ wẹ khi Ipitẹ ọ mugha obunodẹ khi ọa kphele odẹ. ¹⁵Eẹ li ọni ọmoshi, “Evhevhẹ lia rhue ẹ.” Ama abhi ọọ ngme li ọọ ngme khi lẹ vha pfi olẹmhi. Eẹ li khi, ‘ aghyiukọ li ọ laa kyia eyọ.”¹⁶Ama Ipitẹ ọ khyiele kphele obọ oni odẹ, abhi e ke rhọ gweghyie oni odẹa, e mẹ ọ oni ingme o sha wẹ abọ. ¹⁷Ipitẹ ọ rhi obọ nu wẹ ngme khi e pfiesuọa, li ọ rhọ gaa gwu na wẹ abhi Ọnọmhọli ọ li tsumhi lẹ vhi ogba igwhumha le. Ọọ wẹ, “Vha gwu eni ingme ena khasẹ Ijemhisi ali eni e myiesuọ ni e kpọẹ.” Ọọ te ayọ vu ọọ je obhovhese.¹⁸Abhi ogbe o ke rhọ gbe, egbe e vha gaa nwu eni ichoja pẹẹ, emeni a mẹ obodẹ Ipitẹ. ¹⁹Abhi Ẹrọdu ọ ke rhọ nono ni ọ vha rhọ mẹ ọ, ọ mhila eni ichoja egbọ, ọọ rhẹ wẹ khi a kaa gbolo wẹa. Ẹrọdu ọ te Ijudea kpẹla kwu Isisẹria a la.²⁰Oni ẹrhẹghẹ ona elemhi iọgbọ Itaya ali Isidọni ee bi Ẹrọdu. Ee ghyie agbọ khi e kaa lema ọli khi ọ nu wẹwẹ rhọ sheshe, ee lema Iblatọsi ni ọ zẹ mama ọni oghyie khi ọ kpaghyiẹ wẹwẹ, rharhi khi ẹvholi Ẹrọdu li ee te mẹ emenale ni ee le. ²¹Ogbẹlẹ ogwho Ẹrọdu ọ gbanọ ede oghyie ọ shitọ utekwu oghyie; ọ nu wẹẹ ngme.²²Eni iọgbọ ee sọọse, “Urhuli ẹ o lee liabhi urhuil Ishinẹgba!” ²³Ayayayọ aghyiukọ Ọnọmhọli ọ rhi ẹtsẹkẹ li ọ, rharhi khi ọ vha rhi oni ifumhi ni Isinẹgba; ekhọli e rhi ọli le ọ gwhua.²⁴Ama ingmemhi Ishinẹgba o va egba ẹẹ shiọ. ²⁵Abhi Ibanabasi ali Isọ e ke rhọ gbe akanya wẹ pfuse ni e lẹẹ gbe vhi Ijerusalẹmu, ee te ayọ jele; ee rhue Ijọni mhọ obọ ni ẹẹ luu ita ọli Imaki.

Chapter 13

¹uka ni o laa Atiọki, ebolẹ ali ewẹnagbọ egwho ee la ayọ. Wẹwẹ khi Ibanabasi, Isamoni (ni ẹẹ luu Inaja), Iluciọsi nẹẹ Isirini, Imamani (ni kwhẹlẹ Ẹrọdu ni oghyie shele), ali Isọ.²Ee nwu azumhi e kee gbega ni Ọnọmhọli ee pfi olema, Ayẹmhẹ ni o Pfuasẹ ọọ li, “Vha rhue Ibanabasi ali Isọ shi ikpọda na mhẹ, khi e kaa gbe akanya na mhi nyalu wẹ shi.” ³Eni eyuka e kee pfi azumhi pfuse, e pfi olema, e rhi abọ nyanọ wẹ vhi ikhomhi, eẹ li khi e ke lẹẹ.⁴Abhi Ayẹmhẹ ni o Pfuasẹ o ke rhọ ghyie wẹ kwa pfuse, li ee ke rhọ kpẹla ẹẹ je Isẹlẹsha; ayọ li e ke te lo ọkọ ẹẹ je ọkhashẹ ni o la iteteva okẹ Isaprọsi. ⁵Abhi e ke rhọ la ẹvhue Isalamisi, e la ayọ ngme ingmemhi Ishinẹgba vhi elemhi owuka Ijusi, e rhue Ijọni mhọ obọ abhi ọni ọ gbe rhẹ khẹ wẹ.⁶Abhi e ke rhọ gaa kyia vhi elemhi ọkhashẹ je Ipafọsi, ee mẹ ọni ọọ gbe imajiki, ọbolẹ ighagha Ijusi, eva ọli khi Ibajesu. ⁷Ọni ọ gbe imajiki ọọ nu Igọvinọ Isagọsi Ipọlusi, ni ọ kyili ọtsẹgbhẹ. Ọni ọmọse ọna ọ ghyie a lu Ibanabasi ali Isọ, rharhi khi ọọ nono khi lẹẹ sokwu ingmemhi Ishinẹgba. ⁸Ama Ẹlimasi ”ni ọọ gbee imajiki” (iyọ li eva ọli o ngme) ọọ zẹ okwhẹ kpẹsẹ wẹ; ọọ nono abhi ọ li nwu ọni Igọvinọ udu lieliẹ vhi odẹ imyiesuọ le.⁹Ama Isọ, ni a gwe li luu Ipọlu, Ayẹmhẹ ni o Pfuasẹ oo vọsẹ ọ, ọ bino ọli lololo. ¹⁰ọọ li, “Ghyiẹ omyi okhyio ighagha, ọkhọlọ li ee vọsẹ. Ẹbele ipfuasẹ li u kyia. Ina lu lia kee nwu odẹ Ọnọmhọli ghọnyia, a khi iyọ waa kee li?¹¹ghee, obọ Ishinẹgba o de ẹẹ vhi egbe, iyọ u laa zalo. U waa gwe laa kee mẹ ovọ elemhi ẹrhẹghẹ.” Ayayayọ ubili o bi Ẹlimasi alo; rhẹmhi ọ kee tanwa, ọọ tanwa, eẹ li khi agbọ e nwu ọli obọ kee kyia. ¹²Abhi ọni Igọvinọ ọ ke rhọ mẹ emeni a mẹ ọ lama shi ọ, rharhi khi owẹna Ọnọmhọli ni ọ suọ oo sha ọli abọ.¹³Ipọlu ali ikpokyia ọli e lo ọkọ te Ipafosi e bhẹ vhi Ipaga ni o laa elemhi Ipafiliasi. Ama Ijọni ọ pfi wẹ shi ayọ ni ọ rhẹẹ je Ijerusalẹmu. ¹⁴Ipọlu ali ikpokyia ọli e te Ipaga bhẹ vhi Atiọki nẹẹ Ipisidia. Ayọ li ee te je owuka ogbẹlẹ ivhiẹmhia a shitọ. ¹⁵E ke zẹ ishi ali ebe ebolẹ pfuse, eni e kpeda vhi oni owuka e ghyie usomhi bhui wẹ eẹ li, “Inyọgwho, vha kha mhọli usomhi izezudu ni eni iọgbọ vhi ana, vha ngme ọ.¹⁶Ipọlu ọ ke chi ekẹ vue ọ rhi obọ nu wẹ ngme; ọọ li, “Vhẹvhẹ iọgbọ Izulẹ ali vhẹvhẹ ni vha rhi eghọghọ a ni Ishinẹgba, vha rhi esọ shi ekẹ. ¹⁷Ọni Ishinẹgba eni iọgbọ Izulẹ ọna li ọọ zẹ itita eyẹ ọ rhi eni iọgbọ bu shiọ ni e rhọ laa ekẹ Ijipiti, obọ ni o yagha li ọọ rhọ tsumhi wẹ vhọ le. ¹⁸Ọọ nu wẹ la rhamhi ikpe egbhọ eva vhi apata.¹⁹Abhi ọ ke rhọ pfuse ẹvholi ishila vhi ikena, ọ rhi oni ekẹ ni lọgbọ eyẹ le ukwu. ²⁰Eni ingme na kwu e tẹsẹ ekẹ dọsẹ ikpe egbhọ ishie ashi ene ali ukhyikhyi ni a rhọ mẹ wẹ. A ke mẹ ena kwu pfuse, Ishinẹgba ọ ke zẹ esunuẹzọ rhili apfishi Isamuẹlẹ ni ọbolẹ²¹e ke dọsẹ, eni iọgbọ e mhila khi a zẹ oghyie na wẹwẹ, Ishinẹgba ọ zẹ oghyie na wẹ omyi Ikishi, ọnyi ẹdẹli Ibẹjami, ni ọ le eghyie ikpe egbhọ eva. ²²Abhi Ishinẹgba ọ ke rhọ rhue ọli vhọ le, ọ zẹ Idevidi khi o ke kyili oghyie. ikpa Idevidi li Ishinẹgba ọ te ngme ni ọ rhọ ẹẹ li, ‘Mhi she mẹ Idevidi omyi Ijẹze khi ọ kyili ọna mhi rhi udu na; emena mhi nono kwu li ọ laa khyiẹ.²³Te ikpa ẹdẹli ọni ọmọse ọna li otsumhi ọ te bhẹ; Ijesu, abhi ọ shi obọ khi li lẹẹ khyiẹlẹ ọ. ²⁴Ẹrhẹghẹ ni a rhọ mẹ ọ, Ijesu ọ vha bhẹ nee, Ijọni li ọ kpọ bhale a ngme ingme ibatizimhi inwegbe lieliẹ khasẹ iọgbọ Izulẹ. ²⁵Ijọni ọ ke gbe akanya li pfuse, ọọ li, ‘Ọgwho vhẹ khi mhi kyia? imha kyili lẹ. Ama rhi esọ shi ekẹ, ọni ọ la bhẹ mama mhẹ, imha tẹ na mhi dobẹ a taghyiẹ ọli ẹkwẹ owẹa.’²⁶Inyọgwho, ivhiẹ ni e te obọ Ebulahamu bhẹ, ali eni e la iteteva vhẹ ni ea ga Ishinẹgba, eyẹ laa ghyie oni usomhi imyiepfuese bhui. ²⁷Rharhi eni e nyele Ijerusalẹmu, ali eni e mhasẹ a na wẹ, e vha nwemaa yẹsẹ ọ, wẹ khi rhẹmhi e yẹsẹ urhui eni ebolẹ ni ẹẹ zẹ ebe ogbẹlẹ ivhiẹmhia kwu, rhẹmhi e rhi emeni eni ebolẹ e ngme tsẹ rharhi khi e gbe Ijesua.²⁸Ni e vha rhẹrhẹ mẹ ọli ingme egbe ni a kha gbe ọlia shi, eẹ li Ipaleti ọ khyie gbe ọlia. ²⁹Abhi e ke rhọ khyiẹli emeni a kẹkẹ shi ekẹ obodẹ ọli kwu, e degbe rhue ọli te ukhomhi orhẹ kpiale a tọ vhi uji.³⁰Ama Ishinẹgba ọ nwu ọ te egwhi vule. ³¹Eni e rhọ te Igalili ali Ijerusalẹmu rhọ khali ọ e mẹ ọ ni ọ rhọ laa vhọ egbẹlẹ nebu ni ọ rhọ vule. Eni iọgbọ ena li e ke myie ọtsẹ nali khasẹ eni iọgbọ.³²Iyọ eyẹ she rhi usomhi aghyie bhuli vhẹ le obodẹ ishobọ ni a shi ni itita eyẹ: ³³O tẹsẹ abhi Ishinẹgba ọ te rhi oni ishobọ ona shi ni eyẹ, imyi wẹ, ona li o rhọ nwu Ijesu te egwhi vule. Ona o gwe kyili emeni a kẹkẹ shi ebe Isamu ni ozeva: ni ọọ li, ''Omyi mhẹ ni Ọmọse li u kyia, amo mhi ke te kyili ita ẹ.’ ³⁴Abagwhoyọ, emeni e zẹ ni ọ rhọ nwu ọli te egwhi vule lẹ khi imhẹli ijegbe ọli o kẹa, ọọ ngme ona; Mhi la laa rhi oni o pfuasẹ nẹẹ ali egbegbe ivọsẹna Idevidi nẹẹ.’³⁵Li o zẹ khi ọ gwe ngme vhi ebe Isamu ovhese, ọọ li, ''U waa laa dobẹ uwẹ ni ọ pfuasẹ kẹnaa,’ ³⁶Rharhi khi abhi Idevidi ọ rhọ gbe abhi o ghọli Ishinẹgba pfuse, ọọ gwhua, a rhọ tọ asha ni a rhi ita ọli tọ, ọ kẹnaa, ³⁷Ama ọni Ishinẹgba ọ nwu vue ọ vha kẹnaa.³⁸Iyọ mhia nono khi vha yẹsẹ, inyọgwho, khi te ikpa ọni ọmọse ọna li a te rhi igbe ingmobe kwa tsabọ. ³⁹Te ikpa ọli ọni ọ lama shi ọ vhọ a she rhue ọli iluemhi egbea ni ishi Imozisi o vha dobẹ rhue iọgbọ egbea.⁴⁰Vha rhi ẹgbhẹ kyia khi emeni eni ebolẹ e ngme vha ke mẹ wẹ vhi egbe: ⁴¹’Ghee, vhẹvhẹ ni vha kwu ingme a shi iyẹyẹ, o nya vhẹ aloa, vhaa li opfua; Rharhi khi mhia gbe ikanya elemhi egbẹlẹ vhẹ, ikanya ni vhavha la lama shi, ọgbọ ọvhese ọ kha rhẹẹ ngme ọ khasẹ vhẹ.”⁴²Abhi Ipọlu ali Ibanabasi e rhọ vu, eni iọgbọ ee lema wẹ khi e gwe a ngme ingmemhi enana khasẹ wẹwẹ ogbẹlẹ ivhiemhia ni o ke gwe a bhẹ. ⁴³Abhi e ke rhọ bhẹ vhi uka, Ijusi ebubu ali eni ugamhi o nwegbe e rhọ khali ipọlu ali Ibanabasi, ni ọ nu wẹ ngme khi e nyakwa rhọ khali Ishinẹgba kee je alo⁴⁴Oni ogbẹlẹ ivhiẹmhia, oni evholi kwu li e gaa rhọ gba khi e rhọ suọ eni ingmemhi Ishinẹgba. ⁴⁵Abhi eni ijusi e ke rhọ mẹ abhi eni iọgbọ e li bu, elemhi e kee bi wẹ li e rhẹẹ zẹ onobe shi eni ingmemhi ni Ipọlu ọ ngme, ee ka ọli.⁴⁶Ama Ipọlu ali Ibanabasi e ke gbudu ngme lasele gboo, “O kyili emeni e ti khi a rhọ kyiatsolo ngme oni ingmemhi khasẹ vhẹ. Ghee, vha she te egbe vhẹ pfi ọli pfia vha rhi egbe vhẹ shi eni e vha tẹ shi oni inyele agbọ elenagbọagbọ, Ghee, eyẹ laa lieliẹ alo bhuli Ijetasi. ⁴⁷Rharhi iyọ li Ishinẹgba ọ li ghyie eyẹ, ọọ li, ‘Mhi she rhẹ vhẹ kyili ufulọ eni Ijetasi, khi vha rhi imyiepfuse bhale oni agbona kwu.’”⁴⁸Abhi eni ijetasi e ke rhọ sokwu eni ingmemhi ena, egbe e lẹẹ nwu wẹ, ee kphẹmhi ingmemhi Ọnọmhọli. abhi e bu abhi e shẹ ni a she sase shi inyele ẹlẹnagbọagbọ ee myiesuọ. ⁴⁹Oni ingmemhi Ọnọmhọli o ga oni aloekẹ oyọ kwu.⁵⁰Ama eni Ijusi e kpikpi eni ikpotso ni e mhọli ọnwegbe ali eni ea mhasẹ ni oni evhue. Ena li ee kpikpi izokwhẹkpẹsẹ rhọ khali Ipọlu ali Ibanabasi. Ana li e ke tee tono wẹ abọ a lase oni ẹvhue le. ⁵¹Ama Ipọlu ali Ibanabasi e ke kpishi idabu ẹkoawẹ kwu wẹ. E ke te ayọ ẹẹ je evholi Ikoniumu. ⁵²Oghẹlẹ ali Ayẹmhẹ ni o Pfuasẹ o vọsẹ eni idibo.

Chapter 14

¹ẹrhẹghẹ oyọ ni e rhọ la Ikọniọmu, Ipọlu ali Ibanabasi e lo owuka Ijusi, ee ngme ingmemhi Ishinẹgba iọgbọ ebubu Ijusi ali Igiriki e lama shi wẹ vhọ. ²Ama eni iọgbọ IJusi egwho ni e vhẹ suọ esọ e kpikpi iọgbọ Ijẹtasi rhọ khali eni e myiesuọ.³Iyọ e la ayọ tẹsẹ, ee rhi igbudu rhi izemhi Ọnọmhọli ẹẹ ngme ingmemhi Ishinẹgba, abagwhoyọ Ishinẹgba ọ rhi izemhi na wẹ gbe ikanya inyaloa. ⁴Ama obunẹ eni ẹvhue e kemhi egbe: egwho vhọ e nwu gboghyiẹ eni Ijusi, egwho e nwu gboghyiẹ eni ighyiusomhi.⁵Abhi Ijẹtasi ali Ijusi e rhẹẹ nono khi wẹwẹ e tono eni e kpeda abọ khi e rhi ẹchọ ni Ipọlu ali Ibanabasi e gwe tono we echẹ, ⁶e ke rhọ bhale a yẹsẹ oni ingme e na je ẹvhue Ilaconia, Ilastira ali Idabe, ali ẹvholi evhese ni e gasẹ wẹ aa lẹ, ⁷Ee ke la ayọ rhi ingmemhi Ishinẹgba ẹẹ tsabọ.⁸Vhi ẹvholi Ilastra ọmọse ọgwho ọ shitọ ayọ, awẹ ọli e gwọghọ, rhẹmhi a vyia ọli ukhyila, ni ọ vha gaa kpọ kyia gwhe. ⁹Ọni ọmọse ọna ọọ suọ khi Ipọlu khi ee ngme ingmemhi Ishinẹgba. Ipọlu ọọ lialo kwu ọ vhi egbe ọ mẹ khi ọ mhuẹ irhọshiọ ni o rhi ọli ze. ¹⁰Ọọ sọọse nu ọli ngme, “Vue mugha.” ọni ọmọse ọ da vue ọ kyia a gasẹ.¹¹Abhi oni agbaa ni e rhọ gba e ke rhọ mẹ ukanya ni Ipọlu ọ gbe, ee ke yasẹ urhuli vhi ekẹ, E rhi ẹvhue Ilakania ẹẹ ngmee, “Ishinẹgba ọ she rhi egbe ọli khọkhọ ọgbọ bhẹ bhuli eyẹ le.” ¹²Ee luu Ibanabasi “Olitsa “Iziọsi,” ee lu Ipọlu olitsa “Ihamẹsi” rharhi khi li ọọ nwemaa ẹẹ ngme eni ingmemhi. ¹³Isọsi ni ọ kpeda oni olitsa, ọ la elase ẹvhue, ọ nwuno ẹna ali idodo bhale ebunodẹ oni ẹvhue; lẹ ali eni iọgbọ ee nono abhi e li rhẹ wẹ lasobo na wẹ.¹⁴Ama abhi eni ighyiusomhi, Ibanabasi ali Ipọlu, e ke rhọ suọ, e kyiọlọ iwulua shi egbe wẹ irhui e nyanya bhuli oni agbaa, e sọọse gbalala. ¹⁵Ee li eẹ li, “Ẹga elọ ena e kyia na vhẹ a khyiẹ? Iọgbọ nabhi vhẹvhẹ li eye li kyia abhi vha lia sa iyọ li eyẹ lia saa, ingme ogbọ li eyẹ rhọ rhamhi vhẹ vhi egbe, khi vha rhọ nwu lieliẹ vhi ẹtsẹkẹ apfuẹ enana ni vha khyiẹlẹ rha khali Ishinẹgba ni ọ nyele, ni ọ ma ekẹ, ali eda, ali ekẹ nefu ali ẹtsẹkẹ kwu ni e la vhọ. ¹⁶Elemhi ikpe ni e dọse, ọ dobẹ ẹvhue kwu khyiẹlẹ abhi o gwhẹ wẹ¹⁷Ama, ọ vha liyọ pfi egbe ọli esọa ọ rhi ọtsẹ shi ekẹ. Irhẹmhi ọ khyie khyiẹli onaghyie na vhẹ, rhi amẹ rhuẹ shi ẹkọmhi na vhẹ, ọ rhi emenale ali oghẹlẹ vọsẹ vhẹ.” ¹⁸Ni e rhẹrhẹ li na ngme, Ipọlu ali Ibanabasi e khyie nwu wẹ gba khi imhẹli e lasẹ oni obo na wẹwẹ.¹⁹Ama iọgbọ ijusi egwho e rhọ te Atiọki ali Icọniọmu bhale lẹẹ kpikpi eni iọgbọ. E kee tono Ipọlu echẹ e chalọ ọli te oni evhọli a lase, e sa khi ọ she gwhu. ²⁰Abhi eni ighyiusomhi e ke li sẹgasẹ ọ, ọ ke chi ekẹ vule ọ lo elemhi oni ẹvhue. Ogbe o ke gbe, lẹ ali Ibanabasi ee je evholi Idabe.²¹e ke rhọ ngme ingmemhi Ishinẹgba vhi oni ẹvhue e nwuno agbọ nebu bhui Ishinẹgba le, e liegbe je Ilastira, ali Ikọniọmu ali Atiọki. ²²Ee kee zeze eni e rhẹ khali Ijesu idu khi e rhi imyiesuọ kee je alo. Ee gwu khasẹ wẹ khi te ikpa izokwhẹkpẹsẹ nebu li e te laa lo aleghyie Ishinẹgba²⁶²³Abhi e ke rhọ zẹnọ eni e kpeda shi eni ika, e rhi azumhi pfi olema, e rhẹ wẹ ni Ọnọmhọli mhuẹ, ọni e myie lama. ²⁴Nenaa e ke rhọ te Ipisidia dọsẹ bhẹ vhi Ipafilia. ²⁵e ke rhọ ngme ingmemhi Ishinẹgba vhi ẹvholi Ipaga, e kpẹla je evholi Atalia.²⁶Ayọ li e ke te lu ọkọ-oke-nofu jee evholi Atiọki, Asha ni e la rhi egbe wẹ ni izemhi Ishinẹgba shi oni ukanya ni e ke she gbe pfuse nena²⁷Abhi e ke rhọ bhẹ vhi Atiọki ni e ke rhọ koko eni eyuka gba, e lolo khasẹ wẹ emeni Ishinẹgba o gaa gbe kwu, ali abhi ọ li kweghyie odẹa ni Ijẹtasi myiesuọ. ²⁸Ee nu eni idibo Ijesu la ayọ tẹsẹ.

Chapter 15

¹Ẹmọse egwho e te ẹvhue Ijudea kpiale aa wẹna eni e myiesuọ, eẹ li, “Sẹkẹnẹ khi irhẹmhi a fẹli ẹ abhi ushi Imozisi o ngme, vhavha laa mhọli imyiepfuese.” ²Abhi Ipọlu ali Ibanabasi e ke rhọ nu wẹẹ le epfuasẹ, eni e myiesuọ e lama ni egbe khi wẹwẹ e ghyie Ipọlu, Ibanabasi ali egwho vhọ khi e je Ijerusalemu bhuli eni ighyiusomhi ali eni e kpeda khi e mhila wẹ eni egbọ ena bhẹ.³Iyọ abhi oni uka e ke rhọ ghyie wẹ oni usomhi, e ke rhọ te evholi Ifonesha ali Isamalia e gwu khasẹ wẹ abhi eni Ijẹtasi e li myiesuọ. E rhi idudumhi Oghẹlẹ bhuli eni e myiesuọ le. ⁴Abhi e ke rhọ bhẹ vhi Ijerusalẹmu le, eni uka ali eni ighyiusomhi ali eni e kpeda e tsẹ wẹ mekyia, e rhọ gaa lolo khasẹ wẹ emeni Ishinẹgba o gaa gbe vhi iteteva wẹ kwu.⁵Ama emọse egwho ni e myiesuọ, ni e la agbaa Ifarisis, e vue eẹ li, “O dea khi a rhọ fẹli wẹ e rhi ishi Imozisi gwhẹ.” ⁶Iyọ, eni ighyiusomhi ali eni e kpeda e legba ẹẹ mhasẹ oni ingme ona.⁷Abhi e ke rhọ khọkhọ shi ọ pfuse, Ipite ọ ke vule ọ nu wẹ ngme, “Inyọgwho, vha yẹsẹ egbegbe ẹrhẹghẹ ni o dọsẹ Ishinẹgba ọọ zẹ ọgbọ vhi iteteva vhẹ, khi unu mhẹ li eni ijẹtasi e te laa suọ usomhi Ishinẹgba, ni e rhọ myiesuọ. ⁸Ishinẹgba, ni ọ yẹsẹ udu ọgbọ, li ọ myie ọtsẹ na wẹ, ọ rhi Ayẹmhẹ ni o Pfuasẹ na wẹ, nabhi ọọ ke li rhọ ni eyẹ. ⁹Ọ vha rhi ọdegbea shi eyẹ vhi iteteva, ọ rhi udu wẹ pfuasẹ te ikpa irhọshiọ.¹⁰Nenaa elọ e zẹ khi vha ke nwu Ishinẹgba a fẹẹ, ni vha rhọ rhi ugbholo shi eni idibo Ijesu ena urhui ni ita eyẹ ali eyẹ vha dobẹ rhi egbe myie? ¹¹Ama eyẹ lama shi ọ khi eyẹ laa mhuẹ imyiepfuese te ikpa izọtena Ọnọmhọli ni Ijesu, abhi wẹwẹ e lee li myie pfuse ena.¹²Oni agbaa kwu e pfiesuọa kpekpe e rhi esọ shi emeni Ipọlu ali Ibanabasi e gwu na wẹ abhi Ishinẹgba ọ li gbe inyaloa vhi iteteva Ijẹtasi rhọ te ikpa wẹ.¹³E ke ngme pfuse, Ijemhisi ọọ ke sọ ọọ li, “Inyọgwho, vha rhi esọ shi mhẹ vhi ekẹ. ¹⁴Isamọni ọ she gwu na vhẹ abhi Ishinẹgba ọ kpọ li kpaghyiẹ eni Ijẹtasi ni ọ rhọ rhi iọgbọ vhọ lama shi eva ọli.¹⁵Ingmemhi eni ebolẹ rhẹmhi e gbe kwu ona, abhi o li laa akẹkẹshekẹ, ¹⁶’A kha mẹ ena pfuse mhi laa liegbe bhẹ, Mhi gwe laa ma ikwu Idevidi vule, ni o she de; Mhi la laa nwu ọ vue mhi chigbe gwe khyiẹlẹ emeni e pfuẹchẹa, ¹⁷Ishọyọ iọgbọ ni e ke laa kpọẹ e kẹ nono Ọnọmhọli, li shi eni Ijẹtasi ni a rhi eva mhẹ a nyalu.’ ¹⁸Emeni Ọnọmhọli ọ ngme khi ona, te ituekẹle agbọ¹⁹Elemhiyọ, abhi mhẹmhẹ mhi ngme, lẹ khi imhẹli eyẹ kpokpo Ijẹtasi ni e myie Ishinẹgba suọ; ²⁰Ama khi eyẹ kẹkẹ ghyi wẹ khi e chi egbe ijiomhi ilasobo le, idetsia ikpotso ali emọse, ali elamhi ni a mẹ osue gbea, ali ọlia. ²¹khi Imozisi nẹlẹ a le le mhọli iọgbọ shi ẹvhue khi ẹvhue ni ee zẹ ishi ọli, vhi elemhi ika ogbẹlẹ ivhiẹmhia kwu.²²Iyọ o ti khi eni ighyiusomhi ali eni e kpeda, ali eyuka kwu khi e rhọ zẹ iọgbọ rhọ khali Ipọlu ali Ibanabasi, Ijudasi, ni eva ita ọli o kyili Ibasabasi, ni e kyili eni e kpeda vhi oni uka. ²³Emeni e ke kẹkẹ khi ona, “Vhẹvhẹ eni ighyiusomhi, eni e kpeda ali eni e myiesuọ, li eyẹ kẹkẹ oni ebe ona ghyi Ijẹtasi ni e myiesuọ ni e laa Atiọki, Isiria ali Isilisia, eyẹ tsẹ vhẹ.²⁴Eyẹ she suọ khi iọgbọ egwho ni eyẹ vha rhi ishi eyọyọ na, e te eyẹ iteteva vu laa wẹna vhẹ ewẹna ni ea kphakpha avhagwhu vhẹ. ²⁵Oo ti eyẹ kwu vhi ẹloe abhi eyẹ li lama ni egbe khi eyẹ rhọ zẹ agbọ rhọ khali eni e ghọli eyẹ Ibanabasi ali Ipọlu bhui vhẹ, ²⁶Iọgbọ ni e she rhi ukhomhi wẹ shi okhẹna rharhi eva Ọnọmhọli ni Ijesu Ikiristi.²⁷Eyẹ she ghyie Ijudasi ali Isalasi, ni e gwe laa rhi unu wẹ ngme khasẹ vhẹ. ²⁸O kyili emeni o ti eyẹ ali Ayẹmhẹ ni o Pfuasẹ ẹloe, khi imhẹli eyẹ gwe khyi itsua nya vhẹ vhi ike ni e dala ena: ²⁹Khi vha chi tanya ni emeni a rhọ lasẹ obo ni ikwhumhi, ọlia ẹlamhi ni a mẹ osue gbea, ali idetsia ikpotso ali emọse. Vha kha sheda chi ena lee, o la laa ti vhẹ egbe. Vha momoo.''³⁰Abhi e ke rhọ via, ee kpiale bhẹ vhi Atiọki; Abhi e ke rhọ koko oni agbaa gba, e rhi oni ebe na wẹ. ³¹Abhi e ke rhọ zẹ oni ebe, ee ghẹlẹ rharhi oni izezidu, ³²Ijudasi ali Isalasi, ni e gwe kyili ebolẹ, ee zeze eni e myiesuọ idu e gwe zise wẹ.³³Abhi e ke rhọ la ayọ ukwukwu ẹrhẹghẹ, e gwe te ayọ liegbe bhuli eni e kpọ ghyie wẹ oni usomhi. ³⁴Ama o ghọli Isalasi ni ọ kha nu wẹ khyie la ayọ. ³⁵Ama khi Ipọlu ali Ibanabasi ee nu eni e kpọẹ la Itọiki, ni e la ẹẹ wẹna wẹ ee ngme ingmemhi Ishinẹgba.³⁷³⁶E ke gba ẹlẹ ingmẹ vhi ayọ Ipọlu ọọ li Ibanabasi, ''Eyẹ gwe liegbe kọ a fẹli eni e myiesuọ ni e la ẹvhue khi ẹvhue ni eyẹ she kpọ laa ngme ingmemhi Ishinẹgba nee, khi eyẹ mẹ abhi e ke li la vhọ³⁷Ibanabasi ọọ nono khi lẹẹ rhue Ijọni ni ẹẹ lu Imaki mhọ obọ. ³⁸Ama khi Ipọlu ọọ sa khi o vha khaa ti khi wẹwẹ e rhọ rhue Imaki mhọ obọ, ni ọ kee pfi wẹ shi Ipamfilia vu ni ọ vha gwe nu wẹ gba oni akanya pfa ayọ.³⁹Ona oo ke pfi ukpokpomhi umhasuegbe na wẹ, ni o rhẹ wẹ valaa, Ibanabasi ọ rhue Imaki mhọ obọ lo ọkọ je Isapirọsi. ⁴⁰Ipọlu ọ rhue Isalasi mhọ obọ vu, ni ọ rhọ rhi eni e myiesuọ mhọli ivhẹlemhi Ọnọmhuẹyẹ obọ. ⁴¹Ayọ li ọ ke vu je Isiria ali Isilicia aa zise eni ika idu'

Chapter 16

¹Ipọlu ọ li je Idabe ali Ilastira, ọ ke ẹẹ khi lẹẹ fẹẹ li ọ rhọ mẹ ọni ọ myiesuọ ọgwho ni ẹẹ lu Itimoti vhi ayọ, ni ọ kyili omyi ọkpotso Ijusi ọgwho ni ọ myie suọ; ita ọli ọ kyili ọnyi Igiriki. ²Eni e myiesuo ni e la Ilastira ali Ikọniọmu ee maa ẹẹ zẹ onaghyi ọ. ³Ipọlu ọọ nono abhi ọ kha nu lẹẹ la asha; ọọ rhue ọli mhọ obọ ọ fẹli ọ rharhi eni Ijusi ni e nyele opfọ bholọ, rharhi khi wẹwẹ kwu e yẹsẹ khi ọnyi Igiriki li ita ọli ọ kyia⁴⁵Abhi e ke li je eni ẹvhue, e gwu khasẹ eni ika emeni e khaa khyiẹ, emeni eni ighyiusomhi ali eni e kpeda ni e la Ijerusalẹmu e kẹkẹ shi ekẹ.⁴Ee zise eni ika shi ukhomhi irhọshiọ ee bu shiọ ogbẹlẹ kwu.⁶Ipọlu ali igbhogbho ọli ee rhọ te obhoni aloekẹ Ifuraja ali Igalitiansi, abhi o ke rhọ kyia khi Ayẹmhẹ ni o Pfuasẹ o she chi wẹ esọ khi imhẹli e gwe la aloeẹọ Esha ngme ingmemhi Ishinẹgba. ⁷Abhi e ke rhọ chi mama Imasia, ee nono khi wẹwẹ e je Ibitania, ama Ayẹmhẹ Ijesu ọ li khi mhẹli e ye. ⁸E ke rhọ te Imasia, e kpiale bhẹ vhi Iturosi.⁹Ipọlu ọọ ke mẹ idowẹmẹ ẹliyọsẹ: Ọmọse ọgwho ọnyi Imẹsidonia ọ mugha ayọ, ọọ nyalu ọ ọọ li, ''Bhẹ vhi Imẹsidonia khi u kaa kpaghyiẹ eyẹ.'' ¹⁰Abhi Ipọlu ọ ke rhọ mẹ oni idowẹmẹ ona, ayayaọ ọ nwegbe ọọ jee Imẹsidonia, ọọ lee gbe ọli ukhomhi khi Ishinẹgba ọ she ẹẹ khi lẹ bhẹ vhi Imẹsidonia aa ngme ingmemhi Ishinẹgba khasẹ wẹ¹¹Abhi eyẹ ke rhọ te Iturọsi lo ọkọ ẹẹ bhẹ, eyẹ lee jee Isamoturace, ogbe o ke gbe eyẹ te ayọ bhẹ vhi Iniapolisi; ¹²Ayọ li eyẹ ke te je Ifilipi, Ni o kyili ẹvhue ni o fu vhi elemhi Imẹsidonia, lẹ khi ẹvhue ni o nwu ẹloe nẹẹ oni aloekẹ o gwe kyili okhomhi Iromasi, eyẹ tẹsẹ oni ẹvhue ona egbẹlẹ nebu. ¹³Ogbẹlẹ ivhiẹmhia eyẹ te okẹ lo je elase oni ẹvhue, ni eyẹ khọkhọ khi o khaa ti ni eyẹ la pfi olema. Eyẹ shitọ ayọ nu eni ikpotso ni e legba ngme.¹⁴Ọkpotso ọgwho ni ẹẹ li Ilidia, ni ọ rhi ede dẹẹ vhi ẹvholi Itatira, ni ọọ ga Ishinẹgba, ọọ li rhi esọ shi eyẹ vhi ekẹ. Ọnọmhuẹyẹ ọọ gweghyie ọli aloa khi ọ rhọ rhi esọ shi ingmemhi ni Ipọlu ọọ ngme. ¹⁵Abhi lẹ ali udogbafẹ ọli e ke rhọ batazi, ọọ lema eyẹ ọọ li, ''Vha kha lama shiọ khi mhi she myie Ishinẹgba suọ ingmaghyie, vha bhẹ vhi apfẹ mhẹ a la,'' Ingmaghyie ọọ nu eyẹ gwu ọ.¹⁸Abhi eyẹ ke rhẹẹ jee asha ni eyẹ je lẹẹ pfi olema, eyẹ ali ọkpotso ọgwho ni ọ mhọli ayẹmhẹ ẹbọẹ eyẹ aa lona. Ọga ọli maa te oni ẹbọẹ ọli mẹ le. ¹⁷Oni ọkpotso ona rhẹẹ khali Ipọlu ali eyẹ ọọ sọọse ọọli, ''Eni emọse ena imyi Ishinẹgba ni ọ fu nẹẹ li e kyia. ingmemhi imyiepfuese li ee ngme a khasẹ vhẹ.'' ¹⁶Ọọ lina khyiẹlẹ ọli ẹlẹ ingmẹ. Ama oo fu Ipọlu ofu onaghyie, onaghyie, ọọ liealo ọọ li oni ayẹmhẹ, ''Mhi rhi eva Ijesu Ikiristi shi ushi nẹẹ, te ọ vhi egbe a lase.'' Ayayaọ o te ọ vhi egbe a lase.¹⁹Abhi ọni ọga ọli ọ ke rhọ mẹ khi ọ vha gwe mẹ ọli ẹtsẹkẹ egbe, e nwu Ipọlu ali Isalasi je okyi bhuli ene ea mhasẹ. ²⁰Abhi a ke rhọ rhẹ wẹ bhẹ bhi ikotu, ẹẹ li, ''Eni emọse ena Ijusi li e kyia e rhi ingme a bhẹ vhi oni ẹvhue eyẹ ona. ²¹Ea wẹna iọgbọ ivhali ingme ni e vha te odẹ ni eyẹ Iromasi eyẹ rhaa gbe akanya.''²²Oni agbaa e ma nu Ipọlu ali Isalasi vule; eni esunuẹzọ e khyiọlọ itsua shi wẹ egbe e chigbe ẹẹ khi a rhi ite gbe wẹ. ²³Abhi e ke rhọ gaa gbe wẹ onaghyie e nwuno wẹ kwulo ogba igwumha khi ọrhigwhumhale e ke khẹ wẹ khi e ke nanọ. ²⁴Abhi a ke rhọ shi oni ushi ona nali, ọni ọrhigwhumhale ọ nwuno wẹ kwulo elemhi, elemhi oni ogba igwhumha ọ sọ wẹ udu²⁶Ẹrhẹghẹ ẹlogbokheva Ipọlu ali Isalasi ee pfi olema ee to uwo chichi Ishinẹgba, igwhumha ni e li la oni ogba e rhi e sọ shi wẹ ekẹ. ²⁵Udomhija ekẹ oo jigyhi, a rhamhi ni ituekẹle oni ogba igwhumha ni o rhẹẹ jigyhi; ayayayọ eni edẹ kwu e gweghyiea, idu ni a sọ wẹ kwa.²⁷Ọni ọrhigwhumale ọ ke vu ovhesẹ, ọ mẹ abhi edẹ ni e la oni ogba kwu khi e gweghyiea; ọọ ji ọfẹdo khi lẹẹ lẹẹ gbe egbe lẹa, Rharhi khi ọọ khọkhọ khi eni igwhumha kwu e she vẹkwa. ²⁸Ipọlu ọọ ke rhue ọsee sọ gbalalala, ọọ li, Imhẹ khyiẹlẹ egbe ẹ ingme, rharhi khi eyẹ kwu eyẹ la ana.''²⁹Ọni ọrhigwhumale ọ nyanya rhi ifulọ rhu, ulishi oo nwu ọ, ọọ bamhijẹjẹ, ọ de talorhugwu ni Ipọlu ali Isalasi, ³⁰ọ wolọ wẹ lasele ọọ wẹ, ''Ega, see mhi lia pfue ona le?'' ³¹Eẹ li, ''Myie Ọmọmhuẹyẹ Ijesu suọ, u laa pfue vhọ le, shi ghyiẹ shi apfẹ ẹ.''³²Ee ngme ingmemhi Ishinẹgba khasẹ ọ, ali udogbapfẹ ọli kwu. ³³Ọni ọrhigwhumhale ọ wolọ wẹ je apfẹ a nwushe ikpa ni a te kwali wẹ utse oni ẹliyọsẹ oyọ, ayayayọ li lẹ ali udogbapfẹ ọli kwu e rhọ batazi. ³⁴Ọọ rhue Ipọlu ali Isalasi je apfẹ a rhi emenale na le. Lẹ ali udogbapfẹ ọli kwu ee lẹẹ ghyieghyie, Rharhi khi wẹw kwu e she ke myie Ishinẹgba suọ.³⁵Ogbe o ke gba ọni ọsunuẹzọ ọọ li ọni ọrhigwhumhale, ''Wolọ eni emọse eyọ abua khi e kee vuu. ³⁶Ọni erhigwhumhale ọ ke gwu oni ingme khasẹ Ipọlu, ọọ li, ''Ọni ọsunuẹzọ ọ she ghyie bhui mhẹ khi mhi wolọ vhẹ abua khi vha kee vuu: nenaa vha lase khi vha rhi oghẹlẹ kee vuu.''³⁷Ama Ipọlu ọọ wẹ, ''E she la ukpẹloli agbọ gbe eyẹ, iọgbọ ni e vha kyili Iromasi ni ẹzọ o gbe, e chigbe gwe nwuno eyẹ kwulo ogba igwhumha; nenaa rhẹmhi e ke bẹna wolọ eyẹ abua? A vha mẹ yọ; e te egbe wẹ nhale a wolọ eyẹ abua shiọ.'' ³⁸Eni erhigwhumhale e ke gwe a gwu oni ingme khasẹ ọni ọsunuẹzọ, ulishi li o kee nwu ọnọ ọsunuẹzọ ni ọ rhọ suọ khi iyi Ipọlu khi Iromasni li e kyia. ³⁹Ọni ọsunuẹzọ ọ bhale a lema wẹ; abhi e ke rhọ wolọ wẹ oni ogbo igwhumha lasele, eẹ li Ipọlu ali Isalasi khi e vu oni ẹvhue oyọ le⁴⁰Ipọlu ali Isalasi e ke lase oni ogba igwhumha le e je apfẹ Ilidia. Abhi Ipọlu ali Isalasi e ke mẹ eni e myiesuọ, e zeze wẹ idu li e rhọ rhọ te oni ẹvhue vu.

Chapter 17

¹e ke rhọ te ẹvhue Afipolisi ali Apolonia lẹẹ dọsẹ, ee bhẹ vhi ẹvhue Itẹsẹlinoka, ni owuka Ijusi o la. ²Ipọlu, abhi ingmemhi ọli o li la vhọ, ọọ bhui wẹ je ayọ, elemhi egbẹlẹ ivhiẹmhia esẹ li ọ nu wẹ la ayọ nu wẹẹ gwanọ ingmemhi Ishinẹgba vhi Ibabo.³Ọọ kweghyie ebe ingmemhi Ishinẹgbaa ọ wẹna ẹẹ khasẹ wẹ khi Ikiristi ọ nwemaa kpọ lẹẹ mẹ ẹchọ ọ te egwhi vue. Ọọ wẹ, “Ọni Ijesu na mhi rhọ tsabọ a khasẹ vhẹ ena lẹẹ khi Ikiristi.” ⁴Ijusi egwho e lama shiọ, e degboghyiẹ Ipọlu ali Isalasi, li shi Igiriki ni ugamhi o nwemaa nwegbe, ali ebubu ikpotso ni e kpeda ali iọgbọ nebu.⁵Ama Ijusi ni e vha myie suọ, ni ẹtsẹkẹ ituegbe o rhue sọ, ee je okyi a wolọ iọgbọ ọkhọlọ egwho, e koko agbọ gba, e pfi otughafu shi oni ẹvhue. E nwu okwhẹ bhẹ vhi apfẹ Ijasi, ee nono abhi e li rhue Ipọlu ali Isalasi lase ni eni iọgbọ. ⁶Abhi e vha ke rhọ mẹ wẹ vhi ayọ, ee nwu Ijasi ali eni e myiesuọ egwho bhuli eni ea gwu ẹzọ, e sọọse, “Eni e nwu agbọ ukhomhi pfi kpọkẹ khi ena. ⁷7 Eni iọgbọ ena ni Ijasi ọ myie shi apfẹ rhẹmhi e khyiẹli umhasuesọ rha khali ishi ni oghyie Isiza ọ shi; ea ngme khi a vha mẹ oghyie ọvhese sẹkẹnẹ khi Ijesu.⁸Abhi agbaa ali eni ea gwu ẹzọ oni ẹvhue e ke rhọ suọ ena, o lẹẹ kpokpo wẹ idu. ⁹Abhi e ke rhọ myie wẹ ikpaghọ ni a rha rhue ọgbọ vhi owaa le, eẹ li e kee vuu.¹⁰Oni ẹliyọsẹ oyọ eni e myiesuọ e ghyie Ipọlu ali Isalasi je Ibẹria. E ke rhamhi ayọ, e lo owuka Ijusi. ¹¹iọgbọ ena e nwu ẹloe dala iọgbọ ni e la Itẹsẹlonika, rharhi khi inwunegbe lee rhọ myie eni ingmemhi Ishinẹgba, ee bino ebe ingmemhi Ishinẹgba ni abhi a ngme ni iyọ li o li kyia. ¹²Elemhiyọ ebubu wẹ e lama shi ọ, li shi ikpotso ali emọse Igiriki ni e nwu ẹloe.¹³Abhi Ijusi ni e la Itẹsẹlonika e ke rhọ suọ khi Ipọlu ọ li laa Ibẹria rhi eni ingmemhi Ishinẹgba aa tasbọ, e je ekẹ ayọ a pfi otughafu shi. ¹⁴Ayayayọ, eni e myiesuọ e ghyie Ipọlu je okẹ nofu, ama Isalasi ali Itimotiọsi e kpọẹ shi ayọ. ¹⁵Eni e tsua Ipọlu e tsese ọli le shi ẹvholi Atensi. E ke gwe ghyie wẹ bhuli Isalasi ali Itimotiọsi khi e nyanya bhui lẹ le nena, nena.¹⁶Abhi Ipọlu ọ ke rhọ rhẹ khẹ wẹ vhi oni Atesi, udu o pfuẹchẹ ọlia ni ọ rhọ mẹ ikwhumhi ni ee vọ oni ẹvhue. ¹⁷Iyọ ogbẹlẹ kwu li ọ ke rhọ la owuka ẹẹ wẹna Ijusi ingmemhi Ishinẹgba ali eni e ga Ishinẹgba ali eni ọọ mẹẹ atuokyi ogbẹlẹ kwu.¹⁸Eni e wẹna ebe limhi egwho ni e la Ẹpikuriani ali Isitọki ea lona. Egwho eẹ li, “Ikakpulingme ni egwho ena e kyila ni ọa nono khi lia kee ngme? Egwho eẹ li, “O li abhizẹzẹ khi ingme ishinẹgba ni a kpọ mẹ gwhe li ọa ngme.”Rharhi khi ọọ ngme ingmemhi Ijesu ali itiegwhivule.¹⁹Ee rhue Ipọlu bhẹ vhi Ẹropagọsi (ukhomhi ọkpha ẹzọ), eẹ li, “Eyẹ dobẹ a yẹsẹ emeni owẹna ni vhẹ khi vhaa wẹna o kyia? ²⁰Rharhi khi vhaa ngme ingmemhi ogbọ aa shi eyẹ vhi esọ. Elemhiyọ, eyẹ a nono khi eyẹ yẹsẹ emeni ena e ngme.” ²¹iọgbọ Atesi kwu ali elele ni e nyele ayọ e vha gwe a khyiẹlẹ ẹtsẹkẹ ovhese, wẹ khi ingme ovhese li e ke gwe rhi esọ a shi ọgbọ.²²Ipọlu ọ mugha iteteva eni e la ukhomhi ọkpha ẹẹ gwu ẹzọ ọọ wẹ, “Vhẹvhẹ iọgbọ Atesi, Mhi mẹ khi ugamhi o maa nwu vhẹ egbe odẹ khi odẹ kwu. ²³Rharhi khi abhi mhi rhọ dọsẹ lẹ lẹẹ mhi mẹ asha ni a kẹkẹ ọni vha ga shi, ISHINẸGBA NI A VHA YẸSẸ. Ni vha rhi umhayẹsẹ a ga, Ama ona mhi gwu khasẹ vhẹ khi ona.²⁴Khi Ishinẹgba ni ọ ma oni agbona ali emeni e la vhọ kwu, lẹ khi Ishinẹgba ni ọ ma ekẹ ali idane, ọ vhaa nyele ewa ni a rhi abọ ma. ²⁵Wẹ khi rhẹmhi a rhi abọ a ga ọli, wẹ khi rhẹmhi ọa nono ẹtsẹkẹ pẹẹ, abhi o ke rhọ kyia khi li ọ rhi ayẹmhẹ inyele ali ẹtsẹkẹ kwu a ni iọgbọ.²⁶Te ikpa ọmọse ọgwho li a te mẹ ẹvhue khi ẹvhue ni e la ukhomhi ekẹ agbọ kwu, ọ rhi ẹrhẹghẹ ọgbọgbọ nali, ọ rhi ikpikpikpa ni ẹtsẹkẹ kwu. ²⁷Elemhiyọ, e kee nono Ishinẹgba, aa mẹ khi ee laa mẹ ọli, egbegbingme ọ vha nuẹ shi eyẹ vhi egbe.²⁸Ikpa ọli lẹ li eyẹ te nyele, ni eyẹ te a kyia, ni eyẹ te mhọli agbọ, abhi uwolo vhẹ ogwho o ngme, ‘Imyi ọli li eyẹ gwe kyila.’ ²⁹Elemhiyọ, abhi o ke rhọ kyila khi imyi ọli li eyẹ kyia, imhẹli eyẹ khọkhọ khi irhẹmhi Ishinẹgba ọ liabhi igolu, wẹ khi rhẹmhi ọ liabhi isiliva, ọa liyọ abhi ẹchẹ, wẹ khi emeni a rhi abọ ma, wẹ khi abhi ọgbọ ọ khọkhọ³⁰30 Ẹrhẹghẹ umhayẹsẹ rhẹmhi Ishinẹgba ọ gbe alo dọsẹ, ama nenaa rhẹmhi ọ li ọgbọ kwu ni ọ la ashakhasha khi e myie suọ. ³¹khi ọ she nwu ogbẹlẹ ogwho vhọ le ni ọni ọ la rhi ipfuasẹ sọ agbọ unu ẹzọ ọ she zẹ ọ. Ishinẹgba ọ she rhi irhegbenya ni agbọ kwu, ọna li o rhi ọli nwu ọli te egwhi vule.”³²Abhi eni iọgbọ Atesi e ke rhọ suọ obodẹ itiegwhivule, egwho e rhi Ipọlu li egyia; ama egwho eẹ li, ''Eyẹ gwe rhi esọ a shi ẹ vhi ekẹ ẹlẹse obodẹ oni ingme ona.'' ³³A ke lina mẹ ona pfuse, Ipọlu ọ pfi wẹ shi ayọ ọ vu. ³⁴Ama iọgbọ egwho e lama shi Ipọlu vhọ, li shi Idọnisusi ni ọ kyili ọnyi Aropagusi, ọkpotso ni ẹẹ lu Idamarisi, ali eni e kpọẹ ni e gaa la ayọ.

Chapter 18

¹Abhi ena e ke rhọ dọsẹ a lẹẹ, Ipọlu ọ te Atesi vu jee Ikọriti. ²Ayọ ọ bhale a vhẹ onyi Ijusi ni ẹẹ lu Akwila, ni a vyia shi ekẹ Ipọtiyọsi; Irhẹmhi lẹ ali ugwhẹ ọli ni Ipiricilia e yẹsẹ te Itila bhale, rharhi Ikiladusi ọ she ẹẹ li iọgbọ Ijusi khi e vu Iromu le; Ipọlu ọ bhẹ bhuli wẹ le; ³Ọni Ipọlu ọ nu wẹ nyele ọ nu wẹẹ gbe akanya rharhi khi akanya ogwho li e gaa ẹẹ gbe. Eni e bashẹ ikwu li ee gaa kyia.⁴Ipọlu ọọ wẹna iọgbọ owẹna ogbẹlẹ ivhiẹmhia kwu. Ọọ wẹna Ijusi ali iọgbọ Igiriki. ⁵Ama abhi Itomotiọsi ali Isalasi e ke te Imẹsidonia bhẹ, Ayẹmhẹ o nu Ipọlu ngme khi ọ gwu khasẹ Ijusi khi Ijesu lẹẹ khi ọni Ikiristi. ⁶Abhi Ijusi e ke rhọ zẹ okwhẹ kpẹsẹ ọ, ọni Ipọlu ọọ kpishi awulu ọlia kwu wẹ, ọọ wẹ, “Ọlia vhẹ o la vhẹ ukhomhi; imha mhuẹ emena mhi yẹsẹ vhọ. Rhọ te nena vu Ijetasi mhi ke a bhuli eyọ.”⁷Ọ ke te ayọ vu li ọ rhẹẹ jee apfẹ Itatusi Ijustusi, ọmọse ni ọọ ga Ishinẹgba. Apfẹ ọli o chi mama owuka. ⁸Isipọsi, ni ọ kpeda vhi owuka shi lẹ shi apfẹ ọli kwu ee myie Ọnọmhọli lama. Ebubu iọgbọ vhi Ikọriti ni e sokwu Ipọlu ee myie suọ e batazi.⁹Ishinẹgba ọ nu Ipọlu ngme ẹliyọsẹ vhi elemhi ẹvhena, “Imhẹ dobẹ ulishi nwu ẹ, ke le lee ngme oni ingmemhi jalo imhẹ pfiesuọ. ¹⁰Rharhi khi mhi nu ẹẹ la, a vha laa mẹ ọni ọ laa mhọli emeni ọ dobẹ li ẹ, rharhi khi mhi mhọli iọgbọ nebu shi oni ẹvholi ona,” ¹¹Ipọlu ọọ nyele oni ẹvhue ukpe ogwho ali ikyi esesa, ọọ wẹna wẹ ingmemhi Ishinẹgba.¹²Ama abhi Igalio ọ ke rhọ kyili Igọvinọ Achaya, Ijusi e ma nu Ipọlu vule e nwu ọli bhẹ vhi odalo ẹzọ; ¹³Eẹ li, “Ọni ọmọse ọna li ọa li ẹẹ li iọgbọ e ke ga Ishinẹgba te odẹ ni ushi ọ vha ngme.”¹⁴”¹⁴Abhi Ipọlu ọ ke rhẹẹ nono khi lẹẹ ngme, Igalio ọọ li Ijusi, “Vhẹvhẹ Ijusi, o kha kyia khi ingmemhi igbegọ ọa liyọ o kyili ingmemhi uvhaza nena lọ, o kha gbe akanya khi mhi kha sọ shi vhẹ vhọ. ¹⁵Ama abhi o ke rhọ kyili ingmemhi unu, eva, ali ishi, vha te egbe vhẹ rhọ sheshe. Imha nono khi mhi sọ unu oni ẹzọ ona.”¹⁶Igalio lọ zẹ ni e rhọ chi utekwu igwẹzọ le. ¹⁷Iyọ, e ke nwu Isostẹnẹsi, ni ọ kyili ọni ọ kpeda oni owuka, e gbe ọ vhi odalo utekwu ẹzọ. Ama Igalio o vha pfi ẹgbue shi emeni ee khyiẹ.¹⁸Ipọlu, ọ ke la ayọ egbẹlẹ nebu, ọ pfi eni e myiesuọ shi ayọ ọ rhue Ipirisila ali Akwila ma egbe lo ọkọ vu je Isiria. Ni ọ ke rhọ ta itsua vhi Isẹsiria rharhi khi ọ she rhomhi. ¹⁹E ke bhẹ vhi Ẹfẹsọsi, Ipọlu ọ pfi Iprisilia ali Akwila shi ayọ, ama lẹ ọ vu je elemhi owuka lẹẹ ngme ingmemhi Ishinẹgba khasẹ eni Ijusi.²⁰Abhi e ke rhọ ẹẹ li Ipọlu khi ọ tẹsẹ ayọ, ọọ li obho. ²¹ọ ke vu, ọọ wẹ, mhi gwe liegbe a bhẹ ni Ishinẹgba ọ lama.” li ọ rhọ lo ọkọ vu.²²Ipọlu ọ ke bhẹ vhi Isizẹria, ọọ te ayọ shele je Ijerusalẹmu a tsẹ eyuka ni e la ayọ, ọ te ayọ kpẹla je Atiọki. ²³Ọ ke la ayọ ukwukwu ẹrhẹghẹ, ọ vu ọ rhọ te obhoni Igalatia ali Ifaga ọa zeze eni e myiesuọ idu.²⁴Ukhumhogwho ọnyi Iju ni ẹẹ lu Apolọsi, ọmọekẹ Alẹzẹda li ọ kyia, ọ bhẹ vhi Ẹfẹsọsi. Ọ kyili ọdobẹ ngme ọ gwe yẹsẹ ingmemhi Ishinẹgba onaghyie. ²⁵Apolọsi ọ she nwemaa wẹna ingmemhi Ishinẹgba onaghyie. Ni ọọ nwemaa ze ayẹmhẹ, ọọ wẹna wẹ onaghyie abhi odẹ Ijesu o li la, Ama ibatizimhi Ijọni lọgwho li ọ lee yẹsẹ. ²⁶Apolọsi ọọ rhi igbudu ngme vhi elemhi owuka. Ama abhi Iprisilia ali Akwila e ke rhọ sokwu khi ọọ ngme, e nu ọli kyili ukpokyia e gwe khọli khasẹ ọli dala asha ni ọ kpọ yẹsẹ rhamhi.²⁷Abhi o ke rhọ ghọli ọli khi lẹẹ je Achaya, eni e myiesuọ e zeze ọli udu e kẹkẹ ebe ghyi eni e myiesuọ ni e laa Achaya khi e rhi ẹloe kwu ọ. Abhi ọ ke rhọ bhẹ vhi ayọ, ọọ nwemaa ẹẹ kpaghyiẹ eni e te ikpa ivhẹlemhi Ishinẹgba lama shi ọ. ²⁸Apolọsi ọ rhọ izemhi ali iyẹsẹ ọli khasẹ eni ọ gwe rhọ khasẹ wẹ khi Ijesu lẹẹ khi Ikiristi

Chapter 19

¹Abhi Apolosi ọ rhọ la Ikoriti, ọ rhọ te ẹvhue ni o kpeda bhẹ vhi ẹvhue Ẹfẹsọsi, ọọ bhale a vhẹ eni e myiesuọ egwho ayọ. ²Ipọlu ọọ wẹ, “Vhaa she myie Ayẹmhẹ ni o Pfuasẹ ni vha rhọ myiesuọ ena?” Eẹ li, “Obho, eyẹ vha khyie kpọ mhuẹ emeni eyẹ suọ obodẹ Ayẹmhẹ ni o Pfuasẹ gwhe.”³Ipọlu ọọ wẹ, “Ibatizimhi onabhi onogwho vha kpọ myie?” Eẹ li, Ibatizimhi Ijọni.” ⁴Ipọlu ọọ wẹ, “Ibatizimhi inwegbe pfi lọ rhẹ ni iọgbọ. Ama ọni Ijọni ọ ngme khasẹ iọgbọ khi e myie ọni ọ laa bhẹ mama mhẹ, ni ọ kyili Ijẹsu.”⁵Ahbi eni iọgbọ e ke rhọ suo ona, ee rhi eva Ọnọmhọli ni Ijesu batazi wẹ. ⁶Ipọlu ọ rhi abọ nyanọ wẹ ukhomhi, Ayemhẹ ni o Pfuasẹ ọ kpiale bhuli wẹ le ee ngme ẹvholi ọda ee ngme ingme ogbhagbha lasele. ⁷Wẹwẹ kwu ee la ufuabọ emọse ogbe ali ava.⁸Ipọlu ọ lo elemhi owuka ọ rhi igbudu ngme ingmemhi Ishinẹgba elemhi ikyi esẹ, li ọ tsua oni ingmemhi kpalo ọọ chi agbọ shi ingmemhi aleghyie Ishinẹgba. ⁹Ama egwho elemhi iọghọ iJusi e womhẹ idua, e vha lama shi ọ, ee la ukpẹloe agbaa ni e rhọ gba ẹẹ ngme onobe oni odẹ Ikiristi. Iyọ Ipọlu ọ pfi wẹ shi ayọ vu ọ wolọ eni e myiesuọ ayọ le. Ọọ la oni owa owẹna Itiranusi nu wẹ lee epfuasẹ ogbẹlẹ kwu. ¹⁰Iyọ li e li khyiẹlẹ ọ elemhi ikpe eva, iyọ li eni e nyele ekẹ Esha e suọ ingmemhi Onọmhọli, shi Ijusi ali Igiriki.¹¹Ishinẹgba ọ rhọ te obọ Ipọlu gbee ikpokpomhi ikanya, ¹²O rhọ gbe eni ee gwhua rhẹmhi e ze, iyẹmhẹ ebe e te wẹ egbe lẹẹ lase, ni a rhọ te ijegbe Ipọlu rhue ibẹ-ede ali ede ni a rha shishi aloa, igwhuamhi e te wẹ egbe lẹẹ lase, shi iyẹmhẹ ebe e li lẹẹ lase.¹³Ama a mẹ iọgbọ iJusi egwho ni ee kyia kyia ẹvhue khi ẹvhue rhi eva iJesu khyiẹlẹ emeni e gwhẹ wẹ. Ee rhi eva iJesu kwhu iyẹmhẹ ebe kwa. E li ẹẹ li, "Eyẹ rhi eva Ijesu ni Ipọlu ọ rhọ a tsabọ kwu ẹ a lase." ¹⁴Eni e gbe akanya onana wẹwẹ khi imyi Iskẹva oshila ni ọ kyili ọni ọ kpeda ugamhi ijusi.¹⁵Iyọ, oni ayẹmhẹ obe ọ sọ wẹ vhọ, ọọ wẹ, Ijesu mhi yẹsẹ, mhi yẹsẹ Ipọlu; ama, egwho vha kyia?” ¹⁶Ọni ọmọse ni ayẹmhẹ ayẹmhẹ obe o la egbe eyọ, ọọ da nwu wẹ ọ ze da wẹ ọọ gbe wẹ. Ọ kwali wẹ utse irhumheba li e ke rhọ te oni owa a lase. ¹⁷Oni ingme oo gaa ga ashakhasha kwu. Shi Ijusi ali Igiriki, ni e nyele ekẹ Ẹfẹsọsi. Rhẹmhi idu e ke fianọ wẹ elemhi, ona li o ke rhi ekpẹ ni eva Ijesu Ọnọmhọli.¹⁸Abagwhoyọ, ebubu eni e myiesuọ e bhale a tanọ ingmobẹ wẹ kwu. ¹⁹Ebubu wẹ ni e kpọẹ ẹẹ li ebo, e wolọ ebe ni e rhọ kpọ ẹẹ li ebo kwu lasele tosẹa ukpẹloli iọgbọ kwu. Abhi a rhọ ta ingmẹ ni emeni e tosẹa o rhue wẹ, ee Kyili ikpulu agbẹlẹ igbhọ igbe ashi egbhọ eva igbe. ²⁰Iyọ ingmemhi Ọnọmhọli oo rhi odẹ izemhi gaa asha kwu²¹Nenaa, abhi Ipọlu ọ rhọ gbe akanya ọli vhi Ẹfẹsọsi pfuse, ọọ mhasẹ vhi elemhi udu ọ khi lẹ rhọ lẹẹ te Imasẹdonia ali Achaya ni lẹ dọsẹ jee Ijerusalẹmu; ọọ wẹ, “Mhi kha rhamhi ayọ pfuse, mhi nwemaa lia mẹ Iromu.” ²²Ipọlu ọ ghyie Itimotiọsi ali Erasitọsi ni e gbe akanya rhẹ khali ọli je Imasẹdonia. khi e kaa nu lẹ gbe akanya. Ama lẹ ọọ laa Esha elemhi ukwukwu ẹrhẹghẹ²³Oni ẹrhẹghẹ, ukpokpomhi onyagwhu oo de shi ẹvholi Ẹfẹsọsi rharhi owẹna ni Ipọlu ọọ wẹna. ²⁴Ọmọse Ogwho ni aa lu Idẹmẹtirusi ni ọọ lumhi igolu, ni ọọ rhi igolu khyiẹlẹ ikwhumhi Idana, o maa rhi okyi doo ni eni itsọna. ²⁵Iyọ ọni ọmọse ọ luno wẹwẹ kwu kwugbe, ọọ wẹ, “Vhaa yẹsẹ khi egbebge elele ni eyẹ rhọ te oni okyi ona a mẹ.²⁶Vhaa mẹ vha suọ khi, a khi elemhi Ẹfẹsọsi lọgwho, ama ashakhasha ekẹ Esha kwu, ọni Ipọlu ọna ọọ she nwu agbọ alo lieliẹ odẹa. ọa ngmee khase iọgbọ khi a vha mẹ ilitsa ni a rhi abọ ma. ²⁷A khi okyi eyẹ lọgwho o la okhẹna, Ama li shi owa olitsa Idana eyẹ nofu o li laa mela apfuẹa. rharhi iyọ a vha gwe laa rhọ nwu ẹloe, lẹ ni o kyia Esha kwu ali agbọ kwu ea ga.”²⁸Abhi eni iọgbọ e ke rhọ suọ ona, ofu o fuu wẹ e sọọse gbalala, eẹ li, “Ifumhi khi uwi Idana nẹẹ Ẹfẹsọsi.” ²⁹Oni ẹvhue kwu otughafu oo vọ vhọ, eni iọgbọ kwu e nanọ kwulo oni ududumhi owa ni agbọ e legba ẹẹ khyiẹlẹ ẹtsẹkẹ. E she nwuno eni e nu Ipọlu kyia, Igayọsi ali Aristachusi, ni ee bhẹ vhi Imasẹdonia.³⁰Ipọlu ọọ nono khi lẹ lẹẹ bhuli eni agbaa ni e rhọ gba, ama eni e myiesuọ e vha dobẹ ọli. ³¹Abagwhoyọ, egwho ni e kyili eni ea mhasẹ ni e kyili ikpokyia li e li ghyie usomhi bhuli ọli khi imhẹli ọ lo elemhi oni owa. ³²Oni ẹrheghẹ, okiki nofu o derhugwhu elemhi oni igba. Egwho ee sọse ona, evhese ee sọse oyọ otughafu o lo oni agbaa, ọgbọ egwho ni e la ayo e vha gwe yẹsẹ emeni ee rhẹ wẹ a legba.³³Eni iọgbọ e tono Alẹzada abọ lasele vhi iteteva oni agbaa. Alẹzada ọ rhi abọ nu wẹ ngmee. ³⁴Ama abhi eni ebubu iọgbọ e ke rhọ yẹsẹ khi ọnyi iJusi li ọ kyia, e rhi urhuli ogwho sọọse gbii elemhi ọkwulọkwu eva, “Ifumhi khi Olitsa Ẹfẹsọsi.”³⁵Ahbi ọni akọwe oni ẹvhue ọ ke rhọ nu wẹ ngme khi e pfiesuọa ni e ke rhọ pfisuea, ọọ li, Vhẹvhẹ iọgbọ Ẹfẹsọsi, ọgwho ọ vha yẹsẹ khi ẹvhue Ẹfẹsọsi khi ukhomhi olitsa Idana ali emeni a ma ni o te idane de pfile? ³⁶Vhaa mẹ khi ena e vha kyili emeni a le epfuasẹ a shi, rhẹmhi vhaa kha pfiesuọa imhẹ vha gwe li gbii. ³⁷Rharhi vhẹvhẹ vha rhue eni iọgbọ ena bhẹ ni ee vha kyili ighyiatọ wẹ khi rhẹmhi e pfi unua rhọ khali olitsa eyẹ.³⁸Elemhiyọ, O kha kyia khi Idẹmẹtiriusi ali itsọna lee mhuẹ emeni e nwu ni ọgbọ, owa ẹzọ oo kweghyiea eni ea sọ unu ẹzọ e la ayọ. Ee kaa lu ọni ọgbọ ẹzọ. ³⁹Ama a kha mẹ ẹtsẹkẹ evhese ni a nono khi a rhọ lasele, a rhọ bhale igbaa ni a laa gwu ẹzọ. ⁴⁰Egbegbingme, eyẹ laa okhẹna abhi a li luese eyẹ shi orhugwhu ni amo ena. A vhaa mẹ emeni e pfi ona khi orhugwhu, eyẹ vha laa dobẹ lolo khasẹ vhẹ emeni e pfi ọli.” ⁴¹Abhi ọ ke rhọ ngme ọna pfuse, ọ vẹsẹ oni igbaa.

Chapter 20

¹Abhi oni ozugwhu o ke rhọ pfo, Ipọlu ọ ghyie bhuli eni ighyiusomhi, ọọ zeze wẹ idu. Iyọ ọ ke tsẹ wẹ okyila, ọọ je ekẹ Imasẹdonia. ²Abhi ọ ke rhọ te oni aloekẹ lẹẹ dọse ọọ zeze eni e myiesuọ idu onaghyie, onaghyie, li ọ rhẹẹ je Igirisi. ³Abhi ọ ke rhọ gbe ikyi esẹ vhi ekẹ ayọ, iọgbọ Ijusi e gba ugbamhi obe khẹ ọli ni ọ rhọ lẹẹ lo ọkọ vu je Isiria, li ọ ke rhọ nwu omhasẹ lieliẹ khi lẹẹ liegbe rhọ laa te odẹ Imasẹdonia vuu.⁴Eni e kphase ọli vu je Esha khi Isopata omyi Iparọsi ọnyi Ibẹrea; ali Aristakusi ali Isẹkudọsi eni e myiesuọ vhi Itẹsalonika li ee gaa kyia, li shi Igayọsi ọnyi Idabe; Itimotiọsi, ali Itachisọsi, ali Itirọfimọsi ni e kyili ọnyi Esha. ⁵Ama eni iọgbọ ena e she kpọ kpalo je odalo lẹẹ mugha khẹ eyẹ vhi ẹvholi Itirosi. ⁶Eyẹ rhọ te Ifilipi lo ọkọ vu abhi a rhọ khyiẹlẹ uliemhi ukphakpha ni a kpokolo pfuse, Ogbẹlẹ ozishie li eyẹ rhọ bhale a vhẹ wẹ vhi Itiriosi. Ayọ ẹyẹ ke la elemhi ẹlẹ ishila.⁷Ogbẹle Ikyiatsolo elemhi ẹfefe uka, ni eyẹ rhọ legba eyẹ lee emenale, Ipọlu ọ ke nu eni e myiesuọ ngme.⁸Rharhi khi ọọ mhasẹ khi lẹ lẹẹ vu akọ, li ọ rhọ ngme ni ogbokheva le. ⁸Ifulọ nebu ee laa oni oweda ni eyẹ legba.⁹Ọnọghodọ ọgwho ni aa lu Ẹtachọsi ọ shitọ ukhomhi iwido, ukpokpomhi ovhesẹ o do ọli nwu. Abhi Ipọlu ọ ke rhọ kyiele ngmee, ọni ọnọghọdọ ọna, ovhesẹ o khyie nwu ọ, ọọ te oweda ozesẹ de a gwhua. ¹⁰Ama Ipọlu ọ kpẹla je ekẹ, ọọ nise egbea shi ọ vhi egbe, ọ nwu ọli ma aye. Ọọ li, “Vha lee li tsukẹ, ayẹmhẹ ọli o khyie laa.”¹¹Iyọ, ọ liegbe gwe shele je oni oweda, e le emenale. Iyọ ọ li nu wẹ ngme ni ogbe o gbe, li ọ ke rhọ vu. ¹²Eni iọgbọ e rhue ọni ọnọghọdọ bhẹ ọ vha gwhu idu e gaa pfọmhẹ wẹ.¹³Eyẹ ena eyẹ lo ọkọ okẹ kpalo ni Ipọlu jee Asosi, asha ni eyẹ nono khi eyẹ tsua Ipọlu shi ọkọ. Ama awẹ li e ghọli ọli khi lẹ kha rhọ kyia. ¹⁴Abhi ọ ke rhọ bhale a vhẹ eyẹ vhi Asosi, eyẹ tsua shi ọkọ vu je Imitalini.¹⁵Abhi eyẹ ke te ayọ lo ọkọ vu eyẹ rhamhi obhoni eyẹ je ugbẹlẹ ozeva opfọni o kpọẹ vhi ọkhashẹ Ichosi. Ogbẹlẹ ozeva eyẹ rhamhi ọkhashẹ Isamosi, neni eyẹ bhẹ vhi ẹvhue Imiletusi. ¹⁶Rharhi khi Ipọlu ọọ nono khi lẹẹ lo ọkọ te Ẹfẹsọsi dọsẹ la lẹ, khi lẹẹ ke pfuse ẹrhẹghẹa vhi Esha: rharhi khi rhẹmhi ọọ tuamha khi lẹ kẹ rhamhi Ijerusalemu shi ogbẹlẹ Ipẹtikọsi, ni o liyọ lẹẹ gba nali.¹⁷Ọọ te ẹvholi Imiletusi ghyie iọgbọ bhui Ipọlu je Ẹfẹsọsi khi e kaa nyalu eni e kpeda uka ghyi lẹẹ. ¹⁸Abhi e ke rhọ bhẹ bhuli ọli le, ọọ wẹ, “Vhẹvhaa yẹsẹ ogbẹlẹ iKyiatsolo na mhi bhale vhi ẹvholi Esha, abhi mhi li nu vhẹẹ laa ẹrhẹghẹ kwu. ¹⁹Ichigbekpiale ali amẹ evyiẹ mhi rhẹẹ ga Ishinẹgba ẹẹ je alo, ali elemhi inwufẹẹ na mhi mẹ rhọ te ugbamhi obe ni Ijusi e gba rhẹẹ khẹ mhẹ. ²⁰Vha yẹsẹ abhi imha li rhi obọ gbe emeni ee kpaghyiẹ vhẹ shi, ali abhi mhi li laa ugbolo wẹna vhẹ, mhi gwe a kyia apfẹ khi apfẹ laa wẹna vhẹ. ²¹Vha yẹse abhi mhi li kpe ẹka ẹẹ nya Ijusi ali Igiriki ukhomhi obodẹ inwegbe lieliẹ rhọ khali Ishinẹgba ali imhọli irhọshiọ rhọ khali Ọnọmhọli ni Ijesu.²²Nenaa, u waa mẹ, Ayẹmhẹ ni o Pfuasẹ ọ she ẹẹ mhi kee jee Ijerusalemu, a khi rhẹmhi yẹsẹ emeni a laa li mhẹ vhi obholọ. ²³khi Ayẹmhẹ ni o Pfuasẹ li o myie ọtsẹ khasẹ mhẹ khi ẹvhue khi vhue kwu khi igha ali ẹchọ e mugha khẹ mhẹ. ²⁴Ama imha rhue agbọ mhẹ ghalẹ odẹ khi odẹ kwu, khi mhi kẹ dobẹ rhi oghẹlẹ gbe akanya mhẹ pfuse, mhi na oni unamhi pfuse na mhi te obọ Ijesu Ọnọmhuẹyẹ myie, khi mhi rhọ myie ọtsẹ shi oni ingmemhi ivhelemhi Ishinẹgba.²⁵Nenaa, vha bino gwhe, mhi yẹsẹ khi vhẹvhẹ kwu na mhi la iteteva vhẹẹ ngme ingmemhi oni aleghyie, vhavha gwe laa mẹ mhẹ ẹlue gwhe. ²⁶Elemhiyọ mhi ngme khasẹ vhẹ amo ena, khi imha mhuẹ emena mhi yẹsẹ vhi Ọlia ọgbọkhọgbọ. ²⁷Rharhi khi a vha mẹ emena mhi rhi obọ khyi shi ni imha gwu khasẹ vhẹ emeni e gwhẹ Ishinẹgba kwu.²⁸Elemhiyọ vha rhi ẹgbhẹ kyia egbe vhẹ egbe, ali eni isumha ni Ayẹmhẹ ni o Pfuase o rhẹ vhẹ kpalo na. Vha kwegbea kee rhi ẹloe kwhu ikaa Ọnọmhọli, ni ọ rhi ọlia li dẹẹ. ²⁹Mhi yẹsẹ khi mhi khaa vu, idumhi ebe e laa lo vhẹ iteteva, e vha laa dobẹ osumah ogwho kpọe. ³⁰Mhi yẹsẹ khi li shi elemhi iteteva vhẹ egwho e laa kee ngme ijajamhi ingme, khi e kẹ dobẹ chi eni e myiesuọ bhuli egbe wẹ le.³¹Iyọ vha rhẹ ẹlue kpẹ, vha sato elemhi ikpe esẹ rhẹmhi rhi amẹ evyiẹ shi alo wẹna vhẹ shi ota shi iyọsẹ. ³²Nenaa mhi rhẹ vhẹ mhọli Ishinegba obọ, ali ingmemhi ivhelemhi ọ, ni o kyia khi ọ dobẹ kwẹlẹ vhẹ a shele ọ rhi ukwu na vhẹ ali eni a rhọ shi Ishinẹga obọ.³³Imha dobẹ ukpaghọlọ ọgbọ to mẹ egbe, wẹ khi ode. ³⁴Vhaa te obọ vhẹ yẹsẹ khi abọ mhẹ mhi rhẹẹ gbe akanya rhọ rhi ẹlue kwu egbe mhẹ ali eni e nu mhẹ la. ³⁵Odẹ khi odẹ kwu rhẹmhi rhi irhọkhasẹ khasẹ vhẹ abhi vha lia kee kpaghyiẹ eni o lọsẹ te ikpa akanya, ali abhi vha lia kee kpaghyie eni o losẹ obodẹ akanya, ali abhi vha lia kee sato ingmemhi Ọnọmhọli ni Ijesu, ingme ni lọgwho ọ li te egbe ọ ngme:³⁶Ọ ke lina ngme pfusẹ, ọ de igwhua ọọ nu wẹwẹ kwu pfi olema. ³⁷Wẹwẹ kwu ee vyiẹ gbii e dena ẹẹ nwu Ipọlu urhui e pfipfi ọli unu. ³⁸Oya o lo wẹwẹ kwu rharhi emeni ọ ngme, khi e vha gwe laa mẹ lẹ ẹloli gwhe. E ke kphasẹ ọ je ọkọ.

Chapter 21

¹Abhi e ke rhọ vala egbea, ni e ke rhọ lo ọkọ vuu, eyẹ bhẹ vhi Ikọsi kpholo, ugbẹlẹ ozeva eyẹ je ẹvholi Irhodisi, eyẹ te ayọ vu je ẹvhue Ipalata. ²Abhi eyẹ ke rhọ mẹ ọkọ ni oo da ẹẹ je Ifonisha, eyẹ lono vhọ.³Abhi eyẹ ke rhọ nya lẹẹ mẹ Isapirhọsi, eyẹ rhi ọgobọ nali, eyẹ jee Isiria, eyẹ vha tsese vhi Itaya, rharhi khi ayọ li oni ọkọ o lẹẹ tsese itsua le shi. ⁴Abhi eyẹ ke rhọ bhale a vhẹ eni e myiesuọ, eyẹ la ayọ ẹlẹ ishila. Eni e myiesuọ ena e chi Ipọlu esọ khi imhẹli ọ pfi owẹ rhamhi Ijerusalẹmu.⁵Abhi eni egbẹlẹ e ke rhọ pfoo, eyẹ vu lẹẹ obhoni eyẹ lẹẹ. Wẹwẹ kwu, ali igwhẹ wẹ ni ikpotso ali imyi wẹ, ee kphase eyẹ rhilili apfishi ni eyẹ rhọ lase oni ẹvhue le. Eyẹ ke de igwhua shi esi okẹ, eyẹ pfi olema, eyẹ li egbe okyila. ⁶ey lono ọkọ, wẹwẹ e gwe lieliẹ egbee ee je apfẹ.⁷Abhi eyẹ ke rhọ kyia okyiali ni eyẹ te Itaya gbasẹ pfuse, eyẹ rhamhi Ipitolemasi. Abhi eyẹ rhọ tsẹ eni e myiesuọ ni e la ayọ, eyẹ nu wẹ la ni ogbe gbe. ⁸Abhi ogbe o ke gbe eyẹ vu je Isẹsẹria. Eyẹ lo apfẹ Ifilipu, ni ọọ ngme ingmemhi Ishinẹgba, ni ọ laa eni Idiki ọshila eyọ ni a ke zẹ, eyẹ nu ọli la ayọ. ⁹Ọni ọmọse ọna ọ vyia ivhiẹ ikpotso ane ni ee ngme ingmemhi ogbhagbha lase.¹⁰Eyẹ ke la ayọ elemhi egbẹlẹ, ọbolẹ ọgwho ọọ te Ijudea kpiale ni ẹẹ lu Agabọsi. ¹¹ Ọọ bhẹ bhuli eyẹ le ọ rhue ugbhogbho Ipọlu ni ọ rhẹẹ nwu okwu, ọ rhue ọli gẹnọ egbe ọli abọ ali awẹ, ọọ li, emeni Ayẹmhẹ ni o Pfuasẹ o ngme khi ona, ‘Ina li iọgbọ Ijusi ni e la Ijerusalẹmu e li laa fali ọni ọ mhuẹ oni ugbhogbho ona, e chigbe ji ọli abọa ni Ijẹtasi.””¹²Abhi eyẹ ke rhọ suọ eni ingme ena, shi eyẹ shi eni eyẹ gaa nye eyẹ lema Ipọlu khi imhẹli ọ je Ijerusalẹmu. ¹³ọọ ke suọ, Ọọ li, “Elọ vhaa khyiẹ ni vha rhọ vyiẹ a na mhẹ ni vha rhaa gwhọghọ mhẹ udua? Rharhi khi mhi nwegbe, a khi a rhọ lee fali mhẹ lọgwho, ama mhi li gwhua shi Ijerusalẹmu rharhi eva Ọnọmhọli ni Ijesu.” ¹⁴Abhi o ke rhọ kyia khi ọni Ipọlu ọ vha ke rhọ rhi egbe ni eyẹ kwhu vhọ, eyẹ kwu abọ vhọ le eyẹ li, “O kaa kyili abhi o ghọli Ishinẹgba.”¹⁵Eni egbẹlẹ ena e ke dọsẹ a lẹ, eyẹ chino ekwẹ ni a rha ye asha eyẹ jee Ijerusalẹmu. ¹⁶Eni e myiesuọ egwho e li rhọ te Isisẹria rhọ khali eyẹ. E rhi eyẹ je apfẹ ọmọse ọgwho ni ẹẹ lu Imasi, ọnyi Isaprọsi, ọni ọ she tẹsẹ imyiesuọ, ni eyẹ lẹẹ kwu shi apfẹ ọ.¹⁷Abhi eyẹ ke rhọ bhẹ vhi Ijerusalẹmu, eni e myiesuọ e rhi oghẹlẹ tsẹ eyẹ mekyia. ¹⁸Ogbe o ke gbe Ipọlu ọ rhọ khali eyẹ bhuli Ijemhisi, eni e kpeda kwu e gaa la ayọ. ¹⁹Abhi ọ ke rhọ tsẹ wẹ pfuse, ọọ gaa lolo emeni Ishinẹgba o te ikpa ọli gbe nee vhi iteteva Ijẹtasi.²⁰Abhi e ke rhọ suọ, e chichi Ishinẹgba, eẹ li, “Vhavha mẹ nenaa, eni inyọgwho, agbẹlẹ ongmẹ ni e myiesuọ nee vhi iteteva Ijusi. Ni o kyia khi ee nwegbe khi wẹwẹ e rhọ rhi ishi gwhẹ. ²¹A she gwu ingme ẹ khasẹ wẹ, khi rhẹmhi u waa wẹna Ijusi kwu khi imhẹli e rhi ishi Imozisi gwhẹ, wẹ khi rhẹmhi e fẹli imyi wẹ, wẹ khi rhẹmhi e rha khali itushi nẹlẹ.²²See eyẹ ke a li nena? Ee nwemaa yẹsẹ khi u she bhẹ. ²³Iyọ emeni e laa ngme ẹ lu laa khyiẹ: Eyẹ mhọli emọse ane ni e rhomhi. ²⁴Rhue eni emọse ena mhọ obọ khi u kaa nu wẹ rhi egbe shi ipfuasẹ, u fali eta ni e lo, khi e kẹ ta ẹ itsua. Ishọyọ agbọ kwu e ke a yẹsẹ khi emeni a ngme obodẹ ẹ khi olẹmhi lọ. Ee ke a yẹsẹ khi ghyiẹ u li rhi ishi a gwhẹ.²⁵Ama obodẹ eni Ijẹtasi ni e myiesuọ, eyẹ kẹkẹ ebe ghyi wẹ khi e tanya ni ẹtsẹkẹ ni a rhọ lasẹ obo ni olitsa, ali olia, ali ẹlamhi ni a mẹ ẹchọ gboloa, ali idetsia ikpotso ali imọse.” ²⁶Ipọlu ọ ke rhue eni emọse mhọ obọ, ogbe o ke gbe, shi lẹ shi wẹwẹ e rhi egbe shi ipfuasẹ, ọ lo owuka, ọ tanọ ẹrhẹghẹ ni a rha khyiẹli irhegbe shi ipfuasẹ, rhili apfishi ni a rhọ laa lasẹ obo ni wẹwẹ kwu.²⁷Abhi o ke lee gba ẹlẹ ishila pfuse, Ijusi egwho ni e te Esha bhẹ e mẹ Ipọlu vhi owuka, e kpikpi oni agbaa kwu, e nwu ọ, ee kpikpi e rhọ khali Ipọlu. ²⁸Ee sọse, “Iọgbọ Izulẹ, vha kpaghyiẹ eyẹ! Ọni ọmọse khi ọna ni ọa wẹna agbọ vhi ashakhasha kwu emeni e vha la odẹ, obodẹ eni iọgbọ ali ishi, ali ekẹ ana. A rhi obọ gbe ona shi, ọ she gwe rhue Igiriki bhẹ vhi owuka ọ rhi ijomhi nwu asha ni o pfuasẹ ena.” ²⁹Rharhi khi e kpọ mẹ wẹ ali Itirofimọsi ni ọnyi Ẹfishia oni ẹvhue, e khọkhọ khi rhẹmhi Ipọlu ọ rhọ bhẹ vhi owuka.³⁰Oni ẹvhue kwu ee ghẹlẹ, eni iọgbọ e nanọ bhale a nwu Ipọlu. E te owuka chalọ ọli a lase, ayayayọ e gwese eni edẹ. ³¹E kee nono abhi e li gbe ọlia, li ọni ọ kpeda ni ichoja ọ rhọ suọ khi Ijerusalẹmu ọa tsukwu.. ³²Ayayayọ o wolọ ichoja kpẹla bhuli oni agbaa ni o legba le. Abhi e ke rhọ mẹ ọkpeda ni ichoja ali ichoja, e vha ke gwe gbe Ipọlu. ³³Ọni achoja ọ chi mama wẹ ọ nwu Ipọlu, ọọ li khi a rhi igha eva fali ọli. Ọọ mhila ọli ọni ọ kyia ali emeni ọ li.³⁴Oni agbaa, egwho e khaa sọse ona, eni e kpọẹ ea sọse ovhese. Abhi o ke rhọ kyia khi ọkpeda ni ichoja ọ vha dobẹ mhila wẹ ogbọ rharhi ọse ni ee sọọ, ọọ li khi e rhue ọli je ọgba ichoja. ³⁵Ọọ ke bhẹ vhi ukpọbẹ ni aa shele, eni ichoja e tsua ọli rharhi oni orhugwhu ni o la oni agbaa. ³⁶Rharhi khi eni iọgbọ ni e legba e rhẹẹ khẹ wẹ e sọse gbii, “Vha rhọ vuu!”³⁷Abhi e ke rhue Ipọlu bhẹ vhi ọgba ichoja, ọọ li ọkpeda ni ichoja, “Mhi gwu ingme khasẹ ẹ?” Ọkpeda ni ichoja ọọ li, “U gwhabha ngme Igiriki? ³⁸Laa khi ghyiẹ khi ọnyi Ijipiti ni ọ ke kpọ nwu okwhẹ bhale ni u rhue agbẹlẹ egbhọ igbe asha ene je apata gboloa?³⁹Ipọlu ọọ li, “Ọnyi Iju mhi kyia, vhi ẹvholi Itasọsi nẹẹ Isilisia, Ẹvholi ni o nwẹlue mhi te lase. Mhi ẹẹ ghyiẹ, dobẹ mhẹ nu eni iọgbọ ena ngme.” ⁴⁰ọkpeda ni ichoja ọ ke rhọ rhi imasha nali, Ipọlu ọ vue tomugha oni ukpọbẹ ni aa shele ọ rhi obọ nu wẹẹ ngme. Abhi o ke rhọ li kpekpe, ọ rhi Iburu nu wẹẹ ngme. Ọọ wẹ,

Chapter 22

¹Inyọgwho ali ita, vha rhi esọ shi mhẹ ekẹ khi vha suọ ẹzọ mhẹ na mhi laa gwu.” ²Abhi eni iọgbọ e rhọ suọ khi Ipọlu ọ rhi ẹvholi Iburu nu wẹ ngme, rhẹmhi e ke li kpekpe. ọọ wẹ³Iju mhi kyia, na vyia shi ẹvhue Itasọsi nẹẹ Isilisia, Oni ẹvhue ona lẹ mhi laa ye owẹna ebe ẹghẹghẹ Igamaliẹ. Egbegbe owẹna abhi a li rha khali ishi ni itita eyẹ e rhọ shi ekẹ mhi wẹna. Irhẹmhi mhọli ọnwegbe shi ingmemhi Ishinẹgba abhi eyẹ li la vhọ amo ena. ⁴Mhi nwu okhọli nu iọgbọ vule a rhamhi na mhi rhẹẹ gbolo iọgbọa; Mhii fali ikpotso ali emọse nwuno kwu ogba igwhumha. ⁵eni e kpeda ughamhi ali eni e womhẹ kwu e dobẹ myie ọtsẹlẹ a na mhẹ khi mhi myie wẹ ebe eni e myiesuọ je Idamasikọsi, mhi kee je obholọ, Na mhi rhọ lẹẹ kwu igha shi eni e myiesuọ abọ ali awẹ nwuno wẹ je Ijerusalemu a mẹ ẹchọ⁶Abhi mhi kee rhẹ lẹẹ, mhi kee chi mama Idamasikọsi, ẹlogota gbaa udomhija ududumhi ufulọ o te idane nya rhugwhu mhẹ. ⁷mhi de a gbe ekẹ mhi rhọ suọ khi urhuli o nu mhẹ ngme, “Isọ Isọ, see u ke li zẹ okwhẹ kpẹsẹ mhẹ? ⁸Mhi ke sọ vhọ, ‘Ọgwho u kyia, Ọnọmhọli? Ọọ sọ mhẹ vhọ, ọọ li, “Mhẹmhẹ khi Ijesu Inazarẹti” ni u zẹ okwhẹ kpẹsẹ.⁹Eni e nu mhẹ kyia e mẹ oni ufulọ, ama e vha sokwu oni urhuli ni oo nu mhẹ ngme. ¹⁰Mhi ke ẹẹ li, “See mhi kyia li nena, Ọnọmhọli?’ Ọnọmhọli ọọ mhẹ, “Vule khi u je ẹvhue Idamasikọsi; aa la laa gwu khasẹ abhi u laa li.” ¹¹Rhẹmhi ke zalo rharhi oni ufulọ ni o nya rhugwhu mhẹ, Eni e nu mhẹ kyia li ee ke nwu mhẹ obọ je Idamaskọsi.¹²Ayọ mhi bhale a vhẹ ọmọse ọgwho ni aa lu Ananayasi, ọni ọ nwemaa rhi ishi gwhẹ, iọgbọ Ijusi ni e nyele ayọ ee mẹẹ ngme onaghyie ọ. ¹³Ọọ bhẹ bhuli mẹ le, ọ nu mhẹ mugha, ọọ mhẹ, ‘Inyọgwho, Isọ, kee mato.’ Ayayayọ mhi mẹ ọli.¹⁴Ọọ ke ẹẹ li, ‘Ishinẹgba itita eyẹ ọ she zẹ ẹ khi u rhọ yẹsẹ emeni lẹ a nono, khi u rhọ mẹ Ọni ọ pfuasẹ, ali khi u rhọ sokwu ingmemhi ni o te unu ọli a lase. ¹⁵khi u la laa myie ọtsẹli ọli khasẹ agbọ obodẹ emeni u mẹ. ¹⁶Nena elọ u ke mugha khẹ? vule khi u batazi, khi a gbe ingmobe kwa nẹẹ, u nyalu eva ọli.¹⁷Abhi mhi ke rhọ liegbẹ je ẹvhue Ijerusalẹmu, mhi kee pfi olema vhi owuka, mhi ke mẹ idowẹmẹ. ¹⁸Mhi ke mẹ khi ọ nu mhẹ ngme, ọọ mẹẹ, ‘Nyanya vu oni Ijerusalẹmu ona le nena, nena, rharhi khi e vha laa lama shi ingmemhi mhẹ nu laa ngme khasẹ wẹ.'¹⁹Mhi ke ẹẹ li, ‘Ọnọmhọli, eni iọgbọ ena e gaa yẹsẹ khi mhi nwuno iọgbọ ni e myiesuọ ẹẹ kwulo egba igwhumha, mhi gbee eni e myiesuọ vhi ika khi ika kwu. ²⁰Abhi a rhọ kwu ọlia Isitivini ni myie ọtsẹlẹ na vhẹ, irhẹmhi lama shi vhọ mhi tomugha ayọ, mhi rhi ẹloe kwhu ede ni eni e gbe ọlia. ²¹Ama ọọ ke sọ mhẹ vhọ, ” kee lẹẹ, rharhi mhi laa ghyie ẹ bhuli Igẹtasi.”²²Eni iọgbọ e gaa dobẹ Ipọlu ngme a rhamhi ana. Ama e ke rhue ose sọ, eẹ li, “Vha nwu ọgbọ nana vu ekẹ agbọ le: rharhi khi ọ vha kyili emeni e kha gwe nyele.” ²³Abhi e ke rhẹẹ sọ ọse, e pfino iwulu kwa, ee dasẹ idabu. ²⁴ọni ọ mhasẹ a ni ichoja, ọọ li a rhue Ipọlu lo elemhi ogba ichoja. Ọọ li khi e rhi itele mhilali egbọ, khi ọ ke a yẹsẹ emeni e sọ ọọse liyọ ẹẹ shi eyọ.²⁵“Abhi e ke rhọ rhi ili fali ọli, Ipọlu ọọ ke mhila achoja nọfu ni ọ mugha ayọ, “Oo mẹ dea khi u rhọ rhi itele gbe ọnyi Iromani ni ushi o vha nwu?” ²⁶ Abhi ọni achoja nọfu ọ ke rhọ suọ ona, ọ ke bhuli ọga nọfu ọ ngme khasẹ ọ ọọ li, “Elọ vha laa khyiẹ enaa? Rharhi khi ọni ọmose ọna ọgbọ Iromani li ọ kyia²⁷Ọni ọga wẹ kwu ọ bhuli Ipọlu ọọ li, “Ngme khasẹ mhẹ ni ọnyi Iromani li u kyia? Ipọlu ọọ li, “Ee.” ²⁸Ọni ọga wẹ kwu ọ ke sọ vhọ, “IKpaghọ nebu li o rhue mhẹ nena mhi dobẹ kyili ọnyi Iromani amo. Ama Ipọlu ọọ khi ọnyi Iromani lẹlẹ kyia.” ²⁹Elemhiyọ eni iọgbọ ni ee mhilali egbọ irhẹmhi e ke chi ọ vhi egbe lẹẹ ayayayọ. Li shi ọni ọga wẹ kwu irhẹmhi ulishi o kee li nwu ọli, abhi ọ ke rhọ yẹsẹ khi Ipolu ọnyi Iromani li ọ kyia, rharhi khi ọ fali ọli³⁰Ogbẹlẹ ozeva, ọni ọga wẹ kwu ọọ nono khi lẹ yẹsẹ ingmaghyie ni o la oni ngme. Iyọ, ọọ ke taghyiẹ ọlia ọọ li eni e kpeda ugamhi ali eni ea mhasẹ kwu khi e kaa lona. Li ọ rhọ rhue Ipọlu bhẹ vhi iteteva oni agbaa.

Chapter 23

¹Ipọlu ọọ fẹli eni e mhasẹ gyili, gyili ọọ li, “Inyọgwho, udu ni o pfuasẹ lẹẹ mhi rhọ nyele rhọ khali Ishinẹgba apfiṣhi amo.” ²Ọni ọ kpeda ugamhi ọọ li khi eni e mugha mama li e lase ọli unu. ³Ipọlu ọọ li, “Ishinẹgba ọ li laa rhi ẹtsẹkẹ li ẹ to vhọ, “Ghyiẹ ni a rhi ẹtse gbolo. ushi li u ke rhọ laa nwu mhẹ enaa, ni u rhaa li ẹẹ li khi ọ kaa rhi ẹtsẹkẹ li mhẹ, emeni ushi o vhaa ngme?”⁴Eni e mugha egbeọayọ eẹ li, “Ọkpeda ugamhi luu li na zẹnọ ẹnwẹ a naa?” ⁵Ipọlu ọọ li, “lmha yẹsẹ, inyọgwho , khi ọkpeda ugamhi li ọ kyia. rharhi khi a kẹkẹ ọ shi ekẹ, khi imhẹ zẹ onobe ọni ọ mhasẹ a na vhẹ”.⁶Abhi Ipọlu ọ ke rhọ mẹ khi opfọgwho oni agbaa khi e kyili Isadusis, eni e kpọẹ e kyili Ifarisisi, ọọ ngme gbaa vhi oni agbaa, “Inyọgwho, Ifarisis mhi kyiaa, mhi gwe kyili omyi Ifarisisi. Rharhi udu mhẹ kwu mhi rhọ mugha khẹ itiegwhivule ni vha gwu mhẹ ẹzọ a shi enaa.” ⁷Abhi ọ ke rhọ ngme ona, epfuase o lo iteteva Ifarisisi ali Isadusisi, oni agbaa o kemhi. ⁸Isadusisi ẹẹ khi a vha mẹ itiegwhivule wẹ khi ighyiukọ, wẹ khi iyẹmhẹ, ama Ifarisisi e lama khi ena kwu e laa.⁹Elemhiyọ, otughafu o lo wẹ iteteva eni ikọwe ni e la elemhi Ifarisisi e vue e lee epfuasẹ, eẹ li, “Eyẹ vha mhuẹ emeni eyẹ nwu ni ọni ọmọse ona. O kha ke mẹ kyia khi ayẹmhẹ, ọa liyọ aghyiukọ ọ nu ọli a ngme nenaa?” ¹⁰Abhi oni epfuasẹ o ke rhọ zee dọsẹ, ulishi oo kee nwu ọni ọga ichoja khi e chigbe chi Ipọlu pfalaa. Rharhiyọ, ọ ke gwu ni ichoja khi e kaa rhi izemhi rhue Ipọlu iteteva oni agbaa le, khi e rhọ bhẹ vhi ọgba ichoja.¹¹Ẹliyọsẹ ugbẹlẹ ozeva Ọnọmhọli ọ nu ọli tomugha ọọ li, “Imhẹ dobẹ ulishi nwu ẹ, abhi u li myie ọtsẹ na mhẹ vhi Ijerusalemu, uu gwe nwemaa liyọ laa myie ọtsẹ na mhẹ vhi Iromu.¹²Abhi ogbe o ke rhọ gbe, Ijusi egwho ee sọ irhomhi khi wẹwẹ e vha laa le wẹ khi rhẹmhi wẹwẹ e laa da: sẹkẹnẹ khi rhẹmhi wẹwẹ e gbe Ipọlua. ¹³Eni iọgbọ e dọsẹ egbhọ eva ni e gba oni ingme ona.¹⁴E bhuli eni e kpeda ugamhi ali enejọ eẹ li, “Eyẹ she sọ irhomhi ni egbe eyẹ, khi eyẹ vha le emenale sẹkẹnẹ khi rhẹmhi eyẹ gbe Ipọlua. ¹⁵Nenaa, vhẹvhẹ ali eni ea mhasẹ vha gwu khasẹ ọni achoja nọfu khi ọ rhue Ipọlu kpiale gyhi ẹ, abhizẹzẹ khi rhẹmhi vha laa gwanọ oni ingme onaghyie. Eyẹ ena eyẹ nwu egbe khi eyẹ rhọ gbe ọlia neni ọ rhamhi ana.¹⁶Ama, ọmọmọse ni inyọgwho Ipọlu ni ọkpotso ọ vyia li ọ suọ khi e kpẹ khẹ ọli, li ọ ke a gwu khasẹ Ipọlu. ¹⁷Ipọlu ọ ke nyalu achoja nọfu ọgwho, ọọ li, “Rhue ọni ọnọghọdọ ọna bhuli achoja nọfu, rharhi khi ọ mhuẹ ingme ni ọ laa gwu khase ọli”¹⁸Iyọ ọni achoja nọfu ọ rhue ọni ọnọghọdọ bhuli ọga, ọọ li, “Ipọlu ni a nwu shi ogba igwhumha li ọ mhẹ khi mhi rhi ọni ọnọghọdọ ọna bhuli ẹ. khi Ọ mhuẹ emeni ọ laa ngme khasẹ ẹ.“ ¹⁹Ọni ọga ichoja nọfu ọ nwu ọli obọ je asha ni a khyigwẹ, ọọ mhilali, “Elo u laa gwu khasẹ mhẹẹ?”²⁰Ọni ọnọghọdọ ọọ li, “Ijusi e she lama ni egbe khi a rhue Ipọlu kpiale akọ ghyi eni ea mhasẹ, abhizẹzẹ khi rhẹmhi a laa gwanọ oni ingme onaghyie, onaghyie. ²¹Ama imhẹẹ lama na wẹ, rharhi khi emọse ni e dọsẹ egbhọ eva e rhọ kpẹ khẹ ọli, e she sọ irhomhi ni egbe wẹ, khi wẹwẹ e vha laa le wẹ khi rhẹmhi e laa da sẹkẹnẹ khi wẹwẹ e gbe ọlia. E she nwnegbe e mugha a khẹ khi u rhi obọ shi wẹwẹ vhọ.”²²Ọni achoja nọfu ọọ ke dobẹ ọni ọnọghọdọ vu, ọọ li, “Imhẹ gwu khasẹ ọgbọ pẹẹ khi u she ngme eni ingme na khasẹ mhẹ.” ²³Ọọ ke nyalu ichoja nefu ava, ọọ wẹ “Nwunegbe ni ichoja iọgbọ egbhọ igbe e laa je Isisẹlia, ali iọgbọ egbhọ esẹ igbe ni ea nya ikachi, ali iọgbọ egbhọ igbe ni ea pfi ichi. Ọkwulọkwu itili ẹliyọsẹ li vha rha vu.” ²⁴Ọ gwe rhi unu na wẹ khi e nono ẹlamhi shi ekẹ ni Ipọlu ọ laa nya, khi e rhọ rhue ọli ghyi Ifelisi ni ọ kyili ọni igọvinọ khi ẹtsẹkẹ oo ke li ọ²⁵Ọọ ke li na kẹkẹ ebe. ²⁶“Mhẹmhẹ Ikladusi Ilisiasi mhẹmhi kẹkẹ ebe ona ghyi ẹ igọvinọ Ifẹlisi, mhi tsẹ. ²⁷Ijusi li e nwu ọni ọmọse ọna lẹẹ gbea, lẹ mhi ke rhọ rhue ichoja aa pfa vhọ le, abhi mhi ke rhọ yẹsẹ khi ọnyi Iromani li ọ kyia²⁸Abhi mhi ke rhẹẹ nono khi mhi yẹsẹ emeni a nwu ọli shi, lẹ mhi rhọ rhue ọli kpẹla bhuli eni e la ikotu Ijusi a sọ unu ẹzọ le, ²⁹lẹ mhi ke rhọ suọ khi ingmemhi ogbọ ishi wẹ loo rhi ingme bhẹ, ama khi ọ vha li ingme na gbe ọlia a shi wẹ khi ona nwu ọli shi ogba igwhumha shi. ³⁰La ke rhọ dobẹ mhẹ yẹsẹ khi irhẹmhi e gba ingme ọni ọmọse ọna, lẹ mhi ke rhọ nyanya rhue ọli gyhiẹ, mhi gwe li gwu khasẹ eni e rhi ingme nwu ọ khi e bhale a gwu khasẹ emeni ọ li. Okyila”³¹Eni ichoja e rhọ gbe abhi a li mhasẹ na wẹ; e rhue Ipọlu ghyi Atipatirisi ẹliyọsẹ. ³²Ogbẹlẹ ozeva, ichoja ebubu e pfi eni e nya ikachi shi ayọ rhọ khali ọli je vhi ọgba ichoja. ³³Abhi eni e nya ikachi e ke rhọ rhamhi Isizẹlia ni e rhọ rhi oni ebe ni igọvinọ, e gwe rhi Ipọlu ma ebe ghyi ọli abagwhoyọ.³⁴Abhi ọni igọvinọ ọ ke rhọ zẹ oni ebe, ọ mhila lpọlu ukyiẹkyiẹmhi obọ ni ogwho ọ te bhale; abhi ọ ke rhọ yẹsẹ khi Isilisia li ọ kyia, ³⁵Ọọ li, “eni e lu ẹ vhi ẹzọ e kha ke bhẹ u gwu ẹzọ khasẹ mhẹ.” Li ọ rhẹ li khi a rhi ọli shi agbalaa oghyi Ẹrọdu.

Chapter 24

¹Abhi o ke rhọ dọsẹ ushie, Ananayasi ni ọ kpeda ugamhi, ali enejọ egwho ali ọgwẹngme ni a lu Itatulusi, e je ayọ. Eni iọgbọ ena e bhale a gwu ẹzọ Ipọlu khasẹ igọvinọ. ²Ipọlu ọ ke rhọ mugha odalo igọvinọ, Itatalusi ọ gwu ẹzọ ẹẹ kwu ọ vhi egbe ọọ li igọvinọ, “Rharhi ghyiẹ li eyẹ te mhuẹ ọpfọmhẹ; abagwhoyọ, iyẹsẹ ingme ẹ li oo gwe rhi ẹtsẹkẹ egbọ bhẹ vhi ẹvhue eyẹ le ena. ³Eyẹ kphẹmhi ẹ shi emeni u khyiẹ kwu, oghyie ni egbe gba nI Ifẹlisi.⁴Mhi kee gwe nwu ẹ shi, yagwa rhi ivhẹlemhi kwu esọa shi mhẹ ekẹ. ⁵Eyẹ she mẹ ọni ọmọse ọna oshishi ufuode li ọ kyila ali ọni ọ rhi iọgbọ Ijusi ni e la ukhomhi ekagbọ kwu a kyhiẹlẹ umhasuọesọ. Li ọ mhasẹ a ni agbaa Inazarẹti. ⁶Ọọ nono abhi ọ ke li rhi ijiomhi nwu apfẹ Ishinẹgba; li eyẹ rhọ nwu ọ.⁷Ilasiasi ni ọ kpeda ni eni ichoja, ọ bhẹ bhuli eyẹ le. Ọ rhọ rhi izemhi myie eyẹ lẹ. ⁸U kha ke mhila Ipọlu egbọ obodẹ eni ingme ena, ghyiẹ obọẹ, u ke laa mẹ ushi ni a rhọ nwu ọ.” ⁹iọgbọ Ijusi ni e la ayọ e myie ọtsẹ shi ọ khi ezọ ni a gwu she ekẹ, khi ingmaghyie lọ.¹⁰Abhi ọni igọvinọ ọ ke rhọ rhi abọ nu Ipọlu ngme khi ọ gwu ezọ, “Mhi yẹsẹ khi otẹsẹ ikpe ni u te kyili ọgwẹzu vhi oni ẹvhue ona, mhi rhi egbenwumhẹ lolo a khasẹ ẹ abhi o li kyia. ¹¹U kyhie kpọ yẹsẹ, khi ọ vha dọsẹ ikpe igbe ali eva nee na mhi rhọ je Ijerusaẹmu a ga ugamhi; ¹²Ijusi ni e gwu ẹzọ kwu mhẹ egbe ena, e bhẹ lẹẹ vhẹ mhẹ vhi owuka ali elemhi ẹvue, imha nu ọgbọkhọgbọ khẹ inu gwhe; ¹³E vha laa dobẹ tomugha pfi ọtsẹ shi ẹzọ ni e gwu kwu mhẹ gbe khi ingmaghyie li o kyia.¹⁴Mhi lama khasẹ vhẹ khi abhi e li mhọli emeni a lu agbaa, iyọ mhi lia ga Ishinẹgba ititita eyẹ. Mhi lama shi ishi Imozisi ali emeni ebolẹ e kẹkẹ shi ebe. ¹⁵Mhi mhuẹ irhegbeda abhi eni emọse ena e li mugha khẹ itieghivule ni oa bhẹ, shi eni e gwabha gbe ali enẹ ọkhọlọ. ¹⁶Iyọ mhi lia nyakwa khyiẹlẹ emeni e ti, khi mhi kẹ pfuasẹ ukpẹloe agbọ ali Ishinẹgba.¹⁷”O she gbe ikpe nebu nena, na mhi rhọ bhale a rhi ikpaghọ kpaghyiẹ ẹvholi mhẹ obọ. ¹⁸Abhi mhi ke rhọ khyiẹlẹ ona, iọgbọ Ijusi egwho ni e te Esha bhale e bhale a vhẹ mhẹ vhi owuka khi mhi rhi egbe mhẹ shi ipfuasẹ, o vha kyili ona gbii wẹ khi irhẹmhi o zẹ obibi. ¹⁹Rhẹmhi a khẹ khi eni iọgbọ ena e la ana nena khi e gwu khasẹ ẹ emeni ẹ khi mhi li, ni o kyia khi e mhọli emenl e nwu na mhẹ.²⁰Ọa liyọ eni iọgbọ e ngme emeni ẹ khi mhi li ni o rhẹ mhẹ tomugha odalo iọgbọ Ijusi ni ea sọ unu ẹzọ ena; ²¹sẹkẹnẹ ingmemhi itiegwhuvule lọgwho na mhi lee ngme gboo vhi iteteva wẹ, ni a rhi ẹzọ na mhẹ gwu a shi ena.”²²Ifẹlisi ni ọ mhuẹ emeni ọ yẹsẹ oni odẹ, ọọ ke chi oni ẹzọ, Ọọ li, “Ẹrhẹghẹ ni Ilasiasi ọ rhọ laa te Ijerusalẹmu bhẹ mhi sọ unu oni ẹzọ vhẹ.” ²³Mhi shi ushi ni ọni ọkpeda ni eni ichoja khi ọ rhi ẹloe shi Ipọlu egbe, ọ shimhi ọli yẹghẹghẹ, abhagwhoyọ, imhẹli a nwu ikpokyia ọli gba khi imhẹli e bhale a kpaghyiẹ ọli wẹ khi ikọ afẹli ọ.²⁴Ukwukwu ẹrhẹghẹ o ke dọsẹ, Ifẹlisi ali ugwhẹ ọli khi Idirusilia e jele, ni ọ kyili ọnyi Ijusi, ọọ ghyie bhuli Ipọlu khi ọ bhale a ngme ingmemhi Ijesu khasẹ lẹ. ²⁵Ama abhi Ipọlu ọ ke rhọ ngme khasẹ ọ obodẹ igwabhagbe, ali irhọnwegbe, ali ẹzọ ni oa bhẹ, udu o pfia Ifẹlisi elemhi; Ọọ ke ẹẹ li, “Kee lẹẹ nee, mhi kha ke gwe mhuẹ ẹrhẹghẹ, mhi gwe a nyalu ẹ''.²⁶Ọni ẹrhẹghẹ ọ khọkhọ khi Ipọlu ọ la lẹẹ vi ufa na lẹ, rharhiyọ li ọ rhẹẹ nyalu ọli utotona nu ngme. Ama abhi ikpe eva e ke rhọ dọsẹ, Ipọsiọsi Ifẹsitọsi li ọ ke kyili igọvinọ abhi Ifẹlisi ọ ke rhọ chi vhọ le. Rharhi khi Ifẹlisi ọọ nono khi lẹ rhi egbe nwu Ijusi li ọ vha te woli ọli abọa. ²⁷Ama ikpe eva e ke rhọ dọsẹ, Ipọsiọsi Ifẹsitọsi li ọ ke kyili igọvinọ abhi Ifẹlisi ọ ke rhọ chi vhọ le. Rharhi khi Ifẹlisi ọọ nono khi lẹ kẹ rhi egbe nwu Ijusi li ọ vha te woli ọli abọa

Chapter 25

¹Nenaa, ni Ifẹsitọsi ọ ke rhọ kyili igọvinọ, ogbẹlẹ ozesẹ ọọ te Isẹselia je evholi Ijerusalemu. ²Eni ighyie ali iọgbọ Ijusi ni e nwu ẹloe ee laa gwu Ipọlu ẹzọ khasẹ Ifẹstọsi, ee nu Ifẹsitọsi ngme vyili, vyili. ³lema Ifesitọsi khi ọ nyalu Ipolu je Ijerusalemu khi wẹwẹ e kẹ gbe ọlia vhi odẹ.⁴Ifesitọsi ọ ke sọ wẹ vhọ, khi Ipọlu ogwhumha li ọ kyia shi Isẹzelia, khi lẹ li obọ lẹ khi lẹ kpọ laa jele vhi obholọ nena. ⁵Iyọ eni e dobẹ e rhọ khali eyẹ je obholọ, A kha ke mẹ emeni ọ li, vha ngme lase.”⁶Ifẹstọsi ọ vha la ayọ dọsẹ ufuabọ ẹlẹ elele ọa liyọ ẹlẹ igbe, ọọ kpẹla je Isizelia. Ogbe o ke gbe, ọọ shito utekwu igwuẹzọ ọọ li a rhue Ipolu bhẹ ghyi lẹ. ⁷Abhi ọ ke rhọ bhẹ, iọgbọ Ijusi ni e rhọ te Ijerusalẹmu bhẹ ee tono mugha egbọayọ, ee gwu ẹzọ nebu kwu Ipọlu egbe ni e vha dobẹ pfuasẹa. ⁸Ipọlu ọọ khẹ egbe ọli oshimhi ọọ wẹ, “Imha gbegọ rhọ khali eva Ijusi, wẹ khi owuka, wẹ khi Isiza mhi gbe gọ na⁹Rharhi khi Ifẹsitọsi ọọ nono khi lẹẹ rhi egbe nwu Ijusi ọ sọ Ipọlu vhọ ọọ li, “U nono khi u je Ijerusalẹmu khi mhi la ayọ gwu ẹ ẹzọ?” ¹⁰ Ipọlu ọọ ke sọ vhọ, “Odalo utekwu igwuẹzọ Isiza mhi mugha ena asha ni o dea ni a kha laa gwu mhẹ ẹzọ. Vhẹvhẹ vha li yẹsẹ khi imha mhọli emena mhi li Ijusi.¹¹O kha kyia khi mhi li ingme ni a gbe ọgbọa shi, imha la li ẹ khi imhẹ la gbe mhẹa. Ama o kha sheda kyia ẹzọ ni e gwu kwu mhẹ gbe khi apfuẹ lọ, aa mẹ ọni ọ laa rhẹ mhẹ na wẹ. Mhi lema khi a rhi oni ẹzọ bhuli Isiza. ¹²Ifẹsitọsi ọ ke rhọ nu eni ea sọ unu ẹzọ ye ochi pfuse, ọọ li, “U she lema khi a rhẹ bhuli Isiza; u laa bhuli Isiza shiọ.”¹³Egbẹlẹ e ke dọsẹ a lẹ, oghyie Agripa ali Ibẹnace ee bhẹ vhi Isẹsaria kọ a fẹli Ifẹstusi. ¹⁴Abhi ọ ke la ayọ tẹsẹ, Ifẹsitọsi li ọ rhọ gwu ẹzọ Ipọlu khasẹ ọni oghyie; ọọ li, “Ọmọse ọgwho ọ la ogba igwhumha ni Ifẹlisi ọ pfi ọli shi oshimhi vu utekwu le. ¹⁵Abhi mhi rhọ la ẹvhue Ijerusalẹmu, eni e kpeda ugamhi ali ikyiọjọ Ijusi ee gwu ẹzọ Ipọlu khasẹ mhẹ, e rhẹmhi rhọ na wẹwẹ gbea. ¹⁶Lẹ mhi rhọ sọ wẹ vhọ khi Iromasi e vha liyọ a ji ọgbọ abọa ni iọgbọ, ọni a lu ẹzọ irhẹmhi a rhi imhasha a nali khi ọ rhọ gwu ẹzọ khẹ egbe ọli oshimhi.¹⁷Abhi e rhọ bhẹ vhi ana, imha rhi oni ẹzọ chi abọ, ogbẹlẹ ozeva mhi bhẹ vhi utekwu igwẹzọ mhi nyalu oni ẹzọ. ¹⁸Abhi eni e lo ọli vhi ẹzọ e ke rhọ vule gwu ẹzọ, mhi sa mhi mẹ khi ẹzọ ni e gwu o vha mhuẹ awẹ. ¹⁹Sẹkẹnẹ epfuasẹ ni ee le obodẹ ugamhi wẹ ali Ijesu ọgwho ni ọ kee gwhua, ni Ipọlu ọ khi ọ khyie nyele. ²⁰Oo sha mhẹ abọ abhi mhi li gwanọ uji oni ngme ona. Lẹ mhi rhọ mhilali na mhi tsua oni ẹzọ je Ijerusalẹmu khi a gwu eni ẹzọ ena kwu.²¹Ama abhi Ipọlu ọ rhọ lema khi a kyhie nwu lẹ shi ogba igwhumha. Mhẹmhẹ ke ẹẹ li khi a rhọ shi ayọ o kyia ni Isiza ọ ke bhẹ.” ²²Agiripa ọọ li Ifẹsitọsi, “Oo gwhẹ mhẹ khi mhi kha te unu ọni ọmọse ọna li suọ.” Ifẹsitọsi ọọ li. “Akọ,” u laa te unu ọli suọ.²³Ogbẹlẹ ozeva, a rhi ibọla kphase Agripa ali Ibẹnisi; Ichoja e rhọ khali wẹ ali iọgbọ nefu shi oni ẹvhue bhẹ vhi oni agbalaa. Abhi ọ ke rhọ ngme, e laa rhue Ipọlu ghyi wẹ. ²⁴Ifẹstọsi ọọ li, “Oghyie Agripa ali iọgbọ ni e la ana kwu, vha bino ọni ọmọse ọna gwhe, iọgbọ Ijusi li e bhale a mẹ mhẹ vhi Ijerusalẹmu ali ana, e sọse gwu khasẹ mhẹ khi ọni ọmọse ọna ọ vha kyili emeni e kha gwe nyele²⁵Mhi mato mẹ khi ọ vha li ngme pẹẹ wẹ khi ọni a gbea; Rharhi khi ọ lema khi a rhẹ lẹ ghyi oghyie Iromani, li o zẹ khi mhi rhi ọli bhuli ọli. ²⁶Ama imha nwu ingme zu na mhi laa kẹkẹ ghyi ọni oghyie Iromani. li o zẹ khi mhi rhọ ghyiẹ, orhọgbe ghyiẹ oghyie Agripa, khi mhi kẹ mẹ emena mhia kẹkẹ obodẹ oni ingme. ²⁷Rharhi o vha gbe akanya khi mhi rhọ rhue ogwhumha kee je asha ni imha mhuẹ ingme ọbajiji na mhi a ikẹkẹ obodẹ ọli.”

Chapter 26

¹Agripa ọ ke ẹẹ li Ipọlu, “Uu dobẹ ngme a ni egbe ẹ” Ipọlu ọ ke nise abọa ọ rhọ gwu ẹzọ khẹ egbe ọli oshimhi. ²Egbe nwu mhẹ, oghyie Agirpa, khi mhi rhọ gwu ẹzọ khasẹ ẹ amo obodẹ ẹzọ ni Ijusi e gwu a kwu mhẹ egbe; ³abhi u li yẹsẹ itushi ali egbọ ni e la Ijusi. Mhi lema khi u kwegbea rhi esọ shi mhẹ vhi ekẹ⁴iọgbọ Ijusi kwu e yẹsẹ abhi mhi li la, ali abhi mhi li nyele ẹvhue mhẹ ali Ijerusalẹmu te inọghọdọ vu, ⁵li e te yẹsẹ mhẹ bhẹ e kha laa ngme ingmaghyie e yẹsẹ khi mhi nyele abhi Ifarisis, abhi eyẹ li nwu ushi zezeze.⁶Nena a ke a gwu mhẹ ẹzọ rharhi mhi mhọli iregbeda shi ishobọ ni Ishinẹgba ọ rhọ ni itita eyẹ. ⁷Rharhi li ẹdẹli igbe ali eva e rhi egbe nya ni e rhọ liyọ ẹẹ ga Ishinẹgba shi ota shi iyọsẹ. Oni iregbenya ona oghyie Agipa, li Ijusi e gwu ẹzọ kwu mhẹ gbe a shi ena. ⁸Elọ e zẹ khi o nya vhẹ aloa khi Ishinẹgba ọ nwu eni egwhu a vule?⁹Ẹrhẹghẹ ni o dọsẹ mhẹmhẹ mhi kpọ mhọli ọli shi udu khi mhi zẹ okwhẹ kpẹsẹ eva Ijesu Inazarẹti. ¹⁰Mhi khyiẹlẹ enana vhi Ijerusalẹmu; mhi nwuno eni e myiesuọ ebubu shi ogba igwhumha, mhi lẹẹ mhọli irununa vhi obọ eni e kpeda ugamhi khi mhi kee khyiẹlẹ enana; mhi kha liyọ gbolo wẹa, mhi gwe rhi ọli a myiobọ. ¹¹Ẹrhẹghẹ nebu mhi rhi ẹchọ na wẹ vhi ewuka mhi nyakwa khi e kẹ pfino inua. Elemhi wẹ e vhẹ somhi mhẹ irhẹmhi kwhu egwho je ẹvhue ni e vha kyili ẹvhue wẹ.¹²Ẹlẹgwho na mhi rhẹẹ lali ẹvhue Idamasikọsi, te ikpa unu ali afu ni eni e kpeda ugamhi e rha mhẹ; ¹³Abhi mhi ke rhẹẹ lẹẹ, ẹlẹgogota, oghyie, mhi ke mẹ khi ufulọ ni oo gẹẹ abhi ọwẹ o te idane nya rhugwhu mhẹ ali eni e rhọ khẹ mhẹ kyia. ¹⁴Abhi eyẹ kwu eyẹ ke rhọ de ekẹ, mhi suọ khi urhuli oo nu mhẹ ngme, ọọ mhẹ, “Isọ, Isọ, elọ e zẹ khi u zẹ okwhẹ kpẹsẹ mhẹ? O maa nwu unu khi ọgbọ ọ rhọ rhi owẹ gbe ugba.¹⁵Iyọ mhi ke mhila li, “Ogwho u kyila Ọnọmhuẹyẹ?’ Ọnọmhuẹyẹ ọọ mhẹ sọọ, “mhẹmhẹ khi Ijesu ni u zẹ okwhẹ kpẹsẹ. ¹⁶Nenaa vule tomugha; Rharhi ona lẹ mhi te rhi egbe khasẹ ẹ, khi mhi rhọ zẹ khi u kyili ọgamhẹ ali ọni ọa myie ọtsẹ obodẹ ingmemhi Ishinẹgba na mhi rhọ khasẹ ena ali emena mhi ke gwe laa rhọ khasẹ ẹ idegbe; ¹⁷Mhi la laa tsumhi ẹ obọ iọgbọ ali Ijẹtasi na mhi ghyie ẹẹ a bhuli le. ¹⁸u kweghyie wẹ aloa, u nwu wẹ te alo ebili bhẹ vhi alo ufulọ, u nwu wẹ te izemhi okyhio bhẹ vhi izemhi Ishinẹgba, ishọyọ khi e rhọ kyili eni Ishinẹgba ọ gbe ingmobe kwa na, khi ishọyọ mhi rhi alukwu na wẹ na mhi rhọ shi na wẹ te ikpa irhọshiọ.’¹⁹’ Elemhiyọ, oghyie Agripa, imha rhi ẹloe gbe idowẹmẹ aleghyie na mhi mẹ. ²⁰Ama eni e la Idamasikọsi mhi kyiatsolo gwu khasẹ, ali eni e la Ijerusalẹmu, ali aloekẹ Ijudea kwu, ali Ijẹtasi, wẹwẹ mhi gaa gwu oni ingmemhi khasẹ khi e nwegbe lieliẹ bhuli Ishinẹgba le, khi e kẹ gbe ikanya ni e rhi inwegbe lieliẹ khasẹ. ²¹Rharhi li Ijusi e te owuka nwu mhẹ shi ni e rhẹ khi wẹwẹ e la gbe mhẹa.²²Ama Ishinẹgba ọ she kpaghyie mhẹ obọ nena, ni ọ rhẹ mhẹ tomugha a ngme khasẹ agbọ nena, ọa kyili ingme ovhese dala ingme ni ebolẹ ali Imozisi e ngme khi a lẹẹ mhẹ. ²³Ikiristi ọ nwemaa lẹẹ mẹ ẹchọ, li ọ kyiatsolo te egwhuli vule ọ ke rhi ufulọ rhu ni iọgbọ Ijusi ali Ijẹtasi.”²⁴ Abhi Ipọlu ọ ke rhọ ngme rhamhi ana; Ifẹsitọsi ọ sọọse, “Ipọlu, evhevhẹ ea rhue ẹ ena.” Iwẹna ebe dọsẹ o she rhi evhevhẹ a rhue ẹẹ.” ²⁵ọ ke sọ vhọ, ‘’Imha vhevhẹ, oghyie nọfu Ifẹsitọsi, irhẹmhi mhọli udu a ngme egbegbingme ni ẹgbhẹli o la. ²⁶Rharhi oghyie ọ yẹsẹ eni ingme ena kwu; li o rhẹ mhẹ gbadegbea aa ngme ena khasẹ ọ; Rharhi ingme ogbhagbha o vha la²⁷Oghyie Agripa, u waa mẹẹ li lama shi emeni ebolẹ e ngme oghyie Agripa? Mhi yẹsẹ khi u lama shi vhọ. ²⁸Agipa ọ ke ẹẹ li Ipọlu, “Oni ukwukwu ẹrhẹghẹ ona li u mẹẹ rha chi mhẹ shiọ khi mhi mẹ lama shiọ ena? ²⁹Ipọlu ọ ke sọ vhọ, “Mhi pfi olema bhuli Ishinẹgba, khi o tẹsẹ o nyanya, a khi ghyiẹ ọgwho, ama abhi e bu abhi e shiẹ ni ea suọ mhẹ amo ena, ni ẹẹ khi e liabhi mhẹmhẹ, ama a rhi obọ rhue eni igha ena vhọ le,”³⁰Iyọ, ọni oghyie ọ vule, shi ọni igọvinọ ali Ibẹnasi, ali eni e nu wẹ shitọ oni agbalaa oghyie; ³¹Abhi e ke rhọ te oni agbalaa vu, e ke ye ochi, “Ọni ọmọse ọna ọ vha li ingme ni a gbe ọlia shi wẹ khi oni a nwu ọli shi igha shi.” ³²Agiipa ọ ke nu Ifẹsitọsi ngme, “O kha kyia khi ọni ọmọse ọna khi ọ vha kpọ ẹẹ li khi a rhẹ lẹ bhuli Isiza lọ, ọ kyili emeni a kha wolọ abọa,”

Chapter 27

¹Abhi e ke rhọ lama ni egbe khi wẹwẹ e lo ọkọ okẹ je itili, e rhue Ipọlu ali igwhumha ni e kpọẹ mhọli ọni ọkpeda ni ichoja obọ ni ẹẹ lu Ijuliọsi, li ọ kpeda ni ichoja Ọgusitani oghyie Iromani. ²Eyẹ ke lo ọkọ te Aduramatiọmu, ni o liabhi khi a laa lo ọkọ kee jje Esha. Eyẹ ke je okẹ nofu, Aritachọsi ee rhọ te Itẹzẹlonika elemhi Imasẹdonia rhọ khẹ eyẹ.³Ogbelẹ ozeva eyẹ mugha Isidonia, ni Ijuliọsi ọ la rhi ivhẹlemhi khasẹ Ipọlu ni ọ la dobẹ ọli a mẹ ikpokyia li ni e rhọ rhi eloe kwhu ọli. ⁴Eyẹ ke te ayọ vu, eyẹ je okẹ nofu eyẹ rhọ lo ọkọ kyia gasẹ aloekẹ ni o khyi shi iteteva okẹ Isiprọsi ni akpekpe o pfi kwa, rharhi khi oni akpekpe oo lẹẹ kphakpha eyẹ. ⁵Abhi eyẹ ke rhọ gwẹ ọkọ te amẹ ni e chi mama Isilisia dọsẹ a lẹ ali Ipafilia, eyẹ ke bhẹ vhi Imira, ẹvhue nofu ni o la Ilisia. ⁶Ayọ ọni ọ kpeda ni ichoja ọ te Alẹzẹda mẹ ọkọ ni oo je itili. Ọ rhọ wolọ eyẹ kwulo oni ọkọ.⁷Abhi eyẹ ke lii kyia fiẹ, fiẹ, elemhi egbẹlẹ nebu eyẹ bhale a vhẹ ọnwunu ni eyẹ rhọ chi mama Inidusi, akpekpe o vha gwe dobẹ eyẹ te obholọ, li eyẹ ke rhọ rhọ te obhoni o pfẹchẹa shi Ikireti, a kha li alo bhẹ vhi Isamonẹ. ⁸Onwunu li eyẹ rhọ gwẹ ọkọ te oni aloekẹ dọsẹ a lẹ, apfishi ni eyẹ rhọ bhale asha ni ọkọ okẹ ea mugha ni ẹẹ lu ọpfọmẹgbe ni o chi mama ẹvhue nofu khi Ilasẹa.⁹A she rhue eyẹ ẹrhẹghẹ nobu, ẹrhẹghẹ ni iọgbọ Ijusi e rhẹ pfi azumhi o she dọsẹ, okhẹna li o ke kyila khi a rhọ ke gwẹ ọkọ ẹlinana. Ipọlu ọ chi wẹ esọ, ¹⁰ỌỌ wẹ, “Emọse, mhi she mhẹ khi oni okyiali eyẹ ona o laa pfi ikwuọtse ali ukpokpomhi opfu, a khi eni itsua lọgwho li shi iyẹmhẹ eyẹ.” ¹¹ochi ni ọni ọ kpeda ni ichoja ọ kha rhọ rhi esọ shi emeni Ipọlu ọọ ngme, ọ salo gwhe ọga ali ọni ọ mhọli oni ọkọ¹²Abhi o ke rhọ kyia khi asha ni eyẹ kwu a shi khi eyẹ vha laa dobẹ la ayọ ẹrhẹghẹ okasẹ, eni ea gwẹ ekọ ni e rhọ rhi ẹgbhẹ ni eyẹ khi eyẹ te ayọ vu je ẹvhue nofu ni a luu Ifonisis, khi e la ayọ oni okasẹ oyọ. Ifonisis li a kwu a shi vhi Ikireti, ni o salo gwhe obhoni ovọ o te a lo ekẹ. ¹³Abhi akpekpe o ke rhọ pfii ze, eni e gwẹ ekọ e khọkhọ khi wẹwẹ e she mẹ emeni wẹwẹ ee nono. Li e rhọ taghyiẹ emeni o nwu ọkọ mhuẹ ni e rhọ gwẹ jee Ikirẹti, ni o chi mama esọ igbogbo.¹⁴Ama o ke li dẹnẹ akpakpa nofu ni a lu akpekpe oleda, o te obhoni ekẹ e khyi shi pfi rhugwhu eyẹ. ¹⁵Oni akpekpe o tsua rhugwhu oni ọkọ okẹ abhi ọa ke gwe dobẹ kyia je obhoni oni akpekpe o te pfiolo, iyọ li eyẹ li la vhọ kyia. ¹⁶Li eyẹ rhọ na lo esọ ukwukwu okẹ ni o khyi shi iteteva okẹ ni ẹa lu Ikawuda; Inyakwa li eyẹ ke rhọ chalọ oni ọkọ ni o keke na rha tsumhi iọgbọ.¹⁷Abhi eni emọse e ke rhọ chalọ ọli lase pfuse, e rhi uli gẹnọ oni ọkọ okẹ nofu gasẹ khi eni ili e dobẹ nwu ọli zezeze. Rharhi khi ee nulishi khi oni uli ọkọ o lẹ gbe aye shi ekẹ na kpune, ni o la ekẹ Isatis, Iyọ e ke gbaghyiẹ ode ni a rhọ nwu oni ọkọ zu, Rharhi oni ọkọ o kẹ dobẹ te egbe ọli tsua wẹ kee lẹ . ¹⁸Oni akpekpe o khyie rhi izemhi tsua oni ọkọ okẹ, apfishi ogbẹlẹ ozeva eni e gwọkọ e rhọ chigbe pfino itsua wẹ lasele.¹⁹Ogbẹlẹ ozesẹ eni egwọkọ e rhi abọ wẹ pfino itsua eni ọkọ kwu lase. ²⁰Shi ọwẹ ali ukyi ali itata e vha nya kwu eyẹ egbẹlẹ nebu, ududumhi akpekpe o kyhiele pfi rhugwhu eyẹ onaghyie, onaghyie, eyẹ nono odẹ ni eyẹ te pfue vhọ le eyẹ vha dobẹ.²¹Abhi e ke rhọ la egbẹlẹ nebu e vha le emenale, Ipọlu ọ nu eni egwọkọ mugha ọọ wẹ, “Emọse, vha kha lẹẹ rhọ shi mhẹ vhọ lọ, vha kha rhọ te Ikirẹti, vhavha khaa mẹ oni opfu ona nena. ²²Nena mhi gwu khasẹ vhẹ khi vha mhọdu, rharhi khi ọnyẹvhẹ ọ vha la pfua, sẹkẹnẹ oni ọkọ.²³Oyẹsẹ aghyiukọ Ishinẹgba na mhi rha khẹ, na mhi a ga ọ nu mhi mugha. ²⁴Ọọ mhẹ, “Imhẹ dobẹ ulishi nwu ẹ, Ipọlu. Uu nwemaa mugha odalo Isiza, khi u mẹ khi Ishinẹgba ọ she rhi iọgbọ bhale ni e la nu vhẹ gwẹ oni ọkọ. ²⁵Iyọ emọsẹ vha mhọdu, mhi rhi egbe nya Ishinẹgba khi emeni ọ ngme khasẹ mhẹ ọ laa rhọ tsẹ. ²⁶Iyọ eyẹ nwemaa laa gbe aye shi asha ni akpene ekẹ ogwho ni o la iteteva okẹ nofu.²⁷Abhi a rhọ mẹ ẹliyọsẹ igbe ali ene, ni eyẹ ke rhẹẹ gwẹ je obhoni okẹ nofu ni a lu Adiritiki, ogbekheva o she chi bhẹ eni egwọkọ e khọkhọ khi wẹwẹ e she chi mama esọ okẹ. ²⁸Ee mhasẹ ilimhi oni okẹ o kyili awẹ egbhọ esesa, o li dẹnẹ, e gwe mhasẹ ọli o ke kyili awẹ egbhọ ene igbe. ²⁹ Ulishi oo nwu wẹ khi oni ọkọ o la gbe aye shi ẹchẹ, e te oshimhi pfi ikwhi ene ni a nwu oni ọkọ zu lo elemhi oni okẹ, li e rhẹẹ pfi olema khi ogbe o kẹlẹ gbe.³⁰Eni egwọkọ e lẹẹ nono abhi wẹwẹ e li dobẹ oni ọkọ e famhi pfi akwhi lo okẹ abhizẹzẹ khi irhẹmhi wẹwẹ e lẹẹ rhọ mugha. ³¹Ama ọ ke nu ọni ọ kpeda ni ichoja ali eni ichoja ngme , ‘Sẹkẹnẹ khi irhẹmhi eni iọgbọ ena e la elemhi oni ọkọ ona, a vha mẹ emeni e la tsumhi vhẹ.” ³²Eni ichoja e ke pfa oni ulia ni o nwu oni ọkọ okeke mhuẹ e dobẹ ọli depfia vhi elemhi okẹ³³Abhi ogbe o ke rhọ lẹẹ gbe Ipọlu ọ chi wẹ shi emenale. Ọọ wẹ, “Amo li o gba ogbẹlẹ ozigbe ali ene ni vhavha te le emenale. ³⁴Mhi lema vhẹ khi vha le emenale, ona li o rhẹ vhẹ a mhọli izemhi; shi utsu vhẹ ogwho o vha dea pfia.” ³⁵Abhi ọ ke rhọ ngme ona, ọ rhue ukphakpha ọ kphẹmhi Ishinẹgba shi ọ ukpẹloe wẹ, ọ gbe oni ukphakpha khyia ọọ le.³⁶Oo zeze wẹ idu, li e rhọ li nu ọli le eni emenale. ³⁷egbhọ igbe ali esesa li eyẹ kyia shi oni ọkọ. ³⁸Abhi e ke rhọ le pfuse, e pfino itsua kwulo okẹ khi oni ọkọ o kẹ fukẹ.³⁹ Abhi ogbe o ke rhọ gbe, e vha gwe yẹsẹ ekẹ afuẹ, ama e mẹ asha ni ekhashẹ e chima; E ke kwu ochi nee khi wẹwẹ e kha gwẹ oni ọkọ a mugha vhọ. ⁴⁰E ke pfanọ oni ili ukpokpomhi ukpekpe akwhia. Abagwhoyọ, e chigbe taghyiẹ ulia ni o nwu emeni a rhọ nwu ọkọ ukhomhi a lieliẹa. ⁴¹Ama e ke bhale asha ni ekẹ eva e te a lona, oni ọkọ o tọsọ elemhi ekẹ, o mugha o vha gwe dobẹ vu, ama akpekpe o kyhiele rhi izemhi ọli vulo ekẹ kwa.⁴²Omhasẹ eni ichoja khi wẹwẹ e gbolo eni igwhumha kwa khi a ke mẹ ọni ọ dobẹ te oni ọkọ da lase. ⁴³Ama oni ọ kpeda ni eni ichoja ọọ nono khi lẹ tsumhi Ipọlu, rharhiyọ, ọ kwu wẹ omhasẹa; Li ọ rhọ gwu khasẹ eni e dobẹ ẹẹ gwẹ okẹ khi e kpọ danọ kwulo oni okẹ khi e lase vhi esọ igbogbo. ⁴⁴Eni e kpọẹ kwu e rhọ khali wẹ lase egwho e nwuno ikhyiẹkhyiẹmhi erhẹ mhọ abọ lasele, egwho e nwuno ẹtsẹkẹ evhese mhọ obọ lasele, iyọ li wẹwẹ kwu e li dobẹ te oni okẹ lasele.

Chapter 28

¹Abhi eyẹ ke rhọ pfue vhọ le, li eyẹ rhọ suọ khi ayọ li aa lu Imata, ²Iọgbọ oni ẹvhue e rhi egbegbe isomelemhi khasẹ eyẹ, ama rhẹmhi e kwẹlẹ erhẹ ni eyẹ rharhi amẹ ali ulili o maa bu oni ẹrhẹghẹ.³Abhi Ipọlu ọ ke rhọ no erhẹ kpẹ, ochi eni erhẹ o pfiolo ẹnyẹ lasele ọ nyiomhi ọ vhi obọ. ⁴Abhi eni iọgbọ oni ẹvhue e ke rhọ mhẹ khi ọni ẹnyẹ ọ gbe genọ vhi obọ, e ke ẹẹ li egbe wẹwẹ, “Ọni ọmọse ọna ọgbe ubgee li ọ kyia, ama ọ pfue okẹ le, ama khi etse li o rha khali ọ khi ọ ke nyele.”⁵Ama Ipọlu ọ kpiaka ọli pfilo erhẹ, ẹtsẹkẹ o vha li ọ. ⁶Ee rhi ẹloe shi ekẹ khi ọ lẹẹ gwhua. Abhi e ke rhọ mẹ khi ẹtsẹkẹ o vha li ọ, li e ke rhẹ khi Ishinẹgba ọkeke li ọ kyila ena.⁷Aa mẹ ewa ni e chi mama egbọayọ, ọmọse ni ọ mhọli eni ewa li ẹẹ lu Ipọbilọsi, ọ rhi isomelemhi tsẹ eyẹ mekyia, ọ rhi eloe kwhu eyẹ elemhi ẹlesẹ. ⁸Ita Ipọbilọsi ọọ gwhua igwuamhi eba ali elemhi ọfu. Ipọlu ọ rhọ bhuli ọli ọ rhi obọ nya vhi egbe pfi olama nali ọ ze. ⁹Eni e nyele iteteva ekẹ ni e khyi shi ni ee gwhua e li bhale a myie izemhi. ¹⁰Eni iọgbọ e rhi egbegbe eghọghọ ni eyẹ. Abhi eyẹ ke rhọ lẹẹ vu e rhi emeni eyẹẹ nono ni eyẹ.¹¹O ke gba ikyi esẹ, eyẹ lo ọkọ ni o te Alẹzẹdira bhale, ni o she kpọ khakhaa shi ekẹ ni o khyi shi vhi iteteva okẹ, ni o kyia khi eni e kpeda ayọ khi itsema emọse ava. ¹²Abhi eyẹ ke rhọ bhẹ vhi ẹvhue ni ẹẹ lu Isirakọsi, eyẹ la ayọ elemhi ẹlesẹ.¹³Ayọ li eyẹ ke te je ẹvhue ni ẹẹ lu Iregiọmu. ogbe o ke gbe akpekpe olọkẹ o kee pfi, ogbẹlẹ ozesẹ li eyẹ rhọ bhẹ vhi ẹvhue ni ẹẹ lu Iputẹlo. ¹⁴Ayọ li eyẹ bhale a vhẹ iọgbọ inyọgwho eyẹ egwho ni e myiesuọ, eẹ li khi eyẹ nu wẹwẹ la ayọ elemhi ẹlishila. Abhi eyẹ li dobẹ lo Iromu khi oyọ. ¹⁵Ayọ li eni e myiesuọ e ke te bhale a vhẹ eyẹ vhi obhoni okyi Apiọsi ali asha esẹ ni a kwu a shi. Abhi Ipọlu ọ ke rhọ mẹ wẹ, ọ kphẹmhi ni Ishinẹgba o gwe zeze wẹ idu.¹⁶Abhi eyẹ rhọ rhamhi Iromu, a dobẹ Ipọlu ali achoja ni ọ rhi ukpẹloe kwhu ọli nyele inyele obọ wẹ. ¹⁷Abhi ẹlẹ esẹ e ke rhọ dọsẹ, Ipọlu ọ lu eni e kpeda ni Ijusi. Abhi e ke rhọ legba, ọọ wẹ, “Inyọgwho, imha ẹẹ li ọgbọkhọgbọ ingme pẹẹ wẹ khi irhemhi gbe ishi itita eyẹa, Ijerusalmu la te nwu mhẹ bhẹ vhi Iromu abhi ogwhumha. ¹⁸Abhi a ke rhọ mhila mhẹ egbọ, o ghọli wẹ khi e kha wolọ mẹ abọa, rharhi khi e vha mẹ emeni a gbe mhẹa ẹ shi.¹⁹Abhi iọgbọ Ijusi e vha ke rhọ lama shi ọ, lẹ mhi rhọ lama khi a tsua oni ẹzọ ghyi Isiza, ama o vha ke liabhizẹzẹ khi irhẹmhi rhi ingme de ẹvhue mhẹ. ²⁰Rharhi khi mhi lema, li a ke rhọ ẹẹ mẹ vhẹ khi mhi nu vhẹ ngme. Rharhi irhegbeda ni Izulẹ e mhuẹ la rhi igha shi mẹ abọ shi ena.”²¹” E ke eẹ li, “Aa kyhie te Ijudea rhi ebe ghyi eyẹ, wẹ khi irhẹmhi a mẹ ọni ọ myiesuọ ni ọ bhale a zẹ onobe ẹ. ²²Ama mhia nono khi mhi te unu ẹ suọ emeni u khọkhọ obodẹ eni agbaa ena, rharhi khi eyẹ she suọ khi a la ashakhasha a ngme onobe eni agbaa ona.”²³Abhi a ke rhọ shi ogbẹlẹ nali, ebubu iọgbọ e bhale vhi asha ni ọ kwu shi. Ọ gwu oni ingme khasẹ wẹ, ọ ngme ingmemhi aleghyie Ishinẹgba gwe li khasẹ wẹ. Ọ nyakwa chi wẹ shi odẹ Ijesu, ọ li rhọ te ushi Imozisi ngme ali obodẹ eni ebolẹ, te ẹluvyiogbe apfishi ẹliyọsẹ. ²⁴Eni e mẹ ọli mẹ emeni ọọ ngme kwu, eni e kpọẹ e vha lama shi vhọ.²⁵Abhi e vha ke rhẹẹ lama ni egbe, e pfi Ipọlu shi ayọ li ọ ke rhọ ngme oni ingme ona khi, “Ayẹmhẹ ni o Pfuasẹ oo te unu Azaya ni ọbolẹ ngme khasẹ itita vhẹ. ²⁶Ọọ li, ‘Bhuli eni iọgbọ ena khi u li ẹẹ li, “E laa suọ, ama o vha ga wẹ ẹloe, e la mẹ, ama e vha la yẹsẹ.²⁷Abhi e vha ke rhẹẹ lama ni egbe, e pfi Ipọlu shi ayọ li ọ ke rhọ ngme oni ingme ona khi, “Ayẹmhẹ ni o Pfuasẹ oo te unu Azaya ni ọbolẹ ngme khasẹ itita vhẹ. ngme ọọ li, ‘Bhuli eni iọgbọ ena khi u li ẹẹ li, “E laa suọ, ama o vha ga wẹ ẹloe, e la mẹ, ama e vha la yẹsẹ.²⁸Elemhiyọ, vhaa yẹsẹ khi oni imyiepfuse ona a she rhi ọli ghyi Ijẹtasi, e la laa rhi esọ shi ekẹ,” ²⁹Abhi ọ rhọ ngme oni ingmemhi ona pfuse, eni iọgbọ Ijusi e vu, e nu egbe wẹẹ li ukpokpomhi epfuasẹ.³⁰Ipọlu ọ nyele owa ni mhi nye elemhi ikpe eva ne vọ, eni e bhẹ bhuli ọ le kwu irhẹmhi ọ kpẹsẹ abọ ẹẹ myie wẹ. ³¹ Ọọrhi ugbudu kyiele ngme ingmemhi aleghyie Ishinẹgba ali Ọnọmuẹyẹ Ijesu Ikristi. A vha mẹ ọni ọ nwu gba.

Romans

Chapter 1

¹Ipọlu ni ọ kyili ọgamhẹ Ijesu Ikiristi, ni a lu khi ọ kyili aghyiusomhi, ni a rhọ shi ikpọda shi oni ingmemhi Ishinẹgba. ²Ona khi oni Ingmemhi Ishinẹgba oyọ ni ọ ke shi obọ agbọagbọ te obọ ebolẹ ọli vhi Ibabo. ³Obodẹ ingmemhi Omyi ọli, ni a vyia shi ushishi Idevidi.⁴Aa rhi unu nali khi ọ kyili Omyi Ishinẹgba elemhi Ayẹmhẹ ipfuase rhọ te ikpa itiegwhvule, ni ọ kyili Ijesu Ikiristi Ọnọmhuẹyẹ. ⁵Rhọ te obọ ọli eyẹ she mhọli ivhẹlẹmhi khi eyẹ rhọ kyili igyhiusomhi khi iọgbọ e kẹ lama shi oni irhọshiọ. rharhi eva ọli. ⁶Rhọ te iteteva eni ẹvhue ena, a she lu vhẹ khi vha li kyili uwi Ijesu Ikiristi.⁷Ọgbọ kwu ni ọ la elemhi Iromu la kẹkẹ oni ebe ona ghyi, eni Ishinẹgba ọ nono ingme wẹ, ni a lu khi e kyili iọgbọ ni e pfuasẹ. Izọtena o kyili uwẹ vhẹ, ali ọpfọmhẹ ni o te obọ Ishinẹgba bhẹ ni Ita eyẹ ali Ọnọmhuẹyẹ Ijesu Ikiristi.⁸Ikyiatsolo, mhi kphẹmhi Ishinẹgba na vhẹ rhọ te obọ Ijesu Ikiristi, rharhi khi imyiesuọ vhẹ o she ga ukhomhi ekagbọ kwu. ⁹Ishinẹgba khi otsẹ mhẹ na mhia ga vhi elemhi ayẹmhẹ mhẹ, na mhi a ngme ingmemhi Omyi ọli, abhi mhi lia ta eva vhẹ utotona. ¹⁰Mhi nwemaa pfi olema khi abhi o le li la de shi mhẹ vhọ, te ikpa izemhi Ishinẹgba mhi mẹ abhi mhi li nono vhẹ bhẹ.¹¹O gwhẹ mhẹ abhi mhi kha ke a mẹ vhẹ, khi mhi rhi isomhopfa ayẹmhẹ na vhẹ, khi mhi kẹ mẹ abhi mhi li zise vhẹ. ¹²Eyẹ kha lona, o gwhẹ mhẹ khi mhi zeze vhẹ idu, ama mhi lia nono khi vha li zeze mhẹ idu abagwhoyọ.¹³Imha nono khi mhi nwu vhẹ iba, inyọgwho mhẹ, utotona mhi rha dua abhi mhi lia rhamhi vhẹ vhi egbe, ama rhẹmhi a nwu mhẹ gba apfishi nena. Mhi nono khi ona o mọ ikpamhi vhi iteteva vhẹ abhi o li mọ ikpamhi vhi iteteva Ijẹtasi ni e kpọẹ. ¹⁴ Mhi lo ota shi Igriki ali eni e kylili elele, shi etsẹgbhẹ ali idẹkẹ. ¹⁵Iyọ, uwẹ mhẹ, mhi nwegbe khi mhi li rhi oni ingmemhi Ishinẹgba tsabọ khasẹ vhẹvhẹ ni vha nyele iromu.¹⁶Rharhi khi omama oni ingmemhi Ishinẹgba o vha nwu mhẹ, rharhi lẹ khi izemhi Ishinagba ni o rhi imyiepfuese ni iọgbọ kwu ni e lama shi ọli vhọ, ni a kpọ rhọ rhamhi Ijusi egbe neni o rhamhi Igiriki egbe. ¹⁷Rharhi ona li a te rhi Ipfuasẹ Ishinẹgba khasẹ te irhọshiọ je irhọshiọ, abhi a li kẹkẹ ọli shi ekẹ, ‘Ọni ọ Pfuasẹ irhọshiọ li ọ rhaa nyele.”¹⁸ Rharhi khi a she rhọ te aleghyie rhi ofu Ishinẹgba khasẹ eni e vha yẹsẹ Ishinẹgba ali umhagwabhagbe iọgbọ kwu ni e rhi ọkhọlọ sha ingmaghyie ba. ¹⁹Rharhi khi emeni a yẹsẹ obodẹ Ishinẹgba o she myie ọtsẹ shi vhọ, rharhi khi Ishinẹgba li ọ rhẹ wẹ khasẹ.²⁰Te ituekẹle agbọ a she rhi emeni e gbhagbha khasẹ gboo. Te ikpa emeni ọ ma li eyẹ te yẹsẹ. Ni e kyili izemhi ọli ali abhi ọ li la vhọ. Ishọyọ khi iọgbọ e ke mhọli emeni e gwu ma. ²¹Rharhi ona, e she ke yẹsẹ ọni Ishinẹgba ọ kyila, ama e vha rhi ifumhi nali abhi Ishinẹgba, wẹ khi rhẹmhi ee kphẹmhi ọli. Onochi, e mela idẹkẹa vhi isamhi wẹ, idu idẹkẹ ni e zẹ o she bi ebilia²²E rhue egbe wẹ shi etsẹgbhẹ, ama e mela idẹkẹa. ²³E she rhi ikiki Ishinẹgba ni o vhaa li opfuaa khọkhọ ọgbọ, apfe, ali emeni e zẹ awẹ ene, ali ikyialakyiala ma.²⁴Iyọ Ishinẹgba ọ ke ji wẹ abọa ni ọgwhẹmhẹ obe ni o la wẹ idu ni e kyili umhapfuasẹ, ishọyọ khi e yẹghẹ egbe wẹa vhi iteteva wẹ. ²⁵Wẹwẹ li e nwu ingmaghyie Ishinẹgba mela olẹmhia, ea ga emeni a ma ochi ni e kha rhaa ga ọni ọ ma wẹ, naa chichi ẹlẹnagbọagbọ. Itsẹ.²⁶Rharhi ona, Ishinẹgba ọ rhọ ji wẹ abọa ni ikanya iyẹghẹyẹghẹ, rharhi khi ikpotso wẹ e she rhi egbe wẹ a khyiẹli emeni ikpotso e vha kha rhi ijegbe wẹ a khyiẹ. ²⁷Abagwhoyọ, Eni emọse wẹ e rhi obọ gbe ikpotso shi ọgwhẹmhẹ egbe wẹ li e ke a tosẹ wẹa. Eni emọse e nu egbe wẹ a khyiẹli emeni a gwhẹ, e rhi epfua a ghyie egbe wẹ ni o gọ lu wẹ²⁸Rharhi e vha rhọ khasẹ khi wẹwẹ e yẹsẹ Ishinẹgba, li Ishinẹgba ọ rhọ ji wẹ abọa ni ukpakomhi obe, khi e kee khyiẹli emeni e vha te odẹ.²⁹Umhapfuasẹ o she vọsẹ wẹ, ali ọkhọlọ, irhingme egbe shi elemhi, ẹtskẹ ituegbe, ugbee, ukhẹmhukhẹ, ukyhimhi, ighagha, ali isamhi ebe. ³⁰Ea ye opfuẹpfuẹ iọgbọ, ea ye ewẹ, e vha nono Ishinẹgba, e vha mhọli ekpẹ, ea chichi egbe, ea nyanọ. Ea to onobe ekẹ le, e vhaa suọ esọ a ni ita wẹ ali inyọ wẹ. ³¹E vha mhọli iyẹsẹ; e vha kyili en a rhi egbe a nya, e vhaa vhẹlemhi ọgbọ, wẹ khi rhẹmhi ea somhelemhi ọgbọ.³²E yẹsẹ emeni Ishinẹgba ọa gwhẹ, khi eni ea khyiẹli ingme enana e kyili eni a kha gboloa. a khi eni e le lia khyieli ẹtsẹkẹ eyọyọ tsolo, ama li shi eni e mhọli ọghọli ẹtsẹkẹ eyọyọ.

Chapter 2

¹vhavha laa mhọli emeni vha laa gwu ma, vhẹvhẹ ni vhaa gwu ẹzọ, emeni vha luese ọgbọ shi vha she li lue shi ọ. Rharhi emeni vha luese agbọ shi vha lia khyiẹlẹ wẹ. ²Ama eyẹ yẹsẹ khi Ishinẹgba ọ vha gwu ẹzọ aa kpẹ ọgbọkhọgbọ, eni e khyiẹli ẹtsẹkẹ enana wẹwẹ li Ishinẹgba ọ laa rhi ẹchọ na.³Ama vha dọ ẹloe ona gwhe, vhẹvhẹ ni vhaa luese eni ea khyiẹli ẹtsẹkẹ enana vha ke gwe lia khyiẹlẹ wẹ. See vha li laa na pfue igwuẹzọ Ishinẹgba? ⁴Ọa liyọ rhẹmhi vha ke rhi ẹloe a gbe ichimhi ali umhakẹlẹ rhi ẹchọ a na vhẹ, ali irhobọnwidu Ishinẹgba? Vhẹvhẹ vhavha li yẹsẹ khi ichimhi ọli rhẹmhi ọ khi o kẹ rhẹ vha chi ingmobe le?⁵Ama rharhi asha ni udu vhẹ o womhẹ rhamhi ni o vhaa nwegbe a lieliẹ vhi ingmobe le, rhẹmhi vha rh ọli chi ofu Ishinẹgba a mama egbe vhẹ, ni o kyili ogbẹlẹ ni Ishinẹgba ọ laa rhi igwuẹzọ ọli ni o pfuasẹ khasẹ. ⁶Ememeni ọgbọ ọ khyiẹlẹ li Ishinẹgba ọ rhọ laa fali ọli ota: ⁷Ama eni e gbesọ, ni e khyiẹli onaghyie, rhẹmhi e nono ichichi, eghọghọ, ali emeni e vha li opfua, ọ laa rhi agbọ ẹlẹnagbọagbọ na wẹ.⁸Ama eni ea nono uwẹwẹ, ni e vha suọ esọ a ni oni ingmaghyie ni e suọ esọ a ni umhapfuasẹ, ofu ni oa vhala abhi erhẹ o laa de rhugwhu wẹ. ⁹Ishinẹgba ọ laa rhi ẹchọ ali osoli ni avhagwu wẹ ọgbọ kwu ni ọ khyiẹli onobe, o kha kpọ rhọ rhamhi Ijusi vhi egbe o ke gwe rhamhi Igiriki egbe.¹⁰Ama Ichichi, ali eghọghọ, ali ọpfọmhẹ o laa kyili uwi ọni ọ khyieli onaghyie, o kha kpọ rhamhi Ijusi vhi egbe o ke gwe li rhamhi Igiriki vhi egbe. ¹¹khi ọna li ọ kpẹ mhẹ nẹẹ o vha la obodẹ Ishinẹgba. ¹²Eni e li ingmobe ẹrhẹghẹ ni e vha rhọ mhọli ishi nee ukhomhi a vha mhọli ishi nee li a bino a pfuse wẹa. Eni e ke li ingmobe ẹrhẹghẹ ni a rhọ mhọli ishi a rhi ishi gwu wẹ ẹzọ.¹³Rharhi a khi eni a gwu ishi khasẹ li e pfuasẹ ukpẹloe ishinẹgba, ama eni e rhi eni ishi gwhẹ li a laa to ekhẹ na. ¹⁴Rharhi khi ẹrhẹghẹ ni Ijẹtasi e vha rhọ mhọli ishi, e te ikpa emeni a ma rhi ishi gwhẹ, ee kyili ishi ni egbe wẹ, ama e vha mhọli ishi.¹⁵Rhẹmhi e te ona rhọ khasẹ khi emeni a nono shi eni ishi e la wẹwẹ vhi idu. Ibe wẹ e li myie ọtsẹ a na wẹ, idu wẹ e luese wẹ e to ekhẹ na wẹ ukpẹloe wẹ. ¹⁶Oni ogbẹlẹ abhi ingmemhi Ishinẹgba na mhi a ngme o ngme, Ishinẹgba o laa gwu ẹzọ ogbhagbha ọgbọ kwu, te ikpa Ijesu Ikiristi.¹⁷Tsezemhizogwẹ khi vhaa lu egbe vhẹ Ijusi, vha rhi egbe nya eni ishi, vhaa ghọdọ rhi Ishinẹgba aa nyanọ, ¹⁸Khi vha yẹsẹ emeni e ghọli ọli, vha she rhi egbegbe ẹtsẹkẹ aghyie khasẹ, ni a she te eni ishi wẹna vhẹ. ¹⁹Tsezemhizogwẹ khi vha rhi egbe nya egbe vhẹ khi vhẹvhẹ vha rhi odẹ a khasẹ izalo, vha kyili ufulọ shi ubili, ²⁰Eni ea sheshe idẹkẹ shi odẹ, ali eni ea wẹna imọfẹ, khi vha mhọli iyẹsẹ eni ishi ali ingmaghyie, see ona o li a gbe ẹẹ akaya inyele ẹ?²¹Ghyiẹ nu wẹ khi waa wẹna iọgbọ, u waa lia wẹna egbe ẹ? Ghyiẹ nu wẹ li khi imhẹli ọgbọ do ighyiatọ, ghyiẹ u waa mẹẹ lia do? U lia doo? ²²Ghyie ni u wẹ li imhẹli a yẹ odosẹ, u waa mẹẹ lia yẹ? Ghyie ni u khyie ikwhumhi, u waa mẹẹ lia dono ẹtsẹkẹ ni e la owa ikwhumhi wolọ?²³Ghyiẹ ni u ghọdọ rhi ishi a nyanọ, rhẹmhi u mẹẹ rhi umha rhi ishi a gwhẹ rhi ẹloe a gbe Ishinẹgba? ²⁴Imha yẹsẹ khi ona li o zẹ khi a kẹkẹ ọli shi ekẹ khi, ''A she rhi ẹloe gbe eva Ishinẹgba rharhi vhẹvhẹ.''²⁵Oyọ khi ofẹli o kyili elele na vhẹ ni vhavha rhi ishi gwhẹ, ama u kha kyili ọgbushia, ofẹli vhẹ o vha ke gwe kyili ofẹ. ²⁶O kha kyia khi ọgbọ ni a vha fẹẹ ọ rhi ishi gbe, a vha laa rhue ọli abhi ọni a vha fẹẹ? ²⁷Ọni a vha fẹli ofẹli ijegbe eyọ ọ la laa luese ẹ, ni o kyia khi ọ rhi ishi gwhẹ? U kha rhẹ kẹkẹ ọli shi anukpo khi ọni a fẹli li u kyia rhẹmhi u khyie gbe ushia!²⁸Vhavha le kyili ọnyi Ijusi rharhi khi ita vhẹ ali inyọ vhẹ e kyili Ijusi; wẹ khi rharhi khi a fẹẹ vhẹ. ²⁹Ama egbegbe Ijusi lẹẹ khi ọni udu ali ukpakomhi ọli o gbe kwu Isinẹgba vhọ, a khi ọni ọ lee rhi ishi na shi gwhẹ. Ishinẹgba li ọa chichi ọgbọ ọyọyọ a khi iọgbọ.

Chapter 3

¹Mhi gyhi ẹwela ni o la khi ọgbọ ọ rhọ kyili ọnyi Ijusi? laa mhi gyhi elele ni o la ofẹli? ²O fu odẹ khi odẹ kwu. Oni ikyiatsolo ni o la vhọ kwu, Ijusi li a ke gaa kpọ rhi irhọkhasẹ Ishinẹgba khasẹ.³See o ke ngme? Egwho vhọ ni e vha rhẹrhẹ myie Ishinẹgba suọ, rhẹmhi umhamyiesuọ wẹ o ke rhi ingmaghyie Ishinẹgba mela apfuẹa? ⁴A vhaa mẹ yọ gwhe. Onochi, Ishinẹgba li ọ ngme ingmaghyie, ọgbọ kwu ọ kyili opfiolẹmhi, abhi o li la akẹkẹshekẹ, “Khi u dobẹ a le ekhẹ ukpẹloli ẹ, ọa liyọ u gwabha gwu ẹzọ a pfuasẹ egbe ẹ.''⁵Ama ipfuasẹ Ishinẹgba o kha rhi umha gwabhagbe eyẹ khasẹ, see eyẹ ke laa ngme nena? Rhẹmhi eyẹ ke laa te vhọ luese Ishinẹgba khi ọ kwu ofu ọli rhugwu eyẹ? Ọ lue yọọ? Otsonagbọ mhi rhaa ngme na. ⁶A vhaa laa mẹ yọ gwhe! o kha kyia yọ lọ see Ishinẹgba ọ ke li laa gwu oni agbona ẹzọ shiọ?⁷Ama o kha kyia khi te ikpa olẹmhi mhẹ li o rhi ukpokpomhi vhẹ rhi ichichi a ni Ishinẹgba abhi vha ngme, see a ke khyie lia gwu mhẹ ẹzọ abhi ọlingmobe shiọ? ⁸Vha wẹ le li ẹẹ khi, abhi iọgbọ e kpọ li vhali eyẹ, ni eẹ khi eyẹ ngme, “Eyẹ kee li ingmobe, khi onaghyie o kẹ bhẹ?” Igwẹzọ ni Ishinẹgba ọ rhọ gbe wẹ oni o pfuasẹ li o kyila.⁹See o ke ngme? Rhẹmhi eyẹ a rhue egbe yẹ vhọ le? Rharhi khi eyẹ she kpọ le le luese Ijusi ali Igiriki, khi ingmobẹ li o mhasẹ a na wẹwẹ kwu. ¹⁰Abhi a li kẹkẹ shi ekẹ khi ona, “A vha mẹ ọni ọ gwabhagbe, a vha mẹ pẹẹ.¹¹A vha mẹ ọni ọ mhuẹ iyẹsẹ. A vha mẹ ọni ọ nono Ishinẹgba. ¹²E she gaa vu odẹ Ishinẹgba le. wẹwẹ kwu e she mela ujajamhia. A vha mẹ ọni ọ khyiẹli onaghyie pẹẹ.¹³Urhuli wẹ rhẹmhi o liabhi uji ni o gweghyie unua shi ekẹ. Olẹmhi wẹ o vọ ighagha. Osuẹ ẹnyẹ o vọ ifufu abọ inu wẹ. ¹⁴Unu we ogwhumhi ali ukhyimhi li o vọ wẹ vhọ.¹⁵Awẹ wẹ ea nyanya khi wẹwẹ e mẹ ọlia. ¹⁶Epfua ali ẹchọ li o rha khẹ wẹ. ¹⁷Eni iọgbọ ena e vha yẹsẹ odẹ opfọmhẹ. ¹⁸Ulishi Ishinẹgba o vha la wẹ vhi ẹloe khyiẹẹ.”¹⁹Nenaa eyẹ yẹsẹ khi emeni ushi o sheda ngme, eni e la odẹ ushi li a ngme wẹ khasẹ. Khi imhẹ li a mẹ ọni ọ mẹ ẹzọ gwu, ishọyọ oni agbona kwu e salo gwhe igwhẹzọ. ²⁰Rharhi khi a vha mẹ ọgbọ ni ọ laa te ikpa ushi kwhẹ pfuasẹ ukpẹloli Ishinẹgba. rharhi khi ushi li o rhi iọgbọ khasẹ ingmobe.²¹Ama a rhi obọ gbe ushi shi a she kpọ rhi oni ipfuasẹ Ishinẹgba khasẹ. eni ushi ali ebolẹ e pfi ọtsẹ shi vhọ. ²²Igwabhagbe Ishinẹgba ikpa ilama shi Ijesu Ikiristi vhọ li o te bhẹ ni eni e lama shi ọ kwu. Rharhi khi ọdegbea o vha la.²³Rharhi khi iọgbo kwu e she li ingmobe e khyi ikiki Ishinẹgbaa. ²⁴Ivhẹlemhi ọli li e te kwhẹ pfuasẹ ni o kyili imyiepfuese ni o te obọ Ijesu Ikiristi bhẹ.²⁵Rhẹmhi Ishinẹgba ọ rhi Ijesu Ikiristi lasele khi lẹ rhọ lasẹ obo, khi lẹ te ikpa ọlia ọli yele ingmobe ni agbọ ni e kpọ li, te ikpa irhegbemyie Ishinẹgba. ²⁶Rhẹmhi a gaa mẹ ena kwu khi a rhọ rhi ipfuasẹ ọli khasẹ asha ni a ke la shi amo ena. Rhẹmhi a liyọ mẹ yọ khi ọ kẹ kwhẹ pfuasẹ ọ rhọ khasẹ khi lẹlẹ rhi eni e lama shi Ijesu vhọ a kwhẹ pfuasẹ.²⁷Elọ a kee nyanọ a shi? Rhẹmhi a rhi obọ a rhue oyọ vhọa. Ukhomhi ashio? Uwi ikanya lọ? Obho, ama imyie Ikiristi suọ lọ. ²⁸Emeni eyẹ rhọ gbe ọli ukhomhi lẹ khi imyie Ijesu suọ li o rhi eyẹ kwhẹ pfuasẹ a khi irhi ushi gwhẹ.²⁹Laa khi Ishinẹgba uwi Ijusi lọgwho ọ kyia? Ọ vha li kyili Ishinẹgba Ijẹtasi? Eli, ọ li kyili Ishinẹgba Ijẹtasi. ³⁰O kha kyili ingmaghyie, khi Ishinẹgba ọgwho lọ, ọọ laa rhi eni a fẹẹ ali eni a vha fẹẹ kwhẹ pfuasẹ te ikpa imyie Ijesu suọ.³¹Rhẹmhi eyẹ ke laa rhi imyie Ijesu suọ gwọghọ ishia? A vha chigbe laa mẹ yọ gwhe! Onochi, eyẹ nwu oni ushi awẹ shi ekẹ.

Chapter 4

¹Elọ eyẹ laa li ẹẹ khi Ebulahamu, ni ọ kyili itita eyẹ ọ mẹ? ²O kha kyia khi ikanya li ee rhi Ebulahamu kwhẹ pfuasẹ lọ, ọ kha mhọli emeni ọ rhọ li nyanọ, ama a khi ukpẹloe Ishinẹgba. ³See Ibabo o she ngme? “Ebulahamu ọ lama shi Ishinẹgba vhọ, a lolo ọli nali shi ipfuasẹ.”⁴Nenaa, ọni ọ gbe ikanya, a vha lolo ọli nali shi ivhẹlemhi, ama rhẹmhi o liabhi imyie ifọta shi akanya ni a gbe. ⁵Ama oni ọ vha gbe akanya ni ọ lee lama shi ọni ọ rhi elingmobe a kwhẹ pfuasẹ, rhẹmhi a lolo irhọshiọ ọli shi igwabhagbe.⁶Idavidi ọ li kwu itsẹ ni ọni Ishinẹgba ọ lolo igwabhagbe na ni ọ vha mhuẹ akanya ni ọ gbe. ⁷Ọọ li, “Ivọsẹna khi uwi iọgbọ ni a gbe ingmobe kwa na, ni a yele ingmobe wẹa. ⁸Ivọsẹna khi uwi ọni Ishinẹgba ọ vha gwe laa lolo ingmobe na.''⁹Eni a fẹẹ lọgwho li a mẹẹ khi e laa mhọli oni ivhọsẹna, laa khi eni a vhaa fẹẹ ea li laa mhọli oni ivọsẹna? Rharhi khi eyẹ a li ẹẹ khi, “A rhue irhọshiọ Ebulahamu shi igwabagbe. ¹⁰Ashio a lolo ọli nali shi ena? Ni a rhọ fẹli ọli lọ, la khi ishini a vha rhọ fẹli ọli nee? Ishini a vha rhọ fẹli ọli nee lọ, a khi ishini a vha rhọ fẹli ọli nee.¹¹Aa rhi irhọkhasẹ ofẹli khasẹ Ebulahamu, ona o kyili ishẹfẹ igwabhagbe ni Ebulahamu ọ kpọ lee mhuẹ ni a vha rhọ fẹli ọli nee. Emeni oni ishẹfẹ o rhọ lase khi ọọ khi ita eni e myie Ishinẹgba suọ li ọ kyila, ni a vha rhẹrhẹ fẹli wẹ nee, oyọ o rhọ khasẹ khi a laa rhue wẹ shi eni e gwabha gbe. ¹²Rhẹmhi ona o gwe rhọ khasẹ eyẹ khi Ebulahamu ọ kyili ita ofẹ a khi eni e lee rhọ te ikpa ofẹ bhẹ lọgwho, ama eni e rhọ khali atoawẹ ita eyẹ Ebulahamu. Irhọshiọ ni ọ mhuẹ neni a mẹ ofẹ.¹³A khi odẹ ushi li a te shobọ ni Ebulahamu ali ushishi ọli, oni ishobọ khi e la laa le oni agbona vhi ukwu. Rhọ te ikpa oni igwabhagbe ni o te irhọshiọ bhẹ. ¹⁴Rharhi khi erhishigbe e kha le ukwu, irhọshiọ o mela apfuẹ, oni ishobọ o gbe apfuẹa. ¹⁵Rharhi khi ofu li ushi o tsua, rharhi khi asha ni ushi o vha la, igbegọ o vha la ayọ.¹⁶Rharhi ona li a te lina mẹ ọli te ikpa irhọshiọ, khi o kẹ dobẹ kyili izọtena. Abhi o kyia khi, oni ishobọ oo mugha gbaa ni eni ushishi. Eni ushishi ena a khi eni e lee yẹsẹ ushi lọgwho, ama li shi eni e rhọ khali irhọshiọ Ebulahamu li a li laa rhọ ma vhọ, rharhi khi lẹ khi ita eyẹ kwu. ¹⁷Abhi a li kẹkẹ ọli shi ekẹ khi ona, “Mhi she rhẹ kyili ita ẹvholi nebu” Ebulahamu ọ la mugha odalo Ishinẹgba ni ọ myie lama---Ishinẹgba ni ọ rhi ayẹmhẹ a ni eni e gwhu ni ọ gwe a nyalu emeni e vha la khi e nyele.¹⁸

¹⁹ Ọ she lẹẹ rhamhi ikpe egbhọ eva ikpẹ gbe: ama o vha lọsẹ irhọshiọ ọli ni ọ rhẹẹ sato ijegbe ọli, ni o she gwhua, ali Isera ni ọ vha gwe lẹẹ dobẹ vyia ọmọ²⁰Ama rharhi ishobọ ni Ishinẹgba ọ shi, Ebulahamu ọ vha dobẹ abọ sha ọli, Onochi, rhẹmhi irhshiọ ọli o zee shi vhọ, ọọ chichi Ishinẹgba. ²¹Ọọ lee rhọ shi vhọ khi emeni Ishinẹgba ọ shi obọ, ọ laa dobẹ rhi ọli gbe. ²²Iyọ a gwe li lolo ona nali shi igwabhagbe. Nenaa a khi lọgwho li a lee kẹkẹ ọli na, khi a lolo ọli na shi igwabhagbe²³Nenaa a khi lọgwho li a lee kẹkẹ ọli na, khi a lolo ọli na shi igwabhagbe. ²⁴Li shi eyẹ li a li kẹkẹ oni gwabhagbe na, eyẹ ni eyẹ lama shi ọni ọ nwu Ọnọmhuẹyẹ Ijesu te egwhi vule. ²⁵Lẹ ni a rhọ lasẹ obo shi ingmobe eyẹ, ọ vule khi lẹ kẹ rhi eyẹ kwhẹ pfuasẹ.

Chapter 5

¹Abhi o ke rhọ kyia khi irhọshiọ li o rhi eyẹ kwhẹ pfuase, eyẹ she mhọli ọpfọmhe rhọ te ikpa Ọnọmhuẹyẹ Ijesu Ikiristi. ²Te obọ ọli li eyẹ te mhọli imasha te ikpa irhọshiọ li eyẹ te dobẹ lo elemhi ivhẹlemhi ni eyẹ mugha nya ena. Eyẹ a ghẹlẹ shi irhegbenya ni Ishinẹgba ọ rhọ ni eyẹ, ali ikiki Ishinẹgba ni ọa bhẹ.³A khi ona lọgwho, ama eyẹ lia ghẹlẹ vhi elemhi ẹchọ ni eyẹ a mẹ. Eyẹ yẹsẹ khi ẹchọ li o rhi irhegbemyie a bhẹ. ⁴Irhegbemyie o rhi izemhi a bhale, izemhi o rhi irhudunya a bhẹ. ⁵Oni irudunya ona o vha ba ọgbọ a kwu, rharhi khi oni ighọli Ishinẹgba a she kwu ọli rhugwhu idu eyẹ te ikpa Ayẹmhẹ ni o Pfuasẹ, ni a ke rhọ ni eyẹ.⁶Rharhi ni o rhẹrhẹ lọsẹ eyẹ, abhi oni ẹrhẹghẹ o ke rhọ rhamhi Ikiristi ọ gwhua ni elingmobe. ⁷Rharhi khi o nwunu khi ọgbọ ọ rhọ gwhua ni ọni ọ pfuasẹ. Emena mhi rhi ọli ngme khi, a vha mẹ ọgbọ ni ọ jilẹ a gwhua ni ọgbọ aghyie.⁸Ama Ishinẹgba ọ rhi ighọli ni ọ mhuẹ ni eyẹ khasẹ, rharhi ni eyẹ rhẹrhẹ kyhie li ingmobe, Ikiristi ọ gwhua ni eyẹ. ⁹Abhi o ke rhọ kyia khi nena, ni eyẹ ke rhọ te ikpa ọlia ọli kwhẹ pfuasẹ, eyẹ la laa te ikpali pfue ofu Ishinẹgba le.¹⁰O kha kyia abhi eyẹ rhọ kyili ẹbele, egwhuli Omyi ọli o rhi eyẹ nu Ishinẹgba rhọ sheshe, a khi oyọ lọgwho, abhi ọ ke rhọ rhi eyẹ sheshe pfuse ena, see ọ ke wẹ laa li rhi ayẹmhẹ ọli tsumhi eyẹ. ¹¹A khi ona lọgwho, eyẹ lia ghẹlẹ vhi elemhi Ishinẹgba rhọ te obọ Ọnọmhuẹyẹ Ijesu Ikiristi, ni eyẹ te obọ ọli mhọli oni irhọsheshe ona¹²Iyọ, abhi ingmobe o li rhọ te obọ ukwhumhọgwho bhale vhi ekagbọ, iyọ li egwhi o li rhọ te ikpa ingmobẹ bhale. Ayọ li egwhi o ke te rhamhi iọgbọ egbe, rharhi khi agbọ kwu e she li ingmobe. ¹³Ingmobe o kpọ lee la ekagbọ neni ishi e bhẹ, ama khi a vha kpọ lolo wẹ shi ingmobe ni a vha rhọ mẹ ushi nee.¹⁴ Iyọ, abhi ingmobe o li rhọ te obọ ukwhumhọgwho bhale vhi ekagbọ, iyọ li egwhi o li rhọ te ikpa ingmobẹ bhale. ¹⁵Ayọ li egwhi o ke te rhamhi iọgbọ egbe, rharhi khi agbọ kwu e she li ingmobe. Ingmobe o kpọ lee la ekagbọ neni ishi e bhẹ, ama khi a vha kpọ lolo wẹ shi ingmobe ni a vha rhọ mẹ ushi nee.¹⁶ Ama, rhọ te ikpa Adamu li egwhi o te mhasẹ apfishi ẹrhẹghẹ Imozisi, li shi eni e vha li oni ingmobe ghe mhẹ ghe ẹ abhi Adamu ọ li khyiẹli umhasuesọ, ni ọ kyili arhọkhọkhọ ọni ọ lẹẹ bhẹ. Ama o kha rhẹ kyia yọ, ingmobẹ ni Adamu ọ li ali isomhopfa Isinẹgba e vha li abagwho. ¹⁷Ingmobe ukwhumhọgho o kha pfi egwhi ni agbọ nebu, see ivhẹlemhi Ishinẹgba ali isomhopfa te ikpa ivhẹlemhi ọni ukwhumhọgwho, ni ọ kyili Ijesu Ikiristi, o ke wẹ laa li, agbọ nebu egbe.¹⁸Iyọ, abhi ingmobẹ ukwhumhọgwho o ke rhọ rhi epfua bhẹ, iyọ, rhọ te ipfuasẹ ukwhumhọgwho li o li rhi agbọ kwu kwhẹ pfuasẹ. ¹⁹Abhi umhasuesọ ukwhumhọgwho o li rhi agbọ ebubu kyili elingmobẹ, iyọ li isuesọ ukwhumhọgwho o li laa rhi iọgbọ nebu pfuasẹ.²⁰Rhẹmhi a rhi ushi bhale khi elingmobe e kẹ mẹ abhi ingmobe wẹ e li la. ama asha ni ingmobe o la, ivhẹlemhi oo la la ayọ nẹẹ. ²¹Rhẹmhi a liyọ mẹ yọ khi, abhi ingmobẹ o li rhi egwhi bhuli agbọ le, iyọ li ivhẹlemhi o li rhi ipfuasẹ ni o kyili agbọ ẹlẹnagbọagbọ te obọ Ijesu Ikiristi Ọnọmhuẹyẹ bhẹ

Chapter 6

¹See eyẹ ke laa ngme nena? Rhẹmhi eyẹ ke a kee li ingmobẹ je odalo rharhi khi ivhẹlemhi Ishinẹgba o la vhọ? ²A vhaa mẹ yọ gwhe, Eyẹ she gwhu rhọ khali ingmobẹ, see eyẹ ke gwe lia nyele vhọ? ³Vhavha mẹ li yẹsẹ eni e baptazi vhi elemhi Ijesu Ikiristi khi elemhi egwhi ọli li e batazi shi?⁴A rhi eyẹ ma vhi egbe tọ rhọ te ikpa ibatizimhi shi egwhuli ọ. Rhẹmhi ẹẹ khi abhi Ikiristi ọ lee li te ikpa ikiki ọni ita te egwhi vule eyọ, khi eyẹ kẹ nyele inyele agbọaọgbọ. ⁵Rharhi khi eyẹ kha nu ọli gwhua, eyẹ gwe laa nu ọli vule abagwhoyọ.⁶Eyẹ yesẹ, khi a she li tanọ agbọ ojọ eyẹ manọ ọli vhi egbe, khi ijegbe ingmobe o kẹ gwọghọa. Rhẹmhi ẹẹ khi o liyọ khi eyẹ ke gwe rhi egbe ni ingmobe nwu igwhumha. ⁷Ọni ọ gwhua a she rhi oli pfuasẹ obodẹ ingmobe.⁸Ama eye kha nu Ikiristi gwhua, eyẹ rhọ shi vhọ khi eyẹ gwe laa nu ọli nyele kwugbe. ⁹Eyẹ yesẹ khi Ikiristi ọ she te egwhi vule, khi ọ vha ke gwe gwhu. Egwhi o vha ke gwe mhasẹ a nali¹⁰Obodẹ egwhi ni ọ gwhu rhọ khali ingmobe, rhẹmhi ọ gwhu utogwho ni agbọ kwu. inyele ni ọ nyele Ishinẹgba li ọ nyele na. ¹¹Abagwhoyọ, ghyiẹ li rhue egbe ẹ khi u she li gwhu rhọ khali ingmobe, ama u nyele ni Ishinẹgba rhọ te obọ Ijesu Ikiristi.¹²Elemhiyọ, imhẹ vha gwe dobẹ ingmobẹ mhase ni ijegbe vhẹ ni vha ke rha khyiẹlẹ emeni elamhijegbe oa nono. ¹³Imhẹ vha rhi ijegbe vhẹ kyili itsua akanya umhapfuasẹ, ama vha rhi egbe ni Ishinẹgba, abhi ọni ọ te egwhi vule. Vha rhi egbe vhẹ kyili itsua akanya ipfuasẹ ni Ishinẹgba. ¹⁴Imhẹ vha dobẹ ingmobe mhase na vhẹ, Rharhi vhavha gwe la odẹ ushi, ama ivhẹlemhi li o kee mhasẹ a na vhẹ.¹⁵See o ke kyia ena? Rhẹmhi eyẹ ke a kee li ingmobe rharhi khi eyẹ vha gwe la odẹ ushi, ama odẹ ivhẹlemhi? A vha vha mẹ yọ gwhe. ¹⁶Vhẹvhẹ vhavha mẹẹ li yesẹ khi ọni vha rhi egbe vhẹ na abhi ọgamhẹ, khi ọgamhẹ ọli vha kyia, khi u nwemaa suọ esọ a nali? O kyili ọgamhẹ ingmobe ni oa pfi egwhi, ọa liyọ ọgamhẹ isuesọ ni o rhi igwabhagbe a bhẹ.¹⁷Ama ifumhi o kyili uwi Ishinẹgba! Rharhi khi vhaa kpọ kyili ọgamhẹ ingmobe gwhe, ama vha rhọ te idu vhẹ rhi emeni a wẹna vhẹ gbe ikanya. ¹⁸A she pfa vhẹ obọ ingmobe le, a rhẹ vhẹ kyili ọgamhẹ ipfuasẹ.¹⁹Rhẹmhi nu vhẹ a ngme abhi ọgbọ rharhi ọlọsẹmhẹ vhẹ. Abhi vha ke li kpọ ji egbe vhẹ abọa abhi igwhumha umhapfuasẹ ali ingmobe eyọ, vha li liyọ ji egbe vhẹ abọa abhi igwhumha igwabhagbe shi irhegbeshikpọda ni Ishinẹgba. ²⁰Rharhi khi abhi vha rhọ kyili igwhumha ingmobẹ, vha tanya ni igwhabhagbe. ²¹Oni ẹrhẹghẹ oyọ, mhi gyhi ikpamhi erhẹ ni vha ke mọ ni o ke rhi omama a nwu vhẹ ena? Emeni ea kposhimhi ẹtsẹkẹ enana khi egwhi.²²Ama nenaa abhi a ke rhọ pfa vhẹ obọ ingmobẹ le ni vha ke rhọ kyili igwhumha Ishinẹgba ena, vha she mhọli ikpamhi erhẹ ipfuasẹ. ikposhimhi ọli khi agbọ ẹlẹnagbọagbọ. ²³Rharhi khi ifọta ni a fali a shi ingmobe khi egwhi, ama isomhopfa apfuẹ Ishinẹgba khi inyele ẹlẹnagbọagbọ te obọ Ọnọmhuẹyẹ Ijesu Ikiristi.

Chapter 7

¹Laa khi vhavha li yẹsẹ, inyọgwho mhẹ, (rharhi khi iọgbọ ni e yẹsẹ obodẹ ushi lẹ mhi nu a ngme ena.), khi ushi li o mhasẹ a ni ọgbọ elemhi agbọ ọli kwu?²Rharhi khi ushi oo ngme khi ọkpotso ni ọ ye ugwhẹ rhẹmhi ẹẹ li khi ọ nu ugwhẹ ọli la apfishi ni ọ rhọ laa vu agbọ le. ama ọ kha ke gwhua ushi iye ugwhẹ o vha ke gwe a nwu ọli. ³Iyọ, ugwhẹ ọli ọ kha khyie nyele khi ọ ke a nyele ni ọmọse ọvhese, rhẹmhi ọ dọsẹ. Ama ugwhẹ ọli ni ọmọse ọ kha gwhua , ushi o vha ke gwe nwu ọli khi ọ rhọ ye ugwhẹ ovhese, Ọmọse ọvhese ọ kha mhọli ọli o vha ke gwe a kyili odọsẹ nali khyiẹ.⁴Elemhiyọ inyọgwho mhẹ, a she li rhẹ vhẹ gwhu rhọ khali ushi te ijegbe Ikiristi. Ishọyọ khi vha kẹ toma ọni ọ te egwhi vule vhọ, khi eyẹ kẹ dobẹ mọ ikpamhi ni Ishinẹgba. ⁵Abhi eyẹ rhọ la elemhijegbe, ọnwegbe ingmobe o ga eyẹ vhi egbe rhọ te ikpa ushi ni eyẹ rhẹẹ mọ ikpamhi egwhi ni e pfi ovala ni eyẹ ali Ishinẹgba.⁶Ama, nenaa a she pfa eyẹ vhi obọ ushi le. eyẹ vha gwe la odẹ ushi, eyẹ she gwhu rhọ khali odẹ ni eye kpọ la, ishọyọ, khi eyẹ dobẹ rhi ayẹmhẹ onọgbọ ga ọli, a khi enẹlẹ ni a rhi abọ kẹkẹ.⁷See eyẹ ke a ngme nena? oni ushi ingmobe li o mẹẹ kyia? A vha mẹ yọ gwhe. Ama imha kha yẹsẹ ingmobe, ina khi oni ushi lọ. Imha kha yẹsẹ ẹtsẹkẹ ituegbe ina khi ushi ni o ngme ọli lọ, “Imhẹ dobẹ ẹtsẹkẹ ọgbọ to vhẹ egbe.” ⁸Ama, ingmobe li o rhọ te ikpa ushi mhọli imhasha rhi itomhi ali ẹtsẹkẹ ituegbe shi mhẹ vhi egbe. Rharhi ina khi ushi ingmobe o vha mhọli akanya.⁹Ẹrhẹghẹ ogwho o la imha rhi ushi nyele ama abhi ushi o ke rhọ bhẹ. ingmobe o ze shi vhọ, mhẹmhi gwhua. ¹⁰Eni ishi ni ẹẹ khi e rhi inyele bhale, egwuli le ke pfi na mhẹ.¹¹khi ushi li o rhi imasha ni ingmobe ghagha mhẹ. Oni ushi o pfi egwhi na mhẹ. ¹²Eni ishi e pfuasẹ, ishimhi ni a shi wẹ e pfuase, e gwe ti.¹³Iyọ emeni ẹẹ khi onaghyie a rhọ lẹẹ khyiẹli oni onaghyie o ke mela egwhulia? A vha mẹ yọ gwhe. Ama ingmobe, li a rhọ rhi ingmobe khasẹ te ikpa ẹtsẹkẹ aghyie, li o ke mela egwhulia na mhẹ. Rhẹmhi ẹẹ khi rhọ te ikpa ushi, khi a yẹsẹ ingmobe limhi, limhi. ¹⁴Rharhi eyẹ yẹsẹ khi oni ushi uwi ayẹmhẹ lọ, ama mhẹmhẹ mhi kyili uwi ẹlamhijegbe. A she rhẹ mhẹ ni ingmobe dẹẹ ogwhumha.¹⁵Rharhi khi imha yẹsẹ emena mhia khyiẹlẹ, rharhi emena mhia nono khi mhi khyiẹli, imha khyiẹli ọ. ama emeni e vha gwhẹ mhẹ, lẹ mhia khyiẹlẹ. ¹⁶Mhi khaa khyiẹli emeni e vha gwhẹ mhẹ, rhẹmhi lama shi ushi vhọ khi o ti.¹⁷Ama nenaa a khi mhẹmhẹ mhi ke gwe a liyọ, ama ingmobe ni o nyele mhẹ vhi agbọ. ¹⁸Rharhi khi mhi yẹsẹ khi ẹtsẹkẹ aghyie o vha la mhẹ vhi agbọ, ijegbe mhẹ mhi ngme, rharhi khi mhi mhọli isamhi aghyie, ama imha dobẹ a kyhiẹlẹ ọli.¹⁹Rharhi khi onaghyie na mhia nono khi mhi khyiẹ imha khyiẹlẹ ọli, ama onobe ni imha nono lẹ mhia khyiẹlẹ. ²⁰Abhi o ke li ena mhi kha khyiẹli emeni imha nono khi mhia khyiẹ, oyọ khi a khi mhẹmhẹ ke gwe a liyọ eyọ, khi ingmobe ni o nyele mhẹ egbe lọ. ²¹ke mẹ ushi ni o la mhẹ vhi egbe khi, o gwhẹ mhẹ khi mhi khyiẹli onaghyie, ama oni onobe oyọ o nyele mhẹ egbe.oni onobe oyọ o nyiele mhẹ egbe. ²²Elemhi ekelemhi udu mhẹ oni ushi o rhi egbe a nwu mhẹ. ²³Ama mhi ke mẹ ushi ovhese elemhi ijegbe mhe, o nu ushi ogbọ ni o la mhẹ udu a kwhẹ. o rhi oni ushi obe ni o la mhẹ egbe nwu mhẹ igwhumha.²⁴Ọgbọ apfuẹ mhi kyila ena! ọgwho ọ laa tsumhi mhẹ vhi ọnwunu egwhui le nena? ²⁵Ama mhi tsẹ Ishinẹgba uwegbe te obọ Ijesu Ikiristi Ọnọmhuẹyẹ! Iyọ lọ. mhẹmhẹ obọ mhẹ udu mhẹ kwu mhi rhọ rhi oni ushi Ishinẹgba gwhẹ. Ama, mhi rhi ijegbe mhẹ ga ushi ingmobe.

Chapter 8

¹ilopfua o vha ke gwe la ni eni e la elemhi Ijesu Ikiristi. ²Rharhi khi ushi Ayẹmhẹ inyele ni o la elemhi Ijesi Ikiristi o she pfa mhẹ vhi ushi ingmobe ali egwhi le.³Rharhi emeni ushi o vha dobẹ khyiẹlẹ, rharhi olọsẹmhẹ ẹlẹmhijegbe, Ishinẹgba o khyielẹ ọli. Te ikpa abhi ọ li ghyie Omyi ọli bhẹ ni ọ rhi ẹkwẹ ijegbe ọgbọ sọ lasẹ obo shi ingmobe, ọọ pfuase ingmobea shi ijegbe ọgbọ. ⁴Rhẹmhi ọ liyọ khyiẹlẹ ọli khi a rhọ rhi oni ushi tsẹ shi eyẹ vhi egbe, eyẹ ni eyẹ vha nyele abhi o ghọli ẹlamhijegbe, ama abhi o ghọli Ayẹmhẹ Ishinẹgba. ⁵Eni e nyele abhi o ghọli ẹlamhijegbe wẹwẹ li e pfi egbue a shi ẹtsẹkẹ ẹlamhijegbe, ama eni e nyele abhi o ghọli Ayẹmhẹ wẹwẹ li e pfi ẹgbue a shi ẹtsẹkẹ Ayẹmhẹ Ishinẹgba.⁶Rharhi khi Emeni e ghọii ẹlamhijegbe egwhi li oa pfi, ama emeni e ghọli Ayẹmhẹ Ishinẹgba inyele ali ọpfọmhẹ li oa pfi. ⁷Rharhi khi ẹtsẹkẹ ẹlamhijegbe ẹbele Ishinẹgba li o kyia, rharhi khi o vha nyẹsẹ ukhomhi a ni ushi Ishinẹgba, wẹ khi rhẹmhi o kpọ la dobẹ liyọ. ⁸Eni e la ẹlamhijegbe e vha dobẹ rhi egbe a nwu Ishinẹgba.⁹Ama, vhẹvhẹ vhavha la ẹlamhijegbe elemhi Ayẹmhẹ Ishinẹgba vha la, ni o kha sheda kyia khi Ayẹmhẹ Ishinẹgba o nyele vhẹ egbe. Ama ọni ọ vha mhọli Ayẹmhẹ Ikiristi, ọ vhaa kyili uwi Ikiristi. ¹⁰Ayẹmhẹ Ikiristi o kha nu vhẹ la, oni ijegbe o she gwhu rhọ khali ingmobe, ama oni Ayẹmhẹ o nyele rharhi igwabhagbe.¹¹Oni Ayẹmhẹ ọni ọ nwu Ijesu rhọ te egwhi vule o kha nu vhẹ la, lẹ ni ọ nwu Ikiristi rhọ te egwhi vule ọ li laa rhi ijegbe vhẹ ni oa gwhu te ikpa Ayẹmhẹ ọli nyele.¹²Iyọ, inyọgwho mhẹ, eyẹ lo eta, ama a khi ẹlamhijegbe li eyẹ lo oni ota, khi eyẹ rhọ nyele abhi o ghọli ọli. ¹³Rharhi vha kha nyele abhi ijegbe o nono, egwhuli li oa pfi; ama vha kha ke te ikpa Ayẹmhẹ gbolo ikanya ni ijegbe o nonoa, vha laa nyele.¹⁴Rharhi khi abhi e bu abhi e shẹ ni Ayẹmhẹ Ishinẹgba o rha khasẹ odẹ, wẹwẹ khi imyi Ishinẹgba. ¹⁵Vhavha ke gwe mhọli ayẹmhẹ ogwhumha ni o rhẹ vhẹ ke gwe a nulishi, ama, ayẹmhẹ ni o rhẹ vhẹ kyili imyi Ishinẹgba li vha ke mhuẹ, ni o ke rhi eyẹ a vyiẹ, lu “Ita!”¹⁶Oni Ayẹmhẹ obọ ọli li o pfi otsẹlẹ a ni ayẹmhẹ eyẹ khi imyi Ishinẹgbale li eyẹ kyia. ¹⁷Eyẹ kha kyili imyi ọli, Eyẹ she nu Ikiristi le ukwu Ishinẹgba, ingmaghyie eyẹ kha nu ọli mẹ ẹchọ, eyẹ laa gwe nu ọli le eghyiele.¹⁸Rharhi khi mhi mẹ ọli mẹ khi osoli ni eyẹ a mẹ nena a vha dobẹ rhi ikiki ni a laa rhọ ni eyẹ a khọkhọ ọli. ¹⁹Rharhi khi emeni a ma kwu e mugha khẹ abhi a li laa rhi imyi Ishinẹgba khasẹ.²⁰ Rharhi khi emeni a ma Ishinẹgba ọ pfi unu na wẹ, a khi abhi o ghọli ọli, ama abhi o ghọli ọni ọ pfi unu na wẹ, elemhi irhegbenya. ²¹Khi eni emeni a ma e pfa vhi obọ igwhumha iliopfua le ishọyọ khi e li te igbadegbea otọgbe imyi Ishinẹgba kemhi. ²²Rharhi khi eyẹ yẹsẹ khi emeni a ma kwu ea vyiẹ vhi elemhi ọtomhẹ apfishi amo, abhi ọni okwu iyiamhi ọa to.²³A khi emeni a ma lọgwho, ama li shi eyẹ, eyẹ ni eyẹ mhọli ikpamhi ikhe Ayẹmhẹ--eyẹ lia wọlọ vhi elemhi ijegbe eyẹ, eyẹ ni eyẹ mugha khẹ ipfa eyẹ vhọ le. ²⁴Rharhi oni irhudunya ona li o rhi itsumhi ni eyẹ. Ama eyẹ kha mẹ emeni eyẹ rhi udu nya, oyọ o vha gwe kyili egbegbe irhudunya, Rharhi khi a vha mẹ ọni ọ rhi udu a nya emeni ọ vha mẹ nee. ²⁵Ama eyẹ khaa rhi egbe nya emeni eyẹ vha mẹ nee rhẹmhi eyẹ wẹ a mhọli irhi obọ gbanidu mugha khẹ ọli.²⁶Abagwhoyọ, oni Ayẹmhẹ o lia kpaghyiẹ eyẹ ni o lọsẹ. Eyẹ vha gwhabha pfi olema, ọni Ayẹmhẹ li ọ te egbe ọli rhi idukwunu lema ni eyẹ. ²⁷Ọni ọa gwanọ idu li ọ yẹsẹ emeni e la udu oni Ayẹmhẹ, rharhi khi ọ lema ni eni e myie Ijesu suọ abhi o ghọli Ishinẹgba.²⁸Eyẹ yẹsẹ khi eni e mhuẹ ighọli Ishinẹgba, rhẹmhi ọ khyiẹli onaghyie a na wẹ, eni a nyalu abhi ọli abh o ghọli ọli. ²⁹Rharhi khi eni Ishinẹgba ọ te ekẹ nyalu, wẹwẹ li ọ nwu lieliẹ je arhọkhọkhọ ijegbe Omyi ọli, khi ọ kẹ kyili ọmọjọ ọli vhi iteteva inyọgwho ọli kwu. ³⁰Eni ọ zẹ, wẹwẹ li ọ nyalu. Eni ọ nyalu, wẹwe li ọ rhọ kwhẹ pfuasẹ, eni ọ rhọ kwhẹ pfuasẹ, wẹwẹ li ọ gwe rhi eghọghọ na.³¹See eyẹ sọ a shi ena nena? Ishinẹgba ọ kha kyili uwi eyẹ, ọgwho ọ laa zẹ okwhẹ kpẹsẹ eyẹ? ³²Lẹ ni ọ vha rhi obọ kyhi Omyi ọli shi oshimhi ama ọ ji ọli abọa shi ni eyẹ kwu, see ọ vha ke li laa te irharhi ọli rhi ẹtsẹkẹ kwu ni eyẹ apfuẹ?³³Ọgwho ọ laa luese eni Ishinẹgba ọ zẹ? Ishinẹgba lọgwho li ọ to ekhẹ a ni ọgbọ. ³⁴Ọgwho ọ rhi ẹzọ a gbe ọgbọ? Ikiristi ni ọ gwhua ni eyẹ, a khi ẹẹ li khi a ngme ọli dala ayọ, li ọ gwe te egwhuli vule. Ọ nu Ishinẹgba shitọ asha ojima, ọ gwe lema aa ni eyẹ.³⁵Ọgwho ọ laa pfala eyẹ vhi ighọli Ikiristia? Echọ lọ, la khi oya, osue lọ, la khi izẹ okwhẹ kpẹsẹ, laa khi okyiamhi, laa khi irhumheba, okhena lọ, laa khi ọfẹdo? ³⁶Abhi a le li kẹkẹ ọli shi ekẹ, ni a rhẹ khi, “Rharhi o kẹ ti vhẹ egbe li a gbgolo eyẹ aa shi ogbẹlẹ kwu. rhẹmhi a ke rhue eyẹ abhi isumha ni a laa gboloa.”³⁷Elemhi eni ẹtsẹkẹ ena kwu eyẹ dala ọni ọ nwule rhọ te obọ ọni ọ mhọli ighọli eyẹ. ³⁸Nenaa mhi she mẹ ọli mẹ khi a vha mẹ emeni e laa pfala mhẹ obọ ighọli Ishinẹgbaa, mhi gwhua, mhi la, o kyili igyhiukọ, o kyili igọmechi, o kyili emeni e la nena, o kyili emeni ea bhẹ ni a vha mẹ nee, o kyili izemhi. ³⁹O yagha, o limhi, o kyili emeni a vhaa ma pẹẹ, ni o laa dobẹ vala mhẹ obọ ighọli Ishinẹgba le. Ni o la elemhi Ijesu Ikiristi Ọnọmhuẹyẹ.

Chapter 9

¹Ingmaghyie mhia ngme, khi uwi Ikiristi mhi kyia, ekelemhi udu mhẹ o pfi ọtsẹ na mhẹ ali Ayẹmhẹ ni o Pfuasẹ khi imha pfi olẹmhi shi ọ. ²Khi oya o lo mhẹ ọtomhẹ ni o vhaa pfo o la mhẹ vhi udu.³Rharhi o khaa gwhẹ mhẹ khi mhi rhọ kyili ọni Ishinẹgba ọ pfi unu na, mhi pfala obọ Ijesu le, rharhi iọgbọ mhẹ ni eyẹ kyili ushishi ogwho abhi a li vyia eyẹ. ⁴Iọgbọ Izulẹ li e kyila. Wẹwẹ khi eni a zẹ, wẹwẹ khi eni e mhọli oni ikiki, oni alamanegbe, oni ushi, oni ugamhi Ishinẹgba ali oni ishobọ, ni e mhọli oni isomhopfa oni ushi, wẹwẹ khi eni e mhọli ugamhi Ishinẹgba, ali eni ishobọ. ⁵Ushishi wẹ li a te vyia Ikiristi—lẹ ni ọ kyili Ishinẹgba agbọ kwu. ikiki o kyili uwi ọli ẹlẹnagbọagbọ, Itse.⁶Ama a khi rhẹmhi a vha gwe shi obọ na wẹ. rharhi khi a khi ọni a vyia shi Izulẹ kwu lẹ khi Izulẹ. ⁷Wẹ khi imyi Ebulahamu li e le kyili imyi ọ. Ama, “Rhọ te ikpa Aziki li a te nyalu ushishi vhẹ.”⁸Ona li o rhọ khasẹ eyẹ khi ivhiẹ ni ikpotso ali emọse e vyia a khi wẹwẹ khi imyi Ishinẹgba. Ama eni ivhiẹ ishobọ wẹwẹ li a rhue abhi eni ushishi. ⁹Ona khi oni ingmemhi ishobọ: ‘’Oni ẹrhẹghẹ ona mhi laa bhẹ, Isera ọ la laa vyia ọmọ ọmọse.”¹⁰A khi ona lọgwho, ama abhi ọmọse ogwho ọ rhọ mẹ ni Irhebeka, ita eyẹ Aziki--- ¹¹ni a vha rhọ vyia eni ivhiẹ nee wẹ khi rhẹmhi e khyiẹlẹ onaghyie ọa liyọ onobe nee, khi omhasẹ Ishinẹgba o kẹ tsẹ, ¹²A gwu khasẹ ọli, “Ojọ ọ laa kee ga ọmọ,” ¹³Abhi a le li kẹkẹ ọli shi ekẹ eyọ, ni a rhọ ẹẹ li: “Ijekopu li ọ gwhẹ mẹ, ama mhia bishi elemhi Isọ.”¹⁴See eyẹ ke a ngme nenaa, rhẹmhi eyẹ ke la li ẹẹ khi Ishinẹgba ọ vha gwabha gbe ena? A vha chigbe a mẹ yọ gwhe. ¹⁵Rharhi khi ọ gwu khasẹ Imozisi, “Mhi laa vhẹlemhi ona mhi laa vhẹlemhi, abagwhoyọ ọni idu e kẹkẹ mhẹa a na, li o kẹkẹ mhẹa na,” ¹⁶Iyọ, a khi rharhi khi o maa ghọli ọgbọ, wẹ khi rharhi khi ọ maa na, ama rharhi Ishinẹgba ni ọ mhọli ivhẹlemhi.¹⁷Rharhi khi Ebe ni o Pfuasẹ o nu Ifero ngme, “Rharhi ona mhi te rhẹ kyili emeni u kyia, khi mhi kẹ rhọ te ikpa ẹ rhi izemhi mhẹ khasẹ, ishọyọ a kẹ rhi eva mhẹ tsabọ gasẹ ukhomhi ekẹ agbọ kwu.” ¹⁸Iyọ, ọni ọ ghọli Ishinẹgba li ọa vhẹlemhi, ọ rhi ọni ọ ghọli ọli a kyili ọgbọ ọbe.¹⁹Rhẹmhi vha ke laa li ẹẹ mhẹ, “See ọ ke kyhie lia nwuno iluemhi na agbọ? Ọgwho ọ khi emeni Ishinẹgba ọ laa khyiẹ khi o vhaa gba?” ²⁰A kha ke ẹẹ li khi a ngme ọli te odẹ ovhese, ọgwho khi ọni ọgbọ ni ọ nu Ishinẹgba khẹ abọ? Emeni a ma o dobẹ a mhila ọni ọ mali see u ke lina ma mhẹ?” ²¹Ọmaekhe ọ vha dobẹ rhi urhui ẹmẹ a ma emeni e ghọli ọ, shi oni o nwu ẹloe, shi oni o vha nwu ẹloe?²²O kha ke ghọli Ishinẹgba, khi lẹ rhi ofu ali izemhi lẹ khasẹ, ọ ke rhi obọ gbanọ idu rhi obọ gbe akhala ofu ọli ni ọ nwuno egbe shi iliopfua shi? ²³Ọ kha ke liyọ khyiẹlẹ ona Khi lẹ rhọ rhi ọsuemhẹ ikiki lẹ khase eni ọ vhẹlemhi, ni ọ nwuno oni ikiki egbe shi naa. ²⁴Eyẹ ni o kyia khi ọ li nyalu, a khi eni e kyili Ijusi lọgwho ọ te nyalu, Ama li shi Ijẹtasi.²⁵Ọọ gwe ngme vhi elemhi ebe Osea: “Eni e vha kpọ kyili iọgbọ mhẹ mhi la laa lu wẹ iọgbọ mhẹ, mhi mhuẹ ighọli eni imha kpọ nono ingme wẹ. ²⁶Rhẹmhi o liabhi asha ni a kpọ la nu wẹ ngme, “Vhavha kyili iọgbọ mhẹ,’ a laa kee lu wẹ ‘imyi Ishinẹgba ni ọ nyele.”²⁷Azaya ọ lẹẹ vyiẹ shi ingmemhi izulẹ, “Imyi izulẹ e kha rhẹ bu abhi ekhashẹ ni e laa esọ okẹ, eni e kpọle li e laa pfue vhọ le. ²⁸Rharhi khi Ọnọmhuẹyẹ ọ la laa nyanya tsua ingmemhi ọli gasẹ ekẹ pfuse, ²⁹Rhẹmhi o liabhi emeni Azaya ọ kpọ ngme, “O kha kyia Ishinẹgba ni ọ mhọli ighyiukọ khi ọ vha rhi ẹdẹli kposhimhi ni eyẹ lọ, rhẹmhi eyẹ kha li abhi Isodomo ali Igomora.³⁰See eyẹ ke a ngme nenaa? Khi Ijẹtasi ni e vha na ẹẹ kwhu ipfuasẹ, wẹwẹ li e ke mẹ ipfuasẹ, ni o kyili ipfuase irhọshiọ, ³¹Ama Izulẹ, ni e na ẹẹ kwhu ipfuasẹ ishi, e vha dobẹ mhọli ọli.³²Elọ e zẹ? Rharhi khi e vha rhi irhọshiọ na kwhu ọli, khi ikanya li e rhọ na kwhu ọli lọ. Rhẹmhi e de nwu oni ẹchẹ ọzuodẹ, ³³Abhi a li kẹkẹ ọli shi ekẹ, “Vha ghe, ghe, Mhi tsua ẹchẹ ọzuodẹ ali agbhẹ ingme shi Izayọni. Ọnọni ọ laa lama shi ọli vhọ omama o vha laa nwu ọ.”

Chapter 10

¹Inyọgwho mhẹ, emeni e la mhẹ vhi udu na wẹ na mhi lema Ishinẹgba shi na wẹ, lẹ khi imyiepfuese wẹ. ²Rharhi khi mhia ngme ingme wẹ khi e mhọli ọnwegbe rhọ khali Ishinẹgba, ama iyẹsẹ o vha rhọ khali ọli. ³Rharhi khi e vha yẹsẹ obodẹ igwabhagbe Ishinẹgba, e vha nono abhi e li rhi igwabhagbe wẹ kọ. E vha de egbe kpọkẹ ni igwabhagbe Ishinẹgba.⁴Rhahri khi Ikiristi li ọ rhi ushi igwabhagbe tsẹ ni iọgbọ kwu ni e lama shi ọ vhọ. ⁵Rharhi khi Imozisi li ọ kẹkẹ obodẹ igwabhagbe, ni o rhọ te ushi bhẹ: “Ọni ọ rhi oni ushi igwabhagbe ona gbe oni igwabhagbe li ọ laa nyele shi.”⁶Ama ipfuasẹ ni o rhọ te irhọshiọ Ijesu bhẹ li o ngme ona, “Imhẹ vha lẹ elemhi udu vhẹ ẹẹ li, “Ọgwho ọ laa shele je idane?’ (khi ọ kaa rhue Ikiristi kpiale). ⁷Wẹ khi rhẹmhi vha ẹẹ li, Ọgwho ọ laa kpela je ilimhi ni e kpọkẹ? ( khi ọ kaa nwu Ikiristi te egwhi vule).⁸Ama see ona o ngme? “Oni ingmemhi o she chi mama vhẹ, shi unu vhẹ ali idu vhẹ.” Oyọ khi oni ingmemhi irhọshiọ, ni eyẹ rha tsabọ. ⁹Vha kha rhi unu vhẹ lama shi Ọnọmhuẹyẹ Ijesu Ikiristi vhọ khi Ishinẹgba li ọ nwu ọli te egwhi vule, vha laa mhọli Imyiepfuese. ¹⁰Rharhi khi udu li ọgbọ ọ te lama a shi igwabhagbe, unu li ọgbọ ọ rhaa lama shi Imyiepfuese.¹¹Ibabo oo ngme, “Ọmama o vha laa nwu ọgbọkhọgbọ ni ọ lama shi ọ vhọ.” ¹²Rharhi khi ọdegbea o vha la Ijusi ali Igriki iteteva. Rharhi khi Ọnọmhuẹyẹ li ọ gaa mhuẹ eyẹ kwu, ọ vọsẹ ni iọgbọ kwu onaghyie, onaghyie, ni ea nyalu ọli. ¹³Rharhi khi ọgbọ kwu ni ọ sheda laa nyalu ọli, ọ la laa mhọli imyiepfuese.¹⁴See e ke li dobẹ a nyalu ọni e vha lama shi vhọ? Laa see e ke li dobẹ lama shi ọni e vha sokwu ingmemhi ọli? Laa see e kẹ lia suọ ina khi rhẹmhi a gwu khasẹ wẹ. ¹⁵Ọa liyọ see e ke li dobe la ngme sẹkẹnẹ khi rhẹmhi a ghyie wẹ?-- Aa gwe kẹkẹ ọ shi ekẹ, ẹẹ li, “See ẹkoawẹ wẹ e li laa somhote ni e rhi oni ingmemhi oghẹlẹ ni o kyili ingmaghyie a tsabọ!”¹⁶Ama e vha rhi eso shi oni usomhi aghyie ekẹ! Rharhi khi Azaya ọọ ngme, “Ọnọmhuẹyẹ, ọgwho ọ laa lama shi usomhi eyẹ?” ¹⁷Iyọ isuọmhi li irhọshiọ o te a bhẹ, isuọmhi ingmemhi Ikiristi.¹⁸Ama mhi ẹẹ vhẹ, “Ee vha suọ?” Eli, e suọ ingmaghyiẹ. “Igwhumhiza wẹ o she ga ekẹ kwu, ingmemhi wẹ o rhamhi asha ni agbọ o kpẹsẹ.¹⁹Iyọ, mhi ẹẹ vhẹ, Izulẹ e vha yẹsẹ? Oni ikyastolo Imozisi ọọ li, “Mhi laa rhi ẹvhue ni o vha kyili ẹvhue kọmhi vhẹ vha vyiẹ a shi ọ. Rhọ te ikpa ẹvhue ni e vha mhọli iyẹsẹ mhi rhẹ wẹ kọmhi vhẹ.”²⁰Azaya ọ ngme gboo, ọọ li, “Eni e vhẹ nono mhẹ wẹwẹ li e mẹ mhẹ. Mhi rhi egbe khasẹ eni e vha mhila ogbọ mhẹ.” ²¹Ama ọọ ngme khasẹ Izulẹ, “Ogbẹlẹ kwu mhi nise obọa ni iọgbọ ni e vha suọ esọ ali eni e womhẹ ukhomhi.”

Chapter 11

¹Mhi ẹẹ vhẹ, Rhẹmhi Ishinẹgba o ke kyhie iọgbọ ọli? A vha chigbe laa mẹ yọ gwhe. Rharhi khi ọnyi Izulẹ mhi kyia, ushishi Ebulahamu, vhi ẹdẹli Ibẹjami. ²Ishinẹgba ọ vha kyhie iọgbọ ọli, ni ọ kpọ yẹsẹ. Vha li yẹsẹ emeni Ibabo o ngme obodẹ Ẹlaja, abhi ọ li lema Ishinẹgba ni iọgbọ Izulẹ? ³“Ọnọmhuẹyẹ, e she gbolo ebolẹa, e she gwọghọ ọta, mhẹmhẹ ọgwho li o ke lee kpọẹ, e kyhie lia nono abhi e lia gbe mhẹa.”⁴Ama see Ishinẹgba ọ kẹ sọ ọli? Ọọ li, ‘’Mhi rhi iọgbọ agbẹlẹ egbhọ ishie ashi ishila shi ni egbe mhẹ ni e vha kyhie deigwha ni ikwhumhi Iba,” ⁵Abhi a rhẹrhẹ lia ngme ena, rharhi ivhẹlemhi ikwukwu iọgbọ e khyie le kpọẹ ni a zẹ⁶Ama o Kha rhọ te ikpa ivhẹlemhi, o vha ke gwe a kyili uwi ikanya. Ina khi yọ lọ ivhẹlemhi o vha kha gwe kyili ivhẹlemhi. ⁷Elọ o ke kyili eyọ? Emeni Izulẹ e nono, e vha mhọli ọli, ama eni a vha zẹ wẹwẹ li e ke mhọli oli, eni e ke kpọẹ rhẹmhi idu wẹ e zezeze. ⁸Abhi a le li kẹkẹ ọli shi ekẹ li o le li eyọ, “Ishinẹgba ọ she rhi ayẹmhẹ ni a tsẹlẹ na wẹ, e zẹ ikpalo e vha rhẹ wẹ a mẹ ato, e ze esọ e vha rhẹ wẹ a suọ esọ rhili apfishi amọ⁹Idavidi ọọ li, “Itebu wẹ o kyili aga ni a rha nwuno ifẹ, akwhi ọzuodẹ, ali izẹ okwhẹ kpẹsẹ wẹ. ¹⁰Ikpalo wẹ e bi ebili khi e ke kẹ mẹ ato; e lee liyọ nyẹsẹ egbe agbọagbọ.''¹¹Mhi ke ẹẹ li, “Rhẹmhi e tsutsu khi e kẹẹ de?” Imhẹli a mẹ yọ gwhe. Ama, idemhi wẹ li o rhi imyiepfuese bhẹ bhuli Ijẹtasi le, ishọyọ o kẹ to wẹ egbe o ke a kee gwhẹ wẹ. ¹²Nenaa o kha kyia khi idemhi wẹ lẹ khi ọsuemhẹ oni agbona, ọa liyọ opfu wẹ khi ọsuemhẹ eni Ijẹtasi, see ọsuemhẹ wẹ o ke wẹ li laa fu?¹³Nenaa vhẹvhẹ eni Ijẹtasi mhi nu a ngme ena, Abhi o ke rhọ kyia khi aghyiusomhi mhi kyia ni Ijẹtasi, mhi rhi akanya mhẹ a gha. ¹⁴Ni a rhọ na mhẹ khi mhi rhọ kọmhi iọgbọ mhẹ. Ni ẹẹ khi eyẹ dobẹ tsumhi ebubu egwho vhọ.¹⁵O kha kyia khi ikhyiemhi ni a kyhie wẹ li o rhi irhọsheshe bhẹ vhi oni agbona, ilama shi ọ wẹ o laa kyili ọnyaloa, rhẹmhi o ke laa rhi eni e gwhuloa gwe nyele? ¹⁶Ikphamhi erhẹ ni ikhe e kha pfuasẹ urhui ukphakpha ni a laa rhọ nye iyọ li o gwe lia pfuasẹ, Umhili orhẹ o kha pfuasẹ, iyọ li igwabọ ọli e gwe lia pfuasẹ abagwhoyọ.¹⁷Ama a she kanọ igwabọ erhẹ olivi egwhoa, a to ugwobọ olive nofu manọ vhọ, nenaa rhẹmhi vha ke te oni ukpo orhẹ olive a kemhi osuemhe umhili oni orhẹ, ¹⁸Imhẹ ke rhi eni igwabọ eni erhẹ eyọ gha. ama u kha rhẹ laa chichi egbe, a khi ghyiẹ li u kpaghyiẹ oni umhili orhẹ obọ, ama oni umhili orhẹ li o kpaghyiẹ ẹ obọ.¹⁹Vha ke dobẹ aa li ẹẹ li, “Rhẹmhi eni igwabọ erhẹ e nyanọ kwa khi mhi kẹ tono manọ asha ni e te nyanọa.” ²⁰Ingmaghyie lọ, Rharhi khi e vha lama shi vhọ li a te kanọ wẹa, ama vha gbesọ vhi imyiesuọ vhẹ. Imhẹ vha yasẹ egbe vhẹ vhi ekẹ, ama vha nu ulishi. ²¹khi Ishinẹgba ọ vha tsumhi eni igwabọ erhẹ eyọ lọ, a kha li tsumhi vhẹ.²²Bino gwhe, ivhẹlemhi ali ofu Ishinẹgba, ọ mhọli ofu ni Ijusi ni e vha suọ esọ nali, ama opfọ ni okpọẹ, ivhẹlemhi Ishinẹgba o bhẹ bhuli vhẹ le, ni vha liyọ rhọ khali ivhẹlemhi ọli a je alo. Ama vhavha sheda liyọ, iyọ a li laa nyanọ vhẹ kwa.²³Abagwhoyọ, e kha chi umhamyieasuọ le, a gwe li laa tono wẹ manọ vhọ. Rharhi khi Ishinẹgba ọ dobẹ gwe tono wẹ a manọ vhọ. ²⁴O kha kyila khi a nyanọ vhẹ vhi oni orhẹ olivi ni vha la kwa, khi a ke tono vhẹ manọ egbegbe oni orhẹ olivi ni vhavhaa kpọ la, see uwi Ijusi o ke bẹshi laa li, ni e kyili eni egbegbe igwabọ, ni a ke tono wẹ manọ ikpa ni e kpọ la?²⁵Rharhi khi imha nono khi vha kyili ogbhodula, inyọgwho mhẹ, obodẹ oni ogbhagbha ona, lẹ khi vha ke kee sa khi vha maa yẹsẹ. Oni ogbhagbha khi izulẹ e she kpọ li womhẹ idua, rhili apfishi ni eni Ijẹtasi e rhọ gaa bhẹ bhuli Ikiristi le..²⁶A she ngme ọ khi Izulẹ kwu e la laa mhọli itsumhi, abhi a le li kẹkẹ ọli shi ekẹ eyọ, ni a rhọ ẹẹ li, ‘’Iteteva Izayọni li otsumhi ọ te laa bhẹ, ọ la laa rhue onobe elemhi Ijekọpu le.’’ ²⁷Ishobọ na mhi shi na wẹ khi ona, “Ni a rhọ laa rhue wẹ ingmobe egbe le.”²⁸Odẹ ogwho obodẹ oni usomhi Ishinẹgba, rhẹmhi a bishi elemhi wẹ rharhi vhẹvhẹ. odẹ ovhese abhi Ishinẹgba ọ li zẹ lọ, e kyili eni a mhọli ighọli rharhi itita wẹ. ²⁹Rharhi khi isomhopfa ali inyalu Ishinẹgba e vha nwu a lieliẹ.³⁰Rharhi khi vha khyiẹli umhasuesọ rhọ khali Ishinẹgba, ama nenaa a she vhẹlemhi vhẹ rharhi umhasuesọ wẹ. ³¹Iyọ li eni Ijusi ena e li khyiẹli umhasuesọ. emeni e ke la vhọ khi ivhelemhi ni a ke mhuẹ na vhẹ eyọ, a ke li dobẹ mhọli oni ivhẹlemhi a na wẹ nena. ³²Rharhi khi Ishinẹgba ọ she rhi wẹwẹ kwu shi umhasuesọ, khi lẹ kẹ vhẹlemhi iọgbọ ni e kpọẹ kwu.³³Ghee, abhi ọsuemhẹ ali ẹgbhẹ ali iyẹsẹ Ishinẹgba o li limhi! abhi a vha li dobẹ a gwanọ igwezọ ọli, ali abhi a vha li dobẹ a yẹsẹ odẹ ọli! ³⁴“Ọgwho ọ khyie yẹsẹ udu Ọnọmhuẹyẹ? Ọa liyọ ọgwho ọ rhi ẹgbhẹli a nali?³⁵Ọa liyọ ọgwho ọ khyie rhi ẹtsẹkẹ ni Ishinẹgba gwhe, khi a fali ọli lẹ shi vhọ?” ³⁶Rharhi te obọ ọli, ali ikpa ọli, li a te ma ẹtsẹkẹ kwu ni e rhi ikiki ghyi ọ. Ikiki o kyili uwi ọli ẹlẹnagbọagbọ. Itsẹ.

Chapter 12

Ikhomhi 1 Iromasi ¹Mhi lema vhẹ inyọgwho mhẹ, elemhi ivhelemhi Ishinẹgba, khi vha ji egbe vhẹ abọa abhi ilasobo ni o nyele, ni o pfuasẹ, ni Ishinẹgba o nono, ona khi ugamhi ọbajiji. ²Imhẹ vha nwu kwu otsonagbọ vhọ, ama vha dobẹ idu vhẹ mela onogbọa, vhaa khyiẹlẹ emeni e ti, ni Ishinẹgba ọa nono, ali emeni e ghọli Ishinẹgba ni o gba pfuse.³Mhi ngme, rharhi oni ivhẹlemhi ni a rhọ na mhẹ, khi imhẹli a mẹ ọgbọkhọgbọ elemhi vhẹ ni ọ rhi udu rhi egbe ọli yagha dala asha ni ọ yagha rhamhi. Onochi, e ke sa isamhi ẹgbhẹ, asha ni Ishinẹgba ọ le li rhi irhọshiọ ni ọgbọgbọgbọ rhamhi eyọ.⁴Rharhi khi eyẹ mhọli igwabọ nebu shi ijegbe ogwho, ama khi eni igwabọ e vha mhọli akanya ogwho, ⁵Abagwhoyọ, eyẹ bububu shi ijegbe ogwho vhi elemhi Ikiristi, iyọ eyẹ gwe li kyili igwabọ egbe.⁶Isomhopfa ọdọdọda li eyẹ mhọli asha ni a rhi ivhẹlemhi ni eyẹ rhamhi. A kha mẹ ọni a rhi isomhopfa ingme ingmemhi ogbhagbha lasele na, ọ ke ngme ọli rhamhi asha ni irhọshiọ ọli o rhamhi. ⁷Ọni ọ ke mhọli isomhopfa ugamhi, ọ ga. Ọni ọ ke mhọli isomhopfa ọwẹnagbọ, ọ kee wẹna. ⁸Ọni ọ ke mhọli isomhopfa izezudu, ọ kee zeze agbọ idu. Ọni ọ mhọli isomhopfa irheobọa, ọ kee rhi udu ọli kwu sọmhopfa, Ọni ọ mhọli isomhopfa irhiọgbọ khasẹ odẹ, ọ rhi egbhali kee khyiẹlẹ ọ. Ọni a rhi isomhopfa ivhelemhi na, ọ rhi egbenwumhẹ kee khyiẹlẹ ọli.⁹Imhẹli igholi o kyili abọmemhẹ. Imhẹ lama shi emeni e vha ti, emeni e ti vha nwu ọli zezeze. ¹⁰Oni o kyili ighọli uwi inyiọgwho, vha mhọli isomhi elemhi egbe vhẹ; uwi ekpẹ, vha mhọli ekpẹ ni egbe vhẹ.¹¹Abodẹ ọnwegbe, imhẹ vha li khọlọ, khọlọ, vha rhi ọnwegbe kee ga Ọnọmhuẹyẹ. ¹²Vha ghẹlẹ shi irhudunya ni vha mhọli shi odalo. ama vha rhi obọ nwidu ni vha mẹ ingme. vha kee pfi olema. ¹³Eni e myiesuọ e kha la ọtomhẹ, Vha kemhi emeni vha te ọtomhẹ ni eni e mhiesuọ mhuẹ kemhi, vhaa nono edẹ ni vha te rhi isomhelemhi a kee khasẹ egbe.¹⁴Vha zẹ ọte kee na eni e rhi ẹchọ a na vhẹ; imhẹ vha gwhumhi. ¹⁵Vha ghẹlẹ nwu eni ea ghele, vha nu eni ea vyiẹ a vyiẹ. ¹⁶Vha zẹ udu ogwho rhọ khali egbe vhẹ. Imhẹ vha sa isamhi ichichiegbe, vha chi eni e vha mhọli ọgbọ mama egbe. imhẹ vha sa khi vhẹvhẹ vha yẹsẹ nẹẹ.¹⁷Imhẹ vha rhi onobe fali ota onobe. Vha kee khyiẹli onaghyie ukpẹloe ọgbọ kwu. ¹⁸O kha gbaa na vhẹ, asha ni vha gaa dobẹ rhamhi kwu, vha rhi ọpfọmhẹ rhọ khali ọgbọ kwu.¹⁹Imhe vha wali egbe oliẹ , eni e gwhẹ mhẹ, ama vha rhi imasha ni ofu Ishinẹgba. Rharhi khi o la akẹkẹshekẹ, “Mhẹmhi mhọli olie; Mhi laa wali oliẹ, ‘Ọnọmhuẹyẹ li ọ ngme yọ “ ²⁰Okhyamhi o kha gbe ẹbele vhẹ, vha rhi emenale na wẹ le. okhyiamẹ o kha gbe wẹ, vha rhi amẹ na wẹ da. Rharhi vha kha lina a khyiẹlẹ ọ rhẹmhi vha gwẹ inyamhi erhẹ a kwu wẹ vhi ukhomhi.” ²¹Imhẹ vha dobẹ onobẹ pfi gwese vhẹ, ama vha rhi onaghyie pfi gwese onobe.

Chapter 13

¹Ọgbọ kwu ọ suọ esọ ni eni e kpeda ni ea mhasẹ, rharhi khi a vha mẹ ọni ọ kpeda sẹkẹnẹ obọ Ishinẹgba li ọ te bhale, abagwhoyọ eni e kpeda ni ea mhasẹ kwu Ishinẹgba li ọ zẹ wẹ. ²Iyọ ọni ọ rhi ẹloe gbe eni ea mhasẹ ni e kpeda ushi Ishinẹgba li ọ rhi ẹloe gbe. Eni e liyọ laa rhi ẹloe gbe ọli, e la rhi igwuẹzọ shi egbe wẹ vhi ukhomhi.³Rharhi khi eni ea mhasẹ e vha kyili iọgbọ ebe ni eni ea gbe ikanya aghyie. Vha nono khi imhẹli ulishi eni ea mhasẹ imhẹli o Kee nwu vhẹ? Vha kee khyiẹli onaghyie, a laa chichi vhẹ shi vhọ. ⁴Rharhi khi ọgamhẹ Ishinẹgba li ọ kyila na vhẹ shi onaghyie. Ama vha kha ke a khyiẹli onobe, udu o kee fia ẹẹ vhi elemhi: rharhi ọgamhẹ Ishinẹgba li ọ kyila, ni ọ rhi ofu a wali oliẹ rhọ khali ọlingmobe. ⁵Iyọ vhaa nwemaa suọ esọ, ama a ke khi rharhi ẹchọ ni a laa rhọ na vhẹ, li shi rharhi idu vhẹ.⁶Rharhi ona, vha gwe lia kee zẹ oga, rharhi khi eni ea mhasẹ ni e laa utekwu egamhẹ Ishinẹgba li e kyila, ni ea mhila ogbọ enana kwu utotona. ⁷Fali eta ni u lo wẹ kwu: vha zẹ oga ni ọni a kha zẹ oga na; nulishi ọni a kha nulishi; vha rhi ekpẹ ni ọni ekpẹ o gọ lu.⁸Imhe lo ọgbọ ota pẹẹ, ota ni u kha lee lo ọgbọ khi u rhọ mhọli ighọli ọli. Rharhi khi ọni ọ mhọli ighọli ọgbọ nabhi lẹ ushi li ọ rhọ gwhẹ. ⁹Rharhi iyọ, imhẹ vha li odọsẹ. imhẹ vha gbe ugbee, imhẹ vha do ighyiatọ, imhẹ vha dobẹ ẹtsẹkẹ ọgbọ to vhẹ egbe.” A kha rhẹ gwe mẹ ushi ovhese, ona li a gaa nwu wẹwẹ kwu ukhomhi shi: ¹⁰“khi vha mhọli ighọli ọgbọ nabhi vhẹvhẹ.” Ighọli o vha khyiẹli ọzeva ọli onobe. Iyọ ighọli lẹ khi irhushigwhẹ.¹¹Rharhi ona, vha yẹsẹ oni ẹrhẹghẹ, vha yẹsẹ khi o she rhamhi ẹrhẹghẹ ni vha rha vu ovhesẹ. Nena itsumhi eyẹ o she chi bhẹ dala ẹrhẹghẹ ni eyẹ ke rhọ myiesuọ ¹²Oni eliyọsẹ o she kyia, oni ogbe o she laa gbe. Iyọ eyẹ rhi obọ gbe ikanya ubili shi, ishọyọ eyẹ rhi itsua okwhẹ ufulọ sọnọ.¹³Eyẹ gwabha kee kyia, abhi eni e la ota, a khi a kee khyiẹlẹ idudumhi iliemhi ali enyọ idamhi. Wẹ khi okyiali idetsia ali umha dobẹ mhasẹ a ni ijegbe eyẹ, ali ozugwhu ọa liyọ ikhẹ ofumaa. ¹⁴Ama vha tsua Ọnọmhuẹyẹ kwu egbe, imhẹ rhi imhasha ni ẹlamhijegbe, ali ọgwhẹmhẹ ọli.

Chapter 14

¹Vha chi eni olọsẹ ugamhi mama egbe, vha rhi obọ gbe epfuasẹ shi. ²Aa mẹ ọgbọ ni ọ mhuẹ irhọshiọ ni ọ dobẹ a le emeni ọ mẹ kwu, a ke mẹ ọvhese ni o lọsẹ ni ọ lele a le ebe lọgwho.³Imhẹ li ẹẹ li, ọni ọa le emeni ọ mẹ kwu ọ rhi ẹloe gbe ọni ọ vhaa le emeni ọ mẹ kwu. Wẹ khi ọni ọ vha le emeni ọ me kwu ọ ke a gwu ọni ọa le emeni ọ mẹ kwu ezọ. Rharhi khi Ishinẹgba ọ she myie ọli. ⁴Ọgwho khi ghyiẹ, ni u waa gwu ọgamhẹ ogbọ ọvhesẹ ẹzọ? Ọga ọli li ọa li ẹẹ khi ọ gwabha gbe ọa liyọ ọ vha gwagba gbe. Ọọ laa rhi ọli gwagha gbe, rharhi khi Ọnọmhuẹyẹ ọ dobẹ rhi ọli gwabha gbe.⁵Ọgbọ la vhọ ọ nwu ogbẹlẹ vhọ le. A ke mẹ ọni ọ rhi egbẹlẹ kwu kyili abagwho. Ọgbọgbọ ọ khyiẹlẹ abhi o li ọ vhi udu. ⁶Ọni ọ nwu ogbẹlẹ vhọ le, Ọnọmhuẹyẹ li ọ nwu ọ vhọ le na. Ọni ọ le, ọ le ni Ọnọmhuẹyẹ, rharhi khi ọọ kphẹmhi shinẹgba shi vhọ. Ọni ọ vha le, rhẹmhi ọ rhi obọ gbe emenale shi rharhi Ọnọmhuẹyẹ. rharhi khi ọ li kphẹmhi Ishinẹgba shi vhọ.⁷Rharhi khi a vha mẹ ọgbọ ni ọ nye ni egbe ọli. ⁸Rharhi khi eyẹ kha nyele, eyẹ nyele ni Ọnọmhuẹyẹ. Eyẹ kha ke gwhua, eyẹ gwhuloa ni Ọnọmhuẹyẹ. Iyọ eyẹ nyele, eyẹ gwhuloa, uwi Ọnọmhuẹyẹ li eyẹ kyila. ⁹Rhrhi khi ona li o rhi Ikiristi gwhua ni o gwe rhi ọli nyele, khi ọ kẹ kyili Ọnọmhọli ni eni e gwhuloa ali eni e nyele.¹⁰Ama vhẹvhẹ, see vha ke lia gwu inyogwho vhẹ ẹzọ? See vha ke li rhi ẹloe a gbe inyọgwho vhẹ? Rharhi khi eyẹ laa mugha utẹkwu ẹzọ Ishinẹgba. ¹¹Rharhi khi a kẹkẹ ọli shi ekẹ, :”Abhi mhi li nyele ena” Ọnọmhọli li ọ ngme eyọ, “igwhua kwu e la nyẹsẹ na mhẹ, olẹmhi kwu e chichi Ishinẹgba.”¹²Iyọ, ọgbọgbọgbọ li ọ la lolo khasẹ Ishinẹgba abhi ọ li gbe. ¹³Iyọ imhẹli eyẹ gwe gwu egbe eyẹ ezọ, Onochi rhi ona shi udu, khi a vha mẹ ọgbọ ni ọ laa kyili ọzuodẹ ni inyọgwho ọli.¹⁴Mhi yẹsẹ abhi a gwu khasẹ mhẹ elemhi Ọnọmhuẹyẹ Ijesu, khi a vha mẹ emeni e te egbe ọli kyili emeni e vha pfuasẹ. Sẹkẹnẹ ọni ọ rhue ọli shi imhapfuasẹ. ¹⁵O kha kyia khi rharhi emenale li o rhi ofu a fu inyọgwho ẹ, u waa gwe gbe akanya ighọli khi oyọ. Imhẹ vha rhi emenale pfẹchẹ ọni Ikiristi ọ gwhua na.¹⁶Iyọ imhẹ vha dobẹ agbọ rhi ẹtsẹkẹ aghyie ni u khyiẹlẹ li egyia. ¹⁷Rharhi khi eghyiele Ishinẹgba o vha kyili uwi a kaa le ali a kaa da, ama khi ingmemhi igwabhagbe lọ , ọpfọmhẹ ali oghẹlẹ elemhi Ayẹmhẹ ni o Pfuasẹ.¹⁸Ọnọni ọ shẹda rhọ te oni odẹ ona ga Ikiristi lẹ li Ishinẹgba ọ laa myie. ¹⁹Iyọ, eyẹ na kwhu ingmemhi ọpfọmhẹ, ali ingmemhi ni e rhi eyẹ laa kee fu shi vhọ.²⁰Imhe vha te rharhi emenale pfẹchẹ akanya Ishinẹgbaa. Ẹstẹkẹ kwu li e pfuase, Ama ingmobe li o kyia ni ọni ọgbọ ni ọ le emenale ni o rhi inyọgwho ọli li ingmobe. ²¹O ti khi imhẹ vha wẹ le emenale, wẹ khi ida onyọ, ọa liyọ ẹstẹkẹ pẹẹ ni o laa rhi inyọgwhọ vhẹ li ingmobe.²²Emeni vha lama shi ena, e la iteteva vhẹ ali Ishinẹgba. Izọtena khi uwi ọgbọ ni ọ vha rhi ẹzọ gbe egbe ọli shi emeni ọ lama shi. ²³Ọni ọ rhi ikhọkhọ le ọ she li ingmobe, rharhi khi irhọshiọ o vha rhọ khali ọli, Rharhi khi emeni irhọshiọ o vha rhọ khẹ ingmobe li o kyia.

Chapter 15

¹Nenaa eyẹ ni eyẹ mhọli izemhi eyẹ rhi egbe myie eni o lọsẹ, o vha gbe akanya khi eyẹ kee khyiẹli emeni e rhi egbe a nwu eyẹ lọgwho. ²Ọgbọgbọgbọ ọ kee kwhu abhi ọ lia rhi egbe nwu ọzeva ọli, khi ọ kẹ dobẹ kpholo ọli shele.³Rharhi khi Ikiristi ọ vha kwhu uwi lọgwho, Onochi, rhẹmhi ọọ khyiẹlẹ abhi a le li kẹkẹ oli shi ekẹ, “Eka ni eni iogbọ eka vhẹ mhẹmhẹ le ka.” ⁴Rharhi khi emeni a kpọ kẹkẹ rhẹmhi a rhẹ wẹ vhi eyẹ ude, khi rhọ te irhobọgbanidu ali izezudu ni eyẹ te Ibabo a mẹ rhẹmhi ẹẹ khi eyẹ kẹ mhọdu.⁵Nenaa Ishingba irhobọgbanidu ali izezudu li ọ rhi udu ogwho na vhẹ abhi o ghọli ọli te obọ ijesu Ikiristi, ⁶Ọ khyiẹli ọli na vhẹ khi vha rhi udu ali unu ogwho chichi Ishinẹgba ali Ita Ọnomhuẹyẹ Ijesu Ikiristi. ⁷Iyọ vha kpẹsẹ abọ myie egbe, abhi Ikiristi ọ li kpẹsẹ abọ myie vhẹ, khi o rhi ichichi ni Ishinẹgba.⁸Rharhi khi mhi ẹẹ vhẹ, a she rhi Ikiristi kyili ọgamhẹ eni a fẹli elemhi ingmaghyie Ishinẹgba. Ishoyọ khi ọ kẹ dobẹ rhi eni ishobọ ni a rhọ ni eni ita eyẹ khasẹ, ⁹Eni Ijẹtasi ee ke chichi Ishinẹgba shi ivhẹlemhi ọli. Abhi a le li kẹkẹ ọli shi ekẹ, “Iyo mhi la laa rhi ikiki nẹẹ vhi ukpẹloe eni Ijẹtasi ishọyọ e to iwolo chichi eva ọli.”¹⁰Oo gwe ngme, ọọ vhẹ, “Vha nu iọgbọ ọli ghẹlẹ, vhẹvhẹ eni Ijẹtasi.” ¹¹Abagwhoyọ, “Vha chichi Ọnọmhuẹyẹ, vhẹvhẹ Ijẹtasi; iọgbọ kwu vha chichi ọli.”¹²Azaya ọ gwe ẹẹ li, “A la laa mẹ oni umhili Ijesẹ, ọni ọ bhẹ laa mhasẹ kee ni Ijẹtasi. Eni Ijẹtasi e la laa rhi egbe nya ọli.”¹³Nenaa Ishinẹgba izezidu ọ rhi oghẹlẹ ali opfọmhẹ vọsẹ vhẹ rharhi khi vha rhi egbe nya ọli, ishọyọ vha nyele elemhi irhudunya, rhọ te izemhi ali Ayẹmhẹ ni o Pfuasẹ.¹⁴Mhẹmhẹ, Ingmẹmhi vhẹ o she li ga mhẹ ẹloe, vhẹvhẹ inyọgwho mhẹ, khi onaghyie o she vọsẹ vhẹ, iyẹsẹ kwu o vọsẹ vhẹ. O ga mhẹ ẹloe khi vha she gwe li dobẹ a zeze egbe vhẹ idu.¹⁵Ama mhi gwe gbudu kẹkẹ ingmemhi evhese a ghyi vhẹ khi mhi rhọ gwe to vhẹ oyele rhe, rharhi isomhopfa ni Ishinẹgba o rhọ na mhẹ. ¹⁶Oni isomhopfa lẹ khi mhi rhọ kyili ọgamhẹ Ijesu Ikiristi ni a ghyie bhuli Ijẹtasi, khi mhi rhọ rhue ingme oni usomhi Ishinẹgba abhi ọni ọ kpeda ugamhi. Rhẹmhi nwemaa khyiẹlẹ ona khi oni ilasobo Ijẹtasi o kẹ kyili oni a myie, ni a rhọ te ikpa Ayẹmhẹ ni o Pfuasẹ rhọ ni Ishinẹgba mhuẹ.¹⁷Iyọ Egbenwumhẹ ea nwu mhẹ vhi elemhi Ijesu Ikiristi obodẹ ikanya na mhi gbe a ni Ishinẹgba. ¹⁸ Imha la jilẹ ngme ingmemhi ovhese pẹẹ pẹẹ sẹkẹnẹ emeni Ikiristi ọ rhọ te obọ mhẹ khyiẹli elemhi isuesọ eni Ijẹtasi. Ena e kyili ẹtsẹkẹ ni a rhi ingmemhi ali ikanya khyieli, ¹⁹izemhi ishẹfẹ ali inyaloa, rhọ te obọ Ayemhẹ ni o Pfuase. Khi mhi kẹ dobẹ rhi oni usomhi Ikiristi rhamhi Ijerusalemu, mhi rhọ gasẹ aloekẹ Ilirikọmu a lẹ.²⁰Elemhi oni odẹ ona, o gwhẹ mhẹ khi mhi rhi oni usomhi tsabo, ama a khi asha ni a kpọ la yẹsẹ eva Ikiristi, khi mhi kee ma nya ituekẹle ni iọgbọ evhese e kpọ gbasẹ. ²¹Abhi a li kẹkẹ ọli shi eke lẹ khi, “Eni a vha ghyie oni usomhi bhuli e laa mẹ ọ, abagwhoyọ eni e vha sokwu ọli o laa ga wẹ vhi ẹloe.''²²Elemhiyọ a li nwu mhẹ gba itingmẹ khi mhi ke rhamhi vhẹ egbe. ²³Ama nenaa imha ke gwe mhọli obhovhese shi elemhi oni aloekẹ ola, ikpe nebu ni e dọsẹ mhi te a nono abhi mhi li rhamhi vhẹ egbe.²⁴Ẹrhẹghẹ na mhi rhọ laa ye Isipeni, mhi sa khi mhi kha laa je mhi laa rhọ te ayọ, vha chigbe kphase mhe, ni eyẹ ke rhi egbe nwu egbe. ²⁵Ama Nenaa mhia je Ijerusalemu mhi kaa rhi ẹloe kwhu eni e myie Ishinẹgba suọ ni e la ayọ.²⁶Rharhi khi o kyili egbenwumhẹ ni Imẹsẹdona ali Achaya khi e rhọ zẹ ukwukwu ozẹ ni enanya ni e laa iteteva eni e myiesuọ ni e la Ijerusalẹmu. ²⁷Ẹgbegbingme lọ, o rhi egbe gaa nwu wẹ gyidigyidi, rhẹmhi e lo wẹ ota. Rharhi khi e kha kemhi ẹtsẹkẹ ayẹmhẹ ni eni Ijẹtasi, ota li o kyia na wẹ lo khi e rhọ li rhi ẹtsẹkẹ ni a mẹ ẹloe na wẹ.²⁸Iyọ, mhi kha ke khyiẹli ona pfuse khi mhi ke rhi oni ukpamhi orhẹ ona kọ wẹ egbe, mhi chigbe a je Isipeni. ²⁹Mhi yẹsẹ oyọ, khi mhi kha rhamhi vhẹ vhi egbe, izọtena ni o vọ gbagbagba elemhi Ikirist mhi rha ghyi vhẹ.³⁰Nenaa, Inyogwho mhẹ, mhi rhi eva Ọnọmhuẹyẹ Ijesu Ikiristi lema vhẹ, ali ighọli oni Ayẹmhẹ, khi vha nu mhẹ rhi olema kpaghyiẹ mhẹ obọ. ³¹Vha pfi olema na mhẹ khi Ishinẹgba ọ tsumhi mhẹ vhi obọ eni e vha suesọ ni e laa elemhi Ijudea le, ishọyọ ikanya na mhia gbe vhi elemhi Ijerusalemu khi eni e myiesuọ ni e la ayọ e kẹ kpẹsẹ obọ myie mhẹ. ³²Vha pfi olema khi mhi kẹ rhi oghẹlẹ bhẹ bhuli vhẹ le te abhi o ghọli Ishinẹgba, khi shi mhẹmhẹ ali vhẹvhẹ, eyẹ gaa mhuẹ ivhiẹmhia.³³A mẹ khi ọpfọmhẹ Ishinẹgba o nu vhẹvhẹ kwu la vhọ. Itsẹ.

Chapter 16

¹Mhi chichi Iphobi khasẹ vhẹ ni ọ kyili Inyọgwho eyẹ ni ọkpotso, ni ọ kyili ọgamhe elemhi uka ni o la Isẹzẹrẹa, ²khi vha kẹ kpẹsẹ abọ myie ọli elemhi Ọnọmhuẹyẹ, Vha khyiẹli onaghyie nali abhi eni e myie Ishinẹgba suọ, vha mugha kpẹsẹ ọli, ememeni ọa nọnọ vha rhọ nali. Rharhi khi ọ she nwemaa kpaghyiẹ agbọ nebu obọ, li shi mhẹmhẹ.³Vha tsẹ Ipirislia ali Aquila na mhẹ, eni eyẹ gaa gbe akanya elemhi Ijesu Ikiristi na mhẹ. ⁴Ni e te rharhi ayẹmhẹ mhẹ rhi ayẹmhẹ wẹ shi okhẹna. Mhi tsẹ wẹ uwegbe, a khi mhẹmhẹ ọgwho, ama ika ni e la Ijẹtasi kwu. ⁵Vha tsẹ eni ika kwu ni e la apfẹ wẹ na mhẹ. Ali Ẹpianetusi ni eyẹ mhọli igholi egbe, ni ọ kyili ukpamhi orhẹ ikyiatsolo vhi Esha ni Ikiristi.⁶Vha tsẹ Imeli, ni ọ she gbe ikanya na vhẹ onaghyie, onaghyie. ⁷Ali Adironikọsi ali Ijunasi, eni eyẹ kyili ẹdẹli ogwho, ali eni eyẹ gaa la ogba igwhumha. e vọ ẹloe vhi iteteva eni ighyiusomhi, ni o kyia khi e kpọ myiesuọ khẹ mhẹ. ⁸Vha tsẹ Apiliatusi, ọni ọ ghọli mhẹ elemhi Ọnọmhuẹyẹ.⁹Tsẹ Ubanọsi, ni eyẹ gaa gbe akanya elemhi Ikirist, ali Isitachisi, ni ọ gholi mhẹ. ¹⁰Tsẹ Apele, ọni Ikristi ọ zẹ. Vha tsẹ eni e la udogbapfe Aristobulọsi. ¹¹Vha tsẹ Ẹrọdiọni, ni eyẹ kyili ẹdẹli ogwho. Vha tsẹ eni e la udogbapfe Inasisọsi, ni e la elemhi Ọnọmhuẹyẹ.¹²Vha tsẹ Itirafanasi ali Itirafosa, ni e gbe ikanya onaghyie, onaghyie vhi elemhi Ọnọmhọli. Vha tsẹ Ipasis ni ọ ghọli mhẹ, ni ọ she gbe akanya onaghyie, onaghyie elemhi Ọnọmhọli. ¹³Vha tsẹ Irufọsi, ni Ọnọmhọli ọ zẹ, ali inyọ ọli, ni ọ kyili inyọ na mhẹ. ¹⁴Vha tsẹ Asicritusi, Iflẹgọni, Amẹsi, Ipatrobasi, Amasi, ali eni inyọgwho eyẹ ni e nu ọli la.¹⁵Vha tsẹ Ifilologọsi ali Ijulia, Inerusisi ali Inyọgwho ọli ni ọkpotso, ali olipasi, ali eni e myiesuọ ni e nu wẹ la. ¹⁶Vha rhi ipfipfi unu tsẹ egbe, Eni ika Ikiristi kwu ea tsẹ vhẹ.¹⁷Nenaa mhi lema vhẹ inyọgwho mhẹ, khi vha kee sa isamhi obodẹ eni ea pfi ovala ali ọzuodẹ. E she a khyiẹlẹ emeni e degbea shi emeni a wẹna vhẹ. Vha chi wẹ vhi egbe lẹ. ¹⁸Rharhi khi eni iọgbọ ena e vha ga Ọnomhuẹyẹ Ikiristi, ama akpiji wẹ lia ga. ingmemhi ọlẹlẹmhunu wẹ li e rha ghagha igbhodula.¹⁹Rharhi khi irhọkhasẹ isuọ esọ vhẹ o she rhamhi ọgbọ kwu egbe. Iyọ, egbe vhẹ e nwu mhẹ, ama mhia nono khi vha rhi alo shi ẹtsẹkẹ aghyie, vha kyili ogbhodula shi ingmobe. ²⁰Ọni Ishinẹgba ọpfomhẹ ọ laa kẹlẹ gwọghọ okyioa shi na vhẹ rhi awẹ nwuno. Izọtena Ijesu Ikiristi ọ nu vhẹ la vhọ.²¹ Itimoti, ni eyẹ gaa gbe akanya ali Ilushiọsi ali Ijasi ali Isosipata ni inyogwho mhẹ ea tsẹ vhẹ. ²²Mhẹmhẹ Itatọsi ni ọ kẹkẹ oni ebe ona shi ekẹ, mhia tsẹ vhẹ elemhi eva Ọnọmholi.²³Igayọsi, na mhi kwu shi na ali eni e gaa ye oni uka kwu, ọa tsẹ vhẹ. Eratọsi, ni ọ rhi ikpaghọlọ aa shi ni oni evhue, ọọ mhi tsẹ vhẹ, ali Ikwuatọsi ni inyọgwho ọli. ²⁴Izọtena Ọnomhọli eyẹ Ijesu Ikiristi o kaa nu vhe la. Itsẹ.²⁵Nenaa lẹ ni ọ dobẹ gbe vhẹ awẹ sọ ekẹ rhọ te usomhi ni mhẹmhẹ ali Ijesu Ikiristi eyẹ tsua bhuli vhẹ le, ali irhọkhasẹ ogbhagbha ni a rhọ gbhagbha agbọagbọ, ²⁶ni o ke kyia khi a she rhọ khasẹ agbọ kwu rhọ te ingmemhi ogbhagbha ni e la Ibabo ni Ishinẹgba ni ọ nyele ẹlẹnagbọagbọ ọ ngme, ni o kyili imyiesuọ.²⁷Ikiki o kyili uwi ọni Ishinẹgba ni ọ yẹsẹ ingme dala ọgbọ kwu te ikpa Ijesu Ikiristi. Itsẹ

1 Corinthians

Chapter 1

¹Mhẹmhẹ Ipọlu, ni Ijesu Ikiristi ọ nyalu khi ọ kyili aghyiusomhi abhi o ghọli ọli, ali Isostẹnẹsi ni inyọgwho eyẹ. ²Li e gba kẹkẹ oni ebe ona ghyi uka Ishinẹgba ni o la Ikọriti, ali eni a she rhọ shi ikpọda ni Ijesu Ikiristi, ni a she nyalu khi e kyili eni e pfuasẹ. Ali eni e la ashakhasha a nyalu eva Ijesu Ọnọmhuẹyẹ ali Ọnọmhuẹ wẹ. ³Ivhẹlemhi ali ọpfọmhẹ ni o te obọ Ishinẹgba ni Ita eyẹ ali Ọnọmhuẹyẹ Ijesu Ikiristi bhẹ o kyili uwẹ vhẹ.⁴Ẹrhẹghẹ kwu lẹ mhi rha tsẹ Ishinẹgba Uwegbe na vhẹ, Rharhi Ivhẹlemhi Ishinẹgba ni Ijesu Ikiristi Ọ rhọ na vhẹ. ⁵Ọ Shẹ rhẹ vhẹ Pfue odẹ khi odẹ kwu, Shi obodẹ ingmemhi unu ali Iyẹsẹ vhẹ. ⁶Rharhi ingmemhi Ikiristi ni eyẹ gwu a khasẹ vhẹ a she mẹ vhẹ lẹ vhi egbe.⁷Iyọ Isomhopfa ayẹmhẹ ọ vha ke gwe to vhẹ, abhi vha li mugha khi ibhale Ọnọmhuẹyẹ Ijesu Ikiristi ena. ⁸Ọọ gwe laa zise vhẹ la pfishi ukpẹsẹ, Khi ẹzọ o ke gbe vhẹ ogbẹlẹ Ọnọmhuẹyẹ Ijesu Ikiristi. ⁹Ishinẹgba ni ọ nyalu vhẹ bhẹ vhi alekwugbe Omyi ọ ni Ijesu Ikiristi Ọnọmhuẹyẹ, ọ tẹ ni a rhi egbe a nya¹⁰Nenena, mhi rhi eva Ọnọmhuẹyẹ Ijesu Ikiristi lema vhẹ Inyọgwho mhẹ ni ikpotso ali emose, khi vha mhuẹ alamanegbe, khi a ke mẹ Ovala vhi Iteteva vhe. Mhi lema vhẹ khi vha toma, elemhi udu ogwho ali Omhasẹ ogwho. ¹¹Ama Iọgbọ Ichiloẹ e she gwu khasẹ mhẹ khi okemhi o she a vẹgba vhi Iteteva vhẹ.¹²Emena mhi rhọ ngme khi ona; Egwho eẹ khi, ‘’Uwi Ipọlu mhi kyila,” evhese eẹ li, ‘’Apolosi mhi rhọ khẹ” evhese eẹ li, ‘’Ikẹfasi mhi rhọ khẹ” a khyie mẹ eni eẹ khi “Ikiristi wẹwẹ e rhọ khẹ.” ¹³Rhẹmhi Ikiristi ọ mẹẹ kemhi? Ipọlu la mẹ gbea na vhẹ la khi eva Ipọlu la rhọ batazi vhẹ?¹⁴Mhi kphẹmhi khi Imha batazi onyiẹ vhẹ sẹkẹnẹ khi Ikirispọsi ali Gayọsi. ¹⁵Rharhi ona a vha mẹ onyiẹ vhẹ ni ọ laa li ẹẹ khi eva mhẹ li a rhọ batazi lẹ. ¹⁶Ina khi apfẹ Isitifanasi na mhi le batazi, A rhi obọ gbe eyọ shi Imha sa khi mhi gwe batazi iọgbọ ọvhese.¹⁷Rharhi khi Ikiristi ọ vha ghyie mhẹ khi mhi kaa batazi agbọ ama khi mhi rhọ ngme oni ngmemhi lẹẹ. a khi ẹgbhẹli agbọ li ọ mhẹ khi mhi rhọ ngme ingmẹmhi lẹẹ, rharhi khi izemhi ni o la oni ọgbagala Ikiristi oo ke mela apfuẹa.¹⁸Rharhi khi oni usomhi obodẹ oni ogbagala Iyẹyẹ li o kyia ni eni ea li opfua, ama eyẹ ena ni a she tsumhi, izemhi ishinẹgba li o kyia ni eyẹ. ¹⁹O la akẹkẹshekẹ, “Mhi laa pfuse ẹgbhẹli etsẹgbhẹa. Mhi rhi abọ sha iyẹsẹ etsẹgbhẹ.”²⁰Mhi gyhi eni etsegbhẹ? Mhi gyhi eni e ye owẹna? Mhi gyhi eni ea le epfuasẹ obodẹ otsonagbọ ni e la agbọ nena? Ishinẹgba ọ vha mẹ nwu ẹgbhẹli oni agbona mela iyẹyẹa nenaa? ²¹Abhi o ke rhọ kyia khi ẹgbhẹ oni agbona khi ọ vha rhẹ wẹ dobẹ yẹsẹ Ishinẹgba, oo ghọli Ishinẹgba khi ọ rho te ikpa Iyẹyẹ oni ingmemhi ọli tsumhi eni e lama shi vhọ.²²Rharhi khi Ijusi e lẹẹ nono Inyaloa, Igiriki e nono ẹgbhẹ. ²³Ama itanọmanọ Ikiristi li eyẹ ngme a khasẹ vhẹ, o kyili ọzuode ni Ijusi o kyili iyẹyẹ ni Igiriki.²⁴Ama Eni Ishinẹgba ọ she nyalu, shi Ijusi ali Igiriki, Ikiristi li eyẹ a ngme ingmemhi ọli khi ọ kyili izemhi ali ẹgbhẹli Ishinẹgba. ²⁵Rharhi khi idẹkẹ Ishinẹgba o tsua ẹgbhẹ dala ẹgbhẹli agbọ, abagwhoyọ, ọlọsẹmhẹ Ishinẹgba o ze dala izemhi agbọ.²⁶Vha dọ ẹloe Inyalu Ishinẹgba ni o la vhẹ agbọ, Inyọgwho mhẹ ni ikpotso ali emose. A khi vhẹvhẹ kwu vha yẹsẹ ingme rhamhi asha ni agbọ e yẹsẹ ingme rhamhi. A khi vhẹvhẹ kwu vha mholi Izemhi. A khi vhẹvhẹ kwu la vyia ekhẹmhuẹ. ²⁷Ama Ishinẹgba li ọ zẹ ẹtsẹkẹ iyẹyẹ oni agbona khi lẹ rhọ rhi omana nwu eni etsẹgbhẹ. Ishinẹgba li ọ zẹ emeni o lọsẹ khi lẹ rho rhi omama nwu eni e ze.²⁸Ishinẹgba li ọ zẹ emeni e vha nwuẹloe na rhi ẹloe gbe ukhomhi ekẹ agbọ. Li ọ gwe rhi emeni a rhọ nwuẹloe mela afuẹa, khi lẹ rhọ rhue emeni a rhọ nwẹloe kyili apfuẹ. ²⁹ Irhẹmhi ọ khyiẹlẹ ena khi a ke mẹ ọni ọ mẹ emeni e rhi ọli nyanọ khasẹ ọli.³⁰Rharhi emeni Ishinẹgba ọ khyiẹlẹ, nenaa elemhi Ijesu Ikiristi li u ke la ena, ni ọ ke kyili ẹgbhẹ ni o te obọ Ishinẹgba bhẹ bhui ẹyẹ le. Li ọ ke gwe kyili igwabhagbe ali ipfuasẹ ali imyiepfuese eyẹ. ³¹Rharhi ona, li Ibabo o te ngme, ọọ li, “Ọnọni ọa nyanọ, ọ rhi eva Ọnọmhuẹyẹ kee nyanọ.

Chapter 2

¹Abhi mhi rhọ bhẹ bhuli vhẹ le, inyọgwho mhẹ ni ikpotso ali emọse, a khi eta ọlẹlẹ ọa liyọ ingmemhi alẹ mhi rhọ bhẹ bhuli vhẹ le abhi mhi li rhi ingmaghyie Ishinẹgba ni a rhọ gbhagbha a tsabọ eyọ. ²Imha pfi ẹgbue shi vhọ khi mhi rhọ yẹsẹ ẹtsẹkẹ ovhese dala Ijesu, ali itanọmanọ ni a tanọ ọli manọ ukhomhi ọgbagala.³Ọlọsẹmhẹ mhi rhọ bhẹ bhuli vhẹ le ali ulishi ali ibamhijẹjẹjẹ. ⁴Ingmemhi Ishinẹgba na mhi ngme a khasẹ vhẹ, a khi iyi etọlẹlẹ ali ingmemhi alẹ. Ama e tsua lzemhi Ayẹmhẹ, ⁵ishọyọ irhọshiọ vhẹ oo ke kyili ẹgbhẹli otsonagbọ, ama o kyili izemhi Ishinẹgba.⁶Nenaa, Irhẹmhi eyẹ ke a ngme Ingmemhi ẹgbhẹ vhi Iteteva eni e womhẹ, ama a khi ẹgbhẹli agbọ, ọa liyọ ẹgbhẹli eni ea mhasẹ ni iọgbọ ni e la oni ẹrhẹghẹ ni a la ena, ni o kyila khi o dọsẹ la lẹẹ. ⁷Ama Irhemhi eyẹ a ngme Ingmemhi ẹgbhẹ ni o gbhagbha, ẹgbhẹ ni a she rhọ gbhagbha ni Ishinẹgba ọ she kpọ le lee rhọ shi ekẹ shi ni eyẹ neni a tue agbọ ekẹ le.⁸A vha mẹ eni ea mhasẹ ni e la agbọ amo ni e mhọli oni ẹgbhẹli ona, rharhi khi e kha yẹsẹ ọli oni ẹrhẹghẹ oyọ lọ, e vha kha gbe Ọnọmhọli kikia. ⁹Ama abhi o li la akẹkẹshekẹ khi “Emeni ẹloe o vha mẹ nee, ni esọ o vha suọ nee, ni udu o vha sa nee, ni Ishinẹgba ọ nwuno egbe shi ni eni e mhọli ighọli oli.”¹⁰Ena khi ẹtsẹkẹ ni Ishinẹgba ọ she te ikpa oni Ayẹmhẹ rhọ khasẹ eyẹ. Rharhi khi ọni Ayẹmhẹ li ọa gwanọ ẹtsẹkẹ kwu, orhọgbe ẹtsẹkẹ Ishinẹgba ni e limhi, limhi. ¹¹A vha mẹ ọni ọ yẹsẹ emeni e la ọgbọ udu ina khi ayẹmhẹ ọli lọgwho? Abhagwhoyọ, a vha mẹ ọni ọ yẹsẹ ẹtsẹkẹ Ishinẹgba ni e limhi limhi ina khi oni Ayẹmhẹ Ishinẹgba.¹²Ama eyẹ vha mhọli ayẹmhẹ oni agbona. Ama oni Ayẹmhẹ ni o te obọ Ishinẹgba bhẹ, khi eyẹ kẹ dobẹ yẹsẹ emeni Ishinegba ọ rhọ ni eyẹ apfuẹ. ¹³Emeni eyẹ ngme a khasẹ vhẹ, a khi emeni a rhi ẹgbhẹli agbọ wẹna khasẹ eyẹ ama ingmemhi ni Ayẹmhẹ o khọli khasẹ eyẹ lọ, ọ rhi ingmaghyie gwu ingmemhi Ayẹmhẹ a khasẹ.¹⁴Ọni ọ la ẹlamhijegbe ẹtsẹkẹ Ayẹmhẹ Ishinẹgba o vha ghọli ọ, rharhi khi Ingmemhi iyẹyẹ li e kyila nali. Ọ vha laa yẹsẹ wẹ rharhi khi ayẹmhẹ li oo ngme wẹ. ¹⁵Ọni ọ la Ayẹmhẹ li ọ dobẹ a sọ ẹtsẹkẹ kwu unu ẹzọ, ama khi lẹ obọ ọli, a vha mẹ ọni ọ dobẹ a sọ ọli unu ẹzọ. ¹⁶“Ọgwho ọ dobẹa yẹsẹ udu Onomhuẹyẹ, ni ọ dobẹ rhi ẹgbhẹ a nali?” Ama eyẹ ena eyẹ mholi Ayẹmhẹ Ikiristi.

Chapter 3

¹Mhẹmhẹ obọ mhẹ, Inyọgwho mhe ni Ikpotso ali emọse, imha dobẹ nu vhẹ a ngme abhi iọgbọ ni e la elemhi ayẹmhẹ, ama abhi iọgbọ ẹlamhijegbe, ali Imọpfẹ elemhi Ikiristi. ²Aminyie lẹ mhi rhọ na vhẹ a nye a khi emenale ni o womhẹ rharhi khi apfishi neaa vhavha khyie dobẹ nwegbe shi ile emenale ni o womhẹ, vhavha kyhie nwegbe nee.³Rharhi khi vha khyie la ẹlamhijegbe, rharhi khi ofuma ali Ukhẹmhukhẹ o khyie la vhẹ lteteva, vhavha mẹ nyele inyele elamhijegbe yọ, vhavhaa khyiẹli ingme otsonagbọ nenaa? ⁴Rharhi ona ọna ọ kha ẹẹ li, “Ipọlu mhi rha khẹ” ovhese ọọ li, “Apolọsi mhi rha khẹ” Vhavha nyele inyele otsonagbọ nenaa? ⁵Ọgwho khi Apolọsi? Ọgwho khi Ipọlu? Egamhẹ ni vha gaa te ikpa wẹ myiesuọ, ni Ọnọmhuẹyẹ ọ gaa rhi Ikanya naa li e gaa kyia.⁶Irhẹmhi rhọ kọ Apolọsi ọ rhi amẹ a shiọ, ama Ishinẹgba li ọ rhẹ wẹ afu. ⁷Iyọ, shi Ọni ọ rhọ kọ ali ọni ọ rhi amẹ a shi vhọ e vha mhuẹ emeni e kyila, sẹkẹnẹ ọni Ishinẹgba ni ọ rhẹ wẹ afu.⁸Shi ọni ọ rha kọ shi ọni ọ rhi amẹ a na wẹ ogwhọ li e gaa kyila, ọgbọgbọ li ọ laa myie elele abhi ọ li gbe. ⁹Rharhi rhẹmhi eyẹ nu Ishinẹgba a gbe akanya kwugbe. Ghyiẹ khi ekẹ ishemhi ni Ishinẹgba ọa gwa, ali owa ọli.¹⁰Rharhi izọtena ni Ishinẹgba ọ rhọ na mhẹ, abhi egbegbe ọgwabha ma owa, Mhi she tuekele ọgbọ ọvhese li ọ ke ma nya. Ama ọgbọgbọ kwu ọ rhọ shi ẹgbhẹ abhi ọ li ma nya. ¹¹Rharhi ọgbọ ọ vha mhuẹ ugbẹkele ovhese dala oni a kpọ khyiẹlẹ shi ekẹ, ni ọ kyili Ijesu Ikiristi.¹²Nenaa, a kha mẹ ọgbọ ni ọ rhi Igolu, Isiliva, echẹ na nyanyaa, erhẹ, ebuli ma nyaa, ¹³A la laa rhi Ikanya ọli Khasẹ, rharhi khi ẹlogota li o rhi egbe oli a khasẹ. Rharhi khi erhẹ o laa rhẹ wẹ khasẹ; oni erhẹ li o laa rhọ khasẹ abhi ikanya wẹ e li kyili enaghyie.¹⁴O kha ke kyia khi ikanya ni ọgbọ gbe khi e kpọle, ọ mhọli elele. ¹⁵Ama ikanya ọgbọ e kha ke toa, opfu o gbe ọ. ama lẹ obọ ọli ọ laa pfue vhọ le, abhi ọgbọ ni erhẹ e gbe pfue.¹⁶Vha mẹ li yẹsẹ khi apfẹ ugamhi Ishinẹgba vha kyia khi Ayẹmhẹ Ishinẹgba o nu vhẹ la? ¹⁷Ọgbọ ọ kha gwhọghọ apfẹ ugamhi Ishinẹgbaa, Ishinẹgba ọ laa pfuse ọlia. Rharhi khi apfẹ ugamhi Ishinẹgba oni o pfuasẹ li o kyia. Iyọ, vhẹvhẹ khi oni apfẹ oyọ.¹⁸Imhẹli ọgbọ ọ ghagha igbe ọli, a kha mẹ ọgbọ vhi elemhi vhẹ ni ọ khi lẹ maa mhuẹ ẹgbhẹ, ọ mela “Adẹkẹa” khi ọ kẹ kyili ọtsẹgbhẹ. ¹⁹Rharhi khi ẹgbhẹli oni agbona idẹkẹ li o kyia ni Ishinẹgba. Rharhi khi o la akẹkeshẹkẹ “Ishinẹgba ọ te umagwẹ etsẹgbhẹ nwu wẹ.” ²⁰Abagwhoyọ, “Ọnọmhuẹyẹ ọ yẹsẹ khi isamhi etsẹgbhẹ khi apfuẹ lọ.”²¹Iyọ, imhẹli ọgbọ gwe rhi iọgbọ gha! Rharhi khi ẹtsẹkẹ kwu iyẹ lọ. ²²O kyili Ipolu, o kyili Apolusi, o kyili Ikẹfasi, o kyili oni agbona, o kyili inyele, o kyili egwhuli, o kyili emeni e la nena, o kyili emeni ea bhale, iyẹ li e gaa kyila, ²³Uwi Ikiristi li u kyila, Ikiristi ọ kyili uwi Ishinẹgba.

Chapter 4

¹Ina li iọgbọ e lia yẹsẹ khi egamhẹ Ikiristi li eyẹ kyia ali eni ẹtsẹkẹ ogbhagbha Ishinẹgba e la obọ. ²Emeni a nono obọ ọni akanya Ishinẹgba o la obọ khi ọ kyili ọni a rhi egbe a da.³O vha nwu mhẹ ẹloe ni vha rhẹ lia gwu mhẹ ẹzọ ọa liyọ vha rhẹ mhẹ je owẹzọ agbọ, ingmaghyie, a khi mhẹmhẹ mhia sọ egbe mhẹ unu ẹzọ. ⁴Imha yẹsẹ ememeni vha gwu kwu mhẹ egbe, ama a khi rhẹmhi ẹẹ khi imha lue, Ishinẹgba li ọa sọ mhẹ unu ẹzọ.⁵Iyọ Imhẹ sọ unu ẹzọ neni igwẹzọ o rhamhi, neni Ọnọmhuẹyẹ ọ bhẹ. Ọ laa rhi ẹtsẹkẹ ebili ni e gbhagbha ali emeni e la idu kwu khasẹ vhi ufulọ. ishọyọ Ishinẹgba ọ chichi ọgbọgbọ.⁶Nenaa, inyọgwho mhẹ ni ikpotso ali emọse, irhẹmhi rhi egbe mhẹ ali Apolọsi khyiẹlẹ irhọkhasẹ khasẹ vhẹ, khi vha kẹ te ikpa eyẹ wẹna emeni eni ingme ena e ngme, “Imhẹ vha talase emeni a kẹkẹ shi ekẹ. “Irhẹmhi o kyia yọ khi aa ke mẹ ọni ọ rhue egbe ọli fu dala ọni ọ kpọẹ, ⁷Ọgwho ọ rhẹ vhẹ degbea shi iọgbọ ni e kpọẹ vhi egbe? Elọ vha mhuẹ ni o vha kyia khi a khi rhẹmhi a rhẹ wẹ somhi vhẹ opfa apfuẹ? O kha kyia khi ingmaghyie khi irhẹmhi a rhẹ wẹ somhi vhẹ ọpfa apfua, elọ vha ke chichiegbe a shi abhizẹzẹ khi akanya obọ vhẹ lọ?⁸Vha she mhọli emeni e gwhẹ vhẹ! Vha she pfue! Vha lee eghyiele---vha chi eyẹ vhi egbe lẹẹ, Ingmaghyie lọ, o gwhẹ mhẹ khi vha le eghyiele, ishọyọ eyẹ ke li nu vhẹ le eghyiele. ⁹Rharhi khi mhi sa khi irhẹmhi Ishinẹgba ọ rhi eyẹ ighyiusomhi kpe oshimhi ni eni e gbhẹ ogwhẹ abhi eni a laa gboloa. Eyẹ she kyili irhọkhasẹ ni agbọ ali ighyiukọ.¹⁰Rharhi Ikiristi idẹkẹ li eyẹ ke kyia, vhẹvhẹ vha kyili etsẹgbhẹ vhi elemhi Ikiristi. O lọsẹ eyẹ, ama vhẹvhẹ vha ze, Vha she la asha eghọghọ, ama eyẹ la omama. ¹¹Apfishi nena okyiamhi ali okyiamẹ e kyhie lia gbe eyẹ, eyẹ rhi ede na chẹchẹ kwuegbe, a rhi ofu shi elemhi gbe eyẹ, eyẹ vha mhuẹ apfẹ.¹²Eyẹ rhi abọ eyẹ a gbe ikanya ni e zezeze. A zẹnọ ẹnwẹ ni eyẹ, eyẹ kwu itsẹ a na wẹ. A kha kwhu eyẹ ukhomhi, ukhomhi, eyẹ rhi egbe myie. ¹³A kha ka eyẹ, eyẹ rhi isomhelemhi sọ wẹ vhọ. A she rhi eyẹ mela ichikwa ali asha ni o gaa nwu ijomhi nẹẹ kwu¹⁴A khi rhẹmhi kẹkẹ ena ghyi vhẹ khi e kẹ kwu omama rhugwhu vhẹ, ama rhẹmhi rhi ọli sheshe vhẹ abhi imyi mhẹ ni e gwhẹ mhẹ. ¹⁵Vha kha rhẹ mhuẹ ewẹnagbọ agbẹlẹ egbhọ igbe asha igbe vhi elemhi Ikiristi, vhavha mhuẹ ita nebu. Rharhi ita vhẹ mhi ke kyia eyọ elemhi Ijesu Ikiristi te ikpa oni ingmemhi Ishinẹgba. ¹⁶Mhi lema vhẹ khi vha ke khọlia mhẹ.¹⁷Li o rhẹ mhẹ ghyie Itimoti ni ọ gwhẹ mhẹ ni ọ gwe kyili egbegbe omyi mhẹ vhi elemhi Ọnọmhuẹyẹ bhuli vhẹ. Ọ la yele vhẹ abhi mhi li la vhọ elemhi Ikiristi, abhi mhi le li wẹna wẹ ashakasha kwu ali elemhi ika kwu eyọ. ¹⁸Ebubu vhẹ e shee mhuẹ ofu, abhizẹzẹ khi imha gwe lẹẹ bhẹ.¹⁹Ama o kha ghọli Ishinẹgba, mhi lee kẹlẹ a bhẹ bhuli vhẹ le nena, nena. Oni ẹrhẹghẹ mhi ke rha yẹsẹ a khi ingmemhi apfuẹ ni eni ea chichiegbe ea ngme ena, ama mhi laa mẹ izemhi wẹ. ²⁰Rharhi ingmemhi eghyiele Ishinẹgba o vha kyili ingmemhi unu lọgwho o le kyia, ama izemhi. ²¹vhaa nono Khi mhi rhue utele mhọ obọ bhẹ bhuli vhẹ le laa khi mhi rhi ighọli ali ayẹmhẹ ọpfọmhẹ bhẹ?

Chapter 5

Ikhomhi 5 Ikọrhitasi ni ikyiatsolo ¹she suọ khi idetsia ikpotso ali emọse o la vhẹ iteteva, uvhali idetsia ni a vha mẹ vhi iteteva eni e vha myiesuọ gwhe. Oni idetsia lẹ khi ẹẹ khi emọse e nu igwhẹ ita wẹ a gbhẹ. ²Abhagwhoyọ, vha maa chichegbe! ochi ni vha kha rhọ la ọrhọ shi emeni vhaa khyiẹ. Ọni ọ gbe akanya onana vhaa nwemaa rhue ọli vhi iteteva vhẹ le³Ama imha la ayọ ghe mhẹ ghyiẹ, ama mhi nu vhẹ la elemhi ayẹmhẹ, mhi she kpọ lele sọ ọni ọgbọ unu ẹzọ, abhizẹzẹ khi mhi la ayọ ghe mhẹ ghyiẹ, ⁴Ẹrhẹghẹ ni vha rhọ legba kwu elemhi eva Ọnọmhuẹyẹ Ijesu, ayẹmhẹ mhẹ o nu vhẹ la ayọ ali izemhi Ọnọmhuẹyẹ Ijesu, mhi she kpọ le sọ ọni ọgbọ unu ẹzọ nee. ⁵Irhẹmhi khyiẹlẹ ona khi mhi rhọ ji ọli abọa ni okhyio khi ọ rhọ rhi ẹchọ ni ijegbe ọli, ayẹmhe ọli o kẹ pfue vhọ le ogbẹlẹ Ọnọmhueyẹ.⁶ Idọmhi ni vha dọmhi o vha ti. Vhaa li yẹsẹ khi ukwukwu uduekẹ li o rhi osọmhi a fuma? ⁷Vha shishi egbe vhẹ uduekẹ oni ojọ egbea, khi vha kẹ kyili ukphakpha onogbọ, ni a vha rhi ẹtsẹkẹ gboghyiẹ. Rharhi khi Ikiristi, ni ọ kyili ukphakpha idọsẹalẹ eyẹ, a she rhi ọli lasẹ obo ni eyẹ. ⁸Iyọ eyẹ ghọdọ shi oni uliemhi, a khi uduekẹ nẹlẹ li a rha khyiẹlẹ ọli, ni o kyili uduekẹ irhingme ọgbọ shi elemhi ali ọkhọlọ, Onochi, eyẹ rhi ukphakpha ni a vha rhi ẹtsẹkẹ gboghyiẹ khyiẹlẹ, oni uliemhi ni o kyili irhi udu aghyie ali ingmaghyie gbe.⁹Mhi kẹkẹ shi ebe ghyi vhẹ khi imhẹ vha nu eni ea gbe idetsia le kwugbe. ¹⁰a khi eni ea gbe idetsia ni e la elase uka, wẹ khi eni ẹtsẹkẹ ọgbọ ọa tuegbe, wẹ khi eni e rhi ighagha myiono iọgbọ ẹtsẹkẹ, wẹ khi eni ea lasẹ obo.¹¹Ama irhẹmhi kẹkẹ ghyi vhẹ khi imhẹ vha nu eni e lu egbe wẹ eni e myiesuọ ni e kyhie lia gbe idetsia, ali eni ẹtsẹkẹ ọgbọ ọa tuegbe, ali eni ea wola, ali edenyọ, ali eni e rhi ikpamhika myiono iọgbọ ẹtsẹkẹ. Shi emenale imhẹ vha nu wẹ le kwugbe pẹẹ, pẹẹ. ¹²Oni ogwho o de mhẹ khi mhi rhọ kee sọ eni e la elase unu ẹzọ? Ina khi eni e la elemhi uka vhaa sọ unu ẹzọ? ¹³Ama Ishinẹgba li ọa gwu eni e la elase ẹzọ. “Vha rhue ọgbọ ọyọyọ iteteva vhẹ le.”

Chapter 6

¹O kha de ọgwho ali ọgwho, rhẹmhi ọ mẹẹ rhi obọ gbe eni e myiesuọ a shi, ọ ke a je owa ẹzọ eni e vha myesuọ? ²Vha li yẹsẹ khi eni e myiesuọ li e laa gwu oni agbona ẹzọ? Vha kha ke laa gwu agbọ ẹzọ, vhavha dobẹ rhi egbe vhẹ a sheshe ni vha mẹ ingme? ³Vhavha li yẹsẹ khi eyẹ laa gwu ighyiukọ ẹzọ? Vha ke laa ngme umhasuegbe ni o la oni agbona?⁴Iyọ vha kha rhẹ mhọli ingme shi ekẹ ni egbe, see vha ke li tsua oni ingme a bhuli eni e vha ye uka? ⁵Rhẹmhi ngme ona khi o rhi omama nwu vhẹ. A vha gaa li mẹ ọtsẹgbhẹ iteteva vhẹ ni ọ li dobẹ rhi ọgbọ ali inyọgwho ọli a sheshe? ⁶A kha ke mẹ ingme iteteva eni e myiesuọ vha ke tsua egbe a je owa ẹzọ, bhuli ọsunuẹzọ ni ọ vha myiesuọ!⁷Emeni a rhọ kpọ mẹ umhasuegbe vhi iteteva eni e myiesuọ o she kpọ le pfi vhẹ gbe nee. Vha kha mẹ oni osue o vha somhi nẹẹ? A kha li ẹ le o vha somhi nẹẹ? vha wẹ le lama iluemhi? ⁸Ama vhẹvhẹ vha kpọ lue ni vha gwe li iọgbọ le, eni iọgbọ ena inyọgwho vhẹ ni ikpotso ali emọse li e kyia!⁹Vha li yẹsẹ khi ọni ọ vha gwabha gbe ọ vha lo owa eghyiele Ishinẹgba? Imhẹ vha lama shi olẹmhi. wẹ khi idetsia ikpotso ali emọse, wẹ khi ilasobo, wẹ khi ili odọsẹ, wẹ khi idetsia emọse ali emọse, ¹⁰Wẹ khi ighyiatọ, wẹ khi ẹtsẹkẹ ituegbe, wẹ khi idenyọ, wẹ khi irhi ikpamhika myie ọgbọ ẹtsẹkẹ rhue—rharhi khi a vha mẹ ọnyiẹwẹ nl ọ laa lo owa eghyie Ishinẹgba. ¹¹Iy ọ li ebubu vhẹ e kpọ li gwhe, ama vha she ke pfuasẹ nena. vha nu Ishinẹgba rhọ sheshe, vha she nu Ishinẹgba rhọ sheshe elemhi eva Ọnọmhuẹyẹ Ijesu Ikiristi ali Ayẹmhẹ Ishinẹgba eyẹ.¹²“Mhi dobẹ a khyiẹlẹ ẹtsẹkẹ kwu” ama a khi ẹtsẹkẹ kwu li e laa rhi elele na mhẹ, “Mhi dobẹ a khyiẹlẹ ẹtsẹkẹ kwu” ama e vha ke laa mhasẹ ke na mhẹ. ¹³”Elemhi li o mhọli emenale, emenale o vha mhọli elemhi, ”Ishinẹgba ọ gaa rhi wẹwẹ kwu dosẹ la lẹ, a vha ma ijegbe ni idetsia, ama Ishinẹgba li ọ mhọli ijegbe, ọni Ishinẹgba li ọ rhọ ni oni ijegbe a le.¹⁴Ishinẹgba ni ọ nwu Ijesu te egwhuli vule li ọ gwe laa rhi izemhi ọli nwu eyẹ vulẹ. ¹⁵Vha li yẹsẹ khi ijegbe vhẹ khi ijegbe Ijesu lọ? Irhẹmhi ke laa tsua ijegbe Ijesu laa toma ijegbe aghaba? A vhaa mẹ yọ gwhe!¹⁶Vha li yẹsẹ khi ọni ọ toma aghaba vhọ ijegbe ogwho li e ke kyia? Ibabo oo ngme, “Wẹwẹ ava e ke kyili ijegbe ogwho ¹⁷Ama ọni ọ toma Ọnọmhuẹyẹ vhọ ayẹmhẹ ogwho li e ke mhuẹ.¹⁸Vha na ni ighaba! “Ingmobe ni ọgbọ ọ li kwu elase ijegbe li oa la,” ama ingmobe ighaba irhẹmhi ọgbọ rhọ gbe gọ ni ijegbe ọli.¹⁹Vhavhaa li yẹsẹ khi ijegbe vhẹ khi apfẹ Ayẹmhẹ ni o Pfuasẹ, ni ọ nyele vhẹ vhi egbe, ni vha te obọ Ishinẹgba mhuẹ? Vhavha li yẹsẹ khi vhavha mhọli egbe vhẹ? ²⁰Rharhi khi a she dẹẹ vhẹ fali ọta. Iyọ vha rhi ijegbe vhẹ rhi ikiki ni Ishinẹgba.

Chapter 7

¹Nanaa obodẹ emeni vha kẹkẹ ghyi mhẹ: O ti khi imhẹli ọmọse ọ rhọ nwu ugwhẹ. ²Ama rharhi ọnwufẹẹ ighabha, ọmọse kwu ọ mhọli ugwhẹ ọli, abagwhoyọ, ọkpotso kwu ọ mhọli ugwhẹ ọli.³Ọni ọmọse ọ rhi ẹgbue ugwhẹ ọli ni ọkpotso kee ni ọkpotso, abagwhoyọ ọkpotso ọ rhi ẹgbue ugwhẹ ọli ni ọmọse a ni ọni ọmọse. ⁴Ọmọse ọ vha mhọli afu obodẹ ijegbe ọli, wẹ khi ọkpotso li ọ mhọli afu obodẹ ijegbe ọli, ọmọse li ọ mhọli ọkpotso, ọkpotso ọ mhọli ọmọse.⁵Imhẹ vha rhi ugwhẹ rhi ẹchọ ni egbe vhẹ, sẹkẹnẹ khi rhẹmhi vha mhuẹ alamanegbe ẹrhẹghẹ ni akẹ. Khi vha mhuẹ ẹrhẹghẹ pfi olema. Vha kha lee khyiẹlẹ pfuse, ayayayọ vha gwe a lona, khi okhyio ọ ke nwu vhẹ fẹẹ rharhi imha dobẹ rhi egbe a myie ni vha mhuẹ. ⁶Ama irhẹmhi ngme ena khasẹ vhẹ abhi ikhọkhọ a khi irhẹmhi rhọ shi ushi na vhẹ. ⁷Rhẹmhi a khẹ khi ọgbọ kwu ọ liabhi mhẹmhẹ. Ama ọgbọgbọ li ọ mhọli isomhopfa ọli vhi obọ Ishinẹgba. A khi Isomhopfa ọna lẹ khi uwi ọna.⁸Obodẹ eni a vha nwu ugwhẹ ali eni esọrhọ, oo gwhẹ mhẹ a rhẹ khi e liyọ nyele e vha ye ugwhẹ, abhi mhẹmhẹ. ⁹Ama o kha kyia khi e vha laa dobẹ rhi egbe myie, e wẹ ye ugwhẹ. E kha ye ugwhẹ li o somhi dala ọgwhẹmhẹ ugwhẹ ọa tosẹ wẹa.¹⁰Vhẹvhẹ ni vha ye ugwhẹ mhi shi oni ushi ona na vhẹ, a khi mhẹmhẹ mhi shi ọli, ama Ọnọmhuẹyẹ: “Imhẹli ọkpotso ọ chi ugwhẹ le.” ¹¹ama ọ kha sheda chi ugwhẹ le, ọ wẹẹ lee shitọ apfuẹ imhẹli ọ ye ugwhẹ ovhese, ọ vha ke a shitọ apfuẹ, ọ nu ọli rhọ sheshe. Abagwhoyọ, “Imhẹli ọmọse ọ kwhu ugwhẹ ọli.”¹²Ama vhẹvhẹ eni e kpọẹ mhi ẹẹ vhẹ---Uwi obọ mhẹ, a khi uwi Ọnọmhuẹyẹ---a kha mẹ ọmọse ni ọ myiesuọ ni ọ mhọli ọkpotso ni ọ vha myiesuọ, ọ kha lama khi lẹ vhaa chi oni ugwhẹ le imhẹli ọni ọmọse ọ kwhu ọ. ¹³O kha ke kyila khi ọkpotso li ọmọse ni ọ vha myiesuọ ọ mhọli, ọ lama khi ọ nu ọli a shitọ, imhẹli ọ vu oni ugwhẹ le. ¹⁴Rharhi khi ọkpotso ni ọ myiesuọ ọọ rhi ugwhẹ ọli ni ọmọse ni ọ vha myiesuọ a pfuasẹ, abagwhoyọ ọmọse ni ọ myiesuọ ọọ rhi ugwhẹ ọli ni ọmọse ni ọ vha myiesuọ a pfuasẹ. Ina khi iyọ lọ imyi vhẹ e vha kha pfuasẹ, ama ona o she rhẹ wẹ pfuasẹ.¹⁵Ama ọni ọ vha myiesuọ ni ọọ khi lẹ vha laa dobẹ shitọ, dobẹ ọli vu. Ushi irhomhi ni e sọ o vha nwu ọni ọmọse wẹ khi ọni ọkpotso. Rharhi ọpfomhẹ li Ishinẹgba ọ nyalu eyẹ a nyele. ¹⁶U mẹẹ yẹsẹ ghyiẹ ọkpotso, ni ghyiẹ li u laa tsumhi ugwhẹ ni ọmọse? Laa khi ghyiẹ ni ọmọse, u mẹẹ yẹsẹ ni ghyiẹ li u laa tsumhi ugwhẹ ẹ ni ọkpotso?¹⁷Vha lee dobẹ ọgbọgbọ nyele inyele ni Ishinẹgba o mhasẹ nali, abhi Ishinẹgba ọ li nyalu ọgbọgbọ. Ushi na mhi shi ni ika kwu khi ena. ¹⁸A mẹ ọni a kpọ fẹẹ neni ọ myiesuọ? imhẹli ọ yamhi o ni ofẹlia. A mẹ ọni a vha fẹẹ neni ọ myiesuọ? Imhẹli a chigbe fẹli ọ. ¹⁹Rharhi khi shi ofẹẹ ali umhafẹẹ a khi lẹ khi oni ingme. Oni ingme lẹ khi isuọ esọ ni Ishinẹgba.²⁰Abhi ọgbọgbọ ọ li neni Ishinẹgba ọ nyalu ọli, ọ kyhie liyọ. ²¹Ogwhumha lu mẹẹ kyila neni u myiesuọ? imhẹ rhue ọli kyili ingme, ama u kha mẹ abhi u lia mhọli igbadegbea liyọ. ²²Ama ogwhumha ọ kha myiesuọ igbadegbea li o ke kyila. Abagwhoyọ, ọni ọ rhẹ kpọ gbadegbea oghumha Ikiristi li ọ ke kyila ni ọ myiesuọ. ²³A she dẹẹ vhẹ fọta, rharhi iyọ imhẹ gwe kyili ogwhumha agbọ. ²⁴Inyọgwho mhẹ ni ikpotso ali emọse, abhi vha kpọ le li neni vha myiesuọ eyọ vha kyhie le liyọ.²⁵Nenaa, obodẹ eni e vha ye ugwhẹ nee, a khi Ọnọmhuẹyẹ li ọ rhi oni ushi ona na vhẹ. Ama abhi mhi khọkhọ khi ona, abhi ọgbọ ni a rhi egbe nya te ikpa ivhẹlemhi Ọnomhuẹyẹ. ²⁶Elemhiyọ, mhi khọkhọ khi rharhi ọnwunu agbọ ni a ke mẹ amo, o ti khi ọgbọ ọ liabhi ọ li.²⁷Ghyiẹ ali ọkpotso vha she mẹ rhomhi irhomhi ugwhẹ ni egbe? imhẹ chi egbe vhọ le. Irhẹmhi u mẹẹ shitọ u waa nwu ugwhẹ? imhẹ wẹ nwu ugwhẹ. ²⁸Ama u kha ye ugwhẹ u waa li ingmobe. Ọkpotso ni ọ vha ye ugwhẹ nee ọ ke yẹ ugwhẹ ọ vha li ingmobe. Ama khi eni e ye ugwhẹ e maa mẹ ikphakhamhẹ egbe, li o rhẹ mhẹ a nono khi mhi pfa vhẹ vhọ le.²⁹Ama emena mhi ngme vhọ khi ona, inyọgwho mhẹ ni ikpotso ali emọse: Ẹrhẹghẹ o vha gwe la. Te inena vu ọni ọ mhọli ọkpotso ọ rhue egbe ọli abhi ọni ọ vha mhọli ọkpotso. ³⁰Eni ea vyiẹ e rhue egbe wẹ abhizẹzẹ khi wẹwẹ e vha vyiẹ, eni ea ghẹlẹ e liabhizẹzẹ khi wẹwẹ e vha ghẹlẹ, eni ea dẹẹ ẹtsẹkẹ abhizẹzẹ khi a khi wẹwẹ li e mhuẹ eni ẹtsẹkẹ. ³¹Vhẹvhẹ ni vha pfi ẹgbue shi ẹtsẹkẹ oni agbona imhẹ vha khẹ ọli ma aye, rharhi khi oni inyele oni agbona o dọsẹ la lẹẹ.³²Irhẹmhi nono khi vha chi ọkpokpomhẹ le. Ọni ọ vha ye ugwhẹ ẹtsẹkẹ Ọnomhuẹyẹ e maa nwu ọli egbe, khi lẹ kẹ rhi egbe nwu ọli. ³³Ama khi ọmọse ni ọ mhọli ọkpotso, ẹtsẹkẹ agbọ e maa nwu ọli egbe, abhi ọ li rhi egbe aa nwu ugwhẹ ọli li ọa sa. ³⁴Udu ọli o vha la ikpogwho. Ọkpotso ali ọmọmoshi ni e vha nwu ugwhẹ e maa mẹ obọ ingmemhi Ọnọmhuẹyẹ, abhi e li rhi egbe wẹ ali Ayẹmhẹ wẹ shi ikpọda ni Ọnomhuẹyẹ lia dua. Ama ọkpotso ni ọ ye ugwhẹ ẹtsẹkẹ agbọ li ọa sa, abhi ọọ li rhi egbe nwu ugwhẹ ọli.³⁵Irhẹmhi ngme ena khi o kẹ kpaghyiẹ vhẹ, khi mhi ke rhi agbọ nwu vhẹ unu. Abhi o kha li mhi li ngme ọli eyọ, khi vha kẹ mhọli ọnwegbe rhọ khali Ọnọmhuẹyẹ khi a ke mẹ emeni e myie vhẹ alo.³⁶A kha mẹ ọmọse ni ọ mẹ khi lia gwabha rhi ekpẹ rha khali ọni ọmọshi ni ọ zẹ shi ekẹ rharhi khi o maa nwu ọli gbe, o kha ghọli ọli ọ mhọli ọ, o vha kyili ingmobe. ³⁷Ama o kha kyia khi ọ she mhasẹ khi lẹ vha mhọli ọkpotso, ọ kha sheda dobẹ laa rhọ nwu egbe, ọ gwabha kyia ni ọ vha mhọli ọli ³⁸Ama ọni ọ mhọli ọmọmoshi ni ọ zẹ shi ekẹ ọ gwẹ kyia, ama ọni ọ ke ẹẹ khi lẹ vha mhuẹ li o somhi nẹẹ.³⁹Ọkpotso ọ kha sheda ye ugwhẹ irhẹmhi ọ nyele a ni ọ ni ọmọse ọyọ apfishi ẹlẹ egwhuli ọ. Ama ugwhẹ ọli ọ kha gwhua ọ ke dobẹ a ye ugwhẹ ni o ghọli ọ, ama o kyili elemhi imyiesuọ. ⁴⁰Ama abhi mhi sọ shiọ lẹ khi ọ vha gwe ye ugwhẹ li egbe kha rhọ nwu ọli nẹẹ. Mhẹmhẹ na mhi lina sali mhi mhọli ayẹmhẹ Ishinẹgba.

Chapter 8

¹Nena, obodẹ elamhi ni a rhọ lasẹ obo ni ikwhumhi: Eyẹ yẹsẹ khi, ''Eyẹ kwu eyẹ mhọli iyẹsẹ.'' Iyẹsẹ rhẹmhi ọa pfi ichichegbe, ama ighọli rhẹmhi ọa pfi izemhi. ²Ọgbọ khẹ khi lẹ maa yẹsẹ, ọgbọ ọyọyọ ọ vha khyie yẹsẹ emeni ọ kha yẹsẹ. ³Ama ọni ọ mhọli ighọli Ishinẹgba, li Ishinẹgba ọa yẹsẹ.⁴Iyọ, obodẹ ile emenale ni a rhọ lasẹ obo: Eyẹ yẹsẹ khi “Ikwhumhi apfuẹ li o kyia oni agbona. “khi Ishinẹgba ọgwho li a le mẹ.” ⁵Rharhi khi agbọ e mhuẹ Ishinẹgba nebu shi ekẹ ali eda, abhi e le li mhọli Ishinẹgba ekeke nebu eyọ. ⁶“Ama eyẹ ena Ishinẹgba ọgwho li eyẹ mhuẹ ni ọ kyili ọni Ita, obọ ọli li a te ma ẹtsẹkẹ kwu, lọ gwe zẹ ni eyẹ rhọ nyele, Ọnọmhuẹyẹ ọgwho li a mẹ ni ọ kyili Ijesu Ikiristi, ni a te ikpa ọli ma ẹtsẹkẹ kwu, ni ọ zẹ ni eyẹ rhọ nyele.”⁷Ama a khi ọgbọ kwu li ọ yẹsẹ ona. Rharhi, ikwhumhi li ebubu iọgbọ e kpọ ẹẹ ga, e le eni emenale ena abhi ẹtsẹkẹ ni a rhọ lasẹ obo. O rhi udu wẹ nwu ijomhi rharhi khi oo pfi ọlọsẹmhẹ.⁸Ama a khi emenale li o chi eyẹ a mama Ishinẹgba. Eyẹ kha le o vha pfuẹchiẹa, wẹ khi rhẹmhi o rhi eyẹ ti shi vhọ. ⁹Ama rhi ẹgbhẹ kyia khi igbadegbea ni vha mhuẹ o ke rhẹ vhẹ khyiẹlẹ emeni ee pfi eni o lọsẹ gbe. ¹⁰Rharhi ọgbọ ni udu o vha nwu a mhuẹ na shi ẹtsẹkẹ enana, ọ mẹẹ bhale a vhẹ ẹ khi u la owa ikwhumhi a le emenale ni a rhọ lasẹ obo ni ikhumhi, o vha mẹẹ laa rhi udu nali khi ọ rhọ li le elamhi ni a rhọ lasẹ obo?.¹¹Asha ni u ke yẹsẹ emeni ikwhumhi o kyia, u waa li ọni inyọgwho ẹ ni ọkpotso ọa liyọ ni ọmọse ni udu ọli o vha womhẹ nee ni Ijesu ọ gwhua na opfua yọọ. ¹²Abhi o li kyili ingmobe ni inyọgwho ẹ ni ikpotso ali ọni emọse ni udu wẹ e vha womhẹ nee eyọ, Ikiristi li u li pfidọ na eyọ. ¹³Elemhiyọ, emenale o kha laa pfi inyọgwho mhẹ gbe, Onochi imha gwe wẹ a le eni emenale pẹẹ, khi mhii ke pfi inyọgwho mhẹ gbe.

Chapter 9

¹Imha mẹẹ kyili ọni ọ gbhagbha? Imha mẹẹ kyili aghyiusomhi? Imha mẹẹ li rhi ẹloe mẹẹ mẹ Ijesu Ọnọmhuẹyẹ nee? A khi ikpa vhẹ mhi te gbe akanya a ni Ọnọmhuẹyẹ? ²Imha rhẹ kyili agyhiusomhi ni iọgbọ evhese, mhi kyhie kyila na vhẹ. Rharhi ikpa vhẹ mhi te rhi aghyiusomhi mẹ a khasẹ.³Ona mhi rhọ gwu ẹzọ a kpẹ egbe mhẹ khasẹ eni ea bino mhẹ. ⁴Eyẹ vha mẹẹ dobẹ a le a da emeni e ghọli eyẹ? ⁵Eyẹ vha mẹẹ dobẹ lia rhuẹ igwhẹ eyẹ ni ikpotso ni e myiesuọ mhọ obọ, abhi ighyiusomhi ali inyọgwho eyẹ ni e myiesuọ ni e kpọẹ ea li, ọnabhi inyọgwho Ọnọmhuẹyẹ ali Ikẹfasi? ⁶Laa khi eyẹ ali Ibanabasi lọgwho eyẹ a gbe oni akanya?⁷A mẹ mẹẹ achioja ni ọ te egbe ọli dẹẹ itsua lali okwhẹ gwhe? Ọgwho ọ mẹẹ gwa ishemhi gwhe ni ọ vha te vhọ a le ikpamhi erhẹ ni ọ gwa shi vhọ? Laa ọgwho ọ rhi ẹloe a kwhu ena ni ọ vhaa da aminye ni a te wẹ egbe a mise? ⁸Afu mhẹ mhi rhọ nu vhẹ a ngme ena? Ushi o vha mẹẹ li ngme yọọ?⁹Rharhi o la akẹkẹshekẹ vhi ushi Imozisi khi, ”Imhẹ nwu uli zu akachi unu ni ọa lumhi ido.” Rhẹmhi vhẹ khi akachi li Ishinẹgba ọ ngme? ¹⁰A khi eyẹ li ọ rhọ nu ngme? Rharhi eyẹ la te kẹkẹ ọli, rharhi ọgwekẹ iregbenya li ọ rha gwa ekẹ. Ọlumhido ọ rhi irhegbenya a lumhi khi a laa zẹ na lẹ. ¹¹Eyẹ kha kọ ẹtsẹkẹ ayẹmhẹ shi vhẹ agbọ, onobe li o ke kyila khi eyẹ rhọ khyiẹsẹ ẹtsẹkẹ ni a mẹ ẹloe vhi obọ vhẹ?¹²Agbọ evhese e khaa khyiẹsẹ enana vhi obọ vhẹ, eyẹ vha kyili emeni e khaa khyiẹsẹ da wẹ? Ama a khi irhẹmhi eyẹ rhi itsua khọsẹ vhẹ. Onochi irhẹmhi eyẹ rhi egbe myie ingme kwu khi eyẹ kee kyili ọzuodẹ shi ingmemhi Ikiristi. ¹³Laa khi vhaa li yẹsẹ ọni ọ la apfẹ Ishinẹgba a gbe akanya khi apfẹ Ishinẹgba li ọ laa le? ¹⁴Iyọ li Ọnomhuẹyẹ ọ li ngme khi ọni ọa ngme ingmemhi Ishinẹgba ingmemhi Ishinẹgba li ọ te a le.¹⁵Ama imha khẹ ena a ma aye abhi emeni e gọ lu mhẹ. Wẹ khi rhẹmhi kẹkẹ oni ebe ona ghyi vhẹ khi vha kẹ khyiẹlẹ ẹtsẹkẹ na mhẹ. Mhi kha gwhua li o somhi mhẹ dala ni ọgbọ ọ vha dobẹ mhẹ rhi ona gha. ¹⁶Rharhi mhi kha rhẹ lia ngme ingmemhi Ishinẹgba, imha mhọli emena mhi chichiegbe a shi, rharhi mhi nwemaa ngme ọ. Imha ngme oni ingmemhi Ishinẹgba epfua khi uwẹ mhẹ.¹⁷Rharhi mhi kha rhi udu mhẹ kwu gbe oni akanya ona, mhi laa mhọli elele. Imha ke rhi udu mhẹ kwu gbe ọli, mhi kyhie le mhuẹ akanya ni a rhọ shi mhẹ vhi obọ. ¹⁸Mhi ke gyhi elele na mhi ke mhuẹ vhọ? mhi dobẹ a gbe oni akanya apfuẹ imha myie ẹtsẹkẹ shi oni ingmemhi Ishinẹgba.¹⁹Imha mhọli emena mhi li ọgbọkhọgbọ, ama mhi ke bhale a mela ọgamhẹa ni ọgbọ kwu, khi mhi kẹ gwe nwuno evhẹse maa. ²⁰Mhi kha mẹ Ijusi mhi ke liabhi Ijusi khi mhi kẹ nwuno eni Ijusi. mhi kha mẹ eni e rha khali ushi mhi ke liabhi ọni ọ rha khali ushi khi mhi kẹ nwuno eni e rha khali ushi. Rhẹmhia khyiẹlẹ ena abhizẹzẹ khi mhẹmhẹ obọ mhẹ khi imha rha khali ushi.²¹A kha mẹ eni e vha rha khali ushi, mhi ke liabhi ọni ọ vha rha khali ushi, a khi rhẹmhi o kyia khi imha rha khali ushi Ishinẹgba mhẹmhẹ obọ mhẹ, ama mhi rha khali ushi Ikiristi. Khi mhi kẹ nwuno eni e vha rha khali ushi. ²²Mhi kha mẹ eni o lọsẹ, mhi ke mela wẹa khi mhi khẹ nwuno wẹ. Mhi she kyili ẹtsẹkẹ kwu ni agbọ kwu khi mhi kẹ te odẹ kwu tsumhi ebubu. ²³Rharhi oni ingmemhi Ishinẹgba lẹ mhi te ga khyiẹli ena kwu, khi mhi kẹ mhọli ivọsẹna.²⁴Vha li yẹsẹ khi a kha gaa na unamhi ama ukwhumhọgwho li a rhi isomhopfa a naa? rharhi iyọ, vha nyakwa khi vha kẹ dobẹ myie oni isomhopfa. ²⁵Ọni ọa na irhẹmhi ọ kwegbea ọ gwhọghọ egbe ọli abọ ọa wẹna owẹna. Isomhopfa ni ea li opfua li e khyiẹlẹ enana a shi ena, ama eyẹ na isomhopfa ni e vha li opfua li eyẹ na shi ena. ²⁶Elemhiyọ imha na umumhi umumumẹ wẹ khi irhẹmhia na kwhu akpekpe. ²⁷Lẹ mhi rhọ gwhọghọ egbe mẹ abọ nwu egbe mhẹ mela ogwhumhaa, khi mhi ke ngme oni ingmemhi khasẹ iọgbọ evhese, mhẹmhẹ obọ mhẹ a ke ẹẹ khi egbe e vha gba na mẹ.

Chapter 10

¹Mhia nono khi vha yẹsẹ inyọgwho mẹ, ni ikpotso ali emọse, khi ita eyẹ e rhọ te atutu ali okwu dọsẹ a lẹ. ²Wẹwẹ kwu li e mhọli ibatizimhi vhi elemhi atutu ali okwu ẹrhẹghẹ Imozisi, ³Wẹwẹ kwu ee le eminale ayẹmhẹ. ⁴Wẹwẹ kwu ee da a mẹ ayẹmhẹ. E te irhui ogwho ni o rhẹ khẹ wẹ da amẹ, oni irhui khi Ikiristi.⁵Ama egbe e vha nwu Ishinẹgba rhọ khali ebubu wẹ, ilimhi wẹ e pfi khakha elemhi apata. ⁶Ena kwu rhẹmhi a rhẹ wẹ rhi irhọkhasẹ khasẹ eyẹ, khi eyẹ ke li ingmobe abhi eni e kpọẹ e li li ingmobe.⁷Iyọọ imhẹ vha kyili eni ea ga ikwhumhi, abhi egwho e li. o laa akẹkẹshekẹ, “Eni iọgbọ e denashitọ ee le ee da, e vule ee gbe ishimhi idetsia.” ⁸Iyọọ, imhẹli eyẹ gbe idetsia, abhi ebubu egwho vhi elemhi wẹ e li. Agbẹlẹ igbhọ igbe asha uye ali esẹ e gwhuloa ogbẹlẹ ogwho rharhi ona.⁹Wẹ khi rhẹmhi eyẹ a nwu Ikiristi imhasẹ, abhi ebubu e li ni enyẹ rhọ gboloa wẹa. ¹⁰Wẹ khi rhẹmhi vha ke ekwumhẹ, rharhi khi eni e liyọ ke ekwumhẹ aghyiukọ egwhuli li ọ gbolo wẹa.¹¹Enana kwu irhọkhasẹ li e kyia ni eyẹ. Rhẹmhi a kẹkẹ wẹ shi ekẹ rhọ vhi eyẹ ude--- ni eyẹ ni eyẹ nyele ẹrhẹghẹ ni agbọ o rhọ laa pfo ena. ¹²Iyọ ọni ọ khọkhọ khi lẹ gbesọ ọ rhi ẹgbhẹ kyia khi ọọ ke de. ¹³A vha mẹ ọnwufẹẹ ni u mẹ egbe ni a vha kpọ mẹ agbọ gwhe. Ama Ishinẹgba ọ tẹ na rhi egbe a da. Ọ vha laa dobẹ ọnwufẹẹ nofu dala vhẹ rhamhi vhẹ vhi egbe. Elemhi oni ọnwufẹẹ ọ laa rhi odẹ na vhẹ na pfue, khi vha kẹ dobẹ rhi egbe myie.¹⁴Iyọ, eni e ghọli mhẹ, vha na ni ilasobo. ¹⁵Rhẹmhi nu vhẹ ngme abhi iọgbọ ni e lia sa, vha dobẹ li te egbe vhẹ sọ a shi vhọ. ¹⁶Akpa ivọsẹna ni eyẹ zẹ ọte na, o vha kyili ọlia Ikiristi li o kyia ni eyẹ a kemhi? Oni ukphapha ni ẹyẹ gbe khyi o vha kyili ijegbe Ikiristi ni eyẹ a kemhi? ¹⁷Rharhi khi urhui ukphakpha ogwho li a mẹ, eyẹ ni eyẹ bububu ijegbe ogwho li eyẹ kyia. Urhui ukphakpha ogwho li eyẹ gbaa kemhi.¹⁸Vha bino iọgbọ Izulẹ gwhe: a khi eni e la ukhomhi ọta gbe ikanya wẹwẹ li e le emeni a rhọ lasẹ obo? ¹⁹See mhi ke a ngme nena? Khi ikwumhi o mhọli emeni o kyila khi oyọ? Ọa liyọ khi emenale ni a rhọ lasẹ obo ni ikwhumhi khi o kyili ẹtsẹkẹ?²⁰Ama obodẹ ilasobo ni Ijẹtasi ea lasẹ, iyẹmhẹ ebe li e lasẹ wẹ a ghyi a khi Ishinẹgba. Imha nono khi vha mhọli obọ shi iyẹmhẹ ebe vhọ! ²¹Vha dobẹ laa la akpa Ọnọmhọli da vha ke gwe la akpa okyhio a da. rharhi khi vhavha laa dobẹ la itebu Ọnọmhọli le emenale vha ke gwe la itebu iyẹmhẹ ebe a le emenale. ²²Laa khi rhẹmhi eyẹ ke rhi ofu ikhofuma a fu Ishinẹgba ena? Eyẹ mẹẹ ze dala li?²³“Etsẹkẹ kwu e ti” ama a khi ẹtsẹkẹ kwu li elele e la. “Ẹtsẹkẹ kwu e ti” ama a khi ẹtsẹkẹ kwu li e kpholo ọgbọ a shele. ²⁴Imhẹli a mẹ ọni ọa nono onaghyie ilọgwho. ama ọgbọgbọ ọ ke nono onaghyie ọgbọ nabhi lẹ.²⁵Vha dobẹ a dẹẹ ememeni a rhọ gbhẹ vhi okyi, vhavha mhila ogbọ rharhi udu vhẹ. ²⁶Rharhi khi “Ishinẹgba li ọ ma ukhomhi ekẹ kwu, ali emeni e la vhọ kwu.” ²⁷A kha mẹ khi ọni ọ vha myiesuọ ọ nyalu vhẹ khi vha kaa le emenale, khi o ghọli vhẹ khi vhaa yee, le ememeni ọ rhọ shi ekẹ na vhẹ vhavha mhila ogbọ rharhi udu vhẹ.²⁸Ama, ọgbọ ọ kha ke ngme khasẹ vhẹ,ọọ vhẹ, “Ọni ẹlamhi ona rhẹmhi a rhọ lasẹ obo,” imhẹ le ọli. rharhi ọni ọ gwu khasẹ vhẹ, ali udu vhẹ. ²⁹A khi rharhi udu vhẹ lọgwho, ama idu iọgbọ evhese. See udu ọgbọ ọvhese o ke lia gwu mhẹ ẹzọ shi igbadegbea mhẹmhẹ ọgwho? ³⁰Mhi kha rhi ikphẹmhi le emẹnale, elọ a ke a mẹ emena mhi she kphẹmhi shi?³¹Vha le vha da, ememeni vha khyiẹlẹ kwu vha khyiẹlẹ ọli rhọ rhi ikiki ni Ishinẹgba. ³²Imhẹ vha nwuno ingme ni Ijusi wẹ khi Igiriki wẹ khi ika Ishinẹgba. ³³Vha nyakwha rhi egbe nwu agbọ kwu abhi mhi li rhi egbe a nwu agbọ kwu odẹ khi odẹ kwu eyọ. Imha vha nono onaghyie vhẹvhẹ ọgwho, ama uwi agbọ ebubu. Rhẹmhia liyọ khi e kẹ mhọli imyiepfuese.

Chapter 11

¹Vha kee khọlia mhẹ; abhi mhi lia khọlia Ikiristi. ²Nenaa mhi chichi vhẹ rharhi khi vhaa sato mhẹ vhi egbe odẹ khi odẹ kwu. Mhi chichi vhẹ rharhi khi emena mhi wẹna vhẹ vha lee liyọ nwu wẹ ze abhi mhi lee li wẹna vhẹ wẹwẹ. ³Mhia nono khi vha yẹsẹ khi Ikiristi lẹ khi ukhomhi ọmọse, ọmọse ọ kyili ukhomhi ọkpotso, Ishinẹgba ọ kyili ukhomhi Ikiristi. ⁴Ọmọse ni ọa pfi olema ọa liyọ ọa ngme ingmemhi ogbhagbha ni ọ gwese ukhomhi, ukhomhi ọli li ọ rhi ẹloe gbe.⁵Ọkpotso ọ khaa pfi olema ọa liyọ ọa ngme ingmemhi ogbhagbha Ishinẹgba lasele khi ọ vha gwese ukhomhi, ukhomhi ọli li ọ rhi ẹloe gbe. Rhẹmhi ọ liabhi ọni ọ ta itsua. ⁶Ochi ni ọkpotso ọ vha rhọ gwese ukhomhi ọ wẹẹ ta itsua. Ishọyọ o kha ke kyili omama nali khi ọ rhọ ta itsua, ọ wẹẹ gwese ukhomhi shiọ.⁷Imhẹli ọmọse ọ gwese ukhomhi, abhi o ke rhọ kyia khi lẹ khi arhọkhọkhọ Ishinẹgba. Ama ọni ọkpotso khi ikiki ọni ọmọse. ⁸Rharhi khi a khi ijegbe ọkpotso li a te ma ọmọse. ama ijegbe ọmọse li a te ma ọkpotso.⁹Rharhi khi a khi ijegbe ọkposto li a te ma ọmọse, ama, ijegbe ọmọse li a te ma ọkposo. ¹⁰Ona li o zẹ khi ọkposto ọọ kha rhi ẹtsẹkẹ a kwu ukhomhi ni o rhọ khasẹ khi ọgbọ kpeda nali, rharhi eni ighyiukọ Ishinẹgba.¹¹Ama, elemhi Ọnọmhọli, ọkpotso ọ vha mhọli izemhi obọ ọli ina khi ọmọse, wẹ khi ọmọse li ọ mhọli izemhi obọ ọli ina khi ọkpotso. ¹²Rharhi khi abhi ọni ọkpotso ọ li te ikpa ọmọse lasele, iyọ li ọni ọmọse ọ li te ikpa ọkpotso lasele. abagwhoyọ ẹtsẹkẹ kwu obọ Ishinẹgba li e te bhẹ.¹³Vha te egbe vhẹ sọ vhọ gwhe: Oo mẹ gbe akanya khi ọkposo ọ kee pfi olema bhuli Ishinẹgba ọ vha gwese ukhomhi? ¹⁴Laa khi a khẹ li uwi otsonagbọ vha li yẹsẹ khi itsu ọmọse e kha vu gbishi, khi omama li o kyia nali? ¹⁵Abhi Ishinẹgba ọ li ma agbọ o vha li wẹna vhẹ khi ọkpotso ọ kha zẹ itsu ni e de, khi ikiki li o kyia nali? Rharhi khi rhẹmhi a rhi eni itsu nali gwese ukhomhi. ¹⁶Ama, a kha ke mẹ ọni ọ la le ona vhi epfuasẹ, Shi eyẹ ali ika Ishinẹgba eyẹ vha khyiẹlẹ emeni e degbea shi ona.¹⁷Ona mhi ke gwe la khọli khasẹ vhẹ ena, Imha chichi vhẹ. rharhi khi ulegba vhẹ, o vha rhi onaghyie bhẹ rhẹmhi o khọlọ shi vhọ. ¹⁸Rharhi oni ikyiatsolo, mhi suọ khi vha legba vhi elemhi uka, vhaa zọlọ egbe, mhii lama shi vhọ swi. ¹⁹Rharhi khi ovala o nwemaa la vhẹ iteteva, khi a kẹ ke rhi ekpẹ ni eni a zẹ shi ikpa,²⁰Rharhi khi vha kha legba, a khi emenale Ọnọmhọli vha le eyọ. ²¹Vha khaa lee, egwho e kpọ le iyẹ wẹ pfuse nee, neni eni e kpọẹ e chigbe le. Oyọ khi egwho e kha ke da, okyiamhi o ke a gbe eni e kpọẹ. ²²Vhavha gwe mhọli apfẹ vhẹ ni vha la le ni vha la da? Laa rhẹmhi vha ke rhi ẹloe a gbe uka Ishinẹgba vha nwu eni e vha mhuẹ ẹtsẹkẹ mela apfuẹa? See mhi kha ke ngme vhẹ shiọ? Rhẹmhi kha kee a chichi vhẹ? Imha laa chichi vhẹ shi ona!²³Obọ Ishinẹgba mhi te myie emena mhi gwu a khasẹ vhẹ ena Ọnọmhọli ni Ijesu, ẹliyọsẹ ni a rhi ọli dẹẹ, ọọ rhue urhui ukphakpha. ²⁴Ọ kphẹmhi shi ọ pfuse, ọ gbe ọ khyi ọọ li, “Ijegbe mhẹ khi ona, ni o kyili uwẹ vhẹ. Vha kee lina ẹẹ khyiẹlẹ ọ vha rhọ kee sato mhẹ egbe.”²⁵Iyọ ọ gwe li rhue akpa, abhi e rhọ le oni emenale pfuse, ọọ li, “Oni akpa ogbọ ona lẹ khi alamanegbe ọlia mhẹ. Vha kee liyọ ẹẹ khyiẹlẹ ọli utotona, vha rhọ kee sato mhẹ egbe.” ²⁶Rharhi khi ẹrhẹghẹ ni vha rha le oni emenale ona ni vha rhọ te oni akpa ona a da, egwuli Ọnọmhọli vha rha tsabọ apfishi ni ọ rhọ laa bhẹ.²⁷Ọnọni ọ laa le oni ukphakpa ona ni ọ laa te oni akpa Ọnọmhọli ona da ni ọ vha tẹẹ, ọọ laa lue rhọ khali oni ijegbe ali ọlia Ọnọmhọli. ²⁸Ọni ọgbọ ọ kpọ bino egbe ọli fẹẹ nee, neni ọ le oni ukphakpa ni ọ te oni akpa da. ²⁹Rharhi khi ọni ọ le ni ọ da ni ọ vha nwu egbe ọli etse, igwuẹzọ li ọ le ni ọ da shi egbe vhi egbe. ³⁰Ona li o rhi ebubu vhẹ a gwhua utotona, li o gwe a gbolo ebubu vhẹ.³¹Ama ẹyẹ kha gwanọ egbe eyẹ, a vha ke gwe laa gwu eyẹ ẹzọ. ³²Ama Ọnọmhọli ọ kha te egbe ọli gwu eyẹ ẹzọ, rhẹmhi ọ rhọ chi eyẹ esọ, khi eyẹ ke nu agbọ li opfua. Ama ẹyẹ kha gwanọ egbe eyẹ, a vha ke gwe laa gwu eyẹ ẹzọ.³³Elemhiyọ, inyọgwho mẹ ni ikpotso ali emọse, vha kha legba khi vha laa le emenale, vha kee mugha khẹ egbe. ³⁴Ọni okyiamhi ọa gbe, ọ la apfẹ le emenale, ishọyọ vha kha legba o ke pfi ẹzọ. Ali ingme evhese ni vha kẹkẹ, mhi laa khọli khasẹ vhẹ na mhi ke bhẹ.

Chapter 12

¹Obodẹ isomopfa ayẹmhẹ, lnyọgwho mhẹ ni ikpotso ali eni e emọse, imha nono khi vha kyili igbhodula. ²Vha yẹsẹ ẹrhẹghẹ ni vhavha rhọ yẹsẹ Ishinẹgba nee, aa lieliẹ vhẹ alo bhuli ilitsa idungme, odẹ khi odẹ kwu li e te chi vhẹẹ mama egbe. ³Iyọ mhia nono khi vha yẹsẹ khi aa mẹ ọni Ayẹmhẹ Ishinẹgba ọ rhaa ngme, ni ọa li ẹẹ li, “Epfua khi uwi Ijesu” A vha mẹ ọni ọa li khi, “Ijesu khi Ọnọmhọli”, sẹkẹnẹ khi Ayẹmhẹ ni o Pfuasẹ li o nu ọli la.⁴lsompfa ọdọdọda li e la vhọ, ama ayẹmhẹ ogwho li e gaa kyia. ⁵Iyọ la gwe li mẹ ikanya ọdọdọda, ama Ọnọmhọli ọgwho lọ. ⁶Odẹ ọdọdọda li a te a gbe oni ukanya, ama ọni Ishinẹgba li ọ rhẹ wẹ zẹ ukhomhi a ni ọgbọgbọ.⁷Nenaa a she rhi isomhopfa irhi Ayẹmhẹ khasẹ ni ọgbọgbọ khi ọ rhọ kpaghyiẹ ọgbọ kwu obọ. ⁸Rharhi egwho a she rhi isimhopfa ẹgbhẹ na wẹ, egwho a rhi uwi iyẹsẹ na wẹ; Te ikpa Ayemhẹ ogwho.⁹Evhese ọ te ikpa oni Ayẹmhẹ rhi uwi irhoshiọ na wẹ, evhese ọ te ikpa oni Ayẹmhẹ rhi uwi irhọze na wẹ. ¹⁰Evhese ọ rhi uwi izemhi na wẹ, evhese uwi ingme ingme ogbhagbha lasele. Evhese ọ rhi izemhi ni a rha yẹsẹ odegbea ni o la iyẹmhẹ ọdọdọda na wẹ, evhese izẹ ẹvholi ọdọdọda, evhese ọ rhi uwi ngme emeni eni ẹvholi ọda e ngme. ¹¹Ama oni Ayẹmhẹ ogwho li o gaa rhi ena kwu a gbe ikanya, rhẹmhi ọ rhi eni isomopfa ni ọgbọgbọ, abhi o ghọli ọli.¹²Ijegbe ogwho li o kyia, ni o rhẹrhẹ zẹ igwabọ nebu ogwho li o kyhie kyia, iyọ li ijegbe Ikiristi ọ li li. ¹³Rharhi khi Ayẹmhẹ ogwho li eyẹ te batazi vhi ijegbe ogwho, e kyili Ijusi e kyili Igiriki, e kyili igwhumha, e kyili epfuẹgbe, Ayẹmhẹ ogwho li e te da.¹⁴Rharhi khi oni ijegbe o vha kyili ugwhobọ ogwho, ama eni ikpa, ikpa ijegbe e bu. ¹⁵Ẹkowẹ ọ khi ẹẹ li, “Abhi imha ke rhọ kyili obọ, Imha la oni ijegbe,” o vha gwe mhọli obọ shi oni ijegbe? ¹⁶Esọ ọọ li, “Rharhi khi imha kyili ẹloe, Imha la oni ijegbe, o vha gwe mhọli obọ shi oni ijegbe khi oyọ? ¹⁷Oni ijegbe kwu o kha ke mẹẹ kyili ukpẹloe, a shio a ke rha suọ esọ? Oni ijegbe kwu o kha ke kyili esọ, a shio a ke rha suọ isue?¹⁸Ishinẹgba rhẹmhi ọ ma ikpẹghẹ, ikphẹghẹ shi ijegbe abhi o li ti ọli vhi ẹloe. ¹⁹Eni ikpa, ikpa ni e la ijegbe e kha li abagwho lọ, see oni ijegbe o kha ke li nenaa? ²⁰Iyọ nenaa eni ikpa ni e la ijegbe e bu, ama ijiegbe ogwho li ọ gaa kyia.²¹Ukpẹloe o vha dobẹ a li ẹẹ li obọ, “Imha mhọli emena mhi rhẹ a li,” O ke mẹẹ kyia khi ukhomhi li o ke ẹẹ li ẹkowẹ, “Imha mhọli emena mhi rhẹ a li.” ²²A kha ngme ọli te odẹ ovhese, eyẹ vha mhọli emeni eyẹ laa dobẹ khyiẹlẹ ni a rhi obọ gbe ikpa ni e la ijegbe ni o lọsẹ shi. ²³Abagwhoyọ eni ikpa ni e la ijegbe ni eyẹ khọkhọ khi e maa nwu ẹloe, wẹwẹ li eyẹ rhi ekpẹ na nẹẹ, ikpa elemhi ijegbe eyẹ ni a khẹrhẹkhẹrhẹ wẹwẹ li e vọ ẹloe nẹẹ. ²⁴Iyọ ikpa ijegbe eyẹ ni e nwu ẹloe a vha rhẹ gwe rhi eghọghọ na wẹ, rharhi khi e she kpọ le mhọli eghọghọ nee. ama lshinẹgba ọ she toni oni ijegbe manọ ogwho, ọ rhi eghọghọ ni eni eghọghọ o to.²⁵Rhẹmhi ọ liyọ khyiẹlẹ ọ khi aa ke mẹ ovhala vhi oni ijegbe, ama ikpa ni e la oni ijegbe e rhi oni isomhelemhi pfi ẹgboe shi egbe wẹ vhi egbe. ²⁶Ikpa ona o khaa mẹ ẹchọ, ikpa ni e kpọẹ e degboghyiẹ ọli a mẹ oni ẹchọ. ọa liyọ o kha kyia khi rhẹmhi a mẹ ikpa ni a rhi eghọghọ na, eni ikpa ni e kpọẹ vhi oni ijegbe e nu ọli ghẹlẹ. ²⁷Nenaa ijegbe Ikiristi lẹ vha kyia ọgbọgbọ ọ kyili ikpa ni e la vhi egbe.²⁸Ishinẹgba ọ she kyiatsolo zẹ shi oni uka, ighyiusomhi, ezeva ebolẹ, ezesẹ ọwẹnagbọ, ali egbe ikanya inyaloa, ali isomhopha irhọze, ali ekpaghyiẹobọ, ali igwabamhasẹ, ali eni e dobẹ a zẹ urhuli ọdọdọda. ²⁹Eyẹ kwu eyẹ ke mẹẹ kyili ighyiusomhi lọ? laa khi eyẹ kwu eyẹ ke kyili ebolẹ? Laa khi ewanagbọ li eyẹ kwu eyẹ ke a kyila? Laa khi eyẹ kwu eyẹ ke a gbe ikanya inyaloa?³⁰Eyẹ kwu li eyẹ mhọli isomhopha irhọze? Laa eyẹ kwu li eyẹ a zẹ ẹvholi ọdọdọda? Laa khi eyẹ kwu eyẹ a myie ẹvholi ọda ngme? ³¹Vha nyakwa nono isomhopfa nefu. Mhi la laa rhi odẹ ni o gba pfuse khasẹ vhẹ.

Chapter 13

¹Mhi kha rhẹ lia zẹ ẹvholi iọgbọ, ọa liyọ ẹvholi ighyiukọ. Ama khi imha mhọli ighọli, irhẹmhia ngme abhi ulo ali ighalawa ni ẹtsẹkẹ ọ vha la. ²Mhi kha rhẹ mhọli isomhopfa ni a rha ngme ingmemhi ogbhagbha Ishinẹgba lase, mhi gwe mhọli iyẹsẹ ingmaghyie ni e gbhagbha kwu ali iyẹsẹ khi iyẹsẹ kwu, mhi mhọli irhọshiọ kwu ni a rha vulo ekphaa. Ama khi imha mhọli ighọli apfuẹ mhi kyila. ³Mhi kha rhẹ rhi emena mhi mhọli kwu rhọ rhi emenale ni enanya le, mhi rhẹ rhi ijegbe mhẹ na wẹ tosẹa. khi imha mhọli ighọli, irhẹmhi nwu apfuẹ.⁴Ighọli lẹ khi irhobọnwidu ali isomhelemhi, ighọli o vha mhuẹ ẹtsẹkẹ ituọgbe wẹ khi rhẹmhi ọa nyanọ. O vha chichegbe. ⁵Ọ vha mhuẹ irhẹloegbe. Wẹ khi rhẹmhi ọa nono uwi lọgwho. o vha kẹlẹ a mhọli ofu, wẹ khi rhẹmhi ọa nwuno ingme. ⁶Egbe onobe o vha nwu ọ, Onochi, ingmaghyie li o rhi egbe a nwu ọli. ⁷Ighọli rhẹmhi o rhi egbe a myie ẹtsẹkẹ kwu, o lama shi ẹtsẹkẹ kwu, o rhi egbe a nya ẹtsẹkẹ kwu, ọ rhi egbe a myie ẹtsẹkẹ kwu, o vha lọsẹ ọ.⁸Ighọli o vha mhọli ukpẹsẹ. a kha rhẹ mẹ ingmemhi ogbhagbha, ee dọsẹ laa lẹ. a kha rhẹ mẹ ẹvholi ọda, ee dọsẹ laa lẹ. A kha rhẹ mẹ iyẹsẹ, oo dọsẹ laa lẹ. ⁹Rharhi opfọgwho li eyẹ yẹsẹ, eyẹ a ngme ingmemhi ogbhagbha opfọgwho. ¹⁰Ama oni igbapfuse o kha bhẹ, oni o vha gbapfuse o dọsẹ a lẹ.¹¹Abhi mhi rhọ kyili ọmọ, mhii ngme abhi ọmọ, mhi sa abhi ọmọ, mhi le ibe abhi ọmọ. Abhi mhi ke rhọ womhẹ, mhi tsua ingmemhi ọmọ kwa. ¹²Ughegbe li eyẹ te a mẹ ẹtsẹkẹ bilibili nena, ama oni ẹrhẹghẹ oyọ ghe mhẹ ghe ẹ li eyẹ ke te laa mẹ wẹ gboo. Mhi yẹsẹ egwho vhọ nena, ama oni ẹrhẹghẹ mhi la laa yẹsẹ wẹ pfuse, abhi mhi le li kpọ yẹsẹ eyọ. ¹³Ama eni ẹtsẹkẹ esẹ ena li e laa kpọẹ; Irhọshiọ, iregbenya ni ọdalo, ali ighọli. Ama oni o gaa fu nẹẹ kwu li khi ighọli.

Chapter 14

¹Vha na kwhu ighọli vha mhọli ọnwegbe shi isomhopfa Ayẹmhẹ, orhọgbe ingme ingmemhi ogbhagbha lasele. ²Rharhi ọni ọa zẹ ẹvholi ọda Ishinẹgba li ọ nu a ngme a khi iọgbọ. Rharhi khi a vha mẹ ọni ọ yẹsẹ emeni ọa ngme rharhi khi ẹtsẹkẹ Ayẹmhẹ ni e gbhagbha li ọa ngme. ³Ama ọni ọa ngme ingmemhi ogbhagbha lasele, li ọ kpholo iọgbọ a shele, ọ rhi ẹgbhẹli a na wẹ, ọa zeze wẹ idu, ama ọni ọa zẹ ẹvholi ọda egbe ọli li ọa kpholo, ama ọni ọa ngme ingmemhi ogbhagbha lase, ọa kpholo uka shele abagwhoyọ. ⁴Ọni ọ ke a zẹ ẹvholi ọda egbe ọli li ọ kpholo a shele, ama ọni ọa ngme ingme ogbhagbha lasele, ọ kpholo uka shele.⁵O gwhẹ mhẹ khi ọgbọ kwu ọa kee zẹ ẹvholi ọda. Ama o gwhẹ mhẹ nẹẹ khi vha kee ngme ingmemhi ogbhagbha lasele. rharhi ọni ọa ngme ingmemhi ogbhagbha lasele, li ọ fu dala ọni ọa zẹ ẹvholi ọda (sẹkẹnẹ khi rhẹmhi a mẹ ọni ọ dobẹ myie a ngme nali), khi uka o kẹ kyili oni a kpholo shele. ⁶Ama nenaa, inyọgwho mhẹ ni ikpotso ali emọse, Mhi kha bhẹ bhuli vhẹ le khi mhi le lia zẹ ẹvholi ọda, see vha lia nwu elele vhọ? Imha mhuẹ dobẹ nwu elele vhọ, sẹkẹnẹ khi rhẹmhi rhọ te ikpa irhọkhasẹ, iyẹsẹ, ingme ingme ogbhagbha lasele, ali ewẹna nu vhẹ ngme.⁷O kha rhẹ kyili ofele ọa liyọ okphẹ ni o vhaa yẹmhẹ li o rhẹ lia ngme kyhiọkhọ kyhiọkhọ, see ọgbọ ọ lia yẹsẹ uwolo ni oa to? ⁸A khaa kphele okphẹ khi a vhaa suọ uvhali ingmemhi ni ọa ngme, see ọgbọ ọ ke lia yẹsẹ ẹrhẹghẹ okwhẹ nwunegbe shi. ⁹Iyọ li o li obodẹ vhẹ, u khaa ngme ingme khi ẹgbhẹ o vha la see ọgbọ lia yẹsẹ emeni u ngme? u le lia kee ngme ama khi ọgbọ ọa laa yẹsẹ emeni u waa ngme.¹⁰Ẹvhue e kha rhẹ gaa bu shi oni agbona, a vha gaa mẹ oni a vha yẹsẹ abhi o ngme. ¹¹khi imha yẹsẹ abhi ẹvhue o ngme ọlele mhi kyia ni ọni ọa suọ oni ẹvhue, abagwhoyọ ọni ọa suọ oni ẹvhue ọ kyili ọlele na mhẹ.¹²Iyọ li o li obodẹ vhẹ. Abhi o ke rhọ kyila khi waa nono khi Ayẹmhẹ Ishinẹgba o ke la vhẹ vhi egbe gbe ikanya, vha wẹẹ le le nyakwa ke kpholo ika kee shele. ¹³Abagwhoyọ, ọni ọa zẹ ẹvholi ọda ọ wẹẹ nyakwa khi u ke myie ngme. ¹⁴Rharhi mhi kha rhi ẹvholi ọda aa pfi olema, ayẹmhẹ mhẹ lọgwho li oa pfi olema eyọ, ama khi o vha rhi udu mhẹ a fu shiọ.¹⁵See mhi ke a li vhọ nena? Onochi mhi kha rhi ayẹmhẹ mhẹ a pfi olema mhi gwe rhi udu mhẹ a pfi abagwhoyọ, mhi kha rhi ayẹmhẹ mhẹ a chichi Ishinẹgba mhi gwe rhi udu mhẹ a chichi Ishinẹgba. ¹⁶Odẹ ovhese, u kha mẹẹ a chichi Ishinẹgba elemhi ayẹmhẹ ighyiẹ ọgwho, see eni e la elase e ke lia myie “Itsẹ shi ẹẹ vhọ” o kha kyili ikphẹmhi waa kphẹmhi, khi ọ vha ke mẹẹ yẹsẹ emeni u waa ngme?¹⁷Rharhi khi u kha kphẹmhi onaghyie, onagyhie, khi o vha kpholo eni e kpọẹ shele. ¹⁸Mhi kphẹmhi ni Ishinẹgba khi mhẹmhi zẹ ẹvholi ọda dala vhẹvhẹ kwu. ¹⁹Ama elemhi uka rhẹmhia ngme nabhi ikpamhi ingme ishie na mhi yẹsẹ abhi e ngme khi mhi kẹ te vhọ rhi ẹgbhẹ ni iọgbọ, ochi na mhi rhọ ngme ẹvholi ọda agbẹlẹ egbhọ igbe asha igbe.²⁰Inyọgwho mhẹ ni ikpotso ali emọse, imhẹ vha gwe sa abhi ivhiẹ, Onochi kyili ọmọfẹ shi obodẹ ingmobe, ama obodẹ isamhi u kyili ọni ọ womhẹ. ²¹aa akẹkẹ ọli shi ushi, “Te ikpa ẹvholi ọda ali unu elele lẹ mhi te laa nu eni iọgbọ ena ngme. mhi kha rhẹ liyọ ngme e vha la suọ mhẹ,’’ Ọnọmhọli li ọ ngme yọ.²²Elemhiyọ, ishẹfẹ li ẹvholi ọda e kyila, ama a khi ni eni e myiesuọ, ama eni e vha myiesuọ. ingmemhi ogbhagbha ni o te obọ Ishinẹgba bhẹ ishẹfẹ li o kyila, ni eni e myiesuọ a khi eni e vha myiesuọ. ²³Iyọ uka kwu o kha rhọ gba khi ọgbọ kwu ọa zẹ ẹvholi ọda, elele ali eni e vha myiesuọ khi e lo le, e vha laa li ẹẹ khi evhevhẹ lia rhue vhẹ?²⁴Ama o kyia khi vhẹvhẹ kwu vha ngme ingmemhi ogbhagbha khi ọlele ali ọni ọa myiesuọ ọ lo le, eni ingmemhi e khaa wẹẹ mẹ egbe wẹ mẹ. ọ yẹsẹ emeni ọ sọ ẹẹ shi emeni ọ ngme. ²⁵Ogbhagbha ni o la vhi udu o kha gwhghyiea. O ke rhọ de tarugwhu gbega ni Ishinẹgba. Ọyọ o ke rha khasẹ khi Ishinẹgba ọ nu vhẹ la.²⁶Elọ vha kha ke li nenaa, inyọgwho mhẹ ni ikpotso ali emọse? Vha kha legba, khi a mẹ ọni ọ mhuẹ uwolo, owẹna, irhọkhasẹ, ẹvholi ọda, ọa liyọ ọmyiengme. Vha kee khyiẹlẹ ẹtsẹkẹ kwu ni ee kpholo uka shele. ²⁷Ọgbọ khaa zẹ ẹvholi ọda, imhẹli ọ ngme dọsẹ ikpamhi ingme eva ọa liyọ esẹ, ọ ke pfiesọa nee. Ishọyọ ọmyiengme ọ ke myie ukhomhọgwho, gwho, gwho a ngme. ²⁸Ama a vha ke mẹ ọmyiengme, ọgbọgbọ ọ pfiesuọa vhi elemhi oni uka. ọgbọ ọyọyọ, ọ ke lele nu egbe ọli ali Ishinẹgba ẹẹ ngme.²⁹Ebolẹ ava ọa liyọ asẹ ni ea ngme usomhi Ishinẹgba e ngme, eni e kpọẹ li e ke a sọ unu emeni e ngme. ³⁰Ama ọni ọ shitọ ọ kha ke mhọli irhọkhasẹ elemhi ugamhi, ọni ọ kpọ ẹẹ ngme ọ ke pfiesọa nali.³¹Vhẹvhẹ kwu vha dobẹ a ngme ingmemhi ogbhagbha Ishinẹgba lasele, ama Ukwhumhọgwho, ọgwho, ọgwhọ ọ kee ngme khi o kẹ lo ọgbọ kwu esọ ishọyọ o rhọ zeze ọgbọgbọ udu. ³²Rharhi khi ayẹmhẹ ọbolẹ li o kpọkẹ ni oni ọbolẹ. ³³Rharhi khi Ishinẹgba o vha kyili Ishinẹgba otughafu, ama Ishinẹgba ọpfọmhẹ. Vhi elemhi ika iọgbọ Ishinẹgba kwu.³⁴ikpotso e ke pfiesuọa vhi elemhi uka. Rharhi khi a vha rhi imasha na wẹ khi e rhọ ngme. Onochi, e chi egbe kpiale, abhi ushi o ngme. ³⁵E kha mhọli emeni ea nono khi wẹwẹ e yẹsẹ, e ke mhila igwhẹ wẹ vhi apfẹ. Rharhi omama li o kyia khi ọkpotso ọ kee ngme vhi elemhi uka. ³⁶Obọ vhẹ li ingmemhi Ishinẹgba o mẹẹ te bhẹ? Laa khi vhẹvhẹ ọgwho li oni ingmemhi Ishinẹgba o rhamhi egbe?³⁷A kha mẹ ọni ọ khi ọbolẹ lẹ kyila ọa liyọ rhẹmhi lẹ la ayẹmhẹ, e yẹsẹ khi emena mhi kẹkẹ ghyi vhẹ ishi Ishinẹgba li e kyila. ³⁸Ama a k ha mẹ ọni ọ rhi ẹloe gbe ona, a li laa rhi ẹloe gbe ọli abagwhoyọ.³⁹Iyọ, inyọgwho mhe ni ikposto ali eni emọse, vha nyakwa khi vha kee ngme ingme ogbhagbha lasele, imhẹ vha nwu ọgbọ ni ọa zẹ ẹvholi ọda gba. ⁴⁰Ama vha kwu egbea vha de ẹgbhẹ le a khyiẹlẹ ẹtsẹkẹ kwu.

Chapter 15

¹Nenaa mhi to vhẹ oyerhe, inyogwho mhẹ ni ikpotso ali emọse, usomhi Ishinẹgba na mhi rhọ tsabọ khasẹ vhẹ, ni vha myie suọ ali ni vha mhuga nya. ²Oni ingmemhi ona li o rhi imhiepfuese na vhẹ, vha kha sheda nwu eni e ingmemhi Ishinẹgba na mhi ngme khasẹ vhẹ ena ze, sẹkẹnẹ khi rhẹmhi vha lama shi vhọ shi apfuẹ.³Rharhi khi mhi she kpọ gwu khasẹ vhẹ abhi mhi li li myie oni ingmemhi suọ: khi Ikiristi ọ gwhua shi ingmobe eyẹ abhi Ibabo o ngme. ⁴Khi a rhi ọli tọ, ogbhẹlẹ ozesẹ ọ vule abhi Ibabo o ngme.⁵Ikrisit ọọ rhi egbe ọli khasẹ Ikẹfasi, ali eni ogbe ali ava. ⁶Ọ chigbe gwe rhi egbe ọli khasẹ iọgbọ ni e dọsẹ egbhọ ishie asha asha ishie ọtogwho, ni o kyia khi egwho vhọ e khyie nyele nena, egwho vhọ e she gwhuloa. ⁷Ọ rhi egbe ọli khasẹ Ijemhisi ali eni ighyiusomhi ni e kpọẹ kwu.⁸Ikposhimhi vhọ Kwu, ọọ rhi egbe khase mhe, abhi ọmọfẹ ni a vha vyia shi ẹrhẹghẹ aghyie. ⁹Mhẹmhi aghyiusomhi ni ọ kpọkẹ. Imha tẹ vhọ ni a kha lu aghyiusomhi, Rharhi khi mhi maa zẹ okwhẹ kpẹsẹ oni uka Ishnẹgba,¹⁰Ama te ikpa izemhi Ishinẹgba emena mhi kyia lẹ mhi kyia, rharhi khi izemhi ọli ni o nu mhẹ la o vha kyili apfuẹ. Rharhi khi mhẹmhi gaa gbe ikanya ẹẹ dala eni e kpọẹ kwu. Ama a khi mhẹmhi gbee eni ikanya, ama izemhi Ishinẹgba ni o nu mhẹ la lọ. ¹¹Iyọ o kyili mhẹmhẹ o kyili wẹwẹ, ingme ogwho li eyẹ gaa gwu a khasẹ vhẹ ni vha she kpọ lama shi nee.¹²Nenaa a kha rhi Ikiristi tasbọ khi ọọ te egwhi vule, see egwho vhẹ e ke lia li ẹẹ khi a vha mẹ itiegwhivule? ¹³O kha kyia khi a vha mẹ itiegwhivule lọ, oyọ khi Ikiristi o vha vule khi oyọ. ¹⁴O kha kyia Ikiristi ọ vha te egwhi vule, oyọ khi ingmemhi apfuẹ li eyẹ a ngme.¹⁵Ọtsẹ ighagha li eyẹ myie a ni Ishinẹgba eyọ, rharhi khi eyẹ khi ọ nwu Ikiristi vue, ama o kha kyia khi ingmaghyie khi ọ gwhu ọ vha vue, ọ vha nwu Ikiristi vue khi oyọ. ¹⁶Rharhi khi eni e gwhu e vha vule, oyọ khi li shi ọni Ikiristi ọ vha vule khi oyọ. ¹⁷Abagwhoyọ o kha kyila khi ọni Ikiristi ọ vha vule, irhoshiọ vhẹ apfuẹ li o kyia eyọ ingmobe vha kyhie nyele shi.¹⁸Eni e gwhuloa shi odẹ Ikiristi e she pfua. ¹⁹O kha kyia khi oni ukhomhi ekẹ agbọ ona li irhegbenya Ikiristi eyẹ o kpẹsẹ lọ, eyẹ li o kha kwu nẹẹ elemhi iọgbọ kwu.²⁰Ama Nenaa Ikiristi ọ she te egwhi vule, ni ọ kyili ikphamhi ikyiatsolo elemhi eni e gwhu. ²¹Abhi egwhi o li te obọ ukwhumhọgwho bhale, Iyọ li etiegwhivule o li te obọ ukwhumhọgwho bhale.²²Abhi agbọ kwu e li te ikpa Adam gwhuloa, iyo li agbọ kwu e li laa te ikpa Ikiristi nyele. ²³Ama Ọgbọgbọbgọ li ọ la Ikpa ọli, Ikiristi, ni ọ kyili oni ukpamhi orhẹ ni ikyiatsolo, abagwhoyọ eni e kyili uwi Ikiristi e la laa nyele ẹrhẹghẹ ni ọ rhọ laa bhale.²⁴Ayọ li o laa kpẹsẹ, ni Ikiristi ọ rhọ laa rhi oni eghyiele ni Ishinẹgba ni ọni Ita. oni ẹrhẹghẹ li ọ rhọ laa shishi omhasẹ kwu ali afu kwu ali izemhi kwua. ²⁵Rharhi khi ọ nwemaa le eghyiele apfishi ni ọ rhọ laa pfuse ẹbele ọli kwua nali rhi awẹ nwuno. ²⁶Ọni ẹbele ni a laa pfusea kphosimhi khi egwhi.²⁷Rharhi “Ọ she rhi ẹtsẹkẹ kwu kpọkẹ ni ẹkoawẹ ọli.” Ama ọ ke ẹẹ li “Ọ she rhi ẹtsẹkẹ kwu kpọkẹ ni ẹkoawẹ ọli,” o kweghyiea gboo khi ọ vha rhi Ishinẹgba ma ẹtsẹkẹ nali rhọ kpọkẹ ni ẹkoawẹ ọli. ²⁸Ẹtsẹkẹ kwu e kha kpọkẹ ni ẹkoawẹ ọli, lẹ ni ọni Ọmọ ọ li laa kpọkẹ ni ọni ọ rhi ẹtsẹkẹ kpọkẹ ni ẹkoawẹ ọli. Rhẹmhi a liyọ laa mẹ yọ khi Ishinẹgba ni Ita ọ laa mhasẹ kee ni ẹtsẹkẹ kwu.²⁹A bino ọ te odẹ ovhese, see eni e batazi ni eni e gwhu e ke laa li? Ni o kyia khi eni e gwhu e vha gaa laa vule pẹẹ pẹẹ, elọ e ke batazi na wẹ shi? ³⁰Elọ eyẹ ke la okhẹna shi utotona?³¹Inyọgwho mhẹ ni ikpotso ali emọse ogbẹlẹ kwu mhi rha la okhẹna egwhi!, rharhi eghọghọ na mhi te ikpa vhẹ mhuẹ vhi elemhi agbọ eyẹ vhi elemhi itoma Ikiristi vhọ, li o rhẹ mhẹ ngme ona. ³²A khẹ li uwi ọgbọ lọ, mhi gyhi elele na mhi mẹ vhọ, mhi rhọ nu ẹlamhi ọbe khọli vhi Ẹfisọsi, o kha kyia khi eni e gwhu khi e vha vule? “Eyẹ wẹ ke le eyẹ a da, akọ eyẹ gwhuloa.”³³Imhẹ vha dobẹ a lẹlẹ vhẹ, “Agbaa obe rhẹmhi ea pfuẹchẹ enaghyiea.” ³⁴Vha rhi ẹloe kpẹ! Vha nyele elemhi ipfausẹ! imhẹ vha gwe li ingmobe kee je alo. Rharhi ebubu vhẹ egwho e vha mhọli iyẹsẹ Ishniẹgba. Rhẹmhi ngme ọ khi o kẹ rhi omama nwu vhẹ.³⁵Ama iọgbọ egwho e la laa kee ngme, “See eni e gwhulo e lia vule? Ijegbe ni ogwho e rhọ laa vule?” ³⁶Igbhodula vha kyila! Ẹtsẹkẹ ni u rhọ kọ rhemhi ọa khenaa neni o chigbe zẹ.³⁷Emeni vha rhọ kọ a khi oni ijegbe ni u rhọ rhi ọli kọ li o kyhiele a kyila, ama ukpamhi ovhese. O dobẹ a kyili ado ọa liyọ ẹtsẹkẹ ovhese. ³⁸Ama Ishinẹgba li ọ ke rhi egbe ọda ni o gholi oli a nali. ³⁹Ijegbe e vha li abagwho. Ọgbọ ọ zẹ ijegbe ọli, ẹlamhi ọ zẹ ijegbe ọli, ipfele e zẹ ijegbe wẹ, ifẹli e zẹ ijegbe wẹ.⁴⁰Iyọ la gwe li mẹ ijegbe aleghyie ali uwi oni agbona. Ijegbe aleghyie o mhọli ikiki ọli ijegbe oni agbona o gwe li mhọli ikiki ọli abagwhoyọ. ⁴¹Ọwẹ o mhọli ikiki ọli, ukyi o mhọli ikiki ọli, itata e mhọli uwẹwẹ. eni itata ikiki wẹ e gwe degbea.⁴²Iyọ li itiegwhivule o li la vhọ. Emeni a rhọ kọ o laa kẹnaa, ama emeni a nwu vule o vha kẹnaa. ⁴³A vha rhi eghọghọ rhi ọli kọ, ama ikiki li o ke rhọ vule. ọlọsẹmhẹ a rhọ rhọ kọ, ama izemhi li o ke rhọ vule. ⁴⁴Ijegbe ọgbọ li a rhọ rhọ kọ, ama ijegbe ayẹmhẹ li o ke rhọ vule. Ọgbọ ọ kha sheda zẹ ijegbe, yẹsẹ khi ọ li zẹ ayẹmhẹ.⁴⁵A gwe liyọ kẹkẹ ọli shi ekẹ, “Ọmọse ikyiatsolo Adamu ọ kyili ayẹmhẹ ni o nyele.” Adamu ni ọ ke kposhimhi ọ kyili ọni ọ rhi ayẹmhẹ a ni ọgbọ. ⁴⁶A khi oni ayẹmhẹ li o kpọ bhẹ ama oni ijegbe, neni oni ayẹmhẹ o chigbe bhẹ.⁴⁷Ọmọse ni ikyiatsolo uwi oni agbona lọ, ipfuipfui li a rhọ mali. Ọni ọzava ọ te aleghyie bhale. ⁴⁸Abhi a li rhi ipfuipfui ma ukwhumhọgwho eyọ. Ni a gwe li mẹ ọni ọ te aleghyie bhale eyọ, iyọ li a gwe li mẹ eni e kyili uwi aleghyie. ⁴⁹Abhi eyẹ le li tsua ijegbe ọgbọ ni o kyili ipfuipfui sọ eyọ, iyọ li eyẹ li laa sọ ijegbe ọni ọgbọ ni ọ te aleghyie bhẹ eyọ.⁵⁰Nenaa mhi ngme khasẹ vhẹ, inyogwho mhẹ ni ikpotso ali emọse, khi ẹlamhijegbe ali ọlia e vha dobẹ a le ukwu aleghyiele Ishinẹgba. Wẹ khi emeni ea li opfua li o dobẹ laa le ukwu emeni e vhaa li opfua. ⁵¹ghe! mhi gwu ingmaghyie ni o gbhagbha khase vhẹ: Eyẹ kwu eyẹ vha laa gwhua, Ama eyẹ kwu eyẹ laa nwulielẹ.⁵²Elemhi ukwukwu ẹrhẹghẹ li eyẹ rhọ nwu a leliẹ, Alo gbea, ni okphẹ ikposhimhi o kphele. Oni okphẹ o kha kphele, eni e gwhuloa e kpọ vule e vhaa kẹnaa, eyẹ kwu eyẹ nwulielie. ⁵³Rharhi khi oni ijegbe ni oa kẹnaa ena o nwemaa rhue ijegbe ni o vha kẹnaa sọ, oni ijegbe ni oa gwhua, o rhue ijegbe ni o vha gwhua sọ.⁵⁴Oni ijegbe ni oa kẹnaa ena o kha rhue ijegbe ni o vha kẹnaa so, khi ijegbe ni oa gwhua khi o rhue ijegbe ni o vha sọ, ayọ li ingme ni a ke ngme shi ekẹ o ke rha tsẹ, ni a rhọ ẹẹ li, “A she nwu egwhuli le.” ⁵⁵”Egwhi mhi gyhi ekhale ẹẹ. ”Egwhi mhi uka ni u rhẹẹ ta? “⁵⁶Uka egwhi lẹ khi ingmobe, izemhi ingmobe lẹ khi ushi. ⁵⁷Ama ifumhi o kyili uwi Ishinẹgba, ni ọ rhi ekhale ni eyẹ te ikpa Ọnọmhuẹyẹ Ijesu Ikiristi ni ọ rhi ekhale ni eyẹ.⁵⁸Elemhiyọ, inyọgwho mhẹ ni ikpotso ali emọse, vha mugha ze imhẹ vha vhọghyiẹ, vha lee rhi akanya Ishinẹgba kee je odalo, Rharhi khi u yẹsẹ khi akanya Ishnẹgba ni u waa gbe ọ vha kyili apfuẹ.

Chapter 16

¹Nenaa, obodẹ abhi eni e myiesuọ e lia myiono ikpaghọ, abhi mhi khọli khasẹ ika ni e la Igalitiasi, iyọ vha kee liyọ. ²Ogbẹlẹ ikyiatsolo elemhi uka, vha kee rhue ẹtsẹkẹ shi ikpọda ni vha la kee rhẹ bhẹ vhi uka, abhi ọgbọgbọ ọ dobẹ. Vha kee li na ẹẹ myiono ikpaghọ shi ekẹ khi vha ke gwe myiono na mhi bhẹ.³Mhi kha ke bhẹ, ọni vha la zẹ, mhi la laa rhi ebe nali khi ọ rhọ ma eni ikpaghọ je Ijerusalẹmu, ⁴O kha ke dea na mhi rhọ lia ye e rhọ khẹ mhẹ lẹẹ.⁵Ama mhi kha te Imẹsidonia dọsẹ la lẹẹ mhi laa bhẹ. Rharhi khi mhi rhọ te Imẹsidona dọsẹ la lẹẹ. ⁶Ni a rha mhẹ khi mhi la laa nu vhẹ la rhamhi oni okasẹ, ishọyọ vha ke kpaghyiẹ mhẹ obodẹ okyiali mhẹ obobo na mhia lẹ kwu.⁷Rharhi khi mhia nono khi mhi mẹ vhẹ nee oni ukwukwu ẹrhẹghẹ ona. rharhi khi mhi sa khi mhi laa tẹsẹ obholọ, ni Ishinẹgba ọ sheda lama na mhẹ. ⁸Ama mhi la la Ẹfẹsusi apfishi ẹrhẹghẹ uliemhi ipẹticọsti. ⁹Rharhi khi odẹ na gbodo o she gweghyiea na mhẹ, ama ẹbele nebu e la.¹⁰Itimoti ọ kha bhẹ, vha rhi egbe nwu ọ, rharhi irhẹmhi ọa gbe akanya Ishinẹgba, abhi mhi lia gbe. ¹¹Imhẹli ọgbọ rhi ẹloe gbe ọ, vha kpaghyiẹ ọli odẹ ọpfọmhẹ, khi ọ kẹ dobẹ liegbe bhuli mhẹ le. rharhi khi mhi rhi ẹloli ọli shi ekẹ khi ọ rhọ khali eni inygwho eyẹ ni e kpọẹ bhale. ¹²Obodẹ inyọgwho eyẹ Apolọsi, mhi nwemaa zeze ọli udu khi ọ rhọ rhi inyọgwho eyẹ ni e kpọẹ mẹ obọ kọ a fẹli vhẹ, ama ọ khẹ khi lẹ vhaa bhẹ nena. Abhabhi o ke rhẹ laa li ọ kha sheda mhọli ẹrhẹghẹ ọ laa bhẹ.¹³Vha rhi ẹloe kpẹ, vha mugha ze vhi ukhomhi irhọshiọ, vhaa khyiẹlẹ ingme abhi emọse vha zezeze. ¹⁴Ememeni vha khyiẹ kwu vha kee rhi ighọli khyiẹlẹ wẹ.¹⁵Vha yẹsẹ udogbapfẹ Istẹfanasi. vha yẹsẹ khi wẹwẹ li e kyiatsolo myie suọ vhi Achaya, khi e she ji egbe wẹ abọa ni akanya ikpghyiẹ eni e myiesuọ. Nenaa mhi lema vhẹ, inyọgwho mhẹ ni ikpotso ali emọse. ¹⁶Khi vha chiegbe kpiale ni iọgbọ eyọyọ ali iọgbọ evhese ni e li liyọ pfi ẹgboe shi akanya Ishinẹgba ali eni ea kpaghyiẹ eyẹ.¹⁷Egbe e maa nwu mhẹ shi ibhale Istẹfanasi, Ifọtunetusi, ali Achasusi, e she la odoshimhi vhẹ khyiẹ shi na vhẹ. ¹⁸Rharhi khi e she rhi ayẹmhẹ mhẹ ali uwẹ vhẹ mela onogboa. Iyọ, vha rhi ekpẹ ni iọgbọ enana.¹⁹Ika kwu ni e la aloekẹ esha ea tsẹ vhẹ. Akwila ali Ipricilia ea tsẹ vhẹ elemhi Ọnọmhuẹyẹ, ali uka ni o la apfẹ wẹ. ²⁰Eni inyọgwho eyẹ ni ikpotso ali emọse ea tsẹ vhẹ. Vha rhi ipfipfiunu tsẹ wẹ ni eyẹ.²¹Ipọlu, mhẹmhẹ mhi rhi abọ mhẹ kẹkẹ oni ebe ona ghyi vhẹ. ²²A kha mẹ ọnọ vha nono ingme Ọnọmhuẹyẹ ipfiununa o kyili wi ọli. ²³Izọtena Ọnọmhuẹyẹ o kylil uwẹ vhẹ. ²⁴Ighọli mhẹ o nu vhẹ la elemhi eva Ijjesu Ikiristi.

2 Corinthians

Chapter 1

¹Mhẹmhẹ Ipọlu, ni ọ kyili ọgamhe Ijesu Ikiristi ali Itimoti li eyẹ gaa te abhi o ghọli Ishinẹgba gba kẹkẹ oni ebe ona ghyi uka ni o la Ikọrhiti, ali eni e myiesuọ kwu ni e la aloekẹ Achaya, ²Ọpfọmhẹ ali ivhẹlemhi ni o te obọ Ishinẹgba bhẹ ni Ita Ọnọmhuẹyẹ Ijesu Ikiristi o kaa nu vhẹ la.³Ichichi o kyili uwi Ishinẹgba ali ọni Ita Ọnọmhuẹyẹ Ijesu Ikiristi, Lẹ khi Ita ivhẹlemhi ali ọpfọmhẹgbe, ⁴Ishinẹgba ọ zeze eyẹ idu vhi elemhi ọtomhẹ eyẹ kwu, ishọyọ khi eyẹ kẹ dobẹ zeze eni e la ọtomhẹ idu, eyẹ rhi Izezeidu ni Ishinẹgba o rhọ ni eyẹ zeze eni e kpọẹ idu.⁵Abhi Ikiristi ọ le li mẹ ẹchọ rharhi eyẹ, iyọ li eyẹ li gwe li te ikpa Ikiristi mhọli izezidu. ⁶Ama eyẹ khaa mẹ osue, ọpfọmhẹgbe ali imyiepfuese li o pfi a na vhẹ. O kha pfọmhẹ eyẹ vhi egbe, o li pfọmhẹ vhẹ vhi egbe. Ọpfọmhẹgbe vhẹ o laa gbe akanya onaghyie ni vha sheda nu eyẹ mẹ ẹchọ ni eyẹ a mẹ ena. ⁷Eye rhi egbe nya vhẹ onaghyie, onaghyie. Eyẹ yẹsẹ khi abhi vha le li nu eyẹ a mẹ oni osue oyọ, oni ọpfọmhẹgbe o lia kyili uwẹ vhẹ abagwhoyọ.⁸Rharhi khi eyẹ vha nono khi vha kyili egbhodula, inyọgwho eyẹ, obodẹ ọnwunu ni eyẹ mhuẹ vhi Esha. Rhẹmhi a mii ẹchọ shi eyẹ vhi ẹloe nofu dala eyẹ, Ni eyẹ vha yẹsẹ khi eyẹ dobẹ gwe nyele gwhe. ⁹Ingmaghyie, egwhuli li o kee kyia eyẹ vhi ukhomhi. Ama oni ẹrhẹghẹ ni aa ngme na eyẹ vha gwe rhi egbe nya egbe eyẹ sẹkẹnẹ Ishinẹgba lọgwho kpee, Ni ọ nwu eni egwhu a vule. ¹⁰Ọọ tsumhi eyẹ vhi oni ududumhi okhẹna le, ọọ gwe laa tsumhi eyẹ. Eyẹ she rhi egbe nya ọli khi ọọ gwe laa tsumhi eyẹ.¹¹ikpa olema vhẹ ọ la laa khyiẹlẹ ọli ni eyẹ. Ebubu e la laa kee kphẹmhi Ishinẹgba ni eyẹ shi eyẹ ali ẹwela ni ọ rhọ ni eyẹ te ikpa olema ebubu.¹²Nenaa ona li eyẹ rha gha: ni o myie ọtsẹ a ni idu eyẹ. Khi idu ni e chẹma li eyẹ rhọ nyele ifuabọ iọgbọ ni e la oni agbona. Eyẹ she li nyele oni inyele rhọ khẹ vhẹ, a khi ẹgbhẹli agbọ, ama izemhi Ishinẹgba lọ. ¹³Eyẹ vha kẹkẹ emeni vhavha yẹsẹ ghyi vhẹ. Udu o zeze mhẹ. ¹⁴Khi vha she kpọ mhuẹ emeni vha yẹsẹ obodẹ eyẹ. Mhi rhi egbe nya khi ogbẹlẹ Ọnọmhuẹyẹ Ijesu Ikiristi vha laa rhi eyẹ gha, abhi eyẹ li rhẹ vhẹ gha.¹⁵Rharhi khi mhi mhọli oni iregbenya ona, lẹ mhi rhẹẹ nono khi mhi kpọ bhẹ nee, ishọyọ khi vha kẹ mhọli elele eni ikọafẹ iteva ena. ¹⁶Mhi kpọ ẹẹ mhasẹ khi mhi te odẹ Imẹsidonia kọ lẹẹ fẹ vhẹ. Mhi kha ke gwe te Imesidonia lẹẹ je mhi ke gwe kọ a fẹ vhẹ, ishọyọ vha ke kphase mhẹ je Ijudea.¹⁷Abhi mhi rhẹ mhasẹ oni omhasẹ ona, rhẹmhi ke mẹẹ nyanya dọsẹ ena? Rhẹmhi ke mẹẹ rhi ẹgbhẹli ọgbọ mhasẹ oni omhasẹ ena? Rhẹmhi ke mẹẹ rhi ẹrhẹghẹ ogwho ẹẹ li “Ee,” mhi ke gwe ẹẹ li “Obho.?” ¹⁸Rharhi abhi Ishinẹgba ọ lee li mugha nya ingme ọli eyọ, li o zẹ khi eyẹ vha laa li ẹẹ li “Ee ọa liyọ “Obho’¹⁹Rharhi khi Omyi Ishinẹgba, ni Ijesu Ikiristi, ni mhẹmhẹ ali Isivanọsi ali Itimoti ni eyẹ gwu khasẹ vhẹ eyọ, o vha kyili “Ee ali “Obho.” Ama “Ee li o le kyia ẹrhẹghẹ kwu.” ²⁰Rharhi ishobọ ni Ishinẹgba ọ shi kwu “Ee” li e lee kyia vhi elemhi ọli. Iyọ te ikpa ọli, eyẹ li “Itsẹ” ikiki o kyili uwi Ishinẹgba.²¹Ama Ishinẹgba ọ she rhi eyẹ ali vhẹvhẹ mugha gbaa elemhi Ikiristi, ọ she ghyie eyẹ. ²²Ọ she rhi ishẹfẹ ọli shi eyẹ vhi egbe, ọ rhi oni Ayẹmhẹ ọli shi eyẹ vhi idu ni o rhọ khasẹ eyẹ emeni a laa mẹ ikposhimhi abhi irhudu shi emeni ọ la rhọ ni eyẹ ikposhomhi.²³Onochi, mhi nyalu Ishinẹgba khi ọ myie ọtsẹ na mhẹ emeni e zẹ ni imha rhọ je Ikọrhiti rhẹmhi ẹẹ khi mhi pfa vhẹ shi ekẹ. ²⁴A khi rhẹmhi eyẹ khi eyẹ kẹ kee mhasẹ na vhẹ abhi irhọshiọ vhẹ o la li. Ama rhẹmhi eyẹ nu vhẹ a gbe akanya khi oghẹlẹ vhẹ o kẹ vọ, abhi vha li gbe awẹ sọ ekẹ vhi irhọshọ vhẹ ena.

Chapter 2

¹Uwi obọ mhẹ, mhi she ẹẹ khi imha gwe laa rhi emeni e laa rhi ipfuẹchudua nono vhẹ bhẹ. ²Mhi kha pfiẹchẹ vhẹ idua, ọgwho ọ ke laa ghẹlẹ nwu mhẹ, ọna mhi mẹẹ pfuẹchẹ udua lọ?³Rhẹmhi kẹkẹ oni ebe ona khi mhi kha ke bhẹ khi eni e kha ghẹlẹ nwu mhẹ khi e ke nwu alo fẹ mhẹ. Mhi mhọli irhegbenya obodẹ vhẹvhẹ kwu khi egbe khaa nwu mhẹ rhẹmhi egbe e lia kee nwu vhẹ abagwhoyọ. ⁴Ukhomhi ọtomhẹ, ali evyiẹ ali ọrhọ lẹ mhi la na mhi te kẹkẹ oni ebe ona ghyi vhẹ ena. A khi rhẹmhi ẹẹ khi mhi rhi abọ sha vhẹ. Ama rhẹmhi ẹẹ khi vha kẹ yẹsẹ asha ni ighọli na mhi mhuẹ na vhẹ o limhi rhamhi.⁵A kha mẹ ọni ọ pfuẹchẹ ọgbọ ọvhese udua, a khi mhẹmhẹ ọgwho ọ khyiẹli ingme ama li shi vhẹvhẹ kwu lọ, imha nono khi mhi kpokpo vhẹ. ⁶Ẹchọ ni ebubu vhẹ e kpọ le laa rhọ nali tsolo o kpọ le somhi. ⁷Ama vha yelea nali, vha zeze ọli udu. khi ayele o ke gbe ọ.⁸Mhi zeze vhẹ idu khi vha rhọ khasẹ ọli khi vha mhọli ighọli ọli onaghyie, onaghyie. ⁹Ona li o rhẹ mhẹ kẹkẹ oni ebe ona ghyli vhẹ, khi mhi rhọ nwu vhẹ fẹẹ khi rhọ yẹsẹ ni emena mhi gwu a khasẹ ni vha rha gbe.¹⁰Ọni vha sheda gbekwa na mhi li gbekwa nali abhagwhoyọ. Ememena mhi rhẹ gbekwa—ukpẹloe Ikiristi mhi laa gbe ọli a kwa—rharhi vhẹvhẹ. ¹¹Khi okyio ọ ke ghagha eyẹ rharhi khi eyẹ yẹsẹ omhasẹ ọli.¹²Abhi mhi rhọ bhẹ vhi Itrosi lẹẹ ngme ingmemhi Ikiristi, odẹ o kweghyiea na mhẹ vhi ayọ. ¹³Ama, udu o vha pfọmhẹ mhẹ rharhi khi imha bhale a vhẹ inyọgwho mhẹ Itatọsi vhi ayọ. Mhi pfi wẹ shi ayọ vu mhi liegbe je Imẹsidonia.¹⁴Ama mhi kphẹmhi ni Ishinẹgba, ni ọ te ikpa Ikiristi rhi eyẹ nwule. Ọ gwe te ikpa eyẹ rhi itulale iyẹsẹ ọli ga ashakhasha kwu. ¹⁵Rharhi khi itulale Ikiristi li eyẹ kyila ni Ishinẹgba, shi iteteva eni e myiesuọ ali eni ea li opfua.¹⁶Obodẹ eni ea li opfua, uwẹ wẹ o kyili itulale te egwhi je egwhi. Obodẹ eni e myiesuọ o kyili te agbọgbọabgọ je agbọgbọagbọ. Ọgwho ọ tẹ vhi ena kwu? ¹⁷Rharhi khi eyẹ vha liabhi iọgbọ egwho ni e rhi ingmemhi Ishinẹgba a dẹẹ rharhi elele. Onochi, isamhi aghyie, li eyẹ rhọ la elemhi Ikirist a ngme eni ingme, abhi Ishinẹgba ọ li ghyie eyẹ, vhi ukpẹloe ọni Ishinẹgba.

Chapter 3

¹Rhẹmhi eyẹ ke laa ke chichi egbe eyẹ ena? A khi rhẹmhi eyẹ ke gwe laa kẹkẹ ebe irhẹ vhẹ khasẹ a ghyi vhẹ la khi vhẹvhẹ vhaa kẹkẹ a ghyi eyẹ, abhi iọgbọ egwho ea li? ²Vhẹvhẹ khi ebe ni eyẹ kẹkẹ, ni e la eyẹ vhi idu, ni agbọ kwu e yẹsẹ ni e mẹ a zẹ. ³Vha she rhọ khasẹ khi ebe ni o te obọ Ikiristi bhẹ vha kyia, ni eyẹ rhọ lase. A khi ugba li eyẹ rhọ kẹkẹ ọ ama Ayẹmhẹ Ishinẹgba ni o nyele. A vha kẹkẹ wẹ shi ukyiẹkyiẹmhi ẹchẹ, ama elemhi idu eyẹ.⁴Ona khi irhegbeda ni eyẹ mhuẹ vhi elemhi Ishinẹgba te ikpa Ikiristi. ⁵Eyẹ vha nu egbe eyẹ a khẹ abọ abhizẹzẹ khi eyẹ rhi obọ eyẹ a khyiẹlẹ wẹ. Onochi, igwẹmhi eyẹ obọ Ishinẹgba li o te bhẹ. ⁶Ishinẹgba li ọ rhi eyẹ kyili egamhẹ alamanegbe onogbọ. Oni alamanegbe ona o vha kyili oni a rhi ugba kẹkẹ ama oni a rhi Ayẹmhẹ kẹkẹ. Rharhi khi uwi ugba rhẹmhi ọa gbe, ama uwi Ayẹmhẹ rhẹmhi o rhi agbọ ẹlẹnagbọagbọ a ni iọgbọ.⁷Ishi Imozisi ni a kẹkẹ shi ukyiẹkyiẹmhi ẹchẹ ni o rhi egwuli bhẹ, ni iọgbọ Imozisi e vha rhọ jilẹ rhi alo apfuẹ bino Imozisi ina khi rhẹmhi e rhi ẹtsẹkẹ kwu alo. Rharhi oni ikiki ni oo la Imozisi alo. Ni o rhi egwhi bhẹ ⁸See akanya Ayẹmhẹ ni o Pfuasẹ o o ke wẹ li la vha mhọli ikiki?⁹Ugamhi egwuli o kha lina mhọli ikiki, see ugamhi igwabhagbe o ke li laa mhuẹ ikiki! ¹⁰Ingmaghyie lọ, khi emeni o kpọ mhọli ikiki nena o vha gwe la vhọ amo rharhi ikiki ni o ke pfi gwese ọli. ¹¹Rharhi oni o dọsẹ la lẹ o kha mhọli ikiki, see oni o la vhọ agbọagbọ ni o vha dọsẹ o ke wẹ li la mhọli ikiki!¹²Abhi o ke rhọ kyila khi eyẹ mhọli irudunya onana, rhẹmhi eyẹ ke a gbudu. ¹³Eyẹ vha liabhi Imozisi, ni ọ rhi ode kwu alo, khi iọgbọ Izulẹ e kẹ mẹ ikiki ni o gwe dọsẹ la lẹ.¹⁴Ama rhẹmhi idu wẹ e gwese. Rhili apfishi amo oni ode o khyie gwese wẹ alo abhi e lia zẹ oni alamanegbe nojọ. e vha kyhie dobẹ gweghyiea, rharhi te ikpa itoma Ijesu vhọ li e te dobẹ a kweghyiea. ¹⁵Ama apfishi amo ena, asha ni Imozisi ọ rhẹrhẹ zẹ, rhẹmhi ode o khyie gwese wẹ idu. ¹⁶Ama ọgbọ ọ kha ke lieliegbe bhuli Ọnọmhuẹyẹ, oni ode omaghyiẹ ọli vhi udu le.¹⁷Iyọ, Ọnọmhọli khi ọni Ayẹmhẹ, asha ni ọni Ayẹmhẹ ọ sheda la kwu igbadegbea o la ayọ. ¹⁸Nenaa eyẹ kwu, ni e vha rhi ode kwu alo, eyẹ mẹ ikiki Ọnọmhọli. Lẹ ni ọ kyili ọni Ayẹmhẹ ọ she liyọ nwu eyẹ lieliẹ je ikiki otọgbe abhi ọ li la vhọ.

Chapter 4

¹Ishinẹgba ọ te ikpa ivhẹlemhi ọli rhi akanya onana ni eyẹ, imhẹli eyẹ dobẹ abọ sha eyẹ. ²Onochi, eyẹ she khyie odẹ ogbhagbha ali omama. eyẹ vha nyele inyele ighagha wẹ khi rhẹmhi eyẹ rhi abọ kpẹghẹ, kpẹghẹ nwu oni ingmemhi Ishinẹgba. Khi eyẹ rhi udu aghyie rhọ khali iọgbọ kwu ukpẹloe Ishinẹgba.³Ama usomhi ingmemhi Ishinẹgba o kha gwese, eni ea li opfua li o gwese na. ⁴Obodẹ Ingme wẹ, Ishinẹgba onagbona ọ she gwese wẹ idu khi e ke myie suọ. Rharhi ona, li o vha rhọ dobẹ wẹ a mato mẹ oni ufulọ ingmemhi Ishinẹgba ni o kyili ikiki Ikiristi, ni o kyili arhọkhọkhọ Ishinẹgba ma.⁵Rharhi khi a khi egbe eyẹ li eyẹ rha tsabọ, ama Ijesu Ọnọmhuẹyẹ, eyẹ kyili egamhẹ rharhi Ijesu. ⁶Rharhi khi Ishinẹgba li ọ ngme ni ọọ li, “Ufulọ o la laa ke gẹẹ vhi elemhi ublili.” Ọ she gẹẹ kwu eyẹ vhi idu, khi ọ rhọ rhi ufulọ oni iyẹsẹ ikiki shinẹgba gẹẹ rhugwhu orhalo Ijesu Ikiristi.⁷Ama eyẹ mhọli oni ẹpfue ona shi agege ekhe, iyọ o ke rhọ khasẹ gboo khi Ishinẹgba li ọ mhuẹ izemhi otọgbeo a khi eyẹ. ⁸Eyẹ a mhọli ọtomhẹ ẹrhẹghẹ kwu, ama o vha pfusẹ eyẹa, Eyẹ a mẹ ọshabọ ama abọ e vha sha eyẹ. ⁹A zẹ okwhẹ kpẹsẹ eyẹ, ama eyẹ vha chi egbe gwhe oshimhi. A nwu eyẹ baba ekẹ, ama eyẹ vha li opfua. ¹⁰Ẹrhẹghẹ kwu eyẹ tsua egwhuli Ijesu shi egbe a kyia, khi a kẹ ke mẹ agbọ Ijesu vhi ijegbe eyẹ.¹¹Elemhi agbọ eyẹ kwu li eyẹ rhọ la okhẹna egwhuli rharhi Ijesu, ishọyọ khi a kẹ kee mẹ agbọ Ijesu vhi egbe eyẹ. ¹²Rharhi ona, egwhuli oa kyia eyẹ vhi ukhomhi, ama agbọagbọagbọ o la vhẹ egbe a gbe ikanya.¹³Ama eyẹ mhọli ayẹmhẹ irhọshiọ abagwhoyọ abhi o li la akẹkẹshekẹ: “Mhi lama shi vhọ, iyọ mhi ngme,” Eyẹ li lama shi vhọ, iyọ eyẹ li ngme. ¹⁴Eyẹ yẹsẹ khi ọni ọ nwu Ọnọmhuẹyẹ Ijesu vule, ọ li laa nwu eyẹ ma ọli vhi egbe vule. Eyẹ yẹsẹ khi ọ la laa nwu eyẹ ali vhẹvhẹ koko bhẹ vhi odalo ọli. ¹⁵Ẹtsẹkẹ kwu rharhi vhẹvhẹ lọ, khi abhi ivhẹlẹmhi o li ga agbọ kwu egbe, iyọ li e li laa kee rhi ikphẹmhi rhi ikiki a kee ni Ishinẹgba.¹⁶Iyọ abọ e vha sha eyẹ. o kha rhẹ kyia khi ijegbe eyẹ e rhẹ lia kẹnaa, ayẹmhẹ eyẹ ọa kee mela onogbọa shi vhọ ogbẹlẹ kwu. ¹⁷Oni ukwukwu ẹrhẹghẹ ona, eni ẹchọ na khẹrhẹkhẹrhẹ ena rhẹmhi ea nwuno eyẹ egbe shi ududumhi ikiki ni ẹlẹnagbọagbọ ni o khọ dala emeni e gaa khọ nẹẹ kwu. ¹⁸Rharhi khi eyẹ vha bino ẹtsẹkẹ ni a mẹ ẹloe, ama ẹtsẹkẹ ni a vha mẹ ẹloe, Rharhi khi emeni eyẹ a mẹ ẹloe ukwukwu ẹrhẹghẹ li ea la vhọ, ama ẹtsẹkẹ ni a vha mẹ ẹloe ẹlẹnagbọagbọ li ea la vhọ.

Chapter 5

¹Eyẹ yẹsẹ khi owa ni eyẹ nyele ukhomhi ekagbọ o kha gwọghọa, eyẹ mhọli owa ni o te obọ Ishinẹgba bhale. O kyili owa ni a vha rhi abọ ma, ama apfẹ ni ẹlẹnagbọagbọ ni o la aleghyie. ²Oni owa ona li eyẹ laa vyiẹ evyiẹ idukunu, ni eyẹ rha kpokpo khi eyẹ kẹ tsua owa ni aleghyie kwu egbe. ³Ona o vha gwhẹ eyẹ rharhi khi eyẹ kha tsua ọli kwu egbe, eyẹ vha gwe la irhumheba.⁴Ingmaghyie lọ, abhi eyẹ li la oni owa ona ena, rhẹmhi eyẹ a vyiẹ evyiẹ idukunu, rharhi khi o nwu eyẹ egbe. Eyẹ vha nono khi imhẹli eyẹ rhọ ọli kwu egbe, Onochi, eyẹ a nono khi eyẹ rhọ kwu egbe, khi emeni ea gwhu o kẹ to emeni e vha gwhu luẹ. ⁵Ọni ọ nwuno eyẹ egbe a shi eni ẹtsẹkẹ ena lẹ khi Ishinẹgba, ni ọ rhi oni Ayẹmhẹ ni eyẹ khi o kyili ishobọ obodẹ emeni ea bhẹ.⁶Iyọ vha kee dobẹ idu zeze vhẹ ẹrhẹghẹ kwu. Vha yẹsẹ khi eyẹ kha nu oni ijegbe la apfẹ, eyẹ tanya ni Ọnomhuẹyẹ. ⁷Rharhi irhọshiọ ọli eyẹ rha kyia, a khi emeni a mẹ ẹloe. ⁸Iyọ eyẹ mhọli irhegbeda, o chi khi eyẹ tanya ni ijegbe eyẹ, eyẹ nu Ọnomhuẹyẹ la apfẹ.⁹Eyẹ she rhi ọli kyili emeni eyẹ na kwhu, eyẹ la apfẹ ọa liyọ eyẹ vha la apfẹ, eyẹ rhi egbe nwu ọ. ¹⁰Rharhi khi eyẹ kwu eyẹ la laa tomugha odalo utekwu igwẹzọ Ikiristi, ishọyọ ọgbọgbọ ọ myie ifọta ni e kyili iyi ọli ni ọ gbe elemhi oni ijegbe, e kyili enaghyie e kyili enebe.¹¹Elemhiyọ, vha yẹsẹ ulishi Ishinẹgba, eyẹ a wẹna iọgbọ. Emeni eyẹ kyila Ishinẹgba ọa mẹ ọli gboo. mhi sa khi o she li ga idu vhẹ ẹloe. ¹²A khi rhẹmhi eyẹ ke gwe a gwu na vhẹ khi vha kẹ mẹ eyẹ abhi iọgbọ aghyie. Onochi, rhẹmhi eyẹ rhẹ vhẹ a khasẹ emeni e rhẹ vhẹ rhi eyẹ a kee gha, khi vha rhọ dobẹ sọ eni e rhi opfiegbe a gha ni o vha kyili emeni e la udu.¹³Eyẹ vha mhọli ẹgbhẹ rharhi Ishinẹgba lọ, eyẹ kha rhọ shi ẹgbhẹ eyẹ rhọ ẹbghẹ rharhi vhẹvhẹ. ¹⁴Rharhi ighọli Ikiristi li ọa tono eyẹ abọ, rharhi khi eyẹ mẹ ọli mẹ: khi ukwhumhọgwho li ọ gwhua ni iọgbọ kwu, elemhi iyọ iọgbọ kwu li e ke gwhua eyọ. ¹⁵Rhẹmhi Ikiristi ọ gwhua ni iọgbọ kwu , khi eni e nyele e ke gwe nyele ni egbe wẹ, Onochi, khi e nyele ni ọni ọ gwhua ni ọ gwe vule.¹⁶Rharhi ona, te nena vu eyẹ vha gwe rhi otsonagbọ a gwu iọgbọ ezọ, o kha rhẹ kyia khi eyẹ kpọ yẹsẹ Ikiristi rhọ te oni odẹ ona. eyẹ vha gwe rhọ te oni odẹ ona a gwu iọgbọ ẹzọ. ¹⁷Elemhiyọ, ọgbọ ọ kha la elemhi Ikiristi, ọgbọ ogbọ li ọ ke kyila. ẹtsẹkẹ nejọ e dọsẹ a lẹ. Ghe, ghe, enegbọ li e ke kyila.¹⁸Obọ Ishinẹgba li ena kwu e te bhale. Ọ rhi eyẹ nu Ikiristi sheshe, ọ she rhi akanya irhọsheshe ni eyẹ. ¹⁹Oyọ khi, rhọ te ikpa Ikiristi li Ishinẹgba ọ te nu iọgbọ rhọ sheshe, ọ vha ke gwe lolo ingmobe wẹ shi wẹ egbe. Ọ she rhi akanya irhọsheshe mhọli eyẹ obọ.²⁰Iyọ a she zẹ eyẹ to ẹloe Ikiristi, abhizẹzẹ khi rhẹmhi ọ te ikpa eyẹ tsua olema. rhẹmhi eyẹ a lema vhẹ, rharhi Ikiristi: “Vha nu Ishinẹgba rhọ sheshe!” ²¹li ọ rhi Ikiristi lasẹ obo shi ingmobe eyẹ. Iẹ ọ vha li ingmobe gwhe. Irhẹmhi ọ khyiẹlẹ ona khi eyẹ kẹ kyili eni e igwabha gbe rhọ khali Ishinẹgba te ikpa ọli.

Chapter 6

¹Abhagwhoyọ, abhi eyẹ li nu Ishinẹgba gbe akanya kwugbe, eyẹ lema vhẹ khi imhẹ vha myie ivhẹlemhi Ishinẹgba shi apfuẹ. ²Rharhi khi ọọ ngme, “khi ẹrhẹghẹ ewela mhi rhi esọ shi vhẹ ekẹ, ali ẹrhẹghẹ imyiepfuese mhi kpaghyiẹ vhẹ obọ. “Ghe, ghe, oni ẹrhẹghẹ ewela khi ona, ghe, ghe, ẹrhẹghẹ imyiepfuese khi ona. ³Eyẹ vha pfi ọzuodẹ shi ọgbọkhọgbọ odẹ, rharhi khi eyẹ vha nono khi akanya Ishinẹgba ni eyẹ a gbe o ke kyili oni o nwu gba.⁴Onochi, ikanya ni eyẹ gbe li eyẹ te rhi egbe eyẹ khasẹ, khi egamhẹ Ishinẹgba li eyẹ kyila. Egamhẹ ọli li eyẹ kyila te ikpa irhegbemyie, ọtomhẹ, osoli, ọnwunọ. ⁵Igbemhi, ilo igha, iyoyo, ikanya ni e ze, ikwovhesẹa, elemhi okyiamhi. ⁶elemhi ichama, iyẹsẹ, irobọnwidu, ivhẹlemhi, te ikpa Ayẹmhẹ Ni o pfuasẹ, eyẹ she rhi ighọli eyẹ khasẹ khi egamhẹ Ishinẹgba li eyẹ kyia. ⁷Egamhẹ ọli li eyẹ kyia elemhi ingmemhi ingmaghyie, elemhi izemhi Ishinẹgba. Shi obita ali ọgobọ itsua okwẹ ipfuasẹ li eyẹ kyia.⁸A rhi ekpẹ ni eyẹ a vha rhọ ni eyẹ rhẹmhi eyẹ a gbe akanya Ishinẹgba, a ka eyẹ a chichi eyẹ. Eẹ khi rhẹmhi eyẹ a gbe ighagha ama eyẹ kyhiele mugha ingmaghyie. ⁹Rhẹmhi eyẹ a gbe akanya abhi eni a vha yẹsẹ ama a gaa yẹsẹ eyẹ onaghyie. eyẹ a gbe akanya abhi eni e laa gwhulo---u waa mẹ khi eyẹ khyie nyele. eyẹ a gbe akanya abhi eni a rhi ẹchọ a shi ingmobe ni e li, ama a vha gbolo eyẹa. ¹⁰Eyẹ a mẹ ipfuẹchudua vhi oni akanya, ama eyẹ khyiele a ghẹlẹ ẹrhẹghẹ kwu. Eyẹ liabhi enanya, ama eyẹ rhi ebubu iọgbọ pfue. Eyẹ liabhi eni e vha mhọli ẹtsẹkẹ pẹẹ, ama ẹtsẹkẹ kwu li eyẹ mhọli.¹¹Eyẹ she ngme ingmaghyie kwu khasẹ vhẹ, Ikọrhitiansi, udu eyẹ o she gweghyiea gboo. ¹²Eyẹ vha nwu ayẹmhẹ vhẹ gba, isamhi vhẹ li o nwu vhẹ gba. ¹³Nenaa a rhọ ngme kwu egbe vhọ, rhẹmhi nu vhẹ a ngme abhi ivhiẹ--- vha gweghyie idu vhẹa gboo.¹⁴Imhẹ nu eni e vha myiesuọ toma. mhi gyhi alekwugbe ni eni e pfuasẹ ali eni e vha pfuasẹ e mhọli ni egbe? Laa mhi gyhi alekwugbe ni ufulọ ali aloebi e mhọli? ¹⁵Mhi gyhi alamanegbe ni Ikiristi ali okhyio e mhọli ni egbe? ọa liyọ, mhi gyhi alamanegbe ni ọni ọ myiesuọ ali ọni e vha myiesuọ e mhọli ni egbe? ¹⁶Mhi gyhi alamanegbe ni apfẹ ughamhi Ishinẹgba ali owa ikwhumhi e mhuẹ ni egbe? Rharhi khi eyẹ khi apfẹ ughamhi Ishinẹgba ni ọ nyele, abhi Ishinẹgba ọ le li ngme ọli eyọ ni ọ rhọ ẹẹ li. “Mhi laa nu wẹ la, mhi nu wẹ a kyia. Mhi laa kyili Ishinẹgba wẹ, e kyili iọgbọ mhẹ.”¹⁷Elemhiyọ, “Te wẹ iteteva lasele, khi u la ikpa ẹ,” Ọnọmhuẹyẹ l ọ ngme yọ. “Imhẹ rhi obọ chi emeni e vha pfuasẹ, mhi laa chi ẹ mama egbe. ¹⁸Mhi laa kyili ita vhẹ, vha ke kyili ivhiẹ imọse ali ivhiẹ ikpotso mhẹ, “Ọnọmhuẹyẹ ni ọ fu nẹẹ li ọ ngme yọ.

Chapter 7

¹Eni e gwhẹ mhẹ, abhi o ke rhọ kyila khi eyẹ mhọli oni ishobọ ona, eyẹ rhi emeni e vha pfuasẹ shi ipfuasẹ vhi elemhi ijegbe ali ayẹmhẹ eyẹ. Eyẹ rhi ulishi Ishinẹgba na kee kwhu ipfuasẹ.²Vha rhi udu ogwho rhọ khali ẹyẹ! Eyẹ vha khyiẹlẹ ọgbọ onobe. Eyẹ vha gbe ọgbọ wẹ khi rhẹmhi eyẹ li ọgbọ le. ³A khi rhẹmhi ẹ khi mhi rhi ona pfuẹchẹ vhẹ eva. Rharhi mhi she kpọ ngme khi ingmemhi vhẹ o la eyẹ vhi idu, khi eyẹ gaa gwhu eyẹ gwe gaa nyele kwugbe. ⁴Mhi mhọli irudunya otọgbe rhọ khẹ vhẹ, mhi gwe rhẹ vhẹ a gha. Udu o zeze mhẹ. Oghẹlẹ o gaa vọ mhẹ udu ni eyẹ rhẹrhẹ la ọtomhẹ.⁵Abhi eyẹ rhọ bhẹ vhi Imẹsidonia, eyẹ vha mhuẹ isheshegbe. Onochi, irhẹmhi a zẹ okwhẹ ẹẹ kpẹsẹ eyẹ odẹ khi odẹ kwu, o ke pfi ulishi shi eyẹ vhi iteteva. ⁶Ama Ishinẹgba, ni ọa zeze ọgbọ ni abọ esha udu, ọ rhi ibhale Itatọsi zeze eyẹ idu. ⁷A khi ibhale Itatọsi lọgwho o zeze eyẹ idu. Li shi izezudu ni Itatọsi ọ te obọ vhẹ mhẹ. Ọ gwu khasẹ eyẹ ighọli ni vha mhọli, shi oya ali ipfiẹgbueshi ni vha mhọli na mhẹ. Irhẹmhi ghẹlẹ ghẹlẹ.⁸O kha rhẹ kyia khi ebe na mhi kẹkẹ ghyi vhẹ khi o vha rhi egbe nwu vhẹ, imha vyiẹ ikharhọ. na mhi rhẹ mẹ khi ebe mhẹ khi o pfi oya na vhẹ. ama khi ukwukwu ẹrhẹghẹ li egbe vha le laa nwu vhẹ. ⁹Nenaa egbe li e ke a nwu mhẹ, a khi rharhi khi o khekhe vhẹ egbea, rharhi khi oni ikhekhegbea o rhi inwulieliẹ na vhẹ. Osoli Ishinẹgba lẹ vhaa mẹ egbe, vhavha mẹ osue kwa rharhi eyẹ. ¹⁰Rharhi oya Ishinẹgba li o rhi inwulieliẹ a bhale ni o rhi imyiepfuese ni ikharhọ o vha la bhẹ. Osoli oni agbona, abhabhi o rhẹ li, egwhuli li ọa pfi.¹¹Vha bino gwhe ukpokpomhi inyakwa ni oni osoli Ishinẹgba ona o pfi na vhẹ. Vha mẹ ukpokpomhi inyakwa ni vha mhuẹ ni o rhọ khasẹ khi vha mhọli emeni vha li. Vha mẹ abhi o li to vhẹ egbe, ulishi ni o nwu vhẹ, ali ududumhi ọnwegbe ali abhi vha li nono khi a khyiẹlẹ ọli te odẹ! vha rhọ khasẹ khi vhavha mhọli emeni vha yẹsẹ vhi oni ingme ona. ¹²Ama rhẹmhi kẹkẹ ebe ghyi vhẹ, ama a khi rharhi eni e gbegọ, wẹ khi rharhi ọni ọa mẹ ẹchọ shi igbegọ ni ọ gbegọ. Rhẹmhi eyẹ kẹkẹ khi eyẹ rhọ khasẹ vhẹ ukpẹloe Ishinẹgba ipfiẹgbueshi ni vha mhuẹ ni eyẹ.¹³Ena li o rhi eyẹ mhọdu. Ni e zeze eyẹ idu, irhẹmhi oghẹlẹ o vọ eyẹ idu rharhi Itatọsi’, rharhi vhẹvhẹ kwu vha nwu ayẹmhẹ ọli mela onogbọa. ¹⁴Na mhi rhẹrhẹ rhẹ vhẹ gha khasẹ ọ, vhavha rhi omama nwu mhẹ. Odẹ ovhese, abhi emeni eyẹ gwu khasẹ vhẹ e le li kyili ingmaghyie eyọ, iyọ li inyanọ ni eyẹ rhẹ vhẹ nyanọ khasẹ Tatọsi o she rhọ khasẹ khi olẹmhi o vha la vhọ.¹⁵Ighọli ni Itatọsi ọ mhọli na vhẹ li o fu nẹẹ, abhi ọ li sa lẹẹ to isuesọ vhẹ, ali abhi vha li rhi ulishi ali ibamhijẹjẹjẹ tsẹ ọli mekyia. ¹⁶Mhia ghẹlẹ rharhi khi mhi rhi egbe nya vhẹ pfuse.

Chapter 8

¹Eyẹ a nono khi vha yẹsẹ, inyọgwho mhẹ ni ikpotso ali emọse, obodẹ ivhẹlẹmhi ni Ishinẹgba ọ rhọ ni ika ni e la Imẹsẹdonia. ²Ẹrhẹghẹ ni a rhọ mẹ ikpokpomhi imhasẹfẹ ali osoli, ukpokpomhi osoli ni ee mẹ, ali asha ni anya o gbe wẹ rhamhi, o she pfi ukpokpomhi ẹpfue irhueobọa na wẹ.³Mhi myie ọtsẹ shi vhọ khi ee lẹẹ rhue obọa rhamhi asha ni e dobẹ, ee gwe li rhue obọa ẹẹ dala asha ni e mhuẹ rhamhi. Irhẹmhi ee rhue obọa abhi o pfo ọgbọgbọ udu. ⁴Irẹmhi ee gaa ẹẹ lema eyẹ, khi eyẹ dobẹ wẹwẹ mhọli obọ shi oni akanya Ishinẹgba wẹwẹ e rhọ ke li kpaghyiẹ eni e myiesuọ obọ. ⁵A khi abhi eyẹ khọkhọ li a li mẹ ọ. Ama, rhẹmhi e kpọ kyiatsolo rhi egbe wẹ ni Ọnọmhuẹyẹ. E chigbe ji egbe wẹ abọa rhọ khali eyẹ te abhi o ghọli Ishinẹgba.⁶Iyọ rhẹmhi eyẹ lema Itatọsi, ni ọ she kpọ gbe oni akanya ona, khi ọ bhuli vhẹ a nu vhẹ gbe oni akanya irhueobua pfuse. ⁷Ama vha rhi egbe myie ẹtsẹkẹ kwu---nabhi irhọshiọ, ingmemhi unu vhẹ, iyẹsẹ, ali ikwegbea, ali ighọli ni vha mhọli ni eyẹ. Iyọ vha liyọ nyakwa shi oni akanya irhuobọa ona kee je alo.⁸A khi rhẹmhi rhi izemhi mhasẹ na vhẹ shi ona, ama irhẹmhi ngme ona khi mhi rhọ yẹsẹ ni egbegbe ighọli vha mhuẹ ni a rhọ khọkhọ ọnwegbe ni iọgbọ evhese mhuẹ. ⁹Vha yẹsẹ ivhẹlemhi Ọnọmhuẹyẹ Ijesu Ikiristi. Ni ọ rhẹrhẹ pfue, rharhi vhẹvhẹ ọ mela onanyaa, ishọyọ te ikpa anya li vha ke te pfue.¹⁰Elemhi oni ngme ona, mhi laa rhi ẹghẹ na vhẹ ni o laa kpaghyiẹ vhẹ. Ukpe khi ona, a khi rhẹmhi vha lee gbasẹ khyiẹlẹ ẹtsẹkẹ, ama irhẹmhi o lee li ghọli vhẹ khi vha kee khyiẹlẹ ẹtsẹkẹ. ¹¹Nenaa vha gbe ọli pfuse. abhi vha ke lee li mhọli ọnwegbe eyọ ali ighọli khi vha rhọ khyiẹlẹ ọli, mhi pfi olema khi vha liyọ dobẹ gbe ọli pfuse, asha ni vha laa dobẹ rhamhi. ¹²Rharhi o kha nwu vhẹ egbe khi vha khyiẹlẹ ẹtsẹkẹ enana, akanya aghyie li o kyila na vhẹ gbe nabhi a nono. O kyila asha ni ọgbọgbọ mhọli rhamhi, ama a ke ẹẹ khi emeni ọgbọ ọ vha mhuẹ.¹³Oni akanya ona o vha kyia khi a rhọ myie egwho itsua zẹa a ke khyiolo itsua nyanọ egwho ike o ke a kyili ọkphakphamhẹ. Onochi, a gaa li abagwho. ¹⁴Ama rhẹmhi o lee gbe akanya khi imhọli kpọegbele vhẹ o dobẹ a kpaghyiẹ wẹ obọ, imhọli kpọẹgbele wẹ o dobẹ a kpaghyiẹ vhẹ obọ. ¹⁵Abhi a li kẹkẹ ọli shi ekẹ eyọ, “Khi ọni ọ mhuẹ enebu ọ vha gwe mhuẹ kpọegbele, ama ọni ọ mhuẹ ukwukwu, rhẹmhi ọ ke a mhuẹ kpọẹgbele.”¹⁶Ama mhi kphẹmhi ni Ishinẹgba, ni ọ rhi ọli shi Itatọsi udu khi ọ pfi ẹgbue shi vhẹ egbe abhi mhẹmhẹ. ¹⁷A khi rharhi khi ọ lama shi eyẹ vhi olema, ama khi o maa li nwu ọli egbe. Rhẹmhi o lee pfo ọli vhi udu khi lẹ lee li kọ a fẹẹ vhẹ.¹⁸Eyẹ she ghyie inyọgwho eyẹ ọvhese rhọ khali ọli a bhẹ ni a nwemaa chichi elemhi iteteva eni ika kwu rharhi ikanya ingme ingmemhi Ishinẹgba ni ọa gbe. ¹⁹A khi ona lọgwho, ama eni e myiesuọ e li zẹ ọli ma eyẹ vhi egbe a ye asha khi eyẹ kaa gbe oni akanya irhueobọa ona. Ifumhi Ishinẹgba li ona o kyila ali ọnwegbe ni eyẹ mhọli khi eyẹ rhọ kpaghyiẹobọ.²⁰Eyẹ vha nono khi ọgbọ nwu ingme oni akanya isomopfa ona ni eyẹ a gbe ena gba. ²¹eyẹ rhọ shi inyakwa khi eyẹ gbe akanya ekpẹ, a khi ukpẹloe Ọnọmhuẹyẹ lọgwho, ama li shi ukpẹloe agbọ.²²Eyẹ she gwe ghyie inyọgwho eyẹ ọvhese rhọ khẹ wẹ a bhẹ. Eyẹ she nwemaa nwu ọli fẹẹ, eyẹ mẹ khi ọ mhọli ọnwegbe shi ikanya nebu. Irhẹmhi ọ ke gwe mhọli ọnwegbe shi vhọ rharhi ukpokpomhi irhegbenya ni ọ mhuẹ vhi obodẹ vhẹ. ²³A khẹ li uwi Itatọsi, ọzeva mhẹ ali ọni eyẹ gaa gbe akanya kwugbe li ọ kyia. Eni inyọgwho eyẹ, eni ika li e ghyie wẹ. Eghọghọ li e kyila ni Ikiristi. ²⁴Vha rhi ighọli khasẹ wẹ abhagwhoyọ, vha rhọ khasẹ eni eyuka emeni e zẹ khi eyẹ rhẹ vhẹ a gha.

Chapter 9

¹ikanya eni e myiesuọ, o vha dea khi mhi gwe kẹkẹ ebe ghyi vhẹ shi vhọ. ²Mhi yẹsẹ khi o gwhẹ vhẹ khi vha rhọ kpaghyiẹ obọ, mhi she rhẹ vhẹẹ gha khasẹ iọgbọ Imẹsidonia. Mhi ẹẹ li iọgbọ Achaya khi apfoni okpe vha te nwunegbe khi vha laa kpaghyiẹ obọ. Ọnwegbe vhẹ o she pfi ọnwegbe ni ebubu wẹ³Nenaa mhi she ghyi eni inyọgwho eyẹ a bhuli vhẹ khi ighamhi ni eyẹ rhẹ vhẹ a ga imhẹli o kyili uwi unu apfuẹ, rharhi iyọ, vha kee nwegbe, khi abhi mhi ngme khasẹ wẹ o kẹ kyia yọ. ⁴Ina khi yọ, ọnyi Imẹsidonia ọ kha nu mhẹ bhẹ khi ọ mẹ khi vhavha nwegbe, eyẹ laa yẹghẹa---Imha mhuẹ emena mhi sa shi ingme vhẹ khi vha rhi omama nwu mhẹ---Rharhi asha ni eyẹ rhi egbe nya vhẹ rhamhi. ⁵Iyọ mhi sa khi oo kha gbe akanya khi eni inyọgwho eyẹ e kpe vhẹ alo egbe khi e rhọ nwuno egbe shi ekẹ rharhi isomopfa ni vha shi obọ. Ishọyọ Rhẹmhi a ke a mẹ ọli khi o pfo vhẹ udu khi vha rhọ kpaghyiẹ khi a khi rhẹmhi a chi vhẹ shi vhọ.⁶Emeni e la vhọ khi ona: ọni ọ rhọ kọ zuẹwẹnyẹ zuẹwẹnyẹ, ọ khyiẹsẹ zuẹwẹnyẹ zuẹwẹnyẹ, ọni ọ ke rhọ kọ rharhi lẹ kẹ mhọli ivọsẹna ọ khyiẹsẹ ivọsẹna. ⁷Ọgbọgbọ ọ somopfa abhi o li ọ vhi udu. Imhẹli ọ kyili uwi ekhumhẹ wẹ khi u nwemaa. Rharhi khi Ishinẹgba ọ maa nono ọni ọ rhi oghẹlẹ a somhopfa.⁸Ishinẹgba ọ laa rhi ivọsẹna vhẹ vẹgba, khi ishọyọ, ẹrhẹghẹ kwu, vha mhọli ẹtsẹkẹ ni vha nono kwu. Iyo li o laa li khi vha kẹ kee khyiẹlẹ onaghyie shi vhọ. ⁹Abhi a li kẹkẹ ọli shi ekẹ iyọ li o li ni a rhẹ li, “Ọ she kemhi epfue ọli ni enanya. Igwabhagbe ọli rhẹmhi ọa tẹsẹ ẹlẹnagbọagbọ.¹⁰Lẹ ni ọ rhi ikpamhi ni iọgbọ a kọ o kẹ kyili emenale na wẹ, ọ li laa rhi ikpamhi ghyi vhẹ ọ rhẹ wẹ vhẹgba na vhẹ rhọ kọ. Ọ chigbe rhi ikhyiẹsẹ ipfuasẹ vhẹ fuma. ¹¹laa rhẹ vhẹ pfue shi vhọ, ishọyọ vha kẹ dobẹ kee rhueobọa. Ona o ke laa rhi iọgbọ kee rhi ikphẹmhi ni Ishinẹgba te ikpa eyẹ.¹²Oni ugamhi okpaghyiẹ ona, a khi a rhọ lee somhi eni e myiesuọ opfa lọgwho. khi o li gẹsẹ ikiki Ishinẹgba. ¹³Rharhi kha she nwu vhẹ fẹẹ alo e ga vhọ abhi vha lia somhi opfa, iọgbọ ebubu e gwe li la rhi ikiki ni Ishinẹgba shi isuesọ ni vha suọ eso a na ingmemhi Ishinẹgba ni vha rhaa rhueobọa ni agbọ kwu. ¹⁴Elemhi ighọli ni o limhi e la laa pfi olẹma na vhẹ. Rharhi udududmhi ivhẹlemhi Ishinẹgba ni o laa vhẹ agbọ ni o rhẹ vhẹ dobẹ a khyiẹlẹ ena. ¹⁵Eyẹ kphẹmhi Ishinẹgba shi isomopfa li ni unu o vha dobẹ a je.

Chapter 10

¹Mhẹmhẹ Ipọlu, mhi rhi ichegbekpiale ali ipfọmhẹ Ikiristi te egbe mhẹ lema vhẹ, Mhi kha nu vhẹ la mhi ga pfọmhẹ ama mhi kha ke chi vhẹ iteteva le mhi ke nu vhẹ a ngme kali, kali. ²Mhi lema vhẹ khi imhẹ vha rhẹ mhẹ ngme ọva na mhi bhẹ; Imha nono khi mhi rhi izemhi mhẹ ngme ova. Rharhi khi mhi sa khi mhi jilẹ gbudu nu eni ẹẹ khi inyele elamhijegbe li eyẹ nyele a ngme.³Rharhi khi eyẹ kha rhẹ la elemhijegbe, eyẹ vhaa khọli okhọli elamhijegbe. ⁴Itsua okhọli eyẹ e vha kyili iyi ẹlamhijegbe. Ama khi e ze ni e dobẹ a gwhọghọ izemhi ikyhioa. E nwu epfuasẹ ebe mela apfuẹa.⁵Eyẹ li gwhọghọ ẹtsẹkẹ kwu ni e nu iyẹsẹ Ishinẹgba a khẹ abọ. Eyẹ nwuno izemhi isamhi kwu igwhumha khi e suesọ ni Ikiristi. ⁶Eyẹ rhi ẹchọ ni umhasuesọ kwu, ni isuesọ vhẹ o ke sheda gba pfuse.⁷Bino emeni e kpalo na vhẹ ni vhaa mẹ gboo. Ọni ọ mẹ ọli mẹ khi uwi Ikiristi lẹ kyia, ọ yele egbe ọli khi abhi lẹ lee li kyili uwi Ikiristi eyọ, iyọ li eyẹ li li kyili uwi Ikiristi abagwhoyọ. ⁸Rharhi khi mhi kha rhẹ rhi afu ni Ishinẹgba ọ rhọ ni eyẹ gha, ni ọ rhọ ni eyẹ khi eyẹ rhọ kwẹlẹ vhẹ shele a khi eyẹ rhọ pfuse vhẹa, omama o vha laa nwu eyẹ shi vhọ.⁹Imha nono khi o li vhẹ ẹloe abhizẹzẹ khi rhẹmhi rhi ebe na mhi kẹkẹ ghyi vhẹ a pfianọ vhẹ idu elemhi. ¹⁰Rharhi khi egwho ea ngme khi “Ebe ni ọa kẹkẹ e ze, ama ghe mhẹ ghe ẹ ingmemhi ọli o pfọ, ingmemhi ọli o vha kyili emeni a kha rhi esọ shi.”¹¹dobẹ iọgbọ eyọyọ yẹsẹ khi emeni eyẹ a ngme shi ebe, li eyẹ gwe lia ngme ghe mhẹ ghe ẹ. ¹²Eyẹ vha dobẹ laa rhi egbe eyẹ khọkhọ eni ea chichi egbe wẹ eyọ. Ama e kha rhi egbe wẹ a ta, khi e rhi egbe wẹ a khọkhọ egbe, e vha yẹsẹ emeni a khyiẹlẹ.¹³Eyẹ ena, eyẹ vha laa nyanọ dọsẹ. Onochi, eyẹ kha rhẹ laa nyanọ eyẹ nyanọ rhamhi asha ni Ishinẹgba o rhi afu ni eyẹ rhamhi, ali ikanya ni eyẹ gbe iteteva vhẹ. ¹⁴Rharhi khi eyẹ vha rhue egbe eyẹ fu dọsẹ ẹrhẹghẹ ni eyẹ rhọ rhamhi vhẹ egbe kwu, eyẹ kpọ kyiatsolo rhi ingmemhi Ikiristi kpọ vhẹ alo egbe.¹⁵Eyẹ vha rhi ikanya iọgbọ evhese nyanọ dọsẹ, Onochi, eyẹ rhi egbe nya khi abhi irhọshiọ vhẹ o fu iyọ li ikanya eyẹ e vhẹ shi vhọ, o khyiele nwemaa rhamhi asha ni Ishinẹgba ọ bẹa khi ọa rhamhi. ¹⁶Ona li o laa rhi eyẹ dobẹ ngme oni ingmemhi Ishinẹgba talase aloekẹ vhẹ. Eyẹ vha laa rhi ikanya ni eyẹ gbe obhovhese nyanọ.¹⁷“Ama ọni ọa dọmhi ọ kee rhi eva Ọnọmhọli dọmhi.” ¹⁸Rharhi khi a khi ọni ọ rhi egbe ọli khasẹ laa mẹ. Ama Ọnọmhọli li ọ rhi ọgbọ a khasẹ.

Chapter 11

Ikhomhi 11 Ikọritiasi ¹OO gwhẹ mhẹ khi vha nu mhẹ rhi egbe myie elemhi ewẹghẹ. Ama vha she kpọ le nu mhẹ rhi egbe myie nee! ²Rharhi ingmemhi vhẹ ọa zẹ mhẹ ofu. Abhi mhi li shi obọ izuode ọkpotso ọgwho ali ọmọse ọgwho. Iyọ mhi li shi obọ na vhẹ khi mhi laa rhẹ vhẹ bhuli Ikiristi ukhomhi ipfuasẹ abhi ọmọmoshi ni ọ vha yẹsẹ ọmọse nee.³Ama ulishi o vha nwu mhẹ khi, abhi ẹnyẹ ọ li ghagha Ivu, khi isamhi vhẹ o dobẹ a nwu isamhi idu vhẹ lieliẹ vhi ọnwegbe ni vha mhọli ni Ikiristi. ⁴Rharhi khi vha kpẹsẹ abọ myie iọgbọ ni e bhẹ laa ngme ingmemhi Ijesu ọvhese ni ọ degbea shi ọni a kpọ gwu khasẹ vhẹ. Ọa liyọ khi vha mhọli ayẹmhẹ ọda ni o degbea shi oni vha kpọ mhọli. ọa liyọ vha myie ingmemhi Ishinẹgba ni o degbea shi oni vha kpọ lama shi!⁵Imha sa khi o kwu mhẹ dala eni ighyiusomhi ni a kẹẹ. ⁶O kha rhẹ kyila khi imha rhẹ ye owẹna ingme ingmemhi, imha kyili ọni ọ vha ye owẹna iyẹsẹ. Odẹ khi odẹ kwu ali obodẹ ẹtsẹkẹ kwu eyẹ she kweghyiea khasẹ vhẹ abhi o li la vhọ.⁷Onobe li o ke kyia khi mhi rhọ chichi egbe mhẹ kpiale khi vha kẹ kyili ena yasẹ vhi ekẹ? Rharhi apfuẹ mhi ngme oni ingmemhi ona a khasẹ vhẹ. ⁸Irhẹmhi myie ika evhese ẹtsẹkẹ ni e mhuẹ mhi rha khyiẹlẹ uwẹ vhẹ na vhẹ. ⁹Abhi mhi rhọ nu vhẹ la na mhi rhẹrhẹ mhọli ọtomhẹ, imha kphakpha ọnyiẹ vhẹ. Rharhi khi emena mhi nono inyọgwho eyẹ egwho ni e te Imẹsidonia bhẹ li e rhi emena mhi nono kwu ghyi mhẹ. Abhabhi o rhẹrhẹ li mhẹ egbe mhi she wẹna abhi a vha lia kphakpha ọgbọ, iyọ mhi lia kee khyiẹlẹ ọ.¹⁰Abhi ingmaghyie Ikiristi o li nu mhẹ la, imha laa pfiesọa vhi inyanọ mhẹ abodẹ Achaya. ¹¹Elọ e zẹ? Rharhi khi imha mẹ mhọli ighọli vhẹ lọ? Ishinẹgba ọ yẹsẹ khi mhi mhuẹ.¹²Ama emena mhia khyiẹlẹ, mhi kyhie lia kee khyiẹlẹ khi mhi ke rhi imhasha ni eni ea nono imhasha ni e rha nyanọ khi rhẹmhi wẹwe liabhi eyẹ. ¹³Iọgbọ eyọyọ ighyiusomhi ighagha li e kyila ni ea gbe ikanya ighagha. Irhẹmhi e rhi egbe wẹ kyili ighyiusomhi Ikiristi.¹⁴Ona o vha kyili ingme ogbọ , okyhio ọ kpọ li rhi egbe ọli kyili aghyiukọ ufulọ. ¹⁵O vha kyili emeni ọa nya ọgbọ aloa ni egamhẹ okhyio e rhọ rhi egbe wẹ mela egamhẹ ipfuasẹa. Ee laa khọkhọ khi ikanya aghyie wẹwẹ ea gbe eyọ.¹⁶Mhi gwe ẹẹ vhẹ: imhẹli ọgbọ khọkhọ khi adẹkẹ mhi kyia. Ama u kha ke ẹẹ khi adẹkẹ mhi kyia, rhue mhẹ abhi adẹkẹ khi mhi nyanọ sui. ¹⁷inyanọ na mhia ngme ena a khi Ọnọmhuẹyẹ li ọ ngme ọ, ama mhi ngme abhi adẹkẹ. ¹⁸Abhi agbọ ebubu e ke rha nyanọ, mhi lia nyanọ.¹⁹Rharhi khi vhaa rhi oghẹlẹ nu adẹkẹ la, ọtsẹgbhẹ vha kyila eyọ! ²⁰Vha kpẹsẹ abọ myie ọgbọ ni ọ nwuno vhẹ shi ogba igwhumha, ọ kha rhẹ pfi okemhi shi vhẹ iteteva, ọ kha rhẹ li vhẹ a le, khi ọ rhẹ lase vhẹ alo. ²¹Omama eyẹ li o kyia khi eyẹ rhọ liyọ. Ama ọgbọ kha rhẹ lia nyanọ---Mhi kee ngme abhi adẹkẹ waa---mhi li laa nyanọ.²²E kha kyili Iburu, Iburu mhi li kyila. E kha kyili Izulẹ, Izulẹ mhi li kyila. O kha ke kyila khi ẹdẹli Ebulahamu li e kyia, lẹ mhi li kyia. ²³E kha kyili egamhẹ Ikiristi e vha kyila da mhẹ, (Mhi kha ngme vha ẹẹ khi imha mhuẹ ẹgbhẹ.) Mhi da wẹ. Mhi gaa gbe ikanya da wẹ, shi uwi ilo ogba igwhumha, Mhi lo da wẹ. Shi uwi igbemhi rhẹmhi a gbe mhẹ dọsẹ, shi obodẹ imẹ ekhẹna egwhi nebu.²⁴Iọgbọ Ijusi e rhi itele “Ọgwho o vha la egbhọ eva gbe mhẹ.” ²⁵Itesẹ li a rhi itele gbe mhẹ. A tono mhẹ echẹ utogwho. Itesẹ li ọkọ okẹ o kwu mhẹ luẹ nee. Mhi she gbhẹ edato esọ okẹ ẹliyọsẹ ogwho ali ẹlogota ogwho. ²⁶Utotona mhi rhẹ ye asha, mhi la okẹna ekẹ, okhẹna igyiaguda, okhẹna iọgbọ mhẹ, okhẹna iọgbọ Ijẹtasi, okhẹna ẹvhue nefu, okhẹna apata, okhẹna ekẹ nefu, ali eni e myiesuọ ighagha²⁷Mhi she nwemaa gbe ikanya ni e ze elemhi ọnwunu, ẹliyọsẹ ebubu ovhesẹ o vha nwu mhẹ, okyiamhi ali okyiamẹ o gbee mhẹ, azumhi utotona, ukhomhi ibanọa ali ulili. ²⁸A kha rhẹ rhi obọ gbe ẹtsẹkẹ kwu shi, ogbẹlẹ kwu lẹ mhi rhẹẹ mhọli ọkpokpomhẹ rharhi ọnwegbe na mhi mhuẹ ni eni ika. ²⁹Mhi kha mẹ ọni olọsẹ, o ke li lọsẹ mhẹ. Mhi kha mẹ ọni a lẹlẹ delo ingmobe, egbe e vhala mhẹ a nali.³⁰Mhi kha laa nyanọ, mhii nwemaa rhi asha ni o te lọsẹ mhẹ a khasẹ. ³¹Ọni Ishinẹgba ali Ita Ọnọmhuẹyẹ Ijesu, ọni aa chichi ẹlẹnagbọagbọ, ọ yẹsẹ khi imha pfi olẹmhi.³²Elemhi ẹvhue Idamaskọsi, igọvinọ ni ọ gbe akanya rhẹ khali oghyie Arẹtasi ọ nono abhi lẹ li khẹ ẹvholi Idamasikọsi khi lẹ kẹ vhẹ mhẹ nwu. ³³Ama irhẹmhi a rhẹ mhẹ shi elemhi ugwhughwu te iwido ni o la ochika kpiale, lẹ mhi rhọ dobẹ na pfue ọ vhi obọ le.

Chapter 12

¹Mhi nwemaa na eta ọmọse, ama elele o vha rhẹ la vhọ. Ama mhi laa ngme irhọkhasẹ na mhi mẹ vhi obọ Ọnọmhọli khasẹ vhẹ. ²Mhi yẹsẹ ọmọse ogwho ni ọ myie Ikiristi suọ ikpe igbe ali ene ni e dosẹ---ni ọọ la ijegbe ni ọ vha la ijegbe, imha yẹsẹ, Ishinẹgba lọgwho li ọ le yẹsẹ---a rhue ọli shele je idane.³Abagwhoyọ mhi yẹsẹ khi ọni ọmọse ọna---ni ọọ zẹ ijegbe ni ọ vha zẹ ijegbe, imha yẹsẹ, Ishinẹgba lọgwho li ọ le yẹsẹ--- ⁴A rhue ọli shele je aleghyie ọ suọ esọ ni e pfuasẹ dọsẹ ni ọgbọ vha lẹẹ jilẹ rhi unu je. ⁵Mhi laa rhi ọgbọ ọyọyọ na eta ọmọse. Ama uwi obọ mhẹ imha laa rhi egbe mhẹ na eta ọmọse, sẹkẹnẹ obodẹ ọlọsẹmhẹ mhẹ mhi lee rhọ na eta ọmọse.⁶Mhi kha nono khi mhi na eta ọmọse, imha zẹ idẹkẹ, rharhi khi egbegbingme mhia ngme. Ama mhi laa chi ineta ọmọse le, ishọyọ khi ọgbọ kee rhue mhẹ yagha dala emeni e mẹ mhẹ vhi egbe ali emeni e te unu mhẹ suọ. ⁷Mhi gwe laa chi inyanọ le rharhi eni ivhali idudumhi irhọkhasẹ eyọ. Iyọ, khi mhi ke rhi ichichiegbe tsua ipfua ekẹ, A rhi ugba tsọ sọ mhẹ ijegbe, aghyiusomhi okyio ọ kẹ lia kphakpha mhẹ, khi mhi ke kee chichegbe.⁸Itesẹ mhi lema Ọnọmhuẹyẹ shi vhọ nee, khi ọ rhue mhẹ lẹ vhi egbea. ⁹Ọọ mhẹ, “Ivhẹlẹmhi mhẹ o somhi ẹ, rharhi elemhi ọlọsẹmhẹ ọli izemhi o te a gba.” Onochi mhi rhi ọlọsẹmhẹ mhẹ a chichegbe, khi izemhi Ikiristi o kẹ la mhẹ vhi egbe. ¹⁰Elemhiyọ, Ikiristi ọ kwhese mhẹ, o kyili elemhi ọlọsẹmhẹ, elemhi eka, elemhi ingme, elemhi izẹ okwhẹ kpẹsẹ mhẹ o kha rhẹ lọsẹ mhẹ, mhi ze.¹¹Mhi she kyili ọwẹghẹ! vhẹvhẹ vha rhẹ mhẹ kyia yọ, mhẹmhẹ ni vha khẹ chichi. Rharhi khi imha kyili ọgbọ apfuẹ obodẹ eni ẹẹ khi wẹwẹ khi eni ighyiusomhi nefu nẹẹ, imha rhẹ mhọli emena mhi kyia. ¹²Ikanya ọnyaloa ni e rhi ọgbọ khasẹ khi aghyiusomhi Ishinẹgba li ọ kyia, a gaa rhi irhobọnwidu gbe wẹ vhi iteteva vhẹ. ¹³See a ke li rhi ẹloe gbe vhẹ dala ika ni e kpọẹ, rharhi khi imha rhi ingmemhi okpaghyiẹ kpokpo vhẹ lọ? Vha yele oni igbegọ ona na mhẹ shiọ!¹⁵Ghe, ghee! mhia bhẹ bhuli vhẹ le otozesẹ. Imha laa kyili itsua na vhẹ, rharhi khi a khi ẹtsẹkẹ vhẹ li ọa gwhẹ mhẹ. Vhẹvhẹ mhi nono. Rharhi a khi ivhiẹ li e rhi ẹtsẹkẹ a ni ita ali inyọ wẹ. Ama, ita ali inyọ li e rhi ẹtsẹkẹ a ni eni ivhiẹ. ¹⁴O rhi egbe nwu mhẹ khi ayẹmhẹ vhẹ o rhọ rhue mhẹ ẹtsẹkẹ. Rhẹmhi ke mẹẹ laa mhọli ighọli vhẹ, vha ke rhi ẹloe a gbe mhẹ?¹⁶Ama abhi oli ena, imha rhi itsua khọsẹ vhẹ. Ama, abhi a ke rhẹ khi ikpamhika mhi rhọ rhi ẹgbhẹ nwuno vhẹ. ¹⁷Mhi mẹẹ te ikpa ọna mhi ghyie vhẹ ighagha egbe? ¹⁸Mhẹmhẹ mhi ghyie iItatọsi bhuli vhẹ, mhi gwe ghyie inyọgwho eyẹ ọvhese bhuli vhẹ. Itatọsi ọọ mẹẹ li vhẹ le? A khi odẹ ogwho li eyẹ mhẹ rhọ te? A khi ẹtoawẹ egwho li eyẹ rhọ kyia?¹⁹Irhẹmhi vha khọkhọ eni ẹrhẹghẹ ena kwu rhẹmhi eyẹ gwu a kpẹ egbe eyẹ? Ukpẹloe Ishinẹgba ni ọ kyili ọtsẹ eyẹ, emeni eyẹ a ngme kwu rhẹmhi eyẹ rhẹ wẹ a zise vhẹ.²⁰Rharhi ulishi ni oa nwu mhẹ lẹ khi imhẹmhẹ bhale a vhẹ asha ni imha kha bhale a vhẹ vhẹ. ulishi ni oa nwu mhẹ lẹ khi vha ke bhale a vhẹ mhẹ asha ni o vha gwhẹ vhẹ. ulishi ọa nwu mhẹ khi a la laa mẹ epfuasẹ, ukhẹmhukhẹ, ofu, itomhi, ilegbe odoshimhi, ichichegbe ali umhasuegbe. ²¹Ulishi oa nwu mhẹ khi mhi kha liegbe bhẹ, khi Ọnọmhuẹyẹ ọ laa nwu mhẹ chi kpiale vhi ukpẹloe vhẹ. Ulishi oa nwu mhẹ khi eni e pfidọ ẹrhẹghẹ ni o dọsẹ e laa rhi ofu fu mhẹ, ni e vha nwegbe lieliẹ vhi umhapfuasẹ le, ali ighaba ali ikanya ẹlamhijegbe ni e nyele shi.

Chapter 13

¹khi ona na mhi rha bhẹ bhuli vhẹ le ena. “Ọtsẹ ni ikwhumhava ali ikwhumhasẹ e myie ẹzọ o she mugha gbaa.” ²Mhi she kpọ le gwu khasẹ eni e kpọ li ingmobe ẹrhẹghẹ ni o dọsẹ na mhi rhọ kpọ nono vhẹ bhẹ utozeva, mhi gwe khyiẹlẹ ọ ngme khasẹ vhẹ: Mhi kha gwe liegbe bhẹ, imha laa rhi obọ kyhi ọnyiẹ wẹ shi.³Irhẹmhi ngme ona khasẹ vhẹ rharhi khi vhaa nono ọtsẹ khi vha rhọ yẹsẹ ni Ikiristi li ọ te mhẹ vhi unu a ngme. O vha lọsẹ Ikiristi obodẹ vhẹ. Onochi, rhẹmhi izemhi ọli o nya vhọ a shi vhọ na vhẹ. ⁴Ni a rhẹrhẹ gbe ọlia shi ukhomhi ọlọsẹmhẹ , ọ nyele te ikpa izemhi Isinẹgba. O li lọsẹ eyẹ ama abhi eyẹ ke li nu vhẹ le a kugbe ena vha laa nu eyẹ kemhi izemhi Ishinẹgba te ikpa agbọ ọli.⁵Vha dọ egbe vhẹ ẹloe bino fẹẹ gwhe ni vha kyhie mugha shi irhọshiọ. Vha li yẹsẹ khi Ijesu ọ nu vhẹ la? Ọọ nu vhẹ la, sẹkẹnẹ khi rhẹmhi a vha rhẹ vhẹ khasẹ. ⁶Mhi mẹ ọli mẹ khi vha laa mẹ ọli mẹ khi eni a yẹsẹ li eyẹ kyia.⁷Nenaa, eyẹ pfi olema bhuli Ishinẹgba khi vhaa ke pfidọ. Imha pfi olema khi eyẹ rhue egbe eyẹ abhi eni e she nwule. Onochi, mhi pfi olema khi vha kee khyiẹlẹ emeni e te odẹ, ama o dobẹ a li ẹloe khi eyẹ she de. ⁸Rharhi khi eyẹ vha mhuẹ emeni eyẹ dobẹ a li ingmaghyie, sẹkẹnẹ eyẹ nwukwu ingmaghyie vhọ.⁹Rharhi rhẹmhi eyẹ a ghẹle ni o lọsẹ eyẹ ni vha ze. Rhẹmhi eyẹ gwe lia pfi olema khi egbe gba na vhẹ. ¹⁰Abhi mhi rhọ vu vhẹ iteteva le lẹ mhi rhọ kẹkẹ oni ebe ona ghyi vhẹ, ishọyọ mhi kha ke gwe jele imha ke gwe laa ngme ọva rhọ khẹ vhẹ. Imha nono khi mhi rhi afu ni Ishinẹgba o rhọ na mhẹ gbe ikanya ebe rhọ khẹ vhẹ, ama rhẹmhi o gwhẹ mhẹ khi mhi rhi afu ni Ishinẹgba o rhọ na mhẹ kpolo vhẹ shele a khi mhi rhi ọli tsukwu vhẹa.¹¹Emeni e kposhimhi eni ngme na kwu, inyọgwho mhẹ ni kpotso ali emọse, vha kee ghẹlẹ! Vhaa gbe akanya ilieliegbe bhẹ, vha mhọdu, vha lama ni egbe, vha nyele inyele ọpfọmhẹ. iyọ Ishinẹgba ighọli ali ọpfọmhẹ ọ nu vhẹ la. ¹²Vha rhi ipfipfi unu tsẹ egbe na mhẹ.¹³Eni e myiesuọ kwu ea tsẹ vhẹ. ¹⁴Ọnọmhuẹyẹ ijesu kirisiti, ali ighọli Ishinẹgba, ali alekwugbe Ayẹmhẹ ni o Pfuasẹ o nu vhẹ la.

Galatians

Chapter 1

¹Mhẹmhẹ Ipọlu khi ọna ni aghyiusomhi. Imha kyili aghyiusomhi ni ọ te obọ ọgbọ bhale wẹ khi ikpa ọgbọ mhi te bhẹ, ama te obọ Ijesu Ikiristi ali Ishinẹgba ni ita, ni ọ rhi ọli te egwhi vule. ²Gboghyiẹ eni inyọgwho eyẹ kwu ni emọse ni e nu mhẹ la li eyẹ gba kẹkẹ oni ebe ona ghyi uka nẹ Iglitiasi.³Ivhẹlemhi ali ọpfọmhẹ Ishinẹgba ni Ita eyẹ ali Ọnọmhuẹyẹ Ijesu Ikiristi o nu vhẹ la. ⁴Ni ọ rhi egbe ọli somhi eyẹ opfa shi ingmobe eyẹ khi lẹ kẹ tsumhi eyẹ vhi ingmobe ni a mẹ amo ena le, abhi o ghọli Ishinẹgba ni Ita eyẹ. ⁵Ikiki o kyili uwi ọli ẹlẹnagbọagbọ apfishi ẹlẹnagbọagbọ.⁶Oo kyili emeni e nwu mhẹ ẹloe na vhẹ ni vha rhọ liyọ nyanya liegbe je odẹ ughamhi ovhese. Oo nwu mhẹ ẹloe khi vhaa lieliẹgbe vhi obhoni ọni ọ rhi ivhẹlemhi Ikiristi nyalu vhẹ ọ la le. ⁷A vha mẹ odẹ ingmemhi Ishinẹgba ovhese, ama iọgbọ egwho e la ni ea kphakpha vhẹ ni ea pfi ozugwhu shi oni usomhi Ikiristi.⁸Ama o kha rhẹ kyia eyẹ, ọa liyọ o kyili aghyiukọ ni ọ te idane kpiale li ọ ngme ingmemhi Ishinẹgba ovhese khasẹ vhẹ, epfua ọ kyia uwi ọ. ⁹ Abhi eyẹ ke kpọọ ngme, iyọ mhi gwe ngme ena, A kha mẹ ọgbọ ni ọ ngme ingmemhi Ishinẹgba ovhese ina khi oni vha kpọ lama shi, epfua khi uwi ọ. ¹⁰Rhẹmhi ke laa kee mhila agbọ kee ngme naa? Laa rhẹmhi ke laa kee khyiẹlẹ emeni e rhi egbe a nwu agbọ ena? Mhi kha nono khi mhi rhi egbe kee nwu agbọ lọ, Imha kha kyili ọgamhẹ Ikiristi.¹¹Rharhi khi mhia nono khi vha yẹsẹ, inyọgwho mhẹ, khi oni usomhi na mhi tsua kyia ena, o vha kyili uwi otsonagbọ. ¹²Imha te obọ ọgbọ mẹ ọli, wẹ khi rhẹmhi a wẹna mhẹ lẹ. Ama, irhọkhasẹ li o kyila ni o te obọ Ikiristi bhẹ bhuli mẹ le.¹³Vha she kpọ suọ abhi mhi kpọ li la obodẹ agbaa Ijudeizi, abhi mhi li mẹ eyuka Ishinẹgba ẹchọ ni a vha dobẹ a khọkhọ ni o tsua opfu. ¹⁴Rhẹmhi wẹna limhi, limhi, obodẹ Ijudeizi dala ibolo mhẹ ni e kyili Ijusi. Rhẹmhi o nwu mhẹ egbe onaghyie, onagyhie, rharhi khi itushi ita mhẹ lọ.¹⁵Ama o ghọli Ishinẹgba ni ọ rhọ te elemhi inyọ mhẹ zẹ mhe lase. Ọọ rhi ivhẹlemhi ọli nyalu mhẹ. ¹⁶Khi ọ rhọ te ikpa mhẹ rhi Omyi ọli khasẹ, ishọyọ khi mhi rhọ tsabọ vhi iteteva Ijẹtasi. Imha mhila ọgbọkhọgbọ a ngme. ¹⁷Wẹ khi rhẹmhi shele je Ijerusalemu bhuli eni e kpọ kyili igyhiusomhi kpọ khẹ mhẹ. Onchi rhẹmhi ye Arebia mhi te obholọ jele vhi Idamaskọsi.¹⁸O she gbe ikpe esẹ nena na mhi shele je Ijerusalemu kọ a fẹli Ikẹfasi, mhi nu ọli la elemhi ẹlẹ igbe ali ishie. ¹⁹Ama imha mẹ aghyiusomhi ọvhese ina khi Ijemhisi, ni inyọgwho Ọnọmhuẹyẹ. ²⁰Ghe, ghe, ukpẹloe Ishinẹgba mhi la ena, a khi rhẹmhi pfi olẹmhi a shi emena mhi kẹkẹ ghyi vhẹ.²¹Mhi ke je aloekẹ Isiria ali Isilicia. ²²Eni e myie Ishinẹgba suọ ni e la ika ni e la Ijudea e vha yẹsẹ mhẹ. ²³Ama e le lee suọ, khi ọni ọ kpọ ẹẹ pfuẹchẹ ni ọ zẹ okwhẹ kpẹsẹ eyẹ li ọ ke a ngme ingmemhi imyiesuọ ena ni ọọ kee pfuse iọgbọa eyọ.” ²⁴Rhẹmhi ee chichi Ishinẹgba shi ingme mhẹ.

Chapter 2

¹Abhi o ke rhọ gbe ikpe igbe ali ene Mhi gwe rhi Ibanabasi ali Itatọsi mẹ egbe je Ijerusalemu. Ishele na mhi shele je Ijerusalẹmu Ishinẹgba li ọ rhọ khase mhẹ khi mhi kee lẹ. ²Mhi gwu khasẹ wẹ oniusomhi na mhi rha tsabọ vhi iteteva Ijẹtasi. (Ama eni abhi mhi mẹ khi e nwuẹloe rhẹmhi nu wẹ ngme kẹẹ). Rhẹmhi mhia khyiẹlẹ ena khi unamhi mhẹ, ọa liyọ ona mhi kpọ na nee, o ke kyili apfuẹ.³Ama o kha rhẹ kyili itatọsi, ni ọ nu mhẹ la, ni ọ kyili Igiriki, a vha rhi izemhi nwu ọli fẹli. ⁴Oni ingme ona oo lase rharhi eni ẹẹ khi wẹwẹ e myie Ishinẹgba suọ ni e kyili iọgbọ ighagha ni e bẹna ẹẹ bhẹ laa dọ eyẹ ẹloe ni ẹẹ khi wẹwẹ e kẹ mẹ asha ni wẹwẹ e te laa rhi ushi nwu eyẹ obọ. Rhẹmhi ea nono khi wẹwẹ e rhi eyẹ kyili igwhumha shi ingmemhi ishi. ⁵O kha rhẹ kyia ọkwulukwu ogwho, Eyẹ vha rhi egbe na wẹ nwu le, ishọyọ khi oni igmaghyie ni o la oni usomhi o ke nwu lieliẹ neni o rhamhi vhẹ egbe.⁶Ama eni ẹẹ khi wẹwẹ li e kpeda e vha mhuẹ emeni e li na mhẹ. Ememeni e rhẹ lu egbe wẹ o vha kyili ẹtsẹkẹ shi mhẹ ẹloe. Ọgbọ ọ vha kpaghyiẹ Ishinẹgba obọ. ⁷Onochi, e she mẹ khi mhi she rhue oni akanya irhi oni usomhi tsabọ khasẹ eni a fẹli. Abhi Ipitẹ ọ ke le li rhi oni usomhi tsabọ khasẹ eni a fẹli eyọ. ⁸Rharhi, ọni Ishinẹgba ni ọ rhi Ipitẹ ẹẹ gbe ikhanya abhi aghyiusomhi ni eni a fẹli eyọ, iyọ li ọ li rhẹ mhẹ a gbe ikanya ni Ijẹtasi ena.⁹Abhi Ijemhisi, Ikefasi, ali Ijọni, ni a yẹsẹ abhi eni e kpholo oni uka shele, ee yẹsẹ izemhi ni a rhọ na mhẹ, e nwu gboghyiẹ mhẹ ali Ibanabasi. Rhẹmhi e khyiẹlẹ ona khi eyẹ kẹ bhuli eni Ijẹtasi, khi wẹwẹ e kẹ bhuli eni a fẹ. ¹⁰E gwe li nono khi eyẹ sato enanya, Mhii li dua khi mhi li khyiẹlẹ ẹtsẹkẹ oyọyọ.¹¹Abhi Ikẹfasi ọ rhọ bhẹ vhi Atiọki, Mhi nu ọ ngme vhi ukpẹloli ọ rharhi khi ọ vha gwabha kyia. ¹²Neni iọgbọ egwho e te obhoni Ijemhisi ọ la bhẹ, rhẹmhi Ikẹfasi ọ nu Ijẹtasi le emenale. Ama abhi eni iọgbọ ena e ke rhọ bhẹ, rhẹmhi ọ pfi eni Ijẹtasi shi ayọ vu. Rharhi khi ulishi eni iọgbọ ni e nono ofẹli.¹³Ijusi ni e kpọẹ e nwu gboghyiẹ Ikẹfasi shi oni akẹmẹmhẹ. Emeni a ke mẹ vhọ khi Ibanabasi rhẹmhi ọ ke li degboghyiẹ oni akẹmẹmhẹ ni ee khyiẹlẹ. ¹⁴Ama abhi mhi ke rhọ mẹ khi e vha rhẹẹ khali ingmaghyie ni o la oni ingmemhi Ishinẹgba, lẹ mhi ke rhọ nu Ikẹfasi ngme ukpẹloli wẹwẹ kwu, “U kha kyili Ijusi u ke nyele abhi Ijẹtasi e lia nyele, see u ke lia li ẹẹ li Ijẹtasi khi e nwumaa nyele abhi Ijusi.¹⁵Eyẹ ni a vyia abhi Ijusi ni eyẹ vha kyili Ijẹtasi ni elingmobe,” ¹⁶Vha yẹsẹ khi a vha mẹ ọgbọ ni ọ le ekhẹ rhọ te ikpa irhishigbe. Onochi, rhọ te ikpa imyie Ijesu suọ li eyẹ te le ekhẹ. Rhẹmhi eyẹ bhẹ bhuli Ijesu le khi eyẹ kẹ le ekhẹ te ikpa imyie Ijesu suọ a khi irhishigbe. Rharhi khi a khi ẹẹ li khi irhishigbe lọ a vha kha mẹ ọni ọ le ekhẹ pẹẹ¹⁷Ama o kha kyia eyẹ a nono khi eyẹ gwabha gbe rhọ khali Ishinẹgba te ikpa irhọshiọ vhi elemhi Ikiristi rhẹmhi eyẹ ke te ayọ lue rharhi khi eyẹ rhi ẹloe gbe ushia. Rhẹmhi oyọ o ke ngme khi rhẹmhi Ikiristi ọ ke rhi eyẹ li ingmobe eyọ? A gaa khi iyọ pẹẹ! ¹⁸Rharhi khi mhi kha gwe nwu ma ushi vhọ ni a she kpọ nye dọsẹ, rhẹmhi rhi egbe mhẹ khasẹ abhi ọgbushia. ¹⁹Rharhi khi abhi mhi rhẹ dua khi mhi rhi ushi gbe, oo pfuse mhẹa. Iyọ mhi gwhua rhọ khali ushi, lẹ mhi ke rhẹ khi imha gwe khyiẹlẹ emeni ushi o nono, khi mhi kẹ dobẹ nyele abhi Ishinẹgba ọ nono.²⁰Mhi she nu Ikiristi tanọ agbọ mhẹ ni ojọ manọ ọgbagala. A khi mhẹmhẹ mhi ke gwe nyele, Ikiristi li ọ ke nyele elemhi mhẹ. Inyele na mhi ke nyele elemhijegbe mhẹ irhọshiọ mhi ke rhọ nyele elemhi Omyi Ishinẹgba, ni ọ mhuẹ ighọli mhẹ ni ọ gwe rhi egbe ọli na mhẹ. ²¹A khi rhẹmhi rhi ẹloe gbe ivhẹlẹmhi Ishinẹgba. Rharhi a khi ẹẹ khi irhi ushi gbe li o rhi eyẹ gwabha gbe rhọ khali Ishinẹgba lọ. Ikiristi ọ vha kha ke gwe mhọli emeni ọ gwhua ẹẹ shi.

Chapter 3

¹Igalisha ni ewẹghẹ!, ọgwho ọ gwhumhi vhẹ? Ni o kyia khi ukpẹloe vhẹ li a la tanọ Ikiristi manọ ọgbagala? ²Rhẹmhi ẹẹ khi mhi mhila vhẹ, rhọ te ikpa ikanya ushi lli vha te mhọli Ayẹmhẹ Ishinẹgba laa khi rharhi ina khi vha lama shi emeni vha suọ? ³Idẹkẹ vha nwemaa kyia? Rhẹmhi vha te Ayẹmhẹ Ishinẹgba gbasẹ vha ke kwu ọlia shi ẹlamhijegbe?⁴Oyọ khi rhẹmhi vha mẹ ẹchọ erhebe shi apfuẹ, ni o kyia khi ingmaghyie kyia? ⁵Iyọ, ọni ọ rhi Ayẹmhẹ na vhẹ ni ọ gbe ikanya etọgbe iteteva vhẹ, ikpa ishi li ọ mẹẹ te gbe wẹ la khi ikpa imyie Ijesu suọ?⁶Abhi Abulahamu, “ọ rhọ lama shi Ishinẹgba vhọ a lolo ọli nali shi igwabhagbe.” ⁷Abagwhoyọ, yẹsẹ khi eni e lama shi vhọ, imyi Abulahamu li e ke kyia. ⁸Oni ingmemhi Ishinẹgba o kpọ lee mẹ khi Ishinẹgba ọ la lẹẹ rhi Ijẹtasi le ekhẹ te ikpa imyie Ijesu suọ. A she kpọ ngme oni ingmemhi Ishinẹgba khasẹ Ebulahamu shi ekẹ: Ni a rhọ ẹẹ li, “Rhọ te ikpa ẹ li a te laa zẹ ọte ni agbọ kwu.” ⁹Iyọ, Ebulahamu ọọ lama shi vhọ, a zẹ ọte nali, iyọ ọni ọ ke li lama shi vhọ ọ li mhọli ivọsẹna abhi Ebulahamu.¹⁰Eni e rhi egbe nya ikanya ushi epfua li oo rha khali wẹ. rharhi khi oo laa akẹkẹshekẹ, “Epfua lẹ khi uwi eni e vha rhẹ khali emeni a kẹkẹ shi oni ebe ushi, ali khi e rhọ khyiẹ wẹwẹ kwu. ¹¹Nena ọ rhọ khasẹ gboo khi Ishinẹgba ọ vha te ikpa ushi rhi ekhẹ ni ọgbọkhọgbọ, rharhi khi ọgwhabhagbe irhọshiọ li ọọ rha nyele.” ¹²Ushi o vha te ikpa irhọshiọ bhẹ, ama ọni ọ laa rhi ishi gbe ishi li ọ rhọ laa nyele.¹³Ikiristi li ọ tsumhi eyẹ vhi epfua ushi le ọ rhi egbe ọ kyili ọni ọ pfua ni eyẹ. Rharhi khi a kẹkẹ ọli shi ekẹ, khi ''Epfua khi uwi ọni ọgbọ ni a tanọ manọ ukhomhi ọgbagala.” ¹⁴Emeni e ze lẹẹ khi ivhọsẹna Ebulahamu o kẹ bhẹ bhuli eni Ijẹtasi le elemhi Ijesu Ikiristi, khi eyẹ kẹ myie ishobọ oni Ayẹmhẹ te ikpa imyie Ijesu suọ.¹⁵Inyọgwho, ingmemhi otsonagbọ mhi rhọ ngme ona. Ọgbọ ali ọgbọ e kha mhuẹ alamanegbe khi o she gaa gba na wẹ, a vha ke gwe mẹ ọni ọ laa va vhọ. ¹⁶Ebulahamu ali omyi ọli li a shi obọ na, ọ vha ẹẹ li, “Imyi ọli,” nebu, ama ukwhumhogwho, omyi ẹ,” ni ọ kyili Ikiristi.¹⁷Nena mhi ẹẹ vhẹ, oni ushi, ni a she shi ikpe egbhọ ishie asha ene ali uye ali igbe neni o chigbe bhẹ, o vha la alamanegbe ni Ishinẹgba o kpọ rhọ shi ekẹ vhi oshimhi. ¹⁸Rharhi o kha kyila khi ikpa ushi li alevhukwhu o te bhẹ lọ, o vha kha gwe te ikpa ishobọ bhẹ. Ama te ikpa ishobọ li Ishinẹgba ọ te ji ọli abọa ni Ebulahamu.¹⁹Elọ e mẹ zẹ khi a rhi ushi bhẹ? Rharhi ingmobe li a te rhi ushi bhẹ, apfishi ẹrhẹghẹ ni ọni ukpamhi Abulahamu ọ rhọ laa bhẹ bhuli eni ọ shi obọ na. Izemhi li a rhọ shi ushi te ikpa ighyiukọ rhọ te obọ ọni ọ la iteteva Ishinẹgba ali iọgbọ, ²⁰Ọni ọ mugha itetevha iọgbọ ali ọgbọ ọ vhaa mugha ni ukwhumhogwo, ama Ishinẹgba ukwhumhọgwho li ọ kyila.²¹Rhẹmhi oni ushi o ke va oni ishobọ Ishinẹgba vhi oshimhi? A gaa khi iyọ pẹẹ! Rharhi ushi ni a rhọ bhẹ o kha dobẹ rhi inyele bhẹ lọ, ikpa ishi li igwabhagbe o kha ke te bhẹ. ²²Ama Ibabo oo ngme khi izemhi ingmobe o she pfi gwese agbọ kwu, khi imyiesuọ ni Ishinẹgba ọ khi lẹ te ikpa Ijesu Ikirsiti shi obọ, ni ọ shi khi lẹ laa tsumhi eyẹ te ikpa irhọshiọ ni o te obọ Ijesu Ikiristi bhẹ, rhẹmhi ọ khi lẹ kẹ rhi ọli ni eni e lama shi ọli vhọ²³Ama neni imyie Ikiristi suọ o bhẹ, igwhumha eni ishi li eyẹ kpọ kyia apfishi ni irhọkhasẹ Ijesu o ke rhọ bhẹ. ²⁴Iyọ oni ushi li o ke rhi odẹ khasẹ eyẹ neni Ikiristi ọ bhale, ishọyọ eyẹ kẹ te ikpa irhọshiọ le ẹkhẹ. ²⁵Nenaa abhi irhọshiọ o ke rhọ bhẹ ena, a vha ke gwe khọli a khasẹ eyẹ nena. ²⁶Rharhi khi imyi Ishinẹgba vha ke kyila te ikpa imyie Ijesu Ikiristi suọ.²⁷Vhẹvhẹ kwu ni vha te ikpa Ikiristi batazi vha she rhi Ikiristi kwuegbe. ²⁸A vha ke gwe mẹ Iju wẹ khi Igiriki, wẹ khi igwhumha, wẹ khi ọpfọẹgbe, wẹ khi ọkpọtso wẹ khi ọmọse, rharhi ọgwho vhẹvhẹ kwu vha ke kyila elemhi Ijesu Ikiristi. ²⁹Vha kha kyili uwi Ikiristi iyọ imyi Ebulahamu vha ke kyila, eni e le ukwhu abhi a li shi oni obọ.

Chapter 4

¹Mhi ẹẹ vhẹ ọmọ ni ọ mhọli ukwhu ita ọli, a ke a khyiẹlẹ ọli ingme abhi ogwhumha rharhi khi ọ vha womhẹ ẹloe nee. Ni o kyia khi lẹ li ọ mhọli oni ẹtsẹkẹ ita ọli kwu. Ọ ²kha rhẹ kyili ọmọ eni e womhẹ e la ni e nu ọli rhi ẹloe a kwhu oni ukwhu nee apfishi asha ni ita ọli ọ mhasẹ shi.³Abagwhoyọ, ni eyẹ rhọ kyili ivhiẹ, Iyọ li eyẹ li li kyili igwhumha ni iyẹmhẹ ugamhi. ⁴Ama abhi oni ẹrhẹghẹ ni ẹẹ khẹ o ke rhọ bhale. Ishinẹgba ọ ghyie Omyi ọ, ni ọkpotso ọ vyia, Ni a vyia ni ushi o li mhasẹ ẹẹ na. ⁵Rhẹmhi ọ liyọ khyiẹlẹ ọ khi lẹ kẹ dobẹ tsumhi eni ushi o mhasẹ a na, ishọyọ eyẹ kẹ kyili ivhiẹ ni Ishinẹgba ọ vyia.⁶Rharhi khi vha kyili imyi ọli, li Ishinẹgba ọ rhọ ghyie Ayẹmhẹ Omyi ọli bhẹ vhi idu eyẹ, Ayẹmhẹ ni o sọse nyalu, “Ita’’ ⁷Rharhi ona vhavha gwe kyili igwhumha ama imyi ọli. Vha kha kyili imyi ọ, elukwu vha li kyia eyọ te obọ Ishinẹgba.⁸Ama ẹrhẹghẹ ni vhavha rhọ yẹsẹ Ishinẹgba nee, vha kyili igwhumha rhẹẹ khali ishinẹgba ilitsa. ⁹Ama nenaa ni vha ke rhọ yẹsẹ Ishinẹgba, ọa liyọ, ni Ishinẹgba ọ ke rhọ yẹsẹ vhẹ ena, elọ e ke zẹ khi vha gwe liegbe a je ishi apfuẹ ni elele e vha la? Rhẹmhi vha ke a nono khi vha kee gwe kyili igwhumha?¹⁰Vhaa kpẹ ẹloe ekẹ rhọ khali emeni ushi o ngme obodẹ egbẹlẹ ni a kẹẹ, ikyi egbọ, ẹrhẹghẹ, ẹrhẹghẹ, ali ikpe. ¹¹Ulishi vhẹ ọa nwu mhẹ. ulishi ọa nwu mhẹ shi ikanya na mhi gbe obodẹ vhẹ nee e ke kyila apfuẹ.¹²Mhi lema vhẹ, inyọgwho mhẹ, vha liabhi mhẹmhẹ, mhẹmhi ke liabhi vhẹvhẹ. vhavhaa li mhẹ ingme. ¹³Ama khi vha yẹsẹ khi ukhomhi igwhamhi lẹ mhi rhọ rhi eni ingmemhi Ishinẹgba ẹẹ tsabọ khasẹ vhẹ oni ikyiatsolo oyọ. ¹⁴Ama na mhi rhẹrhẹ gwhua ni o kyili inwufẹ na vhẹ, vhavha khyie mhẹ. Onochi vha myie mhẹ abhi aghyiukọ Ishinẹgba, abhizẹzẹ khi mhẹmhẹ khi ọni Ikiristi.¹⁵Mhi gyhi elele ni vha ke mẹ vhọ nena? Rharhi khi mhi gwu khasẹ vhẹ khi o kha ẹẹ gba lọ vha kha zọlọ ikpalo vhẹ na mhẹ shi iyẹ mhẹ. ¹⁶Nenaa, ẹbe vhẹ mhi ke kyila ena rharhi khi mhi gwu ingmaghyie a khasẹ vhẹ?¹⁷E nwumaa ẹẹ nono vhẹ, ama a khi onaghyie vhẹ li e nono vhẹ shi. Rhẹmhi e nono abhi e li vala vhẹ obọ mhẹa vha ke kh E nwumaa ẹẹ nono vhẹ, ama a khi onaghyie vhẹ li e nono vhẹ shi. Rhẹmhi e nono abhi e li vala vhẹ obọ mhẹa vha ke rhọ kee rhẹẹ khẹ wẹwẹ. ¹⁸O ti khi ọgbọ ọ rhọ mhọli ọnwegbe shi ẹtsẹkẹ aghyie, a khi na mhi le la ayọ lọgwho.¹⁹Ikwukwu imyi mhẹ, rhemhi gwe mẹ ẹchọ a shi vhẹ egbe apfishi ni Ikiristi ọ rhọ laa nwu vhẹ lieliẹ abhi ọ li la vhọ. ²⁰O gwhẹ mhẹ khi mhi rhọ nu vhẹ la ayọ nena, khi mhi rhọ nwu urhui mhẹ liliẹ, Rharhi khi egbe khekhe mhẹa obodẹ vhẹ.²¹Gwu khasẹ mhẹ, vhẹvhẹ ni vha nono khi ushi o kee mhasẹ na vhẹ, vha suọ abhi ushi o ngme? ²²Rharhi khi o laa akẹkẹshekẹ khi Ebulahamu ọọ vyia ivhiẹ emose ava, ọgwho ọ kyili omyi ogwhumha ọni ọ kpọẹ ọ kyili uwi ọni ọpfuẹgbe. ²³Ama omyi ogwhumha rhẹmhi a vyia ọli ivyiamhi Elamhijegbe, omyi ọni ọkpotso ọni ọpfuẹgbe a vyia ọli rhọ te ikpa ishobọ.²⁴Rharhi khi eni ikpotso ava ena rhẹmhi a ke rhẹ wẹ khyẹli irhọkhasẹ, rharhi rhẹmhi eni ikpotso ava ena e ke kyili ilamanegbe eva. ọgwho vhọ ọ te ukhomhi ọkpha bhẹ. Li ọọ vyialọ ivhiẹ igwhumha. Lẹẹ khi Ega. ²⁵Nena lẹ khi ọkpha Isina ni o la Arebia, la rhọ khọkhọ Ijerusalemu ni amo ena, rharhi khi eyẹ vha kyili imyi igwhumha ama imyiẹ igbadegbea.²⁶Ama Ijeruaslẹmu ni o kpeda rhẹmhi o gbadegbea, ọ kyili inyọ eyẹ. ²⁷Rharhi khi o la akẹkẹsekẹ, 'Khi u kee ghẹlẹ, ghyiẹ aga ni u waa vyia ọmọ. sọse khi u ghyieghyie shi oghẹlẹ, ghyiẹ ni ọrhọ aga o vha la egbe. Rharhi khi imyi ọkpotso ni a khyie e ke bu dala imyi ọkpotso ni ọ nwu ugwhẹ²⁸Nena vhẹvhẹ inyọgwho mhẹ, vha nabhi aziki, vha kyili imyi ishobọ. ²⁹Abhi o kpọ li oni ẹrhẹghẹ ni ọmọ ni a vyia ivyiamhi ẹlamhijegbe li ọ zẹ okwhẹ kpẹsẹ ọni a vyia ivyiamhi te ikpa Ayẹmhẹ shinẹgba. Abagwho li o li.³⁰See Ibabo o ke she ngme? lẹ khi, ''Kwhu ọni ọkpotso ogwhuma ali omyi ọli vu. Rharhi khi omyi ọni ogwhumha ọ vha laa nu omyi ọni ọpfuẹgbe le ukwu.'' ³¹Elemhiyọ, ivnyọgwho mhẹ, eyẹ vha kyili imyi ogwhumha ọkpotso, ama imyi ọkpotso ọpfuẹgbe.

Chapter 5

¹Ikiristi ọ tsumhi eyẹ khi eyẹ mhọli igbadegbea, iyọ vha mugha ze imhẹ gwe sọ urhui vhi ugbholo. ²Ghe, ghe, mhẹmhẹ, Ipọlu, mhẹmhi ngme khasẹ vhẹ khi vha kha kyili eni a fẹli, Ikiristi ọ vha ke gwe mhuẹ emeni ọ kyia na vhẹ odẹ khi odẹ kwu khi oyọ.³Ozeva, mhi ngme khasẹ ọni a fẹli kwu khi ọọ nwumaa nu wẹ rhi ishi kwu a gbe. ⁴Rhẹmhi Vha chi obọ Ikiristi le, vhẹvhẹ ni ushi o “to ekhẹ naa.” Vha she de odẹ ivhẹlemhi Ishinẹgba le.⁵Rhọ te ikpa oni Ayẹmhẹ, ali irhọshiọ, li eyẹ te mugha a khẹ irhudunya ni o kyili igwabhagbe. ⁶Elemhi Ijesu Ikiristi shi oni a fẹẹ shi ọni a vha fẹẹ o vha mhuẹ emeni o ngme. Irhọshiọ ni o rhọ te ikpa ighọli a gbe akanya li o ngme ingme. ⁷Vha ma gwabha ẹẹ na. Ọgwho ọ khi imhẹ vha ke gwe suọ esọ ni oni ingmaghyie? ⁸A khi ọni ọ nyalu vhẹ li ọ khi vha kee liyọ!⁹‘’Ukwukwu uduekẹ li o rhi emosọmhi a fuma vọsẹ ekẹ’’,. ¹⁰Mhi rhi udu nya Ọnọmhuẹyẹ khi vhavha laa sa isamhi ovhese. Ọni ọa wasẹ vhẹa ọ la laa li egbe ọli opfua, ọnọni ọ rhẹ kyia.¹¹Inyọgwho, mhi kha khyiele rhi ofẹli a tsabọ, elọ a ke zẹ okwhẹ kpẹsẹ mhẹ a shi? O kha kyia khi imha gwe rhọ te ikpa Ikiristi a ngme onl lngmemhi imyiepfuese lọ, a vha kha mẹ ọni ọ nwu ingme na mhẹ pẹẹ. ¹²Oo gwhẹ mhẹ khi eni ea wasẹ vhẹa egbe wẹ lia pfusea.¹³Inyọgwhọ, rharhi khi Ishinẹgba ọ she lu vhẹ bhẹ vhi igbadegbea. Ama imhẹli igbadegbea ni vha mhuẹ o ke kyili imasha na vhẹ rhaa gbe ikanya ẹlamhi ijegbe. Onochi. vha rhọ te ikpa ighọli kee rhi egbe vhẹ kphẹ. ¹⁴Rharhi khi eni ishi kwu ushi ogwho li o nwu wẹwẹ kwu ukhomhi; ni ọọ li, “Mhọli ighọli ọgbọ ọvhese abhi ijegbe ẹ.” ¹⁵Vha kha nu egbe a khọli nena, vhavha li yẹsẹ khi rhẹmhi vha la li egbe opfua ena¹⁶Mhi ẹẹ vhẹ, vha kee kyia elemhi Ayẹmhẹ khi vhaa ke khyiẹlẹ emeni e ghọli ẹlamhijebe. ¹⁷Rharhi khi ẹlamhijegbe o mhọli isamhi obe rha khali Ayẹmhẹ Ishinẹgba, iyọ li oni Ayẹmhẹ o li li mhọli isamhi obe rha khali ẹlamhijegbe. rharhi khi rhẹmhi e nu egbe a khẹ abọ. Ona li o vha rhẹ vhẹ a khyiẹlẹ onaghyie ni vha sa shi udu. ¹⁸Ama Ayẹmhẹ o kha rhi odẹ a khasẹ vhẹ, ushi o vha gwe dobẹ mhasẹ a na vhẹ.¹⁹Nena ikanya ẹlamhijegbe rhẹmhi e li gboo ni eyẹ a mẹ, wẹwẹ khi ena, iditsia ikpotso ali emọse, umhapfuasẹ, ọgwhẹmhẹ ẹlamhi ijegbe, ²⁰Ilasobo, ẹbuẹ, ukhyimhi elemhi, ukhẹmhukhẹ, imhuẹlue, ofu obe, ikpamhika, imalamanegbe, ovala, ewẹna ebe, ²¹Ẹtsẹkẹ ituegbe, idonyọ, okhọli, Ali ẹtsẹkẹ evhese enana kwu. mhi chi vhẹ esọ, abhi mhi ke kpọ li chi vhẹ esọ, khi iọgbọ ni ea gbe ikanya eyọyọ e vha laa lo owileghyie Ishinẹgba.²²Ama ikpamhi erhẹ Ayẹmhẹ lẹ khi ighọli, oghẹlẹ, ọpfọmhẹ, irhobọgbanidu, isomelemhi ithimhi, irhọshiọ, ²³Ipfọmhẹ, igwhọghọ egbe ẹ abọ. A rhi obọ gbe ẹtsẹkẹ enana kwu shi ushi o vha nwu ọ. ²⁴Eni e kyili uwi Ijesu Ikiristi e she tanọ ijegbe wẹ ali ọgwhẹmhẹ onobe manọ.²⁵Eyẹ kha nyele elemhi Ayẹmhẹ, eyẹ ke gwe liyọ ẹẹ kyia vhi elemhi Ayẹmhẹ. ²⁶Imhẹli eyẹ kee rhi egbe eyẹ ẹẹ fu, wẹ khi rhẹmhi eyẹ rhi ofu a fu egbe, ọa liyọ eyẹ dobẹ ẹtsẹkẹ egbe eyẹ a kee to egbe egbe.

Chapter 6

¹Inyọgwho, ọgbọ ọ kha gbegọ, ghyiẹ ni u ke la Ayẹmhẹ eyọ rhi ayẹmhẹ ọpfọmhẹ sheshe ọli shi odẹ. U zẹ ẹgbhẹ shi vhọ, khi ghyiẹ u ke li de lo ọnwufẹ. ²Vha kee kpaghyiẹ egbe, iyọ vha rhi ushi Ikiristi a gwhẹ.³Ọgbọ kha rhue egbe ọli kyili emeni ọ vha kyila rhẹmhi ọa ghagha egbe ọli. ⁴Ọgbọgbọgbọ ọ kee dọ ikanya ọli ẹloe, ishọyọ khi ọ mhọli emeni ọ rha kee gha, ọ vha rhi egbe ọli a khọkhọ ọgbọ ọvhese. ⁵Rharhi khi ọgbọgbọgbọ li ọ laa tsua itsua ọli.⁶Ọni a wẹna oni ingmemhi Ishinẹgba ọ li rhi ẹstẹkẹ aghyie somhi ọni ọa wẹna ọli opfa. ⁷Imhẹ vha dobẹ a ghagha vhẹ. Ishinẹgba ọ vha kyili oni a rha li egyia. Emeni ọgbọ ọ rhọ kọ, li ọa khyiẹsẹ. ⁸Rharhi khi ọni ọ rhi ukpamhi orhẹ obe kọ shi ijegbe obe ọli, ọ laa khyiese epfua, ama ọni ọ ke rhi ukpamhi orhẹ aghyie kọ vhi Ayẹmhẹ Ishinẹgba, ọ rhọ te Ayẹmhẹ Ishinẹgba khyiẹsẹ inyele ẹlẹnagboagbọ.⁹Imhẹli eyẹ dobẹ ọli lọsẹ eyẹ shi ikhyiẹli onaghyie, rharhi khi oni ẹrhẹghẹ o kha rhamhi eyẹ laa khyiẹsẹ ni eyẹ vha dọbẹ ọli lọsẹ eyẹ. ¹⁰Iyọ eyẹ kha mhuẹ imhasha eyẹ khyiẹli onaghyie rhọ khali ọgbọ kwu. orhọgbe eni e la apfẹ Ishinẹgba.¹¹Vhaa mẹ ududumhi ebe na mhi rhi abọ mhẹ kẹkẹ ghyi vhẹ. ¹²Eni iọgbọ ni e nono khi wẹwẹ nwu kwu ẹlamhijegbe vhọ, wẹwẹ li e tono vhẹ abọ a shi ofẹli. rhẹmhi ea liyọ khi aa ke zẹ okwhẹ kpẹsẹ wẹwẹ shi ọgbagala Ijesu Ikiristi. ¹³Rharhi a khi ọni a fẹli li ọ rhi ushi gbe. Ama, rhẹmhi e nono khi a kẹ fẹli vhẹ khi wẹwẹ e rhọ mẹ kee myie obọ.¹⁴Imhẹli a chigbe mẹ emeni e rhẹ mhẹ laa chichegbe, ina khi oni ọgbagala Ọnọmhuẹyẹ Ijesu Ikiristi. Rhọ te ikpa ọli li a te tanọ mhẹ manọ rhọ khali oni agbona, a tanọ oni agbona manọ rhọ khẹ mhẹ. ¹⁵Shi ọni a fẹẹ; shi ọni a vha fẹli a vha mẹ ọni ọ kyili ẹtsẹkẹ. Ama, khi ikhyiẹlẹ vyia li o nwu ẹloe nẹẹ. ¹⁶Iọgbọ kwu ni ọ laa rhi ena gwhẹ, ọpfọmhẹ ali ivhẹlemhi o laa nu wẹ la, ali iọgbọ Ishinẹgba kwu.¹⁷Rhọ te nena vu imhẹli ọgbọ ọ gwe kpokpo mhẹ, rharhi khi mhi mhọli ishẹfẹ Ijesu shi egbe. ¹⁸Ivhẹlemhi Ọnọmhuẹyẹ Ijesu ikiristi o nu ayẹmhẹ vhẹ la. vhẹvhẹ inyọghwho mhẹ. Itse.

Ephesians

Chapter 1

¹Ipọlu, ni ọ kyili agyhiusomhi Ijesu Ikiristi rhọ te abhi o ghọli Ishinẹgba, li ọ kẹkẹ oni ebe ona ghyi eni e rhi egbe wẹ shi ikpọda ni Ishinẹgba ni e suọ esọ a ni Ijesu Ikiristi ni e la Ẹfẹsọsi. ²Ivhẹlemhi o nu vhẹ la, ali ọpfọmhẹ ni o te obọ Ishinẹgba bhẹ ni Ita eyẹ ali Ọnọmhuẹyẹ Ijesu Ikiristi.³Ichichi o kyili uwi Ishinẹgba ali Ita Ọnọmhuẹyẹ Ijesu Ikirist. Lẹ khi ọnI ọ rhi ivhọsẹna ayẹmhẹ kwu ni eyẹ nI e te aleghyie obọ Ijesu bhale. ⁴Neni Ishinẹgba ọ ma oni agbona, ọ shẹ kpọ lee zẹ eyẹ, eyẹ nI e myie IkIristi suọ. Rhẹmhi ọ zẹ eyẹ khi eyẹ kyili enI e pfuase ali enI e vha lue vhi ukpẹloe lẹ.⁵Elemhi ighọli Ishinẹgba li ọ rhọ kpọ te ituekẹle mhasẹ khi lẹ lẹẹ vyia eyẹ shi udogbapfẹ ọli rhọ te obọ Ijesu Ikiristi. Rhẹmhi ọ liyọ khyiẹlẹ ọ, rharhi khi emeni ọ lẹ khyiẹ o rhi egbe nwu ọ. ⁶Emeni e kposhimhi vhọ khi, ichichi o kyili uwi Ishinẹgba shi ukpokpomhi ivhẹlemhi ọ. Ona li ọ rhọ ni eyẹ apfuẹ te obọ eni ọ ghọli ọ.⁷Rharhi te obọ Ijesu, eyẹ she rhọ te ọlia ọli mhọli imyiepfuese, ni o kyili igbe ingmobe kwa. Eyẹ mhọli ona rharhi ọsuemhẹ ivhẹlemhi ni ọ mhuẹ. ⁸Rhẹmhi ọ rhi ẹgbhẹ ali iyẹsẹ kwu rhi oni ivhẹlenhi ọli ona bhẹ bhuli eyẹ le.⁹ Ishinẹgba ọọ kweghyiea ogbhagbha ingmaghyie ni o la omhasẹ ọli khasẹ eyẹ, abhi o ghọli ọli ni ọ rhọ khasẹ te ikpa Ijesu. ¹⁰Oni ẹrhẹghẹ o kha rhamhi ni omhasẹ o gba pfuse, Ishọyọ Ishinẹgba ọ koko ẹtsẹkẹ kwu ni e la ekẹ ali idane elemhi Ikiristi kwugbe.¹¹Rharhi te ikpa Ikiristi li a te zẹ eyẹ abhi Ishinẹgba ọ li mhasẹ shi ekẹ ni eyẹ. Abhi o ghọli ọni ọ khyiẹlẹ eni ẹtsẹkẹ kwu li ọ mhasẹ. ¹²Rhẹmhi ọ khyiẹlẹ ena khi eyẹ kẹ nyele shi ichichi ali ikiki lẹ. Eyẹ ni eyẹ kyiatsolo rhi egbe nya Ikiristi.¹³Obọ Ikiristi vha gwe te suọ eni ingmemhi aghyie, ingmemhi Ishinẹgba ni e rhẹ vhẹ mhọli imyiepfuese te ikpa Ikiristi. Obọ ọli vha gwe te myiesuọ ni a rhọ rhi ishobọ Ayẹmhẹ ni o Pfuasẹ shi vhẹ ẹfẹ. ¹⁴Oni Ayẹmhẹ ni o Pfuase li oo zeze eyẹ idu shi aleukwhu apfishi ẹrhẹghẹ ni a rhọ laa mẹ oni elele ni a dua shi ena. A rhọ rhi ikiki nali.¹⁵Rharhi ona, te ẹrhẹghẹ ni a mhi te sokwu khi vha myie Ọnọmhuẹyẹ Ijesu suọ ali obodẹ ighọli ni vha mhọli ni eni e rhi egbe wẹ shi ikpọda nali, ¹⁶Imha kphẹmhi ni Ishinẹgba vhiẹmhia na vhẹ iyọ mhi gwe lia tanọ eva vhẹ shi olema mhẹ.¹⁷Mhi pfi olema khi Ishinẹgba Ọnọmhuẹyẹ Ijesu Ikiristi, ọni ọ kyili Ita ni ọ mhọli ikiki, ọọ laa rhi ayẹmhẹ ẹgbhẹ ali iyẹsẹ ọli khasẹ. ¹⁸Mhi pfi olema khi udu vhẹ e gwegyhiea khi vha yẹse irhegbenya inyalu ni a nyalu eyẹ. Ali vha rhọ yẹsẹ asha ni aleukwu o fu rhamhi vhi iteteva eni e rhi egbe wẹ shi ikpọda nali.¹⁹Mhi gwe lema Ishinẹgba khi ọ rhi eyẹ yẹsẹ abhi izemhi ọli o li fu shi eyẹ vhi egbe eyẹ ni eyẹ myie Ishinẹgba suọ. Oni ifumhi ona lẹ khi asha ni ọ rhi izemhi ọli gbe ikanya rhamhi. ²⁰Ona khi izemhi ni o la Ijesu egbe gbe akanya ni Ishinẹgba ọ rhọ nwu ọli te egwhi vule ni ọ rhọ a shitọ obọ obita Ishinẹgba ni o la aleghyie. ²¹Rhẹmhi ọ rhi Ikiristi shitọ kpeda ni izemhi kwu, nabhi eni ea mhasẹ, eni e mhọli afu, eni e kpeda ali eva kwu ni aa nyalu. A khi oni agbona li ọ lee shitọ na, ama shi agbọ ni ọa bhẹ.²²Ishinẹgba ọ she rhi ẹtsẹkẹ kwu kpọkẹ ni ẹkoawẹ Ijesu Ikiristi. abagwhoyọ ọ gwe rhi ọli kpeda ni ẹtsẹkẹ ni e la elemhi uka. ²³Uka lẹ khi ijegbe ọli, ivọpfuse ọli ni ọ vọsẹ ẹtsẹkẹ kwu edẹ khi edẹ kwu.

Chapter 2

¹Vhẹvhẹ, rhẹmhi vha kpọ gwhulo shi ingmobe vhẹ. ²Elemhi ena vha kpọ nyele abhi eni e vha myie Ishinẹgba suọ e li nyele. Rhẹmhi vha kpọ nyele rhọ khali ushi izemhi ikyhio ni e laa arhigyirhagha. Ona khi ayẹmhẹ ni o la agbọ imyi umhasuesuọ a gbe ikanya. ³Eyẹẹ nyele abhi o ghọli ẹlamhijegbe eyẹ. Eyẹẹ kyhyiẹlẹ emeni ijegbe ali idu eyẹ e nono. Abhi a li ma eyẹ, eyẹẹ kyili imyi ofu abhi iọgbọ ni e kpọẹ.⁴Ama rharhi khi Ishinẹgba khi ọ maa mhọli ivhẹlemhi ali ukpokpomhi isomhelemhi ni eyẹ. ⁵Ni eyẹ rhẹrhẹ gwhulo shi ingmobe, ọ rhọ te obọ Ijesu Ikiristi nwuno eyẹ bhẹ vhi agbọ ogbọ. Rhọ te ivhẹlemhi ọli li eyẹ te pfue ọ le ena. ⁶Rhẹmhi Ishinẹgba ọ nwu eyẹ ma Ijesu Ikiristi te egwhi vule ọ rhi eyẹ nu Ikiristi shitọ obhoni aleghyie. ⁷Rhẹmhi ọ khiyẹlẹ ona khi agbọ ni o ke a bhale khi lẹ rhi ivhẹlemhi ọli nofu khasẹ eyẹ. rhẹmhi ọ rhi ona khasẹ eyẹ rharhi isomhelemhi ọli elemhi Ijesu Ikiristi.⁸Rharhi ivhẹlemhi Ishinẹgba li vha te pfue ọ le rhọ te ikpa irhọshiọ. Ona o vha te obọ eyẹ bhẹ. Isomhopfa Ishinẹgba lọ. ⁹O vha kyili ikanya ọgbọkhọgbọ. Ni ọgbọ ọ ke laa kee nyanọ ẹẹ shi. ¹⁰Rharhi khi akanya ni Ishinẹgba ọ gbe li eyẹ kyia, ni ọ ma te ikpa Ijesu Ikiristi khi eyẹ kee gbe ikanya aghyie. Ena e kyili ikanya ni Ishinẹgba ọ kee mhasẹ ni eyẹ gwhe, khi eyẹ dobẹ rhẹ wẹ kee gbe ikanya.¹¹Iyọ vha sato ni vha kpọ rhọ kyili iọgbọ Ijẹtasi, Ee lu vhẹ, “Eni a vha fẹẹ” ni e vha myie Ishinẹgba suọ, ni o kyia khi oni ofẹli oni a rhi abọ khyiẹlẹ lọ. ¹²Rharhi oni ẹrhẹghẹ oyọ rhẹmhi vha ta Ikiristi egbe nya. Vha kyili elele Izulẹ. Vha kyili elele shi alamanegbe ishobọ. Vhavha yẹsẹ ogbawẹ emeni a lẹẹ mẹ vhi odalo. Vha nyele agbọ na waa ni Ishinẹgba ọ vha la.¹³Ama nenaa, vhẹvhẹ ni vha kpọ tanya shi Ishinẹgba egbe, ọ she te ikpa ọlia Ikiristi chi vhẹ mama egbe. ¹⁴Rahrhi li ọ rhi ọpfọmhẹ ghyi eyẹ, ọ rhi eni ikwẹva mela ogwhoa. Ọ rhi ijegbe ọ gwhọghọ oni ochika umhasuegbe ni o pfala eyẹa. ¹⁵Emeni o ngme khi, irhẹmhi ọ shishi eni ishia khi lẹ kẹ to wẹ ma ogwho. Li ọ rhọ rhẹ wẹ sheshe. ¹⁶Te ikpa egwhuli ni ọ gwhu shi ọgbagala li ọ rhọ gwhọghọ oni ẹbelea: Rhọ te ikpa oni ọgbagala li ọ rhọ to agbọ kwu ma ni ọ rhọ lieliẹ wẹ bhuli Ishinẹgba le.¹⁷ Ijesu ọ bhale a ngme ingmemhi ọpfọmhẹ khasẹ iọgbọ ni e chi mama ọli ali iọgbọ ni e nuẹ shi ọ vhi gbe. ¹⁸ Rhọ te obọ Ijesu Ikiristi li eyẹ te dobẹ rhamhi ọni Ita vhi egbe te ikpa Ayẹmhẹ ogwho.¹⁹Nenaa vhẹvhẹ Ijẹtasi vhavha gwe kyili elele. ama ẹvhue ogwho vha ke nu eni Ishinẹgba ọ rhọ shi ikpọda ali eni e la udogbapfẹ Ishinẹgba kyia. ²⁰A she ma vhẹ nya ituekẹle eni igyhiusomhi ali ebolẹ. Ijesu Ikiristi khi ọni ẹchẹ ukpowa. ²¹laa ma ewa kwu nya abhi apfẹ Ọnọmhuẹyẹ. ²²Lẹ li a li ma eyẹ nya abhi apfẹ ni Ishinẹgba ọ nyele elemhi Ayẹmhẹ.

Chapter 3

¹Rharhi ona mhẹmhẹ, Ipọlu, ogwhumha Ijesu Ikiristi mhi kyia na vhẹvhẹ Ijẹtasi. ²Vha she suọ akanya ivhẹlemhi Ishinẹgba ni ọ rhọ na mhẹ khi mhi gbe na vhẹ shi onaghyie.³Rhẹmhia kẹkẹ abhi a li rhi irhọkhasẹ khasẹ mhẹ. ona khi ingmaghyie ni o gbhagbha na mhi kẹkẹ shi ebe ovhese ghyi vhẹ. ⁴Vha kha zẹ oni ebe ona, vha laa mẹ emena mhi yẹsẹ, obodẹ oni ingmaghyie Ikirist ni o gbhagbha. ⁵Ozele ni e dọsẹ e vha kpọ rhi oni ingmaghyie ona khasẹ agbọ. Ama nenaa ọ she te ikpa Ayẹmhẹ ni o Pfuasẹ rhi ọli khasẹ eni ebolẹ ali egyhiusomhi ọli.⁶Oni ingmaghyie khi eni Ijẹtasi e she nu wẹ mhọli obọ shi oni ijegbe. E she te ikpa usomhi Ishinẹgba mhọli obọ shi oni ishobọ elemhi Ijesu Ikiristi. ⁷Rharhi ona mhi ke te kyili ọgamhẹ te ikpa isomhopfa ivhẹlemhi Ishinẹgba ni ọ rhọ na mhẹ abhi izemhi ọli o lia gbe ikanya.⁸Ishinẹgba ọ rhi oni isomhopfa ona na mhẹ, ọ rhi imhasha na mhẹ khi mhi rhọ je iteteva eni Ishinẹgba ọ rhọ shi ikpọda ni egbe ọli. Oni isomhopfa ona khi mhi rhọ rhi oni ingmemhi Ishinẹgba tsabọ khasẹ Ijẹtasi ni o kyili ọsuemhẹ Ikiristi ni a vhaa mẹ ẹloe. ⁹Khi mhi khọli khasẹ iọgbọ obodẹ ogbhagbha Ishinẹgba. Ona o kyili omhasẹ Ishinẹgba ni ọ ma ẹtsẹkẹ kwu ọ rhọ gbhagbha ikpe nebu ni e dọsẹ.¹⁰Rhẹmhi a liyọ mẹ yọ khi, rhọ te ikpa uka, khi ọ rhọ rhi iyẹsẹ Ishinẹgba khasẹ eni ea mhasẹ ni e la obhoni idane. ¹¹Iyọ a li laa mẹ ọ abhi omhasẹ ni ọ mhasẹ agbọagbọ ni ọ te obọ Ijesu Ikiristi Ọnọmhuẹyẹ rhọ tsẹ.¹²Rharhi khi elemhi Ikiristi li eyẹ te mhuẹ igbudu rharhi irhọshiọ ni eyẹ mhọli rhọ khali ọ. ¹³Iyọ mhi ẹẹ vhẹ khi imhẹ vha dobẹ abọ sha vhẹ rharhi osue na mhi mẹ aa na vhẹ. Ena khi ikiki vhẹ.¹⁴Rharhi ena rhẹmhi de igwhua mhi pfi olema bhuli ọni Ita, ¹⁵Ọni ọ mhọli ekẹ ali idane ali eni e la vhọ kwu. ¹⁶Mhi pfi olema khi ọ khyi vọsẹ na vhẹ, asha ni ọ mhuẹ ọsuemhẹ ikiki rhamhi, ọ rhi izemhi ọli zise vhẹ rhọ te ikpa Ayẹmhẹ ọli, ni ọ nu vhẹ la.¹⁷Mhi pfi olema khi Ikiristi ọ nyele idu vhẹ rhọ te ikpa irhọshiọ. Mhi pfi olema khi vha sọ imhi, vha gbesọ vhi ighọli ọli. ¹⁸Khi vhẹvhẹ ali iọgbọ Ishinẹgba kwu ,khi vha mhọli izemhi ni vha rhọ yẹsẹ asha ni ighọli Ikiristi o limhi rhamhi, ni o vhẹ rhamhi, ni o yagha rhamhi, ni o nuẹ rhamhi. ¹⁹Mhi pfi olema khi vha yẹsẹ abhi ighọli Ikiristi o li fu, nofu dala iyẹsẹ khi iyẹsẹ kwu. Vha khyiẹlẹ ona khi Ishinẹgba ọ rhi ivọmhi ọli vọsẹ vhẹ.²⁰Nenaa lẹ ni ọ dobẹ a khyiẹlẹ emeni e fu dala emeni vha mhila, ọa liyọ emeni vha sa, abhi izemhi ọli o lia gbe eyẹ ikanya egbe, ²¹Ikiki o kyili uwi ọli vhi elemhi uka ali elemhi Ijesu Ikiristi te ozele apfishi ozele ali alẹnagbọagbọ apfishi ẹlẹnagbuọgbọ. Itsẹ.

Chapter 4

¹Mhẹmhẹ abhi ogwhumha rharhi Ọnọmhuẹyẹ, mhi lema vhẹ khi vha nyele inyele ni o tẹ rhamhi abhi Ishinẹgba ọ li nyalu vhe. ²Vha rhi ichegbekpiale ali ipfọmhẹ ali irhobọnwuidu nyele. vha rhi ighọli kpẹsẹ abọ myie egbe. ³Vha nyakwa rhi oni itoma ni o kyili uwi Ayẹmhẹ elemhi itoma ọpfọmhẹ kee je odalo.⁴Ijegbe ogwho ali Ayẹmhẹ ogwho la mhẹ, abhi a le li rhi izezudu ogwho nyalu vhẹ eyọ vha nyele inyele ni o tẹ rhamhi inyalu ni a nyalu vhẹ. ⁵Abagwhoyọ Ọnọmhọli ọgwho, ali irhọshiọ ogwho, ali ibatizimhi ogwho li a mẹ, ⁶Ishinẹgba ọgwho li a mẹ ni ọ kyili Ita ọgbọ kwu. Ọ fu dala ẹtsẹkẹ kwu ọ te ikpa ẹtsẹkẹ kwu a gbe ikanya vhi elemhi ẹtsẹkẹ kwu.⁷A she rhi isomhopfa ni eyẹ te ikpa asha ni Ikiristi ọ rhue obọa rhamhi. ⁸Rhẹmhi o liabhi emeni Ibabo o ngme: “Abhi ọ rhọ shele je alegyhie, ọọ nwu igwhumha vhi igwumha, ọ rhi isomhopfa ni iọgbọ.”⁹Abhi oni ingmemhi o ngme khi, “Ọọ shele,” ọọ kpọ kpẹla je ugbilimhi ekẹ? ¹⁰Ọni ọ kpẹla je ugbilimhi ekẹ li ọ gwe shele je obhoni idane. Rhẹmhi ọ khyiẹli ona khi ọ kẹ dobẹ vọ ashakhasha kwu.¹¹Ina li Ikiristi ọ li kemhi eni isomhopfa, ọ rhi egwho kyili ebolẹ, egwho eni ea ngme ingmnemhi Ishinẹgba kyia, egwho irhisumhale, egwho ewẹnagbọ. ¹²Rhẹmhi ọ liyọ khyiẹlẹ ọ khi lẹ rhọ rhi egbe gba ni eni e myie Ishinẹgba suọ shi ukanya ugamhi, khi e rhọ ma ijegbe Ikiristi vule. ¹³Ina li ọ lia kee khyiẹlẹ ọ apfishi ni irhọshiọ ali iyẹsẹ Omyi Ishinẹgba o rhọ laa gba pfuse. Ina li ọ lia kee khyiẹlẹ ọ apfishi ni eyẹ rha womhẹ ẹloe abhi eni e she fu rhamhi Ikiristi egbe.¹⁴Rhẹmhi a liyọ mẹ yọ khi eyẹ ke gwe khyiẹli ingme abhi ikwukwu ivhiẹ. Khi eyẹ ke gwe dabi. Khi eyẹ ke gwe rhi egbe ni akpekpe ewẹna ọdọdọda pfi owiwi, rhọ te ikpa eni ẹa ghagha. ¹⁵Onochi, eyẹ laa rhi ighọli kee ngme oni ingmaghyie, eyẹ a kee fu rhọ khali ọli a ke shele, ni ọ kyili Ikiristi. ¹⁶Ikiristi li ọ kwu eni e myie Ishinẹgba suọ kwu gbe ogwho.¹⁷Iyọ ona mhi rhọ gwe ẹẹ vhẹ khi, mhi vhi vhẹ ude elemhi Ọnọmhuẹyẹ: khi imhẹ vha gwe nyele abhi Ijẹtasi e li rhi idu ebe nyele. ¹⁸Rhẹmhi isamhi wẹ o bi ebi. Rharhi idu wẹ e maa ze li e rhọ rhi umhayẹsẹ vu odẹ Ishingba le. ¹⁹E vha mhọli omama. Odẹ khi odẹ kwu e she ji egbe wẹ abọa ni idetsia ikpotso ali emọse.²⁰Ama, a khi ina a li wẹna vhẹ odẹ Ikiristi. ²¹Mhi shẹ ẹẹ khi vha she sokwu ingmemhi ọ. Mhi shẹ ẹẹ khi a she wẹna vhẹ obodẹ ọ. Abhi ingmaghyie o li la odẹ Ijesu. ²²Vha nwemaa tsua inyele vhẹ nẹlẹ kwa, ni o rhẹ vhẹ nyele agbọ ojọ, agbọ ojọ ni isamhi ighagha o gwhọghọa.²³Vha tsua agbọ vhẹ nẹlẹ pfia khi Ayẹmhẹ ọ kẹ te udu nwu vhẹ mela onogbọa. ²⁴Vha liyọ khi vha kẹ tsua agbọ ogbọ kwu egbe, ni o kyili abhi o ghọli Ishinẹgba. igwabhagbe ali ipfuasẹ ingmaghyie li a rhọ ma ọli.²⁵Iyọ vha na ni ighagha. “Vha kee ngme ingmaghyie rhọ khali egbe, ”Rharhi khi igwuabọ egbe li eyẹ kyia. ²⁶”Mhọli ofu, ama imhẹ pfidọ.” imhẹ dobẹ ọwẹ lo ekẹ bhale a vhẹ ofu elemhi. ²⁷Imhẹ rhi imasha ni okyhio.²⁸Ọgyiatọ ọ chi igyiatọ le. Onochi, ọọ nwemaa a kee gbe akanya obọ ọli. Ọ rhi abọ ọli a gbe ikanya aghyie, Khi ọ kẹ li mẹ somhi ọni ọa nono opfa. ²⁹ Imhẹli vha ngme ingmobe unu. Onochi, vha kee ngme ingme ni ea zeze ọgbọ udu, khi eni e laa suọ wẹ e kẹ te vhọ nwu elele. ³⁰Abagwhoyọ imhẹ rhi ofu fu Ayẹmhẹ ni o Pfuasẹ Ishinẹgba. Rharhi khi ikpa ọli li a te shi vhẹ ẹfẹ shi ogbẹlẹ itsumhi.³¹Vhaa gwe nwemaa li tsua ukyhimhi a pfia, akpakpa, ofu, iwola, ali ẹnwẹ, ali urhọkhọli ingmobe enana kwu. ³²Vha kee mhọli ivhẹlemhi egbe. Vha dobẹ idu kẹkẹ vhẹa kee rhẹ khali egbe. Vhaa gbekwa kee ni egbe, abhi Ishinẹgba ọ li te ikpa Ikiristi gbekwa na vhẹ.

Chapter 5

¹Elemhiyọ, vha kee khọlia Ishinẹgba, abhi imyi ọli ni ọ mhọli ighọli wẹ. ²Vha kee nyele inyele ighọli, abhi Ikiristi ọ li mhọli ighọli eyẹ ni ọ rhọ rhi egbe ọli ni eyẹ. Isomhopfa ali ilasobo li ọ kyia ni eyẹ, khi ọ rhọ kyili itulale ni oa kphela Ishinẹgba isue kwhẹlẹlẹ.³Imhẹli a suọ ingmemhi idetsia ikpotso ali emọse ali ẹtsẹkẹ ituegbe vhi iteteva vhẹ. ⁴Enabhi ingmemhi omama, ali ingme ingmemhi iyẹyẹ wẹ khi iwe ni e ghalẹ, ni e vha laa rhi onaghyie bhẹ. Onochi vha kee chichi Ishinẹgba.⁵Vha yẹsẹ khi a vha mẹ aghaba, ọni ọ vha pfuasẹ, ọni ẹtsẹkẹ ọgbọ ọa tuegbe, ni o kyili ọlasobo, ni ọ laa le aleghyie Ikiristi ali Ishinẹgba vhi ukwhu. ⁶Imhẹ dobẹ ọgbọkhọgbọ rhi ingme apfuẹ ghagha vhẹ. Ona li o laa rhi ofu Ishinẹgba bhale bhuli imyi umhasuesuọ le. ⁷Iyọ imhẹ nu wẹ mhọli obọ shi vhọ.⁸Rharhi khi aloebi vha kpọ la, ama ufulọ vha ke la kyia elemhi Ọnọmhuẹyẹ nena. Iyọ vha kee kyia abhi imyi ufulọ. ⁹Rharhi khi ukpamhi orhẹ ufulọ li itimhi, ali igwuabhagbe ali ingmaghyie li e zẹ shi. ¹⁰Vha gwuanọ khi vha yẹsẹ emeni e rhi egbe a nwu Ọnọmhuẹyẹ. ¹¹Imhẹ mhọli obọ shi ikanya aloebi. Onochi, rhue wẹ lasẹle. ¹²Rharhi khi emeni ea khyiẹlẹ vhi ogbhagbha ingme omama li e kyia na vha dobẹ a khọkhọ.¹³Ufulọ o kha rhi ẹtsẹkẹ kwu khasẹ, a mẹ wẹ gboo. ¹⁴Rharhi khi emeni a rhọ khasẹ, ufulọ li o ke kyia. Li o zẹ khi aa ngme, ni a rhẹ li, “Vu ovhesẹ, ghyiẹ ni ovhesẹ o nwu, vha te egwhi vule, Ikiristi ọ gẹẹ rhugwhu vhẹ.”¹⁵Iyọ vha zẹ ẹgbhẹ shi vhọ abhi vha lia kyia, a khi abhi ewẹghẹ ama abhi etsẹgbhẹ. ¹⁶Vha pfiẹpfiẹ oni ẹrhẹghẹ rharhi khi egbẹlẹ ingmobe li a ke la. ¹⁷Imhẹ vha kyili ọwẹghẹ ama, yẹsẹ emeni e ghọli Ọnọmhuẹyẹ.¹⁸Imhẹ vha da onyọ pfuẹchẹ egbea, Onochi, vha dobẹ Ayẹmhẹ ni o Pfuase vọsẹ vhẹ. ¹⁹Vha rhi iwolo ni e mhuẹ ayẹmhẹ Ishinẹgba kee nu egbe ngme. Vha rhi idu vhẹ kwu a chichi Ọnọmhuẹyẹ. ²⁰Vha kee kphẹmhi Ishinẹgba ni Ita shi ẹtsẹkẹ kwu elemhi eva Ọnọmhuẹyẹ Ijesu Ikiristi. ²¹Vha chi egbe kpiale ni egbe ukhomhi ekpẹ rharhi Ikiristi.²²Ikpotso ni a mhuẹ, vha rhi egbe vhẹ somhi igwhẹ vhẹ opfa, Abhi Ọnọmhọlivhẹ. ²³Rharhi khi ọmọse lẹ khi ukhomhi ugwhẹ ọli ni okpotso, abhi Ikiristi ọ li kyili ukhomhi uka. Lẹ khi otsumhi ijiegbe. ²⁴Nenaa abhi uka o li chi egbe kpiale ni ikiristi, ikpotso e nwemaa liyọ chi egbe a kpiale ni igwhẹ wẹ odẹ khi odẹ kwu.²⁵Vhevhe eni emọse ni e rhi ikpotso shi, vha mhọli ighọli wẹ abhi Ijesu ọ li mhọli ighọli ni ọ rhọ rhi egbe ọli na vhẹ. ²⁶Rhẹmhi ọ liyọ khi ọ kẹ rhi ọli pfuasẹ. ọ rhi amẹ rhi ọli pfuasẹ elemhi oni ingmemhi Ishinẹgba. ²⁷Rhẹmhi ọ liyọ khi lẹ kẹ rhue uka ikiki ni e egbe ọli, ni ẹtsẹkẹ o vha nwuno wẹ khi rhẹmhi o mhọli etse shi egbe ọa liyọ, ẹtsẹkẹ oyọyọ kwu, ama emeni e pfuasẹ ni o vha mhọli azea.²⁸Abagwoyọ, emọse ni e rhi ikpotso shi o dea khi e li mhọli ighọli igwhẹ wẹ abhi ijegbe wẹ. rharhi khi ọni ọ mhọli ighọli ugwhẹ ọli ijegbe ọli li ọ mhọli ighọli. ²⁹A vha mẹ ọni ọa bishi elemhi ijegbe ọ. Onochi, rhẹmhi ọ rhi ẹloe a shi ọ vhi egbe, abhi Ikiristi ọ li mhọli ighọli oni uka. ³⁰Rharhi khi igwuabọ ijegbe ọli li eyẹ kyia.³¹Rharhi ona ọmọ ọmọse ọọ laa chi ita ali inyọ ọli egbe lẹ ọ toma ugwhẹ ọli vhọ, wẹwẹ ava e ke zẹ ijegbe ogwho.” ³²Ona khi ududumhi ingmaghyie ni o gbhagbha, ingmemhi Ikirsti ali uka mhia ngme ena. ³³Abhabhi o rhẹ li, vhẹvhẹ kwu vhaa nwemaa somhi elemhi igwhẹ vhẹ ni ikpotso abhi egbe vhẹ, eni ikpotso ni a mhuẹ e nwemaa rhi ekpẹ ni igwhẹ wẹ.

Chapter 6

¹Eni ivhiẹ, vha suọ esọ ni ita vhẹ ali inyọ vhẹ elemhi Ọnọmhuẹyẹ, rharhi khi abhi o li chi khi oyọ. ²“Vha nwu ekpẹ ni ita vhẹ ali inyiọ vhẹ” ona khi ushi oni ikyatsolo ni ishobo o rhọ khẹ. ³”Khi o kẹ chi vhẹ vhi egbe vha tẹsẹ agbọ.”⁴Abagwhoyọ vhẹvhẹ eni ita, imhẹ vha rhi ofu fu imyi vhe ni o laa pfuẹchẹ wẹ idua, Onochi, vha gwhọghọ wẹ abọ vha kwẹlẹ wẹ shele elemhi Ọnọmhọli.⁵Vhẹvhẹ igwhumha, vha suọ esọ kee ni ega vhẹ ni vha nu la vha rhi ibamhijẹjẹ ali ojima rha khẹ wẹ, ekelemhi idu vhẹ kwu. Vha suọ esọ a na wẹ abhi vha kha li suọ esọ ni Ikiristi. ⁶Vha kee suọ esọ a khi ishishi ni eni ega vhẹ ea mẹ vhẹ khi vha kẹ rhi egbe nwu wẹ. Onochi, vha suọ esọ abhi igwhumha Ikiristi. vha rhi udu vhẹ kwu a khyiẹlẹ abhi o ghọli Ishinẹgba. ⁷Vha ga wẹ abhi vha kha li a ga Ọnọmhuẹyẹ a khi ọgbọ. ⁸Vha sato khi onaghyie ni ọgbọ ọ khyiẹlẹ kwu khi ọ laa te obọ Ọnọmhọli mẹ elele vhọ, ọ kyili ogwhumha ọa liyọ ọpfuẹgbe.⁹Vhẹvhẹ eni ega, vha li liyọ rhọ khali eni igwhumha vhẹ, Imhẹ vha gbe udua shi wẹ elemhi. Vha yẹsẹ khi ọni ọ kwu vhẹ gbe mhuẹ ọ la aleghyie, ọ vha mhọli ọna li ọ kpẹ mhẹ nẹẹ.¹⁰Ikposhimhi eni ingme kwu, vha gbe awẹ sọ ekẹ elemhi Ọnọmhọli ali afu ni o la izemhi ọ. ¹¹Vha sọnọ itsua okwhẹ Ishinẹgba, khi vha kẹ dobẹ ma nu omhasẹ okyhio vule. imhẹ vha gbe udua shi wẹ vhi elemhi. Vha yẹsẹ khi ọni ọ kyili ọga vhẹ ali wẹwẹ ọ la aleghyie. Vha yẹsẹ khi ọ vha ke gwu ẹzọ a kpẹ ọgbọkhọgbọ.¹²Rharhi a khi okhọli ọlia ali ijegbe li eyẹ a kwhẹ. Ama, izemhi ikyhio ni e la arhigyhirhagha, ali eni ea mhasẹ vhi aloebi, ali iyẹmhẹ ebe ni e la idamhida. ¹³Iyọ rhi itsua okhọli Ishinẹgba kwu gba, khi vha kẹ dobẹ nu eni izemhi ikyhio mugha ẹrhẹghẹ obe. Vha kha ke khyiẹlẹ pfuse, vha chigbe gbe awẹ sọ ekẹ.¹⁴Elemhiyọ vha gbe awẹ sọ ekẹ. Vha rhi ugbhogbho ingmaghyie nwu okwhu ali awulu akwi igwuabhagbe sọ. ¹⁵Vha rhi ekwẹ shi awẹ ni e kyili ingmemhi Ishinẹgba ni o kyili ọpfọmhẹ. ¹⁶Vha rhi akpẹlẹ irhọshiọ mhọ obọ, khi vha rhọ dobẹ pfuse erhali ikyhioa.¹⁷Vha rhi arhu imyiepfuese gwese ali ọfẹdo Ayẹmhẹ, ni o kyili ingmemhi Ishinẹgba. ¹⁸Vha kee pfi olema elemhi Ayẹmhẹ Ishinẹgba, vhaa mhila Ishinẹgba ikpaghyiẹobọ, vha pfi olema ẹrhẹghe kwu abhi Ayẹmhẹ o li rhi odẹ khasẹ vhẹ. Rharhi ona vha rhi ẹloe kpẹ: vha pfi olema ni iọgbọ Ishinẹgba kwu.¹⁹Vhaa gwe li pfi olema na mhẹ, khi ẹrhẹghẹ na mhi rhọ nya unua kwu khi mhi kee mẹ usomhi Ishinẹgba ẹẹ ngme. Vhaa pfi olema na mhẹ khi mhi mhọli igbudu khi mhi rhọ kee jilẹ ngme ingmaghyie ni o gbhagbha. ²⁰Ingmemhi Ishinẹgba li oo rhẹ mhẹ to ẹloe Ikiristi shi igha ena, khi mhi kẹ gbudu kee jilẹ ngme abhi mhi kha li ngme.²¹Ama khi vha rhi ọli yẹsẹ abhi mhi lia kyia ali abhi mhi li la, Itachisusi, ni ọ kyili inyọgwho eyẹ ni eyẹ nwemaa nono ingme ọli, ni ọ gwe kyili ọni a rhi udu a nya vhi elemhi Ọnọmhọli, ọọ la laa gwu ingme kwu khasẹ vhẹ. ²²Rharhi ona mhi te ghyie ọli a bhuli vhẹ, khi vha kẹ yẹsẹ abhi o li eyẹ vhi egbe, ishọyọ ọ ke zeze vhẹ idu.²³Ọpfọmhẹ o kyili uwi eni inyọgwho eyẹ, ighọli ali irhọshiọ ni o te obọ Ita Ọnọmhuẹyẹ Ijesu Ikirisiti bhẹ. ²⁴Ivhẹlemhi o nu eni e nono ingme Ọnọmhuẹyẹ Ijesu Ikiristi la ali ighọli ni o vha gwhua

Philippians

Chapter 1

¹Ipọlu ali Itimoti, egamhẹ Ijesu Ikiristi, eyẹ gaa kẹkẹ oni ebe ona ghyi eni e rhi egbe shi ikpọda ni Ijesu Ikiristi ni e la Ifiilipi, ali eni e rhi ẹloe a kwhu ali Idiki. ²Ivhẹlemhi o nu vhẹ la ali ọpfọmhẹ ni o te obọ Ishinegba bhẹ ni ọ kyili Ita eyẹ ali Ọnọmhuẹyẹ Ijesu Ikiristi.³Rhẹmhia kphẹmhi Ishinẹgba ẹrhẹghẹ na mhi rhọ sato vhẹ egbe kwu. ⁴Erhẹghẹ na mhi rha pfi olema kwu mhi lee pfi olema na vhẹ, oghẹlẹ mhi rhọ pfi olema na vhẹ. ⁵Mhi kphẹmhi shi alekwugbe ni vha mhuẹ shi oni ingmemhi Ishinẹgba rhọ te ogbẹlẹ ikyiatsolo apfishi amo. ⁶Mhi mhuẹ izezudu shi ona, khi ọni ọ gbasẹ akanya aghyie elemhi agbọ vhẹ, ọ gwe laa gbe ọli pfuse apfishi ogbẹle Ijesu Ikiristi.⁷Oo zẹ odẹa khi mhi lina kee sa isamhi enana obodẹ vhẹvhẹ kwu rharhi khi mhi mhọli ingme vhẹ shi udu. Vhẹvhẹ kwu vha de gboghyiẹ mhẹ vhi elemhi ivhẹlemhi Ishinẹgba shi ishina mhi rhọ la ogba igwhumha ali na mhi rhọ lase lẹẹ khẹ Ishinẹgba oshimhi khi oni ingmemhi Ishinẹgba o nwu ekẹ onaghyie. ⁸Ishinẹgba khi ọtse mẹ, asha na mhl li mhọli ighọli vhẹvhẹ kwu limhi rhamhi elemhi Ijesu Ikiristi.⁹Mhi pfi oni olema ona: khi ighọli ali iyẹsẹ vhẹ o je alo kee shiọ. ¹⁰Mhi gwe pfi olema shi ona khi vha nwu fẹ vha zẹ emeni e ti. Mhi gwe pfi shi ona khi egbe gba na vhẹ a vha luese vhẹ ogbẹlẹ Ikiristi. ¹¹Khi ikpamhi igwabhagbe ni o te obọ Ikiristi bhẹ o vọsẹ vhẹ, khi ikiki ali ichichi o kyili uwi Ishinegba.¹²Nenaa mhia nono khi vha yẹsẹ inyọgwho mhẹ ni e myiesuọ, emeni a mẹ obodẹ mhẹ o she nwemaa rhi oni akanya ingmemhi Ishinẹgba je odalo onaghyie, onaghyie. ¹³Rharhi khi ingmemhi igha mhẹ elemhi Ikiristi o she rhamhi eni ea khẹ apfẹ oghyie kwu egbe, ali agbọ evhese. ¹⁴Igha na mhi la o she rhi udu ni inyọgwho eyẹ egwho ni e myie suọ, ni e ke rhọ mhọli udu shi vhọ a ngme eni ingmemhi Ishinẹgba ulishi ọ vha nwu wẹ.¹⁵Iọgbọ egwho e rhi ẹtsẹkẹ ituegbe ali ukhẹmhukhẹ a tsẹ oni ingmemhi Ishinẹgba vhi abọ, egwho e rhi udu aghyie a tsẹ ọli vhi abọ. ¹⁶Eni e rhi ighọli a tsẹ Ikiristi abọ e yẹsẹ khi rhẹmhi a rhẹ mhẹ shi ana shi ikhẹ ingmemhi Ishinẹgba oshimhi. ¹⁷Ama eni e kpọẹ itomhi ali ukyhikyhi udu li e rhaa ngme ingmemhi Ishinẹgba. Ee khọkhọ khi rhẹmhi wẹwẹ e lẹẹ kee kpokpo mhẹ vhi igha na mhi la¹⁸See o ngme? Abhabhi o rhẹ li, o kyili efamhi o kyili egbegbe ọ, a she tsẹ Ikiristi vhi abọ, ona li oo rhi egbe a nwu mhẹ! ¹⁹Mhi yẹsẹ khi olema vhẹ oo laa pfa mhẹ vhọ le. Ali ikpaghyiẹ obọ Ayẹmhẹ Ijesu Ikiristi.²⁰Irhegbenya mhẹ khi omama o vha laa nwu mhẹ. Onochi, elemhi imhọdu ẹrhẹghẹ kwu, ali nena, ishọyọ mhi gwhua mhi la mhi laa Ikiristi ọ laa mhọli eghọghọ vhi elemhi agbọ mhẹ. ²¹khẹ li uwẹ mhẹ, mhi kha nyẹle mhi kyili uwi Ikiristi mhi kha gwhua, o kyili elele na mhẹ.²²Ama mhi kha nyele mhi laa gbe ikanya ni e rhi elele bhẹ, mhi kha ke lina bino ọ imha yẹsẹ ona mhia zẹ vhọ. ²³Mhi rhi wẹwẹ eveveva a je alo, o gwhẹ mhẹ khi mhi rhọ vu bhuli Ikiristi, ni o kyia khi li oo chi nẹẹ kwu! ²⁴Ama mhi rhọ nyele li oo chi vhẹ egbe nẹẹ.²⁵Abhi mhi ke rhọ yẹsẹ ona, mhi yẹsẹ khi mhi laa nyele mhi nu vhẹvhẹ kwu rhi ọli a je alo. rharhi ijalo ali oghẹlẹ vhẹ ni o la elemhi irhọshiọ. ²⁶Mhi kha ke gwe bhẹ, o laa kyili ifumhi vhẹ rharhi khi mhi gwe gboghyiẹ vhẹ. ²⁷Emeni vha le laa khyiẹ khi vha nyele inyele ni o tẹ rhamhi ingmemhi Ikiristi vhọ. vha liyọ kee nyele mhi la ayọ imha la ayọ, Mhi laa suọ abhi vha li rhi ayẹmhẹ ogwho mugha gbaa. O gwhẹ mhẹ khi mhi kee suọ khi vha rhi udu ogwho kwuabọgbe nyakwa rhi imyie oni ingmemhi Ishinẹgba suọ a je alo.²⁸Abagwhoyọ imhẹ vha dobẹ emeni ẹbele vhẹ ọa khyiẹ pfianọ vhẹ idu elemhi. Irhọkhasẹ epfua wẹ lẹ khi onaa. Ama o kyili irhọkhasẹ imiepfuese vhẹ, ni o te obọ Ishinẹgba bhẹ. ²⁹Rharhi khi a she te rharhi Ikiristi rhọ na vhẹ, a khi vha rhọ le myie ọli suọ lọgwho. ama vha li nu ọli mẹ ẹchọ. ³⁰Vhavha mẹ abhi eyẹ gaa lia mẹ oni ẹchọ nenaa, vha le li mẹ khi mhi khyie la iteteva oni osue nena.

Chapter 2

ikhomhi 2 ¹Izezidu o mẹẹ la elemhi Ikiristi, ọpfọmhẹgbe o mẹẹ te ighọli Ikiristi a bhẹ, a mẹẹ mẹ alekwugbe elemhi Ayẹmhẹ ọli, ivhẹlemhi ali ikẹkidua o mẹẹ laa. ²Vha dobẹ oghẹlẹ mẹ vọ, ni vhaa sa isamhi enana, vha rhọ mhọli ighọli egbe. vha toma vhi elemhi ayẹmhẹ, vhaa mhọli omhasẹ ogwho.³Imhẹ vha khyiẹlẹ ingmemhi itomhi ọa liyọ ingme apfuẹ rhọ khali egbe, Onochi, elemhi ichiegbekpiale vha rhi egbe nwu ẹloe kee dala egbe. ⁴Imhẹ vha gwe kee lee nono onaghyie vhẹvhẹ ọghwho, ama vha kee li nono onaghyie eni e kpọẹ.⁵Vha zẹ udu nabhi Ijesu Ikiristi ọ zẹ. ⁶Lẹ ali Ishinẹgba rhẹmhi e li agbagwho, ama ọ vha rhue egbe ọli fu abhi Ishinẹgba. ⁷Onochi, ọ vha rhue egbe ọli nwu ẹloe pẹẹ. Ọ rhue egbe ọli abhi ọgamhẹ. Ọọ bhale abhi ọgbọ, ọọ nyele abhi ọgbọ. ⁸Ọọ chi egbe kpiale a rhamhi ni ọ rhọ rhi egbe ni egwhi gbe, egwhuli oni ọgbaghala.⁹Rharhiyọ, Ishinẹgba ọ yasẹ ọli vhi ekẹ lelele. Ọ lu ọli oni eva ni o yagha dala eva khi eva kwu. ¹⁰Khi elemhi eva Ijesu, igwhua kwu rhẹmhi ea nyẹsẹ, igwhua eni e la ekẹ shi eni e la idane ali elemhi ekẹ. ¹¹Olẹmhi kwu o laa ngme lase khi Ijesu Ikiristi lẹ khi Ọnọmhuẹyẹ, o rhi ikiki ni Ishinẹgba ni Ita.¹²Iyọ, inyọgwho mhẹ, abhi vha le lia suọ esọ eyọ, a khi na mhi nu vhẹ la ayọ ama li shi odoshimhi mhẹ, vha rhi ulishi ali ibamhijẹjẹjẹ rhi imyiesuọ vhẹ kee khasẹ. ¹³Rharhi khi Ishinẹgba li ọa gbe vhẹ ikanya egbe ni ọ rhi izemhi a na vhẹ khi vha rhọ khyiẹlẹ abhi o ghọli ọli.¹⁴kha khyiẹlẹ ẹtsẹkẹ imhẹ vha gwe kee ke ekwumhẹ wẹ khi rhẹmhi vha lee epfuasẹ. ¹⁵Vha kee lina ẹẹ nyele khi vha kẹ kyili ọni ọ vha lue vha kyili iọgbọ ingmaghyie ali imyi Ishinẹgba ni e vha mhọli ijomhi. Vha lina nyele khi vha rhọ dobẹ kee gẹẹ abhi ufulọ oni agbona, elemhi iteteva ozele ingmobe ali utsẹbọ. ¹⁶Vha nwu oni ingmemhi inyele zezeze khi mhi mẹ emena mhi rhọ gha ogbẹlẹ Ikiristi, ishọyọ mhi ke a yẹsẹ khi imha na unamhi apfuẹ wẹ khi rhẹmhi gbe ikanya apfuẹ.¹⁷Ama mhi kha rhẹ rhi egbe mhẹ lasẹ obo shi imyiesuọ vhẹ, egbe nwu mhẹ shi vhọ, egbe vhẹvhẹ kwu ea nwu mhẹ abagwhoyọ. ¹⁸Vha li ghẹlẹ, vha li nu mhẹ ghẹlẹ.¹⁹Ama Ọnọmhuẹyẹ ọ kha lama mhi sa khi mhi laa kẹ ghyie Itimoti bhuli vhẹ, ishọyọ khi udu mhẹ o kẹ zeze na mhi ke suọ abhi o li vhẹ egbe. ²⁰Rharhi khi imha mhọli ọgbọ ọvhese ni ọ zẹ udu oyọyọ nabhi Itimoti, lẹ li ingme vhẹ o nwemaa nwegbe. ²¹Rharhi khi egwho uwẹwẹ lọgwho li ee le lia sa, ama agbọ oyọyọ o vha ghọli Ijesu Ikiristi.²²Vha yẹsẹ emeni Itimoti ọ dobẹ a khyiẹ, abhi ọmọ ọ lia ga ita ọli, iyọ ọ li a ga mhẹ vhi oni akanya ingmemhi Ishinẹgba ona. ²³Mhia sa abhi o ke le la li mhii kẹ ghyie ọli bhui vhẹ. ²⁴Ama mhi lama shi Ọnọmhuẹyẹ vhọ khi mhẹmhẹ obọ mhẹ mhi laa kẹlẹ bhẹ.²⁵sa khi odea khi mhi ghyie Epafroditọsi gwe bhui vhẹ. Inyọgwho mhẹ ni ọmọse li ọ kyia, eyẹ gwe gaa gbe akanya ogwho, eyẹ gwe gaa kyili ichoja egwho, ọ gwe kyili ọni vha rhi ẹtsẹkẹ na ẹẹ ghyi mhẹ. ²⁶Vhaa suọ khi ọ vha ze khi egbe e lẹẹ to ọ, ọọ khyiele nono abhi lẹẹ kha nu vhẹvhẹ kwu la asha ni vha la kwu. ²⁷Egbegbe ingme ọ maa gwhua, rhẹmhi ọ ghyiea gwhua. ama Ishinẹgba ọ rhi ivhẹlemhi ọli khasẹ mhẹ ali lẹ. khi mhi ke la ọrhọ nya ọrhọ.²⁸Li o rhọ lina nwu mhẹ egbe khi mhi ghyie ọli bhẹ ena, ishọyọ vha kha ke mẹ ọ, egbe ke ea kee nwu vhẹ, udu mhẹ o ke li vhiẹmhia. ²⁹Vha rhi oghẹlẹ kpẹsẹ abọ myie Epafroditọsi elemhi Ọnọmhuẹyẹ. Vha rhi eghọghọ ke ni iọgbọ eyọyọ nabhi lẹ. ³⁰Rharhi khi akanya Ikiristi li o ghyiea rhi egwhuli gbe ọli eyọ. Rhẹmhi ọ rhi ayẹmhẹ ọli shi okhẹna rharhi ugamhi ni ọa ga mhẹ abhi ọ lia khyiẹlẹ emeni vhavha dobẹ khyiẹlẹ na mhẹ

Chapter 3

¹Ọzukhomhi oni ingme, inyọgwho mhẹ, lẹ khi vha kee ghẹle elemhi Ọnọmhuẹyẹ. Mhi rhọ gwe kẹkẹ ingme enana ghyi vhẹ o vha kyili ọkphapkhamhẹ na mhẹ. eni ingmemhi ena e laa kpaghyiẹ vhẹ obọ. ²Vha rhi ẹloe kpẹ shi eni iwoshi. Vha rhi ẹloe kpẹ shi eni ea gbe ikanya ebe. Vha rhi ẹloe kpẹ shi eni ẹẹ khi uwi ofẹẹ wẹwẹ e la. ³Rharhi khi eyẹ khi eni a fẹli. Eyẹ ni eyẹ te ikpa Ayẹmhẹ Ishinegba a ga ọli, Eyẹ ni eyẹ vha rhi egbe nya ugamhi ijegbe eyẹ kha kee nyanọ.⁴O kha kyia khi iyọ lọ, mhẹmhẹ mhi kha rhi egbe nya egbe mhẹ. ni ọgbọ ọ rhi egbe nya egbe ọli lọ, ⁵A vyia mhẹ ogbẹlẹ ozelele li a rhọ feli mhẹ. ọnyi Izulẹ li a vyia mhẹ, shi ẹdẹli Ibejami, ọnyi Iburu li a vyia mhẹ, A kha ẹẹ li uwi ushi, Ifarisisi li a vyia mhẹ.⁶maa mẹ eyuka ẹchọ. rharhi igwhabha rhi ishi gbe. imha mhọli asha na mhi te lue. ⁷Ama emena mhi rhẹ kpọ rhue shi elele apfuẹ li e ke kyia rharhi Ikiristi.⁸Nenaa, rhẹmhi ke rhue etsẹkẹ kwu shi apfuẹ rharhi iyẹsẹ odẹ Ijesu Ikiristi Ọnọmhuẹyẹ. Rharhi mhi she tsua ẹtsẹkẹ kwu kwa. rhẹmhi ke rhue wẹ apfuẹ khi mhi kẹ mẹ Ikiristi vhi elele. ⁹Abhi mhi ke rhọ toma Ikiristi vhọ, imha gwe a dua igwabhagbe obọ mhẹ, rharhi khi ushi o vha rhi igwabhagbe na mhẹ. Onochi, igwabhagbe ni o te ikpa imyie Ikiristi suọ bhẹ lẹ mhi ke mhuẹ, oni igwabhagbe ni o te obọ Ishinẹgba bhẹ ni irhọshiọ o khyiẹnya. ¹⁰Iyọ mhia nono khi mhi yẹsẹ ọli ali izemhi itiegwhivule ali inu ọli mẹ ẹchọ kwugbe, ishọyọ mhi ke liabhi lẹ elemhi egwhuli ọli. ¹¹Ishọyọ khi mhi kẹ li te egwhi vule.¹²O vha kyia khi mhi she mhọli eni ẹtsẹkẹ ena kwu, ọa liyọ khi egbe she gba na mhẹ pfuse. Ama rhẹmhia nyakwa je odalo khi mhi kẹ rhamhi asha ni Ijesu Ikiristi ọ bẹa na mhẹ. ¹³Inyọgwho mhẹ, imhẹ khi mhi she lo ayọ. Ama ingme ogwho mhi rhọ shi udu: rhẹmhi yele emeni e la oshimhia mhi na kwhu emeni e la odalo. ¹⁴Rhẹmhi nyakwa a je odalo ni a bẹa na mhẹ khi mhi kẹ myie isomhopfa ni o lẹẹ aleghyie ni Ishinẹgba ọ te ikpa Ijesu Ikiristi nyalu mhẹ shi.¹⁵Eyẹ kwu ni eyẹ womhẹloe ukhomhi ayẹmhẹ, eyẹ kee sa isami enana. Ama Vha khaa mhọli isamhi ni o degbea shi ona, Ishinẹgba o la rhi ọli khasẹ vhẹ. ¹⁶Abhabhi o rhẹ li, eyẹ kwu eyẹ kee nyele je odalo abhi eyẹ kpọ li nyele bhẹ.¹⁷Vha kee khọlia mhẹ, Inyogwho, vha kpẹ ẹloe ekẹ kee khọlia eni e rhi emeni eyẹ a wẹna vhẹ aa gbe ikanya. ¹⁸Rharhi khi egwho e nyele, ena mhi kpọ gwu ingmemhi wẹ a khasẹ vhẹ utotona eyọ, amẹ evyiẹ mhi rhọ shi alo gwu a khasẹ vhẹ ena, egwho ea nyele abhi ẹbele oni ọgbagala. ¹⁹Epfua li o laa kpọ wẹ oshimhi egbe. rharhi khi akpiji khi ishinẹgba wẹ, abagwhoyọ ichichiegbe wẹ omama li o laa kyia na wẹ. Ingmemhi ẹtsẹkẹ agbọ lọgwho lele lia sa.²⁰Rharhi khi aleghyie Ishinẹgba khi apfẹ eyẹ, ni eyẹ mugha khẹ ọni otsumhi, Ọnọmhuẹyẹ Ijesu Ikiristi. ²¹ọ laa nwu ijegbe eyẹ lieliẹ je ijegbe ikiki ni o liabhi ijegbe ọ, ni ọ rhi ududumhi izemhi ọli rhi ẹtsẹkẹ kwu kpọke ni egbe ọ.

Chapter 4

¹Elemhiyọ, inyọgwho mhẹ ni e gwhẹ mhẹ na mhia khẹ agbọagbọ, vhẹvhẹ khi oghẹlẹ ali arhu eghyiele mhẹ, vha nyakwa mugha ze vhi elemhi Ọnọmhuẹyẹ, ikpokyia ni e gwhẹ mhẹ. ²Mhia lema Ẹodea ali Isitachi, vha zẹ udu ogwho vhi elemhi Ọnọmhuẹyẹ. ³Egbegbe olema mhia lema vhẹ eni e nu mhẹ a mẹ osue: vha kpaghyiẹ eni ikpotso ena obọ. Rharhi khi e maa kpaghyiẹ mhẹ rhi oni ingmemhi Ishinẹgba ga ashakhasha shi Ikilamẹti ali eni e kpọẹ ni e gbe ikanya rhẹ khẹ mhẹ, ni eva wẹ e la ebe inyele.⁴Vha Kee ghẹlẹ elemhi Ọnọmhuẹyẹ, mhi gwe ẹẹ vhẹ vha kee ghẹlẹ. ⁵Vha rhi ipfọmhẹ vhẹ khasẹ iọgbọ kwu. Rharhi khi Ọnọmhuẹyẹ ọ kẹlẹ laa bhẹ. ⁶Imhẹ vha kpokpo egbe , Onochi, ememeni vha mẹ kwu vha rhi olema ali ikphẹmhi kee gwu ọli khasẹ Ishinẹgba. ⁷Ọpfọmhẹ Ishinegba nofu dala iyẹsẹ kwu, o la rhi ẹloe kwhu idu ali ayẹmhẹ vhẹ elemhi Ijesu Ikiristi. ⁸Ọzukhomhi oni ingme kwu, inyọgwho mhẹ, lẹ khi vha kee sa obodẹ ẹtsẹkẹ kwu ni e rhi eghọghọ a bhẹ, ali ẹtsẹkẹ ni e rhọ te odẹ kwu, ali ẹtsẹkẹ ni e chẹma kwu, ali ẹtsẹkẹ aghyie kwu, ali emeni e tsua esọ aghyie kwu, ali emeni e gba pfuse kwu, ali emeni a ghẹlẹ a shi kwu, ⁹Vha kee khyiẹlẹ ememeni vha gaa te obọ mhẹ myie ni vha wẹna ali ni vha mẹ kwu. Ishinẹgba ọpfọmhẹ ọ laa nu vhẹ la.¹⁰Egbe e maa gaa nwu mhẹ elemhi Ọnọmhuẹyẹ khi ẹrhẹghẹ ni o dọsẹ vha rhọ khasẹ mhẹ khi vha maa pfi egbue shi mhẹ egbe. A khi rhẹmhi ẹẹ khi vhavha gwe pfi egbue shi mhẹ egbe nena, ama rhẹmhi vhavha ke gwe mhọli oni imasha ni vha kha rhọ ke gwe kpaghyiẹ mhẹ obọ. ¹¹A khi rharhi uwẹ mhẹ mhi te ngme eyọ, rharhi khi mhi she wẹna asha na mhi mẹ egbe mhẹ kwu abhi o lia kwhese mhẹ. ¹²Mhi gwabhaa nyele ukhomhi imhuẹ ali umhamhuẹ. Ododẹ ni o rhẹ kyia ali abhabhi o rhẹ li mhi she wẹna ogbhagbha ni o la abhi mhi lia le vọ na mhi mhuẹ, ali abhi mhi lia nwu okyiamhi ni imha mhuẹ. abhi mhi li rhi egbe a myie ni o ti ali ni o vha ti. ¹³Mhi dobẹ a khyiẹli ẹtsẹkẹ kwu rhọ te ikpa ọli ni ọa zise mhẹ.¹⁴Ama, Vha maa kpaghyiẹ mhẹ na mhi rhọ la ọnwunu. ¹⁵Vha yẹsẹ, vhẹvhẹ Ifilipiasi, khi ituekẹle oni ingmemhi Ishinẹgba ona, na mhi rhọ te Imẹsidonia vu, a vha mẹ uka ni e kpaghyiẹ mhẹ obọ obodẹ irhueobọa sẹkẹnẹ khi vhẹvhẹ ọgwho. ¹⁶Shi ishi na mhi rhọ la Itẹsalonika vha rhi ikpaghyiẹobọ ẹẹ ghyi mhẹ dọsẹ itogwho. ¹⁷A khi rhẹmhi nono eni isomhopfa. Ama, abhi ikpamhi vhẹ e li kee bu shi vhọ.¹⁸Vha she rhi emeni e to mhẹ ghyi mhẹ, rhẹmhi ke mhuẹ kpọẹ egbe le. Mhi te obọ Ẹpafroditọsi myie emeni vha rhọ nali ghyi mhẹ. Rhẹmhi ee kphela kwhẹlẹlẹ. E kyili ilasobo ni e rhi egbe nwu Ishinẹgba ni ọ kpẹsẹ abọ myie. ¹⁹Ishinẹgba ọ laa rhọ te ẹpfuele ọli ni otọgbe te ikpa Ijesu Ikirist rhi emeni vha nono kwu na vhẹ. ²⁰Nenaa ikiki o kyili uwi Ishinẹgba ni Ita eyẹ elẹnagbọagbọ apfishi ẹlẹnagbọagbọ. Itsẹ.²¹tsẹ vhẹvhẹ kwu ni vha myie Ikiristi suọ, eni e li myie Ikiristi suọ ni e nu mhẹ la ana ea tsẹ vhẹ. ²²Iọgbọ Ishinẹgba kwu ni e la ana e gaa tsẹ vhẹ, orhọgbe eni e laa apfẹ oghyie. ²³Ivhẹlemhi Ọnọmhuẹyẹ Ijesu Ikiristi o nu vhẹvhẹ kwu la.

Colossians

Chapter 1

¹Mhemhe Ipọlu, ni ọ kyili aghyiusomhi Ijesu Ikiristi rhọ te abhi ighọli Ishinẹgba, ali Itimoti ni inyọgwho eyẹ, ²Li eyẹ kwugbe kẹkẹ oni ebe ona ghyi eni e myie Ishinẹgba suọ ali eni inyọgwho eyẹ ni a rhi egbe a nya elemhi Ikirsti ni e la Ikolosi. Ivhẹlemhi ali ọpfọmhẹ ni o te obọ Ishinẹgba ni Ita bhẹ o nu vhẹ la. ³Eyẹ kphemhi ni Ishinẹgba, ni Ita Ọnọmhuẹyẹ IJesu Ikiristi, Eyẹ lee pfi olema na vhẹ.⁴Eyẹ she suọ abhi vha li mugha irhọshiọ elemhi Ijesu Ikiristi, ali ighọli ni vha mhọli ni eni e rhi egbe shi ikpọda ni Ishinẹgba kwu. ⁵Rharhi Irhegbenya ni Ishinẹgba ọ rhọ shi ekẹ a khẹ vhẹ vhi alegyhie li oo rhẹ vhẹ mhọli oni ighọli ona. Vha she kpọ rhọ te ingmemhi Ishinẹgba ni o kyili ingmaghyie suọ obodẹ oni irhegbenya ni a rhọ shi ekẹ a khẹ vhẹ ena, ⁶Ni o kyia khi o she bhẹ bhuli vhẹ le, Oni ingmemhi Ishinẹgba ona o she a mọ ikpamhi ọa fu elemhi ekẹ agbọ kwu. Ọ she kpọ le lee gbe ona vhi elemhi agbọ vhẹ te obọ ni vha ke te suọ ọli eyọ ali abhi vha li wẹna obodẹ ivhẹlemhi Ishinẹgba.⁷Ona khi ingmemhi ni vha te obọ Ẹpafrasi suo, ni ọ kyili ọgamhẹ nabhi eyẹ ni eyẹ mhọli ighọli ọli, ni ọ kyili ọgamhẹ ni a rhi egbe a nya vhi odẹ oshimhi, ⁸Ẹpafrasi ọ she gwu ni eyẹ ighọli ni Ayẹmhẹ o rhọ na vhẹ.⁹Rharhi oni ighọli ona, rhọ te ogbẹlẹ ni eyẹ te suọ eyẹ vha chigbe vhiẹmhia vhi olema vhẹ. Eyẹ le lia pfi olema khi iyẹsẹ ali abhi o ghọli ọli ali ẹgbhẹ ali igweghyie aloa ayẹmhẹ o vọsẹ vhẹ. ¹⁰Eyẹ le lia pfi olema khi vha nyele inyele ni o tẹ rhamhi abhi o ghọli Ọnọmholi ni o rhi egbe a nwu ọ. Eyẹ gwe a pfi olema khi vha kee mọ ikpamhi ikanya aghyie kwu abagwhoyọ vha fu a kee shi iyẹsẹ Ishinẹgba.¹¹Eyẹ gwe li pfi olema na vhẹ khi vha mhọli afu rhamhi asha ni izemhi ikiki ọli o ze rhamhi khi vha rhọ dobẹ rhi irhobọgbanidu rhi egbe myie ẹtsẹkẹ kwu. ¹²Eyẹ pfi olema khi vha rhi oghẹlẹ kphẹmhi kee ni ọni Ita, ni ọ rhẹ vhẹ nu eni e myie Ishinẹgba suọ kemhi ọsuemhẹ elemhi ufulọ.¹³Ọ she tsumhi eyẹ vhi obọ izemhi ebili le ọ rhi eyẹ je eghyiele Omyi ọ ni ọ nwemaa ghọli ọli. ¹⁴Obọ Omyi ọli li eyẹ te mhọli imyiepfuese, ni o kyili igbe ingmobe kwa.¹⁵Ọni Omyi ọ lẹ khi arhọkhọkhọ ijegbe Ishinẹgba. Lẹ khi ọmọjọ vhi emeni Ishinẹgba ọ ma kwu. ¹⁶Rharhi obọ ọli li a te ma ẹtsẹkẹ kwu, shi emeni e la ekẹ ali idane, shi eni a mẹẹ ẹloe ali eni a vhaa mẹ ẹloe, o kyili izemhi aloebi, o kyili eni a rhi unu na, o kyili igọmechi ọa liyọ eni e mhọli afu, obọ ọli laa te gaa ma ẹtsẹkẹ kwu a gwe ma wẹ nali. ¹⁷A she kpọ mẹ ọli neni a ma ẹtsẹkẹ kwu, li ọ gwe nwu ẹtsẹkẹ kwu koko gba.¹⁸Lẹẹ gwe khi ukhomhi oni ijegbe, ni ọ kyili oni uka. Lẹ khi ọtuekẹle ali ọmọjọ vhi iteteva eni e gwhu, iyọ li a gwe rhọ kpalo ni ẹtsẹkẹ kwu. ¹⁹Rharhi khi egbe ee lẹẹ nwu Ishinẹgba khi ifumhi lẹ kwu o nu ọli la, ²⁰Ikpa Omyi ọli li ọ ke te rhi ẹtsẹkẹ kwu sheshe. Ishinẹgba ọ te ikpa ọlia ọgbagala rhi ọpfọmhẹ bhẹ. Ishinẹgba ọ rhi ẹtsẹkẹ kwu nu egbe ọli sheshe, shi ẹtsẹkẹ ni e la oni ekẹ ona ali ẹtsẹkẹ ni e la idane.²¹Ẹrhẹghẹ ni o dọsẹ, eyẹ kyili elele Ishinẹgba ali ẹbele ọ vhi idu eyẹ ali ikanya eyẹ. ²²Ama nenaa ọ she rhi ijegbe ọli rhi eyẹ nu egbe ọli rhọ sheshe rhọ te ikpa egwhi. rhẹmhi ọ khyiẹlẹ ena khi lẹ kẹ rhẹ vhẹ kyili eni e pfuasẹ, ali eni e vha mhọli azẹa ghyi egbe lẹ, lẹ nwu vhẹ yagha kpeda ni inwualo wa ekẹa, ²³Vha kha mugha irhọshiọ a je alo, vha mugha ze, vhavhaa chi egbe je oshimhi ni irhegbenya ni vha suọ vhi ingmemhi Ishinẹgba. Ona o kyili ingmemhi ni a tsabọ khasẹ ọgbọ kwu ni a ma shi oni agbọ ona. Ona o kyili ingmemhi Ishinẹgba ni mhẹmhẹ Ipọlu, mhi kyili ọgamhẹ shi.²⁴Ama nenaa, egbe ea nwu mhẹ shi osoli na mhi mẹ a na vhẹ, Rharhi khi rhẹmhia dua abhi mhi khyiẹlẹ emeni e kpọẹ shi osoli Ikiristi pfuse, ni o kyili oni uka. ²⁵Oni uka ona lẹ mhi kyili ọgamhẹ shi, abhi Ishinẹgba ọ li rhi akanya na mhẹ obodẹ vhẹ, abhi mhi li rhi ingmemhi Ishinẹgba tsabọ khasẹ oni uka. ²⁶Ona khi ingmaghyie ni a rhọ gbhagbha ikpe ali ozele nebu ni e dọsẹ. Ama nenaa a she gwegyhie ọlia khasẹ eni e lama shi ọ vhọ. ²⁷Eni Ishinẹgba ọ nono khi lẹ dobẹ ẹẹ yẹsẹ emeni ẹpfue oni ikiki lngmaghyie ni o gbhagbha vhi iteteva Ijẹtasi o kyia. Lẹ khi ọni Ikiristi ni ọ nu vhẹ la, Ni ọ kyili ọni eyẹ rhi egbe da shi ikiki ni o la odalo.²⁸Ọni eyẹ a ngme ingme ọli khi ọna. Eyẹẹ zeze ọgbọ kwu idu, eyẹ rhi ẹgbhẹli ni eyẹ mhuẹ kwu a wẹna ọgbọ kwu, ishọyọ khi egbe gba ni ọgbọ kwu ni eyẹ nwu obọ ghyi Ikiristi. ²⁹Rharhi ona lẹ mhi te a nyakwa gbe ikanya a rhamhi asha ni Ishinẹgba ọ rhi afu ali izemhi na mhẹ rhamhi khi mhi rhọ gbe ikanya.

Chapter 2

¹Mhia nono khi vha yẹsẹ abhi mhi li nyakwaa na vhẹ, eni e la Iladesia, ali iọgbọ evhẹse ni e vha mẹ mhẹ ẹloe gwhe. ²Rhẹmhia gbe ikanya khi mhi rhọ zeze wẹ idu abhi mhi li koko wẹ gba elemhi ighọli ali ọsuemhẹ kwu ni o kyili irhegbeda iyẹsẹ ni o vọ, elemhi iyẹsẹ ni o rhọ te ingmemhi ogbhagbha Ishinẹgba, ni ọ kyili Ikiristi. ³Elemhi ọli li ọsuemhẹ ẹgbhẹ ali iyẹsẹ kwu e gbhagbha.⁴Irhẹmhi ngme ona khi imhẹ vha dobẹ ọgbọkhọgbọ rhi owẹna ọlẹlẹmhunu ghagha vhẹ. ⁵Imha rhẹ nu vhẹ la ghe mhẹ ghe ẹ, mhi nu vhẹ la elemhi Ayẹmhe, rhẹmhi egbe ea nwu mhẹ mhi rhọ mẹ khi vhaa jee alo ali ni vha mugha irhọshiọ vhẹ elemhi Ikiristi zezeze.⁶Abhi vha le li myie Ikiristi Ọnọmhọli suo eyọ, vha kee kyia elemhi ọli. ⁷Vha mugha gbaa, gbaa, gbaa, vha ma nya vhi egbe vule, vha gbe awẹ sọ vhi elemhi irhọshiọ abhi a le li wẹna vhẹ eyọ, vhaa Kee kphẹmhi Ishinẹgba ẹrhẹghẹ kwu.⁸Ghe, ghe, imhẹ vha dobẹ ọgbọkhọgbọ rhi ewẹna ighagha ni e kyili ewẹna otsonagbọ ni e kyili itushi agbọ, ni e vha rhọ te obọ Ikiristi bhale. ⁹Rharhi khi emeni Ishinẹgba ọ kyia kwu e la ijegbe Ikiristi.¹⁰Abagwhoyọ rhẹmhi u vọ ọli. Li ọ kpeda ni izemhi ali afu kwu. ¹¹ọli li a gwe te fẹli vhẹ ofẹẹ, a khi ofẹẹ ni a rhi abọ pfa ẹpfi pfia, ama ofẹli Ikiristi. ¹²Ibatizimhi li a te rhẹ vhẹ tọ ma vhi egbe, te ikpa ọli vha te rhi irhọshiọ elemhi izemhi Ishinẹgba nwu ọli te egwhi vule, ni ọ kpọ nwu ọli te iteteva egwhuli vule.¹³Ẹrhẹghẹ ni vha rhọ gwulo shi ingmobe, ẹrhẹghẹ ni vha rhọ kyili eni a khyie ni a vha fẹẹ, nenaa Ikirist ọ she rhẹ vhẹ nyele, ọ gbe ingmobe eyẹ kwu kwa ni eyẹ. ¹⁴Ọ shishi ota ni a kẹkẹ shi ekẹ ni eyẹ ali ishi ni a rhọ nwuno eyẹa in eyẹ. Ọ shishi wẹwẹ kwua ọ tanọ wẹ manọ ọgbagala. ¹⁵Ọ wolọ izemhi ali afu vhi odẹa, ọ yẹghẹ wẹa gboo ọ nwu wẹ le ukhomhi ọgbagala.¹⁶Rharhiyọ, imhẹ dobẹ ọgbọkhọgbọ gwu vhẹ ẹzọ shi emeni vhaa le ali ni vhaa da, ọa liyọ o kyili egbẹlẹ uliemhi o kyili ukyi ogbọ, ọa liyọ ogbẹlẹ Ivhiẹmhia. ¹⁷Enana kwu, e kyili arhọkhọkhọ emeni e lẹẹ bhale, ama Ikiristi khi ọni ọbajiji ni ọ lẹẹ bhẹ.¹⁸Imhẹ vha dobẹ ọgbọkhọgbọ rhi umhapfuasẹ rhẹ meli apfuẹa rharhi khi lẹẹ mẹ idowẹmẹ ni akẹ, ali eni e rhi abọmẹmhẹ chi egbe a kpiale, ali iga ighyiukọ. Iọgbọ eyọyọ mhi maa pfuasẹ wẹ li o rhẹ wẹ a chichegbe. ¹⁹Iọgbọ eyoyọ e rhi obọ gbe Ikiristi shi. Ni ọ kyili ukhomhi oni ijiegbe, rharhi khi ikpẹghẹ ọli kwu li ọ rhọ nwu ọli koko, ọa fu ifumhi ni Ishinẹgba o rhọ nali.²⁰Vha she nu Ikiristi gwhua, ọ tsumhi vhẹ vhi ishi agbọ le, see ishi agbọ enana e ke gwe lia nwu vhẹ: ²¹“Khi imhẹ nwu mhọ obọ,” “Wẹ khi rhẹmhi u to ọ vhi olẹmhi bino”, “Imhẹ rhi obọ chi.” ²²Enana kwu, ee la laa li opfua ni a rhẹ wẹ khyiẹlẹ emeni a rhẹ wẹ a khyiẹlẹ pfuse, owẹna otsonagbọ le lee kyia. ²³Ishi enana rhẹmhi ea chi iọgbọ ẹloe rharhi khi o tsua ọnwegbe, ni e kyili umha pfi ẹgbue shi egbe mhẹ egbe, ali igwhọghọ ijegbe abọ. Ama o vha kwhu wẹ khi imhẹli e khyiẹlẹ onobe ni e sa shi idu.

Chapter 3

¹O kha kyia khi ishinẹgba ọ she nwu vhẹ ma Ikiristi te egwhi vule, vha kee dua ẹtsẹkẹ ni e la aleghyie Ishinẹgba, obhoni Ikiristi ọ shitọ obọ obita Ishinẹgba. ²Vha kee sa isamhi ẹtsẹkẹ ni e la aleghyie Ishinẹgba, a khi ẹtsẹkẹ ni e la ukhomhi ekẹ agbọ ana. ³Rharhi khi vha she gwhuloa, a she rhi agbọ vhẹ gbhagbha elemhi Ikiristi vhi elemhi Ishinẹgba. ⁴Ikiristi ọ kha bhale, ni ọ kyili agbọ vhẹ, vha li laa te elemhi ikiki nu ọli bhẹ.⁵Rharhiyo, vha gwhọghọ ọgwhẹmhẹ oni agbona ni o la vhẹ agbọ abọ, nabhi, iditsea ikpotso ali emọse, imhapfuasẹ, ọzegbe, isamhi ebe, ali ẹtsẹkẹ itoegbe ni o kyili iga ikwhumhi. ⁶Ena le laa rhi ofu ishinẹgba de rhugwhu imyi umhasuọesọ. ⁷Eni ẹtsẹkẹ ena vhaa kpọ li khyiẹlẹ wẹ vha nyele elemhi wẹ. ⁸Ama, nenaa vhaa nwemaa chi eni ẹtsẹkẹ ena le, ofu, elemhibibi, emhasẹ ebe, ẹnwẹ, ingme ingmobe unu.⁹Imhẹ vha pfi olẹmhi nwu egbe, rharhi vha she tsua ọgbọ ni ojọ ali ikanya wẹ kwa. ¹⁰Agbọ ogbọ vha ke tsua kwu egbe, ni a nwu mela onogbọa, ona khi oni ijegbe ogbọ, ni ọni ọ mali ọ nwu a mela arhọkhọkhọ egbe ọlia. ¹¹oni iyẹsẹ ona, azọlọmhẹ o vha gwe la iteteva iọgbọ Iju ali iọgbọ Igiriki, wẹ khi eni a fẹli ali eni a vha feli, wẹ khi iọgbọ ni e fialoa, wẹ khi iọgbo ewẹghẹ, wẹ khi ogwhumha ali ọpfuẹgbe. Ama Ikiristi khi ẹtsẹke kwu ni o la elemhi ẹtsẹkẹ kwu.¹²Abhi eni Ishinẹgba ọ zẹ, ni e pfuasẹ, ni ọ nono ingme wẹ, vha tsua ena kwu sọ, ivhẹlemhi, isomhelemhi, ichiegbekpiale, ipfọmhẹ, ali irhobọgbanidu. ¹³Vha rhi egbe kee myie egbe. vhaa vhẹlemhi egbe. Vha kha nwu ingme ni egbe, vha kee gbe kwa ẹẹ ni egbe abhi Ọnọmhọli ọ li gbe kwa na vhẹ. ¹⁴Ọzukhomhi ena kwu, vha mhọli ighọli, ni o rhi ẹtsẹkẹ gba pfuse.¹⁵Vha dobẹ ọpfọmhẹ Ikiristi mhasẹ kee ni idu vhẹ. Oni ọpfọmhẹ ona li a rhọ nyalu vhẹ bhẹ vhi ijegbe ogwho. Iyọ kphẹmhi. ¹⁶Vha dobẹ ingmemhi Ikiristi nyele vhẹ vhi idu. Vha rhi ẹgbhẹ kpholo egbe a shele vha to iwolo ni e mhọli ayẹmhẹ. vha rhi idu a kee to iwolo ikphẹmhi bhuli Ishinẹgba. ¹⁷Ememeni vha laa khyiẹ kwu, vha khyiẹlẹ ọli vhi elemhi eva Ọnọmhuẹyẹ ni Ikiristi. Vha rhọ te ikpa ọli rhi ikphẹmhi a kee ni Ishinẹgba ni Ita.¹⁸Vhẹvhẹ eni Ikpotso ni e la ugwhẹ, vha rhi egbe vhẹ ni lgwhẹ vhẹ pfuse, abhi o li chi Ọnọmhuẹyẹ ẹloe. ¹⁹Vhẹvhẹ eni emọse, vha nono ingme igwhẹ vhẹ imhẹ vha rhi elemhi ibibi rhọ khẹ wẹ. ²⁰Eni Ivhiẹ, vha kee suo ẹsọ ni ita vhẹ ali inyọ ẹ vhẹ odẹ khi ode kwu, rharhi khi ona li o rhi egbe a nwu Ọnọmhuẹyẹ. ²¹Ita, imhẹ vha pfuẹchẹ imyi vhẹ idua, khi abọ e ke sha wẹ.²² Vhẹvhẹ igwumha, vha suọ esọ kee ni ega vhẹ ni e kyili agbọ obodẹ ẹtsẹkẹ kwu, a khi a kẹ mẹ mhẹ, wẹ khi a kẹ chichi mhẹ, ama idu vhẹ kwu. vhaa nulishi Ọnọmhọli. ²³Ememeni vhaa khyiẹlẹ kwu vha rhi ọnwegbe ni o rhọ te idu vhẹ kwu lasele kee khyiẹle oli, abhizẹzẹ khi Ọnọmhọli li vha gbe on akanya a na a khi iọgbọ. ²⁴Vha yẹsẹ khi vha la laa myie ifọta ẹpfue ni o mugha a khẹ vhẹ. Ọnọmhọli Ikiristi ni eyẹ a ga lọ. ²⁵Rharhi khi ọni ọ vha gwabha gbe ọ la myie elele umhagwabhagbe ọli, Ọna li ọ kpẹ mhẹ nẹẹ o vha la.

Chapter 4

¹Vhẹvhẹ ega, vha gwabha kee khyiẹlẹ rhọ khali igwhumha vhẹ abhi o li ti, vha sato khi vha li mhọli ọga shi aleghyie Ishinẹgba.²Vha gbe awẹ sọ olema ipfimhi ẹrhẹghẹ kwu, vhaa rhi ikphẹmhi a kpẹ ẹloe ekẹ. ³Vha gwe kee li pfi olema ẹẹ ni eye, khi Ishinẹgba ọ kweghyie odẹ ingme ingmemhi Ishinẹgba ni eyẹ, khi eyẹ kee ngme ingmaghyie Ikiristi ni o kyili ogbhagbha. Ona, Li o rhẹ mhẹ shi igha ena. ⁴Vha pfi olema khi mhi dobẹ kee kweghyie oni ingmemhia gboo, abhi mhi kha lia ngme ọ.⁵Vha rhi ẹgbhẹ kee rhẹ khali eni e la elase, vhaa pfiẹpfiẹ ẹrhẹghẹ. ⁶Vha zẹ khi izemhi Ishinẹgba o kee rhẹ khali ingmemhi vhẹ. Ingmemhi vhẹ o kyili ugbhe, ishọyọ vha ke kẹ lẹẹ yẹsẹ abhi vha lia kee sọ ọgbọgbọgbọ unu ingme.⁷A khi ẹẹ li uwẹ mhẹ, Itachisọsi ọ la laa gwu wẹ khasẹ vhẹ. egbegbe inyọgwho eyẹ li ọ kyia, ọgamhẹ ni a rhi egbe a nya li ọọ kyia, ọ gwe kyili ogwhumha Ọnọmhuẹyẹ nabhi mhẹmhẹ. ⁸Ona mhi ghyie ọli bhui vhẹ shi, Khi vha rhọ yẹsẹ abhi eyẹ li laa, ọ ke gwe zeze vhẹ idu. ⁹Lẹ ali Onisimọsi mhi ga laa ghyie bhuli vhẹ. Inyọgwho ni a rhi egbe a nya, ni ọ kyili ukwhọgwho elemhi vhẹ. E laa gwu khasẹ vhẹ emeni a gaa mẹ vhi ana kwu.¹⁰Aristachusi, ni eyẹ gaa la owa igwhumha, ọa tsẹ vhẹ. Shi Imaki ni ọ kyili inyọgwho Ibanabasi vha kpẹsẹ obọ myie ọli ni ọ sheda bhẹ. ¹¹Ali Ijesu ni a lu IJọstọsi. Ena lọgwho elemhi eni a fẹli li e le nu mhẹ a gbe oni akanya aleghyie Ishinẹgba. Ee maa zeze mhẹ udu.¹²Epafrasi ọa tsẹ vhẹ. ukwhumhọgwho elemhi vhẹ li ọ kyia ọ gwe kyili ogwhumha IJesu Ikiristi. Ọ maa li nyakwa pfi olema ọa lema Ishinẹgba khi vha gbe awẹ sọ ekẹ, khi vha kẹ dobẹ mugha gbagbagba vhi abhi o ghọli Ishinẹgba kwu. ¹³pfi ọtsẹlẹ nali, khi ọọ gbe akanya na vhẹ onaghyie, vhẹvhẹ ni vha la Ilaodesia ali Irapolisi. ¹⁴Iluku ni ọ kyili izokita ni eyẹ nono ingmemhi ọ ali Idẹmasi ea tsẹ vhẹ.¹⁵Vha li tsẹ eni e myiesuọ ni e la Ilaodesia, ali Inamfa, ali uka ni o la apfẹ ọ. ¹⁶Vha kha zẹ oni ebe ona vhi iteteva vhẹ, vha gwe rhue ọ je elemhi uka ni o la Iaodesia a zẹ, vha gwe li zẹ oni ebe ni Iloadesia e laa rhọ ghyi vhẹ. ¹⁷Vha li ẹẹ li Achipọsi, Rhi ẹloe shi akanya ni Ọnọmhọli ọ rhọ shi ẹ vhi obọ, khi u gbe ọ abhi a li rhọ nẹẹ.”¹⁸Mhẹmhẹ ipọlu mhi rhi ugba ma ebe ga kẹkẹ otsẹ ona ghyi vhẹ. Imhẹ li khi vha yeli-a khi emhi a sọ mhẹ igha. Ekhale uwi IShinẹgba o nu vhẹ la.

1 Thessalonians

Chapter 1

¹Ipọlu, Isivanus, ali Itimoti li e kẹkẹ oni ebe ona gyhi uka ni o la Itẹsaloniasi ni e kyili uwi Ishinegba ni ita Ọnọmhọli ni Ijesu Ikiristi. izọtena ali ọpfọmhẹ o kyili uwẹ vhẹ.²Eyẹ lee kphẹmhi a ni Ishinẹgba ni vhẹvhẹ kwu utotona, abhi eyẹ lia ta eva vhẹ shi olema ni eyẹ a pfi. ³Eyẹ vha yele ikanya imyiesuọ vhẹa ukpẹlue Ishinegba eyẹ ni ita, ni vha rhi ighọli gbe, ali abhi vha li rhi egbe nya Ọnọmhuẹyẹ Ijesus Ikiristi.⁴Inyọngwo mẹ ni Ishinegba ọ somelemhi, eyẹ yẹsẹ inyanlu ni a nyalu vhẹ, ⁵yẹsẹ abhi eyẹ li nu vhẹ nyele khi o rhọ ti vhẹ egbe lọ. Eyẹ gwe rhi ingmemhi Ishinẹgba ni eyẹ a ngme rhamhi vhẹ egbe, a khi ingmemhi unu lọgwho, ama li shi izemhi ni o la elemhi Ayẹmhẹ ni o Pfuasẹ.⁶Vha kee khọlia eyẹ ali Ọnọmhọli, ni vha rhẹ rhẹ lia mẹ ẹchọ vha rhi oghẹlẹ Ayẹmhẹ ni o Pfuasẹ myie eni ingmemhi. ⁷Emeni e ke de vhọ le khi, vha kyili irhọkhasẹ ni eni e myie Ijesu suọ ni e la Imasẹdonia ali Achaya.⁸Rharhi khi oni ingmemhi Ishinegba o she lasele, a khi Imasẹdonia ali Achaya lọgwho, ama ashakhasha kwu imyiesuọ vhẹ o she ga ekẹ. emeni a ke mẹ vhọ, lẹ khi eyẹ vha mhọli emeni eyẹ ke la ngme nena. ⁹wẹwẹ obọ wẹ rhẹmhi ea ngme uvhali ibhẹ ni eyẹ bhẹ vhi iteteva vhẹ abhi vha li kpẹsẹ abọ myie eyẹ. Abhi vha li tsua ikhumhi kwha ni vha ke li liegbe lẹẹ ga egbegbi Ishinẹgba. ¹⁰Ali abhi ha mugha a khẹ Omyi ọ ni ọ laa te alegyhie bhẹ, ni ọ nwu te egwhi vule. Lẹ khi Ijesu ni ọ tsumhi eyẹ vhi ofu Ishinẹgba noa bhẹ le.

Chapter 2

¹Vha li yẹsẹ inyọgwho mhẹ, khi ibhale ni eyẹ a bhẹ bhuli vhẹ le, o vha kyili apfuẹ. ²Vha li yẹsẹ khi aa yẹghẹ eyẹa vhi oni Ifilipi ona gwhe a gwe rhi ẹchiọ ni ey, vha li yẹsẹ, khi eyẹẹ gbudu nyakwa ngme ingmemhi Ishinẹgba khasẹ vhẹ.³Ingmemhi izezeudu ni eyẹ rhẹẹ na vhẹ ipfiobọdọ ọ o vha la, wẹ khi umhapfuasẹ. ⁴Ama abhi Ishinegba ọ le li rhi ingmenhi gyhie eyẹ oni usomhi, iyọ li eyẹ lee lia ngme ọli eyọ. Eyẹẹ ngme ama a khi a rhọ rhi egbe nwu iọgbọ, ama o rhọ rhi egbe nwu Ishinẹgba, ni ọa bino eyẹ idu.⁵khi vha yẹsẹ a vha mẹ ẹrhẹghẹ ni eyẹ rhọ ngme ingme ọlẹlẹmhunu khasẹ vhẹ gwhe, wẹ khi rhẹmhi eyẹ khyiẹlẹ vhẹ ikokoalo egbe wẹ khi ẹtsẹkẹ ituegbe, Ishinegba khi ọtsẹ eyẹ. ⁶Wẹ khi rhẹmhi eyẹ khi agbọ e kẹ chichi eyẹ, shi vhẹvhẹ shi iọgbọ evhese. Eyẹ khaa dobẹ rhue ona abhi imhasha rharhi khi eyẹ kyili igyhieusomhi Ikiristi.⁷Onochi, eyẹ rhi ọpfọmhẹ nyele iteteva vhẹ abhi inyi ọmọ ọ li rhi obọ a kpẹkpẹ imyi ọli. ⁸Eni edẹ ena li eyẹ te ga ẹẹ somhielemhi vhẹ eyọ. Egbe e nwu eyẹ khi a khi eyẹ lee ngme ingmemhi Ishinegba khasẹ vhẹ lọgwho ama eyẹ li rhi inyele eyẹ khasẹ vhẹ. rharhi vha maa ghalẹ ni eyẹ. ⁹Rharhi vha sato, inyọgwho eyẹ, ikanya ni eyẹ gbe ali oghogho ni eyẹ ghogho. Shi ota shi iyọsẹ li eyẹ rhẹẹ gbe ikanya khi eyẹ ke rhọ lọsẹ vhẹ, Oni ẹrhẹghẹ li eyẹ rhẹẹ ngme ingmemhi Ishinegba khasẹ vhẹ eyọ.¹⁰Vhẹvhẹ ali Ishinegba vha kyili ọtsẹ, abhi eyẹ li rhi ipfuasẹ ali igwabagbe ali umhalue nyele rhẹẹ khẹ vhẹvhẹ ni vha myie Ijesu suọ. ¹¹Abagwhoyọ vha yẹsẹ abhi ita ọ li rhi ẹloli a kwhu imyi ọli, iyọ li eyẹ li zeze vhẹ idu. ¹²Eyẹ zeze vhẹ idu, khi vha kee nyele inyele ni o tẹ nabhi Ishinẹgba ọa nono, ni ọ nyalu vhẹ bẹ vhi eghyiele ali ikiki ọli.¹³Ona lo rhi eyẹ a kphẹmhi Ishinegba utotona. Abhi vha rhọ myie oni ingmemhi Ishinegba suọ ni eyẹ gwu khasẹ vhẹ, vhavha myie ọli abhi ingmemhi ọgbọ. Ama vhaa lama shi vhọ khi ingmagyhie li oni ingmemhi Ishinegba o kyia. Oni ingmemhi ona li o kyhie lia gbe ikanya vhi iteteva vhẹvhẹ ni vha myie Ishinẹgba suọ eyọ.¹⁴Vhẹvhẹ eni inyọgwho eyẹ, vha ke khọlia eni ika Ishinẹgba ni e myie Ijesu Ikiristi suọ vhi Ijudia. Rharhi khi vhaa li mẹ osoli oyọyọ obọ ẹvhue vhẹ, abhi ee li vhi Ijusi. ¹⁵Eni Ijusi lee gbe Ijesu ali eni ebolẹ ugbee, eni Ijusi lee gwe kwhu eyẹ kwhua. E vha rhi egbe nwuu Ishinẹgba, Onochi, ikphakphamhẹ lee kyia ni eni iọgbọ. ¹⁶ẹẹ khi imhẹ li eyẹ gwu ingmemhi Ishinẹgba khasẹ Ijẹtasi khi e ke myie suọ. Emeni e ke kposhimhi vhọ khi rhẹmhi e rhi ingmobe buu shi vhọ. Ofu Ishinẹgba o pfuse wẹa.¹⁷Inyọgwho eyẹ, eye li vu vhẹ iteteva le ukwukwu ẹrhẹghẹ, ghe mhẹ ghe ẹ. O ze eyẹ vhi egbe li eyẹ rhẹẹ nyakwa abhi eyẹ gwe li mẹ vhẹ ghe mhẹ ghe ẹ. ¹⁸Rharhi khi o ghọli eyẹ khi eyẹ bhale a mẹ vhẹ, Mhẹmhẹ Ipọlu, mhi dua vhọ itingmẹ, ama okyhio li ọ zu eyẹ odẹ. ¹⁹Elọ khi irhegbenya ali oghẹlẹ eyẹ ni ọ la odalo, ni eyẹ rhọ laa nyanọ ukpẹlue Ijesu ni ọ bhẹ? Le khi vhẹvhẹ. ²⁰Rharhi khi vhẹvhẹ khi oghẹlẹ ali ikiki eyẹ.

Chapter 3

¹abhi eyẹ vha ke gwe rhọ dobẹ rhi egbe myie, eyẹ rhọ sa khi o ti khi imhẹ li eyẹ te Atensi vu; ²eyẹ rhọ gyhie Itimoti, ni inyọgwho eyẹ, ọ gwe kyili ọgbakanya ingme ingmemhi Ikiristi, li eyrhọ ghyie ọnkhi ọ kaa zeze vhẹ idu obodẹ imyiesuọ vhẹ. ³Rhẹmhi eyẹ liyọ khi oni ẹchiọ o ke jigyhi vhẹ. Vhẹvhẹ vha li yẹsẹ khi ena laa ze eyẹ shi.⁴Egbegbingme, abhi eyẹ rhọ nu vhẹ la, eyẹẹ kpọ ngme khasẹ vhẹ shi ekẹ obodẹ osue ni a laa mẹ, ni o kyia khi vha yẹsẹ, ⁵Rharhi ona, abhi egbe ea ke rhọ gwe sheshe mhẹ, lẹ mhi rhọ gyhie khi a kaa mhila ogbọ obodẹ irhọshiọ vhẹ bhẹ. khi a mẹ khi ọni ọ nwu agbọ a fẹẹ ni ọ she nwu vhẹ fẹẹ nena, akanya eyẹ o ke kyili apfuẹ.⁶Ama Itimoti ọ rhọ te obhoni vha la jele ọ tsua usomhi agyhie bhẹ abhi imyiesuọ ali ighọli vhẹ o li la. Ọọ li khi vhavha yele ingme eyẹa, khi vha rhi ẹlue eyẹ shi ekẹ abhi eyẹ li li rhi ẹlue vhẹ shi ekẹ abagwhoyọ. ⁷Inyọgwho eyẹ, Rharhi oni ingmemhi irhọshiọ vhẹ li o rhi ọpfọmhẹudu ni eyẹ, vhi elemhi ọlọsẹmhẹ ali ẹchọ ni eyẹ la.⁸eyẹ rhọ suọ khi vha mugha gbaa elemhi Ọnọmhọli, rhẹmhi o zeze eyẹ idu, ⁹Gha bhi eyẹ li kphẹmhi Ishinẹba na vhẹ, shi oghẹlẹ ni eyẹ mhuẹ vhi ukpẹlue Ishinẹgba rharhi vhẹvhẹ. ¹⁰Shi ota shi iyọsẹ eyẹ le lia pfi olema na vhẹ onagyhie, onagyhie, abhi eyẹ li gwe li mẹ vhẹ ukpẹlue ali abhi eyẹ li rhi emeni vha nono na vhẹ.¹¹eyẹ ni ita, ali Ọnọmhuẹyẹ Ijesu, ọ rhi odẹ pfuasẹ ni eyẹ bhui vhẹ le. ¹²Ishinẹgba ọ rhẹ vhẹ kee va ẹgba vhaa mhọli ighọli egbe, abhi eyẹ li mhọli ighọli vhẹ. ¹³khyiẹlẹ ona khi ọ rhọ zeze vhẹ idu, khi vha rhọ egbe gba na vhẹ vhi ukpẹlue Ishinẹgba eyẹ ni ita ni Ọnọmhuẹyẹ ni Ijesu ọ rhi eni kyili iyọ ma egbe bhẹ.

Chapter 4

¹.¹Ozukhomhi eni ingme kwu, inyọngwho, eyẹ zeze vhẹ idu elemhi Ọnọmhuẹyẹ Ijesu. Abhi vha le li te obọ eyẹ suọ eyọ abhi vha lia nyele inyele ni rhi egbe nwu Ishinẹgba, vha kee le liyọ ẹẹ nyele, vha liyọ nyele a je odalo. ²Rharhi khi Vha yẹsẹ ozukhomhi ingme ni eyẹ gwu khasẹ vhẹ te ikpa Ọnmhọli ni Ijesu.⁵³Abhi o ghọli Ishinẹgba khi ona, ipfuasẹ vhẹ khi vha na ni iditsisia ikpotso ali emọse. ⁴Ishiọyọ ọgbọgbọ ọ yẹsẹ abhi ọ li rhi eghọghọ ali ipfuasẹ rhi ẹlue a shi ugwhẹ ọli vhi egbe.⁵Imhẹ vha rhi ọgwhẹmhẹ ẹlamhi ijegbe mhọli ọkpotso abhi Ijẹtasi ni e vha yẹsẹ Ishinẹgba ea li. ⁶Imhẹ li ọgbọ ọ rhọ te ona gbe ghọ ni inyọgwhọ ọli shi ona. Rharhi khi Ishinẹgba li ọa wali oliẹ obodẹ ẹtsẹkẹ enana kwu, abhi eyẹ ke lee li chi vhẹ esọ eyọ ni eyẹ li gwu khasẹ vhẹ.⁷Rharhi khi Ishinẹgba ọ vha nyalu eyẹ je umhapfuasẹ, ama ipfuasẹ. ⁸Iyọ, ọni ọ kyhie eni ingmemhi ena a khi ọgbọ li ọ kyhie, ama Ishinẹgba lọ kyhie, ni ọ rhi Ayẹmhẹ ni o Pfuasẹ na vhẹ.⁹Inyọgwho obodẹ ighọli, vhavha kyili emeni a kha gwe kẹkẹ ebe a gyhi, rharhi khi Ishinẹgba ọ she wẹna vhẹ khi vha mhọli ighọli egbe. ¹⁰Ingmagyhie lọ, vha khyiẹli ona ni eni e myie Ijesu suọ kwu ni e la Imasẹdonia. Ama eyẹ zeze vhẹ idu, inyọgwho, khi vha khyiẹli ọli dala ayọ. ¹¹gwe zeze vhe idu khi vha nyakwa nyele inyele ni ọpfomhẹ, ọgbọgbọ ọ rhi ẹlue shi akanya li kee gbe, vha rhi abọ vhẹ a gbe akanya, abhi eyẹ ke lee ngme vhẹ eyọ. ¹²li na kee nyele khi vha kẹ mhọli eghọghọ vhi obọ eni ea myie Ijesu suọ ni e vha la vhẹ iteteva, ishiọyọ ẹtsẹkẹ o ke to vhẹ.¹³Inyọgwho, eyẹ vha nono khi o de aghafa shi vhẹ ẹlue, obodẹ eni e gwhulo, khi vha ke gwe kee la ọrhọ abhi eni e vha yẹsẹ obhoni ea je ni e chi oni agbọ ona le. ¹⁴Rharhi khi eyẹ lama khi Ijesu ọ gwhua ọ gwe vule, Iyọ Ishinẹgba ọ li laa nwu eni e gwhulo shi ijegbe Ijesu ma vhi egbe vule. ¹⁵ona li eyẹ te te ingmemhi Ishinẹgba gwu khasẹ, khi eyẹ ni eyẹ lkpọẹ shi agbọ, ni e mugha khẹ ibhale Ọnọmhọli. Eyẹ vha laa vule khẹ eni e she vhesẹshi.¹⁶Rharhi khi Ọnọmhọli ọ laa te egbe ọ te alegyhie kpiale. Ọọ laa rhi urhuli agyhieukọ nọfu sọ ọọse kpiale, ali okphali Ishinẹgba, Eni e gwhulo shi ijegbe Ikiristi lee kpọa vule.. ¹⁷Ishọyọ eyẹ ni eyẹ nyele, ni e kpọẹ shi ekẹ, e shele a bhui Ọnọmhọli vhi elemhi atutu vhi idane. Ina li eyẹ li laa ke nu Ọnọmhọli a la. ¹⁸Iyọ,vha rhi eni ingmemhi ena kee zeze egbe vhẹ idu.

Chapter 5

¹Inyọgwho, Nanena obodẹ ẹrhẹghẹ, ali ogbe, ọa gwe kyili emeni a kẹkẹ ebe gyhi vhẹ a shi. ²khi vhẹvhẹ obọ vhẹ vha yẹsẹ onagyhie, onagyhie, khi ogbẹlẹ Ọnọmhọli rhẹmhi o la liabhi ọgyhieatọ ni ọa do ẹliyọsẹ. ³E kha li ẹẹ li, “ọpfọmhẹ ali ipfueọle,” Udumhija epfua o bhẹ bhuli wẹ le. Rhẹmhi o laa liabhi okwhu ni oa to ọkpotso ni ọ la vyia. E vha la mẹ odẹ ni e te laa na pfue ọ le.⁴ Ama vhẹvhẹ eni Inyọngwho mẹ, vhavha la elemhi alo ebili, imhẹ dobẹ oni ogbẹlẹ nwu vhẹ vhi iba abhi ọgyhiatọ. ⁵Rharhi khi imyi ufulọ ali ota vha kyia. ⁶Iyọ, imhẹ li eyẹ vhesẹshi abhi eni e kpọẹ ea li. ⁷Onochi, eyẹ kee fẹ lololo eyẹ rhi ẹlue kpẹ. Rharhi khi eni ea vhesẹshi, ẹliyọsẹ le e rha vhesẹshi, eda enyọ ea da enyọ ẹliyọsẹ.⁸eyẹ ke rhọ kyili imyi ota, eyẹ rhi ẹlue kpẹ, eyẹ rhi awulu akwi ni o kyili Irhọshiọ ali ighọli sọ, vha gwese arhu imyiepfuase. ⁹Rharhi khi Ishinẹgba ọ vha ma eyẹ khi ofu ọli o de rhugwu eyẹ, ama khi eyẹ rhọ mhọli imyiepfuese rhọ te obọ Ọnọmhọli ni Jesu Ikirist. ¹⁰li ọ gwhua ni eyẹ khi eyẹ kẹ nu ọli nyele, eyẹ gwhuloa eyẹ nyele ni ọ bhale. ¹¹vha kee zeze egbe vhẹ idu vha kpholo egbe a shele. abhi vha kpọ le lia li eyọ.¹²Inyọgwho eyẹ ẹẹ vhẹ, vha ta ẹlue eni ea gbe ikanya vhi iteteva vhẹ ali eni e kpeda na vhẹ ali eni e rhi ẹloli a kwhu vhẹ elemhi Ọnọmhọli. ¹³ẹẹ vhẹ, vha rhi ekpẹ na wẹ rharhi ikanya ni ea gbe. Vha rhi ọpfọmhẹ kee rhẹ khali egbe. ¹⁴Inyọgwho, eyẹ zeze vhẹ idu khi vha chi eni ea gwabhagbe esọ, vha zeze eni abọ e sha idu, vha kpaghyiẹ eni olọsẹ, vha rhi egbe a myie egbe.¹⁵Imhẹ laa mẹ ọni ọ rhi ẹbe wali ẹbe. Onochi, vha na kee kwhu onagyhie ni egbe. ¹⁶Vha kee ghẹlẹ ẹrhẹghẹ kwu. ¹⁷Imhẹ vha vhiẹmhia vhi olema. ¹⁸Ememeni a mẹ kwu vhaa kphẹmhi kee ni Ishinẹgba. Rharhi khi ona khi emeni e ghọli Ishinẹgba elemhi Ijesu kiristi na vhẹ.²⁰²²¹⁹IMhẹ vha pfuse Ayemhẹa,²⁰Imhẹ vha rhi ẹlue gbe inagmemhi ogbhagbha ebolẹ, ²¹gwanọ ẹtsẹke kwu fẹ, vha nwu emeni e ti ze.²²Vha na ni emeni e rhi ingmobẹ a bhẹ kwu.²³Ishinẹgba ọpfọmẹ ọ rhẹ vhẹ pfuasẹ pfuse. ayẹmhẹ vhẹ kwu, avhagwhu vhẹ, ali ijegbe vhẹ e kyili eni Ishinẹgba ọ rhi ẹlue kwhu apfishi ogbẹlẹ Ọnọmhuẹyẹ Ijesu Ikirist. ²⁴Ọni ọ nyalu vhẹ ọna rhi egbe a nya li ọ kyia, lẹ ni ọ nyalu vhẹ lẹ li ọ gwe laa khyiẹlẹ ọ.²⁵Inyongwho, vha li kee pfi olema ni eyẹ. ²⁶Vha rhi ipfipfiunu tsẹ eni inyọgwho eyẹ kwu. ²⁷Mhi gwu khasẹ vhẹ khi vha zẹ oni ebe ona khasẹ eni inyọgwho eyẹ kwu. ²⁸Ivhẹlemhi Ọnọmhuẹyẹ Ijesu Ikiristi o nu vhẹ la.

2 Thessalonians

Chapter 1

¹Mhẹmhẹ Ipọlu, Isivanọsi, ali Itmoti, li eyẹ gba kẹkẹ oni ebe ona ghyi uka ni o la Itẹsaloniasi te obọ Ishinẹgba ni Ita eyẹ ali Ọnọmhọli ni Ijesu Ikiristi. ²Ivhẹlemhi ali ọpfọmhẹ ni o te obọ Ita eyẹ ali Ọnọmhọli ni Ijesu Ikiristi bhẹ o kyili uwẹ vhẹ.³Inyọgwho, eyẹ nwemaa a kphẹmhi ni Ishinẹgba ẹrhẹghẹ kwu na vhẹ. Ingmaghyie li o kyia, rharhi khi imyiesuọ vhẹ o maa fu a shi vhọ, ighọli ni vha mhuẹ ni egbe o vha je alo. ⁴Rhẹmhi eyẹ rhẹ vhẹ a gha vhi ika ni e kpọẹ. Rhẹmhi eyẹ rhẹ vhẹ a gha khasẹ wẹ abhi vha li rhi obọ a gbanidu ali irhọshiọ ni vha mhuẹ ali abhi vha li rhi egbe myie izokwhẹkpẹsẹ. Li shi osue ni vha rhi egbe myie. ⁵Ona khi irhọkhasẹ igwuẹzọ Ishinẹgba ni o pfuasẹ. Emeni o kyia khi rhẹmhi a ke rhue vhẹ abhi eni e tẹ ni e dobẹ a lo aleghyie Ishinẹgba ni vha mẹ ẹchọ a shi ena.⁶Ishinẹgba ọ laa khyiẹlẹ abhi o ti, khi ọ rhọ lieliẹ ẹchọ ni eni e rhi ẹchọ a na vhẹ, ⁷Ọ rhi igbadegbea na vhẹvhẹ ni vha nu eyẹ mẹ ẹchọ. Ẹrhẹghẹ ni Ọnọmhọli ni Ijesu ọ rhọ laa rhi ighyiukọ mhọ obọ te aleghyie kpiale li ọ rhọ laa khyiẹli ena. ⁸Ẹlamhi erhẹ li ọ rhọ laa wali eni e vha yẹsẹ Ishinẹgba ali eni e vha lama shi ọni Ọnọmhuẹyẹ Ijseu vhọ.⁹Ee la laa mẹ ẹchọ opfuse ẹlẹnagbọagbọ ni o te obọ Ishinẹgba ali ikiki ali izemhi ọli bhẹ. ¹⁰Ọ kha bhẹ oni ogbẹlẹ oyọ ni iọgbọ ọli e rhọ laa chichi ọli, o nya eni e myie ọli suọ aloa. Rharhi ingmemhi ni eyẹ tsua bhui vhẹ li e vhaa lama shi vhọ.¹¹Rharhi ona li eyẹ te gwe pfi olema ghyi vhẹ. eyẹ a pfi olẹma khi Ishinẹgba ọ rhẹ vhẹ tẹ shi inyalu ni a nyalu vhẹ. Eyẹ gwe a pfi olema khi ọ rhi izemhi ọ rhi isamhi aghyie vhẹ ali itimhi ni o la ikanya imyiesuọ vhẹ tsẹ. ¹²Rhẹmhi eyẹ a pfi oni olema ona khi a kẹ te rharhi vhẹvhẹ chichi eva Ọnọmhuẹyẹ Ijesu Ikiristi. Rharhi oni ivhẹlemhi Ita eyẹ Ishinẹgba ali Ọnọmhọli ni Ijesu Ikiristi.

Chapter 2

¹mhẹ, nenaa obodẹ ibhale Ọnọmhuẹyẹ Ijesu Ikiristi, ali abhi eyẹ li laa nu ọli koko gba, mhi ẹẹ vhẹ, ²Imhẹ vha dobẹ idu kpokpo vhẹ, ni o rhẹ kyia khi ayẹmhẹ li o ngme yọ, o kyili ebe li a kẹkẹ ghyi vhẹ, ọa liyọ usomhi li a ghyie bhui vhẹ khi Ọnomhuẹyẹ ọ she bhẹ.³Imhẹ vha dọbẹ ọgbọ ghagha vhẹ odẹ khi odẹ kwu. Rharhi khi a vha laa mẹ yọ nee, sẹkẹnẹ khi rhẹmhi a kpọ mẹ idenakwa, a rhi ọgbọ ni ọ vha rhi ishi a gwhẹ khasẹ, ọni omyi opfu. ⁴Lẹ khi ọni ọ laa zẹ okwhẹ kpẹsẹ eni ẹẹ khi ishinẹgba wẹwẹ e kyia , ọa liyọ emeni a ga, ọ rhue egbe ọli yagha dala ẹtsẹkẹ kwu ni agbọ ea luu ishinẹgba ali emeni a gaa ga kwu, ọ shitọ apfẹ ugamhi Ishinẹgba ọ rhue egbe ọli abhi Ishinẹgba.⁵Vha sato khi abhi mhi rhọ nu vhẹ la imha mẹẹ ngme eni ingmemhi ena khasẹ vhẹ? ⁶Nenaa vha yẹsẹ emeni e nwu ọ gba, khi oni ẹrhẹghẹ o vha rhamhi nee, o kha rhamhi a laa rhi ọni ọkhọlọ lasele. ⁷Rharhi khi emeni e gbhagbha elemhi umhasuesọ o she lee la akanya nena, ama ukwhumhogwho li ọ lee nwu ọ gba ena sẹkẹnẹ khi rhẹmhi a rhue ọ vhi odẹa.⁸Ishọyọ ọni ọkhọlọ a chigbe rhọ khasẹ, Ọnọmhọli ni Ijesu Ikiristi ọ kha bhale ọ laa rhi iyẹmhẹ ọli ni ọ laa te unu yẹmhẹ lase pfuse ọli. Ibhale Ọnọmhọli o laa rhọ ọli mela apfuẹa. ⁹Ibhale eni elingmobe o laa kyili akanya okyhio ni e rhọ laa rhi izemhi ali irhọkhasẹ ali inyaloa ighagha kee khasẹ agbọ, ¹⁰e rhi ighagha ọkhọlọ kwu khasẹ eni e laa li opfua. Rharhi khi e vha lama myie ighọli ingmaghyie Ishinẹgba lama ni o kha pfa wẹ vhọ le.¹¹Rharhi ona Ishinẹgba ọ laa rhi ikanya ebe ghyi wẹ khi e kẹ lama shi olẹmhi. ¹²Emeni e laa de vhọ le khi a la laa gwu wẹwẹ kwu ẹzọ, ni e vha lama shi oni ingmaghyie ni onobe oo ghọli.¹³Inyọgwho mhẹ ni Ishinẹgba ọ somhelemhi, eyẹ kphẹmhi a ke ni Ishinẹgba na vhẹ ẹrhẹghẹ kwu, rharhi khi Ishinẹgba li ọ zẹ vhẹ abhi ukpamhi orhẹ imyiepfuese ikyiatsolo vhi elemhi irhi egbe shi ikpọda ni o kyili uwi Ayẹmhẹ ali ilama shi oni ingmaghyie. ¹⁴Ona li eyẹ nyalu vhẹ shi rhọ te ikpa oni ingmemhi Ọnọmhuẹyẹ Ijesu Ikiristi ni eyẹ tsua bhui vhẹ le. ¹⁵Inyọgwho, vha gbesọ. Vha nwu emeni a wẹna vhẹ ze, o kyili oni a rhi unu ngme khasẹ vhẹ, o kyili oni eyẹ kẹkẹ shi ebe ghyi vhẹ.¹⁶Nenaa Ọnọmhuẹyẹ Ijesu Ikiristi, ali Ishinẹgba ni Ita eyẹ, ni ọ somelemhi eyẹ ni ọ rhi ọpfọmhẹ elenagbọagbọ ali egbegbe irhegbenya, ali ivhẹlẹmhi ni eyẹ, ¹⁷ọ zeze vhẹ idu ọ zise vhẹ vha rhọ kee gbe ikanya aghyie ali ingmemhi aghyie.

Chapter 3

¹mhẹ nenaa, vha pfi olema ni eyẹ, khi ingmemhi Ọnọmhọli o kẹ mhọli eghọghọ, abhi o ke li bhui vhẹ le eyọ. ²Vha gwe li pfi olema khi Ishinẹgba ọ pfa eyẹ obọ eni ọkhọlọ ali iọgbọ ebe le, rharhi khi a khi ọgbọ kwu li ọ lama shi oni usomhi. ³Ama Ishinẹgba ọni a rhi egbe a nya li ọ kyia, ni ọ gbe vhẹ awẹ sọ ekẹ ni ọ pfa vhẹ vhi obọ iọgbọ ọkhọlọ le.⁴Ọnọmhọli ọ rhi udu ni eyẹ obodẹ vhẹ, eyẹ lama shi vhọ khi vha laa kee khyiẹlẹ emeni eyẹ khọli khasẹ vhẹ. ⁵Ọnọmhọli ọ rhi ẹloe kwhu vhẹ rhọ te iyẹsẹ ali ighọli ali irhegbemyie ni o te obọ Ikiristi bhẹ.⁶Inyọgwho nenaa, eyẹ shi ushi na vhẹ, elemhi eva Ọnọmhuẹyẹ Ijesu Ikiristi, khi vha khyiẹ ekẹ ba eni ọkhẹmhẹ ni e vha rhọ shi emeni eyẹ wẹna vhẹ. ⁷Vha li yẹsẹ khi o gbe akanya khi vha rhọ kee khọlia eyẹ. Eyẹ vha nu vhẹ nyele abhi eni ea gbe akanya ebe. ⁸Eyẹ vha le ọgbọ emenale khi eyẹ vha fẹ ota shi vhọ. Onochi, rhẹmhi eyẹ gbe ikanya shi ota shi iyọsẹ khi eyẹ ke kyili itsua na vhẹ. ⁹A khi rhẹmhi eyẹ vha mhọli izemhi obodẹ vhẹ ni eyẹ rhọ ẹẹ liyọ. Onochi, rhẹmhi eyẹẹ liyọ khi o rhọ kyili irhọkhasẹ na vhẹ, khi vha kẹ ke khọlia eyẹ.¹⁰Abhi eyẹ rhọ nu vhẹ la, eyẹ gwu khasẹ vhẹ, “Ọni ọ vha gbe akanya, imhẹli a rhi emenale nali le.” ¹¹khi eyẹẹ suọ khi ẹẹ khi egwho e la iteteva vhẹ ni ea li ikhẹmhẹ, e vha gbe akanya ama onochi ea ye ofuẹfuẹ iọgbọ. ¹² Iọgbọ eyọyọ li eyẹ nu ngme elemhi Ọnọmhọli ni Ijesu Ikiristi khi e kee gbe ikanya wẹ ishọyọ ea lee emenale ikanya obọ wẹ.¹³Inyọgwho, imhe vha dobẹ ọli lọsẹ vhẹ onaghyie ikhyiẹlẹ. ¹⁴A kha mẹ ọgbọ ni ọ vha rhi ingmemhi ni eyẹ kẹkẹ ghyi vhẹ a gbe akanya, vha ta ọli ẹloe vhi egbe vha ta vhi egbe nya, khi omama o kẹ nwu ọ. ¹⁵Imhẹ vha rhue ọ abhi ẹbe, ama vha chi ọli esọ abhi inyọgwho vhẹ.¹⁶Ọnọmhueyẹ ni ọ mhọli ọpfọmhẹ ọ rhi ọpfọmhẹ na vhẹ ẹrhẹghẹ kwu ali odẹ khi odẹ kwu. Ọnomhuẹyẹ ọ nu vhẹvhẹ kwu la. ¹⁷Otsẹ mhẹ khi ona, mhẹmhẹ Ipọlu, ni ọ rhi obọ a shi ebe ni a kẹkẹ kwu mhẹmhi rhi abọ mhẹ kẹkẹ ọli. Ina mhi lia kẹkẹ. ¹⁸Izọtena uwi ọnọmhueyẹ Ijesu Ikiristi o kaa nu vhẹvhẹ kwu la.

1 Timothy

Chapter 1

¹Ipọlu mhẹmhi kẹkẹ oni ebe ona ni aghyiusomhi Ijesu Ikiristi abhi Ishinẹgba ọ mhasẹ ni ọ kyili Ita otsumhi eyẹ ali Ijesu Ikiristi ni ọ kyili irhegbenya eyẹ. ²Mhẹmhi rhọ ghyi Itimoti, ni egbegbe omyi mẹ elemhi imyiesuọ, Ishinẹgba ọ rhi ivhẹlemhi nẹẹ, ali ọpfomhẹ ni o te obọ Ishinẹgba ọni Ita bhẹ ali Ijesu Ikiristi Ọnọmhuẹyẹ.³Emena mhi gwu nẹẹ khi u khyiẹ na mhi rhẹ lẹẹ Imacidonia, lẹ khi u la ephesus Ishọyọ khi ee ke masha wẹna iọgbọ ewẹna evhesẹ. ⁴Khi e rhi obọ gbe ushishi ni e vhaa pfo shi. Rharhi khi epfuasẹ li enana ea pfi ochi ni e kha rha kpaghyiẹ omhasẹ Ishinẹgba obọ, rhọ te ikpa imyiesuọ.⁵Nenaa emeni a na kwhu vhi eni ishi ena kwu khi ighọli ni o te ekẹlemhi udu kwu lasele, ali ukpakomhi aghyie, ali egbegbe imyiesuọ. ⁶Iọgbọ ebubu e she te odẹ aghyie nwu lieliẹ je ingme iyẹyẹ. ⁷Ea nono khi wẹwẹ e kyili eni e wẹna ishi a khasẹ iọgbọ, Ama khi e vha yẹsẹ emeni ea ngme wẹ khi emeni e mugha nya. ⁸Ama ẹyẹ yẹsẹ khi ushi o maa ti ni ọgbọ ọ gwabha rhi ọli gbe.⁹Eye yẹsẹ ona, khi a vha khyiẹli ushi ni ọni ọ gwabha gbe, ama egbeushia li a khyiẹlẹ wẹ na ali eni e vha sueso, ali eni e vha yẹsẹ Ishinẹgba ali elingmobe, ali eni e vha myie Ishinẹgba suọ ali iọgbọ ọkhọlọ, ali eni ea gbe ita ali inyọ wẹ ugbe, ¹⁰li shi iọgbọ ni ea gbe idetsia ikpotso ali emọse, ali eni ea nwuno iọgbọ igwhumha, ali efiolẹmhi, ali eni ea myie ọtsẹ ighagha, ali eni e zẹ okwhẹ kpẹsẹ oni usomhi aghyie. ¹¹ushi ona rhẹmhi a shi ọli abhi oni usomhi ni a rhọ mhọli mhẹ obọ o li la vhọ ni o kyili usomhi aghyie ni o te obọ Ishinẹgba ikiki ali ivọsẹna bhẹ.¹²Mhi kphẹmhi Ijesu Ikiristi Ọnọmhuẹyẹ. Ọọ zise mhẹ, rharhi khi ọ mẹ khi mhi tẹ ni a rhi egbe a nya, ọ rhi akanya mhọli mhẹ obọ. ¹³Mhi kpọ kyili ọpfininua, ọzokwhẹkpẹsẹ imyi Ishinẹgba, ali ọgbọ ingme. Ama a she vhelemhi mhẹ rharhi khi umhayẹsẹ mhi rhọ kpọ ẹẹ khyiẹli eni ingme umhamyiesuọ eyọ. ¹⁴Ama izemhi Ọnọmhuẹyẹ o she rhi imyiesuọ ali ighọli ni o la Ijesu Ikiristi rhue mhẹ rhọ.¹⁵Oni usomhi ona o tẹ ni a rhi egbe a nya ni a kha kpẹsẹ obọ myie, khi Ijesu Ikiristi ọọ bhale vhi ukhomhi ekagbọ a tsumhi elingmobe. Mhẹmhi gaa khọlọ ivhali ingme enana kwu nẹẹ. ¹⁶Ama rharhi ona li a te kyiatsolo vhelemhi mhẹ, ishọyọ te ikpa mhẹ, khi Ijesu Ikiristi ọ rhi irhobọnwidu ọli kwu khase. rhẹmhi ọ khyiẹli ona khi o kyili irhọkhasẹ ni iọgbọ ni e laa lama shi agbọ ẹlẹnagbọagbọ. ¹⁷Nenaa ọni oghyie ẹlẹnagbọagọ, ni ọ vhaa gwhu, ni a vha mẹ ẹloe, lọgwho khi Ishinẹgba, ojima ali ikiki o kyili uwi ọli ẹlẹnagbọagbọ Itsẹ.¹⁸Mhi rhi oni ushi ona nẹẹ, Itimoti, omyi mhẹ. rhẹmhia khyiẹli ona rhọ khali emeni a ke ngme khi a lẹẹ mhẹ obodẹ ẹ, ishọyọ khi u kẹlẹ khọli okhọli aghyie. ¹⁹Iyọ, kee liyọ ẹẹ khyiẹlẹ ishọyọ khi u kẹ mhọli irhọshiọ ali udu aghyie. Iọgbọ ebubu e she sọ oshimhi ẹstẹkẹ enana e dena imyiesuọ kwa. ²⁰Iọgbọ nabhi Amẹnusi ali Alẹzẹda, na mhi she je abọa ni okhyio khi e wẹna abhi a vha li pfininua rha khali Ishinẹgba.

Chapter 2

¹Iyọ oni ikyiatsolo kwu, mhi lema vhẹ khi vha pfi olema, vha mhila, vha lema, vha kphẹmhi shi ọgbọ kwu, ²Neni ighyie ali eni e kpeda ni ea mhasẹ kwu, khi eyẹ kẹ dobẹ rhi idu Ishinẹgba ali eghọghọ nyele inyele ọpfọmhẹ. ³Ona o rhi egbe nwu Ishinẹgba ni otsumhi eyẹ. ⁴Oo ghọli ọli khi ọgbọ kwu ọ mhọli imyiepfuese ishọyọ ọgbọ kwu ọ mhọli iyẹsẹ oni ingmaghyie.⁵Rharhi khi Ishinẹgba ọgwhọ la mẹ, a mẹ ukwhumhọgwho ni ọ la iteteva Ishinẹgba ali ọgbọ, ni ọ kyili Ijesu Ikiristi. ⁶Ọọ rhi egbe ọli lasẹ obo ni agbọ kwu, ni o kyili ọni ọtsẹ shi ẹrhẹghẹ aghyie. ⁷Rharhi ona, li a rhọ rhẹ mhẹ Kyili aghyiusomhi ali ọwẹna khasẹ ijẹtasi. Ingmaghyie mhia ngme ena; Imha pfi ọlẹmhi shi vhọ.⁸Iyọ, mhia nono khi eni emọse ni e la ashakhasha kwu e yasẹ abọ ni e pfuasẹ ekẹ ni ofu ali ikhọkhọ e vha la pfi olema. ⁹Abagwhoyọ, mhi gwe li nono khi eni ikposto e kee rhi ede kwhẹ onaghyie, ikwhẹmhi ni a kele ali idobẹ sheshe egbe ẹ shi odẹ. imhẹli e pfi kwu itsu, wẹ khi igolu kwhẹ, wẹ khi emeni ea gyia ngmelangmela, ọa liyọ ede ni e ghalẹ, ghalẹ. ¹⁰Ama e rhi emeni e dea ni ọkpotso ni ọa lu egbe ọli ọgbọ Ishinẹgba ọ kha rhọ kwhẹ kwhẹ rhọ te ikpa ikanya aghyie.¹¹Eni ikposo e nyankwa wẹna abhi a lia pfiesọa ali abhi a li chegbe a kpiale. ¹²Imha lama ni Ikposo khi e rhọ kee wẹna iọgbọ ewẹna wẹ khi rhẹmhi e ke laa kpeda ni emọse, ama khi e kee pfiesọa.¹³Rharhi khi Adamu li a kpọ kyiatsolo ma, nena a ke ma Ivu. ¹⁴A vha ghagha Adamu, ama ọni ọkposo li a ghagha pfilo elemhi ingmobe. ¹⁵Ama ababhi o rhẹ li, aa laa tsumhi ọli ni ọ laa vyia ivhiẹ, ni e sheda rhi ighọli ali imyiesuọ ali irhegbe shi ikpọda ali idu ni e chama a je alo.

Chapter 3

¹Oni ingmemhi ona o kyili oni a rhi egbe a nya; A kha mẹ ọni o ghọli khi lẹẹ kpeda rhi ẹloli kee kwhu elemhi ugamhi Ishinẹgba, ọ maa nono akanya aghyie. ²Ọni ọ kpeda ughamhi ọ nwemaa kyili ọgbọ ekpẹ, ọ nwemaa mhọli ọkpotso ọgwho. Ọ kwu egbea, ọ mhọli ẹgbhẹ, ọa khyiẹli ingme a shi ẹrhẹghẹ, ọa somhopfa. ọ kyili ọni ọ dobẹ a wẹna agbọ. ³Ọ vha kyili ọdonyọ, wẹ khi ọgbọ ingme, ama onochi ọ kyili ọgbọ ni ọ pfọmhẹ, ọ tsua ọpfọmhẹ. Imhẹli ọ mhọli ọghọli ukpaghọ.⁴Ọ gwe kyili odapfẹ ni o gwabha rhi ẹloe a kwhu udogbafẹ ọli onaghyie, Imyi ọli e suọ esọ a nali e mhọli ekpẹ ọli. ⁵Rharhi ọdapfẹ ni ọ vha dobẹ rhi ẹloe a kwhu udogbapfẹ ọli, see ọ ke li dọbẹ la rhi ẹloe kee kwhu uka Ishinegba?⁶Imhẹli ọ kyili ọni ọ yẹsẹ myiesuọ ogbọ, khi ichichiegbe o ke rhue ọli sọ ọ ke de lo ilopfua abhi ọni okhyio. ⁷Ọ gwe nwemaa mhọli eghọghọ obodẹ iọgbọ odẹ, khi ọọ ke yẹgẹa ọ ke delo akwi ni okhyio ọ kpha.⁸Abagwho, Idiki, e li kyili iọgbọ ekpẹ, a khi eni e zẹ ikpẹlẹmhi eva. imhẹli e kee da onyọ ẹẹ dọsẹ ọa liyọ ẹtsẹkẹ ọa to wẹ vhi egbe. ⁹E nyakwa rhi Ingmaghyie ni o la elemhi oni imyiesuọ kee khasẹ, gboghyiẹ oni udu ni o pfuasẹ. ¹⁰A kpọ nwu wẹ fẹẹ nee, neni ea gbe oni akanya rharhi khi rhẹmhi egbe e gba na wẹ.¹¹v 11 Abagwhoyọ eni ikpotso e li kyili iọgbọ eghọghọ. imhẹli e kyili eni ea le agbọ odoshimhi. e kee khyiẹlẹ atsẹkẹ kwu kele e kyili eni a rhi egbe a nya. ¹²Idiki e nwemaa mhọli ọkpọtso ọgwho, e gwabha sheshe imyi wẹ ali udogbafẹ wẹ onaghyie. ¹³Rharhi khi eni e gwabha gbe rhẹmhi e dẹẹ ekpẹ ni egbe wẹ ali irhẹgbanya ni o la imyiesuọ vhi elemhi Ijesu Ikiristi.¹⁴Mhi li kẹkẹ eni ingme ena ghyi vhẹ, ama mhi sa khi mhi kẹ bhẹ laa mẹ vhẹ. ¹⁵Ama imha ke kẹ bhẹ, mhi laa kẹkẹ ebe ghyi vhẹ ishọyọ vha rhọ yẹsẹ abhi a li la udogbafẹ Ishinẹgba a khyiẹli ingme, ni o kyili owuka Ishinẹgba ni ọ nyele, ni ọ kyili ọchẹ nwu oni igmaghyie mhuẹ.¹⁶O vha kyili emeni a le epfusẹ a shi khi ingmaghyie ni a rhọ khasẹ eyẹ obodẹ Ishinẹgba khi onotọgbe li o kyia: “Ọọ rhi ẹkwẹ kwu ijegbe bhẹ, Ayẹmhẹ o myie ọtse nali, ighyiukọ Ishinẹgba e rhi ẹloe mẹ ọli, a rhi ọli tsabọ vhi ẹvhue khi ẹvhuẹ, agbọ e myie ọli suọ, a chigbe rhue ọli shele je aleghyie elemhi ikiki.”

Chapter 4

¹Nenaa oni Ayẹmhẹ oo ngme lasele gboo khi ẹrhẹghẹ ikposhimhi, iọgbọ ee laa dobẹ imyiesuọ e ke sọ alo gwhe iyemhẹ ighagha ali ewẹna ikhyio. ²Obodẹ ipfinelẹmhi abọmẹmhẹ. a gwese wẹ ukpkomhi.³Ẹẹ khi rhẹmhi wẹwẹ ea gwhẹ khi wẹwẹ e rhọ zuode ali ilama myie emenale ni Ishinẹgba ọ ma ni a kha rhi ikphẹmhi myie vhi iteteva eni e myiesuọ ali eni e yẹsẹ oni imgmaghyie. ⁴Rharhi khi emeni Ishinẹgba ọ ma kwu enaghyie li e kyia. rhẹmhi eyẹ ke rhi ikphẹmhi a myie wẹ. ⁵Rharhi khi a she te ikpa ingmemhi Ishinẹgba ali olema rhẹ wẹ shi ipfuasẹ.⁶Vha kha rhi eni ingmemhi ena bhẹ bhuli eni inyọgwho eyẹ na le, vha laa kyili egbegbe egamhẹ IJesu Ikiristi. Rharhi khi a she rhi eni ingmemhi imyiesuọ ena kpholo ẹ shele te ikpa ewẹna aghyie ni vha rhọ khẹ. ⁷Ama e vha kyili ekhẹ otsonagbọ ni e nwemaa ghọli eni ikpotso ikyiọjọ, ama onochi, vha wẹna egbe vhẹ rhọ te odẹ Ishinẹgba. ⁸Rharhi khi irhi ijegbe gbe akanya ukwukwu elele li o mhọli, ama irhi ayẹmhẹ gbe akanya li o mhọli elele nẹẹ. rharhi khi elele e la vhọ agbọ ana ali agbọ ni o la odalo.⁹Oni usomhi ona o tẹ ni a rhi egbe a nya ni a kha myie suọ. ¹⁰Rharhi khi ona li o rhi eyẹ nyakwa a gbe ikanya onaghyie. rharhi khi eyẹ rhi egbe nya Ishinẹgba ni ọ nyele, ni ọ kyili ọtsumhi agbọ kwu, orhọgbe eni e myiesuọ.¹¹Rhi eni ingme tsabọ u wẹna iọgbọ wẹwẹ kwu. ¹²Imhẹ dobẹ ọgbọ rhi ẹloe gbe ẹ rharhi khi u maa kyili ọmo. Ama, kyili irhọkhasẹ ni eni e myiesuọ, obodẹ ingmemhi unu, ali inyele ẹ, ali ighọli ẹ, ali ikyili oni a rhi egbe a nya, ali obodẹ udu ichẹma. ¹³O kyia na mhi ke bhẹ, nyakwa kee zẹ Ibabo khasẹ agbọ, waa kee zeze iọgbọ idu, u wẹna khasẹ wẹ.¹⁴Imhẹ rhi ẹloe gbe isomhopfa ni o la ẹ vhi egbe, ni a rhọ nẹẹ te ikpa ingme ingmemhi ogbhagbha lase, ali abhi eni e kpeda e li rhi abọ nyanọ ẹẹ vhi egbe pfi olema na. ¹⁵Pfi ẹgbue shi eni ẹtsẹkẹ ena. nyele elemhi wẹ, khi ijalo ẹ, o gaa ọgbọ kwu vhi ẹloe. ¹⁶Pfi ẹgbue shi egbe ẹ vhi egbe ali eni ewẹna. Nyakwa rhi eni ẹtsẹkẹ ena kee je alo. Uu kha liyọ, u laa tsumhi egbe ẹ ali eni e rhi esọ shi ẹ vhi ekẹ.

Chapter 5

¹Imhẹ va nya ọni ọ womhẹ vhi ukhomhi, Onochi, nu ọli ngme abhizẹzẹ khi ita ẹ lọ. U rhi ẹgbhẹ a na eni inọghọdọ abhi inyọgwho ẹ. ²U rhi ẹgbhẹ a ni ikpotso ni e womhẹ abhi inyọ ẹ, u liyọ rhi ipfuasẹ rhi ẹgbhẹli a ni ikpotso ikpeghenu abhi inyọgwho ẹ ni ikpotso.³Rhi ekpẹ ni eni esọrhọ ni ikpotso, egbegbe esọrhọ ni ikpotso. ⁴Ama a kha ke mẹ khi ọsọrhọ ni ọ kyhie mhọli ivhiẹ ọa liyọ imyimyi, e wẹna abhi e li rhi eloli a kwhu iọgbọ wẹ, e ke rhi ẹloe kwu ita wẹ ali inyọ wẹ, rharhi khi ona li o rhi egbe a nwu Ishinẹgba.⁵Ama egbegbe ọsọrhọ ni ọ kyili lọgwho. Ishinẹgba lọgwho ọ ke le rhi egbe nya. olema li ọ ke le lia nyele a shi, shi ota shi iyọsẹ. ⁶Ama ọkpotso ni ọ nyele abhi o ghọli ọli, ọ kha rhẹ nyele ọ she gwhua.⁷Nyakwa kee ngme eni ingmemhi ena khi a ke mẹ omama. ⁸Ama a kha mẹ ọni ọ vha dobẹ rhi emenale ni iọgbọ ọli a le, orhọgbe udogbapfẹ ọli, rhẹmhi ọ vha myiesọ ọni ọ vha myiesuọ ọ somhi dala ọli.⁹Ọkpotso ni ọ vha gbe ikpe egbhọ esẹ nee ọ ye ugwhẹ, ama imhẹli ọ ye ugwhẹ ọmọse ni ọ kpọ rhi ọkpotso shi. ¹⁰A nwemaa yẹsẹ ọli shi ikanya aghyie, ni ọ she kpọ gwabha rhi ẹloe kwu ivhiẹ gwhe, ni ọ kpọ lee pfi ẹgbue a shi elele egbe, ọ she kpọ kpe eni e myiesuọ awẹa gwhe, ọ tsumhi iọgbọ vhi ẹchọ le, ọa liyọ ọ she kpọ lele ji egbe ọli abọ ni ikanya aghyie.¹¹Ama ọsọrhọ ni e kyili ikpeghenu, imhẹ rhẹ wẹ shi vhọ. o kha kyia khi e nono khi wẹwẹ e ye ugwhẹ khi wẹwẹ e vha dobẹ la shitọ, e ye ugwhẹ. ¹²Khi oo ke te oni odẹ ona rhi igwuẹzọ ghyi wẹ rharhi khi e tsua ikanya ni e kpọẹ gbe kwa. ¹³Oo ke gwe pfi ikhẹmhẹ na wẹ. a khi ikhẹmhẹ lọgwho, ama ee ke kee ghogho apfẹ iọgbọ, ea ke ye opfuẹpfuẹ egbe. ea ngme emeni ea kha ngme.¹⁴Rharhi ona mhi te nono khi eni ikpotso ikpeghenu khi e ye ugwhẹ, ea vyialọ ivhiẹ, e rhi ẹloe a kee kwhu apfẹ, ẹbele eyẹ e ke ke khọkhọ onobe shi eyẹ vhi egbe. ¹⁵Rharhi ebubu e she lieliegbe bhuli okyio. ¹⁶A kha mẹ ọkpotso ni ọ myiesuọ ni ọ mhọli ọsọrhọ, ọ ke kpaghyiẹ wẹ obọ, khi o kee kyili ọkphakphamhẹ ni oni uka, ishọyọ khi oni uka o kẹ dobẹ rhi ẹloe kwhu egbegbe esọrhọ.¹⁷A kha mẹ ọni ọ kpeda ni ọ gwabha gbe a rhi eghọghọ adeva nali, orhọgbe eni ea ngme ingmemhi Ishinẹgba. ¹⁸Rharhi khi a kẹkẹ shi ebe khi, “Akachi ni ọa gbe akanya, imhẹli a gẹnọ ọli unu,” “Abagwhoyọ, ọni ọa gbe akanya ọ dea ni a fali ota.¹⁹Imhẹ vha nwu ingme ni eni e kpeda sẹkẹnẹ khi rhẹmhi vha mhọli ọtsẹlẹ ava ọa liyọ asẹ. ²⁰Vha sheshe ọni ọ gbegọ khi eni e kpọẹ e kẹ mhọli ulishi.²¹shi oni ushi ona nẹẹ ukpẹloe Ishinẹgba, ni ọ kyili Ita Ijesu Ikiristi, ali ighyiukọ ni a zẹ, khi u rhi eni ishi ena gwhẹ imhẹ mhọli ọna li ọ kpẹ mhẹ nẹẹ emeni u waa khyiẹlẹ. ²²Imhẹ rhi ọkpakpẹgbe rhi obọ nya ọgbọ egbe. Imhẹ te onobe ọgbọ vhese kemhi. rhi egbe ẹ shi ipfuasẹ.²³Imhẹ gwe da amẹ lọgwho, Onochi, kee li da ukwukwu onyọ, rharhi elemhi ẹ ali igwhuamhi ni u waa gwhua utotona. ²⁴Onobe iọgbọ egwho a vha mẹ wẹ gboo, eni ingmobe e laa kpalo na wẹ vhi igwẹzọ. ama ingmobe egwho idegbe la laa mẹ wẹ. ²⁵Abagwhoyọ, iyọ laa gwe li laa mẹ ebgegba ikanya egwho gboo, ama eni e kpọẹ e vha dobẹ laa gbhagbha.

Chapter 6

¹Igwhumha e rhi ekpẹ ni ega wẹ. E kee liyọ ishọyọ eva Ishinẹgba ali eni ewẹna aa ke zẹni ẹnwẹ shi vhọ. ²Eni Igwhumha ni ega wẹ e myiesuo imhẹli e rhi ẹloe gbe wẹ rharhi khi e gaa myiesuọ. Onochi, rhẹmhi e kha wẹ a kee ga wẹ onaghyie, Rharhi khi eni e myiesuọ li ea mẹ elele akanya ni egbe a na wẹ.³A kha mẹ ọgbọ ni ọa wẹna iọgbọ ewẹna evhese ni e vha kyili eni ingmemhi ni eyẹ wẹna vhẹ ena, ni e vha gbe kwu eni ingmemhi Ọnọmhuẹyẹ Ijesu Ikiristi. Khi ọ vha lama myie ingmemhi ni e rhi ọgbọ a nyele inyele Ishinẹgba. ⁴Ọgbọ ọyọyọ ọchichiegbe li ọ kyia ọ vha mhuẹ iyẹsẹ. Igwhuamhi otughafu ali epfuasẹ li o nwu ọ ni e rhọ le epfuasẹ a shi Ingmemhi enana, ibishelemhi ali ukhẹmhukhẹ, iwola, isamhi ebe li ea pfi. ⁵Irhi idu obe nono iọgbọ ingme utotona lia pfi. E sọ oshimhi gbe ingmaghyie. E khọkhọ khi odẹ Ishinẹgba odẹ ni a te kẹlẹ a mhọli osuemhẹ li o kyia.⁶Nenaa imyiesuọ ni ọgbọ ọ dobẹ kwhese ọ ukpokpomhi elele lọ. ⁷Rharhi khi eyẹ vha rhi ẹtsumhanẹkẹ bhẹ vhi oni agbọ ona, wẹ khi rhẹmhi eyẹ laa rhi ẹtsumhanẹkẹ te oni agbọ ona a vu. ⁸Onochi, eyẹ dobẹ emenale ali ede ni eyẹ mhuẹ kwhese eyẹ.⁹Rharhi ọni ọa nono khi lẹ mhọli ọsuemhẹ ọ maa de a lo ọnwufẹ, ọ maa de alo akwi. E maa de a lo iyẹyẹ ali ọgwhẹmhẹ ni ọa gbe ọgbọ, enana rhẹmhi e pfi ọgbọ a lo ilopfua. ¹⁰Rharhi khi ogwẹmhẹ ukpaghọlọ lẹ khi umhili onobe kwu. Iọgbọ ni e mhọli ighọli onana e she de ugamhi e kwali egbe wẹ utse.¹¹Ama ghyiẹ, ọgbọ Ishinẹgba, na ni ẹtsẹkẹ enana kwu. na kee kwhu igwaghagbe, u kyili ọgbọ Ishinẹgba, ọni a rhi egbe a da, ighọli, irhegbemyie, ali ipfọmhẹ. ¹²Khọli egbegbe okhọli imyiesuọ. pfi obọ nwu agbọ ẹlẹnagbọagbọ, ni a lu vhẹ shi. ona vha myie ọtsẹ shi khi ingmaghyie o kyia vhi ukpẹloli agbọ nebu.¹³Ukpẹloe Ishinẹgba mhi laa rhi oni ushi ona na vhẹ ena, ni ọ zẹ ni ẹtsẹkẹ kwu e rhọ la, ukpẹloe Ijesu Ikiristi, ni ọ ngme ingme aghyie khasẹ Ipọtiusi Ipaleti. ¹⁴Vha gwabha rhi ishi gbe, ni omama o vha la, apfishi ni Ijesu Ikiristi ọ rha bhẹ.¹⁵Ijesu ọọ laa bhale shi ẹrhẹghẹ ni Ishinẹgba ọ shi obọ shi, ni a vọsẹna, ni ọ mhọli izemhi kwu, oghyie eni ighyie, Ọnọmhọli ni ọa mhasẹ. ¹⁶Lọgwho li ọ vhaa gwhu ni ọ la asha ni a vha dobẹ chamama. A vha mẹ ọgbọ ni ọ dobẹ a mẹ ọli. wẹ khi rhẹmhi a yẹsẹ abhi ọ li la vho. Ikphẹmhi o kyili uwi ọli ali izemhi ẹlẹnagbọagbọ. Itsẹ.¹⁷Gwu khasẹ eni ọsuemhẹ ni e la oni agbona khi imhẹli e chichegbe, wẹ khi rhẹmhi e rhi egbẹ a nya epfue, ni o vha kyili uwi ẹlẹnagbọagbọ, Onochi, e rhi egbe nya Ishinẹgba, Ọọ laa rhi egbegbe ẹpfue ni eye ni eyẹ rhọ laa le ọvyiọlọ. ¹⁸Gwu khasẹ wẹ khi e kee khyiẹli onaghyie, e dobẹ akanya aghyie vọ wẹ idu, vhaa somhi opfa, vha nyakwa kee rhue obọa, ¹⁹Oni odẹ oyọ, li e te laa sọ ọsuemhẹ aghyie shi ni egbe wẹ ni vhi odalo, ishọyọ khi agbọ aghyie o kẹ rhamhi wẹ vhi obọ.²⁰Itimoti, rhi ẹloe kwhu emeni a rhọ shi ẹ vhi obọ. Na ni ingme iyẹyẹ ali ijajajmhi epfuasẹ rharhi khi eyọyọ li ea lu iyẹsẹ. ²¹Iọgbọ egwho ea ngme eni ingme ena e she liyọ te imyiesuọ dena kwa. Ivhẹlemhi o kyili uwẹ kwu.

2 Timothy

Chapter 1

¹Mhẹmhẹ Ipọlu aghyiusomhi Ijesu, ni Ishinẹgba ọ ghyie khi ọ kaa rhi oni Ishobọ inyele ni o la elemhi Ijesu Ikiristi tsabọ. ²Mhẹmhi kẹkẹ oni ebe ona ghyi Itimoti, ni ọmyi mhẹ ni ọ ghọli mhẹ: Izemhi, ali ivhẹlemhi, ali ọpfọmhẹ ni o te ọbọ Ishinẹgba bhẹ ni ọni Ita ali Ijesu Ikiristi Ọnọmhuẹyẹ o kyili uwẹ.³ Mhi kphẹmhi ni Ishinẹgba, na mhi rhi udu ni o chẹma a ga rhọ te obọ ititita eyẹ, rhẹmhi lee sato vhẹ egbe utotona ẹrhẹghẹ olema mhẹ KWU. Shi ota shi iyọsẹ. ⁴O tẹsẹ na mhi ke mẹ vhẹ, mhi kha ke mẹ vhẹ nena oghẹlẹ o ke vọ mhẹ udu. Mhi sato ẹvyiẹ ẹ. ⁵A lee gwu a khasẹ mhẹ abhi U li mhọli imyiesuọ aghyie, ni inyinyi ẹ ọ kpọ mhuẹ khi Iyunisi. Mhi she li lama shi vhọ khi o li la ẹ vhi egbe.⁶Ona li o zẹ khi mhia to ẹ oyerhe khi u kwhẹlẹ erhẹ shi lsomhopfa Ishinẹgba ni u mhuẹ te ikpa irhobọnya ẹ vhi ukhomhi. ⁷Rharhi khi lshinẹgbe ọ vha rhi Ayẹmhẹ ulishi ni eyẹ, ama uwi lzemhi ali ighọli, ali igwọghọ egbe ẹ abọ.⁸Imhẹ nu omama khi ọ rhọ myie ọtsẹ ni Ọnọmhuẹyẹ, ali mhẹmhẹ Ipọlu, ogwhumha ọli, Onochi, tee osoli ni o la ingmemhi Ishinẹgba te ikpa izemhi Ishinẹgba kemhi. ⁹Ishinẹgba li ọ tsumhi eyẹ ni ọ nyalu eyẹ inyalu ipfuasẹ. A khi rharhi ikanya ni eyẹ gbe li ọ te khyiẹlẹ ena, ama omhasẹ ali ivhẹlemhi ọli lọ. Neni a tue agbọ ekẹ le li ọ te rhi ena ni eyẹ. ¹⁰Ama nenaa a she rhi imyiepfuese Ishinẹgba khasẹ eyẹ te ikpa ibhale otsumhi eyẹ ni Ijesu Ikiristi. Ikristi li ọ pfi ukpẹsẹ shi egwhuli, ni o rhi inyele bhẹ ni o vhaa pfo te ikpa oni ingmemhi Ishinẹgba. ¹¹Ona li o zẹ khi a zẹ mhẹ kyili ọọngme eni ingmemhi Ishinẹgba, aghyiusomhi, ali ọwẹnagbọ.¹²Rharhi ona lẹ mhi te mẹ ẹchọ a shi eni ẹtsẹkẹ ena. ama omama o vha nwu mẹ, rharhi mhi yese ọna mhi myie lama. mhi lama khi ọ dobẹ rhi ẹloe a kwhu emena mhi rhọ shi ọ vhi obọ apfishi ẹlẹyọ. ¹³Rhue egbegbe ingmemhi ni u te obọ mhẹ suọ khasẹ, shi irhọshiọ ali ighọli ni o la elemhi Ijesu Ikiristi. ¹⁴Egbegbe ẹtsẹkẹ aghyie ni Ishinegba o she rhọ mhọli ẹ obọ, rhi ẹloe kwhu ọ te ikpa Ayẹmhẹ ni o Pfuasẹ, ni o nyele eyẹ vhi egbe.¹⁵U yẹsẹ, khi eni e nyele Esha kwu ee tsua mhẹ pfia. Igbhogho iyi Ifagẹliọsi ali Amogenesi. ¹⁶Ishinegba ọ rhi ivhẹlemhi ni Onisiforusi, utototna li ọ rhọ rhi ẹloe e kwhu mhẹ omama igha na mhi la o vha nwu ọli. ¹⁷Ama, abhi ọ rhọ lee bhẹ vhi Iromu, ọọ maa nono mhẹ, neni ọ ke chigbe mẹ mhẹ: ¹⁸Ishinẹgba o rhi ivhẹlemhi nali vhi obọ Ọnọmhuẹyẹ oni ogbẹlẹ. Uu yẹsẹ odẹ kwu ni ọ te gaa kpaghyiẹ mhẹ vhi elemhi Ephesus.

Chapter 2

¹Ghyiẹ omyi mhẹ, mugha ze vhi ivhẹlemhi ni o la elemhi Ijesu Ikiristi. ²Ali emeni u te unu mhẹ suọ ukpẹloli ọtsẹ nebu, rhẹ wẹ mhọli iọgbọ obọ ni a rhi egbe a nya ni e dobẹ lia wẹna wẹ khasẹ agbọ evhese.³Li nu mhẹ rhi egbe myie ọnwunu, abhi achoja Ijesu Ikiristi. ⁴A vha mẹ ọni ọa la odalo okwhẹ, ni ọa bino oshimhi ni ọ laa dobẹ rhi egbe nwu ọga ọli. ⁵Abagwhoyọ, ọgbọ ali ọgbọ e khaa na, a vhaa somhi ọli opfa sẹkẹnẹ khi rhẹmhi ọ na rhọ khali abhi ushi unamhi o ngme.⁶O dea khi ọgwaishemhi ọ kpọ te ẹkhọmhi ọli ni ọ kyiẹsẹ le. ⁷Saa emena mhi ngme khasẹ ena, Ishinẹgba ọ laa rhẹ wẹ ga ẹẹ vhi ẹloe.⁸Sato Ijesu Ikirist, ni ọ te ukphamhi Idavidi lasele, ni a nwu te egwhi vule. Lẹ khi usomhi na mhi lee gwu a khasẹ vhẹ eyọ. ⁹Rhẹmhi mẹ ẹchọ apfishi ni a rhọ sọ mhẹ igha abhi ọgbọ ọkhọlọ. Ama a vha sọ lngmemhi Ishinẹgba igha. ¹⁰Iyọ mhi rhi egbe myie ẹtsẹkẹ kwu rharhi eni a zẹ, khi e kẹ li dobẹ mhọli imyiepfuese ni o la elemhi Ijesu Ikiristi, ali ikiki ẹlẹnagbọagbọ.¹¹Egbegbe ingmemhi ni a rhi egbe a nya li e kyia: “Eyẹ kha nu ọli gwhua, eyẹ gwe laa nu ọli nyele.’’ ¹²Eyẹ kha rhi egbe myie, eyẹ laa nu ọli le eghyiele. Eye kha kyhie ọli, ọ laa kyhie eyẹ, ¹³Eye kha rhẹ rhọ bakwu, ọ vha laa rhọ ba egbe ọli kwu, rharhi khi ọ vha laa dobẹ khyie egbe ọli.”¹⁴Kee nwemaa yele wẹ eni ẹtsẹkẹ ena kwu. kpẹka nya wẹ vhi ukhomhi ukpẹloe Ishinẹgba khi imhẹli e wola shi ikpamhi ngme. O vha laa rhi kpaghyiẹobọ bhẹ. Eni e suọ eni ingmemhi li eni ingmemhi e laa pfusea. ¹⁵Nyakwa rhi egbe ẹ khasẹ Ishinẹgba abhi ọgbakanya ni omama o vha nwu. nwu oni ingme ze onaghyie, onaghyie.¹⁶Rhi obọ gbe ljajamhi imgmemhi shi, ni e rhi iọgbọ chi odẹ imyiesuọ le. ¹⁷Ingmemhi enana rhẹmhi ea gẹẹ abhi igwhamhi ekhomhi. abhi ẹrhẹghẹ ni Amanuẹsi ali Ifiilẹtusi e rhẹ sa isamhi eyọyọ. ¹⁸Ena khi iọgbọ ni e she te lngmagyhie a lase. Ni ẹẹ khi oni itiegwhivule o she dosẹ. E she lieliẹ egwho vhi odẹ imyiesuọ le.¹⁹Abhabhi o rhẹ li, ituekẹle Ishingagba o she mugha gbaa. Ina li a li kẹkẹ ọli shi ekẹ; “Ishinẹgba ọ yẹsẹ eni e kyili iyọ” abagwhoyọ, “Ọni a rhi eva Ishinẹgba a nyalu ọ nwemaa na ni onobe.” ²⁰Egbegbe apfẹ ọsuemhẹ, a khi itasa igolu ali lsiliva lọgwho li e la ayọ. Egwho e kyili itasa erhẹ ali ẹmẹ. Egwho e kyili iyi ojima egwho e kyili eni a rhi ẹloli a gbe. ²¹A kha mẹ ọni ọ rhi egbe ọli shi ipfuasẹ obodẹ ẹtsẹkẹ ingmobe enana, a la rhọ gbe akanya ni a kẹ, rharhi khi a she rhẹ wẹ shi ikpọda ni ọni Ọga, a nwuno wẹ egbe shi ekẹ shi akanya agyhie.²²Tanya ni ọgwhẹmhẹ ẹlamhijegbe ni inọghọdọ e nwemaa mhuẹ. Uu na kwhu igwabagbe, imyiesuọ onaghyie, onaghyie, ighọli, ali irhi ọpfọmhẹ rhọ khali eni e rhi udu ni o pfuasẹ a nyalu Ishinẹgba. ²³Ama tanya ni egbọ iyẹyẹ ali umhayẹsẹ. Uu yẹsẹ khi emeni epfuasẹ eyọyọ ea pfi, ikposhimhi o ke mela iwolaa²⁴Ọgamhẹ Ishinẹgba ọ vha wola, Onochi ọ nwemaa pfọmhẹ rhọ khali ọgbọ kwu, ọ dobẹ a wẹna iọgbọ, ọ rhi obọ a nwu idu, ²⁵Ọ rhi udu ọpfọmhẹ a sheshe eni e zẹ okwhẹ kpẹsẹ ọli. A mẹ khi Ishinẹgba ọ ke rhi inwulieliẹ na wẹ ni e ke yẹsẹ oni ingmaghyie. ²⁶Ni alo wẹ e ke gweghyie e na pfue akwuli okyhio, o kha rhẹ kyia khi ọ she kpọ nwuno wẹ khi e kẹ ke suọ esọ ẹẹ na lẹ.

Chapter 3

¹Ama yẹsẹ ona: ọgbẹlẹ ikposhimhi a laa mẹ ẹrhẹghẹ ọnwunu. ²Rharhi khi iọgbọ, egbe wẹ lọgwho li e ke a kee nono, ali ikpaghọ, ea kee nyanọ, ea kee chichiegbe, ea kee pfino inua, e vha gwe a suọ esọ ni ita wẹ ali inyọ wẹ, e khyẹli umhasuesọ rha khali ita wẹ ali inyọ wẹ, a vha gwe a kphẹmhi ẹtele, e nyele shi umhapfuasẹ; ³e vha mhuẹ ighọli, e vha gbe a kwa, ea le agbọ udoshimhi, e vha dobẹ rhi ẹloe a kwhu egbe wẹ, e kyili iọgbọ ingme, onaghyie o vha ghọli wẹ. ⁴E rhi egbe a dẹẹ vhi odoshimhi, e zise urhulia, ea chichiegbe, ọfẹ li o ghọli wẹ dala lshinẹgba;⁵E kyili iọgbọ lshinẹgba, ama e kyhie lzemhi ni o la vhọ. Tanya ni iọgbọ enana. ⁶Rharhi khi egwho vhọ e kyili emọse ni ea lono apfẹ ikpotso ewẹghẹ ea ghagha wẹ. Ikposto idẹkẹ enana rhẹmhi ingmobe ọa vọ wẹ egbe, ọgwhẹmhẹ ọdọdọda o ghagha wẹ te odẹ onobe. ⁷Ikposto enana e lama wẹna, ama e vha chigbe laa mhọli iyẹsẹ oni ingmaghyie gwhe.⁸Odẹ ọyọyọ li Ijenesi ali Ijabresi e te zẹ okwhẹ kpẹsẹ Imozisi. Ina li ewẹnagbọ ighagha e laa li ma nu oni ingmaghyie vule. iọgbọ ni e zẹ idu obe li e kyia, ena e vha yẹsẹ emeni imyiesuọ o kyila. ⁹Ama iọgbọ enana e vhaa khyiẹlẹ a tẹsẹ neni e pfalo, rharhi khi idẹkẹ wẹ o la ga agbọ kwu ẹloe, abhi eni emọse eyọ Ijenesi ali Ijabrẹsi.¹⁰Ama u she rhọ khali ewẹna mhẹ, inyele mhẹ, emena mhia sa, imyiesuọ, irhegbemyie, Ighọli, ali lrhobọnwidu. ¹¹izokwhẹkpẹsẹ na mhi mẹ ali osue. U yẹsẹ emena mhi mẹ vhi Antioch, Iconiumu ali Ilystra, Mhi rhi egbe myie izokwhẹkpẹsẹ. Ọnọmhuẹyẹ ọ tsumhi mhẹ vhi wẹwẹ kwu le. ¹²Eni ea nono khi wẹwẹ e nyele abhi lshinẹgba ọ nono vhi elemhi Ijesu Ikiristi ee nwemaa mẹ izokwhẹkpẹsẹ. ¹³Iọgbọ ebe ali enẹghagha rhẹmhi e laa ke khọlọ ẹẹ shi vhọ. e lieliẹ eni e kpọẹ la odẹ alo odẹa. Rharhi khi a she kpọ ghagha wẹwẹ nee.¹⁴Ama vhẹvhẹ, vha mugha emeni vha wẹna ni vha lama shi onaghyie, onaghyie. Vha yẹsẹ obọ ọni vha te wẹna wẹ. ¹⁵Ghyiẹ u yẹsẹ te ivhiẹ shele li u te yẹsẹ eni igmemhi ni e pfuasẹ ena. Ena li e dobẹ laa rhẹ kyili ọtsẹgbhẹ obodẹ imyiepfuese te ikpa Ijesu Ikiristi.¹⁶Ingmemhi lshinẹgba kwu ni a kẹkẹ te Ikpa Ayẹmhẹ Ishinẹgba li a te kẹkẹ wẹ. e kyili elele ni eyẹ, e tsua isheshe, e ti ni a rha wẹna eyẹ owẹna ni o rhi eyẹ laa gwabha gbe. ¹⁷Rhẹmhi a mẹ ena khi egbe e rhọ gba ni ọgbọ lshinẹgba, a kwu itsua shi wẹ egbe khi e rhọ gbe ikanya aghyie.

Chapter 4

¹Ukpẹloli lshinẹgba ali Ijesu Ikiristi lẹ mhi laa shi oni ushi ona na vhẹ ena, ni ọ laa gwu eni e gwhuloa ali eni e nyele ẹzọ, rharhi ibhale ọli ali eghyiele ọli: ²Ngme oni lngmemhi. Shi ẹrhẹghẹ ni o rhọ de shẹ vhọ ali ẹrhẹghẹ ni o vha rhọ de shẹ vhọ, kee chi agbọ esọ, u nu wẹ a ngme vyili, vyili, u rhi irhobọnwidu ali ewẹna a kee zezeze wẹ idu.³Rharhi khi ẹrhẹghẹ oa bhẹ, ni iọgbọ e vha gwe rhọ laa kee rhi egbe myie ewẹna aghyie. Onochi, e nono ewẹnagbọ nebu ni e gwhẹ wẹ, ni e kee wẹna wẹwẹ emeni ewẹna ni e gwhẹ wẹ. E zuse esọ. ⁴E rhue esọ vhi ingmemhi aghyie le, e ke rhi esọ shi ingmemhi ighagha. ⁵Ama ghyiẹ rhi ẹloe kpẹ odẹ khi odẹ kwu. Rhi egbe myie osue; waa gbe akanya inwuno iyẹmhẹ bhuli Ishinẹgba le; waa gbe akanya ni a rhọ nẹẹ.⁶Rharhi khi mhẹmhẹ mhi she kyila ọni a rhọ zẹ obo. Erhẹghẹ ivumhi mhẹ o she chi bhẹ. ⁷Mhi she gbe ukanya mhẹ pfuse: Mhi she na oni unamhi pfuse; Mhi gwabha rhi imyiesuọ mhẹ kyia. ⁸A she rhi arhu igwabhagbe shi na mhẹ, ni Ọnọmhuẹyẹ, ni ọa gwu ẹzọ ni o pfuasẹ ọ laa rhọ na mhẹ oni ogbẹlẹ, ama a khi mhẹmhẹ ọgwho, li shi eni e mugha khẹ ọli kwu.⁹Nyakwa khi u nyanya bhẹ. ¹⁰Rharhi khi Idemas ọ she tsua mhẹ pfia. Oni agbona o maa ghọli ọli ọ she je Itẹsalonica. Ikirẹsẹni ali Igalatiasi, Itatọsi ọ je Idamatia.¹¹Iluku lọgwho li ọ ke nu mhẹ la ana nena. rhue Imaki ma egbe bhẹ rharhi khi mhi mhọli akanya na mhi laa rhi ọli gbe. ¹²Itachisusi lẹ mhi ghyie je Efẹsus. ¹³Awulu na mhi rhọ shi Itrosi vhi obọ Ikapọsi, rhue ọli ghyi mhẹ ni u ke a bhẹ, ali eni ebe, ọrhọgbe eni ikyiẹkyiẹmhi ebe eyọ.¹⁴Alexander ni ọ kyili agbẹdẹ, ọ maa li mhẹ ingmobe. Ishinẹgba ọ laa fali ọli ọta abhi ọ li gbe rhọ khali mhẹ. ¹⁵Vha li rhi ẹloe kpẹ ọli vhi egbe, rharhi khi ọ maa zẹ okwhe kpẹsẹ oni ingmemhi Ishinẹgba. ¹⁶Ẹrhẹghẹ ni a rhọ rhi ẹzọ na mhẹẹ gwu, a vha mẹ ọni ọ nu mhẹ mugha, ọgbọ kwu ọ tsua mhẹ pfia, mhẹmhi mugha ni egbe mhẹ. Ama imhẹli a kẹkẹ oni etse oyọ na we.¹⁷Ama Ishinẹgba ọ nu mhẹ mugha, ọọ zise mhẹ oni ẹrhẹghẹ, te ikpa mhẹ, oni ingmemhi o bhẹ a tsẹ pfuse, eni Ijẹtasi kwu e ke suọ oni usomhi. A tsumhi mhẹ vhi inu idu le. ¹⁸Ishinẹgba ọ la laa tsumhi mhẹ obodẹ onobe kwu le, ọ tsumhi mhẹ shi aleghyie ọli. Ikiki o kyili uwi ọli ẹlẹnagbọagbọ. Itsẹ.¹⁹Tsẹ, Ipricilia, Aquila ali apfe Onesifọrusi na mhẹ. ²⁰Ẹrastusi ọ kyhiele la Ikoritiasi, ama Itrofimọsi mhi pfi ọli shi Imilẹtusi vu ọọ lẹẹ gwhua. ²¹Nyakwa khi u rhọ bhẹ neni okasẹ o le. Eabọlọsi ọa tsẹ vhẹ, ali pudẹsi, Ilanus, Iklodasi, ali eni e kpọẹ ni e myiesuọ kwu. ²²Ọnọmhuẹyẹ ọ nu ayẹmhẹ ẹ la, Ivhẹlemhi o kyili uwẹ.

Titus

Chapter 1

¹Mẹmhẹ Ipọlu mhẹmhi kẹkẹ oni ebe ona ghyi vhẹ, ni ọ kyili ọgamhẹ ali ghyiusomhi Ijesu Ikirisiti. Rhẹmhi a ghyie mhẹ khi mhi kaa kpaghyiẹ irhọshiọ iọgbọ Ishinẹgba ni ọ zẹ khi e rhọ mhọli iyẹsẹ oni ingmaghyie ni o de kwu odẹ Ishinẹgba. ²Ni o kyia khi o mugha nya irhegbenya ni ẹlẹnagbọagbọ. Ishinẹgba, ni ọ vhaa pfiolẹmhi, li ọ te ituekẹle shi obọ oni inyele ona. ³ Abhi oni ẹrhẹghẹ ọ ke rhọ rhamhi ọ te ingmemhi ọ li rhọ khasẹ. A rhi ọli mhọli mẹ obọ, mhi liyọ tsẹ ọli vhi abọ abhi Ishinẹgba ni otsumhi eyẹ ọ li ghyie mhẹ oni usomhi.⁴Mhi kẹkẹ oni ebe ona ghyi Itatọsi, egbegbe omyi eyẹ vhi imyisuọ ni eyẹ gaa myiesuọ. Ishinẹgba ni ọ kyili Ita Ijesu Ikirisiti ni otsumhi eyẹ ọ rhi ọpfọmhẹ ali ivhẹlemhi nu ẹ la. ⁵Li o zẹ na mhi rhọ dobẹ ẹ shi ikireti, khi u masha dobẹ gbe eni ikanya ni e kpọle pfuse, ali khi u rhọ zẹ eni e kpeda shi oni ẹvhue khi ẹvhue kwu. Sato emena mhi ngme ẹ.⁶Egbe e nwemaa gba ni ọni ọ kpeda; ọ nwemaa mhọli ọkpotso ọgwho, imyi ọli e kyili eni e myiesuọ e vha kyili ivhiẹ umhasuọesọ. ⁷Rharhi khi ọgbakanya ni ọ rhi ẹlọe a kwhu akanya Ishinẹgba, egbe e nwemaa gba nali. Ọ vha chichiegbe, ofu o vha kẹlẹ a fu ọli, ọ vha da onyọ, ọ vha kyia shi ingme wẹ khi rhẹmhi ọ dodẹ ukpaghọlọ a to ọ vhi egbe.⁸Ọ nwemaa rhi eloli a shi iọgbọ egbẹ ọ dobẹ ẹtsẹkẹ aghyie a ghọli ọ. Ọ nwemaa de ẹgbhẹ le, ọ gwabha gbe, ọ pfuasẹ, ọ gwhọghọ egbe ọli abọ. ⁹Ọ nwemaa nwu eni ingmemhi ni a dobẹ rhi egbe a nya ze ni e kyila khi wẹwẹ ali eni ingmemhi e de kwu ogwho. Li ọ rhọ laa dobẹ rhi eni ingmemhi wẹna eni e kpọẹ ọ gwe rhọ khasẹ wẹ odẹ ni eni e zẹ okwhẹ kpẹsẹ wẹ e vha te gwabha gbe.¹⁰Rharhi khi ebubu iọgbọ e la orhọgbe eni e lama shi Ijudehizi vhọ, ni e vhaa suọ esọ ni e rhi ikakpulu ewẹna wẹ a ghagha iọgbọ evhese. ¹¹E kyili emeni a kha nwu mugha rharhi khi ea wẹna ewẹna omama rharhi elele ukpaghọ. e gwe a vala idogbapfẹa.¹²Ukwhumhọgwho elemhi wẹ, ni ọ kyili ọtsegbhẹ, ọọ li, ''Iọgbọ Ikireti eneta li e kyia, e vhiemhosue e gwe kyili elamhi ni a khẹna, ali ikhemhẹ.'' ¹³Oni ingme ona ingmaghyie li o kyia, sheshe wẹ onaghyie khi e kẹ mhọli egbegbe irhoshiọ.¹⁴ Imhe vha pfi esọ shi ẹgbhẹli Ijusi ali ishi agbọ ni e chi wẹ odẹ ingmaghyie le.¹⁵Eni e pfuase, ẹtsẹkẹ kwu li e pfuasẹ. Ama enẹ ijomhi ali eni e vha myiesuọ, a vha mẹ emeni e pfuasẹ obodẹ wẹ. Rharhi khi idu wẹ ali ikpakomhi wẹ e shẹ nwu ijomhi. ¹⁶Irhẹmhi ẹẹ khi wẹwẹ e maa yẹsẹ Ishinẹgba, ama rhẹmhi e rhi inyele wẹ a khyie Ishinẹgba. Elingmobe ali eni e vhaa suọ esọ li e kyia. A vha rhẹ wẹ a khasẹ shi ikanya aghyiẹ.

Chapter 2

¹Ama ghyiẹ, Kee wẹna wẹ owẹna aghyie ni o de shiọ. ²Eni e womhẹ emọse e nwemaa pfọmhẹ, e nwu ekpẹ a shi egbe wẹ vhi egbe, e mhọli ẹgbhẹ, imyiesuọ o ga wẹ egbe, elemhi ighọli ali irhegbemyie tẹsẹ.³Abagwhoyọ eni e womhẹ ikpotso e kee nwu ekpẹ ẹ shi egbe wẹ egbe, imhẹli eye opfuẹpfuẹ iọgbọ. Imhẹli e kyili edenyọ. E kee wẹna iọgbọ ewẹna aghyie ⁴ishọyọ e kẹ dobẹ wẹna ikpotso ikpeghenu shele abhi e kha li mhọli ighọli igwhẹ wẹ ni emọse ali imyi wẹ. ⁵E wẹna wẹ khi e mhọli egbhẹ, e pfuasẹ, e gwabha kee gbe e rhi ẹloli a kwhu apfẹ, ea suesọ ni igwhẹ wẹ ni emọse. E kee lina khi a ke nwu ingmemhi Ishinẹgba alo wu ekẹa.⁶Abagwhoyọ, vha ngme khase eni inọghọdọ khi e rhi ẹgbhẹ kyia. ⁷Odẹ kyi odẹ kwu vha rhi egbe vhẹ kyili unu na fẹli a shishi unua obodẹ ikanya aghyie; U khaa wẹna, rhi ingmaghyie ali ekpẹ kee khasẹ. ⁸Kee ngme ingmemhi Ishinẹgba ni o gba pfuse ali ni o vha mhọli ikhọkhọ, ishọyọ ọnọni ọ kee zẹnọ ẹnwẹ a shiọ omama o laa nwu ọ, rharhi khi ọ vha laa mẹ ingme nwu ni eyẹ.⁹Wẹna igwhumha khi e kee suọ esọ ni ega wẹ e rhi egbe a nwu wẹ odẹ khi odẹ kwu, imhẹ vha nu ega vhẹ zọlọ. ¹⁰Imhẹli e do wẹ ighyiatọ onochi, e kyili iọgbọ aghyie e kyili eni a rhi egbe a nya, khi e kẹ rhi ekpẹ shi oni ewẹna Ishinẹgba ni otsumhi eyẹ emeni ea khyiẹ kwu.¹¹Rharhi khi izọtena Ishinẹgba o she rhi egbe ọli khasẹ ọgbọ kwu. ¹²Rhẹmhi o wẹna eyẹ khi eyẹ chi ẹtsẹkẹ umhamyiesuọ ali ọgwhẹmhẹ agbọ le. Rhẹmhi o wẹna eyẹ khi eyẹ rhọ shi ẹgbhẹ, eyẹ gwabha nyele, ali eyẹ nyele inyele odẹ Ishinẹgba oni agbona ¹³Eyẹ rhi ukpẹloe shi ekẹ a ke khẹ oni ogbẹlẹ irhegbeda eyẹ, abhi ikiki Ishinẹgba eyẹ ni ọtọgbe ali otsumhi eyẹ ni Ijesu Ikiristi o li laa bhẹ.¹⁴Rhẹmhi Ijesu ọ rhi egbe ọli bhẹ khi lẹẹ rhọ te umhasuesọ pfa eyẹ shi ekẹ khi lẹẹ kẹ rhi eyẹ shi ipfuasẹ ni egbe ọli, abhi iọgbọ ni a kẹẹ ni ea nono abhi wẹwẹ e li gbe ikanya aghyie.¹⁵Kee ngme eni ingmemhi ena khi u rhọ kee zeze wẹ idu khi e kee khyiẹli ẹtsẹkẹ enana. Rhi afu ni u mhuẹ kee sheshe agbọ. Imhẹ rhi egbe ni ọgbọ rhi ẹloe gbe ẹ.

Chapter 3

¹Vhaa yele wẹ khi e chi egbe kpiale ni eni e kpeda na wẹ, e suọ esọ a na wẹ, e nwuno egbe khi e rhọ kee gbe ikanya aghyie. ²Imhẹli e zẹ onobe ọgbọ, e na ni epfuasẹ, e pfọmhẹ, e chi egbe a kpiale rhọ khali ọgbọ kwu.³Ẹrhẹghẹ o la ni eyẹ rhọ nyele waa eyẹ khyiẹli umhasuesọ. Ẹtsẹkẹ ọdọdọda e nwuno eyẹ vhi igwhumha e lieliẹ eyẹ alo odẹa. Eyẹ nyele elemhi ingmobe eyẹ dobẹ ẹtsẹkẹ ọgbọ ẹẹ to eyẹ vhi egbe. eyẹ rhi ingme egbe ee shi elemhi, eyẹ bishi elemhi egbe.⁴Ama abhi isomhelemhi ali ighọli Ishinẹgba ni otsumhi eyẹ o ke rhọ bhẹ, ⁵a khi ikanya ipfuasẹ ni eyẹ gbe, ama rhọ te ikpa ivhẹlemhi ọ li ọ te tsumhi eyẹ. Te ikpa ikhyiẹlẹ vyia irhọ kyili onogbọ te ikpa Ayẹmhẹ ni o pfuasẹ li ọ te tsumhi eyẹ.⁶Rhẹmhi Ishinẹgba ọ rhọ te obọ Ijesu Ikiristi ni otsumhi kwu Ayẹmhẹ ni o Pfuasẹ rhugwhu eyẹ. ⁷Ishọyọ abhi ọ ke rhọ rhi eyẹ kyili eni e vha lue te ikpa izọtena ọli, eyẹ kẹ dobẹ mhọli obọ shi irhegbeda ni o kyili agbọ ẹlẹnagbọagbọ.⁸Ọni usomhi ona o tẹ ni a rhi egbe a nya. Mhia nono khi u kee rhi izezudu ngme eni ingmemhi ena, ishọyọ eni e rhi egbe nya Ishinẹgba e kẹ pfi ẹgbue shi ikanya aghyie ni a rhọ na wẹ khi e gbe. Ena kwu e ti abagwhoyọ e gwe kyili elele ni iọgbọ kwu.⁹Ama vha chi epfuasẹ iyẹghẹyẹghẹ le ali amama ni ọ to vhẹ ekẹ le ali iwola ali okwhẹ obobẹ ishi. Ena kwu ikanya apfuẹ ni elele e vha li e kyia. ¹⁰Vha khyie ekẹ ba eni e pfi okemhi a shi vhẹ iteteva, ni vha chi wẹ esọ utogwho ọa liyọ iteva, ¹¹Vha yẹsẹ khi ọgbọ ọyọyọ ọ she rhọ te odẹ aghyie vu je odẹ obe ọ pfuse egbe ọlia.¹²Mhi kha ghyie Atẹmasi ọa liyọ Itachisọsi bhuli vhẹ, vha nyanya bhale a vhẹ mhẹ vhi Inikapolisi, na mhi laa la ẹrhẹghẹ okasẹ. ¹³Vha nyakwa ghyie Izẹnasi, ni ọ nwemaa gwẹ ishi, ali Apolosi, odẹ ni ẹtsẹkẹ o vha te laa to wẹ pẹẹ.¹⁴Iọgbọ eyẹ e nwemaa wẹna abhi e kee li gbe ikanya aghyie khi e kẹ ke dobẹ khyiẹli emeni e to wẹ khi anya o ke gbe wẹ.¹⁵Agbọ kwu ni e nu mhẹ la ea tsẹ vhẹ. vha tsẹ eni e mhọli ighọli eyẹ elemhi imyiesuọ. Izọtena khi uwẹ vhẹ.

Philemon

Chapter 1

¹Mhẹmhẹ Ipolu, ni ọ ogwhumha Ijesu Ikiristi, ali inyọgwho eyẹ Itimoti li eyẹ gba kẹkẹ oni ebe ona ghyi inyọgwho eyẹ Ifilẹmọni ni eyẹ gaa gbe akanya kwugbe, ali uka ni o la apfẹ ẹ: ²ali inyọgwho eyẹ ni ọkpotso khi ‘Afiaa,’ ali Achipọsi ni inyọgwho eyẹ ni eyẹ gaa kyili ichoja. ³Ishinẹgba ni Ita eyẹ ali Ọnọmhuẹyẹ Ijesu Ikiristi ọ rhi ọpfọmhẹ ali ivhẹlemhi na vhẹ⁴Ẹrhẹghẹ kwu na mhi rha pfi olema, lẹ mhi rha te eva ẹ mhi kphẹmhi Ishinẹgba a nẹẹ. ⁵Abhi mhi lia suọ ighọli ni u mhuẹ ni iọgbọ Ishinẹgba kwu ali irhọshiọ ni u mhuẹ rhọ khali Ọnọmhuẹyẹ Ijesu. ⁶Mhi lema khi u mhuẹ iyẹsẹ ni o limhi obodẹ onaghyie kwu ni o la eyẹ vhi iteteva elemhi Ikiristi. ⁷Inyọgwho mhẹ ighọli ni u mhuẹ o she rhi izezedu na mhẹ ali oghẹlẹ! U she zeze eni e myiesuọ kwu idu, inyọgwho.⁸Ama, mhi dobẹ gbudu a nu ẹẹ ngme, abhi inyọgwho mhẹ vhi imyiesuọ, khi u khyiẹlẹ emena mhi ẹẹ ghyiẹ khi u khyiẹ. ⁹Ama rharhi ukhomhi ighọli mhi khyiele a lema ẹ mhẹmhẹ Ipọlu, ni ọkyiọjọ ali ogwhumha Ijesu Ikiristi,¹⁰omyi mhẹ onisimọsi lẹ mhia lẹma ẹ, na mhi la ogba igwhuma vyia. ¹¹Ọ kpọ kyili ọgbọ apfuẹ nẹẹ, ama nenaa ọ vha gwe kyili ọgbọ apfuẹ ni eyẹ ali ghyiẹ. ¹²Mhi she rhi udu mhẹ kwu lieliẹ ọli ghyiẹ. ¹³Mhi kha dobẹ ẹẹ li khi ọ nu mhẹ la ọ kee kpaghyiẹ mhẹ abhi ghyiẹ u ke li kpaghyiẹ mhẹ abhi mhi li la igha ena rharhi oni usomhi Ishinẹgba.¹⁴Ama imha nono khi mhi mhuẹ emena mhi khyiẹlẹ sẹkẹnẹ khi ghyiẹ li u rhi unu na mhẹ, ishọyọ oni onaghyie ni u laa khyiẹ oo ke kyili rhẹmhi a chi ẹ shi vhọ. ¹⁵Ni a rha mẹ khi emeni e zẹ khi ọ ke kpọ Tanya nẹẹ nee rhẹmhi ọ khi lẹ kha ke gwe liegbe bhuli ẹ le rhẹmhi lẹ ke lẹẹ nu ẹẹ la agbọagbọ. ¹⁶Ọ vha gwe kyili ogwhumha, ama ọ she dala ogwhumha, egbegbe inyọgwho eyẹ li ọ ke kyia, ọ maa ke ghalẹ na mhẹ ama, ghyiẹ li ọ ghalẹ na nẹẹ, shi otsonagbọ ali uwi imyiesuọ.¹⁷U kha sheda rhue mẹ abhi ọni vha gaa gbe akanya, kpẹsẹ abọ myie ọli abhi u kha li myie mhẹ. ¹⁸O kha kyila khi ọ khyiẹlẹ ẹ onobe o kyia khi ota li ọ lo ẹ, kẹkẹ ọli shi na mhẹ. ¹⁹Mhemhe Ipolu, mhẹmhi rhi obọ mhẹ kẹkẹ ọli: Imha ngme khasẹ ẹ khi u lo mhẹ ota agbọ ẹ. ²⁰Inyọgwho, rhi egbe nwu mhẹ; u rhi udu zeze mhẹ.²¹Mhi mhọli izezudu obodẹ isuesọ ẹ, mhi kẹkẹ ghyi ẹ mhi yẹsẹ khi u laa kyhiẹlẹ na mhẹ dala emena mhi mhila ẹ. ²²Abagwhoyọ, nwuno owa ni elele e kwu a shi egbe shi ekẹ shina mhẹ, rharhi khi mhi sa olema vhẹ a she suọ ọli khi mhi laa kẹ kọ la fẹli vhẹ.²³Epafrasi, ni eyẹ ga kyili igwhumha vhi elemhi Ijesu Ikiristi, ọa tsẹ ẹ, ²⁴Ali Imarki, Aristakusi, Idemasi, Iluku, ni eyẹ gaa gbe akanya. ²⁵Ivhẹlemhi Ọnọmhuẹyẹ Ijesu Ikiristi o nu ayemhẹ ẹ la. Itsẹ.

Hebrews

Chapter 1

¹Ẹrhẹghẹ ni Ishinẹgba ọ rhọ te odẹ ọdọdọda te unu ebolẹ nu itita eyẹ ẹẹ ngme. ²Ama eni egbẹlẹ ikposhimhi ena, unu ọni Ọmyi ọli li ọ ke te nu eyẹ ngme, ni ọ zẹ khi ọ le ukwu ẹtsẹkẹ kwu, ni o kyia khi ikpa ọli li ọ te ma agbọ kwu. ³Lẹ ọni Omyi ọli lẹ khi ọni anyanyaa ni ọ la ikiki ọli, li ọ rhi emeni Ishinẹgba ọ kyia khasẹ, ọọ rhi izemhi ọli gbe ingmemhi ọli awẹ sọ ekẹ. Abhi ọ rhọ gbe ingmobe kwa ni iọgbọ kwu, ọ vu a shitọ obọ obita ikiki ọli ni o yagha nẹẹ.⁴Ọ she nwu ẹloe dala eni ighyiukọ, rharhi eva ni ọ le vhi ukwu o vọ ẹloe dala eva wẹ. ⁵Rharhi khi a vha mẹ aghyiukọ ni Ishinẹgba ọ nu ngme gwhe ni ọọ li, “Ghyiẹ khi Omyi mhẹ, amo ena mhi she kyili Ita ẹ.” Mhi laa kyili Ita ọli, lẹ ọ ke kyili Omyi mhẹ”?⁶Abagwhoyọ, abhi Ishinẹgba ọ rhọ rhi omọjọ ọli bhẹ vha agbọ, ọọ li, “Ighyiukọ Ishinẹgba e nwemaa gbe ga nali.” ⁷Obodẹ eni ighyiukọ ọọ li, “Ọni ọ rhi ighyiukọ ọli kyili iyẹmhẹ, ọ rhi egamhẹ ọli kyili ẹlamhi erhẹ.⁸Ama obodẹ ọni Ọmyi ọ ni Ọmọse, Ishinẹgba ọọ li “Eghyiele ẹ, uwi ẹlẹnagbọagbọ apfishi ẹlẹnagbọagbọ li o kyia; ipfuasẹ li o laa kyili orhẹ atuekẹ eghyiele ẹ, ⁹U nono igwabhagbe u kyhie umhasuesọ, Elemhiyọ Ishinẹgba, Ishinẹgba vhẹ, ọ she kwu ovhili oghẹlẹ rhugwhu ẹ khi u rhọ dala ugbago ẹ,”¹⁰Ituẹkele, Ishinẹgba, u tue agbọ ekẹ le. Oni idane o kyili ikanya abọ ẹ. ¹¹E gaa li opfua, ama ghyiẹ u kyhie la. wẹwẹ kwu e laa dejọa abhi ode. ¹²U laa khyili wẹ ekẹ abhi ode, e nwu lieliẹ abhi ode ama abhi u li iyọ li u li, abagwhoyọ ikpe ẹ e vhaa pfo.”¹³A vha mẹ aghyiukọ ni Ishinẹgba ọọ li gwhe, “De shitọ mhẹ obọ obita, apfishi na mhi rhọ laa rhi ẹbele ẹ shi ẹ vhi ijiawẹ”? ¹⁴kwu a khi iyẹmhẹ li e gaa kyia ni a ghyie khi e kee lẹẹ gbe akanya ni eni e laa le imyiepfuese ukwu, e rhi ẹloli a kee kwhu wẹ?

Chapter 2

¹Iyọ eyẹ nwemaa pfi ẹgbue shi emeni eyẹ suọ, khi eyẹẹ ke de vhọ pfia.²O kha kyia khi usomhi ni a te unu ighyiukọ ngme khi ingmaghyie li o kyia, khi egbeushia ali eni e vha ẹẹ suọ esọ khi a laa rhi ẹchọ ni o gọ lu wẹ na wẹẹ, ³See eyẹ li la na pfuẹ ni eye rhi ẹloe gbe ukpokpomhi imyiepfuese onana? --Imyiepfuese ni o kyia khi obọ Ishinẹgba li eyẹ kyiatsolo te suọ ọli, eni e suọ wẹ e myie ọtsẹ shi vhọ. ⁴Ishinẹgba ọọ li rhi ishẹfẹ ali inyaloa ali ikanya izemhi ọli myie ọtsẹ shi vhọ, rhọ te ikpa isomhopfa Ayẹmhẹ ni o Pfuasẹ ni ọ kemhi abhi o li ghọli ọli.⁵Rharhi ọ vha ẹẹ li khi ighyiukọ ọli e laa kee mhasẹ ni agbọ ni oa bhẹ, ni eyẹ a ngme ena. ⁶ọgbọ ọ la asha ngme ọọ li, “Elọ ọgbọ kyila, ni ọ lina nwu ẹ gbe ena? Omyi Ọmọse, ni u pfi ẹgbue shi egbe?⁷U rhi ọgbọ kpọkẹ suii ni eni ighyiukọ; u rhi ikiki ali ojima gwese ọli ukhomhi. ⁸U rhi ẹtsẹkẹ kwu kpọkẹ ni ẹkoawẹ ọli.” Rharhi khi Ishinẹgba ọ she rhi ẹtsẹkẹ kpọkẹ ni ọgbọ. aa mẹ ẹtsẹkẹ ni e kpọẹ ni Ishinẹgba ọ vha rhọ kpọkẹ ni ọgbọ. Ama nena eyẹ vha mẹ nee khi ẹtsẹkẹ e she kpọkẹ nali.⁹Ama, eyẹ mẹ ọni ẹẹ khi a rhọ kpọkẹ suii ni eni ighyiukọ--Ijesu, ni ọ te rharhi ẹchọ ni ọ mẹ ali egwhuli ni ọ gwhu, a she rhi arhu ojima gwese ọli. Iyọ, rharhi izemhi Ishinẹgba, Ijesu ọ she gwhu ni agbọ kwu. ¹⁰Oo dea khi Ishinẹgba, rharhi khi ẹtsẹkẹ kwu e te rharhi lẹ la vhọ, e la vhọ nali, ọ rhi eni ivhiẹ ni emọse bhẹ vhi ikiki, ọ rhi Ijesu kyili ọni ọ rhi odẹ imyiepfuese khasẹ wẹ khi imyiepfuese wẹ o gba pfuse rhọ te ikpa ẹchọ ni ọ mẹ.¹¹Ijesu ali eni ọ rhọ shi ipfuasẹ Ita ọgwho li e mhọli. Li o zẹ khi omama o vha nwu Ijesu khi ọ rhọ lu wẹ inyọgwho lẹ ni ikpotso ali emọse. ¹²Ọọ li, “Mhi laa rhi eva ẹ tsabo khasẹ inyọgwho mhẹ, mhi laa rhẹ to uwolo elemhi igbaa.”¹³Ọọ ke gwe ẹẹ li, “Mhi laa rhi egbe nya ẹ.” Abagwhoyọ, “Ghe, ghe, mhi nu eni Ishinẹgba ọ rhọ na mhẹ la ana” ¹⁴Iyọ, abhi o ke rhọ kyila khi ẹlamhijegbe li e zẹ, Ijesu ọ li liyọ, khi ọ kẹ te ikpa egwhuli rhi ọni ọ mhuẹ izemhi egwhuli mela apfuẹa, okyio laa ngme ena. ¹⁵Rhẹmhi ọ liyọ khyiẹlẹ ọ khi lẹ kẹ dobẹ tsumhi eni e te rharhi ulishi egwhi rhi egbe wẹ kyili igwhumha.¹⁶A khi eni ighyiukọ li ọ bhale a kpaghyiẹ. Ama ẹdẹli Ebulahamu li ọ bhale a kpaghyiẹ. ¹⁷Ona li o zẹ ni o rhọ dea ni ọ kha rhọ liabhi inyọgwho ọli odẹ kwu, ishọyọ khi ọ kyili ọbolẹ nọfu ni ọ mhuẹ ivhẹlemhi ni a rhi egbe a nya khi ọ rhọ rhi ẹloe kee kwhu ẹtsẹkẹ Ishinẹgba, khi a kẹ dobẹ gbe ingmobe eni iọgbọ kwa. ¹⁸Rharhi khi Ijesu lẹ obọ ọli ọ she mẹ ẹchọ, a nwu ọli fẹẹ, ọ dobẹ a kpaghyiẹ ena nwu fẹẹ.

Chapter 3

¹Iyọ inyọgwho mhẹ ni e pfuasẹ, eni e mhọli obọ shi inyalu aleghyie. Sa isamhi Ijesu, ni ọ kyili aghyiusomhi ali ọbolẹ nọfu ni eyẹ ngme ingmemhi ọ. ²Rhahi khi ọ gwabha gbe rhọ khali Ishinẹgba, ni ọ zẹ ọli, abhi Imozisi ọ li gwabha gbe vhi apfẹ Ishinẹgba. ³Ama a she rhue Ijesu fu dala Imozisi, rharhi khi ọni ọ tọ owa ọ fu dala oni owa ni ọ tọ. ⁴Rharhi khi ọgbọ li ọa tọ owa, ama Ishinẹgba li ọ ma ẹtsẹkẹ kwu.⁵Imozisi ọ kyili egbegbe ọgamhẹ vhi apfẹ Ishinẹgba, ọọ ngme emeni a laa mẹ vhi odalo. ⁶Ama Ikiristi lẹ khi Ọmọmọse ni ọ mhọli apfẹ Ishinẹgba. Apfẹ ọli li eyẹ kyia ni eyẹ sheda nwu irhegbenya ni eyẹ mhọli ze, eyẹ rhi irhegbenya eyẹ a gha.⁷Iyọ, abhi Ayẹmhẹ ni o Pfuasẹ o ngme li o lee kyila ni ọ rhọ ẹẹ li, “Amo vha kha sokwu urhuli ọli, ⁸vha womhẹ idu vhẹa abhi Izulẹ e li womhẹ idu wẹa, ni a rhọ nwu wẹ fẹẹ vhi elemhi apata.⁹Ona o kyili ẹrhẹghẹ ni itita vhẹ e rhọ nwu mhẹ fẹẹ, ali ẹrhẹghẹ ikpe egbhọ eva, ee mẹ ikanya mhẹ. ¹⁰Oni ozele o vhaa rhi egbe nwu mhẹ. Mhi ngme mhi ẹẹ khi, ẹrhẹghẹ kwu li idu wẹ o rha chi odẹ le, wẹwẹ khi ena e vha yẹsẹ odẹ mhẹ.’ ¹¹Abhi mhi ke lee rhomhi ni ofu o ke rhẹẹ fuu mhẹ: lẹ mhi ke rhọ ẹẹ li, e vha laa lo ivhẹmhia mhẹ.¹²Vha mhuẹ ẹgbhẹ, inyọgwho mhẹ, khi aa ke mẹ ọni ọ zẹ udu umhamyiesuọ vhi iteteva vhẹ, udu ni o laa lieliẹ vhi odẹ Ishinẹgba lee. ¹³vha kee zeze egbe idu ogbẹlẹ kwu, khi a ke mẹ ọgbọ vhi iteteva vhẹ ni ọ rhi egbe ni ingmobe ghagha ọli womhẹ udua.¹⁴Rharhi khi eyẹ she nu Ijesu gbe kwugbe ni eyẹ nwu irhegbenya eyẹ zezeze te ituekẹle apfishi ukpẹsẹ. ¹⁵Obodẹ ena, vha kha sokwu urhuli ọli, imhẹ vha womhẹ idu vhẹa, abhi Izulẹ e ke lii womhẹ idu wẹa.”¹⁶Egwho e sokwu Ishinẹgba ni e womhẹ idu wẹa? A khi eni Imozisi ọ tsua te Ijipiti lẹẹ lase? ¹⁷Abagwhoyọ egwho Ishinẹgba ọ mhọli ofu na ikpe egbhọ eva? A khi eni e gbe gọ, ni ilimhi wẹ e pfa alo apapta? ¹⁸Egwho Ishinẹgba ọ rhomhi na khi e vha lẹẹ lo ivhiẹmhia lẹẹ, a khi eni e khyiẹlẹ umhasuesọ rhọ khali ọ? ¹⁹Ingmaghyie eyẹ mẹ khi e vha dobẹ lo oni ivhiẹmhia lẹ rharhi umharhọshiọ.

Chapter 4

¹Iyọ eyẹẹ nwemaa rhi ẹgbhẹ kyia khi a ke mẹ ọnyi ẹ vhẹ ni ọ vha dobẹ lo ivhiẹmhia Ishinẹgba. ²Eyẹ she suọ eni ingmemhi aghyie ni e kyili ingme ogbọ obodẹ ivhiẹmhia Ishinẹgba ni a rhọ tsabọ khasẹ eyẹ abhi iọgbọ Izulẹ e li suọ ọli, Ama oni usomhi o vha rhi elele ni eni e le suọ li ni e vha rhi irhọshiọ gboghyiẹ emeni e suọ.³Rharhi eyẹ ni e eyẹ she myie lama, eyẹ khi agbọ ni e laa lo elemhi oni ivhiemhia abhi a ngme, ''Abhi mhi li rhi ofu mhẹ rhomhi khi e vha laa lo elemhi ivhiemhia mhẹ. Ọọ ngme ona, o kha rhẹ kyila ikanya abọ ọli a she khyiẹlẹ wẹ pfuse te ituekẹle ona agbona. ⁴Rharhi ọọ gwe ngme, obodẹ ogbẹlẹ ozishila ''Ishinẹgba ọ vhiemhia ogbẹlẹ ozishila ni ọ rhọ gbe ikanya pfuse. ⁵Ọ gwe ngme ọọ khi ''E vha laa lo elemhi ivhiemhia mhẹ''⁶Elemhiyọ abhi o ke rhọ kyia khi a khyie rhi oni ivhiẹmhia Ishinẹgba shi ekẹ shini iọgbọ egwho ni e laa lo, khi Izulẹ egwho ni e kpọ suọ oni usomhi e vha lo oni ivhiẹmhia rharhi umhasuesọ. ⁷Ishinẹgba ọ shẹ nwu ogbẹlẹ ogwho vhọ le, ni o kyili “Amo ena” Ọọ nwu ọli vhọ le ni ọ rhọ te unu Idevidi ngme, emeni ọ kpọ ngme shi ekẹ agbọagbọ, “Amo vha kha sheda rhi esọ shi ọ vhi ekẹ, imhẹ vha womhẹ idu vhẹa.”⁸Rharhi o kha kyila khi Ijoshua ọ rhi ivhiemhia na wẹ lọ, Ishinẹgba ọ vha kha ke gwe ngme ingmemhi ogbẹlẹ ovhese. ⁹Iyọ a khyie rhi ivhẹmhia Isabati shi ekẹ ni iọgbọ. ¹⁰Ọni ọ dobẹ lo oni ivhẹmhia Ishinẹgba rhẹmhi ọa vhẹmhia vhi ikanya ọli, abhi Ishinẹgba ọ li vhiẹmhia vhi ikanya ọli. ¹¹Iyọ eyẹ nyakwa lo oni ivhiẹmhia, khi a ke mẹ ọni ọ de lo umhasuesọ abhi e ke li de lo vhọ.¹²Rharhi khi ingmemhi Ishinẹgba o nyele, o nwu dala ọfẹdo ni o zẹ alo eva. Rhẹmhi o gbese a lo, o kemhi udu ali ayẹmhẹ, ọ te ikpẹghẹ kemhi ọkọshọkọshọ. O gweghyiea isamhi ni o la elemhi ukpakomhi ali omhasẹ ni o la vhọ. ¹³A vha mẹ emeni a ma kwu ni o gbhagbha ukpẹloe Ishinẹgba. Onochi, rhẹmhi ẹtsẹkẹ kwu e gweghyiea gboo vhi ikpalo ọni eyẹ laa lolo khasẹ abhi eyẹ li kyia.¹⁴Abhi eyẹ ke rhọ mhọli ọni ọ kpeda ughamhi nọfu ni ọ she rhọ te aleghyie dọsẹ a lẹ, ni ọ kyili Ijesu ni Omyi Ishinẹgba, eyẹ nwu irhọshiọ eyẹ zezeze. ¹⁵Rharhi khi eyẹ vha mhọli ọni ọ kpeda ughamhi ni ọ vha kẹkẹ udua shi ọlọsẹmhẹ eyẹ, ama ọni a li nwufẹ abhi eyẹ lia mẹ ọnwufẹ ena, ọ vha chigbe li ingmobe. ¹⁶Vha dobẹ eyẹ rhi udu aghyie bhẹ vhi utekwu ivhẹlemhi, khi eyẹ myie ivhiẹlemhi khi eyẹ rhọ mhuẹ izemhi Ishinẹgba ni o kee kpaghyie eyẹ ẹrhẹghẹ inono.

Chapter 5

¹Rharhi khi Ọni ọ kpeda ugamhi kwu ni a zẹ vhi iteteva eni iọgbọ, rhẹmhi ẹẹ zẹ ọli khi ọ kee mugha ẹẹ ni iọgbọ obodẹ Ishinẹgba, khi ọ kee tsua ilasobo ali isomhopfa shi ingmobe agbọ. ²Ọ kẹ dobẹ kwegbea rhọ khali igbhodula ali eni e nyele inyele umumumẹ abhi o ke rhọ kyia khi ọlọsẹmhẹ oo pfi khyili ọli a lẹ. ³Rharhi ona, lẹ li ọ kyiatsolo kpọ lasẹ obo shi ingmobe ọli abhi ọ li laa lasẹ obo shi ingmobe agbọ.⁴A vha mẹ ọgbọ ni ọ rhi oni eghọghọ ona ni egbe ọli, sẹkẹnẹ khi Ishinẹgba li ọ zẹ ọ, abhi a ke li zẹ Erọni. ⁵Abagwhoyọ, Ikiristi ọ vha rhi eghọghọ ni egbe ọ ni ọ rhọ rhi egbe ọli kyili ọni ọ kpeda ugamhi, Onochi, Ishinẹgba ọọ li, “Omyi mhẹ li u kyia, amo ena mhi she vyia ẹ.”⁶Abhi ọ kpọ lee li ngme ọ vhi obhovhese ni ọ rhọ ẹẹ li, “Ọni ọ kpeda ugamhi li u kyia ẹlẹnagbọagbọ abhi Imẹchizẹdẹki.''⁷Ẹrhẹghẹ ni ọ rhọ la agbọ, ọọ pfi olema ọọ mhila omhia, ọọ vyiẹ amẹ evyiẹ bhuli Ishinẹgba, ọni ọ dobẹ tsumhi ọli vhi egwuli le. Rharhi eghọghọ ni ọ mhuẹ ni Ishinẹgba ọọ suọ ọli. ⁸O kha rhẹ kyila khi Omyi ọli li ọ kyila, ọọ te ẹchọ ni ọọ mẹ wẹna isuọesọ.⁹Egbe e gba nali pfuse li ọ rhọ rhi imyiepfuese ẹlẹnagbọgbọ ni ọgbọ kwu ni e suọ esọ nali lẹ ni ọ rhi imyiefuese ẹlẹnagbọagbọ bhẹ. ¹⁰Ni Ishinẹgba ọ rhọ mali ọni ọ kpeda ugamhi abhi Imẹchizẹdẹki. ¹¹Eyẹ mhọli ingmemhi nebu ni eyẹ a ngme obodẹ Ijesu, ama khi o maa nwunu khi a rhọ ngme khasẹ vhẹ, rharhi khi ingme ọli o vha kẹlẹ a ga vhẹ ẹloe.¹²Rharhi khi vha kha ke she kyili ewẹnagbọ nena, ama rhẹmhi a kyhiele a wẹna vhẹ abhi a li rha khali ingmemhi Ishinẹgba. Aminye li vha kyhiele a nono ena, vhavha khyie dobẹ a le emenale ni o womhẹ. ¹³Rharhi ọni ọ le lia nye ẹnye lọgwho ọmọ li ọ kyia obodẹ usomhi igwabhagbe. ¹⁴A khẹ li a bino ọ rhọ te odẹ ovhese, emenale ni o womhẹ uwi eni e she womhẹ ẹloe li o kyia, Eni e she kpọ mhuẹ ẹgbhẹ ni e dobẹ a yẹsẹ ọdegbea ni o la onobe ali onaghyie a she wẹna wẹ ni e rha yẹsẹ onghyie ali onobe.

Chapter 6

¹Iyọ, eyẹ rhọ nyele yagha dala emeni eyẹ kpọ khyiastolo wẹna vhi obọ Ikiristi, eyẹẹ nwemaa nyakwa abhi eyẹ lia kyili eni e womhẹ ẹloe, a khi avyiena li eyẹ ke gwe laa kee tuekẹle wẹna vhẹ obodẹ ikanya ebe ali imhọli irhọshiọ rhọ khali Ishinẹgba, ²wẹ khi ewẹna ibatismhi, wẹ khi irhobọnya ukhomni, ali itiegwhivule, ali igwuẹzọ ẹlẹnagbọagbọ. ³Eyẹ gwe laa khyiẹli ena ni Ishinẹgba ọ lama.⁴Rharhi khi o vha gba ni ọni ọ she kpọ mato, ni ọ she kpọ bino isomhopfa aleghyie fẹẹ, ni ọ she kpọ li te Ayẹmhẹ ni o Pfuasẹ kemhi, ⁵Ni ọ she kpọ bino egbegbe ingmemhi Ishinẹgba fẹẹ ali izemhi ni o la agbọ ni o la odalo, ⁶ali ọni ọ depfia-khi a rhọ lieliẹ ọli bhẹ vhi imyiesuọ. Rharhi khi rhẹmhi ọ khyiẹlẹ ọni Omyi Ishinẹgba tanọmanọ utezeva, e yẹghẹ ọlia vhi igbẹ.⁷Rharhi ekẹ ni amẹ o rhuẹ a shi utototna, o gwe mọ ikpamhi ni eni ea gbe ikanya oni ekẹ a le, rhẹmhi e mhuẹ ivọsẹna obọ Ishinẹgba. ⁸Ama o kha kyila khi igba ali itsotso li ọa mọọ, opfu ali okhẹna li o kyia rharhi khi a she pfi unu nali. Erhẹ li ọa kpọ ọli oshimhi egbe.⁹9 Eyẹ kha rhẹ lina ngme, ikpokyia mhẹ, eyẹ yẹsẹ ẹtsẹkẹ aghyie o laa te oni imyiefuese lasele. ¹⁰Rharhi khi Ishinẹgba ọ vha kyili Ishinẹgba ighagha ni ọ laa yele ikanya ali ighọli ni vha rhọ khasẹ rharhi eva ọli, vhaa she kpọ ga eni e myiesuọ vha khyie lia ga wẹ.¹¹O gwe kyili emeni e nwemaa ghọli eyẹ khi vhẹvhẹ kwu khi vha kwuegbea vha rhi irhegbenya a je alo apfishi ukpẹsẹ. ¹²Eyẹ vha nono khi vha kee li kwhẹshi, kwhẹshi, ama vha kee khọlia eni e le ishobọ vhi ukwu rharhi irhọshiọ ali irhobọgbanidu nl e mhuẹ.¹³Rharhi khi abhi Ishinẹgba ọ rhọ shi obọ ni Ebulahamu, ọ rhi egbe ọli sọ irhomhi, abhi ọ vha ke rhọ dobẹ a rhi ọgbọ ovhese rhomhi. ¹⁴Ọọ li, “Mhi nwemaa vọsẹ nẹẹ, mhi gwe gẹsẹ ẹdẹli ẹ onaghyie.” ¹⁵Oni odẹ ona, Ebulahamu ọ myie ishobọ abhi ọ rhọ rhi obọgbanidu mugha khẹ oni ishobọ.¹⁶Rharhi khi iọgbọ ni e fu dala wẹ li e rha rhomhi, rharhi khi epfuasẹ ni a le kwu irhomhi li ọa gbe ọli ukhomhi. ¹⁷Abhi Ishinẹgba ọ rhẹrhẹ nono khi lẹẹ rhọ khasẹ eni e le ukwu oni ishobọ gboo omhasẹ ọli ni o vha nwu a lieliẹ, ọ sọ irhomhi shi vhọ. ¹⁸Ọọ khyiẹli ona rhọ khase khi ẹtsẹkẹ eva e la ni e vha nwu a lieliẹ, wẹwẹ khi Ishinẹgba ọ vha pfi olẹmhi, khi eyẹ ni eye na pfue khi eyẹ kẹ mhọli izezidu khi eyẹ rhọ nwu oni irhegbenya ni a rhọ ni eyẹ ze.¹⁹Eyẹ mhọli on irhegbeda ona abhi otsumhi ali emeni a rhi egbe a nya ni o nwu ayẹmhẹ eyẹ mhuẹ, irhegbeda ni o lo elemhi owa oshimhi ode ni a rhọ ta. ²⁰Ijesu ni ọ kpalo ni eyẹ, ọ lo ayọ, ọ she ke kyili ọni ọ kpeda ugamhi ẹlẹnagbọagbọ abhi Imẹchizẹdẹki.

Chapter 7

Iburu Ikhomhi 7 ¹Ọni Imẹchizẹdeki ọna, oghyie Isalẹmu, ọni ọ kpeda ughamhi Ishinẹgba, ni ọa lula Ebulahamu abhi ọ rhọ te okwhẹ ni ọ ye a gbolo eni ighyiea ẹẹ jele ni ọ rhọ vọsẹ nali. ²Ebulahamu ọ rhue asha ogwho vhi igbe le emeni ọ te obholọ mẹ kwu nali. Eva ọli “Imẹchizẹdẹki” lẹ khi “Oghyie Isalemu,” ni ọ kyila khi lẹ khi oghyie ọpfọmhẹ. ³Ọ vha mhọli ita, wẹ khi inyọ, wẹ khi ẹdẹ, ọ vha mhuẹ ituekẹle wẹ khi ukpẹsẹ agbọ. Ama ọọ kyili ọni ọ kpeda ugamhi ẹlẹnagbọagbọ, abhi Omyi Ishinẹgba.⁴Nenaa li bino gwhe abhi ọni ọmọse ọ li vọ ẹloe. Ita eyẹ Ebulahamu ọ zẹ arhue ogwho igbe nali vhi ẹtsẹkẹ aghyie ni ọ rhọ te okwhẹẹ jele. ⁵Oni ẹdẹli Ilẹvi ni a rhi akanya eni e kpeda ugamhi na ushi o ngme khi wẹwẹ lia kee myieno eni iọgbọ arhue ogwho igbe, Izulẹ nabhi wẹwẹ, ni wẹwẹ e kyili ẹdẹli Ebulahamu. ⁶Ama Imẹchizẹdẹki ọ vha kyili ẹdẹli Ilevi, ọ myie Ebulahamu arhue ogwho igbe, ọ kwu itsẹ nali, lẹ ni ọ mhọli oni ishobọ.⁷A vha le epfuasẹ a shi ona khi ọni ọ kpeda li ọ vọsẹ a ni ọni ọ kpọkẹ. ⁸Oni ingme ona iọgbọ ni ea myieno arhue ogwho igbe ee laa gwhuloa ogbẹlẹ ogwhọ, ama a kha ke bino ọli te odẹ ovhese ọni ọ myie Ebulahamu arhue ogwho igbe rhẹmhi a khọkhọ ọli abhi ọni ọ nyele. ⁹Abagwhoyọ, a kha ẹẹ li khi a ngme ingmaghyie, Ilevi, ni ọ kee myie arhue ogwho igbe, ọ she kpọ li zẹ arhue ogwho igbe rhọ te ikpa Ebulahamu. ¹⁰Rharhi khi Ilẹvi ọọ la Ebulahamu vhi ijegbe ni itita ọli ni Ebulahamu ali Imẹchizẹdẹki e rhọ mẹ egbe.¹¹Nenaa, o kha kyia khi igwabagbe o te obọ iyi Ilẹvati ni e kpeda ugamhi gba pfuse lọ (rharhi khi rhọ te ikpa ọli li agbọ e te mhọli ishi), ẹlọ a kha ke gwe rhi ọni ọ kpeda ughamhi ọvhese ni ọ liabhi Imẹchizẹdẹki li, ni a ke rhọ gwe lu ọli ọnabhi Erọni? ¹²Rharhi khi a kha sheda lọghyiẹ ikpeda ugamhi, a nwemaa li nwu ishi a lieliẹ.¹³Ọni a ngme ingmemhi ọli ena ẹdẹli ovhese li ọ te lase, ni a vha mẹ ọnyiẹ wẹ ni a kpọ zẹ shi ọta gwhe. ¹⁴Nenaa o she ga ẹloe khi Ọnọmhuẹyẹ khi Ijuda li ọ te bhẹ, ẹdẹ ni Imozisi ọ vha lu eva wẹ shi eni e kpeda ugamhi gwhe.¹⁵Emeni eyẹ ngme o kweghyiea gboo ama ọni ọ kpeda ughamhi ọvhese ni ọ liabhi Imẹchizẹdẹki ọ she bhẹ. ¹⁶Ọni ọ kpeda ughamhi ọni ọgbọ ni a ngme ena, ọ vha kyili ushi otsonagbọ la rhọ zẹ ọ ama izemhi agbọ ni o vha laa pfo. ¹⁷khi Ibabo o gwe li myie otsẹ nail khi: “Ọkpeda ughamhi li u kyila ọnabhi Imẹchizẹdẹki.”¹⁸khi ushi nẹlẹ a she rhi obọ gbe wẹ shi rharhi khi o she gbe pfuse o vha ke gwe mhọli emeni a rhi ọli a li. ¹⁹Rharhi khi oni ushi o vha rhi ẹtsumhanẹkẹ gba pfuse. ama, irhegbenya o la odalo ni eyẹ te chi mama Ishinẹgba²⁰Abagwhoyọ oni irhegbenya ni o ti nẹẹ ena, a vha rhi irhomhi khyiẹlẹ ọ, rharhi khi ikpeda ugamhi ni o kpọẹ a vha rhi irhomhi khyiẹlẹ ọli. ²¹Ama Ishinẹgba ọ sọ irhomhi ni ọ rhọ ngme ingmemhi Ijesu, “Ishinẹgba ọ she sọ irhomhi ọ vha laa nwu udu lieliẹ, abhi ọ ngme iyọ ngme: ‘Ọni ọ kpeda ugamhi li u kyia ẹlẹnagbọagbọ”.²²Rharhi ona Ijesu ọ she kyili egbegbe alamanegbe. ²³Ingmaghyie, egwhuli li o kwhu eni e gbe ikanya ikpeda ugamhi le, rharhi igwhuloa ni ee gwhuloa, li e rhọ liyọ bu, li e tee lọghyiẹ egbe vhi oni akanya. ²⁴Rharhi khi Ijesu ọ nyele ẹlẹnagbọagbọ a vha lọghyiẹ ọli vhi ikpeda ugamhi gwhe.²⁵Iyọ ọ gwe li dobẹ a tsumhi eni e chi mama Ishinẹgba pfuse, rharhi rhẹmhi ọ gwe li nyele khi lẹ kee lema ẹẹ na wẹ. ²⁶Ọni ọ kpeda ughamhi onana li ọ dea ni eyẹ kha mhuẹ. Ọ vha li ingmobe, ọ vha mhọli azia, ọ chẹma, ọọ na ni ingmobe, a she yasẹ ọli vhi ekẹ yagha dala idane.²⁷Ọ vha ke gwe kpọ kyiatsolo lasẹ obo a ni egbe ọli ogbẹlẹ kwu abhi eni a kpọ mẹ, neni ọ chigbe lasẹ ni iọgbọ ni e kpọẹ. Ama rhẹmhi Ijesu ọ le rhi egbe ọ lasẹ obo utogwho. ²⁸Rharhi khi ushi o zẹ iọgbọ ni o lọsẹ ẹẹ shi eni e kpeda ugamhi, ama oni ingmemhi irhomhi, ni o bhẹ kposhimhi ni oni ushi, o she zẹ Omyi ọli, ni egbe gba na ẹlẹnagbọagbọ.

Chapter 8

¹Nenaa emeni eyẹ ngme khi ona: Eyẹ she mhọli ọni ọ kpeda ughamhi ni ọ shitọ obita utekwu eghyiele Ishinẹgba ni o yagha nẹẹ kwu elemhi aleghyie. ²Ọgamhẹ li ọ kyia shi apfẹ Ishinẹgba ni o pfuasẹ, egbegbe apfẹ ni Ọnọmhọli ọ khyiẹlẹ, a khi apfẹ ni a rhi abọ ma.³Rharhi khi ọni ọ kpeda ugamhi kwu rhẹmhi ẹẹ li khi ọ kee khyiẹlẹ ilasobo ọa isomhopfa; rharhiyọ oo dea khi a mhọli ẹtsẹkẹ ni a rha las obo. ⁴ O kha kyia khi Ikiristi ọ la agbọ lọ, ọ vha kha kyili ọni ọkpeda ugamhi pẹẹ, abhi o ke rhọ kyila khi a she kpọ mẹ eni a zẹ shi vhọ khi e kee khyiẹli ilasobo abhi ushi o ngme. ⁵Ea ga emeni e rhọ khọkhọ Ishinẹgba ma, abhi Ishinẹgba ọ li gwu khasẹ Imozisi khi ọ li ma oni apfẹ ugamhi lẹ: ''Ghee,'' Ishinẹgba ọọ li, ''khi u khyiẹlẹ ọli abhi a le li rhọ khasẹ ẹ eyọ vhi ukhomhi ọkpha.''⁶Nenaa Ikiristi ọ shẹ myie ukanya ni o yagha nẹẹ rharhi khi ọ kyili ọni ọ la iteteva Ishinẹgba ali iọgbọ ni o kyili egbegbe alamanegbe, ni a rhọ ligyhi ishobọ aghyie. ⁷rharhi khi o kha kyia khi alamanegbe ni ikyiatsolo oo gba pfuse lọ, a vha kha ke gwe nono alamanegbe ozeva.⁸Abhi Ishinẹgba ọ rhọ mẹ khi eni iọgbọ e gbe gọ, ọọ wẹ, “Egbẹlẹ ea bhẹ,’ Ọnọmhọli li ọ ngme eyọ, na mhi rhọ laa nu udogbapfẹ Izulẹ ali udogbafẹ Ijuda khyiẹli alamanegbe onogbọ. ⁹O vha laa liabhi alamanegbe na mhi ke kpọ nu ititita wẹ khyiẹlẹ ogbẹlẹ na mhi rhi obọ nwu vhẹ te Ijipiti a lasele. rharhi khi e vha rhọ khali alamanegbe mhẹẹ je alo, imha ke gwe pfi wẹ alo egbe, “Ishinẹgba li ọ ngme eyọ.”¹⁰Ona khi alamanegbe na mhi laa nu udogbapfẹ Izule mhuẹ, eni egbẹlẹ e kha rhamhi, ‘Ọnọmhọli li ọ ngme eyọ, mhi laa rhi ishi mhẹ shi wẹ idu, mhi kẹkẹ wẹ shi wẹ ikpakomhi, mhi kha kyili Ishinẹgba wẹ, wẹwẹ e kyili imyi mhẹ.¹¹E vha gwe laa kee wẹna iọgbọ, ọgbọ ọ vha laa li ẹẹ li inyọgwho lẹ, yẹsẹ Ishinẹgba,” Rharhi khi wẹwẹ kwu e laa yẹsẹ mhẹ, te ivhiẹ apfishi eni e womhẹ. ¹²Mhi laa yẹlẹ ingmobe wẹa, imha gwe sato vhọ.¹³Emeni e zẹ khi aa lu oni alamanegbe ona “Onogbọ” lẹ khi oni ikyiatsolo o she kpọ de ojọa.

Chapter 9

¹Nenaa alamanegbe ni ikyiasolo ee mhuẹ asha na lẹẹ ga ughamhi ali abhi a li ga ugamhi ukhomhi ekagbọ. ²Rharhi oni apfẹ ugamhi a mhọli owa ni a khyiẹlẹ shi ekẹ, owa ni o la elase, ni ẹẹ lu asha ni o pfuasẹ. ayọ laa rhi oni a rhi akpa ẹẹ nya, ali itabu, ali urhu ukphakpha shi,³Oshimhi ode ni a rhọ ta elemhi owa li o la, ni ẹẹ lu asha ni o pfuasẹ nẹẹ. ⁴O gwe mhọli ọta igolu ni a lẹẹ tosẹ itulale. o gwe li mhọli akpachi alamanegbe, ni a kwu igolu nwu. Elemhi ọ li agege ni irhu ikphakpha alehyhie e la, ali orhẹ Erọni ni o mọ, ali ẹchẹ ni a kẹkẹ ishi shi e la. ⁵Ukhomhi oni akpachi alamanegbe ni a kẹkẹ eva eni ighyiukọ shi gasẹ a lẹẹ, ni eyẹ vha laa dobẹ khọkhọ limhi.⁶A kha ga khyiẹli ena pfuse, eni e kpeda ugamhi ee lono elemhi owa ni o la elase ni e la ẹẹ gbe ikanya wẹ. ⁷ọni ọ kpeda ugamhi utogwho li ọọ lo oni elemhi owa ni ozeva elemhi ukpe, rhẹmhi ọ rhi ọlia lasẹ obo kpọ ẹẹ ni egbe ọli ali eni iọgbọ shi ingmobe ni vha famhi li⁸Ayẹmhẹ ni o Pfuasẹ o te ikpa ena rhọ khasẹ khi odẹ ni a te a je asha ni opfuasẹ nẹẹ a vha rhọ khasẹ nee abhi o ke rhọ kyia khi apfẹ ugamhi ni ikyiatsolo o khyie mugha. ⁹Ona khi ikhọkhọ irhọkhasẹ oni ẹrhẹghẹ ni eyẹ la ena. shi isomhopfa ali ilasobo ni a lasẹ neni e vha dobẹ rhi oni ugamhi gba pfuse. ¹⁰Emenale ali emeni a da li e ke le kyia, ni e pfi obọ nwu iliemhi ọdọdọda ni a rhẹẹ kpe egbea. Ena e kyili ishi ni e rho khali elamhi ni a rhẹẹ bhẹ apfishi ni a rhọ lẹẹ khyiẹlẹ odẹ ogbọ.¹¹Rhẹmhi Ikiristi ọ bhẹ abhi ọni ọ kpeda ugamhi shi ẹtsẹkẹ enaghyie ni ee bhẹ, rhọ te ikpa uka nofu nẹẹ, ni o pfuasẹ ni o gba pfuse ni a vha rhi abọ ma, ni o vha kyili uwi oni agbona. ¹²A khi ọlia elamhi, wẹ khi ọlia ena, ama ọlia ọli ọni Ikiristi ọ rhọ lo asha ni o pfuasẹ nẹẹ utogwho ni ọgbọ kwu ni o rhi imyiepfuese ẹlẹnagbọagbọ ni eyẹ.¹³O kha kyila khi ọlia ẹlamhi, ali ọlia ena ali ipfiaka ọlia kwu enwẹ ena ni e vha pfuasẹ a pfiaka ẹẹ kwu wẹ ni e rhi ijegbe wẹ ẹẹ pfuasẹ, ¹⁴See ọlia Ikiristi ni o vha mhọii ukphiọkphiọ o ke wẹ laa li nena, ni a te ikpa Ayẹmhẹ ni ẹlẹnagbọagbọ rhọ lasẹ obo bhuli Ishinẹgba, ni ọ kpe eyẹ ikanya ebe idua khi eyẹ rhọ dobẹ ga Ishinẹgba ni ọ nyele? ¹⁵Rharhi li o rhi Ikiristi kyili ọni ọ la iteteva iọgbọ ali Ishinẹgba shi alamanegbe ni ogbọ. Khi eni e lu khi e kaa myie ishobọ alevhukwhu ẹlẹnagbọgbọ--ni ọ ke rhọ gwhu ena khi a rhọ tsumhi eni e kpọ la alamanegbe ni ikyiatsolo vhi ingmobe wẹ le.¹⁶Rharhi ọgbọ ọ kha kẹkẹ ebe ukwu shi ekẹ, ọ kha gwhua li a rha zẹ ọli. ¹⁷Rharhi khi ẹrhẹghẹ ni ebe ukwu o rha mhuẹ izemhi lẹ khi ni a mẹ egwhi, rharhi khi oni ebe ukwu o vha mhọli izemhi ni ọni ọ khyiẹlẹ ọli ọ la agbọ ni ọ vha gwhua nee.¹⁸O kha rhẹ kyili oni alamanegbe ni ikyiatsolo ọlia li a rhọ rhi ọli ligyhi. ¹⁹Rharhi khi abhi Imozisi ọ rhọ rhi ishi ni eni iọgbọ kwu, ọ rhue ọlia ena ali ọlia elamhi, ali amẹ, ali afuolu ọlilẹ, ali otsa ọ pfi ọ kwu eni iọgbọ ali oni ibabo. ²⁰Ọọ Ke ẹẹ li, “Ona khi oni ọlia alamanegbe ni Ishinẹgba ọ rhọ rhi eni ishi na vhẹ.”²¹Iyọ ọ gwe li pfinọ oni ọlia kwu oni apfẹ Ishinẹgba ali ẹtsẹkẹ ni e la ayọ ni eni e kpeda ugamhi e rhẹ gbe ikanya. ²²Abhi ushi o ngme, ẹtsẹkẹ kwu li a rhi ọlia rhẹ shi ipfuase. A vha kwu ọlia lọ, a vha yele ingmobea.²³Iyọ o dẹa khi arhọkhọkhọ emeni e la aleghyie a rhi eni ọlia elamhi rhẹ wẹ shi ipfuasẹ. ama, ẹtsẹkẹ aleghyie la kha nwemaa rhi ilasobo aghyie rhọ ẹẹ shi ipfuasẹ. ²⁴Rharhi khi Ikiristi ọ vha lo elemhi asha ni o pfuasẹ ni a rhi abọ ma, ni o le kyila arhọkhọkhọ egbegbe ẹtsẹkẹ ni ọa bhẹ. Onochi ọ lo aleghyie, ni ọ laa mẹ Ishinẹgba ẹlo e ni eyẹ.²⁵Ọ vha lo ayọ khi lẹ kee rhi egbe lẹẹ lasẹ obo utotona, abhi eni e kpeda ughamhi e ke kpọ ẹẹ li, ni e rhọ ẹẹ rhue ọlia ovhese lo ukpe khi ukpe. ²⁶O kha kyili ingmaghyie, oyọ khi Ikiristi ọ kha mẹ osue itingmẹ ni a te tue agbọ ekẹ le ena. ama utogwho ni ọ le rhi egbe ọli lasẹ obo agbọagbọ li o gbe ingmobe kwa ena.²⁷Abhi a li ngme ọ, khi utogwo ọgbọ ọa gwhua, ọ kha ke gwhua iguẹzọ o rhọ khali ọ. ²⁸Iyọ khi ọni Ikiristi ni a rhọ lasẹ obo utogwho, khi ọ rhọ rhue iọgbọ ebubu ingmobe egbea, ọọ gwe a bhẹ utozeva, a khi ọ rhọ gwe bhẹ shi ingmobe, ama khi ọ rha tsumhi eni e rhi obọ gbanidu mugha khẹ ọli.

Chapter 10

¹Rharhi ushi rhẹmhi o kyili arhọrhọ ẹtsẹkẹ aghyie ni ọa bhẹ, a khi wẹwẹ khi egbegbe ọ. Ushi o vha dobẹ rhi egbe gba ni eni e chi mama Ishinẹgba rhọ te ikpa ilasobo ni eni e kpeda ugamhi e lasẹ ukpe khi ukpe eyọ. ²O kha kyia khi eni ilasobo khi e rhẹ wẹ kwhẹ pfuasẹ lọ, ingmobe o vha gwe la wẹ egbe gwhe, ilasobo e kha kpẹsẹ ayọ. ³Ama eni ilasobo eyọ a khyie sa lẹẹ to vhọ ukpe khi ukpe. ⁴Rharhi khi ọlia ena ali ọlia elamhi o vha dobẹ a rhue ọgbọ ingmobe egbea.⁵Abhi Ikiristi ọ rhọ bhẹ vhi ekagbọ ọọ li, “Vhavha gwe nono ilasobo, Onochi, vha nwuno egbe vhẹ egbe na mhẹ. ⁶Shi Ilasobo itosea ọa liyọ ilasobo shi ingmobe e vha rhi egbe a nwu ẹ. ⁷Mhi ke rhẹ li, “Ghee, mhi la ana khi mhi khyiẹlẹ abhi o gholi ẹ, Ishinẹgba, abhi a li kẹkẹ shi oni Ibabo.”⁸Ọ gwe ngme abhi a li kẹkẹ ọli shi Ibabo: “U waa nono ilasobo, wẹ khi ilasobo itosea shi ingmobe, wẹ khi rhẹmhi e rhi egbe a nwu ẹ”—ilasobo ni a lasẹ abhi ushi o ngme. ⁹Ọọ ke ẹẹ li, “Ghee, mhi la ana khi mhi khyiẹlẹ abhi o ghọli ẹ.” Ọọ rhi oni ikyiatsolo ligyhi khi lẹ kẹ dobẹ rhi oni ozeva ligyhi. ¹⁰Ọni ozeva a she rhi eyẹ mhọli Ishinẹgba obọ te ikpa ilasobo ni a rhi Ijesu Ikiristi lasẹ ni eyẹ utogwho ali agbọagbọ.¹¹Ingmaghyie lọ, eni e kpeda ughamhi kwu wẹwẹ lee lasobo ogbẹlẹ kwu, abagwho li a lii lasẹ wẹ, ni o kyia khi ababhi o rhẹ li o vha rhue ọgbọ ingmobe egbea. ¹²Ama abhi Ikiristi ọ ke rhọ lasobo shi ingmobe utogwho ẹlẹnagbọagbọ, ọ shitọ obọ obita Ishinẹgba. ¹³Ọ mugha a khẹ ẹrhẹghẹ ni ẹbele ọli ọ rhọ laa kpọkẹ ni ẹkọawẹ ọli. ¹⁴Rharhi ilasobo ogwho ọ she rhi egbe gba ni eni a rhọ mhọli Ishinẹgba obọ ẹlẹnagbọagbọ.¹⁵Ayẹmhẹ ni o Pfuasẹ o gwe myie ọtsẹ ni eyẹ, oni ikyiasolo ọọ li, ¹⁶“Ona lẹ khi alamanegbe na mhi laa nu wẹ mhuẹ eni egbẹlẹ eyọ,’Ọnọmhọli lọ ngme yọ: ‘mhi laa rhi ishi mhẹ shi wẹ vhi ukpakomhi, mhi gwe kẹkẹ wẹ shi wẹ vhi idu.”¹⁷Ishinẹgba Ọọ ngme, ''Imha gwe la sato ingmobe wẹ gwhe.'' ¹⁸ Asha ni igbe ingmobe kwa na o la, a gwe mhọli ilasobo ni a gwe a lasẹ.¹⁹Iyọ, inyọgwho mhẹ, eyẹ ke a mhọli udu khi eyẹ rhọ rhi ọlia Ijesu lo elemhi asha ni o Pfuasẹ nẹẹ. ²⁰Ona lẹ khi odẹ ni ọ she gweghyiea ni eyẹ rhọ te ikpa ijegbe ọ, odẹ onogbọ ali odẹ ni o nyele rhọ te ikpa ode ni a rhọ ta. ²¹Abagwhoyọ eyẹ mhọli ọni ọ kpeda ugamhi nọfu vhi apfẹ Ishinẹgba, ²²Eyẹ rhi idu aghyie chi mama li elemhi irhọshiọ, ishọyọ a kpe eyẹ idua pfuasẹ vhi onobe le a rhi amẹ ni e pfuasẹ kpe eyẹ ijegbea.²³Eyẹ nwu emeni eyẹ lama shi ni eyẹ rhi ẹloe kpẹ shi ze, eye vha dabi, rharhi Ishinẹgba ni ọ shi obọ ọ vhaa ghagha. ²⁴Eyẹ kee dua abhi eyẹ kee li rhi ikanya ighọli ali enaghyie ghọli egbe. ²⁵Imhẹli eyẹ rhi ẹloe gbe ikokogba eni e myiesuọ, abhi egwho e ke li. Onochi, eyẹ kee zeze egbe idu utotona, abhi oni ogbẹlẹ o li chi a bhẹ ena.²⁶Rharhi khi eyẹ kha famhi kyhiẹlẹ ingmobe eyẹ ni eyẹ she ke kpọ yẹsẹ oni ingmaghyie, a vha gwe mẹ ilasobo ovhese ni a lasẹ a shi ingmobẹ. ²⁷Onochi, emeni a ke lee mugha khẹ lẹ khi igwuẹzọ, ali erhẹ ni e laa pfuse ẹbele Ishinẹgbaa.²⁸Ọni gbe ushi Imozisia rhẹmhi ẹẹ gbe ọlia a vha ẹẹ vhẹlemhi ọ ni ikwhumhava ọa liyọ ikwhumhasẹ e sheda myie ọtsẹ shi vhọ. ²⁹See o ke wẹ laa li ọgbọ ni ọ rhi awẹ nwuno Omyi Ishinẹgba, ọgbọ ni ọ rhi ẹloe gbe eni ọlia alamanegbe abhi emeni e vha pfuasẹ, ọlia ni o kyia khi li o dobẹ rhẹ bhuli Ishiẹgba le—ali ọni ọ zẹnọ ẹnwuẹ ni Ayẹmhẹ ivhẹlemhi?³⁰Rharhi khi eyẹ yẹsẹ ọni ọ ngme yọ, “Mhẹmhẹ mhi mhọli oliẹ; “ Abagwhoyọ, “Ọnọmhọli ọ laa gwu iọgbọ ọli ẹzọ.” ³¹okhẹna li o kyia khi ọgbọ ọ rhọ delo ẹkoabọ Ishinẹgba ni ọ nyele!³²Ama vha sato egbẹlẹ ni e dọsẹ, ẹrhẹghẹ ni alo vhẹ e rhọ gwheghyiea ni vha rhọ mẹ ufulọ--abhi vha li rhi egbe myie ukpokpomhi osue. ³³Abhi a li yẹghẹ vhẹa ni a li zẹnọ ẹnwuẹ na vhẹ ni a li zẹ okwhẹ kpẹsẹ vhẹ, vha gwe li mhọli obọ shi eni e mẹ ẹchọ oyọyọ. ³⁴Idu eni ẹ la ogba igwhuma e kẹkẹ vhẹa, ni a rhẹrhẹ myieno vhẹ emeni vha mhuẹ, vha rhi oghẹlẹ nyele³⁵imhẹ vha rhi irhegbenya vhẹ pfia, ni o kyia khi o mhọli elele nofu. ³⁶Irhobọnwidu o to vhẹ, khi vha kẹ dobẹ myie emeni Ishinẹgba o shi obọ ẹẹ na vhẹ, ni vhaa sheda khyiẹlẹ abhi o ghọli ọli. ³⁷O kha li zẹlẹ, ọni ọa bhẹ ọ kẹlẹ laa bhẹ ọ vha laa tẹsẹ neni ọ bhẹ.³⁸Ọni ọ pfuasẹ ọ laa rhi irhọshiọ nyele, ama ọ kha liegbe oshimhi , egbe ọli o vha laa nwu mhẹ.'' ³⁹ Ama eyẹ vha kyili eni ea liegbe oshimhi je epfua. Ama eni e mhọli irhọshiọ ni o rhi ẹloli a kwhu ayẹmhẹ eyẹ.

Chapter 11

¹Nenaa irhọshiọ khi irhegbenya ẹtsẹkẹ ni u waa mẹ nee ni u lama khi ọa bhẹ. ²Ona li o rhi irhọshiọ ni ititita eyẹ e mhuẹ khasẹ. ³Ona li eyẹ rhọ yẹsẹ khi ingmemhi unu li Ishinẹgba o rhọ ma agbọ kwu, khi emeni a vha mẹ ẹloe laa rhọ ma emeni a mẹ ẹloe ena.⁴Irhọshiọ li Ebeni ọ rhọ khyiẹli ilasobo ni o tẹ ghyi Ishinẹgba ni o dala uwi Ikeni. Ona li o rha chichi ọli khi ọ gwagha gbe. Ishinẹgba ọ chichi ọli shi isomhopfa ni ọ rhọ bhẹ. Rharhi ona, Ebẹni ọọ khyiele ngme ni ọ rhẹrhẹ gwhu.⁵Irhọshiọ li o rha rhue Enọki shele je idane ni ọ vha rhọ mẹ egwhi, “A vha gwe mẹ oli, rharhi Ishinẹgba ọ rhue ọ” Rharhi khi a ngme khi li ọ rhi egbe nwu Ishinẹgba ni ọ rhue ọli vu je idane. ⁶Ina khi irhọshiọ a vha mẹ ọni ọ dobẹ a rhi egbe nwu Ishinẹgba, rharhi khi ọni ọ bhẹ bhuli Ishinẹgba le ọ nwemaa rha shi vhọ khi ọ nyele ọ rhi elele laa ni eni e nono ọli.⁷Irhọshiọ li Inowa, ni Ishinẹgba ọ chi esọ obodẹ emeni ọa mẹ nee, ọ rhi eghọghọ ni Ishinẹgba ọ tọ ọkọ khi o tsumhi udogbapfẹ lẹ. Abhi ọ ke rhọ khyiẹli ona, Ishinẹgba ọ pfuse agbọa ọ ke bhale a kyili ọni ọ le ukwu igwabhagbe te ikpa irhọshiọ.⁸ Irhọshiọ li Ebulahamu, ni Ishinẹgba ọ rhọ nyalu ọ, ọọ rhọ shi ọli vhọ, ọ je obhoni ọ je lẹẹ le ukwu. ọ vu ama ọ vha yẹsẹ obhoni ọ je vhọ. ⁹Irhọshiọ li ọ rhi ọli nyele aloekẹ ni a shi obọ nali abhi ọlele. Ọọ nu Aziki ali Ijekọpu nyele iku, ni a gaa shi oni obọ na. ¹⁰Rharhi khi rhẹmhi ọ fẹli odalo obodẹ ẹvholi ogbọ ni ọ lẹẹ tuekẹle ni o kyia khi Ishinẹgba li ọ lẹẹ mali.. ¹¹ Irhọshiọ li Ebulahamu ali Isera, e rhọ mhọlli izemhi ni Isera ọ rhọ ẹẹ mẹ ni e rhẹrhẹ kyili ikyiọjọ, rharhi khi e lama khi Ishinẹgba ọ vhaa ghagha, lẹ li ọ shi obọ ọmọ na wẹ. ¹²Abagwhoyọ, ọni ọmọse ona lọgwho ni egwhuli o she chi mama e vyialọ ẹdẹ ni a vha dobẹ ẹẹ lolo. Ee bhale a bu abhi itata ni e la idane ali ekhashẹ ni a vha dobẹ ẹẹ lolo ni e la esọ okẹ.¹³Ena kwu li e gaa gwhuloa neni eni ishobọ e bhẹ. Ama, e le kpẹsẹ abọ myie wẹ rharhi khi e te odonuẹ bhale, ee lama khi elele wẹwẹ kyia shi oni agbona. ¹⁴Rharhi eni e ngme ingme oyọyọ alo e ga vhọ khi ẹvhue obọ wẹ ni e nyele li ee nono.¹⁵Egbegbe ingme o kha kyila khi e sa isamhi ẹvhue ni e kpọ te vu lọ, e kha gwe mhuẹ imasha liegbe je. ¹⁶Ama abhi o li la, ẹvhue ovhese ni o ti dala oyọ o ghọli wẹ nẹẹ, uwi aleghyie mhi ngme eyọ. Iyọ omama o vha nwu Ishinẹgba khi a rhọ lu ọli Ishinẹgba wẹ abhi ọ ke rhọ kyia khi ọ she tọ ẹvhue na wẹ.¹⁷Irhọshiọ li Ebulahamu, abhi a rhọ nwu ọli fẹẹ, khi ọ rhi Aziki lasẹ obo. Egbe e nwu ọ khi lẹ myie ishobọ ni a rhọ rhi omyi ọli ni ọ lee vyia lasẹ obo , ¹⁸Ishinẹgba ọọ khi, “ “Ikpa Aziki li a te laa ke nyalu ẹdẹli ẹ.” ¹⁹Ebulahamu ọọ lama shi vhọ khi Ishinẹgba ọ lẹẹ dobẹ nwu Aziki te egwhi vule, a ngme ingmaghyie, ọọ gwe mẹ ọli rhue ọ vha gwhua.. ²⁰Irhọshiọ li Aziki ọ rhọ kwu itsẹ ni Ijekọpu ali Esọ obodẹ emeni ee bhale. ²¹Abhi Ijekọpu ọ rhọ lẹẹ gwhu, irhọshiọ li ọ rhọ kwu itsẹ ni imyi Ijosẹfu ni emọse. Ijekọpu ọọ gbe ga, ọ nya egbea shi orhẹ ni ọ rhẹ to ekẹ. ²²Abhi Ijosẹfu ọ rhẹ lẹẹ gwhua, irhọshiọ li ọ rhọ ngme ingmemhi ite Ijipiti vu khi e wolọ igwa lẹ mhọ obọ vu ni e ke a vu.²³ Irhọshiọ li a rhọ vyia Imozisi, irhọshiọ li ita ọli ali inyọ ọli e rhọ rhue ọli gbhagbha rharhi khi ọ kyili ọmọfẹ ni ọ somhote, ulishi ushi ni oghyie ọ shi o vha nwu wẹ. ²⁴Abhi Imozisi ọ rhọ fuu shi vhọ, irhọshiọ li ọ vha rhọ lama khi a lu lẹẹ omyiomyi Ifero ni ọkpotso. ²⁵Li ọ rhọ lama nu iọgbọ Ishinẹgba ẹẹ mẹ ẹchọ, o ti ni ọ kha rhẹẹ le ọvyiọlọ ingmobe ukwukwu ẹrhẹghẹ. ²⁶Ọọ lama khi omama ni o la irhọ khali Ikiristi khi elele ni o la vhọ li o fu dala ọsuemhẹ ni o la Ijipiti, rharhi khi elele ni e la odalo li ọ salo gwhe.²⁷Irhọshiọ li o rhi Imozisi te Ijipiti vu. Ulishi ofu ọni oghyie o vha nwu ọli, ọọ lama rhi egbe myie abhi ọ lii bino ọni a vha ẹẹ mẹ ẹloe. ²⁸Irhọshiọ li oo rhi ọli khyiẹlẹ oni idọsẹalẹ ali ipfiaka ọlia, khi ọni ọ gbolo imọjọ emọse khi ọọ ke rhi obọ chi imọjọ emọse Izulẹ.²⁹Irhọshiọ li o rhẹ wẹ te okẹ nofu dọsẹ a lẹ abhi ekẹ apfuẹ. abhi Ijipiti e ke rhọ li lẹẹ liyọ okẹ o tono wẹ luọluọ. ³⁰Irhọshiọ li o pfi ochika Ijericho gbe, abhi e rhọ kyia gasẹ ọli ẹlishila. ³¹Irhọshiọ li o vha rhi Irehabu ni aghaba nu eni e vha ẹẹ suọ esọ pfua, rharhi khi ọ rhi eni a ghyie gbhagbha.³²Elọ mhi ke gwe a ngme nena? Imha laa mhọli ẹrhẹghẹ na mhi kha rhọ ngme ingmemhi Igidiọni nena, Ibaraki, Ijẹfitani, Idevidi, Isamuẹli ali ebolẹ ni e kpọẹ, ³³Ni e rhi irhọshiọ nwu eghyiele le, e gbe ikanya ni e pfuasẹ, e chigbe myiono ishobọ. E zuse idu inu, ³⁴E pfuse izemhi erhẹa, e na pfue ifẹdo, e na pfue umhaze, e bhale a kyili ikpokpomhi ekhọkwhẹ, e kwhu ichoja elele kwa.³⁵Ikpotso e gwe myie iọgbọ wẹ ni e te egwhuli vule. A rhi ẹchọ ni egwho, e vha lama ẹẹ wolọ wẹ abọa khi wẹwẹ e kẹ mẹ itiegwhivule ni o ti nẹẹ. ³⁶A rhi egwho lii egyia, a rhi itele gbe egwho, a sọ egwho igha, a nwuno egwho shi ogba igwhumha. ³⁷A tono wẹ eche. Aa pfanọ wẹ eveveva. a rhi ifẹdo gbolo egwhoa. E sọnọ ekwẹ elamhi ali isumha ẹẹ ghogho rharhi umhamhuẹ, a rhi osue na wẹ, ³⁸Oni agbona o vha sheshe wẹ egbe, e ghogho kyia vhi elemhi apata, ikhomhi ekpha, elemhi irhui, ali elimhi ni e la elemhi ekẹ.³⁹Ishinẹgba ọọ to ekhẹ ni eni iọgbọ ena rharhi irhọshiọ ni e mhuẹ, e vha dobẹ myie emeni ọ shi obọ. ⁴⁰Ishinẹgba ọọ rhi ẹtsẹkẹ ni e ti nẹẹ shi ekẹ ni eyẹ, khi ina khi rharhi eyẹ lọ egbe e vha kha gba na wẹ.

Chapter 12

¹Iyọ, abhi o ke rhọ kyia khi ọtsẹ nebu e gasẹ eyẹ a lẹ, eyẹ rhi obọ gbe emeni e chi eyẹ obọ a je oshimhi shi ali ingmobe ni e kẹ pfi eyẹ a gbe. Eyẹ kwu egbea na unamhi ni o la eyẹ vhi odalo. ²Eyẹ salo gwhe obhoni Ijesu ọ la, ni ọ tue imyiesuọ eyẹ ekẹ le ni ọ gbe ọli ukhomhi, ni ọ te oghẹlẹ rhi egbe myie osoli ọgbagala, ọ rhi obọ gbe omama ni o la vhọ shi, ọ chigbe a shitọ obọ obita utekwu eghyiele Ishinẹgba. ³Eyẹ sato ọni ọ lina rhi egbe myie ẹnwẹ eyọyọ ni elingmobe e zẹnọ nali, rharhi khi abọ e ke sha vhẹ wẹ khi rhẹmhi idu e pfianọ vhẹ elemhi.⁴Asha ni vha ke khyie nu ingmobe dọ ọgbọọ rhamhi nee, a mẹ ọni o khyie rhue ọlia. ⁵Vha she gwe yele ingmemhi izezidu ni Ishinẹgba ọ rhọ na vhẹ abhi imyi ọli: “Omyi mhẹ ni ọmọse imhẹ rhi ẹloe gbe ichesọ Ọnọmhọli, wẹ khi rhẹmhi u waa dobẹ abọ shẹ ẹ ni a sheshe ẹ.” ⁶ọni Ishinẹgba ọ nono ingme ọli li ọa sheshe, abagwhoyọ li ọa chi imyi ọli ni e ghọli ọli esọ.⁷Vha rhi egbe myie imhasẹfẹẹ abhi ichesọ na vhẹ. rhẹmhi Ishinẹgba ọa sheshe vhẹ abhi imyi ọli ni emọse, mhi ghyi ọmọ ni ita ọli ọ vhaa chi esọ? ⁸Ama ọmọ ni a vhaa chi esọ khi ọmọ ni ọ vha mhọli ita.⁹Abagwhoyọ, eyẹ mhọli ita shi agbọ ni ọa chi eyẹ esọ, eyẹ rhi ekpẹ a na wẹ. see eyẹ vha ke lia suọ esọ kee ni ita eyẹ obodẹ ayẹmhẹ nẹẹ. ¹⁰Ita eyẹ ni e ivyialọ eyẹ ukwukwu ẹrhẹghẹ li e le lia chi eyẹ esọ rhamhi asha ni e dobẹ, ama rhẹmhi Ishinẹgba ọa chi eyẹ esọ khi o kẹ ti nail khi eyẹ kẹ nu ọli kemhi ipfuasẹ ọli. ¹¹A vha mẹ ichesọ ni ọa pfọmhẹ vhi egbe nena rhẹmhi ọa to. Ama ikposhimhi ọli oo laa mọ ukpamhi orhẹ ọpfọmhẹ ali igwabhagbe ni ọ she wẹna ali ni o she ma egbea.¹²Iyọ vha yasẹ abọ vhẹ eda, ni e kpọ kwu gbe, ¹³sheshe odẹ vhẹ tatata ni ẹkoawẹ vhẹ e rha te, ishọyọ khi ọni ọ rhẹ kyili ukhyila ọ vha laa waa odẹ, ama ọọ laa ze.¹⁴Rhi ọpfọmhẹ rhọ khali ọgbọ kwu, ali ipfuasẹ ina khi iyọ a vha mẹ ọni ọ laa mẹ Ishinẹgba. ¹⁵Vha nyakwa khi aa ke mẹ ọni wasẹ ivhẹlemhi Ishinẹgbaa, wẹ khi rhẹmhi vha dobẹ ukhyimhi elemhi zẹ ukwi shi vhẹ vhi iteteva oo ke pfuẹchẹ ebubu vhẹa. ¹⁶Vha gwe li rhi ẹgbhẹ kyia khi a ke mẹ aghaba ali eni e vha yẹsẹ Ishinẹgba vhi iteteva vhẹ abhi Esọ, ni ọ te rharhi emenale utogwho rhi ugwọjọ ọli dẹẹ. ¹⁷Vha yẹsẹ khi ikposhimhi, abhi ọ ke rhẹ nono khi lẹ lẹẹ myie ivọsẹna lẹẹ, o de ọ vhi unua, rharhi khi ọ vha ke gwe mẹ asha ni ọ la nu ita ọli rhọ sheshe, ni ọ rhẹrhẹ ke rhi amevyiẹ nono ọli.¹⁸Rharhi khi vhavha ke khyie bhẹ vhi ukhomhi ọkpha ni a mẹ ẹloe ni a dobẹ rhi obọ a chi, ni erhẹ e laa vhala, ni o bi ebi, ni aa mẹ vhalavhala, ni akpekpe o la pfi. ¹⁹vhavha ke khyie bhẹ vhi asha ni a laa kphele okphẹ, wẹ khi ingmemhi ọva ni eni e suọ ọli e rhẹ khi imhẹli a gwe ngme ingmemhi ovhese khasẹ wẹwẹ. ²⁰Rharhi khi e vha dobẹ rhi ishi ni a shi na wẹ gwkẹ; “ O kha rhẹ kyia khi ẹlamhi li ọ rhi obọ chi oni ukhomhi ọkpha, rhẹmhi ẹẹ tono ọli echẹ.” ²¹Emeni Imozisi ọ mẹ o nya ọli aloa li ọọ rhẹ li, “²²Onochi, vha she bhẹ vhi ukhomhi ọkpha Izayọni ali ẹvholi Ishinẹgba ni ọ nyele, aleghyie Ijerusalemu, ali ighyiuku agbẹlẹ igbhọ igbe asha ingmẹ ni ea ghyieghyie. ²³Vha she bhẹ vhi agbaa uka imọjọ ni a kẹkẹ eva wẹ shi aleghyie, vha bhẹ bhuli Ishinẹgba le ni ọ laa gwu agbọ kwu ẹzọ, ali iyẹmhẹ iọgbọ ni e gwabha gbe li eni egbe she gba na pfuse. ²⁴Vha she bhẹ bhuli Ijesu le, ni ọ rhi irhọsheshe alamanegbe ogbọ bhẹ, ni ọ gwe pfino ọlia ni o ngme a dala ọlia Ebẹni.²⁵Vha zi ẹgbhẹ shi vhọ khi vhaa ke khyie ọni ọ nu agbọ a ngme. Rharhi khi e vha sheda na pfue, ni e sheda khyie ọni ọa chi wẹ esọ ukhomhi ekagbọ, eyẹ vha dobẹ na pfue gwhe ni eyẹ khyie ọni ọ te aleghyie a vhi eyẹ udee. ²⁶Oni ẹrhẹghẹ urhuli ọli rhẹmhi o jigyi ekẹ. Ama nenaa ọ she shi obọ ọọ li, “Rharhi a khi ekẹ lọgwho mhi ke gwe laa jigyi, ama li shi idane.”²⁷ Emeni eni ingmemhi ena e ngme khi, “Ẹtsẹkẹ kwu ni Ishinẹgba ọ ma kwu e laa kee jigyi e vu odẹ le, khi eni e vha jigyi li e ke le laa kpọẹ ²⁸Iyọ vha myie eghyiele ni o vha jigyi, eyẹ kphẹmhi khi eyẹ te oni odẹ ona rhi eghọghọ gbe a ga ni Ishinẹgba igbega ni ọ myie, ²⁹khi Ishinẹgba lẹ khi ọni ọ rhi erhẹ rhi erhẹ a le.

Chapter 13

¹Vha dobẹ ọgwhẹmhẹ iynọgwho kee je odalo. ²vha rhi ẹloe gbe elele vha chi wẹ mama egbe, egwho e she liyọ tsẹ ighyiukọ Ishinẹgba mekyia gwhe e vha yẹsẹ khi ighyiukọ Ishinẹgba lọ.³Vha kee satọ eni e la ogba igwhumha egbe, abhizẹzẹ khi ayọ vha nu wẹ la, abhizẹzẹ khi ijegbe vhẹ laa mẹẹ osue. ⁴Ọgbọ kwu ọ rhi ekpẹ ni ugwhẹ dala ẹtsẹkẹ kwu, abagwhoyọ vha rhi ẹtẹtẹ ugwhẹ shi ipfuasẹ, khi Ishinẹgba ọ la laa gwu ikpotso ali emọse ni e ye odọsẹ ẹzọ.⁵Vha dobẹ odẹ inyele agbọ vhẹ chi ọgwhẹmhẹ ukpaghọ le. vha dobẹ emeni vha mhuẹ kwhese vhẹ, rharhi khi Ishinẹgba ọ she ẹẹ li, “Imha laa tsua vhẹ kwa gwhe, wẹ khi rhẹmhi laa sọ vhẹ oshimhi egbe.” ⁶Eyẹ dobẹ asha ni eyẹ la kwhese eyẹ khi eyẹ gbudu ẹẹ li khi, “Ishinẹgba khi ọkpaghyiẹ mhẹ; ulishi o vha laa nwu mhẹ. Elọ ọgbọ dobẹ laa li mhẹ?”⁷Pfi ẹgbue shi eni e rhi odẹ a khasẹ vhẹ vhi egbe, eni e ngme ingmemhi Ishinẹgba a khasẹ vhẹ, vha bino emeni ea khyiẹlẹ; khi vha kee kholia wẹ mhọli irhọshiọ abhi e li e mhuẹ. ⁸Abhi Ijesu kiristi ọ li oodẹ, iyọ li amo, ali ẹlẹnagbọagbọ.⁹Imhẹ vha dobẹ ewẹna egbọ ọdọdọda lieliẹ vhẹ odẹ ni vha rhọ te le, rharhi khi o ti khi a rhi izemhi Ishinẹgba kpholo ikpakomhi vhẹ shele, a khi ishi emenale ni e vha kpaghyiẹ eni e rhẹ wẹ nyele. ¹⁰Eyẹ mhọli ọta ni eni e la vhọ a ga ugamhi e vhaa kha la vhọ le emenale. ¹¹khi ọlia elamhi ni a rhọ lasẹ obo shi ingmobe, ọni ọ kpeda ugamhi li ọọ tsua wẹ lo elemhi asha ni o pfuasẹ nẹẹ, ijegbe wẹ a ke tosẹ wẹa vhi elase oni ogba.¹²Ijesu elase ẹvhue li ọ li la mẹ ẹchọ, khi ọ kẹ rhi eni iọgbọ Ishinẹgba pfuasẹ te ikpa ọlia ọli. ¹³Vha dobẹ eyẹ je elase oni ogba bhuli ọ, eyẹ rhi egbe myie omama ọli. ¹⁴Rharhi khi eyẹ vha mhọli ẹvhue ni agbọagbọ shi ana. Onochi eyẹ nono ẹvhue ni ọa bhẹ.¹⁵Te ikpa Ijesu li eyẹ tee rhi ilasobo ichichi a ghyi Ishinẹgba utotona, ichichi ni o kyili ukpamhi orhẹ ifufu abọ inu eyẹ, eyẹ ni eyẹ yẹsẹ eva ọli. ¹⁶Abagwhoyọ imhẹ vha yelea khi vha rhọ kee khyiẹli onaghyie vha kee kpaghyiẹ egbe, rharhi khi ilasobo eyọyọ li ee rhi egbe a nwu Ishinẹgba. ¹⁷Vha suesọ ni eni e kpeda na vhẹ, rharhi khi wẹwẹ li e rhi ẹloli a kwhu ayẹmhẹ vhẹ, wẹwẹ li e gwe laa ngme khasẹ Ishinẹgba abhi e li rhẹ vhẹ kyia. Vha suọ esọ ni eni e kpeda na vhẹ khi e kẹ rhi oghẹlẹ rhi ẹloe kee kwhu vhẹ, ofu o ke fu wẹ, rharhi khi e kha liyọ o vha laa kpaghyiẹ vhẹ obọ.¹⁸Vha pfi olema kee ni eyẹ, rharhi khi eyẹ lama shi vhọ khi idu ni e pfuasẹ li eyẹ rhọ rhaa khẹ vhẹ, ali nyele inyele ekpẹ odẹ khi odẹ kwu rhọ khẹ vhẹ. ¹⁹Mhi gwe rhi ona zezẹ vhẹvhẹ kwu idu khi vha kee lina, khi mhi kẹ gwe dobẹ rhamhi vhẹ vhi egbe ufuọna.²⁰Nenaa Ishinẹgba ọpfọmhẹ, ni ọ nwu ọrhisumhale nọfu te egwhi vule, ni ọ kyili Ọnọmhuẹyẹ Ijesu, rhọ te ikpa ọlia alamanegbe ni ẹlẹnagbọagbọ, ²¹Ọ kwu itsua shi vhẹ vhi egbe khi vha rhọ kee dobẹ khyiẹlẹ emeni e ghọli ọli, emeni e ghọli ọli o la vhẹ vhi egbe a kee gbe ikanya, te ikpa Ijesu Ikiristi, ni ọ mhọli ikiki ẹlẹnagbọagbọ Itsẹ.²²Nenaa mhi zeze vhẹ idu, inyọgwho mhẹ, khi vha rhi egbe myie ingmemhi izezidu na mhi kẹkẹ ghyi vhẹ sui ena. ²³Vhaa yẹsẹ khi inyọgwho eyẹ Itimoti a she wolọ ọli abọa, ọ kha kẹ bhẹ nenaa mhi laa ghyie ọli bhui vhẹ.²⁴Vha gaa tsẹ eni e kpeda kwu ali eni e myiesuọ kwu. Eni e te itili bhẹ ea tsẹ vhẹvhẹ kwu. ²⁵Ivhẹlemhi o nu vhẹvhẹ kwu la.

James

Chapter 1

¹Mhẹmhẹ Ijemhisi, ọgamhẹ Ishinẹgba ali Ọnọmhuẹyẹ Ijesu Ikiristi, mhẹmhi kẹkẹ oni ebe ona ghyi ẹdẹli igbe ali eva ni e gbhiakwu ẹvhue khi ẹvhue: mhi tsẹ vhẹ. ²Inyọgwho mhẹ vha sa ọli shi egbegbe oghẹlẹ ni vhaa mẹ inwufẹ ọdọdọda, ³Rharhi vha yẹsẹ khi imhasẹfẹ ni vhaa mẹ rhẹmhi oa zise irhegbemyie tẹsẹ vhẹ.⁴Vha nyakwa khi irhegbemyie tẹsẹ vhẹ o gbe akanya ọli pfuse, ishọyọ khi egbe e gba na vhẹ pfuse. ⁵A kha mẹ ọnyẹvhẹ ni ọa nono egbhe, ọ mhila Ishinẹgba, lẹ ni ọa somhopfa ọ vha bino oshimhi, ọ laa rhọ nail.⁶Ama khi ọgbọ kha mhila ọ nwemaa mhọli irhọshiọ ọ vha bi ikhọkhọ, rharhi khi ọni ọ bi ikhọkhọ irhẹmhi ọ liabi akpakpa okẹ, ni akpekpe o pfi laa kpia pfi laa she. ⁷Imhẹli ọgbọ ọyọyọ ọ ke sa khi lẹ la laa mẹ ẹtsẹkẹ myie obọ Ọnọmhọli. ⁸Ọgbọ ọyọyọ rhẹmhi ọ zẹ idu eva, rhẹmhi ọa li gheleghele ememeni ọa khyiẹlẹ kwu.⁹Eni e myie Ijesu Ikiristi suọ, ni anya ọa gbe, e ke ghẹlẹ ni agbọ o ke ti wẹ egbe. ¹⁰Ama eni e pfue e ke ghẹlẹ ni agbọ wẹ o ke kpiale, rharhi khi ẹpfue rhẹmhi o liabhi idodo ni o gyala. ¹¹ovọ orhorho o kha to o khakhaa lia, oni a kwumhẹ, kwumhẹ ali isomhote ọli o takwa, ẹrhẹghẹ o kha rhamhi iyọ ọni ọ pfue ọ li laa takwa ọ kha rhẹ khyie gbe ikanya ghogho.¹²Ivọsẹna khi uwi ọgbọ ni ọ rhi egbe myie ẹrhẹghẹ ọnwufẹ, rharhi ọ kha liyọ rhi egbe myie a pfishi ukpẹsẹ, Ishinẹgba ọ laa rhue arhu eghyie ni ọ shi obọ ni eni e nono ingme ọli nali. ¹³A kha mhẹ ọnwufẹ imhẹli ọgbọ ọ li ẹẹ li, ‘’Ishinẹgba li ọ nwu mhẹ a fẹẹ enaa,” rharhi khi Ishinẹgba ọ vha nwu ọgbọ a fẹẹ wẹ khi rhẹmhi ọ rhi onobe nwu ọgbọ a fẹẹ.¹⁴Ama emeni ea pfi ọnwufẹ khi, ẹrhẹghẹ ni ọgbọ ọ rhọ mhọli isamhi obe, li oni isamhi obe ọ rha chi ọ vhi odẹ Ishinẹgba le. ¹⁵Iyọ, isamhi obe o kha mẹ, o vyia ingmobe, oni ingmobe o kha ke womhẹ ẹloe, o vyia egwhi. ¹⁶Inyọgwho mhẹ, imhẹ vha dobẹ ọgbọ lẹlẹ vhẹ.¹⁷Isomhopfa aghyie ni ọ gba pfuse obhoni o kpeda li o te a bhale, o rhọ te obọ ọni Ita bhale ni o kyili ufulọ shi aleghyie, ni ọ vha nwu a lieliẹ abhi arhrọrhọ ni ọa li ghelele. ¹⁸Ishinẹgba ọ rhọ te ikpa ingmemhi ni ọ vyia eyẹ te ikpa ingmaghyie, khi eyẹ rhọ kyili ikpamhi erhẹ ikhe vhi elemhi emeni Ishinẹgba ọ ma kwu.¹⁹Vha yẹsẹ ona, inyọgwhọ mhẹ. ọgbọgbọgbọ ọ kẹlẹ ke suọ esọ, ama imheli ọ kẹlẹ sọ ke shi vhọ, wẹ khi rhẹmhi ọ kẹlẹ a fu ofu shi vhọ. ²⁰Rharhi ofu ni ọa fu ọgbọ o vha khyiẹlẹ emeni e ti Ishinẹgba ẹloe. ²¹Iyọ vha chi egbe inyele obe le ali isamhi ingmobe ali ikanya ọkhọlọ. vha chi egbe kpiale rhọ khali Ishinẹgba vha kpẹsẹ abọ myie eni ingmemhi ni ọ kọ shi vhẹ idu, ni e kyia khi e dobẹ a tsumhi vhẹ.²²Vha kha suọ eni ingmemhi vha rhẹ wẹ gbe akanya, rharhi khi ọni ọ suọ ni ọ vha rhọ gbe, rhẹmhi ọa ghagha egbe ọli. ²³Ọni ọ suọ eni ingmemhi ni ọ vha rhọ gbe rhẹmhi ọ liabhi ọgbọ ni ọ bino alo ọli vhi ughegbe. ²⁴Ọ kha bino egbe ọli pfuse ọ ke vu ayayayọ ọ gwe laa yelea abhi ọ li la vhọ. ²⁵Ama ọgbọ kwu ni ọ kwu egbea bino eni ishi ni e gba pfuse ni e tsumhi agbọ, ọ rhọ khali wẹ onaghyie, ọ vha yele emeni ọ suọa, ama ọ rhẹ wẹ gbe akanya, o laa kyili ivọsẹna nail rharhi khi ọ rhẹẹ wẹ gwhẹ.²⁶Ọni ọ rhue egbe ọli shi ọgbọ ugamhi khi ọ vha rhi obo nwu olemhi ni o la vhi unu zu, egbe ọli li ọa lẹlẹ ọa ga ugamhi afuẹ. ²⁷Ugamhi nabhi Ishinẹgba ni Ita eyẹ ọa myie lẹ khi, ipfi ẹgbue shi imyi ilimhi ali esọrhọ vhi egbe, ali umha rhi egbe ni oni ọgbona rhi ijiomhi a nwuno.

Chapter 2

¹Inyọghwho mhẹ abhi eni e myie Ọnọmhuẹyẹ Ijesu Ikiristi suọ, imheli vha li ẹẹ khi ọna li ọ kpẹ mhẹ nẹẹ. ²Tsezemhizogwẹ khi ọgbọ lo vhẹ elemhi ugamhi khi ọ sọ ede na nyanya, ọnanya, ọvhese ọ ke sọ ede na bukhabukha. ³Vha ke ẹẹ li, ‘’Bhẹ egbegbe utekwu o la ana khi u shitọ,'' ama vha ke ẹẹ li ọni anya, shitọ ana, ọa liyọ, ''Shitọ asha ni mhi rhi awẹ shi,'' ⁴vhavha rhi ukhyimhi sọ egbe vhẹ unu ẹzọ yọ?⁵Vha rhi esọ shi ekẹ gwhe inyọgwho mhẹ, A khi Ishinẹgba li ọ mẹẹ zẹ enanya ọ ke rhẹ wẹ mhọli imyiepfuese vhi ọsuemhẹ khi e kẹ le aleghyie ni ọ shi obọ ni eni e nono ingme ọ vhi ukwu? ⁶Vha she rhi ẹloe gbe enanya. A khi eni e pfue li ee nwu vhẹ alo wu ekẹa a nẹẹ? A khi wẹwẹ e chalọ vhẹ vhi ekẹ je owa ẹzọ? ⁷Wẹwẹ khi eni e zẹ onobe egbegbe eva ni a rhọ na vhẹ.⁸Vha kha rhi oni ushi ni a rhọ na vhẹ gbe akanya ni o la Ibabo, ‘’Vha mhọli ighọli ọzeva vhẹ abhi vha li mhọli ighọli egbe vhẹ, khi onaghyie li o kyia na vhẹ khyiẹ. ⁹Ama, vha kha khyiẹlẹ ọna li ọ kpẹ mhẹ nẹẹ, vha she li ingmobe, ushi o she uwu vhẹ vha kyili egbeushia.¹⁰Ọni ọ rhi ishi kwu gbe akanya ọ ke gbe ogwho vhọa, eni ishi kwu li ọ gbea. ¹¹Rharhi khi ọni ọọ li, ‘’Imhẹ li odọsẹ’’ li ọ gwe ẹẹ li, ‘’imhẹ gbe ugbee.’’ U waa li odọsẹ ama khi u ke gbe ugbee, u she gbe ushia.¹²Vha kee ngme vha khyiẹ ngme abhi eni rhi ishi ni e rhi igbadegbea bhẹ gwu vhẹ ẹzọ. ¹³Rharhi khi ọni ọ vha mhọli ivhẹlemhi kwu ọgbọ a vha rhi ivhẹlemhi a gwu ọli ẹzọ. Ivhẹlemhi li o pfi a gwese igwuẹzọ!¹⁴Mhi gyhi onaghyie ni ọgbọ ọ laa mẹ vhọ inyọgwho mhẹ, ni ọgbọ ọ khi lẹ mhọli irhhọshiọ, ama ọ vha rhi ọli shi akanya, irhọshiọ oyọyọ o mẹẹ laa dobẹ tsumhi ọli? ¹⁵Tsezemhizogwẹ khi a mẹ inyọgwho ẹ ni ọkpotso ọa liyọ ọmọse ni ọ myiesuọ ọ vha mhọli ede ni ọa sọ, ọa liyọ emenale ni ọ kha le. ¹⁶Ọnyiẹvhẹ ọ ke ẹẹ li ‘’Kee lẹ khi o chi ẹẹ vhi egbe, Khi ọ vha kpaghyiẹ ọli obọ, mhi gyhi onaghyie ni o la vhọ? ¹⁷Abaghoyọ, Irhọshiọ ni a vha rhọ shi akanya rhẹmhi o gwhua.¹⁸Ọgbọ dobẹ a li ẹẹ khi, ‘’Mhi mhuẹ irhọshiọ ama ọ vha rhi ọli shi akanya, ama mhẹmhẹ mhi ke rhi uwẹ mhẹ shi akanya.’’ Rhi irhọshiọ ni a vha rhọ shi akanya khasẹ mhẹ, khi mhẹmhi rhi emeni irhọshiọ mhẹ na mhi rhọ shi akanya o gbe khasẹ ẹ. ¹⁹Vha lama shi vhọ khi Ishinẹgba ọgwho li a mẹ, ingmaghyie lọ! O kha rhẹ kyili ikhyio e lama shi vhọ, ea bamhi jẹjẹjẹ. ²⁰Ghyiẹ adẹkẹ, u waa nono ọtsẹ khi irhọshiọ ni o vha mhọli akanya khi rhẹmhi o gbe apfuẹa?²¹A vha mẹẹ rhi ọli shi irhọshiọ ni ita eyẹ Ebulahamu omyi ọli ni Aziki ni ọ rhọ lasẹ obo ukhomhi ọta? ²²Vhavha li mẹ khi irhọshiọ ọli ali irhi ọli shi akanya rhẹmhi ee gbe ikanya ẹẹ kwugbe, emeni ọ rhi irhọshiọ ọli khyiẹ rhẹmhi o rhi ọli gba pfusẹ. ²³Ingme ni a kẹkẹ shi Ibabo oo tsẹ ni ọọ li, ‘’Ebulahamu ọ myie Ishinẹgba suọ, a rhi ọli kyili ipfuase nali” A lu ọli egbegbe ukpokyia Ishinẹgba. ²⁴Vhavha mẹ nena khi emeni ọgbọ ọ khyiẹlẹ li o rhi ọli kyili ọni ọ gwabha gbe a khi irhọshiọ lọgwho.²⁵Abagwhoyọ, a khi iyọ li ingme Irahabu ni aghaba o li li ni ọ rhi eni a ghyie lẹẹ bino Ijẹriko gbhagbha ọ rhẹ wẹ te obhovhese vuu? ²⁶Abhi olimhi ni ọ vha gwe mhọli ayẹmhẹ khi rhẹmhi ọ gwhu, iyọ li irhọshiọ ni o vha mhọli akanya o li gwhua.

Chapter 3

¹Inyọgwho mhẹ, imhẹ li iọgbọ ebubu e gwe rhue egbe wẹ kyili ewẹnagbọ, rharhi khi eyẹ yẹsẹ khi ewẹnagbọ li ẹzọ wẹ o laa fu nẹẹ. ²Eyẹ kwu eyẹ mhọli asha nebu ni eyẹ te a pfidọ. A kha mẹ ọgbọ ni ọ vha te ingmemhi unu pfidọ, rhẹmhi ọni ọgbọ ọ gba pfuse; ọgbọ ọyọyọ ọ dobẹ rhi ẹloe a shi egbe ọli vhi egbe³Eyẹ kha rhi ukwukwu akwhi shi akachi vhi unu, irhẹmhi eyẹ ke dobẹ mhasẹ a nali eyẹ dobẹ a nwu ọli a je obho ni o ghọli eyẹ. ⁴Eyẹ gwe li rhi ọkọ ọkẹ khyiẹli irhọkhasẹ. Ama asha ni o gba rhamhi eyọ ni o kyila khi akpekpe ni o ze li o rhi ọli a kyia, vha bino gwhe khi ukwukwu akwhi li o sheshe ọli alo a shi adẹ obho ni ọgwọkọ ọa nono khi lia je.⁵Abagwhoyọ, iyọ li olẹmhi o li li shi elelmhi ijegbe, ama o maa nyanọ, vhavha mẹ khi abhabhi ogwa o rhẹrhẹ li gba ukwukwu erhẹ li a rha ma vhọ o toa. ⁶Olẹmhi rhẹmhi o liabhi erhẹ, ni o rhi ingmobe a bhuli ijegbe le. Rhẹmhi oa pfuẹchẹ ijegbe ni e kpọẹa, o tosẹ oni ijegbea, o chigbe pfi oni ijegbe lo owerhẹ.⁷Elamhakọ kwu ali ipfele, ali eni ea chalo ikyialakyiala, shi emeni e gaa la elemhi okẹ kwu ọgbọ o dobẹ a uwuno wẹ a shi, ⁸Ama ọgbọ ọ vha dobẹ nwu olẹmhi a shi. O vha vhiẹmhia shi onobe, osue ni ọa gbe ọgbọ li e vọ vhọ.⁹Oni olemhi li eyẹ rha chichi Ọnọmhọli ali Ita eyẹ nọfu, li eyẹ gwe rhaa gwhumhi iọgbọ, eyẹ ni Ishinẹgba ọ rhọ khọkhọ egbe ọ li ma. ¹⁰Oni unu ogwho li eye rhaa chichi Ishinẹgba li eyẹ gwe rhaa gwhumhi, inyọgwhọ mhẹ, o vha kha kyia yọ.¹¹Amẹ ọvyiọlọ ali amẹ ọyala ee mẹẹ dobẹ rhi utogwho a kee lasele? ¹²Inyọgwho mhẹ, orhẹ ifigi oo mẹẹ dobẹ a mọ udumha olive, la khi olive li o ke dobẹ a mọ udumha ifigi? Amẹ ugbhe ali amẹ apfuẹ e vha dobe rhi utogwho a lasele.¹³Ọgwho ọ mhọli ẹgbhẹ ali iyẹsẹ shi elemhi vhẹ? Ọ rhi inyele aghyie rhi ọli khasẹ, ọ rhi ichegbekpiale ni o te iyẹsẹ bhale kee khyiẹlẹ onaghyie. ¹⁴Ama ọni ọ mhọli ukhyimhi ali ẹtsẹkẹ ituegbe ali itomhi shi udu, imhẹli ọ rhi ọli gha wẹ khi rhẹmhi ọ rhi ẹloe gbe ingmaghyie.¹⁵Iyẹsẹ oyọyọ o vha kyili oni o rhọ te aleghyie bhale, ama uwi oni agbona li o kyia, ali uwi okhyio. ¹⁶Asha ni itomhi, ali ẹtsẹkẹ ituegbe o la, ikhẹnu ebe ali ili ingmobe la mẹ asha oyọyọ. ¹⁷Ama khi ẹgbhẹ ali iyẹsẹ ni o te idane bhale o she kpọ le lee pfuasẹ nee, o kyili opfọmhẹ, ighọli, ikwuegbea, ijegbeabọa, ivhẹlemhi ali ikpamhi aghyie, ali imha gbe ọgbọ a ni ọgbọ. ¹⁸Eni ea nono ọpfọmhẹ ni e rhi ọpfọmhẹ a kọ, e la laa khyiẹsẹ igwabhagbe.

Chapter 4

¹Elọ e rhi okhọli ali iwola shi vhẹ iteteva? A khi isamhi ni vha sa li e te a bhale? ²Vha nono ẹtsẹkẹ ama vhavha mhuẹ wẹ. Vha gbe ugbee, ẹtsẹkẹ agbọ ea to vhẹ egbe, ama vhavha dobẹ mhuẹ emeni e gwhẹ vhẹ. vhaa wola vhaa khọli. Vhavha mhuẹ, rharhi khi vhavha mhila Ishinẹgba. ³Vha kha rhẹ mhila, vhavha mẹ, rharhi khi vhaa mhila omhila ni o gọ, khi vha mhuẹ wẹ khi vha kẹ rhẹ wẹ somhi egbe.⁴Vhẹvhẹ ni vha li odọsẹ ikpotso ali emọse, vhavha li yẹsẹ khi ukpokyia oni agbona khi ẹbele Ishinẹgba? Ẹbele agbọ e kyili ikpokyia Ishinẹgbaa. ⁵Irhẹmhi vhaa khọkhọ khi rhẹmhi Ibabo oa ngme ingmemhi apfuẹ, khi Ayẹmhẹ ni ọ rhọ shi eyẹ vhi egbe khi rhẹmhi o nu eyẹ a khẹ abọ?⁶Ama rhẹmhi ọ khyi ivhẹlemhi ma eyẹ vhi ẹvhẹlemhi. Li o zẹ khi Ibabo oo ngme: ‘’Rhẹmhi Ishinẹgba ọ chi eni ea chichigbe kpiale ọ rhi izemhi ni eni e chi egbe kpiale.” ⁷Iyọ, vha rhi egbe vhẹ ni Ishinẹgba, vha kpa abọ rhue okhyio, ọọ laa na na vhẹ.⁸Chi mama Ishinẹgba, khi ọ li chi mama ẹ shiọ. Vha kpe abọa vhẹvhẹ e li ingmobe, vhẹvhẹ ni vha zẹ idu eva, vha rhi idu vhẹ shi ipfuase. ⁹La ọrhọ, vhaa vyie evyiẹ osue, vha nwu egyia vhẹ mela evyiẹa, oghẹlẹ vhẹ o mela evyie ayelea. ¹⁰Vha chi egbe kpiale ni Ishinegba, rahrhi khi ọ la yasẹ vhẹ ekẹ.¹¹Inyọgwho mhẹ, imhẹ vha zẹ onobe egbe. ọni ọ zẹ onobe inyọgwho ọli, ali eni ishi. A khi rhẹmhi ọ rhi ishi gwhẹ ama, rhẹmhi ọ rhi ẹloe gbe eni ishi ọ gwe gwu wẹ ẹzọ. ¹²Ukhomhọgwho li ọ rhi ishi bhẹ ni ọ gwe laa sọ unu ẹzọ, lọgwho li ọa gbe ni ọa tsumhi, ọgwho vha kyia, ni vha gwu ọgbọ ọvhese ẹzọ?.¹³Nenaa vha rhi ẹsọ shi mhẹ ekẹ, ghyiẹ nu waa li ẹẹ li, “Amo ọa liyọ akọ eyẹ laa je ẹvhue onanana, ni eyẹ laa la, elemhi ukpe eyẹ gbe ikanya eyẹ mhọli ikpaghọ.’’ ¹⁴Ghyiẹ khi ọna u waa yẹsẹ emeni ogbe ni akọ o la rhọ lasele! Rhẹmhi u liabhi ukwhuli ewọli, ni a kha mẹ ukwukwu ẹrhẹghẹ o gwe kalaa.¹⁵Ochikhọyọ ni u kha rhọ ẹẹ li, “Ọnọmhọli ọ kha lama, eyẹ laa li ona eyẹ li oyọ.” ¹⁶Ama vha chichi egbe, vha nyanọ; inyanọ eyọyọ e vha ti. ¹⁷Iyọ, ọni ọ yẹsẹ emeni o ti ni ọ kha khyiẹlẹ khi ọ vha sheda khyiẹlẹ ọ, ingmobe li ọ li.

Chapter 5

¹Nenaa,Vhẹvhẹ ni vha mhọli ọsuemhẹ, vha rhi esọ shi mhẹ vhi ekẹ! vha kee vyiẹ oya, rharhi osoli ni oa bhale na vhẹ. ²Ọsuemhẹ vhẹ e she kẹnaa kwa, esele rhẹ vhẹ ede le. ³Igolu ali isiliva vhẹ e she nwu igwhọgwhọ. Eni igwhọgwhọ e laa myie ọtsẹ gbe vhẹ e rhẹ vhi egbe le abhi erhẹ. Vha she chi ọsuemhẹ ma shi egbẹlẹ ikposhimhi.⁴Eni e ye ọwa na vhẹ, vhavha fali wẹ ọta. Vha rhi esọ shi wẹ ekẹ! Evyiẹ eni e khyiẹsẹ ẹkọmhi na vhẹ o she rhamhi Ishinẹgba egbe Ọnọmhuẹyẹ nofu nẹẹ. ⁵Agbo ni vha le ukhomhi ekagbọ ana shi ọfẹ. Vha she li kpọlọ, kpọlọ mugha a khẹ ogbẹlẹ ni a laa pfanọ vhẹ irhui. ⁶Vha she gbolo iọgbọ ebubua ni e vha mhọli emeni e yẹsẹ, e vha dobẹ chi egbe.⁷Elemhiyọ, inyọgwho mhẹ, vha rhi obọ nwidu, apfishi ni Ọnọmhuẹyẹ ọ rha bhale. Vhavha mẹ abhi ọgwashemhi ọ li rhi obọ aa nwidu ni ishemhi ọli khi o mọ igẹ o mọ ilẹlẹ. rhẹmhi e mugha khẹ ame ikhe ali amẹ ikposhimhi. ⁸Vhẹvhẹ vha li liyọ rhi obọ nwidu. Vha mhọli irhegbenya nofu, rharhi khi ibhale Ọnọmhọli o shẹ chi bhẹ.⁹Inyọgwho mhẹ imhẹ vha ke ekwumhẹ gasẹ egbe, khi Ishinẹgba ọ ke gwu vhẹ ẹzọ, oni igwuẹzọ o she chi bhẹ vha kee nwegbe khẹ ọli. ¹⁰Inyọgwho mhẹ, vha sato ebolẹ ni ee ngme ingmemhi Ishinẹgba. Vha khọlia wẹ abhi e li rhi obọ ẹẹ nwidu ẹrhẹghẹ ọsoli. ¹¹Eyẹ a lu wẹ eni a zẹ ọte na rharhi khi e rhi egbe myie. Vha shẹ kpọ suọ irhegbemyie Ijobu, vha gwe yẹsẹ abhi Ishinẹgba ọ li vọsẹ nali ikposhimhi. Rharhi khi Ọnọmhọli ọ maa mhọli ivhẹlemhi ali isomhelemhi.¹²Inyọgwho mhẹ, emeni e kpeda eni ingme ena kwu lẹ khi, imhẹ rhi ekẹ wẹ khi idane gwhumhi ọa liyọ ẹtsẹkẹ ovhese. Zẹ khi ‘’Ee’’ vhẹ o kyili 'Ee, ‘’Obho’’ vhẹ o kyili ‘’Obho.’’ ẹtsẹkẹ o kha nyavhọ, Ishinẹgba ọ laa gwu vhẹ ẹzọ.¹³Aa mẹ ọnyẹ vhẹ ni ọ la ọkphakphamhẹ? Vha pfi olema. Aa mẹ ọnyẹ vhẹ ni egbe ea nwu? ọ kee to uwolo chichi Ishinẹgba. ¹⁴Aa mẹ ọnyẹ vhẹ ni ọa gwhua? Ọ nyalu eni e kpeda uka, khi e pfi olema nail e rhi eva Ọnọmhọli rhi ovhili wu wẹ egbea. ¹⁵Olema onana ni a rhi irhọshiọ pfi o laa rhi oni ọa gwhua a ze: Ọnọmhọli ọ rhi izemhi nail ọ gbe ingmobe kwa nail.¹⁶Iyọ vha tanọ ingmobe khasẹ egbe vha pfi olema ni egbe, khi vha kẹ ze. Olema ọni ọ pfuasẹ ọ maa mhọli izemhi. ¹⁷Ọgbọ nabhi Ẹlaja li eyẹ li kyia. Ọọ pfi olema khi amẹ o vhaa rhuẹ, ingmaghyie, ingmaghyie, amẹ o vha rhuẹ oni ekẹ ikpe esẹ ali ikyi esesa. ¹⁸Ọọ gwe pfi olema, idane o gweghyiea o rhuẹsẹ amẹ kwule ekẹ o somhi ẹkọmhi e mọ igẹ e mọ ilẹlẹ.¹⁹Inyọgwho mhẹ, a kha mẹ ọni ọ de ugamhi pfia ọgbọ ọvhese ọ ke liẹliẹ ọli bhuli Ishinẹgba le, ²⁰Vha sato ona: khi ọni ọ nwu ọrhuetse liegbe bhuli Ishinẹgba le rhẹmhi ọ tsumhi ayẹmhẹ ọli vhi egwhi le ọ gwuese ingmobe nebu nali.

1 Peter

Chapter 1

¹Ipitẹ, mhẹmhẹ aghyiusomhi IJesu Ikristi, mhẹmhi kẹkẹ oni ẹbe ona ghyi elele ni e pfino khakha ni a zẹ kwu aloekẹ Ipọtusi, Igalatia, Icapadocia, Eshia ali ibithinia. ²Ni Ishinẹgba ni Ita ọ she kpọ zẹ shi ekẹ, rhọ te ikpa ikanya ipfuasẹ oni Ayẹmhẹ ni o Pfuasẹ, rhari imyie Ijesu Ikirisiti suọ ali ipfiaka ọlia li; Ishinẹgba ọ zẹ ọte na vhẹ, ọ khyi nya vhẹ ọpfọmẹ.³Ichichi o kyili uwi Ishinẹgba ali Ita Ijesu ikiristi! Elemhi Ivhelemhi ọli nofu, ọ she khyiẹlẹ eye vyia bhẹ vhi irhegbenya ni o nyele te ipka inwu Ijesu ikiristi te egwhi vule. ⁴Khi a rhọ le ukwu ni o vha pfuẹchẹa, ni o vha nwu ijomhi, wẹ khi rhẹmhi o takwa ni a rhọ shi aleghyie shina eyẹ. ⁵A she rhi izemhi ishinẹgba khẹ vhẹ shi ekẹ te ikpa imyiesuọ, rharhi imyiepfuese ni a she nwegbe shi ekẹ khi a laa rhọ khasẹ vhẹ ẹrhẹghẹ ikposhimhi.⁶Ona li vha ghẹlẹ a shi ena, ama ukwukwu ẹrhẹghẹ vha dobẹ a mẹ inwufẹẹ ọdọdọda. ⁷Ona la rha nwu irhọshiọ vhẹ a fẹẹ ni o kyili onaghyie. O kha rhẹ kyili igolu, ni ọa pfuẹchẹa, o li te erhẹ dọsẹ la lẹẹ, vha ke laa ngme khi imyiesuọ vhẹ ni o ghalẹ dala igolu, a nwemaa nwu ọli fẹẹ, khi o kẹ dobẹ rhi egbe myie. Ishọyọ khi a chichi vhẹ ogbẹlẹ ni Ijesu Ikiristi ọa bhẹ.⁸Vha mhọli ighọli ọli, ama vhavha mẹ ọli gwhe, vha lama shi ọ vhọ, ama vhavha mẹ ọli gwhe. Ukpokpomhi oghẹlẹ ikiki o vọ vhẹ ni a vha dobẹ a khọkhọ, ⁹Rharhi khi vha she a myie emeni imyiesuọ vhẹ o nono, ni o kyili ipfa ayẹmhẹ vhẹ vhọ le. ¹⁰Obodẹ oni imyiepfuese ona, eni ebolẹ, ni e ngme obodẹ ivhẹlemhi ni ọa bhẹ bhuli vhẹ le, rhẹmhi e kwu egbea nono ọ,¹¹Ee nyakwa gwanọ oni ẹrhẹghẹ ali abhi o lẹẹ li ni ọni ayẹmhẹ Ikiristi ni o la wẹ egbe oo ngme obodẹ ẹchọ ni Ikiristi ọ lẹẹ mẹ ali ikiki ni o lẹẹ rhọ khali ọ. ¹²Ishinẹgba ọ rhọ khasẹ wẹ khi a khi egbe wẹ li e gbe eni ikanya ena ẹẹ na ama vhẹvhẹ, ni e rhọ ngme ingmemhi ni e te ikpa izemhi Ayẹmhẹ ni o Pfuasẹ ni e te aleghyie bhale khasẹ vhẹ. O tẹsẹ ni eni ighyiukọ e te dọ eni ingme ena ẹloe.¹³Rharhiyọ, vha nwuno idu vhẹ egbe shi akanya. Vha rhọ kee nwu egbe; vha rhi egbe nya izọtena ni a laa rhọ na vhẹ ni Ikiristi ọ ke bhẹ. ¹⁴Abhi ivhiẹ ni ea suẹsọ, imhẹ vha nwu kwu ọgwhẹmhẹ obe vhọ ni vha kpọ ẹẹ khyiẹ ni vhavha rhọ mhọli iyẹsẹ nee.¹⁵Ama abhi ọni ọ nyanlu vhẹ ọ lee li pfuase eyọ, vha liyọ pfuasẹ ememeni vhaa khyiẹ kwu. ¹⁶Abhi o li la akẹkẹshekẹ eyọ: ni ọ rhọ ẹẹ li, ‘’Pfuasẹ abhi mhi li pfuasẹ.’’ ¹⁷Abhi o ke rhọ kyia khi vha nyalu Ita ni ọ vha rhi ọna li ọ kpẹ nẹẹ a gwu ẹzọ, vha rhi ekpẹ ali ulishi nyele abhi elele oni agbona.¹⁸Vha yẹsẹ khi a vha rhi emeni ea pfuẹchẹa dẹ vhẹ nabhi igolu ali isiliva ni a rhọ tsumhi vhẹ vhi agbọ apfuẹ ni ititita vhẹ e rhọ shi ekẹ shina vhẹ, ¹⁹Ama ọlia Ijesu ni ọ ghale nẹẹ a rhọ tsumhi vhẹ, oke ni ọ vha mhọli itonotono wẹ khi ukphiọkphiọkphiọ li ọ kyia.²⁰Ituekẹle agbọ li a te zẹ ọ, ama ikposhimhi li ọ ke rhọ bhẹ rharhi vhẹvhẹ. ²¹ikpa ọli vha te lama shi Ishinẹgba vhọ vha rhi ikiki nali, vha lama shi Ishinẹgba vhọ vha gwe rhi egbe nya ọli.²²Vha she rhi ayẹmhẹ vhẹ shi ipfuasẹ rharhi isuọesọ ni oni ingmaghyie ali imhọli ighọli ni eni inyọgwho vhẹ, iyọ vha mhọli egbegbe ighọli ni o te udu lasele ni egbe. ²³Rhọ te ikpa eni ingmemhi Ishinẹgba ni e nyele a she khyiẹlẹ vhẹ vyia, a khi ikpamhi erhẹ ni ea pfuhẹa li a rhọ khyiẹlẹ vhẹ vyia ama ikpamhi erhẹ ni e vhaa pfuẹchẹa.²⁴‘’Rharhi ọgbọ kwu rhẹmhi ọ liabhi ebuli ikiki wẹ e liabhi idodo ni e la ebhui: eni ebhui e kha khakhaa eni idodo e dena kwa. ²⁵Ama ingmemhi Ishinẹgba rhẹmhi e nyele ẹlẹnagbọagbọ.’’ Ena khi ingmemhi ni a rhọ tsabọ khasẹ vhẹ.

Chapter 2

¹Vha na ni ingmemhi irhi ingme egbe shi elemhi ali ighagha ali ẹtsẹkẹ ituegbe ali ilegbe odoshimhi ali ingmemhi ibishelemhi. ²Abhi imọfẹẹ, vha dobẹ okyiamẹ aminye ayemhe kee gbe vhẹ, vhaa kee da wẹ khi vha kẹ fu. ³Abhi vha ke rhọ nwu fẹ ni vha ke rhọ mẹ khi Ishinẹgba o ma ti.’’⁴Abhi vha ke li bhuli ọli le ena, ọni ẹchẹ ni o nyele ni iọgbọ e khyie, ni Ishinẹgba ọ zẹ ni ọ ghalẹ nali, ⁵vhẹvhẹ, rhẹmhi vha liabhi echẹ ni e nyele, a she ma vhẹ shi owa ayẹmhẹ khi vha kyili ọkpeda ugamhi, khi vha kee lasẹ obo ayẹmhẹ ni Ishinẹgba ọ kpesẹ abọ a myie te ikpa IJesu Ikiristi.⁶Rharhi khi Ibabo oo ngme; ọọ li, ‘’Ghee, mhi rhi agbhẹ shi izayọni, ẹchẹ ni a zẹ ni o nwu ukpowa mhuẹ, iyọ ọni ọ sheda laa lama shi ọ vhọ, omama o vha laa nwu ọ.’’⁷Obodẹ ọni ọ lama shi vhọ oni ẹchẹ o kyili elele na wẹ, ama eni e vha lama shi ọ vhọ: ‘’Ẹchẹ ni etowa e khyie khi o vha ti, li o ke nwu oni owa mhuẹ ena.’’ ⁸''Ẹchẹ ni a kpi owẹ a shi ali agbhẹ ni a de a shi'' E de a tsutsu shi vhọ rharhi khi e vha lama shi oni usomhi, ni o kyili abhi Ishinẹgba ọ mhasẹ na wẹ.⁹Ama eni a zẹ vha kyila, eni apfẹ eghyie, ẹvhue ni o pfuasẹ, iọgbọ Ishinẹgba, khi vha dobẹ chichi ọni ọ nyalu vhẹ te alo ebili bhẹ vhi alo ufuọ ọnyaloa. ¹⁰Ẹrhẹghẹ ni o dọsẹ vhavha kpọ kyili iọgbọ aghyie, ama nenaa iọgbọ Ishinẹgba vha ke kyila; Vhavha kpọ myie ivhẹlemhi gwhe, ama nenaa vha she ke myie ivhẹlẹmhi.¹¹Inyọgwho mhẹ mhi lema vhẹ abhi elele oni agbona!, vha na ni ọgwhẹmhẹ ingmobe, ni o zẹ okwhẹ a kpẹsẹ avhagwumhẹ vhẹ. ¹²Vha liyọ nyele inyele oyọyọ vhi iteteva eni e vha myiesuọ, ee dobẹ aa kee zẹ onobe vhẹ, e kha kee a mẹ ikanya aghyie vhẹ, ee la laa chichi Ishnẹgba na vhẹ ogbẹlẹ ibhale ọli.¹³Vha chi egbe vhẹ kpiale ni eni e kpeda ni ea mhasẹ ni iọgbọ: o kyili eni ighyie ni ea mhasẹ, ¹⁴O kyili igọvinọ, ni a ghyie khi e kee rhi ẹchọ ni elingmobe, e chichi eni e gwhabha gbe. ¹⁵Abhi o gwhẹ Ishinẹgba khi vha kha kee a kyiẹlẹ onaghyie vha zuse ingmemhi ni idẹkẹ e kha ngme a shi wẹ vhi inu. ¹⁶Vha nyele agbọ igbadegbea, ama imhẹli vha rhi igbadegbea vhẹ gba alo kee khyiẹlẹ onobe; vha nyele abhi egamhẹ Ishinẹgba. ¹⁷Vha rhi ekpẹ ni egbe: vha mhọli ighọli egbe vhẹ abhi inyọgwho ni vha gaa myie suọ, vhaa nulishi Ishinẹgba, vha rhi ekpẹ a na ọni oghyie.¹⁸Vhẹvhẹ eni igwhumha, vha rhi ichegbekpiale kee rhi ekpe ni ega vhẹ, a khi eni e lee kyili ega aghyie lọgwho, ama li shi eni e vhiemhosuo. ¹⁹A laa chichi vhẹ ni vha rhi egbe myie osue shi emeni vhavha li rharhi khi vha rha khali Ishinẹgba. ²⁰Elele elọ o laa la vhọ na vhẹ ni a rhi ẹchọ na vhẹ shi ingmobe ni vhavha li? Ama vha kha mẹ ẹchọ shi apfuẹ vha rhi egbe myie elele o la vhọ na vhẹ²¹Ona li Ishinẹgba ọ nyalu vhẹ shi, rharhi khi Ikiristi ọọ li mẹ ẹchọ na vhẹ ọ rhi irhọkhasẹ shi ekẹ na vhẹ khi vha rhọ khali ẹtoawẹ oli. ²²Ọ vha li ingmobe wẹ khi rhẹmhi a mhọli ighagha unu. ²³Ni e rhẹrhẹ zẹnọ ẹnwẹ ẹẹ nali, ọ vha liẹliẹ unu sọ wẹ vhọ; ni ọ rhẹẹ mẹ ẹchọ o vha dọmhi onochi, ọ rhi ingme ọli shi ọni ọa gwu ẹzọ ni o pfuasẹ obọ.²⁴Lẹ obọ ọli ọọ tsua ingmobe eyẹ je ukhomhi orhẹ, khi eyẹ kẹ gwhu rhọ khali ingmobe eyẹ khi eyẹ kẹ dobẹ nyele inyele igwabhagbe; te ikpa ikwuọtse ọli li eyẹ te mhọli izemhi. ²⁵Rharhi khi rhẹmhi vha liabhi isumha ni e wanọa, ama nenaa vha liẹliẹ egbe bhuli ọni ọrhisumhale ni ọ gwe kyili ọni ọ rhi ẹloe a kwhu avhagwhumhẹ vhẹ.

Chapter 3

¹Vhẹvhẹ eni ikposo, vha chiegbe kpiale ni igwhẹ vhẹ, ishọyọ khi ọni ọ vha lama shi ingme ni a gwu a khasẹ ọ, inyele vhẹ o dobẹ laa rhẹ wẹ myie suọ. ²Ni e ke mẹ inyele aghyie ali ekpẹ vhẹ.³Isomhote vhẹ imhẹli o kyili uwi ofiegbe, nabhi iba itsu ali isọnọ igolu shi egbe ali ede ni e ghalẹ. ⁴Onochi, o kyili uwi ekelemhi, isomhote ni o vhaa takwa ni o kyili ayẹmhẹ ni o pfọmhẹ, ni o ghalẹ ukpẹloe Ishinẹgba.⁵Odẹ ni eni ikpotso nẹlẹ ni e pfuasẹ ni e rhi egbe nya Ishinẹgba e li rhi egbe wẹ somhote. Rhẹmhi e rhi ekpẹ ni igwhẹ wẹ. ⁶Nabhi Isera, ni ọ suesọ ni Ebulahamu, ọ lu ọli onomhuẹmhẹ. Imyi ọli vha kyila ni vha nyele inyele aghyie ni vhavha rhi egbe ni ulishi ukpokpomhẹ nwu.⁷Abagwhoyọ vhẹvhẹ eni emọse vha nu igwhẹ vhẹ nyelẹ inyele aghyie, vha nwu ekpẹ shi wẹ egbe abhi akhe ni o vha womhẹ ali ọni ọ laa nu vhẹ le isomhopfa ikiki ukwhu, khi aa ke mẹ emeni e nwu vhẹ olema gba.⁸A rhọ gbe oni ingme kwu ukhomhi, vhẹvhẹ kwu vha rhi ọpfọmhẹ nu egbe nyele, vha kee vala elemhi egbe, vha mhọli ighọli egbe abhi inyọgwho, vha mhọli ikẹkẹidua ni egbe ali ichiegbekpiale. ⁹Imhẹ vha rhi onọbe wali onobe, ọa liyọ irhi ẹnwẹ wali ẹnwẹ, ama rhi ivọsẹna sọ ẹnwẹ, rharhi ona li a te nyalu vhẹ khi vha kẹ le ivọsẹna ukwhu.¹¹Rharhi, ‘’Ọni ọa nono khi lẹ le agbọ aghyie lẹ nyele tẹsẹ ọ nwu unu ọ vhi ijajamhi ingme ali ingme ighagha. ¹⁰Ọọ nwemaa chi onobe le ọa khyiẹlẹ onaghyie; ọọ nwemaa nono ọfọmhẹ ọ na kwhu ọli. ¹²Rharhi khi Ishinẹgba ọ rhi ukpẹloe a shi eni e gwagha gbe vhi egbe ọ rhi esọ shi wẹ vhi olema, ama ọ rhi ukpẹloe kpẹ elingmobe egbe.’’¹³Ọgwho ọ dobẹ laa khyiẹlẹ vhẹ ingme ni vhaa khyiẹlẹ onaghyie? ¹⁴Ama vha kha mẹ ẹchọ a shi ongaghyie ni vha khyiẹ, ivọsẹna na lọ. ‘’Imhẹ vha nu ulishi emeni ea nu ulishi; wẹ khi rhemhi vha kpokpok egbe.’’¹⁵Ama vha rhi idu vhẹ shi ikpọda ni Ikiristi abhi Ọnọmhọli. Nwunegbe khi vha rhọ dobẹ kee sọ ọni ọ laa mhila vhẹ emeni e zẹ khi vha mhọli irhẹgbenya Ishinẹgba. Ama rhi ọpfọmẹ ali ekpẹ sọ wẹ vhọ. ¹⁶mhọli idu aghyie ishọyọ khi eni ea zẹ onobe vhẹ omama o kẹ nwu wẹ shi onobe vhẹ ni ea zẹ. ¹⁷Ọgbọ ọ kha mẹ ẹchọ a shi ikhyiẹlẹ onaghyie li o somhi dala ni ọgbọ ọ mẹ osue a shi onobe ni ọ khyiẹ.¹⁸Rharhi utogwho li IKiristi ọ gwhua ni iọgbọ kwu, lẹ ni ọ gwabha gbe ọ gwhua ni eni e vha gwaha gbe, khi lẹ rhọ nwu vhẹ bhuli Ishinẹgba le. Aa gbe ijegbe ọlia ama ayẹmhẹ ọli o nyele, ¹⁹Lẹ li ọọ laa ngme ingmemhi Ishinẹgba khasẹ iyẹmhẹ ni e la ogba igwhuma ²⁰eni e ke khyiẹlẹ omhasuesọ ẹrhẹghẹ ni o dọsẹ ni Ishinẹgba ọ ke rhọ rhi obọ gbanidu mugha ẹrhẹghẹ Inowa ni a rhọ tọ ọkọ. Ikwhumhi ọlale ikwukwu iọgbọ li e lee pfue oni amẹ oyọ le,²¹Ona amẹ ona li a rhọ khọkhọ ibatizimhi ni o tsumhi vhẹ, a khi a rhọ rhue ọgbọ ijiommhi egbea ama khi a rhọ shi obọ khi a laa rhi udu aghyie rhọ khali Ishinẹgba. ²²Ọo tsumhi vhẹ te ikpa itiegwhivule ni IJesu Ikiristi ọ vule. Ni o kyila khi ọ she shele je obọ obita Ishinẹgba ali ighyiukọ, afu ali izemhi e nyẹsẹ egbe a nali.

Chapter 4

¹Abhi ọ ke rhọ kyila khi ijegbe Ikiristi ọ mẹ ẹchọ, vha li zẹ idu eyọyọ, rharhi khi ọni ọ rhi ẹchọ ni ijegbe ọ, ọ she gwhua rhọ khali ingmobe. ²Ọgbọ ọyọyọ ọ kee dua ẹtsẹkẹ ni e la aleghyie a khi ẹtsẹkẹ oni agbona.³O she tẹsẹ ni vha te a khyiẹlẹ emeni eni e vha myie suọ ea khyiẹlẹ. vha nyele umumumẹ, nabhi ẹtsẹkẹ elamhijegbe, ida enyọ, ila agbaa edenyọ, igbe idetsia ghogho ali ibẹna lasẹ ebo. ⁴O dobẹ a nwu eni e vha myiesuọ ẹloe abhi vhavha gwe lia de gboghyiẹ wẹ a khyiẹli ijajamhi ingme, li e te a zẹ onobe vhẹ. ⁵Ama ee laa rhọ khasẹ Ishinẹgba ni ọ laa gwu eni e la vhọ ali eni e gwholoa ẹzọ abhi e li gbe. ⁶Ona li o rhi a kpọ ngme eni ingmemhi Ishinẹgba khasẹ eni e kpọ gwhuloa, eni a gwu ẹzọ ni ẹrhẹghẹ ni e rhọ nyele ghe mhẹ ghe ẹ; rhẹmhi a ngme oni ingmemhi khasẹ wẹ khi elemhi ayẹmhẹ e kẹ nyele abhi Ishinẹgba ọ li nyele.⁷Ikposhimhi ẹtsẹkẹ kwu o she chi bhẹ. Iyọ vha nwemaa rhi ẹloe a kpẹ egbe vhẹ egbe, vha gwhọghọ egbe vhẹ abọ khi vha kẹ kee dobẹ pfi olema. ⁸Ọzukhomhi oni ingme kwu, vha mhọli ighọli egbẹ vhẹ onaghyie, rharhi khi ighọli li oa gwese igbegọ nebu. ⁹Vha rhue obọa kee ni egbe vhavha wọwọ.¹⁰Ọgbọgbọ ọ rhi isomhopfa ni ọ te obọ Ishinẹgba mẹ kpaghyiẹ eni e kpọẹ obọ, abhi egbegbe ọni a rhi isomhopfa Ishinẹgba nebu shi obọ apfuẹ. ¹¹Ọni ọa ngme ingmemhi Ishinẹgba ọ kee ngme oni ingmemhi onaghyie; eni ea ga e rhi izemhi ni Ishinẹgba ọ rhọ na wẹ kee ga; ishọyọ khi a te ena kwu rhi ikiki ni Ishinẹgba te ikpa Ijesu Ikiristi, ishọyọ khi ikiki o kyili uwi Ishinẹgba te ikpa Ijesu Ikiristi. Ikiki khi uwi ọ ẹlẹnagbọagbọ apfishi ẹlẹnagbọagbọ itsẹ.¹²Inyọgwhọ mhẹ, imhẹ vha dobẹ ọli nwu vhẹ ẹloe ni vha mẹ ọnwufẹẹ ni e ze ni vhaa mẹ, abhizẹzẹ khi a vha kpọ mẹ yọ gwhe. ¹³Onochi vha kee ghẹlẹ khi vha li nu Ijesu kemhi ẹchọ ni ọ mẹ, oo laa kyili oghẹlẹ ogbẹlẹ ni ọa bhẹ, ¹⁴Ivọsẹna khi uwẹ vhẹ ni a zẹ ẹnwẹ na vhẹ rharhi vha rha khali Ikiristi; ivọsẹna o kyili uwẹ vhẹ, Ayẹmhẹ ikiki ali Ishinẹgba o nu vhẹ la.¹⁵Imhẹ vha mẹ ẹchọ abhi ọni ọ gbe ugbee, wẹ khi agyiaguda, wẹ khi ọghyiatọ, wẹ khi ọni ọa pfuẹchẹ uwi iọgbọ evhese. ¹⁶Abhabhi o rhẹ li, vha khaa mẹ ẹchọ rharhi khi vha rha khali Ikiristi, imhẹ vha dobẹ omama nwu vhẹ, vha rhi oni eva ọyọ kee chichi Ishinẹgba.¹⁷Rharhi khi o she rhamhi ẹrhẹghẹ ni igwẹzọ o rhọ te apfẹ Ishinẹgba a teukẹle; o kha ke te iteteva eyẹ gbasẹ, see eni e la elase ni e vha lama shi ingmemhi Ishinẹgba e ke wẹ laa li? ¹⁸Abagwhoyọ, ‘’O kha nwu eni e myie suọ unu khi e rhọ pfue vhọ le, see o ke wẹ laa li eni e vha myie suọ ali iọgbọ ebe?’’ ¹⁹Iyọ eni e mẹ ẹchọ abhi Ishinẹgba ọ li nono ọli, e rhi egbe wẹ ni ima ea kee khyiẹlẹ onaghyie.

Chapter 5

¹Mhi lema vhẹ, vhẹvhẹ ni vha kyili eni e kpeda, ọni ọ myie ọtsẹ shi ẹchọ ni Ikiristi ọ mẹ ali ọni ọ laa te ikiki ọli ni ọa bhẹ kemhi. ²Vha kee rhi ẹloe kwhu isumha ni a rhọ na vhẹ khi vha rhi ẹloe kee kwhu, vha kee khyiẹlẹ abhi ọni ọ rhi ẹloe a kwhu, a khi u nwemaa, ama o pfo vhẹ vhi idu, abhi Ishinẹgba ọ nono khi vha li; a khi rharhi ọgwhẹmhẹ ukpaghọ ama imhọli ọnwegbe ugamhi; ³Imhẹ vha rhi izemhi kee rhi ẹloe kwhu wẹ, ama vha kyili irhọkhasẹ ni eni isumha. ⁴ Ọni Ọrhisumhale nọfu ọ kha bhẹ, ọ la laa rhi arhu ikiki na vhẹ ni o vha takwa.⁵Abagwhoyọ vhẹvhẹ eni emọse inọghọdọ, vha chi egbe kpiale rhọ kee khale eni e womhẹ. vhẹvhẹ kwu, vha rhi ede ichegbekpiale sọ rhọ khali egbe, rharhi khi ‘’Ishinẹgba ọ kha khyie ọchichiegbe ọ vhẹlemhi ọni ọ chi egbe ọ kpiale,’’ ⁶Iyọ vha chi egbe kpiale, ni ukpokpomhi obọ Ishinẹgba, khi ọ yasẹ vhẹ ekẹ ni ẹrhẹghẹ o ke rhamhi. ⁷Vha kwu agbọ Vhẹ nya vhi egbe rharhi khi ọ pfi egboe shi vhẹ egbe.⁸Vha rhọ nwegbe, vha rhi ẹloe kpẹ. Rharhi khi ẹbele vhẹ ni ọ kyili okhyio, rhẹmhi ọa gbhomhi abhi ọdumhi ni ọ gbhomhi a kyia, kyia, ni ọa nono ọni ọ pfusea. ⁹Vha khyie ọ, vha gbe awẹ sọ ekẹ vhi imyiesuọ vhẹ, rharhi khi vha yẹsẹ khi inyọgwho vhẹ ni e li myiesuọ ni e la ashakhasha e li a mẹ ẹchọ nabhi vha mẹ ena.¹⁰Vha kha mẹ ẹchọ ukwukwu ẹerhẹghẹ, Ọni Ishinẹgba ivhẹlemhi, ni ọ nyalu vhẹ bhẹ vhi ikiki ọli vhi elemhi Ijesu Ikiristi, ọ la laa te egbe ọli rhi egbe gba na vhẹ, ọ rhi awẹ e ghyi vhẹ ekẹ. ¹¹Izemhi kwu o kyili uwi ọli elenagbọagbọ Itsẹ.¹²Rhọ te ikpaghyiẹobọ Isivanọsi, na mhi rhue abhi egbegbe inyọgwho, lẹ mhi rhọ dobẹ kẹke oni ebe ona ghyi vhẹ. Rhẹmhi rhi ona zeze vhẹ idu khi egbegbe ivhẹlemhi Ishinẹgba khi ona. vha mugha vhọ ze. ¹³Uka nabhi uwẹ vhẹ ni o la Ibabelọni ni a gaa zẹ vhẹ ali wẹwẹ, ea tsẹ vhẹ, li shi omyi mhẹ ni ọmọse ni imaki. ¹⁴Vha rhi ipfipfi unu ighọli tsẹ egbe vhẹ kwu na mhẹ. Ọpfọmhẹ IJesu Ikiristi o kyili wẹ vhẹvhẹ ni e la elemhi Ikiristi Itsẹ.

2 Peter

Chapter 1

¹Mhẹmhẹ Isamọni Ipitẹ, ọgamhẹ ali aghyiusomhi IJesu Ikiristi mhi kẹkẹ oni ebe ona ghyi eni e te ikpa igwabhagbe Ishinẹgba eyẹ ali otsumhagbọ ni IJesu Ikiristi mhọli imyiefuese ni o ghalẹ abhi uwi eyẹ. ²Ivhẹlemhi ali ọpfọmhẹ o kyili uwẹ vhẹ te ikpa iyẹsẹ Ishinẹgba ni Ita ali Ijesu Ọnọmhuẹyẹ.³Izemhi ọli ni o te aleghyie bhẹ o she rhi ẹtsẹkẹ kwu ni eyẹ a nono ni eyẹ ni a rha nyele agbọ ali ni eyẹ rha kyili ọgbọ Ishinẹgba te abhi eyẹ li yẹsẹ ọni ọ rhi ikiki ali itimhi ọli nyalu eyẹ. ⁴Te ena ọ she rhi ishobọ ọli nofu ni o ghalẹ, ghalẹ, ni eyẹ, ishọyọ eyẹ kẹ mhọ obọ shi ayẹmhẹ ọli eyẹ ke na pfue ijiomhi oni agbona ni ọgwhẹmhẹ obe oni agbọ ona o pfi.⁵Rharhi ona, vha nyakwa rhi ichimhi gboghyiẹ irhọshiọ vhẹ; vha rhi iyẹsẹ gboghyiẹ ichimhi; ⁶Vha rhi igwọghọ egbe vhẹ abọ gboghyiẹ iyẹsẹ; vha rhi irhegbe myie tẹsẹ gboghyiẹ igwọghọ egbe vhẹ abọ; vha rhi ikyili ọgbọ Ishinẹgba gboghyiẹ irhegbe myie tẹsẹ; ⁷Vha rhi isomhelemhi inyọgwho gboghyiẹ ikyili ọgbọ Ishinẹgba, vha rhi ighọli gboghyiẹ isomhelemhi inyọywho.⁸Rharhi vha kha mhọli eni ẹtsẹkẹ ena khi e bu a shi vhọ, e laa kpaghyiẹ vhẹ obọ ni o vha rhọ laa lọsẹ vhẹ ali ikyili aga obodẹ iyẹsẹ Ọnọmhuẹyẹ Ijesu Ikiristi. ⁹Ama ọni ọ vha mhọli wẹ, ọ vha mẹ a nuẹ ọ gwe kyili ọzalo. Ọ she yelea khi a she kpọ kwhẹsẹ lẹ ingmobe egbea.¹⁰Inyọgwho mhẹ vha nyakwa onaghyie, khi vha rhi inyalu vhẹ gba fuse. Rharhi khi vha kha khyiẹlẹ ena, o vha laa ba vhẹ kwu. ¹¹Ishọyọ Ishinẹgba a laa kwheghyie odẹ aleghyie Ọnọmuẹyẹ Ijesu Ikiristia na vhẹ.¹²Ina mhi li a kee yele vhẹ eni ingme ena kwu, vha kha rhẹ yẹsẹ wẹ khi e rhẹ gboghyiẹ oni ingmaghyie ni vha mhọli ena. ¹³Mhi sa khi o ti khi mhi ke to vhẹ oyerhe abhi mhi li nyele oni ijegbe ona ena, ¹⁴Rharhi khi mhi kẹ laa kwu ọli shi ekẹ, abhi Ọnọmhuẹyẹ Ijesu Ikiristi ọ ngme khasẹ mhẹ gboo. ¹⁵Mhi gwe laa nyakwa khi mhi kha vu khi vha dobẹ kee sa lẹẹ to eni ẹtsẹkẹ ena kwu.¹⁶Eyẹ vha rhi alẹ to okhẹ a khasẹ vhẹ ni eyẹ rhọ gwu ingmemhi izemhi ali ibhale Ọnọmhuẹyẹ Ijesu Ikiristi khasẹ vhẹ, ama ukpẹloe eyẹ li eyẹ rhọ mẹ ikiki ọli. ¹⁷Rharhi Ishinẹgba ni Ita ọ rhi ojima ali ikiki myie ọtsẹ nali ni urhuli ikiki aleghyie o rhọ ẹẹ li. ''Ona khi Omyi mhẹ ni Ọmọse ni ọ gwhẹ mhẹ.'' ¹⁸Eyẹ ena eyẹ li sokwu oni urhui ni o rhọ te aleghyie bhẹ ni eyẹ rho nu ọli la ukhomhi ọkpha ni o pfuasẹ.¹⁹Abagwhoyọ, eyẹ gwe mhọli eni ingmemhi ebolẹ ni e rhi awẹ ghyi eyẹ vhi ekẹ, vha laa nyakwa khi vha nwu wẹ ze, abhi ufulọ ni ọa gẹẹ aloebili, apfishi ni ogbe o rha gbe ni itata e rha lase vhi idu vhẹ. ²⁰Oni o gaa fu nẹẹ, lẹ khi vha nwemaa yẹsẹ khi a vha mẹ ingmemhi ni Ibabo o ngme ni eni ebolẹ e te egbe wẹ ngme. ²¹Rharhi khi a vha mẹ ingmemhi Ishinẹgba ni o kyili abhi o ghọli ọgbọ, ama Ayẹmhẹ ni o Pfuasẹ li o rhọ te ikpa agbọ ngme wẹ.

Chapter 2

¹Aa li mẹ ebolẹ ighagha vhi iteteva ebolẹ ni e kpọẹ, abhi a li laa mẹ ewẹnagbọ ighagha vhi iteteva vhẹ. E la laa bẹna tsua ewẹna ebe, e gaa khyie ọni Ishinẹgba nọfu nẹẹ kwu ni ọ rhi ọli bhẹ, e rhi epfua ni a gwogwo bhuli egbe wẹ le. ²Ebubu wẹ e laa rhi omama rhọ khali wẹ e pfuẹchẹ odẹ ingmaghyiea. ³Te rharhi ẹtsẹkẹ ituegbe eni ewẹnagbọ ena e laa kee to ekhẹ ni e te obọ wẹ wẹna khasẹ vhẹ. Epfua wẹ o she mugha khẹ wẹ, abagwhoyọ a vha mẹ emeni e laa nwu ilopfua wẹ gba.⁴O kha kyia khi Ishinẹgba o vha vhẹlemhi ighyiukọ ni e li ingmobe, ọ kwu wẹ lo owerhẹ, ọ nwuno wẹ shi owerhẹ kee mugha khẹ igwẹzọ. ⁵O kha kyia khi ọ vha rhi obọ gbe eni agbọ nẹlẹ shi ọ rhi ikpho pfuse eni iọgbọa, ama ọ lee tsumhi Inoah, ni ọ kyili ọni ọ ngme ingmemhi igwabhagbe, ali ikwumhọshila evhese; ⁶Ọ kha mẹ rhi erhẹ pfuse ẹvholi Isodomu ali Igomora, ọ rhẹ wẹ khyiẹlẹ irhọkhasẹ khasẹ eni iọgbọ ebe emeni e laa mẹ egbe;⁷Ọ kha mẹ tsumhi Ilọt ni ọ gwagha ẹẹ gbe ni ọ vha nu wẹ nyele inyele idetsia ni e nyele shi. ⁸Ọni ọmọse ọna ọ nu wẹ nyele, ogbẹlẹ kwu li o emeni e khyiẹlẹ o rhẹẹ to ọ vhi egbe onaghyie, onaghyie. ⁹O kha kyia yọ, Ishinẹgba ọ yẹsẹ abhi ọ lia tsumhi iọgbọ Ishinẹgba vhi imhasẹpfẹ le, ọ yẹsẹ abhi ọ lia rhi ushi a nwu iọgbọ ebe shi ogbẹlẹ igwuẹzọ ni o ọa bhẹ.¹⁰Orhọgbe eni e rhọ khali ọgwhẹmhẹ ijegbe ni e rhi ẹloe gbe omhasẹ Ishinẹgba. Enewẹnagbọ ena ea mhọdu ea chichi egbe, e vha mhọli ekpẹ ni emeni Ishinẹgba o ma shi aleghyie; ¹¹O kha rhẹ kyili eni ighyiukọ, ni e ze dala wẹ, e vha liyọ rhi ẹloe a gbe eyọyọ vhi ukpẹloe Ishinẹgba.¹²Ama iọgbọ enana e pfino inua shi emeni e vha yẹsẹ. rhẹmhi ea khyiẹlẹ ingme abhi elamhi ni a kha vyia a gwe nwuno gboloa; e kha laa khyiẹli ingme emeni e lee sato lea khyiẹ e vha mhọli emeni e yẹsẹ. Ee laa liopfua abhi elamhi, ¹³A laa rhi ẹchọ fali wẹ ota shi ọkhọlọ ni e khyiẹ. Emeni e gwhẹ wẹ khi e rhọ kee khyiẹ ọkhọlọ ẹlogogota. Omama ali iyẹghẹa li o kyia khi e rhọ la vhẹ iteteva e nu vhẹ a le emenale. Iyọ li eni edẹ ighagha e le li rhi egbe a nwu wẹ! ¹⁴Ingmemhi idetsia ikpotso ali emọse li e lee vọ wẹ alo, . Ingmobe o vhaa kwhese wẹ; Ea ghagha eni e vha gbe awẹ sọ ekẹ; e nwemaa gwẹ ẹtsẹkẹ ituegbe. Eni Ishinẹgba ọ pfi unu na li e kyia.¹⁵E she vu odẹ ni o sheshe e ghogho rhọ khali odẹ obe Ibalamu, omyi Ibẹo, ni ọ te odẹ obe nono ikpaghọ ¹⁶A va nya vhi ukhomhi shi onobe ni ọ khyiẹ. Ilakwumhi ọ rhi urhuli ọgbọ nu ọli ngme ni ọ rhọ chigbe dobẹ nwu evhevhẹ ọni ọbolẹ mugha.¹⁷Iọgbọ enana rhẹmhi e liabhi okẹ ni e khakhaa ni o vha mhọli amẹ, ali atutu ni akpekpe o pfi a kwa. Ishinẹgba ọ she rhi asha ebili ni o limhi shi ekẹ shina wẹ. ¹⁸Ingmemhi ichihigbe ali ingmemhi idẹkẹ li ea ngme unu, e rhi idetsia a nwuno eni ea nono abhi e li na pfue iteteva eni e nyele inyele obe. ¹⁹E shi obọ egbadegbea na wẹ ama khi wẹwẹ obọ wẹ e kyili igwhumha epfua, rharhi khi emeni e fu dala ọgbọ li o mhasẹ a na wẹ.²⁰Ọni ọ she kpọ na pfue iliopfua oni agbona rharhi khi ọ yẹsẹ Ọnọmhuẹyẹ ali ọtsumagbọ ni Ijesu Ikiristi e ke gwe lieliẹ egbe je epfua, ikposhimhi wẹ o laa vyiemhosue dala ituekẹle wẹ. ²¹vha yẹsẹ odẹ Ishinẹgba lọ, li o kha somhi nẹẹ, e ke yẹsẹ oni odẹ nee e chigbe sọ oshimhi gbe ishi Ishinẹgba ni e pfuasẹ. ²²Ekpita ni a kpe ingmaghyie lọ ni ọọ li ''Aweshi ọ liegbe gwe je ekpa ni ọ kpa kwa.'' Agulu ọ gwe liegbe je ẹgbọlọ laa pfuẹ''.

Chapter 3

¹Inyọgwho mhẹ, nenaa ebe ozeva khi ona ni mhi kẹkẹ ghyi vhẹ. Rhẹmhi kẹkẹ wẹ ghyi vhẹ yele vhẹ khi mhi vu vhẹ ovhesẹ. ²Mhi nono khi vha rhọ sato eni ngme ni ebolẹ e kpọ ngme khasẹ vhẹ ali ishi ni Ọnọmhuẹyẹ ni ọtsumhagbọ ọ te ikpa ighyiusmhi shi ni eyẹ.³Ikyatsolo, vha nwemaa yẹsẹ khi ẹrhẹghẹ ikposhimhi eni ea gyia agbọ ea bhẹ e rhi agbọ kee li egyia e rha khali abhi ẹlamhijegbe wẹ o nono. ⁴Mhi gyhi ibhale ni ọ kee shi obọ? Obọ ni ita eyẹ e te gwuloa li a te a ngme ọli ena, agbọ o le lee a je alo abhi o kpọ lee li la vhọ ni a te la agbọ a bhẹ ena.''⁵Ama rhẹmhi e khyi uvu gba yelea khi ingmemhi Ishinẹgba a rhọ ma agbọ te ikpa amẹ nya ukhomhi amẹ. ⁶Eni amẹ ena li a rhọ kpọ pfuse agbọ nẹlẹa. ⁷Te ikpa eni ingmemhi li a te rhi ekẹ ali eda shi ekẹ ni erhẹ laa pfusea, ni a rhọ mugha a khẹ ogbẹlẹ igwuẹzọ ali ipfusea iọgbọ ebea.⁸Ama inyọgwho mhẹ, imhẹ vha yele oni ingme ona: obodẹ Ishinẹgba ogbẹlẹ ogwho rhẹmhi o liabhi ikpe agbẹlẹ eghọ igbe, ikpe agbẹlẹ ẹgbhọ igbe rhẹmhi o liabhi ogbẹlẹ ogwho. ⁹Ishinẹgba o vha pfọ obodẹ ishobọ ọli, abhi iọgbọ egwho e khọkhọ ipfọmhi shi. Rhẹmhi ọ rhi obọ gbanidu na vhẹ, khi a ke mẹ ọni ọ liopfua, ama khi ọgbọ kwu ọ kẹ myie suọ.¹⁰Ama, ogbẹlẹ Ishinẹgba rhẹmhi o laa bhale abhi ọghyiatọ. Igbhomhi o gheghe idane pfia, emeni e la vhọ erhẹ o tosẹ wẹa, emeni e la ekẹ kwu e welea.¹¹Abhi o ke rhọ kyila khi a la lina pfuse ẹtsẹkẹ kwua, iọgbọ nabhi eni egwho vha laa kyila nena? Vha kyili emeni e kha nyele inyele ipfuasẹ ali iọgbọ Ishinẹgba. ¹²Abhi Vha ke li mugha khẹ oni ogbẹlẹ Ishinẹgba ali abhi vha ke lia tuama oni ogbẹlẹ khi o ke bhẹ, ogbẹlẹ ni a laa rhi erhẹ pfuse idanea, orhorho o daghyiẹ emeni e la vhọ kwua. ¹³Ama, abhi ọ shi obọ, eyẹ mugha khẹ ishobọ ọli ni o kyili ekẹ ali idane ogbọ, ni o kyili apfẹ ipfuasẹ.¹⁴Inọgwho mhẹ, abhi vha ke rhọ mugha ona, vha nyakwa nyele inyele ni o vha mhọli azẹa wẹ khi ikphiọkphiọ vha mhọli ọpfọmhẹ rhọ khali ọli. ¹⁵Vha yẹsẹ khi irhobọgbanidu Ishinẹgba rhẹmhi ọ khi lẹ kẹ myie agbọ pfuese, abhi inyọgwhọ eyẹ Ipọlu ọ li rhi ẹgbhẹ ni Ishinẹgba ọ rhọ nail kẹkẹ ebe ghyi vhẹ eyọ. ¹⁶Abagwho ọ li li kẹkẹ ghyi vhẹ, ọ li ngme eni ingme ena shi vhọ. Ebe ọli ọọ kẹkẹ ingme ni ọgbọ ọ vha kẹlẹ a yẹsẹ abhi e ngme, ni iọgbọ igbhodula e vha gwabha laa zẹ, abhi e lia zẹ ebe evhese ni e la Ibabo. Ni e rhọ laa pfuse egbe wẹa.¹⁷

¹⁸Ama, vha fu kee shi iyẹsẹ ali ivhẹlemhi Ọnọmhuẹyẹ ali ọtsumhagbọ ni Ijesu Ikiristi. Ikiki o kyili uwi ọli, nena ali ELenagbọagbọ Itsẹ.

1 John

Chapter 1

¹Oni o te ugbẹkẹlẹ laa, ni eyẹ she sokwu, ni eyẹ she rhi ẹloe mhẹ, ni eyẹ she bino, ni eyẹ she rhi obọ nwu, ni o kyili obodẹ ingmemhi inyele ẹlanagbagbọ. ²A rhi oni inyele khasẹ, eyẹ she gwe mẹ, eyẹ pfi ọtsẹ shi vhọ, eyẹ ngme oni ingmemhi ẹlẹnagbọagbọ khasẹ vhẹ, ni ọ kpọ li nu ọni Ita la, a rhi ọli khasẹ eyẹ.³Emeni eyẹ mẹ, ni eyẹ suọ, li eyẹ gwu a khasẹ vhẹ eyọ, khi vha nu eyẹ le kee kwugbe, oni alekwugbe eyẹ o la obọ ọni Ita ali ọni Ọmọ, Ijesu Ikiristi. ⁴Irhẹmhi eyẹ kẹkẹ ena ghyi vhẹ khi oghẹlẹ eyẹ o kẹ gba pfuse,⁵Ona khi usomhi ni eyẹ te unu ọli suọ, li eyẹ gwu khasẹ vhẹ ena: Ishinẹgba ufulọ li ọ kyia elemhi ọli ubili ọ vha la pẹẹ. ⁶Eyẹ khẹ khi eyẹ nu ọli lee akwugbe khi eyẹ a kyia aloebi, ọneta li eyẹ kyia eyẹ vha rhi ingmaghyie a gbe. ⁷Ama eyẹ kha kyia elemhi ufulọ, abhi ọ li la elemhi ufulọ, li eyẹ rhọ nu egbe le a kwugbe oni ọlia Ijesu ni Omyi ọli ọ rhọ shishi eyẹ ingmobe egbea.⁸Eyẹ khẹ khi eyẹ vha li ingmobe irhẹmhi eyẹ a ghagha egbe eyẹ ingmaghyie o vha la eyẹ vhọ. ⁹Ama eyẹ kha tanọ ingmobe eyẹ, ọ kyili ọni a rhi egbe a nya ni egbe gba na ni ọ dobẹ a yele ingmobea ọ rhi eyẹ pfuasẹ vhi umhapfuasẹ kwu. ¹⁰Eyẹ khẹ khi eyẹ vha li ingmobe gwhe rhẹmhi eyẹ rhi ọli shi ọpfiolẹmhi, oyọ o rhọ khasẹ khi ingme ọli o vha nu eyẹ la.

Chapter 2

¹Imyi mhẹ ni e ghalẹ, irhẹmhi kẹkẹ ena ghyi vhẹ khi vhaa ke li ingmeobe. Ama a kha mẹ ọni ọ li ingmobe, eyẹ mhọli ọni ọ lema a ni eyẹ ni ọ nu ọni Ita la, Ijesu Ikiristi ni ọ pfuasẹ. ²Lọ mẹ ẹchọ shi ingmobe eyẹ, ama a khi eyẹ lọgwho lishi oni agbona kwu ³Ona li eyẹ te a yẹsẹ ọli, ni eyẹ rhi ishi ọli gwhẹ.⁴Ọni ọ khi, ''Mhi yẹsẹ Ishinẹgba, ama khi ọ vha rhi ishi ọli a gwhẹ, ọneta li ọ kyia. ⁵Ama ọni ọ rhi ingmemhi ọli gbe akanya, egbegbingme ighọli Ishinegba o she gba naa. Ona li eyẹ rha yẹsẹ khi eyẹ gba itsua kwugbe. ⁶Ọni ọ khi lẹ toma Ishinẹgba vhọ, ọ kyili emeni e kha kyia abhi Ijesu Ikiristi ọ li a kyia.⁷Eni e gwhẹ mhẹ, a khi ishi egbọ mhi kẹkẹ a ghyi vhẹ, ama ushi nẹlẹ ni vha te ugbẹkẹle suọ. Oni ushi nẹlẹ wẹwẹ khi ingmemhi ni u ke suọ. ⁸Ama mhi kẹkẹ ushi ogbo a ghyi vhẹ, ni o kyili ingmaghyie obodẹ Ikiristi ali vhẹvhẹ, rharhi khi aloebi o she a daa, egbegbe ufulọ ọa gẹẹ.⁹Ọni ọ khi elemhi ufulọ lẹ la, khi ọa bishi elemhi inyọgwho ọ, aloebi li ọ la apfishi nena. ¹⁰Ọni ọ mhọli ighọli inyọgwho ọ lọ la elemhi ufulọ a je alo a vha mẹ ọzuodẹ obodẹ ọ. ¹¹Ama ọni ọ bishi elemhi inyọgwho ọ, aloebi lọ la kyia; ọ vha yẹsẹ obhoni ọa je rharhi khi ubili o she zuse ọli alo.¹²Mhi kẹkẹ ghyi vhẹ, eni ivhiẹ ni e ghalẹ, rharhi khi a she yele ingmobe vhẹa te ikpa eva ọli. ¹³Mhi kẹkẹ ghyi vhẹvhẹ eni ita, rharhi khi vha yẹsẹ ọ ni ọ te ugbẹkẹlẹ la. Mhi kẹkẹ ghyi vhẹ, vhẹvhẹ inọghọdọ, rharhi khi vha she nwu ọnọkhọlọ le. Mhi kẹkẹ ghyi vhẹ, vhẹvhẹ ikwukwu ivhiẹ, rharhi khi vha yẹsẹ ọni Ita. ¹⁴Mhi kẹkẹ ghyi vhẹ, vhẹvhẹ eni ita, rharhi khi vha yẹsẹ ọ ọni ọ te ugbẹkẹle la. Mhi she kẹkẹ ghyi vhẹ vhẹvhẹ inọghọdọ, rharhi khi vha ze, iyọ ingmemhi Ishinẹgba e nu vhẹ la, vha she nwu ọnọkhọlọ le.¹⁵Imhẹ mhọli ighọli oni agbona wẹ khi ẹtsẹkẹ ni e la vhọ. Ọgbọ kha mhọli ighọli oni agbona, ighọli ọni Ita o vha nu ọli la. ¹⁶Ena khi ẹtsẹkẹ ni e la oni agbona, ọgwhẹmhẹ ẹlamhijegbe, ọgwhẹmhẹ ikpalo, ali ichichegbe agbọ; ena kwu e vha kyili uwi ọni Ita ama uwi oni agbona li e kyila. ¹⁷Oni agbona ali ẹtsẹkẹ ọgwhẹmhẹ oni agbona e dọsẹ la lẹ. Ama ọnọni ọ la khyiẹlẹ abhi o ghọli Ishinẹgba ọ la nu ọli la ẹlẹnagbọagbọ.¹⁸Ikwukwu ivhiẹ, ẹrhẹghẹ ikposhimhi li a la ena, abhi vha kpọ le suọ khi ẹbele Ikiristi ọa bhẹ, abhi eyẹ lia ngme ena ẹbele Ikiristi e she le bhẹ, rharhi ona li eyẹ te yẹsẹ khi ẹrhẹghẹ ikposhimhi li a ke la ena. ¹⁹Iteteva eyẹ li e te a lase, ama eyẹ vha kpọ kyili ogwho. Rharhi eyẹ kha kpọ kyili ogwho lọ e kha khyie nu eyẹ la nena. Ivumhi ni e vu li o rhọ khasẹ khi eyẹ vha kpọ kyili ogwho.²⁰Ama a she sase ẹ rhọ te ikpa Ọni ọ pfuasẹ, vha laa yẹsẹ oni ingmaghyie. ²¹A khi rhẹmhi kẹkẹ ghyi vhẹ rharhi khi vha yẹsẹ oni ingmaghyie, ama rharhi khi vha yẹsẹ ọ khi olẹmhi o vha la elemhi ingmaghyie.²²Ọgwho mẹẹ khi ọni ọpfiolẹmhi ọni ọ mẹẹ khyie khi Ijesu ọa kyili Ikiristi lọ? Ọgbọ ọnana lẹ khi ẹbele Ikiristi, rharhi khi ọ khyie ọni Ita ali ọni Ọmọ. ²³A vha mẹ ọni ọ la khyie ọni Ọmọ ni ọa mhọli ọni Ita. Ọni ọ yẹsẹ ọni ọmọ li ọa mhọli ọni Ita abagwhoyọ.²⁴Uwi obọ vhẹ, vha dobẹ emeni vha te ituẹkẹle suọ khi e nu vhẹ la. O kha kyia khi emeni vha te ituẹkẹle suọ khi e nu vhẹ la, li vha rha nu Ọni Ọmọ la elemhi ọni Ita. ²⁵Agbọ ni o vha laa pfo lẹ khi obọ ni ọ shi ni eyẹ. ²⁶Irhẹmhi kẹkẹ ona ghyi vhẹ obodẹ emhẹghagha khi e ke ghagha vhẹ odẹ Ishinẹgba le.²⁷A khẹ li uwi vhẹ, ovhi ni a rhọ tono vhẹ okhomhi o khyie le la vhẹ vhọ, vhavha ke gwe kyili ọni a kha wẹna. Ama abhi irhi ovhili to ukhomhi ọli o lia wẹna vhẹ ẹtsẹkẹ kwu e liyọ kyili ingmaghyie khi olẹmhi o vha la, abhi a le li wẹna ẹ eyọ, liyọ mugha nya vhọ. ²⁸Nenaa imyi mhẹ ni e ghalẹ, vha liyọ nu ọli la, ishọyọ ọ kha liegbe bhẹ, khi eyẹ kẹ gbudu, omama o ke nwu eyẹ ukpẹloli ọ. ²⁹U kha sheda yẹsẹ khi ọ gwabha gbe, oyọ li u ke rha yẹsẹ khi ọni ọ gwabha gbe ọ she kyili omyi Ishinẹgba.

Chapter 3

¹Vhaa ghee uvhali ighọli ni ọni Ita ọ mhọli ni eyẹ, khi a rhọ kee lu eyẹ imyi Ishinẹgba, emeni eyẹ kyia lẹ khi ona. ona li o zẹ khi agbọ e vha yẹsẹ eyẹ, rharhi khi e vha kpọ yẹsẹ ọ. ²Eni e gwhẹ mhẹ, nena imyi Ishinẹgba li eyẹ ke kyia, a vha khyie rhọ khasẹ ne emeni eyẹ laa kyia vhi odalo. Eyẹ yẹsẹ khi Ikiristi ọ kha bhale, eyẹ la laa liabhi lẹ, rharhi khi eyẹ la laa mẹ ọli abhi ọ li le li la. ³Ọni ọ mhọli iregbenya onana ọ rhi udu ọ shi ayọ rhẹmhi ọ rhi egbe ọli shi ipfuasẹ abhi ọli chẹma.⁴Ọni ọ li ingmobe a je alo ọni ọ vha rhi ushi a gwhẹ li ọ kyia, rharhi ingmobe lẹ khi imha rhi ushi a gwhẹ. ⁵Vhavha li yẹsẹ khi irhẹmhi a rhi Ikiristi bhẹ khi ọ rhue agbọ ingmobe e gbea, Rharhi khi ọ vha mhọli ingmobe shi egbe. ⁶A vha mẹ ọni ọ toma vhọ ni ọ gwe li ingmobe a je alo. Ọnọni ọ li ingmobe a je alo rhẹmhi ọ vha kpọ mẹ ọli gwhe wẹ khi rhẹmhi ọ yẹsẹ ọ.⁷Imyi mhi ni e ghalẹ, imhẹ vha dobẹ ọgbọ ghagha vhẹ odẹa. Ọni ọ gbe a te odẹ, rhẹmhi ọ pfuasẹ, abhi Ikiristi ọ li pfuasẹ. ⁸Ọlingmobe uwi okhyio li ọ kyia, rharhi ituẹkẹle li okhyio ọ te li ingmobe bhẹ. Ona li o rhi Omyi Ishinẹgba bhale, khi ọ kẹ gwọghọ ikanya okhyioa.⁹Ọni Ishinẹgba ọ vyia ọ vha li ingmobe rharhi khi ukpamhi Ishinẹgba o nu ọli la. Ọ vha gwe laa kee li ingmobe rharhi omyi Ishinẹgba li ọ ke kyia. ¹⁰Ona li o rhi imyi Ishinẹgba ali imyi okhyio aa khasẹ. Ọni ọ vha gbe a te odẹ ọ vha kyili omyi Ishinẹgba, ali ọni ọ vha mhọli ighọli inyọgwho ọli.¹¹Ona khi usomhi ni vha te ekẹ suọ bhẹ, khi eyẹ mhọli ighọli egbe. ¹²A khi abhi Ikeni ni ọ li kyili ọnọkhọlọ ni ọ rhi ibishielemhi gbe inyọgwho ọli ugbee. Elọ e zẹ ni ọ rhọ gbe ọlia? Rharhi khi a vha myie ilasobo ọ khi a myie iyi inyọgwhọ ọli.¹³Imhẹ dobẹ ọli sha ẹ abọ, inyọgwho mhẹ, ni agbọ ea bishi elemhiẹ ẹ. ¹⁴Li ẹyẹ ke rha yẹsẹ khi eyẹ a she te egwhui tsumhi eyẹ bhẹ vhi inyele, rharhi khi eyẹ mhọli ighọli egbe. Ọni ọ vha mhọli ighọli rhẹmhi ọ gwhua. ¹⁵Ọni ọa bishi elemhi inyọgwho ọli rhẹmhi ọ gbe ugbee. Ghyiẹ u li yẹsẹ khi ọni ọ gbe ugbee ọ vha mẹ agbọ ẹlẹnagbọagbọ,¹⁶Ona li eyẹ te a yẹsẹ emeni ighọli o kyia, rharhi Ikiristi rhẹmhi ọ rhi agbọ li pfa eyẹ shi ekẹ. ¹⁷Ama a kha mẹ ọni ọ mhọli ẹtsẹkẹ, khi ọ mẹ ọni ọa nono, khi ọ gwese udu ọ, khi ọ vha mhuẹ ivhẹlemhi kwu ọ, see ighọli Ishinẹgba o ke li nu ọli a la? ¹⁸Imyi mhẹ ni e ghalẹ, imhẹ vha mhọli ighọli unu ama vha rhọ shi akanya ali ingmaghyie.¹⁹Ona li eyẹ rhọ yẹsẹ khi eyẹ mugha shi ingmaghyie khi eyẹ rhi udu nali. ²⁰Rharhi udu eyẹ o kha luese eyẹ, Ishinẹgba ọ fu dala udu eyẹ, ọ yẹsẹ ẹtsẹkẹ kwu. ²¹Ọni ọ gwhẹ mhẹ, udu eyẹ o vha sheda luese eyẹ, eyẹ mhuẹ iregbeda obodẹ Ishinẹgba. ²²Ememeni eyẹ ke mhilali ọ laa rhi ọli ni eyẹ, rharhi khi eyẹ rhi ishi ọli gwhẹ ali khi eyẹ khyiẹli emeni e rhi egbe a nwu ọ.²³Ona khi ushi ọli, khi eyẹ rhọ lama shi eva Omyi ọ ni Ijesu Ikiristi ali eyẹ mhọli ighọli egbe, abhi ọ lee li rhi oni ushi ona ni eyẹ. ²⁴Ọni ọ rhi ishi Ishinẹgba gwhẹ lọ toma vhọ. Rharhi ona li eyẹ te yẹsẹ khi ọ nu eyẹ la, te ikpa Ayẹmhẹ ni ọ rhọ ni eyẹ.

Chapter 4

¹Eni e gwhẹ mhẹ, Imhẹ vha lama shi ayẹmhẹ ni vha mẹ kwu vhọ, ama vha nwu iyẹmhẹ kwu fẹẹ khi vha rhọ yẹsẹ ni iyi Ishinẹgba lọ, rharhi khi ebolẹ ighagha nebu e she lo agbọ le. ²Ona vha te a yẹsẹ oni o kyili Ayẹmhẹ Ishinẹgba, ayẹmhẹ kwu ni o vha myie lama khi Ijesu ọọ kyili ọgbọ bhẹ vhi agbọ o vha kyili uwi Ishinẹgba, ³Ona khi ayẹmhẹ ẹbele Ijesu, ni vha kpọ suọ khi ọa bhale, o she le bhẹ vhi ukhomhi ekagbọ nena.⁴Uwi Ishinẹgba vha kyia, eni ivhiẹ ni e ghalẹ, vha she nwu wẹ le rharhi khi ọni ọ nu ẹ la ọ fu dala ọni ọ la oni abgona. ⁵Rharhi khi uwi oni agbona li e kyia, ememeni ea ngme kwu iyi oni agbona lọ, ingmemhi wẹ li enagbọ e rhi esọ a shi. ⁶Ọni ọ vha kyili uwi Ishinẹgba ọ vha rhi esọ a shi eyẹ vhi ekẹ. Ina a lia yẹsẹ oni o kyili ayẹmhẹ aghyie ali ayẹmhẹ obe.⁷Eni e gwhẹ mhẹ, eyẹ mhọli ighọli egbe, rharhi ighọli khi Ishinẹgba, ọni ọ mhuẹ ighọli lọ yẹsẹ Ishinẹgba ni ọ gwe kyili Omyi Ishinagba. ⁸Ọni ọ vha mhọli ighọli ọ vha yẹsẹ Ishinẹgba. Rharhi khi Ishinẹgba lẹ khi ighọli.⁹Ina li Ishinẹgba ọ li rhi ighọli ọli khasẹ eyẹ, ni ọ rhọ rhi Omyi ọli ọgwho kpe ni ọ vyia bhẹ vhi ekẹ agbọ khi eyẹ kẹ rhọ te ikpa ọli nyele. ¹⁰Ona khi oni ighọli, a khi eyẹ kpọ mhuẹ ighọli ọli, ama lọ kpọ mhuẹ ighọli eyẹ, ni ọ rhọ ghyie Omyi ọli bhale a lasẹ obo shi ingmobe eyẹ.¹¹Eni e gwhẹ mhẹ, Ishinẹgba ọ kha lina mhuẹ ighọli eyẹ, rhẹmhi eyẹ ke li a mhọli ighọli egbe. ¹²A vha mẹ ọni ọ mẹ Ishinẹgba gwhe. Eyẹ kha mhọli ighọli egbe, li Ishinẹgba ọ rhọ nu eyẹ a la ishọyọ ighọli ọli o gba ni eyẹ pfuse. ¹³Ona li eyẹ ke rha yẹsẹ khi eyẹ toma vhọ khi ọ nu eyẹ la, rharhi khi ọ she rhi ayẹmhẹ ọli ni eyẹ. ¹⁴Eyẹ she mẹ eyẹ pfi ọtsẹ shiọ khi ọni Ita ọ she ghyie Omyi ọ bhẹ khi ọ kaa tsumhi agbọ.¹⁵Ọni ọ lama khi Ijesu khi Omyi Ishinẹgba, lẹ ali Ishinẹgba li e toma ogwho. ¹⁶Eyẹ yẹsẹ eyẹ lama shi ighọli ni Ishinẹgba ọ rhọ ni eyẹ. Ishinẹgba lẹ khi ighọli, ọni ọ mhuẹ ighọli ọ mhuẹ Ishinẹgba, Ishinẹgba ọ nu ọli la.¹⁷Ona o she rhi ighọli gba shi eyẹ vhi iteteva, khi eyẹ rhọ mhuẹ iregbeda ogbẹlẹ igwẹzọ, rharhi abhi ọ li, iyọ li eyẹ li li vhi oni agbona. ¹⁸Ulishi ọ vha laa ighọli. Ama ighọli ni o gba pfuse rhẹmhi ọa kwhu ulishi pfia, rharhi khi ulishi ẹchọ li o rha ni ọgbọ. Ama ọni ulishi ọa nwu ighọli o vha khyie gba nali pfuse.¹⁹Rhẹmhi eyẹ mhọli ighọli rharhi khi Ishinẹgba lọ kpọ mhuẹ ighọli eyẹ. ²⁰Ọgbọ ọ khẹ khi, ''Mhi mhuẹ ighọli Ishinẹgba'' ama ọ ke a bishi elemhi inyọgwho ọ, ọneta lọ kyia, rharhi khi ọni ọ mhuẹ ighọli inyọgwho ọ, ni ọ vha mẹ ẹloe, ọ vha dobẹ a mhuẹ ighọli Ishinẹgba, ni ọ vhaa mẹ ẹloẹ. ²¹Ona khi ushi ni eyẹ te obọ vhẹ mẹ: Ọni ọ sheda mhọli Ishinẹgba, ọ nwemaa lia mhọli ighọli inyọgwho ọ abagwhoyọ.

Chapter 5

¹Ọni ọ lama khi Ijesu khi Ikiristi lẹ li Ishinẹgba ọ vyia. Ọnọni ọ laa mhuẹ ighọli ọni ọ te obọ ọni Ita bhẹ rhẹmhi ọ li mhọli ighọli Omyi ọli ni a te obọ Ishinẹgba vyia abagwhoyọ. ²Ona li eyẹ rhọ yẹsẹ khi eyẹ mhọli ighọli imyi Ishinẹgba---ni eyẹ sheda mhọli ighọli Ishinẹgba ni eyẹ rhi ishi ọli gwhẹ. ³Ona khi ighọli Ishinẹgba---khi eyẹ rhọ rhi ishi ọli gwhẹ. Ishi ọli e vhaa nwunu.⁴Rharhi khi ọgbọ kwu ni Ishinẹgba ọ vyia rhẹmhi ọ nwu oni agbona le. Irhọshiọ eyẹ khi li o nwu agbọ le. ⁵Ọgwho ọ nwu oni agbona le? Lẹẹ khi ọni ọ lama khi Ijesu khi Omyi Ishinẹgba.⁶Ọna lọ te ikpa amẹ ali ọlia bhẹ-Ijesu Ikiristi. A khi ikpa amẹ lọgwho ọ te bhẹ, ama amẹ ali ọlia. ⁷Rharhi khi asẹ li e pfi ọtsẹ shiọ: ⁸Ọni Ayẹmhẹ, oni amẹ ali oni ọlia. wẹwẹ asẹ li ee lama ni egbe.⁹Agbọ e kha myie ọtsẹ ni eyẹ, ọtsẹlẹ Ishinegba li oo gba nẹẹ. Rharhi khi ọtsẹlẹ Ishinẹgba khi ona, khi ọ she pfi ọtsẹ ni Omyi ọ. ¹⁰Ọni ọ lama shi Omyi Ishinẹgba lọ pfi ọtsẹ ni egbe ọli. Ọni ọ vha ke lama shi Ishinẹgba vhọ ọneta lọ kyia, rharhi khi ọ vha lama shi ọtsẹ ni ọ myie ni Omyi ọ.¹¹Oni ọtsẹ khi Ishinẹgba ọọ rhi agbọ ẹlẹnagbọagbọ ni eyẹ, abhagwhoyọ, oni agbọ o la ọni Omyi ọli vhi egbe. ¹²Ọni ọ mhọli ọni Omyi Ọmọse ọ mhọli inyele. Ọni ọ vha mhọli ọni Omyi Ishinẹgba ni ọmọse ọ vha mhọli inyele.¹³Ena ingme na mhi kẹkẹ ghyi vhẹ khi vha kẹ yẹsẹ khi vha she mhọli agbọnọlapfo-vhẹvhẹ ni vha lama shi eva ọni Omyi Ishinẹgba. ¹⁴Iregbeda ni eyẹ mhuẹ rhọ khali ọ khi eyẹ kha mhilali ẹtsẹkẹ abhi o ghọli ọ, rhẹmhi ọa suọ eyẹ. ¹⁵Eyẹ kha yẹsẹ khi ọa suọ eyẹ-ememeni eyẹ mhilali kwu eyẹ yẹsẹ khi eyẹ laa mhọli ọli.¹⁶A kha mẹ ọni ọ mẹ khi inyọgwho ọli khi ọli ingmobe ni o vha laa pfi egwhui, ọọ nwemaa pfi olema Ishinegba ọ rhi agbọ nali. mhia ngme obodẹ ingmobe ni o vhaa pfi egwhui. A mẹ ingmobe ni o vhaa pfi egwhui-a khi lẹẹ mhi ẹẹ khi ọ pfi olema shi. ¹⁷Umhagwabhagbe kwu khi ingmobe-ama a mẹ ingmobe ni o vhaa pfi egwhui.¹⁸Eye yẹsẹ khi ọni Ishinẹgba ọ vyia ọ vha li ingmobe. Ama ọni Ishinẹgba ọ vyia irhẹmhi ọ pfa egbe ọ shi ekẹ, ọnọkhọlọ ọ vha laa dobẹ mhuẹ emeni ọ li ọli. ¹⁹Eyẹ yẹsẹ khi uwi Ishinẹgba li eyẹ kyia, Eyẹ yẹsẹ khi oni agbona o laa obọ ọnọkhọlọ.²⁰Ama eyẹ yẹsẹ khi Omyi Ishinẹgba ọ she rhi iyẹsẹ ni eyẹ, khi eyẹ yẹsẹ ọli ni ọ kyili ingmaghyie, khi eyẹ la elemhi ọ ni ọ kyili ingmaghyie-ni ọ kyili Omyi ọ ni Ijesu Ikristi. ²¹Lẹ khi ọni egbegbe Ishinẹgba ali agbọ ẹlẹnagbọagbọ. Imyi mhẹ ni e ghalẹ, chi egbe ikwhumhi le.

2 John

Chapter 1

¹Mhẹmhẹ ọni ọ kpeda mhẹmhi kẹkẹ oni ebe ona ghyi ọkpotso ni a zẹ ali imyi ọ, ni ọ nwemaa gwhẹ mhẹ elemhi ingmaghyie, a khi mhẹmhẹ ọgwho, ama li she eni e she li myiesuọ ni e yẹsẹ oni ingmaghyie, ²Rharhi oni ingmaghyie ni o nu eyẹ la o laa nu eyẹ la ẹlẹnagbọagbọ. ³Izotena, ivhẹlemhi ali ọpfọmhẹ o la nu eyẹ la ni o te obọ Ishinẹgba ni Ita ali Ijesu Ikristi bhẹ, Omyi ọni Ita, elemhi ingmaghyie ali ighọli.⁴Egbe ma nwu mhẹ na mhi rhọ suọ khẹ khi imyi vhẹ egwho ea nyele inyele aghyie, abhi eyẹ le li te obọ ọni Ita myie eni ishi ena. ⁵Nenaa mhi lema ẹ, ọkpotso, a khi ushi ogbọ mhi kẹkẹ ghyi ẹ, ama oni eyẹ le te ekẹ kpọ le mhuẹ, khi eyẹ mhọli ighọli egbe. ⁶Oni ighọli khi ona, khi eyẹ kee kyia abhi ishi ọli e ngme. Oni ighọli khi ona, abhi u kpọ li te ugbẹkẹle suọ li, khi u kee kyia elemhi ọ.⁷Rharhi khi ebubu iọgbọ ni ea ghagha e she bhẹ vhi ukhomhi ekẹ agbọ, e vha ngme wẹ khi rhẹmhi e lama shiọ khi Ijesu ọ kyili ọgbọ bhẹ. Ọna khi ọnẹghagha ali ẹbele Ikiristi. ⁸Vha rhi ẹgbhẹ kyia egbe vhẹ egbe, khi ikanya ni eyẹ gbe obodẹ vhẹ e ke kyili apfuẹ, khi vha kẹ myie elele ni o vọ pfuse.⁹Ọnọni ọa je alo ni ọ vha rhọ khali owẹna Ikiristi a to ekẹ ọ vha mhọli Ishinẹgba. Ama ọni ọ rhọ khali oni owẹna a to ekẹ ọ mhọli ọni Ita ali ọni Ọmọ. ¹⁰A kha mẹ ọni ọ bhẹ bhuli ẹ le khi ọ rhi oni owẹna ona bhẹ, imhẹ dobẹ ọli lo ẹ vhi apfẹ le wẹ khi rhẹmhi u waa tsẹ ọ. ¹¹Rharhi khi ọni ọ tsẹ ọ rhẹmhi ọ li mhọli obọ shi ọ vhi ikanya ebe ni ọa gbe.¹²Mhi mhọli emeni ebu na mhi kha kẹkẹ ghyi vhẹ, ama e vha kyili ingmemhi ebe. Ama o la mẹ vhi udu khi mhi kẹlẹ a bhẹ khi eyẹ mẹ egbe ghe mhẹ ghe ẹ, khi oghẹlẹ eyẹ o kẹ vọ. ¹³Imyi inyọgwho ẹ ni ọkpotso na zẹ, ea tsẹ vhẹ.

3 John

Chapter 1

¹Mhẹmhi ọni ọ kpeda, mhẹmhi kẹkẹ ona ghyi ẹ Igayọsi, na mhi mhọli egbegbe ighọli na. ²Ọni ọ gwhẹ mhẹ, mhi pfi olema khi agbọ ẹ o ke je alo odẹ kwu, khi u ze, ayẹmhẹ ẹ o gwe liyọ a je alo. ³Oghẹlẹ o vọ mhẹ udu ni eni inyọgwho eyẹ ni e rhọ bhale a myie ọtsẹ shi onaghyie ẹ, abhi u lia kyia elemhi ingmaghyie eyọ. ⁴Imha mhọli oghẹlẹ nofu dala ona, khi a rhọ.ẹẹ khi imyi mhẹ ea kyia elemhi ingmaghyie.⁵Ọni ọ gwhẹ mhẹ, u maa rhi udu aghyie khyiẹlẹ ẹtsẹkẹ ebubu a ni inyọgwho eyẹ ni e myie suọ orhọgbe elele. ⁶E she myie ọtsẹ shi ighọli ẹ vhi ukpẹloli eni eyuka. Abhi u li a khyiẹlẹ onaghyie na wẹwẹ ni wẹwẹ e laa je, ⁷Te rharhi oni eva ona, li e rha kyia oni okyiali ona, e vha lama myie eni e vha myie suọ ẹtẹsẹkẹ. ⁸Iọgbọ enana e kyili emeni eyẹ kha kpẹsẹ abọ myie, khi eyẹ rhọ li mhọli obọ shi oni akanya Ishinẹgba.⁹Mhi kẹkẹ ebe ghyi vhẹ, ama Idiotefẹsi ọ vha lama zẹ oni ebe khasẹ vhẹ, irhẹmhi ọa nono khi a kẹlẹ mẹ lẹlẹ ọgwho, ọ vha kpẹsẹ abọ myie eyẹ. ¹⁰Iyọ mhi kha sheda bhẹ, mhi laa yele vhẹ ikanya ni ọa gbe, shi ijajamhi ingme ni ọ ngme rha khali eyẹ, a khi oyọ lọgwho, li shi eni e nono khi wẹwẹ e khyiẹli onaghyie ọ nwu wẹ a gba ọ tono wẹ abọ la lase vhi elemhi owuka.¹¹Eni e gwhẹ mhẹ, imhẹ vhaa khọlia onobe ama onaghyie. Ọni ọa khyiẹlẹ onghyie lẹ khi uwi Ishinẹgba; ọni ọa khyiẹlẹ onobe ọ vha yẹsẹ Ishinẹgba khi oyọ. ¹²Ebubu e she myie ọtsẹ ni Idemetrisi khi ọ maa nyele inyele aghyie, eyẹ li myie ọtsẹ shi vhọ khi ingmaghyie lọ, sato ememeni eyẹ gwu khasẹ ẹ olẹmhi o vha la.¹³Mhi mhọli emeni ebu na mhi kha kẹkẹ ghyi vhẹ, ama imha nono khi mhi rhi ugba gwe kẹkẹ ghyi ẹ. ¹⁴Eyẹ kẹ lia mẹ egbe, eyẹ ngme ghe mhẹ ghe ẹ. ¹⁵Ọpfọmhẹ o kha nu vhẹ la. ikpokyia vhẹ ea tsẹ vhẹ, luno eva ikpokyia eyẹ ọgwhogwhogwho tsẹ ni eyẹ.

Jude

Chapter 1

¹Ijudi, ọgamhe Ijesu Ikristi, ali inyọgwho Ijemisi, li ọ kẹkẹ ọ ghyi eni a nyalu, te ikpa ighọli vhi elemhi Ishinẹgba ọni Ita, na rhọ shi na Ijesu Ikristi: ² Ivhẹlemhi ali opfomhẹ ali ighọli o vẹgba shi vhẹ iteteva.³Ọnọgwhẹ mhẹ, abhi mhi rhẹẹ nyakwa khi mhi kẹkẹ ebe ghyi vhẹ obodẹ oni imyiepfuese, Lẹ mhi rhọ kẹkẹ a zeze vhẹ idu khi vha nyakwa shi oni imyiesuọ ni o kpọ kyili uwi ọgbọ kwu na rhọ na eni e myiesuọ. ⁴Rharhi khi iọgbọ egwho e she mise egbe lo vhẹ iteteva le, iọgbọ ni a she shi ẹfẹ shi iliopfua, iọgbọ ikhyio ni e she rhi ivhẹlemhi Ishinẹgba mela ọgwhẹmhẹ ẹlamhijegbea, e khyie ọga ọgwho ni eyẹ le mhuẹ Ọnọmhọli ni Ijesu Ikristi.⁵Nenaa o gwhẹ mhẹ khi mhi rhọ yele vhẹ, ama vha kpọ gaa yẹsẹ ọli onaghyie, onaghyie, khi Ọnọmhọli ọọ te ekẹ Ijipiti tsumhi iọgbọ lasele, ama, a kee je odalo ọ pfuse eni e vha lama myiesuọa. ⁶Ali ighyiukọ ni e vha rhi egbe wẹ shi ikpa izemhi ni e la, ama e chi ikpa ni o kyili uwẹ wẹ le, Ishinẹgba ọ she sọ wẹ igha ẹlẹnagbọagbọ, elemhi aloebi na kokoko, shi ogbẹlẹ igwuẹzọ nofu ni ọa bhẹ.⁷Rhẹmhi o liabhi Isodọmu ali Igomora ali eni ẹvhue ni e nye chi mama wẹ, ni ee gbe idetsia ikpotso ali emọse ali eni nyele shi ọgwhẹmhẹ idetsia emọse ali emọse. Irhẹmhi a rhẹ wẹ khasẹ abhi Ishinẹgba ọ li laa rhi ẹchọ ni iọgbọ vhi owerhẹ ẹlẹnagbọagbọ. ⁸Iyọ oni odẹ, laa gwe laa rhi eni iọgbọ ena ni e rhi egbe wẹ a shi ijomhi ena te, e rhi ẹloe a gbe ishi ni o kpeda na wẹ, ea ngme ijajamhi ingme rhọ khali eni e mhuẹ ikiki.⁹Ama Imakẹlẹ ni aghyiukọ nọfu, abhi ọ rhẹrhẹ nu okhyio khẹ olimhi Imozisi, ọ vha jilẹ va nya vhi ukhomhi, ama onochi ọọ li, ''Ọnọmhọli ọ va nya ẹ vhi ukhomhi!'' ¹⁰Ama, irhẹmhi eni iọgbọ e khyie lia zẹ onobe shi emeni e yẹsẹ ali emeni e vha yẹsẹ uji ọli. Rhemhi e liabhi elamhakọ ni e vhaa mhọli isamhi, ena khi ẹtsẹkẹ ebe ni ea gbe wẹ. ¹¹Epfua khi uwẹwẹ! Rharhi khi odẹ Ikeni li e rhọ te, elele li ea nono li e rhọ li ingmeobe ni Ibalamu ọ li. E she li egbe wẹ opfua abhi Ikora ọ ke li li opfua.¹²Ena khi iọgbọ ikhyimhi elemhi ni ee nu vhẹ a le emenale kwugbe ni vha legba, ea le emenale ni o vha mhọli omama, uwi egbe wẹ lọgwho li e lele a kwhu. Rhẹmhi e liabhi amẹ ni o bi ni o vha rhuẹ, ni akpekpe o dasẹ kwa, rhẹmhi e liabhi erhẹ ni ea mọ okasẹ ni e vha mhọli ikpamhi, e de ivhẹkẹ a kwa, e gwhuloa iteva, a te imhili vulo wẹ kwa. ¹³E liabhi akpakpa okẹ, ni ee fu omama wẹ a lasele, e liabhi itata ni e ghogho a kyia, ni o kyia khi a rhi egbegbe ebili na kokoko shi ekẹ na ẹlẹnagbọagbọ.¹⁴Enọki, ni ọ kyili ọzi oshila rhọ te ikpa Adamu bhẹẹ, ọọ ngme ingme ogbhagbha lasele ọọ li, ''Ghe, ghee! Ọnọmhọli ọ rhi agbẹlẹ egbhọ igbe asha agbẹlẹ igbhọ igbe ọli ni e pfuasẹ mhọ obọ a bhẹ, ¹⁵Khi ọ rhọ gwu ọgbọ kwu ẹzọ, ali ọ rhọ rhi emeni elingmobe e khyiẹlẹ sọ wẹ unu ẹzọ ni e khyiẹlẹ te odẹ umhamyiesuọ, ali ijajamhi ingme ni e ngme rhọ khali ọli.'' ¹⁶Ena khi eni ea ke ekwumhẹ ali iwọlọ, ni ea khyiẹli abhi o gwhẹ wẹ, ni ea nyanọ, ni e kha mhọli imasha, e rhi unu mise eni e kpọẹa.¹⁷Ama vhẹvhẹ, eni e gwhẹ mhẹ, vha sato ingme ni ighyiusomhi Ọnọmhọli ni Ijesu Ikristi e ke ngme ẹrhẹghẹ ni o dọsẹ. ¹⁸Eẹ vhẹẹ, ''Ẹrhẹghẹ ikposhimhi a la laa mẹ eni e rhi agbọ a kee li egyia agbọ ni e rha khali abhi o gwhẹ wẹ ni o vha ghọli Ishinẹgba.'' ¹⁹Eni iọgbọ ena e laa pfi otsuku shi ekẹ, ẹlamhijegbe li oo mhasẹ a na wẹ, wẹwẹ khi ena, e vha mhọli oni Ayẹmhẹ.²⁰Ama vhẹvhẹ, eni e gwhẹ mhẹ, abhi vha le li kwẹlẹ egbe vhẹ a shele elemhi imyiesuọ vhẹ eyọ, abhi vha gwe li a pfi olema elemhi Ayẹmhẹ ni o Pfusẹ eyọ, ²¹Vha gbe ọkpọ sọ ighọli Ishinẹgba, vha mugha a khẹ ivhẹlemhi Ọnọmhuẹyẹ Ijesu Ikiristi ni ọ rhi agbọ ẹlẹnagbọagbọ ghyi vhẹ.²²Vha mhọli ivhẹlẹmhi ni eni ea bi ikhọkhọ. ²³Vha tsumhi egwho vhọ vha rhi izemhi chi wẹ vhi erhẹ le. Vha rhi ivhẹlemhi ali ulishi kee khasẹ egwho vhọ, vha na ni awulu ni ẹlamhijegbe ọ rhi ijomhi nwuno.²⁴Nenaa lẹ ni ọ dobẹ khẹ ẹ khi u ke tsutsu, ni ọ rhẹ dobẹ mugha odalo ikiki ọli, ni o gba pfuse ali oghẹlẹ otọgbe, ²⁵Ishinẹgba ọgwho kpe ni ọ tsumhi eyẹ te ikpa Ọnọmhuẹyẹ Ijesu Ikiristi, ikiki ali ifumhi ali irhuekẹ kwu rhọ, ali izemhi o kyili uwi ọli, te oshimhi bhẹ, ali nena, ali ẹlẹnagbọagbọ. Itsẹẹ.

Revelation

Chapter 1

¹Ona khi irhọkhasẹ uwi Ijesu Ikiristi ni Ishinẹgba ọ rhọ khasẹ eghamhẹ ọli emeni a laa mẹ nena, nena. Aghyukọ ọli ọ ghyie bhuli ọgamhẹ ọli ni Ijọni. ²Ijọni ọọ myie ọtsẹlẹ shi emeni ọ mẹ kwu obodẹ ingmemhi Ishinẹgba ali emeni a ngme obodẹ Ijesu Ikiristi. ³Ivọsẹna khi uwi ọni ọgbọ ni ọ zẹ wẹ lasele gboo, ali iọgbọ kwu ni e suọ eni ingmemhi ni a laa mẹ ena, ni e rhi emeni a kẹkẹ shi ekẹ gbe akanya, rharhi khi oni ẹrhẹghẹ o she chi bhale.⁴Ijọni, mhi ghyie bhuli ika ishila ni e la esha: ivhẹlemhi ali ọpfọmhẹ ni o te obọ ọni ọ nyele bhẹ, ni ọ kpọ nyele, ni ọ gwe laa bhẹ, ali iyẹmhẹ ishila ni e la odalo utekwu eghyele ọli, ⁵ali te obọ Ijesu Ikiristi ni ọ kyila ọni ọtsẹlẹ aghyie, ni ọ kyila ọmọjọ ikyiatsolo ni ọ te egwhi vule, ali ọni ọ rhi odẹ a khasẹ eni ighyie ni e la oni ekẹ agbona. Lẹ ni ọ mhọli ishomhelemhi eyẹ ọ she rhi ọlia ọli tsumhi eyẹ vhi ingmobe le, ⁶Ọ she khyiẹlẹ eghyiele ni eyẹ, o rhi eyẹ kyila ọkpalo ni ughamhi Ishinẹgba, ali Ita ọli, ikiki ali izemhi o kyili uwi ọli ẹlẹnagbọagbọ apfishi ẹlẹnagbọagbọ. Itsẹ.⁷Vha ghee, ọ la elemhi atutu aa bhale; ukpẹloe kwu ee laa mẹ ọli, li shi eni e rhi ichibachiba tsese ọli. Ali ẹvhue khi ẹvhue kwu ni e la ukhomhi ekẹ ona e laa vyiẹ na. Iyọlọ Itsẹ. ⁸''Mhẹmhẹ khi Ituekele ali ikposhimhi,'' Ọnọmhuẹyẹ ni Ishinẹgba li ọ ngme eyọ, ''Ọni o la nena, ali ọni ọ kpọ la vhọ, ali ọni ọ gwe laa bhẹ, nọfu nẹẹ kwu.''⁹Mhẹmhẹ Ijọni- inyọgwho vhẹ ali ọni ọ nu vhẹ kemhi oni echọ ali oni eghyiele ali irhiegbemyie ni o la elemhi Ijesu mhi la elemhi iteteva ekẹ ni okẹ o gasẹ ni aa lu Ipatmosi rharhi oni ingmemhi Ishinẹgba ali ọtsẹlẹ ingmemhi Ijesu. ¹⁰Mhii la elemhi ayẹmhe ogbẹlẹ Ishinẹgba. Mhi ke sokwu urhuli ni o zezeze vhi oshimhi abhi okphẹ. ¹¹Ọọ li, ''Kẹkẹ emeni u mẹ shi elemhi ebe, ishọyọ khi u rhi ọli ghyi eni ika Ishila ni e la Efisọsi, Isimana, Ipegamumu, itayatira, Isadisi, Ifiladefia ali iladisha.''¹²Mhi ke pfi alo oshimhi ni ẹẹ khi mhi mẹ urhui ọni ọ nu mhẹ a ngme, abhi mhi ke rhọ nwu egbe lieliẹ mhi mẹ ikpa igolu ishila ni e tono mugha. ¹³Elemhi iteteva eni ikpa ni e tono mugha eyọ ọgbọ ni ọ liabhi Omyi Ọmọse ọọ la ayọ, ọ sọ awulu ni o te ukhomhi de a to ekẹ, ọ rhi ugbhogbho igolu nwu ayẹ.¹⁴Ukhomhi ọli ali itsu rhemhi ee pfuase gbogbogbo abhi afuolu ali ikpamhi amẹ, alo ọli ee pfuase abhi ẹlamhi erhẹ. ¹⁵Ẹkọawẹ ọli ee gẹẹ nyanya abhi elomho ni a rhi erhẹ nyiomhia, urhui ọli oo ghyielaa abhi ekẹ nebu ni e te ikhomhi echẹ na kpiale. ¹⁶Itata ishila ee vhala vhi obọ obita ọli, ọfẹdo ni o zẹ alo eva o te ọ vhi unu lasele. Orhẹ alo ọli oo gẹẹ nyanya abhi ovọ ogogota.¹⁷Abhi mhi ke rhọ mẹ ọli, mhi de tarhugwhu ekẹ nali abhi olimhi. Ọọ ke rhi obọ obita ọli nya mhe egbe ọ rhọ ẹẹ mhẹ, ''Imhẹ dobẹ ulishi nwu ẹ. Mhẹmhẹ khi ọni ọ kpe alo ni ọ gwe kpe oshimhi'', ¹⁸Ali ọni ọ kpọ gwhu ni ọ gwe nyele. Mhii kpọ gwhu, ama ghe, ghe, mhi nyele agbọagbọ! mhemhi mhọli igoji egwhuli ali irhẹrhẹ.¹⁹Nenaa kẹkẹ emeni u mẹ shi ekẹ, emeni a laa mẹ nena ali emeni a ke gwe laa mẹ ẹrhẹghẹ ikposhimhi. ²⁰Ingme ogbhagbha ni u mẹ obodẹ eni itata ishila ni e la mhẹ obọ obita emeni o ngme, ali ẹtsẹkẹ igolu ni a rhi ikpa ishila nyanọ: eni itata ishila wẹwẹ khi eni ighyukọ ika ishila, eni a rhi ikpa nyanọ ishila wẹwẹ khi eni ika ishila.

Chapter 2

¹''Kẹkẹ ona ghyi eghyiukọ ni ọ la Ẹfẹsusi: Ena khi ingmemhi ọnọgbọ oyọ ni ọ mhọli itata ishila shi obọ obita ali ọni ọgbọ ọyọ ni ọ la elemhi iteteva ikpa igolu a kyiakyia lẹ li ọ ngme oni ingmemhi ona'' ²''Mhi yẹsẹ ikanya ni vha gaa gbe kwu ali ududumhi irhọbọnwidu ni u mhuẹ ali uwa nu eni e kyili iọgbọ enebe rha kwe, u she gwe mhasẹ wẹ fẹ eni e rhi egbe wẹ kyili ighyusomhi Ijesu, ama a she ke mẹ khi olẹmhi e pfi.³Mhi yẹsẹ ududumhi irobọnwidu ni vha mhuẹ, khi vha rhọ te ọtomhẹ nebu dọsẹ a lẹ rharhi eva mhẹ, vhavha dobẹ ọ lọsẹ vhẹ. ⁴Ama ingme na mhi nwu na vhẹ lẹ khi ona, vha she tsua ighọli ikyiatsolo vhẹ pfia. ⁵Vha sato asha ni vha te pfi obọ dọ. Vha nwegbe lieliẹ vhaa khyiẹli emeni vha kpọ ẹẹ khyiẹ. Sẹkẹnẹ rhẹmhi vha nwegbe pfi deno, mhi laa bhẹ la wolọ eni ẹtsẹkẹ ni a chino ikpa nyanọ vhi asha ni a chino wẹ shi eyọ le.⁶Ama vha rhi ona gwhẹ, emeni Inikolatasi ea khyieli vhavha mhọli obọ shi vhọ, ni imha lia nono. ⁷Vha kha zẹ esọ, vha rhi esọ shi emeni Ayẹmhẹ o ngme aa khasẹ eni ika ena. Ọgbọ ọyọyọ ni ọ laa nwule lẹ mhi laa dobẹ pfanọ eni ikpamhi erhẹ inyele, ni e la owa opfọmhẹ Ishinẹgba⁸''KẹKẹ ona ghyi ọni aghyiukọ ni ọ la uka Isimana: ena khi ingmemhi ọni ọgbọ ọyọ ni ọ kyili ọni ọ kpe alo ni ọ gwe kpe oshimhi, ọni ọ kpọ gwhu, ni ọ ke gwe nyele nena: ⁹'''Mhi yẹsẹ echọ ali anya vhẹ ( Ama enọsuemhẹ lẹ vha kyia), mhi gwe yẹsẹ eni ea ye opfuẹpfuẹ vhẹ ni ẹẹ khi Ijusi wẹwẹ e kyia ( Ama olẹmhi le pfi, uka okhyio li e-kyia)¹⁰Imhẹ vha nu ulishi ẹchọ ni vha laa mẹ. Ghe, ghe! okhyio ọ laa pfino egwho vhẹ kwulo ọgba igwhumha khi a rhọ nwu vhẹ fẹ, a nwu vhẹ fẹ elemhi ẹlẹ igbe. Ama Vha mhọli irhọshiọ apfishi egwhuli, Ishọyọ mhi la laa rhi arhu eghyiele inyele na vhẹ. ¹¹U kha zẹ esọ, rhi esọ shi emeni ayẹmhẹ o gwu a khasẹ eni ika ena. Ọni ọ nwule egwhuli ozeva o vha laa gbe ọli.¹²''Kẹkẹ ona ghyi ọni aghyiukọ ni ọ la uka Ipẹgamọmu: Ena khi ingmemhi ọni ọ mhọli ọfẹdo ni o nwunwunwu: ¹³'''Mhi yẹsẹ asha ni vha nyele-Ayọ li eghyiele okyhio o la. ama rhẹmhi vha khyie nwu eva mhẹ zezeze, vhavha khyie irhọshiọ ni vha mhuẹ rhọ khẹ mhẹ, li shi egbẹlẹ Antipasi ni ọ kyili ọtsẹlẹ mhẹ, ni ọ rhi udu aghyie rhẹ khẹ mhẹ, ni a ke gbea elemhi iteteva vhẹ, ayọ li okhyio ọ nyele.¹⁴Ama mhi nwuno ikwukwu ingme na vhẹ: A mhọli iọgbọ egwho ni e nwu owẹna Ibalamu zezeze, ni e wẹna Ibaraki khi ọ kyili ọzuodẹ ni imyi Izulẹ, ishọyọ khi e kẹ dobẹ le emenale ilasobo ali igbe ighaba. ¹⁵aa gwe li mẹ egwho ni e nwu owẹna Inikolatasi zezeze.¹⁶Vha Pfi egbe denegbe, ina khi iyọ!, Rhẹmhia bhẹ gwoo, Ishọyọ mhi rhi ọfẹdo ni o la mhe vhi unu khọli wẹ. ¹⁷U kha zẹ esọ, rhi esọ shi emeni ayẹmhẹ o gwu a khasẹ eni ika. Eni e laa nwule, mhi la laa rhi ukphakpha ni o gbhagbha na wẹ le, ishọyọ mhi rhi ẹchẹ opfopfo ni a kẹkẹ eva eni iọgbọ shi na wẹ, eva ni a vha mẹ ọni ọ yẹsẹ sẹkẹnẹ ọni rhi ọli na.¹⁸''Kẹkẹ ona ghyi ọni Aghyiukọ ni ọ la uka Itiyatira: Ena khi eni ingmemhi Omyi Ishinẹgba, ni ikpalo ọli e liabhi ẹlemhi erhẹ, ekoawẹ ọli e liabhi ẹlomho ni a nyiomhia: ¹⁹'''Mhi yẹsẹ ikanya ni vha gaa gbe kwu, ighọli vhẹ ali irhọshiọ ali ugamhi ali ududumhi irhobọnwidu vhẹ, o rhọ gbe akanya ni vha gwe gbe onẹlọ li o ke gba dala oni a kpọ gbe.²⁰Ama mhi nwu ingme na vhẹ: Vha lama ni oni ọkpotso Ijezibẹli, ni ọọ khi ọbolẹ Ishinẹgba lẹ lẹ kyia. Owẹna li o she ghagha egamhẹ mhẹ o rhẹ wẹ a gbe ighaba o gwe rhẹ wẹ a le elamhi ni a rhọ lasẹ obo a ni ikhumhi. ²¹Mhi she rhi imasha nali khi ọ rhọ pfi egbe denegbe, ama khi ọ vha nono khi lẹẹ a chi ighaba le.²²Rhi ẹloe kpẹ! Mhi laa rhi igwhuamhi nwu ọli, ali eni e nu ọli a khyiẹli ududumhi edọsẹ ni o laa pfi osue na we, sẹkẹnẹ rhẹmhi e nwegbe lieliẹ vhi eni e nu ọli khyiẹlẹ. ²³Mhi laa gbolo imyi ọlia, ishọyọ eni ika kwu e ke yẹsẹ khi mhẹmhẹa gwanọ isamhi ali ikhọkhọ ọgbọ. rhẹmhi laa fali ọgbọgbọ ota abhi ọ li gbe.²⁴Ama vhẹvhẹ eni e ke kpọle ni vha la Itiratiria, vhẹvhẹ kwu ni vha lama shi oni owẹna ona, ali eni e vha yẹsẹ ẹtsẹkẹ ni iọgbọ egwho ea lu ẹtsẹkẹ okyhio ni e limhi--ama mhi ẹẹ vhẹ, 'Imha khyolo itsua evhese nyanọ vhẹ ike. ²⁵Abhabhi o ke rhẹ li, vha nwemaa nwu ze rhili apfishi na mhi rha bhale.²⁶Ọni ọ nwule ni ọ khyiẹlẹ emena mhi khyiẹlẹ a to ekẹ, lẹ mhi laa rhi izemhi ni a rhọ mhasẹ ni oni ẹvhue khi ẹvhue na. ²⁷Ọọ la rhi orhẹ atoekẹ kee mhasẹ na wẹ, ọ gwọghọ wẹa abhi ekhe na ma. ²⁸Abhi Ita mhẹ ọ li rhọ na mhẹ, mhi li laa rhi atata utsutsu ogbeẹ nali. ²⁹Vha kha zẹ esọ, vha rhi esọ shi emeni Ayẹmhẹ o ngme a khase eni ika.

Chapter 3

¹Kẹkẹ ona ghyi aghyiukọ ni ọ la uka ni o la elemhi Isadisi: ''Ingmemhi ọni ọ nwu iyẹmhẹ Ishinẹgba ishila ali itata ishila mhọ obọ. ''Mhi yẹsẹ emeni vhaa khyiẹ. Vha nyele inyele ekpẹ, ama khi vha she gwhuloa. ²Chi ekẹ vule ishọyọ khi vha zise izemhi ni o kpọ vhẹ le, ama ọ she laa gwhua, rharhi khi ikanya vhẹ imha khyie mẹ khi e gba pfuse ukpẹloli Ishinẹgba mhẹ³Vha sato emeni a rhọ na vhẹ ali emeni vha suọ. Vha rhẹ wẹ gwhẹ, vha pfi egbe denegbe. Ama ni vhavhaa sheda vule, mhi laa bhale abhi ọghyiatọ, vhavha laa yẹsẹ ẹrhẹghẹ na mhi rhọ laa de vhẹ egbe. ⁴Ama ikwukwu eva iọgbọ Isadisi elelemhi vhẹ li ede vhẹ e vha lee nwu ijomhi. Ee la laa nu mhẹ kyia, e rhi ede epfopfo kwhẹ, rharhi khi irhẹmhi e tẹ vhọ.⁵Ọni ọ laa nwule a la laa rhi ede opfopfo kwhẹsẹ, imha laa shishi eva ọli vhi ebe agbọa, abhagwhoyọ mhi ngme ingmemhi ọli khasẹ Ita mhẹ, ali ighiyukọ ọli. ⁶U kha zẹ esọ, rhi esọ shi emeni oni Ayẹmhẹ o gwu khasẹ eni ika.''⁷''Kẹkẹ ona ghyi aghyiukọ ni ọ la Ifiladefia: Ingmemhi ọni ọ pfuasẹ ni ọ mhuẹ ingmaghyie, li ọ nwu igoji Idavidi mhọ obọ, ọ kha gweghyiea a vha mẹ ọni ọa gwese ọli, ọ kha gwese a vha mẹ ọni ọ gweghyie ọlia. ⁸Mhi yẹsẹ ikanya ni vhaa gbe, Ghe, ghe, mhi she gweghyie odẹa na vhẹ ni ọgbọ ọ vha dobẹ a gwese. Mhi yẹsẹ khi ukwukwu izemhi vha mhuẹ, ama rhẹmhi vha rhi ingmemhi mhẹ gbe akanya vhavha khyie eva mhẹ.⁹Vha ẹloe kpẹ! Eni e de gboghyiẹ owuka okhyiọ, eni e ẹẹ khi Ijusi wẹwẹ e kyia ni e vha kyila wẹ, olẹmhi li ea pfi. Mhi laa zẹ ni e rhọ laa kwu vhẹ igwhua ẹghẹghẹ, ishọyọ e ke a yẹsẹ khi mhi mhọli ighọli vhẹ. ¹⁰Abhi vha ke rhọ rhi ingmemhi mhẹ gwhẹ ni vha rhọ rhi obọ nwidu rhi egbe myie, mhi la-laa khẹ vhẹ erhẹghẹ ni ọnwufẹ o rhọ laa bhẹ vhi oni agbona kwu, ni a rhọ laa nwu eni e laa ukhomhi ekẹ fẹ. ¹¹Mhi kẹlẹ la bhale. Vha nwu emeni vha mhọli zezeze khi ọgbọ ọ ke myie vhẹ arhu eghyiele.¹²Mhi la-laa rhi ọni ọ mhọli onwule kyili ọchẹ apfẹ Ishinẹgba mhẹ ishọyọ ọ vha la te vhọ lasele gwhe. Mhi la-laa kẹkẹ eva Ishinẹgba mhẹ shi ọ vhi ijegbe, eva ẹvhue Ishinẹgba mhẹ ( Ijerusalemu onogbọ, ni Ishinẹgba mhẹ ọ rhọ te aleghyie kpiale), ali eva mhẹ onogbọ. ¹³Ọni ọ zẹ esọ, ọ suọ emeni Ayẹmhẹ oo gwhu a khase eni ika.¹⁴Kẹkẹ ona ghyi ọni aghyiukọ ni ọ la uka Iladesha: Eni ingmemhi ni e kyili itsẹ, ni e kyili eni a rhi egbe nya ali egbegbe ọtsẹlẹ, ọni ọa mhasẹ obodẹ emeni Ishinẹgba ọ ma kwu. ¹⁵Mhi yẹsẹ emeni vha she kpọ khyiẹlẹ nee, vhavha pfọ vhavha to! ¹⁶Rharhi khi vha li tsẹlẹ, vhavha pfọ wẹ khi rhẹmhi vha to, mhi she laa kpa vhẹ unu pfia.¹⁷Rharhi khi vhaa ẹẹ khi, ''Eyẹ mhọli ọsuemhẹ, ni a gaa nono kwu'' ẹtsẹkẹ o vha to eyẹ pẹẹ.''Ama khi vha yẹsẹ khi vhẹvhẹ li anya o gaa gbe a nẹẹ, vha zẹ alo, vha banọa. ¹⁸Vha rhi esọ shi ẹgbhẹ na mhi laa rhọ na vhẹ: Nu mhẹ dẹ igolu ni a nyomhia vhi erhẹ khi vha kẹ pfue, vha sọ egbegbe awulu atuekẹ opfopfo ishọyọ khi vha kẹ gwese omama shi egbe vhẹ egbe shi Ibanọa ni vha banọa, a rhi ovhili tono vhẹ alo khi vha kẹ kee mato.¹⁹Eni e sheda ghọli mhẹ kwu, rhẹmhia sase wẹ mhi gwe a wẹna wẹ abhi e lia nyele. Iyọ, mhọli ingmaghyie khi vha mhọli ipfi egbe denegbe. ²⁰Ghe, ghe, mhi mugha obunodẹ a kphele. A kha mẹ ọni ọ suọ urhuli mhẹ khi ọ gweghyie odẹa, mhi la laa bhale elemhi apfẹ ọli, mhi nu ọli le emenale, lẹ ọ nu mhẹ le.²¹Ọni ọ laa nwule, mhi laa rhi obọ obita mhẹ nali shitọ elemhi eghyiele mhẹ, abhi mhi li mhọli onwule na mhi li nu Ita mhẹ shitọ eghyiele ọli. ²²Ọni ọ ze esọ, ọ rhi esọ shi emeni Ayẹmhẹ o ngme a khasẹ eni ika.''

Chapter 4

¹Abhi ena kwu e ke rhọ dọsẹ a lẹ mhi ke ẹẹ khi mhia bino, mhi rhọ mẹ khi obunode o gweghyiea vhi elemhi idane. Uruli na mhi kyiatsolo suọ rhẹmhi o ngme abhi okphẹ, ọọ li, ''Shele vhi ana, mhi laa rhọ khasẹ ẹ emeni a laa mẹ ni ena e ke dọsẹ a lẹ.'' ²Ayayayọ mhi la elemhi ayẹmhẹ Ishinẹgba, mhi mẹ utekwu eghyiele vhi idane, khi ọgbọ ọ shitọ vhọ. ³Ọni ọgbọ ni ọ shitọ vhọ ọ liabhi ẹchẹ opfopfo ni oo gẹẹ abhi ughegbe ali ẹchẹ igolu. ọnyaji o gasẹ oli a lẹ. Oni ọnyaji o liabhi ẹchẹ ni oa gẹẹ ni o liabhi ebe orhẹ.⁴Eghyiele uye ali ene ee gasẹ oni eghyhie a lẹ. Eni itekwu eghyie eyọ ejọ uye ali ane e shitọ vhọ, e rhi ede epfopfo kwhẹ, e rhi arhu eghyiele igolu gwese ukhomhi. ⁵Oni eghyiele inyamhinya e te vhọ ẹẹ li gbeagbea, ikphala e vanọ. ikpa Ishila e la odalo oni eghyiele gẹẹ, eni ikpa e kyili iyẹmhẹ ishila Ishinẹgba.⁶Okwu o li la asha ni oni utekwu eghyie o la, o chẹma kyiẹlẹ. Ẹstẹkẹ ane ni a ma ni e nyele e li la ayọ, e zẹ ikpalo shi oshimhi ali alo.⁷Ọni ẹlamhi akọ rhẹmhi ọ liabhi ọdumhi, ọni ẹlamhi akọ ọzava ọ liabhi ena ọni ọzasẹ ọ zẹ alo ọgbọ, ọni ọzane ọ liabhi ughoso ni ọa pfiala. ⁸Eni elamhi ako ananane ni e nyele e zẹ ipfua esesa, esesea, ikpalo e vọ wẹ egbe, egwho e la oleda e gwho e la olọkẹ. Shi ota shi iyọsẹ e vha pfuesuọa rhẹmhi ea li ẹẹ, ipfuasẹ, ipfuasẹ, ipfuasẹ lẹ khi uwi Ishinẹgba ni Ọmhọli, ni ọ mhasẹ a ni ẹtsẹkẹ kwu, ni ọ kpọ la, ni ọ la nena, ni ọ gwe laa bhẹ.''⁹Erhẹghẹ kwu ni eni elamhi eyọ e rhọ rhi ikiki, ojima, ali uwegbe a ni ọni ọ shitọ oni eghyiele oyọ, ọni ọ nyele ẹlẹnagbọagbọ, ¹⁰Eni ejọ uye ali ane eyọ e tanọrhugwhu ni ọni ọ shitọ oni utekwu eghyie. E nyẹsẹ ukhọmhi nali ni ọ nyele ẹlẹnagbọagbọ, e pfini irhu ni e gwese kwu adalo oni utekwu eghyie, eẹ li, ¹¹U tẹ, Ọnọmhuẹyẹ ali Ishinagba eyẹ, khi u rhọ myiẹ ikiki, ojima, ali izemhi. Rharhi khi u ma ẹtsẹkẹ kwu, izemhi ẹ li e rhọ nyele, ni a rhọ ma wẹ.''

Chapter 5

¹Mhi mẹ obọ obita ọni ọgbọ ni ọ shitọ ukhomhi utekwu eghyiele, agbhagbhamhi ebe a kẹkẹ vọsẹ oshimhi ali odalo ọ, a rhi enwu ishila pfi mwu o. ²Mhi mẹ khi aghyiukọ ọọ tsabọ zezeze ọọ li ẹẹ li, ‘’Mhi ghyi ọgbọ ni ọ tẹ ni ọ dobẹ laa gweghyie oni agbhagbhamhi oni ebe onaa?''³Shi agbọ shi eghyiele eda, a vha mẹ ọgbọ ni ọ dobẹ gweghyie oni agbhagbhamhi ebea wẹ khi izẹmhi ọli. ⁴Mhi vyhiẹ egbegbe evyiẹ rharhi khi a vha mẹ ọni ọ dobẹ gweghyie oni agbhagbhamhi ebea wẹ khi izẹmhi ọli, ⁵Ama ukwhumhọgwho vhi eni ejọ ọọ mhẹẹ, ''Imhẹ gwe vyie. Ghee! Ọni ọdumhi ẹvhue Ijuda, umhili idavidi, ọ shẹ nwule, lẹ li ọ dobẹ gweghyie oni agbhagbhamhi ebe ona, ni ọ gwe maghyiẹ eni ẹnwu Ishila enaa.''⁶Iteteva oni utekwu eghyie ali eni elamhi ane eyọ ali eni ejọ, mhi ke mẹ omyi oke ọ mugha, ọọ fẹẹ abhi emeni a gbea. ọ zẹ ekphẹ ishila ali ikpalo ishila, ena lẹ khi eni iyẹmhẹ Ishila Ishinẹgba ni ọ ghyie bhẹ vhi oni agbona. ⁷Ọọ ke vu ọa rhue oni agbhagbhamhi ebe ni o la obọ obita ọni ọ shitọ oni utekwu eghyie.⁸Abhi ọ ke rhọ rhue oni agbhagbhamhi ebe oyọ, eni elamhi ane ali eni ejọ uye ali ene eyọ e tanọrhugwhu ekẹ ni oni Omyi Oke. ọgbọgbọgbọ, ọ nwu ẹfa mhọ abọ ali agege igolu ni itulale e vọ, ni o kyili olema eni e myiesuọ.⁹Ee to uwolo onogbọ: ''U tẹ vhọ ni u dobẹ a rhue oni agbhagbhamhi ebe u maghyiẹ oni ẹnwua. rharhi khi a pfi ẹ urhui, u rhi ọlia ẹ te ẹdẹ khi ẹdẹ, unu ẹvhue khi unu ẹvhue, dẹ agbọ ali ẹvhue ni Ishinẹgba. ¹⁰U she rhẹ wẹ kyili eghyiele eni ekpeda ugamhi Ishinẹgba, iyọ e la laa le eghyie vhi ukhomhi eke.''¹¹Iyọ mhi ke bino mhi ke suọ ighyiukọ nebu e sẹgase oni utekwu eghyie, ibumhi wẹ ee kyili uchuyawa e kaa gboghyie eni elamhi ane ali eni ejọ. ¹²E ke rhi urhuli ni o zezeze sọọse eẹ li, ''Omyi Oke li ọ tẹ ni a gbea khi ọ rhọ myie izemhi, ọsuemhẹ, ẹgbhẹ, afu, ojima, ikiki ali ichchi.''¹³Mhi ke sokwu emeni a ma ni e la elemhi idane kwu ali ekẹ, ali elemhi okwu ali ẹtsẹkẹ kwu ni e la vhọ eẹ li, ''Ichichi, ojima ikiki ali izemhi ni a rha mhase, o kyili uwi ọni ọ shitọ oni utekwu eghyiele ali ọni Ọmyi Oke. ẹlẹnagbọagbọ.'' ¹⁴Eni elamhi ane eẹ li, ''itse!'' eni ejọ e vhesẹshi ekẹ e gbega li.

Chapter 6

¹1 Mhi lẹẹ bino ọni Ọmyi Oke ni ọ rhọ maghyiẹ ẹnwu ogwho elemhi eni ẹnwu ishilaa, mhi sokwu ẹlamhi ọgwho eni elamhi ane eyọ ọ rhi urhuli ni o ghyiela abhi akphala eẹ ngme, ‘’Bhale’’ ²Mhi ke bino mhi mẹ akachi ọpfopfo ọ mugha! Ọni o nya ọli ọ nwu ote mhọ obọ. a rhi arhu eghyiele nali. Rhẹmhi ọ bhale abhi ọni ọ nwule khi ọ kẹ nwule.³Abhi ọni Omyi Oke ọ ke rhọ maghyiẹ oni ẹnwu ozevaa, mhi ke suọ khi ẹlamhi ọzava ọọ li, ''Bhale!'' ⁴Iyọ akachi ovhese ọ lasele ọọ lilẹ. A rhi izemhi ni ọni ọ nya ọli khi ọ rhọ rhue ọpfọmhẹ vhi ukhomhi ekẹa, ishọyọ khi eni iọgbọ e kẹ gbolo egbe wẹa. A rhi ududumhi ọfẹdo nali.⁵Abhi ọni Omyi Oke ọ ke rhọ maghyiẹ oni ẹnwu ozesẹa, mhi sokwu ẹlamhi ọzasẹ ọọ li, ‘‘Bhalẹ!'' Mhi ke mẹ akachi ni ọọ bishi, ọni ọ nya ọli ọ rhi oni a rha mhasẹ ẹtsẹkẹ mhọ obọ. ⁶Mhi sokwu emeni e liabhi urhuli elemhi iteteva eni elamhi ane eẹ li, ''Ujiakpala ado ogwho o liabhi akpulu ogwho, iyọ irhu ikphakpha esẹ e kyili akpulu ogwho. Abagwhoyọ imhẹli oni ovhi ali onyọ opfua.''⁷Abhi ọni Omyi Oke ọ ke rhọ maghyiẹ ẹnwu ozenea, Mhi sokwu urhuli eni elamhi khi ee li ẹẹ li, ''Bhale.'' ⁸Mhi ke mẹ akachi ni ọọ bishi abhi ebui. Ọni ọ nya ọli lẹẹ khi Egwhi, irhẹrhẹ o rhẹ khali ọ vhi oshimhi. A rhi izemhi na wẹ khi opfọgwho ukyiẹkyiẹmhi ukhomhi ekẹ, khi e kee rhi ọfẹdo, ukwhumhi, igwhuamhi, ali elamhi akọ ẹẹ gbolo agbọa vhi ukomhi ekẹ.⁹Abhi ọni Omyi Oke ọ ke rhọ maghyiẹ enwu ozishila, mhi mẹ avhagwhu eni a gboloa shi rharhi ingmemhi Ishinẹgba ali oni ọtsẹlẹ ni e rhi idu wẹ kwu myie. ¹⁰E ke rhi uruli ni o zezeze sọọse, ''Ẹlẹ, o laa tẹsẹ rhamhi Ọnọmhuẹyẹ, ghyiẹ ni u pfuasẹ, ni u mhuẹ omhasẹ oni agbona kwu, ni u mhuẹ ingmaghyie, khi u rhọ wali owaliẹ ni eyẹ shi ọlia eyẹ?'' ¹¹Iyọ a ke rhi ede epfopfo ni ukwhumhọgwhọ, gwhọ, gwhọ, a ke ẹẹ wẹ khi e mugha dẹnẹ khi o ke kyia ni a ke li gbolo egamhẹ ni ekpọẹ ni inyọgwho vhẹa pfuse.¹²Abhi oni Omyi Oke o ke rhọ maghyiẹ enwu ozesesaa, mhi ke nwu etse, mhi mẹ ududumhi ekẹ o kwulo. Ọwẹ oo bishi abhi ode ọrhọ, ukyi o liabhi ọlia. ¹³Itata ni e la idane e dena kwu ekẹ, abhi orhẹ ifigi o li dena ikpamhi a kwa eyọ ni ududumhi akpekpe okasẹ oa pfi. ¹⁴Idane o khyili abhi a lia khyili agbhagbhamhi ebe vhi ekẹ. ekpha kwu ali ekẹ ni e la iteteva okwu a wolọ wẹ vhi ikpa ni e la le.¹⁵Oni ẹrhẹghẹ oyọ eni ighyie ni e la ukhomhi ekẹ agbọ ali iọgbọ kwu, ali iọgbọ ekpẹ ali ọsuemhẹ, shi eni e ze ali iọgbọ ni e kpọ le, shi eni la ogba igwhumha ali egbadegbea, e laa kee nanọ gbhagba ifu irhui ni e la iteteva ekpha. ¹⁶Eẹ li eni ekpha ali irhui, ‘’Dena nwu eyẹ! Rhi eyẹ gbhagbha ni ukpẹloe ọni ọ shitọ ukhomhi oni utekwu eghyiele ali ofu ọni Omyi Ọke. ¹⁷Rharhi khi ogbẹle nofu Ọnọmhuẹyẹ o kha bhẹ, ọgwho ọ laa dobẹ mugha?''

Chapter 7

¹Abhi a ke rhọ mẹ ona pfuse, mhi mẹ ighyhiukọ ane e mugha opfi enenene, ukhomhi ekẹ, khi e nwu akpekpe opfi enenene gbagbagba khi akpekpe oo ke gwe pfi kwu ukhomhi ekẹ, okwu, ali erhẹ kwu. ²Mhi ke mẹ khi aghyiukọ ọvhese ọ rhọ te obhoni ọwọli o te a lasele bhẹẹ, ọgwho ọ mhọli ishẹfẹ Ishinẹgba ni ọ nyele. Ọ sọọse gbalala nu eni ighyiukọ ngme ni a rhi imasha na khi e rhọ rhi ẹtsẹkẹ li ekẹ ali okwu. ³''Imhẹ vha pfuẹchẹ ekẹa wẹ khi okwu ali erhẹ nee, o kyia ni eyẹ ke rhi ishẹfẹ shi anukpo eni e kyili egamhẹ Ishinẹgba.⁴Mhi ke suọ khi a lolo eni a shi ẹfẹ: e kyili agbẹlẹ egbhọ igbe asha egbhọ esẹ igbe ali ene vhi elemhi Izulẹ: ⁵Elemhi ẹdẹli Ijuda agbẹlẹ igbhọ igbe asha igbe ali eva li a shi ẹfẹ, ẹdẹli Irhubẹni agbẹlẹ egbhọ igbe asha igbe ali eva li a shi ẹfẹ, ẹdẹli Igadi agbẹlẹ egbhọ igbe asha igbe ali eva li a shi ẹfẹ. ⁶Ẹdẹli Asha, agbẹlẹ egbhọ igbe asha igbe ali eva li a shi ẹfẹ, ẹdẹli Inaftali, agbẹlẹ egbhọ igbe asha igbe ali eva li a shi ẹfẹ, ẹdẹli Imanasẹli, agbẹlẹ egbhọ igbe asha igbe ali eva li a shi ẹfẹ.⁷Ẹdẹli Isamọni, agbẹlẹ egbhọ igbe asha igbe ali eva li a shi ẹfẹ, ẹdẹli Ilẹvi, agbẹlẹ egbhọ igbe asha igbe ali eva li a shi ẹfẹ, ẹdẹli Isaka agbẹlẹ egbhọ igbe ali eva li a shi ẹfẹ. ⁸Ẹdẹli Izẹbuloni, agbẹlẹ egbhọ igbe asha igbe ali eva li a shi ẹfẹ, ẹdẹli Ijosẹfu agbẹlẹ egbhọ igbe asha igbe ali eva li a shi ẹfẹ, ẹdẹli Ibẹjami, agbẹlẹ egbhọ igbe asha igbe ali eva li a shi ẹfẹ.⁹Abhi a ke rhọ mẹ ena kwu mhi kee bino mhi ke mẹ akwete iọgbọ nebububu ni ọgbọ ọ vha dobẹ a lolo ni e te ẹvholi, ozele, agbọ ali irhuli ọdọdọda bhale enu oni eghyiele mugha ali ọni Ọmyi Ọke Ede epfopfo li e gaa rhọ kwhẹ e rhi evhyiamhi oji mhọli abo. ¹⁰e ngme lasele gboo: ''Itsumhi o la obọ Ishinẹgba eyẹ ni ọ shitọ oni eghyiele, ali oni Omyi Oke!''¹¹Eni ighyiukọ kwu e tono mugha gasẹ oni utekwu eghyiele ali eni ejọ ali eni elamhi ane, e tanọrhugwhu ekẹ e gbega ni Ishinẹgba, ¹²ee li ẹẹ li, Itse! ichichi, ikiki, ẹgbhẹ, uwegbe, ojima, izemhi ali afu e kyili uwi Ishinẹgba eyẹ ni ẹlẹnagbọagbọ apfish ẹlẹnagbọagbọ! Itse!''¹³Ukhwumhọgwho eni ejọ ọ ke mhila mhẹ ogbọ, ''Egwho khi ena, ni e rhi ede epfopfo khwhẹ, obho e te bhẹ? ¹⁴Mhi ke sọ ọli vhọ, ''Ọga, ghyiẹ li u yẹsẹ,'' ọ ke ẹẹ mhe, ''Ena khi eni e te ududumhi osue lasele. E she pfuẹ ede wẹa olia ọni Omyi Oke o rhẹ wẹ pfuasẹ.¹⁵Rharhi ona li e te nu oni utekwu eghyiele Ishinẹgba mugha, shi ota shi iyọsẹ li e rhọ gbega a nali elemhi apfẹ ọli. lẹ ni ọ shitọ oni utekwu eghyiele ọ la laa rhi iku ọli gwese wẹ. ¹⁶Shi okyiamẹ shi okyiamhi o vha gwe laa gbe wẹ. Shi ovọ shi amẹ o vha gwe laa gbe wẹ, wẹ khi efọse. ¹⁷Rharhi khi ọni Omyi Oke ni ọ la iteteva oni utekwu eghyiele li ọọ tsua wẹ kpe alo, ọọ la rhẹ wẹ je egbegbe okẹ ni oa na, ishọyọ Ishinẹgba ọ shishi wẹ ame evyiẹ kwu ni e la wẹ aloa.''

Chapter 8

¹Abhi ọni Omyi Oke ọ ke rhọ maghyiẹ oni ẹnwu ozishila, aleghyie kwu o li tọmhi-tọmhi elemhi ukhyikhyi ọkwulọkwu ogwho. ²Mhi ke mẹ eni eghyiukọ oshila ni e nu Ishinẹgba mugha, a rhi irharharhu ni ọgbọgbọgbọ.³Aghyiukọ ọvhese ọ ke bhale, ọ nwu atasa igolu ni itulale e vọ mhọ obọ, e nu ọta mugha, A rhi itulale ni e bububu nali ishọyọ ọ rhọ rhẹ wẹ fofo gboghyiẹ olema eni e myiesuọ vhi ọta igolu odalo oni utekwu. ⁴Eni ewọli oni itulale, gboghyiẹ olema eni e myiesuọ, o te obọ eni ighyiukọ li tututu bhuli Ishinẹgba. ⁵ Ọni aghyiukọ ọ rhue oni atasa itulale oyọ ọ te ọta wẹ erhẹ vọsẹ ọ gbagbagba. ọ pfi ọli je ukhomhi ekẹ, idudumhi ikphala rhẹmhi e kee vanọ, e tono, inyamhinya e li gbeagbea, ekẹ o kwunolono.⁶Eni ighyiukọ oshila ni e nwuno ekphẹli Ishila mhọli obọ e nwuno wẹ egbe lẹẹ kee kphele. ⁷Ọni aghyiukọ ni ikyatsolo ọ kphele okphẹ, ikpamhi iyese e bhẹ, erhẹ e kwugbe ọlia. A pfino wẹ kpiale ekẹ ishọyọ opfi esẹ ukhomhi ekẹ khi o toa, opfi esẹ erhẹ e tosẹ wẹa, ebui ni e kwu myiẹmyiẹmyiẹ e gaa toa.⁸Ọni aghyiukọ ọzava ọọ kphele okphẹ ọli, ẹtseke ni o liabhi ududumhi okpha ni erhẹ lẹẹ to a pfi ọli lo okwu. Ikhyiẹkhyiẹmhi esẹ vhi oni okwu o mela ọlia, ⁹Asha esẹ vhi elamhi ni e la okwu e gwhuloa, asha esẹ vhi eni ekọ okẹ e gwhọghọa.¹⁰Eghyiukọ ọzasẹ ọọ ke kphele 0kphẹ ọli, ududumhi atata o te idamhida de kpiale, oo gẹẹ nyanyanya abhi ufulọ ni ọa gẹẹ, o gẹẹ kwu ekẹ ali ekẹ ni e te irhui na ẹẹ lasele. ¹¹Eva ọni atata lẹ khi ọkhwẹ orhẹ. ikhyiẹkhyiẹmhi esẹ oni okwu o mela ekwhẹa, o rhi agbọ nebu gwhuloa. rhọ te ikpa amẹ ni ee yala.¹²Aghyiukọ ọzane ọ kphele okphẹ, ikhyiẹkhyiẹmhi esẹ oni ọwọli o mela ubilia shi itata ali ukyi. opfesẹ oni ovọ o bi ebilia; shi opfesẹ vhi ẹliyọsẹ ali ẹlogota e vha gwe mhọli ufulọ.¹³Mhi kee bino, mhi sokwu ughoso ni ọọ fiala iteteva idamhida, ọ rhi urhuli ni o zezeze nyalu, ‘’Epfua! Epfua! epfua, lẹ khi uwi eni e nyele ukhomhi eke, rharhi okphẹ ni eni ighyiukọ asẹ e lẹẹ kphele.''

Chapter 9

¹Ọni aghyiukọ ọzoshie ọ ke kphele okphe ọli. Mhi mẹ atata ni o rhọ te idamhida de kpiale ekẹ. Ọni atata a rhi ugoji ukphokpho omii (irhẹrhẹ) nali. ²Ọ ke gweghyie oni ukphokpo oni omiia, ewọli e te oni omii oyọ khyima ẹẹ lasele e liabhi ududumhi ẹlamhi erhẹ. Eni ewọli ni e te oni omii lasele e bishi ọwọlia.³Initso e ke te eni ewọli eyọ lasele vhi ukhomhi ekẹ, a rhi izemhi na wẹ abhi izemhi ikpi ni e la ukhomhi ekagbọ. ⁴A gwu khasẹ wẹ khi imhẹli e le ebuli wẹ khi ebe ni a gbọdọgbọdọ, ama sẹkẹnẹ iọgbọ ni e vha mhọli oni ishẹfẹ Ishinẹgba shi anukpo.⁵A vha ẹẹ wẹ khi e gbolo eni iọgbọ eyọa, ama khi e lee kee rhi echọ ẹẹ na wẹ elemhi ikyi ishie. Itomhi wẹ rhẹmhi oo to abhi itomhi okpi. ⁶Eni egbẹlẹ eyọ iọgbọ e laa kee nono egwhuli, ama e vha laa mẹ. Ea kee nono, ama e vha mẹ egwhi.⁷Eni initso rhẹmhi e liabhi ikachi ni a nwuno egbe shi okwhẹ. ukhomhi wẹ rhẹmhi o liabhi arhu eghyiele igolu, ikpalo wẹ e liabhi alo ọgbọ. ⁸E zẹ itsu ọkposto, akọ wẹ e liabhi ako idu. ⁹E mhuẹ akpẹlẹ abhi akpẹlẹ akwhi, ingmemhi ipfua wẹ rhẹmhi o liabhi ingmemhi ikachikwhi ali ikachi ni e bububu ni e nanọ a lẹẹ okwhẹ¹⁰E ze ighyia ali ika abhi uka ikpi; eni ighyia wẹ eyọ e mhọli izemhi shi vhọ ni e rha tanọ iọgbọ ikyi ishie. ¹¹Oghyie wẹ lẹ khi aghyiukọ oni omii. Ni o vhaa mhọli ukpẹsẹ. Eva li unu Iburu lẹ khi Abaddọn, unu Igreki lẹ khi Apollyon. ¹²Epfua ni kyiatsolo o she dọsẹ. Ghee! Ena e kha dọsẹ pfuse o khyie kpọẹ osoli ikwẹva le ni ea bhẹ.¹³Aghyiukọ ọzosasa ọọ ke kphele okphẹ ọli, Mhi ke sokwu khi urhuli ni o te ekphẹ ni o la oni ọta igolu ni o rhọ te odalo Ishinẹgba ẹẹ lasele. ¹⁴Oni urhuli oo ke nu aghyiukọ ọzọsasa ni o nwi okphali mhọ obọ ngme, ''Wolọ eni ighyiukọ ane ni a gẹnọ shi okẹ Efurati abọa.'' ¹⁵Eni ighyiukọ ane ni a nwunegbe shi oni ẹrhẹghẹ oyọ, oni ogbẹlẹ, oni ukyi, ali oni ukpe, a wolọ wẹ abọa khi e gbolo apfesẹ iọgbọ ni e la ukhomhi ekagbọ.¹⁶Ichoja ni e shele ukhomhi ikachi e kyila uchuyawa egbhọ igbe. ¹⁷Ina mhi li mẹ eni ikachi elemhi irhọkhase ali eni ee nya wẹ: Akpele wẹ rhẹmhi o lilẹ, oo bishi dududu o gwe lilẹ. Ikhomhi eni ikachi rhẹmhi e liabhi ikhomhi idu, elemhi unu wẹ erhẹ ali ewọli ali ugbhele ofu e la.¹⁸Igwhamhi o gbolo opfi esẹ eni iọgbọ: eni erhẹ, ewọli, ali ugbhele ofu ni e te wẹ unu lasele. ¹⁹Rharhi khi izemhi ni eni ikachi eyọ e mhuẹ o la wẹ vhi unu ali ughyia, rharhi khi ighyia wẹ rhẹmhi e liabhi enyẹ, e gwe zẹ ukhomhi ni e rhẹẹ kwali agbọ utse.²⁰Agbọ ni e kpọe, ni eni igwhamhi ena e vha gbe, e vha chigbe chegbe ikanya ebe ni e gbe le, wẹ khi rhẹmhi e chegbe igbega eni iyẹmhẹ ebe le, wẹ khi ikwhumhi ni a rhi igolu, ali isiliva, ẹlomho, echẹ, ali erhẹ, ẹtsẹkẹ ni e vha mato, suọ esọ, wẹ khi rhẹmhi ea kyia. ²¹Wẹ khi rhẹmhi e chegbe ugbee le, imajiki, ighaba ali ighyiatọ le.

Chapter 10

¹Mhi ke mẹ ududumhi aghyiukọ ọvhese ni o rhọ te idane kphiale. ọ rhi itutu gwese egbe, onyaji o kpeda ni ukhomhi ọli. Ikpalo ọli e liabhi ọwọli ẹkoawẹ ọli e liabhi ẹlamhi ọcha erhali. ²Ọ nwu oni ukwhukwhu agbhagbhamhi ebe mhọ obọ ni a gweghyhiea, ọ rhi ẹkowẹ obita nya ukhomhi okwu, ọ rhi ẹkoawẹ ọgobọ shi ekẹ apfuẹ.³Ọ ke rhi urhuli ni o zezeze sọọse abhi idu ọa gbhomhi, abhi ọ ke rhọ sọse ikphala ishila e vanọ. ⁴Abhi ikphala ishila e ke rhọ va, mhi lẹẹ ke kẹkẹ shi ekẹ, mhi ke sokwu urhuli o rhọ te aleghyie ngme, ọọ li. ''Imhẹ kẹkẹ wẹ shi ekẹ emeni eni ikphala ishila e ngme. Imhẹ kẹkẹ wẹ shi ekẹ.''⁵Ighyiukọ na mhi mẹ khi e mugha ekẹ ali okwu, ọ yasẹ obọ obita ekẹ. ⁶Ọ rhi ọni ọ nyele ẹlẹnagbọagbọ rhọmhi, ni ọ ma ekẹ ali idane ali emeni e la vhọ kwu, ali ekẹ ali emeni e la vhọ kwu: ''A vha ke gwe la chabọ. ⁷Ama oni ogbẹlẹ ni aghyiukọ ozoshila ọ laa kphele okphẹ ọli, oni ẹrhẹghẹ li ingme ogbhagbha Ishinẹgba o rhọ laa tse, abhi ọọ ke li ngme ingmemnhi egamhẹ ọli khasẹ ebolẹ ọli eyọ.''⁸Urhuli ni o te idane nu mhẹ ngme eyọ, o she gwe nu mhẹ ngme, ọọ li, : ''Kaa vu, khi u kaa myie ọni aghyiukọ ni ọ mugha okwu ali ekẹ eyọ oni agbhagbhamhi ebe ni a gweghyiea shi ọ vhi obọ.'' ⁹Mhi ke bhuli ọni aghyiukọ khi ọ rhi oni ukwukwu ebe oyọ na mhẹ. Ọọ mhẹẹ, Rhue ọli khi u rhọ le. O laa kee yala ẹ vhi elemhi, Ama o laa lẹlẹ vhi unu abhi iwọ.''¹⁰Mhi ke myie oni ighyiukọ oni ukwukwu ebe ni o la vhi obọ mhi rhọ le. o lẹlẹlẹ abhi iwọ shi mhe unu, ama abhi mhi ke rhọ le ọli pfuse, o mela ọyala shi mhe vhi elemhi. ¹¹Iyọ a ke gwu khasẹ mhẹ, ẹẹ mhẹ, ‘’U nwemaa ngme ingmemhi ogbhagbha khasẹ agbọ nebu, ẹvhue khi ẹvhue, inu irhuli nebu, ali enighyie.''

Chapter 11

¹A rhi emeni a rha mhase ẹtsẹkẹ na mhẹ ni o liabhi akwhili ni a rha mhasẹ etsẹkẹ. Ẹẹ mhẹẹ, ''Vu ekẹ le khi u kaa mhasẹ apfẹ Ishinẹgba ali oni ọta, ali eni e la vhọ a ga ugamhi. ²Ama imhẹ ke mhase atukpapfe ni o la oni apfẹ Ishinẹgba, rharhi khi a she rhi ayọ ni eni Ijẹtasi. E laa rhi awẹ nwuno oni ẹvhue ni o pfuasẹ ikyi egbhọ eva ikpẹ ẹvaali ikyi ẹva.³Mhi laa rhi afu ni ọtsẹlẹ ava mhẹ khi e rhọ ngmẹ ingmemhi ni e gbhagbha lasele elemhi ogbẹlẹ agbẹlẹ egbhọ igbe, egbhọ igbe ali esẹ, e rhi ede ọrhọ kwu egbe.'' ⁴Eni otsẹlẹ ava wẹwẹ khi orhẹ olivi eva ali emeni a rhi ikpa kphase ni e she nu Ọnọmhuẹyẹ mugha oni ekẹ ona. ⁵A kha mẹ ọgbọ ni ọa nono khi lẹ laa rhi ẹtsẹkẹ li wẹ, erhẹ o te wẹ unu lasele a rhi eni ẹbele wẹ le. eni e nono khi wẹwẹ rhi ẹtsẹkẹ li wẹ oni odẹ ona li a te gbolo wẹa.⁶Eni ọtsẹlẹ ena e mholi izemhi ni e rhẹẹ gwese idane khi amẹ o ke rhuẹ ẹrhẹghẹ ni e rhẹẹ ngme ingmenhi ogbhagbha lasele. Ee mhọli izemhi ni e rhọ rhi ame mela ọlia e gwe dobẹ rhi igwhamhi ọdọdọda ẹẹ shi ekẹ ẹrhẹghẹ ni o gwhẹ wẹ. ⁷Ẹrẹghẹ ni e ke rhọ pfi ọtsẹlẹ wẹ pfuse, ọni ẹlamhi ni ọ rhọ te elemhi omii ni o vha mhọli ukpẹsẹ lasele Ọọ laa kholi wẹ. ọ laa nwu wẹ le ọ gwe gbolo wẹa.⁸Ijegbe wẹ e laa pfino gbe vhi elemhi ifuodẹ oni ududumhi ẹvhue (ni a rhọ khọkhọ Isodomu ali Igipti) asha ni a gbe Ọnọmhọli wẹa shi. ⁹Egbẹlẹ esẹ ali ukhyikhyi agbọ egwho ni e te ashakhasha bhale, ẹdẹ, unu ẹvhue, ali ẹvhue nefu e la laa ke bino eni ilimhi wẹ e vha la lama khi a rhẹ wẹ tọ iji.¹⁰Eni e nyele ukhomhi ekẹ e laa ke ghẹlẹ shi vhọ, e rhi isomhopfa a ghyi egbe rharhi khi eni ebolẹ ava e she rhi echọ ni eni e la ukhomhi ekagbọ kwhe. ¹¹Ama abhi ogbẹlẹ ozesẹ ali ukhyikhyi e ke rhọ dọsẹ a lẹ, ayẹmhẹ oo te obọ Ishinẹgba a lono wẹ egbe, e chi ekẹ vule udu o pfia eni e mẹ wẹ elemhi. ¹²E sokwu urhuli ni o ze o te idane nu wẹ ngme, eẹ wẹ, ''Vha shele ekẹ ana.'' E ke te elemhi atutu lono idane, ẹbele wẹ ee bino wẹ.¹³Oni ẹrhẹghẹ oyọ ududumhi ekẹ ee kwuno lono, a kha pfa oni ẹvhuea shi ashi igbe o kwunolo. iọgbọ agbẹlẹ egbhọ igbe asha ishila li a gboloa shi oni ekẹ ni o kwulo, eni e pfue vhọ le ududumhi ulishi li o kee nwu wẹ e kee chichi Ishinẹgba ni ọ la aleghyie. ¹⁴Oni epfua ozeva o dọsẹ a lẹ; epfua oni ozesẹ o kẹlẹ a bhẹ.¹⁵Iyọ aghyeukọ ọzoshila ọọ ke kphele okphẹ ọli, urhuli nebu ee ngme vhi elemhi aleghyie, ni e li eẹ li, ''Eghyiele oni agbọ ona o she kyili eghyiele Ọnomhuẹyẹ ali Ikiristi ọli, ọ la laa le eghyie agbọagbọ.¹⁶Iyọ eni ejọ uye ali ane ni e shitọ oni utekwu eghyiele ukpeloli Ishinẹgba e tanọrhugwu eke, e gbega ni Ishinẹgba. ¹⁷Eẹ li, ''Eyẹ tse uwegbe, Ọnọmhuẹyẹ ni Ishinẹgba, ọni ọ mhasẹ a na ẹtsẹkẹ kwu, ọni ọ la nena, ni ọ kpọ la, rharhi u she rhue oni ududumhi izemhi ẹ, u le eghyiele.¹⁸Eni ẹvholi e lẹẹ fu ofu, ama ofu ẹ o she bhale. O she rhamhi oni ẹrhẹghẹ ni a rhọ laa gwu eni e gwhu ẹzọ u rhi ifọta ni egamhẹ ni e kyili ebolẹ, ali eni e myie suọ ali eni ee nulishi eva ẹ, li shi iọgbọ apfuẹ ali eni e nwẹloe. Oni ẹrhẹghẹ o she rhamhi ni u rhọ laa pfuse eni ea pfuẹchẹ oni ekẹ onaa.''¹⁹Iyọ apfe Ishinẹgba ni o la oweda aa ke gweghyie ọlia, a mẹ akpẹchi alamanegbe vhi oni apfẹ ọli. inyamhinya ee li gbia gbia, igwhumhiza ikphala e vanọ, ekẹ o kwunolono, ali ikpoikpomhi ikwu echẹ.

Chapter 12

¹A mẹ Ududumhi ọnyaloa vhi elemhi idane: ọkpotso ni ọ rhi ọwọli kwu egbe, ni ọ mugha ukhomhi ukyi: itata igbe ali eva e la vhi arhu eghyiele. ²Ọọ mẹ ọọ vyiẹ gbalalala rharhi khi okwhu ivyiamhi ọọ to ọ.³A gwe mẹ ọnyaloa ovhese vhi idane. laa rhọ mẹ ududumhi elamhi ọlilẹ ni ọ liabhi ọnyiẹ ni ọ zẹ ikhomhi ishila ali ekphẹli igbe, ọ chigbe gwhese irhu eghyiele ishila. ⁴Ughyia ọli o fuomhi asha esẹ vhi itata ni e la idane e khọrhọ wẹ kwule vhi ekẹ. Ọni ẹlamhi ni ọ liabhi onyiẹ ọ nu ọni ọkpotso mugha abhi ọ li lẹ vyia, ishọyọ ọ kha lee vyia lẹ gbe ọli ọni ọmọ le.⁵Ọọ ke vyia ọmọ ọmọse, ni ọọ kee rhi orhẹ akwhi mhasẹ ni ẹvholi khi ẹvholi kwu. Aa bẹ ọni omyi ọli vhi ekẹa bhuli Ishinagba je utekwu eghyiele ọli. ⁶Ọni ọkposto ọ na lo elemhi apata, asha ni Ishinẹgba o nwunegbe shi nali, khi a rhi ẹloe kwhu ọli elemhi egbẹlẹ agbẹlẹ egbhọ igbe ali esẹ.⁷Nenaa okhọli oo ke de shi elemhi aleghyie. Imakẹli ali ighyiukọ li e nu ọni ududumhi ẹlamhi ni ọ liabhi ọnyiẹ ẹẹ khọli; ọni ẹlamhi ọ li nu eni ighyiukọ ẹẹ kholi. ⁸Ama ọni ududumhi ẹlamhi ni ọ liabhi ọnyiẹ ọ vha ze pfuse ni ọ rhọ dobẹ nwu eni ighyiukọ ẹẹ le. Elemhiyọ, ọ wasẹ ikpa ni ọ mhọli shi aleghyiea. ⁹Ọni ududumhi ẹlamhi ni ọ liabhi ọnyiẹ a pfi ọli kpiale, ni ẹẹ lu okhyio ni ọọ ghagha agbọ kwu, a pfi ọli ali ighyiukọ ọli kpiale vhi ekẹ¹⁰Mhi ke sokwu urhuli ni o zezeze vhi aleghyie: ọọ li, ''Nenaa oni imyiepfuese, ali oni izemhi, ali eghyiele Ishinẹgba eyẹ, ali oni afu ni o kyili uwi Ikiristi o she bhẹ. Rharhi khi ọni ọa pfino inyọgwho eyẹ olẹmhi a she kwhu ọli kpiale ekẹ, ni ọ pfino wẹ elẹmhi a khasẹ Ishinẹgba shi ota shi iyọsẹ.¹¹E rrhi ọlia ọni Oke laa nwu ọli le ali ingmemhi ọtsẹlẹ wẹ, rharhi e vha dobẹ ayẹmhẹ wẹ nwu wẹ ẹloe, khi wẹwẹ e ke gwuloa. ¹²Elemhiyọ aleghyie, vha kee ghẹlẹ, ali eni e nyele ayọ kwu. Ama epfua khi eni e la ekẹ, ali okwu rharhi khi a she pfi okhyio kpiale bhuli vhẹ le. Ududumhi ofu o vọ ọli, rharhi khi ọ yẹsẹ ukwukwu ẹrhẹghẹ li lẹ ke mhuẹ.¹³Abhi ọni ẹlamhi ni ọ liabhi ọnyiẹ ọ ke rhọ mẹ kha she pfi lẹ kpiale ekẹ, li ọ rhọ kwhu ọni ọkpotso ọyọ ni ọ vyia ọmọ ọmọse. ¹⁴Ama a ke rhi ipfua eva ni e liabhi ipfua ukpokpomhi ughoso ni ọni ọkpotso, ishọyọ khi ọni ọkpotso ọ dobẹ fiala je asha ni a khyiẹle shi nali vhi elemhi apata, asha ni a la laa ke rhi eloe kwhu oli, elemhi ẹrhẹghẹ, ali ukhyikhyi ẹrhẹghẹ, asha ni ọni ẹnyẹ ọ vha laa dobẹ rhamhi.¹⁵Ọni ẹnye ọ te unu kpa ame lasele abhi okẹ, ishọyọ khi ikpho e kẹ tsua ọni ọkposto a pfia. ¹⁶Ama ekẹ li o kpaghyiẹ ọni ọkposto obọ. o gweghyie unua ọ to oni okẹ luẹ ni ọni ẹlamhi ni ọ liabhi ọnyiẹ ọ te unu ọ kpa lase. ¹⁷Ududumhi ofu ọni ọkpotso o vọsẹ ọni ẹnyẹ, li ọ ke rhọ lẹẹ khọli Imyi ọni ọkpotso ni e kpọẹ, eni e rhi ingmemhi Ishinẹgba gwhẹ ali eni e lama shi ọtsẹlẹ Ijesu. ¹⁸Ọni ẹlamhi ni ọ liabhi ọnyẹ ọ ke mugha ukhomhi ekhashiẹ ni e la esọ okẹ.

Chapter 13

¹Mhi ke mẹ ọni ẹlamhi ọ te okwu lase. Ọ zẹ ekphali igbe ali ikhomhi ishila. Arhu eghyiele igbe li e la vhi ekphẹ, ọ kẹkẹ eva ni e zẹnọ ẹbe ni Ishinẹgba. ²Ọni ẹlamhi na mhi mẹ ena, rhẹmhi ọ liabhi ududumhi ẹlamhi ọdumhi. Awẹ ọli rhẹmhi e liabhi awẹ ẹkpẹ unu ọli o liabhi unu idu. ọni ududumhi elamhi ni ọ liabhi ọnyẹ ọ rhi izemhi nali, ali utekwu eghyie, ali izemhi otọgbe.³Ukhomhi ogwho eni ikhomhi ọni ẹlamhi o mhọli ududumhi ikwọtse ni o kha gbe ọli. Ama oni ikwotse o she ke vyie, oo nya agbọ kwu aloa li e rhọ rhọ khali ọni ẹlamhi. ⁴Rhẹmhi e kee gwe li gbega ni ọni elamhi ni ọ liabhi ọdumhi eyọ, rharhi khi ọ she rhi izemhi ni ọni ẹlamhi ọyọ. E gwe li gbega nali, ee li eẹ li, ''Ọgwho ọ liabhi ọni ẹlamhi? Ọgwho ọ dobẹ nu ọli a kwhẹ?''⁵Ọni ẹlamhi a rhi unu nali ni ọ rha ngme ingmemhi ichichigbe ali unu enwe. A rhi unu nali elemhi ikyi egbhọ eva ikpẹ eva. khi ọ rhọ rhi izemhi ọli khase. ⁶Iyọ ọni ẹlamhi ọọ gweghyie unua ọ zẹ onobe ni Ishinẹgba, ọọ pfuẹchẹ ọli evaa, shi obhoni ọ nyele ali eni e nyele aleghyie Ishinẹgba.⁷A rhi izemhi ni ọni ẹlamhi khi ọ rhọ khọli eni e myie suọ, ishọyọ khi ọ nwu wẹ le. Abagwhoyọ, a gwe rhi izemhi nali obodẹ ẹdẹ, iọgbọ, unu ẹvhue khi ẹvhue kwu. ⁸Eni e nyele ukhomhi ekẹ agbọ kwu e laa kee gbega nali, Ọni a sheda kẹkẹ evali shi oni ebe inyele, obọ ni a rhọ to agbọ ekẹle, ni ọ kyili uwi ọni Oke, ni a ke pfa urhui.⁹Ọni ọ zẹ esọ, ọ rhi esọ shi ekẹ. ¹⁰Ọni a sheda ẹẹ khi ogba ogwhumha li ọa je, igwhumha li ọa je. Ọni a sheda ẹẹ khi ọfẹdo li a rha gbe ọlia, ọfẹdo li ọ nu a je, iyọ eni e myie suọ e mhọli irhobọnwidu e rhi egbe myie.¹¹Mhi ke mẹ ẹlamhi ovhese ni ọ rhọ te elemhi ekẹ lasele. ọni ẹlamhi ọ zẹ ekphali eva abhi omyi oke ọọ ngme abhi ọni ẹlamhi ni ọ liabhi ọnyẹ. ¹² Ọọ rhi izemhi khasẹ odoshimhi ọni ẹlamhi ni ikyiatsolo, ọ rhi eni e la ukhomhi ekẹ ali eni e nyele vhọ gbega ni ọni ẹlamhi ni ikyiatsolo, ni ududumhi ikwọtse ọli o she vyie eyọ.11 Mhi ke mẹ ẹlamhi ovhese ni ọ rhọ te elemhi ekẹ lasele. ọni ẹlamhi ọ zẹ ekphali eva abhi omyi oke ọọ ngme abhi ọni ẹlamhi ni ọ liabhi ọnyẹ. ¹²Ọọ rhi izemhi khasẹ odoshimhi ọni ẹlamhi ni ikyiatsolo, ọ rhi eni e la ukhomhi ekẹ ali eni e nyele vhọ gbega ni ọni ẹlamhi ni ikyiatsolo, ni ududumhi ikwọtse ọli o she vyie eyọ.¹³Ọọ gaa gbe ikanya inyaloa nebu, ọọ gaa li rhuẹsẹ erhẹ te idane kwule rhugwhu agbọ, ¹⁴Rharhi eni inyaloa ni ẹẹ li khi ọ gbe shi ni ọni ẹlamhi ni ikyiatsolo, rhẹmhi ọ rhẹ wẹẹ ghagha iọgbọ ni e nyele ukhomhi ekẹ, ọọ wẹ khi ọni ẹlamhi ni a rhi ọfẹdo kwali utse ni o gwe vue eyọ, ee ma ẹtsẹkẹ ni a kee ga khi o rhọ kyili eghọghọ nali,¹⁵A rhi imasha nali khi ọ yẹmhẹ rhugwhu ọni a rhi ẹlamhi khọkhọ ma khi ọni ẹlamhi ọyọ ọ kee ngme ishọyọ khi ọ zẹ khi eni e vha lama gbega ni ọni ẹlamhi khi a gbolo wẹa. ¹⁶Rhẹmhi ọ rhi izemhi nwuno iọgbọ, shi enanya, ali enọsuemhẹ shi eni e ze ali eni e vha nwu ẹulue, shi egbadegbea ali igwhumha, khi e rhọ myie oni ishefẹ shi anukpo ọa liyọ oshimhi obọ obita. ¹⁷Ọni ọ vha mhọli oni ishẹfẹ ọni ẹlamhi ọyọ, ọ vha gwe dobẹ a dẹ wẹ khi rhẹmhi ọ rhi ẹtsẹkẹ dẹ, sẹkẹnẹ khi rhẹmhi ọ myie oni ishẹfẹ, oni ilolo o mugha shi eva ọli.¹⁸Ingmemhi ẹgbhẹ lẹ khi ona. A kha mẹ ọni ọ nwu ẹloe a shi ngme, ọ lolo ilolo ọni eva ọni ẹlamhi. Rharhi khi ilolo ọgbọ li o kyia. oni ilolo khi esesa, esesa, esesa.

Chapter 14

¹Mhi kee bino, mhi mẹ ọni Omyi Oke ọ nu mhẹ mugha ukhomhi okpha Izayọni. Iọgbọ ni e nu ọli la ayọ e kyili agbẹlẹ egbhọ igbe asha egbhọ ishila ikpẹ ene ni a kẹkẹ eva ọli ali eva Ita ọli shi anukpo. ²Mhi ke sokwu urhuli vhi idane khi o ngme abhi amẹ ni e bububu o vanọ abhi ikphala. urhui na mhi gwe li sokwu rhẹmhi oo ghyiela abhi ni a kphele ẹfa.³E la odalo oni utekwu eghyie ukpẹloe eni elamhi ane ee to uwolo ogbọ. Sẹkẹnẹ eni iọgbọ agbẹlẹ egbhọ igbe eyọ asha egbhọ ishila ikpẹ ene ni a te ukhomhi ekẹ tsumhi. ⁴Ena khi eni e vha rhi ingme ikpotso pfuẹchẹ egbe wẹa, rharhi khi rhẹmhi e nwu egbe wẹ tsetse obodẹ idetsia ikposto ali emọse. Wẹwẹ li e lee rhẹẹ khali ọni Omyi Oke obhoni ọ je kwu. Ena khi eni a kyiatsolo te elemhi agbọ tsumhi lasele abhi ikpamhi erhẹ ikyiatsolo ni Ishinẹgba ali ọni Omyi Oke. ⁵A vha mẹ wẹ olẹmhi vhi ukpatsunu: etse e vha la wẹ vhi egbe.⁶6 Mhi mẹ aghyiukọ ọvhese ọọ fiala iteteva idamhida, ni ọ mhọli usomhi ogbọ elenagbọagbọ ni ọ tsabọ khasẹ eni e nyele ukhomhi ekẹ agbọ, ali ẹvholi kwu, ali unu ẹvhue kwu, ali ẹdẹ kwu, ali iọgbọ kwu, ⁷Ọ rhi urhuli ni o zezeze ngme, ọọ li, ''Vha nulishi Ishinẹgba vha rhi ikiki nali. rharhi oni Erhẹghẹ igwẹzo ọli o she rhamhi. Gbẹga nali, ọni ọ ma ekẹ ali idane, ekẹ, khi ekẹ kwu nia na.''⁸Aghyiusomhi Ishinẹgba ozava, ọọ ke ngme, ''idemhi, Ibabiloni nofu o she de, ni o rhi agbọ kwu de enyọ ni e kyili uwi onyọ ni o kyili uwi idetsia ni o rhi ofu ishinẹgba bhuli ọli le,,⁹Aghyiukọ Ishinẹgba ọzasẹ ọọ rhọ khali ọ, ọ rhi urhui ni o zezeze sọọse, ọọ li, ''A kha mẹ ọni ọ gbega ni ọni ẹlamhi akọ ali ọni a rhọ khọkhọ ọli ma eyọ, ọ myie ishẹfẹ ọli shi anukpo o ke kyili obọ ọli, ¹⁰ọ li laa da oni onyọ ni o kyili ofu Ishinẹgba, oni onyọ ni a she nwuno egbe shi ekẹ ni a vha kwu amẹ shi ni a kwu shi ukọlọ ofu Ishinẹgba. Oni ọ laa da oni onyọ a la laa mẹ ẹchọ vhi ẹlamhi erhẹ ali ogbhẹlẹ ofu ukpeloli ighyiukọ Ishinẹgba ni e pfuasẹ ali ọni Omyi Oke.¹¹Eni ewoli ẹchọ ni e mẹ rhẹmhi e lee shele je idamhida ẹlẹnagbọagbọ, shi ota shi iyọse e vhaa vhiẹmhia, eni e gbega ni ọni ẹlamhi akọ ali emeni a rhọ khọkhọ ọli ma, ali eni e myie ishẹfẹ eva ọli. ¹²Rhẹmhi a rhi ona ngme khasẹ eni e myiesuọ khi e mholi irhegbemyie ali irhọbọgbanidu, eni e rhi ishi Ishinẹgba gwhẹ ni e mhuẹ irhọshiọ rhọ khali Ijesu.''¹³Mhi sokwu urhuli o te idamhida ngme, ọọ li, ''Kẹkẹ ona: izọtena khi uwi iọgbọ ni e gwhu shi elemhi Ọnọmhuẹyẹ.'' ''Ee, ''Ayẹmhẹ lọ ngme eyọ, ''Ishoyọ e kẹ vhiẹmhia vhi ikanya wẹ, rharhi khi ikanya aghyie wẹ a laa rhọ khẹ wẹ.¹⁴Mhi ke bino mhi mẹ atutu ni oo pfuasẹ, ọni ọ shitọ vhọ ọ liabhi Omyi Ishinẹgba. Ọ gwese arhu igolu shi ukhomhi. ọ nwu agbeikwu ni o nwunwunwu mhọ obọ. ¹⁵Aghyiukọ ọvhese ọ te elemhi apfẹ ugamhi Ishinẹgba lasele, ọ rhi urhuli ni o zezeze nu ọni ọ shitọ ukhomhi atutu ngme: ọọ li, ''Rhue agbeikwu ẹ khi u kee kyhiẹsẹ. rharhi oni ẹrhẹghẹ ikyhiẹsẹ o she rhamhi, abhi oni agbọ ona o ke rhọ vyie ni a khyiẹsẹ.''' ¹⁶Ọni ọ shitọ oni ukhomhi atutu ọ pfi agbeikwu ọli pfishi ekẹ, li a rhọ khyiẹsẹ oni ekagbọ abhi ẹkọmhi.¹⁷Mhi ke mẹ Agyiukọ ọvhese ọ rhọ te apfe ugamhi Ishinẹgba ni o la aleghyie lasele; ọ li nwu agbeikwu ni o nwu mhọ obọ. ¹⁸Aghiukọ ọvhese ọ te ọta Ishinẹgba lasele, aghyiukọ ni ọ mhọli izemhi erhẹ. Ọọ nyalu ọni aghyiukọ ni ọ nwu agbeikwu ni o nwunwunwu mhọ obọ zezeze, ọọ li, ''Rhue oni agbeikwu ẹ khi u te ikpamhi erhẹ ni e la ukhomhi ekagbọ kee khyiẹsẹ rharhi khi eni ikpamhi e she lilẹ.''¹⁹Ọni aghyiukọ Ishinẹgba ọ pfi agbeikwu kpiale ekagbọ, ọ sanọ eni ikpamhi erhẹ ni e la ukhomhi ekagbọ, ọ pfi wẹ kwulo oni ukpokpomhi asha ni a la nye enyọ ofu Ishinẹgba. ²⁰Elase oni ẹvhue li a rhi awẹ mise eni enyọ ọa shi, olia li a te vhọ mise lasele, ni e kyia khi e yagha rhamhi ukpatsunu akachi, ni a nwu uli zu unu rhamhi imali agbẹlẹ egbhọ igbe ali esẹ

Chapter 15

¹Mhi ke mẹ ishẹfẹli ovhese vhi elemhi idane, nofu ni o gwe nyaloa: A mẹ ighyiukọ oshila e tsua igwhuamhi, ni e kyili ighyhamhi ni e kposhimhi. Rharhi khi wẹwẹ lee rhi ofu Ishinẹgba gba pfuse)²Mhi mẹ emeni e liabhi okwu ughegbe ni o li nyia, nyia, abhi erhẹ, eni e mugha oni esọ oni okwu, wẹwẹ khi eni e nwu ọni ẹlamhi akọ ali ọni a rhọ khọkhọ li ma le, ali ilolo ni o mugha shi eva ọli. Ishinẹgba ọ rhi ighyieta ni a kphele mhọli wẹ obọ.³Ee to uwolo Imozisi ni ọ kyili ugamhẹ Ishinẹgba, ali uwolo ọni Omyi Oke: oni uwo khi ona, ''Ikanya etọgbe ali inyaloa lẹ khi iyẹ, Ọnọmhueyẹ ni Ishinẹgba, ni ọ mhasẹ a ni ẹtsẹkẹ kwu. Ingmaghyie ali igwabhagbe lẹ khi edẹ ẹ, oghyie agbọ kwu. ⁴Ọgwho ọ vha laa nulishi ẹ, Ọnọmhuẹyẹ, ni ọ vha laa rhi ikiki ni eva ẹ? Rharhi khi ghyiẹ lọgwho luu pfuasẹ. Evholi kwu e bhale laa gbega nẹẹ rharhi khi igwabhagbe ẹ o she ga ọgbọ ẹlee.''⁵Ena e ke dọsẹ a lẹ mhi ke bino asha ni o gaa pfuasẹ nẹẹ, ni o kyili apfẹ ọtsẹ, a kweghyiea ọlia. ⁶Aghyiukọ Ishinẹgba ni e tsua idudumhi igwhamhi ishila e rhọ te asha ni o nwemaa pfuasẹ lasele, e rhi ede epfopfo ni e pfuasẹ, pfuasẹ sọ, e rhi ede igolu ni oo pfuasẹ, ni oo li nyanya nwu aye abagwhoyọ.⁷Ukwumhọgwho eni ẹlamhi ane eyọ e rhi atasa igolu ni ofu Ishinẹgba ni ọ nyele elenagbọagbọ. ⁸Ewọli ni e te ikiki ali izemhi Ishinẹgba bhẹ e vọ oni apfẹ Ishinẹgba. A vha mẹ ọni ọ ke gwe dobẹẹ lo ekayọ apfish ni eni igwhuamhi ighyiukọ oshila e rhọ chigbe gba pfuse

Chapter 16

¹Mhi sokwu urhuli ni o ze o rhọ te asha ni o nwemaa pfuasẹ eyọ nyalu, eẹ li, eni ighyiukọ oshila, ''Vha kaa kwu eni itasa ofu Ishinẹgba ishila rhugwhu ukhomhi ekagbọ.''²Ọni aghyiukọ ni ikyiatsolo ọ kwu atasa ọli shi ekẹ; idudumhi ivhiolo e bhale a gẹ eni iọgbọ ni e mhọli ishẹfẹli ọni ẹlamhi akọ ali emeni a rhọ khọkhọ ọli ma.³Ọni aghyiukọ ọzava ọ kwu atasa ọli kwu elemhi okẹ; oni okwu o ke liabhi ọlia olimhi ni ọ gwhu, emeni e mhọli ayẹmhẹ ni e la oni elemhi okwu kwu e gwhuloa.⁴Ọni aghyiukọ ozasẹ ọ ke kwu atasa ọli kwulo elemhi okẹ ali ekẹ irhui; e bhale a mela ọlia. ⁵Mhi sokwu khi ọni aghyiukọ amẹ ọọ li, ''U maa gwu ẹzọ ni o pfuasẹ ghyiẹ ni u la vhọ, ni u pfusẹ, rharhi u rhi eni ẹzọ ena bhẹ. ⁶rharhi khi e lẹẹ kwuno ọlia eni e myie suọ ali ebolẹ, u she rhi ọlia na wẹ da; abhi o gwhẹ wẹ.'' ⁷Mhi ke sokwu khi ọta o sọ vhọ, ọọ li, ''Ingmaghyie Ishinẹgba ni ọ mhuẹ ẹyẹ, ni ọ mhasẹ a ni ẹtsẹkẹ kwu, igwẹzọ ẹ ingmaghyie ali ipfuasẹ li e kyila.⁸Ọni aghyiukọ ọzane ọ kwu atasa ọli rhugwhu ọwọli, a ke rhi imasha nali khi ọ rhi erhẹ tosẹ agbọa. ⁹Oni ududumhi ochi o bhale a nye we, ayọ li ee ke te zẹnọ ẹnwẹ ni eva Ishinẹgba, ni ọ mhọli izemhi eni igwhuamhi ena. E vha chigbe nwu egbe lieliẹ wẹ khi rhẹmhi e rhi ikiki nali.¹⁰Ọni aghyiukọ ọzoshie ọ ke kwu atasa ọli rhugwhu utekwu eghyie ọni ẹlamhi akọ, ubili o gwese ọli eghyiele. Rhẹmhi e ke le akọ kyhiaa ni osue. ¹¹E ke zẹnọ ẹnwẹ ni Ishinẹgba nẹẹ aleghyie rharhi oni ọtomhẹ wẹ ali ivhiolo ni e gẹ wẹ, e vha chigbe nwegbe lieliẹ vhi emeni e li.¹²Ọni aghyiukọ ọzosasa ọ ke kwu atasa ọli rhugwhu oni ududumhi okẹ Efrati ali amẹ ni e la vhọ, amẹ oni okẹ o khakhaa khi o kẹ nwegbe shini enighyie ni e rhọ te obhoni ọwọli o te a lasele a bhẹ. ¹³Mhi mẹ iyẹmhẹ ni e vha pfuasẹ asẹ ni e liabhi ikele ni e rhọ te unu ebolẹ ighagha ali ọni ududumhi ẹlamhi ni ọ zẹ ipfua ali ughyia ni ọ liabhi ọnyẹ lase. ¹⁴khi iyẹmhẹ ikhyio li ee kyia ni ee gbe ikanya inyaloa. Ee bhuli enighyie oni agbona kwu khi e koko wẹ gba shi okwhẹ ogbẹlẹ Ishinẹgba nofu, ni ọ mhase a ni etsẹkẹ kwu.¹⁵''Kpani aloa! Rhẹmhi laa bhale abhi ọghyiatọ! Izotena khi uwi ọni ọ laa kpanọ aloa shi ekẹ, ni ọ laa rhi awulu ọli sọ shi ekẹ, ishọyọ khi ọ ke banọa omama o ke nwu ọli.'' ¹⁶Ee ke koko wẹ gba asha ni a laa khọli okhọli Ishinẹgba nofu ( Amagadoni¹⁷Ọni aghyiukọ ọzoshila ọ ke kwu oni atasa rhugwhu akpekpe. Ududumhi urhuli o te apfẹ Ishinẹgba ngme ọọ li, ''O shẹ gba pfuse!'' ¹⁸Rhẹmhi inyamhinya e ke li gbea, gbea, ikphala e vano, ekẹ e kwuno lono, ekẹ ikwuno lono ni a vha kpọ mẹ gwhẹ ni a te to agbọ ekẹ le ena, iyọ li ekẹ e li kwuno lono. ¹⁹Ọni ududumhi ẹvholi o bhale a kemhi shi asha esẹ, eni evholi kwu ni e la eni idududmhi ẹvhue e gwọghọa. Iyọ Ishinẹgba ọ ke sato Ibabiloni nofu, ọ ke rhi ọnyọ ofu Ishinẹgba ni o vọ ukolo ni oni avholi oyọ.²⁰Ekẹ kwu ni okẹ o gasẹ a lẹẹ, e welea, abagwhoyọ ekpha e wanọa. ²¹Idudumhi ikpamhi amẹ ni e gba abhi echẹ ni e khọ tikpọ abhi ẹduma, e te idamhida denẹ ẹẹ gbe iogbọ, iyọ e kee gwhumhi Ishinẹgba shi oni opfuse ni eni ikpamhi ame e tsua rharhi oni echọ ni ee mẹ rhẹmhi o gba dọsẹ.

Chapter 17

¹Ọni aghyiukọ ọgwho elemhi eni ighyiukọ oshila ni e nwuno itasa mhọ obọ ọọ bhale bhuli mhẹ le ọọ mhẹ, ''Bhẹ, mhi laa rhẹẹ khasẹ iliopfua ọni ukpokpomhi aghaba ni ọ shitọ ukhomhi amẹ nebu. ²Lẹ li enighyie ni e la ukhomhi ekagbọ e nu gbe ighaba, ali ọni ọ she rhi onyọ ighaba ali idetsia ni oni agbona da.'³Ọni aghyiukọ ọ ke la elemhi Ayẹmhẹ rhue mhẹ je apata, Mhi ke mẹ khi ọkpotso ọgwho ọ shitọ ukhomhi ẹlamhi akọ ni ọọ lilẹ eva ipfininua e vọ vhi ijegbe, ọni ẹlamhi akọ ọ zẹ ikhomhi ishila ali ekphẹ igbe. ⁴Ọni ọkpotso ọ rhi itsua ni e ghyiẹ lilẹ kwhẹ a rhi igolu gbega ẹẹ nali, ali echẹ ni e nweloe, ali emeni e gaa somhọte. Ọ nwu ukolo igolu mhọli obọ ni o vọ ijajamhi itsua ni e nwu ijiomhi ni e kyili ikanya idetsia ali ighaba ni ọọ gbe. ⁵A kẹkẹ eva ọli shi ọ vhi anukpo ni o mhọli ikpamhi ingmemhi ogbhagbha: ''IBABELỌNI NOFU, NI O KYILI INYỌ IGHABA ALI INYỌ ETSẸKẸ KWU NI E KYILI ITSẸBỌ.''⁶Mhi mẹ khi ọni ọkpotso ọ she da ọlia eni e myie Ishinẹgba suọ ali ọlia eni a gboloa shi ingme Ijesu. Abhi mhi ke rhọ mẹ oli, abọ e ke sha mhẹ. ⁷Ama ọni aghyiukọ ọ ke ẹẹ mhẹ, ''See abọ e ke li sha ẹ? Mhi laa ngme khasẹ ẹ emeni ọni ọkpotso ọyọ ọọ ngme ali ọni ẹlamhi ako ni ọ tsua ọli (ọni ẹlamhi ni ọ zẹ ikhomhi ishila ali ekphali igbe).⁸Ọni ẹlamhi ako ni u mẹ khi ọ nyele eyọ ọ vha nyele nena, ama khi ọ she laa te elemhi oni omii lasele ni o vha mhọli ukpẹsẹ. ishọyọ ọ vha li pfusea, eni a vha kẹkẹ eva wẹ shi ebe agbọ ni a te to oni agbọ ona ekẹ le ena, oo laa nya wẹ aloa ni e mẹ ọni ẹlamhi akọ ni ọ nyele eyọ, rharhi ọ kpọ nyele, ama ọ vha ke gwe nyele nena, ama ọ she laa bhẹ.⁹Ona o rhi ọtsẹgbhẹ sato ọ. Khi eni ikhomhi ishila eyọ e kyili ekpha ishila ni ọni ọkpotso ọ shitọ. ¹⁰E gwe kyili enighyie oshila . enighyie oshie e she de, ọgwho o khyie la vhọ, ọni ọ ke kpọẹ ọ vha bhale ne: ọ kha bhẹ, ukwukwu ẹrhẹghẹ li ọ le laa la vhọ.¹¹Ọni ẹlamhi ni ọ kpọ nyele, ni ọ vha gwe nyele nena, lẹ khi oghyie ọzolale: uwi enighyie oshila, ọ laa li opfua.¹²‘’Eni ekphali igbe ni u mẹ, wẹwẹ khi eni ighyie ogbe ni e vha khyie mhọli eghyiele wẹ nee, ama e laa mhọli izemhi abhi enighyie elemhi ọkwulọkwu ogwho gboghyie ọni ẹlamhi ako. ¹³Ee laa zẹ udu ogwho, e ji izemhi wẹ abọa ni ọni ẹlamhi akọ. ¹⁴E nwu okwhẹ nu ọni Omyi Oke vule. ama ọni Omyi Oke a li eni ọ nyalu ali eni ọ zẹ, ali eni e gwabha rha khali ọ e laa nwu wẹ le, rharhi khi lẹ khi Ọnọmhọli eni e mhọli, ali oghyie enighyie.¹⁵Ọni aghyiukọ ọ ke nu mhẹ ngme, ''Eni amẹ nu mẹ, ni oni aghaba ọ shitọ lẹ khi agbọ, akwete iọgbọ, ẹvholi ali irhuli ọdọdọda.¹⁶Eni ekphẹ igbe ni u mẹ eyọ, wẹwẹ ali ọni ẹlamhi akọ e laa kee bishi elemhi ọni aghaba. E laa rhi oya lu ọli e banọ ọlia, e pfuse ọlia, e rhi erhẹ tosẹ ọlia nyanyanya. ¹⁷Ishinẹgba ọ shẹ rhi ọli shi wẹ udu khi e rhọ khyiẹli emeni ọ mhasẹ khi e laa lama rhi izemhi wẹ ni ọni elamhi akọ, khi ingmemhi Ishinẹgba e rhọ tsẹ.¹⁸Ọni ọkposto ni u mhẹ eyọ lẹ khi ọni udumhi oni evholi ni o mhasẹ a ni enighyie ni e la ukhomhi ekagbọ.

Chapter 18

¹Abhi ena kwu e ke rhọ dọsẹ a lẹ mhi ke mẹ aghyiukọ ọvhese ọ rhọ te idane kpiale. Ọọ mhọli ududumhi izemhi, ikiki ọli o la ukhomhi ekẹ kwu gẹẹ. ²Ọ ke rhi urhuli ni o zezeze sọọse, ọọ rhọ ẹẹ li, idemhi, idemhi, o she kyili uwi ududumhi Ibabilon! Ayọ apfẹ iyẹmhẹ ebe li o kẹ kyila, ayọ li iyẹmhe ni e vha pfuasẹ e ke nyele, ali ijajamhi ipfele ni e vha pfuasẹ. ³Rharhi eni ẹvhue kwu e she danọ enyọ odọsẹ. Eni ighyie e she nu ọli ye odọse. Ekheliẹ okyi ni e la ukhomhi ekẹ e she rhọ te ijegbe ọli pfue rharhi inyele ọsuemhẹ ni ọ nyele.''⁴Mhi ke gwe sokwu urhuli ovhese elemhi idamhida khi oo ngme, ''Vha te elemhi ọli lasele, vhẹvhẹ ni vha kyili ọgbọ mhẹ, ishọyọ vha kee nu ọli kemhi ingmobe ọli, khi vha ke te epfua ọli kemhi. ⁵Ingmobe ọli e she yagha a tono idamhida, iyọ Ishinẹgba ọ she sato onobe ni ọ gaa khyiẹli kwu. ⁶Fali ọli ota abhi ọ li fali agbọ, u sọ vhọ; fali ọli adẹ eva shi emeni ọ khyiẹli kwu. Vha mhasẹ adẹ eva shi ọ vhi ukolo.⁷Rhi ẹwela ali ọrhọ ni o kyili ikiki ali ọfẹ ni ọ rhọ ni egbe ọ. Rhahi khi ọọ ngme vhi udu ọli, 'Mhi shitọ abhi ugwhẹ oghyie; Imha kyili ọsọrhọ, wẹ khi rhẹmhi la ọrhọ gwhe. ⁸Elemhiyọ ogbẹlẹ ogwho epfua ọli o laa bhẹ nali: shi egwhi, shi ọrhọ, ali ukwhumhi. Erhẹ e laa tosẹ ọlia, rharhi khi Ọnọmhuẹyẹ khi Ishinẹgba, li ọ gwe laa gwu ọli ẹzọ.''⁹Eni ighyie oni agbona ni e nu ọli gbe ighaba, e la laa vyiẹ egbegbe evyiẹ nali ni e mẹ ewọli ni ee tosẹ ọlia. ¹⁰Oni osue ọli o laa pfanọ wẹ udu elemhi e Tanya a sọse, ea li ẹẹ li, ''Epfua, epfua o kyili uwi ududumhi evholi Ibabelọni, ẹvholi ni o mholi izemhi! Rharhi neni a rha mẹ ọkwulọkwu ogwho nena ẹchọ vhẹ o she bhẹ!'¹¹Ekheliẹokyi ni e la ukomhi ekagbọ e laa vyie nali, rharhi khi iọgbọ e vha ke gwe laa mẹ eni e nu wẹ a do okyi, ¹²Eni e do okyi igolu, isiliva, echẹ ni e somhote, ikpamhi erhẹ, ede ni e somhote, ede ni ea bishi, ede na viẹnẹviẹnẹ, ede ni ea lilẹ, ali erhẹ ọdọdọda ni ea kphela, itasa vhẹ kwu, itasa ni a rhi erhẹ ni e somhote khyiẹlẹ kwu, ali ẹlomho, akwhi, ali itaa, ¹³ekheliẹ icanamọ, emeni ea kphela, itulale, Ifirakisẹsi, onyọ ali ivhili olivi, ali afu ado, ali elamhi ali isumha, ikachi ali itsua; ali ijegbe ali avhagwumhẹ iọgbọ.¹⁴Oni ukpamhi orhẹ ni u rhi izemhi ẹ kwuu nono, o she tsua ẹ pfia vu. Ọsuemhẹ kwu ali ikiki ẹ e she welea, ni a vha gwe laa mẹ gwhe.¹⁵Eni ekheliẹokyi kwu ni e te obọ wẹ mhọli ọsuemhẹ. e la laa chi tanya nali rharhi ulishi oni ududumhi evyiẹ, ali ọrhọ nofu ni ea mẹ. ¹⁶E laa kee li eẹ li, ''Epfua, epfua khi uwi oni ẹvhue nofu ni a rhi ede ilinẹ ni e somhote kwhẹsẹ, shi ede ipọpo, ede ọlilẹ, ni a gwe pfi igolu kwu, emeni a rha kwhẹsẹ ijegbe ni e galẹ, ali ena rha kwhẹ ni ea gyia ngmelangmela!'' ¹⁷elemhi ukwulọkwu ogwho ọsuemhe enana kwu e she gaa li opfua. ‘’Egwekọ kwu, enu ekọ kyia, e rhi eni ea lono ekọ, ali eni e kyia khi ekọ li e te a le emenale, e tanya¹⁸E vyie lasele abhi e ke rhọ mẹ eni ewoli ni e tosẹ olia. Eẹ li, ''Obho a mẹ ẹvhue ni o liabhi oni ẹvhue nofu oyọ?'' ¹⁹E pfi ekẹ ẹẹ kwu idane, ee sọọse, e vyiẹ e la ọrhọ, ee li ẹẹ, ''Epfua, epfua khi uwi oni ẹvhue nofu ni eni e mhọli ekọ e te ọsuemhe ọli pfue. Elemhi ọkwulọkwu ogwho li a rhọ pfuse ọlia ena.'' ²⁰Aleghyie, vha kee ghele shi vhọ, vhẹvhẹ ni vha myie Ishinẹgba suọ, ighyiusomhi ali ebolẹ Ishinẹgba ọ she rhi igwẹzọ vhẹ rhamhi ọ vhi egbe!''²¹Aghyiukọ ọtọgbe ọọ rhue ududumhi ẹchẹ ni o liabhi ẹchẹlẹ ado, ọọ pfi ọli pfilo okwu, ọọ li, ''Ina a li laa pfi Ibabiloni, ẹvhue nofu lo okẹ a vha gwe mẹ ọ gwhe. ²²A vha gwe la sokwu eni ea kphele ẹfa, ikphema, efele, ali ekphẹ vhi iteteva vhẹ gwhe. a vha gwe laa mẹ atsọna vhi iteteva vhẹ gwhe, wẹ khi ẹtsẹkẹ li a gwe laa sokwu khaa mhẹlẹ vhi iteteva vhẹ gwhe.²⁴Akpa o vha gwe laa gẹ rhugwhu ẹ gwhe. a vha gwe laa sokwu urhuli ọmọmoshi ni a kwhẹsẹ ali ọni ọa kwhẹsẹ ọkpotso gwhe, rharhi khi eduokyi vhẹ wẹwẹ khi imyi eni ighyie ukhomhi ekagbọ, ebo vhẹ e gwe ghagha eni ẹvhue. ²³Obọ ọli li a te gwe mẹ ọlia eni ebolẹ ali eni e myie Ishinẹgba suọ, ali ọlia eni a gboloa vhi ukhomhi ekagbọ,''

Chapter 19

¹Abhi ena kwu e ke rhọ dọse a lẹ mhi ke sokwu ingmemhi ni oo ngme abhi irhuli iọgbọ ni e bububu vhi elemhi aleghyie eẹ li, ''Ekweghogo. imhiepfuese, ikiki, ali izemhi Ishinẹgba eyẹ li ọ mhuẹ. ²Igwezọ ọli rhẹmhi o li tatata o vha mhọli ighagha, rharhi khi ọ she gwu ọni ududumhi aghaba ọyọ ezọ ni o rhi idetsia ighaba pfuẹhẹ ukhomhi ekẹ kwa. Ọ she wali oliẹ shi ọlia egamhẹ ọli.³Utozeva e gwe eẹ li, Ekwheghogo! Eni ewọli ni ea tosẹ ọlia rhẹmhi ea shele tututu elenagbọagbọ.'' ⁴Eni ejọ uye ali ane ali eni elamhi akọ ane e tarhugwhu e gbega ni Ishinẹgba ni ọ shitọ oni ukhomhi utekwi eghyie. E li ẹẹ li, ''Itse. Ekwheghogo!''⁵

⁶Mhi ke gwe sokwu emeni e liabhi irhuli iọgbọ ni e bububu, e tono gbugbu abhi okẹ nofu ọa na, o gwe vanọ abhi ikpala, sọse gbalalala: Ekwekhogo! Rharhi khi Ọnọmhuẹyẹ Ishinẹgba nọfu nẹẹ li ọ le eghyie.⁷Vha dobẹ eyẹ ghẹlẹ egbe e nwu eyẹ khi eyẹ rhi ikiki nali rharhi khi oni izude ọni Omyi Oke o she rhamhi, rharhi khi ọni ọkpotso ni ọ laa mhọli ọli ọ she nwunegbe shi ekẹ.'' ⁸A shi rhi imasha nali khi ọ rhi ede ni ea pfuasẹ gbogbogbo ni e somhote kwhẹ rharhi khi ode opfopfo ni o somhote li a rhọ khọkhọ igwabhagbe eni e myie Ishinẹgba suọ).⁹Ọni aghyiukọ ọọ li, ''Kẹkẹ ona: izọtena khi uwi ọni a lu shi izuode oni Oke.'' Ọọ gwe ẹẹ mẹẹ, ''Ena khi egbegbe ingmemhi Ishinẹgba,'' ¹⁰Mhi tarhugwhu nali khi mhi gbega nali, ama ọọ mẹẹ, ''Imhẹli mẹ yọ! Ọgamhẹ nabhi ghyiẹ ali eni e myiesuọ mhi kyia ni e lama shi Ijesu vhọ. Gbega ni Ishinẹgba, rharhi khi ingmemhi Ijesu khi ayẹmhẹ ingme ogbhagbha.''¹¹Mhi ke mẹ khi idamhida o gweghyiea, mhi kee fẹẹ mhi rhọ mẹ akachi opfopfo! ọni ọ nya ọli lẹẹ lu Isuesọ ali ingmaghyie. Ẹzọ ni o pfuasẹ li ọẸ gwu li ọ rhọ ẹẹ khọli okwhẹ. ¹²Ikpalo ọli rhẹmhi e liabhi ẹlamhi erhẹ, irhu eghyiele e vọ ọli ukhomhi kwu. ọ mhọli eva ni ọ kẹkẹ shi egbe ni o kyila khi lọgwho li ọ le yẹsẹ ọli. ¹³Ọọ sọ awulu ni o sọ elemhi ọlia, eva ẹli lẹ lu ingmemhi Ishinẹgba.¹⁴Ichoja ni e la aleghyie Ishinẹgba e shele ikachi rhẹ khali oli, e rhi ede epfopfo ni e somhote kwhẹ, ede ni ee pfuasẹ pẹpẹpẹ. ¹⁵Ọfẹdo ni o nwunwunwu o la vhi unu ni ọ rhẹẹ khọli eni ẹvholi, ali orhẹ akwhuli ni ọ rhọ laa ke mhasẹ ni agbọ.’’ Ọ mise ikpamhi erhẹ enyọ ofu Ishinẹgba nọfu nẹẹ. ¹⁶Ọ she kẹkẹ eva shi awulu ọli ali ekhyikhyi ọli, ''OGHYIE Ni Ọ MHỌLI ENI IGHYIE KWU.¹⁷Mhi mẹ aghyiukọ ni ọ mugha elemhi ọwọli. ọọ ke rhi urhuli ni o zezeze nyalu ipfele ni ee fiala idamhida. Ọọ wẹẹ, ''Vha bhẹ, khi vha koko gba khẹ uliemhi Ishinẹgba. ¹⁸Vha bhale a le ẹlamhi eni ighyie, elamhi eni e rhi iọgbọ ẹẹ khọli okwhẹ, ẹlamhi ijegbe eni ekhale, ẹlamhi ikachi ali eni ea nya wẹ, shi igwhumha ali epfuegbe, shi esue ali ekhale.''¹⁹Mhi ke mẹ oni ẹlamhi akọ ali eni ighyie oni ekẹ agbona ali ichoja wẹ. Rhẹmhi e nwunegbe abhi ee li nwu okwhẹ nu ọni ọ nya ọni akachi ali ichoja ọli vule. ²⁰A ke nwu ọni ẹlamhi ako ali ebolẹ ighagha ni ọ gbee inyaloa ali ighagha ni e ghagha eni myie ishẹfẹ ọni ẹlamhi akọ ni e gbega ni arhọkhọkhọ ma kwuno ẹlemhi erhẹ ali asha ni ugbhele ofu e lẹẹ to.²¹Ọni ọ nya akachi ọ rhi ọfẹdo gbolo eni e kpọlea. Ipfele kwu e rhi elamhi wẹ le.

Chapter 20

¹Mhi ke me aghyiukọ ọgwho ọ te idane kpiale ekẹ, ọ nwu ugoji omii ni o vha mhọli ukpẹsẹ mhọ obọ ali ududumhi igha. ²Ọ ke nwu ọni ududumhi ẹlamhi ni ọ ze ipfua ali ughyia ẹnyẹ ni ẹlẹ, ni ọ kyili okhyio, a fali ọli elemhi ikpe agbẹlẹ egbhọ igbe. ³Ọọ pfi ọ lo elemhi oni omii ni o vha mhọli ukpẹsẹ, ọ gwese ọli shi vhọ ọ pfi ẹnwu nwu ọ. Rhẹmhi a liyọ mẹ ọ khi ishọyọ ọ ke gwe dobẹ ghagha agbọ apfishi neni eni ikpe eyọ e rha gba. O kha ke dọsẹ a gwe la wolo li abọa ukwukwu ẹrhẹghe.⁴Mhi ke mẹ itekwu eghyie eni a rhi izemhi na khi e sọ unu ẹzọ, wẹwẹ li e shitọ vhọ. Mhi gwe mẹ avhagwhu eni a kyiolo ukhomhia rharhi oni ọtsẹlẹ Ijesu ali ingmemhi Ishinẹgba. E vha lama gbega ni ọni ẹlamhi akọ ali ọni arhọkhọkhọ ma, ali ilama myie oni ishẹfẹ ọni ẹlamhi shi anukpo ali obọ. E lieliẹ egbe bhẹ vhi agbọ, ea nu Ikiristi le eghyiele ikpe agbẹlẹ egbhọ igbe.⁵Eni e kpọẹ ni e gwhulo e vhaa vue nee oni ẹrhẹghẹ sẹkẹnẹ eni ikpe agbẹlẹ egbhọ igbe e gba. ona khi itiegwhivule ikyiatsolo. ⁶Izọtena ali ipfuasẹ khi uwi ọni ọgbọ ọyọ ni ọ mhọli obọ shi itiegwhivule ni ikyiatsolo! Egwhuli utozeva o vhaa mhọli izemhi obodẹ iọgbọ enana. E laa kyili eni e kpeda ugamhi Ishinẹgba ali Ikiristi e nu ọli le eghyiele ikpe agbẹlẹ egbhọ igbe.⁷Eni ikpe agbẹlẹ egbhọ igbe e kha ke gba, a laa wolọ okhyio abọa a rhue ọ vhi ogba igwhumha ni ọ la lase. ⁸Ọọ la laa je elase kee lẹẹ ghagha iọgbọ opfi enenene ukhomhi ekagbọ, ọọ koko Igọgi ali Imagogi gba shi okhọli. E bububu abhi ekhashẹ ni e la elemhi okwu.⁹E pfi gasẹ asha ni iọgbọ ni e myie Ishinẹgba suọ e la, ẹvholi ni o ghọli Ishinẹgba. Ama erhali e rhọ te idane kpiale a tosẹ wẹa. ¹⁰Ọni okhyio ni ọ lẹlẹ wẹ, a pfi ọli lo ọchẹ erhali. asha ni a pfi ọni ẹlamhi akọ lo, ali ebolẹ ighagha. A la laa rhi ẹchọ na wẹ shi ota ali iyọse ẹlẹnagbọagbọ.¹¹Mhi ke mẹ utekwu eghyie opfopfo ali ọni ọ shitọ vhọ. Ekẹ ali edane e welia, ama e vha mẹ asha jẹ. ¹²Mhi mẹ eni e gwhulo, shi esue shi ekhale, e mugha odalo oni utekwu eghyie, eni ebe a gweghyie wẹa. Oni ebe inyele. A ke rhi emeni a kẹkẹ shi oni ebe sọ eni e gwhuloa unu ẹzọ, ikanya ni e gbe ni a kẹkẹ shi ebe li a te sọ wẹ unu ẹzọ.¹³Okẹ o rhi iọgbọ ni o gbolo lase. egwhi ali owerhẹ e rhi eni e gbolo lase, aa rhi emeni ọgbọgbọ ọ li sọ ọli unu ọli ẹzọ, ¹⁴ Aa pfi egwhuli ali owerhẹ lo ẹlamhi erhẹ. ona khi egwuli utozeva, ugbilimhi owerhẹ. ¹⁵Ọni a vha sheda mẹ eva ọli vhi elemhi oni ebe agbọ, rhẹmhi a pfino wẹ kwulo ugbilimhi owerhẹ

Chapter 21

¹Mhi ke mẹ idane ali ekẹ onogbọ, rharhi khi ekẹ ali idane ni a kpọ mẹ e she bhale a dọsẹ, abagwhoyọ a vha gwe mẹ okwu. ²Mhi mẹ oni ẹvholi ni o pfuasẹ, Ijerusalemu onogbọ, ni o rhọ te aleghyie Ishinẹgba kpiale, ni a kwhẹsẹ abhi ọmọmoshi ni a laa rhọ ghyie ugwhẹ ọli.³Mhi ke sokwu ududumhi uhuli ni o rhọ te elemhi oni utekwu eghyie ngme, ''Ghe, ghe! apfẹ Ishinẹgba o she bhẹ vhi iteteva iọgbọ, elemhiyọ ọ la laa nu wẹ nyele. E la laa kyili iọgbọ ọli, ọni Ishinẹgba kpakpa ọ nu wẹ la ishọyọ ọ kyili Ishinẹgba wẹ. ⁴Ọ la laa shishi wẹ amẹ evyiẹ kwu ni e la wẹ aloa, ishọyọ a vha ke gwe laa mẹ egwhuli gwhe, wẹ khi ayele, wẹ khi evyiẹ ali ọtomhẹ. ẹtsẹkẹ nẹlẹ e she dosẹ.⁵Ọni ọ shitọ oni utekwu eghyie ọọ li, ''Ghe, ghe! mhi she rhi ẹtsẹkẹ kwu mela enegbọ.'' Ọọ li, ''Kẹkẹ ona shi ekẹ rharhi eni ingmemhi ena e kyili ena rhi egbe a nya ni e kyili egbegbe ingmaghyie.'' ⁶Ọọ mhẹ, ''Eni ingme ena a she khyiẹlẹ wẹ! Mhẹmhẹ khi ọtuekẹle ali ọkposhimhi, ọni ọ to ekẹ le ni ọ gwe kposhimhi. Ọni okyiamẹ ọa gbe mhi laa rhi amẹ ni e nyele nali da ọ vha fali ota shi vhọ.⁷Ọni ọ laa nwule ọọ laa le eni ẹtsẹkẹ ena vhi ukwu, ishọyọ mhi kyili Ishinẹgba ọli, ọ ke kyili omyi mhẹ. ⁸Ama enulishi, enẹ utsebọ, e gbe ugbee, enẹ ighaba, ebo, elasebo, ali epfiolẹmhi ikpa wẹ oo laa la ugbilimhi owerhẹ ni ugbhele ofu e laa to. Oyọ khi egwhuli ozeva.''⁹Ukwhumhọgwho elemhi eni ighyiukọ ọ bhẹ bhuli mhẹ le, ọni ọ nwu itasa ishila ni e vọ igwhuamhi ozishila ni o kposhimhi mhọ obọ, ọọ mhẹ, ''Bhẹ vhi ana. Mhi laa rhọ khasẹ ọni ọmọmoshi ni a laa kwhẹsẹ, ugwhẹ ọni Omyi Oke.'' ¹⁰Ọ ke rhue mhẹ vu elemhi Ayẹmhẹ shele ududumhi ukhomhi ọkpha ni o yagha, yagha, ọa rhi oni ẹvhue ni o pfuasẹ khi Ijerusalẹmu khase mhẹ, oo te idane obọ Ishinẹgba ẹẹ kpiale.¹¹Ijerusalemu o mhọli ikiki Ishinẹgba, igẹmhi ọli rhẹmhi o li gbea, gbea abhi emeni a rha kwhẹ shi egbe ni e somhote, somhote, e gwe liabhi echẹ ni ea pfuase gbogbogbo abhi ẹchẹ eghegbe. ¹²Ochika oni ẹvhue o yagha o mhọli ebunodẹ igbe ali eva, ali ighyiukọ ogbe ali ava. Eni ebunodẹ a kẹkẹ eva ẹdẹli igbe ali eva ni e kyili imyi Izulẹ shiọ. ¹³Obho ni ọwọli o te a lasele (East) ebunodẹ esẹ li e la vhọ, obho ni oleda (North) ebunode esẹ li e la vhọ, obho ni olọkẹ (South) ebunodẹ esẹ li e la vho, obho ni ọwọli o te a lo ekẹ (west) ebunodẹ esẹ li e gwe la vhọ.¹⁴Ochika oni ẹvhue o mhọli ituekẹle igbe ali eva, wẹwẹ li a kẹkẹ eni eva ẹdẹli igbe ali eva ni e kyili eva ighyiusomhi ọni Omyi Oke ogbe ali ava shi. ¹⁵Ọni ọ nu mhẹ ngme ọ nwu akwhi ni a rha mhasẹ ẹtsẹkẹ ni a rhi igolu khyiẹlẹ mhọ obọ khi lẹẹ rhọ mhasẹ oni ẹvhue, ebunodẹ ni e la, ali eni ichika.¹⁶Abhi a rhọ mhasẹ oni ẹvhue, lẹ kwu o kyili abagwho gasẹ a lẹ. Ọọ rhi oni akwhi ni a rha mhasẹ ẹtsẹkẹ mhasẹ oni ẹvhue, ọọ mhasẹ ọli ẹtawẹ agbẹlẹ egbhọ igbe asha igbe ali eva gasẹ a lẹ. ¹⁷Ọ gwe li mhasẹ oni ochika, igbemhi ọli o kyili ẹtawẹ egbhọ ishila ikpamhi ene. abhi agbọ e a mhasẹ ẹtsẹkẹ iyọ li eni ighyiukọ e lia mhasẹ.¹⁸

¹⁹Echẹ ni e somhote, somhote li a rhọ kwhẹsẹ oni ituekẹle ochika oni owa. Oni ikyiatsolo lẹ khi echẹ ni e liabhi ughegbe, ozeva lẹ khi echiẹ ni ea gẹẹ, oni ozesẹ lẹ khi echẹ itaje, oni ozene lẹ khi echẹ ni ea gyia ngmela, ngmela, ²⁰Ọzishie o kyili ẹchẹ ni o vino ikẹkẹ ọbishi ali ọpfuasẹ, ozesesa o kyili echẹ ọlilẹ ni e womhẹ, womhẹ nabhi echẹ ni a rha khyiẹlẹ emeni a rha kwhẹsẹ igbe, ozishila o kyili echẹ ni e womhẹ ni ọa pfuasẹ pẹpẹpẹ nabhi echẹ ni a rha khyiẹlẹ ọkwulọkwu, ozelele o kyili echẹ nabhi a rha khyiẹlẹ alominiọmu ni o vino ikẹkẹ ọdọdọda, ozitili o kyili echẹ ọlilẹ ni o mhọli ekheliẹ, ozigbe o kyili echẹ ni e bishi abhi ebui, ozigbe ali ogwho o kyili echẹ ni oa lilẹ abhi olonwu, ozigbe ali eva o kyili echẹ ni ea bishi abhi ibulu.²¹Eni ebunodẹ igbe ali eva rhẹmhi ee gẹẹ ee li nya, nya, eni ebunodẹ kwu emeni ea gẹẹ ogwho li a gaa rhọ khyiẹlẹ ogwho, gwho, gwho vhọ. ufuodẹ oni ẹvholi e kyili egbegbe igolu, rhẹmhi o liabhi ughegbe. ²²Imha mẹ apfẹ ugamhi vhi oni ẹvholi, rharhi khi Ọnọmhuẹyẹ ni Ishinẹgba, ni ọ mhasẹ a ni ẹtstsẹkẹ kwu, ali ọni Omyi Oke khi oni apfẹ ugamhi.²³Oni ẹvholi o vha mhọli emeni o rhi ọwọli khyiẹli wẹ khi ukyi ni o la ayọ ẹẹ gẹẹ rharhi khi ikiki Ishinẹgba li o la vhọ a gẹẹ, abagwhoyọ akpa lẹ khi oni Omyi Oke. Oni ufulọ li ẹvhue oni agbona e rha mato. ²⁴Eni ẹvhue ali eni ighyie ni e la ukhomhi ekẹ e laa rhi ọsuemhẹ wẹ bhẹ vhọ. ²⁵Ebunode ọli a vha chigbe mhuẹ ẹrhẹghẹ ni a rha gwese wẹ elogota, ubili o vha laa bi vhi ayọ.²⁶E la laa rhi ikiki ali ojima oni ẹvhue bhẹ vhọ, ²⁷Iyọ a vha mẹ emeni e vha pfuasẹ ni o dobẹ laa lo ayọ. shi ọgbọ ni ọ khyiẹli ingmemhi omama ọa liyọ ingmemhi ighagha ni ọ laa lo ayọ le, sẹkẹnẹ eni a kẹkẹ eva wẹ shi ebe inyele ni o kyili uwi ọni Omyi Oke.

Chapter 22

¹Ọni aghyiukọ ọ ke rhi oni amẹ okẹ inyele khase mhẹ, amẹ ni e pfuasẹ abhi ẹtse. Utekwu eghyie Ishinẹgba li o te lasele. ²Rhọ te iteteva ifuodẹ oni ẹvholi. Esọ igbogbo oni okẹ kwu orhẹ inyele o la vhọ, ni ọa mọ ikpamhi erhẹ igbe ali eva ukyi kwu. Ebe eni erhẹ o kyili irhue ẹvholi igwhami egbea.³A vha gwe laa mẹ ogwhumhi. Utekwu eghyie Ishinẹgba ali ọni Omyi Oke oo la laa oni evhue, ishọyọ egamhẹ oli ea kee gbega nali. ⁴Ee laa mẹ orhalo ọli, eva ọli a kẹkẹ ọli shi wẹ vhi anukpo. ⁵A vha gwe laa mẹ eliyọsẹ; A vha mhuẹ emeni a ke gwe rhi ufulọ rhu a shi wẹ khi ovọ rharhi khi Ọnọmhuẹyẹ ni Ishinẹgba ọ laa ke gẹẹ rhugwhu wẹ. E la laa le eghyiele ẹlenagbọagbọ.⁶Ọni aghyiukọ ọọ mhẹ, ''Eni ingmemhi ena egbegbe ingmemhi ni e kyili ingmaghye ni a rhi egbe a nya li e kyila, Ọnọmhuẹyẹ, ni ọ kyili Ishinẹgba iyẹmhẹ eni ebolẹ, ọ ghyie aghyiukọ ọli khi ọ kaa rhọ khase ọgamhẹ ọli emeni a la mẹ nena.'' ⁷''Ghe, ghe! mhi kẹlẹ laa bhẹ nena! Izọtena khi ọni ọgbọ ni ọ suọ esọ ni eni ingmemhi ni a laa mẹ ni e la oni ebe ona.''⁸Mhẹmhẹ, Ijọni, mhẹmhi mẹ eni ingme ena na mhi suọ wẹ. Abhi mhi rhọ suọ na mhi rhọ mẹ, mhi de talo rhugwhu ekẹ gbega odalo ọni aghyiukọ, ọni aghyiukọ ni ọ rhi eni ngmemhi ena khase mhẹ. ⁹Ama ọọ mhẹ, ''Imhẹ gwe liyọ! Ọgamhẹ nabhi ghyiẹ mhi li kyia! shi inyọgwho ẹ ali eni ighyiuko ali eni e suọ esọ ni ingmemhi oni ebe ona. Gbega ni Ishinẹgba!''¹⁰Ọ ke ẹẹ mhẹ, Imhẹ pfi enuwu nwu eni ingmemhi ni a laa mẹ ni e la oni ebe ona, rharhi ẹrhẹghẹ o she chi bhẹ. ¹¹Ọni ọ gwabhaa gbe ọ liyọ kee khyiẹlẹ, ọni ọ vha gwabhaa nyele, ọ liyọ nyele inyele obe kee lẹ. Ọni ọ gwabha gbe, ọ kee gbe je alo. Ọni ọ pfuasẹ, ọ pfuasẹ a kee je alo.''¹²''Ghe, ghe! mhi kẹlẹ laa bhale, Ifọta mhẹ e la mhẹ vhi obọ, khi mhi rhọ fali ọgbọgbọ abhi ọ li gbe. ¹³Mhẹmhẹ khi ituekẹle ali ikposhimhi, ọni ọ kpalo ni ọ gwe kpe oshimhi, ọni ọ tuekele ni ọ gwe kyili ọni ọ kposhimhi.¹⁴Izọtena khi uwi eni e pfuẹ awulu wẹa ishọyọ khi e kee dobẹ te oni orhẹ inyele pfa le e ke te oni obunode oni ẹvholi lo. ¹⁵Edato ọli li iwoshi, iọgbọ uvhaza, ighaba ni o kyili idetsia ikpotso ali emọse, egbe ugbee, elasobo, ali iọgbọ ni e nono ikanya ighagha kwu e la.¹⁶Mhemhe, Ijesu, mhẹmhi ghyie aghyiukọ mhẹ bhuli vhẹ khi ọ kaa ngme eni ingmemhi ena khasẹ eni ika. Mhẹmhẹ khi umhili ali ushishi Idavidi, ni ọ kyili atata utsutsu ogbẹẹ.¹⁷Ọni Ayẹmhẹ ali ọni ọmọshi ni a kwhẹsẹ, eẹ li, ''Bhe!'' Ọni okyiamẹ ọa gbe kwu, ọ bhale, ọni ọ sheda nono ọli, ọ bhale a mọ amẹ Ayẹmhẹ da apfuẹ ni a vha fali ota a shi.¹⁸Mhi gwu khasẹ ọgbọ kwu ni ọ suọ eni ingmemhi ni e laa oni ebe emeni a laa mẹ ena: Ọni ọ laa khyi maa, Ishinẹgba ọ rhọ ma osoli ni a kẹkẹ shi oni ebe ona nali. ¹⁹A kha mẹ ọni ọ rhue ukpamhi ingme ogwho eni ingme ena le, Ishinẹgba ọ laa rhue wẹ oni orhẹ inyele ali oni ẹvhọli ni o pfuasẹ oyọ vhi odẹa. Ni a kẹkẹ shi oni ebe ona.²⁰Ọni ọ pfi ọtsẹlẹ shi eni ingme ena ọọ li, ''Iyọ lọ! Mhi kẹlẹ laa bhale.'' Itsẹ! Bhale, Ọnọmhuẹyẹ Ijesu! ²¹Ivhẹlemhi Ọnọmhuẹyẹ Ijesu o nu ọgbọ kwu la vho. Itsẹ.